ठुङ्‍ब छ्‍येः

छ्‍येःकी परीचय

ठुङ्‍ब पङ्‍बे छीःकी अर्‌थमी न्‍हब,

ज्‍युङ्‍ब,

चुःब य्‍हीम्‍ब।

चु छ्‍येःचे जम्‍बुलीङ्‌तेङ् म्‍ही ठुङ्‍बल ओसेम् जम्‍बुलीङ्‌री पाप,

दुखतेङ् छेर्‌ब ठुङ्‍बे तम् स्‍येत्‍प।

ओसेम् पर्‌मेस्‍वर्‌चे म्‍हीमात स्‍य्‍हेङ्‍जेत्‍पे लक्‍माकी बारेरी स्‍येत्‍प।

ठुङ्‍बे छ्‍येःत बो ङ्‍य्‍हीले जुब खम्‍ब।

१) १-११ अध्‍यय जम्‍बुलीङ्‌तेङ् म्‍ही ठुङ्‍बे तम्।

चु अध्‍यायमा न्‍हङ् आदमतेङ् हब्‍बा,

कयीनतेङ् हबील,

नोआतेङ् जम्‍बुलीङ्‌री ङ्‍हच्‍छ्‍यङ् नम् युबल ओसेम् बाबेल्‍की फ्‍युत्‍तलेकी बारेरी ब्रीबल मुब।

२) १२-५० अध्‍यय चुरी इस्रएलीमाकी म्‍हेमेमाकी तम ब्रीबल मुब।

अब्रहाम इस्राएलीमाकी म्‍हेमेमा न्‍हङ्‌री गीः य्‍हीम्‍ब।

थेत पर्‌मेस्‍वर्‌त बीस्‍वास् स्‍य्‍हेङ्‌बतेङ् पर्‌मेस्‍वर्‌चे कुल्‍जेत्‍पे अर्‌ती ङ्‍येन्‍बे म्‍ही पङ्‍ज्‍यीम् स्‍येःब मुबल।

अब्रहामकी ज इसाहक ओसेम् इसाहककी ज याकुब मुबल।

याकुबत इस्राएलएनो पङ्‍ब मुबल।

याकुबकी ज चुङ् ङ्‌य्‍हीइ तमएनो ब्रीबल मुब।

थेइ चुङ् ङ्‌ही जमा ग्‍यम्सेनो इस्राएलकी चुङ् ङ्‌ही खलक्‍मा डोङ्‍ज्‍यी।

हुजु चुङ् ङ्‌ही जमा न्‍हङ्‌की ज योसेफ ओसेम् थेत तबे तम्‍माकी बारेरी ब्रीबल मुब।

चु तम्‍मारी याकुबतेङ् थेइ ल्‍हो-ल्‍हो जमा जम्‍मनो मीस्र य्‍हुल्‍री य्‍हर्‌बे तम् ब्रीबल मुब।

चु छ्‍येःरी म्‍हीमाइ अर्‌थ ब्रीलेनो गोदोब्‍न्‍हङ् ङोन्‍ग्‍यम् पर्‌मेस्‍वर्‌चे ता खले स्‍य्‍हेङ्‍जेत्‍ज्‍यी पङ्‍बे तम् ब्रीबल मुब।

पर्‌मेस्‍वर्‌चे जम्‍बुलीङ्‍त स्‍य्‍हेङ्‍जेत्‍पे तम् य्‍हङ्‍से चु छ्‍ये सुरु तब।

ओसेम् पर्‌मेस्‍वर्‌चे र्‌हङ्‌की म्‍हीमात स्‍य्‍हप्‍तो स्‍य्‍हेङ्‌जेत्‍प पङ्‍बे बाचातेङ् चु छ्‍ये बुत्‍प।

पर्‌मेस्‍वर्‌चे थेङ्‌की म्‍हीमात अर्‌ती ङ्‌येन्‍ज्‍यीम् ब्रबलमात मोलम् न्‍हङ्‍जेत्‍प।

ओसेम् अर्‌ती अङ्‌येन्‍बलमात न्‍यय स्‍य्‍हेङ्‌ज्‍यीम् सजाय न्‍हङ्‍ब।

चु छ्‍येरी मुख्‍य भुमीका पर्‌मेस्‍वर्‌ल मुब।

म्‍हीमाचे पर्‌मेस्‍वर्‌त स्‍य्‍हेङ्‌बे बीस्‍वास् खेमेनो अम्‍हखइ बी चु छ्‍ये ब्रीबल य्‍हीम्‍ब।

चु छ्‍येरी ब्रीबे तम्‍मा

मुतेङ् जम्‍बुलीङ् ओसेम् म्‍ही स्‍य्‍हेङ्‍जेत्‍पे तम् (१:१-२:२५)

पापतेङ् दुखमा ठुङ्‍बल (३:१-२४)

आदम य्‍हङ्‍से नोआ (४:१-५:३२)

नोआतेङ् ङ्‍हच्‍छ्‍यङ् नम् युबे तम् (६:१-१०:३२)

बाबेल्‍की फ्‍युत्‍तले (११:१-९)

सेम य्‍हङ्‍से अब्रहाम सम्‍मइ तम् (११:१०-३२)

म्‍हेम्‍हेमा अब्रहाम,

इसाक,

याकुब (१२:१-३५:२९)

एसाबकी ज-जमे (३६:१-४३)

योसेफतेङ् थेइ अज्‍यो-अलेमा (३७:१-४५:२८)

इस्राएलीमा मीस्र य्‍हुल्‍री (४६:१-५०:२६)

ठुङ्‍ब छ्‍येः

मुतेङ् जम्‍बुलीङ् स्‍य्‍हेङ्‌जेत्‍पल

१

१ गोदोब् न्‍हङ्‌री ङोन्‍ग्‍यम् पर्‌मेस्‍वर्‌चे मुतेङ् जम्‍बुलीङ् स्‍य्‍हेङ्‌जेत्‍ज्‍यी।

२ हुजु बेलोरी जम्‍बुलीङ्ल तइ छन्‍दएनो ओसेम् हुजुरी तेएनो अरेबल।

नुप्‍पे यीइ समुन्‍द्रत म्‍हुन्‍दुङ्‍चे उप्‍पल मुबल।

ओसेम् पर्‌मेस्‍वर्‌की आत्‍मा हुजु यीइ जोरी कोर्‌जेत्‍टीब मुबल।

३ ओसेम् पर्‌मेस्‍वर्‌चे “य्‍हल् तउ” बी सुङ्‌ज्‍यी।

ओसेम् य्‍हल् तज्‍यी।

४ पर्‌मेस्‍वर् हुजु य्‍हल्‍त स्‍हीःज्‍यीम् तङ्‍जेत्‍ज्‍यी।

ओसेम् पर्‌मेस्‍वर्‌चे य्‍हल्‍त म्‍हुन्‍दुङ् ग्‍यम्‍चे फेःजेत्‍ज्‍यी।

५ पर्‌मेस्‍वर्‌चे य्‍हल्‍त “दीन्” ओसेम् म्‍हुन्‍दुङ्त “म्‍हुन्” बी सुङ्‌ज्‍यी।

ओसेम् ङ्‍येसे तज्‍यीम् स्‍य्‍हो तज्‍यी- तीरेत्a।

६-७ ओसेम् पर्‌मेस्‍वर्‌चे,

“यीइ गुङ्‌री ग्‍ला गीः तज्‍यीम् हुजु ग्‍लाचे यीत फेरङ्‍की यीतेङ् दीरङ्‍की यी फेःखइ” बी सुङ्‌ज्‍यी।

ओसेम् होलेनो तज्‍यी।

चोले पर्‌मेस्‍वर्‌चे ग्‍ला गीः स्‍य्‍हेङ्‌जेत्‍ज्‍यीम् फेरङ्‍की यीतेङ् दीरङ्‍की यी फेःजेत्‍ज्‍यी।

८ पर्‌मेस्‍वर्‌चे हुजु ग्‍लात “मु” बी सुङ्‌जेत्‍ज्‍यी।

ङ्‍येसे तज्‍यीम् स्‍य्‍हो तज्‍यी- ङ्‍हीरेत्।

९ ओसेम् पर्‌मेस्‍वर्‌चे,

“मुइ दुङ्‌री मुबे यी तीत्‍छङ् र्‌हुप् तज्‍यीम् स खर्‌ब म्रङ्‌खइ!”

बी सुङ्‌जेत्‍ज्‍यी।

ओसेम् होलेनो तज्‍यी।

१० पर्‌मेस्‍वर्‌चे खर्‌ब ग्‍लात “स” ओसेम् तीत्‍छ्‌ङ् र्‌हुप् तबे यीत “समुन्‍द्र” बी सुङ्जेत्‍ज्‍यी।

ओसेम् पर्‌मेस्‍वर् हुजुत स्‍य्‍हीःज्‍यीम्- तङ्‍जेत्‍ज्‍यी।

११ हुजु लीप्‍चे पर्‌मेस्‍वर्‌चे,

“सरी जम्‍म थोइ छ्‍यीमा,

अन्‍नमातेङ् रोःरो रोःबे र्‌हङ्-र्‌हङ्‍की ब्‍लु तबे दोङ्‌बोमा फीःखइ” बी सुङ्‌ज्‍यी।

ओसेम् होलेनो तज्‍यी।

१२ चोलेनो सरी जम्‍म थोइ छ्‍यीमा,

अन्‍नमातेङ् रोःरो रोःबे र्‌हङ्-र्‌हङ्‍की ब्‍लु तबे दोङ्‌बोमा फीःज्‍यी।

ओसेम् पर्‌मेस्‍वर् हुजुत स्‍हीःज्‍यीम् तङ्‍जेत्‍ज्‍यी।

१३ ङ्‍येसे तज्‍यीम् स्‍य्‍हो तज्‍यी- सोम्‍रेत्।

१४ हुजु लीप्‍चे पर्‌मेस्‍वर्‌चे सुङ्‌ज्‍यी,

“दीन्‍त म्‍हुन् ग्‍यम्‍से फेःबे लागीरी मुरी य्‍हल् तबे स्‍हेमा म्रङ्‌खइ,

ओसेम् हुजुमाचे दीन्‍मा,

ल्‍होमा ओसेम् पर्‌वमा फेःबे लक् स्‍य्‍हेङ्‌खइ,

१५ हुजुमा जम्‍बुलीङ्‍त य्‍हल् तनलबरी मुरी थोल्‍खइ” ओसेम् होलेनो तज्‍यी।

१६ पर्‌मेस्‍वर्‌चे य्‍हल् पीन्‍बे ङ्‍हच्‍छ्‍यङ् स्‍हे ङ्‌ही स्‍य्‍हेङ्जेत्‍ज्‍यी।

दीनी दीन्‍री फ्‍याबरी ओसेम् लनी म्‍हुन्‍री फ्‍याबरी स्‍य्‍हेङ्‍जेत्‍ज्‍यी।

ओसेम् थेङ्‌चे सार्‌माएनो स्‍य्‍हेङ्‌जेत्‍ज्‍यी।

१७ ओसेम् हुजुमाता पर्‌मेस्‍वर्‌चे जम्‍बुलीङ्‍त य्‍हल् पीन्‍बे लागीरी,

१८ दीन्तेङ् म्‍हुन्‍री फ्‍याबरी,

ओसेम् म्‍हुन् ग्‍यम्‍चे य्‍हल्‍त फेःबरी मुरी थेन्‍पीन्‍जेत्‍ज्‍यी।

ओसेम् पर्‌मेस्‍वर् हुजुत स्‍हीःज्‍यीम् तङ्‍जेत्‍ज्‍यी।

१९ ङ्‍येसे तज्‍यीम् स्‍य्‍हो तज्‍यी- ब्‍लीरेत्।

२० ओसेम् पर्‌मेस्‍वर्‌चे,

“यी थोचे थोइ जन्‍तुमाचे प्‍लीङ्‍खइ।

ओसेम् मुरी फ्‍यङ्‍बे ङ्‍यम्‍ङ्‍यमातेङ् बलङ्‍बुलुङ्‍मा तखइ” बी सुङ्‌ज्‍यी।

२१ चोले पर्‌मेस्‍वर्‌चे समुन्‍द्ररी टीबे ङ्‍हच्‍छ्‍यङ्-ङ्‍हच्‍छ्‍यङ् जन्‍तुमातेङ् यीरी टीबे थोचे थोइ जन्‍तुमा स्‍य्‍हेङ्‍जेत्‍ज्‍यी।

ओसेम् थोचे थोइ फ्‍यङ्‍बे ङ्‍यम्‍ङ्‍यमातेङ् बलङ्बुलुङ्मा स्‍य्‍हेङ्‍जेत्‍ज्‍यी।

ओसेम् पर्‌मेस्‍वर्‌चे स्‍हीःजेत्‍ज्‍यीम् तङ्‍जेत्‍ज्‍यी।

२२ ओसेम् पर्‌मेस्‍वर्‌चे हुजुमात,

“यीरी टीबे जन्‍तुमा पाज्‍यीम् समुन्‍द्ररी य्‍हक्‍को तज्‍यीम् य्‍हरो।

ओसेम् फ्‍यङ्‍बे ङ्‍यम्‍ङ्‍यमातेङ् बलङ्बुलुङ्माएनो पाज्‍यीम् जम्‍बुलीङ्‌री य्‍हक्‍को तबोरो” बी मोलम् न्‍हङ्‌ज्‍यी।

२३ ङ्‍येसे तज्‍यीम् स्‍य्‍हो तज्‍यी- ङ्‍हरेत्।

२४ ओसेम् पर्‌मेस्‍वर्‌चे,

“जम्‍बुलीङ्‌री बुः मुबे जम्‍मा थोइ दीम्‍री न्‍हबलमातेङ् ह्रीरी टीबे सेम्‍ज्‍येन्‍मा ओसेम् सरी स्‍य्‍होलोक्‍ज्‍यीम् ब्रबलमा तखइ” बी सुङ्‌ज्‍यी।

ओसेम् होलेनो तज्‍यी।

२५ चोलेनो पर्‌मेस्‍वर्‌चे जम्‍बुलीङ्‌री जम्‍मा थोइ बुः मुबे दीम्‍री न्‍हबलमातेङ् ह्रीरी टीबे सेम्‍ज्‍येन्‍मा ओसेम् सरी स्‍य्‍होलोक्‍ज्‍यीम् ब्रबलमा स्‍य्‍हेङ्‍जेत्‍ज्‍यी।

ओसेम् पर्‌मेस्‍वर् हुजुमात स्‍हीज्‍यीम् तङ्‍जेत्‍ज्‍यी।

२६ हुजु लीप्‍चे पर्‌मेस्‍वर्‌चे सुङ्‌ज्‍यी,

“देरेम् म्‍हीत ङ्‍य्‍हङ्‍की स्‍वरुप्‍री ओसेम् ङ्‌य्‍हङ् र्‌हङ्‌बनो स्‍य्‍हेङ्‍गे।

थेङ्‌यीमाचे कीरी टीबे थोचे थोइ जन्‍तुमा,

फ्‍यङ्‌बे ङ्‍यम्‍ङ्‍यमातेङ् बलङ्बुलुङ्मा,

दीम्‍री न्‍हबलमातेङ् ह्रीरी टीबे सेम्‍ज्‍येन्‍मा ओसेम् सरी स्‍य्‍होलोक्‍ज्‍यीम् ब्रबे बुलुङ्‍माइ जोरी सासन् स्‍य्‍हेङ्‌खइ।”

२७ होत्‍तज्‍यीम् पर्‌मेस्‍वर्‌चे म्‍हीत र्‌हङ्‌की स्‍वरुप्‍रीनो स्‍य्‍हेङ्‍जेत्‍ज्‍यी।

थेङ्‌चे अपकोलतेङ् अमकोल ङ्‍हीतनो थेङ्‌की स्‍वरुप्‍रीनो स्‍य्‍हेङ्‍जेत्‍ज्‍यी।

२८ पर्‌मेस्‍वर्‌चे थेङ्‍हीत मोलम् न्‍हङ्‌ज्‍यीम् सुङ्‌जेत्‍ज्‍यी,

“एङ्‌यीमा पाज्‍यीम् जम्‍बुलीङ्‌री य्‍हक्‍को तउ,

ओसेम् जम्‍बुलीङ्‍त सासन् स्‍य्‍हेङो।

ओसेम् जम्‍म थोइ तर्‌ङमातेङ् ङ्‍यम्‍ङ्‍यमातेङ् फ्‍यङ्‍बे बुलुङ्‍मा ओसेम् जन्‍तुमाइ जोरी सासन् स्‍य्‍हेङो।”

२९ ओसेम् पर्‌मेस्‍वर्‌चे सुङ्‌ज्‍यी,

“ङचे एङ्‌यीमात जम्‍म थोइ अन्‍नमातेङ् रोःरो मा चबे लागीरी पीन्‍बल मुब।

३० ओसेम् जम्‍बुलीङ्‌री मुबे बुः मुबे जम्‍म थोइ जन्‍तुमा,

मुरी फ्‍यङ्‍बे ङ्‍यम्‍ङ्‍यमातेङ् बलङ्‍बुलुङ्‍मात चबे लागीरी पीङ् छ्‍यीमा ङचे पीन्‍बल मुब।”

ओसेम् होलेनो तज्‍यी।

३१ पर्‌मेस्‍वर्‌चे र्‌हङ्‌चे स्‍य्‍हेङ्‍जेत्‍पे जम्‍मा थोइ स्‍हेःमा स्‍हीःजेत्‍ज्‍यीम् य्‍हक्‍को तङ्‍जेत्‍ज्‍यी।

ङ्‍येसे तज्‍यी ओसेम् स्‍य्‍हो तज्‍यी- डुरेत्।

a 

१:५ तीरेत् यहुदीमाकी पेठीम् अनुसार, तीरेत् पङ्‍बलमी तीङ्‌यी ङ्‍येस्‍ये य्‍हङ्‍स्‍ये न्‍हम्‍स्‍य्‍हो ङ्‍येस्‍ये सम्‍म पङ्‍ब।

२

१ चोले पर्‌मेस्‍वर्‌चे मु,

जम्‍बुलीङ्‌तेङ् हुजुरी मुबे जम्‍म स्‍हेमा स्‍य्‍हेङ्‌ज्‍यीम् बुत्‍नलजेत्‍ज्‍यी।

२ पर्‌मेस्‍वर्‌चे र्‌हङ्‌चे स्‍य्‍हेङ्‍जेत्‍पे जम्‍म लक्‍मा डुरेत्‍री बुत्‍नले स्‍य्‍हेङ्‍जेत्‍ज्‍यी।

ओसेम् थेङ्‌चे ङ्‍यीस्‍रेत् कुनो दुःब न्‍हजेत्‍ज्‍यी।

३ पर्‌मेस्‍वर्‌चे ङ्‍यीस्‍रेत्कुनोत मोलम् न्‍हङ्‍जेत्‍ज्‍यीम् पबीत्र दीन् स्‍य्‍हेङ्‍जेत्‍ज्‍यी।

तलेपङ्‍सम् थेङ्‌चे स्‍य्‍हेङ्जेत्‍पे लक्‍मा बुत्‍ज्‍यीम् दुःब न्‍हजेत्‍ज्‍यी।

अदन पङ्‌बे बगैच

४ मुतेङ् जम्‍बुलीङ् स्‍य्‍हेङ्‍जेत्‍पे तम्‍मा चुनो य्‍हीम्‍ब।

परमप्रभुa पर्‌मेस्‍वर्‌चे जम्‍बुलीङ्‌तेङ् मु स्‍य्‍हेङ्‍जेत्‍पे बेलोरी,

५ परमप्रभु पर्‌मेस्‍वर्‌चे जम्‍बुलीङ्‌री नम् अपीत्‍युजेत्‍पल तज्‍यीम् सरी तइ दोङ्‍बोमातेङ् म्रामाएनो अफीः बल मुबल।

ओसेम् स ख्‍वबतेङ् मोइबे लागीरी खल म्‍हीएनो अरेबल।

६ तर स न्‍हङ्‍चे की प्‍योःखज्‍यीम् जम्‍मा स बप्‍नलब मुबल।

७ ओसेम् परमप्रभु पर्‌मेस्‍वर्‌चे स ग्‍यम्‍चे सेप्र कीन्‍जेत्‍ज्‍यीम् म्‍ही bस्‍य्‍हेङ्‍जेत्‍ज्‍यी।

ओसेम् थेङ्‌चे हुजु म्‍हीइ नरी जीवन यङ्‌बे सा फुप्‍पीन्‍जेत्‍ज्‍यी।

ओसेम् म्‍ही सोम्‍बो तज्‍यी।

८ हुजु लीप्‍चे परमप्रभु पर्‌मेस्‍वर्‌चे स्‍यरपट्‍टीचे अदन पङ्‌बे ग्‍लारी बगैच गीः स्‍य्‍हेङ्‍जेत्‍ज्‍यी।

ओसेम् थेङ्‌चे स्‍य्‍हेङ्‍जेत्‍पे म्‍हीत हुजुरी थेन्‍जेत्‍ज्‍यी।

९ हुजुरी च्‍याबरी ज्‍यबतेङ् चबरी रोङ्‌बे रोःरो रोःबे जम्‍म थोइ दोङ्‌बोमा परमप्रभु पर्‌मेस्‍वर्‌चे फीःनलजेत्‍ज्‍यी।

थेङ्‌चे बगैचकी गुङ्‍री जीवन पीन्‍बे दोङ्‌बोतेङ् ज्‍यब-अज्‍यब स्‍येःनलबे ज्ञान पीन्‍बे दोङ्‌बो फीनःलजेत्‍ज्‍यी।

१० बगैचत बप्‍नलबरी अदन ग्‍यम्‍चे स्‍योङ् गी डोङ्‍बल मुबल।

अदन ग्‍यम्‍से डोङ्‍ब बीसेम् हुजु स्‍योङ् ब्‍ली छ्‍ङ्‍चेले फेःबल मुबल।

११ पहीलो स्‍योङ्‍की मीन् पीसोन य्‍हीम्‍ब।

हुजु स्‍योङ् हबीलाकी य्‍हुल् तज्‍यीम् य्‍हर्‌ब।

हुजुरी म्‍हर् यङ्‌ब।

१२ हुजु य्‍हुल्‍री य्‍हक्‍को ज्‍यबे म्‍हर् यङ्‌ब।

हुजुरी ज्‍यबे थङ् खबे छ्‍युगुतेङ् आनीक्‍स् पङ्‌बे महङ्‍गो युङ्‌ब यङ्‌ब।

१३ दोस्रो स्‍योङ्‍की मीन् गीहोन य्‍हीम्‍ब।

हुजु स्‍योङ् कुस्‍की य्‍हुल् तज्‍यीम् य्‍हर्‌ब।

१४ तेस्रो स्‍योङ्‍की मीन् टाइग्रीस य्‍हीम्‍ब।

हुजु स्‍योङ् अस्‍सुर य्‍हुल्‍की स्‍यर् पट्‍टीचे य्‍हर्‌ब।

ओसेम् चउथो स्‍योङ् युफ्रेटीस य्‍हीम्‍ब।

१५ ओसेम् परमप्रभु पर्‌मेस्‍वर्‌चे म्‍हीत अदनकी बगैच ह्‍वबतेङ् स्‍य्‍हप्‍तो स्‍य्‍हेङ्‌बरी थेन्‍जेत्‍ज्‍यी।

१६ ओसेम् परमप्रभु पर्‌मेस्‍वर्‌चे म्‍हीत चोले कुल्‍जेत्यी,

“एचे बगैचकी जम्‍म दोङ्‌बोइ रोःरो चब खम्‍ब।

१७ तर ज्‍यबतेङ् अज्‍यब स्‍येःनलबे ज्ञान पीन्‍बे दोङ्‌बोइ रोःरो थचउ।

खजु दीन्‍री एचे हुजु दोङ्‌बोइ रोःरो चज्‍यी,

ए स्‍यीस्‍येनो मुब।”

१८ ओसेम् परमप्रभु पर्‌मेस्‍वर्‌चे,

“अपकोल थे गीकीनो टीबम् ज्‍यब अत।

ङ थेइ लागीरी जेःबे र्‌हो गीः स्‍य्‍हेङ्‌स्‍ये मुब” बी सुङ्‌ज्‍यी।

१९ परमप्रभु पर्‌मेस्‍वर्‌चे सइ सेप्र ग्‍यम्‍चे जम्‍म थोइ जन्‍तुमातेङ् जम्‍म थोइ ङ्‍यम्‍ङ्‍यमा स्‍य्‍हेङ्‌जेत्‍पल मुबल।

ओसेम् थेङ्‌चे हुजुमात म्‍हीचे तातइ मीन् थेन्‍ब टीम् बी म्‍हीइज नोम्‍खज्‍यी।

ओसेम् म्‍हीचे जम्‍म सेम्‍ज्‍येन्‍मातेङ् जम्‍म ङ्‍यम्‍ङ्‍यमात तात मीन् थेन्‍ज्‍यी हुजुनो मीन् तज्‍यी।

२० चोले म्‍हीचे दीम्‍री न्‍हबलमातेङ् ह्रीरी टीबे सेम्‍ज्‍येन्‍मा ओसेम् मुरी फ्‍यङ्‍बे ङ्‍यम्‍ङ्‍यमाकी मीन् थेन्‍ज्‍यी।

तर आदम पङ्‍बे म्‍हीत जेःबे र्‌हो खलएनो अयङ्।

२१ होत्‍तज्‍यीम् परमप्रभु पर्‌मेस्‍वर्‌चे म्‍हीत य्‍हक्‍को म्‍हेर्‌नलजेत्‍ज्‍यी।

ओसेम् थे म्‍हेर्‌बे बेलोरी थेइ रेइमा न्‍हङ्‌री गीः तेत्‍जेत्‍ज्‍यीम् हुजुरी स्‍यचे थुत्‍पीन्‍जेत्‍ज्‍यी।

२२ हुजु म्‍ही ग्‍यम्‍चे तेत्‍पे रेइचे परमप्रभु पर्‌मेस्‍वर्‌चे अमकोल गीः स्‍य्‍हेङ्‍जेत्‍ज्‍यीम् म्‍हीइज नोम्‍खजेत्‍ज्‍यी।

२३ ओसेम् म्‍हीचे पङ्‌ज्‍यी,

“चुमी ङ र्‌हङ्‍बनो टीम्!

चु ङइ नख्रुत्‍की नख्रुत् ओसेम् ङइ स्‍यइ स्‍य य्‍हीम्‍ब।

थेत ‘अमकोल’ पङ्‌स्‍ये मुब,

तलेपङ्‍सम् थे अपकोल ग्‍यम्‍से तेत्‍पल मुबल।”

२४ होत्‍तज्‍यीम् म्‍हीचे र्‌हङ्‌की अपतेङ् अमत ख्‍लेथेन्‍ज्‍यीम् र्‌हङ्‌की म्रीङ्‍तेङ् थुन्‍ज्‍यीम्‌ टीब।

ओसेम् थेङ्‍हीनो ल्‍ही गीः र्‌हङ् तब।

२५ हुजु म्‍हीतेङ् थेइ म्रीङ् क्‍लीङ्‍दो मुबल।

तर थेङ्‍हीमा अपेत्‍प मुबल।

a 

२:४ परमप्रभु परमप्रभुत हीब्रु ग्‍योत्‍री याहोबे पङ्‍ब। चु मीन्‍मी पर्‌मेस्‍वर्‌चे र्‌हङ्‌तनो न्‍हङ्‍जेत्‍पे छेन् य्‍हीम्‍ब।

b 

२:७ म्‍ही चु म्‍ही पङ्‍बलमी हीब्रु ग्‍योत्‍की आदम पङ्‍बे छीः ग्‍यम्‍से खबल य्‍हीम्‍ब। आदमत सेप्रएनो पङ्‍ब।

आदमतेङ् हब्‍बाचे पर्‌मेस्‍वर्‌चे कुल्‍बल अङ्‍येन्‍बल

३

१ परमप्रभु पर्‌मेस्‍वर्‌चे स्‍य्‍हेङ्‍जेत्‍पे जम्‍म जन्‍तुमा न्‍हङ्‌री पुख्रीम् य्‍हक्‍को चलाख मुबल।

पुख्रीचे अमकोलत ङयोत्‍ज्‍यी,

“एङ्‌यीमात बगैचरी मुबे खजु पङ्‌लेनो दोङ्‌बोइ रोःरो थचउ बी पर्‌मेस्‍वर्‌चे सुङ्‌बल मुब?”

२ अमकोलचे पङ्‌ज्‍यी,

“ङ्‌यीमाचे बगैचरी मुबे खजु दोङ्‌बोइ रोःरो पङ्‌लेनो चब तब।

३ तर पर्‌मेस्‍वर्‌चे ‘बगैचकी गुङ्‍री मुबे दोङ्‌बोइ रोःरो थचो,

ओसेम् छुकीएनो थछुउ।

होले लज्‍यी पङ्‌सम् एङ्‌यीमा स्‍यीस्‍ये मुब’ बी सुङ्‌बल मुब।”

४ पुख्रीचे पङ्‌ज्‍यी,

“हुजु तम् देमेन्‍नो अय्‍हीन्।

एङ्‌यीमा अस्‍यी।

५ तलेपङ्‍सम् पर्‌मेस्‍वर्‌चे खेम्‍जेत्‍बल मुब,

एङ्‍यीमाचे हुजु दोङ्‌बोइ रोःरो चज्‍यी पङ्‌सम् एङ्‌यीमाइ मीः म्रङ्‌स्‍ये मुब।

ओसेम् पर्‌मेस्‍वर् र्‌हङ्‍बनो तज्‍यीम् ज्‍यबतेङ् अज्‍यबे तम् स्‍येःबे ज्ञान यङ्‌स्‍ये मुब।”

६ ओसेम् अमकोलचे हुजु दोङ्‌बोइ रोःरो च्‍याबरी य्‍हक्‍को ज्‍यब,

ओसेम् चइ म्‍हेन्‍बल म्रङ्‌ज्‍यीम् बुद्‍दी यङ्‌बरी हुजु दोङ्‌बोइ रोःरो चथोस्‍ये टीम् बी म्‍हेन्‍ज्‍यी।

थेचे हुजु दोङ्‌बोइ रोःरो टङ्‍ज्‍यीम् चज्‍यी।

ओसेम् र्‌हङ्‌तेङ् मुबे र्‌हेम्‍बोतएनो पीन्‍ज्‍यी।

ओसेम् थेचेएनो चज्‍यी।

७ हुजु चब बीसेम् थेङ्‍यीमाल ज्‍यबतेङ् अज्‍यब स्‍येःबे सेम्‍की मीः म्रङ्‌ज्‍यी।

ओसेम् थेङ्‍यीमा क्‍लीङ्‍दो टीम् बी स्‍येःज्‍यी।

होत्‍तज्‍यीम् थेङ्‍हीचे नेभारा दोङ्‌बोइ बामा टङ्‍ज्‍यीम् र्‌हङ्‌की लागीरी डुब्‍ज्‍यीम् येन्‍ज्‍यी।

८ हुजु दीन्‍की ङ्‍येसेरी परमप्रभु पर्‌मेस्‍वर् बगैचरी कोर्‌जेत्‍टीबल थेङ्‌यीमाचे थेःज्‍यी।

ओसेम् परमप्रभु पर्‌मेस्‍वर्‌चे म्रङ्‍ल बी थेमा दोङ्‌बोमा न्‍हङ् लाज्‍यी।

९ तर परमप्रभु पर्‌मेस्‍वर्‌चे,

“ए खन मुब?”

बी म्‍हीत ङ्‌होत्‍जेत्‍ज्‍यी।

१० म्‍हीचे पङ्‌ज्‍यी,

“ङचे थेङ् बगैचरी कोर्‌जेत्‍पल थ्‍येःज्‍यीम् ङ लोङ्‌ज्‍यी।

ओसेम् ङ लाज्‍यी।

तलेपङ्‍सम् ङ क्‍लीङ्‍दो मुबल।”

११ ओसेम् पर्‌मेस्‍वर्‌चे ङ्‌योत्‍जेत्‍ज्‍यी,

“ए क्‍लीङ्‍दो मुब बी खल्‍चे पङ्‌ज्‍यी?

ङचे थचउ पङ्‌बे दोङ्‌बोइ रोःरो चज्‍यी वा स्‍यीम्?”

१२ अपकोलचे पङ्‌ज्‍यी,

“थेङ्‌चे ङतेङ् बक्‍च्‍य टीबरी न्‍हङ्‍जेत्‍पे अमकोलचे हुजु दोङ्‌बोइ रोःरो पीन्‍ज्‍यीम् ङचे चज्‍यी।”

१३ परमप्रभु पर्‌मेस्‍वर्‌चे अमकोलत,

“एचे चोतेब तले स्‍य्‍हेङ्‌बल?”

बी ङ्‌योत्‍जेत्‍ज्‍यी।

अमकोलचे पङ्‌ज्‍यी,

“पुख्रीचे ङत भ्‍यु पङ्‌बल तज्‍यीम् ङचे चज्‍यी।”

पर्‌मेस्‍वर्‌चे म्‍हीत सजाय न्‍हङ्‌बल

१४ परमप्रभु पर्‌मेस्‍वर्‌चे पुख्रीत सुङ्‌ज्‍यी,

“एचे चोले स्‍य्‍हेङ्‌बल तज्‍यीम् जम्‍म थोइ सेम्‍ज्‍येन्‍मातेङ् बलङ्बुलुङ्मा न्‍हङ्‌री एचेकीनो चोतेबे सजाय यङ्‌स्‍ये मुब।

ए फोचे स्‍य्‍होलोक्‍ज्‍यीम् ब्रथोस्‍ये मुब।

ओसेम् सोगदेसम्‍म एइ क्र सरी तज्‍यीम् फोचे स्‍य्‍होलोक्‍ज्‍यीम् ब्रस्‍ये मुब।

१५ ङ एतेङ् अमकोलइ गुङ्‍री ओसेम् एइ सन्‍तानतेङ् अमकोलइ सन्‍तानकी गुङ्‍री सत्रु तनलस्‍ये मुब।

अमकोलइ सन्‍तानचे एइ क्र च्‍येन्‍स्‍ये मुब।

ओसेम् एचे अमकोलइ सन्‍तानकी बलेकम्‍री छास्‍ये मुब।”

१६ ओसेम् परमप्रभु पर्‌मेस्‍वर्‌चे अमकोलत सुङ्‌ज्‍यी,

“एचे कोल न्‍हबे बेलोरी यङ्‌बे दुख ङ य्‍हक्‍को तनलस्‍ये मुब।

एचे दुखले कोल न्‍हस्‍ये मुब।

होलेतलेनो एइ सेम् र्‌हेम्‍बो पट्‍टीनो तस्‍ये मुब।a

ओसेम् थेइ तहरी ए टीस्‍ये मुब।”

१७ ओसेम् थेङ्‌चे आदमत सुङ्‌ज्‍यी,

“एचे एइ म्रीङ्‍की तम् ङ्‌येन्‍ज्‍यीम् ङचे थचउ पङ्‌बे दोङ्‌बोइ रोःरो चबल तज्‍यीम् सचे केम्‍लङ् यङ्‌बल मुब।

एचे सोगदेसम्‍म य्‍हक्‍को दुख स्‍य्‍हेङ्‌ज्‍यीम् चबे स्‍हे चस्‍ये मुब।

१८ एचे सरी मुबे डब्मा चबे सेम् लस्‍ये मुब।

तर सरी पुजु मुबे म्रामातेङ् लक् अतबे म्रामा फीःस्‍ये मुब।

१९ ए सेप्ररी अदोःगदेसम्‍म एचे ङ्‍होचे टुः तइज्‍यीम् स्‍य्‍हेङ्‌बे चब चथोस्‍ये मुब।

तलेपङ्‍सम् ए सेप्र ग्‍यम्‍चे स्‍य्‍हेङबल तज्‍यीम् ए सेप्ररीनो दोस्‍ये मुब।”

२० आदमचे र्‌हङ्‌की म्रीङ्‍त हब्‍बाb पङ्‌बे मीन् थेन्‍ज्‍यी।

तलेपङ्‍सम् थेनो जम्‍म म्‍हीमाकी अम मुबल।

२१ ओसेम् परमप्रभु पर्‌मेस्‍वर्‌चे आदमतेङ् थेइ म्रीङ्‍की लागीरी सेम्‍ज्‍येन्की डीइ गोइल स्‍य्‍हेङ्‌ज्‍यीम् येन्‍पीन्‍जेत्‍ज्‍यी।

आदमतेङ् हब्‍बात बगैचसे तेत्‍लाबल

२२ ओसेम् परमप्रभु पर्‌मेस्‍वर्‌चे सुङ्‌ज्‍यी,

“देरेम् म्‍ही ङ्‍य्‍हङ्‍ र्‌हङ्‍बनो तबल तज्‍यीम् ज्‍यबतेङ् अज्‍यबे तम् स्‍येःबे ज्ञान् यङ्‌बल मुब।

थेङ्‍हीमाचे जीवन् यङ्‌बे दोङ्‌बोइ रोःरो चज्‍यी पङ्‌सम् जुक्-जुक्‍नो सोज्‍यीम् टील,

हुजुम् थेङ्‌यीमाचे चअम्‍यङ्‍खइ।”

२३ होत्‍तज्‍यीम् परमप्रभु पर्‌मेस्‍वर्‌चे थेङ्‌यीमात अदनकी बगैच ग्‍यम्‍से तेत्‍लाजेत्‍ज्‍यी।

ओसेम् थेमात स्‍य्‍हेङ्‌बे सेप्ररीनो लक् स्‍य्‍हेङ्‍पुङ्‍जेत्‍ज्‍यी।

२४ ओसेम् परमप्रभु पर्‌मेस्‍वर्‌चे खलेएनो जीवनकी दोङ्‌बो मुबे ग्‍लारी ङ्‍यीब अखम्‍खइ बी आदमकी बगैचइ स्‍यर् पट्‍टीचे रुङ्‍बरी स्‍वर्‌गदुत र्‌हङ्‍बे करुबमा ओसेम् मे लुम्‍ज्‍यीम् ल्‍हीप्‍टीबे तर्‌वार् थेन्‍पीन्‍जेत्‍ज्‍यी।

a 

३:१६ एइ सेम् र्‌हेम्‍बो पट्‍टीनो तस्‍ये मुब। चु पङ्‍बलमी र्‌हेम्‍बोत र्‌हङ्‌की तहरी थेन्‍ब म्‍हइबएनो य्‍हीम्‍ब।

b 

३:२० हब्‍बा हीब्रु ग्‍योत्‍री हब्‍बा पङ्‍बलमी जीवन पीन्‍ब य्‍हीम्‍ब।

कयीनतेङ् हाबील

४

१ आदम थेइ म्रीङ् हब्‍बतेङ् बक्‍च्‍य न्‍हुःब बीसेम् थेइ म्रीङ्‍की फोरी कोल खज्‍यी।

ओसेम् हब्‍बाचे ज गीः न्‍हज्‍यीम्‌,

“परमप्रभुचे र्‌हो स्‍य्‍हेङ्‍जेत्‍ज्‍यीम् ङचे ज गीः यङ्‌ज्‍यी” बी पङ्‌ज्‍यी।

हब्‍बाचे थेइ जइ मीन् कयीन थेन्‍ज्‍यी।

२ हुजु लीप्‍चे हब्‍बाचे हाबील पङ्‌बे ल्‍हो-ल्‍होएनो ज गीः न्‍हज्‍यी।

हाबील गोर्‌तेन् तज्‍यी,

ओसेम् कयीन खेती स्‍य्‍हेङ्‌बे म्‍ही तज्‍यी।

३ तोव दीन् लीप्‍चे कयीनचे थेचे स्‍य्‍हेङ्‌बे खेती ग्‍यम्‍से परमप्रभुइ लागीरी भेटी बज्‍यी।

४ ओसेम् हाबीलचेएनो र्‌हङ्‌की ग्‍यु बगल न्‍हङ्‍चे गोदोब्‍न्‍हङ् ङोन्‍ग्‍यम् न्‍हबे ग्‍यु बज्‍यी।

ओसेम् सेत्‍ज्‍यीम् हुजु ग्‍युकी गोदोब्‍न्‍हङ् ज्‍यबे बो पीन्‍ज्‍यी।

परमप्रभु हाबीलतेङ् थेइ भेटी म्रङ्‌ज्‍यीम् तङ्‍जेत्‍ज्‍यी।

५ तर कयीनतेङ् थेइ भेटी परमप्रभुत सेम्‍री अङ्‌यी।

ओसेम् कयीनत य्‍हक्‍को बोमो खज्‍यीम् थेइ ली वल-वल तज्‍यी।

६ हुजु लीप्‍चे परमप्रभुचे कयीनत सुङ्‌ज्‍यी,

“ए तले बोमो लब?

एइ ली तले वल तब?

७ एचे तबे लक् स्‍य्‍हेङ्‌सम् ङ एतेङ् अतङो स्‍यीम्?

तर एचे अतबे लक् स्‍य्‍हेङ्‌सम् पाप् एइ म्रप्‍रीनो ज्‍यप्‍ज्‍यीम् टीटीब मुब।

हुजुचे एत तह ल्‍हइतीब म्‍हइब।

तर एचे हुजुत तह ल्‍हइतीथोब।”

८ ओसेम् कयीनचे र्‌हङ्‌की अले हाबीलत,

“ब्रे,

ङ्‌य्‍हङ् ङ्‌ही म्रङ्‌री ङ्‍यीइ।”

बी पङ्‌ज्‍यी।

थेङ्‍ही म्रङ्‌री दोःब बीसेम् कयीनचे अलेत सेत्‍लाज्‍यी।

९ ओसेम् परमप्रभुचे कयीनत,

“एइ अले हाबील खन मुब?”

बी ङ्‌योत्‍जेत्‍ज्‍यी।

थेचे,

“ङत था अरे।

ङ ङइ अलेइ गोर्‌तेन् य्‍हीम्‍बो?”

बी पङ्‌ज्‍यी।

१० परमप्रभुचे सुङ्‌ज्‍यी,

“एचे तले चोतेबे अज्‍यबे लक् स्‍य्‍हेङ्‌बल?

स ग्‍यम्‍से एइ अलेइ काचे ङत क्राज्‍यीम् एत सजाय पीनो बी पङ्‍टीब मुब।

११ एचे केम्‍लङ् यङ्‌बल मुब।

एचे सरी खेती स्‍य्‍हेङ्‍म्‍यङस्‍ये अरे।

तलेपङ्‍सम् एइ अलेइ का सचे सुङ् आ लज्‍यीम् थुङ्‍ज्‍यी।

१२ एचे खेती स्‍य्‍हेङ्‌ब म्‍हइलेनो सरी एइ लागीरी तेएनो रोःस्‍ये अरे।

ए दीम्नम् अरेबे जम्‍बुलीङ्‌री कोर्‌ज्‍यीम् ब्रबे म्‍ही तस्‍ये मुब।”

१३ ओसेम् कयीनचे परमप्रभुत पङ्‌ज्‍यी,

“चु सजाय ङचे नानो अखम्‍बल मुब।

१४ थेङ्‌चे ङत सतेङ् थेङ्‌की ङोन् ग्‍यम्‍से तेत्‍लाजेत्टीब मुब।

ङ दीम्‍नम् अरेबे जम्‍बुलीङ्‌री कोर्‌ज्‍यीम् ब्रबे म्‍ही तस्‍ये मुब।

ओसेम् खल्‍चे ङत दोज्‍यी थेचे सेत्‍स्‍ये मुब।”

१५ तर परमप्रभुचे थेत सुङ्‌जेत्‍ज्‍यी,

“होले अय्‍हीन्,

खल्‍चे कयीनत सेत्‍प हुजुत ङ ङ्‌यीस् गुना य्‍हक्‍को सजाय पीन्‍स्‍ये मुब।”

होत्‍तज्‍यीम् कयीनत खल्‍चेएनो असेत्‍खइ बी परमप्रभुचे थेत चीनो गीः थेन्‍पीन्‍जेत्‍ज्‍यी।

१६ होत्‍तज्‍यीम् कयीन परमप्रभुइ ङोन्‍से डोङ्‍ज्‍यीम् अदनकी स्‍यर्‌पट्‍टी नोद aपङ्‌बे य्‍हुल्‍री टीज्‍यी।

a 

४:१६ नोद हीब्रु ग्‍योत्‍री कोर्‌ज्‍यीम् ब्रब पङ्‍बल य्‍हीम्‍ब।

५

म्‍हीचे अज्‍यबे लक् स्‍य्‍हेङ्‌बल

६

१ म्‍हीमा जम्‍बुलीङ्‌री य्‍हक्‍को तबोर्‌मम् थेङ्‍यीमाल जमेमा न्‍हज्‍यी।

२ ओसेम् स्‍वर्‌गइ स्‍वर्‌गदुतमाचेa म्‍हीइ जमेमात ज्‍यब म्रङ्‌ज्‍यी।

ओसेम् थेङ्‌यीमाचे र्‌हङ्-र्‌हङ्‍त सेम्‍री ङ्‍यीबलमात भ्‍या स्‍य्‍हेङ्‌ज्‍यी।

३ परमप्रभुचे सुङ्‌ज्‍यी,

“ङ म्‍हीत खेम बीबीनो सोज्‍यीम् टी अबुङ्,

थेङ्‌यीमा स्‍यीज्‍यीम् य्‍हर्‌स्‍ये मुब।

देरेम् खलेएनो ल्‍हेगोर् च्‍यी बीम य्‍हक्‍को सोस्‍ये अरे।”

४ हुजु बेलोतेङ् हुजु बेलो बीम लीप्‍चेएनो जम्‍बुलीङ्‌री ङ्‍हच्‍छ्‍यङ् नेफीलीम् म्‍हीमा मुबल।

हुजुमा स्‍वर्‌गइ स्‍वर्‌गदुतमाचे म्‍हीइ जमेमात भ्‍या स्‍य्‍हेङ्‌ज्‍यीम् न्‍हबे कोलमा य्‍हीम्‍ब।

हुजु म्‍हीमानो दङ्‌बोइ स्‍येःब खेःबतेङ् बङ्‍ज्‍येन्‍मा मुबल।

५ जम्‍बुलीङ्‌की म्‍हीमाचे य्‍हक्‍को अज्‍यबे लक् स्‍य्‍हेङ्‍बलतेङ् खेम पङ्‍लेएनो अज्‍यबे तम्‍कीनो म्‍हेन्‍बल परमप्रभुचे स्‍हीज्‍यी।

६ परमप्रभुचे चु म्‍हीमात स्‍य्‍हेङ्‌ज्‍यीम् जम्‍बुलीङ्‌री तले थेन्‍ज्‍यी बी म्‍हेन्लु स्‍यर्‌च्‍यी।

ओसेम् थेङ्‌की थुः ङ्‍योङ्‍जेत्‍ज्‍यी।

७ होत्‍तज्‍यीम् परमप्रभुचे सुङ्‌ज्‍यी,

“ङचे स्‍य्‍हेङ्‌बे म्‍हीमा,

जम्‍म थोइ जन्‍तुमा,

फ्‍यङ्‍बे ङ्‍यम्‍ङ्‍यमातेङ् जम्‍म बलङ्‍बुलुङ्‍मा जम्‍बुलीङ् ग्‍यम्‍चे नास् स्‍य्‍हेङ्‌ब।

तलेपङ्‍सम् थेङ्‌यीमात स्‍य्‍हेङ्‌ज्‍यीम् ङइ सेम् य्‍हक्‍को नबल मुब।”

८ तर परमप्रभु नोआतेङ् तङ्‍जेत्‍पल मुबल।

नोआ

९ नोआइ तम्‍मा चुनो य्‍हीम्‍ब।

नोआकी बेलोरी थेकीनो धर्‌मीतेङ् दोस् अरेबे म्‍ही मुबल।

थे पर्‌मेस्‍वर्‌तेङ् बक्‍च्‍य ब्रब मुबल।

१० थेल सेम,

हाम ओसेम् येपेत पङ्‌बे ज सोम् मुबल।

११ ओसेम् पर्‌मेस्‍वर्‌की ङोन्‍री जम्‍बुलीङ् य्‍हक्‍को न्‍होङ्‍बल मुबल।

ओसेम् सेत्‍प तुप्‍पे अज्‍यबे लक्‍मा खन बीबीनो तटीबल मुबल।

१२ पर्‌मेस्‍वर्‌चे जम्‍बुलीङ्त स्‍हीजेत्‍मम् हुजु न्‍होङ्‍बल म्रङ्‌जेत्‍ज्‍यी।

तलेपङ्‍सम् बुः मुबलमा जम्‍मनो अज्‍यबे लक् स्‍य्‍हेङ्‌ज्‍यीम् टीबल मुबल।

१३ होत्‍तज्‍यीम् पर्‌मेस्‍वर्‌चे नोआत सुङ्‌जेत्‍ज्‍यी,

“ङचे जम्‍म म्‍हीमात नास् स्‍य्‍हेङ्‌बरी पक्‍का लज्‍यीन्‍बल मुब।

तलेपङ्‍सम् जम्‍बुलीङ् थेङ्‌यीमाचे स्‍य्‍हेङ्‌बे अज्‍यबे लक्‍माचे प्‍लीङ्‍बल मुब।

देरेम्,

ङ थेङ्‍यीमातेङ् छ्‍यम् जम्‍बुलीङ्‍एनो नास् स्‍य्‍हेङ्‌स्‍ये मुब।

१४ एचे साइप्रेस दोङ्‌बोइ स्‍यीङ्‍चे ङ्‍हच्‍छ्‍यङ् दोङ्‍ग गीः स्‍य्‍हेङो।

हुजु न्‍हङ् कोठ-कोठमा स्‍य्‍हेङ्‌ज्‍यीम् न्‍हङ् पट्‌टीतेङ् पग पट्‍टीचे अलकत्रचे स्‍य्‍हलो।

१५ एचे हुजु दोङ्‍ग चोले स्‍य्‍हेङो- १३३ मीटर र्‌हीङ्‍ब,

२२ मीटर थेब,

ओसेम् १३ मीटर नोब स्‍य्‍हेङो।

१६ दोङ्‍गरी दोङ्‍गइ यतेङ् छनइ गुङ्‍री ४४ सेन्‍टीमीटर ग्‍ला ख्‍लेथेन्‍ज्‍यीम् बुत्‍नले स्‍य्‍हेङो।

ओसेम् म्रप्‍मी ङम्‍चे थेनो।

हुजु तल सोम्‍ल स्‍य्‍हेङो।

१७ मुइ दुङ्‌री मुबे जम्‍म बुः मुबलमात नास् लबरी ङ जम्‍बुलीङ्‌री य्‍हक्‍को ङ्‌हच्‍छ्‌यङ् नम् पीत्‍युस्‍ये मुब।

ओसेम् जम्‍बुलीङ्‌री मुबे बुः मुबलमा जम्‍मनो स्‍यीस्‍ये मुब।

१८ तर ङ एतेङ् करार् गी स्‍य्‍हेङ्‌स्‍ये मुब।

एतेङ् एइ म्रीङ् ओसेम् एइ ज-चङ्‍मा दोङ्‍ग न्‍हङ् वङ्‍स्‍ये मुब।

१९ एचे बुः मुबलमा जम्‍मा थोमा न्‍हङ्‍चे व्‍हबतेङ् योमा जोर् काकर् दोङ्‍ग न्‍हङ् बोउ।

थेङ्‍यीमाएनो एङ्‌यीमातेङ् बक्‍च्‍य सोखइ।

२० ओसेम् जम्‍मा थोइ ङ्‍यम्‍ङ्‍यमा,

जम्‍मा थोइ जन्‍तुमा ओसेम् जम्‍मा थोइ स्‍य्‍होलोक्‍ज्‍यीम् ब्रबे जन्‍तुमा न्‍हङ्‍चे जोर् काकर् एतेङ् सोबे लागीरी खस्‍ये मुब।

२१ ओसेम् जम्‍म थोइ चबे स्‍य्‍हेमाएनो एतेङ् र्‌हुप्‍ले बोरो।

हुजु चबे स्‍हे एतेङ् थेङ्‍यीमाइ लागीरी चब तस्‍ये मुब।”

२२ नोआचे पर्‌मेस्‍वर्‌चे कुल्‍जेत्‍प र्‌हङ्‌लेनो जम्‍मनो स्‍य्‍हेङ्‌ज्‍यी।

a 

६:२ स्‍वर्‌गइ स्‍वर्‌गदुतमा थेङ्‌यीमात पर्‌मेस्‍वर्‌की जमाएनो पङ्‍ब।

७

११ नोआचे छ सय तीङ् स्‍यी ल गीः स्‍यी दीनी चेनी योबे दीन्‍कुनो जम्‍मबुलीङ्‍री ङ्‍हच्‍छ्‍यङ्-ङ्‍हच्‍छ्‍यङ् यी म्रुमा डोङ्‍ज्‍यी।

ओसेम् मु ठोङ्‍ज्‍यीम् ङ्‌हच्‍छ्‌यङ् नम् युज्‍यी।

१२ ओसेम् दीन्तेङ् म्‍हुन् खल् ङ्‍हीसम्‍म नम् युस्‍यीनो टीज्‍यी।

१३ हुजु दीन्‍रीनो नोआ थेइ म्रीङ्‍तेङ् थेइ जमा सेम,

हामतेङ् येपेत ओसेम् थेइ चङ्‍मा दोङ्‍ग न्‍हङ् वङ्‍ज्‍यी।

१४ थेङ्‍यीमातेङ् बक्‍च्‍य जम्‍म थोइ जन्‍तुमा,

फ्‍यङ्‍बे ङ्‍यम्‍ङ्‍यमातेङ् बलङ्‍बुलुङ्‍मा ओसेम् स्‍य्‍होलोक्‍ज्‍यीम् ब्रबे जन्‍तुमा दोङ्‍ग न्‍हङ् वङ्‍ज्‍यी।

१५ बुः मुबलमा जम्‍मनो जोर्-जोर् नोआतेङ् बक्‍च्‍य दोङ्‍गरी,

१६ पर्‌मेस्‍वर्‌चे सुङ्‌ब र्‌हङ्‌लेनो जोर् काकर् व्‍हबतेङ् योमा वङ्‍ज्‍यी।

ओसेम् परमप्रभुचे दोङ्‍गइ म्रप् दुङ्‍पीन्‍जेत्‍ज्‍यी।

१७ जम्‍बुलीङ्‌री दीन् खल् ङ्‌ही सम्‍म नम् युस्‍यीनो टीज्‍यी।

ओसेम् यी य्‍हक्‍को तज्‍यीम् दोङ्‍गत जो-जो कोत्‍ज्‍यी।

१८ य्‍हक्‍को नम् युबल तज्‍यीम् जम्‍बुलीङ् यीचे प्‍लीङ्‌ब छ्‍येज्‍यी।

ओसेम् दोङ्‍ग यीइ जो-जो ब्रज्‍यी।

१९ जम्‍बुलीङ्‌री यी चोत्‍ते य्‍हक्‍को तज्‍यी की यीचे नोब-नोबे गङ्‍माएनो गप्‍ज्‍यी।

२० यी य्‍हक्‍को तज्‍यीम् नोब-नोबे गङ्‌मा गप्‍ज्‍यीमएनो मीटर ङ्‌यीस् तोर् दोःज्‍यी।

२१ जम्‍बुलीङ्‌री मुबे जम्‍मनो सोम्‍बोमा ओसेम् जम्‍म थोइ ङ्‍यम्‍ङ्‍यमा,

जन्‍तुमा,

बलङ्‍बुलुङ्‍मातेङ् म्‍हीमाएनो स्‍यीज्‍यी।

२२ जम्‍बुलीङ्‌री मुबे जम्‍मनो बुः मुबलमा स्‍यीज्‍यी।

२३ परमप्रभुचे जम्‍बुलीङ्‌री मुबे जम्‍म म्‍हीमा,

जन्‍तुमा,

ङ्‍यम्‍ङ्‍यमातेङ् बलङ्‍बुलुङ्‍ जम्‍मत नास् स्‍य्‍हेङ्‍जेत्‍ज्‍यी।

ओसेम् थेङ्‍यीमा जम्‍बुलीङ्‍ ग्‍यम्‍से नास् तज्‍यी।

नोआतेङ् बक्‍च्‍य दोङ्‍ग न्‍हङ् मुबलमाकीनो सोज्‍यी।

२४ ओसेम् जम्‍बुलीङ्‌री यी ल ङ्‍हसम्‍म होदेलम्-होदेनो टीज्‍यी।

जम्‍बुलीङ्‌री यी ङ्‍हर्‌बोर्‌बल

८

१ तर पर्‌मेस्‍वर्‌चे नोआतेङ् थेतेङ् दोङ्‍गरी मुबे जम्‍म जन्‍तुमा,

ङ्‍यम्‍ङ्‍यमातेङ् बलङ्‍बुलुङ्‍मात व्‍हल् स्‍य्‍हेङ्‍जेत्‍ज्‍यी।

ओसेम् पर्‌मेस्‍वर्‌चे जम्‍बुलीङ्‌री लाब स्‍यङ्‍न लजेत्‍पल तज्‍यीम् यी ङ्‍हर्‌बोर्‌ज्‍यी।

२ जम्‍बुलीङ्‌की यी म्रुमा ङहर्‌ज्‍यी।

ओसेम् पर्‌मेस्‍वर्‌चे मुचे युबे नम्‍की म्रुएनो दुङ्‍जेत्‍पल तज्‍यीम् नम् अयु।

३ ओसेम् जम्‍बुलीङ्‌री दीन् र्‌हङ्‍स्‍यीनो ल ङ्‌ह सम्‍म यी ङ्‍हर्‌बोर्‌ज्‍यी।

४ ल ङ्‍यीस्‍की दीन् चेनीरी दोङ्‍ग आरारात पङ्‌बे गङ्‌री छ्‍याज्‍यी।

५ यी ङ्‍हर्‌बोर्‌स्‍यीनो टीज्‍यी ओसेम् ल च्‍यीइ ङोन्‍ग्‍यम्‍की दीन्‍कुनो ल्‍हो-ल्‍हो गङ्‍जोमा म्रङ्‌ज्‍यी।

६-७ दीन् खल् ङ्‌ही लीप्‍चे नोआचे कर्‌खुङ् ठोङ्‍ज्‍यीम् दब्रङ् गीःत फ्‍यङ्‍पीत्‍ज्‍यी।

दब्रङ् दोःज्‍यीम् अखनले यी अखर्‌गदे खन बीबीनो फ्‍यङ्‍टीज्‍यी।

८ हुजु लीप्‍चे नोआचे यी खर्‌च्‍यी वा बी च्‍याबरी ढुकुर गीःत फ्‍यङ्‍पीत्‍ज्‍यी।

९ तर दवम् सम्‍म स यीचे गप्‍टीबल तज्‍यीम् ढुकुरत न्‍हेःबे ग्‍ला अयङ्।

होत्‍तज्‍यीम् ढुकुर दोङ्‍गरीनो दोःखज्‍यी।

ओसेम् नोआचे चुङ्‌ज्‍यीम् दोङ्‍ग न्‍हङ् बज्‍यी।

१० नोआचे दीनी ङ्‌यीस् लीप्‍चे देबेएनो ढुकुरत फ्‍यङ्‍पीत्‍ज्‍यी।

११ ङ्‍येस्‍ये तमम् ढुकुर दोःखज्‍यी।

ढुकुरकी सुङ्‍री भद्राक्ष दोङ्‌बोइ देरेक टङ्‍बे बा गीः मुबल।

ओसेम् नोआचे सरी यी ङ्‍हर्‌बोर्‌नेम् बी स्‍येःज्‍यी।

१२ हुजु लीप्‍चे ल्‍हो-ल्‍हो दीनी ङ्‌यीस् ब्रेन्‍ज्‍यीम् नोआचे ढुकुरत देबेएनो फ्‍यङ्‍पीत्‍ज्‍यी।

तर चु पलोचेम् ढुकुर थेजा दोःज्‍यीम् अख।

१३ ओसेम् नोआचे छ सय एक बर्‌स योमम् ङोन्‍ग्‍यम्‍की लइ ङोन्‍ग्‍यम्‍की दीन्‍री सरी यी ङ्‍हर्‌च्‍यी।

ओसेम् नोआचे दोङ्‍गइ छन ओर्‌ज्‍यीम् च्‍यामम् स खर्‌बोर्‌टीबल म्रङ्‌ज्‍यी।

१४ ओसेम् ल ङ्‌ही स्‍यी सत सोम् स्‍यी डुरेत् तमम् स ज्‍येन्‍ले खर्‌ज्‍यी।

१५ ओसेम् पर्‌मेस्‍वर्‌चे नोआत सुङ्‌जेत्‍ज्‍यी,

१६ “एतेङ् एइ म्रीङ् ओसेम् एइ जमातेङ् चङ्‍मा दोङ्‍ग न्‍हङ्‍चे दोरी डोङो।

१७ एतेङ् बक्‍च्‍य मुबे जम्‍मनो जन्‍तुमा,

ङ्‍यम्‍ङ्‍यमातेङ् बलङ्‍बुलुङ्‍मा दोरी तेदो।

ओसेम् थेङ्‌यीमा पाज्‍यीम् जम्‍बुलीङ् प्‍लीङ्‍बोर्‌खइ।”

१८ हुजु लीप्‍चे नोआतेङ् थेइ म्रीङ् ओसेम् जमातेङ् चङ्‍मा दोङ्‍ग न्‍हङ्‍चे डोङ्‍ज्‍यी।

१९ ओसेम् जम्‍बुलीङ्‌री मुबे जम्‍मनो जन्‍तुमा,

ङ्‍यम्‍ङ्‍यमातेङ् बलङ्‍बुलुङ्‌माएनो थेङ्‌यीमाकी जात्-जात् अनुसार दोङ्‍ग न्‍हङ्‍चे डोङ्‍ज्‍यी।

मेरी ख्रङ्‍ज्‍यीम् पीन्‍बे ठा

२० नोआचे परमप्रभुइ लागीरी बेदी गीः स्‍य्‍हेङ्‌ज्‍यी।

ओसेम् जम्‍म थोइ चोखो पसुमातेङ् ङ्‍यम्‍ङ्‍यमा मेरी ख्रङ्‍ज्‍यीम् ठा पीन्‍ज्‍यी।

२१ हुजु ठाकी ज्‍यबे थङ्‍चे परमप्रभु तङ्‍जेत्‍ज्‍यी।

ओसेम् परमप्रभुचे र्‌हङ्‌की सेम् न्‍हङ् चोले म्‍हेन्‍ज्‍यी,

“ङ देरे य्‍हङ्‍स्‍ये खेमेनो म्‍हीचे स्‍य्‍हेङ्‌बे लक्‍चे लज्‍यीम् जम्‍बुलीङ्‍त केम्‍लङ् पीन्‍स्‍ये अरे।

ङत था मुब,

कोल य्‍हङ्‌स्‍येनो म्‍हीइ सेम्‍री म्‍हेन्‍बे तम्‍मा अज्‍यब तब।

ङ देरेम् बुः मुबलमा जम्‍मत चु पलोचे नास् स्‍य्‍हेङ्‌ब र्‌हङ्‌ले खेमेएनो नास् स्‍य्‍हेङ्‌स्‍ये अरे।

२२ जम्‍बुलीङ्‍ मुगदे ब्‍लु ब्‍लुत्‍पतेङ् अन्‍न दुत्‍पे बेलो तस्‍यीनो टीस्‍ये मुब।

ओसेम् छप्‍प लतेङ् खङ्‍ब ल,

स्‍यीतेङ् सेर्‌क ओसेम् दीन्तेङ् म्‍हुन् तस्‍यीनो टीस्‍ये मुब।”

नोआतेङ् पर्‌मेस्‍वर्‌की करार्

९

१ पर्‌मेस्‍वर्‌चे नोआतेङ् थेइ जमात मोलम् न्‍हङ्‌ज्‍यीम् सुङ्‌जेत्‍ज्‍यी,

“एङ्‍यीमा पाज्‍यीम् य्‍हक्‍को तखइ ओसेम् जम्‍बुलीङ् प्‍लीङ्‍बोर्‌खइ।

२ जम्‍मनो जन्‍तुमा,

ङ्‍यम्‍ङ्‍यमा,

बलङ्‍बुलुङ्‍मा,

स्‍य्‍होलोक्‍ज्‍यीम् ब्रबे जन्‍तुमा ओसेम् तर्‌ङमा एङ्‌यीमातेङ् लोङ्‍स्‍ये मुब।

तलेपङ्‍सम् हुजुमा जम्‍मनो एङ्‌यीमाइ यारी पीन्‍बल मुब।

३ ङचे एङ्‌यीमात अन्‍नमातेङ् डप्‍मा चबरी पीन्‍ब र्‌हङ्‌ले हुजुमाएनो पीन्‍बल मुब।

४ एङ्‌यीमाचे स्‍य चउ तर काःमी थचउ तलेपङ्‍सम् कारी बुः तब।

५ खल्‍चे पङ्‌लेनो म्‍ही सेत्‍ज्‍यी पङ्‌सम् हुजु म्‍हीचेएनो स्‍यीबे सजाय यङ्‍स्‍ये मुब।

ओसेम् खजु जन्‍तुचे म्‍ही सेत्‍ज्‍यी हुजु जन्‍तुचेएनो स्‍यीबे सजाय यङ्‍स्‍ये मुब।

६ खल्‍चे पङ्‌लेनो म्‍हीत सेत्‍ज्‍यी पङ्‌सम् थेतएनो म्‍हीचेनो सेत्‍स्‍ये मुब।

तलेपङ्‍सम् म्‍हीत पर्‌मेस्‍वर्‌चे र्‌हङ्‌की स्‍वरुप्‍री स्‍य्‍हेङ्‍जेत्‍ज्‍यी।

७ एइ ज-जमेमा य्‍हक्‍को तखइ,

ओसेम् एइ ज-जमेमाचे जम्‍बुलीङ् प्‍लीङ्‍बोर्‌खइ।”

८ हुजु लीप्‍चे पर्‌मेस्‍वर्‌चे नोआतेङ् थेइ जमात सुङ्‌जेत्‍ज्‍यी,

९-१० “देरेम् ङ एतेङ् एइ ज-जमेमा ओसेम् एतेङ् बक्‍च्‍य दोङ्‍गचे डोङ्‍खबे जम्‍बुलीङ्‌री मुबे जम्‍मनो जन्‍तुमातेङ् ङ्‍यम्‍ङ्‍यमा ओसेम् बलङ्‍बुलुङमातेङ् करार् गीः स्‍य्‍हेङ्‌ब।

११ ङ एङ्‌यीमातेङ् चु करार् स्‍य्‍हेङ्‌ब ‘देरेम् खेमेएनो बुः मुबलमात यीचे नास् स्‍य्‍हेङ्‌स्‍ये अरे।

ओसेम् जम्‍बुलीङ्‍त नास् स्‍य्‍हेङ्‌बरी ङ्‌हच्‍छ्‌यङ् नम् पीत्‍युस्‍ये अरे।’”

१२ ओसेम् पर्‌मेस्‍वर्‌चे सुङ्‌ज्‍यी,

“ङचे ङतेङ् एङ्‌यीमा ओसेम् बुः मुबलमा जम्‍मकी गुङ्‍री स्‍य्‍हेङ्‌बे चु करार् जम्‍म छकोन्‍माकी लागीरी य्‍हीम्‍ब।

हुजु करार्‌की चीनोम् चु तस्‍ये मुब।

१३ ङचे मुक्‍पन्‍हङ् लर्‌क्‍युङ् थेन्‍बल मुब।

ओसेम् हुजु ङतेङ् जम्‍बुलीङ्‌की गुङ्‍री स्‍य्‍हेङ्‌बे करार्‌की चीनो तस्‍ये मुब।

१४ खेम-खेम ङचे मु मुक्‍पचे गप्‍नलब ओसेम् मुक्‍पन्‍हङ् लर्‌क्‍युङ् म्रङ्‌नलब।

१५ हुजु बेलोरी ङचे एङ्‌यीमातेङ् बुः मुबलमा जम्‍मकी गुङ्‍री स्‍य्‍हेङ्‌बे करार् व्‍हल् लस्‍ये मुब।

देरेम् खेमेएनो यीचे जम्‍म बुः मुबलमात नास् स्‍य्‍हेङ्‌स्‍ये अरे।

१६ खेम-खेम मुक्‍पन्‍हङ् लर्‌क्‍युङ् म्रङ्‌ब,

ङ हुजुत च्‍याज्‍यीम् ङचे जम्‍बुलीङ्‌की जम्‍म बुः मुबलमातेङ् स्‍य्‍हेङ्‌बे खेमेएनो अबेबे कारार्‌त व्‍हल् लस्‍ये मुब।

१७ ङचे जम्‍बुलीङ्‌की जम्‍म बुः मुबलमातेङ् स्‍य्‍हेङ्‌बे करार्‌की चीनो चुनो य्‍हीम्‍ब।”

१०

बाबेलकी फ्‍युत्‍तले

११

१ हुजु बेलोरी जम्‍बुलीङ्‌की जम्‍म म्‍हीमाचे खाल् गीःकी ग्‍योत्‍री तम् पङ्‍ब मुबल।

२ थेङ्‍यीमा स्‍यर् पट्‍टीचे य्‍हर्‌ज्‍यीम् सीनार य्‍हुल्‍की च्‍येत् ग्‍ला गीःरी दोःज्‍यी,

ओसेम् हुजुरीनो टीज्‍यी।

३ थेङ्‌यीमाचे गीःचे गीःत पङ्‌ज्‍यी,

“लो,

एती स्‍य्‍हेङ्‌ज्‍यीम् ख्रङ्‍गे।”

ओसेम् थेङ्‌यीमाचे युङ्‌बइ देब्‍री एती,

स्‍यीलइ देब्‍री अलकत्र कोल्‍ज्‍यीम् दीम् स्‍य्‍हेङ्‌ज्‍यी।

४ थेङ्‌यीमाचे पङ्‌ज्‍यी,

“लो देरेम्,

ङ्‍य्‍हङ्‍माचे सहर् गीः स्‍य्‍हेङ्‍गे।

ओसेम् मु छुबे फ्‍युत्‍तले गीः स्‍य्‍हेङ्‌ज्‍यीम् ङ्‍य्‍हङ्‍की मीन् थेन्‍गे।

ओसेम् चोले स्‍य्‍हेङ्‌ज्‍यीम् ङ्‌य्‍हङ्‌मा जम्‍बुलीङ्‌री खन बीबीनो अठम्‍खइ।”

५ हुजु लीप्‍चे म्‍हीमाचे स्‍य्‍हेङ्‌बे सहर्‌तेङ् फ्‍युत्‍तले स्‍हीःबरी परमप्रभु व्‍योन्‍युजेत्‍ज्‍यी।

६ ओसेम् थेङ्‌चे सुङ्‌जेत्‍ज्‍यी,

“चु म्‍हीमा ग्‍योत् गीःकीनो पङ्‌ज्‍यीम् गीः तज्‍यीम् चोतेबे लक् चुःज्‍यी पङ्‌सम्,

देरेम् थेङ्‌यीमाचे स्‍य्‍हेङ्‌ब म्‍हेन्‍बे जम्‍मनो लक्‍मा स्‍य्‍हेङ्‍खम्‍स्‍ये मुब।

७ लो,

ङ्‌य्‍हङ् दुङ्‌री ङ्‌यीज्‍यीम् थेङ्‍यीमाइ ग्‍योत् खल्‍बल् तनलइ,

ओसेम् थेङ्‌यीमाचे गीःचे गीःत पङ्‌बे तम् अगोखइ।”

८ चोले परमप्रभुचे थेङ्‌यीमात जम्‍बुलीङ्‌की खन बीबीनो ग्‍लामारी दोःनलजेत्‍ज्‍यी।

ओसेम् थेङ्‌यीमाचे सहर् स्‍य्‍हेङ्‌ब पीत्‍लाज्‍यी।

९ हुजु सहर्‌की मीन् बाबेल् aथेन्‍ज्‍यी।

तलेपङ्‍सम् हुजु ग्‍लारीनो जम्‍म म्‍हीमाइ ग्‍योत् खल्‍बल् स्‍य्‍हेङ्‌जेत्‍पल मुबल।

हुजु ग्‍ला ग्‍यम्‍चेनो थेङ्‌यीमात परमप्रभुचे जम्‍बुलीङ्‌री खन बीबीनो दोःन लजेत्‍ज्‍यी।

तेरहकी सन्‍तान्‍मा

२७ तेरहकी सन्‍तानमा अब्रामतेङ् नाहोर ओसेम् हारान मुबल।

हारान लोतकी अप मुबल।

२८ हारान थेइ अप सोम्‍बो मुबे बेलोरी र्‌हङ् न्‍हबे य्‍हुल् कल्‍दीमाकी सहर् ऊररी स्‍यीज्‍यी।

२९ अब्रामतेङ् नाहोरचे भ्‍या स्‍य्‍हेङ्‌ज्‍यी।

अब्रामकी म्रीङ्‍की मीन् साराइ ओसेम् नाहोरकी म्रीङ्‍की मीन् मील्‍का मुबल।

मील्‍का हारानकी जमे मुबल।

हारान मील्‍कातेङ् यीस्‍काकी अप मुबल।

३० साराइल कोल तअखम्‍बल तज्‍यीम् थेल कोल अरेबल।

३१ तेरह र्‌हङ्‌की ज चङ् अब्रामतेङ् साराइ ओसेम् र्‌हङ्‌की कोन् लोत हारानकी जत बक्‍च्‍य बोर्‌ज्‍यीम् कनान य्‍हुल्‍री ङ्‌यीबरी कल्‍दीमाकी सहर ऊर ग्‍यम्‍चे डोङ्‍ज्‍यी।

तर थेङ्‌यीमा हारान पङ्‌बे ग्‍लारी दोःब बीसेम् हुजुरीनो टीज्‍यी।

३२ तेरह दुइ सय पाच बर्‌स योमम् हारानरीनो स्‍यीज्‍यी।

a 

११:९ बाबेल् हीब्रु ग्‍योत्‍री थोम्‍बल पङ्‍ब य्‍हीम्‍ब।

अब्रामत पर्‌मेस्‍वर्‌चे ङ्‌होत्‍जेत्‍पल

१२

१ ओसेम् परमप्रभुचे अब्रामत सुङ्‌ज्‍यी,

“एइ य्‍हुल्,

म्‍हेम्‍यमा ओसेम् अपइ दीम् पीत्‍थेन्‍ज्‍यीम् ङचे खजु य्‍हुल् ङोन्‍ज्‍यी हुजुरी ङ्‌यीउ।

२ ङ ए ग्‍यम्‍चे ङ्‍हच्‍छ्‌यङ् जाती गीः स्‍य्‍हेङ्‌स्‍ये मुब,

ओसेम् एत मोलम् पीन्‍स्‍ये मुब।

ङ एइ मीन्‍त ङ्‌हच्‍छ्‌यङ् तनलस्‍ये मुब।

ओसेम् ए मोलम्‍की म्रु तस्‍ये मुब।

३ एत मोलम् पीन्‍बलमात ङ मोलम् पीन्‍स्‍ये मुब,

तर एत केम्‍लङ् पीन्‍बलमात ङ य्‍हक्‍को केम्‍लङ् पीन्‍स्‍ये मुब।

ए ग्‍यम्‍चेनो ङ जम्‍बुलीङ्‌की जम्‍म जातीमात मोलम् पीन्‍स्‍ये मुब।”

४ होत्‍तज्‍यीम् परमप्रभुचे सुङ्‌ब र्‌हङ्‌लेनो अब्राम ङ्‍यीज्‍यी।

ओसेम् थेइ अज्‍योइ ज लोतएनो बक्‍च्‍य ङ्‌यीज्‍यी।

हारानचे डोङ्‍ज्‍यीम् य्‍हर्‌बे बेलोरी अब्रामचे ल्‍हेगोर् डु स्‍यी सोम्‍तीङ् तबल मुबल।

५ अब्रामचे र्‌हङ्‌की म्रीङ् साराइ ओसेम् थेइ अज्‍योइ ज लोततेङ् र्‌हङ्‌चे हारानरी छाबे सम्‍पतीमातेङ् बानमात बक्‍च्‍य बोर्‌ज्‍यीम् कनान य्‍हुल्‍री ङ्‌यीबरी डोङ्‍ज्‍यी।

ओसेम् थेङ्‌यीमा कनान य्‍हुल्‍री दोःज्‍यी।

६ अब्राम हुजु य्‍हुल्‍चे तज्‍यीम् सकेमकी मोरेरी मुबे ङ्‍हच्‍छ्‍यङ् दोङ्‌बो मुबे ग्‍ला सम्‍म दोःज्‍यी।

हुजु बेलोरी हुजु ग्‍लारी कनानीमा टीब मुबल।

७ ओसेम् परमप्रभु अब्रामज व्‍योन्‍खजेत्‍ज्‍यीम् सुङ्‌ज्‍यी,

“चु य्‍हुल् ङ एइ सन्‍तान्‍त पीन्‍स्‍ये मुब।”

ओसेम् हुजुरी अब्रामचे थेजा म्रङ्‍खजेत्‍पे परमप्रभुइ लागीरी बेदी गीः स्‍य्‍हेङ्‌ज्‍यी।

८ हुजु लीप्‍चे अब्राम बेथेलकी स्‍यरपट्‍टीचे मुबे गङ्‍मारी य्‍हर्‌ज्‍यी।

ओसेम् थेचे हुजुरी न्‍हुब् पट्‍टीचे बेथेल ओसेम् स्‍यर् पट्‍टीचे ऐ पङ्‍बे सहर्‌की गुङ्‍री र्‌हङ्‌की पाल् छेङ्‍ज्‍यी।

हुजुरी थेचे परमप्रभुइ लागीरी बेदी गीः स्‍य्‍हेङ्‌ज्‍यीम् परमप्रभुत थेङ्‌की छेन् ग्‍यम्‍से तेन्‍ज्‍यी।

९ हुजु लीप्‍चे अब्रामचे हुजु ग्‍ला पीत्‍ज्‍यीम् कनान य्‍हुल्‍की ज्‍यङ्‍पट्‍टीइ नेगेव पङ्‌बे ग्‍लाक्‍योर् य्‍हर्‌ज्‍यी।

१३

१४

अब्रामतेङ् पर्‌मेस्‍वर्‌की करार्

१५

१ हुजु लीप्‍चे अब्रामचे म्‍हङ्‍री परमप्रभुचे चोले सुङ्‌बल थ्‍येःज्‍यी,

“अब्राम,

ए थलोङो,

ङ एत लोङ्‍बे तम् ग्‍यम्‍चे जोगइतीज्‍यीम् ङ्‌हच्‍छ्‌यङ् बक्सीस् पीन्‍स्‍ये मुब।”

२ तर अब्रामचे पङ्‌ज्‍यी,

“सक्‍तीसाली परमप्रभु थेङ्‌चे ङत ता न्‍हङजेत्‍ल?

ङल कोलमा अरे।

दमस्‍कस य्‍हुल्‍की एलीएजरनो ङइ दीम्‍की हक्‍दार् तस्‍ये मुब।”

३ अब्रामचे देबेएनो पङ्‌ज्‍यी,

“थेङ्‌चे ङत कोलमा न्‍हङ्‌जेत्‍पल अरे।

होत्‍तज्‍यीम् ङइ योक्‍पोमा न्‍हङ्‌री योक्‍पो गीः ङइ दीम्‍की हक्‍दार् तस्‍ये मुब।”

४ हुजुलीप्‍चे परमप्रभुचे थेत सुङ्‌ज्‍यी,

“एइ योक्‍पो एलीएजर् एइ दीम्‍की हक्दार् तस्‍ये अरे।

एइ र्‌हङ्‌की जनो एइ दीम्‍की हक्दार् तस्‍ये मुब।”

५ ओसेम् परमप्रभुचे थेत दोरी बोर्‌ज्‍यीम्,

“एचे मुरी च्‍याज्‍यीम् सारमा ज्‍याब खम्‍ब वुइ अखम् ज्‍यागो।

एइ सन्‍तानमाएनो होलेनो तस्‍ये मुब” बी सुङ्‌ज्‍यी।

६ ओसेम् अब्रामचे परमप्रभुत बीस्‍वास् स्‍य्‍हेङ्‌ज्‍यी।

होत्‍तज्‍यीम् परमप्रभुचे थेत धर्‌मी म्‍ही पङ्‍ज्‍यीम् ग्रहन् स्‍य्‍हेङ्‍जेत्‍ज्‍यी।

१६

१७

१५ पर्‌मेस्‍वर्‌चे अब्राहामत सुङ्‌ज्‍यी,

“एइ म्रीङ्‍त देरे य्‍हङ्‍से सराइ पङ्‌ज्‍यीम् थङ्‍होदो।

तर थेइ मीन् सारा तस्‍ये मुब।

१६ ङ थेत मोलम् पीन्‍ज्‍यीम् थे ग्‍यम्‍से एत ज गीः पीन्‍स्‍ये मुब।

ङ थेत मोलम् पीन्‍स्‍ये मुब।

ओसेम् थे य्‍हक्‍को जातीमाकी अम तस्‍ये मुब।

ओसेम् जाती जातीकी राजामाएनो थे ग्‍यम्‍से डोङ्‍स्‍ये मुब।”

१७ अब्रहामचे ली पब्‍लु लज्‍यीम् सेम्‍न्‍हङ् चोले म्‍हेन्‍ज्‍यीम् ङ्‍येत्‍च्‍यी,

“ल्‍हेगोर् ब्रेत् स्‍यी ब्‍लीतीङ् योबे म्‍हील कोल तल?

ल्‍हेगोर् ङ्‌यीस् स्‍यी डुतीङ् योबे साराचे कोल न्‍हला स्‍यीम?”

१८ ओसेम् अब्रहामचे पर्‌मेस्‍वर्‌त,

“इस्‍माइलaचेनो थेङ्‌की मोलम् यङ्‌ज्‍यीम् ङइ दीम्‍की हक्दार् तखइ” बी पङ्‌ज्‍यी।

१९ पर्‌मेस्‍वर्‌चे सुङ्‌ज्‍यी,

“अयीन्,

एइ म्रीङ् साराचेनो ज गीः न्‍हस्‍ये मुब।

एचे थेइ मीन् इसहाकb थेन्‍स्‍ये मुब।

ङ थेतेङ् थेइ ज जमेमातेङ् बक्‍च्‍य ङइ खेमेनो अबेबे करार् स्‍य्‍हेङ्‌स्‍ये मुब।

२० एचे इसमाइलकी लागीरी लबे फ्‍या स्‍य्‍हु ङचे थ्‍येःबल मुब।

ङचे थेत मोलम् पीन्‍ज्‍यीम् थेइ ज जमेमात य्‍हक्‍को पाना लस्‍ये मुब।

थे चुङ् ङ्‍य्‍ही सासकमाकी अप तस्‍ये मुब।

ङ थे ग्‍यम्‍से ङ्‍हच्‍छ्‍यङ् जात गीः स्‍य्‍हेङ्‌स्‍ये मुब।

२१ तर ङइ करार् इसहाकतेङ्‍नो तस्‍ये मुब।

थेत साराचे खस्‍येकी ल्‍होइ चु बेलोरी न्‍हस्‍ये मुब।”

२२ अब्राहामतेङ् तम् पङ्‍ब बुत्‍प बीसेम् पर्‌मेस्‍वर् थेजासे स्‍येजेत्‍ज्‍यी।

२३ हुजु दीन्‍रीनो अब्राहामचे र्‌हङ्‌की ज इसमाएल,

र्‌हङ्‌की दीम्‍री मुबे जम्‍म अपकोलमा,

ओसेम् र्‌हङ्‌की दीम्‍री न्‍हबलमातेङ् र्‌हङ्‌चे ग्‍लुबे योक्‍पोमा जम्‍मलनो पर्‌मेस्‍वर्‌चे सुङ्‌ब र्‌हङ्‌लेनो खतना स्‍य्‍हेङ्‌ज्‍यी।

२४ खतन स्‍य्‍हेङ्‌बे बेलोरी अब्राहामचे ल्‍हेःगोर् ब्रेत् स्‍यी सोम्‍तीङ्

२५ ओसेम् थेइ ज इसमाएलचे ल्‍हेःगोर् गीः स्‍यी तीत्‍तीङ् तबल मुबल।

२६ अब्राहामतेङ् इसमाएलल दीन् गीःरीनो खतन तबल मुबल।

२७ ओसेम् थेइ दीम्‍री मुबे जम्‍म अपकोलमातेङ् ग्‍लुज्‍यीम् बबे योक्‍पोमा जम्‍मलनो हुजु दीन्‍रीनो खतन तज्‍यी।

a 

१७:१८ इस्‍माइल इस्‍माइलमी साराकी बाना हागरचे न्‍हबे ज य्‍हीम्‍ब।

b 

१७:१९ इसहाक चुइ अर्‌थ “थे ङ्‍येत्‍प” य्‍हीम्‍ब।

१८

१९

२०

इसहाक न्‍हबल

२१

१ परमप्रभुचे र्‌हङ्‌चे स्‍य्‍हेङ्‍जेत्‍पे बाचा र्‌हङ्‌लेनो सारात मोलम् न्‍हङ्‍जेत्‍ज्‍यी।

२ ओसेम् साराइ फोरी कोल खज्‍यी।

पर्‌मेस्‍वर्‌चे सुङ्‍बे बेलोरीनो साराचे ज गीः न्‍हज्‍यी।

खेक्‍प तबे बेलोरी अब्राहाम अप तज्‍यी।

३ अब्राहामचे थेइ जइ मीन् इसहाक थेन्‍ज्‍यी।

४ ओसेम् थेचे पर्‌मेस्‍वर्‌चे कुल्‍ब र्‌हङ्‌ले दीन् ब्रेत्‍री इसहाकल खतना स्‍य्‍हेङ्‌ज्‍यी।

५ इसहाक न्‍हबे बेलोरी अब्राहामचे ल्‍हेःगोर् ब्रेत् स्‍यी ब्‍लीतीङ् तबल मुबल।

६ साराचे पङ्‌ज्‍यी,

“पर्‌मेस्‍वर्‌चे ङत तङ्‌ज्‍यीम् ङ्‌येत्‍न लजेत्‍पल मुब।

चु तम् थ्‍येःबलमा जम्‍मनो ङतेङ् बक्‍च्‍य तङ्‌ज्‍यीम् ङ्‍येत्‍स्‍ये मुब।”

७ साराचे देबेएनो पङ्‌ज्‍यी,

“साराचे र्‌हङ्‌की कोलत ङ्‍य्‍हे ख्‍वाल बी अब्राहामत खल्‍चे पङ्‌बल मुबल स्‍यीम?

होलेतलेनो अब्राहाम खेक्‍प तबे बेलोरी ङचे थेत ज गीः न्‍हपीन्‍ज्‍यी।”

८ कोल छर्‌बोर्‌ज्‍यीम् ङ्‍य्‍हे थुङ्‍ब पीत्‍लाज्‍यी।

ङ्‍य्‍हे थुङ्‍ब पीत्‍लाबे दीन्‍री अब्राहामचे ङ्‌हच्‍छ्‌यङ् डोन् पीन्‍ज्‍यी।

पर्‌मेस्‍वर्‌चे अब्राहामकी बीस्‍वासत छोत् च्‍याबल

२२

१ तोव बेलो लीप्‍चे पर्‌मेस्‍वर्‌चे अब्राहामकी बीस्‍वासत छोत् च्‍याजेत्‍ज्‍यी।

ओसेम्,

“अब्राहाम” बी ङ्‌होत्‍जेत्‍ज्‍यी।

अब्राहामचे,

“कसोल्,

ङ चुरी मुब” बी पङ्‌ज्‍यी।

२ पर्‌मेस्‍वर्‌चे सुङ्‌ज्‍यी,

“एचे य्‍हक्‍को म्‍होइबे एइ गीःकीनो मुबे ज इसहाकत बोर्‌ज्‍यीम् मोरीयाह पङ्‍बे ग्‍लारी ङ्‌यीउ।

हुजुरी ङ एत गङ् गीः ङोन्‍स्‍ये मुब।

ओसेम् हुजु गङ्‌री इसहाकत मेरी ख्रङ्‍ज्‍यीम् ङइ लागीरी ठा पीनो।”

३ न्‍हम्‍स्‍य्‍होर्‌हङ् स्‍य्‍होःरीनो रेःज्‍यीम् अब्राहामचे मेरी ख्रङज्‍यीम् पीन्‍बे ठाकी लागीरी स्‍यीङ् क्‍लेज्‍यीम् थेइ बुङ्‍गुइ गोरी कल्‍पीन्‍ज्‍यी।

ओसेम् इसहाकतेङ् योक्‍पो ङ्‌हीत बक्‍च्‍य बोर्‌ज्‍यीम् पर्‌मेस्‍वर्‌चे थेत ङ्‌यीउ बी सुङ्‍बे ग्‍लारी ङ्‌यीबरी डोङ्‍ज्‍यी।

४ सोम्‍रेत् कुनो अब्राहामचे थारीङ्‍री हुजु ग्‍लात म्रङज्‍यी।

५ हुजु लीप्‍चे अब्राहामचे योक्‍पो ङ्‌हीत पङ्‌ज्‍यी,

“एङ्‍ही चुरीनो बुङ्‍गुतेङ् बक्‍च्‍य टीटीउ।

ङतेङ् चु ठीट चेक्‍बजाकी क्‍योर् ङ्‌यीज्‍यीम् हुजुरी पर्‌मेस्‍वर्‌त तेन्‍ज्‍यीम् दोःखल।”

६ अब्राहामचे मेरी ख्रङ्‍बे ठाकी लागीरी तोःबे स्‍यीङ् इसहाकत नाबुङ्‍ज्‍यीम् र्‌हङ्‌चेमी् छुरीतेङ् मे थोज्‍यीम् फेःबे ङ्‌हीनो बक्‍च्‍य य्‍हर्‌ज्‍यी।

७ ओसेम् इसहाकचे थेइ अप अब्राहामत,

“अप” बी ङ्‌होत्‍ज्‍यी।

अब्राहामचे,

“व्‍होइ ज,

तले ङ्‍होत्‍पल?”

बी पङ्‌ज्‍यी।

ओसेम् इसहाकचे,

“ङ्‍य्‍हङ्तेङ् बक्‍च्‍य स्‍यीङ्तेङ् मेकीनो मुब।

तर मेरी ख्रङ्‍बे ठाकी लागीरी ग्‍युमी खइ?”

८ अब्राहामचे पङ्‌ज्‍यी,

“ज,

ग्‍युमी पर्‌मेस्‍वर्‌चेनो न्‍हङजेत्‍स्‍ये मुब” बी पङ्‌ज्‍यीम् फेबे ङ्‌हीनो बक्‍च्‍य ब्रस्‍यीनो टीज्‍यी।

९ पर्‌मेस्‍वर्‌चे सुङ्बे ग्‍लारी दोःब बीसेम् अब्राहामचे बेदी गीः स्‍य्‍हेङ्‌ज्‍यीम् हुजुइ जोरी स्‍यीङ् चङ्ज्‍यी।

ओसेम् थेचे र्‌हङ्‌की ज इसहाकत खीज्‍यीम् बेदीइ स्‍यीङ् जोरी थेन्‍ज्‍यी।

१० हुजु लीप्‍चे अब्राहामचे जत ठा पीन्‍बे लागीरी गोच्‍ज खेप्‍च्‍यी।

११ तर परमप्रभुइ स्‍वर्‌गदुतचे स्‍वर्‌ग ग्‍यम्‍चे थेत,

“अब्राहाम,

अब्राहाम!”

बी ङ्‌होत्‍ज्‍यी।

थेचे पङ्‌ज्‍यी,

“कसोल,

ङ चुरी मुब।”

१२ स्‍वर्‌गदुतचे पङ्‌ज्‍यी,

“ठीटत या थजङो,

थेत तेएनो थलो।

देरेम् ङचे ए पर्‌मेस्‍वर्‌तेङ् लोङ्‍ब टीम् बी स्‍येःज्‍यी।

तलेपङ्‍सम् एचे र्‌हङ्‌की गीःकीनो मुबे ज ङ ग्‍यम्‍चे फेःज्‍यीम् अथेन्।”

१३ अब्राहामचे कोरोरो च्‍यामम् ग्‍यु गीः जीङ्‌न्‍हङ् रुरी गाटीबल म्रङ्‌ज्‍यी।

थेचे ङ्‌यीज्‍यीम् हुजु ग्‍युत बज्‍यीम् थेइ जइ देब्‍री हुजु ग्‍युत मेरी ख्रङ्‍ज्‍यीम् ठा पीन्‍ज्‍यी।

१४ अब्राहामचे हुजु ग्‍लाकी मीन्,

“परमप्रभुचे न्‍हङ्‍जेत्‍प” थेन्‍ज्‍यी।

ओसेम् तीन्‍हम्‍स्‍य्‍होएनो म्‍हीमाचे,

“परमप्रभुइ गङ्‌री थेङ्‌चे न्‍हङ्‍जेत्‍प” बी पङ्‍ब।

१५ परमप्रभुइ स्‍वर्‌गदुतचे देबेएनो स्‍वर्‌ग ग्‍यम्‍चे अब्राहामत ङ्‌होत्‍ज्‍यीम् पङ्‌ज्‍यी,

१६ “एचे चु लक् स्‍य्‍हेङ्‌बल तज्‍यीम् ओसेम् एइ गीः मुबे जएनो ङ ग्‍यम्‍चे फेःज्‍यीम् अथेन्‍बल तज्‍यीम् देरेम् ङ ङइ मीन्‍री सपथ चब,

१७ ङ एत मोलम् पीन्‍ज्‍यीम् एइ सन्‍तान्‍मा मुरी सारमागदे ओसेम् समुन्‍द्रइ यरी बल्‍वगदे तनलस्‍ये मुब।

एइ सन्‍तान्‍माचे र्‌हङ्‌की सत्रुमात डाज्‍यीम सत्रुमाकी सहर यारी कीन्‍स्‍ये मुब।

१८ ओसेम् एचे ङइ तम् ङ्‌येन्‍बल तज्‍यीम् एइ सन्‍तान ग्‍यम्‍चेनो जम्‍बुलीङ्‌की जम्‍म जातीमाचे मोलम् यङ्‌स्‍ये मुब।”

१९ ओसेम् अब्राहाम दोःज्‍यीम् योक्‍पोमा मुबे ग्‍लारी खज्‍यीम् थेङ्‌यीमा जम्‍मनो बक्‍च्‍य बेर्‌सेबारी य्‍हर्‌ज्‍यी।

ओसेम् अब्राहाम बेर्‌सवबारीनो टीज्‍यी।

२३

२४

२५

एसावतेङ् याकुब न्‍हबल

१९ अब्राहामकी ज इसहाककी सन्‍तानमा चुनो य्‍हीम्‍ब।

२० इसहाकचे ल्‍हेःगोर् सोःम् स्‍यी ब्‍लीतीङ् तमम् रीबेकात भ्‍या स्‍य्‍हेङ्‌ज्‍यी।

रीबेका पद्दन-आरामकी आरामी बतुएलकी जमे ओसेम् आरामी लाबानकी अङ मुबल।

२१ रीबेकाल कोल अतबल तज्‍यीम् इसहाकचे रीबेकाकी लागीरी परमप्रभुत प्रार्‌थना स्‍य्‍हेङ्‌ज्‍यी।

परमप्रभुचे इसहाककी प्रार्‌थना सेन्‍जेत्‍ज्‍यी।

ओसेम् रीबेकाकी फोरी कोल खज्‍यी।

२२ थेइ फोरी जउले कोल मुबल।

फोरी मुबे कोल ङ्‌हीनो छेत्‍प थाल्‍तीज्‍यी।

ओसेम् थेचे,

“ङत तले चोतेब तटीब?”

बी परमप्रभुत ङ्‌योत्‍ज्‍यी।

२३ परमप्रभुचे थेत सुङ्‌ज्‍यी,

“एइ फोरी जात ङ्‌ही मुब,

एचे र्‌हङ्‌न्‍हङ्‌री अथुन्‍बे जाती ङ्‌हीत न्‍हस्‍ये मुब।

गीः चइ गीःब बीम बङ्‌ज्‍येन् तस्‍ये मुब,

ओसेम् अज्‍योचे अलेइ स्‍य्‍हप्‍तो स्‍य्‍हेङ्‌स्‍ये मुब।”

२४ थेल कोल न्‍हबे बेलो तब बीसेम् थेचे जउले ज ङ्‌ही न्‍हज्‍यी।

२५ ङोन्‍ग्‍यम्‍की जमी वल-वलतेङ् ल्‍हीः ल्‍हुङ्‍बनो येन् येन्‍बल र्‌हङ्‌ले बुछम् मुबल।

होत्‍तज्‍यीम् थेइ मीन् एसाव थेन्‍ज्‍यी।

२६ ओसेम् लीक्‍यम् न्‍हबलचेम् ङोन्‍ग्‍यम् न्‍हबे अज्‍योइ कङ्‌की कम् चुङ्‌ज्‍यीम् न्‍हज्‍यी।

होत्‍तज्‍यीम् थेइ मीन् याकुब थेन्‍ज्‍यी।

रीबेकाचे थेङ्‍हीत न्‍हबे बेलोरी इसहाकचे ल्‍हेःगोर् ङ्‌ह तबल मुबल।

ज ग्रेन्‍चे यङ्‌बे हक् चुङ्‍बल

२७ एसावतेङ् याकुब छर्‌ज्‍यी।

एसाव ग्‍ला-ग्‍लारी कोर्‌ज्‍यीम् ब्रबतेङ् ज्‍येन्‍ले स्‍यीकार क्‍लङ्‍बे म्‍ही तज्‍यी।

तर याकुबमी दीम्‍री टीबे सोजो बानी ब्‍यहोर मुबे म्‍ही तज्‍यी।

२८ एसावचे स्‍यीकार स्‍य्‍हेङ्‌ज्‍यीम् बेइबे सेम्‍ज्‍येन्‍माकी स्‍य थेचे चम्‍यङ्‍बल तज्‍यीम् इसहाकचे एसावत म्‍होइब मुबल।

तर रीबेकाचेम् याकुबत म्‍होइब मुबल।

२९ तीरेत् याकुब तम्र देइटीबे बेलोरी एसाव स्‍यीकार क्‍लङ्‍ज्‍यीम् खज्‍यी।

थे य्‍हक्‍को ख्रेन्‍ज्‍यीम् खबल मुबल।

३० एसावचे याकुबत,

“ङ य्‍हक्‍को ख्रेन्‍बल मुब,

होत्‍तज्‍यीम् ङत वल तम्रकी खुकु चेक् थुङ्‍बरी पीनो” बी पङ्‌ज्‍यी।

(होत्‍तज्‍यीम् थेत एदोमएनोa पङ्‍ब मुबल।)

३१ याकुबचे पङ्‌ज्‍यी,

“एचे ङत ज ग्रेन्‍चे यङ्‌बे हक्b पीन्‍सम्‍कीनो ङ एत खुकु पीन्‍ब।”

३२ एसावचे पङ्‌ज्‍यी,

“तब-तब,

ङ ख्रेन्‍ज्‍यीम् स्‍यीयम्‍टीब मुब,

चु ज ग्रेन्‍चे यङ्‌बे हक् ङत तइ लक्?”

३३ याकुबचे पङ्‌ज्‍यी,

“ङोन्‍ग्‍यम् एचे ङत ज ग्रेन्‍चे यङ्‌बे हक् पीन्‍ब पङ्‌ज्‍यीम् सपथ चउ।”

ओसेम् एसावचे सपथ चज्‍यीम् थेचे यङ्‌बे हक् याकुबत चुङ्‍ज्‍यी।

३४ हुजु लीप्‍चे याकुबचे एसावत ग्‍येङ्‍तेङ् तम्रकी खुकु पीन्‍ज्‍यी।

ओसेम् एसाव चब थुङ्‍ब बुत्‍ज्‍यीम् य्‍हर्‌ज्‍यी।

चोले एसावचे ज ग्रेन्‍चे यङ्‌बे हक् खेर ख्‍लाज्‍यी।

a 

२५:३० एदोम एदोम पङ्‍बलमी वल य्‍हीम्‍ब।

b 

२५:३१ ज ग्रेन्‍चे यङ्‌बे हक् यहुदीमाकी पेठीम् अनुसार् ज ग्रेन्‍चे न्‍हब य्‍हङ्‌सेनो थेचे य्‍हक्‍को सम्‍पतीतेङ् दीम्‍की अधीकार् यङ्‍ब।

२६

इसहाकचे याकुबत मोलम् पीन्‍बल

२७

१ देरेम् इसहाक खेक्‍प तज्‍यीम् मीः अम्रङबल तबल मुबल।

थेचे ज ग्रेन् एसावत,

“ङइ ज” बी ङ्‌होत्‍ज्‍यी।

ओसेम् थेचे “कसोल्” पङ्‌ज्‍यी।

२ इसहाकचे पङ्‌ज्‍यी,

“ङ खेक्‍प तज्‍यीन्‍ज्‍यी,

ङ ग्‍योन्‍नो स्‍यीबएनो खम्‍ब,

३ देरे एइ म्‍यतेङ दली बोर्‌ज्‍यीम् र्‌हीरी ङ्‌यीज्‍यीम् ङइ लागीरी स्‍यीकार स्‍य्‍हेङ्‌ज्‍यीम् बोउ।

४ ओसेम् ङत सेम्‍री ङ्‌यीबे स्‍य रोङ्‍नले य्‍होज्‍यीम् बोउ।

हुजु चज्‍यीम् ङ स्‍यीब बीम ङोन्‍ग्‍यम् एत मोलम् पीन्‍ब।”

५ इसहाकचे एसावतेङ् चोले तम् पङ्‍टीबल रीबेकाचे ङ्‍येन्‍टीबल मुबल।

एसाव स्‍यीकार म्‍हइबे लागीरी र्‌हीरी ङ्‌यीबे बेलोरी

६ रीबेकाचे याकुबत पङ्‌ज्‍यी,

“ङचे एइ अपचे एसावत चोले पङ्‌बल थ्‍येःज्‍यी।

७ ‘स्‍यीकार स्‍हेङ्‍बज्‍यीम् स्‍य रोङ्‍नले य्‍होज्‍यीम् ङइज बोउ,

हुजु चज्‍यीम् ङ एत परमप्रभुइ ङोन्‍री ङ स्‍यीब बीम ङोन्‍ग्‍यम् मोलम् पीन्‍ब।’

८ होत्‍तज्‍यीम् ङइ ज,

ङइ तम् ङ्‌येनो।

ओसेम् ङचे पङ्‍ब र्‌हङ्‌ले स्‍य्‍हेङो।

९ ङ्‌यीज्‍यीम् बगल् न्‍हङ्‍चे छोबे र बोक ङ्‌ही बज्‍यीम् खोउ।

ङ एइ अपत सेम्‍री ङ्‌यीबे स्‍य य्‍होपीन्‍ब।

१० ओसेम् एचे हुजु स्‍य बोर्‌ज्‍यीम् अपत पीनो।

ओसेम् थेचे हुजु चज्‍यीम् थे स्‍यीब बीम ङोन्‍ग्‍यम् एत मोलम् पीन्‍खइ।”

११ तर याकुबचे अमत पङ्‌ज्‍यी,

“अम स्‍हीगो,

ङइ अज्‍योलम् ल्‍हीःल्‍हुङ्‍बनो बुछम् फीःबल मुब।

तर ङलम् बुछम् अरे।

१२ अपचे ङत स्‍यम्‍ज्‍यी पङ्‌सम् ङचे भ्‍यु पङ्‌बल था यङ्‌स्‍ये मुब।

ओसेम् ङचे मोलम् अय्‍हीन् केम्‍लङ् चइ यङ्‌ल।”

१३ थेइ अमचे पङ्‌ज्‍यी,

“ज,

एत पीन्‍बे केम्‍लङ् ङत फोःखइ,

बरु ङचे पङ्‍ब र्‌हङ्‌लेनो स्‍य्‍हेङो।

ङ्‌यीज्‍यीम् र बोक ङ्‌ही ङ मुबे ग्‍लारी बज्‍यीम् खोउ।”

१४ ओसेम् थेचे ङ्‌यीज्‍यीम् र बोक ङ्‌ही बज्‍यीम् अमत पीन्‍ज्‍यी।

ओसेम् रीबेकाचे इसहाकत सेम्‍री ङ्‌यीबे स्‍य य्‍होज्‍यी।

१५ ओसेम् रीबेकाचे थेइ ज ग्रेन् एसावकी ज्‍यब-ज्‍यबे येन्‍मा तेत्‍ज्‍यीम् ज च्‍यङ्‍ब याकुबत येन्‍पीन्‍ज्‍यी।

१६ ओसेम् अमचे याकुबकी बुछम् अरेबे यातेङ् खारीरी र बोकाकी डी येन्‍पीन्‍ज्‍यी।

१७ ओसेम् र्‌हङ्‌चे रोङ्‍नले य्‍होबे स्‍यतेङ् ग्‍येङ् याकुबत पीन्‍ज्‍यी।

१८ याकुबचे अप मुबे ग्‍लारी ङ्‌यीज्‍यीम्,

“अप” बी पङ्‌ज्‍यी।

ओसेम् इसहाकचे थेत,

“व्‍होइ,

ए ङइ खजु चइ ज?”

बी पङ्‌ज्‍यी।

१९ याकुबचे पङ्‌ज्‍यी,

“ङ एइज ग्रेन् एसाव य्‍हीम्‍ब।

थेङ्‌चे सुङ्‌ब र्‌हङ्‌लेनो ङचे स्‍य्‍हेङ्‌बल मुब।

रेःजेत्‍ज्‍यीम् ङचे स्‍यीकार स्‍य्‍हेङ्‌ज्‍यीम् बबे स्‍य सोल्‍जेतो।

ओसेम् ङत मोलम् न्‍हङ्‍जेतो।”

२० इसहाकचे पङ्‌ज्‍यी,

“ज,

एचे खले हुजु चोदे ग्‍योन्‍नो स्‍यप्‍ज्‍यी स्‍यीम्?”

याकुबचे पङ्‌ज्‍यी,

“परमप्रभु थेङ्‌की पर्‌मेस्‍वर्‌चे ङत चु स्‍य चोदे ग्‍योन्‍नो स्‍यप्‍नलजेत्‍ज्‍यी।”

२१ इसहाकचे याकुबत पङ्‌ज्‍यी,

“ज,

ङइ रेइरी खोउ स्‍यीम्,

ङ एत स्‍यम्‍गे,

देमेन्‍नो ए एसाव य्‍हीम्‍ब टीम् वुइ अय्‍हीम्‍ब टीम् च्‍यागे।”

२२ याकुब थेइ अपइ रेइरी ङ्‌यीज्‍यी,

ओसेम् इसहाकचे थेत स्‍यम्‍ज्‍यीम्,

“केत्‍मी याकुबल र्‌हङ्‍ब थ्‍येःमु,

तर यामी एसावल र्‌हङ्‍बनो टीम्” बी पङ्‌ज्‍यी।

२३ याकुबल यारी थेइ अज्‍यो एसावल र्‌हङ्‌लेनो बुछम् मुबल तज्‍यीम् इसहाकचे याकुबत अस्‍य्‍हे।

होत्‍तज्‍यीम् इसहाकचे याकुबत मोलम् पीन्‍ब छ्‍येज्‍यी।

२४ तर इसहाकचे देबेएनो,

“ए देमेन्‍नो एसाव य्‍हीम्‍ब?”

बी ङ्‌योत्‍ज्‍यी।

याकुबचे,

“खाउ,

ङ थेनो य्‍हीम्‍ब” बी पङ्‌ज्‍यी।

२५ इसहाकचे,

“एचे स्‍यीकार स्‍य्‍हेङ्‌ज्‍यीम् बबे स्‍य ङत बोउ।

हुजु चज्‍यीम् ङ एत मोलम् पीन्‍स्‍ये मुब।”

बी पङ्‌ज्‍यी।

ओसेम् याकुबचे अपत स्‍य चबरी पीन्‍ज्‍यी।

अङ्‍गुर्‌की नीङ्‍गुएनो थुङ्‍बरी पीन्‍ज्‍यी।

२६ ओसेम् इसहाकचे याकुबत,

“ङइ ज,

ङइ रेइरी खज्‍यीम् ङइ ग्रम्‍बरी च्‍योगो” बी पङ्‌ज्‍यी।

२७ याकुब इसहाककी रेइरी ङ्‌यीज्‍यीम् च्‍योक्‍मम् एसावकी येन्‍की थङ् खज्‍यी।

होत्‍तज्‍यीम् इसहाकचे चोले पङ्‌ज्‍यीम् मोलम् पीन्‍ज्‍यी,

“ङइ जइ ज्‍यबे थङ् परमप्रभुचे मोलम् न्‍हङ्‌बे म्रङ्‌की थङ् र्‌हङ्‍ब मुब।

२८ पर्‌मेस्‍वर्‌चे मुचे सीत् तइन लजेत्‍ज्‍यीम् एइ म्रङ् ङ्‍योम्‍नलजेत्‍खइ।

ओसेम् थेङ्‌चे य्‍हक्‍को अन्‍नतेङ् अङ्‍गुर्‌की नीङ्‍गु न्‍हङ्‍खइ।

२९ जात्-जात्‍की म्‍हीमाचे एइ स्‍य्‍हप्‍तो स्‍य्‍हेङ्‌ज्‍यीम् थेङ्‌यीमाचे एत ज्‍यल्‍खइ।

अज्‍यो अलेमाकी जोरी एचे सासन् स्‍य्‍हेङ्‌ज्‍यीम् एइ अमइ जमाचे एत ज्‍यल्‍खइ।

एत केम्‍लङ् पीन्‍बलमा जम्‍मतनो केम्‍लङ् फोःखइ,

ओसेम् एत मोलम् पीन्‍बलमा जम्‍मचेनो मोलम् यङ्‍खइ।”

एसावचे अपतेङ् मोलम् र्‌हीत्‍पल

३० इसहाकचे मोलम् पीन्‍ज्‍यीन्‍ब बीसेम् याकुब अप मुबे ग्‍लाचे डोङ्‍ज्‍यीम् य्‍हर्‌ज्‍यी।

याकुब य्‍हर्‌ब साच्‍चेनो एसाव स्‍यीकार् क्‍लङ्‍ज्‍यीम् दोःखज्‍यी।

३१ ओसेम् थेचेएनो रोङ्‍नले स्‍य य्‍होज्‍यीम् अप मुबे ग्‍लारी बोर्‌ज्‍यीम्,

“अप,

रेःजेत्‍ज्‍यीम् ङचे बबे स्‍य सोल्‍जेतो।

ओसेम् ङत मोलम् न्‍हङ्‍जेतो” बी पङ्‌ज्‍यी।

३२ इसहाकचे,

“ए खल?”

बी ङ्‌योत्‍ज्‍यी।

ओसेम् थेचे,

“ङ थेङ्‌की ज ग्रेन् एसाव य्‍हीम्‍ब” बी पङ्‌ज्‍यी।

३३ इसहाकचे दर्-दर्‌ज्‍यीम् पङ्‌ज्‍यी,

“होलेपङ्‌सम्,

स्‍यीकार् लज्‍यीम् ङइज दोलो स्‍य बबल खल मुबल?

ए खब बीम ङोन्‍ग्‍यम्‍नो थेचे बबे स्‍य चज्‍यीम् ङचे थेत मोलम् पीन्‍ज्‍यीन्‍ज्‍यी।

हुजु मोलम् थेचेनो यङ्‌स्‍ये मुब।”

३४ एसाव चु थ्‍येःब बीसेम् य्‍हक्‍को सेम् नज्‍यीम् क्रीङ्‌ज्‍यीम् क्राज्‍यीम् पङ्‌ज्‍यी,

“अप,

ङतएनो थेङ्‌की मोलम् न्‍हङ्‍जेतो।”

३५ तर इसहाकचे,

“एइ अले खज्‍यीम् ङत भ्‍यु पङ्‌ज्‍यी।

ओसेम् एचे यङ्‌थोबे मोलम् थेचे बोर्‌ज्‍यीन्‍ज्‍यी” बी पङ्‌ज्‍यी।

३६ एसावचे पङ्‌ज्‍यी,

“थेइ मीन् याकुब थेन्‍ब ठीक्‍नो य्‍हीम्‍ब।

तलेपङ्‍म् थेचे ङत ङ्‍हीख्‍यप् ठग्‍तीज्‍यी।

थेचे ङचे यङ्‌बे ज ग्रेन्‍की हक्एनो बोर्‌ज्‍यी।

ओसेम् देरे ङचे यङ्‌थोबे मोलम्‍एनो बोर्‌ज्‍यी।”

ओसेम् एसावचे देबेएनो अपत,

“थेङ्‌चे ङइ लागीरी मोलम् गत्‍तेएनो थेन्‍जेत्‍पल अरे?”

बी ङ्‌योत्‍ज्‍यी।

३७ इसहाकचे पङ्‍ज्‍यी,

“ङइ ज,

ङचे थेत दोलोनो एइ मालीक् स्‍य्‍हेङ्‍पीन्‍ज्‍यीन्‍ज्‍यी।

ओसेम् थेइ अज्‍यो-अले जम्‍मत थेइ योक्‍पो स्‍य्‍हेङ्‍पीन्‍ज्‍यीन्‍ज्‍यी।

ङचे थेत अन्‍नतेङ् अङ्‍गुर्‌की नीङ्‍गुचे प्‍लीङ्‍न लज्‍यीन्‍ज्‍यी।

देरेम् ङ एइ लागीरी तेएनो स्‍य्‍हेङ्‍पीन् अखम्।”

३८ एसावचे थेइ अपत पङ्‌ज्‍यी,

“अप,

थेङ्‍तेङ् मोलम् गीःमी मुस्‍यीलम् स्‍यीम्?

ङतएनो मोलम् न्‍हङ्‍जेतो।”

ओसेम् एसाव य्‍हक्‍को क्रीङ्‌ज्‍यीम् क्राज्‍यी।

३९ हुजु लीप्‍चे एसावकी अप इसहाकचे पङ्‌ज्‍यी,

“एइ लागीरी मुरी सीत् अरे,

ओसेम् ङ्‍योम्‍बे सएनो अरे।

४० ए र्‌हङ्‌की तर्‌वार्‌की बङ्से सोस्‍ये मुब,

ओसेम् ए एइ अलेइ योक्‍पो तस्‍ये मुब।

तर ए थेइ अधीकार् ग्‍यम्‍चे डोङ्‌बे बेलोरी एचे र्‌हङ्‌की ताज्‍यी ग्‍यम्‍चे थेइ कुम् ख्‍लास्‍ये मुब।”

४१ याकुबचे अप ग्‍यम्‍से यङ्‌बे मोलम् ब्‍येन्‍ज्‍यीम् कीन्‍बल तज्‍यीम् एसावचे याकुबत अखो।

ओसेम् एसावचे सेम् न्‍हङ् चोले पङ्‌ज्‍यी,

“ङइ अप म्‍हबे बेलो ज्‍यदङ् खज्‍यीन्‍बल मुब,

अप म्‍हब बीसेम् ङ याकुबत सेत्‍लास्‍ये मुब।”

४२ तर एसाबकी चु योजना रीबेकाचे स्‍येःज्‍यी।

ओसेम् र्‌हङ्‌की ज च्‍यङ्‍ब याकुबत ङ्‌होत्‍ज्‍यीम् पङ्‌ज्‍यी,

“एइ अज्‍यो एसावचे एत सेत्‍ज्‍यीम् खीत् फाबे सेम् थेन्‍बल मुब।

४३ होत्‍तज्‍यीम् ङइ ज,

ङचे पङ्‌बे तम् ङ्‌येनो,

ए हारानरी ङइ अज्‍यो लाबानज ङ्‍यीउ,

४४ एइ अज्‍यो एसावकी बोमो अस्‍यीगदे सम्‍म ए थेतेङ्नो हुजुरी टीउ।

४५ एचे अज्‍योत स्‍य्‍हेङ्‌बे लक् थेचे म्‍लेत्‍प बीसेम् ङ एत कीन्‍बरी खल पङ्‌लेनो पीत्‍खस्‍ये मुब।

तीरेत्‍रीनो ज ङ्‌ही म्‍हबल ङचे नाअखम्।”

इसहाकचे याकुबत लाबनज पीत्‍बल

४६ ओसेम् रीबेकाचे इसहाकत पङ्‌ज्‍यी,

“एसाबकी हीत्‍ती म्रीङमाचे लज्‍यीम् ङ य्‍हक्‍को ङ्‍ह्‍योङ्‍ज्‍यीन्‍ज्‍यी।

ओसेम् याकुबचेएनो चु हीत्‍ती अमकोलमा न्‍हङ्‌री गी भ्‍या स्‍य्‍हेङ्‌ज्‍यी पङ्‌सम् ङमी स्‍यीलेनो तब।”

२८

१ इसहाकचे याकुबत ङ्‌होत्‍ज्‍यीम् मोलम् पीन्‍ज्‍यी।

ओसेम्,

“एचे कनानी अमकोलमा न्‍हङ्‌री खल्‍तेएनो भ्‍या थस्‍य्‍हेङो।

२ बरु ए पद्‍दन-आरामरी एइ म्‍हेमे बतुएलकी दीम्‍री ङ्‌यीउ।

ओसेम् हुजुरी एइ अस्‍यङ् लाबानकी जमेमा न्‍हङ्‌री गीःत भ्‍या स्‍य्‍हेङो।

३ सक्‍तीसाली पर्‌मेस्‍वर्‌चे एत मोलम् न्‍हङ्‍खइ,

ओसेम् एत ज-जमेमा य्‍हक्‍को न्‍हङ्‍खइ,

ओसेम् ए य्‍हक्‍को जातमाकी म्‍हेमे तखइ।

४ पर्‌मेस्‍वर्‌चे एतेङ् एइ सन्‍तानमात अब्राहामचे यङ्‌बे मोलम् न्‍हङ्‍खइ,

ओसेम् पर्‌मेस्‍वर्‌चे अब्राहामत न्‍हङ्‌बे ए टीबे चु य्‍हुल्‍री एइ अधीकार् तखइ।”

५ चोले इसहाकचे याकुबत लाबान मुबे ग्‍ला पद्‍दन-आरामरी पीत्‍ज्‍यी।

लाबान आरामी बतुएलकी ज ओसेम् रीबेकाकी अज्‍यो मुबल।

रीबेकामी एसावतेङ् याकुबकी अम मुबल।

याकुबचे बेथेलरी म्‍हङ् म्रङ्‌बल

१० याकुबचे बेर्‌सेबा ख्‍लेथेन्‍ज्‍यीम् हारानरी ङ्‌यीबरी डोङ्‍ज्‍यी।

११ दीनी गल्‍मम् थे ज्‍यबे ग्‍ला गीःरी दोःज्‍यी।

थे हुजुरीनो र्‌यःज्‍यीम् युङ्‌ब गीः क्रखुम् लज्‍यीम् न्‍हुज्‍यी।

१२ ओसेम् थेचे म्‍हङ् म्‍हङ्‍ज्‍यी,

म्‍हङ्‍री जम्‍बुलीङ् य्‍हङ्‍स्‍ये स्‍वर्‌गसम्‍म दोःबे ली गीः म्रङ्‌ज्‍यी।

हुजु लीरी पर्‌मेस्‍वर्‌की स्‍वर्‌गदुत्मा तोर्‌मोर् स्‍य्‍हेङ्‍टीब मुबल।

१३ परमप्रभु हुजु जोरी रप्‍जेत्‍टीब मुबल।

परमप्रभुचे थेत सुङ्‌ज्‍यी,

“ङ परमप्रभु,

एइ म्‍हेमे अब्राहामतेङ् अप इसहाककी पर्‌मेस्‍वर् य्‍हीम्‍ब।

ए न्‍हुटीबे चु ग्‍ला ङ एतेङ् एइ सन्‍तानमात पीन्‍स्‍ये मुब।

१४ एइ सन्‍तानमा जम्‍बुलीङ्‌की दुलुगदे तस्‍ये मुब।

थेङ्‌यीमा स्‍यर्,

न्‍हुब,

लो ओसेम् ज्‍यङ्‍चे तज्‍यीम् य्‍हक्‍को तबोर्‌स्‍ये मुब।

ओसेम् ङ एतेङ् एइ सन्‍तानमा ग्‍यम्‍चेनो जम्‍बुलीङ्‌की जम्‍म जातीमात मोलम् पीन्‍स्‍ये मुब।

१५ च्‍यागो,

ए खन ङ्‍यीलेनो ङ एतेङ्‍नो तज्‍यीम् एत जोगइतीस्‍ये मुब।

ओसेम् ङ एत चु ग्‍लारी देबेएनो दोःज्‍यीम् बस्‍ये मुब।

ङचे एतेङ् स्‍य्‍हेङ्‌बे बाचा पुरा अस्‍य्‍हेङ्‍गदे ङ एत पीत्‍स्‍ये अरे।”

१६ हुजु लीप्‍चे याकुब छ्‌यीङ्‍खज्‍यीम् पङ्‌ज्‍यी,

“परमप्रभु चु ग्‍लारी टीम्,

तर ङत था अरेबल।”

१७ ओसेम् थे य्‍हक्‍को लोङ्‍ज्‍यीम् पङ्‌ज्‍यी,

“चु ग्‍लामी लोङ्‍थोबे ग्‍ला टीम्,

चुमी पर्‌मेस्‍वर्‌की दीम् य्‍हीम्‍बनो टीम्,

चुम् स्‍वर्‌गइ म्रप्क य्‍हीम्‍ब टीम्।”

१८ न्‍हम्‍स्‍योर्‌हङ् स्‍य्‍होःम्‍हुन्‍जेनो रेःज्‍यीम् र्‌हङ्‌चे क्रखुम् स्‍य्‍हेङ्‌बे युङ्‌ब कोत्‍ज्‍यी।

ओसेम् हुजु युङ्‌बत फ्‍युत्‍ले थेन्‍ज्‍यीम् पर्‌मेस्‍वर्‌त सोप्‍तीबरी जोरी छ्‍युगु युज्‍यी।

१९ थेचे हुजु ग्‍लाकी मीन् बेथेलa थेन्‍ज्‍यी।

(हुजु बीम ङोन्‍ग्‍यम् हुजु ग्‍लाकी मीन् लुज मुबल।)

२० हुजु लीप्‍चे याकुबचे परमप्रभुतेङ् चोले पङ्‌ज्‍यीम् भग गीः स्‍य्‍हेङ्‌ज्‍यी,

“थेङ् ङतेङ् बक्‍च्‍य तजेत्‍ज्‍यीम् ङ ब्रबे बेलोरी जोगइतीजेत्‍ज्‍यी,

ओसेम् ङत चबतेङ् येन्‍ब न्‍हङ्‍जेत्‍ज्‍यी,

२१ ओसेम् ङ ज्‍यनले ङइ अपइ दीम्‍री दोःखम्यङ्‍ज्‍यी पङ्‌सम्,

थेङ् ङइ पर्‌मेस्‍वर् तजेत्‍स्‍ये मुब।

२२ ओसेम् ङचे फ्‍युत्‍ले थेन्‍बे चु युङ्‌ब मुबे ग्‍ला पर्‌मेस्‍वर्‌त तेन्‍बे ग्‍ला तस्‍ये मुब।

ओसेम् थेङ्‌चे ङत न्‍हङ्‍जेत्‍पे जम्‍मनो स्‍य्‍हेमा ग्‍यम्‍चे ङ थेङ्‌त बो च्‍यीइ बो गीः पीन्‍स्‍ये मुब।”

a 

२८:१९ बेथेल हीब्रु ग्‍योत्‍री बेथेल पङ्‍बलमी पर्‌मेस्‍वर्‌की दीम् य्‍हीन्‍ब।

याकुब लाबनकी दीम्‍री फेत्‍बल

२९

१ हुजु लीप्‍चे याकुब रेज्‍यीम् ब्रस्‍यीनो टीमम् स्‍यर्‌की य्‍हुल्‍री दोःज्‍यी।

२ हुजुरी थेचे पङ्‍गर्‌री इनार गीः म्रङ्‌ज्‍यी,

हुजु इनारकी रेमारी ग्‍युमाकी बगेल् सोम् न्‍हुटीबल मुबल।

तलेपङ्‍सम् हुजु इनार ग्‍यम्‍से ग्‍युमात की थुङ्‍पुङ्‍ब मुबल।

हुजु इनारकी सुङ् ङ्‍हच्‍छ्‍यङ् युङ्‌ब गीचे गप्‍बल मुबल।

३ ग्‍युमाकी बगेल् जम्‍मनो हुजुरी र्‌हुब तब बीसेम् गोर्‌तेन्माचे इनारकी सुङ्‍की युङ्‌ब स्‍यालाज्‍यीम् ग्‍युमात यी तेत्‍ज्‍यीम् पीन्‍ब मुबल।

हुजु लीप्‍चे थेमाचे हुजु युङ्‌ब देबेनो इनारकी सुङ्‍री गप्‍थेन्‍ब मुबल।

४ याकुबचे गोर्‌तेनमात,

“र्‌होमा,

एङ्‌यीमा खनल?”

बी ङ्‌योत्‍ज्‍यी।

गोर्‌तेन्माचे,

“ङ्‌यीमा हारान ग्‍लाल य्‍हीन्‍ब” बी पङ्‌ज्‍यी।

५ याकुबचे,

“एङ्‌यीमाचे नाहोरकी कोन् लाबानत स्‍येबो?”

बी ङ्‌योत्‍ज्‍यी,

गोर्‌तेन्माचे,

“अ ङ्‌यीमाचे स्‍येब” बी पङ्‌ज्‍यी।

६ याकुबचे गेर्‌तेन्‍मात,

“थे ज्‍यबनो मुब?”

बी ङ्‌योत्‍ज्‍यी।

थेमाचे,

“अ थे ज्‍यबनो मुब।

च्‍यागो,

थेइ जमे राहेल ग्‍युमा बज्‍यीम् खटीब मुब” बी पङ्‌ज्‍यी।

७ याकुबचे थेङ्‌यीमात,

“दवम् ङ्‍येसे तबल अरे।

ग्‍युकी बगेलमा र्‌हुब् लबे बेलो तबल अरे।

ग्‍युमात यी ख्‍वाज्‍यीम् देबेनो छबरी बोरो” बी पङ्‌ज्‍यी।

८ थेङ्‌यीमाचे पङ्‌ज्‍यी,

“ङ्‌यीमाचे होले स्‍य्‍हेङ्‌ब अखम्।

जम्‍मनो ग्‍युकी बगेल र्‌हुब तज्‍यीम्‍कीनो इनारकी सुङ्‍की युङ्‌ब स्‍यालाज्‍यीम् जम्‍मनो ग्‍यु बगेलत यी पीन्‍ब।”

९ याकुब थेङ्‍यीमातेङ् तम् लटीबे बेलोरीनो राहेल थेइ अपइ ग्‍युकी बगेलमातेङ् हुजुरी दोखज्‍यी।

तलेपङ्‍सम् ग्‍युमा छबे गोर्‌तेन् थेनो मुबल।

१० याकुबचे र्‌हङ्‌की अस्‍यङ्‍की जमे राहेलतेङ् ग्‍युमा म्रङ्‌ब बीसेम् इनारकी सुङ्‍की युङ्‌ब थे गीःचेनो स्‍यालाज्‍यी।

ओसेम् अस्‍यङ्‍की ग्‍युकी बगेलत की ख्‍वापीन्‍ज्‍यी।

११ हुजु लीप्‍चे थेचे राहेलत च्‍योक्‍ज्‍यी।

ओसेम् थे तङ्‌ज्‍यीम् क्राज्‍यी।

१२ याकुबचे राहेलत,

“ङ एइ अपइ अङ रीबेकाकी ज य्‍हीम्‍ब” बी स्‍येत्‍ज्‍यी।

ओसेम् राहेल छ्‍योङ्‍य्‍हर्‌ज्‍यीम् हुजु तम् अपत स्‍येत्‍पीन्‍ज्‍यी।

१३ लाबनचे र्‌हङ्‌की कोन् खबे तम् थ्‍येःब साच्‍चेनो खतु लबरी छ्‍योङ्‍बज्‍यीम् खज्‍यी।

ओसेम् तङ्‍चे बेन्‍ज्‍यीम् च्‍योक्‍ज्‍यीम् दीम्‍री बोर्‌ज्‍यी।

याकुबचे जम्‍मनो तम् स्‍येत्‍प बीसेम्

१४ लाबनचे पङ्‌ज्‍यी,

“देम्‍मेन्‍नो ए ङइ म्‍हेम्‍यनो य्‍हीम्‍ब।”

याकुबचे लेआतेङ् राहेलत भ्‍या स्‍य्‍हेङ्‌ब

ओसेम् याकुब थेतेङ् बक्‍च्‍य ल गीः टीज्‍यी।

१५ लाबनचे याकुबत पङ्‌ज्‍यी,

“ए ङइ र्‌हङ्‌की म्‍ही तलेएनो ओलेन्‍नो ङइ लक् स्‍य्‍हेङ्‌ब अत।

ङत पङो,

एत म्‍हेला गदे तोब?”

१६ लाबानल जमे ङ्‍य्‍ही मुबल।

जमे ग्रेन्‍की मीन् लेआ ओसेम् च्‍यङ्‍बइ मीन् राहेल मुबल।

१७ लेआल मीः चेक् अछ्‍यर्‌बल मुबल।

तर राहेलल ज्‍यबल तेङ् छन्‍द खबे ल्‍ही मुबल।

१८ याकुबचे राहेलत म्‍होइज्‍यी होत्‍तज्‍यीम् थेचे पङ्‌ज्‍यी,

“ङत राहेलतेङ् भ्‍या स्‍य्‍हेङ्‍पुङो,

ङ ङ्‌यीस् तीङ् सम्‍म एइ लक् स्‍य्‍हेङ्‌स्‍ये मुब।”

१९ हुजु लीप्‍चे लाबनचे पङ्‌ज्‍यी,

“थेत ल्‍हो-ल्‍हो म्‍हीतेङ् भ्‍या स्‍य्‍हेङ्‍पीन्‍ब बीमम् एतेङ्‍नो स्‍य्‍हेङ्‍पीन्‍ब ज्‍यब तल।

तब,

ए ङतेङ्‍नो बक्‍च्‍य टीज्‍यीम् लक् स्‍य्‍हेङो।”

२० होत्‍तज्‍यीम् याकुबचे राहेलकी लागीरी ङ्‌यीस् तीङ् सम्‍म लक् स्‍य्‍हेङ्‌ज्‍यी।

थेत हुजु बेलो चेक्‍कीनो तब छोर्‌ज्‍यी।

तलेपङ्‍सम् थेचे राहेलत य्‍हक्‍को म्‍होइब मुबल।

२१ हुजु लीप्‍चे याकुबचे लाबनत,

“ङचे थेङ्‌की लक् स्‍य्‍हेङ्‌थोबे बेलो बुत्‍ज्‍यी।

देरेम् ङता थेङ्‌की जमे राहेलतेङ् भ्‍या स्‍य्‍हेङ्‍पीन्‍जेतो।”

२२ होत्‍तज्‍यीम् लाबानचे हुजु ग्‍लाकी जम्‍मनो म्‍हीमात ङ्‌होत्‍ज्‍यीम् डोन् पीन्‍ज्‍यी।

२३ तर ङ्‍येसे तब बीसेम् लाबनचे राहेलकी देब्‍री लेआत याकुबज बज्‍यी।

ओसेम् याकुब थेतेङ् बक्‍च्‍य न्‍हुःज्‍यी।

२४ (लाबनचे र्‌हङ्‌की योक्‍पो जील्‍पा पङ्‌बे अमकोलत लेआकी बादा तबे लागीरी पीन्‍बल मुबल।)

२५ याकुबचे स्‍य्‍होरीकीनो थेतेङ् न्‍हुःब ल लेआटीम् बी स्‍येःज्‍यी।

ओसेम् लाबनच ङ्‌यीज्‍यीम् पङ्‌ज्‍यी,

“थेङ्‌चे ङत तले चोतेब स्‍य्‍हेङ्‌बल?

ङचे राहेलकी लागीरी लक् स्‍य्‍हेङ्‌बल अय्‍हीनो?

थेङ्‌चे तले ङत चोतेबे छल् स्‍य्‍हेङ्‌बल?”

२६ लाबनचे पङ्‌ज्‍यी,

“ङ्‌यीमाइ य्‍हुल्‍री जमे ग्रेन्‍ला बीमम् ङोन्‍ग्‍यम् जमे च्‍याङ्‍बल भ्‍या स्‍य्‍हेङ्‌बे पेठीम् अरे।

२७ सत्‍त गीः तबे भ्‍याकी डोन् अबुत्गदे ब्रेनो।

हुजु लीप्‍चे ङइ जमे च्‍यङ्‍बएनो एत पीन्‍ला।

ओसेम् देबेएनो ल्‍हो-ल्‍हो ङ्‌यीस् तीङ् ङइ लक् स्‍य्‍हेङो।”

२८ याकुब लाबानकी तम्‍री डीःज्‍यी।

सत्‍त गीः तबे भ्‍याकी डोन् बुत्‍प बीसेम् लाबनचे र्‌हङ्‌की जमे राहेलएनो याकुबकी म्रीङ् तबरी पीन्‍ज्‍यी।

३०

३१

३२

३३

३४

३५

२२ याकुबकी ज चुङ् ङ्‌हीइ मीन् चुमा मुबल।

२३ लेआकी जमा रुबेन (याकुबकी ज ग्रेन्),

सीमीयोन,

लेबी,

यहुदा,

इस्‍साखार,

ओसेम् जबुलुन मुबल।

२४ राहेलकी जमा योसेफतेङ् बेन्‍यामीन मुबल।

२५ राहेलकी बादा बील्‍हाकी जमा दानतेङ् नप्‍ताली मुबल।

२६ लेआकी बादा जील्‍पाइ जमा गादतेङ् आसेर मुबल।

याकुबकी चु जम्‍मनो जमा पद्‍दन-आरामरी न्‍हबल मुबल।

३६

योसेफतेङ् थेइ अज्‍यो-अलेमा

३७

१ याकुब थेइ अप टीबे य्‍हुल् कनानरी टीब मुबल।

२ याकुबकी म्‍हेम्‍यमाइ तम् चुनो य्‍हीम्‍ब।

योसेफचे ल्‍हेगोर् गीःस्‍यी ङ्‍हतीङ् तबे बेलोरी थे अज्‍योमातेङ् ग्‍युमा छबे लक् स्‍य्‍हेङ्‌ब मुबल।

हुजु अज्‍योमा थेइ अपइ म्रीङ्‍मा बील्‍हातेङ् जील्‍पाकी जमा मुबल।

तीरेत् योसेफचे अज्‍योमाकी अज्‍यबे लक्‍माकी सम्‍तर् अपइज बज्‍यी।

३ याकुब ख्‍येक्‍पे बेलोरी योसेफ न्‍हबल तज्‍यीम् थेचे योसेफत ल्‍हो-ल्‍हो जमत बीमम् य्‍हक्‍को म्‍होइब मुबल।

तलेपङ्‍सम् याकुबचे योसेफकी लागीरी ज्‍यबे बुट्‍ट युबे लबेद गी स्‍य्‍हेङ्‍पीन्‍ज्‍यी।

४ अपचे थेमात बीमम् योसेफत य्‍हक्‍को म्‍होइबल म्रङ्‌ज्‍यीम् योसेफकी अज्‍योमाचे थेत अखोब म्‍हइज्‍यी।

ओसेम् थेङ्‌यीमा थेतेङ् ज्‍यनले तम् अपङ्‌ब मुबल।

५ तीरेत् योसेफचे म्‍हङ् गीः म्‍हङ्ज्‍यी।

हुजु म्‍हङ् योसेफचे अज्‍योमात स्‍येत्‍प बीसेम् थेमाचे झन् य्‍हक्‍को अखोब म्‍हइज्‍यी।

६ योसेफचे अज्‍योमात,

“ङचे म्रङ्‌बे म्‍हङ् ङ्‌येनो,

७ ङ्‌य्‍हङ्‌मा म्रङ्‌री व्‍हइ मुरा लटीबे बेलोरी ङइ मुरमी फ्‍युत् तज्‍यी।

एङ्‌यीमाइ मुरमी ङइ मुराकी कोरोरो गोर् तज्‍यीम् ङइ मुरात ज्‍यल्‍ज्‍यी” बी पङ्‌ज्‍यी।

८ योसेफकी अज्‍योमाचे,

“ए ङ्‌यीमाइ राजा तज्‍यीम् ङ्‌यीमाइ जोरी राज्‍य स्‍य्‍हेङ्‍ल बी म्‍हेम्‍ब?”

बी पङ्‌ज्‍यी।

ओसेम् योसेफकी म्‍हङ्‍तेङ् थेचे पङ्‍बे तम्‍चे लज्‍यीम् थेइ अज्‍योमाचे थेत झन् य्‍हक्‍को अखोब थाल्‍दीज्‍यी।

९ योसेफचे ल्‍हो-ल्‍होएनो म्‍हङ गीः म्रङ्‌ज्‍यी।

ओसेम् अज्‍योमात,

“ङचे ल्‍हो-ल्‍होएनो म्‍हङ् गी म्रङ्‌ज्‍यी।

म्‍हङ्‍री दीनी,

लनी ओसेम् चुख्रीत् सारमाचे ङत ज्‍यल्‍टीबल म्रङ्‌ज्‍यी” पङ्‌ज्‍यी।

१० योसेफचे हुजु म्‍हङ् अपतएनो स्‍येत्‍ज्‍यी।

ओसेम् अपचे थेत बराज्‍यीम्,

“चु खतेबे म्‍हङ्?

देम्‍मेनो ङ,

एइ अम ओसेम् एइ अज्‍योम एइज खज्‍यीम् एत ज्‍यल्‍स्‍ये मुब,

बी म्‍हेम्‍बो?”

पङ्‌ज्‍यी।

११ ओसेम् योसेफकी अज्‍योमाचे थेत स्‍हेर्‌ज्‍यी।

तर अपचेमी चु जम्‍म तम्‍म सेम्‍रीनो थेन्‍ज्‍यी।

योसेफत मीस्री म्‍हीमाकी यारी चुङ्पीत्‍बल

१२ तीरेत् योसेफकी अज्‍योमा थेइ अपइ रतेङ् ग्‍युमाकी बगेल बोर्‌ज्‍यीम् सेकेम्‍री छबरी ङ्‌यीबल मुबल।

१३ याकुबचे योसेफत पङ्‌ज्‍यी,

“एइ अज्‍योमा सेकेम्‍री र ग्‍यु छज्‍यीम् टीबल मुब।

ङ एत हुजु ग्‍लारी पीत्‍प।”

योसेफचे,

“खालो,

ङ ङ्‍यील” बी पङ्‌ज्‍यी।

१४ याकुबचे पङ्‌ज्‍यी,

“ङ्‌यीज्‍यीम् एइ अज्‍योमातेङ् र ग्‍युमा ज्‍यबनो टीम् वुइ अरेम् च्‍याज्‍यीम् ङत स्‍येत्‍यु।”

होत्‍तज्‍यीम् अपचे योसेफत हेब्रोनकी ल्‍हुङ्‍चे सेकेम्‍री पीत्‍ज्‍यी।

योसेफ सेकेम्‍री दोखब बीसेम्

१५ म्‍ही गीःचे थे म्रङ्‌री कोर्‌टीबल म्रङ्‌ज्‍यी।

ओसेम् हुजु म्‍हीचे,

“ए खलत म्‍हइटीबल?”

बी ङ्‌योत्‍ज्‍यी।

१६ थेचे,

“ङ ङइ अज्‍योमात म्‍हइटीबल,

थेङ्‌यीमा र ग्‍यु छबे ग्‍ला र्‌हङत था मुसम् सुङजेतो?”

बी पङ्‌ज्‍यी।

१७ हुजु म्‍हीचे पङ्‌ज्‍यी,

“थेङ्‌यीमा चु ग्‍लाचे य्‍हर्‌ज्‍यीन्‍ज्‍यी।

थेङ्‌यीमाचे,

‘ब्रे ङ्‌य्‍हङ् देरेम् दोतान् क्‍योर् ङ्‍यीइ’ पङ्‌बल थेबल मुब” पङ्‌ज्‍यी।

होत्‍तज्‍यीम् योसेफचे म्‍हइबोर्‌मम् थेइ अज्‍योमात दोतान्‍री खतु तज्‍यी।

१८ थेङ्‌यीमाचे योसेफ थारीङ्‍क्‍योर खइटीबल म्रङ्‌ज्‍यी।

थेङ्‌यीमाचे योसेफ हुजुरी दोखब बीमम् ङोन्‍ग्‍यम्‍नो थेत सेत्‍परी तम् डीःज्‍यी।

१९ थेङ्‌यीमाचे र्‌हङ्‍न्‍हङ् चोले पङ्‌ज्‍यी,

“क्‍यो,

हुजु म्‍हङ् म्रङ्‌बे म्‍ही खटीब।

२० ब्रे,

थेत सेत्‍ज्‍यीम् थेइ ल्‍हीत खर्‌बे नुप्‍पे व्‍हङ्न्‍हङ् युलागे।

ओसेम् अपत योसेफ र्‌हीइ जन्‍तुचे चलनेम् पङ्‍गे।

हुजु लीप्‍चे च्‍यागे थेइ म्‍हङ् ता तबटीम्।”

२१ थेमाकी चु तम् थ्‍येःज्‍यीम् रुबेनचे योसेफत थेङ्‌यीमा ग्‍यम्‍चे जोगाइदीब म्‍हइज्‍यी।

ओसेम् थेचे,

“ङ्‍य्‍हङ्‍चे थेत असेत्‍नले

२२ चु खर्‌बे नुप्‍पे व्‍हङ्न्‍हङ् युलाके।

तर थेइ जोरी यामी अजङ्‍गे” बी पङ्‌ज्‍यी।

रुबेनचे योसेफत थेङ्‍यीमा ग्‍यम्‍चे जोगाइदीज्‍यीम् अपइज दोन लबे सेम्‍चे चोले पङ्‌बल मुबल।

२३ योसेफ अज्‍योमाज दोखमम् थेचे येन्‍बे ज्‍यबे बुट्‍ट मुबे लबेद अज्‍योमाचे प्‍लोक्‍ज्‍यीम् ब्‍येन्‍ज्‍यी।

२४ ओसेम् अज्‍योमाचे थेत चुङ्‌ज्‍यीम् खर्‌बे नुप्‍पे व्‍हङ्न्‍हङ् ख्‍लपीत्‍ज्‍यी।

२५ ओसेम् थेङ्‌यीमा क्‍यन् चबरी टीज्‍यी।

हुजु बेलोरी थेमाचे इस्‍माएलीमा गीलादसे मीस्र क्‍योर् य्‍हर्‌टीबल म्रङ्‌ज्‍यी।

थेमाचे र्‌हङ्‌की ऊँटमात रोङ्थङ् खबे जम्‍मा खाल्‍की मसलमा नापुङ्‍बल मुबल।

२६ यहुदाचे र्‌हङ्‌की अज्‍यो अलेमात,

“ङ्‍य्‍हङ्माचे र्‌हङ्‌की अलेत सेत्‍ज्‍यीम् थेत सेत्‍पे तम् छुम्‍ज्‍यीम् ङ्‌य्‍हङ्‌मात ता यङ्‌ल स्‍यीम्?

२७ बरु थेत चु इस्‍माएलीमाकी यारी चुङ्‍लागे।

होले स्‍य्‍हेङ्‍सम् थेत ङ्‍य्‍हङ्‍माचे याएनो जङ्‍टी अथो।

तलेपङ्‍सम् थेतेङ् ङ्‍य्‍हङ्‍मा जम्‍मनो अप गीःकी जमानो य्‍हीम्‍ब” पङ्‌ज्‍यी।

ओसेम् यहुदाचे पङ्‌बे तम् अज्‍यो-अलेमाचे ङ्‍येन्‍ज्‍यी।

२८ ओसेम् मीद्‍यानी छोङ्‍बोमा हुजु ग्‍यम् तज्‍यीम् खबे बेलोरी योसेफत थेइ अज्‍योमाचे खर्‌बे नुप्‍पे व्‍हङन्‍हङ्‍चे तेत्‍ज्‍यीम् इस्‍माएलीमात खल् गी म्‍हुइकी टङरी चुङ्‍लाज्‍यी।

ओसेम् इस्‍माएलीमाचे योसेफत मीस्ररी बोर्‌ज्‍यीम् य्‍हर्‌ज्‍यी।

२९ रुबेन योसेफ मुबे खर्‌बे नुप्‍पे व्‍हङ्‍री दोःज्‍यीम् खज्‍यी।

हुजुरी थेचे योसेफत अम्रङ्‌ब बीसेम् दुख म्‍हन्‍दीज्‍यीम् र्‌हङ्‌की येन् डेःज्‍यी।

३० ओसेम् थे अलेमा मुबे ग्‍लारी ङ्‌यीज्‍यीम्,

“ठीट चुरी अरेम् स्‍यीम्!

ङ देरे तलस्‍ये?”

बी पङ्‌ज्‍यी।

३१ हुजु लीप्‍चे थेमाचे र गीः सेत्‍ज्‍यीम् योसेफकी लबेद हुजु रइ कारी ब्‍लुम्‍ज्‍यी।

३२ ओसेम् हुजु लबेदत थेमाचे अप मुबे ग्‍लारी बोर्‌ज्‍यीम्,

“ङ्‌यीमाचे लबेद यङ्‌ज्‍यी।

स्‍हीगो,

चु थेङ्‌की जल य्‍हीम्‍ब वुइ अय्‍हीन्?”

बी पङ्‌ज्‍यी।

३३ ओसेम् याकुबचे हुजु लबेदत स्‍येःज्‍यीम्,

“चु ङइ जइ लबेदनो य्‍हीम्‍ब टीम्।

थेत र्‌हीइ सेम्‍ज्‍येन्‍चे चोख्र-चोख्रले चब र्‌हङ्‌ब टीम्” बी पङ्‌ज्‍यी।

३४ ओसेम् याकुबचे र्‌हङ्‌की येन् डेःज्‍यी।

ओसेम् बोराकी येन् येन्‍ज्‍यीम् थेचे य्‍हक्‍को दीन्‍सम्‍म र्‌हङ्‌की जइ लागीरी बीलाप स्‍हेङ्‍ज्‍यी।

३५ ओसेम् याकुबकी जम्‍म ज जमेम खज्‍यीम् थेत आर् पीन्‍मएनो थेचे अङ्‌येन्।

ओसेम्,

“ङ अस्‍यीगदे सम्‍म ङ ङइ जइ लागीरी बीलाप स्‍य्‍हेङ्‍स्‍यीनो टीस्‍ये मुब” बी पङ्‌ज्‍यी।

याकुबचे र्‌हङकी जइ लागीरी चोले बीलाप स्‍य्‍हेङ्‌ज्‍यी।

३६ चु बेलोरी मीद्‍यानीमाचे योसेफत मीस्रइ राजा फारोकी दीम्‍री मुबे हाकीम्‍मा न्‍हङ्‌री पोतीफर पङ्‍बे हाकीम्‍की यारी चुङ्‌लाज्‍यी।

पोतीफर दर्‌बार् रुङ्‍बे स्‍यीपाइमाकी कप्‍तान मुबल।

३८

३९

४०

योसेफचे राजाइ म्‍हङ्‍की अर्‌थ स्‍येत्‍पल

४१

१ ङ्‍हीत्‍तीङ् योब लीप्‍चे मीस्र य्‍हुल्‍की राजा फारोचे म्‍हङ् गीः म्‍हङ्‍ज्‍यी।

म्‍हङ्‍री थे नील पङ्‌बे ग्‍यन्‍दीइ यरी रप्‍टीबल मुबल।

२ हुजु बेलोरी लुम् लुम्‍ले छोबे म्‍हे ङ्‌यीस् नील ग्‍येन्‍दी ग्‍यम्‍चे डोङ्‍खज्‍यीम् ग्‍येन्‍दी यरी छ्‍यी चब थाल्‍दीज्‍यी।

३ हुजु लीप्‍चे नील ग्‍येन्‍दी ग्‍यम्‍चे ल्‍हो-ल्‍होएनो डीतेङ् नख्रुत्‍कीनो मुबे ज्‍यीप्‍पे म्‍हे ङ्‌यीस् डोङ्‍खज्‍यी।

ओसेम् ङोन्‍ग्‍यम् डोङ्‌बे म्‍हेमातेङ् ग्‍येन्‍दी यरी रप्‍ज्‍यी।

४ ओसेम् हुजु ज्‍यीप्‍पे म्‍हेमाचे छोबे म्‍हेमात चलाज्‍यी।

हुजु लीप्‍चे राजा छोर्‌खज्‍यी।

५ ओसेम् राजा देबेएनो म्‍हेर्‌ज्‍यीम् थेचे ल्‍हो-ल्‍होएनो म्‍हङ् गीः म्‍हङ्‍ज्‍यी।

हुजु म्‍हङ्‍री अन्‍नइ म्‍ह्रेबे नम् ङ्‌यीस् दोङ्‌बो गीःरी रोटीबल मुबल।

६ हुजु लीप्‍चे स्‍योप्‍लीतेङ् स्‍यर्‌चे खबे लाबचे ङ्‍हुल्‍बे ल्‍हो-ल्‍हो अन्‍नइ नम् ङ्‌यीस् रोःज्‍यी।

७ ओसेम् हुजु स्‍योप्‍ली नम्‍माचे ङोन्‍ग्‍यम्‍की अन्‍नइ म्‍ह्रेबे नम् ङ्‍यीस्त चलाज्‍यी।

ओसेम् फारो छोर्‌खज्‍यीम् हुजु म्‍हङ्‍क टीम् बी थेचे स्‍येज्‍यी।

८ स्‍य्‍हो तब बीसेम् फारो य्‍हक्‍को छेर्‌ज्‍यी।

होत्‍तज्‍यीम् थेचे मीस्र य्‍हुल्‍की जम्‍मनो म्‍हुदु च्‍याबे म्‍हीमातेङ् स्‍येब खेबे म्‍हीमात ङ्‌होत्‍ज्‍यी।

फारोचे थेइ म्‍हङ थेङ्‌यीमात स्‍येत्‍ज्‍यी।

तर खल्‍चेएनो थेइ म्‍हङ्‍की अर्‌थ स्‍येत्‍प अखम्।

९ हुजु लीप्‍चे ज्‍यी क्‍योङ्‍बे मुल् म्‍हीचे फारोत पङ्‌ज्‍यी,

“ङइ गल्‍ती ङचे तीङ्‍यीका व्‍हल् खज्‍यी।

१० थेङ् ङतेङ् थेङ्‌की योप्‍ता स्‍य्‍हेङबमाकी मुल् म्‍हीतेङ् बोमो रप्‍पजेत्‍पल मुबल।

थेङ्‌चे हुजु बेलोरी ङ्‌यीमात स्‍यीपेइमाकी कप्‍तान्‍की दीम्‍री मुबे जेल्‍री च्‍युप्‍लाबल मुबल।

११ म्‍हुन्‍गीःरीनो ङ्‌यी ङ्‍य्‍हीचे र्‌हङ्-र्‌हङ्‍की अर्‌थ मुबे म्‍हङ् काकर् म्रङ्‌बल मुबल।

१२ हुजुरी ङ्‌यी ङ्‍य्‍हीतेङ् बक्‍च्‍य स्‍यीपेइमाकी कप्‍तान्‍की योक्‍पो हीब्रु ब्‍योन्‍गीः मुबल।

ङ्‌यी ङ्‍य्‍हीचे थेत म्‍हङ् स्‍येत्‍ज्‍यी।

ओसेम् ङ्‍यीङ्‍य्‍हीइ म्‍हङ्‍की अर्‌थ स्‍येत्‍पीन्‍ज्‍यी।

१३ थेचे पङ्‍ब र्‌हङ्‌लेनो टोप् तज्‍यी।

ङ ङइ लक्‍री दोखज्‍यी।

तर योप्‍ता स्‍य्‍हेङ्‍बलमाकी मुल् म्‍हीत च्‍योलाज्‍यी।”

१४ चु तम् थ्‍येःज्‍यीम् राजाचे योसेफत ङ्‍होत्‍परी पीत्‍ज्‍यी।

थेङ्‌यीमाचे योसेफत ग्‍योनलेनो जेल्‍चे तेत्‍बज्‍यी।

योसेफचे क्रतेङ् मङ्‍रे ब्रेःज्‍यीम् येन् पोज्‍यी।

ओसेम् राजाइ ङोन्‍री ङ्‌यीज्‍यी।

१५ फारोचे योसेफत पङ्‌ज्‍यी,

“ङचे म्‍हङ् गीः म्रङ्‌ज्‍यी।

तर चुरी खल्‍चेएनो हुजु म्‍हङ्‍की अर्‌थ स्‍येत्‍प अखम्।

एचे म्‍हङ्‍की अर्‌थ स्‍येत्‍प खम्‍ब रो बी पङ्‍बे तम् ङचे थ्‍येःबल मुबल।”

१६ योसेफचे फारोत,

“होतेपे ज्ञानमी ङतेङ् अरे।

तर पर्‌मेस्‍वर्‌चे फारोत म्‍हङ्‍की टोप अर्‌थ न्‍हङ्‌जेत्स्‍ये मुब” बी पङ्‌ज्‍यी।

२५ योसेफचे राजात पङ्‌ज्‍यी,

“म्‍हङ् ङ्‍य्‍हीलनो अर्‌थ गीःएनो य्‍हीम्‍ब।

पर्‌मेस्‍वर्‌चे स्‍य्‍हेङ्‌ब छ्‍याबे लक् एत ङोन्‍जेत्‍पल मुब।

२६ हुजु लुम् लुम्‍ले छोबे म्‍हे ङ्‍यीस्‍नो ङ्‍यीस्‍तीङ् य्‍हीम्‍ब।

ओसेम् हुजु म्‍ह्रेःबे अन्‍नइ नम् ङ्‍यीसएनो ङ्‍यीस्‍तीङ् य्‍हीम्‍ब।

म्‍हङ् ङ्‍हीलनो अर्‌थ गीः य्‍हीम्‍ब।

२७ ओसेम् लीक्‍यम् डोङ्‍खबे नख्रुतेङ् डीकीनो मुबे ज्‍यीप्‍पे म्‍हे ङ्‍यीस्‍तीङ् स्‍यर्‌चे खबे लाबचे ङ्‍हुल्‍लाबतेङ् स्‍योप्‍ली तबे अन्‍नइ नम्‍मा ङ्‍यीस्‍एनो अनीकलकी ङ्‍यीस्‍तीङ् य्‍हीम्‍ब।

२८ ङचे पङ्‍ब र्‌हङ्‌ले तस्‍ये मुब।

पर्‌मेस्‍वर्‌चे स्‍य्‍हेङ्‌ब छ्‍येबे लक् र्‌हङ्‍त ङोन्‍जेत्‍पल मुब।

२९ ओसेम् मीस्र य्‍हुल्‍की जम्‍म ग्‍लारी ङ्‍यीस्‍तीङ् सम्‍म सहकाल तस्‍ये मुब।

३० तर हुजु लीप्‍चे ङ्‍यीस्‍तीङ् सम्‍म अनीकल तस्‍ये मुब।

हुजु अनीकलचे य्‍हुल् न्‍होङ्‍बल तज्‍यीम् मीस्र य्‍हुल्‍री ङोन्‍ग्‍यम् तबे सहकालत म्‍लेत्‍स्‍ये मुब।

३१ हुजु लीप्‍चे खबे अनीकलचे लज्‍यीम् ङोन्‍ग्‍यम्‍की सहकाल्‍त व्‍हल्‍कीएनो स्‍य्‍हेङ्‌स्‍ये अरे।

तलेपङ्‍सम् हुजु अनीकल य्‍हक्‍को लोङ्‍बल तस्‍ये मुब।

३२ एचे ङ्‍हीख्‍यप् म्रङ्‌बे म्‍हङ्‍की अर्‌थ चुनो य्‍हीम्‍ब।

पर्‌मेस्‍वर्‌चे चु ग्‍योनलेनो पुरा स्‍य्‍हेङ्जेत्‍स्‍ये बी पक्‍क लजेत्‍पल मुब।

३३ “होत्‍तज्‍यीम् देरेम् र्‌हङ्‌चे स्‍येःब खेःबतेङ् बुद्‍दी मुबे म्‍ही गीः दम्‍जेत्‍ज्‍यीम् मीस्र य्‍हुल्‍त सासन् स्‍य्‍हेङ्‌बरी थेन्‍जेत्‍थोब।

३४ ओसेम् ङ्‍यीस्‍तीङ् सम्‍मइ सहकाल्‍की बेलोरी रोःबे अन्‍नइ बो ङ्‍हरी बो गीः र्‌हुब् लज्‍यीम् थेन्‍बे लागीरी ल्‍हो-ल्‍हो लक् स्‍हेङ्‍बे म्‍हीमाएनो थेन्‍खइ।

३५ ओसेम् थेमाचे देरेखबे सहकाल्‍की ङ्‍यीस्‍तीङ् सम्‍म अन्‍नमा र्‌हुब् लखइ।

ओसेम् सहर् सहर्‌की अन्‍न थेन्‍बे बर्‌मारी फारोकी अधीकार्‌री सोःज्‍यीम् थेन्‍खइ।

३६ ओसेम् लीप्‍चे खबे ङ्‍यीस्‍तीङ्‍की अनीकलरी मीस्र य्‍हुल् नास् अतखइ बी अन्‍नमा सोःज्‍यीम् थेन्‍खइ।”

योसेफ मीस्र य्‍हुल्‍की हाकीम् तबल

३७ चु तम् राजातेङ् थेइ लक् स्‍य्‍हेङ्‌बे हाकीम्‍मा जम्‍मतनो सेम्‍री ङ्‌यीज्‍यी।

३८ होत्‍तज्‍यीम् फारो राजाचे थेङ्‌यीमात,

“ङ्‍य्‍हङ्‍माचे पर्‌मेस्‍वर्‌की आत्‍मा मुबे योसेफ र्‌हङ्‌बे म्‍ही ल्‍हो-ल्‍हो खल यङखम्‍ब?”

बी पङ्‌ज्‍यी।

३९ हुजु लीप्‍चे फारोचे योसेफत पङ्‌ज्‍यी,

“पर्‌मेस्‍वर्‌चे एत चु जम्‍मनो तम्‍मा ङोन्‍जेत्‍पल मुब।

ए र्‌हङ्‌बे स्‍येःब खेबतेङ् बुद्‍दी मुबे म्‍ही ल्‍हो-ल्‍हो खलएनो अरे।

४० ङ एत ङइ य्‍हुल्‍की सासन् स्‍य्‍हेङ्‌बे अधीकार् पीन्‍स्‍ये मुब।

एचे कुल्‍बे तम्‍मा ङइ जम्‍मनो म्‍हीमाचे ङ्‍येन्‍स्‍ये मुब।

ए बीमम् जोरी ङ गीःकीनो ङ्‌हच्‍छ्‌यङ् तस्‍ये मुब।

४१ देरेम् ङचे एत मीस्र य्‍हुल्‍की सासन् स्‍य्‍हेङ्‌बे अधीकर पीन्‍बल मुब।”

४६ मीस्र य्‍हुल्‍की राजाचे योसेफत हाकीम् स्‍य्‍हेङ्‌बे बेलोरी योसेफ ल्‍हेगोर् ङ्‍य्‍ही स्‍यी डुःतीङ् तबल मुबल।

ओसेम् योसेफ फारोकी ङोन्‍चे डोङ्‍ज्‍यीम् मीस्र य्‍हुल्‍की जम्‍मनो ग्‍लामारी ङ्‌यीज्‍यी।

४७ सहकालकी ङ्‌यीस् तीङ्‍सम्‍मा सरी य्‍हक्‍को अन्‍न रोज्‍यी।

४८ योसेफचे हुजु जम्‍मनो अन्‍नमा र्‌हुब लज्‍यीम् सहर सहरमारी सोज्‍यी।

थेचे सहरकी ङम् ङम्‍की म्रङमाकी अन्‍नमाएनो र्‌हुब लज्‍यीम् थेन्‍ज्‍यी।

४९ योसेफचे सोःबे अन्‍नमा बगर्‌री मुबे बालुवागदे तज्‍यी।

होत्‍तज्‍यीम् थेचे ज्‍याब पीत्‍लाज्‍यी।

५३ मीस्र य्‍हुल्‍री सहकाल्‍की ङ्‍यीस्‍तीङ् बेज्‍यी।

५४ ओसेम् योसेफचे पङ्‍ब र्‌हङ्‌लेनो ङ्‍यीस्‍तीङ्‍की अनीकल सुरु तज्‍यी।

ल्‍हो-ल्‍हो जम्‍म य्‍हुल्‍मारी अनीकल तज्‍यी।

तर मीस्र य्‍हुल्‍की जम्‍मा ग्‍लामारीम् चबे स्‍हे मुबल।

५५ ओसेम् मीस्ररीएनो अनीकल तब थाल्‍तीब बीसेम् जन्‍तमाचे राजात चबे स्‍हे र्‌हीत्‍प थाल्‍तीज्‍यी।

ओसेम् राजाचे मीस्रीमात,

“एङ्‍यीमा योसेफज ङ्‍यीउ,

थेचे त पङ्‌ब होलेनो स्‍य्‍हेङो” बी पङ्‌ज्‍यी।

५६ य्‍हुल्‍की जम्‍म ग्‍लारी अनीकल तब बीसेम् योसेफचे जम्‍म अन्‍नइ बर्‌मा ठोङ्ज्‍यीम् मीस्रीमात अन्‍न चुङ्‍ब थाल्‍दीज्‍यी।

तलेपङ्‍सम् मीस्ररी ङ्‌हच्‍छ्‌यङ् अनीकल तबल मुबल।

५७ होलेनो जम्‍म य्‍हुल्‍की म्‍हीमा मीस्ररी योसेफज अन्‍न ग्‍लुबरी खज्‍यी।

तलेपङ्‍सम् जम्‍बुलीङ्‌री य्‍हक्‍को ङ्‌हच्‍छ्‌यङ् अनीकल तबल मुबल।

४२

४३

४४

४५

याकुबतेङ् थेइ म्‍हेम्‍य मीस्ररी ङ्‌यीबल

४६

१ याकुब र्‌हङ्‍तेङ् मुबे जम्‍म स्‍हेमा नाज्‍यीम् य्‍हर्‌ज्‍यी।

ओसेम् बेर्‌सेब पङ्‌बे ग्‍लारी दोखज्‍यी।

हुजुरी याकुबचे र्‌हङ्‌की अप इसाककी पर्‌मेस्‍वर्‌त ठा पीन्‍ज्‍यी।

२ ओसेम् म्‍हुन म्‍हङ्‍री पर्‌मेस्‍वर्‌चे याकुबत,

“याकुब!

याकुब!”

बी ङ्‍य्‍होत्‍जेत्‍ज्‍यी।

याकुबचे,

“कसोल् ङ चुरी मुब” बी पङ्‌ज्‍यी।

३ पर्‌मेस्‍वर्‌चे सुङ्‌ज्‍यी,

“ङ पर्‌मेस्‍वर्,

एइ अपइ पर्‌मेस्‍वर् य्‍हीम्‍ब।

मीस्र य्‍हुल्‍री ङ्‌यीबरी ए थलोङो।

ङचे हुजुरी एइ सन्‍तान ग्‍यम्‍चे ङ्‌हच्‍छ्‌यङ् जाती स्‍य्‍हेङ्‌स्‍ये मुब।

४ ङ एतेङ् बक्‍च्‍या मीस्र य्‍हुल्‍री ङ्‍यीस्‍ये मुब।

ङ एत चु ग्‍लारीनो दोःज्‍यीम् बस्‍ये मुब।

ए स्‍यीबे बेलोरी योसेफ एतेङ् बक्‍च्‍य तस्‍ये मुब।”

५ हुजु लीप्‍चे याकुब बेर्‌सेबा ग्‍यम्‍से डोङ्‍ज्‍यी।

थेइ जमाचे र्‌हङ्‌की अपतेङ् ज-जमेमा ओसेम् म्रीङ्‍मात फारो राजाचे थेङ्‌यीमात कीन्‍बरी पीत्‍खबे गाडामाaरी कल्‍ज्‍यी।

६ थेङ्‌यीमाचे कनान य्‍हुल्‍री छाबे सेम्‍ज्‍येन्‍मतेङ् स्‍हेःमा बोर्‌ज्‍यीम् मीस्र य्‍हुल्‍री ङ्‌यीज्‍यी।

ओसेम् जम्‍मनो म्‍हेम्‍यमा

७ ज-जमेमा,

कोन् कोमेमातेङ् जम्‍मनो सन्‍तान्‍मात बोर्‌ज्‍यीम् मीस्र य्‍हुल्‍री ङ्‌यीज्‍यी।

a 

४६:५ गाडा म्‍हीतेङ् जन्‍तुमाचे छ्‍येङ्ज्‍यीम् चल्‍तीबे गाडी य्‍हीम्‍ब।

४७

याकुबचे लबे फ्‍या स्‍य्‍हु

२७ इस्रएलीमाa मीस्र य्‍हुल्‍की गोसेन् प्रदेस्‍री टीब मुबल।

हुजुरी थेङ्‌यीमाचे म्रङ्‍मा छाज्‍यी।

ओसेम् सन्‍तन्‍माएनो पाज्‍यीम् य्‍हक्‍को तज्‍यी।

२८ याकुब मीस्र य्‍हुल्‍री ल्‍हेगोर् गीःस्‍यी ङ्‍हतीङ् टीज्‍यी।

थे ल्‍हेगोर् चुङ् ङ्‌ही स्‍यी सोम्‍तीङ् सोज्‍यी।

a 

४७:२७ इस्रएलीमा इस्राएलीमा याकुब ग्‍यम्‍चे डोङ्‌बे खलक्‍मा य्‍हीम्‍ब।

४८

४९

याकुब स्‍यीबल

२९ हुजु लीप्‍चे याकुबचे र्‌हङ्‌की जमात चोले कुल्‍ज्‍यी,

“देरेम् ङ ग्‍योनलेनो स्‍यीस्‍ये मुब।

ङत हीत्‍ती एप्रोनकी म्रङ्‌री मुबे ऊरी ङइ म्‍हेमेमातेङ् बुपो।

३० हुजु ऊ कनान य्‍हुल्‍की मम्रेनेरकी स्‍यर् पट्‌टीइ मक्‍पेलाकी म्रङ्‌री मुब।

हुजु म्रङ् अब्राहमचे दुर्‌स स्‍य्‍हेङ्‌बरी हीत्‍ती एप्रोन ग्‍यम्‍से ग्‍लुबल मुबल।

३१ हुजुरी अब्राहमतेङ् थेइ म्रीङ् सारा,

इसहाकतेङ् थेइ म्रीङ् रेबीकात बुप्‍पल मुबल।

ओसेम् लेआतएनो ङचे हुजुरीनो बुप्‍ज्‍यी।

३२ हुजु म्रङ्‍तेङ् हुजुरी मुबे ऊ हीत्‍तीमा ग्‍यम्‍से ग्‍लुबल य्‍हीम्‍ब,

ङतेएनो हुजुरी बुपो।”

३३ याकुबचे र्‌हङकी जमात चोले कुल्‍ब बीसेम् याकुब र्‌हङ् न्‍हुबे ग्‍लारी क्‍योङ्‍ लज्‍यीम् बुः टङ्‍ज्‍यी।

ओसेम् र्‌हङ्‌की म्‍हीमातेङ् र्‌हुब् तङ्‍यीज्‍यी।

५०

१ योसेफचे थेइ अपइ ल्‍हीरी पब्‍लु लज्‍यीम् क्राज्‍यी।

ओसेम् अपत च्‍योक्‍ज्‍यी।

२ हुजु लीप्‍चे योसेफचे थेत स्‍य्‍हप्‍तो स्‍य्‍हेङ्‌बे डाक्‍टरमात थेइ अपइ ल्‍ही ग्‍योने अक्रम्‍खइ बी ज्‍यबे थङ्‍ खबे मसल फोरो बी कुल्‍ज्‍यी।

होत्‍तज्‍यीम् थेङ्‌यीमाचे याकुबकी ल्‍हीरी ज्‍यबे थङ्‍ खबे मसल फोर्‌पीन्‍ज्‍यी।

३ थेङ्‌यीमाचे मसल फोर्‌बरी दीन् खल्‍ङ्‍य्‍ही लग्‍तीज्‍यी।

ओसेम् मीस्रीमाचेएनो याकुबकी लागीरी दीन् खल् सोम्‍स्‍यी दीन् च्‍यीसम्‍मा दुख म्‍हन्‍दीज्‍यी।

४ दुख म्‍हन्‍दीबे दीन् ज्‍यीन्‍ब बीसेम् योसेफचे राजाइ लक् स्‍य्‍हेङ्‌बे हाकीम्‍मात पङ्‌ज्‍यी,

“एचे ङत दय स्‍य्‍हेङ्‍सम् राजात चु सम्‍तर् स्‍येत्‍पीनो।

५ ‘ङइ अपचे ङत चोले कसम् चपुङ्‍बल मुब,

“ङ स्‍यीयम्‍बल मुब,

ङत कनान य्‍हुल्‍री ङचेनो ठाज्‍यीम् स्‍हेङ्‍बे दुर्‌सरी बुपो।”

होत्‍तज्‍यीम् ङइ अपत बुप्‍परी ङ्‍यीबुङ्‍जेतो ओसेम् ङ दोःज्‍यीम् खस्‍ये मुब।’”

६ ओसेम् राजाचे,

“एत अपचे कसम् चपुङ्‍ब र्‌हङ्‌लेनो एचे अपत बुप्‍ङ्‍यीउ” बी जवाफ पीन्‍ज्‍यी।

७ होत्‍तज्‍यीम् योसेफ अपत बुप्‍परी य्‍हर्‌ज्‍यी।

ओसेम् राजाइ लक् स्‍य्‍हेङ्‌बे जम्‍म हाकीम्‍मा,

राजदरबार्‌की जम्‍म मुल् म्‍हीमा ओसेम् मीस्र य्‍हुल्‍की जम्‍म मुल् म्‍हीमा योसेफतेङ् ङ्‌यीज्‍यी।

८ योसेफकी जम्‍मनो म्‍हेम्‍यमातेङ् थेइ अज्‍यो-अलेमा ओसेम् अपइ जम्‍मनो म्‍हेम्‍यमाएनो थेतेङ् बक्‍च्‍य ङ्‌यीज्‍यी।

थेङ्‌यीमाकी कोलमा ओसेम् र ग्‍युमातेङ् म्‍हे ग्‍लबमाकीनो गोसेन प्रदेस्‍री ख्‍लेथेन्‍ज्‍यी।

९ स्‍यीपाइमाएनो गाडामातेङ् तमाकी जोरी क्रेत्‍ज्‍यीम् योसेफतेङ् बक्‍च्‍य ङ्‌यीज्‍यी।

हुजु कोर्‌यो ङ्‍यीबलमाकी बदेन् य्‍हक्‍को ङ्‌हच्‍छ्‌यङ् मुबल।

१० थेङ्‌यीमा यर्‌दन ग्‍येन्‍दी ङम्‍की आतादरी मुबे अन्‍न तोबे ग्‍लारी दोःज्‍यी।

थेङ्‌यीमा हुजुरी य्‍हक्‍को दुख म्‍हन्‍दीज्‍यीम् क्रीङ्‌ज्‍यीम् क्राज्‍यी।

ओसेम् योसेफचे अपइ लागीरी ङ्‍यीस्‍रेत् सम्‍मा दुख म्‍हन्‍दीज्‍यी।

११ कनान य्‍हुल्‍री टीबे कनानीमाचे आतादकी अन्‍न तोबे ग्‍लारी क्राब क्रीङ्‍ब लब म्रङ्‌ज्‍यीम् पङ्‌ज्‍यी,

“चु य्‍हक्‍को क्राब क्रीङ्‍ब लबे म्‍हीमा मीस्रीमा टीम्।”

होत्‍तज्‍यीम् हुजु ग्‍लाकी मीन् हाबील मीस्रइम aथेन्‍ज्‍यी।

१२ चोले याकुबकी जमाचे अपचे कुल्‍ब र्‌हङ्‌लेनो स्‍य्‍हेङ्‌ज्‍यी।

१३ थेङ्‌यीमाचे र्‌हङ्‌की अपइ स्‍यीबे ल्‍ही काननरी बोर्‌ज्‍यी।

ओसेम् माम्रेरी अब्रहामचे दुर्‌स स्‍य्‍हेङ्‌बे लागीरी हीत्‍ती एप्रोनग्‍यम्‍चे ग्‍लुबे मक्‍पेलाकी ऊरी बुब्‍ज्‍यी।

१४ अपइ स्‍यीबे ल्‍ही बुब्‍ज्‍यीन्‍ब बीसेम् योसेफ र्‌हङ्‌की अज्‍यो-अलेमा ओसेम् थेतेङ् कोर्‌योरी ङ्‍यीबलमातेङ् बक्‍च्‍य मीस्र य्‍हुल्‍री दोःखज्‍यी।

योसेफचे र्‌हङ्‌की अज्‍यो अलेमात आर् पीन्‍बल

१५ ओसेम् अप स्‍यीब बीसेम् योसेफकी अज्‍यो-अलेमाचे र्‌हङ्‍न्‍हङ्,

“योसेफचे ङ्‍य्‍हङ्‍मातेङ् सत्रु स्‍हेङज्‍यीम् ङ्‍य्‍हङ्‍माचे थेत स्‍हेङ्‍बे अज्‍यबे जम्‍म लक्‍माकी खीत् फाज्‍यी पङ्‌सम् तलस्‍ये?”

पङ्‌ज्‍यी।

१६ होत्‍तज्‍यीम् थेङ्‌यीमाचे योसेफत चोतेबे सम्‍तर् पीत्‍ज्‍यी,

“ङ्‌य्‍हङ्‌माकी अपचे स्‍यीब बीमम् ङोन्‍ग्‍यम् चोले सुङ्‍जेत्‍पल् मुब,

१७ ‘एइ अज्‍योमाचे एत स्‍य्‍हेङ्‌बे अज्‍यबे लक्‍माकी लागीरी थेङ्‌यीमात माफ् पीनो।’

ङयीमा फ्‍या स्‍य्‍हु लब र्‌हङ्‌की अपइ पर्‌मेस्‍वर्‌की योक्‍पोमात माफ् स्‍य्‍हेङो।”

चु सम्‍तर् थ्‍येःब बीसेम् योसेफ क्राज्‍यी।

१८ हुजु लीप्‍चे योसेफकी अज्‍यो-अलेमा खज्‍यीम् थेइ ङोन्‍री पब्‍लु लज्‍यीम्,

“ङ्‌यीमा एइ बादा य्‍हीम्‍ब” बी पङ्‌ज्‍यी।

१९ तर योसेफचे थेङ्‌यीमात पङ्‌ज्‍यी,

“थलोङो,

त ङ पर्‌मेस्‍वर्‌की ग्‍लारी मुब?

२० एङ्‌यीमाचे ङत अज्‍यबे लक् स्‍य्‍हेङ्‌ज्‍यी।

तर पर्‌मेस्‍वर्‌चे हुजु लक् ग्‍यम्‍चेनो ज्‍यबे लक् स्‍य्‍हेङ्‍जेत्‍ज्‍यी।

हुजु लक्‍चे लज्‍यीम् य्‍हक्‍को म्‍हीमा सोबल मुब।

हुजु तीनम्‍स्‍य्‍हो तटीब मुब।

२१ होत्‍तज्‍यीम् थलोङो,

ङ एतेङ् एङ्‌यीमाइ कोलमात स्‍य्‍हप्‍तो स्‍य्‍हेङ्‌स्‍ये मुब।”

चोले योसेफचे ज्‍यबे तम्‍म पङ्‍ज्‍यीम् अज्‍यो अलेमात आर् पीन्‍ज्‍यी।

योसेफ स्‍यीबल

२२ योसेफतेङ् थेइ अपइ म्‍हेम्‍यमा मीस्ररीनो टीज्‍यी।

योसेफ ल्‍हेगोर् कु स्‍यी ङ्‍हीत्‍तीङ् सम्‍म सोज्‍यी।

२३ योसेफचे एफ्राइमकी ज जमेमातेङ् कोन् कोमेमात म्रङ्‌ज्‍यी।

मनस्‍सेकी ज माकीरकी ज जमेमाएनो न्‍हब सम्‍म योसेफ सोज्‍यी।

थेङ्‍यीमा जम्‍मतनो योसेफचे र्‌हङ्‌की दीम्‍की म्‍हेम्‍यमा स्‍य्‍हेङ्‌ज्‍यी।

२४ योसेफचे थे स्‍यीब बीम ङोन्‍ग्‍यम् र्‌हङ्‌की अज्‍यो अलेमात पङ्‌ज्‍यी,

“ङ स्‍यीबे बेलो तज्‍यी।

तर पर्‌मेस्‍वर्‌चे एङ्‌यीमाकी स्‍य्‍हप्‍तो स्‍य्‍हेङ्‍जेत्‍स्‍ये मुब।

ओसेम् थेङ्‌चे अब्राहाम,

इसहाक ओसेम् याकुबतेङ् सपथ चबे य्‍हुल्‍री एङ्‌यीमात चु मीस्र य्‍हुल् ग्‍यम्‍से तेत्‍ज्‍यीम् नोम्‍स्‍ये मुब।”

२५ हुजु लीप्‍चे योसेफचे याकुबकी ज जमेमात सपथ चपुङ्‌ज्‍यीम् पङ्‌ज्‍यी,

“पर्‌मेस्‍वर्‌चे एङ्‌यीमात हुजु य्‍हुल्‍री नोम्‍जेत्‍पे बेलोरी ङइ नख्रुतमाएनो चु ग्‍ला ग्‍यम्‍चे एङ्‌यीमातेङ् बोरो।”

२६ योसेफ मीस्र य्‍हुल्‍री ल्‍हेगोर् कु स्‍यी ङ्‍य्‍हीत्‍तीङ्‍ तम स्‍यीज्‍यी।

थेङ्‌यीमाचे ज्‍यबे थङ् खबे मसल थेइ स्‍यीबे ल्‍हीरी फोर्‌ज्‍यीम् डोम्‍री युज्‍यीम् मीस्ररीनो थेन्‍ज्‍यी।

a 

५०:११ मीस्रइम चु पङ्‍बलमी हीब्रु ग्‍योत्‍री म्रीस्रइ म्‍हीमा क्राब।

मत्‍तीचे ब्रीबे

ज्‍यबे सम्‍तर्

छ्‍येःकी परीचय

चु छ्‍येः मत्‍तीचे ब्रीबे ज्‍यबे सम्‍तर् य्‍हीन्‍ब।

मत्‍ती येसुइ चुङ्‍य्‍ही डबमा न्‍हङ्‌री डब गीः य्‍हीन्‍ब।

दङ्‌बो पर्‌मेस्‍वर्‌चे थेङ्‌की म्‍ही यहुदीमात मुक्‍तीदाता पीत्‍युजेत्‍पे बाचा स्‍य्‍हेङ्‌जेत्‍पल मुबल।

हुजु बाचा थेङ्‌चे येसुत जम्‍बुलीङ्‌री पीत्‍युजेत्‍ज्‍यीम् टोप् लजेत्‍ज्‍यी।

चु ज्‍यबे सम्‍तर् यहुदी जातीइ लागीरीकीनो अय्‍हीन्,

जम्‍बुलीङ्‌री मुबे जम्‍मनो जातीमाकी लागीरी य्‍हीन्‍ब।

मत्‍तीचे ब्रीबे ज्‍यबे सम्‍तर् तङ्‍रले थेन्‍बल मुब।

चु ज्‍यबे सम्‍तर्‌री येसु न्‍हबल,

थेङ्‌चे बप्‍तीस्‍मा कीन्‍जेत्‍पल,

थेङ्‌की परीक्ष तबल,

थेङ्‌चे गालील प्रदेस् तज्‍यीम् प्रचार स्‍य्‍हेङ्‌जेत्‍पल,

ओसेम् थेङ्‌चे लोप्‍जेत्‍पे फ्रोइतेङ् स्‍य्‍हेङ्‍जेत्‍पे लक्‍माकी बारेरी ब्रीबल मुब।

ओसेम् थेङ् यरुसलेम्‍री स्‍येजेत्‍ज्‍यीम् ज्‍युःकी दीन्‍मा हुजुरी स्‍य्‍हुजेत्‍पल,

थेङ् क्रुस्‍री स्‍यीज्‍यीम् स्‍यीब ग्‍यम्‍से सोजेत्‍पे तम्‍मा ब्रीबल मुब।

चु ज्‍यबे सम्‍तर्‌री येसुत पर्‌मेस्‍वर्‌की नीयम्तेङ् स्‍वर्‌गइ य्‍हुल्‍की बारेरी लोप्‍पे अधीकार् यङ्‌बे लोप्‍पोन् पङ्‍ज्‍यीम् ब्रीबल मुब।

थेङ्‌चे लोप्‍जेत्‍पे फ्रोइमा य्‍हक्‍को र्‌हङ्‍ब दुङ्‍की तम्‍माकी बारेरी मुब-

१) गङ्‍री लोप्‍जेत्‍पे अर्‌ती- स्‍वर्‌ग य्‍हुल्‍की म्‍हीमातेङ् तथोबे गुन्‍मा,

ओसेम् थेङ्‌यीमाचे यङ्‌बे अधीकारकी बारेरी चु ज्‍यबे सम्‍तर्‌री ब्रीबल मुब (अध्‍यय ५-७)

२) चुङ्‍य्‍ही डबमात प्रचार स्‍य्‍हेङ्‌बरी कुल्‍जेत्‍पल (अध्‍यय १०)

३) स्‍वर्‌ग य्‍हुल्‍की अर्‌तमा (अध्‍यय १३)

४) डब तबे बारेरी लोप्‍जेत्‍पल (अध्‍यय १८)

५) ज्‍युकी बेलोतेङ् पर्‌मेस्‍वर्‌की खस्‍येकी य्‍हुल्‍की बारेरी लोप्‍पल (अध्‍यय २४-२५)

चु छ्‍येन्‍हङ् मुबे तम्‍मा

येसुइ म्‍हेम्‍हेमातेङ् थेङ् न्‍हबे बारेरी १:१-२:२३

बप्‍तीस्‍मा पीन्‍बे युहन्‍नाइ सेवा ३:१-१२

येसुइ बप्‍तीस्‍मातेङ् परीक्ष ३:१३-४:११

येसुचे गालील प्रदेस्‍री स्‍य्‍हेङ्‍जेत्‍पे सेवा ४:१२-१८:३५

गालील प्रदेस् य्‍हङ्‍से यरुसलेम सम्‍म १९:१-२०:३४

यरुसलेमरी थेङ्‌की ज्‍युःकी दीन्‍मा २१:१-२७:६६

येसु स्‍यीब ग्‍यम्‍से सोजेत्‍पलतेङ् डबमाकी गुङ्‍री म्रङ्‍खजेत्‍पल २८:१-२०

मत्‍तीचे ब्रीबे

ज्‍यबे सम्‍तर्

येसु ख्रीस्‍ट्‍की म्‍हेमेमा

(लुका ३:२३-३८)

१

१ अब्रहामतेङ् दाऊदकी छकोन् येसु ख्रीस्‍ट्‍की म्‍हेमेमाकी मीन्‍मा चुमा य्‍हीन्‍ब-

२ अब्रहाम इसहाककी अप,

इसहाक याकुबकी अप,

ओसेम् याकुब यहुदातेङ् थेइ अज्‍यो-अलेमाकी अप मुबल,

३ यहुदा फारेसतेङ् जाहेरकी अप मुबल,

थेङ्‌यीमाकी अम तामार् मुबल।

फारेस हेस्रोनकी अप,

ओसेम् हेस्रोन आरामकी अप मुबल,

४ आराम अम्‍मीनादाबकी अप,

अम्‍मीनादाब नहसोनकी अप,

नहसोन सल्‍मोनकी अप,

५ सल्‍मोन बोअजकी अप मुबल,

बोअजकी अम रहाब मुबल,

बोअज ओबेदकी अप मुबल,

ओबेदकी अम रुथ मुबल,

ओबेद यीसैकी अप मुबल,

६ ओसेम् यीसै दाऊद ग्‍यल्‍बोइ अप मुबल।

दाऊद सोलोमनकी अप मुबल।

सोलोमनकी अमa स्‍यीबे उरीयाहकी म्रीङ् मुबल,

७ सोलोमन रहबामकी अप,

र्‌हबाम अबीयाकी अप,

अबीया आसाइ अप मुबल,

८ आसा यहोसापातकी अप,

यहोसापात यहोरामकी अप,

यहोराम उज्‍जीयहाकी अप मुबल,

९ उज्‍जीयहा योतामकी अप,

योताम आहाजकी अप ओसेम् आहाज हीजकीयाकी अप मुबल,

१० हीजकीया मनस्‍सेकी अप,

मनस्‍से अमोनकी अप ओसेम् अमोन योसीयाहकी अप मुबल,

११ योसीयाह यकोनीयस्‍तेङ् थेइ अलेमाकी अप मुबल,

थेङ्‍यीमा यहुदीमात चुङ्‌ज्‍यीम् बेबीलोन् य्‍हुल्‍री बोर्‌ब बीम ङोन्‍ग्‍यम् न्‍हबल मुबल।

१२ बेबीलोन्‍री चुङ्‌ज्‍यीम् बोर्‌ब बीसेम् याकोनीयस्‍की ज सालतीएल न्‍हज्‍यी,

सालतीएल यरुबाबेलकी अप मुबल,

१३ यरुबाबेल अबीउदकी अप,

अबीउद एल्‍याकीमकी अप ओसेम् एल्‍याकीम आजोरकी अप मुबल,

१४ आजोर सादोककी अप,

सादोक आखीमकी अप,

आखीम एलीउदकी अप,

१५ एलीउद एलाजारकी अप,

एलाजार मत्‍तानकी अप,

मत्‍तान याकुबकी अप,

१६ ओसेम् याकुब योसेफकी अप मुबल,

योसेफ मरीयमकी र्‌हेम्‍बो मुबल,

चु मरीयम ग्‍यम्सेनो येसु न्‍हज्‍यी,

म्‍हीमाचे थेङ्‌त मुक्‍ती न्‍हङ्‌बे ख्रीस्‍ट् पङ्‍ब।

१७ चोले अब्रहाम य्‍हङ्‍से दाऊद सम्‍म पुस्‍ता चुब्‍ली तज्‍यी।

दाऊदकी बेलो य्‍हङ्‍से इस्राएलीमात बेबीलोन्‍री चुङ्‌ज्‍यीम् बोर्‌बे बेलोसम्‍म पुस्‍ता चुब्‍ली तज्‍यी।

ओसेम् हुजु बेलो य्‍हङ्‍से मुक्‍ती न्‍हङ्‌बे ख्रीस्‍ट्‍की बेलोसम्‍म पुस्‍ता चुब्‍ली तज्‍यी।

येसु न्‍हबल

(लुका २:१-७)

१८ येसु ख्रीस्‍ट् चोले न्‍हज्‍यी- योसेफचे येसुइ अम मरीयमत भ्‍या स्‍य्‍हेङ्‌बरी र्‌हीत्‍पल मुबल।

मरीयमतेङ् योसेफकी भ्‍या तब बीम ङोन्‍ग्‍यम्‍नो मरीयमकी फोरी पबीत्र आत्‍मा ग्‍यम्‍चे कोल खबल मुबल।

१९ योसेफ धर्‌मी म्‍ही मुबल।

होत्‍तज्‍यीम् मरीयमत म्‍हीमाकी ङोन्‍री पेत्‍न अलनले खुसुक्‍ले न्‍हङ्‍न्‍हङ्‍नो ख्‍लाबे सेम् लज्‍यी।

२० योसेफचे चु तम् म्‍हेन्‍टीबे बेलोरी परमप्रभुइ स्‍वर्‌गदुत् गी म्‍हङ्‍री म्रङ्‌खज्‍यीम् पङ्‍ज्‍यी,

“ओ योसेफ,

दाऊदकी ज,

मरीयमत म्रीङ् स्‍य्‍हेङ्‌बरी थलोङो।

तलेपङ्‍सम् थेइ फोरी मुबे कोल पबीत्र आत्‍मा ग्‍यम्‍से य्‍हीन्‍ब।

२१ मरीयमचे ज गी न्‍हस्‍ये मुब,

ओसेम् एचे थेङ्‌की छेन् येसुb थेन्‍स्‍ये मुब।

तलेपङ्‍सम् थेङ्‌चे र्‌हङ्‌की म्‍हीमात थेङ्‌यीमाकी पापमा ग्‍यम्‍चे थर्‌न लजेत्‍स्‍ये मुब।”

२२ परमप्रभुचे अगम्‍बक्‍त ग्‍यम्‍से सुङ्‍बे तम्‍मा तबरी चु जम्‍मनो तबल य्‍हीन्‍ब,

२३ “च्‍यागो,

कङ्‍य अमकोलइ फोरी कोल खज्‍यीम् थेचे ज गी न्‍हस्‍ये मुब।

ओसेम् म्‍हीमाचे थेङ्‌त इम्‍मानुएल पङ्‌स्‍ये मुब।”

(इम्‍मानुएल पङ्‍बलमी,

“पर्‌मेस्‍वर् ङ्‍य्‍हङ्तेङ्” य्‍हीन्‍ब।)

२४ योसेफ म्‍हेर्‌ब ग्‍यम्‍चे छोर्‌खज्‍यी,

ओसेम् थेचे परमप्रभुइ स्‍वर्‌गदुत्‍चे पङ्‍बे तम् ङ्‌येन्‍ज्‍यीम् मरीयमत भ्‍या स्‍य्‍हेङ्‌ज्‍यी।

२५ तर मरीयमचे ज अन्‍ह गदेसम्‍म योसेफ थेतेङ् बक्‍च्‍य अन्‍हु।

मरीयमचे ज न्‍हब बीसेम् योसेफचे हुजु कोलकी मीन् येसु थेन्‍ज्‍यी।

a 

१:६ सोलोमनकी अम दाऊदचे स्‍यीबे उरीयाहकी म्रीङ्‍त भ्‍या स्‍य्‍हेङ्‌ज्‍यीम् थे ग्‍यम्‍से सोलोमन न्‍हज्‍यी।

b 

१:२१ येसु येसु पङ्‍बे मीन् हीब्रु ग्‍योत्‍की “यहोसु” पङ्‍बे छीः ग्‍यम्‍से खबल य्‍हीन्‍ब। चु पङ्‍बल “परमप्रभुचे थर्‌न लजेत्‍प”

स्‍यर्‌चे खबे ज्‍योतीसीमा

२

१ यहुदीया प्रदेस्‍की बेथलेहेम् पङ्‍बे नम्‍सरी येसु न्‍हबल मुबल।

हुजु बेलोरी हुजु प्रदेस्‍की ग्‍यल्‍बो हेरोद मुबल।

स्‍यर्‌चे खबे ज्‍योतीसीमा थेङ्‌त म्‍हइज्‍यीम् यरुसलेमरी दोखज्‍यी।

२ ओसेम् म्‍हीमात ङ्‌योत्‍ज्‍यी,

“यहुदीमाकी ग्‍यल्‍बो तज्‍यीम् न्‍हबे कोल खन मुब?

तलेपङ्‍सम् थेङ् न्‍हबे तम् ङोन्‍बे सार् ङ्‌यीमाचे स्‍यर्‌री म्रङ्‍ज्‍यी,

ओसेम् ङ्‌यीमा थेङ्‌त तेन्‍बरी खबल य्‍हीन्‍ब।”

३ चु तम् थ्‍येःज्‍यीम् ग्‍यल्‍बो हेरोदतेङ् यरुसलेम्‍री मुबे जम्‍मनो म्‍हीमा य्‍हक्‍को छेर्‌ज्‍यी।

४ ओसेम् ग्‍यल्‍बो हेरोदचे जम्‍मनो ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍मात ङ्‌होत्‍ज्‍यीम्,

“मुक्‍ती न्‍हङ्‌बे ख्रीस्‍ट् खन न्‍हबल तस्‍ये मुब?”

पङ्‍ज्‍यीम् ङ्‌योत्‍ज्‍यी।

५ थेङ्‌यीमाचे पङ्‍ज्‍यी,

“यहुदीया प्रदेस्‍की बेथलेहेम् नम्‍सरी,

तलेपङ्‍सम् धर्‌मइ छ्‍येःरी अगम्‍बक्‍तचे चोले ब्रीबल मुब-

६ ‘ओ यहुदीया ग्‍लाकी बेथलेहेम्,

ए यहुदीयरी सासन् लबे सहरमा न्‍हङ्‌री ताचेएनो ज्‍यीद अत,

तलेपङ्‍सम् ए ग्‍यम्‍से ङ्‍हच्‍छ्‍यङ् सासक् डोङ्‍खस्‍ये मुब,

ओसेम् थे ङइ म्‍ही इस्राएलीमाकी गोर्‌तेन् तस्‍ये मुब।’”

७ हुजु लीप्‍चे हेरोदचे स्‍यर्‌चे खबे ज्‍योतीसीमाता सार् गते बेलोरी म्रङ्‌बल बी खुसुक्‍ले ङ्‌होत्‍ज्‍यीम् ङ्‌योत्‍ज्‍यी।

ओसेम् थेङ्‌यीमाचे स्‍येत्‍प बीसेम् हेरोदचे स्‍येज्‍यी।

८ ओसेम् हेरोदचे थेङ्‌यीमात,

“बेथेलेहेम्‍री ङ्‌यीज्‍यीम् कोलत ज्‍यनले म्‍हयो,

कोलत यङ्‍ब बीसेम् ङत स्‍येतो,

ओसेम् ङएनो खज्‍यीम् थेत तेन्‍स्‍ये मुब” पङ्‍ज्‍यीम् पीत्‍ज्‍यी।

९ ग्‍यल्‍बो हेरोदकी तम् ङ्‍येन्‍ब बीसेम् थेङ्‍यीमा बेथलेहेम्‍क्‍योर य्‍हर्‌ज्‍यी।

थेङ्‍यीमा ग्‍यम्‍री य्‍हर्‌टीमम् स्‍यर्‌री म्रङ्‌बे सार् देबेएनो म्रङ्‌ज्‍यीम् थेङ्‌यीमाकी ङोन्-ङोन् य्‍हर्‌ज्‍यी।

ओसेम् कोल मुबे ग्‍लाकी जोरी दोःब बीसेम् थेन्‍ले टीज्‍यी।

१० सार्‌त म्रङ्‌ब बीसेम् थेङ्‍यीमा य्‍हक्‍को तङ्‌ज्‍यी।

११ ओसेम् थेङ्‍यीमा दीम्‍न्‍हङ् वङ्‌ब बीसेम् कोलत थेङ्‌की अम मरीयमतेङ् बक्‍च्‍य म्रङ्‍ज्‍यी।

ओसेम् थेङ्‌यीमाचे पब्‍लु लज्‍यीम् थेङ्‌त तेन्‍ज्‍यी।

हुजु लीप्‍चे थेङ्‌यीमाचे र्‌हङ्-र्‌हङ्‍की जोर्‌मा फेःज्‍यीम् म्‍हर्‌तेङ् ङोर्‌थङ् खबे सङ्‌स्‍यु ओसेम् मुर्‌र थेङ्‌त भेटी पीन्‍ज्‍यी।

१२ हुजु लीप्‍चे ज्‍योतीसीमात हेरोदज दोःज्‍यीम् थङ्‌यीउ पङ्‍बे चेतावनी पर्‌मेस्‍वर् ग्‍यम्‍चे म्‍हङ्‍री यङ्‌ज्‍यीम् थेङ्‍यीमा ल्‍हो-ल्‍हो ग्‍यम्‍चे तज्‍यीम् र्‌हङ्‌की य्‍हुल्‍री दोःय्‍हर्‌ज्‍यी।

योसेफ म्रीङ्‍तेङ् कोल बोर्‌ज्‍यीम् मीस्ररी भाग्‍तीबल

१३ ज्‍योतीसीमा य्‍हर्‌ब बीसेम् योसेफचे म्‍हङ्‍री परमप्रभुइ स्‍वर्‌गदुत् म्रङ्‍ज्‍यी,

ओसेम् स्‍वर्‌गदुतचे थेत पङ्‍ज्‍यी,

“रेगो,

कोलतेङ् कोलइ अमत बक्‍च्‍य बोर्‌ज्‍यीम् ग्‍योन् ग्‍योन्‍ले मीस्र य्‍हुल्‍री ङ्‍यीउ।

ङचे एत दोःज्‍यीम् खोउ अपङ्‍गदे हुजुरीनो टीउ,

तलेपङ्‍सम् कोलत सेत्‍परी हेरोदचे म्‍हइब छ्‍येटीबल मुब।”

१४ चोतेबे म्‍हङ् म्रङ्‌ब बीसेम् योसेफ येसुतेङ् येसुइ अमत बक्‍च्‍य बोर्‌ज्‍यीम् म्‍हुननो मीस्र य्‍हुल्‍री ङ्‌यीबरी डोङ्‍ज्‍यी।

१५ ओसेम् हेरोद अस्‍यीगदे थेङ्‍यीमा मीस्र य्‍हुल्‍रीनो टीज्‍यी।

परमप्रभुचे अगम्‍बक्‍त ग्‍यम्‍से सुङ्‌बे फ्रोइ चोले टोप तज्‍यी,

“ङचे ङइ जत मीस्र य्‍हुल् ग्‍यम्‍से ङ्‌होत्‍ज्‍यी।”

हेरोदचे कोलमात सेत्‍पुङ्‍बल

१६ ज्‍योतीसीमाचे थेत लुनेम् बी स्‍येब बीसेम् हेरोदत य्‍हक्‍को बुमो रप्‍ज्‍यी।

ओसेम् सार् डोङ्‌बे बेलो ज्‍योतीसीमा ग्‍यम्‍चे स्‍येब अनुसार बेथेलेहेम्‍तेङ् हुजुइ रेइ रेइमाकी नम्‍सरी मुबे ङ्‍य्‍हीत्‍तीङ्तेङ् ङ्‍य्‍हीत्‍तीङ् बीम दुङ्‍की अपकोलमा जम्‍मतनो सेत्‍लाको पङ्‍ज्‍यीम् हेरोदचे स्‍यीपइमात पीत्‍ज्‍यी।

१७ चोले यर्‌मीया अगम्‍बक्‍तचे पङ्‍बे तम् टोप तज्‍यी-

१८ “रामारी चोतेबे केत् थ्‍येःज्‍यी,

य्‍हक्‍को क्राटीबलतेङ् दुख म्‍हन्‍दीटीबल।

राहेल र्‌हङ्‌की कोलमाकी लागीरी क्राटीबल मुब।

थेत खल्‍चेएनो कुटी टीन लअखम्,

तलेपङ्‍सम् थेल जम्‍मनो कोलमा स्‍यीबल मुब।”

योसेफतेङ् मरीयम नासरतरी दोःखबल

१९ हेरोद स्‍यीब बीसेम् परमप्रभुइ स्‍वर्‌गदुत् मीस्ररी योसेफकी म्‍हङ्‍री म्रङ्‍ज्‍यी।

२० ओसेम् स्‍वर्‌गदुतचे योसेफत पङ्‍ज्‍यी,

“रेगो,

कोलतेङ् कोलइ अमत बोर्‌ज्‍यीम् इस्राएल य्‍हुल्‍री दोःज्‍यीम् ङ्‍यीउ,

तलेपङ्‍सम् कोलइ बुः कीन्‍ब म्‍हइबलमा स्‍यीज्‍यीन्‍ज्‍यी।”

२१ होत्‍तज्‍यीम् योसेफ कोलतेङ् कोलइ अमत बोर्‌ज्‍यीम् इस्राएल य्‍हुल्‍री दोःज्‍यी।

२२ तर यहुदीया प्रदेस्‍री हेरोदकी ज अर्‌खीलाउस ग्‍यल्‍बो तबल मुब पङ्‍बे तम् थ्‍येःज्‍यीम् योसेफ हुजुरी ङ्‌यीबरी लोङ्‌ज्‍यी।

ओसेम् योसेफचे म्‍हङ्‍री देबेनो परमप्रभु ग्‍यम्‍चे चेतावनी यङ्‌ज्‍यीम् गालील प्रदेस्‍री ङ्‍यीज्‍यी।

२३ ओसेम् थेङ्‍यीमा हुजुरी नासरत पङ्‍बे ज्‍यीद सहर्‌री टीज्‍यी।

चोले अगम्‍बक्‍तमाचे,

“थेङ्‌त नासरी पङ्‌स्‍ये मुब” पङ्‍बे तम् टोप तज्‍यी।

बप्‍तीस्‍मा पीन्‍बे युहन्‍नाइ प्रचार

(मर्‌कुस् १:१-८; लुका ३:१-१८; युहन्‍ना १:१९-२८)

३

१ य्‍हक्‍को बर्‌स लीप्‍चे बप्‍तीस्‍मा पीन्‍बे युहन्‍नाचे यहुदीया प्रदेस्‍की उजाड ग्‍लारी खज्‍यीम् चोले प्रचार स्‍य्‍हेङ्‌ब तीप्‍ज्‍यी।

२ थेचे पङ्‍ज्‍यी,

“पस्‍चताप स्‍य्‍हेङो,

तलेपङ्‍सम् स्‍वर्‌गइ य्‍हुल् ज्‍यदङ् खबल मुब।”

३ तलेपङ्‍सम् यसैया अगम्‍बक्‍तचेएनो चु युहन्‍नाइ बारेरी चोले पङ्‍बल मुबल-

“उजाड ग्‍लारी म्‍ही गीःइ क्रीङ्‍बे केत्,

‘परमप्रभुइ ग्‍यम् टोप लउ,

थेङ् ब्रजेत्‍पे लागीरी ग्‍यम् तङ्-तङ् स्‍य्‍हेङो!’”

४ युहन्‍नाचे ऊँटकी पेइचे राबे येन् येन्‍ब मुबल,

ओसेम् केप्‍परी डीइ केः खीब मुबल।

ओसेम् तीरीतेङ् र्‌हीइ सीङ्‍सुर खुदु चब मुबल।

५ ओसेम् म्‍हीमा यरुसलेम् सहरतेङ् यहुदीय प्रदेस्‍की जम्‍मनो ग्‍लामा,

ओसेम् यर्‌दन स्‍योङ्‍की रेइमाकी जम्‍मनो ग्‍लामाचे युहन्‍नाइज खज्‍यी।

६ ओसेम् थेङ्‌यीमाचे र्‌हङ्‍-र्‌हङ्‌की पाप स्‍वीकार लज्‍यीम् युहन्‍ना ग्‍यम्‍चे यर्‌दन ग्‍येन्‍दीरी बप्‍तीस्‍मा कीन्‍ज्‍यी।

७ तर युहन्‍नाचे फरीसीतेङ् सदुकीन्‍हङ्‍की य्‍हक्‍को म्‍हीमा थेज बप्‍तीस्‍मा कीन्‍बरी खटीबल म्रङ्‌ज्‍यीम् थेङ्‌यीमात पङ्‍ज्‍यी,

“ओ पुख्रीइ कोलमा,

पर्‌मेस्‍वर्‌चे न्‍हङ्‍य्‍हम्‍बे सजाय ग्‍यम्‍चे स्‍योर्‌बरी एङ्‌यीमात खल्‍चे चेतावनी पीन्‍ज्‍यी?

८ होत्‍तज्‍यीम् एङ्‍यीमाचे पस्‍चताप स्‍य्‍हेङ्‌बल य्‍हीन्‍सम् हुजु अनुसारनो ब्रउ।

९ ‘ङ्‌यीमा अब्राहामकी ज-जमे य्‍हीन्‍ब,

होत्‍तज्‍यीम् पर्‌मेस्‍वर्‌की न्‍याय ग्‍यम्‍चे स्‍योरम्‍यङ्‍ब’ बी थम्‍हेनो।

तलेपङ्‍सम् ङ एङ्‌यीमात पङ्‍ब अब्रहामकी लागीरी पर्‌मेस्‍वर्‌चे चु युङ्‌बमाचेएनो ज जमे स्‍य्‍हेङ्‌जेत्‍प खम्‍ब।

१० दोङ्‌बोइ दुङ्‌री तरीचे तम्‍य्‍हम्‍बल मुब।

ओसेम् ज्‍यबे रोरो अरोबे जम्‍मनो दोङ्‌बोमा थाज्‍यीम् मेन्‍हङ् ख्‍लास्‍ये मुब।

११ “ङचेम् एङ्‍यीमाचे पस्‍चताप स्‍य्‍हेङ्‌बल ङोन्‍बे लागीरी यीचे बप्‍तीस्‍मा पीन्‍ब।

तर ङ बीम ङ्‍हच्‍छ्‍यङ् गीः ब्‍योन्‍खय्‍हम्‍बल मुब,

ङम् थेङ्‌की पनेइ नाबरीएनो जेबल अरे।

थेङ्‌चे एङ्‌यीमात पबीत्र आत्‍मातेङ् मेग्‍यम्‍से बप्‍तीस्‍मा न्‍हङ्‌स्‍ये मुब।

१२ अन्‍न क्रप्‍परी नख्‍लेइ थेङ्‌की फ्‍यारी मुब।

थेङ्‌चे अन्‍नमा बर्‌टी ओसेम् पोल्‍वमा खेमेनो अस्‍यीबे मेन्‍हङ् ख्रङ्‍लाजेत्‍स्‍ये मुब।”

येसुइ बप्‍तीस्‍मा

(मर्‌कुस् १:९-११; लुका ३:२१-२२; युहन्‍ना १:३२-३४)

१३ हुजु लीप्‍चे येसु युहन्‍ना ग्‍यम्‍चे बप्‍तीस्‍मा कीन्‍बरी गालील प्रदेस्‍चे यर्‌दन ग्‍येन्‍दीरी ब्‍योन्‍खज्‍यी।

१४ तर युहन्‍नाचे थेङ्‌त र्‌होद्‍प म्‍हइज्‍यीम्,

“थेङ्‍चेक ङत बप्‍तीस्‍मा न्‍हङ्‍थोबल मुबल,

तले थेङ्‍क ङइज ब्‍योन्‍खबल?”

बी पङ्‍ज्‍यी।

१५ येसुचे सुङ्‌ज्‍यी,

“देरे चोलेनो तपुङो,

तलेपङ्‍सम् पर्‌मेस्‍वर्‌की थु टोप लपरी ङ्‍य्‍हङ्‍चे चोलेनो स्‍य्‍हेङ्‍थोब।”

हुजु लीप्‍चे थेङ्‌त बप्‍तीस्‍मा पीन्‍बरी युहन्‍ना ङ्‍येन्‍ज्‍यी।

१६ ओसेम् बप्‍तीस्‍मा कीन्‍जेत्‍ज्‍यीम् येसु यीन्‍हङ्‍चे डोङ्‍जेत्‍ज्‍यी।

हुजु बेलोरीनो स्‍वर्‌ग ठोङ्‌ज्‍यी,

ओसेम् थेङ्‌चे पर्‌मेस्‍वर्‌की आत्‍मा ढुकुर र्‌हङ्‌ले र्‌हङ्‌की जोरी ब्‍योन्‍युटीबल म्रङ्‌जेत्‍ज्‍यी,

१७ ओसेम् स्‍वर्‌ग ग्‍यम्‍चे चोतेबे केत् थ्‍येःज्‍यी,

“चु ङइ म्‍होइबे ज य्‍हीन्‍ब,

ओसेम् ङ थेतेङ् य्‍हक्‍को तङ्‍बल मुब।”

उजाड ग्‍लारी येसुइ परीक्ष

(मर्‌कुस् १:१२-१३; लुका ४:१-१३)

४

१ हुजु लीप्‍चे सैतानचे परीक्ष स्‍य्‍हेङ्‍नलबरी पबीत्र आत्‍माचे येसुत उजाड-ग्‍लारी स्‍येःन लजेत्‍ज्‍यी।

२ ओसेम् उजाड-ग्‍लारी येसुचे दीन् खल् ङ्‍य्‍हीतेङ् म्‍हुन् खल् ङ्‍य्‍ही सम्‍म ङ्‌यीम्‍बु टीब बीसेम् थेङ् ख्रेन्‍जेत्‍ज्‍यी।

३ ओसेम् सैतान थेङ् मुबे ग्‍लारी खज्‍यीम् पङ्‍ज्‍यी,

“थेङ् पर्‌मेस्‍वर्‌की ज य्‍हीन्‍ब पङ्‌सम् चु युङ्‍बमात ग्‍येङ् तउ बी कुल्‍जेतो।”

४ तर येसुचे जोहाप् न्‍हङ्‌ज्‍यी,

“धर्‌मसास्‍त्ररी चोले ब्रीबल मुब,

‘म्‍ही ग्‍येङ्‍चेकीनो असो,

तर पर्‌मेस्‍वर्‌की स्‍य्‍हल् ग्‍यम्‍से डोङ्‌बे जम्‍म फ्रोइचे सोब।’”

५ हुजु लीप्‍चे सैतानचे येसुत पबीत्र सहर् यरुसलेमरी बोर्‌ज्‍यीम् पर्‌मेस्‍वर्‌की दीम्‍की गोदोब्‍न्‍हङ् जोमी जोरी रप्‍पुङ्‍ज्‍यी,

६ ओसेम् पङ्‍ज्‍यी,

“थेङ् पर्‌मेस्‍वर्‌की ज य्‍हीन्‍सम् चु जोसे दुङ्‌री छ्‍योङ्‌जेतो,

तलेपङ्‍सम् धर्‌मइ छ्‍येःरी चोले ब्रीबल मुब-

‘पर्‌मेस्‍वर्‌चे थेङ्‌त चुङ्‌बे लागीरी स्‍वर्‌गदुत्‍मात कुल्‍जेत्‍स्‍ये मुब

ओसेम् युङ्‌बचे थेङ्‌की स्‍य्‍हब्‍री म्‍हग अङ्‍यीखइ बी थेङ्‌यीमाचे थेङ्‌त र्‌हङ्‌की या-यारीनो तास्‍ये मुब।’”

७ येसुचे थेत सुङ्‌ज्‍यी,

“धर्‌मसास्‍त्ररी चोलेएनो ब्रीबल मुब,

‘एचे परमप्रभु एइ पर्‌मेस्‍वर्‌की जाच थस्‍य्‍हेङो।’”

८ हुजु लीप्‍चे सैतानचे येसुत य्‍हक्‍को नोबे गङ्‍री बोर्‌ज्‍यीम् जम्‍बुलीङ्‌की जम्‍मा य्‍हुल्‍मातेङ् ज्‍यबे ङ्‍हच्‍छ्‍यङ् स्‍हेमा ङोन्‍ज्‍यी।

९ ओसेम् थेङ्‌त पङ्‍ज्‍यी,

“थेङ्‌चे ङत पुइ जुःज्‍यीम् तेन्‍ज्‍यी पङ्‌सम् चु जम्‍मा स्‍हेमा ङ थेङ्‌त पीन्‍स्‍ये मुब।”

१० येसुचे थेत सुङ्‌ज्‍यी,

“सैतान,

चु ग्‍लासे य्‍हरो!

धर्‌मइ छ्‍येःरी ब्रीबल मुब,

‘एचे परमप्रभु एइ पर्‌मेस्‍वर्‌त तेनो,

ओसेम् थेङ्‍तकीनो स्‍य्‍हप्‍तो स्‍य्‍हेङो।’”

११ ओसेम् सैतानचे येसुत पीत्‍ज्‍यीम् य्‍हर्‌ज्‍यी,

ओसेम् स्‍वर्‌गदुत्‍मा खज्‍यीम् थेङ्‌की स्‍य्‍हप्‍तो स्‍य्‍हेङ्‌ज्‍यी।

येसुचे प्रचार तीप्जेत्‍पल

(मर्‌कुस् १:१४-१५; लुका ४:१४-१५)

१२ बप्‍तीस्‍मा पीन्‍बे युहन्‍नात जेल्‍री च्‍युप्‍पल मुब पङ्‍बे तम् येसुचे थ्‍येःब बीसेम् थेङ् गालीलक्‍योर् स्‍येजेत्‍ज्‍यी।

१३ थेङ् नासरत ख्‍लेथेन्‍ज्‍यीम् कफर्‌नहुम् पङ्‌बे ज्‍यीद सहर्‌री स्‍य्‍हुबरी स्‍येजेत्‍ज्‍यी।

कफर्‌नहुम सहर गालील ग्‍येइ रेइकी जबुलुनतेङ् नप्‍तालीइ प्रदेस्‍री मुबल।

१४ यसैया अगम्‍बक्‍तचे पङ्‍बे तम् चोले टोप् तज्‍यी-

१५ “यर्‌दन ग्‍येन्‍दीइ क्‍योम्‍सङ्‌की ग्‍येक्‍योर् ङ्‌यीबे ग्‍यम्‍की जबुलुनतेङ् नप्‍तालीइ म्‍हीमा,

ओसेम् गालीलरी टीबे ल्‍हो-ल्‍हो जात्‍की म्‍हीमा,

१६ म्‍हुन्‍दुङ्‍न्‍हङ् टीबे म्‍हीमाचे ङ्‍हच्‍छ्‍यङ् य्‍हल् गीः म्रङ्‌बल मुब।

ओसेम् स्‍यीबे म्‍हुन्‍दुङ्‌की ब्‍लरी टीबलमाकी

जोरी य्‍हल् गीः फ्‍याबल मुब।”

१७ हुजु बेलो य्‍हङ्‍से येसुचे प्रचार् स्‍य्‍हेङ्‌ब तीप्जेत्‍ज्‍यीम् चोले सुङ्‌ज्‍यी,

“पस्‍चताप स्‍य्‍हेङो,

तलेपङ्‍सम् स्‍वर्‌गइ य्‍हुल् ज्‍यदङ् खबल मुब।”

येसुइ ङोन्‍ग्‍यम्‍की डबमा

(मर्‌कुस् १:१६-२०; लुका ५:१-११)

१८ तीरेत् येसु गालील ग्‍येइ यचे ब्रजेत्‍टीबे बेलोरी थेङ्‌चे पत्रुस पङ्‍बे सीमोनतेङ् थेइ अले अन्‍द्रीयसत ग्‍येरी ग्‍यङ् ल्‍हीटीबल म्रङ्‌जेत्‍ज्‍यी।

थेङ्‍य्‍ही तर्‌ङ सेत्‍पे म्‍ही मुबल।

१९ थेङ्‌चे थेङ्‍य्‍हीत,

“ङइ लीप्‍चे ब्रऊ,

ङ एङ्‌यीमात तर्‌ङ अय्‍हीन्,

म्‍हीमात ङइज बबे म्‍ही स्‍य्‍हेङ्‌स्‍ये मुब” बी सुङ्‌ज्‍यी।

२० चु थ्‍येःब साच्‍चेनो थेङ्‍हीचे ग्‍यङ्‌मा ख्‍लेथेन्‍ज्‍यीम् येसुइ लीप्‍चे ब्रज्‍यी।

२१ ओसेम् येसु हुजु ग्‍लासे स्‍येटीमम् थेङ्‌चे जब्‍दीयाकी ज ङ्‍य्‍ही याकुबतेङ् युहन्‍नात म्रङ्‌जेत्‍ज्‍यी।

थेङ्‍य्‍ही र्‌हङ्‌की अप जब्‍दीयातेङ् दोङ्‍गरी टीज्‍यीम् ग्‍यङ् क्‍योन्‍टीबल मुबल।

ओसेम् थेङ्‌चे थेङ्‍य्‍हीतएनो ङ्‌होत्‍जेत्‍ज्‍यी।

२२ थेङ्‍य्‍हीचे ग्‍योन्-ग्‍योन्‍नो थेङ्‌यीमाकी दोङ्‍ग अपत पीत्‍थेन्‍ज्‍यीम् येसुइ लीप्‍चे ङ्‍यीज्‍यी।

येसुचे प्रचार स्‍य्‍हेङ्‍जेत्‍पलतेङ् नबे म्‍हीमात फेन्‍न लजेत्‍पल

(लुका ६:१७-१९)

२३ ओसेम् येसु गालील प्रदेस्‍की जम्‍मा ग्‍लामारी स्‍येजेत्‍ज्‍यी।

थेङ्‌चे यहुदीमा र्‌हुब् तबे दीम्‍मारी स्‍येज्‍यीम् म्‍हीमात लोप्‍जेत्‍ज्‍यी।

ओसेम् पर्‌मेस्‍वर्‌की य्‍हुल्‍की ज्‍यबे सम्‍तर् स्‍येत्‍जेत्‍ज्‍यी।

ओसेम् थेङ्‌चे जम्‍मा थोइ रोग स्‍यप्‍ज्‍यीम् नबे म्‍हीमातेङ् नबलमात फेन्‍न लजेत्‍ज्‍यी।

२४ होत्‍तज्‍यीम् थेङ्‌की तम् सीरीयाकी जम्‍मा ग्‍लामारी थ्‍येःज्‍यी।

ओसेम् म्‍हीमाचे जम्‍म थोइ रोगतेङ् नबछबचे दुख यङ्‌बे म्‍हीमात थेङ्‌ज बज्‍यी।

हुजु नबछबे म्‍हीमा न्‍हङ्‌री डेत्-डेत् म्‍हङ् स्‍यप्‍पल मुबल,

डेत्-डेत् स्‍ह स्‍यप्‍पल मुबल,

ओसेम् डेत्‍डेत्‍मी या कङ् अचल्‍तीबे म्‍हीमा मुबल।

थेङ्‌चे थेङ्‌यीमा जम्‍मतनो फेन्‍न लजेत्‍ज्‍यी।

२५ य्‍हक्‍को म्‍हीमा थेङ्‌की लीप्‍चे ब्रज्‍यी।

ओसेम् थेङ्‌यीमा गालील प्रदेस्,

सहर् च्‍यी मुबे डेकापोलीस,

यरुसलेम,

यहुदीयातेङ्‌ यर्‌दन ग्‍येन्‍दीइ क्‍योम्‍सङ्‍चे खबल मुबल।

येसुचे गङ्‍री न्‍हङ्‍जेत्‍पे अर्‌ती

(लुका ६:२०-२३)

५

१ येसुचे य्‍हक्‍को म्‍हीमा म्रङ्‍जेत्‍प बीसेम् थेङ् गङ्‍तोर् स्‍येःज्‍यीम् स्‍य्‍हुजेत्‍ज्‍यी।

ओसेम् थेङ्‌की डबमाएनो थेङ्‌ज खज्‍यी।

२ थेङ्‌चे थेङ्‌यीमात चोले सुङ्‌ज्‍यीम् लोप्‍प तीप्‍जेत्‍ज्‍यी-

३ “आत्‍मारी प्रङ्‍न म्‍हेन्‍बलम् मोलम् यङ्‍बलमा य्‍हीन्‍ब,

तलेपङ्‍सम् स्‍वर्‌गइ य्‍हुल् थेङ्‍यीमाल य्‍हीन्‍ब।

४ दुखरी मुबलमा मोलम् यङ्‍बलमा य्‍हीन्‍ब,

तलेपङसम् थेङ्‌यीमाचे सुख यङ्‍स्‍ये मुब!

५ र्‌हङ्‌चे र्‌हङ्‍त ज्‍यीद म्‍हेन्‍बलमा मोलम् यङ्‍बलमा य्‍हीन्‍ब,

तलेपङ्‍सम् जम्‍बुलीङ् थेङ्‍यीमाल तस्‍ये मुब।

६ धार्‌मीक्‍ताकी लागीरी ख्रेन्‍बतेङ् फीःबलमा मोलम् यङ्‍बलमा य्‍हीन्‍ब,

तलेपङ्‍सम् थेङ्‍यीमाकी ख्रेन्‍ब फीःब सेत्‍स्‍ये मुब।

७ दय स्‍य्‍हेङ्‌बलमा मोलम् यङ्‍बलमा य्‍हीन्‍ब,

तलेपङ्‍सम् थेङ्‌यीमाचेएनो दय यङ्‍स्‍ये मुब।

८ ज्‍यबे सेम् थोबलमा मोलम् यङ्‍बलमा य्‍हीन्‍ब,

तलेपङ्‍सम् थेङ्‌यीमाचे पर्‌मेस्‍वर्‌त म्रङ्‌स्‍ये मुब।

९ थुन्‍न लबलमा मोलम् यङ्‍बलमा य्‍हीन्‍ब,

तलेपङ्‍सम् थेङ्‌यीमात पर्‌मेस्‍वर्‌की ज जमे पङ्‌स्‍ये मुब।

१० धार्‌मीक्‍ताकी लागीरी दुख नाबलमा मोलम् यङ्‍बलमा य्‍हीन्‍ब,

तलेपङसम् स्‍वर्‌गइ य्‍हुल् थेङ्‍यीमाल य्‍हीन्‍ब।

११ “ङत बीस्‍वास् लबल तज्‍यीम् म्‍हीमाचे एङ्‌यीमात पेत्‍न लब,

दुख पीन्‍ब,

ओसेम् एङ्‌यीमाइ बीरुदरी भ्‍यु पङ्‍ज्‍यीम् जम्‍म अज्‍यबे तम्‍मा पङ्‌बतेङ् एङ्‍यीमा मोलम् यङ्‍बलमा तब।

१२ हुजु बेलोरी एङ्‍यीमा य्‍हक्‍को तङो,

तलेपङ्‍सम् स्‍वर्‌गरी एङ्‌यीमाकी लागीरी ङ्‍हच्‍छ्‍यङ् बक्सीस् मुब।

तलेपङ्‍सम् दङ्‌बोइ अगम्‍बक्‍तमातएनो चोलेनो दुख पीन्‍बल मुबल।

चदतेङ् य्‍हल्

(मर्‌कुस् ९:५०; लुका १४:३४-३५; ११:३३)

१३ “एङ्‍यीमा जम्‍बुलीङ्‌की चद य्‍हीन्‍ब।

तर चदइ ब्रोत् म्‍हज्‍यी पङ्‌सम् देबेएनो दोःज्‍यीम् ताचे ङ्‍हम्‍न लस्‍ये?

हुजुम् तइ लक्‍एनो अतज्‍यीम् सरी ख्‍लास्‍ये मुब,

ओसेम् म्‍हीचे प्‍लेस्‍ये मुब।

१४ “एङ्‍यीमामी जम्‍बुलीङ्‌की य्‍हल् य्‍हीन्‍ब।

गङ्‍री स्‍य्‍हेङ्‌बे सहर लाब अखम्।

१५ खल म्‍हीचेएनो बत्‍ती म्रज्‍यीम् पतीचे अउप्,

तर दीम्‍री मुबलमा जम्‍मतनो य्‍हल् पीन्‍खइ पङ्‍ज्‍यीम् नोबे ग्‍लारी थेन्‍ब।

१६ चोलेनो एङ्‌यीमाकी य्‍हल् म्‍हीमाइ जोरी सर्‌पुङो।

एङ्‍यीमाचे स्‍य्‍हेङ्‌बे ज्‍यबे लक् म्‍हीमाचे म्रङ्‌स्‍ये मुब,

ओसेम् थेङ्‌यीमाचे स्‍वर्‌गरी मुबे एङ्‌यीमाकी अपत तोप्‍स्‍ये मुब।

मोसाचे ब्रीबे पर्‌मेस्‍वर्‌की नीयम्‍की बारेरी लोप्‍पल

(लुका १६:१७)

१७ “ङ मोसाचे ब्रीबे पर्‌मेस्‍वर्‌की नीयम्तेङ् अगम्‍बक्‍तमाचे लोप्‍पे तम्‍त म्‍हनलबरी युबल एङ्‍यीमाचे थम्‍हेनो।

ङ हुजुमा म्‍हनलबरी युबल अय्‍हीन् तर टोप तन लबरी युबल य्‍हीन्‍ब।

१८ ङ एङ्‌यीमात देमेन्‍नो पङ्‍ब,

पर्‌मेस्‍वर्‌की नीयम्‍री ब्रीबे ज्‍यीद बीम ज्‍यीद तमएनो टोप अतगते स्‍वर्‌गतेङ् जम्‍बुलीङ् म्‍हज्‍यीम् य्‍हर्‌स्‍ये अरे।

१९ होत्‍तज्‍यीम् खल्‍चे पर्‌मेस्‍वर्‌चे कुल्‍जेत्‍पे अर्‌तीमा न्‍हङ्‌री गोदोब्‍न्‍हङ् ज्‍यीद गीः अङ्‍येन्,

ओसेम् ल्‍हो-ल्‍होत थङ्‍येनो पङ्‍ज्‍यीम् लोप्‍प,

हुजु म्‍ही स्‍वर्‌गइ य्‍हुल्‍री गोदोब्‍न्‍हङ् ज्‍यीद तस्‍ये मुब।

तर खल्‍चे पर्‌मेस्‍वर्‌की नीयम्‍मा ङ्‍येन्‍ब,

ओसेम् ल्‍होल्‍होतएनो ङ्‌येनो पङ्‍ज्‍यीम् लोप्‍प,

थे स्‍वर्‌गइ य्‍हुल्‍री ङ्‍हच्‍छ्‍यङ् तस्‍ये मुब।

२० होत्‍तज्‍यीम् ङ एङ्‌यीमात पङ्‍ब,

पर्‌मेस्‍वर्‌चे कुल्‍जेत्‍पे अर्‌तीमा धर्‌म लोप्‍पोन्‍मातेङ् फरीसीमाचे बीम य्‍हक्‍को ज्‍यनले अङ्‍येन्‍सम् एङ्‍यीमा खेमेनो स्‍वर्‌गइ य्‍हुल्‍री वङ्‍स्‍ये अरे।

बोमोइ बारेरी लोप्‍पल

२१ “एङ्‍यीमाचे थ्‍येःबलनो मुब,

दङ्‌बोइ म्‍हीमात ‘एचे म्‍ही थसेतो,

सेत्‍ज्‍यी पङ्‌सम् दन्‍ड यङ्‍स्‍ये मुब’ पङ्‍बल मुबल।

२२ तर ङ एङ्‌यीमात पङ्‍ब,

खल म्‍ही खल्‍तेङ् पङ्‌लेनो बोमो रप्‍ज्‍यी पङ्‌सम् थेचेएनो दन्‍ड यङ्‍स्‍ये मुब।

एङ्‍यीमाचे खल्‍त पङ्‌लेनो मुर्‌ख पङ्‍ज्‍यी पङ्‌सम् थेचे महासभारी जोहाप् पीन्‍थोब।

खल्‍त पङ्‌लेनो केः म्‍लङ् पीन्‍बे म्‍हीम् नर्‌कइ मेन्‍हङ् दोब खम्‍स्‍ये मुब।

२३ “होत्‍तज्‍यीम् बेदीरी भेटी युब बीम ङोन्‍ग्‍यम् खल पङ्‌लेनो एतेङ् बोमो रप्‍पल व्‍हल् खसम्,

२४ एइ भेटी बेदीइ ङोन्‍री ख्‍लेथेन्‍ज्‍यीम् थेज ङ्‌यीउ ओसेम् थुनो।

हुजु लीप्‍चेकीनो खज्‍यीम् एइ भेटी युगो।

२५ “एइ सत्‍तुर्‌चे एत अदालतरी बोर्‌बतेङ् दोःब बीम ङोन्‍नो ग्‍यम्‍री थुनो।

अय्‍हीन् पङ्‌सम् थेचे एत न्‍यायधीसकी यारी सोप्‍तीस्‍ये मुब,

ओसेम् न्‍यायधीसचे एत स्‍यीपइकी यारी सोप्‍तीस्‍ये मुब,

ओसेम् एत जेल्‍री च्‍युप्‍स्‍ये मुब।

२६ देमेन्‍नो ङ एङ्‌यीमात पङ्‍ब,

एचे गोदोब्‍न्‍हङ्‍री चेक् तबे पइसएनो अफागदेसम्‍म ए डोङ्‍म्‍यङ्‍स्‍ये अरे।

ब्‍यभीचार् स्‍य्‍हेङ्‌ब अत पङ्‍बे तम् लोप्‍जेत्‍पल

२७ “एङ्‍यीमाचे ‘ब्‍यभीचार् थस्‍य्‍हेङो’ पङ्‍बलम् थ्‍येःबल मुब।

२८ तर ङ एङ्‌यीमात पङ्‍ब,

खल्‍चे पङ्‌लेनो अमकोलत अज्‍यब म्‍हेन्‍ज्‍यीम् च्‍याज्‍यी पङ्‌सम्,

थेचे थेइ सेम्‍री हुजु अमकोलतेङ् ब्‍यभीचार् स्‍य्‍हेङ्‍ज्‍यीन्‍बल तब।

२९ एइ केत्‍की मीःचे एत पाप स्‍य्‍हेङ्‌न लज्‍यी पङ्‌सम् हुजुत तेत्‍ज्‍यीम् ख्‍लागो,

तलेपङ्‍सम् एइ जम्‍मनो ल्‍ही नर्‌करी ङ्‍यीन लब बीमम् एइ ल्‍हीइ थो गी ख्‍लाब य्‍हक्‍को ज्‍यब तब।

३० ओसेम् एइ केत् याचे एत पाप स्‍य्‍हेङ्‌न लज्‍यी पङ्‌सम् हुजुत थाज्‍यीम् ख्‍लागो,

तलेपङ्‍सम् एइ जम्‍मनो ल्‍ही नर्‌करी ङ्‍यीन लब बीमम् एइ ल्‍हीरी मुबे या गी ख्‍लाब य्‍हक्‍को ज्‍यब तब।

स्‍यीङ्‍ग थाब अत पङ्‍बे तम् लोप्‍जेत्‍पल

(मत्‍ती १९:९; मर्‌कुस् १०:११-१२; लुका १६:१८)

३१ “चोले पङ्‍बल मुब ‘म्रीङ्‍तेङ् स्‍यीङ्‍ग थाबलचे म्रीङ्‍त फेःज्‍यी पङ्‍बे स्‍योस्‍यो ब्रीज्‍यीम् पीन्‍खइ।’

३२ तर ङ एङ्‌यीमात पङ्‍ब,

ब्‍यभीचार् स्‍य्‍हेङ्‌ज्‍यी पङ्‍बे तम् बीम ल्‍हो-ल्‍हो तम्‍री म्रीङ्‍तेङ् स्‍यीङ्‍ग थाज्‍यीम् थेइ म्रीङ्‍चे ल्‍हो-ल्‍होतेङ् भ्‍या स्‍य्‍हेङ्‌ज्‍यी पङ्‌सम् थेचे म्रीङ्‍त ब्‍यभीचारी तन लब,

ओसेम् हुजु अमकोलतेङ् भ्‍या स्‍य्‍हेङ्बलचेएनो ब्‍यभीचार् स्‍य्‍हेङ्‌ब।

सपथकी बारेरी लोप्‍जेत्‍पल

३३ “एङ्‍यीमाचे दङ्‌बोइ म्‍हीमात ‘भ्‍युकी सपथ थचउ,

तर एचे परमप्रभुतेङ् चपे सपथ टोप लउ’ पङ्‍बलएनो थ्‍येःबलनो मुब।

३४ तर ङ एङ्‌यीमात पङ्‍ब,

तइ तम्‍रीएनो सपथ चनो थचो।

स्‍वर्‌गइ मीन्‍री सपथ चब अत तलेपङ्‍सम् हुजु पर्‌मेस्‍वर्‌की ठी य्‍हीन्‍ब।

३५ जम्‍बुलीङ्‌की मीन्‍रीएनो सपथ चब अत,

तलेपङ्‍सम् हुजु पर्‌मेस्‍वर्‌की स्‍य्‍हब् थेन्‍बे ग्‍ला य्‍हीन्‍ब।

ओसेम् यरुसलेमकी मीन्‍रीएनो सपथ थचउ,

तलेपङ्‍सम् हुजु ङ्‍हच्‍छ्‍यङ् ग्‍यल्‍बोइ सहर य्‍हीन्‍ब।

३६ ओसेम् एइ क्र छुज्‍यीमएनो सपथ थचउ,

तलेपङ्‍सम् एचे एइ क्र बाकीएनो म्‍लङ् स्‍य्‍हेङ्‍ अखम्,

ओसेम् तरएनो स्‍य्‍हेङ्‍अखम्।

३७ तइ तम् पङ्‌लेनो य्‍हीन्‍सम् ‘य्‍हीन्‍ब’ पङो,

ओसेम् अय्‍हीन्‍सम् ‘अय्‍हीन्’ कीनो पङो।

चु बीम य्‍हक्‍को पङ्‍बमी सैतान् ग्‍यम्‍चे खब।

खीत् फाबे तम् लोप्‍पल

(लुका ६:२९-३०)

३८ “एङ्‍यीमाचे चोले पङ्‍बल थ्‍येःबल मुब,

‘मीःकी खीत् मीः ओसेम् सइ खीत् स।’

३९ तर ङ एङ्‌यीमात पङ्‍ब,

दुस्‍ट म्‍हीइ बीरोद् थस्‍येङो।

खल्‍चे पङ्‌लेनो एइ केत्‍पट्‍टी ग्रम्‍बरी पातल्‍चे ग्‍यङ्‌ज्‍यी पङ्‌सम् थेत एइ गीःब ग्रम्‍बएनो तापीनो।

४० ओसेम् खल्‍चे पङ्‌लेनो आदलतरी मुद्‍द पीन्‍ज्‍यीम् एइ पल्‍तुम् कीन्‍ब म्‍हइसम् थेत एइ ग्‍यएनो पीनो।

४१ एत स्‍यीपाइ गीचे नासेन्‍लेनो कीलोमीटर गी ङ्‍यीइ पङ्‌सम् थेतेङ् कीलोमीटर ङ्‍य्‍ही ङ्‍यीपीनो।

४२ ओसेम् र्‌हीत्‍पलमात पीनो,

एत छ्‍ये ताबलमात छ्‍ये पीनो।

सत्‍तुरत म्‍होइथोब

(लुका ६:२७-२८, ३२-३६)

४३ “एङ्‍यीमाचे चोले पङ्‍बल थ्‍येःबलनो मुब,

‘एइ खीम्‍सेत म्‍होइगो,

ओसेम् एइ सत्‍तुर्‌त हेल लउa।’

४४ तर ङ एङ्‌यीमात पङ्‍ब,

सत्‍तुर्‌मातएनो म्‍होइगो।

ओसेम् र्‌हङ्‍त दुख पीन्‍बलमाकी लागीरी प्रार्‌थना स्‍य्‍हेङो।

४५ होले स्‍य्‍हेङ्‌ज्‍यी पङ्‌सम् एङ्‍यीमा स्‍वर्‌गइ अपइ ज जमेमा तस्‍ये मुब।

तलेपङ्‍सम् थेङ्‌चेनो ज्‍यबतेङ् अज्‍यब ङ्‌य्‍हीइ लागीरीनो दीनीइ य्‍हल् न्‍हङ्‍ब,

ओसेम् पापीतेङ् धर्‌मी ङ्‌य्‍हीइ लागीरीनो नम् पीत्‍युजेत्‍प।

४६ एङ्‌यीमात म्‍होइबलमातकीनो म्‍होइज्‍यी पङ्‌सम् एङ्‍यीमाचे ताकी बक्सीस् यङ्‌ल स्‍यीम्?

होतेबमी तीरो दुत्‍पलमाचेएनो स्‍य्‍हेङ्‌ब।

४७ एङ्‍यीमाचे र्‌हङ्‌की र्‌होमातकीनो स्‍य्‍हेस लज्‍यी पङ्‌सम् ल्‍हो-ल्‍होमाचे बीमम् ङ्‍हच्‍छ्‍यङ् लक् ता स्‍य्‍हेङ्‌ज्‍यी स्‍यीम्?

होतेबे लक्‍मामी पर्‌मेस्‍वर्‌त अस्येबे म्‍हीमाचेएनो स्‍य्‍हेङ्‌ब।

४८ होत्‍तज्‍यीम् स्‍वर्‌गरी स्‍हुबे एङ्‌यीमाकी अप जम्‍मनो तम्‍री ज्‍यब तब र्‌हङ्‌ले एङ्‌यीमाएनो जम्‍मनो तम्‍री ज्‍यब तउ।”

a 

५:४३ एइ सत्‍तुर्‌त हेल लउ पुरानो नीयम्‍री एइ सत्‍तुरत हेल स्‍य्‍हेङो बी ब्रीबल अरे, तर होदे बेलोरी यहुदी धर्‌म लोपन्‍माचे खेम पङ्‌लेनो चोले पङ्‍ज्‍यी लोप्‍प मुबल।

तोःबलमात पीन्‍थोब बी येसुचे लोप्‍जेत्‍पल

६

१ ओसेम् येसुचे सुङ्‌ज्‍यी,

“होसीयार् तउ,

एङ्‍यीमाचे म्‍हीमाकी ङोन्‍री र्‌हङ्‍त धर्‌मी ङोन्‍बे लक् थस्‍य्‍हेङो।

अय्‍हीन् पङ्‌सम् स्‍वर्‌गरी स्‍य्‍हुबे पर्‌मेस्‍वर् अप ग्‍यम्‍से एङ्‍यीमाचे तइ बक्‍सीसएनो यङ्‍स्‍ये अरे।

२ “होत्‍तज्‍यीम्,

एङ्‍यीमाचे तोःबलमात पीन्‍बे बेलोरी कपटीमाचे पीन्‍ब र्‌हङ्‌ले ङोन्‍ज्‍यीम् थपीनो।

तलेपङ्‍सम् थेङ्‌यीमाचे म्‍हीमाचे थेङ्‌यीमात तोप्‍खइ बी यहुदीमा र्‌हुप् तबे दीम्‍मातेङ् ग्‍यम्‍मारी पीन्‍ब स्‍य्‍हेङ्‌ब।

देमेन्‍नो ङ एङ्‌यीमात पङ्‍ब,

थेङ्‌यीमाचे यङ्‍थोस्‍येकी बक्सीस् यङ्‍ज्‍यीन्‍बल मुब।

३ तर एचे पीन्‍बे बेलोरी एइ केत् याचे ता स्‍य्‍हेङ्‍टीब हुजु ल्‍होम् याचे अस्‍येखइ।

४ होत्‍तज्‍यीम् खोसोक्‍ले पीनो ओसेम् खोसोक्‍ले पीन्‍बल स्‍हीबे पर्‌मेस्‍वर् अपचे एत बक्सीस् न्‍हङ्‌जेत्स्‍ये मुब।

प्रार्‌थना स्‍य्‍हेङ्‌बे बारेरी लोप्‍जेत्‍पल

(लुका ११:२-४)

५ “एङ्‍यीमाचे प्रार्‌थना स्‍य्‍हेङ्‌बे बेलोरी कपटीमाचे र्‌हङ्‌ले थस्‍य्‍हेङो।

तलेपङ्‍सम् थेङ्‍यीमा म्‍हीमाचे म्रङ्‌खइ बी यहुदीमा र्‌हुब् तबे दीम्‍मातेङ् ग्‍यम्‍की चोःतेङ् गुमारी रप्‍ज्‍यीम् प्रार्‌थना स्‍य्‍हेङ्‌बरी तङ्‍ब।

देमेन्‍नो ङ एङ्‌यीमात पङ्‍ब,

थेङ्‌यीमाचे यङ्‍थोस्‍येकी बक्सीस् यङ्‍ज्‍यीन्‍बल मुब।

६ तर एचे प्रार्‌थना स्‍य्‍हेङ्‌बे बेलोरी र्‌हङ्‌की कोठ न्‍हङ् वङ्‌ज्‍यीम् म्रप् दुङो ओसेम् अम्रङ्‍नले स्‍य्‍हुबे पर्‌मेस्‍वर् अपत प्रार्‌थना स्‍य्‍हेङो।

ओसेम् एचे र्‌होचे अम्रङ्‍नले स्‍य्‍हेङ्‌बे लक् स्‍हीबे अपचे एत बक्सीस् न्‍हङ्‌स्‍ये मुब।”

७ “ओसेम् प्रार्‌थना स्‍य्‍हेङ्‌बतेङ् यहुदी अय्‍हीन्‍बे म्‍हीमाचे र्‌हङ्‌ले अतोबे य्‍हक्‍को छीःमा तेत्‍ज्‍यीम् थस्‍य्‍हेङो।

तलेपङ्‍सम् थेङ्‌यीमाचे र्‌हीङ्‌बे प्रार्‌थना स्‍य्‍हेङ्‌ज्‍यी पङ्‌सम् ख्‍लचे थ्‍येःब बी म्‍हेन्‍ब।

८ होत्‍तज्‍यीम् एङ्‍यीमा थेङ्‍यीमा र्‌हङ्‌ब थतउ।

तलेपङ्‍सम् एङ्‌यीमात ता-ता तोब हुजु एङ्‍यीमाचे पर्‌मेस्‍वर् अपत र्‌हीत्‍प बीम ङोन्‍ग्‍यम्‍नो थेङ्‌चे खेम्‍जेत्‍प।

९ एङ्‍यीमाचेम् चोले प्रार्‌थना स्‍य्‍हेङो-

‘स्‍वर्‌गरी स्‍य्‍हुजेत्‍पे ङ्‍यीमाकी पर्‌मेस्‍वर् अप,

थेङ्‌की छेन् पबीत्र तखइ।

१० थेङ्‌की य्‍हुल् खखइ,

थेङ्‌की थुः स्‍वर्‌गरी खतेब मुब,

होतेब चु जम्‍बुलीङ्‌री टोप् तखइ।

११ तीङ्‌यी ङ्‍यीमात दीनइलनो तोबे चब थुङ्‍ब न्‍हङ्‍जेतो।

१२ ओसेम् ङ्‌यीमाचे स्‍य्‍हेङ्‌बे पापमात क्षमा स्‍य्‍हेङ्‌जेतो,

खले ङ्‍यीमाचेएनो ङ्‌यीमाइ बीरुद्‍दरी पाप स्‍य्‍हेङ्‍बलमात क्षमा पीन्‍बल मुब।

१३ ङ्‍यीमात परीक्षरी दोःन थलजेतो,

तर ङ्‍यीमात सैतान् ग्‍यम्‍से जोगइतीजेतो।

[तलेपङ्‍सम् य्‍हुल्‍तेङ् सक्‍ती ओसेम् महीमा खेम पङ्‌लेनो थेङ्‍लनो य्‍हीन्‍ब,

आमेन्।’]

१४ “एङ्‍यीमाचे एङ्‌यीमाकी बीरुद्‍दरी पाप स्‍य्‍हेङ्‍बलमात क्षमा पीन्‍ज्‍यी पङ्‌सम् स्‍वर्‌गरी स्‍य्‍हुबे पर्‌मेस्‍वर् अपचेएनो एङ्‌यीमात क्षमा न्‍हङ्‌स्‍ये मुब।

१५ तर एङ्‍यीमाचे ल्‍हो-ल्‍हो म्‍हीमाकी पाप क्षमा अस्‍य्‍हेङ्‌ज्‍यी पङ्‌सम् पर्‌मेस्‍वर् अपचेएनो एङ्‌यीमात क्षमा न्‍हङ्‌स्‍ये अरे।

ङ्‌यीम्‍बु टीबे बारेरी लोप्‍जेत्‍पल

१६ “एङ्‌यीमा ङ्‌यीम्‍बु टीबे बेलोरी कपटीमाचे र्‌हङ्‌ले छेर्‌बे लीः थोज्‍यीम् थटीउ।

तलेपङ्‍सम् कपटीमाचे म्‍हीमात र्‌हङ् ङ्‌यीम्‍बु टीबल ङोन्‍बे लागीरी लीः म्‍हुन्‍दुङ् लज्‍यीम् टीब।

देमेन्‍नो ङ एङ्‌यीमात पङ्‍ब,

थेङ्‌यीमाचे यङ्‌थोबे बक्सीस् यङ्‍ज्‍यीन्‍बल मुब।

१७ तर ए ङ्‌यीम्‍बु टीबे बेलोरीम् र्‌हङ्‌की क्ररी छ्‍युगु स्‍य्‍हुतो,

ओसेम् ली ख्रुज्‍यीम् टीउ।

१८ ओसेम् ए ङ्‌यीम्‍बु टीबल म्‍हीमाचे म्रङ्‌स्‍ये अरे,

तर अम्रङ्‌नले स्‍य्‍हुबे पर्‌मेस्‍वर् अपचेकीनो म्रङ्‍जेत्‍स्‍ये मुब,

ओसेम् एत बक्सीस् न्‍हङ्‌जेत्स्‍ये मुब।

स्‍वर्‌गरी सोःथोबे सम्‍पती

(लुका १२:३३-३४; १६:१३)

१९ “र्‌हङ्‌की लागीरी जम्‍बुलीङ्‌री सम्‍पती र्‌हुब्‍ज्‍यीम् थेन्‍बे सेम् थलउ।

चु जम्‍बुलीङ्‌री सोःबे सम्‍पतीमा बुलुङ्तेङ् चेःजे चब,

ओसेम् य्‍होमा वङ्‌ज्‍यीम् य्‍होलब।

२० तर र्‌हङ्‌की लागीरी स्‍वर्‌गरी सम्‍पतीमा र्‌हुब् लउ।

हुजुरी बुलुङ्तेङ् चेःजे अच,

ओसेम् य्‍होचेएनो वङ्‌ज्‍यीम् य्‍हो अल।

२१ तलेपङ्‍सम् खन एइ सम्‍पती तब,

हुजुरी एइ सेम्‍एनो तब।

२२ “एइ मीः ल्‍हीकी बत्‍ती य्‍हीन्‍ब।

एइ मीः ज्‍यब मुसम्,

एइ ल्‍ही ल्‍हुङ्‍बनो य्‍हल् तस्‍ये मुब।

२३ तर एइ मीः अछ्‍यर्‌बल मुसम् एइ ल्‍ही ल्‍हुङ्‍बनो म्‍हुन्‍दुङ् तस्‍ये मुब।

ओसेम् एतेङ् मुबे य्‍हल् म्‍हुन्‍दुङ् तज्‍यी पङ्‌सम्,

हुजु म्‍हुन्‍दुङ् झेन् गत्‍ते य्‍हक्‍को म्‍हुन्‍दुङ् तल!

२४ “खल्‍चेएनो न्‍याबो ङ्‌य्‍हीकी स्‍य्‍हप्‍तो स्‍य्‍हेङ्‌ब अखम्।

थेचे गीःत खोस्‍ये मुब,

ओसेम् गीःबत अखोस्‍ये मुब।

ओसेम् गीःचे पङ्‍बे तम् ङ्‍येन्‍स्‍ये मुब,

गीःबचे पङ्‍बे तम्‍मी अङ्‍येन्‍स्‍ये मुब।

होलेनो एङ्‌यीमाचेएनो पर्‌मेस्‍वर्‌तेङ् टङइ स्‍य्‍हप्‍तो स्‍य्‍हेङ्‌ब अखम्।

थछेरो

(लुका १२:२२-३१)

२५ “होत्‍तज्‍यीम् ङ एङ्‌यीमात पङ्‍ब,

र्‌हङ्‌की ल्‍हीकी लागीरी ता चल,

ता थुङ्‍ल ओसेम् ता येन्‍ल पङ्‍ज्‍यीम् थछेरो।

तलेपङ्‍सम् चब थुङ्‌बतेङ् येन्‍बे येन् बीमम् म्‍हीइ जीवन ङ्‍हच्‍छ्‍यङ् अय्‍हीनो स्‍यीम्?

२६ मुरी फ्‍यङ्‍बे ङ्‍यम्‍ङ्‍यमात च्‍यागो।

थेङ्‌यीमाचे ब्‍लु अब्‍लुत् ओसेम् अन्‍न दुत्‍ज्‍यीम् बर्‌मा जुःज्‍यीमएनो अथेन्।

होलेतलेनो एङ्‌यीमाकी स्‍वर्‌गरी मुबे अपचे थेङ्‌यीमात ख्‍वाजेत्‍प।

एङ्‍यीमा हुजु ङ्‍यम्‍ङ्‍यमा बीमम् य्‍हक्‍को सेइल अय्‍हीनो स्‍यीम्?

२७ एङ्‍यीमान्‍हङ्‌री खल्‍चे पङ्‌लेनो छेर्‌ज्‍यीम् र्‌हङ्‌की छे चेक्‍प जाकी पङ्‌लेनो र्‌हीङनलब खम्‍ब स्‍यीम्?

२८ “ओसेम् येन्‍बे येन्‍की लागीरी एङ्‍यीमा तले छेर्‌ब?

सरी सर्‌बे लीली म्‍हेन्‍दोमात च्‍यागो,

थेङ्‍यीमा खले छर्‌ब।

थेङ्‌यीमाचे तइ लक्‍एनो अस्‍य्‍हेङ् ओसेम् येनेनो अरा।

२९ तर ङ एङ्‌यीमात पङ्‍ब,

सोलोमन ग्‍यल्‍बो थेइ जम्‍म स्‍य्‍हेसमा यङ्‌ज्‍यीम् ज्‍यबे गोइल येन्‍लेनो म्‍हेन्‍दोमा न्‍हङ्‌री गीः गदेएनो ज्‍यब अरेबल मुबल।

३० तीङ्‌यी सर्‌ज्‍यीम् न्‍हम्‍स्‍य्‍होनो मेन्‍हङ् ख्‍लास्‍येकी म्रातेङ् म्‍हेन्‍दोत पर्‌मेस्‍वर्‌चे चोले छ्‍येःपीन्‍जेत्‍प पङ्‌सम् झेन् एङ्‌यीमात य्‍हक्‍को थेङ्‌चे न्‍हङ्अजेत्‍ल स्‍यीम्?

खइ एङ्‌यीमाकी बीस्‍वास्?

३१ “होत्‍तज्‍यीम् ‘ता चल,

ता थुङ्‌ल ओसेम् ता येन्‍ल?’

पङ्‍ज्‍यीम् थछेरो।

३२ पर्‌मेस्‍वर्‌त अस्‍येःबे म्‍हीमाचे चोतेबे स्‍य्‍हेमा म्‍हइज्‍यीम् छेर्‌ब।

ओसेम् एङ्‌यीमात तोःबे जम्‍मा स्‍य्‍हेमा स्‍वर्‌गरी मुबे एङ्‌यीमाकी पर्‌मेस्‍वर् अपचे खेम्‍जेत्‍प।

३३ तर ङोन्‍ग्‍यम् थेङ्‌की य्‍हुल्‍तेङ् धार्‌मीक्‍ता म्‍हयो,

ओसेम् चु जम्‍मा स्‍य्‍हेमा एङ्‌यीमात न्‍हङ्‌जेत्स्‍ये मुब।

३४ होत्‍तज्‍यीम् न्‍हम्‍स्‍य्‍होइ लागीरी थछेरो।

न्‍हम्‍स्‍य्‍होइ लागीरी न्‍हम्‍स्‍य्‍होइ दुखनो योस्‍ये मुब।

तीङ्‍यीइ लागीरी तीङ्‍यीइ दुखनो योबल मुबल।”

ल्‍हो-ल्‍होत दोस् थल्‍हइतीउ

(लुका ६:३७-३८, ४१-४२)

७

१ येसुचे सुङ्‌जेत्‍ज्‍यी,

“ल्‍हो-ल्‍होत दोस् थल्‍हइतीउ,

होत्‍तज्‍यीम् पर्‌मेस्‍वर्‌चे एत दोस् ल्‍हइतीजेत्‍स्‍ये अरे।

२ तलेपङ्‍सम् एङ्‍यीमाचे र्‌होत खले दोस् ल्‍हइतीज्‍यी,

होलेनो पर्‌मेस्‍वर्‌चे एङ्‌यीमात दोस् ल्‍हइतीजेत्‍स्‍ये मुब।

एङ्‍यीमाचे ताचे दप्‍ज्‍यीम् र्‌होत पीन्‍ब,

हुजुचेनो दप्‍ज्‍यीम् एङ्‍यीमाचे यङ्‌स्‍ये मुब।

३ खले एचे ल्‍हो-ल्‍होइ गोरी स्‍येत् ब्रब म्रङ्‌ब,

तर र्‌हङ्‌की गोरी मइ ब्रब खले अम्रङ्‍ब?

४ एचे र्‌हङ्‌की गोरी मइ ब्रब अम्रङ्‍सम् खले पङ्‍खम्‍ब,

‘खइ अले,

एइ गोरी ब्रबे स्‍येत् दुत्‍लागे?’

५ एङ्‌यी कपटीमा!

ङोन्‍ग्‍यम् र्‌हङ्‌की गोरी मुबे मइत ल्‍हब्‍लाको ओसेम् अलेइ गोरी मुबे स्‍येत् दुत्‍ज्‍यीम् ख्‍लाब खम्‍स्‍ये मुब।

६ “पबीत्र स्‍य्‍हे नीकीमात थपीनो,

पीन्‍ज्‍यी पङ्‌सम् हुजु नीकीचे दोःज्‍यीम् एङ्‌यीमात ख्रप्‍स्‍ये मुब।

ओसेम् एङ्‌यीमाकी मोती तीलीमाaकी ङोन्‍री थख्‍लागो,

अय्‍हीन् पङ्‌सम् हुजु तीलीमाचे मोतीमात कङ्‍चे प्‍लेलास्‍ये मुब।

र्‌हीतो, म्‍हइगो ओसेम् डोङ्-डोङ् लउ

(लुका ११:९-१३)

७ “र्‌हीतो एङ्‌यीमात न्‍हङ्‌स्‍ये मुब,

म्‍हयो एङ्‍यीमाचे यङ्‍स्‍ये मुब,

ओसेम् डोङ्-डोङ् लउ एङ्‌यीमाकी लागीरी म्रप् ठोङ्‍जेत्‍स्‍ये मुब।

८ तलेपङ्‍सम् खल्‍चे र्‌हीत्‍ज्‍यी,

थेत न्‍हङ्‌स्‍ये मुब,

खल्‍चे म्‍हइज्‍यी,

थेचे यङ्‍स्‍ये मुब,

ओसेम् खल्‍चे डोङ्-डोङ् लज्‍यी,

थेइ लागीरी म्रप् ठोङ्‍जेत्‍स्‍ये मुब।

९ एङ्‍यीमा न्‍हङ्‌री खल्‍त पङ्‌लेनो र्‌हङ्‌की जचे ग्‍येङ् र्‌हीत्‍सम् युङ्‌ब पीन्‍बो स्‍यीम्?

१० ओसेम् तर्‌ङ र्‌हीत्‍सम् पुख्री पीन्‍ब?

११ एङ्‍यीमा पापी तज्‍यीमएनो र्‌हङ्‌की ज-जमेमात ज्‍यबे स्‍य्‍हेमा पीन्‍ब स्‍येब पङ्‌सम् एङ्‌यीमाकी स्‍वर्‌गरी मुबे अपचे थेङ्‌त र्‌हीत्‍पलमात झेन् गत्‍ते य्‍हक्‍को न्‍हङ्‌जेत्स्‍ये मुब।

१२ “ल्‍हो-ल्‍हो म्‍हीमाचे एङ्‌यीमाकी लागीरी ता स्‍य्‍हेङ्पीन्‍खइ म्‍हेन्‍ज्‍यी,

होलेनो एङ्‌यीमाचेएनो ल्‍हो-ल्‍हो म्‍हीमात स्‍य्‍हेङो।

तलेपङ्‍सम् चुनो पर्‌मेस्‍वर्‌की नीयम्तेङ् अगम्‍बक्‍तमाचे लोप्‍पे तम्‍मा य्‍हीन्‍ब।

ज्‍यीद ग्‍यम्‍तेङ् ङ्‍हच्‍छ्‌यङ् ग्‍यम्

(लुका १३:२४)

१३ “ज्‍यीद म्रप्‍चे न्‍हङ्‌री वङो,

तलेपङ्‍सम् नर्‌करी वङ्‌बे म्रप् ङ्‍हच्‍छ्‍यङ्तेङ् देबल तब।

ओसेम् हुजु ग्‍यम्‍से न्‍हङ्‌री वङ्बलमा य्‍हक्‍को तब।

१४ तर खेमेएनो अबेबे जीवन यङ्‌बे ग्‍लारी वङ्‌बे म्रप् ज्‍यीत ओसेम् ग्‍यम् अदेबल तब।

ओसेम् चु ग्‍यम् यङ्‍बलमामी चेक्‍कीनो तब।

दोङ्‌बोतेङ् दोङ्‌बोइ रोःरो

(लुका ६:४३-४४; १३:२५-२७)

१५ “भ्‍यु पङ्‍बे अगम्‍बक्‍तमा ग्‍यम्‍से होसीयार्‌ले टीउ।

थेङ्‍यीमा ग्‍युकी ल्‍हीःरी खब,

तर न्‍हङ्‍पट्‍टीचेम् लोङ्‍बे फरामा र्‌हङ्‍ब तब।

१६ एङ्‍यीमाचे थेङ्‍यीमाकी लक् ग्‍यम्सेनो थेङ्‌यीमात स्‍येस्‍ये मुब।

म्‍हङ् पुजुइ दोङ्‌बोचे अम्‍बरु रोब?

ओसेम् पानइ दोङ्‌बोचे स्‍याउ रोब स्‍यीम्?

१७ ज्‍यबे दोङ्‌बोरी ज्‍यबे रोरोनो रोब।

तर अज्‍यबे दोङ्‌बोचे अज्‍यबे रोरोनो रोब।

१८ ज्‍यबे दोङ्‌बोचे अज्‍यबे रोरो रोब अखम्,

ओसेम् अज्‍यबे दोङ्‌बोचे ज्‍यबे रोरो रोब अखम्।

१९ ओसेम् ज्‍यबे रोरो अरोबे दोङ्‌बोमा जम्‍मत थाज्‍यीम् मेरी युलास्‍ये मुब।

२० होलेनो भ्‍यु पङ्‍बे अगम्‍बक्‍तमात थेङ्‌यीमाकी लक् ग्‍यम्सेनो एङ्‌यीमाचे स्‍येस्‍ये मुब।

२१ “ओसेम् ङत ‘प्रभु,

प्रभु’ पङ्‍बलमा जम्‍मनो स्‍वर्‌गइ य्‍हुल्‍री वङ्‌म्‍यङ्‌स्‍ये अरे।

तर स्‍वर्‌गरी स्‍य्‍हुबे ङइ अपइ थुः अनुसार लक् स्‍य्‍हेङ्‌बे म्‍हीमाकीनो स्‍वर्‌गइ य्‍हुल्‍री वङ्‌म्‍यङ्‌स्‍ये मुब।

२२ न्‍यायकी दीन्‍री य्‍हक्‍को म्‍हीमाचे ङत चोले पङ्‌स्‍ये मुब,

‘प्रभु,

प्रभु,

ङ्‌यीमाचे थेङ्‌की छेन्‍री अगम्बानी अपङो स्‍यीम्?

ओसेम् थेङ्‌की छेन्‍री म्‍हङ्‌माएनो अल्‍हबो स्‍यीम्?

ओसेम् थेङ्‌की छेन्‍री तेङेन्‍की लक्‍माएनो य्‍हक्‍को अस्‍य्‍हेङो स्‍यीम्?’

२३ हुजु बेलोरी ङ थेङ्‌यीमात पङ्‌स्‍ये मुब,

‘एङ्‍यीमा दुस्‍ट म्‍हीमा,

एङ्‌यीमात ङचे खेमेएनो स्‍येबल अरे।

एङ्‌यीमा ङ ग्‍यम्‍से थारीङ् य्‍हरो!’

थो ङ्‌य्‍हीइ दीम्

(लुका ६:४७-४९)

२४ “होत्‍तज्‍यीम् खल्‍चे ङचे पङ्‍बे तम् ङ्‌येन्‍ज्‍यीम् हुजु र्‌हङ्‌ले ब्रब हुजु म्‍हीम् र्‌हङ्‌की दीम्‍की जग् कोङ्‌बे युङ्‌ब जोरी स्‍य्‍हेङ्‌बे बुद्‍दी मुबे म्‍ही र्‌हङ्‌ब य्‍हीन्‍ब।

२५ नम् युज्‍यीम् भल् युज्‍यी,

ओसेम् लाबलुङ् खज्‍यीम् हुजु दीम्‍त प्रुङ्‍ज्‍यी,

तर हुजु दीम् अफुप्।

तलेपङ्‍सम् हुजु दीम्‍की जग् युङ्‌ब जोरी युबल मुबल।

२६ तर खल्‍चे ङचे पङ्‍बे तम् ङ्‍येन्‍ज्‍यीमएनो हुजु र्‌हङ्‌ले अब्र,

हुजु म्‍हीम् र्‌हङ्‌की दीम् बलुव जोरी स्‍य्‍हेङ्‌बे मुर्‌ख म्‍ही र्‌हङ्‌ब य्‍हीन्‍ब।

२७ ओसेम् नम् युज्‍यीम् भल् युज्‍यी,

ओसेम् लाबलुङ् खज्‍यीम् हुजु दीम्‍त प्रुङ्‍ज्‍यी।

ओसेम् हुजु दीम् फुप्‍ज्‍यीम् नास् तज्‍यी।”

२८ येसुचे डबमात चोले लोप्‍जेत्‍पल थ्‍येःब बीसेम् य्‍हक्‍को म्‍हीमा तेङेन् तज्‍यी।

२९ तलेपङ्‍सम् थेङ्‌चे धर्‌म लोप्‍पोन्‍माचे र्‌हङ्‌ले अय्‍हीन्,

तर अधीकार् लज्‍यीम् लोप्‍जेत्‍प मुबल।

a 

७:६ तीलीमा यहुदीमाचे तीलीमात नइबतेङ् असुद्‍द म्‍हेन्‍ब।

पुन् स्‍यप्‍पे म्‍ही फेन्‍बल

(मर्‌कुस् १:४०-४५; लुका ५:१२-१६)

८

१ येसु गङ्‍तोर्‌चे फप्‍जेत्‍मम् य्‍हक्‍को म्‍हीमा थेङ्‌की लीप्‍चे खज्‍यी।

२ हुजु बेलोरीनो पुन् स्‍यप्‍पे म्‍ही गीः थेङ्‌की ङोन्‍री खज्‍यीम् पुइ जुःज्‍यीम्,

“प्रभु,

थेङ्‌की थु मुसम् ङत फेन्‍न लजेत्‍प खम्‍ब” बी पङ्‍ज्‍यी।

३ ओसेम् येसुचे थेङ्‌की फ्‍या स्‍येल् लजेत्‍ज्‍यीम् हुजु म्‍हीत छुजेत्‍ज्‍यी,

ओसेम् सुङ्‌जेत्‍ज्‍यी,

“ङल ए फेन्‍खइ पङ्‍बे सेम् मुब,

ए फेनो!”

होले सुङ्‌ब साच्‍चेनो हुजु म्‍ही पुन्‍ग्‍यम्‍चे फेन्‍ज्‍यी।

४ हुजु लीप्‍चे येसुचे हुजु म्‍हीत सुङ्‌ज्‍यी,

“चु तम् खल्‍तएनो थस्‍येतो,

तर सर्-सर् लम्‍बुज ङ्‌यीज्‍यीम् र्‌हङ्‍त ङोनो,

ओसेम् मोसाचे कुल्‍ब र्‌हङ्‌लेनो भेटी पीन्‍ज्‍यीम् म्‍हीमाइ ङोन्‍री ए फेन्‍बल ङोनोa।”

रोमी कप्‍तान्‍की योक्‍पो फेन्‍बल

(लुका ७:१-१०)

५ येसु कफर्‌नहुम् सहर्‌री ब्‍योन्‍खमम् रोमी कप्‍तान् गी थेङ्‌ज खज्‍यीम् फ्‍या लज्‍यीम् पङ्‍ज्‍यी,

६ “प्रभु,

ङइ योक्‍पो या कङ् अचल्‍तीबे रोगचे नज्‍यीम् दीम्‍री न्‍हुबे ग्‍लारी क्‍योङ्‍ले मुब।”

७ ओसेम् येसुचे कप्‍तान्‍त,

“ङ खज्‍यीम् थेत फेन्‍न लपीन्‍स्‍ये मुब” बी सुङ्‌ज्‍यी।

८ तर कप्‍तान्‍चे पङ्‍ज्‍यी,

“प्रभु,

ङ थेङ्‌त ङइ दीम्‍री स्‍वागत स्‍य्‍हेङ्‌बे लागीरी जेःबल अरेb।

थेङ्‌चे फ्रोइकीनो सुङ्‌जेतो,

ङइ योक्‍पो फेन्‍स्‍ये मुब।

९ तलेपङ्‍सम् ङ हाकीम्‍माकी दुङ्‌री मुब,

ओसेम् ङइ दुङ्‌रीएनो स्‍यीपइमा मुब।

ङचे गीत ‘य्‍हरो’ पङ्‍ब थे य्‍हर्‌ब,

ओसेम् गीत ‘खोउ’ पङ्‍ब थे खब,

ओसेम् ङइ योक्‍पोत ‘चु स्‍य्‍हेङो’ पङ्‍ब थेचे हुजु स्‍य्‍हेङ्‌ब।”

१० चु तम् सेन्‍जेत्‍ज्‍यीम् येसु अचम्‍म तजेत्‍ज्‍यी,

ओसेम् थेङ्‌की लीप्‍चे ब्रबलमात सुङ्‌ज्‍यी,

“ङ एङ्‌यीमात देमेन्‍नो पङ्‍ब,

चोतेबे ङ्‍हच्‍छ्‍यङ् बीस्‍वास् ङचे इस्राएलीमाकी गुङ्‍रीएनो यङ्‌बल अरे।

११ ङ एङ्‌यीमात देम्‍मेन्‍नो पङ्‍ब,

स्‍यर्‌तेङ् न्‍हुब ग्‍यम्‍चे यहुदी अय्‍हीन्‍बे य्‍हक्‍को म्‍हीमा स्‍वर्‌गइ य्‍हुल्‍री खज्‍यीम् अब्रहामतेङ् इसहाक ओसेम् याकुबतेङ् बक्‍च्‍य डोन्‍री टीस्‍ये मुब।

१२ तर स्‍वर्‌गइ य्‍हुल्‍री तथोस्‍येकी इस्राएलीमामी दोरी म्‍हुन्‍दुङन्‍हङ् ख्‍लास्‍ये मुब।

हुजुरी थेङ्‍यीमा क्राज्‍यीम् स क्रीतीक्‍स्‍ये मुब।”

१३ हुजु लीप्‍चे येसुचे कप्‍तान्‍त,

“ङ्‍यीउ,

एचे खतेबे बीस्‍वास् स्‍य्‍हेङ्‌बल मुब,

होतेबनो तखइ” बी सुङ्‌ज्‍यी।

ओसेम् कप्‍तान्‍की योक्‍पो हुजु बेलोरीनो फेन्‍ज्‍यी।

येसुचे नबे म्‍हीमा य्‍हक्‍कोत फेन्‍न लजेत्‍पल

(मर्‌कुस् १:२९-३४; लुका ४:३८-४१)

१४ ओसेम् येसु पत्रुसकी दीम्‍री स्‍येजेत्‍मम् पत्रुसकी स्‍युमे छव खज्‍यीम् न्‍हुटीबल म्रङ्‌जेत्‍ज्‍यी।

१५ ओसेम् येसुचे थेइ या छुपीन्‍जेत्‍मम् थेत छवचे पीत्‍थेन्‍ज्‍यी।

हुजु लीप्‍चे थे रेःज्‍यीम् येसुत क्‍योङ्‍ज्‍यी।

१६ ङ्‍येसे तब बीसेम्c म्‍हीमाचे म्‍हङ् स्‍यप्‍पे नबमा य्‍हक्‍कोत थेङ्‌ज बज्‍यी।

थेङ्‌चे फ्रोइ ग्‍यम्‍चेनो म्‍हङ्‍मात तेत्‍लाजेत्‍ज्‍यी,

ओसेम् नबलमा जम्‍मतनो फेन्‍न लजेत्‍ज्‍यी।

१७ चोले यसैया अगम्‍बक्‍तचे पङ्‍बे तम् टोप् तज्‍यी-

“थेङ्‌चे ङ्‌य्‍हङ्‌माकी नबमा नोम्‍जेत्‍ज्‍यी,

ओसेम् ङ्‌य्‍हङ्‌माकी रोगमात नाजेत्‍ज्‍यी।”

येसुइ लीप्‍चे ब्रबरी फाथोबे सेइ

(लुका ९:५७-६२)

१८ येसुचे र्‌हङ्‌की कोरोरो य्‍हक्‍को म्‍हीमा म्रङ्‍जेत्‍ज्‍यीम् थेङ्‌की डबमात,

“ग्‍येइ क्‍योम्‍सङ् ङ्‍यीइ” बी सुङ्‌जेत्‍ज्‍यी।

१९ हुजु लीप्‍चे धर्‌म लोप्‍पोन् गी थेङ्‌ज खज्‍यीम्,

“लोप्‍पोन्,

थेङ् खन-खन स्‍येजेत्‍प,

ङएनो थेङ्‍तेङ् बक्‍च्‍य ङ्‍यीस्‍ये मुब” बी पङ्‍ज्‍यी।

२० येसुचे थेत सुङ्‌ज्‍यी,

“ल्‍हुन्‍दीमाल टीबे उमा मुब,

ओसेम् ङ्‍यम्‍ङ्‍यमाल जङ्‍मा मुब।

तर म्‍हीइ जल क्र थेन्‍बे ग्‍लाकीएनो अरे।”

२१ ओसेम् थेङ्‌की ल्‍हो-ल्‍हो डब गीचे थेङ्‌त,

“प्रभु,

ङोन्‍ग्‍यम् ङत ङइ दीम्‍री ङ्‍यीपुङ्‍जेतो ओसेम् अप स्‍यीब बीसेम् बुब्‍लापुङ्‍जेतो” बी पङ्‍ज्‍यी।

२२ तर येसुचे थेत,

“स्‍यीबे म्‍हीत स्‍यीबे म्‍हीचेनो बुप्‍खइ,

एमी ङइ लीप्‍चे ब्रउ” बी सुङ्‌ज्‍यी।

येसुचे लाब लुङ्‍तेङ् छाल्‍त थेन् लजेत्‍पल

(मर्‌कुस् ४:३५-४१; लुका ८:२२-२५)

२३ हुजु लीप्‍चे येसु दोङ्‍गरी क्रेत्‍जेत्‍ज्‍यी,

ओसेम् थेङ्‌की डबमाएनो थेङ्‍तेङ् बक्‍च्‍य ङ्‍यीज्‍यी।

२४ थेङ्‍यीमा ब्रब साच्‍चेनो ग्‍येरी लोङ्‍बे लाब लुङ्‍तेङ् छाल् खज्‍यी,

ओसेम् दोङ्‍ग दीम्‍ब छ्‍याज्‍यी,

तर येसु स्‍हीम्‍टीब मुबल।

२५ ओसेम् डबमा येसुइ रेइरी ङ्‌यीज्‍यीम् थेङ्‌त छ्‍यीङ्‍ज्‍यीम् पङ्‍ज्‍यी,

“प्रभु,

ङ्‌य्‍हङ्‌मात थर्‌न लजेतो!

ङ्‍य्‍हङ्‍मा स्‍यीब छ्‍यबल मुब!”

२६ येसुचे थेङ्‌यीमात सुङ्‌ज्‍यी,

“एङ्‍यीमा तले लोङ्‍बल?

खइ एङ्‌यीमाकी बीस्‍वास्?”

हुजु लीप्‍चे थेङ् रेःजेत्‍ज्‍यीम् लाब लुङ्‍तेङ् छाल्‍त बाराजेत्‍ज्‍यी,

ओसेम् हुजु थेन् तज्‍यी।

२७ चु म्रङ्‌ज्‍यीम् डबमा जम्‍मनो तेङेन् तज्‍यीम् पङ्‍ज्‍यी,

“चु म्‍ही खल?

लाब लुङ्‍तेङ् छाल्‍चेएनो थेचे कुल्‍बे तम् ङ्‍येन्‍ब टीम्!”

म्‍हङ् स्‍यप्‍पे म्‍ही ङ्‍य्‍ही फेन्‍बल

(मर्‌कुस् ५:१-२०; लुका ८:२६-३९)

२८ ओसेम् येसु ग्‍येइ क्‍योम्‍सङ् गदरीनीमाकी प्रदेस्‍री दोःमम् दुर्‌सइ उमा ग्‍यम्‍से डोङ्‍ज्‍यीम् खबे म्‍हङ् स्‍यप्‍पे म्‍ही ङ्‍य्‍ही थेङ्‍तेङ् खतु तज्‍यी।

हुजु ङ्‍य्‍ही य्‍हक्‍को लोङ्‍बल मुबल,

होत्‍तज्‍यीम् खल म्‍हीएनो हुजु ग्‍यम्‍से तोर् मोर् ब्रब अखम्‍ब मुबल।

२९ हुजु म्‍हङ् स्‍यप्‍पे म्‍ही ङ्‍य्‍हीचे क्रीङ्‌ज्‍यीम् चोले पङ्‍ज्‍यी,

“ओ पर्‌मेस्‍वर्‌की ज,

थेङ् ङ्‍यीमात ता लबरी ब्‍योन्‍खबल?

थेङ् ङ्‍यीमात बेलो अतननो दुख न्‍हङ्‍बरी ब्‍योन्‍खबल य्‍हीन्‍ब?”

३० चेक्‍पजाकी थारीङ् तीलीमाकी य्‍हक्‍को ङ्‍हच्‍छ्‍यङ् बतेन् गी छटीबल मुबल।

३१ ओसेम् हुजु म्‍हङ्‍माचे येसुत फ्‍या लज्‍यीम् पङ्‍ज्‍यी,

“थेङ्‌चे ङ्‍यीमात तेत्‍लाजेत्‍पनो पङ्‌सम् ङ्‍यीमात क्‍युजु तीलीमान्‍हङ् वङ्‍पुङ्‍जेतो।”

३२ ओसेम् येसुचे थेङ्‌यीमात,

“य्‍हरो” बी सुङ्‌ज्‍यी,

होत्‍तज्‍यीम् म्‍हङ्‌मा डोङ्‍ज्‍यीम् तीलीमान्‍हङ् वङ्‍ज्‍यी,

ओसेम् जम्‍मनो तीलीमा क्रसु-क्रसु य्‍हर्‌ज्‍यीम् ग्‍येन्‍हङ् दीम्‍ज्‍यीम् स्‍यीज्‍यी।

३३ ओसेम् तीली छबे गोर्‌तेन्‍मा छ्‍योङ्‍य्‍हर्‌ज्‍यीम् ज्‍यीद सहर्‌री ङ्‍यीज्‍यी।

ओसेम् म्‍हङ् स्‍यप्‍पे म्‍हीमात ता-ता तज्‍यी हुजु तम् जम्‍मनो हुजुरी स्‍येत्‍पीन्‍ज्‍यी।

३४ हुजु लीप्‍चे ज्‍यीद सहर्‌की जम्‍मनो म्‍हीमा येसुत खतु लबरी खज्‍यी।

ओसेम् थेङ्‌यीमाचे थेङ्‌त म्रङ्‌ब बीसेम् हुजु प्रदेस् ग्‍यम्‍चे थारीङ् स्‍येगो पङ्‍ज्‍यीम् फ्‍या लज्‍यी।

a 

८:४ ए फेन्‍बल ङोनो हुजु बेलोरी पुन् स्‍यप्‍पे म्‍ही ल्‍हो-ल्‍हो म्‍हीमातेङ् बक्‍च्‍य टी अम्‍यङ्‍ब मुबल। हुजु पुन् स्‍यप्‍पे म्‍ही फेन्‍बल मुब बी लम्‍बुचे अपङ् गदे हुजु म्‍ही फन्‍ज्‍यी अपङ्‌ब मुबल।

b 

८:८ ङ थेङ्‌त ङइ दीम्‍री स्‍वागत स्‍य्‍हेङ्‌बे लागीरी जेःबल अरे चु स्‍यीपाइचे यहुदीमा यहुदी अय्‍हीन्‍बे म्‍हीमाकी दीम्‍मारी खेमेएनो अवङ् पङ्‍बे तम् स्‍येब मुबल।

c 

८:१६ ङ्‍येसे तब बीसेम् यहुदीमाकी दुःब न्‍हबे दीन्‍री तइ लक्‍एनो स्‍य्‍हेङ्‌ब अतब मुबल। तर दीनी गल्‍ब साच्‍चेनो दुःब न्‍हबे दीन् बेब, ओसेम् म्‍हीमाचे लक् स्‍य्‍हेङ्‌ब तब मुबल।

येसुचे या कङ् अचल्‍तीबे म्‍ही गीःत फेन्‍न लजेत्‍पल

(मर्‌कुस् २:१-१२; लुका ५:१७-२६)

९

१ हुजु लीप्‍चे येसु दोङ्‌गरी क्रेत्‍जेत्‍ज्‍यीम् ग्‍येइ क्‍योम्‍सङ् र्‌हङ्‌की सहर् कफर्‌नहुमरी दोःज्‍यीम् स्‍येज्‍यी।

२ ओसेम् म्‍हीमाचे या कङ् अचल्‍तीबे रोग स्‍यप्‍पे म्‍ही गीःत थेइ तीत्‍प न्‍हेन्‍बतेङ् बक्‍च्‍य क्‍योङ्‍लेनो नाज्‍यीम् येसु मुबे ग्‍लारी बज्‍यी।

थेङ्‌चे हुजु म्‍हीमाकी बीस्‍वास् म्रङ्‍जेत्‍ज्‍यीम् हुजु नबत सुङ्‌ज्‍यी,

“ज,

सेम् कोङ्‍न लउ,

एइ पाप क्षमा तबल मुब।”

३ ओसेम् डेत्-डेत् धर्‌म लोप्‍पोन्‍माचे थेङ्‌यीमान्‍हङ् चोले पङ्‍ज्‍यी,

“चु म्‍हीचे पर्‌मेस्‍वर्‌की नीन्‍द स्‍य्‍हेङ्‌टीब मुब।”

४ तर येसुचे थेङ्‌यीमाकी सेम्‍की तम् गोज्‍यीम् सुङ्‌ज्‍यी,

“एङ्‌यीमाचे तले चोतेबे अज्‍यब म्‍हेन्‍ब?

५ पङो देरेम्,

चु म्‍हीत ‘एइ पाप क्षमा तज्‍यी’ पङ्‍बतेङ् ‘रेःज्‍यीम् ब्रउ’ पङ्‌बरी खजु देबल तल?

६ तर म्‍हीइ जत चु जम्‍बुलीङ्‌री पाप क्षमा स्‍य्‍हेङ्‌बे अधीकार् मुब पङ्‍ज्‍यीम् ङ एङ्‌यीमात ङोन्‍स्‍ये मुब।”

ओसेम् थेङ्‌चे हुजु या कङ् अचल्‍तीबे म्‍हीत सुङ्‌ज्‍यी,

“रेगो,

ओसेम् र्‌हङ्‌की तीत्‍स दुत्‍ज्‍यीम् दीम्‍री य्‍हरो!”

७ ओसेम् हुजु म्‍ही रेःज्‍यीम् दीम्‍री य्‍हर्‌ज्‍यी।

८ चु तेङेन्‍की लक् म्रङ्‌ज्‍यीम् य्‍हक्‍को म्‍हीमा लोङ्‌ज्‍यी।

ओसेम् म्‍हीमात चोतेबे अधीकार् न्‍हङ्‌बे पर्‌मेस्‍वर्‌त थेङ्‌यीमाचे तोप्‍ज्‍यी।

येसुचे मत्‍तीत ङ्‌होत्‍जेत्‍पल

(मर्‌कुस् २:१३-१७; लुका ५:२७-३२)

९ येसु हुजु ग्‍लाचे स्‍येटीमम् थेङ्‌चे मत्‍ती पङ्‍बे तीरो दुत्‍पे म्‍ही गीःत तीरो दुत्‍पे ग्‍लारी टीटीबल म्रङ्‌जेत्‍ज्‍यी।

थेङ्‌चे थेत,

“ङइ लीप्‍चे ब्रउ” बी सुङ्‌ज्‍यी।

ओसेम् हुजु तीरो दुत्‍पे म्‍ही रेःज्‍यीम् थेङ्‌की लीप्‍चे ब्रज्‍यी।

१० हुजु लीप्‍चे येसु मत्‍तीइ दीम्‍री डबमातेङ् बक्‍च्‍य स्‍य्हेब सोल्‍बरी स्‍य्‍हुजेत्‍ज्‍यी।

हुजु बेलोरी तीरो दुत्‍पे य्‍हक्‍को म्‍हीमातेङ् पापीमाएनो खज्‍यीम् थेङ्‍तेङ् बक्‍च्‍य चबरी टीज्‍यी।

११ फरीसीमाचे चु म्रङ्‌ब बीसेम् थेङ्‌की डबमात ङ्‌योत्‍ज्‍यी,

“एङ्‌यीमाकी लोप्‍पोन्‍चे तले तीरो दुत्‍पे म्‍हीमा,

ओसेम् पापीमातेङ् बक्‍च्‍य चबa?”

१२ येसुचे चु थ्‍येःब बीसेम् चोले जोहाप् न्‍हङ्‌जेत्‍ज्‍यी,

“अनबे म्‍हीमात डाक्‍टर् अतो,

तर नबे म्‍हीमात तोब।

१३ ङ्‍यीउ ओसेम् धर्‌म छ्‍येःरी ब्रीबे चु तम्‍की अर्‌थ गोउ,

‘ङ एङ्‌यीमा ग्‍यम्‍से ठा अय्‍हीन्,

तर दय स्‍य्‍हेङ्‌खइ म्‍हेन्‍ब।’

तलेपङ्‍सम् ङ धर्‌मीत अय्‍हीन् पापीमात ङ्‍होत्‍परी खज्‍यी।”

ङ्‌यीम्‍बु टीबे बारेरी ङ्‌योत्‍पल

(मर्‌कुस् २:१८-२२; लुका ५:३३-३९)

१४ हुजु लीप्‍चे बप्‍तीस्‍मा पीन्‍बे युहन्‍नाइ डबमा येसु मुबे ग्‍लारी खज्‍यीम् चोले ङ्‌योत्‍ज्‍यी,

“ङ्‌यीमातेङ् फरीसीमा य्‍हक्‍को र्‌हङ्‍ब ङ्‌यीम्‍बु टीब,

तर थेङ्‌की डबमामी तले ङ्‌यीम्‍बु अटीबल?”

१५ येसुचे थेङ्‌यीमात जोहाप् न्‍हङ्‍जेत्‍ज्‍यी,

“भ्‍या डोन्‍री दुलह जन्‍तीमातेङ् मुबे बेलोरी थेङ्‌यीमाचे ङ्‌यीम्‍बु टीब?

तर चोतेबे बेलो खस्‍ये मुब,

दुलह थेङ्‍यीमा ग्‍यम्‍से बोर्‌स्‍ये मुब,

हुजु लीप्‍चे थेङ्‍यीमा ङ्‌यीम्‍बु टीस्‍ये मुब।

१६ “खल्‍चेएनो बोक्‍ट येन्‍री छार् येन्‍खेन्‍चे अख्‍य।

तलेपङ्‍सम् छार् येन्‍खेन् रुप्‍ज्‍यीम् बोक्‍ट येन्‍त झेन् डेःलाब,

ओसेम् येन् झेन् य्‍हक्‍को डेःब।

१७ “ओसेम् खल्‍चेएनो बोक्‍ट डीइ गल्‍दरी छार् अङ्‍गुर्‌की नीङ्‍गु अयु,

युज्‍यी पङ्‌सम् हुजु गल्‍द थीज्‍यीम् नीङ्‍गु य्‍हर्‌ब।

तर छार् नीङ्‍गु छार् डीइ गल्‍दरीनो युब ओसेम् ङ्‌य्‍हीनो न्‍होङ्‍स्‍ये अरे।”

याइरस्‍की जमेतेङ् अमकोल गीः फेन्‍बल

(मर्‌कुस् ५:२१-४३; लुका ८:४०-५६)

१८ येसुचे चोले सुङ्टीबे बेलोरी यहुदी सासक् गीः हुजुरी खज्‍यी।

ओसेम् थेङ्‌त पुइ जुःज्‍यीम् पङ्‍ज्‍यी,

“ङल जमे देरेकीनो स्‍यीज्‍यी,

तर थेङ् ब्‍योन्‍खज्‍यीम् थेइ जोरी थेङ्‌की फ्‍या थेन्‍पीन्‍जेत्‍सम् थे सोस्‍ये मुब।”

१९ ओसेम् येसु रेःजेत्‍ज्‍यीम् डबमातेङ् बक्‍च्‍य हुजु सासक्‍की लीप्‍चे स्‍येज्‍यी।

२० हुजु बेलोरीनो ल्‍हेगोर् गीः य्‍हङ्‍से का य्‍हर्‌स्‍यीनो टीबे रोग स्‍यप्‍पे अमकोल गीः येसुइ ग्‍यप्‍चे खज्‍यीम् थेङ्‌की न्‍हम्‍जइ न छुज्‍यी।

२१ तलेपङ्‍सम् थेचे र्‌हङ्‌की सेम्‍री,

“ङचे थेङ्‌की न्‍हम्‍जकीनो छुम्‍यङ्‌लेनो ङ फेन्‍स्‍ये मुब” बी म्‍हेन्‍बल मुबल।

२२ ओसेम् येसुचे ग्‍यप्‍चे दोःज्‍यीम् स्‍हीमम् हुजु अमकोलत म्रङ्‌जेत्‍ज्‍यीम् सुङ्‌ज्‍यी,

“जमे,

सेम् कोङ्‍न लउ,

एइ बीस्‍वासचे एत फेन्‍नलबल मुब।”

हुजु बेलोरी हुजु अमकोल फेन्‍ज्‍यी।

२३ हुजु लीप्‍चे येसु सासक्‍की दीम्‍री दोजेत्ज्‍यी,

थेङ्‌चे हुजुरी दुखइ बाजा र्‌हप्‍पे म्‍हीमातेङ् क्राबे म्‍हीमात म्रङ्‌जेत्‍ज्‍यी।

२४ ओसेम् येसुचे थेङ्‌यीमात सुङ्‌ज्‍यी,

“एङ्‍यीमा जम्‍मनो दोरी य्‍हरो,

अमकोल स्‍यीबल अरे,

तर म्‍हेर्‌बलकीनो मुब।”

चु तम् थ्‍येःज्‍यीम् थेङ्‌त खीसइतीज्‍यीम् थेङ्‌यीमा ङ्‌येत्‍ज्‍यी।

२५ तर य्‍हक्‍को म्‍हीमात दोरी पीत्‍प बीसेम् थेङ् न्‍हङ्‌री वङ्‌जेत्‍ज्‍यी,

ओसेम् हुजु अमकोलइ या चुङ्‌ज्‍यीम् सेन्‍जेत्‍ज्‍यी,

ओसेम् अमकोल रेःज्‍यी।

२६ ओसेम् चु तम् हुजु य्‍हुल्‍की जम्‍मा ग्‍लामारी थ्‍येःज्‍यी।

येसुचे कन म्‍ही ङ्‍य्‍हीतेङ् लेम्‍ब म्‍हीत फेन्‍नलजेत्‍पल

२७ येसु हुजु ग्‍लाचे स्‍येजेत्‍टीमम् ग्‍यम्‍री कन म्‍ही ङ्‍य्‍ही थेङ्‌की लीप्‍चे खज्‍यीम् क्रीङ्‌ज्‍यीम् पङ्‍ज्‍यी,

“ओ दाऊदकी ज,

ङ्‍यीमात दय स्‍य्‍हेङ्‌जेतो!”

२८ ओसेम् हुजु कन म्‍ही ङ्‍य्‍ही थेङ् स्‍य्‍हुबे दीम्‍रीएनो खज्‍यी।

ओसेम् येसुचे थेङ्‍य्‍हीत ङ्‌योत्‍जेत्‍ज्‍यी,

“एङ्‍य्‍हीत ङचे मीः म्रङ्‌नलब खम्‍ब पङ्‍बे बीस्‍वास् मुब?”

थेङ्‍य्‍हीचे पङ्‍ज्‍यी,

“मुब,

प्रभु।”

२९ हुजु लीप्‍चे थेङ्‌चे थेङ्‍य्‍हीकी मीःरी छुजेत्‍ज्‍यीम् सुङ्‌ज्‍यी,

“एङ्‌य्‍हीकी बीस्‍वास् अनुसार एङ्‍य्‍हीत तखइ।”

३० ओसेम् थेङ्‍य्‍हीचे मीः म्रङ्‌ब खम्‍ज्‍यी,

येसुचे थेङ्‍य्‍हीत,

“चु तम् खल्‍तएनो थस्‍येतो!”

बी कुल्‍जेत्‍ज्‍यी।

३१ तर थेङ्‍य्‍ही हुजु ग्‍लाचे य्‍हर्‌ज्‍यीम् थेङ्‌की बारेरी हुजु प्रदेस्‍की जम्‍म ग्‍लामारी स्‍येत्‍ज्‍यी।

३२ थेङ्‍मा हुजु ग्‍लाचे डोङ्‍ज्‍यीम् स्‍येटीबे बेलोरी म्‍हीमाचे म्‍हङ् स्‍यप्‍पे लेम्‍ब म्‍ही गीःत येसुज बज्‍यी।

३३ येसुचे हुजु म्‍हङ् तेत्‍लाजेत्‍प बीसेम् हुजु लेम्‍ब म्‍ही तम् पङ्‍ब तीप्‍ज्‍यी।

ओसेम् म्‍हीमा तेङेन् तज्‍यीम् पङ्‍ज्‍यी,

“चोतेब इस्राएलरी खेमेनो तबल अरेबल!”

३४ तर फरीसीमाचे पङ्‍ब तीप्‍ज्‍यी,

“थेत म्‍हङ्‍माकी ग्‍यल्‍बोचे म्‍हङ् ल्‍हप्‍पे सक्‍ती पीन्‍बल तज्‍यीम् थेचे म्‍हङ्‌मा तेत्‍लाब खम्‍ब।”

नङ्‌बोमा चेक्‍कीनो

(मर्‌कुस् ६:३४; लुका १०:२)

३५ येसुचे जम्‍मनो ज्‍यीद सहर्‌मातेङ् नम्‍समा तज्‍यीम् स्‍वर्‌गइ य्‍हुल्‍की बारेरी ज्‍यबे सम्‍तर् प्रचार स्‍य्‍हेङ्‍जेत्‍ज्‍यी,

ओसेम् थेङ्‌चे यहुदीमा र्‌हुब् तबे दीम्‍मारी लोप्‍जेत्‍ज्‍यी।

ओसेम् जम्‍मा थोचे थोइ रोग स्‍यप्‍पे म्‍हीमात फेन्‍नलजेत्‍ज्‍यीम् ब्रजेत्‍ज्‍यी।

३६ य्‍हक्‍को म्‍हीमात म्रङ्‍जेत्‍ज्‍यीम् थेङ्‌की सेम्‍री दय खज्‍यी।

तलेपङ्‍सम् थेङ्‍यीमा गोर्‌तेन् अरेबे ग्‍युमा र्‌हङ्‌ले छेर्‌बतेङ् दुखचे प्‍लेबल मुबल।

३७ ओसेम् थेङ्‌चे डबमात सुङ्‌ज्‍यी,

“दुत्‍थोस्‍येकी अन्‍न य्‍हक्‍को मुब,

तर नङ्‌बोमा चेक्‍कीनो मुब।

३८ होत्‍तज्‍यीम् अन्‍नइ ङ्‌होप्‍तत प्रार्‌थना स्‍य्‍हेङो,

ओसेम् थेङ्‌चे अन्‍न दुत्‍परी नङ्‌बोमा पीत्‍युजेत्‍खइ।”

a 

९:११ तीरो दुत्‍पे म्‍हीमा, ओसेम् पापीमातेङ् बक्‍च्‍य चब यहुदी अगुवामाचे यहुदी धर्‌म अनुसार खल्‍चे पङ्‌लेनो पापीमातेङ् बक्‍च्‍य चब थुङ्‌ब स्‍य्‍हेङ्‌ज्‍यी पङ्‌सम् थेएनो असुद्‍दतेङ् पापी तब बी म्‍हेन्‍ब मुबल।

चुङ्‍ङ्‍य्‍ही प्रेरीतमाकी लक्

(मर्‌कुस् ३:१३-१९; ६:७-१३; लुका ६:१२-२६; ९:१-६)

१०

१ येसुचे थेङ्‌की डबमा चुङ्‍ङ्‍य्‍हीतनो तीच्‍छङ् ङ्‌होत्‍जेत्‍ज्‍यी,

ओसेम् थेङ्‌यीमात म्‍हङ्‌मा तेत्‍लाबतेङ् जम्‍म थोइ रोगमा फेन्‍न लबे अधीकार् न्‍हङ्‍जेत्‍ज्‍यी।

२ चुङ्‍ङ्‍य्‍ही प्रेरीत्‍माकी मीन् चुमा य्‍हीन्‍ब- ङोन्‍ग्‍यम्‍लमी पत्रुस पङ्‍बे सीमोन,

ओसेम् थेइ अले अन्‍द्रीयस,

याकुबतेङ् युहन्‍ना पङ्‍बे जब्‍दीयाकी जमा,

३ ओसेम् फीलीप,

बारथोलोमाइ,

थोमा,

तीरो दुत्‍पे मत्‍ती,

याकुब पङ्‍बे अल्‍फयसकी ज,

थेदीयस,

४ र्‌हङ्‌की य्‍हुल्‍त म्‍होइबे सीमोन,

ओसेम् येसुत चुङ्‍नलपीन्‍बे यहुदा इस्‍करीयोत।

५ येसुचे चु चुङ्‍ङ्‍य्‍ही प्रेरीतमात चोले कुल्‍ज्‍यीम् पीत्‍जेत्‍ज्‍यी,

“एङ्‍यीमा यहुदी अय्‍हीन्‍बे म्‍हीमाइ गुङ्‍री ओसेम् सामरीमाकी ज्‍यीद सहर्‌मारी थवङो।

६ तर म्‍हबे ग्‍यु र्‌हङ्‍बे इस्राएली म्‍हीमाजकीनो ङ्‍यीउ।

७ ओसेम् म्‍हीमात ‘स्‍वर्‌गइ य्‍हुल् खयम्‍बल मुब’ पङ्‍ज्‍यीम् स्‍येतो।

८ नबमात फेन्‍नलउ,

स्‍यीबलमात सोनलउ,

पुन् स्‍यप्‍पलमात फेन्‍नलउ,

ओसेम् म्‍हङ्‍मात तेत्‍लाको।

एङ्‍यीमाचे चु ओलेन्‍नो यङ्‌ज्‍यी,

ओसेम् एङ्‌यीमाचेएनो ओलेनो पीन्‍थोब।

९ एङ्‍यीमाचे र्‌हङ्‌की फोर्‌स्‍योरी म्‍हर्,

म्‍हुइ ओसेम् स्‍हङ्‌मोइ टङएनो थनाको।

१० ब्रबे बेलोरी झोल,

पोयेन्,

पनेइ ओसेम् दाबे बेर्‌कएनो थनाको,

तलेपङ्‍सम् लक् स्‍य्‍हेङ्‌बलचे तोःबे स्‍हेः यङ्‌नोथोब।

११ “एङ्‍यीमा ज्‍यीद सहर् वुइ नम्‍स खजु ग्‍लारी ङ्‍यीलेनो हुजुरी खजु म्‍हील एङ्‌यीमात स्‍वागत् स्‍य्‍हेङ्‌बे सेम् मुज्‍यी म्‍हयो,

ओसेम् हुजु ग्‍ला अपीत्‍थेन् गदे हुजु म्‍हीजानो टीउ।

१२ एङ्‍यीमा दीम्‍री वङ्‌बे बेलोरी ‘एत सान्‍ती तखइ’ पङो।

१३ हुजु दीम्‍की म्‍हीचे स्‍वागत् स्‍य्‍हेङ्‌ज्‍यी पङ्‌सम् सान्‍ती हुजुरी तस्‍ये मुब।

तर थेङ्‌यीमाचे स्‍वागत् अस्‍य्‍हेङ्‌ज्‍यी पङ्‌सम् एङ्‌यीमाकी सान्‍ती एङ्‌यीमातेङ्नो दोःखस्‍ये मुब।

१४ खल्‍चे पङ्‌लेनो एङ्‌यीमात स्‍वागत् अस्‍य्‍हेङ्‌ज्‍यी,

ओसेम् एङ्‌यीमाकी तम् अङ्‌येन्‍ज्‍यी पङ्‌सम् हुजु ग्‍ला ग्‍यम्‍से डोङ्‌बे बेलोरी एङ्‍यीमाचे कङ्‌की बुफ्र तथेनोa।

१५ ङ एङ्‌यीमात देमेन्‍नो पङ्‍ब,

न्‍यायकी दीन्‍री हुजु ग्‍लाकी दुख बीमम् सदोम्‍तेङ् गमोराb सहर्‌की दुख नाखम्‍बल तस्‍ये मुब।

खयम्‍बे दुखइ बारेरी येसुचे सुङ्‌बल

(मर्‌कुस् १३:९-१३; लुका २१:१२-१७)

१६ “ङ्‌येनो,

ङ एङ्‌यीमात ग्‍युमात फरामाकी गुङ्‍री पीत्‍प र्‌हङ्‌ले पीत्‍टीब।

होत्‍तज्‍यीम् एङ्‍यीमा पुख्री र्‌हङ्‍बे चनाखो ओसेम् ढुकुर र्‌हङ्‍बे सोझो तउ।

१७ होसीयार् तउ,

तलेपङ्‍सम् एङ्‌यीमात म्‍हीमाचे चुङ्‌ज्‍यीम् आदलतरी बोर्‌स्‍ये मुब,

ओसेम् यहुदीमा र्‌हुप् तबे दीम्‍मारी बोर्‌ज्‍यीम् कोर्‌रचे ग्‍यङ्‌स्‍ये मुब।

१८ एङ्‌यीमा ङइ म्‍ही य्‍हीन्‍बल तज्‍यीम् सासक्‍मातेङ् ग्‍यल्‍बोमाकी ङोन्‍ग्‍यम् रप्‍पुङ्‌स्‍ये मुब।

ओसेम् एङ्‍यीमाचे हुजुमातेङ् यहुदी अय्‍हीन्‍बे म्‍हीमात ङइ बारेरी स्‍येत्‍म्‍यङ्‍स्‍ये मुब।

१९ एङ्‌यीमात चुङ्‌ज्‍यीम् बोर्‌बे बेलोरी ता पङ्‌स्‍ये ओसेम् खले पङ्‌स्‍ये बी थछेरो।

एङ्‍यीमाचे ता पङ्‌स्‍ये बी पर्‌मेस्‍वर्‌चे होदे बेलोरीनो एङ्‌यीमात सुङ्‍स्‍ये मुब।

२० तलेपङ्‍सम् तम् लबल एङ्‍यीमा तस्‍ये अरे,

तर एङ्‍यीमा ग्‍यम्‍से तज्‍यीम् पर्‌मेस्‍वर् अपइ आत्‍माचे तम् लजेत्‍स्‍ये मुब।”

२१ “म्‍हीमाचे र्‌हङ्‌की अज्‍यो अलेमात सेत्‍परी पीन्‍स्‍ये मुब।

अपचे ज जमेमात ओसेम् ज जमेमाचे अप अमत सेत्‍परी पीन्‍स्‍ये मुब।

२२ एङ्‍यीमा ङल य्‍हीन्‍बल तज्‍यीम् जम्‍मचेनो अखोस्‍ये मुब।

तर लीक्‍यम् सम्‍म बीस्‍वास्‍री कोङ्‍ज्‍यीम् टीबलमा थर्‌स्‍ये मुब।

२३ म्‍हीमाचे एङ्‌यीमात नम्‍स गीरी दुख पीन्‍ज्‍यी पङ्‌सम् ल्‍हो-ल्‍हो नम्‍सरी छ्‍योङ्‍य्‍हरो।

ङ एङ्‌यीमात देमेन्‍नो पङ्‍ब,

म्‍हीइ ज दोःज्‍यीम् युब बीम ङोन्‍ग्‍यम् एङ्‍यीमाचे इस्राएलकी जम्‍मनो नम्‍समारी ङ्‍यीज्‍यीन्‍बल तस्‍ये अरे।

२४ “डब लोप्‍पोन् बीम ङ्‍हच्‍छ्‍यङ् अय्‍हीन्,

ओसेम् बानाएनो मालीक् बीम ङ्‍हच्‍छ्‍यङ् अय्‍हीन्।

२५ डब र्‌हङ्‌की लोप्‍पोन् गदे ओसेम् बान मालीक् गदे तबरीनो तङ्‍थोब।

थेङ्‌यीमाचे दीम्‍की न्‍याबोतनो म्‍हङ्‍की ग्‍यल्‍बो बाल्‍जीबुलc पङ्‍ब पङ्‌सम् दीम्‍की म्‍हेम्‍यमात झेन् गदे अज्‍यब पङ्‌ल?

खल्‍तेङ् लोङ्‌थोब?

(लुका १२:२-७)

२६ “होत्‍तज्‍यीम् म्‍हीमातेङ् थलोङो,

तलेपङसम् उप्‍पे तम्‍म जम्‍मनो म्रङ्‌स्‍ये मुब,

ओसेम् छुम्‍बे तम्‍मा जम्‍मानो स्‍येःस्‍ये मुब।

२७ ङचे एङ्‌यीमात म्‍हुन्‍दुङ्‌री पङ्‍बे तम् य्‍हल् तबतेङ् जम्‍मत स्‍येतो,

ओसेम् ङचे एङ्‌यीमात स्‍युप्‍तङ्‍री पङ्‍बे तम् दीम्‍की थोकुम् जोचे प्रचार स्‍य्‍हेङो।

२८ खल्‍चे ल्‍हीतकीनो सेत्‍प,

तर आत्‍मात तएनो लअखम् थेङ्‍यीमातेङ् थलोङो।

ल्‍हीतेङ् आत्‍मा ङ्‍य्‍हीतनो नर्‌करी पीत्‍पखम्‍बे पर्‌मेस्‍वर्‌्‌तेङ् लोङो।

२९ पइस गीरी कर् ङ्‍यम्‍ङ्‍य ङ्‍य्‍ही अग्‍युरो स्‍यीम्?

होले ग्‍युर्‌लेनो कर् ङ्‍यम्‍ङ्‍य गीएनो एङ्‌यीमाइ अपचे थुः अलगदे सरी तइस्‍ये अरे।

३० एङ्‍यीमालमी झेन् क्रइ बाएनो काकर्‌ले ज्‍यबल मुब।

३१ होत्‍तज्‍यीम् एङ्‍यीमा थलोङो,

एङ्‍यीमा य्‍हक्‍को कर् ङ्‍यम्‍ङ्‍यमा बीम य्‍हक्‍को सेइल य्‍हीन्‍ब।

३२ “ङत म्‍हीमाइ ङ्‍होन्‍सङ् स्‍वीकार स्‍य्‍हेङ्‍बलमात ङचेएनो थेङ्‌यीमात ङइ स्‍वर्‌गइ अपइ ङ्‍होन्‍सङ् स्‍वीकार स्‍य्‍हेङ्‌स्‍ये मुब।

३३ तर ङत म्‍हीमाइ ङ्‍होन्‍सङ् स्‍वीकार अस्‍य्‍हेङ्‍बलमात ङचेएनो थेङ्‌यीमात ङइ स्‍वर्‌गइ अपइ ङ्‍होन्‍सङ् स्‍वीकार स्‍य्‍हेङ्‌स्‍ये अरे।

डबचे फाथोबे सेइ

(लुका १२:५१-५३; १४:२६-२७)

३४ “ङ जम्‍बुलीङ्‌री सान्‍ती पीन्‍बरी खबल बी थम्‍हेनो।

सान्‍ती पीन्‍बरी खबल अय्‍हीन्,

तर तर्‌वार् पीन्‍बरी खबल य्‍हीन्‍ब।

३५ ङ जचे र्‌हङ्‌की अपइ बीरोद् स्‍य्‍हेङ्‌न लबरी,

जमेचे अमइ बीरोद् ओसेम् चङ्‌चे स्‍युमेइ बीरोद् स्‍य्‍हेङ्‌न लबरी खबल य्‍हीन्‍ब।

३६ म्‍हीइ अज्‍यबे सत्‍तुर् र्‌हङ्‌की दीम्‍की म्‍हीनो तस्‍ये मुब।

३७ “ङत बीमम् य्‍हक्‍को र्‌हङ्‌की अप अमत म्‍होइबे म्‍ही ङइ म्‍ही तबरी जेःबल अत,

ओसेम् ङत बीमम् य्‍हक्‍को र्‌हङ्‌की ज जमेमात म्‍होइबे म्‍हीएनो ङइ म्‍ही तबरी जेःबल अत।

३८ ओसेम् र्‌हङ्‌की क्रुस् नाज्‍यीम्d ङइ लीप्‍चे अब्रबे म्‍ही ङइ म्‍ही तबरी जेःबल अत।

३९ र्‌हङ्‌की जीवन् थर्‌न लब म्‍हइबलमाचे,

थेङ्‍यीमाइ जीवन म्‍हलास्‍ये मुब,

तर ङइ लागीरी र्‌हङ्‌की जीवन् म्‍हन लबलचे जीवन् यङ्‍स्‍ये मुब।

डबचे यङ्‌बे बक्सीस्

(मर्‌कुस् ९:४१; लुका १०:१६)

४० “एङ्‌यीमात ग्रहन् स्‍य्‍हेङ्‌बलचे ङत ग्रहन् स्‍य्‍हेङ्‌ब,

ओसेम् ङत ग्रहन् स्‍य्‍हेङ्‌बलचे ङत पीत्‍युजेत्‍पलत ग्रहन् स्‍य्‍हेङ्‌ब।

४१ खल्‍चे अगम्‍बक्‍तत अगम्‍बक्‍तनो पङ्‍ज्‍यीम् ग्रहन् स्‍य्‍हेङ्‌ज्‍यी,

थेचे अगम्‍बक्‍तचे यङ्‍ब र्‌हङ्‍बे बक्सीस् यङ्‍स्‍ये मुब।

होलेनो धर्‌मीत धर्‌मी पङ्‍ज्‍यीम् ग्रहन् स्‍य्‍हेङ्‌बलचे धर्‌मीचे यङ्‍ब र्‌हङ्‍बे बक्सीस् यङ्‍स्‍ये मुब।

४२ खल्‍चे ज्‍यीद बीम ज्‍यीदत ङइ डब पङ्‍ज्‍यीम् बोङ्‍ननङ् स्‍यीम् यी थुङ्‍पुङ्‍ल देमेन्‍नो थेचे बक्सीस् यङ्‍स्‍येनो मुब।”

a 

१०:१४ कङ्‌की बुफ्र तथेनो कङ्‌की बुप्‍फ्र थेमात चेतावनीकी लागीरी तथेनो पङ्‍बलमी पर्‌मेस्‍वर्‌चे हुजु ग्‍लाकी म्‍हीमात सजाय पीन्‍स्‍ये मुब। तलेपङसम् थेङ्‌यीमाचे थेङ्‌की डबमातेङ् फ्रोइत बीस्‍वास् अल।

b 

१०:१५ सदोम्‍तेङ् गमोरा पर्‌मेस्‍वर्‌चे चु सहर् ङ्‍य्‍हीरी मुबे म्‍हीमातेङ् सहर्‌तनो नास् स्‍य्‍हेङ्‍जेत्‍ज्‍यी। तलेपङ्‍सम् थेङ्‌यीमाचे य्‍हक्‍को पापमा स्‍य्‍हेङ्‌बल मुबल।

c 

१०:२५ बाल्‍जीबुल सैतान्‍की ल्‍हो-ल्‍हो मीन् बाल्‍जीबुल य्‍हीन्‍ब।

d 

१०:३८ क्रुस् नाज्‍यीम् क्रुस् नाब पङ्‍बलमी येसुइ लागीरी दुख नाबतेङ् स्‍यीबरीएनो तयार् तथोब पङ्‍बल य्‍हीन्‍ब।

येसुतेङ् बप्‍तीस्‍मा पीन्‍बे युहन्‍ना

(लुका ७:१८-३५)

११

१ येसुचे र्‌हङ्‌की चुङ्‌ङ्‌य्‍ही डबमात चु तम्‍मा लोप्‍जेत्‍प बीसेम् हुजु ग्‍लाकी रेइ-रेइकी ज्‍यीद सहर्‌मारी म्‍हीमात लोप्‍पतेङ् प्रचार स्‍य्‍हेङ्‌बरी स्‍येजेत्‍ज्‍यी।

२ बप्‍तीस्‍मा पीन्‍बे युहन्‍नाचे थे जेल्‍न्‍हङ् मुबे बेलोरी मुक्‍ती न्‍हङ्‌बे ख्रीस्‍ट्‍चे स्‍य्‍हेङ्‌जेत्‍पे लक्‍माकी बारेरी थ्‍येःज्‍यी।

होत्‍तज्‍यीम् युहन्‍नाचे थेइ डेत्-डेत् डबमात,

३ चु तम् ङ्‌योत्‍परी येसुज पीत्‍ज्‍यी,

“ब्‍योन्‍खजेत्‍स्‍येकी मुक्‍ती न्‍हङ्‌बे ख्रीस्‍ट् थेङ्‌नो य्‍हीन्‍ब,

वुइ ङ्‌यीमाचे ल्‍हो-ल्‍होत ब्रेन्‍थोब?”

४ येसुचे थेङ्‌यीमात सुङ्‌ज्‍यी,

“एङ्‍यीमाचे थ्‍येःबतेङ् म्रङ्‌बे तम्‍मा ङ्‌यीज्‍यीम् युहन्‍नात स्‍येतो,

५ कनमाचे म्रङ्‌ब,

खोरमा ब्रब खम्‍ब,

पुन् स्‍यप्‍पलमा फेन्‍बल मुब,

न्‍हादीङ्‍माचे थ्‍येःब,

स्‍यीबलमा सोब,

ओसेम् प्रङ्‌नमात ज्‍यबे सम्‍तर् स्‍येत्‍टीब मुब।

६ ङत बीस्‍वास् स्‍य्‍हेङ्‌ब अपीत्‍पलमा मोलम् यङ्‍बलमा य्‍हीन्‍ब।”

७ युहन्‍नाइ डबमा य्‍हर्‌ब बीसेम् येसुचे म्‍हीमात युहन्‍नाइ बारेरी सुङ्‌ब तीप्‍ज्‍यी,

“एङ्‌यीमा उजाड-ग्‍लारी ता च्‍याबरी ङ्‍यीज्‍यी?

लाबचे य्‍होङ्‌टीबे म दोङ्‌बोत च्‍याबरी?

८ एङ्‍यीमा ता च्‍याबरी ङ्‍यीज्‍यी?

ज्‍यब-ज्‍यबे येन् येन्‍बे म्‍हीत च्‍याबरी य्‍हीन्‍ब?

ज्‍यब-ज्‍यब येन् येन्‍बे म्‍हीम् ग्‍यल्‍बोइ दर्‌बार्‌मारी टीब।

९ ङत पङो,

देमेन्‍नो एङ्‍यीमा ता च्‍याबरी डोङ्‍ज्‍यी?

ता अगम्‍बक्‍तत च्‍याबरी?

य्‍हीन्‍ब,

ङ एङ्‌यीमात देमेन्‍नो पङ्‍ब,

ओसेम् एङ्‍यीमाचे अगम्‍बक्‍त बीमएनो ङ्‍हच्‍छ्‍यङ् गीःत म्रङ्‌बल मुब।

१० तलेपङ्‍सम् धर्‌मइ छ्‍येःरी पर्‌मेस्‍वर्‌चे युहन्‍नाइ बारेरी चोले सुङ्‌बल मुब-

‘च्‍यागो,

ङ एइ ङोन्-ङोन् ङइ चवत पीत्‍स्‍ये मुब,

ओसेम् थेचे एइ ग्‍यम् तयार स्‍य्‍हेङ्‌स्‍ये मुब।’a

११ “देमेन्‍नो ङ एङ्‌यीमात पङ्‌ब,

बप्‍तीस्‍मा पीन्‍बे युहन्‍ना बीम ङ्‍हच्‍छ्‍यङ् म्‍ही न्‍हबल अरे।

होलेतलेनो स्‍वर्‌गइ य्‍हुल्‍री खल जम्‍मा न्‍हङ्‌री ज्‍यीद मुब,

थे युहन्‍ना बीमएनो ङ्‍हच्‍छ्‍यङ् य्‍हीन्‍ब।

१२ बप्‍तीस्‍मा पीन्‍बे युहन्‍नाचे प्रचार स्‍य्‍हेङ्‌बे बेलो य्‍हङ्‌से देरे सम्‍म स्‍वर्‌गइ य्‍हुल् झेन् य्‍हक्‍को तबोर्‌टीबल मुब।

ओसेम् बीरोद् स्‍य्‍हेङ्‌बलमाम् हुजुइ बीरुद्‍दरी छेत्‍टीब।

१३ बप्‍तीस्‍मा पीन्‍बे युहन्‍नाइ बेलो सम्‍म मोसाचे ब्रीबे पर्‌मेस्‍वर्‌की नीयम्तेङ् जम्‍मा अगम्‍बक्‍तमाचे स्‍वर्‌गइ य्‍हुल्‍की बारेरी अगम्बानी पङ्‍बल मुबल।

१४ ओसेम् एङ्‍यीमाचे ङत बीस्‍वास् स्‍य्‍हेङ्‌बे सेम् लबनो पङ्‌सम्,

थेङ्‌यीमाचे खस्‍ये मुब पङ्‌बे एलीया युहन्‍नानो य्‍हीन्‍ब।

१५ खल्‍ल थ्‍येःबे न्‍हबीङ् मुज्‍यी हुजुचे थ्‍येःखइ!

१६ “चु पुस्‍ताइ म्‍हीमात ङ तातेङ् व्‍हब?

थेङ्‌यीमा बजार्‌री क्‍लङ्‍ज्‍यीम् टीबे कोलमा र्‌हङ्‌ब य्‍हीन्‍ब,

ओसेम् ल्‍हो-ल्‍हो र्‌होमात ङ्‌होत्‍ज्‍यीम् पङ्‌ब-

१७ ‘ङ्‌यीमाचे एङ्‌यीमाकी लागीरी पुली र्‌हब्‍ज्‍यी,

तर एङ्‌यीमा अस्‍य,

ओसेम् ङ्‌यीमाचे एङ्‌यीमाकी लागीरी दुखइ व्‍हइ कोज्‍यी,

तर एङ्‌यीमा अक्रा।’

१८ “तलेपङ्‍सम् युहन्‍ना चब थुङ्‌ब लज्‍यीम् अख,

ओसेम् एङ्‍यीमाचे पङ्‌ब,

‘थेत म्‍हङ् स्‍यप्‍पल मुब।’

१९ ओसेम् म्‍हीइ ज चब थुङ्‌ब लज्‍यीम् खज्‍यी,

ओसेम् एङ्‌यीमाचे पङ्‌ब,

‘च्‍यागो चु म्‍हीत!

थेचे य्‍हक्‍को चब थुङ्‌ब स्‍य्‍हेङ्‌ब,

ओसेम् तीरो दुत्‍पे म्‍हीमातेङ् पापीमाकी र्‌हो’ बी पङ्‌ब।

तर बुद्‍दीत थेइ लक्‍मा ग्‍यम्सेनो ठीक् ङोन्‍ब।”

बीस्‍वास् अस्‍य्‍हेङ्‌बे सहर्‌मा

(लुका १०:१३-१५)

२० हुजु लीप्‍चे येसुचे खजु-खजु ज्‍यीद सहर्‌मारी य्‍हक्‍को तेङेन्‍की लक्‍मा स्‍य्‍हेङ्‌जेत्‍ज्‍यी,

हुजु सहर्‌माकी म्‍हीमात धीक्‍कर्‌तीजेत्‍ज्‍यी।

तलेपङ्‍सम् थेङ्‌यीमाचे र्‌हङ्-र्‌हङ्‍की पापमा ग्‍यम्‍स्‍ये पस्‍चताप अस्‍य्‍हेङ्।

२१ थेङ्‌चे सुङ्‌ज्‍यी,

“खोराजीनतेङ् बेथसेदाकी म्‍हीमा,

एङ्‌यीमात धीक्‍कार!

एङ्‌यीमाकी गुङ्‍री स्‍य्‍हेङ्‌बे तेङेन्‍की लक्‍मा टुरोसतेङ् सीदोन सहर्‌री स्‍य्‍हेङ्‌बल य्‍हीन्‍सम् हुजु ग्‍लाकी म्‍हीमाचे थेङ्‌यीमाकी पापमा ग्‍यम्‍से य्‍हक्‍को ङोन्‍नो गल्‍द य्‍हुर्‌ज्‍यीम् ओसेम् मेफ्र स्‍य्‍हल्‍ज्‍यीम् पस्‍चताप स्‍य्‍हेङ्‌स्‍ये मुबल।

२२ तर ङ एङ्‌यीमात पङ्‌ब,

न्‍यायकी दीन्‍री एङ्‌यीमाल बीमम् टुरोसतेङ् सीदोन्‍की म्‍हीमाकी सजाय नाब खम्‍बल तस्‍ये मुब।

२३ “ओसेम् कफर्‌नहुम्‍की म्‍हीमा,

एङ्‍यीमा स्‍वर्‌गरी दोःब बी म्‍हेन्‍ब?

एङ्‌यीमा नर्‌करी ख्‍लास्‍ये मुब।

तलेपङ्‍सम् एङ्‌यीमात ङोन्‍ब र्‌हङ्‌बे तेङेन्‍की लक्‍मा सदोमरीएनो ङोन्‍बल पङ्‌सम् सदोम सहर् तीङ्‌यी सम्‍मनो टीस्‍येल।

२४ तर ङ एङ्‌यीमात पङ्‌ब,

न्‍यायकी दीन्‍री एङ्‌यीमाल बीमम् सदोम सहर्‌की म्‍हीमाकी सजाय नाब खम्‍बल तस्‍ये मुब।”

दुःबलमाचे येसुरी दुःब न्‍हम्‍यङ्‍ब

(लुका १०:२१-२२)

२५ हुजु बेलोरी येसुचे चोले प्रार्‌थना स्‍य्‍हेङ्‌ज्‍यी,

“अप,

स्‍वर्‌गतेङ् जम्‍बुलीङ्‌की प्रभु,

ङ थेङ्‌त व्‍होर्‌छ्‌ये पीन्‍ब,

तलेपङ्‍सम् बुद्‍दी मुबे म्‍हीमातेङ् स्‍येःब खेःबे म्‍हीमा ग्‍यम्‍से छुम्‍ज्‍यीम् थेन्‍जेत्‍पे तम् ज्‍यीद कोलमा र्‌हङ्‍बे ङ्‌यीमात गोनलजेत्‍ज्‍यी।

२६ अप,

थेङ्‌त चोलेनो स्‍य्‍हेङ्‌बे थुः तज्‍यी।

२७ “ङइ अपचे जम्‍मा स्‍हेमा ङत सोप्‍तीजेत्‍पल मुब।

अपचे बीम खल्‍चेएनो जत अस्‍ये,

ओसेम् जचे बीम खल्‍चेएनो अपत अस्‍ये,

तर जचे अपत स्‍येनलपीन्‍बे म्‍हीमाचे अपत स्‍येःब।

२८ “ल्‍हीबे दोत्‍चे प्‍लेबलमातेङ् दुःबलमा जम्‍मनो ङइज खोउ,

ङ एङ्‌यीमात दुःब न्‍हपुङ्‍स्‍ये मुब।

२९ ङइ कुम् नागो,

ओसेम् ङ ग्‍यम्‍से लोपो,

तलेपङ्‍सम् ङइ सेम् नम्रतेङ् दयचे प्‍लीङ्‍बल मुब।

ओसेम् एङ्‍यीमाचे र्‌हङ्‌की आत्‍मारी दुःब न्‍हम्‍यङ्‌स्‍ये मुब।

३० ङइ कुम् देबल मुब,

ओसेम् ङइ दोत् यङ्‌ज मुब।”

a 

११:१० मलाकी ३:१

दुःब न्‍हबे दीन्‍की प्रभु

(मर्‌कुस् २:२३-२८; ३:१-६; लुका ६:१-११)

१२

१ हुजु बेलोरी येसु दुःब न्‍हबे दीन्‍री व्‍ह म्रङ् ग्‍यम्‍से तज्‍यीम् स्‍येजेत्‍टीब मुबल।

थेङ्‌की डबमा ख्रेन्‍बल तज्‍यीम् व्‍हइ नम् टङ्‍ज्‍यीम् चज्‍यी।

२ चु म्रङ्‌ज्‍यीम् फरीसीमाचे येसुत पङ्‌ज्‍यी,

“स्‍हीगो,

थेङ्‌की डबमाचे मोसाचे ब्रीबे पर्‌मेस्‍वर्‌की नीयम्‍चे दुःब न्‍हबे दीन्‍री स्‍हेङ्‌ब अत पङ्‍बे लक् स्‍हेङ्‍टीब मुब।”

३ तर थेङ्‌चे थेङ्‌यीमात जोहाप् न्‍हङ्‍जेत्‍ज्‍यी,

“दाऊदचे थेतेङ् थेइ र्‌होमा ख्रेन्‍बे बेलोरी ता स्‍हेङ्‍ज्‍यी,

एङयीमाचे धर्‌म छ्‍येरी खेत्‍पल अरे?

४ थे पर्‌मेस्‍वर्‌की ज्‍यीद दीम्‍न्‍हङ् वङ्‌ज्‍यी,

ओसेम् थेतेङ् थेइ र्‌होमाचे पर्‌मेस्‍वर्‌त पीन्‍बे गेङ् चज्‍यी।

मोसाचे ब्रीबे नीयम् अनुसार हुजु ग्‍येङ् लम्‍बुमा बीमम् ल्‍हो-ल्‍हो खल्‍चेएनो चब अतब मुबल।

५ एङ्‍यीमाचे मोसाचे ब्रीबे नीयम्‍री खेत्‍पल अरे वुइ त?

लम्‍बुचे दुःब न्‍हबे दीन्‍रीएनो पर्‌मेस्‍वर्‌की दीम्‍री लक् स्‍हेङ्‍ज्‍यीम् दुःब न्‍हबे दीन्‍की नीयम्‍त अङ्‌येन्!

होलेतलेनो थेङ्‌यीमात दोस् अपीन्।

६ ङ एङ्‌यीमात पङ्‌ब,

पर्‌मेस्‍वर्‌की दीम् बीमएनो ङ्‍हच्‍छ्‍यङ् गीः चुरी मुब।

७ ‘ङ एङ्‍यीमा ग्‍यम्‍से ठा अय्‍हीन्,

तर दय स्‍य्‍हेङ्‌खइ म्‍हेन्‍ब’ पङ्‍बे फ्रोइकी अर्‌थ एङ्‌यीमाचे गोबल पङ्‌सम् दोस् अरेबे ङइ डबमात एङ्‍यीमाचे दोस् पीन्‍स्‍ये अरेबल।

८ तलेपङ्‍सम् म्‍हीइ ज दुःब न्‍हबे दीन्‍लएनो प्रभु य्‍हीन्‍ब।”

९ ओसेम् येसु हुजु ग्‍लासे डोङ्‌जेत्‍ज्‍यीम् थेङ्‌यीमाकी यहुदीमा र्‌हुब् तबे दीम्‍री स्‍येःज्‍यी।

१० हुजुरी या खर्‌बे म्‍ही गी मुबल,

ओसेम् थेङ्‌त दोस् ल्‍हइतीबे सेम् लज्‍यीम् फरीसीमाचे ङ्‌योत्‍ज्‍यी,

“दुःब न्‍हबे दीन्‍री नबे म्‍हीत फेन्‍न लब नीयम अनुसार तब वुइ अत?”

११ येसुचे थेङ्‌यीमात सुङ्‌ज्‍यी,

“एङ्‍यीमा न्‍हङ्‌री खल्‍ल पङलेनो दुःब न्‍हबे दीन्‍री ग्‍यु गीः व्‍हङ्न्‍हङ् तइज्‍यी पङ्‌सम्,

एङ्‍यीमाचे हुजु ग्‍युत अतेतो स्‍यीम्?

१२ ग्‍यु बीमम् म्‍ही य्‍हक्‍को सेइल य्‍हीन्‍ब।

होत्‍तज्‍यीम् दुःब न्‍हबे दीन्‍री ज्‍यबे लक् स्‍य्‍हेङब नीयम् अनुसार तब।”

१३ हुजु लीप्‍चे येसुचे या खर्‌बे म्‍हीत,

“या स्‍येल् लो” बी सुङ्‌ज्‍यी।

थेचे या स्‍येल् लज्‍यी ओसेम् थेइ या फेन्‍ज्‍यी।

१४ हुजु लीप्‍चे फरीसीमा डोङ्‍ज्‍यीम् य्‍हर्‌ज्‍यी,

ओसेम् येसुत खले सेत्‍प पङ्‌ज्‍यीम् तम् डीज्‍यी।

पर्‌मेस्‍वर्‌चे दम्‍जेत्‍पे योक्‍पो

(मर्‌कुस् ३:७-१२; लुका ६:१७-१९)

१५ येसुचे थेङ्‌की बीरुद्‍दरी तम् डीःबल खेम्‍ज्‍यीम् थेङ् स्‍येःजेत्‍ज्‍यी।

य्‍हक्‍को म्‍हीमा थेङ्‌की लीप्‍चे ब्रज्‍यी,

ओसेम् थेङ्‌चे थेङ्‍यीमातेङ् मुबे नबमा जम्‍मत फेन्‍न लजेत्‍ज्‍यी।

१६ ओसेम् थेङ्‌चे थेङ्‌यीमात थेङ्‌की बारेरी खल्‍तएनो थस्‍येतो बी कुल्‍ज्‍यी।

१७ चोले पर्‌मेस्‍वर्‌चे अगम्‍बक्‍त यसैया ग्‍यम्‍से सुङ्‍बे फ्रोइ टोप् तखज्‍यी-

१८ “च्‍यागो,

ङचे दम्‍बे योक्‍पो चुनो य्‍हीन्‍ब,

थेत ङ य्‍हक्‍को म्‍होइब,

थेतेङ् ङ य्‍हक्‍को तङ्‍बल मुब।

ङ ङइ आत्‍मा थेइ जोरी पीत्‍युस्‍ये मुब,

ओसेम् थेचेनो जम्‍म जात्‍की म्‍हीमात न्‍यायकी प्रचार स्‍य्‍हेङ्‌स्‍ये मुब।

१९ थेचे न्‍ह बङस्‍ये मुब,

न्‍ह क्रीङ्‍स्‍ये मुब,

न्‍ह ग्‍यम्‍मारी थेइ केत् थ्‍येःस्‍ये मुब।

२० थेचे कुक् तबे मएनो क्‍युत्‍स्‍ये अरे,

ओसेम् स्‍यीयम्‍टीबे मेतङ्एनो सेत्‍स्‍ये अरे,

ओसेम् थेचे न्‍यायत डाना लस्‍ये मुब।

२१ ओसेम् जातीमा जम्‍मचेनो थेइ मीन्‍री आस् थेन्‍स्‍ये मुब।”

येसुतेङ् सैतान्

(मर्‌कुस् ३:२०-३०; लुका ११:१४-२३)

२२ हुजु लीप्‍चे म्‍हङ् स्‍यप्‍ज्‍यीम् कनतेङ् लेम्‍ब तबे म्‍ही गीत म्‍हीमाचे येसुज बज्‍यी।

येसुचे फेन्‍न लजेत्‍प बीसेम् हुजु म्‍हीचे म्रङ्‌बतेङ् तम् पङ्‍ब खम्‍ज्‍यी।

२३ ओसेम् म्‍हीमा जम्‍मनो तेङेन् तज्‍यीम् पङ्‍ज्‍यी,

“दाऊदकी ज थेनो य्‍हीन्‍ब खम्‍ब?”

२४ चु थ्‍येःज्‍यीम् फरीसीमाचे पङ्‍ज्‍यी,

“चु म्‍हीचे म्‍हङ्‍माकी ग्‍यल्‍बो बाल्‍जीबुलकीa सक्‍ती ग्‍यम्‍चे म्‍हङ् तेत्‍प।”

२५ येसुचे थेङ्‌यीमाकी सेम्‍की तम् खेम्‍ज्‍यीम् सुङ्‌ज्‍यी,

“खजु य्‍हुल् पङ्‌लेनो र्‌हङ्‍न्‍हङ् थीज्‍यी पङ्‌सम् हुजु य्‍हुल् र्‌हङ्‌नो नास् तब।

ओसेम् सहर् वुइ म्‍हेम्‍यमा खजु पङ्‌लेनो र्‌हङ्‍न्‍हङ् थीज्‍यी पङ्‌सम् हुजुएनो नास् तब।

२६ होलेनो सैतान्‍चे सैतान्‍तनो तेत्‍लाज्‍यी पङ्‌सम् थे थीज्‍यीम् र्‌हङ्‌चे र्‌हङ्‌तनो बीरोद् स्‍य्‍हेङ्‌ब,

ओसेम् थेइ य्‍हुल् खले थाम्‍दील?

२७ एङयीमाचे ङत बाल्‍जीबुलकी सक्‍ती ग्‍यम्‍से म्‍हङ्‌मा तेत्‍लाब पङ्‍ब पङ्‌सम्,

एङ्‌यीमाकी डबमाचे खलइ सक्‍ती ग्‍यम्‍से म्‍हङ्‌मा तेत्‍लाब स्‍यीम्?

होत्‍तज्‍यीम् एङ्‌यीमाकी डबमानो एङ्‌यीमाकी न्‍याय स्‍य्‍हेङ्‌बलमा तस्‍ये मुब।

२८ तर पर्‌मेस्‍वर्‌की आत्‍मा ग्‍यम्‍से ङचे म्‍हङ्‌मा ल्‍हब्‍लाब पङ्‌सम् पर्‌मेस्‍वर्‌की य्‍हुल् एङ्‌यीमाकी गुङ्‍री खज्‍यीन्‍बल मुब।

२९ ङोन्‍ग्‍यम् बङ्‍ज्‍येन् म्‍हीत अखीज्‍यी पङ्‌सम् खल्‍चेएनो थेइ दीम्‍री वङ्‌ज्‍यीम् दीम्‍की स्‍हेमा बोर् अखम्।

हुजु बङ्‍ज्‍येन् म्‍हीत खीज्‍यीम्‍कीनो थेइ दीम्‍की स्‍हेमा य्‍हो लबोर्‌ब खम्‍ब।

३० “ङतेङ् बक्‍च्‍य अरेबलम् ङइ बीरोधी य्‍हीन्‍ब,

ओसेम् ङतेङ् दुत्‍परी र्‌हो अलबलचे ङचे दुत्‍पलएनो ठम्‍लाब।

३१ होत्‍तज्‍यीम् ङ एङ्‌यीमात पङ्‍ब,

म्‍हीमाचे खीसइतीज्‍यीम् स्‍हेङ्‍बे पापमा क्षमा तस्‍ये मुब,

तर पबीत्र आत्‍माइ बीरुद्‍दरी खीसइतीबल क्षमा तस्‍ये अरे।

३२ म्‍हीइ जइ बीरुद्‍दरी पङ्‌बे पापमा क्षम तस्‍ये मुब,

तर पबीत्र आत्‍माइ बीरुद्‍दरी पङ्‍बे पापमी चु बेलोतेङ् खस्‍येकी बेलोरीएनो क्षमा तस्‍ये अरे।

दोङ्‌बोतेङ् दोङ्‌बोइ रोःरो

(लुका ६:४३-४५)

३३ “ज्‍यबे दोङ्‌बोरी ज्‍यबे रोःरो रोःब,

ओसेम् अज्‍यबे दोङ्‌बोरी अज्‍यबे रोःरो रोःब।

तलेपङ्‍सम् दोङ्‍बो खतेब बी रोःरो ग्‍यम्सेनो स्‍येःब।

३४ ओ पुख्रीइ कोलमा!

एङ्‍यीमा दुस्‍ट तज्‍यीमएनो ज्‍यबे तम् खले पङ्‍ब खम्‍ब?

तलेपङ्‍सम् सेम्‍री ता मुज्‍यी हुजुनो सुङ्चे थोल्‍ब।

३५ ज्‍यबे म्‍हीचे ज्‍यबे सेम् ग्‍यम्‍से ज्‍यबे तम्‍नो पङ्‍ब,

ओसेम् अज्‍यबे म्‍हीचे अज्‍यबे सेम् ग्‍यम्‍से अज्‍यबे तम्‍नो पङ्‍ब।

३६ ङ एङ्‌यीमात पङ्‍ब,

म्‍हीमाचे पङ्‍बे जम्‍मनो अतोबे तम्‍माकी हीसाब कीताब् न्‍यायकी दीन्‍री पीन्‍थोस्‍ये मुब।

३७ तलेपङ्‍सम् एङ्‍यीमाचे पङ्‍बे तम्‍सेनो न्‍यायकी दीन्‍री एङ्‍यीमा दोसी य्‍हीन्‍ब वुइ अय्‍हीन् ङोन्‍स्‍ये मुब।”

योनाइ चीनो

(मर्‌कुस् ८:११-१२; लुका ११:२९-३२)

३८ हुजु लीप्‍चे डेत्-डेत् धर्‌म लोप्‍पोन्‍मातेङ् फरीसीमाचे येसुत पङ्‍ज्‍यी,

“लोप्‍पोन्,

ङ्‍यीमात थेङ्‌चे तेङेन्‍की चीनो गीः ङोन्‍जेतो,

ङ्‍यीमाल च्‍याबे सेम् मुब।”

३९ ओसेम् येसुचे सुङ्‌ज्‍यी,

“दुस्‍टतेङ् ब्‍यभीचारी पुस्‍तमाचेकीनो तेङेन्‍की चीनो म्‍हइब।

तर चु पुस्‍तात अगम्‍बक्‍त योनाइ चीनो बीम ल्‍हो-ल्‍हो चीनो पीन्‍स्‍ये अरे।

४० तलेपङ्‍सम् खले योना ङ्‍हच्‍छ्‍यङ् तर्‌ङइ फो न्‍हङ् दीन् सोम् ओसेम् म्‍हुन् सोम् टीज्‍यी,

होलेनो म्‍हीइ जएनो जम्‍बुलीङ्‌की फोरी दीन् सोम् ओसेम् म्‍हुन् सोम् टीस्‍ये मुब।

४१ न्‍यायकी दीन्‍री नीनबे सहरकी म्‍हीमाचे रप्‍ज्‍यीम् चु पुस्‍ताइ म्‍हीमात दोस् ल्‍हइतीस्‍ये मुब,

तलेपङ्‍सम् योनाइ प्रचार् ग्‍यम्‍से थेमाचे पस्‍चताप स्‍य्‍हेङ्‌ज्‍यी।

ङ एङ्‌यीमात पङ्‍ब,

चुरी योना बीमएनो ङ्‍हच्‍छ्‍यङ् गीः मुब।

४२ न्‍यायकी दीन्‍री लोःकी रानीचे रप्‍ज्‍यीम् चु पुस्‍ताइ म्‍हीमात दोस् ल्‍हइतीस्‍ये मुब,

तलेपङ्‍सम् सोलोमन ग्‍यल्‍बोइ बुद्‍दीइ तम् ङ्‌येन्‍बरी थे य्‍हक्‍को थारीङ् ग्‍यम्‍चे खज्‍यी।

ङ एङ्‌यीमात पङ्‍ब,

चुरी सोलोमन बीमएनो ङ्‍हच्‍छ्‍यङ् गीः मुब।

दुस्‍ट आत्‍मा दोःज्‍यीम् खबल

(लुका ११:२४-२६)

४३ “दुस्‍ट आत्‍मा म्‍ही ग्‍यम्‍से डोङ्‌य्‍हर्‌ब बीसेम् हुजु दुस्‍ट आत्‍मा खर्‌बे ग्‍लामा तज्‍यीम् दुःब न्‍हबे ग्‍ला म्‍हइब,

तर अय्‍हङ्।

४४ ओसेम् हुजु आत्‍माचे पङ्‍ब,

‘ङ खन्‍चे खज्‍यी हुजु दीम्‍रीनो दोःज्‍यीम् ङ्‍यीब।’

ओसेम् दोःखमम् हुजु आत्‍माचे हुजु दीम् थेन्-थेन् ओसेम् सङ्‍सेङ्ले ज्‍यनले थेन्‍बल यङ्‍ब।

४५ ओसेम् हुजु य्‍हर्‌ज्‍यीम् र्‌हङ् बीमम् य्‍हक्‍को अज्‍यबे आत्‍मा ङ्‌यीस् ङ्‌होत्‍ज्‍यीम् बब,

ओसेम् थेङ्‍यीमा न्‍हङ्‌री वङ्‌ज्‍यीम् टीब।

हुजु म्‍हील ङोन्‍ग्‍यम्‍ल बीम लीक्‍यम्‍की दस झेन् अज्‍यबल तब।

चु दुस्‍ट पुस्‍तइ म्‍हीमातएनो होतेबनो तस्‍ये मुब।”

येसुइ अमतेङ् अलेमा

(मर्‌कुस् ३:३१-३५; लुका ८:१९-२१)

४६ येसुचे म्‍हीमातेङ् तम् पङ्‌टीबे बेलोरी थेङ्‌की अमतेङ् अलेमा दोखज्‍यी।

थेङ्‍यीमा येसुतेङ्‍ तम् लथोबल मुब पङ्‍ज्‍यीम् दोरी ब्रेन्‍ज्‍यीम् रप्‍ज्‍यी।

४७ म्‍ही गीचे येसुत पङ्‍ज्‍यी,

“स्‍हीगो,

थेङ्‌की अमतेङ् अलेमा थेङ्‍तेङ् तम् पङ्‌थोबल मुब पङ्‍ज्‍यीम् दोरी रप्‍टीबल मुब।”

४८ ओसेम् येसुचे सम्‍तर् बबे म्‍हीत,

“ङइ अमतेङ् अलेमा खल् य्‍हीन्‍ब?”

बी सुङ्‌ज्‍यी।

४९ हुजु लीप्‍चे थेङ्‌चे र्‌हङ्‌की डबमात ङोन्‍जेत्‍ज्‍यीम् सुङज्‍यी,

“चुमानो ङइ अमतेङ् अलेमा य्‍हीन्‍ब,

५० तलेपङ्‍सम् खल्‍चे ङइ स्‍वर्‌गरी मुबे अपचे पङ्‍बे तम् ङ्‍येन्‍ज्‍यी हुजुनो ङइ अले,

अङ ओसेम् अम य्‍हीन्‍ब।”

a 

१२:२४ बाल्‍जीबुल बालजीबुल सैतान्‍की ल्‍हो-ल्‍हो मीन् य्‍हीन्‍ब।

ब्‍लु ब्‍लुत्‍पे अर्‌थ

(मर्‌कुस् ४:१-१२; लुका ८:४-१०; १०:२३-२४)

१३

१ हुजु दीन्‍रीनो येसु हुजु दीम् ग्‍यम्‍से डोङ्‍ज्‍यीम् ग्‍येइ यरी स्‍येःज्‍यीम् स्‍य्‍हुज्‍यी।

२ ओसेम् थेङ्‌की कोरोरो य्‍हक्‍को म्‍हीमा र्‌हुब तज्‍यी।

होत्‍तज्‍यीम् थेङ् दोङ्‍ग गीरी क्रेत्‍जेत्‍ज्‍यी,

ओसेम् म्‍हीमाम् ग्‍येइ यरीनो रप्‍टीज्‍यी।

३ थेङ्‌चे म्‍हीमात य्‍हक्‍को तम्‍मा अर्‌थरी चोले सुङ्‌ज्‍यी,

“म्‍ही गी ब्‍लु ब्‍लुत्‍परी य्‍हर्‌ज्‍यी।

४ ब्‍लु ब्‍लुत्‍मम् गदे ब्‍लु ग्‍यम्‍री दोःज्‍यी,

ओसेम् ङ्‍यम्‍ङ्‍यमा खज्‍यीम् चलाज्‍यी।

५ गदे ब्‍लुम् सेप्र चेक्‍कीनो मुबे ङ्‍हच्‍छ्‍यङ् युङ्‌ब जोरी दोज्‍यी।

सेप्र चेक्‍कीनो मुबल तज्‍यीम् फीबम् ग्‍योन्‍नो फीःज्‍यी।

६ तर टा नुप्‍नले ङ्‍यीअखम्‍बल तज्‍यीम् दीनी फ्‍याब बीसेम् खर्‌य्‍हर्‌ज्‍यी।

७ गदे ब्‍लुम् पुजुइ जीङ्‍न्‍हङ् दोःज्‍यी,

ओसेम् पुजुमा नोज्‍यीम् हुजु फीःबे ब्‍लुत उप्‍लाज्‍यी।

८ ल्‍हो-ल्‍हो ब्‍लुम् ङ्‍योम् तबे सरी दोःज्‍यी।

ओसेम् छर्‌ज्‍यीम् कोइचे सय गुन,

कोइचे साठी गुन,

कोइचे तीस् गुन य्‍हक्‍को अन्‍न रोःज्‍यी।

९ खल्‍ल थ्‍येःबे न्‍हबीङ् मुब,

थेचे थ्‍येःखइ।”

१० हुजु लीप्‍चे डबमा येसुइज खज्‍यीम्,

“थेङ्‌चे तले म्‍हीमात अर्‌थमारी लोप्‍जेत्‍प?”

बी ङ्‌योत्‍ज्‍यी।

११ थेङ्‌चे डबमात सुङ्‌ज्‍यी,

“स्‍वर्‌ग य्‍हुल्‍की न्‍हङ्‌की तम्‍मा स्‍येःबे ज्ञान एङ्‌यीमात पीन्‍बल मुब,

तर ल्‍हो-ल्‍होमात पीन्‍बल अरे।

१२ तलेपङ्‍सम् खल्‍तेङ् मुब,

हुजुत झेन् य्‍हक्‍को पीन्‍स्‍ये मुब,

ओसेम् थेतेङ् ल्‍हाब सम्‍मनो तस्‍ये मुब।

तर खल्‍तेङ् अरे,

हुजुल चेक् मुबलएनो ब्‍येन्‍स्‍ये मुब।

१३ होत्‍तज्‍यीम् ङचे थेङ्‌यीमात लोप्‍पे बेलोरी अर्‌थ ग्‍यम्‍से लोप्‍प,

तलेपङ्‍सम् थेङ्‌यीमाचे च्‍याबम् च्‍याब,

तर म्रङ् अखम्,

ङ्‍येन्‍बम् ङ्‍येन्‍ब,

तर थ्‍येःज्‍यीम् गोअखम्।

१४ यसैया अगम्‍बक्‍तचे पङ्‍बे तम् चोले टोप् तखज्‍यी-

‘थेङ्‌यीमाचे थ्‍येःबम् थ्‍येःब,

तर अगो,

च्‍याबम् च्‍याब,

तर अम्रङ्।

१५ तलेपङ्‍सम् थेङ्‌यीमाकी लो अछ्‍यर्‌बल मुब,

ओसेम् थेङ्‌यीमाकी न्‍हबीङ् न्‍हादीङ् तबल मुब,

थेङ्‌यीमाकी मीः च्‍युम् तबल मुब।

होले अतबल य्‍हीन्‍सम्,

थेङ्‌यीमाकी मीचे म्रङ्‌स्‍ये मुबल,

न्‍हबीङ्‍चे थ्‍येःस्‍ये मुबल,

लोचे गोस्‍ये मुबल,

थेङ्‌यीमाकी सेम् ङपट्‍टी दोःस्‍ये मुबल,

ओसेम् ङ थेङ्‌यीमात फेन्‍न लस्‍ये मुबल।’

१६ “तर एङ्‍यीमाम् मोलम् यङ्‍बलमा य्‍हीन्‍ब।

एङ्‌यीमाकी मीःचे म्रङ्‌ब ओसेम् न्‍हबीङ्‍चे थ्‍येःब।

१७ ङ एङ्‌यीमात देमेन्‍नो पङ्‍ब,

एङ्‍यीमाचे म्रङ्‌बतेङ् थ्‍येःबे तम्‍मा य्‍हक्‍कोनो अगम्‍बक्‍तमातेङ् धर्‌मी म्‍हीमाचे ङ्‍येन्‍बे सेम् लबल मुबल।

तर थेङ्‌यीमाचे ङ्‍येन् अम्‍यङ्,

ओसेम् म्रङ्‍एनो अम्‍यङ्।

येसुचे ब्‍लु ब्‍लुत्‍पे तम्‍की अर्‌थ सुङ्‌बल

(मर्‌कुस् ४:१३-२०; लुका ८:११-१५)

१८ “ब्‍लु ब्‍लुत्‍पे अर्‌तइ अर्‌थ ङ्‌येनो।

१९ कोइ म्‍हीमाचेमी स्‍वर्‌ग य्‍हुल्‍की बारेरी ङ्‍येन्‍बम् ङ्‍येन्‍ब,

तर गोअखम्।

ओसेम् सैतान् खज्‍यीम् थेङ्‌यीमाकी सेम्‍री ब्‍लुत्‍पे पर्‌मेस्‍वर्‌की फ्रोइ ब्‍येन्‍बोर्‌ब।

थेङ्‍यीमामी ग्‍यम्‍री दोःबे ब्‍लुमा र्‌हङ्‍ब य्‍हीन्‍ब।

२० सेप्र चेक्‍कीनो मुबे ङ्‍हच्‍छ्‍यङ् युङ्‌ब जोरी दोःबे ब्‍लुमा र्‌हङ्‍बमी पर्‌मेस्‍वर्‌की फ्रोइ थ्‍येःब साच्‍चेनो तङ्‌ज्‍यीम् सेम्‍री थेन्‍बे म्‍हीमा य्‍हीन्‍ब।

२१ तर थेङ्‌यीमाकी सेम्‍री टा अङ्‍यीबल तज्‍यीम् य्‍हम्‍बगीकीनो टीब।

ओसेम् पर्‌मेस्‍वर्‌की फ्रोइ ङ्‌येन्‍बल तज्‍यीम् दुख खब साच्‍चेनो थेङ्‌यीमाचे थेङ्‌की फ्रोइत बीस्‍वास् स्‍य्‍हेङ्‌ब पीत्‍लाब।

२२ डेत्‍मी पुजुकी जीङ्‍न्‍हङ् दोःबे ब्‍लु र्‌हङ्‍ब तब,

थेङ्‌यीमाचे पर्‌मेस्‍वर्‌की फ्रोइत ङ्‍येन्‍ब,

तर चु जम्‍बुलीङ्‌की स्‍य्‍हेःमाकी लागीरी छेर्‌बतेङ् बरु तबे सेम्‍चे लज्‍यीम् पर्‌मेस्‍वर्‌की फ्रोइत उप्‍प ओसेम् हुजुचे रोःरो अरो।

२३ तर डेत्‍मी ङ्‍योम्‍बे सरी दोःबे ब्‍लु र्‌हङ्‍ब तब।

थेङ्‌यीमाचे पर्‌मेस्‍वर्‌की फ्रोइ ङ्‌येन्‍ज्‍यीम् गोब,

ओसेम् सय गुन,

साठी गुन,

तीस गुन अन्‍न रोःब।”

सामइ अर्‌थ

२४ येसुचे देबेनो ल्‍हो-ल्‍हो अर्‌थ गीः सुङ्‌जेत्‍ज्‍यी,

“स्‍वर्‌गइ य्‍हुल् चु र्‌हङ्‍ब य्‍हीन्‍ब,

म्‍ही गीःचे र्‌हङ्‌की म्रङ्‌री ज्‍यबे ब्‍लु ब्‍लुत्‍ज्‍यी।

२५ तर तीरेत् म्‍हुन जम्‍मनो न्‍हुबे बेलोरी थेइ सत्‍तुर् खज्‍यीम् व्‍ह म्रङ्‌री सामइ ब्‍लु ब्‍लुत्‍थेन्‍ज्‍यीम् य्‍हर्‌ज्‍यी।

२६ व्‍ह नम् डोङ्‌बे बेलोरी सामएनो बक्‍च्‍य नोबल म्रङ्‍ज्‍यी।

२७ “ओसेम् म्रङ्‌की न्‍याबोइ योक्‍पोमा खज्‍यीम् थेत पङ्‍ज्‍यी ‘न्‍याबो,

थेङ्‌चे म्रङ्‌री ज्‍यबे ब्‍लु ब्‍लुत्‍जेत्‍पल अय्‍हीनो स्‍यीम्?

म्रङ्‌री साम खनचे खज्‍यी?’

२८ न्‍यबोचे पङ्‍ज्‍यी,

‘खल पङ्‌लेनो सत्‍तुर्‌चे चोले स्‍य्‍हेङ्‌बल य्‍हीन्‍ब।’

ओसेम् योक्‍पोमाचे पङ्‍ज्‍यी,

‘साममा स्‍योत्‍लाबरी ङ्‌यीमा ङ्‍यीथोब?’

२९ “तर न्‍याबोचे पङ्‍ज्‍यी,

‘होले थलउ,

अय्‍हीन् पङ्‌सम् एङ्‍यीमाचे सामतेङ् बक्‍च्‍य न्‍होर्‌ज्‍यीम् व्‍हएनो ओर्‌लास्‍ये मुब।

३० अन्‍न दुत्‍पे बेलो अतगदेसम्‍म ङ्‍य्‍हीतनो छर्‌पुङो।

ओसेम् अन्‍न दुत्‍पे बेलोरी ङ नङ्‍बोमात,

ङोन्‍ग्‍यम् साममा स्‍योत्‍ज्‍यीम् ख्रङ्‍बरी मुरा लउ,

ओसेम् व्‍हमी दुत्‍ज्‍यीम् ङइ बर्‌री थेनो’ बी पङ्‌स्‍ये मुब।”

पासाइकी ब्‍लुतेङ् खमीरकी अर्‌थ

(मर्‌कुस् ४:३०-३४; लुका १३:१८-२१)

३१ येसुचे देबेनो ल्‍हो-ल्‍हो अर्‌थ गीः सुङ्‌ज्‍यी,

“स्‍वर्‌गइ य्‍हुल् पासइकी ब्‍लु र्‌हङ्‍ब य्‍हीन्‍ब।

हुजु म्‍ही गीःचे बोर्‌ज्‍यीम् म्रङ्‌री सुःज्‍यी।

३२ ब्‍लुन्‍हङ्‍री गोदोब्‍न्‍हङ् ज्‍यीत तलेनो हुजु फीःब बीसेम् म्रङ्‌री मुबे ल्‍हो-ल्‍हो दोङ्‌बोमा बीम ङ्‍हच्‍छ्‍यङ् तब।

ओसेम् ङ्‍यम्‍ङ्‍यमा खज्‍यीम् हुजु दोङ्‌बोइ य्‍हर्‌ङमारी जङ्‍मा स्‍य्‍हेङ्‌ब।”

३३ येसुचे देबेनो ल्‍हो-ल्‍हो अर्‌थ सुङ्‌ज्‍यी,

“स्‍वर्‌गइ य्‍हुल् खमीर् र्‌हङ्‍ब य्‍हीन्‍ब।

हुजु अमकोल गीःचे चेक् कीन्‍ज्‍यीम् पती सोम् ब्रारी मोल्‍ब,

ओसेम् हुजु जम्‍मनो ब्रा खमीर्‌चे फुब।”

३४ येसुचे य्‍हक्‍को म्‍हीमात जम्‍मनो तम्‍मा अर्‌थरी सुङ्‍जेत्‍प मुबल।

थेङ्‌चे थेङ्‌यीमात अर्‌थ असुङ्‍नले तएनो लोप्‍अजेत्।

३५ ओसेम् पर्‌मेस्‍वर्‌चे अगम्‍बक्‍त ग्‍यम्‍से पङ्‍बे तम् टोप् तज्‍यी-

“ङ एङ्‌यीमातेङ् अर्‌थमारी तम् लस्‍ये मुब,

ओसेम् जम्‍बुलीङ् ठुङ्‍बे बेलो य्‍हङ्‍से छुम्‍बे तम्‍मा स्‍येत्‍स्‍ये मुब।”

सामइ तम्‍की अर्‌थ

३६ हुजु लीप्‍चे येसु य्‍हक्‍को म्‍हीमात ख्‍लेथेन्‍ज्‍यीम् दीम्‍न्‍हङ् वङ्‍जेत्‍ज्‍यी,

ओसेम् डबमा थेङ्‌ज खज्‍यीम्,

“ङ्‍यीमात व्‍ह म्रङ्‌की सामकी अर्‌तइ अर्‌थ सुङ्‌जेतो” बी पङ्‍ज्‍यी।

३७ येसुचे थेङ्‌यीमात सुङ्‌ज्‍यी,

“ज्‍यबे ब्‍लु ब्‍लुत्‍पे म्‍हीम् म्‍हीइ ज य्‍हीन्‍ब।

३८ म्रङ्‍मी चु जम्‍बुलीङ् य्‍हीन्‍ब,

ज्‍यबे ब्‍लुमामी स्‍वर्‌गइ य्‍हुल्‍की म्‍हीमा य्‍हीन्‍ब,

ओसेम् साममी सैतान्‍की म्‍हीमा य्‍हीन्‍ब।

३९ सामकी ब्‍लु ब्‍लुत्‍पे सत्‍तुर्‌मी सैतान् य्‍हीन्‍ब,

अन्‍न दुत्‍पे बेलोमी जम्‍बुलीङ्‌की ज्‍युकी दीन् य्‍हीन्‍ब,

ओसेम् अन्‍न दुत्‍पतेङ् थेन्‍बे लक् स्‍य्‍हेङ्‌बे नङ्‍बोमाम् स्‍वर्‌गदुत्‍मा य्‍हीन्‍ब।

४० साममा मेरी ख्रङ्‍बरी र्‌हुब् लब र्‌हङ्‌ले जम्‍बुलीङ्‌की ज्‍युकी दीन्‍री होलेनो तस्‍ये मुब।

४१ म्‍हीइ जचे थेइ स्‍वर्‌गदुत्‍मात पीत्‍स्‍ये मुब,

ओसेम् थेङ्‌यीमाचे पाप स्‍य्‍हेङ्‍बलमातेङ् ल्‍हो-ल्‍होत पाप स्‍य्‍हेङ्‌न लपुङ्‍बलमात थेइ य्‍हुल् ग्‍यम्‍से र्‌हुब लस्‍ये मुब।

४२ ओसेम् थेङ्‌यीमात खेमेएनो अस्‍यीबे मे ल्‍हम्‍न्‍हङ् ख्‍लापीत्‍स्‍ये मुब।

हुजुरी थेङ्‍यीमा स क्रीतीक्‍ज्‍यीम् क्रास्‍ये मुब।

४३ हुजु लीप्‍चे धर्‌मीमाम् अपइ य्‍हुल्‍री दीनी र्‌हङ्‌ले सर्‌स्‍ये मुब।

खल्‍ल थ्‍येःबे न्‍हबीङ् मुब,

थेचे थ्‍येःखइ।

छुम्‍बे सम्‍पतीतेङ् मोतीइ अर्‌थ

४४ “स्‍वर्‌गइ य्‍हुल्मी सन्‍हङ् बुब्‍थेन्‍बे सम्‍पती र्‌हङ्‍ब य्‍हीन्‍ब।

म्‍ही गीचे हुजु यङ्‍ब ओसेम् देबेएनो गप्‍थेन्‍ब।

ओसेम् थे तङ्‌ज्‍यीम् य्‍हर्‌ज्‍यीम् र्‌हङ्‌की मुब थम्‍चे सम्‍पतीमा चुङ्‍ब,

ओसेम् हुजु म्रङ् ग्‍लुब।

४५ “स्‍वर्‌गइ य्‍हुल् ज्‍यबे मोती म्‍हइबे छोङ्‌बो गीः र्‌हङ्‍बएनो य्‍हीन्‍ब।

४६ थेचे य्‍हक्‍को सेइ फाथोबे मोती यङ्‍ब बीसेम् य्‍हर्‌ज्‍यीम् र्‌हङ्‌की मुब थम्‍चे सम्‍पतीमा चुङ्‍ब ओसेम् हुजु मोती ग्‍लुब।

तर्‌ङ उप्‍पे ग्‍यङ्‍की अर्‌थ

४७ “स्‍वर्‌गइ य्‍हुल् ग्‍येरी ल्‍हीःबे ग्‍यङ्‍ र्‌हङ्‍बएनो य्‍हीन्‍ब।

हुजुरी थोचे थोइ तर्‌ङमा स्‍यप्‍प।

४८ ग्‍यङ्‍ तर्‌ङचे प्‍लीङ्‍ब बीसेम् म्‍हीमाचे यरी छेङ्‍बब ओसेम् थेङ्‌यीमा टीज्‍यीम् ज्‍यबे तर्‌ङ जतीत फेःज्‍यीम् तङ्‍लोरी थेन्‍ब ओसेम् अज्‍यबे तर्‌ङमा ख्‍लापीत्‍ब।

४९ चु जम्‍बुलीङ्‌की ज्‍युकी बेलोरीएनो होलेनो तस्‍ये मुब।

स्‍वर्‌गदुत्‍मा खज्‍यीम् धर्‌मीमाकी गुङ्‌से अज्‍यबलमात फेःस्‍ये मुब।

५० ओसेम् थेङ्‌यीमात खेमेएनो अस्‍यीबे मे ल्‍हम्‍न्‍हङ् ख्‍लापीत्‍स्‍ये मुब।

हुजुरी थेङ्‍यीमा स क्रीतीक्‍ज्‍यीम् क्रास्‍ये मुब।”

५१ येसुचे डबमात,

“एङ्‍यीमाचे चु जम्‍मनो तम्‍मा गोज्‍यी?”

बी ङ्‌योत्‍जेत्‍ज्‍यी।

ओसेम् थेङ्‌यीमाचे,

“गोज्‍यी” बी पङ्‍ज्‍यी।

५२ हुजु लीप्‍चे थेङ्‌चे थेङ्‌यीमात सुङ्‌ज्‍यी,

“होत्‍तज्‍यीम् स्‍वर्‌गइ य्‍हुल्‍की बारेरी स्‍येःबे जम्‍मनो धर्‌म लोप्‍पोन्‍मा दीम्‍की न्‍याबो र्‌हङ्‍ब तब।

थेचे र्‌हङ्‌की बर्‌ग्‍यम्‍से छार् स्‍हेमाएनो तेत्‍प ओसेम् दुक्‍प स्‍हेमाएनो तेत्‍प।”

नासरत्‍री येसुत स्‍वीकार अस्‍य्‍हेङ्‌बल

(मर्‌कुस् ६:१-६; लुका ४:१६-३०)

५३ चु अर्‌थमा सुङ्‍जेत्‍प बीसेम् येसुचे हुजु ग्‍ला ख्‍लेथेन्‍ज्‍यीम्

५४ थेङ् छर्‌बे नासरतरी स्‍येजेत्‍ज्‍यी।

थेङ्‌चे हुजुरी म्‍हीमात यहुदीमा र्‌हुब् तबे दीम्‍री लोप्‍जेत्‍ज्‍यी।

थेङ्‌चे लोप्‍जेत्‍पल थ्‍येःज्‍यीम् थेङ्‍यीमा तेङेन् तज्‍यीम् पङ्‍ज्‍यी,

“थेचे चोतेबे बुद्‍दीतेङ् तेङेन्‍की लक् स्‍य्‍हेङ्‌बे सक्‍ती खनचे यङ्‌ज्‍यी?

५५ थे हुजु स्‍यीङ्‍कर्‌मीकी ज अय्‍हीनो स्‍यीम्?

थेइ अमएनो मरीयम् अय्‍हीनो स्‍यीम्?

याकुब,

योसेफ,

सीमोनतेङ् यहुदा थेइ अलेमा अय्‍हीनो स्‍यीम्?

५६ ओसेम् थेइ अङमाएनो जम्‍मनो चुरी मुब अय्‍हीनो स्‍यीम्?

खले थेचे चु जम्‍मनो स्‍य्‍हेङ्‌ब खम्‍ब?”

५७ ओसेम् थेङ्‌यीमाचे थेङ्‌त पतइअती।

ओसेम् येसुचे थेङ्‌यीमात सुङ्‌जेत्‍ज्‍यी,

“अगम्‍बक्‍तत ल्‍हो-ल्‍हो ग्‍लामा जम्‍मरीनो स्‍य्‍हेस स्‍य्‍हेङ्‌ब,

तर र्‌हङ्‌की ग्‍लातेङ् म्‍हीमाचेकीनो स्‍य्‍हेस अस्‍य्‍हेङ्।”

५८ ओसेम् थेङ्‌यीमाकी बीस्‍वास् अरेबल तज्‍यीम् येसुचे हुजु ग्‍लारी तेङेन्‍की लक्‍मा य्‍हक्‍को स्‍य्‍हेङ्‍अजेत्।

बप्‍तीस्‍मा पीन्‍बे युहन्‍ना स्‍यीबल

(मर्‌कुस् ६:१४-२९; लुका ९:७-९)

१४

१ हुजु बेलोरी गालीलरी सासन् स्‍य्‍हेङ्‌बे हेरोद एन्‍टीपस्‍चे येसुइ बारेरी थ्‍येःज्‍यी।

२ ओसेम् थेचे र्‌हङ्‌की लक् स्‍य्‍हेङ्‌बे हाकीम्‍मात पङ्‍ज्‍यी,

“चुमी बप्‍तीस्‍मा पीन्‍बे युहन्‍नानो य्‍हीन्‍ब!

थे स्‍यीब ग्‍यम्‍से सोज्‍यीम् खनेम्।

होत्‍तज्‍यीम् थेचे चोतेबे सक्‍तीसाली अचम्‍मइ लक्‍मा स्‍य्‍हेङ्‌ब।”

३ हेरोदचे र्‌हङ्‌की अले फीलीपकी म्रीङ् हेरोदीयसचे लज्‍यीम् युहन्‍नात ङोन्‍ग्‍यम्‍नो खीज्‍यीम् जेल्‍री युबल मुबल।

४ तलेपङ्‍सम् युहन्‍नाचे हेरोदत,

“र्‌हङ्‌चे अलेइ म्रीङ्‌त भ्‍या स्‍य्‍हेङ्‌ब नीयम्‍की बीरुद्‍दरी तब” बी पङ्‌बल मुबल।

५ होत्‍तज्‍यीम् हेरोदचे युहन्‍नात सेत्‍पे सेम् लबल मुबल।

तर थे म्‍हीमातेङ् लोङ्‍बल मुबल,

तलेपङ्‍सम् म्‍हीमाचे युहन्‍नात अगम्‍बक्‍त पङ्‍ज्‍यीम् म्‍हन्‍दीब मुबल।

६ हेरोदचे र्‌हङ् न्‍हबे दीन्‍री डोन् पीन्‍ज्‍यी।

ओसेम् हेरोदीयसकी जमे खज्‍यीम् जम्‍मइ ङोन्‍री स्‍यज्‍यीम् हेरोदत तङ्‌न लज्‍यी।

७ ओसेम् हेरोदचे बाचा लज्‍यीम् थेत,

“एचे ता र्‌हीत्‍लेनो पीन्‍ब” पङ्‍ज्‍यीम् सपथ चज्‍यी।

८ ओसेम् थेइ अमचे लोप्‍पे तम् ङ्‌येन्‍ज्‍यीम् अमकोलचे,

“ङत बप्‍तीस्‍मा पीन्‍बे युहन्‍नाइ क्र देरेनो थाल्‍री युज्‍यीम् न्‍हङो” बी पङ्‍ज्‍यी।

९ ओसेम् चु थ्‍येःज्‍यीम् ग्‍यल्‍बो छेर्‌ज्‍यी।

तर डोम्‍बोमाकी ङोन्‍री र्‌हङ्‌चे सपथ चबल तज्‍यीम् ग्‍यल्‍बोचे थेइ योक्‍पोमात होलेनो स्‍य्‍हेङो पङ्‍ज्‍यीम् कुल्‍ज्‍यी।

१० ओसेम् जेल्‍न्‍हङ्‌नो युहन्‍नाइ क्र थाबुङ्‌ज्‍यी।

११ ओसेम् युहन्‍नाइ क्र थाल्‍री युज्‍यीम् बज्‍यीम् हुजु अमकोलत पीन्‍ज्‍यी,

ओसेम् थेचे थेइ अमत पीन्‍ज्‍यी।

१२ हुजु लीप्‍चे युहन्‍नाइ डबमा खज्‍यीम् थेइ स्‍यीबे ल्‍हीत बोर्‌ज्‍यीम् बुप्‍लाज्‍यी।

ओसेम् थेङ्‌यीमाचे चु तम् येसुत स्‍येत्‍पीन्‍ज्‍यी।

येसुचे हजार ङ्‍ह म्‍हीमात ख्‍वाजेत्‍पल

(मर्‌कुस् ६:३०-४४; लुका ९:१०-१७; युहन्‍ना ६:१-१४)

१३ ओसेम् येसुचे चु तम् थ्‍येःब बीसेम् थेङ् दोङ्‌गरी क्रेत्‍जेत्‍ज्‍यीम् थङ् तबे ग्‍लारी स्‍येबरी डोङ्‍जेत्‍ज्‍यी।

तर येसु खन स्‍येःजेत्‍टीब पङ्‍बे तम् स्‍येज्‍यीम् य्‍हक्‍को म्‍हीमा नम्‍समा पीत्‍ज्‍यीम् ब्रज्‍यीम्‍नो थेङ्‌की लीप्‍चे ङ्‌यीज्‍यी।

१४ येसु दोङ्‌गचे फप्‍जेत्‍मम् य्‍हक्‍को म्‍हीमात म्रङ्‌जेत्‍ज्‍यी।

ओसेम् थेङ्‌चे थेङ्‌यीमात दय लजेत्‍ज्‍यीम् हुजुरी मुबे नबमात फेन्‍न लजेत्‍ज्‍यी।

१५ ङ्‌येस्‍ये तब बीसेम् डबमा खज्‍यीम् थेङ्‌त पङ्‍ज्‍यी,

“ङ्‍येस्‍ये तज्‍यीन्‍ज्‍यी,

चु ग्‍ला थङ् तबे ग्‍ला य्‍हीन्‍ब।

चु म्‍हीमात पीत्‍जेतो ओसेम् थेङ्‍यीमा नम्‍समारी ङ्‌यीज्‍यीम् र्‌हङ्‌की लागीरी चब ग्‍लुखइ।”

१६ तर येसुचे थेङ्‌की डबमात सुङ्‌ज्‍यी,

“थेङ्‌यीमा य्‍हर्‌अथो,

एङ्‌यीमाचेनो थेङ्‌यीमात चब पीनो।”

१७ ओसेम् डबमाचे येसुत पङ्‍ज्‍यी,

“ङ्‌यीमातेङ् ग्‍येङ् ङ्‍हतेङ् तर्‌ङ ङ्‍य्‍हीकीनो मुब।”

१८ ओसेम् थेङ्‌चे,

“ग्‍येङ्‍तेङ् तर्‌ङ ङइज बोउ” बी सुङ्‌ज्‍यी।

१९ येसुचे म्‍हीमात पङ्‌गर्‌री टीबुङ्‌जेत्‍ज्‍यी।

ओसेम् थेङ्‌चे ग्‍येङ् ङ्‍हतेङ् तर्‌ङ ङ्‍य्‍ही कीन्‍जेत्‍ज्‍यी,

ओसेम् स्‍वर्‌गतोर् स्‍हीज्‍यीम् पर्‌मेस्‍वर्‌त व्‍होर्‌छ्‍ये न्‍हङ्‍जेत्‍ज्‍यी।

ओसेम् ग्‍येङ्‌मा क्‍युत्‍ज्‍यीम् डबमात न्‍हङ्‍जेत्‍ज्‍यी,

ओसेम् डबमाचे म्‍हीमात जुज्‍यीम् पीन्‍ज्‍यी।

२० थेङ्‌यीमा जम्‍मचेनो म्रेन्‍ब सम्‍म चज्‍यी।

ओसेम् डबमाचे ल्‍हाबलमा डलो चुङ्‌ङ्‌य्‍ही र्‌हुब्‍ज्‍यी।

२१ अमकोलमातेङ् कोलमा बीम चबे म्‍हीमा अपकोलमाकीनो हजार ङ्‍हइ था मुबल।

येसु यी जोसे ब्रजेत्‍पल

(मर्‌कुस् ६:४५-५६; युहन्‍ना ६:१५-२१)

२२ चु लक् बुत्‍प साच्‍चेनो येसुचे डबमात दोङ्‍गरी क्रेत्‍ज्‍यीम् थेङ् बीम ङोन्‍नो ग्‍येइ क्‍योम्‍सङ् ङ्‍यीपुङ्‍जेत्‍ज्‍यी।

ओसेम् थेङ् म्‍हीमात हुजु ग्‍लासे पीत्‍परी स्‍य्‍हुजेत्‍ज्‍यी।

२३ म्‍हीमात पीत्‍जेत्‍प बीसेम् थेङ् गीःकीनो प्रार्‌थना स्‍य्‍हेङ्‌बरी गङ्‍जोरी स्‍येजेत्‍ज्‍यी।

ङ्‍येस्‍ये बेलोरी थेङ् गीकीनो मुबल।

२४ हुजु बेलोरी दोङ्‌ग ग्‍येइ य ग्‍यम्‍से य्‍हक्‍को थारीङ् दोःज्‍यीन्‍बल मुबल।

तर छाल्‍चे लज्‍यीम् थेङ्‌यीमाचे दोङ्‌ग ङोन्‍चे बोर् अखम्,

तलेपङ्‍सम् लाब तीङङ् पट्‍टीचे स्‍यङ्टीबल मुबल।

२५ स्‍य्‍होरी मीः म्रङ्‌ब बी ङोन्‍ग्‍यम् येसु यी जोसे ब्रज्‍यीम् डबमज ब्‍योन्‍खज्‍यी।

२६ डबमाचे थेङ् यी जोसे ब्रज्‍यीम् ब्‍योन्‍खटीबल म्रङ्‌ज्‍यी,

ओसेम् थेङ्‍यीमा लोङ्‌ज्‍यीम् “चुमी म्‍हङ् य्‍हीन्‍ब!”

बी पङ्‍ज्‍यी,

ओसेम् लोङ्‍बचे क्रीङ्‌ब छ्‍येज्‍यी।

२७ तर येसुचे थेङ्‌यीमात हुजु बेलोरीनो,

“थलोङो,

ङ य्‍हीन्‍ब,

आर् लउ” बी सुङ्‌ज्‍यी।

२८ ओसेम् पत्रुसचे पङ्‍ज्‍यी,

“प्रभु,

थेङ्‌नो य्‍हीन्‍ब पङ्‌सम् ङतएनो यी जोसे ब्रज्‍यीम् थेङ्‌ज खोउ बी कुल्‍जेतो।”

२९ येसुचे सुङ्‌ज्‍यी,

“खोम् स्‍यीम्!”

पत्रुस दोङ्‍गचे फप्‍ज्‍यीम् यी जोसे ब्रज्‍यीम् येसुज ङ्‍यीब छ्‍येज्‍यी।

३० तर लाबलुङ् स्‍यङ्‌बल म्रङ्‌ज्‍यीम् थे लोङ्‌ज्‍यी।

ओसेम् थे यी न्‍हङ् दीम्‍ब छ्‍येःज्‍यीम् क्रीङ्‌ज्‍यीम् “प्रभु ङत थर्‌नलजेतो!”

बी पङ्‍ज्‍यी।

३१ ओसेम् येसुचे ग्‍योन्-ग्‍योन्‍नो थेइ या चुङ्‌ज्‍यीम् “एइ बीस्‍वास् खइ,

एचे तले सङ्‌क लबल?”

बी सुङ्‌ज्‍यी।

३२ हुजु लीप्‍चे येसुतेङ् पत्रुस दोङ्‌गरी क्रेत्‍जेत्‍ज्‍यी,

ओसेम् लाबएनो टोप्‍ले टीज्‍यी।

३३ ओसेम् दोङ्‍गरी मुबे डबमाचे थेङ्‌त तेन्‍ज्‍यीम् पङ्‍ज्‍यी,

“थेङ् देमेन्‍नो पर्‌मेस्‍वर्‌की ज य्‍हीन्‍ब टीम्!”

३४ हुजु लीप्‍चे थेङ्‍मा ग्‍येइ क्‍योम्‍सङ् गनेसरेत् पङ्‌बे ग्‍लारी फप्‍जेत्‍ज्‍यी।

३५ हुजु ग्‍लाकी म्‍हीमाचे थेङ्‌नो येसु य्‍हीन्‍ब पङ्‍ज्‍यीम् स्‍येःज्‍यी।

ओसेम् थेङ्‌यीमाचे रेइ-रेइकी प्रदेस्‍मारी सम्‍तर् पीत्‍ज्‍यी,

ओसेम् म्‍हीमाचे नबे म्‍हीमा जम्‍मतनो थेङ्‌ज बज्‍यी।

३६ ओसेम् अपकोलमाचे येसुत,

“नबलमात थेङ्‌की न्‍हम्‍जइ न कीनो पङ्‍ले छुबुङ्‍जेतो” पङ्‍ज्‍यीम् फ्‍या लज्‍यी।

ओसेम् थेङ्‌की न्‍हम्‍जइ न छुबलमा जम्‍मनो फेन्‍ज्‍यी।

पेठीम्‍की बारेरी लोप्‍पल

(मर्‌कुस् ७:१-१३)

१५

१ हुजु लीप्‍चे डेत्-डेत् फरीसीमातेङ् धर्‌म लोप्‍पोन्‍मा यरुसलेम ग्‍यम्‍से खज्‍यीम् येसुत ङ्‌योत्‍ज्‍यी,

२ “थेङ्‌की डबमाचे अप-म्‍हेमे य्‍हङ्‌से म्‍हन्‍दीज्‍यीम् खबे पेठीम्‍मा तले अम्‍हान्‍दीबल?

तलेपङ्‍म् थेङ्‌यीमाचे चब चब बीम ङोन्‍ग्‍यम् या अख्रु।”

३ येसुचे थेङ्‌यीमात जोहाप् न्‍हङ्‌ज्‍यी,

“एङ्‍यीमाचेम् तले र्‌हङ्‌की पेठीम् म्‍हन्‍दीबरी पर्‌मेस्‍वर्‌चे कुल्‍जेत्‍पे अर्‌ती अङ्‌येन्‍बल?

४ तलेपङ्‍सम् पर्‌मेस्‍वर्‌चे सुङ्‌बल मुब,

‘र्‌हङ्‌की अप-अमत स्‍हेस स्‍य्‍हेङो’,

‘ओसेम् र्‌हङ्‌की अप-अमइ बीरुद्‍दरी तम् पङ्‍बलत स्‍यीथोबे सजाय पीनो।’

५ तर एङ्‌यीमाचे म्‍हीमात खल्‍चे पङ्‌लेनो र्‌हङ्‌की अप-अमत ‘थेङ्‍माचे ङ ग्‍यम्‍से यङ्‌थोस्‍येकी स्‍हेमा ङचे पर्‌मेस्‍वर्‌त सोप्‍तीबल मुब’ पङ्‍ज्‍यी पङ्‌सम्,

६ थेचेम् अप-अमइ स्‍य्‍हप्‍तो स्‍य्‍हेङ्‌अथो पङ्‍ब।

चोले एङ्‌यीमाचे र्‌हङ्‌की पेठीम्‍मा म्‍हन्‍दीज्‍यीम् पर्‌मेस्‍वर्‌चे कुल्‍जेत्‍पे अर्‌ती अङ्‌येन्‍बल मुब।

७ ओ कपटीमा!

यसैया अगम्‍बक्‍तचे एङ्‌यीमाकी बारेरी सुङ्‍बे चु तम् डीःब-

८ ‘चु म्‍हीमाचे ङत सुङ्‌चेकीनो स्‍हेस स्‍य्‍हेङ्‌ब,

तर थेङ्‌यीमाकी सेम् ङ ग्‍यम्‍से य्‍हक्‍को थारीङ् मुब।

९ थेङ्‌यीमाचे ङत भ्‍युले तेन्‍ब,

तलेपङ्‍सम् थेङ्‌यीमाचे म्‍हीमाचे स्‍य्‍हेङ्‌बे नीयम्‍मकीनो लोप्‍प।’”

म्‍हीमात असुद्‍द तनलबे स्‍य्‍हेमा

(मर्‌कुस् ७:१४-२३)

१० हुजु लीप्‍चे येसुचे म्‍हीमात थेङ्‌ज ङ्‍होत्‍जेत्‍ज्‍यीम् सुङ्‌ज्‍यी,

“ङ्‌येनो,

ओसेम् गोउ,

११ सुङ् ग्‍यम्‍से न्‍हङ्‌री वङ्‌बे स्‍य्‍हेचे म्‍हीत असुद्‍द अस्‍य्‍हेङ्,

तर सुङ् ग्‍यम्‍से डोङ्‌बे तम्‍चे म्‍हीत असुद्‍द तनलब।”

१२ ओसेम् डबमा खज्‍यीम् थेङ्‌त पङ्‍ज्‍यी,

“थेङ्‌चे सुङ्‍बे तम्‍चे लज्‍यीम् फरीसीमा बोमो रप्‍पल थेङ्‌चे खेम्‍जेत्‍ज्‍यी?”

१३ येसुचे सुङ्‌ज्‍यी,

“स्‍वर्‌गरी मुबे अपचे असुबे दोङ्‌बोमा जम्‍मनो टा य्‍हङ्‌सेनो ओर्‌लास्‍ये मुब।

१४ थेङ्‌यीमात च्‍याब पीत्‍लागो,

थेङ्‍यीमाम् कनमाकी कन अगुवामा य्‍हीन्‍ब।

कन म्‍हीचे ल्‍हो-ल्‍हो कन म्‍हीत सेज्‍यी पङ्‌सम् ङ्‌य्‍हीनो व्‍हङ्‌री तइस्‍ये मुब।”

१५ पत्रुसचे थेङ्‌त पङ्‍ज्‍यी,

“ङ्‍यीमात चु अर्‌तइ अर्‌थ गोनलपीन्‍जेतो।”

१६ येसुचे सुङ्‌ज्‍यी,

“एङ्‌यीमाचेएनो दवम् अगो?

१७ एङ्‌यीमात था अरे?

म्‍हीइ सुङ् ग्‍यम्‍से न्‍हङ्‌री वङ्‌बे स्‍हे फोरी दोःब,

ओसेम् डोङ्‍ज्‍यीम् य्‍हर्‌ब।

१८ तर म्‍हीइ सुङ् ग्‍यम्‍से डोङ्‌बे तम्‍मा थेइ सेम् न्‍हङ्‌स्‍ये डोङ्‍बल तब।

ओसेम् हुजु तम्‍माचेनो थेत असुद्‍द तनलब।

१९ तलेपङ्‍सम् म्‍हीइ सेम् न्‍हङ्‌सेनो दुस्‍ट तम्‍मा,

सेत्‍प-तुप्‍प,

ब्‍यभीचार् स्‍य्‍हेङ्‌ब,

बेस्‍या स्‍य्‍हेङ्‌ब,

य्‍होलब,

भ्‍यु पङ्‍ब ओसेम् नीन्‍द स्‍य्‍हेङ्‌बे अज्‍यबे तम्‍मा डोङ्‌ब।

२० चुमानो म्‍हीत असुद्‍द तनलबे तम्‍मा य्‍हीन्‍ब।

तर या अख्रुनले चब चज्‍यीम् म्‍ही असुद्‍द अत।”

कनानी अमकोलइ बीस्‍वास्

(मर्‌कुस् ७:२४-३०)

२१ ओसेम् येसु हुजु ग्‍लासे डोङ्‍जेत्‍ज्‍यीम् टुरोस्‍तेङ् सीदोन प्रदेस्‍क्‍योर् स्‍येःजेत्‍ज्‍यी।

२२ हुजु ग्‍लारी टीबे कनानी अमकोल गी खज्‍यीम् क्रीङ्‌ज्‍यीम् पङ्‍ज्‍यी,

“प्रभु,

दाऊदकी ज,

ङत दय स्‍य्‍हेङ्‌जेतो!

ङइ जमेत म्‍हङ् स्‍यप्‍ज्‍यीम् य्‍हक्‍को दुख तटीब मुब।”

२३ तर येसुचे थेत तएनो असुङ्।

ओसेम् थेङ्‌की डबमा खज्‍यीम् थेङ्‌त फ्‍या लज्‍यीम् पङ्‍ज्‍यी,

“चु अमकोलत चु ग्‍ला ग्‍यम्‍से पीत्‍जेतो।

तलेपङ्‍सम् थे क्रीङ्‌ज्‍यीम् ङ्‌य्‍हङ्‌माकी लीप्‍चे खटीबल मुब।”

२४ ओसेम् थेङ्‌चे सुङ्‌ज्‍यी,

“ङ म्‍हबे ग्‍यु र्‌हङ्‍बे इस्राएलकी म्‍हीमाकी लागीरीकीनो पीत्‍युजेत्‍पल य्‍हीन्‍ब।”

२५ तर चु थ्‍येःज्‍यीम् हुजु अमकोलचे येसुइ स्‍य्‍हब्‍री पब्‍लु लज्‍यीम् पङ्‍ज्‍यी,

“प्रभु,

ङत र्‌हो स्‍य्‍हेङ्‌जेतो।”

२६ ओसेम् येसुचे सुङ्‌ज्‍यी,

“र्‌हङ्‌की कोलमाइa चब ब्‍येन्‍ज्‍यीम् नीकीमातb पीन्‍ब ज्‍यब अय्‍हीन्।”

२७ ओसेम् अमकोलचे पङ्‍ज्‍यी,

“य्‍हीन्‍बनो प्रभु,

तर नीकीमाचेएनो र्‌हङ्‌की न्‍याबोचे चबे बेलोरी तइबे स्‍यीरमा चब।”

२८ ओसेम् येसुचे हुजु अमकोलत सुङ्‌ज्‍यी,

“एइ बीस्‍वास् ङ्‍हच्‍छ्‍यङ् टीम्,

एचे म्‍हेन्‍बल तखइ।”

ओसेम् हुजु बेलोरीनो थेइ जमे फेन्‍ज्‍यी।

येसुचे य्‍हक्‍को थोइ नबमात फेन्‍नलजेत्‍पल

(मर्‌कुस् ७:३१-८:१०)

२९ येसु हुजु ग्‍लाचे डोङ्‍ज्‍यीम् गालील ग्‍येइ य-यचे तज्‍यीम् स्‍येजेत्‍ज्‍यी,

ओसेम् गङ्‌री स्‍येज्‍यीम् हुजुरी स्‍य्‍हुजेत्‍ज्‍यी।

३० ओसेम् य्‍हक्‍को-य्‍हक्‍को म्‍हीमा थेङ्‌ज खज्‍यी।

थेङ्‌यीमाचे खोरा,

कनतेङ् लेम्‍ब ओसेम् ल्‍होल्‍होएनो य्‍हक्‍को नबमात बज्‍यीम् थेङ्‌की ङोन्‍री थेन्‍पीन्‍ज्‍यी।

ओसेम् थेङ्‌चे हुजुमा जम्‍मतनो फेन्‍न लजेत्‍ज्‍यी।

३१ लेम्‍बमाचे तम् पङ्‍बल,

खोरामा ब्रबल,

या-कङ् अचल्‍तीबलमाल चल्‍तीबल ओसेम् कनमाचे मी म्रङ्‌बल म्‍हीमा म्रङ्‌ब बीसेम् जम्‍मनो तेङेन् तज्‍यी।

ओसेम् थेङ्‌यीमाचे इस्राएलकी पर्‌मेस्‍वर्‌त तोप्‍ज्‍यी।

३२ ओसेम् येसुचे र्‌हङ्‌की डबमात ङ्‌होत्‍ज्‍यीम् सुङ्‌ज्‍यी,

“चु म्‍हीमात म्रङ्‌ज्‍यीम् ङइ सेम्‍री य्‍हक्‍को दय खज्‍यी।

तलेपङ्‍सम् थेङ्‍यीमा ङतेङ् टीज्‍यीम् तीङ्‍यीम् सोम्‍रेत् तज्‍यी,

ओसेम् थेङ्‌यीमातेङ् चबे चबएनो अरे।

थेङ्‌यीमात फोइथेन्‍नो पीत्‍पे सेम् ङल अरे,

अय्‍हीन् पङ्‌सम् थेङ्‍यीमा ग्‍यम्‍री गुर्‌स्‍ये मुब।”

३३ डबमाचे थेङ्‌त पङ्‍ज्‍यी,

“चोत्‍ते य्‍हक्‍को म्‍हीमात चु उजाड ग्‍लारी खन्‍चे चब बज्‍यीम् थेङ्‌यीमात पीन्‍स्‍ये?”

३४ येसुचे थेङ्‌यीमात ङ्‌योत्‍जेत्‍ज्‍यी,

“एङ्‌यीमातेङ् ग्‍येङ् गदे मुब?”

ओसेम् थेङ्‌यीमाचे,

“ङ्‌यीमातेङ् ग्‍येङ् ङ्‍यीस्‍तेङ् तर्‌ङ ज्‍यीदमा चेक् मुब” बी पङ्‍ज्‍यी।

३५ ओसेम् थेङ्‌चे म्‍हीमात पङ्‍गर्‌री टीउ बी कुल्‍जेत्‍ज्‍यी।

३६ हुजु लीप्‍चे थेङ्‌चे हुजु ग्‍येङ् ङ्‍यीस्‍तेङ् तर्‌ङ कीन्‍जेत्‍ज्‍यीम् पर्‌मेस्‍वर्‌त व्‍होर्‌छ्‍ये न्‍हङ्‍जेत्‍ज्‍यी।

ओसेम् ग्‍येङ्‍तेङ् तर्‌ङ स्‍योइज्‍यीम् डबमात न्‍हङ्‍जेत्‍ज्‍यी।

ओसेम् डबमाचे म्‍हीमात जुपीन्‍ज्‍यी।

३७ थेङ्‍यीमा जम्‍मचेनो म्रेन्‍ब सम्‍म चज्‍यी।

ओसेम् डबमाचे ल्‍हाबलमा डलो ङ्‌यीस् र्‌हुब् लज्‍यी।

३८ हुजुरी चब चबे म्‍हीमा न्‍हङ्‌री कोलमातेङ् अमकोलमा अज्‍यानले अपकोलमाकीनो हजार ब्‍ली मुबल।

३९ हुजु लीप्‍चे जम्‍म म्‍हीमात पीत्‍प बीसेम् थेङ् दोङ्‍गरी क्रेत्‍जेत्‍ज्‍यीम् मगादान पङ्‍बे प्रदेस्‍री स्‍येजेत्‍ज्‍यी।

a 

१५:२६ कोलमा कोलमा पङ्‍बलम् यहुदीमा य्‍हीन्‍ब।

b 

१५:२६ नीकीमा हुजु बेलोरी यहुदीमाचे यहुदी अय्‍हीन्‍बे म्‍हीमात नीकीमा पङ्‍ब मुबल।

तेङेन्‍की लक् स्‍य्‍हेङो पङ्‍बल

(मर्‌कुस् ८:११-१३; लुका १२:५४-५६)

१६

१ डेत्-डेत् फरीसीमातेङ् सदुकीमा येसुइज खज्‍यीम् थेङ्‌त जाच्‍तीबरी स्‍वर्‌ग ग्‍यम्‍से तेङेन्‍की लक् ङोनो पङ्‍ज्‍यी।

२ थेङ्‌चे सुङ्‌ज्‍यी,

“दीनी गल्‍य्‍हम्‍ब बीसेम् एङ्‍यीमाचे मुरी च्‍याज्‍यीम् पङ्‍ब ‘मु वल तनेम् न्‍हम्‍स्‍यो मु सङ्‍स्‍ये टीम्।’

३ ओसेम् स्‍य्‍होरी पङ्‍ब,

‘मु वलतेङ् मुक्‍पचे तुन्‍बल मुब,

तीङ्‍यीम् नम् युस्‍येटीम्’,

चोले एङ्‌यीमाचे मुरी च्‍याज्‍यीम् दीन् खतेब तस्‍येटीम् पङ्‍बल स्‍येःब,

तर एङ्‍यीमाचे तीन्‍हम्‍स्‍यो तटीबे तम्‍मा गोअखम्।

४ दुस्‍टतेङ् ब्‍यभीचारी म्‍हीमाचेकीनो चीनो म्‍हइब।

तर ङ एङ्‌यीमात योनाइ चीनो बीम ल्‍हो-ल्‍हो चीनो पीन्‍बल तस्‍ये अरे।”

हुजु लीप्‍चे थेङ् हुजु ग्‍ला ख्‍लेथेन्‍ज्‍यीम् स्‍येजेत्‍ज्‍यी।

फरीसीतेङ् सदुकीमाकी खमीर्

(मर्‌कुस् ८:१४-२१)

५ येसुतेङ् थेङ्‌की डबमा ग्‍येइ क्‍योम्‍सङ् दोःमम् डबमाचे ग्‍येङ् बोर्‌ब म्‍लेत्‍नेम्।

६ ओसेम् येसुचे थेङ्‌यीमात,

“एङ्‍यीमा फरीसीमातेङ् सदुकीमाकी खमीर् ग्‍यम्‍चे होसीयार् तउ” बी सुङ्‌ज्‍यी।

७ ओसेम् डबमा र्‌हङ्‌न्‍हङ्‌री,

“ङ्‍य्‍हङ्‍माचे ग्‍येङ् अबबल तज्‍यीम् थेङ्‌चे चोले सुङ्‌बल य्‍हीन्‍थोब” पङ्‍ज्‍यीम् तम् लज्‍यी।

८ चोले तम् लटीबल येसुचे खेम्‍ज्‍यीम् थेङ्‌यीमात सुङ्‌ज्‍यी,

“खइ एङ्‌यीमाकी बीस्‍वास्?

एङ्‍यीमा र्‌हङ्‌न्‍हङ्‌री ग्‍येङ् अरे पङ्‍ज्‍यीम् तले तम् ज्‍योब्‍टीबल?

९ देरेसम्‍म एङ्‍यीमाचे गोबल अरे?

हजार ङ्‍ह म्‍हीमात ग्‍येङ् ङ्‍हचे ख्‍वाबल एङ्‌यीमात व्‍हल् अरे?

ओसेम् एङ्‍यीमाचे डलो गदे र्‌हुब् लज्‍यी?

१० ओसेम् हजार ब्‍ली म्‍हीमात ग्‍येङ् ङ्‍यीस्‍चे ख्‍वाबे बेलोरी एङ्‍यीमाचे डलो गदे र्‌हुब् लज्‍यी?

११ ङचे एङ्‌यीमात ग्‍येङ्‍की बारेरी तम् पङ्‍बल अय्‍हीन् बी एङ्‍यीमाचे तले अगोबल?

ङ एङ्‌यीमात पङ्‍ब फरीसीमातेङ् सदुकीमाकी खमीर् ग्‍यम्‍से होसीयार् तउ।”

१२ हुजु लीप्‍चे डबमाचे,

थेङ्‌चे ग्‍येङ् फुन लबे खमीर् ग्‍यम्‍से होसीयार् तउ बी सुङ्‌बल अय्‍हीन्,

तर फरीसीमातेङ् सदुकीमाचे लोप्‍पे तम् ग्‍यम्‍से होसीयार् तउ बी सुङ्‌बल टीम् बी गोज्‍यी।

येसु खल?

(मर्‌कुस् ८:२७-३०; लुका ९:१८-२१)

१३ येसु कैसरीया फीलीप्‍पीकी प्रदेस्‍री स्‍येज्‍यीम् थेङ्‌चे र्‌हङ्‌की डबमात,

“म्‍हीमाचे म्‍हीइ जत खल पङ्‍ब?”

बी ङ्‌योत्‍जेत्‍ज्‍यी।

१४ डबमाचे पङ्‍ज्‍यी,

“डेत्‍चे बप्‍तीस्‍मा पीन्‍बे युहन्‍ना,

डेत्‍चे एलीया पङ्‍ब ओसेम् डेत्‍चेम् की यर्‌मीया की खल पङ्‌लेनो ल्‍हो-ल्‍हो अगम्‍बक्‍तमा न्‍हङ्‌री गी य्‍हीन्‍ब पङ्‍ब।”

१५ येसुचे ङ्‌योत्‍जेत्‍ज्‍यी,

“एङ्‍यीमाचेम् ङत खल पङ्‍ब?”

१६ ओसेम् सीमोन पत्रुसचे,

“थेङ् सोम्‍बो पर्‌मेस्‍वर्‌की ज मुक्‍ती न्‍हङ्‌बे ख्रीस्‍ट् य्‍हीन्‍ब” बी पङ्‍ज्‍यी।

१७ येसुचे थेत सुङ्‌ज्‍यी,

“ओ योनाइ ज सीमोन,

ए मोलम् यङ्‌बे म्‍ही य्‍हीन्‍ब!

तलेपङ्‍सम् चु तम् एचे म्‍हीमा ग्‍यम्‍से यङ्‌बल अय्‍हीन्,

तर ङइ स्‍वर्‌गइ अपचेनो एत स्‍येन लजेत्‍पल य्‍हीन्‍ब।

१८ ङ एत पङ्‍ब,

ए पत्रुस य्‍हीन्‍ब।

ङ ङइ मन्‍डली चु कोङ्‌बे युङ्‌ब जोरी स्‍य्‍हेङ्‌स्‍ये मुब,

ओसेम् नर्‌कइ सक्‍तीमाचेएनो हुजुत डाब खम्‍स्‍ये अरे।

१९ ङ एत स्‍वर्‌गइ य्‍हुल्‍की साचोमा पीन्‍स्‍ये मुब।

एचे जम्‍बुलीङ्‌री ता खीज्‍यी हुजु स्‍वर्‌गरीएनो खीस्‍ये मुब,

ओसेम् एचे जम्‍बुलीङ्‌री ता फ्रेन्‍ज्‍यी हुजु स्‍वर्‌गरीएनो फ्रेन्‍स्‍ये मुब।”

२० हुजु लीप्‍चे येसुचे थेङ्‌की डबमात थेङ् मुक्‍ती न्‍हङ्‌बे ख्रीस्‍ट् य्‍हीन्‍ब पङ्‍बे तम् खलतएनो थस्‍येतो बी कुल्‍जेत्‍ज्‍यी।

येसुचे थेङ् स्‍यीस्‍येकी बारेरी सुङ्‌जेत्‍पल

(मर्‌कुस् ८:३१-३३; लुका ९:२२)

२१ हुजु बेलो य्‍हङ्‌सेनो येसुचे थेङ्‌की डबमात सुङ्‌ज्‍यी,

“ङ यरुसलेम्‍री ङ्‍यीथोब,

ओसेम् अगुवामातेङ् ङ्‍हच्‍छ्‍यङ् लम्‍बुमा ओसेम् धर्‌म लोप्‍पोन्‍मा ग्‍यम्‍से दुख नाथोब,

ओसेम् ङ स्‍यीस्‍ये मुब,

तर सोम्‍रेत्कुनो स्‍यीब ग्‍यम्‍से सोस्‍ये मुब।”

२२ पत्रुसचे येसुत तोव क्‍योर् बोर्‌ज्‍यीम् बराज्‍यीम् पङ्‍ज्‍यी,

“पर्‌मेस्‍वर्‌चे थेङ्‌त चोतेब अस्‍य्‍हेङ्‍जेत्‍खइ,

प्रभु!

थेङ्‌त चोतेब खेमेनो अतखइ।”

२३ येसुचे पत्रुसत दोःज्‍यीम् स्‍हीज्‍यी ओसेम् सुङ्‌ज्‍यी,

“ओ सैतान,

ए ङ ग्‍यम्‍से थारीङ् य्‍हरो,

ए ङइ लागीरी थोक्‍पे युङ्‌ब य्‍हीन्‍ब,

तलेपङ्‍सम् एचे म्‍हेन्‍बे चु तम् पर्‌मेस्‍वर्‌की थुः ग्‍यम्‍से अय्‍हीन् तर म्‍ही ग्‍यम्‍से य्‍हीन्‍ब।”

येसुइ लीप्‍चे ब्रबे डबचे र्‌हङ्‌की क्रुस नाथोब

(मर्‌कुस् ८:३४-९:१; लुका ९:२३-२७)

२४ हुजु लीप्‍चे येसुचे थेङ्‌की डबमात सुङ्‌ज्‍यी,

“खजु पङ्‌लेनो ङइ डब तब म्‍हेन्‍सम् थेचे र्‌हङ्‌चे र्‌हङ्‌तनो म्‍लेत्‍थोब।

ओसेम् र्‌हङ्‌की क्रुस् नाज्‍यीम्a ङइ लीप्‍चे ब्रथोब।

२५ तलेपङ्‍सम् खल्‍चे र्‌हङ्‌की जीवन् थर्‌न लब म्‍हइज्‍यी थेइ खेमेएनो अबेबे जीवन म्‍हस्‍ये मुब।

तर ङइ लागीरी जीवन म्‍हन लबलचे र्‌हङ्‌की खेमेएनो अबेबे जीवन यङ्‍स्‍ये मुब।

२६ म्‍हीचे जम्‍बुलीङ्‌नो र्‌हङ्‌की यारी यङ्‍लेनो तर र्‌हङ्‌की खेमेएनो अबेबे जीवन् म्‍हलाज्‍यी पङ्‌सम् थेचे तानो यङ्‌ज्‍यी स्‍यीम्?

थेइ खेमेएनो अबेबे जीवन दोज्‍यीम् ताचे पीन्‍ब?

२७ तलेपङ्‍सम् म्‍हीइ ज र्‌हङ्‌की स्‍वर्‌गदुत्‍मातेङ् बक्‍च्‍य थेइ अपइ महीमारी युस्‍ये मुब।

ओसेम् थेचे म्‍ही र्‌हङ्‍स्‍यीनो थेङ्‍यीमाइ लक् अनुसार न्‍याय स्‍य्‍हेङ्‌स्‍ये मुब।

२८ देमेन्‍नो ङ एङ्‌यीमात पङ्‍ब,

चुरी रप्‍टीबलमा न्‍हङ्‌री डेत्‍डेत्‍मी म्‍हीइ जत थेइ य्‍हुल्‍री युटीबल अम्रङ्‌गदे स्‍यीस्‍ये अरे।”

a 

१६:२४ र्‌हङ्‌की क्रुस् नाज्‍यीम् र्‌हङ्‌की क्रुस् नाज्‍यीम् ब्रब पङ्‍बलम् येसुइ लागीरी दुख नाबतेङ् स्‍यीबरीएनो तयार तब य्‍हीन्‍ब।

येसुइ स्‍य्‍हल् पोबल

(मर्‌कुस् ९:२-१३; लुका ९:२८-३६)

१७

१ डुरेत् लीप्‍चे येसुचे पत्रुसतेङ् याकुब ओसेम् याकुबकी अले युहन्‍नात थेङ्‍तेङ् बक्‍च्‍य नोम्‍ज्‍यीम् खुसुक्‍ले नोबे गङ् गीरी स्‍येजेत्‍ज्‍यी।

२ हुजुरी डबमाचे च्‍यान च्‍याननो थेङ्‌की ल्‍ही पोज्‍यी।

थेङ्‌की स्‍य्‍हल् दीनी र्‌हङ्‌ले सर्‌ज्‍यी ओसेम् थेङ्‌की न्‍हम्‍ज तर् तर्‌ले सर्‌ज्‍यी।

३ होले तब साच्‍चेनो मोसातेङ् एलीया येसुतेङ् तम् लटीबल म्रङ्‍खज्‍यी।

४ चु म्रङ्‌ज्‍यीम् पत्रुसचे येसुत पङ्‍ज्‍यी,

“प्रभु,

ङ्‌यीमा चुरी तब ज्‍यब तनेम्,

थेङ्‌की थुः मुसम् चुरी ङ गोरा सोम् स्‍य्‍हेङ्‍स्‍ये मुब,

गी थेङ्‌की लागीरी,

गीः मोसाइ लागीरी,

ओसेम् गीः एलीयाकी लागीरी।”

५ पत्रुसचे चोले तम् पङ्‍न पङ्‍ननो सर्‌बे मुक्‍प खज्‍यीम् थेङ्‌मात गप्‍ज्‍यी,

ओसेम् हुजु मुक्‍प न्‍हङ्‍चे चोतेबे केत् युज्‍यी,

“चु ङइ म्‍होइबे ज य्‍हीन्‍ब,

थेतेङ् ङ य्‍हक्‍को तङ्‍बल मुब,

थेइ तम् ङ्‌येनो।”

६ चु केत् थ्‍येःब बीसेम् डबमा लोङ्‌ज्‍यीम् सरी पब्‍लु लज्‍यी

७ तर येसु खज्‍यीम् थेङ्‌यीमात छुजेत्‍ज्‍यीम्,

“रेःगो,

थलोङो” बी सुङ्‌जेत्‍ज्‍यी।

८ ओसेम् थेङ्‌यीमाचे तोर् च्‍यामम् हुजुरी येसु बीम खलएनो अम्रङ्।

९ थेङ्‍मा गङ्‌चे क्रसु स्‍येटीबे बेलोरी येसुचे थेङ्‌यीमात,

“म्‍हीइ ज स्‍यीब ग्‍यम्‍से असोगते एङ्‍यीमाचे ता म्रङ्‍ज्‍यी हुजुइ बारेरी खल्‍तएनो थस्‍येतो” बी कुल्‍जेत्‍ज्‍यी।

१० ओसेम् डबमाचे येसुत ङ्‌योत्‍ज्‍यी,

“धर्‌म लोप्‍पोन्‍माचे मुक्‍ती न्‍हङ्‌बे ख्रीस्‍ट् बीम ङोन्‍ग्‍यम् तले एलीया खनोथोब बी पङ्‍ब?”

११ येसुचे थेङ्‌यीमात सुङ्‌ज्‍यी,

“य्‍हीन्‍ब,

एलीया देम्‍मेन्‍नो खस्‍ये मुब,

ओसेम् थेचेनो जम्‍म तम्‍मा टोप् स्‍य्‍हेङ्‌स्‍ये मुब।

१२ तर ङ एङ्‌यीमात पङ्‍ब,

एलीया खज्‍यीन्‍बल मुब,

ओसेम् म्‍हीमाचे थेत अस्‍ये,

ओसेम् म्‍हीमाकी सेम्‍री तात स्‍य्‍हेङ्‍गे म्‍हेन्‍ज्‍यी थेत होलेनो स्‍य्‍हेङ्‌ज्‍यी।

म्‍हीइ जचेएनो थेङ्‍यीमा ग्‍यम्‍से होलेनो दुख नाथोस्‍ये मुब।”

१३ हुजु लीप्‍चे येसुचे बप्‍तीस्‍मा पीन्‍बे युहन्‍नाइ बारेरी तम् लजेत्‍पल टीम् बी डबमाचे गोज्‍यी।

येसुचे म्‍हङ् स्‍यप्‍पे ठीटत फेन्‍न लजेत्‍पल

(मर्‌कुस् ९:१४-२९; लुका ९:३७-४३)

१४ येसुतेङ् थेङ्‌की डब सोम् य्‍हक्‍को म्‍हीमा मुबे ग्‍लारी ब्‍योन्‍युमम् म्‍ही गीःचे येसुइ ङोन्‍री पब्‍लु लज्‍यी,

१५ ओसेम् पङ्‍ज्‍यी,

“प्रभु,

ङइ जत दय स्‍य्‍हेङ्‌जेतो,

थे स्‍ह स्‍यप्‍ज्‍यीम् य्‍हक्‍को दुख नाटीबल मुब,

ओसेम् थे य्‍हमम् मेरी छ्‍योङ्‍ब,

य्‍हमम् यीरी छ्‍योङ्‍ब।

१६ ङचे थेत थेङ्‌की डबमाज बज्‍यी,

तर थेङ्‌यीमाचे थेत फेन्‍न लअखम्।”

१७ येसुचे सुङ्‌ज्‍यी,

“ओ बीस्‍वास् अरेबलतेङ् न्‍होङ्‌बे म्‍हीमा एङ्‌यीमातेङ् ङ गदे बेलोसम्‍म टीब?

ङचे एङ्‌यीमात खेम सम्‍मा नाब?

हुजु ठीटत चुरी ङज बोउ।”

१८ हुजु लीप्‍चे येसुचे म्‍हङ्‍त बराजेत्‍ज्‍यीम् हुजु ठीटा ग्‍यम्‍से ल्‍हब्‍ल्‍हजेत्‍ज्‍यी,

ओसेम् हुजु बेलोरीनो ठीट फेन्‍ज्‍यी।

१९ हुजु लीप्‍चे डबमा येसुज खुसुक्‍ले खज्‍यीम् थेङ्‌त,

“ङ्‌यीमाचे हुजु म्‍हङ्‍त तले तेत्‍लाब अखम्‍बल?”

बी ङ्‌योत्‍ज्‍यी।

२० येसुचे सुङ्‌ज्‍यी,

“एङ्‌यीमातेङ् योबकी बीस्‍वास् अरेबल तज्‍यीम् य्‍हीन्‍ब।

ङ एङ्‌यीमात देमेन्‍नो पङ्‍ब,

एङ्‌यीमातेङ् पासइकी फुम् गी गदे ज्‍यीद बीस्‍वास् मुसम् चु गङ्‍त ‘चु ग्‍ला ग्‍यम्‍से य्‍हरो’ पङ्‍ज्‍यी पङ्‌सम् य्‍हर्‌स्‍ये मुब।

ओसेम् एङ्‌यीमाचे स्‍य्‍हेङ्‍ अखम्‍बल तएनो तस्‍ये अरे।

२१ [तर होतेबे म्‍हङ्‍मी प्रार्‌थनातेङ् ङ्‌यीम्‍बु टीज्‍यीम्‍कीनो तेत्‍प खम्‍ब।”a]

येसुचे देबेएनो थेङ् स्‍यीस्‍येकी बारेरी सुङ्‌बल

(मर्‌कुस् ९:३०-३२; लुका ९:४३-४५)

२२ येसुतेङ् थेङ्‌की डबमा गालील् प्रदेस्‍री र्‌हुब तबे बेलोरी थेङ्‌चे डबमात सुङ्‌ज्‍यी,

“म्‍हीइ जत चुङ्‌ज्‍यीम् म्‍हीमाइ यारी सोप्‍तीस्‍ये मुब।

२३ ओसेम् म्‍हीमाचे थेत सेत्‍स्‍ये मुब,

तर थे सोम्‍रेत्कुनो स्‍यीब ग्‍यम्‍से सोस्‍ये मुब।”

चु थ्‍येःज्‍यीम् डबमात य्‍हक्‍को दुखी तज्‍यी।

येसुचे पर्‌मेस्‍वर्‌की दीम्‍की तीरो फाजेत्‍पल

२४ ओसेम् येसुतेङ् थेङ्‌की डबमा कफर्‌नहुम्‍री दोखब बीसेम् पर्‌मेस्‍वर्‌की दीम्‍की तीरो दुत्‍पलमा खज्‍यीम् पत्रुसत,

“एङ्‌यीमाकी लोप्‍पोन्‍चे पर्‌मेस्‍वर्‌की दीम्‍की तीरोb फाब वुइ अफा?”

बी ङ्‌योत्‍ज्‍यी।

२५ पत्रुसचे जोहाप् पीन्‍ज्‍यी,

“फाजेत्‍प,

तले अफाब?”

ओसेम् पत्रुस दीम्‍न्‍हङ् वङ्‌ब बीसेम् ङोन्‍ग्‍यम् येसुचे पत्रुसत ङ्‌योत्‍जेत्‍ज्‍यी,

“सीमोन,

एचे ता म्‍हेन्‍ब?

चु जम्‍बुलीङ्‌की ग्‍यल्‍बोमाचे तीरो र्‌हङ्‌की दीम्‍की म्‍हेम्‍हे ग्‍यम्‍से दुत्‍प वुइ ल्‍हो-ल्‍होमा ग्‍यम्‍से दुत्‍प?”

२६ पत्रुसचे जोहाप् पीन्‍ज्‍यी,

“ल्‍हो-ल्‍होमा ग्‍यम्‍से” ओसेम् येसुचे सुङ्‌ज्‍यी,

“होले पङ्‌सम् र्‌हङ्‌की दीम्‍की म्‍हेम्‍हेमाचे तीरो फाअथो।

२७ तर ङ्‌य्‍हङ् चु म्‍हीमात पेत्‍न अल।

होत्‍तज्‍यीम् पत्रुस ए ग्‍येरी ङ्‌यीज्‍यीम् क्‍यो पीतो।

गोदोब्‍न्‍हङ् ङोन्‍ग्‍यम् स्‍यप्‍पे तर्‌ङ तेत्‍ज्‍यीम् हुजु तर्‌ङइ सुङ् फेङो।

तर्‌ङइ सुङ्‍री म्‍हुइकी पइस यङ्‍स्‍ये मुब।

हुजु पर्‌मेस्‍वर्‌की दीम्‍की तीरो दुत्‍पलमाज बोर्‌ज्‍यीम् ङ्‍य्‍हङ्‍ ङ्‌य्‍हीकी तीरो फाको।”

a 

१७:२१ चु पद् य्‍हक्‍को बर्‌स ङोन्‍ग्‍यम्‍की बाइबलमारी ब्रीबल अरे।

b 

१७:२४ पर्‌मेस्‍वर्‌की दीम्‍की तीरो यहुदीमा जम्‍मचे बर्‌सइलनो यरुसलेम्‍री मुबे पर्‌मेस्‍वर्‌की दीम्‍त र्‌हो लबरी तीरो फाथोबे मुबल।

गोदोब्‍न्‍हङ्‌री ङ्‍हच्‍छ्‍यङ् खल?

(मर्‌कुस् ९:३३-३७; लुका ९:४६-४८)

१८

१ हुजु बेलोरीनो डबमा खज्‍यीम् येसुत,

“स्‍वर्‌गइ य्‍हुल्‍री गोदोब्‍न्‍हङ् ङ्‍हच्‍छ्‍यङ् खल तब?”

बी ङ्‌योत्‍ज्‍यी।

२ ओसेम् येसुचे ज्‍यीद कोल गीःत ङ्‌होत्‍ज्‍यीम् थेङ्‌यीमाकी गुङ्‌री रप्‍पुङ्‌जेत्‍ज्‍यी।

३ ओसेम् थेङ्‌चे सुङ्‌ज्‍यी,

“देमेन्‍नो ङ एङ्‌यीमात पङ्‍ब,

एङ्‌यीमाकी सेम् पोज्‍यीम् चु कोलमा र्‌हङ्‌ब अतज्‍यी पङ्‌सम् एङ्‍यीमा खेमेनो पर्‌मेस्‍वर्‌की य्‍हुल्‍री वङ्‍म्‍यङ्‍स्‍ये अरे।

४ होत्‍तज्‍यीम् खल म्‍ही चु कोल र्‌हङ्‌ले नम्र तब हुजु स्‍वर्‌गइ य्‍हुल्‍री गोदोब्‍न्‍हङ्‍री ङ्‍हच्‍छ्‍यङ् तस्‍ये मुब।

५ ओसेम् ङइ मीन्‍री चोतेबे कोल गीत स्‍वागत स्‍य्‍हेङ्‌बलचे ङतएनो स्‍वागत स्‍य्‍हेङ्‌ब।

पाप्‍री दोःनलबे परीक्ष

(मर्‌कुस् ९:४२-४८; लुका १७:१-२)

६ “तर खल्‍चे पङ्‌लेनो ङत बीस्‍वास् स्‍य्‍हेङ्‌बे चोतेबे ज्‍यीदमा न्‍हङ्‌री गीःत पाप स्‍य्‍हेङ्‌नलज्‍यी पङ्‌सम् थेइ खारीरी ङ्‍हच्‍छ्‍यङ् र्‌हन्‍द च्‍योज्‍यीम् नुप्‍पे समुन्‍द्रन्‍हङ् इलाब ज्‍यब तब।

७ धीक्‍कार चु जम्‍बुलीङ्‍त!

तलेपङ्‍सम् म्‍हीमात पापरी फसइतीबे तम्‍मा चु जम्‍बुलीङ्‌री मुब।

परीक्षमा खनो-खब,

तर धीक्‍कार,

हुजु म्‍हीत खल्‍चे ल्‍हो-ल्‍होत पापरी दोनलब!

८ “एइ या वुइ कङ् खचुचे पङ्‌लेनो एत पाप स्‍य्‍हेङ्‌न लसम् या वुइ कङ् खजु य्‍हीन्‍लेनो पाप स्‍हेङ्‌न लबलत थाज्‍यीम् ख्‍लागो।

यातेङ् कङ् ङ्‍य्‍हीतेङ् बक्‍च्‍य खेमेएनो अस्‍यीबे मेन्‍हङ् दोब बीमम् खोरातेङ् डुडे तज्‍यीम् खेमेएनो अबेबे जीवन्‍री वङ्‌ब बेःब।

९ ओसेम् एइ मीःचे एत पाप स्‍य्‍हेङ्‌नलसम् एइ मीःत तेत्‍ज्‍यीम् ख्‍लागो।

मीः ङ्‍य्‍हीतेङ् छ्‍यम् खेमेएनो अस्‍यीबे मे मुबे नर्‌करी ङ्‍यीब बीमम् मीः गीः कन तज्‍यीम् खेमेएनो अबेबे जीवनरी वङ्‌ब बेःब।

म्‍हबे ग्‍युकी अर्‌थ

(लुका १५:३-७)

१० “होसीयार्‌ले टीउ,

चु ज्‍यीद कोलमा न्‍हङ्‌री गीतएनो हेल थलउ।

ङ एङ्‌यीमात पङ्‍ब,

थेङ्‌यीमात स्‍य्‍हप्‍तो स्‍य्‍हेङ्‌बे स्‍वर्‌गदुत्‍मा स्‍वर्‌गरी मुबे पर्‌मेस्‍वर् अपइ ङोन्‍री मुब।

११ [तलेपङ्‍सम् म्‍हीइ ज म्‍हबलमात थर्‌नलबरी युबल य्‍हीन्‍ब।]

१२ “एङ्‍यीमा ता म्‍हेन्‍ब?

खल् ङ्‍ह ग्‍यु मुबे म्‍हीचे ग्‍यु गीः म्‍हज्‍यी पङ्‌सम् थेचे ता लब?

थेचे खल् ब्‍ली स्‍यी चुर्‌कु ग्‍युत ब्‍लेरीनो ख्‍लेथेन्‍ज्‍यीम् म्‍हबे ग्‍यु गीत म्‍हइबरी अङ्‍य्‍ही स्‍यीम्?

१३ ओसेम् थेचे हुजु ग्‍युत यङ्‍ब बीसेम् खल् ब्‍ली स्‍यी चुर्‌कु अम्‍हबे ग्‍युमाकी लागीरी बीमम् हुजु यङ्‌बे ग्‍यु गीःकी लागीरी य्‍हक्‍को तङ्‌स्‍ये मुब।

१४ होलेनो चु ज्‍यीदमा न्‍हङ्‌री गीएनो नास् अतखइ पङ्‍बे सेम् स्‍वर्‌गरी स्‍य्‍हुबे एङ्‌यीमाकी अपल मुब।

पाप स्‍य्‍हेङ्‌बे बीस्‍वासी

(लुका १७:३)

१५ “ओसेम् कोइ बीस्‍वासीचे एइ बीरुद्‍दरी पाप स्‍य्‍हेङ्‌ज्‍यी पङ्‌सम् ए थेज ङ्‌यीज्‍यीम् थेइ दोस् ङोन्‍पीनो।

थेचे एइ तम् ङ्‍येन्‍ज्‍यी पङ्‌सम् थे एइ अले तस्‍ये मुब।

१६ तर एचे पङ्‍बे तम् अङ्‌येन्‍ज्‍यी पङ्‌सम् ल्‍हो-ल्‍हो गीते ङ्‍य्‍हीते म्‍हीत बोर्‌ज्‍यीम् ङ्‌यीज्‍यीम् थेइ दोस् ङोन्‍पीनो।

तलेपङ्‍सम् ङ्‍य्‍हीते सोम्‍ते साक्षीमा ग्‍यम्‍से जम्‍मा तम्‍मा पक्‍क तथोब।

१७ ओसेम् थेचे थेङ्‌यीमाकी तमएनो अङ्‌येन्‍ज्‍यी पङ्‌सम् मन्‍डलीरी ङ्‌यीज्‍यीम् जम्‍म तम् पङ्‌पीनो।

ओसेम् मन्‍डलीचे पङ्‌बे तम् अङ्‌येन्‍ज्‍यी पङ्‌सम् थेत पर्‌मेस्‍वर्‌त अम्‍हन्‍दीबे म्‍हीतेङ् तीरो दुत्‍पे म्‍हीमात र्‌हङ्‌ब स्‍हेङ्‌खइ।

१८ “देमेन्‍नो ङ एङ्‌यीमात पङ्‌ब,

एङ्‍यीमाचे चु जम्‍बुलीङ्‌री ता खीब हुजु स्‍वर्‌गरीएनो खीस्‍ये मुब।

ओसेम् एङ्‌यीमाचे ता चु जम्‍बुलीङ्‌री फ्रेन्‍ब,

हुजु स्‍वर्‌गरीएनो फ्रेन्‍स्‍ये मुब।

१९ ओसेम् ङ एङ्‌यीमात देबेएनो पङ्‍ब,

चु जम्‍बुलीङ्‌री एङ्‍यीमान्‍हङ्‌री ङ्‍य्‍हीलनो सेम् गी तज्‍यीम् ता पङ्‌लेनो र्‌हीत्‍ज्‍यी पङ्‌सम् ङइ स्‍वर्‌गइ अपचे एङ्‌यीमाकी लागीरी हुजु न्‍हङ्‌जेत्स्‍ये मुब।

२० तलेपङ्‍सम् खन ङइ मीन्‍री ङ्‍य्‍ही वुइ सोम् र्‌हुब तब,

ङ थेङ्‌यीमाकी गुङ्‌री तस्‍ये मुब।”

क्षमा अपीन्‍बे योक्‍पोइ बारेरी अर्‌थ

(लुका १७:४)

२१ हुजु लीप्‍चे पत्रुस येसुज खज्‍यीम् ङ्‌योत्‍ज्‍यी,

“प्रभु,

खल्‍चे पङ्‌लेनो ङइ बीरुद्‍दरी पाप स्‍य्‍हेङ्‍स्‍यीनो टीज्‍यी पङ्‌सम् ङचे थेत गदे ख्‍यप् क्षमा स्‍य्‍हेङ्‌थोब?

ङ्‌यीस् ख्‍यप् सम्‍म?”

२२ येसुचे थेत सुङ्‌ज्‍यी,

“ङ एत पङ्‍ब,

ङ्‌यीस् ख्‍यप्‍कीनो अय्‍हीन्,

तर एचे सत्‍तरी गुना ङ्‌यीस् ख्‍यप्!

२३ होत्‍तज्‍यीम् स्‍वर्‌गइ य्‍हुल् ग्‍यल्‍बो गीःचे र्‌हङ्‌की योक्‍पोमातेङ् हीसाब कीन्‍ब र्‌हङ्‌ब य्‍हीन्‍ब।

२४ हुजु ग्‍यल्‍बोचे र्‌हङ्‌की हीसाब कीन्‍ब तीप्‍मम् हजार च्‍यी म्‍हर्‌की पइस छ्‍ये मुबे योक्‍पो गीत थेइज बज्‍यी।

२५ तर हुजु योक्‍पोतेङ् छ्‍ये फाबे टङ अरेबल तज्‍यीम् हुजु ग्‍यल्‍बोचे थेतेङ् थेइ म्रीङ् ओसेम् ज-जमे ओसेम् थेइ जम्‍म स्‍य्‍हेमा चुङ्‌ज्‍यीम् छ्‍ये फागो बी कुल्‍ज्‍यी।

२६ ओसेम् हुजु योक्‍पोचे ग्‍यल्‍बोइ ङोन्‍री पुइ जुःज्‍यीम् फ्‍या लज्‍यीम् पङ्‍ज्‍यी,

‘ङत तोव रेत् ब्रेन्‍जेतो,

ङ थेङ्‌की जम्‍म छ्‍ये फास्‍ये मुब।’

२७ ओसेम् ग्‍यल्‍बोइ सेम्‍री दय खज्‍यीम् थेइ छ्‍ये जम्‍मनो माफ् पीन्‍ज्‍यीम् य्‍हर्‌पुङ्‍ज्‍यी।

२८ “तर हुजु योक्‍पो डोङ्‍ज्‍यीम् य्‍हर्‌बे बेलोरी थेचे थेतेङ् बक्‍च्‍य लक् स्‍य्‍हेङ्‌बे योक्‍पो गीः दोज्‍यी।

हुजुचे थेत मन्‍नङ् म्‍हुइकी पइस छ्‍ये फाथोब मुबल।

थेचे हुजुत खार ङ्‍य्‍हेप्‍ज्‍यीम्,

‘एचे ङइ फाथोबे छ्‍ये ग्‍योन् फाको’ बी पङ्‍ज्‍यी।

२९ ओसेम् थेइ हुजु र्‌हो योक्‍पोचे पुइ जुःज्‍यीम् फ्‍या लज्‍यीम् पङ्‍ज्‍यी,

‘तोव दीन् ब्रेनो,

ङचे फाथोबे एइ जम्‍मनो छ्‍ये फापीन्‍स्‍ये मुब।’

३० तर थेचे अङ्‍येन्,

ओसेम् छ्‍ये अफागते सम्‍म हुजु योक्‍पोत जेल्‍न्‍हङ् युलाज्‍यी।

३१ “हुजु ङ्‍य्‍हीतेङ् बक्‍च्‍य लक् स्‍य्‍हेङ्‌बे ल्‍हो-ल्‍हो योक्‍पोमाचे चु जम्‍मनो तम् म्रङ्‌ज्‍यीम् थेङ्‌यीमात सेम्‍री य्‍हक्‍को दुख तज्‍यी।

ओसेम् थेङ्‌यीमा ग्‍यल्‍बोज ङयीज्‍यीम् हुजुरी तबे जम्‍मनो तम्‍मा स्‍येत्‍पीन्‍ज्‍यी।

३२ हुजु लीप्‍चे ग्‍यल्‍बोचे हुजु योक्‍पोत ङ्‌होत्‍ज्‍यीम् पङ्‍ज्‍यी,

‘ओ दुस्‍ट योक्‍पो!

एचे ङत फ्‍या लज्‍यी,

ओसेम् ङचे एत जम्‍मनो छ्‍ये माफ् पीन्‍ज्‍यी।

३३ ङचे एत दय स्‍य्‍हेङ्‌ब र्‌हङ्‌लेनो एचेएनो र्‌हङ्‍तेङ् बक्‍च्‍य लक् स्‍य्‍हेङ्‌बे योक्‍पोत दय स्‍य्‍हेङ्‍ अथोबल?’

३४ ओसेम् ग्‍यल्‍बोत बोमो रप्‍ज्‍यीम् हुजु योक्‍पोत जम्‍मनो छ्‍ये अफागदेसम्‍म जेल्‍री च्‍युप्‍ज्‍यीम् दन्‍ड पीनो बी जेल्‍की हकीम्‍त कुल्‍ज्‍यी।”

३५ हुजु लीप्‍चे येसुचे डबमात सुङ्‌ज्‍यी,

“एङ्‍यीमाचे जम्‍मतनो सेम् य्‍हङ्‌सेनो माफ् अपीन्‍ज्‍यी पङ्‌सम्,

स्‍वर्‌गरी स्‍य्‍हुबे ङइ अपचेएनो एङ्‌यीमात होलेनो स्‍हेङ्‍स्‍ये मुब।”

स्‍यीङ्‌ग थाब अत बी लोप्‍पल

(मर्‌कुस् १०:१-१२)

१९

१ येसुचे चु तम् सुङ्‌जेत्‍प बीसेम् थेङ् गालील पीत्‍थेन्‍ज्‍यीम् यर्‌दन ग्‍येन्‍दीइ क्‍योम्‍सङ् यहुदीया प्रदेस्‍क्‍योर् स्‍येजेत्‍ज्‍यी।

२ य्‍हक्‍को य्‍हक्‍को म्‍हीमा थेङ्‌की लीप्‍चे ब्रज्‍यी,

ओसेम् थेङ्‌चे हुजुरी य्‍हक्‍को म्‍हीमात फेन्‍न लजेत्‍ज्‍यी।

३ ओसेम् डेत्-डेत् फरीसीमा थेङ्‌ज खज्‍यीम् थेङ्‌त फसइतीब म्‍हेन्‍ज्‍यीम् थेङ्‌त ङ्‌योत्‍ज्‍यी,

“खल्‍चे पङ्‌लेनो तइ तम्‍री पङ्‌लेनो अथुन्‍ज्‍यीम् थेइ म्रीङ्‍तेङ् स्‍यीङ्‌ग थाब नीयम् अनुसार तब वुइ अत?”

४ येसुचे जोहाप् न्‍हङ्‌ज्‍यीम् सुङ्‌ज्‍यी,

“एङ्‍यीमाचे धर्‌मइ छ्‍येरी खेत्‍पल अरे?

जम्‍मनो स्‍य्‍हेङ्‌जेत्‍पे पर्‌मेस्‍वर्‌चे ङोन्‍ग्‍यम् अपकोलतेङ् अमकोल स्‍य्‍हेङ्‌जेत्‍ज्‍यी।

५ ओसेम् थेङ्‌चे सुङ्‌ज्‍यी,

‘होत्‍तज्‍यीम् अपकोलचे र्‌हङ्‌की अप अमत पीत्‍थेन्‍ज्‍यीम् र्‌हङ्‌की म्रीङ्‍तेङ् बक्‍च्‍य टीब,

ओसेम् थेङ्‍य्‍ही ल्‍हीः गीः र्‌हङ्‌ब तब।’

६ होत्‍तज्‍यीम् देरेम् थेङ्‍यीमा ङ्‍य्‍ही अय्‍हीन् तर गीः य्‍हीन्‍ब।

ओसेम् पर्‌मेस्‍वर्‌चे गीः स्‍य्‍हेङ्‍बलमात म्‍हीचे फेःब अत।”

७ ओसेम् फरीसीमाचे थेङ्‌त ङ्‌योत्‍ज्‍यी,

“होले पङ्‌सम् मोसाचे तले स्‍यीङ्‌ग थाबे स्‍यो-स्‍यो ब्रीज्‍यीम् म्रीङ्‌त ख्‍लाब खम्‍ब बी पङ्‍बल?”

८ येसुचे थेङ्‌यीमात जोहाब न्‍हङ्‌ज्‍यी,

“मोसाचे एङ्‌यीमाकी कोङ्‌बे सेम्‍चे लज्‍यीम् स्‍यीङ्‌ग थापुङ्‍बल य्‍हीन्‍ब।

तर अपकोलतेङ् अमकोलत स्‍य्‍हेङ्‌बे बेलो य्‍हङ्‍सेमी होतेब अरेबल।

९ ङ एङ्‌यीमात पङ्‌ब,

खल्‍चे ब्‍यभीचार् बीम ल्‍हो-ल्‍हो तम्‍री र्‌हङ्‌की म्रीङ्‌त स्‍यीङ्‍ग थाज्‍यीम् ल्‍हो-ल्‍होतेङ् भ्‍या स्‍य्‍हेङ्‌ब हुजुचे ब्‍यभीचार् स्‍य्‍हेङ्‌ब।”

१० ओसेम् थेङ्‌की डबमाचे,

“म्रीङ् र्‌हेम्‍बोइ गुङ्‌री होतेब तसम् भ्‍या अस्‍य्‍हेङ्‍बनो ज्‍यब तब” बी पङ्‌ज्‍यी।

११ येसुचे थेङ्‌यीमात जोहाब न्‍हङ्‌ज्‍यी,

“चु तम् जम्‍मचेनो स्‍वीकार स्‍य्‍हेङ्‌अखम्,

तर पर्‌मेस्‍वर्‌चे न्‍हङ्‌जेत्‍पलमाचेकीनो स्‍य्‍हेङ्‌ब खम्‍ब।

१२ तलेपङ्‍सम् डेत्-डेत्‍मी न्‍हब य्‍हङ्‌सेनो नपुंसक् तब,

डेत्-डेत्‍तमी म्‍हीमाचे नपुंसक् स्‍य्‍हेङ्‌ब,

ओसेम् डेत्डेत्‍चेमी स्‍वर्‌गइ य्‍हुल्‍की लागीरी भ्‍या अस्‍य्‍हेङ्।

खल्‍चे चु स्‍य्‍हेङ्‌ब खम्‍ब हुजुचे स्‍य्‍हेङ्‌खइ।”

येसुतेङ् ज्‍यीद कोलमा

(मर्‌कुस् १०:१३-१६; लुका १८:१५-१७)

१३ हुजु लीप्‍चे येसुचे ज्‍यीद कोलमाकी जोरी फ्‍या थेन्‍जेत्‍ज्‍यीम् प्रार्‌थना स्‍य्‍हेङ्‌पीन्‍जेत्‍खइ बी डेत्-डेत् म्‍हीमाचे र्‌हङ्‌की कोलमात थेङ्‌ज बज्‍यी।

तर थेङ्‌की डबमाचे म्‍हीमात बराज्‍यी।

१४ तर येसुचे,

“कोलमात ङइज खबुङो,

थेङ्‌यीमात थर्‌होदो।

तलेपङ्‍सम् स्‍वर्‌गइ य्‍हुल् चु कोलमा र्‌हङ्‌बमाकी लागीरी य्‍हीन्‍ब” बी सुङ्‌ज्‍यी।

१५ ओसेम् थेङ्‌चे कोलमाइ जोरी फ्‍या थेन्‍जेत्‍ज्‍यीम् मोलम् न्‍हङ्‌ज्‍यी।

ओसेम् थेङ् हुजु ग्‍लासे स्‍येजेत्‍ज्‍यी।

बरु म्‍ही

(मर्‌कुस् १०:१७-३१; लुका १८:१८-३०)

१६ ओसेम् म्‍ही गीः येसुइज खज्‍यीम्,

“लोप्‍पोन्,

ङचे खेमेएनो अबेबे जीवन यङ्‌बरी ज्‍यबे लक् ता स्‍य्‍हेङ्‌थोब?”

बी ङ्‌योत्‍ज्‍यी।

१७ येसुचे जोहाब न्‍हङ्‌ज्‍यी,

“एचे ङत ज्‍यब ता बी तले ङ्‌योत्‍पल?

ज्‍यबमी गीकीनो मुब।

एचे खेमेनो अबेबे जीवन यङ्‍खइ म्‍हेन्‍सम् पर्‌मेस्‍वर्‌चे कुल्‍जेत्‍पे अर्‌तीमा ङ्‌येनो।”

१८ हुजु म्‍हीचे थेङ्‌त,

“खजु अर्‌तीमा?”

बी ङ्‌योत्‍ज्‍यी।

येसुचे सुङ्‌ज्‍यी,

“एचे थसेतो,

ब्‍यभीचार् थस्‍य्‍हेङो,

य्‍हो थालोउ,

र्‌होइ बारेरी भ्‍यु तम् थपङो,

१९ एचे र्‌हङ्‌की अप-अमत स्‍य्‍हेस स्‍य्‍हेङो ओसेम् र्‌हङ्‌की खीम्‍चेत र्‌हङ्‌त र्‌हङ्‌लेनो म्‍होइगो।”

२० हुजु ठीटचे पङ्‍ज्‍यी,

“हुजु अर्‌तीमाम् ङचे ङ्‍येन्‍बलनो मुब।

देरेम् ङचे स्‍य्‍हेङ्‌थोस्‍येल ल्‍हो-ल्‍हो ता मुब?”

२१ येसुचे थेत सुङ्‌ज्‍यी,

“ए देमेन्‍नो पर्‌मेस्‍वर्‌की ङ्‍होन्‍सङ् ज्‍यब तइ म्‍हेन्‍सम् ङ्‌यीज्‍यीम् एतेङ् मुबे जम्‍मनो स्‍य्‍हेमा चुङ्‌ज्‍यीम् प्रङ्‌नमात पीनो,

ओसेम् एचे स्‍वर्‌गरी सम्‍पतीमा यङ्‍स्‍ये मुब।

हुजु लीप्‍चे खज्‍यीम् ङइ लीक्‍यम् ब्रउ।”

२२ चु तम् थ्‍येःब बीसेम् हुजु ठीट लीः म्‍लङ् लज्‍यीम् य्‍हर्‌ज्‍यी।

तलेपङ्‍सम् थे य्‍हक्‍को बरु मुबल।

२३ हुजु लीप्‍चे येसुचे र्‌हङ्‌की डबमात सुङ्‌ज्‍यी,

“ङ एङ्‌यीमात देमेन्‍नो पङ्‌ब,

बरु म्‍ही स्‍वर्‌गइ य्‍हुल्‍री वङ्‌बरी य्‍हक्‍को अदेबल मुब।

२४ ङ एङ्‌यीमात देबेएनो पङ्‌ब,

बरु म्‍ही पर्‌मेस्‍वर्‌की य्‍हुल्‍री वङ्‌ब बीमम् दब्‍की मीःचे ऊँट पङ्‍बे जन्‍तु वङ्‌ब देब।”

२५ चु थ्‍येःब बीसेम् डबमाचे अचम्‍म तज्‍यीम् ङ्‌योत्‍ज्‍यी,

“होलेपङ्‌सम् खल्‍चे मुक्‍ती यङ्‌ब खम्‍ब?”

२६ येसुचे थेङ्‌यीमात स्‍हीज्‍यीम्,

“म्‍हीमाकी लागीरी चु अखम्‍बे तम् य्‍हीन्‍ब,

तर पर्‌मेस्‍वर्‌की लागीरी अखम्‍बे तम् तएनो अरे” बी सुङ्‌ज्‍यी।

२७ हुजु लीप्‍चे पत्रुसचे पङ्‍ज्‍यी,

“स्‍हीःगो,

ङ्‍यीमाचेम् जम्‍मनो स्‍य्‍हेमा पीत्‍थेन्‍ज्‍यीम् थेङ्‌की लीप्‍चे ब्रबल मुब।

ङ्‌यीमाचे ता यङ्‌स्‍ये मुब?”

२८ येसुचे थेङ्‌यीमात सुङ्‌ज्‍यी,

“ङ एङ्‌यीमात देमेन्‍नो पङ्‍ब,

म्‍हीइ ज खस्‍येकी छार् बेलोरी थे र्‌हङ्‌की महीमाकी ठीरी टीस्‍ये मुब।

एङ्‌यीमा खल-खल ङइ लीप्‍चे ब्रबल मुब एङ्‌यीमाएनो चुङ्‌ङ्‌य्‍ही ठीरी टीस्‍ये मुब,

ओसेम् इस्राएलकी चुङ् ङ्‍य्‍ही खलक्‍माकी जोरी सासन् स्‍य्‍हेङ्‌स्‍ये मुब।

२९ ओसेम् ङइ लागीरी दीम्,

अज्‍यो-अले,

अन-अङ,

अप-अम,

ज-जमे,

म्रङ्-बुम्रङ् पीत्‍थेन्‍बलमा जम्‍माचेनो हुजु बीमएनो सय गुन य्‍हक्‍को ओसेम् खेमेएनो अबेबे जीवनएनो यङ्‍स्‍ये मुब।

३० तर देरे य्‍हक्‍को ङोन्‍ग्‍यम् मुबलमा लीप्‍चे तस्‍ये मुब,

ओसेम् देरे य्‍हक्‍को लीप्‍चे तबलमा ङोन्‍चे तस्‍ये मुब।”

नङ्‌बोमाकी अर्‌त

२०

१ येसुचे सुङ्‍स्‍यीनो टीज्‍यी,

“पर्‌मेस्‍वर्‌की य्‍हुल् चु र्‌हङ्‌ब य्‍हीन्‍ब,

म्रङ्‌की न्‍याबो गीः स्‍य्‍होम्‍हुन्‍चेनो म्रङ्‌री लक् स्‍य्‍हेङ्‌बे नङ्‌बोमा म्‍हइबरी डोङ्‌ज्‍यी।

२ थेचे नङ्‍बोमात,

‘दीन् गीःकी म्‍हेल म्‍हुइकी टङ डबल् गीः पीन्‍ल’ पङ्‍ज्‍यीम् अङ्‌गुरकी म्रङ्‌री लक् स्‍य्‍हेङ्‌बरी पीत्‍ज्‍यी।

३ नौ बजेक्‍योर् थे देबेएनो बजार्‌री ङ्‌यीमम् डेत्-डेत् म्‍हीमा तेएनो अस्‍य्‍हेङ्‌नले रप्‍टीबल म्रङ्‍ज्‍यी।

४ ओसेम् थेचे म्‍हीमात पङ्‍ज्‍यी,

‘एङ्‌यीमाएनो ङइ अङ्‌गुर्‌की म्रङ्‌री ङ्‌यीज्‍यीम् लक् स्‍य्‍हेङो,

ओसेम् ङचे एङ्‌यीमाकी यङ्‌थोबे म्‍हेल पीन्‍स्‍ये मुब।’

५ होत्‍तज्‍यीम् थेङ्‌यीमा अङ्‌गुर्‌की म्रङ्‌री लक् स्‍य्‍हेङ्‌बरी ङ्‍यीज्‍यी।

हुजु लीप्‍चे देबेएनो बारा बजेतेङ् तीन् बजेक्‍योर् होलेनो ल्‍हो-ल्‍हो म्‍हीमात लक्‍री जङ्‍ज्‍यी।

६ देबेएनो ङ्‍येस्‍येकी पाच बजेक्‍योर् बजार्‌री ङ्‌यीमम् ल्‍होल्‍होएनो डेत्-डेत् म्‍हीमा रप्‍टीबल म्रङ्‌ज्‍यी,

थेचे थेङ्‌यीमात,

‘एङ्‍यीमा तले दीन् गीःनो तेएनो अस्‍य्‍हेङ्‌नले रप्‍टीब?’

बी ङ्‌योत्‍ज्‍यी।

७ थेङ्‌यीमाचे थेत जोहाप् पीन्‍ज्‍यी,

‘तलेपङ्‍सम् ङ्‍यीमात खल्‍चेएनो म्‍हेलरी अकुल्।’

हुजु लीप्‍चे थेचे थेङ्‌यीमात,

‘एङ्‌यीमाएनो ङइ अङ्‌गुर्‌की म्रङ्‌री लक् स्‍य्‍हेङ्‌बरी ङ्‍यीउ’ बी पङ्‍ज्‍यी।

८ “ङ्‌येस्‍ये तब बीसेम् अङ्‌गुर्‌की म्रङ्‌की न्‍याबोचे थेइ लक् स्‍य्‍हेङ्‌बलमाकी नाइकेत पङ्‍ज्‍यी,

‘नङ्‍बोमात ङ्‌होत्‍ज्‍यीम् थेङ्‌यीमाकी म्‍हेल पीनो,

म्‍हेल ज्‍युःरी खबलमा य्‍हङ्‍स्‍ये पीन्‍ब तीब्‍ज्‍यीम् गोदोब्‍न्‍हङ् ङोन्‍ग्‍यम् खबलमात ज्‍युःरी पीनो।’

९ ओसेम् नाइकेचे पाच बजेक्‍योर् लक् सुरु स्‍य्‍हेङ्‌बलमात ङोन्‍ग्‍यम् ङ्‌होत्‍ज्‍यीम् दीन्गीकी म्‍हेल म्‍हुइकी डबल् काकर् पीन्‍ज्‍यी।

१० ओसेम् ङोन्‍ग्‍यम् लक् स्‍य्‍हेङ्‌बरी ङ्‍यीबलमाचेम् झेन् य्‍हक्‍को यङ्‌ल बी म्‍हेन्‍ज्‍यी।

तर थेङ्‌यीमाचेएनो दीन् गीकी म्‍हेल म्‍हुइकी डबल् काकर् यङ्‌ज्‍यी।

११ थेङ्‌यीमाचे म्‍हेल यङ्‌ब बीसेम् अङ्‌गुर्‌की म्रङ्‌की न्‍याबोइ बीरोद्‍री ङ्‍येङ्-ङ्‍येङ् लब तीप्‍ज्‍यी।

१२ थेङ्‌यीमाचे पङ्‌ज्‍यी,

‘चु ज्‍युःरी खबे म्‍हीमाचेम् घन्‍ट गीकीनो लक् स्‍य्‍हेङ्‌बल मुब।

ङ्‍यीमाचेम् क्रोबे दीनीरी दीन्‍गीःनो लक् स्‍य्‍हेङ्‌ज्‍यी।

होलेतलेनो थेङ्‌चे थेङ्‌यीमात ङ्‌यीमात गदेनो म्‍हेल न्‍हङ्‌ज्‍यी।’

१३ तर हुजु न्‍याबोचे थेङ्‌यीमा न्‍हङ्‌री गीःत जोहाप् पीन्‍ज्‍यी,

‘ङइ र्‌हो,

ङचे एत तइ अन्‍यायएनो स्‍य्‍हेङ्‌बल अरे।

एचे ङइ लक् म्‍हुइकी टङ डबल् गीः म्‍हेलरी दीन् गीनो लक् स्‍य्‍हेङ्‌ब पङ्‌बल अय्‍हीनो स्‍यीम्?

१४ एचे यङ्‌बे म्‍हेल बोर्‌ज्‍यीम् य्‍हरो।

ज्‍युःरी लक्‍री खबलमातएनो एत गदेनो म्‍हेल पीन्‍बे सेम् ङल मुब।

१५ ङतेङ् मुबे ङइ टङ ङचे खले पीन्‍गे म्‍हेन्‍ज्‍यी होले पीन्‍बे हक् ङत अरेउ स्‍यीम्?

ङचे ल्‍हो-ल्‍होत दय स्‍य्‍हेङ्‌बल म्रङ्‌ज्‍यीम् ए तले स्‍हेर्‌बल?’”

१६ ओसेम् येसुचे सुङ्‌ज्‍यी,

“चोलेनो लीप्‍चे मुबलमा ङोन्‍ग्‍यम् तस्‍ये मुब,

ओसेम् ङोन्‍चे मुबलमा लीप्‍चे तस्‍ये मुब।”

सोम् ख्‍यप्‍कुनो येसुचे र्‌हङ् स्‍यीस्‍येकी बारेरी सुङ्‌बल

(मर्‌कुस् १०:३२-३४; लुका १८:३१-३४)

१७ यरुसलेमरी स्‍येजेत्‍टीबे बेलोरी येसुचे चुङ् ङ्‍य्‍ही डबमातकीनो खोसोक्‍ले बोर्‌ज्‍यीम् ग्‍यम्‍री थेङ्‌यीमात चोले सुङ्‌ज्‍यी,

१८ “ङ्‍य्‍हङ्‍मा यरुसलेम्‍क्‍योर् ङ्‍यीटीब मुब।

हुजुरी म्‍हीइ ज ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माकी यारी सोप्‍तीस्‍ये मुब,

ओसेम् थेङ्‌यीमाचे थेत स्‍यीथोबे सजाय पीन्‍स्‍ये मुब।

१९ थेत यहुदी अय्‍हीन्‍बे म्‍हीमाकी यारी सोप्‍तीस्‍ये मुब।

थेङ्‌यीमाचे थेत पेत्‍नलस्‍ये मुब,

कोर्‌रचे ग्‍यङ्‌स्‍ये मुब,

ओसेम् क्रुस्‍री च्‍योज्‍यीम् सेत्‍स्‍ये मुब।

तर सोम्‍रेत् कुनो थे सोज्‍यीम् रेःस्‍ये मुब।”

अमचे फ्‍या स्‍य्‍हु लबल

(मर्‌कुस् १०:३५-४५; लुका २२:२४-२७)

२० हुजु लीप्‍चे जब्‍दीयाकी म्रीङ् थेइ जमा याकुबतेङ् युहन्‍नात बज्‍यीम् येसुइज खज्‍यी,

ओसेम् थेचे येसुइ ङोन्‍री पुइ जुःज्‍यीम् दय स्‍य्‍हेङ्‌जेतो बी थेङ्‌त फ्‍या लज्‍यी।

२१ येसुचे थेत,

“एचे ता म्‍हइबल?”

बी ङ्‌योत्‍जेत्‍ज्‍यी।

थेचे जोहाप् पीन्‍ज्‍यी,

“थेङ्‌की य्‍हुल्‍री ङइ चु ज ङ्‍य्‍हीत गीःत थेङ्‌की केत् पट्‍टीचे गीःत थेङ्‌की ल्‍होम् पट्‍टीचे टीबुङ्‌जेतो।”

२२ ओसेम् येसुचे थेङ्‌यीमात सुङ्‌ज्‍यी,

“एङ्‌यीमाचे ता र्‌हीत्‍टीब बी स्‍येःबल अरे।

ङचे थुङ्‌ब म्‍हइटीबे दुखइ खोरे ग्‍यम्‍से एङ्‌यीमाचे थुङ्‌ब खम्‍ब?”

ओसेम् थेङ्‌यीमाचे,

“ङ्‌यीमाचे खम्‍ब” बी पङ्‌ज्‍यी।

२३ ओसेम् येसुचे थेङ्‌यीमात सुङ्‌ज्‍यी,

“ङइ खोरे ग्‍यम्‍से एङ्‌यीमाचेएनो थुङ्‌स्‍ये मुब।

तर एङ्‌यीमात ङइ केत् पट्‌टीतेङ् ल्‍होम् पट्‍टीचे टीबुङ्‌बे अधीकार् ङतेङ् अरे।

ङइ अपचे खल्‍त दम्‍जेत्‍ज्‍यी हुजुतनो पीन्‍बरी थेङ्‌चे टोप् लजेत्‍पल मुब।”

२४ चु तम् थ्‍येःज्‍यीम् ल्‍हो-ल्‍हो डबमा च्‍यीत थेङ्‍य्‍हीतेङ् बोमो खज्‍यी।

२५ तर येसुचे थेङ्‌यीमा जम्‍मतनो र्‌हङ्‌ज ङ्‍होत्‍जेत्‍ज्‍यीम् सुङ्‌ज्‍यी,

“एङ्‍यीमाचे स्‍येःबलनो मुब,

यहुदी अय्‍हीन्‍बे म्‍हीमाइ जोरी सासन् स्‍य्‍हेङ्‌बे सासक्‍माचे र्‌हङ्‌की सेम्‍चे म्‍हेन्‍ब र्‌हङ्‌लेनो म्‍हीमाइ जोरी सासन् स्‍य्‍हेङ्‌ब।

ओसेम् ङ्‍हच्‍छ्‍यङ् पद्‍री मुबलमाचे म्‍हीमाइ जोरी अधीकार् स्‍य्‍हेङ्‌ब।

२६ तर एङ्‌यीमा होतेब तब अत।

एङ्‍यीमान्‍हङ्‌री खल्‍चे ङ्‍हच्‍छ्‍यङ् तबे सेम् लज्‍यी थे ल्‍हो-ल्‍हो जम्‍मइ योक्‍पो तथोब।

२७ ओसेम् एङ्‍यीमान्‍हङ्‍री खल्‍चेम् जम्‍मन्‍हङ्‍री ङोन्‍ग्‍यम् तबे सेम् लज्‍यी थे ल्‍हो-ल्‍हो जम्‍मइ बान तथोब।

२८ होलेनो म्‍हीइ जएनो स्‍य्‍हप्‍तो यङ्‌बरी अय्‍हीन् तर ल्‍हो-ल्‍होत स्‍य्‍हप्‍तो स्‍य्‍हेङ्‌बरी,

ओसेम् य्‍हक्‍को म्‍हीमात थर्‌ब पीन्‍बरी र्‌हङ्‌की जीवन् पीन्‍बरी युज्‍यी।”

कन म्‍ही ङ्‍य्‍हीचे मीः म्रङ्‌बल

(मर्‌कुस् १०:४६-५२; लुका १८:३५-४३)

२९ येसुतेङ् थेङ्‌की डबमा यरीहो सहर् ग्‍यम्‍से स्‍येमम् य्‍हक्‍को-य्‍हक्‍को म्‍हीमा थेङ्‌की लीप्‍चे खज्‍यी।

३० ग्‍यम्‍की रेइरी कन म्‍ही ङ्‌य्‍ही टीटीब मुबल।

येसु हुजु ग्‍यम्‍से तज्‍यीम् स्‍येटीब मुब पङ्‌बे तम् थ्‍येःज्‍यीम् थेङ्‍य्‍हीचे क्रीङ्‌ज्‍यीम्,

“ओ प्रभु,

दाऊदकी ज,

ङ्‌यीमात दय स्‍य्‍हेङ्‌जेतो!”

बी पङ्‌ज्‍यी।

३१ य्‍हक्‍को म्‍हीमाचे थेङ्‍य्‍हीत,

“कुटी टीउ” पङ्‍ज्‍यीम् बराज्‍यी।

तर थेङ्‍य्‍हीचे झेन् य्‍हक्‍को क्रीङ्‌ज्‍यीम् पङ्‌ज्‍यी,

“ओ प्रभु,

दाऊदकी ज,

ङ्‌यी ङ्‍य्‍हीत दय स्‍य्‍हेङ्‌जेतो!”

३२ हुजु थ्‍येःब बीसेम् येसु थोम्‍ले रप्‍जेत्‍ज्‍यीम् थेङ्‍य्‍हीत ङ्‌योत्‍जेत्‍ज्‍यी,

“ङचे एङ्‍य्‍हीइ लागीरी ता स्‍य्‍हेङ्‍पीन्‍खइ म्‍हेन्‍ब?”

३३ थेङ्‍य्‍हीचे थेङ्‌त पङ्‍ज्‍यी,

“प्रभु,

ङ्‌यी ङ्‌य्‍हीइ मीःचे म्रङ्‌ब खम्‍नलपीन्‍जेतो।”

३४ येसुचे थेङ्‍य्‍हीत दय स्‍य्‍हेङ्‌जेत्‍ज्‍यीम् थेङ्‌य्‍हीइ मीः छुपीन्‍जेत्‍ज्‍यी।

छुपीन्‍जेत्‍प साच्‍चेनो थेङ्‌य्‍हीकी मीः म्रङ्‌ब खम्‍ज्‍यीम् येसुइ लीप्‍चे ब्रज्‍यी।

यरुसलेमरी येसुत स्‍य्‍हेस स्‍य्‍हेङ्‌बल

(मर्‌कुस् ११:१-११; लुका १९:२८-४०; युहन्‍ना १२:१२-१९)

२१

१ येसुतेङ् डबमा यरुसलेम्‍की रेइकी जैतुन् पङ्‍बे गङ्‍तोर्‌की बेथफागे पङ्‍बे ग्‍लारी दोखजेत्‍ज्‍यी।

ओसेम् थेङ्‌चे डब ङ्‌हीत

२ चोले सुङ्‌ज्‍यीम् पीत्‍जेत्‍ज्‍यी,

“एङ्‌य्‍ही क्‍योम्‍सङ्‌की नम्‍सरी ङ्‍यीउ।

ओसेम् एङ्‌य्‍ही हुजु नम्‍सरी दोःब साच्‍चेनो एङ्‍य्‍हीचे य्‍हरु बुङ्‌गु गीः थेइ अमतेङ् चुङ्‍थेन्‍बल यङ्‍स्‍ये मुब।

हुजुमात पीत्‍ज्‍यीम् ङइज बोउ।

३ खल्‍चे पङ्‌लेनो एङ्‍य्‍हीत,

‘एङ्‍य्‍हीचे ता स्‍य्‍हेङ्‌टीबल?’

पङ्‍ज्‍यी पङ्‌सम्,

‘प्रभुत चुमा तोःबल मुब’ पङो।

ओसेम् थेचे ग्‍योन्-ग्‍योन्‍नो हुजुमात पीत्‍खस्‍ये मुब।”

४ अगम्‍बक्‍तमा ग्‍यम्‍से पङ्‌बे तम् टोप् तखइ पङ्‍ज्‍यीम् चु तबल य्‍हीन्‍ब-

५ “यरुसलेम्‍की म्‍हीमात स्‍येत्‍पीनो,

‘च्‍यागो,

एङ्‌यीमाकी ग्‍यल्‍बो एङ्‍यीमाज ब्‍योन्‍खटीब मुब,

थेङ् नम्र तज्‍यीम् बुङ्‌गुरी क्रेत्‍ज्‍यीम् ब्‍योन्‍खटीब मुब,

थेङ् बुङ्‌गुकी कोलइ जोरी क्रेत्‍ज्‍यीम् ब्‍योन्‍खटीब मुब।’”

६ ओसेम् डब ङ्‍य्‍ही य्‍हर्‌ज्‍यीम् येसुचे कुल्‍जेत्‍प र्‌हङ्‌लेनो स्‍य्‍हेङ्‌ज्‍यी।

७ थेङ्‍य्‍हीचे बुङ्‌गुतेङ् बुङ्‌गुइ कोलत बज्‍यी,

ओसेम् हुजुमाकी गोरी थेङ्‍यीमाइ ग्‍यामा तीत्‍पीन्‍ज्‍यी।

ओसेम् येसु हुजुइ जोरी क्रेत्‍जेत्‍ज्‍यी।

८ ओसेम् य्‍हक्‍को य्‍हक्‍को म्‍हीमाचे र्‌हङ्-र्‌हङ्‍की ग्‍यामा ग्‍यम्‍री तीत्‍पीन्‍ज्‍यीa,

ल्‍हो-ल्‍हो डेत्-डेत्‍चेम् दोङ्‌बोइ य्‍हर्‌ङमा थाज्‍यीम् ग्‍यम्‍री तीत्‍पीन्‍ज्‍यी।

९ येसुइ लीप्‍तेङ् ङोन्‍चे ब्रबे य्‍हक्‍को म्‍हीमाचे चोले पङ्‌ज्‍यीम् क्रीङ्‌ज्‍यी,

“दाऊदकी जत तोप्‍प तखइ!

परमप्रभुइ छेन्‍री ब्‍योन्‍खजेत्‍पे म्‍ही मोलम् यङ्‌बे म्‍ही य्‍हीन्‍ब!

स्‍वर्‌गरी स्‍य्‍हुबे पर्‌मेस्‍वर्‌त तोप्‍प तखइ!”

१० थेङ् यरुसलेम सहर्‌री वङ्‌जेत्‍प बीसेम् सहर्‌की जम्‍मनो म्‍हीमा तङ्‌ज्‍यीम्,

“चु म्‍ही खल?”

बी ङ्‌योत्‍ज्‍यी।

११ य्‍हक्‍को म्‍हीमाचे जोहाप् पीन्‍ज्‍यी,

“थेङ् गालीलकी नासरतकी ग्‍यम्‍से खबे अगम्‍बक्‍त येसु य्‍हीन्‍ब।”

येसु पर्‌मेस्‍वर्‌की दीम्‍री

(मर्‌कुस् ११:१५-१९; लुका १९:४५-४८; युहन्‍ना २:१३-२२)

१२ ओसेम् येसु पर्‌मेस्‍वर्‌की दीम्‍री स्‍येःजेत्‍ज्‍यीम् हुजुरी छोङ् स्‍य्‍हेङ्‌टीबलमा जम्‍मतनो ल्‍हब्‍लाजेत्‍ज्‍यी।

थेङ्‌चे टङ देब्‍टीबलमाकीb टेबुलमातेङ् परेवा चुङ्‌टीबलमाकी टीबे ग्‍लामा दोःलाज्‍यी।

१३ ओसेम् थेङ्‌चे थेङ्‌यीमात सुङ्‌ज्‍यी,

“धर्‌मइ छ्‍येःरी चोले ब्रीबल मुब,

‘ङइ दीम् प्रार्‌थना स्‍य्‍हेङ्‌बे दीम् तस्‍ये मुब।’

तर एङ्‌यीमाचे य्‍होमा लाबे ग्‍ला स्‍य्‍हेङ्‌बल मुब!”

१४ हुजु लीप्‍चे कनमातेङ् खोरमा थेङ्‌ज पर्‌मेस्‍वर्‌की दीम्‍री खज्‍यी।

ओसेम् थेङ्‌चे थेङ्‌यीमात फेन्‍नलजेत्‍ज्‍यी।

१५ तर ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माचे थेङ्‌चे स्‍य्‍हेङ्‌जेत्‍पे अचम्‍मइ लक् म्रङ्‍ज्‍यी,

ओसेम् कोलमाचे पर्‌मेस्‍वर्‌की दीम्‍री,

“दाऊदकी जत तोप्‍प तखइ” बी क्रीङ्‍टीबल थ्‍येःज्‍यीम् थेङ्‌यीमात बोमो खज्‍यी।

१६ होत्‍तज्‍यीम् थेङ्‌यीमाचे येसुत ङ्‌योत्‍ज्‍यी,

“कोलमाचे ता पङ्‍टीब एचे थ्‍येःब?”

ओसेम् येसुचे सुङ्‌ज्‍यी,

“अ,

थ्‍येःटीब।

एङ्‍यीमाचे धर्‌मइ छ्‍येःरी खेत्‍पल अरे,

‘थेङ्‌चे कोलमातेङ् ङ्‍य्‍हे थुङ्‌बे कोलमातएनो थेङ्‌त तोप्‍प लोप्‍जेत्‍ज्‍यी’?”

१७ हुजु लीप्‍चे थेङ्‌यीमात ख्‍लेथेन्‍ज्‍यीम् थेङ् हुजु सहर् ग्‍यम्‍से बेथानीयारी स्‍येःज्‍यीम् हुजुरी र्‌येजेत्‍ज्‍यी।

रोरो अरोबे अन्‍जीर्‌की दोङ्‍बो

(मर्‌कुस् ११:१२-१४, २०-२४)

१८ न्‍हम्‍स्‍योर्‌हङ् स्‍य्‍हो म्‍हुन्‍चेनो येसु सहररी दोःखजेत्टीबे बेलोरी ख्रेन्‍जेत्‍ज्‍यी।

१९ ओसेम् थेङ्‌चे ग्‍यम् रेइरी अन्‍जीर्‌की दोङ्‍बो गीः म्रङ्‌जेत्‍ज्‍यी।

हुजु दोङ्‌बोरी रोःरो मुज्‍यीवा बी रेइरी स्‍येजेत्‍ज्‍यी,

तर थेङ्‌चे दोङ्‌बोइ बाकीनो यङ्‍जेत्‍ज्‍यी।

ओसेम् थेङ्‌चे हुजु दोङ्‌बोत,

“देरे य्‍हङ्‍से एचे खेमेएनो रोरो अरोखइ!”

बी सुङ्‌जेत्‍ज्‍यी।

होले सुङ्‌ब साच्‍चेनो हुजु दोङ्‍बो ङ्‍य्‍हुल्‍य्‍हर्‌ज्‍यी।

२० चु म्रङब बीसेम् डबमाचे अचम्‍मा तज्‍यीम् पङ्‍ज्‍यी,

“चोदे ग्‍योनले चु अन्‍जीर्‌की दोङ्‍बो खले ङ्‍य्‍हुल्‍य्‍हर्‌ज्‍यी?”

२१ ओसेम् येसुचे थेङ्‌यीमात सुङ्‌ज्‍यी,

“ङ एङ्‌यीमात देमेन्‍नो पङ्‍ब,

एङ्‍यीमाचे सङ्‍क अलनले बीस्‍वास् लज्‍यी पङ्‌सम् अन्‍जीर्‌की दोङ्‍बो ङचे ता स्‍य्‍हेङ्‌ज्‍यी होदेकीनो अय्‍हीन् तर एङ्‍यीमाचे चु गङ्‍त,

‘र्‌हङ्‌नो ओर्‌ज्‍यीम् समुन्‍द्ररी तइङ्‍यीउ’ पङ्‌लेनो होलेनो तस्‍ये मुब।

२२ एङ्‍यीमाचे बीस्‍वास् लज्‍यी पङ्‌सम् प्रार्‌थनारी ता र्‌हीत्‍ज्‍यी हुजु एङ्‍यीमाचे यङ्‍स्‍ये मुब।”

येसुइ अधीकारकी बारेरी ङ्‌योत्‍पल

(मर्‌कुस् ११:२७-३३; लुका २०:१-८)

२३ येसु पर्‌मेस्‍वर्‌की दीम्‍री वङ्‍जेत्‍ज्‍यीम् लोप्‍जेत्‍टीबे बेलोरी ङ्‍हच्‍छ्‍यङ् लम्‍बुमातेङ् एल्‍डरमा थेङ्‌ज खज्‍यी।

ओसेम् थेङ्‌यीमाचे थेङ्‌त ङ्‌योत्‍ज्‍यी,

“एचे खजु अधीकार् ग्‍यम्‍चे चु लक्‍मा स्‍य्‍हेङ्‍टीब?

एत चु अधीकार् खल्‍चे पीन्‍ज्‍यी?”

२४ येसुचे थेङ्‌यीमात जोहाप् न्‍हङ्‌ज्‍यी,

“ङएनो एङ्‌यीमात तम् गीः ङ्‌योत्‍प,

हुजुइ जोहाप् पीन्‍ज्‍यी पङ्‌सम् ङचे खजु अधीकार् ग्‍यम्‍से चु लक्‍मा स्‍य्‍हेङ्‌ब बी एङ्‌यीमात स्‍येत्‍स्‍ये मुब।

२५ युहन्‍नाचे बप्‍तीस्‍मा पीन्‍बे अधीकार् खन ग्‍यम्‍से यङ्‌ज्‍यी?

पर्‌मेस्‍वर् ग्‍यम्‍से वुइ म्‍ही ग्‍यम्‍से?”

चु थ्‍येःज्‍यीम् थेङ्‍यीमान्‍हङ्‍री गीचे गीत चोले तम् पङ्‍ज्‍यी,

“पर्‌मेस्‍वर् ग्‍यम्‍से पङ्‍गे पङ्‌स्‍यीम् थेचे ङ्‌य्‍हङ्‌मात ‘एङ्‍यीमाचे युहन्‍नात तले बीस्‍वास् अलबल?’

बी पङ्‌स्‍ये मुब।

२६ तर म्‍हीमा ग्‍यम्‍से पङ्‍गे पङ्‌स्‍यीम्,

म्‍हीमा ङ्‍य्‍हङ्‍माइ बीरुद्‍दरी रेःल बी लोङ्‍ब,

तलेपङ्‍सम् जम्‍मनो म्‍हीमाचे युहन्‍नात अगम्‍बक्‍त य्‍हीन्‍ब बी बीस्‍वास् लब मुबल।”

२७ होत्‍तज्‍यीम् थेङ्‌यीमाचे येसुत,

“ङ्‌यीमाचे स्‍येबल अरे” बी जोहाप् पीन्‍ज्‍यी।

ओसेम् येसुचे थेङ्‌यीमात सुङ्‌ज्‍यी,

“होलेपङ्‌सम् ङएनो एङ्‌यीमात खजु अधीकार् ग्‍यम्‍चे ङचे चु लक्‍मा स्‍य्‍हेङ्‌ब अस्‍येत्।

ज ङ्‌य्‍हीकी अर्‌थ

२८ “एङ्‍यीमाचे ता म्‍हेन्‍ब?

म्‍ही गीःल ज ङ्‍य्‍ही मुबल।

थे ज ग्रेन्‍ज ङ्‌यीज्‍यीम् पङ्‍ज्‍यी,

‘ज,

ए तीङ्‌यी अङ्‍गुर्‌की म्रङ्‌री ङ्‌यीज्‍यीम् लक् स्‍य्‍हेङो ओ।’

२९ जचे,

‘ङ अङ्‍य्‍ही’ बी जोहाप् पीन्‍ज्‍यी।

तर लीक्‍क्‍यम् थेइ सेम् पोज्‍यीम् लक्‍री ङ्‍यीज्‍यी।

३० हुजु लीप्‍चे अप ज च्‍यङ्‍बइज ङ्‌यीज्‍यीम् होलेनो पङ्‍ज्‍यी।

ज च्‍यङ्‍बचे,

‘तब,

ङ ङ्‍यील’ बी पङ्‍ज्‍यी,

तर थे लक्‍री अङ्‍यी।

३१ देरे हुजु ज ङ्‍य्‍ही न्‍हङ्‌री खल्‍चे अपचे कुल्‍बल ङ्‍येन्‍ज्‍यी?”

ओसेम् थेङ्‌यीमाचे,

“ज ग्रेन्‍चे” बी जोहाप् पीन्‍ज्‍यी।

हुजु लीप्‍चे येसुचे थेङ्‌यीमात सुङज्‍यी,

“ङ एङ्‌यीमात देमेन्‍नो पङ्‍ब,

तीरो दुत्‍पलमातेङ् बेस्‍य लबलमा एङ्‍यीमा बीमम् ङोन्‍ग्‍यम् पर्‌मेस्‍वर्‌की य्‍हुल्‍री वङ्‍स्‍ये मुब।

३२ तलेपङ्‍सम् बप्‍तीस्‍मा पीन्‍बे युहन्‍ना एङ्‍यीमाज देमेन्‍की ग्‍यम् ङोन्‍बे लागीरी खज्‍यी,

ओसेम् एङ्‍यीमाचे थेत बीस्‍वास् अल,

तर तीरो दुत्‍पलमातेङ् बेस्‍यमाचे थेत बीस्‍वास् लज्‍यी।

एङ्‍यीमाचे हुजु तम्‍म म्रङ्‍ज्‍यीमएनो र्‌हङ्‌की पाप ग्‍यम्‍से पस्‍चताप अस्‍य्‍हेङ्,

ओसेम् थेत बीस्‍वास् अस्‍य्‍हेङ्।”

अङ्‍गुर्‌की म्रङ् पीमा स्‍य्‍हेङ्‌बे म्‍हीमा

(मर्‌कुस् १२:१-१२; लुका २०:९-१९)

३३ येसुचे सुङ्‌ज्‍यी,

“ल्‍हो-ल्‍हो अर्‌थ ङ्‌येनो,

म्‍ही गी म्रङ्‌की न्‍यबो मुबल।

थेचे म्रङ्‌री अङ्‌गुर् सुःज्‍यीम् कोरोरोले कउरु रीःज्‍यी।

अङ्‌गुर् मेर्‌बरी कोल् स्‍य्‍हेङ्‌ज्‍यी।

ओसेम् अङ्‍गुर्‌की म्रङ् रुङ्‍बरी नोबे ब्रङ् गीः स्‍य्‍हेङ्‌ज्‍यी।

हुजु लीप्‍चे अङ्‍गुर्‌की म्रङ् पीमा स्‍य्‍हेङ्‌बे म्‍हीमात पीन्‍थेन्‍ज्‍यीम् थे ल्‍हो-ल्‍हो य्‍हुल्‍री य्‍हर्‌ज्‍यी।

३४ अङ्‌गुर् मीन्‍बे बेलो तब बीसेम् न्‍यबोचे थेइ बो कीन्‍बरी योक्‍पोमात अङ्‌गुर् पीमा स्‍य्‍हेङ्‌बे म्‍हीमाज पीत्‍ज्‍यी।

३५ तर पीमा स्‍य्‍हेङ्‌बे म्‍हीमाचे थेइ योक्‍पोमात चुङ्‌ज्‍यीम् गीःत तोज्‍यी,

ल्‍हो-ल्‍हो गीःत सेत्‍ज्‍यी,

ओसेम् ल्‍हो-ल्‍हो गीःत युङ्‌बचे प्रुङ्‍ज्‍यी।

३६ हुजु लीप्‍चे देबेएनो न्‍याबोचे ङोन्‍ग्‍यम् बीमाएनो य्‍हक्‍को योक्‍पोमात पीत्‍ज्‍यी,

तर पीमा स्‍य्‍हेङ्‌बे म्‍हीमाचे हुजुमातएनो ङोन्‍ग्‍यम्‍लमात र्‌हङ्‌लेनो स्‍य्‍हेङ्‌ज्‍यी।”

३७ “ज्‍युःरी म्रङ्‌की न्‍याबोचे ‘ङइ जतमी थेङ्‌यीमाचे देमेन्‍नो स्‍य्‍हेस स्‍य्‍हेङ्‍ल’ बी म्‍हेन्‍ज्‍यीम् र्‌हङ्‌की जतनो पीमा स्‍य्‍हेङ्‌बे म्‍हीमाज पीत्‍ज्‍यी।

३८ तर पीमा स्‍य्‍हेङ्‌बे म्‍हीमाचे न्‍याबोइ जत म्रङ्‌ब बीसेम् थेमान्‍हङ् गीचे गीत पङ्‍ज्‍यी,

‘क्‍युजुम् न्‍याबोइ ज य्‍हीन्‍ब,

लो थेत सेत्‍लागे,

ओसेम् थेइ सम्‍पती ङ्‌य्‍हङ्‌माल तस्‍ये मुब।’

३९ होत्‍तज्‍यीम् थेङ्‌यीमाचे न्‍याबोइ जत चुङ्‌ज्‍यीम् अङ्‍गुर्‌की म्रङ्‍चे फीर्‌च्‍योर् इःबोर्‌ज्‍यीम् सेत्‍लाज्‍यी।”

४० येसुचे,

“देरेम् म्रङ्‌की न्‍याबो खब बीसेम् हुजु अङ्‍गुर्‌की म्रङ् पीमा स्‍य्‍हेङ्‌बे म्‍हीमात ता लल?”

बी ङ्‌योत्‍जेत्‍ज्‍यी।

४१ थेङ्‌यीमाचे जोहाप् पीन्‍ज्‍यी,

“थेचे अङ्‍गुर्‌की म्रङ् पीमा स्‍य्‍हेङ्‌बे हुजु अज्‍यबे म्‍हीमात सेत्‍लास्‍ये मुब।

ओसेम् अन्‍न दुत्‍पे बेलोरी थेइ बो पीन्‍बे ल्‍हो-ल्‍हो म्‍हीमात पीमारी पीन्‍स्‍ये मुब।”

४२ येसुचे थेङ्‌यीमात सुङज्‍यी,

“एङ्‍यीमाचे धर्‌मइ छ्‍येःरी ब्रीबे चु तम् खेमेएनो खेत्‍पल अरे?

‘कर्‌मीमाचे लक् अत पङ्‍ज्‍यीम् ख्‍लाबे

युङ्‌ब स्‍हुर् युङ्‌ब तखज्‍यी,

परमप्रभुचेनो चु स्‍य्‍हेङ्‌जेत्‍पल य्‍हीन्‍ब,

ओसेम् चु ङ्‍य्‍हङ्‍माइ लागीरी अचम्‍म य्‍हीन्‍ब।’

४३ “होत्‍तज्‍यीम् ङ एङ्‌यीमात पङ्‍ब पर्‌मेस्‍वर्‌की य्‍हुल् एङ्‍यीमा ग्‍यम्‍से ब्‍येन्‍स्‍ये मुब,

ओसेम् हुजुइ रोःरो रोःन लबे ल्‍हो-ल्‍हो जाती गीःत पीन्‍स्‍ये मुब।

४४ हुजु युङ्‌बइ जोरी तइबलमा छर्‌छुर्‌ले थीस्‍ये मुब,

ओसेम् खल खलइ जोरी हुजु युङ्‌ब तइज्‍यी हुजुमाएनो छ्‍यक् छ्‍यीक् तस्‍ये मुब।”

४५ येसुचे सुङ्‍बे चु अर्‌थमा ङ्‍हच्‍छ्‍यङ् लम्‍बुमातेङ् फरीसीमाचे थ्‍येःब बीसेम् थेङ्‌यीमाकी बारेरीनो सुङ्‌बल य्‍हीन्‍ब बी थेङ्‌यीमाचे गोज्‍यी।

४६ होत्‍तज्‍यीम् थेङ्‌यीमाचे थेङ्‌त चुङ्‍ब म्‍हइज्‍यी,

तर थेङ्‍यीमा लोङ्‌ज्‍यी,

तलेपङ्‍सम् म्‍हीमाचे थेङ्‌त अगम्‍बक्‍त य्‍हीन्‍ब बी म्‍हन्‍दीब मुबल।

a 

२१:८ ग्‍यामा ग्‍यम्‍री तीत्‍पीन्‍ज्‍यी यहुदीमाचे ङ्‍हच्‍छ्‍यङ् म्‍हीत स्‍वागत स्‍य्‍हेङ्‌बरी चोले स्‍य्‍हेङ्‌ब मुबल।

b 

२१:१२ टङ देब्‍टीबलमा हुजु बेलोरी ठा पीन्‍बरी पर्‌मेस्‍वर्‌की दीम्‍री खबलमाचे पर्‌मेस्‍वर्‌की दीम्‍न्‍हङ् टङ कोल्‍बरी देप्‍प मुबल, तलेपङ्‍सम् हुजु देप्‍पे टङचेकीनो ठा पीन्‍बरी सेम्‍ज्‍येन्‍मा ग्‍लु म्‍यङ्‍ब मुबल।

भ्‍याइ डोन्‍की अर्‌त

(लुका १४:१५-२४)

२२

१ ओसेम् येसुचे देबेएनो ल्‍हो-ल्‍हो अर्‌थमारी यहुदी अगुवामात सुङ्‌ज्‍यी,

२ “स्‍वर्‌गइ य्‍हुल्‍मी ग्‍यल्‍बो गीःतेङ् व्‍हब खम्‍ब,

थेचे र्‌हङ्‌की जइ भ्‍याकी डोन् टोप लज्‍यी।

३ राजाचे डोन्‍री ङ्‍होत्‍पलमात खोउ पङ्‌बरी र्‌हङ्‌की योक्‍पोमात पीत्‍ज्‍यी,

तर थेङ्‍यीमा खबे सेम् अल।

४ थेचे देबेएनो ल्‍हो-ल्‍हो योक्‍पोमात चोले पङ्‍ज्‍यीम् पीत्‍ज्‍यी,

‘ङ्‍होत्‍पलमात चोले पङो,

ङचे डोन् टोप लज्‍यीन्‍बल मुब,

ङचे छोब-छोबे सेम्‍ज्‍येन्‍मा सेत्‍ज्‍यीम् जम्‍मनो स्‍हेःमा टोप लबल मुब।

भ्‍याइ डोन्‍री ब्‍योन्‍खउ।’

५ तर डोम्‍बोमाचे थेमाइ तम् अङ्‍येन्‍नले डेत् र्‌हङ्‌की म्रङ्‌री ओसेम् डेत् र्‌हङ्‌की छोङ्‍री य्‍हर्‌ज्‍यी।

६ ओसेम् ल्‍हो-ल्‍होमाचे ग्‍यल्‍बोइ योक्‍पोमात चुङ्‌ज्‍यीम् तोब ग्‍यङ्‍ब लज्‍यी ओसेम् सेत्‍लाज्‍यी।

७ ओसेम् ग्‍यल्‍बोत य्‍हक्‍को बोमो खज्‍यी,

र्‌हङ्‌की स्‍यीपइमात पीत्‍ज्‍यीम् हुजु योक्‍पोमात सेत्‍पे म्‍हीमात सेत्‍लापुङ्‍ज्‍यी,

ओसेम् थेङ्‌यीमाकी सहर् मेचे ख्रङ्‍लाज्‍यी।

८ “हुजु लीप्‍चे ग्‍यल्‍बोचे योक्‍पोमात पङ्‍ज्‍यी,

‘भ्‍याइ डोन्‍मी टोप्‍ले मुब,

तर ङ्‌होत्‍पलमा योग्‍यल अत।

९ होत्‍तज्‍यीम् एङ्‍यीमा ग्‍यम् ल्‍हम्‍डमारी ङ्‍यीउ ओसेम् खल खलत दोज्‍यी हुजुमात डोन्‍री ङ्‍होदो।’

१० होत्‍तज्‍यीम् हुजु योक्‍पोमा ग्‍यम् ल्‍हम्‍डमारी ङ्‌यीज्‍यीम् दोबलमा जम्‍मनो ज्‍यब-अज्‍यबमात ङ्‌होत्‍ज्‍यीम् बज्‍यी,

ओसेम् भ्‍या स्‍य्‍हेङ्‌बे दीम् डोम्‍बोमाचे प्‍लीङ्ज्‍यी।

११ “तर ग्‍यल्‍बो डोम्‍बोमात खतु लबरी खमम् थेचे म्‍ही गीःत भ्‍यारी येन्‍बे गोइल अयेन्‍नले खबल म्रङ्‍ज्‍यी।

१२ ग्‍यल्‍बोचे थेत,

‘र्‌हो,

एचे भ्‍यारी येन्‍बे येन् अयेन्‍नले खले न्‍हङ्‌री वङ्‍ज्‍यी?’

बी ङ्‌योत्‍ज्‍यी,

तर थेचे तएनो पङ्‍अखम्।

१३ हुजु लीप्‍चे ग्‍यल्‍बोचे योक्‍पोमात पङ्‍ज्‍यी,

‘लो चु म्‍हीइ यातेङ् कङ् खीज्‍यीम् दोरी म्‍हुन्‍दुङन्‍हङ् ख्‍लापीतो।

हुजुरी थे क्राज्‍यीम् स क्रीतीक्‍स्‍ये मुब।’”

१४ ज्‍युरी येसुचे सुङ्‌ज्‍यी,

“ङ्‌होत्‍पलमा य्‍हक्‍को मुब,

तर दम्‍बलमा चेक्‍कीनो मुब।”

तीरो फाबे बारेरी ङ्‌योत्‍पल

(मर्‌कुस् १२:१३-१७; लुका २०:२०-२६)

१५ हुजु लीप्‍चे फरीसीमा य्‍हर्‌ज्‍यीम् येसुचे अतबे तम् सुङ्‍सम् तम्‍री फसाइतीबरी तम् डीःज्‍यी।

१६ फरीसीमाचे डेत्-डेत् र्‌हङ्‌की डबमात हेरोदकी म्‍हीमातेङ् बक्‍च्‍या येसुइज पीत्‍ज्‍यी।

थेङ्‌यीमाचे येसुत ङ्‌योत्‍ज्‍यी,

“लोप्‍पोन्,

ङ्‌यीमाचे स्‍येबलनो मुब,

थेङ्‌चे देमेन्‍कीनो सुङ्‌ब।

थेङ्‌चे पर्‌मेस्‍वर्‌की ग्‍यम् देमेन्‍नो ङोन्‍जेत्‍प।

थेङ्‌चे खलइ तम्‍तएनो वास्‍त स्‍य्‍हेङ्‍अजेत्,

तलेपङ्‍सम् थेङ्‌चे खल्‍लएनो ली स्‍हीज्‍यीम् लक् स्‍य्‍हेङ्‍अजेत्।

१७ देरेम् ङ्‍यीमात सुङ्‌जेतो रोमी ग्‍यल्‍बो कैसरत तीरो फाब नीयम् अनुसार् तब वुइ अत?”

१८ तर येसुचे थेङ्‌यीमाकी अज्‍यबे सेम् खेम्‍ज्‍यीम् सुङ्‌ज्‍यी,

“एङ्‌यी कपटीमा,

एङ्‍यीमाचे तले ङत फसाइतीब म्‍हइब?

१९ खइ तीरो फाबरी कोल्‍बे डबल् ङत ङोनो।”

ओसेम् थेङ्‌यीमाचे थेङ्‌ज डबल् गीः बज्‍यी।

२० येसुचे थेङ्‌यीमात,

“चुरी खलइ लीःतेङ् मीन् ठाबल मुब?”

बी ङ्‌योत्‍जेत्‍ज्‍यी।

२१ थेङ्‌यीमाचे,

“कैसरल” बी जोहाप् पीन्‍ज्‍यी।

हुजु लीप्‍चे येसुचे थेङ्‌यीमात सुङ्‌जेत्‍ज्‍यी,

“होले पङ्‌सम् कैसरल कैसरतनो पीनो,

ओसेम् पर्‌मेस्‍वर्‌ल पर्‌मेस्‍वर्‌तनो पीनो।”

२२ थेङ्‌यीमाचे थेङ्‌की जोहाप् थ्‍येःब बीसेम् अचम्‍म तज्‍यीम् थेङ्‌त ख्‍लेथेन्‍ज्‍यीम् र्‌हङ् र्‌हङ्‌की ग्‍यम्‍से य्‍हर्‌ज्‍यी।

पुनरुत्‍थान्‍तेङ् भ्‍याइ बारेरी ङ्‌योत्‍पल

(मर्‌कुस् १२:१८-२७; लुका २०:२७-४०)

२३ हुजु दीन्‍रीनो स्‍यीब ग्‍यम्‍से पुनरुत्‍थान अत पङ्‍बे डेत्-डेत् सदुकीमा येसुइज खज्‍यीम् ङ्‌योत्‍ज्‍यी,

२४ “लोप्‍पोन्,

मोसाचे चोले पङ्‍बल मुब,

खलइल पङ्‌लेनो कोलमा अतननो थे स्‍यीज्‍यी पङ्‌सम् थेइ अलेचे अज्‍योइ लागीरी कोलमा तखइ बी चङ्‍त भ्‍या स्‍य्‍हेङ्‍थोब।

२५ ग्‍ला गीःरी अज्‍यो अलेमा थेत् ङ्‌यीस् मुबल।

अज्‍यो ग्रेन्‍चे भ्‍या स्‍य्‍हेङ्‌ब बीसेम् थेल कोल अतननो थे स्‍यीज्‍यी।

होत्‍तज्‍यीम् अले परङ्‍बचे चङ्‍त भ्‍या स्‍य्‍हेङ्‌ज्‍यी।

२६ थेलएनो कोल अतननो थे स्‍यीज्‍यी।

ओसेम् साइलतएनो होलेनो तज्‍यी,

होलेनो थेत् ङ्‌यीस्‍चेनो चङ्‍त भ्‍या स्‍य्‍हेङ्‌ज्‍यी,

ओसेम् होलेनो तज्‍यी।

२७ ज्‍युःरी हुजु अमकोलएनो स्‍यीज्‍यी।

२८ देरेम् स्‍यीबलमा पुनरुत्‍थान तबे बेलोरी हुजु अमकोल खलइ म्रीङ् तब?

तलेपङ्‍सम् अमकोलत थेत् ङ्‌यीस्‍चेनो भ्‍या स्‍य्‍हेङ्‌बल मुबल।”

२९ येसुचे थेङ्‌यीमात जोहाप् न्‍हङ्‌ज्‍यी,

“एङ्‍यीमा न्‍होर्‌टीबल टीम्,

तलेपङ्‍सम् एङ्‍यीमाचे धर्‌मइ छ्‍येःतेङ् पर्‌मेस्‍वर्‌की सक्‍ती स्‍येबल अरेम्।

३० तलेपङ्‍सम् स्‍यीबलमा पुनरुत्‍थान तबे बेलोरी न्‍ह भ्‍या स्‍य्‍हेङ्‌ब न्‍ह भ्‍या स्‍य्‍हेङ्‍पीन्‍ब।

थेङ्‍यीमा स्‍वर्‌गइ स्‍वर्‌गदुत्‍मा र्‌हङ्‍ब तस्‍ये मुब।

३१ स्‍यीबलमा पुनरुत्‍थान तबे बारेरी पर्‌मेस्‍वर्‌चे ता सुङ्‌बल मुब एङ्‍यीमाचे धर्‌मइ छ्‍येःरी खेमेएनो खेत्‍पल अरे?

३२ पर्‌मेस्‍वर्‌चे सुङ्‌ज्‍यी,

‘ङ अब्रहामतेङ् इसहाक ओसेम् याकुबकी पर्‌मेस्‍वर् य्‍हीन्‍ब।’

होत्‍तज्‍यीम् थेङ् स्‍यीबलमाकी पर्‌मेस्‍वर् अय्‍हीन्a,

तर सोम्‍बोमाकी पर्‌मेस्‍वर् य्‍हीन्‍ब।”

३३ थेङ्‌चे चोले लोप्‍पल थ्‍येःब बीसेम् य्‍हक्‍को म्‍हीमा अचम्‍मा तज्‍यी।

गोदोब्‍न्‍हङ्‍की ङ्‍हच्‍छ्‍यङ् अर्‌ती

(मर्‌कुस् १२:२८-३४; लुका १०:२५-२८)

३४ येसुचे सदुकीमात कुटीले टीन लज्‍यी पङ्‍बे तम् थ्‍येःब बीसेम् फरीसीमा गीःले र्‌हुब तज्‍यीम् थेङ्‌ज खज्‍यी।

३५ थेङ्‍यीमान्‍हङ्‍री धर्‌म लोप्‍पोन् गीचे थेङ्‌त फसाइतीब म्‍हेन्‍ज्‍यीम् ङ्‌योत्‍ज्‍यी,

३६ “लोप्‍पोन्,

पर्‌मेस्‍वर्‌की नीयम्‍मा न्‍हङ्‌री गोदोब्‍न्‍हङ् ङ्‍हच्‍छ्‍यङ् अर्‌ती खजु य्‍हीन्‍ब?”

३७ येसुचे जोहाप् न्‍हङ्‌ज्‍यी,

“‘एचे परमप्रभु र्‌हङ्‌की पर्‌मेस्‍वर्‌त एइ जम्‍मनो सेम् य्‍हङ्‍से,

जम्‍मनो बुः य्‍हङ्‍से ओसेम् जम्‍मनो लो य्‍हङ्‍से म्‍होइगो।’

३८ गोदोब्‍न्‍हङ्‍की ङोन्‍ग्‍यम्तेङ् ङ्‍हच्‍छ्‍यङ् अर्‌ती चुनो य्‍हीन्‍ब।

३९ ओसेम् चुइ लीक्‍यम्‍की अर्‌तीएनो चु र्‌हङ्‍बे ङ्‍हच्‍छ्‍यङ्‌नो य्‍हीन्‍ब- ‘एचे र्‌हङ्‌की खीम्‍चेत र्‌हङ्‍त र्‌हङ्‌लेनो म्‍होइगो।’

४० मोसाचे ब्रीबे पर्‌मेस्‍वर्‌की जम्‍मनो नीयम्‍मातेङ् अगम्‍बक्‍तमाचे लोप्‍पे जम्‍मनो तम्‍माकी टामी चु अर्‌ती ङ्‌य्‍हीनो य्‍हीन्‍ब।”

ख्रीस्‍ट् खलइ ज?

(मर्‌कुस् १२:३५-३७; लुका २०:४१-४४)

४१ हुजु लीप्‍चे हुजुरी र्‌हुब् तबे फरीसीमात येसुचे ङ्‌योत्‍जेत्‍ज्‍यी,

४२ “एङ्‍यीमाचे मुक्‍ती न्‍हङ्‌बे ख्रीस्‍ट्‍की बारेरी ता म्‍हेन्‍ब?

थे खलइ ज य्‍हीन्‍ब?”

थेङ्‌यीमाचे थेङ्‌त,

“थे दाऊदकी ज य्‍हीन्‍ब” बी पङ्‍ज्‍यी।

४३ येसुचे ङ्‌योत्‍जेत्‍ज्‍यी,

“होलेपङ्‌सम् खले दाऊदत पबीत्र आत्‍माचे अगुवाइ स्‍य्‍हेङ्‌ज्‍यीम् थेत ‘प्रभु’ पङ्‍पुङ्‍ज्‍यी?

तलेपङ्‍सम् दाऊदचे पङ्‍ज्‍यी

४४ परमप्रभुचे ङइ प्रभुत सुङ्‌ज्‍यी,

‘ङचे एइ सत्‍तुर्‌मात एइ कङ् थीङ्‍री अथेन्‍गतेसम्‍म,

ए ङइ केत् या पट्‍टीचे टीउ।’

४५ “दाऊदचे थेत ‘प्रभु’ पङ्‍ब पङ्‌सम् थे खले दाऊदकी ज तब खम्‍ब?”

४६ ओसेम् खल्‍चेएनो येसुत जोहाप् पीन्‍ब अखम्।

ओसेम् हुजु दीन् य्‍हङ्‍से खल्‍चेएनो येसुत ल्‍हो-ल्‍हो तइ तमेएनो ङ्‍योत्‍पे आर् अल।

a 

२२:३२ स्‍यीबलमाकी पर्‌मेस्‍वर् अय्‍हीन् चु पङ्‍बलम् पर्‌मेस्‍वर् स्‍यीबे म्‍हीमाकी पर्‌मेस्‍वर् अय्‍हीन् पङ्‍बल अय्‍हीन्। चु पङबलम् थेङ्‍री जम्‍मनो म्‍हीमा खेम पङ्‌लेनो सोम्‍बो टीब पङ्‍बल य्‍हीन्‍ब।

धर्‌म लोप्‍पोन्‍मातेङ् फरीसीमाकी बीरुद्‍दरी चेतावनी

(मर्‌कुस् १२:३८-३९; लुका ११:४३, ४६; २०:४५-४६)

२३

१ हुजु लीप्‍चे येसुचे य्‍हक्‍को म्‍हीमातेङ् थेङ्‌की डबमात सुङ्‌ज्‍यी,

२ “धर्‌म लोप्‍पोन्‍मातेङ् फरीसीमाचे मोसाचे ब्रीबे पर्‌मेस्‍वर्‌की नीयम्‍मा लोप्‍पे अधीकार् यङ्‌बल मुब।

३ होत्‍तज्‍यीम् थेङ्‌यीमाचे पङ्‍बे तम्‍म एङ्‍यीमाचे जम्‍मनो स्‍य्‍हेङो।

तर थेङ्‌यीमाचे स्‍य्‍हेङ्‌ब र्‌हङ्‌ले थस्‍य्‍हेङो।

तलेपङ्‍सम् थेङ्‌यीमाचे ल्‍हो-ल्‍होमात लोप्‍प तर थेङ्‍यीमा र्‌हङ्‍चेम् हुजु अनुसार अस्‍य्‍हेङ्।

४ थेङ्‌यीमाचे म्‍हीमाइ गोरी नाबरी य्‍हक्‍को ल्‍हीबे दोत् कल्‍पीन्‍ब,

तर थेङ्‍यीमा र्‌हङ्‍चेम् हुजु दोत् नाबरी या जुमी गीःएनो अछ्‍ये।

५ थेङ्‌यीमाचे स्‍य्‍हेङ्‌बे जम्‍मनो लक्‍मा म्‍हीमाचे म्रङ्‌खइ बी स्‍य्‍हेङ्‌ब।

थेङ्‌यीमाचे धर्‌मइ छ्‍येःकी पदमाचे स्‍य्‍हेङ्‌बे स्‍योस्‍योकी रुङ ङ्‍हच्‍छ्‍यङ् स्‍य्‍हेङ्‌ज्‍यीम् ङ्‍होतेङ् यारी खीब,

ओसेम् थेङ्‌यीमाचे येन्‍बे येन्‍री र्‌हीङ्‍ब र्‌हीङ्‌बे पेन्‍चर्‌मा ताब।

६ ओसेम् थेङ्‍यीमा डोन्‍री ङ्‌यीबतेङ् स्‍य्‍हेस यङ्‌बे ग्‍लारी ओसेम् यहुदीमा र्‌हुब् तबे दीम्‍री ङ्‌यीबतेङ् स्‍य्‍हेस यङ्‌बे ठीमारी टीब म्‍हइब।

७ थेङ्‌यीमाचे बजार्‌री ङ्‌यीबे बेलोरी म्‍हीमाचे स्‍य्‍हेस स्‍य्‍हेङ्‌खइ ओसेम् ‘लोप्‍पोन्’ पङ्‌खइ म्‍हेन्‍ब।

८ “तर एङ्‍यीमातम् खल्‍चेएनो ‘लोप्‍पोन्’ अपङ्‌खइ,

तलेपङ्‍सम् एङ्‌यीमाल लोप्‍पोन् गीकीनो मुब,

ओसेम् एङ्‍यीमा जम्‍मनो अज्‍यो-अलेमा य्‍हीन्‍ब।

९ एङ्‍यीमाचे चु जम्‍बुलीङ्‌री खल्‍तएनो ‘अप’ थपङो,

तलेपङ्‍सम् एङ्‌यीमाल अप गीःकीनो स्‍वर्‌गरी मुब।

१० एङ्‌यीमात खल्‍चेएनो अगुवा अपङ्‌खइ,

तलेपङ्‍सम् एङ्‌यीमाकी ‘अगुवा’ गीःकीनो मुक्‍ती न्‍हङ्‌बे ख्रीस्‍ट् मुब।

११ एङ्‍यीमा न्‍हङ्‌री गोदोब्‍न्‍हङ् ङ्‍हच्‍छ्‍यङ् एङ्‌यीमाइ योक्‍पो तथोब।

१२ खल्‍चे र्‌हङ्‌चे र्‌हङ्‍त ङ्‍हच्‍छ्‍यङ् स्‍य्‍हेङ्‌ब म्‍हइब थेत ज्‍यीत स्‍य्‍हेङ्‌स्‍ये मुब,

ओसेम् खल्‍चे र्‌हङ्‌चे र्‌हङ्‍त ज्‍यीत स्‍य्‍हेङ्‌ब म्‍हइब थेत ङ्‍हच्‍छ्‍यङ् स्‍य्‍हेङ्‌स्‍ये मुब।

कपटीमाकी बीरुद्‍दरी चेतावनी

(मर्‌कुस् १२:४०; लुका ११:३९-४२, ४४, ५२; २०:४७)

१३ “धीक्‍कार एङ्‌यी धर्‌म लोप्‍पोन्‍मातेङ् फरीसीमा!

एङ्‍यीमा कपटीमा य्‍हीन्‍ब।

तलेपङ्‍सम् एङ्‍यीमाचे म्‍हीमाइ ङ्‍होन्‍सङ् स्‍वर्‌गइ य्‍हुल्‍की म्रप् दुङ्‍बल मुब।

एङ्‍यीमा र्‌हङएनो न्‍हङ्‌री अवङ् ओसेम् न्‍हङ्‌री वङ्‌ब म्‍हइबलमातएनो वङ्‍अपुङ्।

१४ [“धीक्‍कार एङ्‌यी धर्‌म लोप्‍पोन्‍मातेङ् फरीसीमा एङ्‍यीमा कपटीमा य्‍हीन्‍ब!

तलेपङ्‍सम् एङ्‍यीमाचे र्‌हेम्‍बो स्‍यीबे अमकोलमाकी दीम् नम् ब्‍येन्‍ब,

ओसेम् एङ्‍यीमाचे र्‌हङ्‍त ज्‍यब ङोन्‍बे लागीरी र्‌हीङ्‌बे प्रार्‌थना स्‍य्‍हेङ्‌ब।

होत्‍तज्‍यीम् एङ्‍यीमाचे य्‍हक्‍को डन्‍ड यङ्‍स्‍ये मुब।]

१५ “धीक्‍कार एङ्‌यी धर्‌म लोप्‍पोन्‍मातेङ् फरीसीमा,

एङ्‍यीमा कपटीमा य्‍हीन्‍ब!

तलेपङ्‍सम् एङ्‍यीमा म्‍ही गीःत र्‌हङ्‌की लीप्‍चे ब्रनलबरी जम्‍बुलीङ्‌की जम्‍म ग्‍लामारी कोर्‌ब,

ओसेम् गी र्‌हङ्‍ब एङ्‌यीमाकी लीप्‍चे खज्‍यी पङ्‌सम् थेत नर्‌करी ङ्‌यीबरी एङ्‍यीमाचे र्‌हङ् बीम झेन् य्‍हक्‍को जेःन लब।

१६ “धीक्‍कार एङ्‌यी कन अगुवामा!

तलेपङ्‍सम् एङ्‍यीमाचे,

‘पर्‌मेस्‍वर्‌की दीम्‍की मीन्‍री सपथ चज्‍यी पङ्‌सम् तेएनो अत,

तर पर्‌मेस्‍वर्‌की दीम्‍न्‍हङ्‌की म्‍हर्‌की मीन्‍री सपथ चज्‍यी पङ्‌सम् सपथचे टब’ बी लोप्‍प।

१७ एङ्‌यी मुर्‌ख कन म्‍हीमा!

म्‍हर् वुइ म्‍हर्‌त चोखो स्‍य्‍हेङ्‌बे पर्‌मेस्‍वर्‌की दीम् खजु ङ्‍हच्‍छ्‍यङ्?

१८ ओसेम् एङ्‍यीमाचे,

‘बेदीइ मीन्‍री सपथ चज्‍यी पङ्‌सम् तएनो अत,

तर बेदीरी पीन्‍बे भेटीइ मीन्‍री सपथ चज्‍यी पङ्‌सम् सपथचे टब’ बीएनो लोप्‍प।

१९ एङ्‌यी कनमा!

भेटी वुइ भेटीत चोखो स्‍य्‍हेङ्‌बे बेदी खजु ङ्‍हच्‍छ्‍यङ् य्‍हीन्‍ब?

२० होत्‍तज्‍यीम् बेदीत छुज्‍यीम् सपथ चबलचे बेदीतेङ् हुजुइ जोरी थेन्‍बे जम्‍मनो स्‍हेःमा छुज्‍यीम् सपथ चब।

२१ ओसेम् पर्‌मेस्‍वर्‌की दीम्‍की छेन्‍री सपथ चबलचे,

पर्‌मेस्‍वर्‌की दीम्‍तेङ् हुजुरी स्‍य्‍हुबे पर्‌मेस्‍वर्‌की मीन्‍री सपथ चब।

२२ ओसेम् स्‍वर्‌गइ मीन्‍री सपथ चबलचे पर्‌मेस्‍वर्‌की ठीतेङ् हुजुरी स्‍य्‍हुबे पर्‌मेस्‍वर्‌की छेन्‍री सपथ चब।

२३ “धीक्‍कार एङ्‌यी धर्‌म लोप्‍पोन्‍मातेङ् फरीसीमा!

एङ्‍यीमा कपटीमा य्‍हीन्‍ब।

तलेपङ्‍सम् एङ्‍यीमाचे पदीना,

सुप ओसेम् जीरा दोङ्‌बोमाल बो च्‍यीइ बो गीः पर्‌मेस्‍वर्‌्‌त पीन्‍ब।

तर एङ्‌यीमाचे ङ्‍येन्‍नो थोबे पर्‌मेस्‍वर्‌की ङ्‍हच्‍छ्‍यङ् नीयम्‍मा;

न्‍याय,

दय ओसेम् बीस्‍वासतमी म्‍लेत्‍प।

एङ्‌यीमाचे ङ्‍हच्‍छ्‍यङ् तम्‍मातेङ् बक्‍च्‍य ज्‍यीद तम्‍माएनो ङ्‌येन्‍थोब।

२४ एङ्‌यी कन अगुवामा एङ्‍यीमाचे च्‍याबीमातम् दम्‍ज्‍यीम् ख्‍लाब,

तर ऊँटतमी ग्‍लोङ्‍लाब!

२५ “धीक्‍कार एङ्‌यी धर्‌म लोप्‍पोन्‍मातेङ् फरीसीमा!

एङ्‍यीमा कपटीमा य्‍हीन्‍ब।

तलेपङ्‍सम् एङ्‍यीमाचे तङ्‍लोमा पगचेकीनो ज्‍यनले म्‍यप्‍प,

तर न्‍हङ्‍पट्‍टीचेम् एङ्‍यीमा लोभतेङ् ठक्‍तीबचे प्‍लीङ्‍बल मुब।

२६ एङ्‌यी कन फरीसीमा!

ङोन्‍ग्‍यम् तङ्‍लोकी न्‍हङ्‍पट्‍टीचे ज्‍यनले म्‍यपो,

ओसेम् पगचेएनो ज्‍यस्‍ये मुब।

२७ “धीक्‍कार एङ्‌यी धर्‌म लोप्‍पोन्‍मातेङ् फरीसीमा!

एङ्‍यीमा कपटीमा य्‍हीन्‍ब।

तलेपङ्‍सम् एङ्‍यीमा तर् सेप्‍प्र स्‍य्‍हल्‍बे दुर्‌समा र्‌हङ्‍ब मुब,

दोचे च्‍यामम् ज्‍यब म्रङ्‌ब,

तर न्‍हङ्‍चेम् स्‍यीबे म्‍हीइ नख्रुत्‍तेङ् क्रम्‍बे स्‍हेःमाकीनो मुबल तब।

२८ चोले एङ्‌यीमाएनो दोचेम् म्‍हीमाइ ङ्‍होन्‍सङ् धर्‌मी म्रङ्‌ब,

तर न्‍हङ्‍चेम् कपटीतेङ् अज्‍यबचे प्‍लीङ्‍बल मुब।

दुस्‍ट म्‍हीमात सजाय

(लुका ११:४७-५१)

२९ “धीक्‍कार एङ्‌यी धर्‌म लोप्‍पोन्‍मातेङ् फरीसीमा!

एङ्‍यीमा कपटीमा य्‍हीन्‍ब।

तलेपङ्‍सम् एङ्‍यीमाचे अगम्‍बक्‍तमाकी ज्‍यब ज्‍यबे दुर्‌समा स्‍य्‍हेङ्‌ब,

ओसेम् धर्‌मीमाकी दुर्‌समातएनो छ्‍येपीन्‍ब।

३० ओसेम् एङ्‍यीमाचे पङ्‍ब,

‘ङ्‍य्‍हङ्‍मा दङ्‌बो अखी म्‍हेमेमातेङ् बक्‍च्‍य सोबल य्‍हीन्‍सम् ङ्‍य्‍हङ्‍माचेम् अगम्‍बक्‍तमात सेत्‍परी थेङ्‌यीमात र्‌हो अस्‍य्‍हेङ्‍स्‍येल।’

३१ चोले एङ्‍यीमा र्‌हङ्‌चे र्‌हङ्‌तनो अगम्‍बक्‍तमात सेत्‍पलमाकी छकोन्‍मा य्‍हीन्‍ब पङ्‍ब।

३२ देरेम् एङ्‌यीमाकी अखी म्‍हेमेमाचे तीप्‍पे लक् एङ्‍यीमाचे टोप लउ!

३३ “एङ्‍यीमा पुख्रीमा ओसेम् बीख् मुबे पुख्रीइ कोलमा य्‍हीन्‍ब!

एङ्‍यीमा नर्‌कइ सजाय ग्‍यम्‍से खले स्‍योर्‌खम्‍ल?

३४ होत्‍तज्‍यीम् ङ एङ्‍यीमाज अगम्‍बक्‍तमातेङ् स्‍येःब खेबे म्‍हीमा ओसेम् धर्‌म लोप्‍पोन्‍मात पीत्‍खस्‍ये मुब।

एङ्‌यीमाचे थेङ्‍यीमा न्‍हङ्‌री डेत्‍त सेत्‍स्‍ये मुब,

ल्‍हो-ल्‍हो डेत्‍त क्रुस्‍री च्‍योलास्‍ये मुब,

ल्‍हो-ल्‍हो डेत्‍त यहुदीमा र्‌हुब् तबे दीम्‍मारी कोर्‌रचे ग्‍यङ्‌स्‍ये मुब,

ओसेम् एङ्‍यीमाचे डेत् डेत्‍तमी सहर् सहर्‌मा ग्‍यम्‍से ल्‍हब्‍ज्‍यीम् दुख पीन्‍स्‍ये मुब।

३५ होत्‍तज्‍यीम् सेत्‍लाबे जम्‍म धर्‌मी म्‍हीमाइ काःकी दोस् एङ्‍यीमाचे यङ्‌स्‍ये मुब,

हाबील य्‍हङ्‌स्‍ये पर्‌मेस्‍वर्‌की दीम्‍तेङ् बेदीइ गुङ्‌री सेत्‍लाबे बेरेक्‍याहकी ज जकरीयाa सम्‍मइ काःकी दोस् एङ्‌यीमाकी क्ररी फोःस्‍ये मुब।

३६ ङ एङ्‌यीमात देमेन्‍नो पङ्‍ब,

चु जम्‍मनो तम्‍माकी दोस् चु पुस्‍ताइ म्‍हीमाकी क्ररी फोःस्‍ये मुब।”

येसुचे यरुसलेमत म्‍होइजेत्‍पल

(लुका १३:३४-३५)

३७ “ओ यरुसलेम्‍की म्‍हीमा!

एचे अगम्‍बक्‍तमात सेत्‍प,

ओसेम् पर्‌मेस्‍वर्‌चे पीत्‍खजेत्‍पे चवमात युङ्‌बचे प्रुङ्‍ब।

नक ममचे र्‌हङ्‌की ब्‍यब्‍चे कोलमात उप्‍प र्‌हङ्‌ले ङचे य्‍हक्‍को ख्‍यप् एङ्‌यीमात उप्‍पे सेम् लज्‍यी,

तर एचे अङ्‍येन्।

३८ च्‍याको,

एइ दीम् ख्‍लास्‍ये मुब,

ओसेम् तेएनो अरेबल तस्‍ये मुब।

३९ तलेपङ्‍सम् ङ एङ्‌यीमात पङ्‍ब,

‘परम्‍प्रभुइ छेन्‍री ब्‍योन्‍खबल मोलम् यङ्‌बल य्‍हीन्‍ब’ अपङ्‍गते एङ्‌यीमाचे दोःज्‍यीम् ङत म्रङ्‌स्‍ये अरे।”

a 

२३:३५ हाबील य्‍हङ्‌स्‍ये पर्‌मेस्‍वर्‌की दीम्‍तेङ् बेदीइ गुङ्‌री सेत्‍लाबे बेरेक्‍याहकी ज जकरीया यहुदीमाकी बाइबल् अनुसार हाबील जम्‍बुलीङ्‌री गोदोब्‍न्‍हङ् ङोन्‍ग्‍यम् सेत्‍लाबे म्‍ही य्‍हीन्‍ब, ओसेम् जकरीया गोदोब्‍न्‍हङ् ज्‍युरी सेत्‍पे म्‍ही य्‍हीन्‍ब। ठुङ्‍ब छ्‍येः ४:८; २ इतीहास् २४:२०-२२

येसुचे पर्‌मेस्‍वर्‌की दीम् फुप्‍स्‍येकी बारेरी सुङ्‌बल

(मर्‌कुस् १३:१-१३; लुका २१:५-१९)

२४

१ येसु पर्‌मेस्‍वर्‌की दीम् ग्‍यम्‍से डोङ्‍ज्‍यीम् स्‍येटीबे बेलोरी थेङ्‌की डबमा खज्‍यीम् थेङ्‌त पर्‌मेस्‍वर्‌की दीम्‍की दीम्‍मा ङोन्‍बरी थेङ्‌ज खज्‍यी।

२ तर थेङ्‌चे थेङ्‌यीमात,

“एङ्‍यीमाचे चुमा जम्‍मनो म्रङ्‌ब अय्‍हीनो स्‍यीम्?

ङ एङ्‌यीमात देमेन्‍नो पङ्‍ब,

युङ्‌ब गीएनो गीकी जोरी टीस्‍ये अरे,

जम्‍मनो फुप्‍स्‍ये मुब” बी सुङ्‌ज्‍यी।

३ तोव लीप्‍चे येसु जैतुन् पङ्‍बे गङ्‍री स्‍य्‍हुटीबे बेलोरी थेङ्‌की डबमा खुसुक्‍ले थेङ्‌ज खज्‍यीम् ङ्‌योत्‍ज्‍यी,

“लोप्‍पोन्,

ङ्‍यीमात सुङ्‌जेतो,

चु जम्‍मनो तम्‍मा खेम तस्‍ये मुब?

ओसेम् थेङ् दोःज्‍यीम् ब्‍योन्‍युटीबलतेङ् चु जम्‍बुलीङ् नास् तयम्‍बल मुब पङ्‍बे चीनो ता तस्‍ये मुब?”

४ येसुचे थेङ्‌यीमात जोहाप् न्‍हङ्‌ज्‍यी,

“चोङ् लज्‍यीम् टीउ खल्‍चेएनो एङ्‌यीमात अलुखइ।

५ तलेपङ्‍सम् य्‍हक्‍को म्‍हीमा ङइ मीन् कीन्‍ज्‍यीम् ‘ङ मुक्‍ती न्‍हङ्‌बे ख्रीस्‍ट् य्‍हीन्‍ब’ पङ्‍ज्‍यीम् खस्‍ये मुब,

ओसेम् थेङ्‌यीमाचे य्‍हक्‍कोत लुस्‍ये मुब।

६ “एङ्‍यीमाचे छेत्‍पलतेङ् छेत्पे नर्‌सुमा थ्‍येःस्‍ये मुब।

तर एङ्‍यीमा हुजु बेलोरी थलोङो।

हुजुमाम् तनोथोब,

तर हुजु बेलोरीनो जम्‍बुलीङ् नास्‍मी अत।

७ जाती जातीमा छेत्‍स्‍ये मुब,

ओसेम् य्‍हुल् य्‍हुल्‍मा छेत्‍स्‍ये मुब,

य्‍हक्‍को ग्‍लामारी अनीकलतेङ् सङ्‍गुल् य्‍हर्‌स्‍ये मुब।

८ चुमाम् जम्‍मनो कोल न्‍हबे बेलोइ ल्‍हङ्‍दु खब र्‌हङ्‍बकीनो य्‍हीन्‍ब।

९ “हुजु लीप्‍चे एङ्‌यीमात म्‍हीमाचे चुङ्‌ज्‍यीम् दुख पीन्‍बरी सोप्‍तीस्‍ये मुब,

ओसेम् सेत्‍स्‍ये मुब।

एङ्‌यीमात ङइ लीप्‍चे ब्रबलमा पङ्‍ज्‍यीम् जम्‍मनो जात्‍की म्‍हीमाचे अखोस्‍ये मुब।

१० “हुजु बेलोरी य्‍हक्‍को र्‌हङ्‍बचे बीस्‍वास् स्‍य्‍हेङ्‌ब पीत्‍लास्‍ये मुब।

ओसेम् गीःचे गीःत धोका पीन्‍ज्‍यीम् अखोस्‍ये मुब।

११ ओसेम् भ्‍यु पङ्‍बे अगम्‍बक्‍तमा य्‍हक्‍को खज्‍यीम् य्‍हक्‍को म्‍हीमात लुस्‍ये मुब।

१२ “अज्‍यबे लक्‍मा य्‍हक्‍को तबल तज्‍यीम् य्‍हक्‍को म्‍हीमाचे गीःचे गीःत म्‍होइब पीत्‍लास्‍ये मुब।

१३ तर ज्‍युःसम्‍मनो बीस्‍वास्‍री कोङ्‍बलमाम् थर्‌स्‍ये मुब।

१४ ओसेम् स्‍वर्‌गइ य्‍हुल्‍की ज्‍यबे सम्‍तर् जम्‍बुलीङ्‌की जम्‍मनो ग्‍लामारी जम्‍म जातीमात गवाहीकी लागीरी स्‍येत्‍स्‍ये मुब,

हुजु लीप्‍चे जम्‍बुलीङ् नास् तस्‍ये मुब।

लोङ्‍बे बेलो

(मर्‌कुस् १३:१४-२३; लुका २१:२०-२४)

१५ “दानीएल अगम्‍बक्‍तचे पर्‌मेस्‍वर्‌की दीम्‍की पबीत्र ग्‍लारी ‘नेइबे स्‍हेः रप्‍पल तस्‍ये मुब’ पङ्‍बे तम् एङ्‍यीमाचे म्रङ्‌स्‍ये मुब।

(खेत्‍पलमाचे चु तम् गोथोब।)

१६ हुजु लीप्‍चे यहुदीयारी मुबलमा गङ्‍मारी छ्‍योङ्‍य्‍हर्‌खइ।

१७ दीम्‍की दोरी मुबलमा स्‍हेःमा कीन्‍बरी दीम्‍न्‍हङ् अवङ्‍नले छ्‍योङ्‍य्‍हर्‌खइ।

१८ म्रङ्‌री मुबलमा गोइल कीन्‍बरी दोःज्‍यीम् अखनले छ्‌योङ्‍य्‍हर्‌खइ।

१९ हुजु बेलोरी फोरी कोल मुबलमातेङ् ङ्‍य्‍हे ख्‍वाबे अममात गत्‍ते दुख तस्‍ये मुब।

२० एङ्‍यीमा खङ्‍बे लमा वुइ दुःब न्‍हबे दीन् खजुरीएनो छ्‍योङ्‍य्‍हर्‌अथोखइ बी प्रार्‌थना स्‍य्‍हेङो।

२१ तलेपङ्‍सम् हुजु दीन्‍री तस्‍येकी ङ्‍हच्‍छ्‍यङ् दुख जम्‍बुलीङ् ठुङ्‍ब य्‍हङ्‍से देरेसम्‍म तबल अरे,

ओसेम् दोःज्‍यीम् खेमेएनो तस्‍ये अरे।

२२ हुजु दीन्‍मा पर्‌मेस्‍वर्‌चे स्‍याअजेत्‍पल य्‍हीन्‍सम् खलएनो थर्‌स्‍ये अरे,

तर थेङ्‌चे दम्‍जेत्‍पलमाकी लागीरी हुजु दीन् स्‍याजेत्‍स्‍ये मुब।

२३ “हुजुलीप्‍चे एङ्‌यीमात खल्‍चे पङ्‌लेनो ‘च्‍याको,

मुक्‍ती न्‍हङ्‌बे ख्रीस्‍ट् चुरी मुब!’,

‘क्‍युजुरी मुब!’

बी पङ्‍ज्‍यी पङ्‌सम् थेङ्‌यीमाकी तम्‍त बीस्‍वास् थस्‍य्‍हेङो।

२४ तलेपङ्‍सम् भ्‍युकी ख्रीस्‍ट्‍मातेङ् भ्‍युकी अगम्‍बक्‍तमा खस्‍ये मुब।

थेङ्‌यीमाचे ङ्‍हच्‍छ्‍यङ्-ङ्‍हच्‍छ्‍यङ् चीनोमातेङ् अचम्‍मइ लक्‍मा ङोन्‍ज्‍यीम् पर्‌मेस्‍वर्‌चे दम्‍जेत्‍पलमातएनो खम्‍ब सम्‍म लुब म्‍हइस्‍ये मुब।

२५ “ज्‍यनले ङ्‌येनो,

चु तम् ङचे एङ्‌यीमात ङोन्‍ग्‍यम्‍नो स्‍येत्‍पीन्‍बल मुब।

२६ होत्‍तज्‍यीम् खल्‍चे पङ्‌लेनो एङ्‌यीमात,

‘च्‍याको,

थेङ् उजाड ग्‍लारी मुब’ बी पङ्‌लेनो एङ्‍यीमा हुजुरी थङ्‌यीउ।

ओसेम्,

‘च्‍याको,

थेङ् अम्रङ्‌बे ग्‍लारी मुब’ बी पङ्‌लेनो थेङ्‌यीमाकी तम्‍त बीस्‍वास् थस्‍य्‍हेङो।

२७ तलेपङ्‍सम् तीप्‍लीक् फ्‍लीक्‍पतेङ् मुरी स्‍यर् य्‍हङ्‍से न्‍हुब् सम्‍मनो य्‍हल् तब र्‌हङ्‌ले म्‍हीइ ज युबे दीन्‍रीएनो जम्‍म म्‍हीमाचे थेङ्‌त म्रङ्‌स्‍ये मुब।

२८ खन सीनु तब हुजुरी गीद्‌दमाएनो aर्‌हुब् तब।

म्‍हीइ ज युस्‍येकी दीन्

(मर्‌कुस् १३:२४-२७; लुका २१:२५-२८)

२९ “हुजु दुखइ दीन् बेब साच्‍चेनो दीनी म्‍हुन्‍दुङ् तस्‍ये मुब,

ओसेम् लनीचे य्‍हल् पीन्‍स्‍ये अरे,

सारमा मुचे तइस्‍ये मुब,

ओसेम् मुरी मुबे सक्‍तीमा य्‍होङ्‌स्‍ये मुब।

३० “हुजु लीप्‍चे म्‍हीइ जइ चीनो मुरी म्रङ्‌स्‍ये मुब,

ओसेम् जम्‍बुलीङ्‌की जम्‍मनो म्‍हीमा क्रास्‍ये मुब।

थेङ्‌यीमाचे म्‍हीइ जत मुक्‍पन्‍हङ् ङ्‍हच्‍छ्‍यङ् सक्‍तीतेङ् महीमारी युटीबल म्रङ्‌स्‍ये मुब।

३१ ओसेम् थेचे र्‌हङ्‌की स्‍वर्‌गदुत्‍मात तुरहीकी ङ्‍हच्‍छ्‍यङ् केत्‍तेङ् बक्‍च्‍य जम्‍बुलीङ्‌की जम्‍म ग्‍लामारीनो पीत्‍स्‍ये मुब।

थेङ्‌यीमाचे पर्‌मेस्‍वर्‌चे दम्‍जेत्‍पलमात ग्‍ला गीःरी र्‌हुब लस्‍ये मुब।

नेभारइ दोङ्‍बो ग्‍यम्‍से लोप्‍जेत्‍पल

(मर्‌कुस् १३:२८-३१; लुका २१:२९-३३)

३२ “नेभाराइ दोङ्‌बो ग्‍यम्‍से तम् लोपो,

दोङ्‌बोरी बुर्‌लो बुज्‍यीम् बामा डोङ्‍बतेङ् एङ्‍यीमाचे छप्‍प ल खयम्‍नेम् बी स्‍येःब।

३३ होलेनो चु जम्‍मनो तम्‍मा तबल म्रङ्‌बतेङ् म्‍हीइ ज युबे बेलो ज्‍यदङ् खज्‍यीन्‍बल मुब बी स्‍येःको।

३४ ङ एङ्‌यीमात देमेन्‍नो पङ्‍ब,

चु जम्‍मनो तम्‍मा टोप अत गदे चु पुस्‍ता म्‍हस्‍ये अरे।

३५ मुतेङ् जम्‍बुलीङ् म्‍हज्‍यीम् य्‍हर्‌स्‍ये मुब,

तर ङइ छीमा खेमेएनो म्‍हस्‍ये अरे।

चोङ् लज्‍यीम् टीउ

(मर्‌कुस् १३:३२-३७; लुका १७:२६-३०, ३४-३६)

३६ “हुजु दीन्तेङ् बेलो खेम खस्‍ये बी खल्‍चेएनो स्‍येबल अरे।

न्‍ह स्‍वर्‌गइ स्‍वर्‌गदुत्‍माचे स्‍येःब न्‍ह पर्‌मेस्‍वर्‌की जचे स्‍येःब।

हुजुम् पर्‌मेस्‍वर् अपचेकीनो खेम्‍जेत्‍प।

३७ म्‍हीइ ज दोःज्‍यीम् युस्‍येकी बेलोरी नोआकी बेलोरी र्‌हङ् तस्‍ये मुब।

३८ तलेपङ्‍सम् ङ्‍हच्‍छ्‍यङ् भल् युब बीमम् ङोन्‍ग्‍यम् नोआ ङ्‍हच्‍छ्‍यङ् दोङ्‌गरी वङ्‌बे दीन् सम्‍मनो म्‍हीमा चटीबल,

थुङ्‍टीबल ओसेम् भ्‍या स्‍य्‍हेङ्‍टीबल मुबल।

३९ ओसेम् ङ्‍हच्‍छ्‍यङ् भल् युज्‍यीम् थेङ्‌यीमात अनाबोर्‌गते थेङ्‌यीमाचे ता तटीब बी अस्‍ये।

म्‍हीइ ज युबे बेलोरीएनो होलेनो तस्‍ये मुब।

४० हुजु बेलोरी म्रङ्‌री लक् स्‍य्‍हेङ्‍टीबल ङ्‍य्‍ही न्‍हङ्‌री गीः बोर्‌स्‍ये मुब,

ओसेम् गीम् हुजुरीनो ख्‍लेथेन्‍स्‍ये मुब।

४१ र्‌हन्‍द ब्राटीबे अमकोलामा ङ्‍य्‍ही न्‍हङ्‌री गीः बोर्‌स्‍ये मुब,

ओसेम् गीःम् हुजुरीनो ख्‍लेथेन्‍स्‍ये मुब।

४२ “होत्‍तज्‍यीम् चोङ्‍ले टीउ,

तलेपङ्‍सम् एङ्‌यीमाकी प्रभु खेमा ब्‍योन्‍युस्‍ये बी एङ्‍यीमाचे स्‍येबल अरे।

४३ तर चु तम् गोउ,

दीम्‍की न्‍यबोचे म्‍हुनरी य्‍हो खजु बेलोरी खब बी स्‍येबल य्‍हीन्‍सम् थे अन्‍हुनले टीस्‍येल,

ओसेम् य्‍होत दीम्‍न्‍हङ् वङ्‍अपुङ्‍स्‍ये मुबल।

४४ होत्‍तज्‍यीम् एङ्‌यीमाएनो चोङ्‍ले टीउ!

म्‍हीइ ज एङ्‍यीमाचे अम्‍हेन्‍बे बेलोरी युस्‍ये मुब।

बीस्‍वासीलोतेङ् बुद्‍दी मुबे योक्‍पो

(लुका १२:४१-४८)

४५ “बीस्‍वासीलोतेङ् बुद्‍दी मुबे योक्‍पो खल य्‍हीन्‍ब?

चुम् थेत थेइ न्‍याबोचे दीम्‍की ल्‍हो-ल्‍हो योक्‍पोमात ठीक् बेलोरी चब पीनो पङ्‍ज्‍यीम् जीम्‍मा पीन्‍ब।

४६ न्‍याबो दोज्‍यीम् दीम्‍री खबे बेलोरी होलेनो स्‍य्‍हेङ्‍टीबल यङ्‌बे योक्‍पो मोलम् यङ्‌बे योक्‍पो य्‍हीन्‍ब।

४७ ङ एङ्‌यीमात देमेन्‍नो पङ्‍ब,

न्‍याबोचे हुजु योक्‍पोत थेइ जम्‍मनो स्‍हेःमाकी जीम्‍मा पीन्‍स्‍ये मुब।

४८ तर योक्‍पोचे अज्‍यबे सेम् थोज्‍यीम्,

‘ङइ न्‍याबो गेःनले खब’ बी म्‍हेन्‍ज्‍यी,

४९ ओसेम् र्‌हङ्‍तेङ् बक्‍च्‍य लक् स्‍य्‍हेङ्‌बे ल्‍हो-ल्‍हो योक्‍पोमात तोज्‍यीम् ज्‍यी थुङ्‍बलमातेङ् बक्‍च्‍य चब थुङ्‍ब लज्‍यी।

५० हुजु लीप्‍चे न्‍याबो थेचे अम्‍हेन्‍बे दीन्तेङ् बेलोरी दोःखस्‍ये मुब।

५१ ओसेम् न्‍याबोचे थेत सजाय पीन्‍ज्‍यीम् कपटीमातेङ् बक्‍च्‍या ख्‍लापीत्‍स्‍ये मुब।

हुजुरी थे स क्रीतीक्‍ज्‍यीम् क्रास्‍ये मुब।”

a 

२४:२८ गीद्‌दमाएनो गीद्‍दमाचे सीनुत खनचे पङ्‌लेनो म्रङ्‌ब र्‌हङ्‌ले म्‍हीइ युबे बेलोरीनो खल्‍चे बीबीनो म्रङ्‌स्‍ये मुब।

कङ्‍य अमकोलमा च्‍यी

२५

१ येसुचे देबेएनो सुङ्‌ज्‍यी,

“पर्‌मेस्‍वर्‌की य्‍हुल् कङ्‍य अमकोलमा च्‍यी र्‌हङ्-र्‌हङ्‍की बत्‍तीमा बोर्‌ज्‍यीम् दुलहत खतु लबरी ङ्‍यीब र्‌हङ्‍ब य्‍हीन्‍ब।

२ हुजु अमकोलमा न्‍हङ्‌री ङ्‍ह मुर्‌ख,

ओसेम् ङ्‍ह बुद्‍दी मुबे अमकोलमा मुबल।

३ मुर्‌ख अमकोलमा ङ्‍हचे बत्‍तीम् बोर्‌ज्‍यी,

तर ल्‍हो-ल्‍हो छ्‍युकुम् अबोर्।

४ तर बुद्‍दी मुबलमाचेम् बत्‍तीतेङ् बक्‍च्‍या ल्‍हो-ल्‍हो छ्‍युकुएनो बोर्‌ज्‍यी।

५ दुलहत ब्रेन्‍ज्‍यीम् टीटीमम् दुलह खबरी गेःज्‍यी।

ओसेम् थेङ्‍यीमा जम्‍मनो न्‍हुटज्‍यीम् म्‍हेर्‌ज्‍यी।

६ “तर म्‍हुन्‍गुङ्‍री थेङ्‌यीमाचे ‘च्‍याको,

देरेम् दुलह खटीब,

दोबरी खोउ’ पङ्‍ज्‍यीम् क्रीङ्‍बल थ्‍येःज्‍यी।

७ ओसेम् हुजु अमकोलमा जम्‍मनो रेःज्‍यीम् र्‌हङ् र्‌हङ्‌की बत्‍तीमा टोप् लज्‍यी।

८ मुर्‌ख कङ्‍य अमकोलमाचे बुद्‍दी मुबे कङ्‍यमात पङ्‍ज्‍यी,

‘एङ्‌यीमाकी छ्‍युकु ङ्‍यीमातएनो चेक् पीनो ङ्‌यीमाइ मेतङ्‌मी स्‍यीब म्‍हइज्‍यी।’

९ तर बुद्‍दी मुबे कङ्‍य अमकोलमाचे पङ्‍ज्‍यी,

‘एङ्‍यीमातएनो योबे छ्‌युकु ङ्‌यीमातेङ् अरे,

एङ्‍यीमा पसलरी ङ्‌यीज्‍यीम् र्‌हङ्‌की लागीरी छ्‌युकु ग्‍लुउ।’

१० “हुजु मुर्‌ख कङ्‍य अमकोलमा छ्‌युकु ग्‍लुबरी ङ्‌यीबे बेलोरी दुलह दोखज्‍यी।

ओसेम् टोप्‍ले छ्‍येज्‍यीम् टीटीबे बुद्‍दी मुबे कङ्‍य अमकोलमा दुलहतेङ् बक्‍च्‍य भ्‍याइ डोन् चबरी न्‍हङ्‌री वङ्‍ज्‍यी,

ओसेम् म्रप् दुङ्‍ज्‍यी।

११ “य्‍हम्‍बगी लीप्‍चे हुजु मुर्‌ख कङ्‍य अमकोलमाएनो दोखज्‍यी ओसेम् पङ्‍ज्‍यी,

‘प्रभु,

प्रभु,

ङ्‌यीमाइ लागीरीएनो म्रप् ठोङ्‍जेतो!’

१२ तर दुलहचे जोहाप् पीन्‍ज्‍यीम् पङ्‍ज्‍यी,

‘ङ एङ्‌यीमात देमेन्‍नो पङ्‍ब,

ङचे एङ्‌यीमात स्‍येबल अरे।’”

१३ ओसेम् येसुचे सुङ्‌ज्‍यी,

“होत्‍तज्‍यीम् एङ्‍यीमा चोङ् लज्‍यीम् टीउ,

तलेपङ्‍सम् म्‍हीइ ज खजु दीन्तेङ् खजु बेलोरी युब बी एङ्‍यीमाचे स्‍येबल अरे।

योक्‍पो सोम्

(लुका १९:११-२७)

१४ “तलेपङ्‍सम् स्‍वर्‌गइ य्‍हुल् म्‍ही गी थारीङ् ग्‍लारी ङ्‍यीब र्‌हङ्‍ब तस्‍ये मुब।

थे य्‍हर्‌बे बेलोरी थेचे र्‌हङ्‌की योक्‍पोमात ङ्‌होत्‍ज्‍यीम् र्‌हङ्‌की छोङ् स्‍य्‍हेङ्‌बरी टङइ जीम्‍म पीन्‍ज्‍यी।

१५ थेचे जम्‍मनो योक्‍पोमात र्‌हङ् र्‌हङ्‌की योग्‍यत अनुसार गीःत म्‍हर्‌की डबल् हजार ङ्‍ह,

ल्‍हो-ल्‍हो गीःत हजार ङ्‍य्‍ही,

ओसेम् ल्‍हो-ल्‍हो गीःत हजार गीः पीन्‍ज्‍यीम् थे थारीङ् ङ्‌यीबरी ब्रज्‍यी।

१६ ओसेम् म्‍हर्‌की डबल् हजार ङ्‍ह यङ्‌बे योक्‍पोचे यङ्‍ब साच्‍चेनो ङ्‌यीज्‍यीम् हुजु टङचे छोङ् स्‍य्‍हेङ्‌ज्‍यी,

ओसेम् ल्‍होल्‍होएनो म्‍हर्‌की डबल् हजार ङ्‍ह छाज्‍यी।

१७ होलेनो म्‍हर्‌की डबल् हजार ङ्‌ही यङबलचेएनो ल्‍हो-ल्‍हो म्‍हर्‌की डबल् हजार ङ्‍य्‍ही छाज्‍यी।

१८ तर म्‍हर्‌की डबल् हजार गीः यङ्‍बलचेम् ङ्‌यीज्‍यीम् सरी व्‍हङ् ठाज्‍यीम् न्‍याबोइ टङ छुम्‍ज्‍यीम् थेन्‍ज्‍यी।

१९ “य्‍हक्‍को बेलो लीप्‍चे योक्‍पोमाकी न्‍याबो दोःखज्‍यीम् योक्‍पोमात हीसाब र्‌हीत्‍ज्‍यी।

२० म्‍हर्‌की डबल् हजार ङ्‍ह यङ्‌बे योक्‍पोचे न्‍याबोज खज्‍यीम् पङ्‍ज्‍यी,

‘मालीक्,

थेङ्‌चे ङत म्‍हर्‌की डबल् हजार ङ्‍ह न्‍हङ्‌बल मुबल,

ओसेम् ङचे ल्‍होल्‍होएनो म्‍हर्‌की डबल् हजार ङ्‍ह छाबल मुब।’

२१ न्‍याबोचे थेत पङ्‍ज्‍यी,

‘स्‍यबास्,

ए ज्‍यबतेङ् बीस्‍वासीलो योक्‍पो!

ए ज्‍यीत तम्‍रीएनो बीस्‍वासी तज्‍यी,

होत्‍तज्‍यीम् देरेम् ङ एत य्‍हक्‍को तम्‍माकी जीम्‍मा पीन्‍स्‍ये मुब।

ए खज्‍यीम् ङतेङ् बक्‍च्‍य तङो।’

२२ ओसेम् म्‍हर्‌की डबल् हजार ङ्‍य्‍ही यङ्‌बे योक्‍पोचेएनो खज्‍यीम् पङ्‍ज्‍यी,

‘मालीक्,

थेङ्‌चे ङत म्‍हर्‌की डबल् हजार ङ्‍य्‍ही न्‍हङ्‌बल मुबल,

ओसेम् ङचे ल्‍होल्‍होएनो म्‍हर्‌की डबल् हजार ङ्‍य्‍ही छाबल मुब।’

२३ न्‍याबोचे थेत पङ्‍ज्‍यी,

‘स्‍यबास्,

ए ज्‍यबतेङ् बीस्‍वासीलो योक्‍पो!

ए ज्‍यीत तम्‍रीएनो बीस्‍वासी तज्‍यी,

होत्‍तज्‍यीम् देरेम् ङ एत य्‍हक्‍को तम्‍माकी जीम्‍मा पीन्‍स्‍ये मुब।

एएनो खज्‍यीम् ङतेङ् बक्‍च्‍य तङो।’

२४ “हुजुलीप्‍चे म्‍हर्‌की डबल् हजार गीः यङ्‌बे योक्‍पोचे खज्‍यीम् पङ्‍ज्‍यी,

‘मालीक्,

थेङ् र्‌हङ्‌चे असुःबे ग्‍लाचे अन्‍न दुत्‍जेत्‍प,

ओसेम् र्‌हङ्‌चे ब्‍लु अब्‍लुत्‍पे ग्‍लाचे अन्‍न र्‌हुब्‍बे सेम् कोङ्‌बे म्‍ही य्‍हीन्‍ब बी ङचे स्‍येःबल मुबल।

२५ होत्‍तज्‍यीम् ङ थेङ्‍तेङ् लोङ्‌ज्‍यी,

ओसेम् ङचे ङ्‌यीज्‍यीम् थेङ्‌की टङ व्‍हङ्‍न्‍हङ् छुम्‍थेन्‍ज्‍यी।

स्‍हीगो!

थेङ्‌की टङ कीन्‍जेतो।’

२६ ओसेम् न्‍याबोचे पङ्‍ज्‍यी,

‘ओ अज्‍यबतेङ् ब्‍लेकु योक्‍पो!

ङ र्‌हङ्‌चे असुःबे ग्‍लाचे अन्‍न दुत्‍पे ओसेम् र्‌हङ्‌चे ब्‍लु अब्‍लुत्‍पे ग्‍लाचे अन्‍न र्‌हुब्‍पे म्‍ही य्‍हीन्‍ब बी एचे स्‍येःबल पङ्‌सम्,

२७ तले ङइ टङ बेङ्‍री अथेन्‍बल?

थेन्‍बल य्‍हीन्‍सम् ङचे ङइ टङ चोक्‍तेङ् छ्‍यम् दोःज्‍यीम् यङ्‍स्‍येल।’

२८ “हुजु लीप्‍चे न्‍याबोचे पङ्‍ज्‍यी,

‘होत्‍तज्‍यीम् थेतेङ् मुबे म्‍हर्‌की डबल् ब्‍येनो,

ओसेम् म्‍हरकी डबल् हजार च्‍यी मुबलत पीनो।

२९ तलेपङ्‍सम् खल्‍तेङ् मुज्‍यी,

थेत ल्‍होल्‍होएनो य्‍हक्‍को पीन्‍स्‍ये मुब,

ओसेम् थेतेङ् ल्‍हाब सम्‍मनो तस्‍ये मुब।

तर खल्‍तेङ् अरेज्‍यी हुजुतेङ् चेक् मुबलएनो थे ग्‍यम्‍से ब्‍येन्‍स्‍ये मुब।

३० देरेम् चु लक् अतबे योक्‍पोतम् दोइ म्‍हुन्‍दुङ्‍न्‍हङ् ख्‍लापीतो,

हुजुरी थे क्राज्‍यीम् स क्रीतीक्‍स्‍ये मुब।’

न्‍यायकी दीन्

३१ “म्‍हीइ ज जम्‍मनो स्‍वर्‌गदुत्‍मातेङ् बक्‍च्‍य र्‌हङ्‌की महीमारी युस्‍ये मुब,

ओसेम् र्‌हङ्‌की महीमाकी ठीरी टीस्‍ये मुब।

३२ ओसेम् जम्‍मनो जात्‍की म्‍हीमा थेइ ङोन्‍री र्‌हुब् तस्‍ये मुब,

ओसेम् गोर्‌तेन्माचे रतेङ् ग्‍युमात फेब र्‌हङ्‌ले थेचे हुजु म्‍हीमात फेःस्‍ये मुब।

३३ थेचे ग्‍युमात र्‌हङ्‌की केत् पट्‍टीचे ओसेम् रमात र्‌हङ्‌की ल्‍होम् पट्‍टीचे थेन्‍स्‍ये मुब।

३४ हुजुलीप्‍चे ग्‍यल्‍बोचे र्‌हङ्‌की केत्‍पट्‍टीचे मुबलमात पङ्‌स्‍ये मुब,

‘ङइ अप ग्‍यम्‍से मोलम् यङ्‍बलमा खोउ!

जम्‍बुलीङ् ठुङब य्‍हङ्‌सेनो एङ्‌यीमाकी लागीरी टोप् लज्‍यीम् थेन्‍बे य्‍हुल्‍री यङ्‌बे हक् कीनो।

३५ ङ ख्रेन्‍बल मुबल एङ्‍यीमाचे चब पीन्‍ज्‍यी,

ङ फीःबल मुबल एङ्‌यीमाचे यी थुङ्‍पुङ्‍ज्‍यी,

ओसेम् ङ ल्‍हो-ल्‍हो य्‍हुल्‍ल मुबल एङ्‌यीमाइ दीम्‍री वङ्‍पुङ्‍ज्‍यी,

३६ ङ क्‍लीङ्‍दो मुबल एङ्‍यीमाचे येन् येन्‍पीन्‍ज्‍यी,

ङ नबल मुबल एङ्‌यीमाचे ङइ स्‍य्‍हप्‍तो स्‍य्‍हेङ्‌ज्‍यी,

ङ जेल्‍न्‍हङ् मुबल एङ्‍यीमा ङत खतु लबरी खज्‍यी।’

३७ “हुजुलीप्‍चे धर्‌मीमाचे थेत जोहाप् पीन्‍स्‍ये मुब,

‘प्रभु,

ङ्‌यीमाचे थेङ्‌त खेमा ख्रेन्‍जेत्‍पल म्रङ्‍ज्‍यी,

ओसेम् थेङ्‌त स्‍य्‍हेःब पीन्‍ज्‍यी?

वुइ खेमा फीःजेत्‍पल म्रङ्‍ज्‍यी,

ओसेम् यी सोल्‍बरी पीन्‍ज्‍यी?

३८ वुइ ङ्‌यीमाचे खेमा थेङ् ल्‍हो-ल्‍हो य्‍हुल्‍ल तबल म्रङ्‍ज्‍यी,

ओसेम् ङ्‌यीमाइ दीम्‍री वङ्‍पुङ्‍ज्‍यी?

वुइ खेमा क्‍लीङ्‍दो म्रङ्‍ज्‍यी ओसेम् न्‍हम्‍ज येन्‍पीन्‍ज्‍यी?

३९ वुइ ङ्‌यीमाचे खेमा थेङ्‌त नबलतेङ् जेल्‍री म्रङ्‍ज्‍यी वुइ थेङ्‌त खतु लबरी खज्‍यी?’

४० ओसेम् ग्‍यल्‍बोचे जोहाप् पीन्‍स्‍ये मुब,

‘ङ एङ्‌यीमात देमेन्‍नो पङ्‍ब,

एङ्‌यीमाचे ङइ चु अलेमा न्‍हङ्‌री ज्‍यीद बीम ज्‍यीद अले गीःत तता स्‍य्‍हेङ्‌ज्‍यी,

हुजु एङ्‍यीमाचे ङतनो स्‍य्‍हेङ्‌ज्‍यी।’

४१ “हुजु लीप्‍चे थेङ्‌चे र्‌हङ्‌की ल्‍होम्‍पट्‍टीचे मुबलमात पङ्‌स्‍ये मुब,

‘पर्‌मेस्‍वर्‌की केम्‍लङ् यङ्‍बलमा!

एङ्‍यीमा ङ ग्‍यम्‍से थारीङ् य्‍हरो,

ओसेम् सैतान्‍तेङ् थेइ चवमाकी लागीरी टोप लबे खेमेएनो अस्‍यीबे मेन्‍हङ् य्‍हरो!

४२ एङ्‍यीमाचे ङ ख्रेन्‍बल मुबल चब अपीन्,

ङ फीःबल मुबल यी थुङ्‍अपुङ्,

४३ ङ ल्‍हो-ल्‍हो य्‍हुल्‍ल तबल मुबल,

एङ्‌यीमाइ दीम्‍री वङ्‍अपुङ्,

ङ क्‍लीङ्‍दो मुबल एङ्‍यीमाचे येन् येन्‍अपीन्,

ङ नबल ओसेम् जेल्‍न्‍हङ् मुबल ओसेम् एङ्‍यीमा ङत खतु लबरी अख।’

४४ “ओसेम् थेङ्‌यीमाचे जोहाप् पीन्‍स्‍ये मुब,

‘प्रभु,

ङ्‌यीमाचे थेङ्‌त खेम ख्रेन्‍जेत्‍पल,

फीःजेत्‍पल,

ल्‍हो-ल्‍हो य्‍हुल्‍ल तबल,

क्‍लीङदो तजेत्‍पल,

नबल,

वुइ जेल्‍न्‍हङ् म्रङ्‍ज्‍यी,

ओसेम् थेङ्‌की स्‍य्‍हप्‍तो अस्‍य्‍हेङ् स्‍यीम्?’

४५ ओसेम् ग्‍यल्‍बोचे जोहाप् पीन्‍स्‍ये मुब,

‘ङ एङ्‌यीमात देमेन्‍नो पङ्‍ब,

एङ्‌यीमाचे ङइ चु अलेमा न्‍हङ्‌री ज्‍यीद बीम ज्‍यीद अले गीःत तता अस्‍य्‍हेङ्‌ज्‍यी हुजु एङ्‍यीमाचे ङत अस्‍य्‍हेङ्‌बल य्‍हीन्‍ब।’

४६ ओसेम् थेङ्‌यीमाचे खेमेएनो अबेबे सजाय यङ्‍स्‍ये मुब,

तर धर्‌मीमाचेम् खेमेनो अबेबे जीवन यङ्‍स्‍ये मुब।”

येसुत सेत्‍परी तम् डीःबल

(मर्‌कुस् १४:१-२; लुका २२:१-२; युहन्‍ना ११:४५-५३)

२६

१ येसुचे चु जम्‍मनो तम्‍मा लोप्‍जेत्‍प बीसेम् र्‌हङ्‌की डबमात सुङ्‌ज्‍यी,

२ “एङ्‍यीमाचे स्‍येबःलनो मुब,

देरेम् ङ्‍य्‍हीरेत् लीप्‍चे नीस्‍तार् पर्‌ब खस्‍ये मुब,

ओसेम् म्‍हीइ ज क्रुस्‍री च्‍योबरी सोप्‍तीस्‍ये मुब।”

३ हुजु बेलोरीनो गोदोब्‍न्‍हङ्‍की ङ्‍हच्‍छ्‍यङ् लम्‍बु कैयाफाइ दर्‌बार्‌री ङ्‍हच्‍छ्‍यङ् लम्‍बुमातेङ् म्‍हीमाकी एल्‍डर्‌मा र्‌हुब् तज्‍यी।

४ हुजु र्‌हुब्‍री थेङ्‌यीमाचे येसुत खोसोक्‍ले चुङ्‌ज्‍यीम् सेत्‍पे तम् डीःज्‍यी।

५ ओसेम् थेङ्‌यीमाचे पङ्‍ज्‍यी,

“तर नीस्‍तार पर्‌बइ बेलोरी चु लक् स्‍य्‍हेङ्‌ब अत,

अय्‍हीन् पङ्‌सम् म्‍हीमान्‍हङ् खइलबइल तस्‍ये मुब।”

बेथानीयारी येसुइ क्ररी अत्‍तर फोर्‌बल

(मर्‌कुस् १४:३-९; युहन्‍ना १२:१-८)

६ येसु बेथानीया पङ्‍बे ग्‍लाकी सीमोन पङ्‍बे पुन् स्‍यप्‍पे म्‍हीइ दीम्‍री मुबल।

७ येसु स्‍य्‍हेःब सोल्‍बरी स्‍य्‍हुबे बेलोरी अमकोल गीः ङोर्‌थङ् खबे य्‍हक्‍को सेइ फाबे छ्‌युकु पोङ्‍रीa बज्‍यीम् खज्‍यी,

ओसेम् जम्‍मनो छ्‌युकु थेङ्‌की क्ररी तेपीन्‍ज्‍यी।

८ चु म्रङ्‌ज्‍यीम् डबमात बोमो रप्‍ज्‍यी,

ओसेम् थेङ्‌यीमाचे पङ्‍ज्‍यी,

“चोत्‍ते छ्‌युकु तले खेरो ख्‍लाबल?

९ चु य्‍हक्‍को टङरी चुङ्‌ज्‍यीम् प्रङ्‌नमात पीन्‍सम् तस्‍येल।”

१० थेङ्‌यीमाकी चु तम् थ्‍येःज्‍यीम् येसुचे सुङ्‌ज्‍यी,

“तले एङ्‍यीमाचे चु अमकोलत दुख पीन्‍बल?

चु अमकोलचेम् ङइ लागीरी ज्‍यबे लक् गीः स्‍य्‍हेङ्‌बल मुब।

११ प्रङ्‍नमाम् एङ्‌यीमातेङ् खेमा पङ्‌लेनो बक्‍च्‍य तब,

तर ङ खेमा पङ्‌लेनो एङ्‌यीमातेङ् बक्‍च्‍य तस्‍ये अरे।

१२ चु अमकोलचे ङोर्‌थङ् खबे छ्‌युकु ङइ ल्‍हीरी तेपीन्‍ज्‍यीम् ङइ ल्‍हीत बुप्‍परी टोप् लबल मुब।

१३ ङ एङ्‌यीमात देमेन्‍नो पङ्‍ब,

जम्‍बुलीङ्‌की खजु-खजु ग्‍लारी चु ज्‍यबे सम्‍तर् स्‍येत्‍प,

हुजु ग्‍लामारी चु अमकोलचे स्‍य्‍हेङ्‌बे लकएनो व्‍हल् लस्‍ये मुब।”

येसुत चुङ्‌पीन्‍बरी यहुदा डीःबल

(मर्‌कुस् १४:१०-११; लुका २२:३-६)

१४ हुजु लीप्‍चे चुङ्‍ङ्‍य्‍ही डबमा न्‍हङ्‌की यहुदा इस्‍करीयोत पङ्‍बे डब गीःम् ङ्‍हच्‍छ्‍यङ् लम्‍बुमाज ङ्‌यीज्‍यी,

१५ ओसेम् पङ्‍ज्‍यी,

“ङचे येसुत एङ्‌यीमाकी यारी तनले चुङ्‍पीन्‍ज्‍यी पङ्‌सम् ङत एङ्‍यीमाचे ता पीन्‍ब?”

ओसेम् थेङ्‌यीमाचे थेत म्‍हुइकी डबल् खल् गीःस्‍यी च्‍यीb पीन्‍ज्‍यी।

१६ हुजु बेलो य्‍हङ्‍से यहुदाचे येसुत चुङ्‌पीन्‍बरी ज्‍यब्‍ज्‍यीम् च्‍याब तीप्‍ज्‍यी।

येसुचे थेङ्‌की डबमातेङ् ज्‍युकी डोन् सोल्‍बल

(मर्‌कुस् १४:१२-२६; लुका २२:७-२३; युहन्‍ना १३:२१-३०; १ कोरीन्‍थी ११:२३-२५)

१७ खमीर् अयुबे ग्‍येङ् चबे पर्‌ब चुःबे दीन्‍री डबमा येसुइज खज्‍यीम्,

“थेङ्‌की लागीरी ङ्‌यीमाचे नीस्‍तार् पर्‌बइ डोन् खन टोप् लब?”

बी ङ्‌योत्‍ज्‍यी।

१८ येसुचे थेङ्‌यीमात सुङ्‌ज्‍यी,

“सहररी म्‍ही गीःज ङ्‍यीउ,

ओसेम् थेत पङो,

‘लोप्‍पोन्‍चे सुङ्‌ब,

ङइ बेलो खबल मुब,

ओसेम् ङ एइ दीम्‍री ङइ डबमातेङ् बक्‍च्‍य नीस्‍तार पर्‌बइ डोन् चबे सेम् मुब।’”

१९ होत्‍तज्‍यीम् डबमाचे येसुचे कुल्‍जेत्‍प र्‌हङ्‌लेनो नीस्‍तार पर्‌बइ डोन् टोप् लज्‍यी।

२० ङ्‍येसे तब बीसेम् येसु डबमा चुङ्‍ङ्‍य्‍हीतेङ् बक्‍च्‍य सोल्‍बरी स्‍य्‍हुज्‍यी।

२१ थेङ्‍मा सोल्‍टीबे बेलोरी येसुचे,

“ङ एङ्‌यीमात देमेन्‍नो पङ्‍ब,

एङ्‍यीमा न्‍हङ्‌रीनो गीःचे ङत चुङ्‍पीन्‍स्‍ये मुब” बी सुङ्‌ज्‍यी।

२२ चु थ्‍येःब बीसेम् थेङ्‍यीमा छेर्‌बे लीः थोज्‍यीम् जम्‍मचेनो काकर्‌ले थेङ्‌त,

“प्रभु,

हुजु ङनो य्‍हीन्‍ब?”

बी ङ्‌योत्‍ज्‍यी।

२३ येसुचे थेङ्‌यीमात जोहाप् न्‍हङ्‌ज्‍यी,

“ङतेङ् बक्‍च्‍य तङ्‍लोरी ग्‍येङ् नुत्‍टीबलचे ङत चुङ्‍पीन्‍स्‍ये मुब।

२४ म्‍हीइ ज धर्‌म छ्‍येःरी ब्रीब र्‌हङ्‌ले स्‍यीनोथोस्‍ये मुब।

तर धीक्‍कार हुजु म्‍हीत,

खल्‍चे म्‍हीइ जत चुङ्‍न लपीन्‍स्‍ये मुब।

थेम् न्‍हनो अन्‍हबल य्‍हीन्‍सम् ज्‍यब तस्‍ये मुबल।”

२५ हुजुलीप्‍चे थेङ्‌त चुङ्‍पीन्‍स्‍येकी यहुदाचे ङ्‌योत्‍ज्‍यी,

“लोप्‍पोन्,

देमेन्‍नो हुजु म्‍ही ङनो य्‍हीन्‍ब?”

ओसेम् येसुचे थेत,

“हुजुम् ए र्‌हङ्‍चेनो पङ्‍ज्‍यी” बी सुङ्‌ज्‍यी।

२६ थेङ्‍यीमा सोल्‍टीबे बेलोरी येसुचे ग्‍येङ् कीन्‍जेत्‍ज्‍यीम् पर्‌मेस्‍वर्‌त व्‍होर्‌छ्‍ये न्‍हङ्‌ज्‍यीम् ग्‍येङ् स्‍योइजेत्‍ज्‍यी,

ओसेम् डबमात न्‍हङ्‌ज्‍यीम् सुङ्‌ज्‍यी,

“न चु कीनो,

ओसेम् चउ,

चु ङइ ल्‍ही य्‍हीन्‍ब।”

२७ हुजु लीप्‍चे थेङ्‌चे खोरे कीन्‍जेत्‍ज्‍यीम् पर्‌मेस्‍वर्‌त व्‍होर्‌छ्‍ये न्‍हङ्‌ज्‍यीम् डबमात पीन्‍ज्‍यीम् सुङ्‌ज्‍यी,

“चु एङ्‍यीमा जम्‍मचेनो थुङो।

२८ चु ङइ का ग्‍यम्‍से पर्‌मेस्‍वर्‌चे थेङ्‌की करार् थेङ्‌की म्‍हीमातेङ् स्‍य्‍हेङ्‌ब।

चु का य्‍हक्‍को म्‍हीमाइ पापमाकी क्षमा तबे लागीरी य्‍हर्‌पुङ्‍स्‍ये मुब।

२९ ङ एङ्‌यीमात पङ्‍ब,

छार् अङ्‍गुर्‌की नीङ्‍गु एङ्‌यीमातेङ् बक्‍च्‍य ङइ अपइ य्‍हुल्‍री अथुङ्‌गदे ङ खेमेएनो अङ्‍गुर्‌की नीङ्‍गु थुङ्‌स्‍ये अरे।”

३० हुजुलीप्‍चे व्‍हइ गीः cकोजेत्‍ज्‍यीम् येसुतेङ् थेङ्‌की डबमा जैतुन् पङ्‍बे गङ्‌तोर् स्‍येज्‍यी।

पत्रुसचे येसुत अस्‍ये पङ्‌स्‍ये मुब बी येसुचे ङोन्‍नो सुङ्‌बल

(मर्‌कुस् १४:२७-३१; लुका २२:३१-३४; युहन्‍ना १३:३६-३८)

३१ हुजु बेलोरी येसुचे डबमात सुङ्‌ज्‍यी,

“तीङ्‌यी म्‍हुन एङ्‍यीमा जम्‍मचेनो ङत ख्‍लेथेन्‍ज्‍यीम् छ्‌योङ् य्‍हर्‌स्‍ये मुब।

तलेपङ्‍सम् धर्‌म छ्‍येःरी चोले ब्रीबल मुब-

‘ङचे गोर्‌तेन्‍त सेत्‍स्‍ये मुब,

ओसेम् ग्‍युमा छर्‌छुर् तस्‍ये मुब।’

३२ “तर ङ स्‍यीब ग्‍यम्‍से सोब बीसेम् एङ्‍यीमा बीमम् ङोन्‍ग्‍यम् गालील्‍री ङ ङ्‍यीस्‍ये मुब।”

३३ ओसेम् पत्रुसचे येसुत,

“जम्‍माचेनो थेङ्‌त ख्‍लेथेन्‍लेनो ङचे थेङ्‌त ख्‍लेथेन्‍स्‍ये अरे” बी पङ्‍ज्‍यी।

३४ येसुचे थेत,

“ङ एत देमेन्‍नो पङ्‍ब,

तीङ्‌यी म्‍हुननो एचे ङत नक व्‍हब ङ्‌य्‍हब बीम ङोन्‍ग्‍यम् सोम्‍ख्‍यप्‍सम्‍म अस्‍ये पङ्‌स्‍ये मुब” बी सुङ्‌ज्‍यी।

३५ पत्रुसचे थेङ्‌त पङ्‍ज्‍यी,

“ङ थेङ्‍तेङ् बक्‍च्‍य स्‍यीथोलेनो ङचे खेमेनो थेङ्‌त अस्‍ये पङ्‌स्‍ये अरे।”

ओसेम् ल्‍हो-ल्‍हो जम्‍म डबमाचेएनो होलेनो पङ्‍ज्‍यी।

गेत्‍समनीरी येसुइ प्रार्‌थना

(मर्‌कुस् १४:३२-४२; लुका २२:३९-४६)

३६ हुजुलीप्‍चे येसु र्‌हङ्‌की डबमातेङ् गेत्‍समनी पङ्‍बे ग्‍लारी स्‍येःजेत्‍ज्‍यी।

ओसेम् डबमात सुङ्‌ज्‍यी,

“एङ्‍यीमा चुरीनो टीटीउ,

ङ चेक्‍प जाकी क्‍योर् ङ्‌यीज्‍यीम् प्रार्‌थना स्‍य्‍हेङ्‌ब।”

३७ थेङ्‌चे पत्रुसतेङ् जब्‍दीयाकी ज याकुबतेङ् युहन्‍नात बक्‍च्‍य नोम्‍जेत्‍ज्‍यी।

ओसेम् थेङ् य्‍हक्‍को दुख म्‍हन्‍दीज्‍यीम् तलइ-तलइ तजेत्‍ज्‍यी।

३८ हुजुलीप्‍चे थेङ्‌चे थेङ्‌यीमात सुङ्‌ज्‍यी,

“ङइ सेम् दुखचे पोतोक्-पोतोक् तज्‍यीम् तीङ्‍नो थील र्‌हङ् तटीबल मुब।

एङ्‍यीमा चुरीनो ङतेङ् बक्‍च्‍य अम्‍हेर्‌नले टीउ।”

३९ ओसेम् थेङ् चेक्‍प जाकी क्‍योर् स्‍येज्‍यीम् सरी पब्‍लु लजेत्‍ज्‍यीम् चोले प्रार्‌थना स्‍य्‍हेङ्‍जेत्‍ज्‍यी,

“ङइ अप,

तसम् चु दुख ङ ग्‍यम्‍से स्‍यलाजेतो।

तर ङचे म्‍हेन्‍ब र्‌हङ्‌ब अय्‍हीन्,

थेङ्‌चे म्‍हेन्‍ब र्‌हङ्‌ब तखइ।”

४० येसु डबमा सोम् मुबे ग्‍लारी दोःखजेत्‍मम् थेङ्‌यीमात म्‍हेर्‌टीबल यङ्‍जेत्‍ज्‍यी,

ओसेम् येसुचे पत्रुसत सुङ्‌ज्‍यी,

“एङ्‍यीमा ङतेङ् बक्‍च्‍य घन्‍टा गीएनो अम्‍हेर्‌नले टीअखम्?

४१ अम्‍हेर्‌नले टीउ,

ओसेम् परीक्षरी अदोखइ बी प्रार्‌थना स्‍य्‍हेङो।

आत्‍मामी देमेन्‍नो तयार् मुब तर ल्‍हीःमी अखम्‍बल मुब।”

४२ येसु देबेएनो चेक्‍प जाकी क्‍योर् स्‍येःज्‍यीम् चोले प्रार्‌थना स्‍य्‍हेङ्‍जेत्‍ज्‍यी,

“ङइ अप,

चु दुख ङचे अना गदे अतसम् थेङ्‌चे थुः लजेत्‍प र्‌हङ्‍बनो तखइ।”

४३ थेङ् देबेएनो डबमाज दोःखजेत्‍मम् थेङ्‍यीमा म्‍हेर्‌टीबल यङ्‍जेत्‍ज्‍यी,

तलेपङ्‍सम् थेङ्‍यीमा य्‍हक्‍को न्‍हुटबल मुबल।

४४ होत्‍तज्‍यीम् थेङ्‌यीमात ख्‍लेथेन्‍ज्‍यीम् देबेएनो थेङ्‌चे ङोन्‍ग्‍यम्‍की छीःमानो तेत्‍ज्‍यीम् प्रार्‌थना स्‍य्‍हेङ्‍जेत्‍ज्‍यी।

४५ हुजुलीप्‍चे थेङ् डबमाज ब्‍योन्‍खज्‍यीम् थेङ्‌यीमात सुङ्‌ज्‍यी,

“एङ्‍यीमा दबम् सम्‍म म्‍हेर्‌ज्‍यीम् दुःब न्‍हटीबल?

च्‍यागो,

म्‍हीइ जत पापीमाकी यारी सोप्‍तीस्‍येकी बेलो खज्‍यीन्‍बल मुब।

४६ रेःको,

ओसेम् ब्रे!

च्‍याको,

ङत चुङ्‌पीन्‍स्‍येकी म्‍ही खज्‍यीन्‍बल मुब।”

येसुत चुङ्‍बल

(मर्‌कुस् १४:४३-५०; लुका २२:४७-५३; युहन्‍ना १८:३-१२)

४७ येसुचे चु तम् सुङ्‍टीन सुङ्‍टीननो चुङ्‍ङ्‍य्‍ही डबमा न्‍हङ्‌की यहुदा पङ्‍बे डब दोखज्‍यी।

थेतेङ् बक्‍च्‍य तर्‌वालमातेङ् रोलेमा नाबे य्‍हक्‍को म्‍हीमा मुबल।

थेङ्‍यीमा ङ्‍हच्‍छ्‍यङ् धर्‌म लोप्‍पोन्‍मातेङ् एल्‍डरमाचे पीत्‍खबल मुबल।

४८ थेङ्‌त चुङ्‍पीन्‍स्‍येकी यहुदाचे हुजु म्‍हीमात,

“ङचे खल म्‍हीत च्‍योक्‍प,

थेनो येसु य्‍हीन्‍ब,

थेतनो चुङो” पङ्‍ज्‍यीम् चीनो पीन्‍बल मुबल।

४९ ओसेम् यहुदा सर्-सर् येसुइज ङ्‌यीज्‍यीम्,

“लस्‍सो,

लोप्‍पोन्” पङ्‍ज्‍यीम् थेङ्‌की ग्रम्‍बरी च्‍योक्‍ज्‍यी।

५० ओसेम् येसुचे सुङ्‌ज्‍यी,

“ङइ र्‌हो,

ए ङत ता लबरी खबल ग्‍योन् स्‍य्‍हेङो।”

हुजुलीप्‍चे थेङ्‌यीमाचे येसुत चुङ्‍ज्‍यी।

५१ चु म्रङ्‌ज्‍यीम् येसुतेङ् बक्‍च्‍य मुबे डब गीःचे र्‌हङ्‌की तरवाल तेत्‍ज्‍यीम् गोदोब्‍न्‍हङ्‍की ङ्‍हच्‍छ्‍यङ् लम्‍बुइ बाना गीःकी न्‍हबीङ् थालाज्‍यी।

५२ येसुचे थेत सुङ्‌ज्‍यी,

“एइ तरवाल स्‍युप्‍री जङो,

तलेपङ्‍सम् तरवाल कोल्‍बलमा तरवाल ग्‍यम्सेनो स्‍यीस्‍ये मुब।

५३ एचे ता म्‍हेन्‍ब,

ङचे ङइ अपत फ्‍या स्‍य्‍हु लअखम्,

ओसेम् थेङ्‌चे ङइ लागीरी पल्‍टन चुङ्‍ङ्‍य्‍ही बीमम् य्‍हक्‍को स्‍वर्‌गदुत्‍मा पीत्‍यु अजेतो स्‍यीम्?

५४ तर होले स्‍य्‍हेङ्‍सम् धर्‌म छ्‍येःरी ब्रीबे चु तम् खले टोप् तब?”

५५ हुजु लीप्‍चे येसुचे य्‍हक्‍को म्‍हीमात सुङ्‌ज्‍यी,

“एङ्‍यीमा तले ङत डाकुत चुङ्‌बरी र्‌हङ्‌ले तर्‌वालमातेङ् रोलेमा बज्‍यीम् खबल?

दीन्‍लनो ङ पर्‌मेस्‍वर्‌की दीम्‍री लोप्‍ज्‍यीम् टीबे बेलोरी अचुङ्‍मु स्‍यीम्!

५६ तर अगम्‍बक्‍तमाचे धर्‌म छ्‍येःरी ब्रीबे चु तम् टोप् तखइ बी चु जम्‍मनो तबल य्‍हीन्‍ब।”

ओसेम् थेङ्‌की डबमाचे थेङ्‌त ख्‍लेथेन्‍ज्‍यीम् य्‍हर्‌ज्‍यी।

ङ्‍हच्‍छ्‍यङ् सभाकी ङोन्‍री येसु

(मर्‌कुस् १४:५३-६५; लुका २२:५४-५५, ६३-७१; युहन्‍ना १८:१३-१४, १९-२४)

५७ ओसेम् येसुत चुङ्‍बलमाचे थेङ्‌त गोदोब्‍न्‍हङ्‍की ङ्‍हच्‍छ्‍यङ् लम्‍बु कैयाफाकी दीम्‍री बोर्‌ज्‍यी।

हुजुरी धर्‌म लोप्‍पोन्‍मातेङ् अगुवामा र्‌हुब् तबल मुबल।

५८ पत्रुस चेक्-चेक् खेत्‍नले येसुइ लीप्-लीप् ङ्‌यीज्‍यीम् गोदोब्‍न्‍हङ्‍की ङ्‍हच्‍छ्‍यङ् लम्‍बुइ दीम्‍की दोसम्‍म दोःज्‍यी।

ओसेम् ज्‍युःरी तात तमु बी च्‍याबरी न्‍हङ्‌री वङ्‌ज्‍यीम् दीम् रुङ्‍बलमातेङ् बक्‍च्‍य टीज्‍यी।

५९ देरेम् ङ्‍हच्‍छ्‍यङ् लम्‍बुमातेङ् ङ्‍हच्‍छ्‌यङ् सभाकी जम्‍मनो म्‍हीमाचे भ्‍युकी दस्‍यी म्‍हइब छ्‍येज्‍यी,

तलेपङ्‍सम् थेङ्‌यीमाचे येसुत स्‍यीबे सजाय पीन्‍ब म्‍हइब मुबल।

६० ओसेम् थेङ्‌त भ्‍युकी तम् प्‍लाबरी य्‍हक्‍को म्‍हीमा खज्‍यी,

तर खल्‍चेएनो तइ दस्‍यीएनो पीन्‍ब अखम्।

ज्‍युःरी म्‍ही ङ्‍य्‍ही ङोन्‍ग्‍यम् खज्‍यी,

६१ ओसेम् पङ्‍ज्‍यी,

“चु म्‍हीचे ‘ङचे पर्‌मेस्‍वर्‌की दीम् स्‍हीलाज्‍यीम् सोम्‍रेत्‍री स्‍य्‍हेङ्‌ब खम्‍ब’ पङ्‍बल मुबल।”

६२ ओसेम् गोदोब्‍न्‍हङ्‍की ङ्‍हच्‍छ्‍यङ् लम्‍बु रेःज्‍यीम् येसुत ङ्‌योत्‍ज्‍यी,

“एचे तले जोहाप् अपीन्‍बल?

चु म्‍हीमाचे एइ बीरोद्‍री पङ्‍बे तम्‍माकी बारेरी तएनो पङ्‌थोस्‍ये अरे?”

६३ तर येसु कुटीले स्‍य्‍हुजेत्‍ज्‍यी।

ओसेम् देबेएनो गोदोब्‍न्‍हङ्‍की ङ्‍हच्‍छ्‍यङ् लम्‍बुचे थेङ्‌त पङ्‍ज्‍यी,

“ङ एत पङ्‍ब,

एचे सोम्‍बो पर्‌मेस्‍वर्‌की छेन्‍री ङ्‍यीमात स्‍येतो,

ए मुक्‍ती न्‍हङ्‌बे ख्रीस्‍ट् पर्‌मेस्‍वर्‌की ज य्‍हीन्‍ब?”

६४ येसुचे जोहाप् न्‍हङ्‌ज्‍यी,

“हुजुम् थेङ्‌चेनो सुङ्‌ज्‍यी।

ङ थेङ्‍मात पङ्‍ब,

देरेम् ग्‍योनेनो थेङ्‍माचे म्‍हीइ जत सक्‍तीसाली पर्‌मेस्‍वर्‌की केत् फ्‍या पट्‍टीइ ठीःरी टीटीबल,

ओसेम् थेत स्‍वर्‌ग ग्‍यम्‍से मुक्‍पन्‍हङ् युटीबल म्रङ्‌स्‍ये मुब।”

६५ चु थ्‍येःज्‍यीम् गोदोब्‍न्‍हङ्‍की ङ्‍हच्‍छ्‍यङ् लम्‍बुत बोमो रप्‍ज्‍यीम् र्‌हङ्‌की येन् डेःज्‍यीम् पङ्‍ज्‍यी,

“चुजे पर्‌मेस्‍वर्‌की खीसी लज्‍यी!

देरेम् ल्‍हो-ल्‍हो तइ दस्‍यी तोज्‍यी स्‍यीम्?

देरेकीनो चुजे पर्‌मेस्‍वर्‌त खीसी लबल एङ्‍यीमाचे थ्‍येःज्‍यीन्‍ज्‍यी।

६६ देरेम् एङ्‌यीमा ता म्‍हेन्‍ब?”

ओसेम् थेङ्‌यीमाचे “येसुचे स्‍यीबे सजाय यङ्‌नोथोब” बी पङ्‍ज्‍यी।

६७ हुजुलीप्‍चे थेङ्‌यीमाचे येसुइ स्‍य्‍हल्‍री थो साज्‍यीम् थेङ्‌त दोक्‍ज्‍यी।

ओसेम् डेत् डेत्‍चेम् पातल्‍चे ग्‍यङ्‌ज्‍यी,

६८ ओसेम् पङ्‍ज्‍यी,

“लो अगम्बानी पङो स्‍यीम्,

मुक्‍ती न्‍हङ्‌बे ख्रीस्‍ट् एत खल्‍चे ग्‍याङ्‍ज्‍यी?”

पत्रुसचे येसुत अस्‍ये पङ्‍बल

(मर्‌कुस् १४:६६-७२; लुका २२:५६-६२; युहन्‍ना १८:१५-१८, २५-२७)

६९ होदे बेलोसम्‍म पत्रुस फीर्‌च्‍योर् दोरीनो टीटीबल मुबल।

अमकोल योक्‍पो गी खज्‍यीम् थेत पङ्‍ज्‍यी,

“एनो गालील्‍की येसुतेङ् बक्‍च्‍य मुबल अय्‍हीनो स्‍यीम्?”

७० तर पत्रुसचे जम्‍मइ ङोन्‍ग्‍यम्,

“एचे तइ तम् लटीबल ङचे तएनो अगो” बी पङ्‍ज्‍यी।

७१ ओसेम् पत्रुस दोइ म्रप्‍क्‍योर् ङ्‍यीज्‍यी,

हुजुरी ल्‍हो-ल्‍हो अमकोल योक्‍पो गीःचे थेत म्रङ्‌ज्‍यीम् हुजुरी मुबे म्‍हीमात पङ्‍ज्‍यी,

“चु म्‍हीएनो नासरत्‍की येसुतेङ् बक्‍च्‍य मुबल।”

७२ देबेएनो पत्रुसचे सपथ चज्‍यीम् पङ्‍ज्‍यी,

“ङचेम् हुजु म्‍हीत स्‍येःबलनो अरे!”

७३ य्‍हम्‍ब गीः लीप्‍चे हुजुरी मुबे म्‍हीमा पत्रुसकी रेइरी खज्‍यीम् पङ्‍ज्‍यी,

“देमेन्‍नो एनो थेङ्‍यीमा न्‍हङ्‌की गीः य्‍हीन्‍ब,

तलेपङ्‍सम् हुजुम् एइ तम्‍चेनो स्‍येःब।”

७४ ओसेम् पत्रुसचे देबेएनो सपथ चज्‍यीम् पङ्‍ज्‍यी,

“ङचे भ्‍यु पङ्‍बल य्‍हीन्‍सम् पर्‌मेस्‍वर्‌की केः म्‍लङ् ङत फोःखइ,

ङचे हुजु म्‍हीत स्‍येनोअस्‍ये!”

होले पङ्‍ब साच्‍चेनो नक व्‍हब ङ्‌य्‍हज्‍यी।

७५ ओसेम् पत्रुसत येसुचे,

“नक व्‍हब ङ्‌य्‍हब बीम ङोन्‍ग्‍यम् सोम्ख्‍यप् सम्‍म एचे ङत अस्‍ये पङ्‌स्‍ये मुब” बी सुङ्‍बे फ्रोइ व्‍हल् खज्‍यी,

ओसेम् दोरी ङ्‌यीज्‍यीम् य्‍हक्‍को क्राज्‍यी।

a 

२६:७ पोङ्‍री चु पोङ्मी थो गीइ युङ्‌बचे स्‍य्‍हेङ्‌बल य्‍हीन्‍ब, चुत अलबास्‍टर पङ्‍ब।

b 

२६:१५ म्‍हुइकी डबल् खल् गीःस्‍यी च्‍यी म्‍हुइकी डबल् खल् गीःस्‍यी च्‍यी म्‍ही गीःल ल ङ्‍हइ म्‍हेलतेङ् बर्-बर् तब।

c 

२६:३० व्‍हइ गीः यहुदीमाचे नीस्‍तार पर्‌बइ डोन्‍की ङ्‍येस्‍येइ चब चब बीसेम् थेङ्‌यीमाचे भजनसंग्रह ११५ य्‍हङ्‍से ११८ सम्‍मइ व्‍हइमा कोब मुबल।

येसुत पीलातस्‍ज बोर्‌बल

(मर्‌कुस् १५:१; लुका २३:१-२; युहन्‍ना १८:२८-३२)

२७

१ स्‍य्‍हो म्‍हुन्‍चेनो ङ्‍हच्‍छ्‍यङ् लम्‍बुमातेङ् म्‍हीमाकी एल्‍डर्‌माचे येसुत स्‍यीबे सजाय पीन्‍बरी तम् डीःज्‍यी।

२ ओसेम् थेङ्‌यीमाचे येसुत खीःज्‍यीम् रोमी सर्‌कार् पीलातसज बोर्‌ज्‍यीम् सोप्‍तीपीन्‍ज्‍यी।

यहुदा स्‍यीबल

(प्रेरीत् १:१८-१९)

३ ओसेम् येसुत स्‍यीबे सजाय पीन्‍बल थ्‍येःज्‍यीम् थेङ्‌त चुङ्‌पीन्‍बे यहुदात पछुतो तज्‍यी।

ओसेम् थेचे म्‍हुइकी डबल् खल् गीः स्‍यी च्‍यी ङ्‍हच्‍छ्‍यङ् लम्‍बुमातेङ् एल्‍डर्‌मात दोःपीन्‍बरी ङ्‍यीज्‍यी।

४ ओसेम् थेचे थेङ्‌यीमात पङ्‍ज्‍यी,

“तइ दोस्‍एनो अरेबे म्‍हीत ङचे चुङ्‍पीन्‍ज्‍यीम् पाप स्‍य्‍हेङ्‌ज्‍यी।”

थेङ्‌यीमाचे थेत जोहाप् पीन्‍ज्‍यी,

“ङ्‍यीमात तइ मतलब्,

हुजुम् एइ तम् य्‍हीन्‍ब।”

५ ओसेम् यहुदाचे म्‍हुइकी डबल्‍मा पर्‌मेस्‍वर्‌की दीम्‍न्‍हङ् ख्‍लाथेन्‍ज्‍यीम् य्‍हर्‌ज्‍यी।

हुजुलीप्‍चे थे र्‌हङ्‌नो च्‍योज्‍यीम् स्‍यीज्‍यी।

६ ओसेम् ङ्‍हच्‍छ्‍यङ् लम्‍बुमाचे हुजु म्‍हुइकी डबल्‍मा दुत्‍ज्‍यीम् पङ्‍ज्‍यी,

“चु काइ टङ य्‍हीन्‍ब,

चुत पर्‌मेस्‍वर्‌की दीम्‍की बर्‌री थेन्‍ब अत।”

७ थेङ्‌यीमाचे तम् ज्‍योप्‍प बीसेम् हुजु टङचे ल्‍हो-ल्‍हो य्‍हुल्‍की स्‍यीबे म्‍हीमा बुप्‍परी कुमालकी म्रङ् ग्‍लुज्‍यी।

८ होत्‍तज्‍यीम् देरेसम्‍मनो हुजु म्रङ्‍त “काइ म्रङ्” पङ्‍ब।

९ चोले यर्‌मीया अगम्‍बक्‍तचे,

“थेङ्‌यीमाचे म्‍हुइकी डबल् खल् गीःस्‍यी च्‍यी कीन्‍ज्‍यी,

हुजु इस्राएलकी म्‍हीमाचे थेङ्‌की लागीरी ज्‍याबे सेइ मुबल।

१० ओसेम् परमप्रभुचे ङत कुल्‍जेत्‍प र्‌हङ्‌लेनो थेङ्‌यीमाचे हुजु टङ कुमालकी म्रङ्‌की लागीरी पीन्‍ज्‍यी” पङ्‍बे चु तम् टोप् तज्‍यी।

पीलातसकी ङोन्‍री येसु

(मर्‌कुस् १५:२-१५; लुका २३:३-५, १३-२५; युहन्‍ना १८:२९-१९:१६)

११ हुजुलीप्‍चे येसु रोमी सरकार पीलातसकी ङोन्‍री रप्‍जेत्‍ज्‍यी।

ओसेम् रोमी सरकारचे थेङ्‌त,

“ए यहुदीमाकी ग्‍यल्‍बो य्‍हीन्‍ब?”

बी ङ्‌योत्‍ज्‍यी।

येसुचे जोहाप् न्‍हङ्‌ज्‍यी,

“हुजुम् र्‌हङ्‍चेनो सुङ्‌जेत्‍ज्‍यी।”

१२ ओसेम् ङ्‍हच्‍छ्‍यङ् लम्‍बुमातेङ् अगुवामाचे थेङ्‌त दोस् ल्‍हइतीज्‍यी,

तर थेङ्‌चे तएनो असुङ्।

१३ हुजु लीप्‍चे पीलातसचे थेङ्‌त,

“एइ बीरुद्‍दरी चोत्‍तेले दोस् ल्‍हइतीटीबल एचे अथ्‍येउ?”

बी ङ्‌योत्‍ज्‍यी।

१४ तर येसुचे तम् गीलेएनो जोहाप् अन्‍हङ्।

ओसेम् चु म्रङ्‌ज्‍यीम् रोमी सर्‌कार् य्‍हक्‍को अचम्‍म तज्‍यी।

१५ नीस्‍तार् पर्‌बइ बेलोरी म्‍हीमाचे पीत्‍लागो पङ्‍बे जेल्‍न्‍हङ् च्‍युप्‍पे म्‍ही गीःत रोमी सर्‌कार्‌चे पीत्‍पे पे मुबल।

१६ हुजु बेलोरी य्‍हक्‍को अज्‍यबे लक् स्‍य्‍हेङ्‌बे म्‍ही पङ्‍ज्‍यीम् स्‍येबे बारब्‍बा पङ्‌बे म्‍ही गीः जेल्‍री मुबल।

१७ होत्‍तज्‍यीम् य्‍हक्‍को म्‍हीमा र्‌हुब् तब बीसेम् पीलातसचे थेङ्‌यीमात ङ्‌योत्‍ज्‍यी,

“एङ्‍यीमाचे ङचे खल्‍त पीत्‍लाखइ म्‍हेन्‍ब?

बारब्‍बात वुइ मुक्‍ती न्‍हङ्‌बे ख्रीस्‍ट् पङ्‍बे येसुत?”

१८ तलेपङ्‍सम् यहुदी अगुवामाचे येसुत स्‍य्‍हेर्‌ज्‍यीम् सोप्‍तीबरी बबल य्‍हीन्‍ब पङ्‌बे तम् पीलातस्‍चे स्‍येबल मुबल।

१९ पीलातस न्‍यय स्‍य्‍हेङ्‌बे ठीरी टीटीबे बेलोरी थेइ म्रीङ्‍चे थेत चोले पङ्‍ज्‍यीम् सम्‍तर् पीत्‍ज्‍यी,

“हुजु तइ दोस्‍एनो अरेबे म्‍हीत तेएनो थलो,

तलेपङ्‍सम् थेचे लज्‍यीम् ङचे तील ङ्‍येस्‍ये म्‍हङ्‍री य्‍हक्‍को दुख यङ्‌बल मुब।”

२० तर ङ्‍हच्‍छ्‍यङ् लम्‍बुमातेङ् एल्‍डरमाचे म्‍हीमात फुलीइतीज्‍यी,

ओसेम् बारब्‍बत पीत्‍लाज्‍यीम् येसुत सेत्‍पुङ्‌ज्‍यी।

२१ पीलातसचे थेङ्‌यीमात देबेएनो ङ्‌योत्‍ज्‍यी,

“चु म्‍ही ङ्‍य्‍ही न्‍हङ्‌री एङ्‌यीमाकी लागीरी खल्‍त पीत्‍लाब?”

थेङ्‌यीमाचे,

“बारब्‍बत पीत्‍लागो!”

पङ्‍ज्‍यीम् क्रीङ्‌ज्‍यी।

२२ पीलातसचे थेङ्‌यीमात देबेएनो ङ्‌योत्‍ज्‍यी,

“होले पङ्‌सम् मुक्‍ती न्‍हङ्‌बे ख्रीस्‍ट् पङ्‍बे येसुत ङ ता लब?”

थेङ्‌यीमा जम्‍मचे क्रीङ्‌ज्‍यीम्,

“थेत क्रुस्‍री च्‍योलागो!”

बी पङ्‍ज्‍यी।

२३ पीलातसचे थेङ्‌यीमात,

“तले?

थेचे ता अतबे लक् स्‍य्‍हेङ्‌बल मुब?”

बी ङ्‌योत्‍ज्‍यी।

तर थेङ्‌यीमाचे झेन् बङ्‍ले क्रीङ्‌ज्‍यीम्,

“थेत क्रुस्‍री च्‍योलागो!”

बी पङ्‍ज्‍यी।

२४ देरेम् पीलातसचे र्‌हङ्‌चे तएनो स्‍य्‍हेङ्‍ अखम्‍बल म्रङ्‍ज्‍यी,

ओसेम् खइल बइल तल म्‍हेन्‍ज्‍यीम् जम्‍मनो म्‍हीमाइ ङ्‍होन्‍सङ् र्‌हङ्‌की या ख्रुज्‍यीम्,

“चु म्‍हीइ काइ दोस् ङत अटखइ एङ्‍यीमातनो टखइ” पङ्‍ज्‍यी।

२५ ओसेम् जम्‍मनो म्‍हीमाचे क्रीङ्‌ज्‍यीम्,

“चु म्‍हीइ काकी दोस् ङ्‌यीमातेङ् ङ्‌यीमाइ कोलमातनो टखइ” बी पङ्‍ज्‍यी।

२६ हुजुलीप्‍चे पीलातसचे थेङ्‌यीमाकी लागीरी बारब्‍बत पीत्‍लाज्‍यी।

ओसेम् येसुत कोर्‌रचे ग्‍यङ्‍पुङ्‍ज्‍यीम् क्रुस्‍री च्‍योलबरी स्‍यीपाइमाकी यारी सोप्‍तीपीन्‍ज्‍यी।

स्‍यीपइमाचे येसुत ङोःबल

(मर्‌कुस् १५:१६-२०; युहन्‍ना १९:२-३)

२७ हुजुलीप्‍चे पीलातसकी स्‍यीपइमाचे येसुत दरबारन्‍हङ् बोर्‌ज्‍यी,

ओसेम् जम्‍मनो स्‍यीपइमात र्‌हुब्‍ले ङ्‌होत्‍ज्‍यी।

२८ थेङ्‌यीमाचे येसुइ न्‍हम्‍ज प्‍लोक्‍ज्‍यीम् थेङ्‌त ग्‍यल्‍बोचे येन्‍ब र्‌हङ्‍बे वल येन् येन्‍पीन्‍ज्‍यी।

२९ हुजुलीप्‍चे पुचुकी क्रेःकी स्‍य्‍हेङ्‌ज्‍यीम् थेङ्‌की क्ररी कुःपीन्‍ज्‍यी।

ओसेम् थेङ्‌की केत् फ्‍यारी मइ बेर्‌क पीन्‍ज्‍यी।

ओसेम् थेङ्‌की ङोन्‍री पुइ जुःज्‍यीम्,

“यहुदीमाकी ग्‍यल्‍बोइ छे र्‌हीङ्‍खइ” पङ्‍ज्‍यीम् ङोःज्‍यी।

३० हुजुलीप्‍चे स्‍यीपइमाचे थेङ्‌त थोः साज्‍यी,

ओसेम् थेङ्‌यीमाचे मइ बेर्‌क ब्‍येन्‍ज्‍यीम् थेङ्‌की क्ररीनो ग्‍यङ्‌ज्‍यी।

३१ थेङ्‌यीमाचे थेङ्‌त ङोःब बुत्‍प बीसेम् वल येन् प्‍लोक्‍ज्‍यीम् थेङ्‌त थेङ्‌की न्‍हम्‍जनो येन्‍पीन्‍ज्‍यी।

हुजु लीप्‍चे थेङ्‌यीमाचे थेङ्‌त क्रुस्‍री च्‍योबरी बोर्‌ज्‍यी।

येसुत क्रुस्‍री च्‍योलाबल

(मर्‌कुस् १५:२१-३२; लुका २३:२६-४३; युहन्‍ना १९:१७-२७)

३२ ग्‍यम्‍री य्‍हर्‌टीबे बेलोरी थेङ्‌यीमाचे कुरेनी पङ्‍बे ग्‍लाकी सीमोन् पङ्‍बे म्‍ही गीःत खतु तज्‍यी।

स्‍यीपइमाचे थेत कर्‌लेनो येसुइ क्रुस् नापुङ्‍ज्‍यी।

३३ ओसेम् थेङ्‍यीमा गल्‍गथ पङ्‍बे ग्‍लारी दोःज्‍यी।

(गल्‍गथा पङ्‍बलम् खप्‍पर्‌की ग्‍ला य्‍हीन्‍ब।)

३४ हुजुरी थेङ्‌यीमाचे येसुत कम्‍बे मेन् युबे अङ्‍गुर्‌की नीङ्‍गु थुङ्‍पुङ्‍ज्‍यी,

तर हुजु म्‍य्‍हङ्‍ब बीसेम् थेङ्‌चे असोल्।

३५ हुजु लीप्‍चे थेङ्‌यीमाचे येसुत क्रुस्‍री खील् ठोक्‍ज्‍यीम् च्‍योलाज्‍यी।

ओसेम् थेङ्‌यीमाचे थेङ्‌की न्‍हम्‍ज चीठ्‌ठ युज्‍यीम् जुज्‍यी।

३६ हुजु लीप्‍चे थेङ्‍यीमा थेङ्‌त रुङ्‍ज्‍यीम् टीज्‍यी।

३७ थेङ्‌की क्रइ जोरी थेङ्‌की बीरुद्‍दरी “चु येसु,

यहुदीमाकी ग्‍यल्‍बो य्‍हीन्‍ब” बी दोस् ङोन्‍बे तम् ब्रीज्‍यीम् थेन्‍ज्‍यी।

३८ येसुत क्रुस्‍री च्‍योबे बेलोरी थेङ्‌यीमाचे य्‍होमाएनो ङ्‍य्‍हीत थेङ्‌की केत्‍तेङ् ल्‍होम् पट्‍टीचे काकर् च्‍योलाज्‍यी।

३९ हुजु ग्‍यम्‍से तोर्-मोर् ब्रबे म्‍हीमाचे र्‌हङ्-र्‌हङ्‍की क्र य्‍होङ्‍ज्‍यीम् थेङ्‌त ङोःज्‍यी।

४० ओसेम् पङ्‍ज्‍यी,

“पर्‌मेस्‍वर्‌की दीम् स्‍हीलाज्‍यीम् सोम्‍रेत्‍री स्‍य्‍हेङ्‌ब पङ्‍बे म्‍ही ए अय्‍हीनो स्‍यीम्?

ए पर्‌मेस्‍वर्‌की ज य्‍हीन्‍सम् र्‌हङ्‌चे र्‌हङ्‌तनो थर्‌नलज्‍यीम् क्रुस् ग्‍यम्‍से दुङ्‌री फप्‍युउ!”

४१ होलेनो ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍मा ओसेम् एल्‍डरमाचेएनो थेङ्‌त ङोःज्‍यी।

४२ ओसेम् पङ्‍ज्‍यी,

“चु म्‍हीचे ल्‍हो-ल्‍होतमी थर्‌न लज्‍यी,

तर र्‌हङ्‍तमी थर्‌न लअखम्।

थे इस्राएलीमाकी ग्‍यल्‍बो य्‍हीन्‍सम् क्रुस् ग्‍यम्‍से दुङ्‌री फप्‍युखइ,

ओसेम् ङ्‍य्‍हङ्‍माचे थेत बीस्‍वास् स्‍य्‍हेङ्‌स्‍ये मुब।

४३ चुजे पर्‌मेस्‍वर्‌की भरोसा थेन्‍ब,

होत्‍तज्‍यीम् पर्‌मेस्‍वर्‌की थु मुसम् पर्‌मेस्‍वर्‌चेनो थेत थर्‌न लखइ।

तलेपङ्‍सम् थेचे,

‘ङ पर्‌मेस्‍वर्‌की ज य्‍हीन्‍ब’ बी पङ्‍ब मुबल।”

४४ होलेनो थेङ्‍तेङ् बक्‍च्‍य क्रुस्‍री च्‍योलाबे य्‍होमाचेएनो थेङ्‌त ङोःज्‍यी।

येसुचे बुः पीत्‍जेत्‍पल

(मर्‌कुस् १५:३३-४१; लुका २३:४४-४९; युहन्‍ना १९:२८-३०)

४५ दीन्‍गुङ् य्‍हङ्‍से प्रोः बेलोक्‍योर् सम्‍म य्‍हुल्‍की जम्‍मनो ग्‍लामारी म्‍हुन्‍दुङ् तज्‍यी।

४६ ओसेम् तीन् बजेक्‍योर् येसुचे ङ्‍हच्‍छ्‍यङ् केत् तेत्‍जेत्‍ज्‍यीम् सुङ्‌ज्‍यी,

“इलोइ,

इलोइ लामा सबखथनीa?”

चुइ अर्‌थ,

“ओ ङइ पर्‌मेस्‍वर्,

ओ ङइ पर्‌मेस्‍वर्,

थेङ्‌चे ङत तले ख्‍लाजेत्‍पल?”

य्‍हीन्‍ब।

४७ हुजुरी रप्‍टीबलमा न्‍हङ्‌री डेत् डेत्‍चे चु थ्‍येःज्‍यीम्,

“चु म्‍हीचेम् अगम्‍बक्‍त एलीयात ङ्‍होत्‍टीबल” बी पङ्‍ज्‍यी।

४८ थेङ्‍यीमान्‍हङ्‍री गीः ग्‍योन्‍नो छ्‍योङ्‍य्‍हर्‌ज्‍यीम् अङ्‍गुर्‌की क्‍युङ्‌बे नीङ्‍गुरी येन्‍खेन् ब्‍लुम्‍ज्‍यी,

ओसेम् मइ बेर्‌करी येइज्‍यीम् येसुचे ङ्‍हप्‍खइ बी थेङ्‌की स्‍य्‍हल्‍री थेन्‍पीन्‍ज्‍यी।

४९ तर ल्‍हो-ल्‍होमाचे,

“ब्रेनो-ब्रेनो,

एलीया खज्‍यीम् थेत थर्‌न लमुवा च्‍यागे!”

बी पङ्‍ज्‍यी।

५० हुजुलीप्‍चे देबेएनो येसुचे तीख्‍यप् केत् ङ्‍हच्‍छ्‍यङ् तेत्‍जेत्‍ज्‍यीम् क्रीङ्‌जेत्‍ज्‍यी,

ओसेम् र्‌हङ्‌की बुः पीत्‍जेत्‍ज्‍यी।

५१ हुजु बेलोरीनो पर्‌मेस्‍वर्‌की दीम्‍न्‍हङ् च्‍योबे र्‌हीङ्‌बे येन्b जोय्‍हङ्‍से दुङ् सम्‍मनो ङ्‍य्‍हीले डेःय्‍हर्‌ज्‍यी,

ओसेम् सङ्‍गुल् य्‍हर्‌ज्‍यीम् ङ्‍हच्‍छ्‍यङ्-ङ्‍हच्‍छ्‍यङ् युङ्‌बमा थीज्‍यी।

५२ ओसेम् दुर्‌समा ठोङ्‍य्‍हर्‌ज्‍यी,

ओसेम् पर्‌मेस्‍वर्‌की स्‍यीज्‍यीन्‍बे य्‍हक्‍को म्‍हीमाकी ल्‍हीमा सोम्‍बो तज्‍यीम् रेःज्‍यी।

५३ येसु पुनरुत्‍थान् तब बीसेम् थेङ्‍यीमा दुर्‌सचे डोङ्‍ज्‍यीम् पबीत्र सहर यरुसलेम्‍री ङ्‍यीज्‍यी,

ओसेम् थेङ्‌यीमा य्‍हक्‍को म्‍हीमाज म्रङ्‍खज्‍यी।

५४ येसुत रुङ्‍ज्‍यीम् टीबे कप्‍तान्‍तेङ् स्‍यीपइमाचे हुजुरी सङ्‍गुल् य्‍हर्‌बलतेङ् तबे जम्‍मनो तम्‍म म्रङ्‌ब बीसेम् य्‍हक्‍को लोङ्‌ज्‍यी।

ओसेम् थेङ्‌यीमाचे पङ्‍ज्‍यी,

“देमेन्‍नो चु म्‍ही पर्‌मेस्‍वर्‌की ज य्‍हीन्‍बल टीम्!”

५५ हुजुरी य्‍हक्‍को अमकोलमाएनो चेक्‍पजाकी थारीङ् रप्‍ज्‍यीम् च्‍याटीब मुबल।

थेङ्‌यीमाचे गालीलc य्‍हङ्‌सेनो थेङ्‌की लीप्-लीप् खज्‍यीम् थेङ्‌त र्‌हो स्‍य्‍हेङ्‌बल मुबल।

५६ थेङ्‍यीमान्‍हङ्‍री मरीयम मग्‍दलीनी,

ओसेम् याकुबतेङ् योसेफकी अम मरीयम,

ओसेम् जब्‍दीयाकी ज ङ्‌य्‍हीकी अम मुबल।

येसुइ ल्‍हीत दुर्‌सरी थेन्‍बल

(मर्‌कुस् १५:४२-४७; लुका २३:५०-५६; युहन्‍ना १९:३८-४२)

५७ ङ्‍येसे तब बीसेम् अरीमाथीया पङ्‍बे ग्‍लाकी योसेफ पङ्‍बे बरु म्‍ही खज्‍यी,

थेएनो येसुइ डब मुबल।

५८ थेचे पीलातसज ङ्‌यीज्‍यीम् येसुइ स्‍यीबे ल्‍ही र्‌हीत्‍ज्‍यी।

ओसेम् पीलातसचे थेत थेङ्‌की ल्‍ही बोर्‌पुङ्‍ज्‍यी।

५९ योसेफचे येसुइ स्‍यीबे ल्‍ही बोर्‌ज्‍यीम् छार् सुतीइ येन्‍चे तुन्‍ज्‍यी,

६० ओसेम् थेचे र्‌हङकी लागीरी युङ्‌बरी ठाज्‍यीम् स्‍य्‍हेङ्‌बे छार् दुर्‌सरी येसुइ स्‍यीबे ल्‍हीत थेन्‍ज्‍यी।

ओसेम् दुर्‌सइ म्रप्‍री ङ्‍हच्‍छ्‍यङ् युङ्‌बचे दुङ्‍थेन्‍ज्‍यीम् थे य्‍हर्‌ज्‍यी।

६१ मरीयम् मग्‍दलीनीतेङ् गीःब मरीयममी दुर्‌सइ ङोन्‍ग्‍यम्‍नो टीटीब मुबल।

स्‍यीपइमाचे दुर्‌स रुङ्‍बल

६२ न्‍हम्‍स्‍य्‍होर्‌हङ्,

दुःब न्‍हबे दीन्‍री ङ्‍हच्‍छ्‍यङ् लम्‍बुमातेङ् फरीसीमा पीलातस्‍ज ङ्‍यीज्‍यी।

६३ थेङ्‌यीमाचे पीलातस्‍त पङ्‍ज्‍यी,

“सरकार,

ङ्‌यीमाचे म्‍लेत्‍पल अरे,

हुजु भ्‍यु पङ्‍बे म्‍हीचे थे सोम्‍बो मुबे बेलोरी ‘ङ स्‍यीज्‍यीम् सोम्‍रेत्कुनो सोस्‍ये मुब’ पङ्‍बल मुबल।

६४ होत्‍तज्‍यीम् सोम्‍रेत् सम्‍म हुजु दुर्‌स ज्‍यनले रुङ्‍पुङ्‍जेतो।

अय्‍हीन् पङ्‌सम् थेइ डबमा खज्‍यीम् थेइ ल्‍ही य्‍हो लज्‍यीम् बोर्‌ल,

ओसेम् ‘थेङ् स्‍यीब ग्‍यम्‍से सोबल मुब’ बी म्‍हीमात पङ्‍ल।

ओसेम् हुजु लीक्‍यम्‍की भ्‍युमी ङोन्‍ग्‍यम्‍ल बीमएनो य्‍हक्‍को अज्‍यबल तस्‍ये मुब।”

६५ पीलातस्‍चे थेङ्‌यीमात पङ्‍ज्‍यी,

“एङ्‍यीमाचे र्‌हङ्‌की स्‍यीपइमा बोर्‌ज्‍यीम् एङ्‍यीमाचे गदे खम्‍ज्‍यी होदेनो ज्‍यनले रुङ्‍पुङो।”

६६ ओसेम् थेङ्‍यीमा य्‍हर्‌ज्‍यीम् दुर्‌सइ म्रप्‍री दुङ्‍बे युङ्‌बरी छाप्d ठोक्‍ज्‍यी,

ओसेम् स्‍यीपइमात दुर्‌स रुङ्‍पुङ्‍ज्‍यी।

a 

२७:४६ इलोइ, इलोइ लामा सबखथनी येसुचे चु छीःमा अरामीक ग्‍योत्‍री सुङ्‌ज्‍यी,

b 

२७:५१ पर्‌मेस्‍वर्‌की दीम्‍न्‍हङ् च्‍योबे र्‌हीङ्‌बे येन् चु येन् पबीत्र ग्‍लातेङ् य्‍हक्‍को पबीत्र ग्‍लाकी गुङ्‍री च्‍योबल मुबल (प्रस्‍थान २६:३१-३३)। हुजु य्‍हक्‍को पबीत्र ग्‍लारी बर्‌सइल तीख्‍यप् गोदोब्‍न्‍हङ्‍की ङ्‍हच्‍छ्‍यङ् लम्‍बु वङ्‌ब मुबल। चु येन् पर्‌मेस्‍वर्‌चे य्‍हक्‍को पबीत्र ग्‍लारी गोदोब्‍न्‍हङ्‍की ङ्‍हच्‍छ्‍यङ् लम्‍बुकीनो अय्‍हीन् तर जम्‍मनो म्‍हीमा ङ्‍यीब खम्‍ब बी ङोन्‍बरी डेःबल य्‍हीन्‍ब।

c 

२७:५५ गालील येसुचे प्रचार स्‍य्‍हेङ्‌ब तीप्‍पे ग्‍ला गालील् प्रदेस् य्‍हीन्‍ब।

d 

२७:६६ छाप् थेङ्‌यीमाचे युङ्‌बत छो:तचे खीज्‍यीम् हुजु युङ्‌बरी हीलो युज्‍यीम् रोमी छाप् ठोक्‍प मुबल, ओसेम् खल्‍चे पङ्‌लेनो छुसम् था यङ्‍ब मुबल।

येसु पुनरुत्‍थान् तजेत्‍पल

(मर्‌कुस् १६:१-११; लुका २४:१-१२; युहन्‍ना २०:१-१८)

२८

१ दुःब न्‍हबे दीन्‍की न्‍हम्‍स्‍य्‍होर्‌हङ् अइतबार स्‍य्‍होरी मी छीरीरीले म्रङ्‌मम् मरीयम् मग्‍दलीनीतेङ् गीःब मरीयम् येसुत थेन्‍बे दुर्‌स च्‍याबरी ङ्‍यीज्‍यी।

२ हुजु बेलोरीनो ङ्‍हच्‍छ्‍यङ् सङ्‍गुल् य्‍हर्‌ज्‍यी,

तलेपङ्‍सम् स्‍वर्‌ग ग्‍यम्‍से प्रभुइ स्‍वर्‌गदुत् गी युज्‍यीम् दुर्‌सइ म्रप्‍की युङ्‌ब दोलाज्‍यीम् हुजुइ जोरी टीज्‍यी।

३ थेइ ली तीप्‍लीक् र्‌हङ्‍बे सर्‌बलतेङ् थेइ येन् ग्‍लीङ् र्‌हङ्‍बे तर् मुबल।

४ ओसेम् हुजुरी रुङ्‍ज्‍यीम् टीबे स्‍यीपाइमा लोङ्‌ज्‍यीम् दर्‌ज्‍यी ओसेम् स्‍यीबर्‌हङ् तज्‍यी।

५ तर स्‍वर्‌गदुत्‍चे हुजु अमकोलमात पङ्‍ज्‍यी,

“थलोङो,

ङत था मुब,

एङ्‌यीमा क्रुस्‍री च्‍योलाबे येसुत म्‍हइबरी खबल य्‍हीन्‍ब।

६ थेङ् चुरी अरे,

थेङ्‌चे सुङ्‌ब र्‌हङ्‌लेनो थेङ् स्‍यीब ग्‍यम्‍से सोजेत्‍पल मुब।

खज्‍यीम् थेङ्‌की ल्‍ही थेन्‍बे ग्‍ला च्‍याको।

७ ओसेम् ग्‍योन्-ग्‍योन् य्‍हर्‌ज्‍यीम् थेङ्‌की डबमात ‘थेङ् सोजेत्‍पल मुब,

ओसेम् एङ्‌यीमा बीमम् ङोन्‍ग्‍यम् गालील्‍री स्‍येटीबल मुब,

एङ्‌यीमाचे थेङ्‌त हुजुरी म्रङ्‌स्‍ये मुब’ बी स्‍येतो।

ज्‍यनले ङ्‌येनो,

देरेम् चु तम् ङचे एङ्‌यीमात पङ्‍बल मुब।”

८ होत्‍तज्‍यीम् हुजु अमकोलमा लोङएनो लोङ्‌ज्‍यी,

ओसेम् य्‍हक्‍को तङएनो तङ्‌ज्‍यीम् थेङ्‌की डबमात सम्‍तर् स्‍येत्‍परी छ्‍योङ्‍य्‍हर्‌ज्‍यी।

९ हुजु बेलोरी येसुचे थेङ्‌यीमात खतु तज्‍यीम् “ल्‍हस्‍सो!”

बी सुङ्‌ज्‍यी,

ओसेम् थेङ्‍यीमा थेङ्‌की ङोन्‍री पब्‍लु लज्‍यी,

ओसेम् थेङ्‌की स्‍य्‍हब् चुङ्‌ज्‍यीम् थेङ्‌त तेन्‍ज्‍यी।

१० हुजु लीप्‍चे येसुचे थेङ्‌यीमात सुङ्‌ज्‍यी,

“थलोङो,

एङ्‍यीमा ङ्‌यीज्‍यीम् ङइ डबमात गालील्‍री ङ्‍यीउ पङ्‍पीनो।

थेङ्‌यीमाचे ङत हुजुरी म्रङ्‌स्‍ये मुब।”

रुङ्‍बलमाचे बोर्‌बे सम्‍तर्

११ हुजु अमकोलमा य्‍हर्‌ज्‍यीन्‍ब बीसेम् दुर्‌स रुङ्‍ज्‍यीम् टीबे डेत्-डेत् स्‍यीपइमाएनो सहर्‌री ङ्‍यीज्‍यी।

ओसेम् दुर्‌सरी तबे जम्‍मनो तम्‍म ङ्‍हच्‍छ्‍यङ् लम्‍बुमात स्‍येत्‍पीन्‍ज्‍यी।

१२ ओसेम् ङ्‍हच्‍छ्‍यङ् लम्‍बुमाचे ल्‍हो-ल्‍हो एल्‍डरमातेङ् तम् डीःज्‍यीम् स्‍यीपइमात य्‍हक्‍को टङ पीन्‍ज्‍यी।

१३ ओसेम् पङ्‍ज्‍यी,

“एङ्‍यीमाचे ‘म्‍हुन ङ्‌यीमा म्‍हेर्‌बे बेलोरी येसुइ डबमा खज्‍यीम् थेइ ल्‍हीत य्‍हो लज्‍यीम् बोर्‌नेम्’ बी पङो।

१४ रोमी सरकार्‌चे चु तम् थ्‍येसम् ङ्‌यीमाचे थेत व्‍हम्‍ल,

एङ्‍यीमाचे चु तम्‍री गदेएनो छेर्‌अतो।”

१५ ओसेम् हुजु रुङ्‍बे म्‍हीमाचे टङ कीन्‍ज्‍यीम् ङ्‍हच्‍छ्‍यङ् लम्‍बुमाचे लोप्‍प र्‌हङ्‌ले पङ्‍ज्‍यी।

चु तम् देरेसम्‍मनो यहुदीमाकी गुङ्‍री ठम्‍बल मुब।

ज्‍युरी येसुचे डबमात लोप्‍जेत्‍पल

(मर्‌कुस् १६:१४-१८; लुका २४:३६-४९; युहन्‍ना २०:१९-२३; प्रेरीत् १:६-८)

१६ हुजु लीप्‍चे चुख्रीत् डबमा येसुचे ङ्‍यीउ बी सुङ्‍बे गालील गङ्‍री ङ्‌यीबरी डोङ्‍ज्‍यी।

१७ थेङ्‌यीमाचे येसुत म्रङ्‌ब बीसेम् थेङ्‌त तेन्‍ज्‍यी।

तर डेत्-डेत् डबमाचेम् सङ्‍क लज्‍यी।

१८ ओसेम् येसु थेङ्‌यीमाकी रेइरी खज्‍यीम् सुङ्‌ज्‍यी,

“ङत स्‍वर्‌गतेङ् जम्‍बुलीङ्‌की जम्‍मनो हक् न्‍हङ्‌बल मुब।

१९ होत्‍तज्‍यीम् देरेम् एङ्‍यीमा य्‍हर्‌ज्‍यीम् जम्‍मनो जातीमात ङइ डबमा स्‍य्‍हेङो,

अपतेङ् ज ओसेम् पबीत्र आत्‍माइ छेन्‍री थेङ्‌यीमात बप्‍तीस्‍मा पीनो।

२० ङचे एङ्‌यीमात कुल्‍बे जम्‍मनो अर्‌तीमा र्‌हङ्‌ले थेङ्‌यीमात ब्रबरी लोपो।

देमेन्‍नो,

ङ एङ्‌यीमातेङ् खेम पङ्‌लेनो बक्‍च्‍य तस्‍ये मुब,

ओसेम् ङ जम्‍बुलीङ्‌की ज्‍युकी दीन्‍सम्‍मनो एङ्‌यीमातेङ् तस्‍ये मुब।”

मर्‌कुसचे ब्रीबे

ज्‍यबे सम्‍तर्

छ्‍येःकी परीचय

चु ज्‍यबे सम्‍तर्‌की छ्‍येः पर्‌मेस्‍वर्‌की ज येसु ख्रीस्‍ट्‍की बारेरी मर्‌कुस पङ्‌बे म्‍हीचे ब्रीबल य्‍हीन्‍ब।

चु छ्‍येःरी येसुइ लक्‍तेङ् अधीकारकी बारेरी ब्रीबल मुब।

थेङ्‌की अधीकार् चोले म्रङ्‌ब- म्‍हीमात लोप्‍जेत्पतेङ् म्‍हङ्‌मा तेत्‍लाबे बेलोरी,

म्‍हीमाकी पाप क्षम स्‍य्‍हेङ्‍जेत्‍पे बेलोरी,

ओसेम् थेङ्‌चे “म्‍हीइ ज” म्‍हीमात पाप ग्‍यम्‍से थर्‌नलबरी र्‌हङ्‌की बुः पीन्‍बरीएनो युबल य्‍हीन्‍ब बी सुङ्‌जेत्‍पल मुब।

मर्‌कुसचे चुरी येसुचे लोप्‍जेत्‍पे अर्‌तीमा बीमम् य्‍हक्‍को थेङ्‌चे स्‍य्‍हेङ्‍जेत्‍पे लक्‍मात बङ् लज्‍यीम् ब्रीबल मुब।

बप्‍तीस्‍मा पीन्‍बे युहन्‍नातेङ् येसुइ बप्‍तीस्‍मा ओसेम् थेङ्‌की परीक्षइ बारेरी ब्रीज्‍यीम्,

येसुचे स्‍य्‍हेङ्‍जेत्‍पे फेन्‍न लबे लक्‍मातेङ् लोप्‍जेत्‍पे लक्‍माकी बारेरी ब्रीबल मुब।

गदे बेलो य्‍हर्‌स्‍यीनो टीज्‍यी होदेनो डबमाचे थेङ्‌की बारेरी झेन् ज्‍यनले गोबोर्‌स्‍यीनो टीज्‍यी।

तर थेङ्‌की बीरोद् स्‍य्‍हेङ्‌बलमाचे झेन् य्‍हक्‍को बीरोद् स्‍य्‍हेङ्‍स्‍यीनो बोर्‌ज्‍यी।

ओसेम् चु छ्‍येः बेबे बेलोरी जम्‍मबुलीङ्‍री येसुइ ज्‍युःकी दीन्‍मा ओसेम् येसु क्रुस्‍री स्‍यीजेत्‍पलतेङ् स्‍यीब ग्‍यम्‍से सोजेत्‍पे बारेरी ब्रीबल मुब।

चु छ्‍येः न्‍हङ्‌री मुबे तम्‍मा

ज्‍यबे सम्‍तर्‌की बारेरी ब्रीब थाल्‍तीबल १:१-१३

येसुचे गालीलरी स्‍य्‍हेङ्‍जेत्‍पे लक् १:१४-९:५०

गालील य्‍हङ्‍से यरुसलेम सम्‍म १०:१-५२

यरुसलेमरी स्‍य्‍हुबे ज्‍युःकी सत ११:१-१५:४७

येसु स्‍यीब ग्‍यम्‍से सोजेत्‍पल १६:१-८

सोब बीसेम् प्रभुत म्रङबलतेङ् थेङ् स्‍वर्‌गरी स्‍येःजेत्‍पल १६:९-२०

मर्‌कुसचे ब्रीबे

ज्‍यबे सम्‍तर्

बप्‍तीस्‍मा पीन्‍बे युहन्‍नाइ प्रचार

(मत्‍ती ३:१-१२; लुका ३:१-१८; युहन्‍ना १:१९-२८)

१

१ पर्‌मेस्‍वर्‌की ज येसु ख्रीस्‍ट्‍की बारेरी ज्‍यबे सम्‍तर् चोले तीप्‍प तब।

२ यसैया अगम्‍बक्‍तइ छ्‍येरी पर्‌मेस्‍वर्‌चे सुङ्‌बल चोले ब्रीबल मुब,

“च्‍यागो,

ङ ङइ चवत एइ ङोन्‍ग्‍यम् पीत्‍स्‍ये मुब।

थेचे एइ ग्‍यम् तयार स्‍य्‍हेङ्‌स्‍ये मुब।

३ उजाड-ग्‍लारी म्‍ही गीःचे केत् ङ्‌हच्‍छ्‌यङ् तेत्‍ज्‍यीम् चोले पङ्‍टीब मुब,

‘परमप्रभुइ ग्‍यम् तयार स्‍य्‍हेङो,

थेङ् ब्रबे ग्‍यम् तङ्-तङ् स्‍य्‍हेङो’!”

४ ओसेम् बप्‍तीस्‍मा पीन्‍बे युहन्‍ना उजाड-ग्‍लारी खज्‍यीम् म्‍हीमात,

“एङ्‌यीमाचे पस्‍चताप स्‍य्‍हेङ्‌ज्‍यीम् बप्‍तीस्‍मा कीनो।

ओसेम् पर्‌मेस्‍वर्‌चे एङ्‌यीमाकी पापमा क्षमा न्‍हङ्‌स्‍ये मुब” बी प्रचार स्‍य्‍हेङ्‌ज्‍यी।

५ यहुदीया प्रदेस्‍की य्‍हक्‍को ग्‍लामाचे ओसेम् यरुसलेम सहर्‌की य्‍हक्‍को म्‍हीमा युहन्‍नाज खज्‍यी।

ओसेम् थेङ्‌यीमाचे र्‌हङ्-र्‌हङ्‍की पाप स्‍वीकार स्‍य्‍हेङ्‌ज्‍यीम् युहन्‍ना ग्‍यम्‍चे यर्‌दन गेन्‍दीरी बप्‍तीस्‍मा कीन्‍ज्‍यी।

६ युहन्‍नाचे ऊँटकी पेइचे राबे येन् येन्‍ज्‍यीम् केप्‍परी डीइ पेटी खीःब मुबल।

ओसेम् थेचे तीरीतेङ् र्‌हीइ सीङ्‍सुरकी खुदु चब मुबल।

७ युहन्‍नाचे चोले प्रचार स्‍य्‍हेङ्‌ज्‍यी,

“ङइ लीप्‍चे ङ बीम ङ्‍हच्‍छ्‌यङ् गी ब्‍योन्‍खटीब मुब।

ङ थेङ्‌की पनेइ तन फ्रेन्‍बरीएनो जेःबल अरे।

८ ङचे एङ्‌यीमात कीचे बप्‍तीस्‍मा पीन्‍ब।

तर थेङ्‍चेम् एङ्‌यीमात पबीत्र आत्‍माचे बप्‍तीस्‍मा न्‍हङ्‌स्‍ये मुब।”

येसुचे बप्‍तीस्‍मा कीन्‍जेत्‍पल

(मत्‍ती ३:१३-४:११; लुका ३:२१-२२; ४:१-१३)

९ युहन्‍नाचे चोले प्रचार स्‍य्‍हेङ्‍टीबे बेलोरी येसु गालील प्रदेस्‍की नासरत पङ्‌बे सहरसे ब्‍योन्‍खज्‍यी।

ओसेम् थेङ्‍चेएनो यर्‌दन गेन्‍दीरी युहन्‍ना ग्‍यम्‍से बप्‍तीस्‍मा कीन्‍जेत्‍ज्‍यी।

१० येसु यीन्‍हङ्‍चे डोङ्‍खजेत्‍प साच्‍चेनो थेङ्‌चे स्‍वर्‌ग ठोङ्‍बलतेङ् पबीत्र आत्‍मात ढुकुर र्‌हङ्‌ले थेङ्‌की जोरी युटीबल स्‍हीःजेत्‍ज्‍यी।

११ ओसेम् स्‍वर्‌ग ग्‍यम्‍से,

“ए ङइ खोबे ज य्‍हीन्‍ब।

ङ एतेङ् य्‍हक्‍को तङ्‍बल मुब” बी पङ्‌बे फ्रोइ थ्‍येःज्‍यी।

१२ होले तब साच्‍चेनो थेङ्‌त पबीत्र आत्‍माचे उजाड-ग्‍लारी स्‍येःनलज्‍यी।

१३ ओसेम् हुजुरी येसु दीन् खल् ङही सम्‍म स्‍य्‍हुबे बेलोरी थेङ्‌त सैतान्‍चे परीक्ष स्‍य्‍हेङ्‌ज्‍यी।

थेङ् र्‌हीइ जन्‍तुमातेङ् स्‍य्‍हुजेत्‍ज्‍यी,

ओसेम् स्‍वर्‌गदुत्‍माचे थेङ्‌त स्‍य्‍हप्‍तो स्‍य्‍हेङ्‌ज्‍यी।

येसुचे ङोन्‍ग्‍यम्‍की डबमा दम्‍जेत्‍पल

(मत्‍ती ४:१२-२२; लुका ४:१४-१५; ५:१-११)

१४ बप्‍तीस्‍मा पीन्‍बे युहन्‍नात जेल्‍री च्‍युप्‍प बीसेम् येसु पर्‌मेस्‍वर्‌की ज्‍यबे सम्‍तर् स्‍येत्‍जेत्‍ज्‍यीम् गालील सम्‍म ब्‍योन्‍खजेत्‍ज्‍यी।

१५ थेङ्‌चे,

“देरेम् बेलो खज्‍यीन्‍बल मुब,

पर्‌मेस्‍वर्‌की य्‍हुल् ज्‍यदङ् खज्‍यीन्‍बल मुब।

एङ्‍यीमाचे पस्‍चताप स्‍य्‍हेङज्‍यीम् ज्‍यबे सम्‍तर्‌त बीस्‍वास् स्‍य्‍हेङो।”

बी सुङ्‌ज्‍यी।

१६ येसु गालील ग्‍येइ य-यचे स्‍येःजेत्‍टीबे बेलोरी थेङ्‌चे सीमोनतेङ् थेइ अले अन्‍द्रीयासत ग्‍येरी ग्‍यङ् ल्‍हीःटीबल म्रङ्‌जेत्‍ज्‍यी,

तलेपङ्‍सम् थेङ्‌यीमा तर्‌ङ सेत्‍पे म्‍हीमा मुबल।

१७ येसुचे थेङ्‌यीमात,

“ङइ लीप्‍चे ब्रऊ,

ङ एङ्‌यीमात तर्‌ङ अय्‍हीन्,

म्‍हीमात ङइज बबे म्‍ही स्‍य्‍हेङ्‌स्‍ये मुब” बी सुङ्‌ज्‍यी।

१८ ओसेम् येसुचे चोले सुङ्‌ब साच्‍चेनो थेङ्‌यीमा ग्‍यङ्‌मा ख्‍लेथेन्‍ज्‍यीम् थेङ्‌की लीप्‍चे ब्रज्‍यी।

१९ येसु तोव क्‍योर् स्‍येजेत्‍मम् थेङ्‌चे जब्‍दीयाकी ज याकुबतेङ् युहन्‍नात दोङ्‍गरी टीज्‍यीम् ग्‍यङ् डुप्‍ज्‍यीम् क्‍योन्‍टीबल म्रङ्‌जेत्‍ज्‍यी।

२० येसुचे थेङ्‌यीमात म्रङ्‍जेत्‍प साच्‍चेनो,

“ङइ लीप्‍चे खोउ” बी सुङ्‌ज्‍यी।

ओसेम् थेङ्‍य्‍हीचे र्‌हङ्‌की अप जब्‍दीयात नङ्‍बोमातेङ् दोङ्‍गरी ख्‍लेथेन्‍ज्‍यीम् थेङ्‌की लीप्‍चे ब्रज्‍यी।

येसुचे म्‍हङ् स्‍यप्‍पे म्‍हीत फेन्‍न लजेत्‍पल

(लुका ४:३१-३७)

२१ हुजु लीप्‍चे येसुतेङ् डबमा कफर्‌नहुम् पङ्‌बे ज्‍यीद सहर्‌री स्‍येःज्‍यी।

ओसेम् थेङ्‌चे दुःब न्‍हबे दीन्‍री यहुदीमा र्‌हुप् तबे दीम्‍री स्‍येःज्‍यीम् लोप्‍प थाल्‍दीजेत्‍ज्‍यी।

२२ येसुचे लोप्‍पल म्रङज्‍यीम् म्‍हीमा जम्‍मनो तेङेन् तज्‍यी।

तलेपङ्‍सम् थेङ्‌चे धर्‌म लोप्‍पोन्‍माचे र्‌हङ्‌ले अयीन,

तर अधीकार् लज्‍यीम् लोप्‍जेत्‍ज्‍यी।

२३ हुजु बेलोरीनो यहुदीमा र्‌हुप् तबे दीम्‍न्‍हङ् म्‍हङ् स्‍यप्‍पे म्‍ही गीः वङ्‍खज्‍यी।

हुजु म्‍हीचे चोले क्रीङ्‌ज्‍यीम् पङ्‌ज्‍यी,

२४ “ओ नासरत्‍की येसु थेङ्‌चे ङ्‌यीमात त स्‍य्‍हेङ्‌ब छ्‍येबल?

थेङ् ङ्‌यीमात नास् स्‍य्‍हेङ्‌बरी ब्‍योन्‍खबल य्‍हीन्‍ब?

थेङ् पर्‌मेस्‍वर्‌चे पीत्‍खजेत्‍पे पबीत्र म्‍ही य्‍हीन्‍ब बी ङत था मुब।”

२५ तर येसुचे हुजु म्‍हङ्‍त,

“कुटी टीउ,

चु म्‍ही ग्‍यम्‍से डोङ्‍ज्‍यीम् य्‍हरो!”

बी कुल्‍जेत्‍ज्‍यी।

२६ ओसेम् म्‍हङ्‍चे हुजु म्‍हीत तोर्‌म्‍य्‍ह-मोर्‌म्‍य्‍ह लज्‍यीम् केत् ङ्‌हच्‍छ्‌यङ् तेत्‍ज्‍यीम् क्रीङ्‌ज्‍यीम् डोङ्‍य्‍हर्‌ज्‍यी।

२७ चु म्रङ्‌बे म्‍हीमा जम्‍मनो तेङेन् तज्‍यी।

ओसेम् र्‌हङ-र्‌हङन्‍हङ् चोले पङ्‍ब थाल्‍दीज्‍यी,

“चु त य्‍हीन्‍ब?

थेङ्‌चेमी सक्‍ती मुबे छार् तम्‍क लोप्‍प टीम्,

ओसेम् म्‍हङ्‍माचेएनो थेङ्‌चे कुल्‍बे तम्‍मा ङ्‍येन्‍ब टीम्।”

२८ ओसेम् य्‍हम्‍बगीरीनो येसुचे स्‍य्‍हेङजेत्‍पे लक्‍की बारेरी गालील प्रदेस्‍की खन बीबीनो थ्‍येःज्‍यी।

येसुचे नबे म्‍हीमा य्‍हक्‍कोत फेन्‍न लजेत्‍पल

(मत्‍ती ८:१४-१७; लुका ४:३८-४१)

२९ हुजु लीप्‍चे येसु यहुदीमा र्‌हुप् तबे दीम्‍चे डोङ्‍ज्‍यीम् सीमोन्‍तेङ् अन्‍द्रीयासकी दीम्‍री स्‍येःज्‍यी।

थेङ्‌तेङ् बक्‍च्‍य याकुबतेङ् युहन्‍नाएनो ङ्‌यीज्‍यी।

३० हुजु बेलोरी सीमोनकी स्‍युमे छव खज्‍यीम् नबल मुबल।

ओसेम् येसु हुजुरी दोखब साच्‍चेनो हुजु तम् थेङ्‌यीमाचे येसुत स्‍येत्‍ज्‍यी।

३१ येसुचे सीमोनकी स्‍युमे मुबे ग्‍लारी स्‍येःज्‍यीम् थेइ या चुङज्‍यीम् सेन्‍जेत्‍ज्‍यी।

ओसेम् थेत छवचे पीत्‍प बीसेम् थेचे थेङ्‌यीमात क्‍योङ्‍ज्‍यी।

३२ हुजु ङ्‍येसेरी दीनी गल्‍ब बीसेम् म्‍हीमाचे नबे म्‍हीमातेङ् म्‍हङ् स्‍यप्‍पे म्‍हीमा जम्‍मनो येसु मुबे ग्‍लारी बज्‍यी।

३३ ओसेम् हुजु ज्‍यीद सहर्‌की य्‍हक्‍को म्‍हीमा दीम्‍की दोरी र्‌हुब् तज्‍यी।

३४ येसुचे य्‍हक्‍को थोइ रोग स्‍यप्‍पे म्‍हीमात फेन्‍न लजेत्‍ज्‍यी।

ओसेम् य्‍हक्‍को म्‍हीमाकी ल्‍ही ग्‍यम्‍चे म्‍हङ्‌मा तेत्‍जेत्‍ज्‍यी।

तर म्‍हङ्‍माचे येसु खल य्‍हीन्‍ब पङ्‌बे तम् स्‍येःबल तज्‍यीम् थेङ्‌चे म्‍हङमात तम् पङअबुङ्।

येसुचे गालीलरी लोप्‍जेत्‍पल

(लुका ४:४२-४४)

३५ येसु न्‍हम्‍स्‍य्‍होर्‌हङ् स्‍य्‍होरी मीः म्रङ्‌ब बीम ङोन्‍नो रेःजेत्‍ज्‍यी।

ओसेम् थङ् तबे ग्‍लारी स्‍येःज्‍यीम् प्रार्‌थना स्‍य्‍हेङ्‍जेत्‍ज्‍यी।

३६ लीक्‍यम् सीमोनतेङ् थेइ र्‌होमा येसुत म्‍हइबरी ङ्‌यीज्‍यी।

३७ थेङ्‌त दोब बीसेम् थेङ्‌यीमाचे “म्‍हीमा जम्‍मचे थेङ्‌त म्‍हइटीब मुब” बी पङ्‌ज्‍यी।

३८ तर येसुचे थेङ्‌यीमात,

“ब्रे य्‍हर्‌के,

ङ्‌य्‍हङ्‌मा ल्‍हो-ल्‍हो नम्‍समारीएनो ङ्‍यीइ।

ङचे हुजुमारीएनो प्रचार स्‍य्‍हेङ्‍थोब।

तलेपङसम् चु लक्‍की लागीरीनो ङ खबल य्‍हीन्‍ब” बी सुङ्‌जेत्‍ज्‍यी।

३९ ओसेम् येसुचे गालील प्रदेस्‍की जम्‍म ग्‍लामारी यहुदीमा र्‌हुब् तबे दीम्‍मारी प्रचार् स्‍य्‍हेङ्‍जेत्‍ज्‍यी।

ओसेम् म्‍हीमाकी ल्‍हीरी मुबे म्‍हङ्‍मात ल्‍हब्‍लाजेत्‍ज्‍यी।

पुन् स्‍यप्‍पे म्‍ही फेन्‍बल

(मत्‍ती ८:१-४; लुका ५:१२-१६)

४० पुन् स्‍यप्‍पे म्‍ही गीः येसु मुबे ग्‍लारी खज्‍यी।

ओसेम् पुइ जुःज्‍यीम्,

“थेङ्‌की थुः मुसम् ङत फेन्‍नलजेत्‍प खम्‍ब”a बी पङ्‌ज्‍यी।

४१ ओसेम् येसुचे तीङ् छज्‍यीम् थेत फ्‍याचे छुजेत्‍ज्‍यीम्,

“एत फेन्‍न लबे सेम् ङल मुब,

ए फेनो” बी सुङ्‌ज्‍यी।

४२ ओसेम् येसुचे होले सुङ्‌ब साच्‍चेनो हुजु म्‍ही पुन् ग्‍यम्‍चे फेन्‍ज्‍यीम् ज्‍यज्‍यी।

४३ होले फेन्‍ब साच्‍चेनो येसुचे हुजु म्‍हीत,

४४ “चु तम् खल्‍तेएनो थस्‍येतो,

तर लम्‍बुज ङ्‌यीज्‍यीम् र्‌हङ्‍त ङोनो।

ओसेम् ए फेन्‍ज्‍यी बी म्‍हीमात ङोन्‍बरी मोसाचे कुल्‍ब र्‌हङ्‌लेनो पर्‌मेस्‍वर्‌त ठा पीनो” बी कुल्‍जेत्‍ज्‍यी।

४५ तर हुजु म्‍ही य्‍हर्‌ज्‍यीम् चु तम् म्‍हीमा जम्‍मत स्‍येत्‍ज्‍यी।

ओसेम् येसु म्‍हीमाचे था अयङ्‍नले सहर्‌री स्‍येःब अखम्।

होत्‍तज्‍यीम् येसु थङ् तबे ग्‍लामारी स्‍येःज्‍यीम् स्‍य्‍हुजेत्‍ज्‍यी।

तर हुजुरीएनो य्‍हक्‍को म्‍हीमा खन बीबी ग्‍लामाचे थेङ्‌ज खज्‍यी।

a 

१:४० ग्रीक ग्‍योत्‍री “थेङ्‌की थुः मुसम् ङत सुद्‍द स्‍य्‍हेङ्‍जेत्‍ब खम्‍ब” बी ब्रीबल मुब। यहुदीमाकी पेठीम् अनुसार चोतेबे नेत् स्‍यप्‍पे म्‍ही असुद्‍द तब मुबल। ओसेम् थे ल्‍हो-ल्‍होकी रेइरी खब अतब मुबल।

येसुचे या कङ् अचल्‍तीबे म्‍हीत फेन्‍न लजेत्‍पल

(मत्‍ती ९:१-८; लुका ५:१७-२६)

२

१ तोव दीन् लीप्‍चे येसु कफर्‌नहुम पङ्‍बे ज्‍यीत सहर्‌री दोःखजेत्‍ज्‍यी।

ओसेम् म्‍हीमाचे थेङ् दीम्‍रीनो मुब पङ्‌बे तम् थ्‍येःज्‍यी।

२ हुजु लीप्‍चे य्‍हक्‍को म्‍हीमा येसु मुबे ग्‍लारी खज्‍यी।

होत्‍तज्‍यीम् हुजुरी म्रप्‍की दोय्‍हङ्‍स्‍ये दीम्‍न्‍हङ् सम्‍मनो ग्‍ला गत्‍तेएनो अरेबल।

ओसेम् थेङ्‌चे म्‍हीमात परमेवर्‌की फ्रोइ लोप्‍जेत्‍टीब मुबल।

३ हुजु बेलोरीनो डेत्-डेत् म्‍हीमा खज्‍यी,

ओसेम् म्‍ही ब्‍लीचे या कङ् अचल्‍तीबे म्‍ही गीःत हुजुरी बज्‍यी।

४ य्‍हक्‍को म्‍हीमा मुबल तज्‍यीम् थेङ्‌यीमाचे नबे म्‍हीत येसु मुबे ग्‍ला सम्‍म बोर्‌ब अखम्।

होत्‍तज्‍यीम् थेङ्‌यीमाचे हुजु दीम्‍की येसु मुबे ग्‍लाकी फेरङ्‍की छन चेक् स्‍याज्‍यीम् नबे म्‍हीत थेइ न्‍हुबे तीत्‍प न्‍हेन्‍बतेङ्‍नो बक्‍च्‍य येसुइ ङोन्‍ग्‍यम् फप्‍पीत्‍ज्‍यी।

५ येसुचे थेङ्‌यीमाकी बीस्‍वासत म्रङ्‌ज्‍यीम् हुजु या कङ् अचल्‍तीबे म्‍हीत,

“ज,

एइ पापमा क्षम तबल मुब” बी सुङ्‌ज्‍यी।

६ येसुचे चोले सुङ्‌बल थ्‍येःज्‍यीम् हुजुरी मुबे डेत्-डेत् धर्‌म लोप्‍पोन्‍माचे सेम्‍री चोले म्‍हेन्‍ज्‍यी,

७ “चु म्‍हीचे तले चोतेबे तम् पङ्‍ब?

चु म्‍हीचेमी पर्‌मेस्‍वर्‌्‌त खीसइतीब टीम्!

पर्‌मेस्‍वर्‌चेकीनो पाप क्षम स्‍य्‍हेङ्‌ब खम्‍ब।”

८ ओसेम् येसुचे थेङ्‌यीमाकी सेम्‍की तम् थेङ्‌की थुःरी खेम्‍जेत्‍प साच्‍चेनो थेङ्‌यीमात चोले सुङ्‌ज्‍यी,

“एङ्‌यीमाचे र्‌हङ्‌की सेम्‍री तले चोतेब म्‍हेन्‍बल?

९ चु या कङ् अचल्‍तीबे म्‍हीत ‘एइ पाप क्षम तज्‍यी’ पङ्‍बतेङ् ‘रेःज्‍यीम् र्‌हङ्‌की तीत्‍स दुत्‍ज्‍यीम् ब्रउ’ पङ्‍ब खजु देबल तब?

१० तर म्‍हीइ जत चु जम्‍बुलीङ्‌री म्‍हीमाकी पापमा क्षम पीन्‍बे अधीकार् मुब बी ङ एङ्‌यीमात ङोन्‍स्‍ये मुब।”

ओसेम् थेङ्‌चे हुजु या कङ् अचल्‍तीबे म्‍हीत,

११ “ङ एत पङ्‍ब रेःगो!

र्‌हङ्‌की तीत्‍स दुत्‍ज्‍यीम् दीम्‍री ङ्‍यीउ” बी सुङ्‌ज्‍यी।

१२ ओसेम् हुजु म्‍ही फोत् रेःज्‍यीम् र्‌हङ्‌की तीत्‍स दुत्‍ज्‍यीम् य्‍हर्‌ज्‍यी।

चु म्रङ्‌ज्‍यीम् म्‍हीमा जम्‍मनो तेङेन् तज्‍यीम्,

“ङ्‍य्‍हङ्‍माचे चोतेब खेमेएनो म्रङ्‌बल अरेबल” बी पङ्‍ज्‍यीम् पर्‌मेस्‍वर्‌त तोप्‍ज्‍यी।

येसुचे लेबीत ङ्‌होत्‍जेत्‍पल

(मत्‍ती ९:९-१३; लुका ५:२७-३२)

१३ येसु देबेएनो ग्‍येइ यरी स्‍येःजेत्‍ज्‍यी।

य्‍हक्‍को म्‍हीमा थेङ् मुबे ग्‍लारी खज्‍यी,

ओसेम् थेङ्‌चे थेङ्‌यीमात लोप्‍जेत्‍ज्‍यी।

१४ ओसेम् थेङ् हुजु ग्‍ला ग्‍यम्‍से स्‍येःजेत्‍टीमम् थेङ्‌चे तीरो दुत्‍पे म्‍ही गीःत तीरो दुत्‍पे ग्‍लारी टीटीबल म्रङ्‌जेत्‍ज्‍यी।

हुजु म्‍ही अल्‍फायसकी ज लेबीa मुबल।

येसुचे थेत,

“ङइ लीप्‍चे ब्रउ” बी सुङ्‌ज्‍यी।

ओसेम् थे रेःज्‍यीम् येसुइ लीप्‍चे ब्रज्‍यी।

१५ तोव लीप्‍चे येसुतेङ् थेङ्‌की डबमा लेबीइ दीम्‍री ङ्‍येसेइ स्‍य्हेब सोल्‍बरी स्‍येजेत्‍जेत्‍मम् हुजुरी थेङ्‍तेङ् बक्‍च्‍य तीरो दुत्‍पे य्‍हक्‍को म्‍हीमातेङ् ल्‍हो-ल्‍हो पापीमा चबरी टीबल मुबल।

तलेपङ्‍सम् येसुइ लीप्‍चे चोतेबे म्‍हीमा य्‍हक्‍को ब्रब मुबल।

१६ ओसेम् डेत्-डेत् फरीसी धर्‌म लोप्‍पोन्‍माचे येसु पापीमातेङ् तीरो दुत्‍पे म्‍हीमातेङ् बक्‍च्‍य सोल्‍टीबल म्रङ्‌ज्‍यी।

ओसेम् थेङ्‌यीमाचे थेङ्‌की डबमात,

“थेङ्‌चे तले पापीमातेङ् तीरो दुत्‍पे म्‍हीमातेङ् बक्‍च्‍य स्‍य्‍हुज्‍यीम् सोल्‍बल?”

बी ङ्‌योत्‍ज्‍यी।

१७ चु तम् थ्‍येःज्‍यीम् येसुचे थेङ्‌यीमात,

“अनबे म्‍हीमात डाक्‍टर अतो,

तर नबे म्‍हीमातकीनो तोब।

ङ धर्‌मीमात ङ्‍होत्‍परी अय्‍हीन्,

तर पापीमात ङ्‍होत्‍परी खबल य्‍हीन्‍ब” बी सुङ्‌ज्‍यी।

येसुचे ङ्‌यीम्‍बु टीबे बारेरी लोप्‍जेत्‍पल

(मत्‍ती ९:१४-१७; लुका ५:३३-३९)

१८ युहन्‍नाइ डबमातेङ् फरीसीमा ङ्‌यीम्‍बु टीब मुबल।

तीरेत् डेत्-डेत् म्‍हीमा येसुज खज्‍यीम्,

“बप्‍तीस्‍मा पीन्‍बे युहन्‍नाइ डबमातेङ् फरीसीमाकी डबमा ङ्‌यीम्‍बु टीब,

तर थेङ्‌की डबमाम् तले ङ्‌यीम्‍बु अटीबल?”

बी ङ्‌योत्‍ज्‍यी।

१९ ओसेम् येसुचे थेङ्‌यीमात सुङ्‌ज्‍यी,

“जन्‍तीमाचे दुलहा थेङ्‍यीमातेङ् बक्‍च्‍य मुगदेसम्‍म तेएनो अचनले टीब स्‍यीम?

अय्‍हीन्,

दुलहा थेङ्‍यीमातेङ् मुगदेसम्‍म थेङ्‌यीमाचे तेएनो अचनले अटी।

२० तर दुलहात थेङ्‌यीमा ग्‍यम्‍चे फेःज्‍यीम् बोर्‌बे बेलो खस्‍ये मुब।

ओसेम् हुजु दीन्‍री थेङ्‌यीमा तेएनो अचनले टीस्‍ये मुब।

२१ “खल्‍चेएनो बोक्‍ट येन्‍री छार् येन्‍खेन् अख्‍य,

होले ख्‍यज्‍यी पङ्‌सम् छार् येन् बोक्‍ट येन् ग्‍यम्‍से डोङ्‌स्‍ये मुब ओसेम् बोक्‍ट येन् झेन्‍नो य्‍हक्‍को डेःस्‍ये मुब।

२२ “ओसेम् खल्‍चेएनो छार् अङ्‍गुर्‌की नीङ्‍गु दुक्‍प डीइ गल्‍दरी अयु,

युज्‍यी पङ्‌सम् हुजु अङ्‍गुर्‌की छार् नीङ्‍गुचे डीइ गल्‍द थीलाब,

ओसेम् अङ्‍गुर्‌की नीङ्‍गुतेङ् डीइ गल्‍दएनो नास् तब।

तर अङ्‍गुर्‌की छार् नीङ्‍गुम् छार् डीइ गल्‍दरीनो युब।”

येसु दुःब न्‍हबे दीन्‍लएनो प्रभु

(मत्‍ती १२:१-८; लुका ६:१-५)

२३ दुःब न्‍हबे दीन् गीःरी येसु व्‍ह म्रङ् ग्‍यम्‍चे तज्‍यीम् स्‍येटीब मुबल।

ओसेम् थेङ्‌की डबमाचे ब्रटीन-ब्रटीननो व्‍ह नम्‍मा टङ्‍ब तीप्‍ज्‍यी।

२४ चु म्रङ्‌ज्‍यीम् फरीसीमाचे येसुत,

“स्‍हीगो,

थेङ्‌की डबमाचे तले दुःब न्‍हबे दीन्‍री स्‍य्‍हेङ्‌ब अतबे लक् स्‍य्‍हेङ्‌बल?”

बी ङ्‌योत्‍ज्‍यी।

२५ ओसेम् येसुचे थेङ्‌यीमात सुङ्‌ज्‍यी,

“दाऊदचे थे ओसेम् थेतेङ् मुबे म्‍हीमा फो ख्रेन्‍बे बेलोरी थेचे त स्‍य्‍हेङ्‌ज्‍यी?

एङ्‌यीमाचे धर्‌मइ छ्‍येःरी खेमेएनो खेत्‍पल अरेउ?

२६ गोदोब्‍न्‍हङ्‍की ङ्‌हच्‍छ्‌यङ् लम्‍बु अबीयाथार मुबे बेलोरी दाऊदचे पर्‌मेस्‍वर्‌की दीम्‍न्‍हङ् वङ्‌ज्‍यीम् पर्‌मेस्‍वर्‌त पीन्‍बे ग्‍येङ् कीन्‍ज्‍यीम् चज्‍यी।

ओसेम् थेचे र्‌हङ्‍तेङ् मुबे म्‍हीमातएनो पीन्‍ज्‍यी।

तर हुजु ग्‍येङ्‍मी लम्‍बुचे बीम ल्‍हो-ल्‍हो म्‍हीचे चब अतब मुबल।”

२७ ओसेम् येसुचे थेङ्‌यीमात सुङ्‌ज्‍यी,

“दुःब न्‍हबे दीन् म्‍हीइ लागीरी स्‍य्‍हेङ्‌बल य्‍हीन्‍ब,

तर म्‍ही दुःब न्‍हबे दीन्‍की लागीरी स्‍य्‍हेङ्‌बल अय्‍हीन्।

२८ होत्‍तज्‍यीम् म्‍हीइ ज दुःब न्‍हबे दीन्‍लएनो प्रभु य्‍हीन्‍ब।”

a 

२:१४ लेबी थेत मत्‍तीएनो पङ्‍ब

या खर्‌बे म्‍ही फेन्‍बल

(मत्‍ती १२:९-१४; लुका ६:६-११)

३

१ येसु देबेएनो यहुदीमा र्‌हुब् तबे दीम्‍री स्‍येःज्‍यी।

हुजुरी या खर्‌बे म्‍ही गीः मुबल।

२ येसुचे दुःब न्‍हबे दीन्‍री हुजु म्‍हीत फेन्‍न लज्‍यी पङ्‌सम् थेङ्‌त दोस् ल्‍हइदील पङ्‌ज्‍यीम् डेत्-डेत् म्‍हीमाचे थेङ्‌त ज्‍यब्‍ज्‍यीम् च्‍याटीब मुबल।

३ येसुचे हुजु या खर्‌बे म्‍हीत,

“खज्‍यीम् जम्‍मइ गुङ्‍री रपो” बी सुङ्‌ज्‍यी।

४ हुजु लीप्‍चे येसुचे थेङ्‌यीमात,

“दुःब न्‍हबे दीन्‍री नीयम् अनुसार खजु लक् स्‍य्‍हेङ्‌ब तब?

ज्‍यबे लक् स्‍य्‍हेङ्‌ब वुइ नइबे लक् स्‍य्‍हेङ्‌ब?

थर्‌नलब वुइ स्‍यीनलब?”

बी ङ्‌योत्‍जेत्‍ज्‍यी।

तर म्‍हीमा कुटीले टीज्‍यी।

५ ओसेम् थेङ्‌यीमाकी कोङ्‌बे सेम्‍त खेम्‍ज्‍यीम् येसुइ थु ङ्‍योङ्‍ज्‍यीम् बोमो खज्‍यी।

ओसेम् येसुचे या खर्‌बे म्‍हीत,

“एइ या स्‍यल् लोउ” बी सुङ्‌ज्‍यी।

हुजु म्‍हीचे थेइ या स्‍यल् लज्‍यी,

ओसेम् थेइ या फेन्‍ज्‍यी।

६ ओसेम् यहुदीमा र्‌हुब् तबे दीम्‍चे फरीसीमा डोङ्‍ज्‍यीम् ग्‍योन्-ग्‍योन्‍नो हेरोद ग्‍यल्‍बोइ म्‍हीमाज ङ्‌यीज्‍यी।

ओसेम् येसुत खले सेत्‍प बी तम् डीज्‍यी।

७ हुजु लीप्‍चे येसु र्‌हङ्‌की डबमातेङ् बक्‍च्‍य ग्‍येरी स्‍येःजेत्‍ज्‍यी।

ओसेम् हुजुरी य्‍हक्‍को म्‍हीमा थेङ्‌की लीप्-लीप् खज्‍यी।

थेङ्‍यीमा गालील प्रदेस्,

यहुदीया,

८ यरुसलेम,

इदुमीया ओसेम् यर्‌दन क्‍योम्‍सङ्‌की टुरोसतेङ् सीदोनकी रेइ-रेइकी ग्‍लामाचे खज्‍यी।

तलेपङ्‍सम् थेङ्‌चे स्‍य्‍हेङ्‍जेत्‍पे तेङेन्‍की लक्‍माकी बारेरी थेङ्‌यीमाचे थ्‍येःब मुबल।

९ ओसेम् येसुचे य्‍हक्‍को म्‍हीमाचे र्‌हङ्‍त अप्‍लेखइ बी र्‌हङ्‌की लागीरी डबमात दोङ्‍ग गीः बोउ बी सुङ्‌जेत्‍ज्‍यी।

१० थेङ्‌चे य्‍हक्‍को म्‍हीमात फेन्‍न लजेत्‍पल तज्‍यीम् नेत् स्‍यप्‍पे जम्‍म म्‍हीमा येसुत छुबरी तोर् इ मोर् इ तटीब मुबल।

११ ओसेम् म्‍हङ् स्‍यप्‍पे म्‍हीमा जम्‍मचेनो येसुत म्रङ्‌ब साच्‍चेनो थेङ्‌की स्‍य्‍हब्‍री पब्‍लु लज्‍यीम् क्रीङ्‌ज्‍यीम् पङ्‌ज्‍यी,

“थेङ् पर्‌मेस्‍वर्‌की ज य्‍हीन्‍ब!”

१२ तर येसुचे,

“ङ खल य्‍हीन्‍ब पङ्‌बे तम् म्‍हीमात थपङो” बी म्‍हङ्‍मात कुल्‍जेत्‍ज्‍यी।

येसुचे चुङ् ङ्‌ही प्रेरीतमा दम्‍जेत्‍पल

(मत्‍ती १०:१-४; लुका ६:१२-१६)

१३ येसु गङ् गीःरी स्‍येःजेत्‍ज्‍यी।

ओसेम् र्‌हङ्‌की सेम्‍री स्‍यीबलमा जतीत थेङ्‌चे ङ्‌होत्‍जेत्‍पल तज्‍यीम् थेङ्‌यीमा थेङ्‍तेङ् खज्‍यी।

१४-१५ ओसेम् र्‌हङ्‍तेङ् बक्‍च्‍य ब्रबतेङ् ज्‍यबे सम्‍तर् स्‍येत्‍पे लागीरी पीत्‍परी ओसेम् म्‍हङ्‍मात ल्‍हब्‍लाबे लागीरी थेङ्‌चे चुङ् ङ्‌ही डबमात दम्‍जेत्‍ज्‍यी।

थेङ्‌यीमात प्रेरीत पङ्‌बे मीन् न्‍हङ्‍जेत्‍ज्‍यी।

१६ येसुचे दम्‍जेत्‍पे चुङ् ङ्‌ही डबमाकी मीन् चुमा य्‍हीन्‍ब- सीमोन,

थेत येसुचे पत्रुस पङ्‌बे मीन् थेन्‍जेत्‍ज्‍यी।

१७ ओसेम् जब्‍दीयाकी जमा याकुबतेङ् युहन्‍नात थेङ्‌चे बोअनर्‌गेस पङ्‍बे मीन् थेन्‍जेत्‍ज्‍यी।

बोअनर्‌गेस पङ्‍बलमी मु गुरुङ्‍बइ जमा य्‍हीन्‍ब।

१८ ओसेम् अन्‍द्रीयास,

फीलीप,

बारथोलोमाइ,

मत्‍ती,

थोमा,

अल्‍फायसकी ज याकुब,

थेदीयस,

य्‍हुल्‍त म्‍होइबे सीमोन,

१९ ओसेम् लीक्‍यम् येसुत चुङ्‌नलपीन्‍बे यहुदा इस्‍करीयोत।

येसुतेङ् बालजीबुल

(मत्‍ती १२:२२-३२; लुका ११:१४-२३; १२:१०)

२० हुजु लीप्‍चे येसु दीम्‍री स्‍येःज्‍यी।

ओसेम् देबेएनो हुजुरी य्‍हक्‍को म्‍हीमा र्‌हुब् तबल तज्‍यीम् थेङ्‍तेङ् थेङ्‌की डबमाचे चब सोल्‍बे ल्‍होङ्‍गोम् अयङ्।

२१ येसुइ म्‍हेम्‍यमाचे चु थ्‍येःज्‍यी,

ओसेम् थेङ्‌त बोर्‌बरी थेङ्‌यीमा डोङ्‍ज्‍यी।

तलेपङ्‍सम् थेङ्‌यीमाचे येसुइ सेम् ठेगान्‍री अरे बी पङ्‍टीबल मुबल।

२२ ओसेम् यरुसलेम ग्‍यम्‍चे खबे धर्‌म लोप्‍पोन्‍माचे पङ्‍ज्‍यी,

“चुत म्‍हङ्‍माकी ग्‍यल्‍बो बाल्‍जीबुल म्‍हङ् स्‍यप्‍पल मुब,

हुजु म्‍हङ्‍की सक्‍ती ग्‍यम्‍चे म्‍हङ्‌मा ल्‍हब्‍लाबल य्‍हीन्‍ब।”

२३ तर येसुचे थेङ्‌यीमात र्‌हङ्‍ज ङ्‌होत्‍ज्‍यीम् अर्‌थरी सुङ्‌ज्‍यी,

“सैतान्‍चे सैतान्‍त खले ल्‍हब्‍लाब खम्‍ब?

२४ य्‍हुल्‍की म्‍हीमा र्‌हङ्-र्‌हङ् न्‍हङ्‌री छेत्‍ज्‍यी पङ्‌सम् हुजु य्‍हुल् थीब।

२५ ओसेम् दीम्‍की म्‍हीमा र्‌हङ्-र्‌हङ् न्‍हङ्‌री छेत्‍ज्‍यी पङ्‌सम् हुजु दीम् थीब।

२६ होलेनो सैतान्‍तेङ् थेइ लीप्‍चे ब्रबलमा न्‍हङ्‌री छेत्‍ज्‍यी पङ्‌सम् सैतन्‍की य्‍हुल्‍एनो नास् तब।

२७ खल्‍चे पङ्‌लेनो बङ्‍ज्‍येन् म्‍हीइ दीम्‍री वङ्‌ज्‍यीम् हुजु दीम्‍की स्‍य्‍हेमा य्‍हो लज्‍यीम् बोर्‌ब म्‍हइज्‍यी पङ्‌सम् थेचे ङोन्‍ग्‍यम् हुजु बङ्‌ज्‍येन् म्‍हीत चुङ्‌ज्‍यीम् खीःथोब।

हुजु लीप्‍चे थेचे हुजु दीम्‍की स्‍य्‍हेमा य्‍होलब खम्‍ब।

२८ “ङ एङ्‌यीमात देमेन्‍नो पङ्‍ब,

म्‍हीमाचे स्‍य्‍हेङ्‌बे जम्‍म पापमातेङ् जम्‍मनो खीसइतीज्‍यीम् स्‍य्‍हेङ्‌बे पापमाएनो क्षम यङ्‌ब खम्‍स्‍ये मुब।

२९ तर पबीत्र आत्‍माइ बीरुद्‍दरी खीसइतीबलत खेमेएनो क्षम यङ्‌स्‍ये अरे।

तलेपङ्‍सम् हुजु खेमेएनो क्षम अयङ्‍बे पाप य्‍हीन्‍ब।”

३० म्‍हीमाचे येसुइ ल्‍ही न्‍हङ् म्‍हङ् मुब पङ्‌बल तज्‍यीम् थेङ्‌चे चोले सुङ्‌बल य्‍हीन्‍ब।

येसुइ अमतेङ् अलेमा

(मत्‍ती १२:४६-५०; लुका ८:१९-२१)

३१ हुजु लीप्‍चे येसुइ अमतेङ् अलेमा थेङ् मुबे दीम्‍री दोखज्‍यी।

ओसेम् थेङ्‌यीमा दोरीनो रप्‍ज्‍यीम् येसुत ङ्‍होत्‍परी डेत्‍डेत्‍त पीत्‍ज्‍यी।

३२ येसुइ कोरोरो य्‍हक्‍को म्‍हीमा टीटीबल मुबल,

ओसेम् डेत्-डेत्चे थेङ्‌त,

“थेङ्‌की अमतेङ् अलेमा थेङ्‌त दोरी ब्रेन्‍टीबल मुब” बी पङ्‌ज्‍यी।

३३ येसुचे,

“ङइ अमतेङ् अलेमा खल य्‍हीन्‍ब?”

बी ङ्‌योत्‍जेत्‍ज्‍यी।

३४ ओसेम् येसुचे र्‌हङ्‌की कोरोरो टीटीबे म्‍हीमात स्‍हीःज्‍यीम्,

“ङइ अमतेङ् अलेमा चुमानो य्‍हीन्‍ब।

३५ पर्‌मेस्‍वर्‌चे म्‍हेन्‍ब र्‌हङ्‌बे लक् स्‍य्‍हेङ्‍बलमानो ङइ अले, अङतेङ् अम य्‍हीन्‍ब” बी सुङ्‌ज्‍यी।

ब्‍लु ब्‍लुत्‍पे अर्‌थ

(मत्‍ती १३:१-१२; लुका ८:४-१५)

४

१ ग्‍येइ यरी य्‍हक्‍को म्‍हीमा र्‌हुब् तबल तज्‍यीम् येसु ग्‍येरी मुबे दोङ्‍ग गीःरी क्रेत्‍जेत्‍ज्‍यीम् स्‍य्‍हुजेत्‍ज्‍यी,

ओसेम् देबेएनो म्‍हीमात लोप्‍प तीप्‍जेत्‍ज्‍यी।

ओसेम् म्‍हीमाम् ग्‍येइ यरी टीज्‍यी।

२ थेङ्‌चे अर्‌थमा ग्‍यम्‍चे म्‍हीमात य्‍हक्‍को तम्‍मा लोप्‍जेत्‍ज्‍यी।

थेङ्‌चे चोले लोप्‍जेत्‍ज्‍यी,

३ “ङ्‌येनो,

म्‍ही गीः ब्‍लु ब्‍लुत्‍परी ङ्‌यीज्‍यी।

४ ओसेम् थेचे ब्‍लु ब्‍लुत्‍मम् गदे ब्‍लु ग्‍यम्‍री दोःज्‍यी।

ओसेम् ङ्‍यम्‍ङ्‍यमा खज्‍यीम् हुजु ब्‍लुत चलाज्‍यी।

५ गदे ब्‍लुम् सेप्र चेक्‍कीनो मुबे ङ्‍हच्‍छ्‍यङ् युङ्‌ब जोइ सरी दोःज्‍यी।

हुजुरी सेप्र य्‍हक्‍को अरेबल तज्‍यीम् ग्‍योन्‍नो फीःज्‍यी।

६ तर टा नुप्‍नले ङ्‌यी अम्‍यङ्‍बल तज्‍यीम् दीनी क्रोब बीसेम् हुजु स्‍यीज्‍यी।

७ ओसेम् गदे ब्‍लुम् पुजुइ जीङ्‍न्‍हङ् दोःज्‍यी।

ओसेम् पुजुन्‍हङ् फीःबल तज्‍यीम् पुजुइ जीङ्‌चे लाप् तज्‍यीम् थेचे रोःरो रोःअखम्।

८ तर गदे ब्‍लुम् ज्‍यबे सरी दोःज्‍यी।

ओसेम् फीःज्‍यीम् छर्‌ज्‍यीम् तीस गुना,

साठी गुना ओसेम् सय गुना सम्‍म अन्‍न रोःज्‍यी।”

९ ओसेम् येसुचे थेङ्‌यीमात,

“खल्‍ल थ्‍येःबे न्‍हबीङ् मुब,

हुजुचे थ्‍येःखइ” बी सुङ्‌ज्‍यी।

१० येसु गीःकीनो मुबे बेलोरी चुङ् ङ्‌ही डबमातेङ् ल्‍हो-ल्‍हो म्‍हीमाचे चु तम्‍की अर्‌थ ता बी ङ्‌योत्‍ज्‍यी।

११ थेङ्‌चे थेङ्‌यीमात सुङ्‌ज्‍यी,

“एङ्‌यीमात पर्‌मेस्‍वर्‌की य्‍हुल्‍की न्‍हङ्‌की तम्‍मा स्‍येःबे लो पीन्‍बल मुब।

तर ल्‍हो-ल्‍हो म्‍हीमातम् अर्‌थ ग्‍यम्‍सेकीनो पङ्‍ब।

१२ होत्‍तज्‍यीम् थेङ्‌यीमाचे च्‍याबम् च्‍याब तर अम्रङ्,

थ्‍येःबम् थ्‍येःब तर अगो।

अय्‍हीन् पङ्‌सम् थेङ्‌यीमाचे पस्‍चताप् स्‍य्‍हेङ्‍स्‍येल,

ओसेम् थेङ्‌यीमाकी पाप क्षम तस्‍ये मुबल।”

१३ ओसेम् येसुचे थेङ्‌यीमात सुङ्‌ज्‍यी,

“एङ्‌यीमाचे चु तम्‍की अर्‌थ अगो?

होलेपङ्‌सम् एङ्‍यीमाचे ल्‍हो-ल्‍हो तम्‍की अर्‌थ खले गोस्‍ये?

१४ ब्‍लु ब्‍लुत्‍पे म्‍हीचे पर्‌मेस्‍वर्‌की फ्रोइत ब्‍लुत्‍प।

१५ डेत् म्‍हीमाम् ग्‍यम्‍री दोःबे ब्‍लु रहङ्‍ब य्‍हीन्‍ब।

थेङ्‌यीमाचे पर्‌मेस्‍वर्‌की फ्रोइ् ङ्‌येन्‍ब,

तर सैतान खज्‍यीम् थेङ्‌यीमाचे थ्‍येःबे फ्रोइ् थेङ्‌यीमा ग्‍यम्‍से बोर्‌ब।

१६ ओसेम् डेत् म्‍हीमाम् युङ्‌ब मुबे सरी दोःबे ब्‍लु र्‌हङ्‍ब य्‍हीन्‍ब,

थेङ्‌यीमाचे पर्‌मेस्‍वर्‌की फ्रोइ थ्‍येःब साच्‍चेनो तङ्‌ज्‍यीम् बीस्‍वास् स्‍य्‍हेङ्‌ब।

१७ तर थेङ्‍यीमाल बीस्‍वासकी टा अरेबल तज्‍यीम् य्‍हम्‍बगीकीनो बीस्‍वास् स्‍य्‍हेङ्‌ब।

पर्‌मेस्‍वर्‌की फ्रोइत बीस्‍वास् स्‍य्‍हेङ्‌बल तज्‍यीम् म्‍हीमाचे दुख पीन्‍बतेङ् नर्‌ब साच्‍चेनो थेङ्‌यीमाचे बीस्‍वास् स्‍य्‍हेङ्‌ब पीत्‍लाब।

१८ “डेत् म्‍हीमाम् पुजुइ जीङ्‍न्‍हङ् दोःबे ब्‍लु र्‌हङ्‍ब य्‍हीन्‍ब।

थेङ्‌यीमाचे पर्‌मेस्‍वर्‌की फ्रोइ ङ्‍येन्‍ब,

१९ तर थेमाइ जीवन्‍री छेर्‌ब,

टङतेङ् ल्‍हो-ल्‍हो स्‍य्‍हेमाइ लोभ्‍चे लज्‍यीम् पर्‌मेस्‍वर्‌की फ्रोइत लक् स्‍य्‍हेङ् अपुङ्।

होत्‍तज्‍यीम् थेमाइ बीस्‍वास्‍री तेएनो अरो।

२० तर डेत् म्‍हीमाम् स नारी दोःबे ब्‍लु र्‌हङ्‍ब य्‍हीन्‍ब,

थेङ्‌यीमाचे पर्‌मेस्‍वर्‌की फ्रोइ ङ्‌येन्‍ज्‍यीम् र्‌हङ्‌की सेम्‍री थेन्‍ब,

ओसेम् तीस् गुना,

साठी गुना ओसेम् सय गुना रोःरो रोःब।”

मेतङ्‍की य्‍हल्

(लुका ८:१६-१८)

२१ येसुचे थेङ्‌यीमात सुङ्‌ज्‍यी,

“खल्‍चे पङ्‌लेनो मेतङ् म्रज्‍यीम् पतीचे उप्‍ज्‍यीम् थेन्‍बो स्‍यीम्?

वुइ,

खाट दुङ्‌री थेन्‍ब?

होले अथेन्,

बरु य्‍हल् तखइ बी नोबे ग्‍लारी थेन्‍ब।

२२ होलेनो छुम्‍ज्‍यीम् थेन्‍बे स्‍य्‍हेमा जम्‍मनो म्रङ्‌स्‍ये मुब।

ओसेम् उप्‍ज्‍यीम् थेन्‍बलमा जम्‍मनो स्‍येःस्‍ये मुब।

२३ खल्‍ल थ्‍येःबे न्‍हबीङ् मुब,

हुजुचे थ्‍येःखइ।”

२४ थेङ्‌चे देबेएनो थेङ्‌यीमात सुङ्‌ज्‍यी,

“एङ्‌यीमाचे ता थ्‍येःब,

हुजु ज्‍यनले ङ्‌येनो!

तलेपङ्‍सम् एङ्‌यीमाचे ल्‍हो-ल्‍होत ताचे दब्‍ज्‍यीम् पीन्‍ब,

होलेनो एङ्‌यीमाचेएनो हुजुचेनो दब्‍ज्‍यीम् यङ्‍स्‍ये मुब।

ओसेम् एङ्‌यीमात झेन् य्‍हक्‍को पीन्‍स्‍ये मुब।

२५ खल्‍तेङ् मुब,

थेत झेन् य्‍हक्‍को पीन्‍स्‍ये मुब,

तर खल्‍तेङ् अरे,

थेतेङ् चेक् मुबलएनो ब्‍येन्‍स्‍ये मुब।”

ब्‍लु छर्‌बे अर्‌थ

२६ येसुचे सुङ्‌ज्‍यी,

“पर्‌मेस्‍वर्‌की य्‍हुल्‍मी म्‍ही गीःचे म्रङ्‌री ब्‍लु ब्‍लुत्‍प र्‌हङ्‍ब य्‍हीन्‍ब।

२७ थे न्‍हुलेएनो ओसेम् रेःलेएनले हुजु ब्‍लु फीःज्‍यीम् दीन् म्‍हुन्‍नो छर्‌बोर्‌स्‍यीनो टीब।

तर हुजु ब्‍लु खले छर्‌ज्‍यी बी हुजु म्‍हीत था अत।

२८ सेप्रचेनो ब्‍लु फीःनलब ओसेम् ङोन्‍ग्‍यम् म्‍हुक्‍लु डोङ्‍ब,

छर्‌ज्‍यीम् नम् डोङ्‍ब,

ओसेम् नम्‍री फुम् वङ्‌ब।

२९ ओसेम् अन्‍न मीन्‍ब साच्‍चेनो म्‍हीचे अन्‍न दुत्‍प।

तलेपङ्‍सम् अन्‍न दुत्‍पे बेलो खबल तब।”

पासइकी ब्‍लुइ अर्‌थ

(मत्‍ती १३:३१-३२, ३४; लुका १३:१८-१९)

३० थेङ्‌चे देबेएनो,

“ङ पर्‌मेस्‍वर्‌की य्‍हुल्‍त तातेङ् व्‍हब?

वुइ खजु अर्‌थ ग्‍यम्‍चे चु तम् गोनलब?

बी सुङ्‌ज्‍यी।

३१ चु तम् सरी ब्‍लुत्‍पे पासइकी ब्‍लुइ फुम् र्‌हङ्‍ब य्‍हीन्‍ब।

जम्‍बुलीङ्‌की जम्‍म ब्‍लुमा न्‍हङ्‌री ज्‍यीद तलेएनो

३२ सरी ब्‍लुत्‍प बीसेम् छर्‌बोर्‌ब ओसेम् जम्‍मन्‍हङ्‍री ङ्‌हच्‍छ्‌यङ् बामा तज्‍यीम् दोङ्‌बो ङ्‌हच्‍छ्‌यङ् तब।

ओसेम् ङ्‍यम्‍ङ्‍यमाचे हुजु दोङ्‌बोइ य्‍हर्‌ङमारी जङ् स्‍य्‍हेङ्‌ब।”

३३ म्‍हीमाचे गोखम्‍गदे सम्‍म येसुचे चोतबे अर्‌थमा ग्‍यम्‍चे पर्‌मेस्‍वर्‌की फ्रोइ लोप्‍जेत्‍ज्‍यी।

३४ येसुचे म्‍हीमात अर्‌थमा ग्‍यम्‍सेकीनो लोप्‍जेत्‍ज्‍यी।

तर थेङ्‌चे र्‌हङ् डबमातेङ्‌कीनो तबे बेलोरीम् हुजु तम्‍माकी अर्‌थमा गोन लजेत्‍प मुबल।

येसुचे लाब लुङ्‍तेङ् छाल्‍त थेन् तनलजेत्‍पल

(मत्‍ती ८:२३-२७; लुका ८:२२-२५)

३५ हुजु दीन्‍की ङ्‍येस्‍येरी येसुचे डबमात,

“ब्रे,

ङ्‍य्‍हङ्‍मा ग्‍येइ क्‍योम्‍सङ् ङ्‍यीइ” बी सुङ्‌ज्‍यी।

३६ होत्‍तज्‍यीम् डबमा य्‍हक्‍को म्‍हीमात ख्‍लेथेन्‍ज्‍यीम् येसु स्‍य्‍हुजेत्‍टीबे दोङ्‍गरी क्रेत्‍ज्‍यी,

ओसेम् थेङ्‌त ग्‍येइ क्‍योम्‍सङ् बोर्‌ब छ्‍येज्‍यी।

हुजुरी ल्‍हो-ल्‍हो दोङ्‍गमाएनो मुबल।

३७ तर य्‍हम्‍बगीरीनो ग्‍येरी ङ्‌हच्‍छ्‌यङ् लाब लुङ् खज्‍यी।

ओसेम् यीइ छाल दोङ्‍गरी वङ्‌ज्‍यीम् दोङ्‍ग यीचे प्‍लीङ्‍ब छ्‍येज्‍यी।

३८ येसु दोङ्‍गइ ग्‍यप् पट्‍टीचे ख्रुम् लज्‍यीम् स्‍हीमजेत्‍टीब मुबल।

थेङ्‌यीमाचे थेङ्‌त,

“लोप्‍पोन्,

ङ्‌य्‍हङ्‌मा यी न्‍हङ् दीम्‍ज्‍यीम् स्‍यीब म्‍हइबल थेङ्‌चे अछोरो?”

बी पङ्‌ज्‍यीम् छ्‍यीङ्‍ज्‍यी।

३९ ओसेम् येसु रेःजेत्‍ज्‍यीम् लाब लुङ्‍तेङ् छाल्‍मात बराज्‍यीम्,

“टोप्‍ले टीउ!

कुटी टीउ!”

बी सुङ्‌ज्‍यी।

ओसेम् लाब लुङ्‍तेङ् छाल्‍मा टोप्‍ले टीज्‍यीम् थेन् तज्‍यी।

४० येसुचे थेङ्‌की डबमात,

“एङ्‌यीमा तले लोङ्‍ब?

दवम् सम्‍म एङ्‌यीमाल बीस्‍वास् अरे?”

बी सुङ्‌ज्‍यी।

४१ ओसेम् थेङ्‌यीमा य्‍हक्‍को लोङ्‍ज्‍यीम् र्‌हङन्‍हङ् गीःचे गीःत चोले पङ्‌ज्‍यी,

“चु खल?

लाब लुङ्‍तेङ् छाल्‍माचेएनो थेचे कुल्‍बल ङ्‍येन्‍ब।”

येसुचे म्‍हङ् स्‍यप्‍पे म्‍हीत फेन्‍न लजेत्‍पल

(मत्‍ती ८:२८-३४; लुका ८:२६-३९)

५

१ येसुतेङ् थेङ्‌की डबमा गालील ग्‍येइ क्‍योम्‍सङ् गेरासेनस् पङ्‍बे ग्‍लारी दोखजेत्‍ज्‍यी।

२ येसु दोङ्‍गचे डोङ्‍जेत्‍प साच्‍चेनो म्‍हङ् स्‍यप्‍पे म्‍ही गीः दुर्‌स ग्‍यम्‍से थेङ्‌त खदुलबरी खज्‍यी।

३ हुजु म्‍ही दुर्‌समारी टीब मुबल।

थेत खल्‍चेएनो फइकी च्‍यल्‍दचेएनो खीज्‍यीम् थेन्‍ब अखम्‍ब मुबल।

४ थेत य्‍हक्‍को ख्‍यप्‍नो फइकी च्‍यल्‍दचे या कङ् खीज्‍यीम् थेन्‍मेएनो थेचे हुजु च्‍यल्‍दमा ब्रक्‍ब्रेक्‌ छ्‍योइलाब मुबल।

थेत खल्‍चेएनो तहरी थेन्‍ब अखम्‍ब मुबल।

५ हुजु म्‍ही दीन् म्‍हुन्‍नो दुर्‌समातेङ् गङ्‍मारी क्रीङ्‌ज्‍यीम् र्‌हङ्‌चे र्‌हङ्‌तनो युङ्‍बमाचे डज्‍यीम् ब्रब मुबल।

६ थेचे येसुत थारीङ्क्‍योर म्रङ्‌ज्‍यी।

ओसेम् छ्‍योङ्‍खज्‍यीम् थेङ्‌की ङोन्‍री पब्‍लु लज्‍यी।

७ ओसेम् थेचे बङ्‍ले क्रीङ्‌ज्‍यीम् पङ्‌ज्‍यी,

“गोदोब्‍न्‍हङ्‍री जोइ पर्‌मेस्‍वर्‌की ज येसु,

थेङ्‌चे ङतेङ् त म्‍हइजेत्‍पल?

ङ थेङ्‌त पर्‌मेस्‍वर्‌की छेन्‍री फ्‍या स्‍य्‍हु लब,

ङत दुख थन्‍हङो!”

८ हुजु म्‍हीचे चोले पङ्‍ज्‍यी,

तलेपङ्‍सम् येसुचे हुजुत,

“म्‍हङ्,

चु म्‍ही ग्‍यम्‍चे डोङो!”

बी सुङ्‌बल मुबल।

९ ओसेम् येसुचे हुजुत,

“एइ मीन् त?”

बी ङ्‌योत्‍जेत्‍ज्‍यी।

थेचे,

“ङइ मीन् फौज य्‍हीन्‍ब,

तलेपङ्‍सम् ङ्‌यीमा य्‍हक्‍को मुब” बी पङ्‌ज्‍यी।

१० ओसेम् हुजु म्‍हङ्‍चे,

“ङ्‌यीमात चु ग्‍ला ग्‍यम्‍चे थल्‍हबो” पङ्‌ज्‍यीम् फ्‍या स्‍य्‍हु लज्‍यी।

११ हुजुरी गङ्‌क्‍योर् य्‍हक्‍को तीलीमा छटीबल मुबल।

१२ ओसेम् म्‍हङ्‍माचे येसुत,

“ङ्‌यीमात क्‍युजु तीलीमाज ङ्‌यीबुङो,

ओसेम् हुजुमान्‍हङ् वङ्‌पुङो” बी पङ्‌ज्‍यीम् फ्‍या स्‍य्‍हु लज्‍यी।

१३ येसुचे थेङ्‌यीमात ङ्‍यीबुङ्‍जेत्‍ज्‍यी,

ओसेम् म्‍हङ्‌मा म्‍हीइ ल्‍हीः ग्‍यम्‍से डोङ्‍ज्‍यीम् तीलीमा न्‍हङ् वङ्‍ज्‍यी।

ओसेम् हजार ङ्‌ही तीलीमा गङ्‌से क्रसु-क्रसु छ्‌योङ्‍ज्‍यीम् ग्‍ये न्‍हङ् दीम्‍ज्‍यीम् स्‍यीज्‍यी।

१४ हुजु तीलीमा छबे गोर्‌तेन्माचे छ्‍योङ्‍य्‍हर्‌ज्‍यीम् सहर्‌तेङ् नम्‍स-नम्‍सरी ङ्‌यीज्‍यीम् हुजु तम् स्‍येत्‍ज्‍यी।

ओसेम् हुजुरी त तज्‍यी बी च्‍याबरी म्‍हीमा खज्‍यी।

१५ ओसेम् म्‍हीमा येसु मुबे ग्‍लारी दोखज्‍यी।

थेङ्‌यीमाचे हुजु म्‍हङ्‌मा स्‍यप्‍पे म्‍ही येन् येन्‍ज्‍यीम् फेन्‍ज्‍यीम् हुजुरी टीटीबल म्रङ्‌ज्‍यी।

ओसेम् थेङ्‌यीमा लोङ्‌ज्‍यी।

१६ हुजुरी खबे म्‍हीमात म्‍हङ् स्‍यप्‍पे म्‍हीतेङ् तीलीमात तात तज्‍यी बी म्रङ्‌बलमाचे स्‍येत्‍पीन्‍ज्‍यी।

१७ हुजु लीप्‍चे म्‍हीमाचे येसुत “चु ग्‍ला ग्‍यम्‍चे थारीङ् स्‍येगो” बी फ्‍या स्‍य्‍हु लज्‍यी।

१८ येसु दोङ्‍गरी क्रेत्‍प छ्‍येमम् हुजु म्‍हङ् स्‍यप्‍पे म्‍हीचे थेतएनो येसुतेङ् बक्‍च्‍य ङ्‌यीबुङो बी फ्‍या स्‍य्‍हु लज्‍यी।

१९ तर येसुचे थेत खअबुङ्नले सुङ्‌ज्‍यी,

“दीम्‍री ङ्‌यीज्‍यीम् र्‌हङ्‌की म्‍हीमात परमप्रभुचे एत स्‍य्‍हेङ्‍जेत्‍पे दयतेङ् जम्‍म तम्‍मा स्‍येत्‍परी ङ्‍यीउ।”

२० ओसेम् हुजु म्‍ही य्‍हर्‌ज्‍यीम् येसुचे थेइ लागीरी स्‍य्‍हेङ्‍जेत्‍पे जम्‍मा लक्‍मा डेकापोलीस पङ्‍बे सहर च्‍यीइ ग्‍लामारी प्रचार स्‍य्‍हेङ्‌ब तीप्‍ज्‍यी।

ओसेम् जम्‍म म्‍हीमा तेङेन् तज्‍यी।

याइरसकी जमेतेङ् नबे अमकोल

(मत्‍ती ९:१८-२६; लुका ८:४०-५६)

२१ येसु देबेएनो दोङ्‍गरी क्रेत्‍ज्‍यीम् ग्‍येइ क्‍योम्‍सङ् स्‍येजेत्‍ज्‍यी।

ओसेम् य्‍हक्‍को म्‍हीमा थेङ् मुबे ग्‍लारी र्‌हुब् तज्‍यी।

थेङ्मी ग्‍येइ यरी मुबल।

२२ यहुदीमा र्‌हुब् तबे दीम्‍की सासक्‍मा न्‍हङ्‌री याइरस पङ्‌बे म्‍ही गीः थेङ्‌ज खज्‍यी।

ओसेम् थेङ्‌त म्रङ्‌ज्‍यीम् थेङ्‌की स्‍य्‍हब्‍री पब्‍लु लज्‍यी।

२३ ओसेम् फ्‍या स्‍य्‍हु लज्‍यीम् पङ्‍ज्‍यी,

“ङइ जमे ज्‍यीद स्‍यीयम्‍ब छ्‍येबल मुब।

थेङ् ब्‍योन्‍खज्‍यीम् थेङ्‌की फ्‍या थेइ जोरी थेन्‍पीन्‍जेतो।

ओसेम् थे फेन्‍ज्‍यीम् सोखइ” बी पङ्‌ज्‍यी।

२४ होत्‍तज्‍यीम् येसु याइरसतेङ् स्‍येज्‍यी।

ओसेम् य्‍हक्‍को म्‍हीमा थेङ्‌की लीप्‍चे खबल तज्‍यीम् म्‍हीमा तोर् इ मोर् इ तज्‍यी।

२५ हुजुमा न्‍हङ्‌री का य्‍हर्‌स्‍यीनो टीबे नेत् स्‍यप्‍ज्‍यीम् ल्‍होगोर् गीः तबे अमकोल गीः मुबल।

२६ थेचे र्‌हङ्‍तेङ् मुबे जम्‍मनो स्‍हेमा डक्‍टरमात पीन्‍ज्‍यीम् मेन् स्‍य्‍हेङ्‌बल मुबल।

तर थे फेन्‍बे देब्‍री झेन् य्‍हक्‍को नबल मुबल।

२७ थेचे येसुइ बारेरी थ्‍येःबल मुबल।

होत्‍तज्‍यीम् थे य्‍हक्‍को म्‍हीमान्‍हङ्चे येसुइ ग्‍यप्‍री खज्‍यीम् थेङ्‌की न्‍हम्‍ज छुज्‍यी।

२८ तलेपङ्‍सम्,

“थेङ्‌की न्‍हम्‍जकीनो छुम्‍यङ्‍लेनो ङ फेन्‍स्‍ये मुबल” बी थेइ सेम्‍री म्‍हेन्‍ब मुबल।

२९ ओसेम् येसुइ न्‍हम्‍ज छुब साच्‍चेनो थेइ का य्‍हर्‌बे नेत् फेन्‍ज्‍यी।

ओसेम् थेचे र्‌हङ् फेन्‍बल था यङ्‌ज्‍यी।

३० ओसेम् येसुचे थेङ् ग्‍यम्‍चे सक्‍ती डोङ्‍य्‍हर्‌बल छोर्‌ब साच्‍चेनो य्‍हक्‍को म्‍हीमात स्‍हीज्‍यीम्,

“खल्‍चे ङइ येन् छुबल?”

बी ङयोत्‍जेत्‍ज्‍यी।

३१ डबमाचे थेङ्‌त पङ्‌ज्‍यी,

“य्‍हक्‍को म्‍हीमा तोर् इ मोर् इ तटीबल थेङ्‌चे स्‍हीन-स्‍हीननो ‘ङत खल्‍चे छुज्‍यी?’

बी सुङ्‍जेत्‍प।”

३२ तर र्‌हङ्‍त खल्‍चे छुज्‍यी बी येसुचे कोरोरो स्‍हीजेत्‍ज्‍यी।

३३ ओसेम् हुजु अमकोलचे र्‌हङ्‌चे स्‍य्‍हेङ्‌बे लक् येसुचे खेम्‍जेत्‍नेम् बी था यङ्‌ज्‍यी।a

ओसेम् लोङ्‌ज्‍यीम् दर्‌ज्‍यीम् येसु मुबे ग्‍लारी खज्‍यीम् थेङ्‌की ङोन्‍री पुइ जुःज्‍यीम् जम्‍म तम् स्‍येत्‍ज्‍यी।

३४ ओसेम् येसुचे थेत,

“जमे,

एइ बीस्‍वास्‍चे एत फेन्‍न लबल मुब।

ज्‍येन्‍ले ङ्‌यीउ,

ए फेन्‍बल मुब” बी सुङ्‌ज्‍यी।

३५ थेङ्‌चे चोले सुङ्‌टीबे बेलोरी,

याइरसकी दीम्‍से डेत्-डेत् म्‍हीमा खज्‍यीम् चोले पङ्‌ज्‍यी,

“थेङ्‌की जमे स्‍यीज्‍यीन्‍ज्‍यी।

देरेम् लोप्‍पोन्‍त तले दुख न्‍हङ्‍जेत्‍प?”

३६ तर येसुचे थेङ्‌यीमाकी तम्‍त थ्‍येःब बीसेम् याइरसत,

“थलोङो,

बीस्‍वासकीनो स्‍य्‍हेङो” बी सुङ्‌ज्‍यी।

३७ ओसेम् येसुचे पत्रुस,

याकुबतेङ् थेइ अले युहन्‍नात बीम ल्‍हो-ल्‍हो खल्‍तेएनो थेङ्‌की लीप्‍चे खअबुङ्।

३८ येसुतेङ् थेङ्‌यीमा जम्‍मनो याइरसकी दीम्‍री दोखमम् म्‍हीमा बङ्‍ले क्राटीबतेङ् क्रीङ्‍टीबल म्रङ्‌जेत्‍ज्‍यी।

३९ हुजु लीप्‍चे थेङ् दीम्‍न्‍हङ् वङ्‌ज्‍यीम् थेङ्‌यीमात,

“एङ्‌यीमा तले चोले क्राटीबतेङ् क्रीङ्‍टीबल?

कोल स्‍यीबल अरे,

तर म्‍हेर्‌बलकीनो मुब” बी सुङ्‌ज्‍यी।

४० ओसेम् थेङ्‌की फ्रोइ थ्‍येःज्‍यीम् म्‍हीमा ङ्‌येत्‍ज्‍यी।

तर येसुचे म्‍हीमा जम्‍मतनो दोरी पीत्‍जेत्‍ज्‍यीम् कोलइ अप-अम ओसेम् थेङ्‍तेङ् मुबे डब सोम्‍त बक्‍च्‍य बोर्‌ज्‍यीम् कोल मुबे ग्‍लारी स्‍येजेत्‍ज्‍यी।

४१ ओसेम् कोलइ या चुङ्‌ज्‍यीम् थेङ्‌चे,

“तालीता कुमी!”

बी सुङ्‌ज्‍यी।

चु पङ्‍बलम्,

“अङ ज्‍यीद,

ङ एत पङ्‍ब,

रेःगो!”

य्‍हीन्‍ब।

४२ होले सुङ्‌ब साच्‍चेनो कोल रेःज्‍यीम् तोर्-मोर् ब्रब तीप्‍ज्‍यी।

हुजु कोल ल्‍हेगोर् गीः तबल मुबल।

ओसेम् जम्‍मनो तेङेन् तज्‍यी।

४३ हुजु लीप्‍चे थेङ्‌चे थेङ्‌यीमात चु तम् खल्‍तेएनो थस्‍येतो बी कुल्‍जेत्‍ज्‍यी।

ओसेम् कोलतम् चब पीनो बी थेङ्‌यीमात कुल्‍जेत्‍ज्‍यी।

a 

५:३३ चु अमकोल नेत् स्‍यप्‍पल तज्‍यीम् असुद्‍द तब मुबल। ओसेम् थेचे य्‍हक्‍को म्‍हीमान्‍हङ्चे तज्‍यीम् येसुत छुज्‍यीम् यहुदीमाकी पेठीम् अङ्‍येन्। चु तम् येसुचे स्‍येनेम् बी म्‍हेन्‍बल मुबल।

नासारतरी येसुत बीस्‍वास् अस्‍य्‍हेङ्‌बल

(मत्‍ती १३:५३-५८; लुका ४:१६-३०)

६

१ हुजु ग्‍ला पीत्‍थेन्‍ज्‍यीम् येसु र्‌हङकी नम्‍स नासारतरी स्‍येजेत्‍ज्‍यी।

ओसेम् थेङ्‌की डबमाएनो थेङ्‍तेङ् ङ्‌यीज्‍यी।

२ दुःब न्‍हबे दीन्‍री थेङ्‌चे यहुदीमा र्‌हुब् तबे दीम्‍री लोप्‍प तीप्‍जेत्‍ज्‍यी।

थेङ्‌की फ्रोइ ङ्‍येन्‍बे म्‍हीमा तेङेन् तज्‍यीम् चोले पङ्‌ज्‍यी,

“चु म्‍हीचे चोतेबे तम् खन ग्‍यम्‍से यङ्‌ज्‍यी?

चुजे चु खतेबे लो यङ्‌बल?

थेचे खले चोतेबे तेङेन्‍की लक्‍मा स्‍य्‍हेङ्‌ब खम्‍ब?

३ चु म्‍ही मरीयमकी ज सीकर्‌मी अय्‍हीनो स्‍यीम्?

ओसेम् थे याकुब,

योसेफ,

यहुदातेङ् सीमोनकी अज्‍यो अय्‍हीनो स्‍यीम्?

थेइ अङमाएनो ङ्‍य्‍हङ्‍मातेङ्‍नो बक्‍च्‍य चुरी अरेउ स्‍यीम्?”

चोले म्‍हीमाचे थेङ्‌त बीस्‍वास् अस्‍य्‍हेङ्।

४ हुजु लीप्‍चे येसुचे सुङ्‌ज्‍यी,

“अगम्‍बक्‍तमात खन पङ्‌लेनो स्‍हेस स्‍य्‍हेङ्‌ब।

तर र्‌हङ्‌की नम्‍सइ म्‍हीमातेङ्,

र्‌हङ्‌की म्‍हेम्‍यमाचेकीनो स्‍य्‍हेस अस्‍य्‍हेङ्।”

५ ओसेम् येसुचे हुजु ग्‍लारी ल्‍हो-ल्‍हो तेङेन्‍की लक्‍मा तेएनो स्‍य्‍हेङ् अखम्a।

डेत्-डेत् नबे म्‍हीमातकीनो थेङ्‌की फ्‍याचे छुज्‍यीम् थेङ्‌यीमात फेन्‍न लजेत्‍ज्‍यी।

६ थेङ्‌यीमाकी अबीस्‍वास् म्रङ्‌ज्‍यीम् येसु तेङेन् तजेत्‍ज्‍यी।

येसुचे चुङ् ङ्‌ही डबमात प्रचार स्‍य्‍हेङ्‌बरी पीत्‍जेत्‍पल

(मत्‍ती १०:५-१५; लुका ९:१-६)

ओसेम् थेङ् नम्‍स-नम्‍समारी लोप्‍ज्‍यीम् स्‍येःज्‍यी।

७ थेङ्‌चे चुङ् ङ्‌ही डबमात ङ्‌होत्‍जेत्‍ज्‍यी।

ओसेम् थेङ्‌यीमात म्‍हङ् ल्‍हप्‍पे अधीकार् न्‍हङ्‌ज्‍यीम् ङ्‌य्‍ही-ङ्‌य्‍हीले जुज्‍यीम् पीत्‍जेत्‍ज्‍यी।

८ येसुचे थेङ्‌यीमात सुङ्‌ज्‍यी,

“एङ्‌यीमाचे ग्‍यम्‍की लागीरी दाबे बेर्‌क बीम ल्‍हो-ल्‍हो चबे स्‍हे,

झोल ओसेम् टङ थनागो।

९ पनेइ येनो,

तर ल्‍हो-ल्‍हो पोबे येन् थनागो।

१० खजु दीम्‍री एङ्‌यीमा वङ्‌ब,

हुजु नम्‍स अपीत्‍गदे हुजु दीम्‍रीनो टीउ।

११ ओसेम् खजु ग्‍लारी एङ्‌यीमात स्‍वागत अस्‍य्‍हेङ्ज्‍यीम् एङ्‌यीमाकी तम् अङ्‌येन्‍ज्‍यी हुजु ग्‍ला ख्‍लेथेन्‍बे बेलोरी थेङ्‌यीमात चेतावनीकी लागीरी र्‌हङ्‌की कङ्‌की बुप्‍फ्र तथेनो।”

१२ हुजु लीप्‍चे थेङ्‌यीमा य्‍हर्‌ज्‍यीम् म्‍हीमात,

“पस्‍चताप् स्‍य्‍हेङो” बी प्रचार स्‍य्‍हेङ्‌ब तीप्‍ज्‍यी।

१३ ओसेम् थेङ्‌यीमाचे म्‍हङ् स्‍यप्‍पे म्‍हीमा ग्‍यम्‍से य्‍हक्‍को म्‍हङ्‌मा ल्‍हब्‍लाज्‍यी।

ओसेम् नबे म्‍हीमा य्‍हक्‍कोत छ्‌युकु स्‍य्‍हुत्‍पीन्‍ज्‍यीम् फेन्‍न लज्‍यी।

बप्‍तीस्‍मा पीन्‍बे युहन्‍ना स्‍यीबल

(मत्‍ती १४:१-१२; लुका ९:७-९)

१४ येसुचे स्‍य्‍हेङ्‍जेत्‍पे तेङेन्‍की लक्‍की बारेरी ग्‍यल्‍बो हेरोदचेएनो थ्‍येःज्‍यी,

तलेपङ्‍सम् खन बीबीनो ग्‍लामारी येसुइ बारेरी चर्‌च तबल मुबल।

गदे म्‍हीमाचे,

“बप्‍तीस्‍मा पीन्‍बे युहन्‍ना स्‍यीब ग्‍यम्‍से सोनेम्।

होत्‍तज्‍यीम् थे ग्‍यम्‍से चोतेबे सक्‍तीसाली लक्‍मा स्‍य्‍हेङ्‌बल य्‍हीन्‍ब” बी पङ्‍टीब मुबल।

१५ तर ल्‍हो-ल्‍हो म्‍हीमाचेमी,

“थे एलीया अगम्‍बक्‍त य्‍हीन्‍ब।”

ओसेम् ल्‍हो-ल्‍होमाचेम्,

“चुमी दङ्‌बोइ अगम्‍बक्‍तमा र्‌हङ्‌बे अगम्‍बक्‍त गीः य्‍हीन्‍ब” बी पङ्‌ज्‍यी।

१६ तर हेरोदचे चु थ्‍येःब बीसेम्,

“चु बप्‍तीस्‍मा पीन्‍बे युहन्‍नानो य्‍हीन्‍ब।

ङचे थेइ क्र थाबुङ्‍बल मुबल,

देरेम् थे स्‍यीब ग्‍यम्‍से सोनेम्!”

बी पङ्‌ज्‍यी।

१७ हेरोदचे र्‌हङ्‍चेनो युहन्‍नात चुङ्‍पुङ्‍ज्‍यीम् खीज्‍यीम् जेल्‍री युबल मुबल।

तलेपङ्‍सम् हेरोदचे थेइ अले फीलीपकी म्रीङ् हेरोदीयासत भ्‍या स्‍य्‍हेङ्‌बल मुबल।

१८ ओसेम् बप्‍तीस्‍मा पीन्‍बे युहन्‍नाचे हेरोदत,

“एचे र्‌हङ्‌की अलेइ म्रीङ्‍त भ्‍या स्‍य्‍हेङ्‌ब ठीक् अय्‍हीन्” बी पङ्‍बल मुबल।

१९ होत्‍तज्‍यीम् हेरोदीयासत य्‍हक्‍को बोमो खज्‍यीम् युहन्‍नात सेत्‍पे सेम् मुबल।

तर हेरोद ग्‍यल्‍बो अङ्‍येन्‍बल तज्‍यीम् सेत्‍प अखम्।

२० तलेपङ्‍सम् युहन्‍ना धर्‌मीतेङ् पबीत्र म्‍ही य्‍हीन्‍ब पङ्‌बे तम् हेरोदचे स्‍येःब मुबल।

होत्‍तज्‍यीम् थेचे युहन्‍नात जोगइतीज्‍यीम् थेन्‍ज्‍यी।

युहन्‍नाचे लोप्‍पे तम् थ्‍येःज्‍यीम् हेरोदकी सेम् तलइ-तलइ तब मुबल।

होलेतलेनो थेचे युहन्‍नाइ तम् तङ्‌ज्‍यीम् ङ्‌येन्‍ब मुबल।

२१ ओसेम् हेरोद न्‍हबे दीन्‍की डोन्‍री हेरोदीयासचे मौक यङ्‌ज्‍यी।

हेरोदचे र्‌हङ् न्‍हबे दीन्‍री ङ्‍हच्‍छ्‍यङ्-ङ्‍हच्‍छ्‍यङ् पदरी मुबे थेइ म्‍हीमा,

स्‍यीपाइमा ओसेम् गालीलकी ल्‍हो-ल्‍हो ङ्‍हच्‍छ्‍यङ्-ङ्‍हच्‍छ्‍यङ् म्‍हीमात डोन् पीन्‍ज्‍यी।

२२ हुजु डोन्‍री हेरोदीयासकी जमे खज्‍यीम् स्‍यज्‍यी।

ओसेम् हेरोद ग्‍यल्‍बोतेङ् थेइ डोम्‍बोमात तङ्‍न लज्‍यी।

होत्‍तज्‍यीम् ग्‍यल्‍बोचे,

“एत त तोब ङत र्‌हीतो,

ङ हुजु एत पीन्‍स्‍ये मुब” बी पङ्‌ज्‍यी।

२३ ओसेम् ग्‍यल्‍बोचे देबेएनो सपथ चज्‍यीम्,

“एचे त र्‌हीत्‍ज्‍यी हुजु ङ एत पीन्‍स्‍ये मुब।

ङइ य्‍हुल् डेत् र्‌हीत्‍लेएनो पीन्‍स्‍ये मुब” बी पङ्‍ज्‍यी।

२४ ओसेम् अमकोल दोरी डोङ्‍ज्‍यीम् र्‌हङ्‌की अमत,

“ङ ता र्‌हीत्‍प?”

बी ङ्‌योत्‍ज्‍यी।

थेइ अमचे,

“बप्‍तीस्‍मा पीन्‍बे युहन्‍नाइ क्र र्‌हीतो” बी पङ्‌ज्‍यी।

२५ ओसेम् हुजु अमकोल ग्‍योन्-ग्‍योन्‍नो न्‍हङ्‌री खज्‍यीम् ग्‍यल्‍बो मुबे ग्‍लारी ङ्‌यीज्‍यीम्,

“थेङ्‌चे ङत देरेनो बप्‍तीस्‍मा पीन्‍बे युहन्‍नाइ क्र थाल्‍री युज्‍यीम् न्‍हङो पङ्‌बे सेम् ङल मुब” बी पङ्‌ज्‍यी।

२६ चु थ्‍येःज्‍यीम् ग्‍यल्‍बोत य्‍हक्‍को दुख लग्‍तीज्‍यी।

तर हुजुरी मुबे डोम्‍बोमाकी ङ्‍होन्‍सङ् र्‌हङ्‌चे पीन्‍ब पङ्‌ज्‍यीम् सपथ चबल तज्‍यीम् अबीन् पङ्‍अखम्।

२७ होत्‍तज्‍यीम् ग्‍यल्‍बोचे र्‌हङ्‌की स्‍यीपाइ गीःत ग्‍योन्‍नो,

“युहन्‍नाइ क्र थाज्‍यीम् बोउ” बी कुल्‍ज्‍यी।

ओसेम् हुजु स्‍यीपाइचे जेल्‍री ङ्‌यीज्‍यीम् युहन्‍नाइ क्र थाज्‍यी।

२८ ओसेम् युहन्‍नाइ क्र थाल्‍री बज्‍यीम् हुजु अमकोलत पीन्‍ज्‍यी।

अमकोलचे हुजु बोर्‌ज्‍यीम् थेइ अमत पीन्‍ज्‍यी।

२९ चु तम् युहन्‍नाइ डबमाचे थ्‍येःब बीसेम् थेङ्‌यीमा खज्‍यीम् थेइ स्‍यीबे ल्‍हीःत बोर्‌ज्‍यीम् दुर्‌सरी थेन्‍ज्‍यी।

येसुचे हजार ङ्‍ह म्‍हीमात ख्‍वाजेत्‍पल

(मत्‍ती १४:१३-२१; लुका ९:१०-१७; युहन्‍ना ६:१-१४)

३० चुङ् ङ्‌ही प्रेरीतमा येसु मुबे ग्‍लारी दोःज्‍यीम् खज्‍यी।

ओसेम् थेङ्‌यीमाचे लोप्‍पलतेङ् स्‍य्‍हेङ्‌बे लक्‍मा जम्‍मनो थेङ्‌त स्‍येत्‍ज्‍यी।

३१ हुजु लीप्‍चे,

येसुचे थेङ्‌यीमात,

“ङ्‌य्‍हङ्‌मा सुन्‍सान् ग्‍लारी ङ्‌यीज्‍यीम् दुःब न्‍हइ” बी सुङ्‌ज्‍यी,

तलेपङ्‍सम् हुजुरी य्‍हक्‍को म्‍हीमा खबतेङ् य्‍हर्‌ब स्‍य्‍हेङ्‌ब मुबल।

होत्‍तज्‍यीम् थेङ्‌यीमाचे चब चबे ल्‍होङ्‍गोम् अयङ्बल मुबल।

३२ ओसेम् येसुतेङ् थेङ्‌की डबमा दोङ्‍गरी क्रेत्‍ज्‍यीम् थङ् तबे ग्‍लारी स्‍येज्‍यी।

३३ तर य्‍हक्‍को म्‍हीमाचे थेङ्‍तेङ् थेङ्‌की डबमा य्‍हर्‌टीबल म्रङ्‌ज्‍यीम् स्‍येज्‍यी।

ओसेम् म्‍हीमा सहर्‌मा ग्‍यम्‍से छ्‍योङ्‍य्‍हर्‌ज्‍यीम् थेङ्‌यीमा बीम ङोन्‍ग्‍यम्‍नो थेङ्‍यीमा ङ्‍यीटीबे ग्‍लारी दोःज्‍यी।

३४ येसु दोङ्‍गचे फप्‍जेत्‍मम् थेङ्‌चे य्‍हक्‍को म्‍हीमात म्रङ्‌जेत्‍ज्‍यी।

ओसेम् हुजु म्‍हीमात स्‍हीज्‍यीम् थेङ्‌की सेम्‍री दय खज्‍यी,

तलेपङ्‍सम् थेङ्‌यीमा गोर्‌तेन् अरेबे ग्‍युमा र्‌हङ्‍ब मुबल।

ओसेम् येसुचे थेङ्‌यीमात य्‍हक्‍को तम्‍मा लोप्‍प तीप्‍जेत्‍ज्‍यी।

३५ ओसेम् ङ्‍येस्‍ये तयम्‍बल तज्‍यीम् थेङ्‌की डबमा खज्‍यीम् येसुत,

“देरेम् ङ्‍येस्‍ये तज्‍यी,

ओसेम् चु थङ् तबे ग्‍ला मुब।

३६ म्‍हीमात पीत्‍जेतो,

ओसेम् थेङ्‌यीमाचे रेइ-रेइकी नम्‍समारी ङ्‌यीज्‍यीम् र्‌हङ्‌की लागीरी चबे स्‍हे ग्‍लुखइ” बी पङ्‌ज्‍यी।

३७ तर येसुचे थेङ्‌यीमात,

“एङ्‌यीमाचेनो थेङ्‌यीमात चब पीनो” बी सुङ्‌ज्‍यी।

तर डबमाचे,

“ङ्‌यीमाचे मन ङ्‌ही म्‍हुइकी टङb खर्‌च स्‍य्‍हेङ्‌ज्‍यीम् थेङ्‌यीमात चबे ग्‍येङ् ग्‍लुज्‍यीम् पीनो बी थेङ्‌चे सुङ्‌बल?”

बी पङ्‌ज्‍यी।

३८ येसुचे थेङ्‌यीमात,

“एङ्‌यीमातेङ् ग्‍येङ् गदे मुब?

च्‍यागो स्‍यीम्” बी सुङ्‌ज्‍यी।

ओसेम् थेङ्‌यीमाचे च्‍याज्‍यीम्,

“ग्‍येङ् ङ्‍हतेङ् तर्‌ङ ङ्‌ही मुब” बी पङ्‌ज्‍यी।

३९ हुजु लीप्‍चे येसुचे डबमात म्‍हीमात पीङ् पङ्‍गर्‌री दरी-दरीले टीबुङो बी कुल्‍जेत्‍ज्‍यी।

४० होत्‍तज्‍यीम् म्‍हीमा खल् ङ्‍ह-ङ्‍हतेङ् खल् ङ्‌ही स्‍यी च्‍यी-च्‍यीले टीज्‍यी।

४१ ओसेम् येसुचे गेङ् ङ्‍हतेङ् तर्‌ङ ङ्‍य्‍ही कीन्‍जेत्‍ज्‍यीम् स्‍वर्‌गतोर् स्‍हीज्‍यीम् पर्‌मेस्‍वर्‌त व्‍होर्‌छ्‌ये न्‍हङज्‍यी।

ओसेम् गेङ्त स्‍योइज्‍यीम् म्‍हीमात जुपीनो पङ्‌ज्‍यीम् डबमात न्‍हङ्‌ज्‍यी।

थेङ्‌चे तर्‌ङ ङ्‌य्‍हीएनो जम्‍मा म्‍हीमात जुज्‍यीम् न्‍हङ्‌ज्‍यी।

४२ थेङ्‍यीमा जम्‍मचेनो म्रेन्‍नले चज्‍यी।

४३ ओसेम् डबमाचे ल्‍हाबे गेङ्‍तेङ् तर्‌ङ र्‌हुब लमम् डलो चुङ् ङ्‌ही प्‍लीङ्ज्‍यी।

४४ हुजुरी गेङ् चबे अपकोलमाकीनो हजार ङ्‍ह मुबल।

येसु यीइ जोरी ब्रजेत्‍पल

(मत्‍ती १४:२२-३३; युहन्‍ना ६:१५-२१)

४५ हुजु साच्‍चेनो येसुचे डबमात दोङ्‍गरी क्रेत्‍ज्‍यीम् ग्‍येइ क्‍योम्‍सङ्‌की बेथसेदा नम्‍सरी ङ्‍यीउ बी कुल्‍जेत्‍ज्‍यी।

थेङ्‍मी म्‍हीमात बीद स्‍य्‍हेङ्‌बरी स्‍य्‍हुजेत्‍ज्‍यी।

४६ ओसेम् म्‍हीमात पीत्‍जेत्‍प बीसेम् थेङ् प्रार्‌थना स्‍य्‍हेङ्‌बरी गङ्‍री स्‍येःजेत्‍ज्‍यी।

४७ ङ्‍येस्‍ये तम दोङ्‍ग ग्‍येइ गुङ्‍री मुबल।

ओसेम् ग्‍येइ यरी थेङ् गीःकीनो मुबल।

४८ थेङ्‌चे डबमात दोङ्‍ग चल्‍तीबरी गारो तटीबल स्‍हीजेत्‍ज्‍यी,

तलेपङ्‍सम् लाब तीङङ्‍ पट्‍टीचे स्‍यङ्‍टीब मुबल।

ओसेम् स्‍य्‍होरी तीन् बजेक्‍योर् येसु ग्‍येइ जोचे ब्रज्‍यीम् डबमाज ब्‍योन्‍खज्‍यी।

ओसेम् थेङ् दोङ्‍ग ख्‍लेथेन्‍ज्‍यीम् ङोन्‍ग्‍यम् स्‍येःब म्‍हइजेत्‍ज्‍यी।

४९ थेङ् ग्‍ये जोरी ब्रजेत्‍टीबल म्रङ्‌ज्‍यीम् डबमाचे,

“म्‍हङ् खज्‍यी!”

बी क्रीङ्‍ब तीप्‍ज्‍यी।

५० तलेपङ्‍सम् थेङ्‌त म्रङ्‌ज्‍यीम् थेङ्‍यीमा जम्‍मनो लोङ्‍बल मुबल।

तर थेङ्‌चे थेङ्‌यीमात ग्‍योन्-ग्‍योन्‍नो,

“थलोङो,

ङ य्‍हीन्‍ब,

आर् लउ” बी सुङ्‌ज्‍यी।

५१ ओसेम् थेङ् थेङ्‍यीमातेङ् दोङ्‍गरी क्रेत्‍जेत्‍ज्‍यी,

ओसेम् लाब स्‍यङ्‍ब पीत्‍ज्‍यी।

चु म्रङ्‌ज्‍यीम् डबमा झेन् य्‍हक्‍को तेङेन् तज्‍यी।

५२ तलेपङ्‍सम् येसुचे हजार ङ्‌हत ख्‍वाजेत्‍पल म्रङ्‍ज्‍यीमएनो हुजुइ अर्‌थ म्‍हीमाचे गोबल अरेबल।

थेङ्‌यीमाकी सेम् य्‍हक्‍को कोङ्‍ब मुबल।

५३ समुन्‍द्रइ क्‍योम्‍सङ् दोःब बीसेम् येसुतेङ् थेङ्‌की डबमा गनेसरेत् पङ्‍बे ग्‍लारी दोःज्‍यी,

ओसेम् थेङ्‌यीमाचे दोङ्‍ग यरी थेन्‍ज्‍यी।

५४ दोङ्‌गसे फप्‍जेत्‍प साच्‍चेनो म्‍हीमाचे थेङ् येसुनो टीम् बी स्‍येःज्‍यी।

५५ होत्‍तज्‍यीम् थेङ्‍यीमा खन बीबी छ्‍योङ्‍य्‍हर्‌ज्‍यीम् येसु ब्‍योन्‍खजेत्‍ज्‍यी पङ्‍बे तम् स्‍येत्‍ज्‍यी।

ओसेम् म्‍हीमाचे नबमात तीत्‍प न्‍हेन्‍बतेङ् बक्‍च्‍यनो नाज्‍यीम् येसु मुबे ग्‍लारी बब तीप्‍ज्‍यी।

५६ ओसेम् येसु नम्‍समातेङ् सहर्‌री खन-खन स्‍येःजेत्‍ज्‍यी हुजु ग्‍लामाकी बजारमारी म्‍हीमाचे नबे म्‍हीमात बज्‍यी।

ओसेम् नबमात येसुइ न्‍हम्‍जइ न छुबुङ्‍जेतो बी नब बबे म्‍हीमाचे थेङ्‌त फ्‍या स्‍य्‍हु लज्‍यी।

ओसेम् थेङ्‌त छुबलमा जम्‍मनो फेन्‍ज्‍यी।

a 

६:५ ल्‍हो-ल्‍हो तेङेन्‍की लक्‍मा तेएनो स्‍य्‍हेङ् अखम्म्‍हीमाचे थेङ्‌त बीस्‍वास् अलबल तज्‍यीम् थेङ्‌चे ल्‍हो-ल्‍हो तेङेन्‍की लक्‍मा स्‍य्‍हेङ्‍अजेत्।

b 

६:३७ मन ङ्‌ही म्‍हुइकी टङ चोदे टङम् म्‍ही गीःकी ल ब्रेत्‍की म्‍हेला य्‍हीन्‍ब।

पेठीम्‍की बारेरी लोप्‍पल

(मत्‍ती १५:१-९)

७

१ यरुसलेम सहर् ग्‍यम्‍से खबे फरीसीमातेङ् धर्‌म लोप्‍पोन्‍मा येसु मुबे ग्‍लारी गोर्‌ले र्‌हुब् तज्‍यी।

२ ओसेम् थेङ्‌यीमाचे येसुइ डबमाचे या अख्रुनले चटीबल म्रङ्‌ज्‍यी।

३ फरीसीमातेङ् यहुदीमा जम्‍मचे थेङ्‌यीमाकी म्‍हेमेमा य्‍हङ्‍सेइ पेठीम् अनुसार टोप्‍ले या अख्रुगदे चब अच।

४ चोदेकीनो अय्‍हीन्,

थेङ्‌यीमाचे बजार ग्‍यम्‍से खबतेङ् ख्रुइ अलगदे तेएनो अच।

ओसेम् थेङ्‌यीमाचे म्‍हन्‍दीथोबे चोतेबे पेठीम्‍मा ल्‍होल्‍होएनो य्‍हक्‍को मुब।

थेङ्‌यीमाचे थाल्मा,

खोरेमा,

तङ्‍लोमाएनो पेठीम् अनुसारनो म्‍यप्‍प।

५ होत्‍तज्‍यीम् फरीसीमातेङ् धर्‌म लोप्‍पोन्‍माचे थेङ्‌त,

“तले थेङ्‌की डबमाचे म्‍हेमेमाकी पेठीम् अनुसार थेङ्‌यीमाचे या अख्रुनले चब?”

बी ङ्‌योत्‍ज्‍यी।

६ येसुचे थेङ्‌यीमात सुङ्‌ज्‍यी,

“यसैया अगम्‍बक्‍तचे ब्रीबे चु तम् एङ्‌यी कपटीमात टोप् तब।

पर्‌मेस्‍वर्‌चे चोले सुङ्‌बल मुब-

‘चु म्‍हीमाचे ङत सुङ्‍चेकीनो स्‍हेस स्‍य्‍हेङ्‌ब

तर थेङ्‌यीमाकी सेम् ङ ग्‍यम्‍से य्‍हक्‍को थारीङ् मुब।

७ थेङ्‌यीमाचे ङत भ्‍युले तेन्‍ब,

तलेपङ्‍सम् थेङ्‌यीमाचे म्‍हीमाचे स्‍य्‍हेङ्‌बे नीयम्‍माकीनो लोप्‍प।’

८ “एङ्‍यीमाचे पर्‌मेस्‍वर्‌चे कुल्‍जेत्‍पे तम् अङ्‍येन्‍नले म्‍हीमाकी पेठीम्‍त ङ्‍येन्‍ब।”

९ येसुचे देबेएनो सुङ्‌ज्‍यी,

“एङ्‍यीमाचे र्‌हङ्‌की पेठीम् म्‍हन्‍दीबरी पर्‌मेस्‍वर्‌चे कुल्‍जेत्‍पे तम् गत्‍ते चनाखोले पीत्‍लाब।

१० तलेपङ्‍सम् मोसाचे पङ्‍बल मुब,

‘र्‌हङ्‌की अप-अमत स्‍हेस स्‍य्‍हेङो।’

ओसेम्,

‘खल्‍चे र्‌हङ्‌की अप-अमत स्‍हेस अस्‍य्‍हेङ्‍नले अतबे तम् पङ्‍ब हुजुत सेत्‍नोथोब।’

११ तर एङ्‍यीमाचेमी म्‍हीमात र्‌हङ्‌की अप-अमत,

‘थेङ्‍माचे ङ ग्‍यम्‍से यङ्‍थोस्‍येकी स्‍हे कुर्‌बान य्‍हीन्‍ब’ (कुर्‌बान पङ्‍बलम् पर्‌मेस्‍वर्‌्‌त पीन्‍बल य्‍हीन्‍ब) बी पङ्‍ज्‍यीम् लोप्‍ज्‍यी पङ्‌सम्,

१२ एङ्‍यीमाचे हुजु म्‍हीमात र्‌हङ्‌की अप-अममाइ लागीरी तेएनो स्‍य्‍हेङ् अबुङ्।

१३ चोले एङ्‍यीमाचे र्‌हङ्‌की पेठीम्‍मा म्‍हन्‍दीज्‍यीम् पर्‌मेस्‍वर्‌्‌की फ्रोइत पीत्‍लाब।

ओसेम् चोतेबे लक्‍मा ल्‍होल्‍होएनो य्‍हक्‍को स्‍य्‍हेङ्‌बल मुब।”

म्‍हीत नइनलबे तम्‍मा

(मत्‍ती १५:१०-२०)

१४ येसुचे देबेएनो य्‍हक्‍को म्‍हीमात र्‌हङ्‍ज ङ्‍होत्‍जेत्‍ज्‍यीम् सुङ्‌ज्‍यी,

“एङ्‍यीमा जम्‍मचेनो ङइ तम् ङ्‌येन्‍ज्‍यीम् गोउ।

१५ तइ चबे स्‍हेचेएनो म्‍हीत नइनअल।

तर म्‍हीइ सेम् ग्‍यम्‍से डोङ्‌बे अज्‍यबे तम्‍चेनो म्‍हीत नइनलब।

१६ [खल्‍ल न्‍हबीङ् मुब,

हुजुचे थ्‍येःखइ।”]a

१७ येसु म्‍हीमात पीत्‍थेन्‍ज्‍यीम् दीम्‍न्‍हङ् स्‍येःजेत्‍ज्‍यी।

ओसेम् थेङ्‌की डबमाचे चु तम्‍की अर्‌थ ङ्‌योत्‍ज्‍यी।

१८ येसुचे थेङ्‌यीमात सुङ्‌ज्‍यी,

“देरेसम्‍म एङ्‌यीमाचेएनो गोबल अरे?

एङ्‌यीमात था अरेउ?

सुङ् ग्‍यम्‍से न्‍हङ्‌री वङ्‌बे स्‍हेचे म्‍हीत नइनअल।

१९ तलेपङसम् हुजु म्‍हीइ सेम्‍न्‍हङ् अय्‍हीन्,

तर फोन्‍हङ् वङ्‌ब,

ओसेम् हुजु ल्‍ही ग्‍यम्‍से डोङ्‌य्‍हर्‌ब” बी सुङ्‌ज्‍यी।

(चोले येसुचे जम्‍म थोइ चबे स्‍हेमा सुद्‍द य्‍हीन्‍ब बी सुङ्‌जेत्‍ज्‍यी।)

२० येसुचे देबेएनो सुङ्‌ज्‍यी,

“सेम्‍न्‍हङ्चे दोरी डोङ्‌बे तम्‍माचे म्‍हीत नइनलब।

२१ तलेपङ्‍सम् म्‍हीइ सेम्‍न्‍हङ्‍से नइबे तम्‍मा म्‍हेन्‍ब,

बेस्‍या स्‍य्‍हेङ्‌ब,

य्‍होलब,

म्‍ही सेत्‍प ओसेम् ब्‍यभीचार् स्‍य्‍हेङ्‌ब,

२२ लोभ स्‍य्‍हेङ्‌ब,

अज्‍यबे लक् स्‍य्‍हेङ्‌ब,

ठग्‍तीब,

छरा तब,

स्‍हेर्‌ब,

खीसइतीब,

‘ङ र्‌हङ्‍ब खलेएनो अरे’ पङ्‍ब ओसेम् अम्‍हेन्‍नले लक्‍मा स्‍य्‍हेङ्‌ब।

२३ म्‍हीइ सेम्‍न्‍हङ्चे डोङ्‌बे चोतेबे अज्‍यबे जम्‍म तम्‍माचे म्‍हीत नइन तनलब।”

यहुदी अय्‍हीन्‍बे अमकोलइ बीस्‍वास्

(मत्‍ती १५:२१-२८)

२४ येसु हुजु ग्‍ला ग्‍यम्‍चे टुरोसतेङ् सीदोन प्रदेस्‍की सहर्‌क्‍योर् स्‍येःज्‍यी।

खल्‍चेएनो था अङ्‍खइ बी थेङ् दीम् गीःरी स्‍येःजेत्‍ज्‍यी।

तर म्‍हीमाचे ग्‍योनेनो था यङ्‌ज्‍यी।

२५ हुजु बेलोरीनो अमकोल गीःचे थेङ्‌की बारेरी थ्‍येःज्‍यी।

ओसेम् थ्‍येःब साच्‍चेनो थेङ्‌ज खज्‍यीम् थेङ्‌की स्‍य्‍हब्‍री पब्‍लु लज्‍यी।

हुजु अमकोलइ जमेता म्‍हङ् स्‍यप्‍पल मुबल।

२६ हुजु अमकोलम् सीरीया य्‍हुल्‍की फोनीके प्रदेस्‍री न्‍हबे यहुदी अय्‍हीन्‍बे अमकोल मुबल।

ओसेम् थेचे,

“ङइ जमे ग्‍यम्‍से म्‍हङ्‌त ल्‍हब्‍लाजेतो” बी येसुत फ्‍या स्‍य्‍हु लज्‍यी।

२७ तर येसुचे सुङ्‌ज्‍यी,

“ङोन्‍ग्‍यम् कोलमात म्रेन्‍नले चबुङो।

तलेपङ्‍सम् कोलमाकी चब ब्‍येन्‍ज्‍यीम् नीकीमात पीन्‍ब ज्‍यब अय्‍हीन्।”

२८ तर हुजु अमकोलचे,

“य्‍हीन्‍बनो प्रभु,

तर नीकीमाचेएनो कोलमाचे चबे ग्‍लाचे तइबे चबइ डेःमा चब” बी पङ्‍ज्‍यी।

२९ चु थ्‍येःज्‍यीम् येसुचे अमकोलत,

“एचे चोले पङ्‍बल तज्‍यीम् ए दीम्‍री ङ्‍यीउ।

एइ जमे ग्‍यम्‍से म्‍हङ् डोङ्‍ज्‍यीम् य्‍हर्‌बल मुब” बी सुङ्‌ज्‍यी।

३० थे दोःज्‍यीम् दीम्‍री ङ्‌यीमम् जमे ग्‍लारी न्‍हुटीबल म्रङ्‍ज्‍यी।

ओसेम् जमेइ ल्‍ही ग्‍यम्‍से म्‍हङ् डोङ्‍य्‍हर्‌बल मुबल।

येसुचे लेम्‍ब म्‍हीत फेन्‍न लजेत्‍पल

३१ येसु टुरोस प्रदेस् ग्‍यम्‍से डोङ्‍ज्‍यीम् सीदोनकी सहर तज्‍यीम् गालील ग्‍येक्‍योर स्‍येज्‍यी,

ओसेम् डेकापोलीस पङ्‍बे सहर च्‍यीरी स्‍येःजेत्‍ज्‍यी।

३२ हुजुरी म्‍हीमाचे न्‍हादीङ्तेङ् लेम्‍ब तबे म्‍ही गीःत थेङ्‌ज बज्‍यी।

ओसेम् थेङ्‌यीमाचे हुजु म्‍हीत थेङ्‌की फ्‍याचे छुज्‍यीम् फेन्‍नलबीनो बी थेङ्‌त फ्‍या स्‍य्‍हु लज्‍यी।

३३ येसुचे हुजु म्‍हीत म्‍हीमान्‍हङ्चे थारीङ् बोर्‌ज्‍यीम् थेइ न्‍हबीङ्‍री थेङ्‌की फ्‍या जुमी जङ्‍ज्‍यी।

ओसेम् येसुचे र्‌हङ्‌की फ्‍या जुमीरी थोः साज्‍यीम् हुजु म्‍हीइ ले छुजेत्‍ज्‍यी।

३४ ओसेम् येसुचे स्‍वर्‌गतोर् स्‍हीज्‍यीम् र्‌हीङ्‌बे सा डुत्‍ज्‍यीम् हुजु म्‍हीत,

“इफ्‍फाता” बी सुङ्‌ज्‍यी।

चु पङ्‍बलमी “ठोङो” पङ्‍बल य्‍हीन्‍ब।

३५ होले सुङ्‌ब साच्‍चेनो हुजु म्‍हीचे न्‍हबीङ् थ्‍येःज्‍यीम् तमएनो ज्‍येन्‍ले पङ्‍ब छ्‍येज्‍यी।

३६ येसुचे थेङ्‍यीमा जम्‍मतनो,

“चु तम् खल्‍तेएनो थस्‍येतो” बी कुल्‍जेत्‍ज्‍यी।

तर थेङ्‌चे गदे थस्‍येतो बी कुल्‍जेत्‍लेएनो म्‍हीमाचे झेन् य्‍हक्‍को स्‍येत्‍ज्‍यीम् ब्रज्‍यी।

३७ चु तम् थ्‍येःबमा जम्‍मनो तेङेन् तज्‍यीम्,

“थेङ्‌चे स्‍य्‍हेङ्‌जेत्‍पे लक्‍मा जम्‍मनो ज्‍यबल मुब।

थेङ्‌चे न्‍हादीङ्‍मातएनो थ्‍येःन लजेत्‍पल मुब।

ओसेम् लेम्‍बमात तम् पङ्‍ब खम्‍नलजेत्‍प” बी पङ्‍ज्‍यी।

a 

७:१६ चु पद् य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे।

येसुचे हजार ब्‍ली म्‍हीत ख्‍वाजेत्‍पल

(मत्‍ती १५:३२-३९)

८

१ हुजु बेलोरी देबेएनो ल्‍हो-ल्‍हो य्‍हक्‍को म्‍हीमा र्‌हुब् तज्‍यी।

थेङ्‍यीमातेङ् चबे स्‍हे तेएनो अरेबल तज्‍यीम् येसुचे डबमात र्‌हङ् मुबे ग्‍लारी ङ्‍होत्‍जेत्‍ज्‍यीम् सुङ्‌ज्‍यी,

२ “चु म्‍हीमात म्रङ्‌ज्‍यीम् ङत दय खज्‍यी।

तलेपङ्‍सम् थेङ्‍यीमा ङतेङ् बक्‍च्‍य टीबल सोम्‍रेत् तज्‍यी।

ओसेम् थेङ्‍यीमातेङ् चबे स्‍हे तेएनो अरे।

३ ओसेम् थेङ्‌यीमात फोइतेन्‍नो दीम्‍री पीत्‍ज्‍यी पङ्‌सम् थेङ्‍यीमा ख्रेन्‍ज्‍यीम् ग्‍यम्‍रीनो गुर्‌स्‍ये मुब।

तलेपङ्‍सम् थेङ्‍यीमान्‍हङ्‍री डेत्-डेत्मी य्‍हक्‍को थारीङ् ग्‍यम्‍से खबल मुब।”

४ ओसेम् डबमाचे येसुत,

“चु उजाड-ग्‍लारी चु म्‍हीमात खले चब बज्‍यीम् पीन्‍स्‍ये?”

बी पङ्‍ज्‍यी।

५ येसुचे थेङ्‌यीमात,

“एङ्‌यीमातेङ् ग्‍येङ् गदे मुब?”

बी ङ्‌योत्‍जेत्‍ज्‍यी।

थेङ्‌यीमाचे,

“ग्‍येङ् ङ्‌यीस् मुब” बी पङ्‍ज्‍यी।

६ हुजु लीप्‍चे येसुचे म्‍हीमात पङ्‍गर्‌री टीउ बी सुङ्‌ज्‍यीम् ग्‍येङ् ङ्‌यीस् थोज्‍यीम् पर्‌मेस्‍वर्‌त होर्‌छ्‌ये न्‍हङ्‍न्‍ज्‍यी।

ओसेम् म्‍हीमात ग्‍येङ् क्‍युत्‍ज्‍यीम् जुपीन्‍खइ बी डबमात न्‍हङ्‍न्‍ज्‍यी।

ओसेम् डबमाचे म्‍हीमात जुपीन्‍ज्‍यी।

७ थेङ्‍यीमातेङ् तर्‌ङ ज्‍यीदमाएनो चेक् मुबल।

ओसेम् थेङ्‌चे हुजु तर्‌ङ थोज्‍यीम् पर्‌मेस्‍वर्‌त व्‍होर्‌छ्‌ये न्‍हङ्‌ज्‍यीम् म्‍हीमात जुबीनो बी डबमात न्‍हङ्‍जेत्‍ज्‍यी।

८ म्‍हीमा जम्‍मचेनो म्रेन्‍नले चज्‍यी।

थेङ्‌यीमाचे ल्‍हाबलमा डलो ङ्‌यीस् र्‌हुब् लज्‍यी।

९ हुजुरी चबे म्‍हीमा हजार ब्‍लीइ था मुबल।

ओसेम् येसुचे थेङ्‌यीमात दीम्‍री पीत्‍ज्‍यी।

१० होले तब साच्‍चेनो येसु डबमातेङ् दोङ्‍गरी क्रेत्‍जेत्‍ज्‍यीम् दलमनुथा पङ्‍बे ग्‍लाक्‍योर् स्‍येःजेत्‍ज्‍यी।

फरीसीमाचे चीनो र्‌हीत्‍पल

(मत्‍ती १६:१-४)

११ फरीसीमा येसु मुबे ग्‍लारी खज्‍यीम् तम् ज्‍योप्‍प तीप्‍ज्‍यी।

थेङ्‌यीमाचे येसुत जाच्‍तीबरी,

“ङ्‌यीमात स्‍वर्‌ग ग्‍यम्‍से चीनो गीः ङोनो” बी पङ्‍ज्‍यी।

१२ येसुचे चु थ्‍येःब बीसेम् र्‌हीङ्‌बे बुः डुत्‍ज्‍यीम्,

“तीन्‍हम्‍स्‍य्‍होकी चु म्‍हीमाचे तले चीनो म्‍हइबल?

ङ एङ्‌यीमात देमेन्‍नो पङ्‍ब,

चु पुस्‍तइ म्‍हीमात तइ चीनोएनो पीन्‍स्‍ये अरे” बी सुङ्‌ज्‍यी।

१३ ओसेम् थेङ्‌यीमात ख्‍लेथेन्‍ज्‍यीम् थेङ् देबेएनो दोङ्‍गरी क्रेत्‍ज्‍यीम् डबमातेङ् बक्‍च्‍य ग्‍येइ क्‍योम्‍सङ् स्‍येःजेत्‍ज्‍यी।

फरीसीतेङ् हेरोदकी खमीर्

(मत्‍ती १६:५-१२)

१४ डबमाचे ग्‍येङ् बोर्‌ब म्‍लेत्‍पल मुबल।

ओसेम् दोङ्‍गरी थेङ्‍यीमातेङ् ग्‍येङ् गीःकीनो मुबल।

१५ येसुचे थेङ्‌यीमात चेतावनी न्‍हङ्‌ज्‍यीम्,

“एङ्‍यीमा फरीसीमातेङ् ग्‍यल्‍बो हेरोदकी खमीर् ग्‍यम्‍से जोगइतीज्‍यीम् टीउ” बी सुङ्‌ज्‍यी।

१६ ओसेम् डबमाचे,

“ङ्‍य्‍हङ्‍मातेङ् ग्‍येङ् अरेबल तज्‍यीम् थेङ्‌चे चोले सुङ्‌बल तल” बी थेङ्‌यीमान्‍हङ् तम् पङ्‍ब छ्‍येज्‍यी।

१७ येसुचे चु तम् था यङ्‌ज्‍यीम् थेङ्‌यीमात ङ्‌योत्‍जेत्‍ज्‍यी,

“एङ्‌यीमातेङ् ग्‍येङ् अरे बी तले पङ्‍ब?

एङ्‌यीमाचे स्‍येःबल अरे?

एङ्‍यीमाचे गोबल अरे?

एङ्‌यीमाकी सेम् दवम् सम्‍मनो कोङ्‍बलनो मुब?

१८ एङ्‌यीमाल मीः मुज्‍यीमएनो म्रङ्‍अखमो?

न्‍हबीङ् मुज्‍यीमएनो थ्‍येःअखमो?

एङ्‌यीमात व्‍हल् अरे?

१९ ङचे हजार ङ्‍ह म्‍हीमात ग्‍येङ् ङ्‍हचे ख्‍वाबल एङ्‍यीमाचे म्‍लेत्‍ज्‍यी?

एङ्‍यीमाचे ल्‍हाबे ग्‍येङ्‌मा डलो गदे र्‌हुब्‍ज्‍यी?”

ओसेम् थेङ्‌यीमाचे “डलो चुङ् ङ्‌ही” बी पङ्‍ज्‍यी।

२० येसुचे देबेएनो,

“ओसेम् ङचे हजार ब्‍ली म्‍हीमात ग्‍येङ् ङ्‌यीस् ग्‍यम्‍से ख्‍वाबे बेलोरी एङ्‍यीमाचे ल्‍हाबे ग्‍येङ्‌मा गदे डलो र्‌हुब्‍ज्‍यी?”

बी ङ्‌योत्‍जेत्‍ज्‍यी।

ओसेम् थेङ्‌यीमाचे पङ्‍ज्‍यी,

“डलो ङ्‌यीस्।”

२१ थेङ्‌चे थेङ्‌यीमात,

“एङ्‍यीमाचे देरेसम्‍मनो गोबल अरे?”

बी सुङ्‌ज्‍यी।

येसुचे कन म्‍हीत फेन्‍न लजेत्‍पल

२२ हुजु लीप्‍चे येसुतेङ् थेङ्‌की डबमा बेथसेदारी ब्‍योन्‍खजेत्‍ज्‍यी।

ओसेम् म्‍हीमाचे कन म्‍ही गीःत थेङ्‌ज बज्‍यीम्,

“चु म्‍हीत छुपीन्‍ज्‍यतो” बी फ्‍या स्‍य्‍हु लज्‍यी।

२३ येसुचे हुजु कन म्‍हीत ब्रेत्‍ज्‍यीम् नम्‍स न्‍हङ्‍चे फीर्‌च्‍योर् बोर्‌जेत्‍ज्‍यी।

ओसेम् थेइ मीः ङ्‍य्‍हीरीनो थो साज्‍यीम् थेइ जोरी र्‌हङ्‌की फ्‍या थेन्‍जेत्‍ज्‍यीम्,

“एचे तेए म्रङ्‌ब?”

बी ङ्‌योत्‍जेत्‍ज्‍यी।

२४ ओसेम् हुजु म्‍हीचे खनबीबीनो च्‍याज्‍यीम्,

“ङचे म्‍हीमात दोङ्‌बोमा र्‌हङ्‌ले म्रङ्‌टीब ओसेम् थेङ्‍यीमा ब्रटीबल मुब” बी पङ्‍ज्‍यी।

२५ ओसेम् येसुचे देबेएनो थेइ मीः ङ्‍य्‍हीरीनो फ्‍या थेन्‍जेत्‍ज्‍यी।

ओसेम् थेचे ज्‍यनले च्‍यामम् जम्‍मनो स्‍हेमा ज्‍यनले म्रङ्‌ज्‍यी।

२६ हुजु लीप्‍चे येसुचे थेत,

“चु नम्‍सरी अवङ्‌नले सर्-सर् दीम्‍री ङ्‍यीउ” बी सुङ्‌ज्‍यी।

येसु खल य्‍हीन्‍ब?

(मत्‍ती १६:१३-२०; लुका ९:१८-२१)

२७ हुजु लीप्‍चे येसु डबमातेङ् कैसरीया फीलीप्‍पी पङ्‍बे सहरकी रेइकी नम्‍समारी स्‍येःज्‍यी।

ग्‍यम्‍री स्‍येःटीमम् येसुचे र्‌हङ्‌की डबमात चोले ङ्‌योत्‍जेत्‍ज्‍यी,

“म्‍हीमाचे ङत खल पङ्‍ब?”

२८ थेङ्‌यीमाचे पङ्‍ज्‍यी,

“थेङ्‌त डेत्‍चे बप्‍तीस्‍मा पीन्‍बे युहन्‍ना पङ्‍ब,

कोइचे एलीया पङ्‍ब।

ल्‍हो-ल्‍हो डेत्-डेत्‍चेम् अगम्‍बक्‍तमा न्‍हङ्‌री गीः पङ्‍ब।”

२९ ओसेम् येसुचे,

“तर एङ्‍यीमाचेम् ङत खल पङ्‍ब स्‍यीम्?”

बी थेङ्‌यीमात ङ्‌योत्‍जेत्‍ज्‍यी।

पत्रुसचे,

“थेङ् मुक्‍ती न्‍हङ्‍हबे ख्रीस्‍ट् य्‍हीन्‍ब” बी पङ्‍ज्‍यी।

३० ओसेम् येसुचे थेङ्‌यीमात,

“चु तम् खल्‍तेएनो थस्‍येतो” बी कुल्‍जेत्‍ज्‍यी।

येसुचे र्‌हङ् स्‍यीस्‍येकी बारेरी सुङ्‌बल

(मत्‍ती १६:२१-२३; लुका ९:२२)

३१ हुजु लीप्‍चे येसुचे डबमात र्‌हङ्‌की बारेरी चोले सुङ्‌ज्‍यी,

“म्‍हीइ जचे य्‍हक्‍को दुख नाथोस्‍ये मुब।

ओसेम् थेत अगुवामा,

ङ्‍हच्‍छ्‍यङ् लम्‍बुमा ओसेम् धर्‌म लोप्‍पोन्‍माचे बीरोद् लज्‍यीम् सेत्‍स्‍ये मुब।

तर थे सोम्‍रेत् लीप्‍चे दोज्‍यीम् सोस्‍ये मुब।”

३२ चोले थेङ्‌चे डबमात चु तम् गोनलजेत्‍ज्‍यी।

ओसेम् पत्रुसचे थेङ्‌त ग्‍ला गीरी बोर्‌ज्‍यीम्,

“चोले थसुङो” बी बराज्‍यी।

३३ तर येसुचे डबमा पट्‍टी दोज्‍यीम् स्‍हीःज्‍यी।

ओसेम् पत्रुसत बराज्‍यीम्,

“सैतान्,

ए ङ ग्‍यम्‍से थारीङ् य्‍हरो!

एइ तम् पर्‌मेस्‍वर्‌् ग्‍यम्‍से अय्‍हीन्,

तर म्‍ही ग्‍यम्‍से य्‍हीन्‍ब” बी सुङज्‍यी।

डबमाचे नाथोबे दुख

(मत्‍ती १६:२४-२८; लुका ९:२३-२७)

३४ हुजु लीप्‍चे येसुचे र्‌हङ्‌की डबमातेङ् हुजुरी मुबे म्‍हीमात ङ्‌होत्‍ज्‍यीम् सुङ्‌ज्‍यी,

“खल म्‍ही पङ्‌लेनो ङइ लीप्‍चे ब्रबे सेम् लज्‍यी पङ्‌सम् थेचे र्‌हङ्‌तनो म्‍लेत्‍थोब।

ओसेम् थेचे र्‌हङ्‌की क्रुस् नाज्‍यीम् ङइ लीप्‍चे ब्रथोब।

३५ तलेपङ्‍सम् खल्‍चे र्‌हङ्‌की जीवन थर्‌नलब म्‍हइज्‍यी,

थेइ जीवन म्‍हस्‍ये मुब।

तर खल्‍चे र्‌हङ्‌की जीवन् ङतेङ् ङइ ज्‍यबे सम्‍तर्‌की लागीरी पीन्‍ज्‍यी हुजुचे जीवन यङ्‍स्‍ये मुब।

३६ म्‍हीचे जम्‍बुलीङ्‌नो र्‌हङकी यारी कीन्‍लेएनो र्‌हङ्‌की जीवन् म्‍हज्‍यी पङ्‌सम् थेत त ज्‍यब तल?

३७ म्‍हीचे खेमेनो अबेबे जीवन् यङ्‌बे लागीरी पर्‌मेस्‍वर्‌त पीन्‍खम्‍बल तेएनो अरे।

३८ चु ब्‍यभीचारीमातेङ् पापी पुस्‍ताइ म्‍हीमा ङतेङ् ङइ वचनत पेत्‍ज्‍यी पङ्‌सम् म्‍हीइ जएनो र्‌हङ्‌की अपइ महीमातेङ् पबीत्र स्‍वर्‌गदुत्‍मातेङ् युबे बेलोरी हुजुत र्‌हङ्‌ल पङ्‌बरी थेङ् पेत्‍स्‍ये मुब।”

९

१ ओसेम् येसुचे थेङ्‌यीमात,

“ङ एङ्‌यीमात देमेन्‍नो पङ्‍ब,

चुरी रप्‍टीबे म्‍हीमान्‍हङ्‌री डेत्-डेत्चे पर्‌मेस्‍वर्‌्‌की य्‍हुल् ङ्‍हच्‍छ्‍यङ् सक्‍तीरी खबल अम्रङ्‌गदे थेङ्‍यीमा स्‍यीस्‍ये अरे” बी सुङ्‌ज्‍यी।

येसुइ ल्‍हीः पोबल

(मत्‍ती १७:१-१३; लुका ९:२८-३६)

२ डुरेत् लीप्‍चे येसुचे पत्रुस,

याकुब ओसेम् युहन्‍नात र्‌हङ्‍तेङ् बक्‍च्‍य नोम्‍ज्‍यीम् नोबे गङ् गीःरी स्‍येःज्‍यी।

हुजुरी थेङ्‌माकीनो मुबल।

ओसेम् थेङ्‌यीमाचे च्‍यान-च्‍याननो येसुइ ल्‍हीः पोज्‍यी।

३ ओसेम् थेङ्‌की न्‍हम्‍ज य्‍हक्‍को तर् तज्‍यी।

जम्‍बुलीङ्‌री चोतेबे तर् खल्‍चेएनो ख्रुज्‍यीम् तनलब अखम्।

४ ओसेम् हुजुरी मोसातेङ् एलीयात येसुतेङ् बक्‍च्‍य तम् पङ्‍टीबल थेङ्‌यीमाचे म्रङ्‌ज्‍यी।

५ ओसेम् पत्रुसचे येसुत,

“लोप्‍पोन्,

ङ्‌यीमा चुरी तब ज्‍यब तनेम्।

ङ्‌यीमाचे चुरी गोरा सोम् स्‍य्‍हेङ्‍गे,

गीः थेङ्‌की लागीरी,

गीः मोसाइ लागीरी ओसेम् गीः एलीयाकी लागीरी” बी पङ्‍ज्‍यी।

६ थेङ्‍यीमा य्‍हक्‍को लोङ्‍बल तज्‍यीम् पत्रुसचे त पङ्‍थोब बी अस्‍ये।

७ हुजु बेलोरीनो मुक्‍प खज्‍यीम् थेङ्‌यीमात उप्‍ज्‍यी।

ओसेम् मुक्‍प न्‍हङ्‍चे चोतेबे केत् युज्‍यी,

“चु ङइ म्‍होइबे ज य्‍हीन्‍ब,

एङ्‍यीमाचे थेइ तम् ङ्‌येनो।”

८ चोले पङ्‍ब थ्‍येःब बीसेम् थेङ्‌यीमाचे हुजुरी कोरोरो च्‍यामम् येसु बीम ल्‍हो-ल्‍हो खलेएनो अम्रङ्।

९ ओसेम् गङ्‌चे क्रसु फप्‍युटीबे बेलोरी येसुचे डबमात,

“म्‍हीइ ज स्‍यीज्‍यीम् लीक्‍यम् स्‍यीब ग्‍यम्‍से असो गदे तीङ्‌यी म्रङ्‌बे तम् एङ्‍यीमाचे खल्‍तेएनो थस्‍येतो” बी सुङ्‌ज्‍यी।

१० होत्‍तज्‍यीम् थेङ्‌चे सुङ्‍बे तम् थेङ्‌यीमाचे ङ्‍येन्‍ज्‍यी।

तर थेङ्‌यीमाचे र्‌हङ्‍न्‍हङ्,

“स्‍यीज्‍यीम् सोब पङ्‍बलम् त य्‍हीन्‍ब?”

बी तम् लज्‍यी।

११ ओसेम् थेङ्‌यीमाचे येसुत,

“धर्‌म लोप्‍पोन्‍माचे ङोन्‍ग्‍यम् एलीया अगम्‍बक्‍त खथोब बी तले पङ्‍ब?”

बी ङ्‌योत्‍ज्‍यी।

१२ येसुचे थेङ्‌यीमात सुङ्‌ज्‍यी,

“य्‍हीन्‍ब,

ङोन्‍ग्‍यम् एलीया खज्‍यीम् जम्‍मनो तम्‍मा टोप् लस्‍ये मुब।

तर म्‍हीइ जचे य्‍हक्‍को दुख नाबतेङ् थेत म्‍हीमाचे अखोस्‍ये मुब बी धर्‌मइ छ्‍येःरी तले ब्रबील?

१३ तर ङ एङ्‌यीमात पङ्‍ब,

एलीया खज्‍यीन्‍बल मुब।

ओसेम् थेइ बारेरी धर्‌मइ छ्‍येःरी ब्रीब र्‌हङ्‌लेनो म्‍हीमाचे थेत ता स्‍य्‍हेङ्‍गे म्‍हेन्‍ज्‍यी हुजुनो स्‍य्‍हेङ्‌ज्‍यी।”

येसुचे म्‍हङ् स्‍यप्‍पे कोलत फेन्‍न लजेत्‍पल

(मत्‍ती १७:१४-२१; लुका ९:३७-४३)

१४ थेङ्‍यीमा ल्‍हो-ल्‍हो डबमा मुबे ग्‍लारी दोःब बीसेम् हुजुरी कोरोरोले य्‍हक्‍को म्‍हीमा र्‌हुब् तबल मुबल।

ओसेम् धर्‌म लोप्‍पोन्‍मा थेङ्‌की डबमातेङ् तम् ज्‍योप्‍टीब मुबल।

१५ ओसेम् येसुत म्रङ्‌ब साच्‍चेनो य्‍हक्‍को म्‍हीमा जम्‍मनो तेङेन् तज्‍यीम् छ्‍योङ्‌य्‍हरज्‍यीम् थेङ्‌त स्‍वागत स्‍य्‍हेङ्‌ज्‍यी।

१६ येसुचे डबमात,

“एङ्‍यीमा थेङ्‍यीमातेङ् तइ तम् ज्‍योप्‍टीबल?”

बी ङ्‌योत्‍जेत्‍ज्‍यी।

१७ य्‍हक्‍को म्‍हीमान्‍हङ्चे म्‍ही गीःचे येसुत पङ्‍ज्‍यी,

“लोप्‍पोन्,

ङचे ङइ जत थेङ्‌ज बबल मुब।

तलेपङ्‍सम् म्‍हङ् स्‍यप्‍ज्‍यीम् थेत म्‍हङ्‍चे लेम्‍ब तनलबल मुब।

१८ थेत म्‍हङ्‍चे चुङ्‌बे बेलोरी सरी म्‍य्‍हाज्‍यीम् थेइ सुङ्‌से कोप्‍स्‍यो डोङ्‍ब।

ओसेम् थे स क्रीतीक्‍ज्‍यीम् कङ्‌लङ् कुङ्‌लुङ् तब।

ङचे थेङ्‌की डबमात हुजु म्‍हङ् तेत्‍लापीनो बी फ्‍या स्‍य्‍हु लज्‍यी।

तर थेङ्‌यीमाचे अखम्।”

१९ येसुचे थेङ्‌यीमात सुङ्‌ज्‍यी,

“ओ बीस्‍वास् अरेबे म्‍हीमा,

ङ एङ्‌यीमातेङ् खेम सम्‍म टील?

ङ एङ्‌यीमात गत्‍ते नाब?

हुजु ठीटत ङइज बोउ।”

२० थेङ्‌यीमाचे हुजु ठीटत येसु मुबे ग्‍लारी बज्‍यी।

येसुत म्रङ्‌ब साच्‍चेनो म्‍हङ्‍चे ठीटत तोर्‌म्‍य्‍ह-मोर्‌म्‍य्‍ह स्‍य्‍हेङ्‌ज्‍यी।

ओसेम् ठीट सरी बोलोक्‍ज्‍यीम् सुङ्चे कोप्‍स्‍यो तेत्‍प तीप्‍ज्‍यी।

२१ ओसेम् येसुचे हुजु कोलइ अपत,

“खेम य्‍हङ्‍स्‍ये चु कोलत चोले तबल?”

बी ङ्‌योत्‍जेत्‍ज्‍यी।

ओसेम् कोलइ अपचे पङ्‍ज्‍यी,

“थे ज्‍यीद मुब य्‍हङ्‌स्‍येनो चोले तबल य्‍हीन्‍ब।

२२ ओसेम् थेत सेत्‍पे लागीरी म्‍हङ्‍चे य्‍हम्‍चे य्‍हम्‍रीनो मेतेङ् यीरी इलाब।

थेङ्‌चे खम्सम् ङ्‌यीमात दय स्‍य्‍हेङ्‌ज्‍यीम् थेत फेन्‍न लपीन्‍जेतो।”

२३ येसुचे थेत सुङ्‌ज्‍यी,

“‘खम्सम्’ बी तले पङ्‍बल?

बीस्‍वास् स्‍य्‍हेङ्‍बलत जम्‍मनो तब खम्‍ब।”

२४ चु थ्‍येःब साच्‍चेनो हुजु कोलइ अपचे क्रीङ्‌ज्‍यीम्,

“ङ बीस्‍वास् स्‍य्‍हेङ्‌ब।

तर ङइ अकोङ्‍बे बीस्‍वासत र्‌हो स्‍य्‍हेङ्‌जेतो!”

बी पङ्‍ज्‍यी।

२५ य्‍हक्‍को म्‍हीमा र्‌हङ् मुबे ग्‍लारी खटीबल म्रङ्‌ज्‍यीम् येसुचे म्‍हङ्‌त,

“ओ लेम्‍बतेङ् न्‍हादीङ् तनलबे म्‍हङ्,

चु कोल ग्‍यम्‍से डोङो!

ओसेम् दोःज्‍यीम् चु कोलइ ल्‍हीरी खेमेएनो थवङो!”

बी बराज्‍यीम् कुल्‍जेत्‍ज्‍यी।

२६ ओसेम् हुजु म्‍हङ् क्रीङ्‌ज्‍यीम् हुजु कोलत तोर्‌म्‍य्‍ह-मोर्‌म्‍य्‍ह स्‍य्‍हेङ्‌ज्‍यीम् डोङ्‍य्‍हर्‌ज्‍यी।

ओसेम् हुजु कोल स्‍यीब र्‌हङ्‍ब तज्‍यीम् जम्‍मचेनो,

“लौ कोलम् स्‍यीनेम्” बी पङ्‍ज्‍यी।

२७ तर येसुचे थेइ या चुङ्‌ज्‍यीम् सेन्‍जेत्‍प बीसेम् कोल रेःज्‍यी।

२८ ओसेम् दीम्‍न्‍हङ् स्‍येःब बीसेम् डबमाचे ल्‍हो-ल्‍हो म्‍हीमा अरेबे बेलोरी थेङ्‌त,

“ङ्‌यीमाचे हुजु म्‍हङ्‍त तले तेत्‍प अखम्?”

बी ङ्‌योत्‍ज्‍यी।

२९ ओसेम् येसुचे,

“चोतेबे म्‍हङ्‍मी प्रार्‌थनाचेकीनो ल्‍हप्‍लाब खम्‍ब” बी सुङ्‌ज्‍यी।

येसुचे र्‌हङ् स्‍यीस्‍येकी बारेरी देबेएनो सुङ्‌बल

(मत्‍ती १७:२२-२३; लुका ९:४३-४५)

३० ओसेम् येसुतेङ् थेङ्‌की डबमा हुजु ग्‍ला पीत्‍थेन्‍ज्‍यीम् गालील तज्‍यीम् स्‍येज्‍यी।

थेङ्‌यीमा मुबे ग्‍ला खल्‍चेएनो अस्‍येखइ पङ्‍बे थुः थेङ्‌ल मुबल,

३१ तलेपङ्‍सम् थेङ्‌चे र्‌हङ्‌की डबमात लोप्‍जेत्‍टीब मुबल।

थेङ्‌चे थेङ्‌यीमात सुङ्‌ज्‍यी,

“म्‍हीइ जत म्‍हीमाकी यारी सोप्‍तीस्‍ये मुब,

ओसेम् थेङ्‌यीमाचे थेत सेत्‍स्‍ये मुब।

तर स्‍यीज्‍यीम् सोम्‍रेत् लीप्‍चे थे सोज्‍यीम् रेःस्‍ये मुब।”

३२ तर डबमाचे थेङ्‌की चु फ्रोइ गोअखम्।

ओसेम् थेङ्‌त ङ्‍योत्‍परीएनो थेङ्‍यीमा लोङ्‌ज्‍यी।

खल ङ्‍हच्‍छ्‍यङ्?

(मत्‍ती १८:१-५; १०:४२; लुका ९:४६-५०)

३३ थेङ्‍मा कफर्‌नहुम पङ्‍बे ज्‍यीद सहर्‌री दोखजेत्‍ज्‍यी।

ओसेम् दीम्‍री स्‍य्‍हुजेत्‍टीबे बेलोरी येसुचे डबमात,

“दोलो एङ्‍यीमा ग्‍यम्‍री तइ तम् पङ्‍टीबल?”

बी ङ्‌योत्‍जेत्‍ज्‍यी।

३४ तर थेङ्‌यीमाचे तेएनो अपङ्।

तलेपङ्‍सम् थेङ्‍यीमान्‍हङ्‍री,

“खल ङ्‍हच्‍छ्‍यङ् य्‍हीन्‍ब?”

पङ्‍बे तम् लटीबल मुबल।

३५ ओसेम् येसु स्‍य्‍हुजेत्‍ज्‍यीम् चुङ् ङ्‌ही डबमात ङ्‍होत्‍जेत्‍ज्‍यीम्,

“खल्‍त जम्‍मन्‍हङ्‍री ङ्‍हच्‍छ्‍यङ् तबे सेम् मुज्‍यी थेचे जम्‍म न्‍हङ्‍री ज्‍यीद तज्‍यीम् जम्‍मइ स्‍य्‍हप्‍तो स्‍य्‍हेङ्‍थोब” बी सुङ्‌ज्‍यी।

३६ हुजु लीप्‍चे येसुचे थेङ्‌यीमाकी गुङ्‍री कोल गीःत रप्‍पुङ्‌जेत्‍ज्‍यी।

ओसेम् थेङ्‌चे कोलत तङ्‌री थोज्‍यीम् सुङ्‌ज्‍यी,

३७ “खल्‍चे ङइ मीन्‍री चोतेबे कोलत स्‍वागत स्‍य्‍हेङ्‌ज्‍यी थेचे ङतेएनो स्‍वागत स्‍य्‍हेङ्‌ब।

ओसेम् ङत स्‍वागत स्‍य्‍हेङ्‌बलचे ङतकीनो अय्‍हीन् ङत पीत्‍युजेत्‍पे अपतएनो स्‍वागत स्‍य्‍हेङ्‌ब।”

३८ युहन्‍नाचे येसुत पङ्‍ज्‍यी,

“लोप्‍पोन्,

म्‍ही गीःचे थेङ्‌की छेन्‍री म्‍हङ्‌मा ल्‍हब्‍टीबल ङ्‌यीमाचे म्रङ्‌ज्‍यी।

ओसेम् थे ङ्‍य्‍हमा न्‍हङ्‌ल अय्‍हीन्‍बल तज्‍यीम् ङ्‌यीमाचे थेत होले थलोउ पङ्‍ज्‍यी।”

३९ येसुचे थेङ्‌यीमात सुङ्‌ज्‍यी,

“होले थपङो!

तलेपङ्‍सम् खल्‍चे ङइ मीन्‍री तेङेन्‍की लक् स्‍य्‍हेङ्‌ब थेचे ग्‍योन्-ग्‍योन्‍नो ङइ बीरोद् स्‍य्‍हेङ् अखम्।

४० खल्‍चे ङ्‍य्‍हङ्‍की बीरोद् अस्‍य्‍हेङ्‌ज्‍यी थे ङ्‍य्‍हङ्‍लनो य्‍हीन्‍ब।

४१ ङ एङ्‌यीमात पङ्‍ब,

खल्‍चे एङ्‌यीमात मुक्‍ती न्‍हङ्‌बे ख्रीस्‍ट्‍की म्‍ही पङ्‍ज्‍यीम् बोङ्‍न नङ् यी पीन्‍ज्‍यी थेचे यङ्‌थोबे बक्सीस् यङ्‍स्‍येनो मुब।”

पाप ग्‍यम्‍से खले थर्‌ब?

(मत्‍ती १८:६-९; लुका १७:१-२)

४२ येसुचे देबेएनो सुङ्‌ज्‍यी,

“ङत बीस्‍वास् स्‍य्‍हेङ्‌बे चोतेबे कोलमा न्‍हङ्‌री गीःत खल्‍चे पाप स्‍य्‍हेङ्‌न लपुङ्‍ज्‍यी,

हुजुत खारीरी र्‌हन्‍द च्‍योज्‍यीम् समुन्‍द्र न्‍हङ् युलाब ज्‍यब तब।

४३ एइ याचे पाप स्‍य्‍हेङ्‌न लपुङ्‍ज्‍यी पङ्‌सम् हुजु या थाज्‍यीम् ख्‍लागोa।

या ङ्‍य्‍हीतेङ् छ्‍यम् खेमेएनो अस्‍यीबे मे लुम्‍टीबे नर्‌करी ङ्‍यीब बीमम् या गीःतेङ्‍कीनो खेमेएनो अबेबे जीवन्‍री वङ्‌ब ज्‍यब तब।

४४ [नर्‌करी न्‍ह च्‍योङ्‌लोङ्‍मा स्‍यीब न्‍ह मे स्‍यीब।]b

४५ ओसेम् एइ कङ्‍चे एत पाप स्‍य्‍हेङ्‌न लपुङ्‍ज्‍यी पङ्‌सम् हुजु थाज्‍यीम् ख्‍लागो।

कङ् ङ्‍य्‍हीतेङ् छ्‍यम् नर्‌करी ङ्‍यीब बीमम् कङ् गीःतेङ्‌कीनो खेमेएनो अबेबे जीवन्‍री वङ्‌ब ज्‍यब तब।

४६ [नर्‌करी न्‍ह च्‍योङ्‍लोङ्‍मा स्‍यीब न्‍ह मे स्‍यीब।]

४७ होलेनो एइ मीःचे पाप स्‍य्‍हेङ्‌न लपुङ्‍ज्‍यी पङ्‌सम् हुजु तेत्‍ज्‍यीम् ख्‍लागो।

मीः ङ्‍य्‍हीतेङ् छ्‍यम् नर्‌करी ङ्‍यीब बीमम् मीः गीःतेङ् पर्‌मेस्‍वर्‌की य्‍हुल्‍री वङ्‌ब ज्‍यब तब

४८ नर्‌करी न्‍ह च्‍योङ्‍लोङ्‍मा स्‍यीब न्‍ह मे स्‍यीब।

४९ “चदचे ठात सुद्‍द स्‍य्‍हेङ्‌ब र्‌हङ्‌ले जम्‍म म्‍हीमातनो मे ग्‍यम्‍से सुद्‍द स्‍य्‍हेङ्‌स्‍ये मुबc।

५० चद ज्‍यबे स्‍हे य्‍हीन्‍ब।

तर चदइ ब्रोत् य्‍हर्‌ज्‍यी पङ्‌सम् ताचे दोःज्‍यीम् ब्रोत् खनलस्‍ये?

एङ्‍यीमा चद र्‌हङ्‌ब तउ।

ओसेम् र्‌हङ्‌न्‍हङ्‌री थुन्‍ज्‍यीम्‌ टीउ।”

a 

९:४३ या थाज्‍यीम् ख्‍लागो येसुचे या थाज्‍यीम् ख्‍लागो बी सुङ्‌बलमी देमेन्‍नो यानो थागो बी सुङ्‌बल अय्‍हीन्। तर ङ्‍य्‍हङ्‍की या मीःतेङ् कङ् ग्‍यम्‍से पाप स्‍य्‍हेङ्‌बल तब। होत्‍तज्‍यीम् हुजुमा थाज्‍यी ख्‍लाब र्‌हङ्‌ले पाप स्‍य्‍हेङ्‌ब पीत्‍लाथोब बी सुङ्‌बल य्‍हीन्‍ब।

b 

९:४४ ४४ तेङ् ४६ पद्‍मी य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे

c 

९:४९ चदचे ठात सुद्‍द स्‍य्‍हेङ्‌ब र्‌हङ्‌ले जम्‍म म्‍हीमातनो मे ग्‍यम्‍से सुद्‍द स्‍य्‍हेङ्‌स्‍ये मुब फुट नोट तोब।

येसुचे स्‍यीङ्‍ग थाबे बारेरी लोप्‍जेत्‍पल

(मत्‍ती १९:१-१२; लुका १६:१८)

१०

१ हुजु लीप्‍चे येसुचे हुजु ग्‍ला ख्‍लेथेन्‍ज्‍यीम् यहुदीया प्रदेस्‍तेङ् यर्‌दन ग्‍येन्‍दीइ क्‍योम्‍सङ् स्‍येजेत्‍ज्‍यी।

देबेएनो हुजुरी य्‍हक्‍को म्‍हीमा र्‌हुप् तज्‍यी।

ओसेम् येसुचे ङोन्‍ग्‍यम् र्‌हङ्‌लेनो थेङ्‌यीमात लोप्‍जेत्‍ज्‍यी।

२ डेत्-डेत् फरीसीमा येसुइज खज्‍यीम् थेङ्‌त तम् चुङ्‌बरी ङ्‌योत्‍ज्‍यी,

“र्‌हेम्‍बोचे र्‌हङ्‌की म्रीङ्‍त स्‍यीङ्‍ग थाब तब वुइ अत?”

३ येसुचे थेङ्‌यीमात ङ्‌योत्‍जेत्‍ज्‍यी,

“एङ्‌यीमात मोसाचे ता कुल्‍बल मुब?”

४ थेङ्‌यीमाचे पङ्‍ज्‍यी,

“र्‌हेम्‍बोचे र्‌हङ्‌की म्रीङ्‍त ख्‍लाथोसम् स्‍यीङ्‍ग थाज्‍यीम् ख्‍लाब तब बी मोसाचे ब्रीबल मुब।”

५ येसुचे थेङ्‌यीमात सुङ्‌ज्‍यी,

“एङ्‌यीमाकी कोङ्‌बे सेम्‍चे लज्‍यीम् मोसाचे चोले ब्रीबल य्‍हीन्‍ब।

६ तर ठुङ्‍बे बेलो य्‍हङ्‌सेनो म्‍हीत ‘पर्‌मेस्‍वर्‌चे अपकोलतेङ् अमकोल’ स्‍य्‍हेङ्‌जेत्‍ज्‍यी।

७ ‘होत्‍तज्‍यीम् म्‍हीचे र्‌हङ्‌की अपतेङ् अमत ख्‍लेथेन्‍ज्‍यीम् र्‌हङ्‌की म्रीङ्‍तेङ् थुन्‍ज्‍यीम्‌ टीब।

८ ओसेम् थेङ्‍य्‍ही ल्‍ही गीः र्‌हङ्‍ब तस्‍ये मुब।’

देरेम् थेङ्‍यीमा ङ्‌ही अय्‍हीन् तर ल्‍हीः गीः तब।

९ होत्‍तज्‍यीम् पर्‌मेस्‍वर्‌चे ल्‍हीः गीः स्‍य्‍हेङ्‍जेत्‍पलत खल म्‍हीचेएनो अफेःखइ।”

१० येसु र्‌हङ्‌की डबमातेङ् दीम्‍री तबे बेलोरी थेङ्‌यीमाचे चु तम्‍की बारेरी देबेएनो ङ्‌योत्‍ज्‍यी।

११ येसुचे थेङ्‌यीमात सुङ्‌ज्‍यी,

“खल र्‌हेम्‍बोचे र्‌हङ्‌की म्रीङ्‍त स्‍यीङ्‍ग थाज्‍यीम् ल्‍हो-ल्‍हो अमकोलत भ्‍या स्‍य्‍हेङ्‌ब थेचे ङोन्‍ग्‍यम्‍की म्रीङ्‍की बीरुद्‍दरी ब्‍यभीचार् स्‍य्‍हेङ्‌ब।

१२ ओसेम् होलेनो खल म्रीङ्‍चे र्‌हङ्‌की र्‌हेम्‍बोतेङ् स्‍यीङ्‍ग थाज्‍यीम् ल्‍हो-ल्‍हो अपकोलत भ्‍या स्‍य्‍हेङ्‌ब थेचेएनो ङोन्‍ग्‍यम्‍की र्‌हेम्‍बोइ बीरुद्‍दरी ब्‍यभीचार् स्‍य्‍हेङ्‌ब।”

येसुचे कोलमात मोलम् न्‍हङ्‌बल

(मत्‍ती १९:१३-१५; लुका १८:१५-१७)

१३ येसुचे फ्‍याचे छुज्‍यीम् मोलम् न्‍हङ्‍खइ बी म्‍हीमाचे र्‌हङ्‌की कोलमा थेङ्‌ज बज्‍यी।

तर डबमाचे हुजु म्‍हीमात बराज्‍यी।

१४ चु म्रङ्‌ज्‍यीम् येसुत बोमो रप्‍ज्‍यी,

ओसेम् थेङ्‌यीमात सुङ्‌ज्‍यी,

“कोलमात ङइज खबुङो।

थेङ्‌यीमात थर्‌होदो,

तलेपङ्‍सम् पर्‌मेस्‍वर्‌्‌की य्‍हुल् चु कोलमा र्‌हङ्‍बलनो य्‍हीन्‍ब।

१५ ङ एङ्‌यीमात देमेन्‍नो पङ्‍ब,

खल्‍चे पर्‌मेस्‍वर्‌की य्‍हुल्‍त कोल गीःचे र्‌हङ्‌ले ग्रहन् अस्‍य्‍हेङ्‌ज्‍यी,

थे हुजु न्‍हङ् वङ्‍स्‍ये अरे।”

१६ हुजु लीप्‍चे थेङ्‌चे हुजु कोलमात र्‌हङ्‌की तङ्‌री थोज्‍यीम् थेङ्‍यीमाइ जोरी फ्‍या थेन्‍ज्‍यीम् मोलम् न्‍हङ्‌ज्‍यी।

बरु म्‍ही

(मत्‍ती १९:१६-३०; लुका १८:१८-३०)

१७ येसु हुजु ग्‍लाचे स्‍येःब छ्‍येमम् म्‍ही गीः छ्‍योङ्‍खज्‍यीम् थेङ्‌की ङोन्‍री पुइ जुःज्‍यीम् ङ्‌योत्‍ज्‍यी,

“ज्‍यबे लोप्‍पोन्,

खेमेएनो अबेबे जीवन् यङ्‌बरी ङचे त स्‍य्‍हेङ्‍थोब?”

१८ येसुचे थेत सुङ्‌ज्‍यी,

“ए ङत तले ज्‍यब पङ्‍ब?

पर्‌मेस्‍वर् बीम खलेएनो ज्‍यब अरे।

१९ पर्‌मेस्‍वर्‌चे कुल्‍जेत्‍पे अर्‌तीमा एचे स्‍येःबलनो मुब- ‘म्‍ही थसेतो,

ब्‍यभीचार् थस्‍य्‍हेङो,

य्‍हो थलोउ,

भ्‍यु पङ्‍ज्‍यीम् र्‌होत दोस् थपीनो,

थठग्‍तीउ ओसेम् र्‌हङ्‌की अप-अमत स्‍हेस स्‍य्‍हेङो।’”

२० हुजु म्‍हीचे पङ्‍ज्‍यी,

“लोप्‍पोन्,

ङचे हुजुमा जम्‍मनो कोल य्‍हङ्‌स्‍येनो ङ्‌येन्‍ज्‍यीम् ब्रबल मुब।”

२१ येसुचे थेत म्‍होइज्‍यीम् स्‍हीजेत्‍ज्‍यी ओसेम् सुङ्‌ज्‍यी,

“एचे दवम् लक् गीः स्‍य्‍हेङ्‌थोस्‍ये मुब।

ङ्‍यीउ ओसेम् एइ मुब थम्‍चे स्‍हेमा चुङ्‌ज्‍यीम् प्रङ्‌नमात पीनो,

एचे स्‍वर्‌गरी सम्‍पती यङ्‍स्‍ये मुब।

हुजु लीप्‍चे खज्‍यीम् ङइ लीप्‍चे ब्रउ।”

२२ येसुचे सुङ्‍बे चु तम् थ्‍येःज्‍यीम् थेइ लीः म्‍लङ् तज्‍यी।

ओसेम् य्‍हक्‍को छेर्‌ज्‍यीम् य्‍हर्‌ज्‍यी।

तलेपङ्‍सम् थे य्‍हक्‍को बरु मुबल।

२३ येसुचे कोरोरोले स्‍हीज्‍यीम् डबमात सुङ्‌जेत्‍ज्‍यी,

“बरु म्‍हीत पर्‌मेस्‍वर्‌की य्‍हुल्‍री वङ्‌बरी य्‍हक्‍को गारो मुब।”

२४ थेङ्‌की डबमा चु थ्‍येःज्‍यीम् तेङेन् तज्‍यी।

तर येसुचे थेङ्‌यीमात देबेएनो सुङ्‌ज्‍यी,

“अज्‍यो-अलेमा,

पर्‌मेस्‍वर्‌की य्‍हुल्‍री वङ्‌बरी य्‍हक्‍को गारो मुब।

२५ बरु म्‍ही पर्‌मेस्‍वर्‌की य्‍हुल्‍री वङ्‌ब बीमम् दब्‍की मीःचे ऊँट वङ्‌ब देबल तब।”

२६ चु थ्‍येःज्‍यीम् डबमा य्‍हक्‍कोनो तेङेन् तज्‍यीम् थेङ्‌यीमान्‍हङ् गीःचे गीःत ङ्‌योत्‍ज्‍यी,

“होलेपङ्‌सम् खल थर्‌ब खम्‍ब?”

२७ येसुचे थेङ्‌यीमात स्‍हीजेत्‍ज्‍यीम् सुङ्‌ज्‍यी,

“म्‍हीमाचे चु लक् स्‍य्‍हेङ्‌ब अखम्।

तर पर्‌मेस्‍वर्‌चे स्‍य्‍हेङ्‌जेत्‍प अखम्‍बल तेएनो अरे।”

२८ पत्रुसचे पङ्‍ज्‍यी,

“प्रभु,

ङ्‍यीमाचेमी जम्‍म स्‍हेमा ख्‍लेथेन्‍ज्‍यीम् थेङ्‌की लीप्‍चे ब्रबल मुब।”

२९ येसुचे सुङ्‌ज्‍यी,

“ङ एङ्‌यीमात देमेन्‍नो पङ्‍ब,

खल्‍चे ङइ लागीरी ओसेम् ज्‍यबे सम्‍तर्‌की लागीरी दीम्‍नम्,

अज्‍यो-अले,

अन-अङ,

अप-अम,

कोलमा ओसेम् म्रङ्‍मा ख्‍लेथेन्‍ज्‍यी,

३० थेचे जम्‍बलीङ्‍री मुबे बेलोरीनो सय गुन य्‍हक्‍को दीम्‍मा,

अज्‍यो-अलेमा,

अन-अङमा,

अप-अममा,

कोलमातेङ् म्रङ्‍मा ओसेम् म्‍हीमाचे पीन्‍बे दुखएनो नाथोस्‍ये मुब।

ओसेम् लीक्‍यम्‍की बेलोरीएनो खेमेएनो अबेबे जीवन यङ्‍स्‍ये मुब।

३१ तर देरे ङोन्‍ग्‍यम् मुबे य्‍हक्‍को म्‍हीमा लीप्‍चे तस्‍ये मुब।

ओसेम् देरे लीक्‍यम् मुबे म्‍हीमा ङोन्‍चे तस्‍ये मुब।”

येसुचे देबेएनो र्‌हङ् स्‍यीस्‍येकी बारेरी सुङ्‌बल

(मत्‍ती २०:१७-१९; लुका १८:३१-३४)

३२ येसुतेङ् थेङ्‌की डबमा यरुसलेम्‍री य्‍हर्‌टीबे बेलोरी येसु ङोन्-ङोन् स्‍येजेत्‍टीब मुबल।

डबमा छक्‍क तबल मुबल।

ओसेम् ल्‍हो-ल्‍हो थेङ्‌की लीप्‍चे ब्रबे म्‍हीमा लोङ्‍बल मुबल।

थेङ्‌चे देबेएनो र्‌हङ्‌की चुङ् ङ्‌ही डबमात तीच्‍छङ् नोम्‍ज्‍यीम् थेङ्‌की जोरी तयम्‍टीबे तम्‍मा स्‍येत्‍ज्‍यी।

३३ थेङ्‌चे सुङ्‌ज्‍यी,

“ङ्‌येनो,

देरे ङ्‍य्‍हङ्‍मा यरुसलेम्‍री ङ्‍यीटीबल मुब।

म्‍हीइ जत हुजुरी चुङ्‌ज्‍यीम् ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माकी यारी सोप्‍तीस्‍ये मुब।

थेङ्‌यीमाचे थेत सेत्‍नोथोब पङ्‍ज्‍यीम् रोमी म्‍हीमाकी यारी सोप्‍तीस्‍ये मुब।

३४ थेङ्‌यीमाचे थेत ङोःस्‍ये मुब,

थो सास्‍ये मुब,

कोर्‌रचे ग्‍यङ्‌स्‍ये मुब ओसेम् सेत्‍स्‍ये मुब।

तर थे स्‍यीज्‍यीम् सोम्‍रेत् लीप्‍चे देबेएनो सोस्‍ये मुब।”

याकुबतेङ् युहन्‍नाचे फ्‍या स्‍य्‍हु लबल

(मत्‍ती २०:२०-२८)

३५ हुजु लीप्‍चे जब्‍दीयाकी जमा याकुबतेङ् युहन्‍ना येसुइज खज्‍यीम्,

“लोप्‍पोन्,

ङ्‌यी ङ्‍य्‍हीचे ता र्‌हीत्‍लेनो थेङ्‌चे स्‍य्‍हेङ्‍पीन्‍जेतो बी ङ्‍यीङ्‍य्‍हीइ सेम् मुब” बी पङ्‍ज्‍यी।

३६ येसुचे थेङ्‍य्‍हीत “ङचे एङ्‍य्‍हीइ लागीरी ता स्‍य्‍हेङ्‍थोज्‍यी?”

बी ङ्‌योत्‍जेत्‍ज्‍यी।

३७ थेङ्‍य्‍हीचे पङ्‍ज्‍यी,

“थेङ् र्‌हङ्‌की स्‍वर्‌गइ ठीःरी स्‍य्‍हु:बे बेलोरी ङ्‍यीङ्‍य्‍हीत गीःत थेङ्‌की केत्‍पट्‍टीचे ओसेम् गीःत थेङ्‌की ल्‍होम् पट्‍टीचे टीपुङ्‍जेतो।”

३८ येसुचे थेङ्‌यीमात सुङ्‌ज्‍यी,

“एङ्‍यीमाचे ता र्‌हीत्‍थोब बी अस्‍ये।

ङचे नाबे दुख एङ्‍यीमाचे नाब खम्‍ब?

ङचे कीन्‍बे दुखइ बप्‍तीस्‍मा एङ्‍यीमाचे कीन्‍ब खम्‍ब?”

३९ थेङ्‌यीमाचे “ङ्‌यीमाचे खम्‍ब” पङ्‍ज्‍यी।

ओसेम् येसुचे थेङ्‌यीमात सुङ्‌ज्‍यी,

“देमेन्‍नो ङ्‍चे नाथोबे दुख एङ्‌यीमाचेएनो नास्‍ये मुब।

ओसेम् ङचे कीन्‍थोबे बप्‍तीस्‍मा एङ्‌यीमाचेएनो कीन्‍स्‍ये मुब।

४० तर ङइ केत् पट्‌टीतेङ् ल्‍होम् पट्‍टीचे टीबुङ्‍बे अधीकार् ङइ यारी अरे।

हुजु ग्‍ला पर्‌मेस्‍वर्‌चे खल्‍त पीन्‍ब पङ्‍ज्‍यीम् स्‍य्‍हेङ्‌जेत्‍ज्‍यी थेतनो न्‍हङ्‌स्‍ये मुब।”

४१ चु थ्‍येःज्‍यीम् ल्‍हो-ल्‍हो डब च्‍यीत याकुबतेङ् युहन्‍ना म्रङ्‌ज्‍यीम् बोमो रप्‍ज्‍यी।

४२ येसुचे थेङ्‌यीमात थेङ् मुबे ग्‍लारी ङ्‌होत्‍ज्‍यीम् सुङ्‌ज्‍यी,

“एङ्‍यीमाचे स्‍येःबलनो मुब,

यहुदी अय्‍हीन्‍बे म्‍हीमाइ जोरी सासन् स्‍य्‍हेङ्‌बे सासक्‍माचे र्‌हङ्‌की सेम्‍चे म्‍हेन्‍ब र्‌हङ्‌लेनो म्‍हीमाइ जोरी सासन् स्‍य्‍हेङ्‌ब।

ओसेम् ङ्‍हच्‍छ्‍यङ् पद्‍री मुबलमाचे म्‍हीमाइ जोरी अधीकार् स्‍य्‍हेङ्‌ब।

४३ तर एङ्‌यीमा होतेब तब अत।

एङ्‍यीमान्‍हङ्‌री खल्‍चे ङ्‍हच्‍छ्‍यङ् तबे सेम् लज्‍यी थेचे ल्‍हो-ल्‍हो जम्‍मइ स्‍य्‍हप्‍तो स्‍य्‍हेङ्‍थोब।

४४ ओसेम् एङ्‍यीमान्‍हङ्‍री खल्‍चे जम्‍मन्‍हङ्‍री ङोन्‍ग्‍यम् तबे सेम् लज्‍यी थे जम्‍मइ योक्‍पो तथोब।

४५ तलेपङ्‍सम् म्‍हीइ जएनो स्‍य्‍हप्‍तो यङ्‌बे लागीरी युबल अय्‍हीन्,

तर ल्‍हो-ल्‍होत स्‍य्‍हप्‍तो स्‍य्‍हेङ्‌बरी युबल य्‍हीन्‍ब।

ओसेम् र्‌हङ्‌की जीवन पीन्‍ज्‍यीम् य्‍हक्‍को म्‍हीमात थर्‌नलबरी युबल य्‍हीन्‍ब।”

बारतीमाइ पङ्‍बे कन म्‍ही

(मत्‍ती २०:२९-३४; लुका १८:३५-४३)

४६ येसु डबमातेङ् यरीहोरी दोखजेत्‍ज्‍यी।

ओसेम् हुजु सहर् ख्‍लेथेन्‍ज्‍यीम् स्‍येःबे बेलोरी य्‍हक्‍को म्‍हीमा थेङ्‌यीमाइ लीप्-लीप् ङ्‍यीज्‍यी।

ओसेम् ग्‍यम्‍री तीमैकी ज बारतीमाइ पङ्‍बे स्‍योःबे कन म्‍ही गीः टीटीब मुबल।

४७ हुजु कन म्‍हीचे नासरत्‍की येसु स्‍येःटीब बी थ्‍येःब बीसेम् थेचे क्रीङ्‌ज्‍यीम् पङ्‍ज्‍यी,

“ओ दाऊदकी ज येसु,

ङत दय स्‍य्‍हेङ्‌जेतो!”

४८ य्‍हक्‍को म्‍हीमाचे थेत कुटी टीउ बी बराज्‍यी।

तर थे झेन् केत् ङ्‍हच्‍छ्‍यङ् तेत्‍ज्‍यीम्,

“दाऊदकी ज ङत दय स्‍य्‍हेङ्‌जेतो!”

बी पङ्‍ज्‍यी।

४९ येसुचे हुजु कन म्‍ही क्रीङ्‍बल सेन्‍जेत्‍ज्‍यी।

ओसेम् थोम्‍ले रप्‍जेत्‍ज्‍यीम्,

“थेत चुरी ङ्‍होदो” बी सुङ्‌ज्‍यी।

ओसेम् थेङ्‌यीमाचे हुजु कन म्‍हीत,

“रेःगो ओसेम् ए तङो,

एत थेङ्‌चे ङ्‍होत्‍जेत्‍टीबल मुब” बी पङ्‍ज्‍यी।

५० ओसेम् थेचे य्‍हुर्‌बे येन् ख्‍लाथेन्‍ज्‍यीम् फोत् रेःज्‍यीम् येसुइज खज्‍यी।

५१ येसुचे थेत,

“ङचे एइ लागीरी त स्‍य्‍हेङ्‌खइ म्‍हेन्‍ब?”

बी ङ्‌योत्‍जेत्‍ज्‍यी।

ओसेम् हुजु कन म्‍हीचे पङ्‍ज्‍यी,

“लोप्‍पोन्,

ङइ मीः म्रङ्‍नलजेतो।”

५२ येसुचे थेत,

“ङ्‍यीउ,

एइ बीस्‍वासचे एत फेन्‍नलबल मुब” बी सुङ्‌ज्‍यी।

होले सुङ्‌ब साच्‍चेनो थेइ मीः म्रङ्‍खम्‍ज्‍यी।

ओसेम् थे ग्‍यम्‍री येसुइ लीप्‍चे ब्रज्‍यी।

येसुत यरुसलेम्‍री स्‍वागत स्‍य्‍हेङ्‌बल

(मत्‍ती २१:१-११; लुका १९:२८-४०; युहन्‍ना १२:१२-१९)

११

१ येसुतेङ् डबमा स्‍येःटीमम् यरुसलेम्‍की रेइकी जैतुन् पङ्‍बे गङ्‍तोर्‌की बेथफागेतेङ् बेथानीया पङ्‍बे ज्‍यीद नम्‍समारी दोखजेत्‍ज्‍यी।

ओसेम् थेङ्‌चे डब ङ्‌हीत चोले सुङ्‌ज्‍यीम् पीत्‍जेत्‍ज्‍यी,

२ “एङ्‌य्‍ही क्‍योम्‍सङ्‌की नम्‍सरी ङ्‍यीउ।

ओसेम् एङ्‌य्‍ही हुजु नम्‍सरी वङ्‌ब साच्‍चेनो खेमेएनो खलेएनो अक्रेत्‍पे य्‍हरु बुङ्‌गु गीः चुङ्‍थेन्‍बल यङ्‍स्‍ये मुब।

हुजुत पीत्‍ज्‍यीम् चुरी बोउ।

३ खल्‍चे पङ्‍लेएनो एङ्‌यीमात,

‘चु ता स्‍य्‍हेङ्‌बल?’

पङ्‍ज्‍यी पङ्‌सम्,

‘प्रभुत चु तोबल मुब,

ओसेम् थेङ्‌चे ग्‍योन्-ग्‍योन्‍नो चु दोःपीन्‍जेत्‍स्‍ये मुब’ पङो।”

४ ओसेम् थेङ्‍य्‍ही य्‍हर्‌ज्‍यी।

थेङ्‍य्‍हीचे हुजु य्‍हरु बुङ्‌गुत ग्‍यम् रेइकी दीम्‍की दोरी चुङ्‍थेन्‍बल यङ्‌ज्‍यी।

थेङ्‌यीमाचे हुजुत पीत्‍टीमम्

५ हुजुरी रप्‍टीबे म्‍हीमाचे थेङ्‍य्‍हीत,

“हुजु य्‍हरु बुङ्‌गुत पीत्‍ज्‍यीम् एङ्‌य्‍ही ता लटीब?”

बी ङ्‌योत्‍ज्‍यी।

६ थेङ्‍य्‍हीचे येसुचे सुङ्‍जेत्‍प र्‌हङ्‌लेनो थेङ्‌यीमात पङ्‍ब बीसेम् म्‍हीमाचे थेङ्‍य्‍हीत बुङ्‌गु बोर्‌पुङ्‍ज्‍यी।

७ थेङ्‍य्‍हीचे य्‍हरु बुङ्‌गुत येसुज बज्‍यीम् थेङ्‌य्‍हीइ ग्‍यामा बुङ्‍गुइ गोरी तीत्‍पीन्‍ज्‍यी।

ओसेम् येसु हुजुइ जोरी क्रेत्‍जेत्‍ज्‍यी।

८ य्‍हक्‍को म्‍हीमाचे थेङ्‍यीमाइ ग्‍यामा ग्‍यम्‍री तीत्‍पीन्‍ज्‍यी।

ओसेम् डेत्-डेत्चे ग्‍यम् रेइकी दोङ्‍बोमाइ य्‍हर्‌ङमा थाबज्‍यीम् ग्‍यम्‍री तीत्‍पीन्‍ज्‍यी।a

९ थेङ्‌की लीप्-ङोन्‍चे ब्रबे म्‍हीमाचे क्रीङ्‌ज्‍यीम् पङ्‍ज्‍यी,

“पर्‌मेस्‍वर्‌त तोप्‍प तखइb,

परमप्रभुइ छेन्‍री ब्‍योन्‍युबलत पर्‌मेस्‍वर्‌चे मोलम् न्‍हङ्‍खइ!

१० ङ्‍य्‍हङ्‍की म्‍हेमे दाऊदकी खस्‍येकी य्‍हुल्‍त पर्‌मेस्‍वर्‌चे मोलम् न्‍हङ्‍खइ!

ओसेम् स्‍वर्‌गइ पर्‌मेस्‍वर्‌त तोप्‍प तखइ!”

११ येसु यरुसलेम्‍री दोखब बीसेम् पर्‌मेस्‍वर्‌की दीम्‍न्‍हङ् स्‍येःज्‍यी।

ओसेम् पर्‌मेस्‍वर्‌की दीम्‍री मुबे जम्‍मनो स्‍य्‍हेमा स्‍हीजेत्‍ज्‍यी।

तर गेःबल तज्‍यीम् चुङ् ङ्‌ही डबतेङ् बेथानीयारी स्‍येःजेत्‍ज्‍यी।

रोःरो अरोबे नेभाराइ दोङ्‌बोत केम्‍लङ् न्‍हङ्‌बल

(मत्‍ती २१:१८-१९)

१२ न्‍हम्‍स्‍य्‍होर्‌हङ् थेङ्‍यीमा बेथानीयाचे दोःज्‍यीम् ब्‍योन्‍खटीमम् येसु ख्रेन्‍जेत्‍ज्‍यी।

१३ येसुचे चेक्‍पजकी क्‍योर् बा उलुप्‍ले मुबे नेभारइ दोङ्‌बो गीः म्रङ्‌जेत्‍ज्‍यी।

हुजु नेभारइ दोङ्‌बोरी रोःरो रोःज्‍यीवा बी स्‍हीबरी थेङ् स्‍येःज्‍यी।

तर हुजु दोङ्‌बोरी बामाकीनो यङ्‍जेत्‍ज्‍यी।

तलेपङ्‍सम् नेभारा रोःबे बेलो अतबल मुबल।

१४ ओसेम् येसुचे नेभारइ दोङ्‌बोत सुङ्‌ज्‍यी,

“देरे य्‍हङ्‍स्‍ये ए ग्‍यम्‍से रोःबे रोःरो खल्‍चेएनो चस्‍ये अरे।”

थेङ्‌चे चोले सुङ्‌जेत्‍पल थेङ्‌की डबमाचे थ्‍येःज्‍यी।

येसु पर्‌मेस्‍वर्‌की दीम्‍री स्‍येःबल

(मत्‍ती २१:१२-१७; लुका १९:४५-४८; युहन्‍ना २:१३-२२)

१५ येसुतेङ् थेङ्‌की डबमा यरुसलेम्‍री दोखजेत्‍प बीसेम् थेङ् पर्‌मेस्‍वर्‌की दीम्‍री स्‍येःजेत्‍ज्‍यी।

ओसेम् हुजुरी चुङ्‍टीबतेङ् ग्‍लुटीबलमा जम्‍मत ल्‍हब्‍लाजेत्‍ज्‍यीम् टङ देब्‍टीबलमाकी टेबल ओसेम् परेवामा चुङ्‌बरी टीबलमाकी ग्‍लामा प्‍लङ्-प्‍लीङ् सोलाजेत्‍ज्‍यी।

१६ थेङ्‌चे पर्‌मेस्‍वर्‌की दीम्‍री खल्‍तेएनो तइ स्‍हेएनो चुङ्‍बतेङ् ग्‍लुब स्‍य्‍हेङ् अबुङ्।

१७ ओसेम् थेङ्‌चे म्‍हीमात लोप्‍ज्‍यीम् सुङ्‌जेत्‍ज्‍यी,

“पर्‌मेस्‍वर्‌की फ्रोइरी चोले ब्रीबल मुब,

‘ङइ दीम् जम्‍म जात्‍की म्‍हीमाइ लागीरी प्रार्‌थना स्‍य्‍हेङ्‌बे दीम् तस्‍ये मुब।’

तर एङ्‍यीमाचे ङइ दीम्‍त य्‍होमा टीबे ग्‍ला स्‍य्‍हेङ्‌ज्‍यी।”

१८ चु तम् ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माचे थ्‍येःज्‍यी।

ओसेम् थेङ्‌यीमाचे येसुत खले सेत्‍प पङ्‍ज्‍यीम् ज्‍यप्‍ज्‍यीम् च्‍याब तीप्‍ज्‍यी।

तर थेङ्‌यीमा येसुतेङ् लोङ्‍बल मुबल।

तलेपङ्‍सम् जम्‍म म्‍हीमा थेङ्‌चे लोप्‍जेत्‍पे फ्रोइरी तेङेन् तबल मुबल।

१९ ङ्‍येस्‍ये तब बीसेम् येसु डबमातेङ् बक्‍च्‍य सहर् ग्‍यम्‍से डोङ्‍ज्‍यीम् स्‍येःजेत्‍ज्‍यी।

नेभाराइ दोङ्‌बो ग्‍यम्‍से लोप्‍पे तम्

(मत्‍ती २१:२०-२२)

२० न्‍हम्‍स्‍योर्‌हङ् स्‍य्‍होरी हुजु ग्‍यम् तज्‍यीम् स्‍येःटीमम् तील म्रङ्‌बे नेभारइ दोङ्‌बो टा य्‍हङ्‌स्‍येनो खर्‌बल म्रङ्‌जेत्‍ज्‍यी।

२१ येसुचे सुङ्‍जेत्‍पे तम् पत्रुसचे व्‍हल् स्‍य्‍हेङ्‌ज्‍यीम् थेङ्‌त पङ्‍ज्‍यी,

“लोप्‍पोन्,

स्‍हीगो,

थेङ्‌चे केम्‍लङ् न्‍हङ्‌बे नेभारइ दोङ्‌बो खर्‌ज्‍यीम् स्‍यीनेम्।”

२२ येसुचे थेङ्‌यीमात सुङ्‌जेत्‍ज्‍यी,

“पर्‌मेस्‍वर्‌त बीस्‍वास् स्‍य्‍हेङो।

२३ ङ एङ्‌यीमात देमेन्‍नो पङ्‍ब,

खल्‍चे पङ्‍लेएनो र्‌हङ्‌की सेम्‍री तइ सङ्‍कएनो अलनले र्‌हङ्‌चे पङ्‍बे तम् पुरा तब बी बीस्‍वास् लज्‍यीम् चु गङ्‍त,

‘ए चु ग्‍ला ग्‍यम्‍से य्‍हर्‌ज्‍यीम् समुन्‍द्ररी तइङ्‍यीउ’ बी पङ्‍ज्‍यी पङ्‌सम् होलेनो तस्‍ये मुब।

२४ होत्‍तज्‍यीम् ङ एङ्‌यीमात पङ्‍ब,

एङ्‍यीमाचे प्रार्‌थनारी त र्‌हीत्‍ज्‍यी हुजु यङ्‍ज्‍यीन्‍बल मुब बी बीस्‍वास् लउ।

ओसेम् हुजु एङ्‍यीमाचे यङ्‍स्‍ये मुब।

२५ एङ्‍यीमा प्रार्‌थना स्‍य्‍हेङ्‌बे बेलोरी खल्‍चे पङ्‌लेनो एङ्‌यीमाइ बीरुद्‍दरी पाप स्‍य्‍हेङ्‌बल मुसम् थेङ्‌यीमात क्षम पीनो।

होलेनो स्‍वर्‌गइ अपचे एङ्‌यीमाइ पाप क्षम न्‍हङ्‌जेत्स्‍ये मुब।

२६ [तर एङ्‍यीमाचे ल्‍हो-ल्‍होत क्षम अपीन्‍ज्‍यी पङ्‌सम् स्‍वर्‌गइ अपचेएनो एङ्‌यीमाइ पाप क्षम न्‍हङ्‌स्‍ये अरे।]”

येसुइ अधीकारकी बारेरी ङ्‌योत्‍पल

(मत्‍ती २१:२३-२७; लुका २०:१-८)

२७ येसु र्‌हङ्‌की डबमातेङ् बक्‍च्‍य देबेएनो यरुसलेम्‍री ब्‍योन्‍खज्‍यी।

येसु पर्‌मेस्‍वर्‌की दीम्‍री कोर्‌जेत्‍टीबे बेलोरी ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍मा ओसेम् यहुदी अगुवामा हुजुरी खज्‍यीम्

२८ “थेङ्‌चे चु लक्‍मा स्‍य्‍हेङ्‌बे अधीकार् खनचे यङ्‌ज्‍यी?

चु अधीकार् थेङ्‌त खल्‍चे पीन्‍ज्‍यी?”

बी थेङ्‌त ङ्‌योत्‍ज्‍यी।

२९ येसुचे थेङ्‌यीमात सुङ्‌ज्‍यी,

“ङएनो एङ्‌यीमात तम् गीः ङ्‌योत्‍प,

हुजु तम्‍की जोहाप् पीनो।

हुजु लीप्‍चे खतेबे अधीकारचे ङचे चु लक् स्‍य्‍हेङ्‌ब बी एङ्‌यीमात स्‍येत्‍प।

३० युहन्‍नाचे बप्‍तीस्‍मा पीन्‍बे अधीकार् पर्‌मेस्‍वर् ग्‍यम्‍से वुइ म्‍ही ग्‍यम्‍स्‍ये यङ्‌ज्‍यी?”

ङत पङो।

३१ चु थ्‍येःज्‍यीम् थेङ्‍यीमा र्‌हङ्‍न्‍हङ् चोले तम् पङ्‍ज्‍यी,

“पर्‌मेस्‍वर् ग्‍यम्‍से पङ्‍गे पङ्‌स्‍यीम्,

‘एङ्‍यीमाचे युहन्‍नात तले बीस्‍वास् अस्‍य्‍हेङ्‌बल?’

बी थेचे पङ्‌स्‍ये मुब।

३२ तर म्‍हीमा ग्‍यम्‍से यङ्‌ज्‍यी बीएनो पङ्‍अखम्।”

चोले पङ्‌बरी थेङ्‍यीमा म्‍हीमातेङ् लोङ्‌ज्‍यी।

तलेपङ्‍सम् म्‍हीमा जम्‍मचे युहन्‍नात अगम्‍बक्‍त बी बीस्‍वास् स्‍य्‍हेङ्‌ब मुबल।

३३ होत्‍तज्‍यीम् थेङ्‌यीमाचे येसुत,

“ङ्‌यीमाचे अस्‍ये” बी पङ्‍ज्‍यी।

ओसेम् येसुचे थेङ्‌यीमात सुङ्‌ज्‍यी,

“ङएनो खजु अधीकार् ग्‍यम्‍से चु लक्‍मा स्‍य्‍हेङ्‌ब,

हुजु एङ्‌यीमात अस्‍येत्।”

a 

११:८ यहुदीमाचे ङ्‍हच्‍छ्‍यङ् म्‍हीत थेङ्‌यीमाकी सहररी स्‍वागत स्‍य्‍हेङ्‌बरी चोले लब मुबल

b 

११:९ पर्‌मेस्‍वर्‌त तोप्‍प तखइ ग्रीक ग्‍योत्‍की बाइबल्‍री म्‍हीमाचे होसन्‍न पङ्‍ज्‍यीम् क्रीङ्‍बल यङ्‍ब। होसन्‍न छीःम् अरमीक ग्‍योत् य्‍हीन्‍ब, ओसेम् होसन्‍न पङ्‍बलमी पर्‌मेस्‍वर्‌त तोप्‍प तखइ य्‍हीन्‍ब।

अङ्‌गुर्‌की म्रङ् पीमा स्‍य्‍हेङ्‌बे अर्‌थ

(मत्‍ती २१:३३-४६; लुका २०:९-१९)

१२

१ येसुचे यहुदी अगुवामात अर्‌थ ग्‍यम्‍से चोले सुङ्‌ज्‍यी,

“म्‍ही गीःचे म्रङ्‌री अङ्‌गुर् सुःज्‍यीम् कोरोरोले कउरु रीःज्‍यी।

अङ्‌गुर् मेर्‌बरी कोल् स्‍य्‍हेङ्‌ज्‍यी।

ओसेम् अङ्‍गुर्‌की म्रङ् रुङ्‍बरी नोबे ब्रङ् गीः स्‍य्‍हेङ्‌ज्‍यी।

हुजु लीप्‍चे अङ्‍गुर्‌की म्रङ् पीमा स्‍य्‍हेङ्‌बे म्‍हीमात पीन्‍थेन्‍ज्‍यीम् थे ल्‍हो-ल्‍हो य्‍हुल्‍री य्‍हर्‌ज्‍यी।

२ अङ्‌गुर् थोन्‍बे बेलो तब बीसेम् थेइ बो कीन्‍बरी थेइ योक्‍पो गीःत पीमा स्‍य्‍हेङ्‌बे म्‍हीमाज पीत्‍ज्‍यी।

३ तर हुजु पीमा स्‍य्‍हेङ्‌बे म्‍हीमाचे योक्‍पोत चुङ्‌ज्‍यीम् तोज्‍यीम् या थेन्-थेन् दोपीत्‍ज्‍यी।

४ ओसेम् म्रङ्‌की न्‍यबोचे ल्‍हो-ल्‍हो योक्‍पोत पीत्‍ज्‍यी।

तर पीमा स्‍य्‍हेङ्‌बलमाचे हुजु योक्‍पोत क्ररी ग्‍यङ्‌ज्‍यी,

ओसेम् थेत पेत्‍नलज्‍यी।

५ म्रङ्‌की न्‍याबोचे देबेएनो ल्‍हो-ल्‍हो योक्‍पो गीःत पीत्‍ज्‍यी।

तर हुजु योक्‍पोत थेङ्‌यीमाचे सेत्‍लाज्‍यी।

होलेनो न्‍याबोचे ल्‍हो-ल्‍हो योक्‍पोमा पीत्‍स्‍यीनो टीज्‍यी।

पीमा स्‍य्‍हेङ्‌बे म्‍हीमाचे कोइ योक्‍पोत सेत्‍लाज्‍यी कोइ योक्‍पोत तोज्‍यी।

६ न्‍याबोल देरेम् पीत्‍परी थेचे य्‍हक्‍कोनो म्‍होइबे ज गीःकीनो मुबल।

ओसेम् ‘थेङ्‌यीमाचे ङइ जतम् स्‍हेस स्‍य्‍हेङ्‍ल’ म्‍हेन्‍ज्‍यीम् गोदोब्‍न्‍हङ् लीक्‍यम् न्‍याबोचे थेइ जत पीत्‍ज्‍यी।

७ “तर हुजु पीमा स्‍य्‍हेङ्‌बे म्‍हीमाचे र्‌हङ्‍न्‍हङ् चोले पङ्‍ज्‍यी,

‘क्‍युजुम् न्‍याबोइ ज य्‍हीन्‍ब।

लो थेत सेत्‍लागे,

ओसेम् थेइ हक् ङ्‍य्‍हङ्‍माचे यङ्‍स्‍ये मुब।’

८ होत्‍तज्‍यीम् थेङ्‌यीमाचे थेत चुङ्‌ज्‍यीम् सेत्‍लाज्‍यी।

ओसेम् थेत अङ्‍गुर्‌की म्रङ्‌की फीर्‌च्‍योर् ख्‍लापीत्‍ज्‍यी।”

९ येसुचे थेङ्‌यीमात ङ्‌योत्‍जेत्‍ज्‍यी,

“देरे हुजु अङ्‍गुर्‌की म्रङ्‌की न्‍याबोचे त लल?

ङ एङ्‌यीमात पङ्‍ब न्‍याबो खज्‍यीम् हुजु पीमा स्‍य्‍हेङ्‌बलमात सेत्‍लास्‍ये मुब।

ओसेम् हुजु अङ्‍गुर्‌की म्रङ् ल्‍हो-ल्‍होमात पीन्‍स्‍ये मुब।

१० एङ्‍यीमाचे धर्‌मइ छ्‍येः खेत्‍पल अरेउ?

‘खजु युङ्‌बत कर्‌मीमाचे लक् अत पङ्‍ज्‍यी,

हुजु युङ्‍बनो स्‍हुर् युङ्‌ब तखज्‍यी।

११ चु परमप्रभुचे स्‍य्‍हेङ्‌जेत्‍पल य्‍हीन्‍ब।

ओसेम् चु लक् ङ्‍य्‍हङ्‍माचे च्‍याबरी तेङेन्ल म्रङ्‌ब।’”

१२ यहुदी अगुवामाचे येसुत चुङ्‍ब म्‍हइज्‍यी,

तलेपङ्‍सम् थेङ्‌चे सुङ्‍बे अर्‌थ थेङ्‌यीमाकी बीरुद्‍दरी सुङ्‌बल बी था मुबल।

तर थेङ्‌यीमा य्‍हक्‍को म्‍हीमातेङ् लोङ्‍बल तज्‍यीम् थेङ्‌त ख्‍लेथेन्‍ज्‍यीम् य्‍हर्‌ज्‍यी।

तीरो फाबे बारेरी येसुत ङ्‌योत्‍पल

(मत्‍ती २२:१५-२२; लुका २०:२०-२६)

१३ हुजु लीप्‍चे येसुचे न्‍होङ्‌बे तम् सुङ्‍सम् फसइतील बी थेङ्‌यीमाचे डेत्-डेत् फरीसीमातेङ् हेरोदकी डेत्-डेत् म्‍हीमात पीत्‍ज्‍यी।

१४ थेङ्‌यीमाचे येसुज खज्‍यीम् ङ्‌योत्‍ज्‍यी,

“लोप्‍पोन्,

ङ्‌यीमात था मुब,

थेङ्‌चे देमेन्‍कीनो सुङ्‌ब,

थेङ्‌चे खलइ तम्‍तएनो वास्‍त स्‍य्‍हेङ्‍अजेत्।

तलेपङ्‍सम् खल्‍लएनो लीः स्‍हीज्‍यीम् लक् स्‍य्‍हेङ्‍अजेत्।

तर पर्‌मेस्‍वर्‌की ग्‍यम् देमेन्‍नो ज्‍यनलज्‍यीम् लोप्‍जेत्‍प।

ङ्‌यीमात सुङो,

रोमी सरकार कैसरत तीरो फाब तब वुइ अत?

१५ ङ्‌यीमाचे थेत तीरो फाथोःब वुइ फाअतो?”

येसुचे थेङ्‌यीमाकी अज्‍यबे सेम् खेम्‍ज्‍यीम्,

“एङ्‌यीमाचे ङत तले फसइतीब म्‍हइब?

खइ,

ङत रोमी पइस गीः बोउ,

च्‍यागे” बी सुङ्‌ज्‍यी।

१६ थेङ्‌यीमाचे थेङ्‌त पइस गीः बज्‍यीम् पीन्‍ज्‍यी।

ओसेम् थेङ्‌चे थेङ्‌यीमात,

“चु पइसरी खलइ लीःतेङ् मीन् ब्रीबल मुब?”

बी ङ्‌योत्‍ज्‍यी।

थेङ्‌यीमाचे “कैसरल” बी पङ्‍ज्‍यी।

१७ हुजु लीप्‍चे येसुचे थेङ्‌यीमात,

“होलेपङ्‌सम् कैसरलमा कैसरतनो ओसेम् पर्‌मेस्‍वर्‌लमा पर्‌मेस्‍वर्‌तनो पीनो” बी सुङज्‍यी।

ओसेम् चु तम् थ्‍येःज्‍यीम् थेङ्‌यीमा तेङेन् तज्‍यी।

पुनरुत्‍थानकी बारेरी ङ्‌योत्‍पल

(मत्‍ती २२:२३-३३; लुका २०:२७-४०)

१८ स्‍यीज्‍यीम् लीक्‍यम् पुनरुत्‍थान् अत पङ्‍बे डेत्-डेत् सदुकीमा खज्‍यीम् येसुत ङ्‌योत्‍ज्‍यी,

१९ “लोप्‍पोन्,

मोसाचे ङ्‌य्‍हङ्‌मात पीन्‍बे नीयम्‍री चोले ब्रीबल मुब।

‘खल्‍ल पङ्‍लेएनो कोल अतननो अज्‍यो स्‍यीज्‍यी पङ्‌सम् अलेचे अज्‍योइ लागीरी कोल तखइ बी चङ्‍त भ्‍या स्‍य्‍हेङ्‍थोब।’

२० “ग्‍ला गीरी अज्‍यो-अले थेत् ङ्‌यीस् मुबल।

अज्‍यो ग्रेन्‍चे भ्‍या स्‍य्‍हेङ्‌ज्‍यी तर कोल अतननो थे स्‍यीज्‍यी।

२१ ओसेम् म्‍हइलाचे चङ्‍त भ्‍या स्‍य्‍हेङ्‌ज्‍यी तर कोल अतननो थेएनो स्‍यीज्‍यी।

ओसेम् सइलाचेनो चङ्‍त भ्‍या स्‍य्‍हेङ्‌ज्‍यी,

थेएनो होलेनो स्‍यीज्‍यी।

२२ होलेनो थेत् ङ्‌यीस्‍चेनो पालोले चङ्‍त भ्‍या स्‍य्‍हेङ्‌ज्‍यी।

ओसेम् कोल अतनले थेङ्‍यीमा स्‍यीज्‍यी।

ज्‍युःरी हुजु अमकोलएनो स्‍यीज्‍यी।

२३ देरे ङ्‌यीमात सुङो,

पुनरुत्‍थान्‍की बेलोरी हुजु अमकोल खलइ म्रीङ् तब?

तलेपङ्‍सम् थेतेङ् थेत् ङ्‌यीस्‍चेनो भ्‍या स्‍य्‍हेङ्‌बल मुबल।”

२४ येसुचे थेङ्‌यीमात सुङ्‌ज्‍यी,

“एङ्‍यीमा न्‍होर्‌टीबल टीम्।

तलेपङ्‍सम् एङ्‌यीमाचे धर्‌सास्‍त्रतेङ् पर्‌मेस्‍वर्‌की सक्‍तीइ बारेरी गोबल अरे।

२५ तलेपङ्‍सम् स्‍यीब ग्‍यम्‍से सोबे बेलोरी म्‍हीमाचे न्‍ह भ्‍या स्‍य्‍हेङ्‌ब न्‍ह स्‍य्‍हेङ्‍पीन्‍ब।

तर थेङ्‌यीमा स्‍वर्‌गइ स्‍वर्‌गदुत्‍मा र्‌हङ्‌ब तब।

२६ “स्‍यीब ग्‍यम्‍से सोबे बारेरी एङ्‍यीमाचे मोसाचे ब्रीबे छ्‍येरी अखेतो स्‍यीम्?

पर्‌मेस्‍वर्‌चे मोसात मे लुम्‍टीबे जीङ्न्‍हङ्‌चे,

‘ङ अब्रहामकी पर्‌मेस्‍वर्,

इसहाककी पर्‌मेस्‍वर् ओसेम् याकुबकी पर्‌मेस्‍वर् य्‍हीन्‍ब’ बी सुङ्‌ज्‍यी।

२७ थेङ् स्‍यीबलमाकी पर्‌मेस्‍वर् अय्‍हीन्,

तर सोम्‍बोमाकी पर्‌मेस्‍वर् य्‍हीन्‍ब।

एङ्‍यीमा य्‍हक्‍कोनो न्‍होर्‌बल टीम्।”

येसुचे कुल्‍जेत्‍पे गोदोब्‍न्‍हङ्‍की ङ्‍हच्‍छ्‍यङ् अर्‌ती

(मत्‍ती २२:३४-४०; लुका १०:२५-२८)

२८ धर्‌म-लोप्‍पोन् गीःचे हुजुरी तबे तम्‍मा ङ्‌येन्‍टीब मुबल।

येसुचे सदुकी म्‍हीमात ज्‍यनले जोहाप् न्‍हङ्‌बल म्रङ्‌ज्‍यीम् थेचे येसुत ङ्‌योत्‍ज्‍यी,

“लोप्‍पोन्,

पर्‌मेस्‍वर्‌चे कुल्‍जेत्‍पे अर्‌तीमान्‍हङ्‌री खजु चइ गोदोब्‍न्‍हङ्‍री ङ्‍हच्‍छ्‍यङ् य्‍हीन्‍ब?”

२९ येसुचे सुङ्‌ज्‍यी,

“गोदोब्‍न्‍हङ्‍री ङ्‍हच्‍छ्‍यङ्‍मी चु य्‍हीन्‍ब,

‘ओ इस्राएलीमा,

ङ्‌येनो!

परमप्रभु ङ्‍य्‍हङ्‍की पर्‌मेस्‍वर् गीःकीनो परमप्रभु य्‍हीन्‍ब।

३० एचे परमप्रभु र्‌हङ्‌की पर्‌मेस्‍वर्‌त र्‌हङ्‌की जम्‍मा सेम् य्‍हङ्‍से,

जम्‍मा बुः य्‍हङ्‍से,

जम्‍मा लो य्‍हङ्‌से ओसेम् जम्‍मनो बङ्से म्‍होइगो।’

३१ पर्‌मेस्‍वर्‌चे कुल्‍जेत्‍पे ल्‍हो-ल्‍हो ङ्‍हच्‍छ्‍यङ् अर्‌ती चु य्‍हीन्‍ब,

‘एइ खीम्‍चेत र्‌हङ्‍त र्‌हङ्‌लेनो म्‍होइगो।’

पर्‌मेस्‍वर्‌चे कुल्‍जेत्‍पे अर्‌तीमान्‍हङ्‌री चु ङ्‌हीम् ङ्‍हच्‍छ्‍यङ् अर्‌ती य्‍हीन्‍ब।”

३२ हुजु धर्‌म-लोप्‍पोन्‍चे येसुत पङ्‍ज्‍यी,

“लोप्‍पोन्,

थेङ्‌चे ठीक्‍नो सुङ्‌ज्‍यी,

परमप्रभु पर्‌मेस्‍वर् गीःकीनो मुब,

थेङ् बीमम् ल्‍हो-ल्‍हो पर्‌मेस्‍वर् खलएनो अरे।

३३ ओसेम् पर्‌मेस्‍वर्‌त र्‌हङ्‌की सेम् य्‍हङ्‍से,

जम्‍मा लो य्‍हङ्‍से,

जम्‍मा बङ्‍चे म्‍होइब ओसेम् र्‌हङ्‌की खीम्‍चेत र्‌हङ्‍त र्‌हङ्‌लेनो म्‍होइबमी मेरी पीन्‍बे ठातेङ् ल्‍हो-ल्‍हो ठामा बीमम् ङ्‍हच्‍छ्‍यङ् य्‍हीन्‍ब।”

३४ हुजु म्‍हीचे होसीयार् तज्‍यीम् जोहाप् पीन्‍बल म्रङ्‌ज्‍यीम् येसुचे सुङ्‌ज्‍यी,

“ए पर्‌मेस्‍वर्‌की य्‍हुल् ग्‍यम्‍से थारीङ् अरे।”

हुजु लीप्‍चे खल्‍चेएनो येसुत ल्‍हो-ल्‍हो तम् ङ्‌योत्‍पे आर् अल।

ख्रीस्‍ट् खलइ ज?

(मत्‍ती २२:४१-४६; २३:१-३६; लुका २०:४१-४७)

३५ येसुचे पर्‌मेस्‍वर्‌की दीम्‍री लोप्‍जेत्‍टीबे बेलोरी चोले सुङ्‌ज्‍यी,

“धर्‌म लोप्‍पोन्‍माचे मुक्‍ती न्‍हङ्‌बे ख्रीस्‍ट्त खले दाऊदकी ज पङ्‍ब?

३६ तलेपङ्‍सम् दाऊद र्‌हङ्‍चेनो पबीत्र आत्‍मा ग्‍यम्‍से चोले पङ्‍बल मुब-

‘परमप्रभुचे ङइ प्रभुत सुङ्‌ज्‍यी,

ङचे एइ सत्‍तुर्‌मात एइ कङ् थीङ्‍री अथेन्‍गदे

ए ङइ केत्‍पट्‍टीaचे टीउ।’

३७ “दाऊदचे थे र्‌हङ्‍चेनो मुक्‍ती न्‍हङ्‌बे ख्रीस्‍ट्त ‘ङइ प्रभु’ पङ्‍ब पङ्‌सम् खले थे दाऊदकी ज तब खम्‍ब?”

य्‍हक्‍को म्‍हीमाचे थेङ्‌की फ्रोइ तङ्-तङ्‌ज्‍यीम् ङ्‍येन्‍ज्‍यी।

३८ येसुचे लोप्‍जेत्‍पे बेलोरी चोले सुङ्‌ज्‍यी,

“धर्‌म लोप्‍पोन्‍मा ग्‍यम्‍से चोङ् लज्‍यीम् टीउ।

थेमा र्‌हीङ्‍ब र्‌हीङ्‍ब येन् येन्‍ज्‍यीम् कोर्‌ब म्‍हइब।

ओसेम् बजाररी ब्रबे बेलोरी म्‍हीमाचे स्‍हेस स्‍य्‍हेङ्‌खइ म्‍हेन्‍ब।

३९ थेङ्‍यीमा यहुदीमा र्‌हुब् तबे दीम्‍री ङ्‌यीबतेङ् ङोन्‍ग्‍यम्‍की ग्‍लामारी टीब म्‍हइब ओसेम् डोन् चबे ग्‍लामारी ङ्‌यीबतेङ् स्‍हेस यङ्‌बे ग्‍लामारी टीब म्‍हइब।

४० थेङ्‌यीमाचे र्‌हेम्‍बो स्‍यीबे अमकोलमाइ दीम्‍नम् ब्‍येन्‍ब,

ओसेम् ङोन्‍बे लागीरी र्‌हीङ्‌बे प्रार्‌थना स्‍य्‍हेङ्‌ब।

होतेबमाचे झेन् य्‍हक्‍को ङ्‍हच्‍छ्‍यङ् सजाय यङ्‍स्‍ये मुब।”

र्‌हेम्‍बो स्‍यीबे अमकोलइ भेटी

(लुका २१:१-४)

४१ येसु पर्‌मेस्‍वर्‌की दीम्‍की भेटी युबे तङ्‍लोकी रेइरी स्‍य्‍हुज्‍यीम् म्‍हीमाचे टङ युबल स्‍हीजेत्‍ज्‍यी।

बरु म्‍हीमाचे य्‍हक्‍को टङ युज्‍यी।

४२ ओसेम् र्‌हेम्‍बो स्‍यीबे प्रङ्‌न अमकोल गीःएनो खज्‍यीम् स्‍हङ्‌मोइ पइस ङ्‌हीb युज्‍यी।

४३ येसुचे र्‌हङ्‌की डबमात र्‌हुब्‍ले ङ्‌होत्‍ज्‍यीम् सुङ्‌जेत्‍ज्‍यी,

“ङ एङ्‌यीमात देमेन्‍नो पङ्‍ब,

चु र्‌हेम्‍बो स्‍यीबे अमकोलचे ल्‍हो-ल्‍होमाचे बीमम् य्‍हक्‍को भेटी युबल मुब।

४४ तलेपङ्‍सम् ल्‍हो-ल्‍हो म्‍हीमाचे थेमातेङ् य्‍हक्‍को मुबल ग्‍यम्‍चे युज्‍यी।

तर चु अमकोल प्रङ्‌न तलेएनो थेतेङ् मुब थम्‍चे युज्‍यी।”

a 

१२:३६ केत्‍पट्‍टी सक्‍ती मुबतेङ् स्‍य्‍हेस यङ्‌बे ग्‍ला य्‍हीन्‍ब।

b 

१२:४२ पइस ङ्‌ही चु पइस पङ्‍बलमी हुजु बेलोरी गोदोब्‍न्‍हङ्‍री चेक् तब मुबल।

ज्‍युःकी दीन्‍की चीनो

(मत्‍ती २४:१-१४; लुका २१:५-१९)

१३

१ येसु पर्‌मेस्‍वर्‌की दीम् ग्‍यम्‍से डोङ्‍जेत्‍टीबे बेलोरी थेङ्‌की डबमान्‍हङ्‍री गीःचे,

“लोप्‍पोन् स्‍हीगो,

गत्‍ते ङ्‍हच्‍छ्‍यङ्-ङ्‍हच्‍छ्‍यङ् युङ्‍बमाचे स्‍य्‍हेङ्‌बल ओसेम् गत्‍ते छन्‍द खबे दीम्‍मा!”

बी पङ्‍ज्‍यी।

२ येसुचे सुङ्‌ज्‍यी,

“चु ङ्‍हच्‍छ्‍यङ् दीम्‍मा म्रङ्‌ब अय्‍हीनो?

चु दीम्‍माकी युङ्‌ब गीःएनो थेइ ग्‍लारी टीस्‍ये अरे।

जम्‍मनो फुप्‍स्‍ये मुब।”

३ येसु पर्‌मेस्‍वर्‌की दीम्‍की क्‍योम्‍सङ् पट्‍टी जैतुन् पङ्‍बे गङ्‍री स्‍य्‍हुबे बेलोरी पत्रुस,

याकुबतेङ् युहन्‍ना ओसेम् अन्‍द्रीयासचे थेङ्‌त खोसोक्‍ले ङ्‌योत्‍ज्‍यी,

४ “ङ्‌यीमात सुङ्‌जेतो,

चु तम्‍मा खेम तस्‍ये मुब?

ओसेम् चु तम्‍मा पुरा तबे लागीरी खतेबे चीनो तस्‍ये मुब?”

५ येसुचे थेङ्‌यीमात सुङ्‌जेत्‍ज्‍यी,

“होसीयार् तउ!

खल्‍चेएनो एङ्‌यीमात धोका अपीन्‍खइ।

६ य्‍हक्‍को म्‍हीमा ङइ मीन्‍री,

‘मुक्‍ती न्‍हङ्‌बे ख्रीस्‍ट् ङनो य्‍हीन्‍ब’ बी पङ्‍ज्‍यीम् खस्‍ये मुब।

ओसेम् य्‍हक्‍को म्‍हीमात धोका पीन्‍स्‍ये मुब।

७ एङ्‍यीमाचे छेत्‍पतेङ् छेत्पे नर्‌सुमा थ्‍येःस्‍ये मुब।

हुजु बेलोरी थलोङो,

हुजुमामी तनोथोब।

तर हुजु बेलोरीनो जम्‍बुलीङ् नास् अत।

८ जाती जातीमान्‍हङ् छेत्‍स्‍ये मुब।

य्‍हुल्मान्‍हङ् गीःचे गीःत बीरोद् स्‍य्‍हेङ्‌स्‍ये मुब।

ग्‍ला-ग्‍लामारी सङ्‌गुल्मा य्‍हर्‌स्‍ये मुब।

ओसेम् अनीकालमा तस्‍ये मुब।

चुमाम् अमकोलत कोल न्‍हबे बेलोरी ल्‍हङ्‍दु खब र्‌हङ्‍ब य्‍हीन्‍ब।

९ “हुजु बेलोरी एङ्‍यीमा चोङ् लज्‍यीम् टीउ।

तलेपङ्‍सम् ङत बीस्‍वास् स्‍य्‍हेङ्‌बल पङ्‍ज्‍यीम् म्‍हीमाचे एङ्‌यीमात चुङ्‌ज्‍यीम् अदालतरी बोर्‌स्‍ये मुब।

ओसेम् यहुदीमा र्‌हुब् तबे दीम्‍री बोर्‌ज्‍यीम् तोब-ग्‍यङ्‍ब लस्‍ये मुब।

ओसेम् एङ्‌यीमात हाकीम्‍मातेङ् ग्‍यल्‍बोमाकी ङोन्‍री रप्‍पुङ्‌स्‍ये मुब।

तर हुजु बेलोरी एङ्‍यीमाचे ङइ बारेरी स्‍येत्‍पे मौक यङ्‍ब।

१० “हुजु ज्‍युःकी दीन् खब ङोन्‍ग्‍यम् जम्‍मनो जातीमात ज्‍यबे सम्‍तर् स्‍येत्‍ज्‍यीन्‍बल तथोब।

११ ओसेम् म्‍हीमाचे एङ्‌यीमात चुङ्‌ज्‍यीम् अदालतरी बोर्‌बे बेलोरी ता पङ्‍ल बी ङोन्‍ग्‍यम्‍नो थछेरो।

हुजु बेलोरी पर्‌मेस्‍वर्‌चे त पङो बी सुङ्‌ज्‍यी हुजुनो पङो।

तलेपङ्‍सम् हुजु बेलोरी तम् पङ्‍बल एङ्‍यीमा अय्‍हीन् तर पबीत्र आत्‍मा तजेत्‍स्‍ये मुब।

१२ “अज्‍यो-अलेचे र्‌हङ्‌की अज्‍यो-अलेमातनो सेत्‍परी पीन्‍स्‍ये मुब।

होलेनो अपमाचे कोलमात ओसेम् कोलमाचे अप-अममात सेत्‍परी पीन्‍स्‍ये मुब।

१३ ङत बीस्‍वास् लबल पङ्‍ज्‍यीम् एङ्‌यीमात म्‍हीमा जम्‍मचे अखोस्‍ये मुब।

तर खल लीक्‍यम् सम्‍म बीस्‍वास्‍री य्‍हङ्‌य्‍होङ् अतनले टीज्‍यी थे थर्‌स्‍ये मुब।

य्‍हक्‍को लोङ्‍बे बेलो

(मत्‍ती २४:१५-२८; लुका २१:२०-२४)

१४ “तन अतथोबे ग्‍लारी नइबे स्‍हे तबल एङ्‍यीमाचे म्रङ्‌स्‍ये मुब।”

(चुम् खेत्‍पे म्‍हीचे गोखइ)।

“हुजु बेलोरी यहुदीया प्रदेस्‍री मुबलमा गङ्‍मारी छ्‍योङ्‌य्‍हर्‌थोःब।

१५ दीम्‍की दोरी मुबलमा स्‍हेमा कीन्‍बरी दीम्‍न्‍हङ् अवङ्नले छ्‌योङ्‍य्‍हर्‌थोःब।

१६ म्रङ्‌री मुबलमा र्‌हङ्‌की येन् कीन्‍बरी दीम्‍री दोःज्‍यीम् अखखइ।

१७ हुजु बेलोरी फोरी कोल मुबलतेङ् ङ्‍य्‍हे ख्‍वाबे अमकोलमात गत्‍ते दुख तल।

१८ हुजु तम् खङ्‍बे लरी अतखइ बी प्रार्‌थना स्‍य्‍हेङो।

१९ तलेपङ्‍सम् हुजु बेलोरी तस्‍येकी ङ्‍हच्‍छ्‍यङ् दुख पर्‌मेस्‍वर्‌चे जम्‍बुलीङ् स्‍य्‍हेङ्‌जेत्‍प य्‍हङ्‍स्‍ये देरेसम्‍म तबल अरे।

ओसेम् लीक्‍यम् दोःज्‍यीम् खेमेएनो तस्‍ये अरे।

२० पर्‌मेस्‍वर्‌चे हुजु बेलो तुन्‍ना लअजेत्पल पङ्‌सम् खल म्‍हीमाएनो सोम्‍बो टीस्‍ये अरेबल।

तर थेङ्‌चे दम्‍जेत्‍पे म्‍हीमाकी लागीरी थेङ्‌चे हुजु बेलो तुन्‍ना लजेत्‍पल मुब।

२१ “हुजु बेलोरी खल्‍चे एङ्‌यीमात,

‘च्‍यागो,

मुक्‍ती न्‍हङ्‌बे ख्रीस्‍ट् चुरी मुब’ ओसेम् ‘थेङ् क्‍युजुरी मुब’ बी पङ्‍बतेङ् एङ्‍यीमाचे पतइथतीउ।

२२ तलेपङ्‍सम् होतेबे भ्‍युकी ख्रीस्‍ट्‍मातेङ् भ्‍युकी अगम्‍बक्‍तमा डोङ्‍स्‍येनो मुब।

खम्‍गदेसम्‍म थेङ्‌यीमाचे तेङेन्‍की लक्‍तेङ् चीनोमा ङोन्‍ज्‍यीम् पर्‌मेस्‍वर्‌चे दम्‍जेत्‍पलमातएनो फसइतीस्‍ये मुब।

२३ तर एङ्‍यीमाम् चोङ्‍ले टीउ।

ङचे एङ्‌यीमात जम्‍म तम् ङोन्‍ग्‍यम् य्‍हङ्‌स्‍येनो पङ्‍पीन्‍बल मुब।”

येसु ख्रीस्‍ट् दोःज्‍यीम् ब्‍योन्‍युस्‍येकी बेलो

(मत्‍ती २४:२९-३१; लुका २१:२५-२८)

२४ “हुजु ङ्‍हच्‍छ्‍यङ् दुख बेब बीसेम् दीनीचे य्‍हल् पीन्‍ब पीत्‍स्‍ये मुब।

ओसेम् लनीचेएनो य्‍हल् पीन्‍स्‍ये अरे।

२५ सारमा मु ग्‍यम्‍स्‍ये तइस्‍ये मुब।

ओसेम् मुरी मुबे सक्‍तीमा य्‍होङ्‌स्‍ये मुब।

२६ हुजु लीप्‍चे म्‍हीइ ज ङ्‍हच्‍छ्‍यङ् सक्‍तीतेङ् महीमारी मुक्‍पन्‍हङ् युटीबल म्रङ्‌स्‍ये मुब।

२७ ओसेम् थेङ्‌चे स्‍वर्‌गदुत्‍मात मुतेङ् जम्‍बुलीङ्‌री खनगोदोब्‍नो पीत्‍युजेत्‍स्‍ये मुब।

ओसेम् स्‍वर्‌गदुतमाचे पर्‌मेस्‍वर्‌चे दम्‍जेत्‍पलमात ग्‍ला गीरी र्‌हुब लस्‍ये मुब।”

नेभाराइ दोङ्‌बो ग्‍यम्‍से लोप्‍थोबे तम्

(मत्‍ती २४:३२-३५; लुका २१:२९-३३)

२८ येसुचे थेङ्‌यीमात सुङ्‌ज्‍यी,

“एङ्‍यीमाचे नेभारइ दोङ्‌बो ग्‍यम्‍से तम् लोपो।

नेभारा दोङ्‌बोइ य्‍हर्‌ङमा ग्‍यम्‍से बुर्‌लु बुब बीसेम् छप्‍प ल खय्‍हम्‍नेम् बी स्‍येब।

२९ होलेनो ङचे पङ्‍बे तम्‍मा जम्‍मनो तटीबल म्रङ्‌बतेङ् म्‍हीइ ज दोःज्‍यीम् युबे बेलो ज्‍यदङ् खज्‍यीन्‍बल मुब बी स्‍येगो।

३० ङ एङ्‌यीमात देमेन्‍नो पङ्‍ब,

चु जम्‍मनो तम् पुरा अतगदेसम्‍म चु पुस्‍तइ म्‍हीमा स्‍यीस्‍ये अरे।

३१ मुतेङ् जम्‍बुलीङ् म्‍हज्‍यीम् य्‍हर्‌स्‍ये मुब।

तर ङइ छीःमा खेमेएनो म्‍हज्‍यीम् य्‍हर्‌स्‍ये अरे।

चोङ् लज्‍यीम् टीउ

(मत्‍ती २४:३६-४४; लुका १२:३८, ४०)

३२ “हुजु बेलोतेङ् दीन् खेम तब बी खल्‍चेएनो स्‍येःबल अरे।

ओसेम् स्‍वर्‌गरी स्‍वर्‌गदुत्‍मातेङ् पर्‌मेस्‍वर्‌की जचेएनो स्‍येःबल अरे।

हुजुम् पर्‌मेस्‍वर् अपचेकीनो खेम्‍बल मुब।

३३ होत्‍तज्‍यीम् एङ्‍यीमा चोङ् लज्‍यीम् टीउ।

तलेपङ्‍सम् हुजु बेलो खेम खब बी एङ्‍यीमाचे स्‍येःबल अरे।

३४ “चु तम्‍मी न्‍याबोचे र्‌हङ्‌की योक्‍पोमात र्‌हङ्-र्‌हङ्‍की लक् ज्‍यनले स्‍य्‍हेङो।

ओसेम् र्‌हङ्‌की दीम् रुङ्‍बे म्‍हीत ज्‍यनले दीम् रुङो बी कुल्‍ज्‍यीम् थारीङ् कोर्‌बरी ङ्‌यीबल र्‌हङ्‍ब य्‍हीन्‍ब।

३५ होत्‍तज्‍यीम् एङ्‍यीमा चोङ्‍ले टीउ।

तलेपङ्‍सम् दीम्‍की न्‍याबो खेम खब बी एङ्‌यीमाचे स्‍येःबल अरे।

थे ङ्‍येस्‍येरीएनो खब खम्‍ब,

म्‍हुन् गुङ्‍रीएनो खब खम्‍ब,

नक व्‍हाब ङ्‍य्‍हबे बेलोरीएनो खब खम्‍ब ओसेम् स्‍य्‍होरीएनो खब खम्‍ब।

३६ ओसेम् थे एङ्‍यीमाचे अम्‍हेन्‍बे बेलोरी खबतेङ् एङ्‌यीमात म्‍हेर्‌टीबल अस्‍यप्‍खइ।

३७ एङ्‌यीमात पङ्‍ब र्‌हङ्‌लेनो ङचे जम्‍मतनो चोङ्‍ले टीउ पङ्‍बल मुब।”

येसुत सेत्‍प म्‍हइबल

(मत्‍ती २६:१-५; लुका २२:१-२; युहन्‍ना ११:४५-५३)

१४

१ नीस्‍तार् पर्‌वतेङ् खमीर् अयुबे ग्‍येङ् चबे दीन् खबरी ङ्‍य्‍हीरेत् चेत्‍प मुबल।

ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माचे येसुत कुटीले चुङ्‌ज्‍यीम् सेत्‍परी ज्‍यप्‍टीब मुबल।

२ तर थेङ्‌यीमाचे र्‌हङ्‍न्‍हङ् चोले पङ्‍ज्‍यी,

“ङ्‍य्‍हङ्‍माचे पर्‌बइ बेलोरी चोले स्‍य्‍हेङ्‌ब अत,

स्‍य्‍हेङ्‌ज्‍यी पङ्‌सम् म्‍हीमाचे ङ्‌य्‍हङ्‌मात क्रीङ्‌ज्‍यीम् ङ्‌युङ् म्‍हइस्‍ये मुब।”

अमकोलचे येसुत छ्‌युकु फोर्‌बल

(मत्‍ती २६:६-१३; युहन्‍ना १२:१-८)

३ येसु बेथानीया नम्‍सइ पुन् स्‍यप्‍पे सीमोनकी दीम्‍री स्‍य्हेब सोल्‍बरी स्‍य्‍हुबे बेलोरी अमकोल गीः ङोर्‌थङ् खबे य्‍हक्‍को फाबे छ्‌युकु पोङ्‍रीa बज्‍यीम् खज्‍यी।

हुजु छ्‌युकु जटामसीइ दोङ्‌बो ग्‍यम्‍से तेत्‍पल मुबल।

ओसेम् अमकोलचे पोङ्‍की खारीक्‍योर् थीलाज्‍यीम् हुजु छ्‌युकु येसुइ क्ररी युपीन्‍ज्‍यी।

४ चोले स्‍य्‍हेङ्‌बल म्रङ्‌ज्‍यीम् हुजुरी डेत्-डेत् म्‍हीमा बोमो रप्‍ज्‍यीम्,

“चोतेबे ङोर्‌थङ् खबे य्‍हक्‍को फाबे छ्‌युकु तले खेर ख्‍लाबल?

५ बरु चु चुङ्‍सम् मन सोम् म्‍हुइकी टङ यङ्‍स्‍येल।

ओसेम् हुजु टङ प्रङ्‌नमात पीन्‍ब खम्‍स्‍येल” पङ्‍ज्‍यीम् थेङ्‌यीमाचे अमकोलत बराज्‍यी।

६ तर येसुचे थेङ्‌यीमात सुङ्‌ज्‍यी,

“होले थपङो!

एङ्‍यीमाचे थेत तले बराबल?

चु अमकोलचे ङइ लागीरी य्‍हक्‍को ज्‍यबे लक् स्‍य्‍हेङ्‌बल मुब।

७ प्रङ्‍नमाम् खेम पङ्‍लेएनो एङ्‌यीमातेङ् तब।

ओसेम् एङ्‍यीमाचे थेङ्‌यीमात खेम पङ्‍लेएनो र्‌हो लब खम्‍ब।

तर ङमी एङ्‌यीमातेङ् खेम पङ्‍लेएनो अत।

८ चु अमकोलचे त स्‍य्‍हेङ्‌ब खम्‍ज्‍यी,

हुजु स्‍य्‍हेङ्‌ज्‍यी।

थेचे ङोर्‌थङ् खबे य्‍हक्‍को फाबे छ्‌युकु फोर्‌ज्‍यीम् ङइ ल्‍हीत दुर्‌सरी थेन्‍बे लागीरी ङोन्‍ग्‍यम्‍नो तयार् स्‍य्‍हेङ्‌बल मुब।

९ ङ एङ्‌यीमात देमेन्‍नो पङ्‍ब,

जम्‍बुलीङ्‌री खजु-खजु ग्‍लारी ज्‍यबे सम्‍तर् स्‍येत्‍प हुजु ग्‍लामारी चु अमकोलचे स्‍य्‍हेङ्‌बे लक्‍एनो व्‍हल् लस्‍ये मुब।”

यहुदा इस्‍कारीयोतचे ङ्‍हच्‍छ्‍यङ् लम्‍बुतेङ् तम् डीःबल

(मत्‍ती २६:१४-१६; लुका २२:३-६)

१० हुजु लीप्‍चे येसुइ चुङ् ङ्‌ही डबमान्‍हङ्‍की यहुदा इस्‍करीयोत ङ्‍हच्‍छ्‍यङ् लम्‍बुमाज ङ्‌यीज्‍यीम् येसुत चुङ्‌पीन्‍ब पङ्‍ज्‍यीम् तम् डीःज्‍यी।

११ यहुदाकी तम् थ्‍येःज्‍यीम् ङ्‍हच्‍छ्‍यङ् लम्‍बुमा तङ्‌ज्‍यी।

ओसेम् थेत टङ पीन्‍ल पङ्‍ज्‍यीम् बाचा स्‍य्‍हेङ्‌ज्‍यी।

ओसेम् हुजु बेलो य्‍हङ्‍स्‍ये थेचे येसुत चुङ्‌पीन्‍बरी ज्‍यप्‍ज्‍यीम् च्‍याब तीप्‍ज्‍यी।

येसुचे डबमातेङ् ज्‍युःकी डोन् सोल्‍बल

(मत्‍ती २६:१७-३०; लुका २२:७-२३; युहन्‍ना १३:२१-३०; १ कोरीन्‍थी ११:२३-२५)

१२ खमीर् अयुबे ग्‍येङ् चज्‍यीम् म्‍हन्‍दीबे पर्‌बइ तीप्‍पे दीन्‍री नीस्‍तारकी डोन्‍की लागीरी ग्‍यु बोक ठा पीन्‍थोब मुबल।

येसुइ डबमाचे थेङ्‌त,

“ङ्‌यीमाचे ङ्‌यीज्‍यीम् थेङ्‌की लागीरी नीस्‍तार् पर्‌बइ डोन् खन तयार् स्‍य्‍हेङ्‌खइ म्‍हेन्‍ब?”

बी ङ्‌योत्‍ज्‍यी।

१३ ओसेम् येसुचे डब ङ्‌हीत चोले सुङ्‌ज्‍यीम् यरुसलेम्‍री पीत्‍जेत्‍ज्‍यी,

“एङ्‌य्‍ही सहर्‌री ङ्‍यीउ,

हुजुरी गाख्रीरी यी नाज्‍यीम् य्‍हर्‌टीबे म्‍ही गीः दोस्‍ये मुब।

थेइ लीप्-लीप् ङ्‍यीउ।

१४ ओसेम् हुजु म्‍ही खजु दीम्‍री वङज्‍यी हुजु दीम्‍की न्‍याबोत पङो,

‘ङ्‌यीमाइ लोप्‍पोन्‍चे ङ्‌योत्‍पल मुब,

ङतेङ् ङइ डबमात नीस्‍तार् पर्‌बइ डोन् चबे लागीरी डोम्‍बो टीबे ग्‍ला खन मुब?’

१५ ओसेम् थेचे एङ्‍य्‍हीत तलजोरी ङोन्‍ग्‍यम्‍नो सङ्‍सेङ् लज्‍यीम् टोप्‍ले थेन्‍बे य्‍हङ् तबे ग्‍ला गीः ङोन्‍स्‍ये मुब।

ओसेम् हुजुरी एङ्‍य्‍हीचे डोन् तयार् स्‍य्‍हेङो।”

१६ हुजु लीप्‍चे डब ङ्‌ही सहर्‌री ङ्‍यीज्‍यी।

ओसेम् येसुचे सुङ्‌ब र्‌हङ्‌लेनो जम्‍मनो यङ्‌ज्‍यीम् थेङ्‌यीमाचे नीस्‍तार् पर्‌बइ डोन् तयार् स्‍य्‍हेङ्‌ज्‍यी।

१७ ङ्‍येस्‍ये तब बीसेम् येसु चुङ् ङ्‌ही डबमातेङ् बक्‍च्‍य ब्‍योन्‍खज्‍यी।

१८ डोन् सोल्‍टीबे बेलोरी येसुचे सुङ्‌ज्‍यी,

“देमेन्‍नो ङ एङ्‌यीमात पङ्‍ब,

एङ्‍यीमान्‍हङ्‍री ङतेङ् बक्‍च्‍य चटीबल गीःचे ङत चुङ्‍नलपीन्‍स्‍ये मुब।”

१९ हुजु बेलोरी थेङ्‍यीमा सेम्‍री य्‍हक्‍को छेर्‌ज्‍यीम् येसुत,

“हुजु म्‍ही ङनो य्‍हीन्‍ब?”

बी जम्‍मचेनो काकर्‌ले ङ्‌योत्‍ज्‍यी।

२० येसुचे सुङ्‌ज्‍यी,

“एङ्‌यी चुङ् ङ्‌ही न्‍हङ्‌री गीः,

खल्‍चे ङतेङ् बक्‍च्‍य ग्‍येङ् नुत्‍टीबल मुब।

२१ धर्‌मइ छ्‍येःरी ब्रीब र्‌हङ्‌लेनो म्‍हीइ ज स्‍यीथोस्‍येनो मुब।

तर धीक्‍कार खल्‍चे म्‍हीइ जत चुङ्‍नलपीन्‍ल!

थे न्‍हनो अन्‍हबल य्‍हीन्‍सम् ज्‍यब तस्‍येल मुबल!”

२२ थेङ्‍यीमा चटीबे बेलोरी येसुचे ग्‍येङ् कीन्‍ज्‍यीम् पर्‌मेस्‍वर्‌त व्‍होर्‌छ्‌ये न्‍हङ्‌ज्‍यी।

ओसेम् ग्‍येङ् स्‍योइज्‍यीम् डबमात न्‍हङ्‌ज्‍यीम् सुङ्‌ज्‍यी,

“न कीनो,

चु ङइ ल्‍ही य्‍हीन्‍ब।”

२३ हुजु लीप्‍चे थेङ्‌चे अङ्‍गुर्‌की नीङ्‍गु मुबे खोरे थोज्‍यीम् पर्‌मेस्‍वर्‌त व्‍होर्‌छ्‌ये न्‍हङ्‌ज्‍यीम् डबमात न्‍हङ्‌ज्‍यी।

थेङ्‍यीमा जम्‍मचे थुङ्‍ज्‍यी।

२४ ओसेम् येसुचे सुङ्‌ज्‍यी,

“चु ङइ का पर्‌मेस्‍वर्‌तेङ् म्‍हीमाइ गुङ्‍री स्‍य्‍हेङ्‌बे करार् य्‍हीन्‍ब।

चु का य्‍हक्‍को म्‍हीमाइ लागीरी य्‍हर्‌पुङ्स्‍ये मुब।

२५ देमेन्‍नो,

ङ एङ्‌यीमात पङ्‍ब,

पर्‌मेस्‍वर्‌की य्‍हुल्‍री अङ्‍गुर्‌की छार् नीङ्‍गु अथुङ्‌गदे सम्‍म ङ देरे खेमेएनो अङ्‍गुर्‌की नीङ्‍गु थुङ्‌स्‍ये अरे।”

२६ हुजु लीप्‍चे थेङ्‍माचे पर्‌मेस्‍वर्‌त तोप्‍पे व्‍हइ गीः कोज्‍यीम् जैतुन गङ्‍री स्‍येःजेत्‍ज्‍यी।

पत्रुसचे येसुत अस्‍य्‍हे पङ्‌स्‍येकी तम् येसुचे सुङ्‌बल

(मत्‍ती २६:३१-३५; लुका २२:३१-३४; युहन्‍ना १३:३६-३८)

२७ येसुचे डबमात सुङ्‌ज्‍यी,

“एङ्‍यीमा जम्‍मनो ङत ख्‍लाथेन्‍ज्‍यीम् य्‍हर्‌स्‍ये मुब।

तलेपङ्‍सम् धर्‌मइ छ्‍येःरी,

‘ङचे गोर्‌तेन्‍त सेत्‍स्‍ये मुब,

ओसेम् ग्‍युमा खन दोदो छ्‍योङ्‍स्‍ये मुब’ बी ब्रीबल मुब।

२८ “तर ङ स्‍यीब ग्‍यम्‍से सोब बीसेम् गालीलरी एङ्‍यीमा बीम ङोन्‍ग्‍यम् ङ्‍यीस्‍ये मुब।”

२९ पत्रुसचे येसुत,

“जम्‍मनो थेङ्‌त ख्‍लेथेन्‍ज्‍यीम् य्‍हर्‌लेएनो ङ थेङ्‌त खेमेएनो ख्‍लेथेन्‍स्‍ये अरे” पङ्‍ज्‍यी।

३० येसुचे थेत सुङ्‌ज्‍यी,

“ङ एत पङ्‍ब,

न्‍हम्‍स्‍य्‍हो स्‍य्‍होरी नक व्‍हब ङ्‍य्‍हीख्‍यप् ङ्‌य्‍हब बीम ङोन्‍ग्‍यम् एचे ङत सोम्ख्‍यप् सम्‍म अस्‍य्‍हे पङ्‌स्‍ये मुब।”

३१ तर पत्रुसचे नासेन्‍लेनो,

“अय्‍हीन्,

ङ थेङ्‍तेङ् बक्‍च्‍य स्‍यीथोलेएनो स्‍यील,

ङ थेङ्‌त अस्‍य्‍हे बी खेमेएनो पङ्‌स्‍ये अरे” बी पङ्‍ज्‍यी।

ओसेम् ल्‍हो-ल्‍हो डबमाचेएनो होलेनो पङ्‍ज्‍यी।

गेत्‍समनी पङ्‍बे ग्‍लारी येसुइ प्रार्‌थना

(मत्‍ती २६:३६-४६; लुका २२:३९-४६)

३२ हुजु लीप्‍चे येसुतेङ् थेङ्‌की डबमा गेत्‍समनी पङ्‌बे ग्‍लारी स्‍येजेत्‍ज्‍यी।

ओसेम् थेङ्‌चे र्‌हङ्‌की डबमात,

“ङ ङ्‌यीज्‍यीम् प्रार्‌थना बुत्‍नले अस्‍य्‍हेङ्‍गदे एङ्‍यीमा चुरीनो टीउ” बी सुङ्‌जेत्‍ज्‍यी।

३३ थेङ्‌चे पत्रुस,

याकुबतेङ् युहन्‍नात बक्‍च्‍य नोम्‍जेत्‍ज्‍यी।

ओसेम् थेङ् य्‍हक्‍को दुख म्‍हन्‍दीज्‍यीम् तालइ-तालइ तज्‍यी।

३४ ओसेम् येसुचे थेङ्‌यीमात सुङ्‌ज्‍यी,

“ङइ सेम् दुखचे पोतोक्-पोतोक् तज्‍यीम् तीङ्‍नो थील र्‌हङ् तटीबल मुब।

एङ्‍यीमा चुरीनो अन्‍हुनले छोर्‌ज्‍यीम् टीउ।”

३५ ओसेम् थेङ् चेक्‍पजकी क्‍योर् स्‍येज्‍यीम् सरी पब्‍लु लज्‍यीम्,

थेङ्‌की क्ररी खटीबे दुख थेङ् ग्‍यम्‍से स्‍यालाजेतो पङ्‍ज्‍यीम् प्रार्‌थना स्‍य्‍हेङ्‍जेत्‍ज्‍यी।

३६ थेङ्‌चे चोले प्रार्‌थना स्‍य्‍हेङ्‍जेत्‍ज्‍यी,

“अप,

थेङ्‌चे स्‍य्‍हेङ्‍अखम्‍बल तेएनो अरे।

तसम् चु दुख ङ ग्‍यम्‍से स्‍यापीन्‍जेतो।

तर ङचे म्‍हेन्‍ब र्‌हङ्‌ले अय्‍हीन्,

थेङ्‌की थुः अनुसार तखइ।”

३७ हुजु लीप्‍चे येसु थेङ्‌की डब सोम्‍ज दोःज्‍यीम् ब्‍योन्‍खमम् थेङ्‍यीमा म्‍हेर्‌टीबल यङ्‌ज्‍यी।

येसुचे पत्रुसत सुङ्‌ज्‍यी,

“सीमोन,

ए म्‍हेर्‌ज्‍यीन्‍बल?

ए घन्‍ट गीःएनो ङतेङ् छ्‍यम् अम्‍हेर्‌नले टीअखमो स्‍यीम्?

३८ एङ्‍यीमा अम्‍हेर्‌नले प्रार्‌थना स्‍य्‍हेङ्‌ज्‍यीम् टीउ।

ओसेम् परीक्षरी दोःस्‍ये अरे।

एङ्‌यीमाल आत्‍माम् तयार् मुब,

तर ल्‍हीःम् कम्‍जोर् मुब।”

३९ येसु देबेएनो स्‍येज्‍यीम् ङोन्‍ग्‍यम् र्‌हङ्‌लेनो प्रार्‌थना स्‍य्‍हेङ्‍जेत्‍ज्‍यी।

४० ओसेम् थेङ् दोःज्‍यीम् ब्‍योन्‍खमम् थेङ्‍यीमा देबेएनो म्‍हेर्‌टीबल यङ्‌ज्‍यी।

थेङ्‍यीमा य्‍हक्‍को न्‍हुटबल तज्‍यीम् मीःनो फेःअखम्।

ओसेम् थेङ्‌त ता पङ्‍थोब बी थेङ्‌यीमाचे अस्‍य्‍हे।

४१ येसु सोम् ख्‍यप् हुजुरी ब्‍योन्‍खज्‍यीम् डबमात सुङ्‌ज्‍यी,

“एङ्‍यीमा दवम् सम्‍म म्‍हेर्‌ज्‍यीम् दुःब न्‍हटीबल?

देरेम् म्‍हेर्‌बे बेलो बेज्‍यी।

म्‍हीइ जत पापीमाकी यारी सोप्‍तीबे बेलो तयम्‍बल मुब।

४२ रेगो,

ब्रे!

ङत ल्‍हो-ल्‍होइ यारी सोप्‍तीपीन्‍स्‍येकी म्‍ही खज्‍यीन्‍बल मुब।”

येसुत चुङ्‍बल

(मत्‍ती २६:४७-५६; लुका २२:४७-५३; युहन्‍ना १८:३-१२)

४३ येसुचे चु तम् सुङ्‍न-सुङ्‍ननो चुङ् ङ्‌ही डबमान्‍हङ्‍की यहुदा पङ्‍बे डबतेङ् बक्‍च्‍य रोलेतेङ् तर्‌वार्‌मा नाबे म्‍हीमा हुजुरी दोखज्‍यी।

थेङ्‌यीमात ङ्‍हच्‍छ्‍यङ् लम्‍बुमा,

धर्‌म लोप्‍पोनमातेङ् अगुवामाचे पीत्‍खबल मुबल।

४४ येसुत चुङ्‌बरी खबे म्‍हीमात यहुदाचे,

“खजु म्‍हीत ङचे ग्रम्‍बरी च्‍योक्‍ल थेतनो चुङ्‌ज्‍यीम् अस्‍य्‍होर्‌नले खीःज्‍यीम् बोरो” बी पङ्‍बल मुबल।

४५ ओसेम् यहुदा येसु मुबे ग्‍लारी सर्-सर् खज्‍यीम्,

“लोप्‍पोन्” पङ्‍ज्‍यीम् थेङ्‌की ग्रम्‍बरी च्‍योक्‍ज्‍यी।

४६ हुजु लीप्‍चे थेङ्‌यीमाचे येसुत चुङ्‍ज्‍यी।

४७ तर हुजुरी रप्‍टीबलमा न्‍हङ्‌री येसुइ डब गीःचे तर्‌वार् तेत्‍ज्‍यीम् गोदोब्‍न्‍हङ्‍री ङ्‍हच्‍छ्‍यङ् लम्‍बुइ योक्‍पोइ न्‍हबीङ् थालाज्‍यी।

४८ येसुचे थेङ्‌यीमात सुङ्‌ज्‍यी,

“एङ्‍यीमाचे तले ङत य्‍हो चुङ्‌बरी र्‌हङ्‌ले रोलेमातेङ् तर्‌वारमा बज्‍यीम् खबल?

४९ ङ दीन्‍लनो एङ्‌यीमातेङ् बक्‍च्‍य पर्‌मेस्‍वर्‌की दीम्‍री लोप्‍ज्‍यीम् टीबे बेलोरी एङ्‍यीमाचे ङत अचुङ्‍मु स्‍यीम्।

तर धर्‌मइ छ्‍येःइ तम् पुरा तबे लागीरी चोले तबल य्‍हीन्‍ब।”

५० हुजु लीप्‍चे डबमा जम्‍मचेनो येसुत ख्‍लेथेन्‍ज्‍यीम् छ्‍योङ्‍य्‍हर्‌ज्‍यी।

५१ हुजुरी सुतीइ येन्‍कीनो य्‍हुर्‌बे ठीट गीः येसुइ लीप्-लीप् ङ्‍यीटीब मुबल।

थेत म्‍हीमाचे चुङ्‍ब म्‍हइज्‍यी।

५२ तर थेचे थेइ येन्‍नो ख्‍लेथेन्‍ज्‍यीम् क्‍लीङ्‍दोनो छ्‍योङ्‍य्‍हर्‌ज्‍यी।

येसुत सभारी बोर्‌बल

(मत्‍ती २६:५७-६८; लुका २२:५४-५५, ६३-७१; युहन्‍ना १८:१३-१४, १९-२४)

५३ थेङ्‌यीमाचे येसुत गोदोब्‍न्‍हङ्‍की ङ्‍हच्‍छ्‍यङ् लम्‍बुइ दीम्‍री बोर्‌ज्‍यी।

हुजुरी ङ्‍हच्‍छ्‍यङ् लम्‍बुमा,

धर्‌म लोप्‍पोन्‍मा ओसेम् अगुवामा र्‌हुब तबल मुबल।

५४ ओसेम् पत्रुस चेक्-चेक् खेत्‍नले येसुइ लीप्-लीप् ङ्‌यीज्‍यीम् गोदोब्‍न्‍हङ्‍की ङ्‌हच्‍छ्‌यङ् लम्‍बुइ दीम्‍की दो सम्‍म ङ्‍यीज्‍यी।

ओसेम् हुजुरी स्‍यीपाइमातेङ् मे देःज्‍यीम् टीज्‍यी।

५५ हुजु लीप्‍चे ङ्‍हच्‍छ्‍यङ् लम्‍बुमातेङ् सभाकी जम्‍मनो म्‍हीमाचे येसुत सेत्‍पे लागीरी दस्‍यी म्‍हइब तीप्‍ज्‍यी।

तर थेङ्‌यीमाचे तइ दस्‍यीएनो अयङ्।

५६ य्‍हक्‍को म्‍हीमाचे येसुइ बीरुद्‍दरी भ्‍यु पङ्‍ज्‍यी।

तर हुजुरी थेङ्‍यीमा खलइ तम्‍एनो अडी।

५७ हुजु लीप्‍चे डेत्-डेत् म्‍हीमा रप्‍ज्‍यीम् येसुइ बीरुद्‍दरी चोतेबे भ्‍यु तम् पङ्‍ज्‍यी,

५८ “चु म्‍हीचे ‘म्‍हीचे स्‍य्‍हेङ्‌बे चु पर्‌मेस्‍वर्‌की दीम् ङचे फुप्‍लाज्यीम् म्‍हीचे अस्‍य्‍हेङ्‌बे पर्‌मेस्‍वर्‌की दीम् ङचे सोम्‍रेत्‍रीनो स्‍य्‍हेङ्‌स्‍ये मुब’ बी पङ्‍बल ङ्‍य्‍हङ्‍चे थ्‍येःबल मुब।”

५९ तर चोले पङ्‍लेएनो थेङ्‌यीमाकी तम् अडी।

६० गोदोब्‍न्‍हङ्‍की ङ्‍हच्‍छ्‍यङ् लम्‍बु जम्‍म म्‍हीमाइ ङोन्‍ग्‍यम् रप्‍ज्‍यीम् येसुत,

“ए तले तेएनो अपङ्‌ब?

चु म्‍हीमाचे एइ बीरुद्‍दरी पङ्‍बे तम्‍की बारेरी एत तेएनो पङ्‌थोस्‍ये अरे?”

बी ङ्‌योत्‍ज्‍यी।

६१ तर येसु कुटीले स्‍य्‍हुज्‍यीम् तेएनो असुङ्।

देबेएनो गोदोब्‍न्‍हङ्‍की ङ्‍हच्‍छ्‍यङ् लम्‍बुचे,

“ए मुक्‍ती न्‍हङ्‌बे ख्रीस्‍ट्,

पर्‌मेस्‍वर्‌की ज य्‍हीन्‍ब?”

बी ङ्‌योत्‍ज्‍यी।

६२ येसुचे थेङ्‌यीमात सुङ्‌ज्‍यी,

“अ,

ङ थेनो य्‍हीन्‍ब।

ओसेम् एङ्‍यीमाचे म्‍हीइ जत सक्‍तीसाली पर्‌मेस्‍वर्‌की केत्‍पट्‍टीचे टीटीबलतेङ् स्‍वर्‌ग ग्‍यम्‍से मुक्‍पन्‍हङ् युटीबल म्रङ्‌स्‍ये मुब।”

६३ चु थ्‍येःज्‍यीम् गोदोब्‍न्‍हङ्‍की ङ्‍हच्‍छ्‍यङ् लम्‍बु बोमो रप्‍ज्‍यीम् र्‌हङ्‌की येन् डेःज्‍यीम् पङ्‍ज्‍यी,

“देरेम् ल्‍हो-ल्‍हो तइ दस्‍यी तोज्‍यी स्‍यीम्?

६४ चुजे पर्‌मेस्‍वर्‌त खीसी लबल एङ्‍यीमाचे थ्‍येःज्‍यीन्‍ज्‍यी।

देरेम् एङ्‌यीमाल तइ सेम् मुब?”

ओसेम् थेङ्‍यीमा जम्‍मचेनो “येसुत सेत्‍नोथोब” पङ्‍ज्‍यी।

६५ हुजुरी मुबे म्‍हीमान्‍हङ्‌री डेत्-डेत् म्‍हीमाचे थेङ्‌त थो साज्‍यी।

ओसेम् डेत्-डेत्चे थेङ्‌की फ्‍येन् उप्‍ज्‍यीम् ग्‍यङ्‌ज्‍यी।

ओसेम्,

“लो पङो एत खल्‍चे ग्‍यङ्‌ज्‍यी?”

बी ङ्‌योत्‍ज्‍यी।

ओसेम् हुजुरी मुबे स्‍यीपाइमाचेएनो येसुत दोक्‍ज्‍यीम् बोर्‌ज्‍यी।

पत्रुसचे येसुत अस्‍य्‍हे पङ्‌बल

(मत्‍ती २६:६९-७५; लुका २२:५६-६२; युहन्‍ना १८:१५-१८, २५-२७)

६६ पत्रुस दोरी टीटीबे बेलोरी गोदोब्‍न्‍हङ्‍की ङ्‍हच्‍छ्‍यङ् लम्‍बुइ अमकोल योक्‍पो गीः पत्रुस मुबे ग्‍लारी खज्‍यी।

६७ ओसेम् पत्रुस मे देटीबल म्रङ्‌मम् थेत तकातक्‍ले च्‍याज्‍यीम्,

“एएनो नासरत्‍की येसुतेङ् बक्‍च्‍य मुबल अय्‍हीनो स्‍यीम?”

बी पङ्‍ज्‍यी।

६८ तर पत्रुसचे,

“एचे खलइ तम् लबल ङचे तेएनो अस्‍य्‍हे” पङ्‍ज्‍यीम् दोइ म्रप्‍री ङ्‍यीज्‍यी।

ओसेम् हुजु बेलोरीनो नक व्‍हब ङ्‌य्‍हज्‍यी।

६९ पत्रुसत म्रप्‍री म्रङ्‌ज्‍यीम् हुजु अमकोल योक्‍पोचे ल्‍हो-ल्‍हो म्‍हीमात,

“चु म्‍हीएनो येसुइ डबमान्‍हङ्‍री गीः य्‍हीन्‍ब” पङ्‍ज्‍यी।

७० तर पत्रुसचे देबेएनो अय्‍हीन् पङ्‍ज्‍यी।

य्‍हम्‍बकी लीप्‍चे हुजुरी रप्‍टीबे म्‍हीमाचे पत्रुसत म्रङ्‌ज्‍यीम् देबेएनो पङ्‍ज्‍यी,

“देमेन्‍नो ए येसुइ डब य्‍हीन्‍ब।

तलेपङ्‍सम् एएनो गालीली य्‍हीन्‍ब।”

७१ हुजु लीप्‍चे पत्रुसचे सपथ चज्‍यीम् पङ्‍ज्‍यी,

“ङचे भ्‍यु पङ्‍बल य्‍हीन्‍सम् पर्‌मेस्‍वर्‌की केम्‍लङ् ङत फोःखइ।

एङ्‍यीमाचे पङ्‍बे चु म्‍हीत ङचे स्‍येनोअस्‍य्‍हे।”

७२ पत्रुसचे होलेपङ्‍ब साच्‍चेनो देबेएनो नक व्‍हब ङ्‌य्‍हज्‍यी।

ओसेम् पत्रुसत,

“नक व्‍हब ङ्‍य्‍हीख्‍यप् ङ्‌य्‍हब बीम ङोन्‍ग्‍यम् एचे ङत सोम्ख्‍यप् अस्‍य्‍हे पङ्‌स्‍ये मुब” बी येसुचे सुङ्‌बल व्‍हल् खज्‍यी।

ओसेम् थे छीः तेत्‍ज्‍यीम् क्राज्‍यी।

a 

१४:३ चु बोत्‍तल्‍मी युङ्‌बइ थोगीःचे स्‍य्‍हेङ्‌बल य्‍हीन्‍ब चुत अलबास्‍टर् पङ्‌ब।

येसुत पीलातसकी ङोन्‍ग्‍यम् बोर्‌बल

(मत्‍ती २७:१-२, ११-२६; लुका २३:१-५, १३-२५; युहन्‍ना १८:२८-१९:१६)

१५

१ स्‍य्‍होरी योरीनो ङ्‍हच्‍छ्‍यङ् लम्‍बुमा,

यहुदी अगुवामा ओसेम् धर्‌म लोप्‍पोन्‍मातेङ् सभाकी म्‍हीमा र्‌हुब तज्‍यीम् तम् डीःज्‍यी।

ओसेम् थेङ्‌यीमाचे येसुत खीज्‍यीम् रोमी सरकार पीलातसज पीत्‍ज्‍यी।

२ पीलातसचे येसुत,

“ए यहुदीमाकी ग्‍यल्‍बो य्‍हीन्‍बो?”

बी ङ्‌योत्‍ज्‍यी।

येसुचे थेत,

“हुजुम् र्‌हङ्‍चेनो सुङ्‌ब” बी सुङ्‌ज्‍यी।

३ ओसेम् ङ्‍हच्‍छ्‍यङ् लम्‍बुमाचे येसुत य्‍हक्‍को तम्‍मारी दोस् ल्‍हइदीज्‍यी।

४ होत्‍तज्‍यीम् पीलातसचे देबेएनो येसुत,

“ए तेइ जोहाप्‍एनो अपीनो स्‍यीम्?

ङ्‌येनो,

एत य्‍हक्‍को म्‍हीमाचे बीरोद् लबल मुब” पङ्‍ज्‍यी।

५ तर येसुचे तेएनो असुङ्।

चु म्रङ्‌ज्‍यीम् पीलातस तेङेन् तज्‍यी।

६ पीलातसचे नीस्‍तार् पर्‌बइ बेलोरी म्‍हीमाचे पीत्‍लागो पङ्‍बे जेल्‍न्‍हङ् मुबे म्‍ही गीःत पीत्‍लाब मुबल।

७ हुजु बेलोरी बारब्‍बा पङ्‍बे म्‍ही गीःएनो जेल्‍न्‍हङ् मुबल।

थेचेम् आन्‍दोलन्‍री म्‍ही सेत्‍पल मुबल।

८ ओसेम् य्‍हक्‍को म्‍हीमा पीलातसजा खज्‍यीम् ङोन्‍ग्‍यम्‍की पालोमारी र्‌हङ्‌लेनो चु पालोएनो जेल्‍न्‍हङ्‌री मुबे म्‍ही गीःत पीत्‍लागो पङ्‍ज्‍यी।

९ पीलातसचे थेङ्‌यीमात,

“होलेपङ्‌सम् ङ एङ्‌यीमाकी लागीरी चु यहुदीमाकी ग्‍यल्‍बोत पीत्‍लागे ओ स्‍यीम्?”

बी ङ्‌योत्‍ज्‍यी।

१० तलेपङ्‍सम् ङ्‍हच्‍छ्‍यङ् लम्‍बुमाचे येसुत स्‍हेर्‌ज्‍यीम् थेइज बबल य्‍हीन्‍ब बी पीलातसचे स्‍येःबल मुबल।

११ तर ङ्‍हच्‍छ्‍यङ् लम्‍बुमाचे य्‍हक्‍को म्‍हीमात फोत्‍फोत् लज्‍यीम् “येसुत अय्‍हीन्,

बारब्‍बात पीत्‍लागो” बी पङ्‍पुङ्‍ज्‍यी।

१२ पीलातसचे देबेएनो थेङ्‌यीमात,

“चु एङ्‍यीमाचे यहुदीमाकी ग्‍यल्‍बो पङ्‍बे म्‍हीत ङचे ता लब?”

बी ङ्‌योत्‍ज्‍यी।

१३ थेङ्‌यीमाचे देबेएनो क्रीङ्‌ज्‍यीम्,

“थेत क्रुस्‍री च्‍योलागो!”

पङ्‍ज्‍यी।

१४ पीलातसचे थेङ्‌यीमात पङ्‍ज्‍यी,

“तले?

चु म्‍हीचे ता अतबे लक् स्‍य्‍हेङ्‌ज्‍यी?”

तर थेङ्‌यीमाचे झेन् बङ्‍ले क्रीङ्‌ज्‍यीम्,

“थेत क्रुस्‍री च्‍योलागो!”

बी पङ्‍ज्‍यी।

१५ ओसेम् पीलातसचे य्‍हक्‍को म्‍हीमात तङ्‍नलबे लागीरी बारब्‍बात पीत्‍लाज्‍यी।

येसुतमी कोर्‌रचे ग्‍यङ्‌ज्‍यीम् क्रुस्‍री च्‍योलागो पङ्‍ज्‍यीम् रोमी स्‍यीपाइमाकी यारी सोप्‍तीपीन्‍ज्‍यी।

स्‍यीपाइचे येसुत ङोःबल

(मत्‍ती २७:२७-३१; युहन्‍ना १९:२-३)

१६ स्‍यीपाइमाचे येसुत थेङ्‌यीमाकी ङ्‍हच्‍छ्‍यङ् हाकीम् मुबे दरबारन्‍हङ् (चुत प्रेटोरीयन पङ्‍ब) बोर्‌ज्‍यी।

ओसेम् ल्‍हो-ल्‍हो जम्‍म स्‍यीपाइमातएनो ङ्‌होत्‍ज्‍यी।

१७ ओसेम् थेङ्‌यीमाचे थेङ्‌त ग्‍यल्‍बोचे येन्‍ब र्‌हङ्‍बे खवल पीङ् येन् येन्‍पीन्‍ज्‍यी।

ओसेम् पुजुइ पुजुइ क्रेःकी राज्‍यीम् थेङ्‌की क्ररी कुःपीन्‍ज्‍यी।

१८ हुजु लीप्‍चे थेङ्‌यीमाचे,

“लस्‍सो,

यहुदीमाकी ग्‍यल्‍बो!”

बी पङ्‍ज्‍यीम् थेङ्‌त सलाम् स्‍य्‍हेङ्‌ज्‍यी।

१९ ओसेम् थेङ्‌यीमाचे थेङ्‌त क्ररी मइ बेर्‌कचे ग्‍यङ्‌ज्‍यीम् थो साज्‍यी।

ओसेम् पुइ जुःज्‍यीम् फ्‍या स्‍य्‍हु लब स्‍य्‍हेङ्‌ज्‍यी।

२० चोले थेङ्‌यीमाचे येसुत ङोब बुत्‍ज्‍यीम् खवल पीङ् येन् प्‍लोक्‍ज्‍यीम् थेङ्‌की न्‍हम्‍जनो येन्‍पीन्‍ज्‍यी।

हुजु लीप्‍चे थेङ्‌यीमाचे थेङ्‌त क्रुस्‍री च्‍योबरी फीर्‌च्‍योर् बोर्‌ज्‍यी।

येसुत क्रुस्‍री च्‍योलाबल

(मत्‍ती २७:३२-४४; लुका २३:२६-४३; युहन्‍ना १९:१७-२७)

२१ ग्‍यम्‍री य्‍हर्‌टीमम् थेङ्‌यीमाचे कुरेनीa पङ्‍बे ग्‍लाकी सीमोन पङ्‍बे म्‍हीत सहर्‌री खटीबल खदु तज्‍यी।

थे अलेक्‍जेन्‍डरतेङ् रुफसकी अप मुबल।

स्‍यीपाइमाचे थेत कर्‌लेनो येसुइ क्रुस् नापुङ्‍ज्‍यी।

२२ ओसेम् थेङ्‌यीमाचे येसुत गलगथ पङ्‍बे ग्‍लारी बोर्‌ज्‍यी।

गलगथ पङ्‍बलम् “खप्‍पर्‌की ग्‍ला” य्‍हीन्‍ब।

२३ हुजुरी थेङ्‌यीमाचे थेङ्‌त अङ्‍गुर्‌की नीङ्‍गुरी मुर्‌र पङ्‍बे मेन् दोङ्‍ज्‍यीम् पीन्‍ज्‍यी।

तर थेङ्‌चे हुजु असोल्।

२४ हुजु लीप्‍चे थेङ्‌यीमाचे येसुत क्रुस्‍री च्‍योलाज्‍यी।

ओसेम् थेङ्‌यीमाचे थेङ्‌की न्‍हम्‍जमा जुज्‍यीम् बो लज्‍यी।

ओसेम् खल्‍त खजु पार्‌तीब टीम् बी चीठ्‌ठ युज्‍यी।

२५ येसुत क्रुस्‍री च्‍योलाबे बेलोरी स्‍य्‍होकी नौ बत्‍तीबल मुबल।

२६ थेङ्‌त दोस् ङोन्‍बे तम्‍री- “चु यहुदीमाकी ग्‍यल्‍बो य्‍हीन्‍ब” बी ब्रीबल मुबल।

२७ थेङ्‌यीमाचे येसुत क्रुस्‍री च्‍योलाबे बेलोरी य्‍हो ङ्‍य्‍हीतेएनो गीःत थेङ्‌की केत्‍पट्‍टीचे गीःत ल्‍होम् पट्‍टीचे च्‍योलाज्‍यी।

२८ [धर्‌मइ छ्‍येःरी,

“थेङ् य्‍होमातेङ् ज्‍याज्‍यी” पङ्‍ज्‍यीम् ब्रीबे तम् चोले पुरा तज्‍यी।]b

२९ हुजु ग्‍लाकी ग्‍यम् तज्‍यीम् य्‍हर्‌बे म्‍हीमाचे थेमाइ क्र य्‍होङ्‍ज्‍यीम् थेङ्‌त,

“लो,

पर्‌मेस्‍वर्‌की दीम् स्‍हीलाज्‍यीम् सोम्‍रेत्‍री स्‍य्‍हेङ्‌ब पङ्‍बे म्‍ही,

३० ए र्‌हङ्‌चे र्‌हङ्‌तनो थर्‌नलज्‍यीम् क्रुस् ग्‍यम्‍से दुङ्‌री फप्‍युउ!”

पङ्‍ज्‍यीम् ङोःज्‍यी।

३१ होलेनो ङ्‍हच्‍छ्‍यङ् लम्‍बुमातेङ् धर्‌म लोप्‍पोन्‍माचेएनो थेङ्‌यीमान्‍हङ् चोले पङ्‍ज्‍यीम् ङोःज्‍यी,

“थेचे ल्‍हो-ल्‍होमात थर्‌नलज्‍यी।

तर र्‌हङ्‌चे र्‌हङ्‍तमी थर्‌नलअखम्।

३२ चु मुक्‍ती न्‍हङ्‌बे ख्रीस्‍ट् इस्राएलकी ग्‍यल्‍बो क्रुस् ग्‍यम्‍से दुङ्‌री फप्‍युखइ।

ओसेम् हुजु म्रङ्‌ज्‍यीम् ङ्‌य्‍हङ्‍माएनो थेत बीस्‍वास् स्‍य्‍हेङ्‍ल!”

थेङ्‌तेङ् बक्‍च्‍य क्रुस्‍री च्‍योलाबलमाचेएनो थेङ्‌त खीसी लज्‍यी।

येसुइ बुः य्‍हर्‌बल

(मत्‍ती २७:४५-५६; लुका २३:४४-४९; युहन्‍ना १९:२८-३०)

३३ दीन् गुङ् य्‍हङ्‍स्‍ये प्रो बेलोसम्‍म य्‍हुल् म्‍हुन्‍दुङ्‍चे उप्‍ज्‍यी।

३४ प्रो बेलोक्‍योर् येसुचे केत् ङ्‍हच्‍छ्‍यङ् तेत्‍ज्‍यीम्,

“इलोइ,

इलोइ लामा सबखथनी?”

बी क्रीङ्‌ज्‍यी।

चु पङ्‍बलमी,

“ङइ पर्‌मेस्‍वर्,

ङइ पर्‌मेस्‍वर् थेङ्‌चे ङत तले ख्‍लाजेत्‍पल?”

य्‍हीन्‍ब।

३५ चोले क्रीङ्‍जेत्‍पल थ्‍येःज्‍यीम् हुजुरी रप्‍टीबलमा न्‍हङ्‌री डेत्-डेत्चे,

“ङ्‌येनो!

थेचे एलीयात ङ्‍होत्‍टीबल मुब” बी पङ्‍ज्‍यी।

३६ थेङ्‍यीमान्‍हङ्‍री गीः छ्‍योङ्‍य्‍हर्‌ज्‍यीम् अङ्‍गुर्‌की क्‍युङ्‌बे नीङ्‍गुरी येन्‍खेन् ब्‍लुम्‍ज्‍यी।

ओसेम् मइ बेर्‌करी येइज्‍यीम् येसुचे सोल्‍खइ बी थेङ्‌की स्‍य्‍हल्‍री थेन्‍पीन्‍ज्‍यीम्,

“ब्रेनो-ब्रेनो,

एलीया खज्‍यीम् थेत क्रुस् ग्‍यम्‍से दुङ्‌री फप्‍पीन्‍मुवा च्‍यागे!”

बी पङ्‍ज्‍यी।

३७ ओसेम् येसुचे केत् ङ्‍हच्‍छ्‍यङ् तेत्‍जेत्‍ज्‍यीम् थेङ्‌की बुः पीत्‍ज्‍यी।

३८ हुजु बेलोरीनो पर्‌मेस्‍वर्‌की दीम्‍न्‍हङ् च्‍योबे र्‌हीङ्‌बे येन् जो य्‍हङ्‍से दुङ् सम्‍मनो ङ्‍य्‍हीले डेःय्‍हर्‌ज्‍यी।

३९ येसुइ बुः चोले य्‍हर्‌बल म्रङ्‌ज्‍यीम् हुजुरी क्रुस्‍की ङोन्‍ग्‍यम् रप्‍टीबे रोमी कप्‍तान्‍चे,

“चु म्‍हीम् देमेन्‍नो पर्‌मेस्‍वर्‌की ज य्‍हीन्‍ब टीम्!”

पङ्‍ज्‍यी।

४० हुजुरी डेत्-डेत् अमकोलमाएनो चेक्‍पजाकी थारीङ्‍चे च्‍याटीब मुबल।

थेङ्‍यीमान्‍हङ्‍री मरीयम,

मग्‍दलीनी,

सलोमी ओसेम् ज्‍यीत याकुबतेङ् योसेफकी अम मरीयम मुबल।

४१ येसु गालील्‍री मुबे बेलोरी थेङ्‌यीमाचे थेङ्‌की लीप्-लीप् ब्रज्‍यीम् स्‍य्‍हप्‍तो स्‍य्‍हेङ्‌ब मुबल।

ओसेम् हुजुरी यरुसलेम् सम्‍म येसुतेङ् बक्‍च्‍य खबे ल्‍होल्‍होएनो य्‍हक्‍को अमकोलमा मुबल।

येसुत दुर्‌सरी थेन्‍बल

(मत्‍ती २७:५७-६१; लुका २३:५०-५६; युहन्‍ना १९:३८-४२)

४२ हुजु दीन् न्‍हम्‍स्‍य्‍होइ दुःब न्‍हबे दीन्‍की लागीरी तयार स्‍य्‍हेङ्‌बे दीन् मुबल।

हुजु दीन्‍की ङ्‍येस्‍येरीनो,

४३ अरीमाथीया पङ्‍बे ग्‍लाकी योसेफ अलोङ्‍नले पीलातसजा ङ्‌यीज्‍यीम् येसुइ ल्‍ही र्‌हीत्‍ज्‍यी।

थे यहुदीमाकी सभाकी ङ्‍हच्‍छ्‍यङ् सदस्‍य गीः मुबल।

थे पर्‌मेस्‍वर्‌की य्‍हुल् ब्रेन्‍ज्‍यीम् टीटीब मुबल।

४४ येसुइ बुः ङोन्‍नो य्‍हर्‌ज्‍यीन्‍ज्‍यी पङ्‍बे तम् थ्‍येःज्‍यीम् पीलातस तेङेन् तज्‍यी।

ओसेम् थेचे रोमी कप्‍तान्‍त ङ्‌होत्‍ज्‍यीम् “येसुइ बुः ङोन्‍नो य्‍हर्‌ज्‍यीन्‍बल य्‍हीन्‍ब वुइ अय्‍हीन्?”

बी ङ्‌योत्‍ज्‍यी।

४५ हुजु कप्‍तान्‍चे येसुइ बुः य्‍हर्‌ज्‍यीन्‍बल य्‍हीन्‍ब पङ्‍ब बीसेम् पीलातसचे योसेफत येसुइ ल्‍ही बोर्‌पुङ्‍ज्‍यी।

४६ ओसेम् योसेफचे ज्‍यबे सुतीइ येन् ग्‍लुज्‍यीम् येसुइ ल्‍ही क्रुस् ग्‍यम्‍से प्‍लोक्‍ज्‍यीम् हुजु येन्‍चे तुन्‍ज्‍यी।

ओसेम् युङ्‌बरी ठाज्‍यीम् स्‍य्‍हेङ्‌बे दुर्‌सरी बोर्‌ज्‍यीम् थेन्‍ज्‍यी।

हुजु लीप्‍चे दुर्‌सइ सुङ्‍री ङ्‍हच्‍छ्‍यङ् युङ्‌ब गीःचे दुङ्‍थेन्‍ज्‍यी।

४७ मरीयम मग्‍दलीनी ओसेम् योसेफकी अम मरीयमचे येसुत थेन्‍बे दुर्‌स च्‍याथेन्‍बल मुबल।

a 

१५:२१ कुरेनी अफ्रीका य्‍हुल्‍की ज्‍यङपट्‍टीरी मुबे सहर गी य्‍हीन्‍ब

b 

१५:२८ चु पद् य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे।

येसु पुनरुत्‍थान तबल

(मत्‍ती २८:१-८; लुका २४:१-१२; युहन्‍ना २०:१-१०)

१६

१ दुःब न्‍हबे दीन् ज्‍यीन्‍ब बीसेम् हुजु दीन्‍कुनो मरीयम मग्‍दलीनीतेङ् याकुबकी अम मरीयम ओसेम् सलोमीचे येसुइ ल्‍हीरी फोर्‌बरी ङोर्‌थङ् खबे म्‍हङ्‍गो छ्‌युकु ग्‍लुज्‍यी।

२ थेङ्‍यीमा न्‍हम्‍स्‍य्‍होर्‌हङ् अइतबार स्‍य्‍होरी दीनी थोल्‍युबे बेलोरी येसुत थेन्‍बे दुर्‌सरी ङ्‍यीज्‍यी।

३ थेङ्‍यीमा ग्‍यम्‍री गीःचे गीःत,

“ङ्‍य्‍हङ्‍माइ लागीरी दुर्‌सइ सुङ्‍री मुबे युङ्‌ब खल्‍चे स्‍यापीन्‍ल?”

बी पङ्‍ज्‍यीम् य्‍हर्‌टीब मुबल।

४ तर थेङ्‌यीमा दुर्‌सइ रेइरी दोज्‍यीम् च्‍यामम् हुजु ङ्‍हच्‍छ्‍यङ् युङ्‌बत ङोन्‍नो स्‍यालाबल म्रङ्‌ज्‍यी।

५ थेङ्‍यीमा दुर्‌सन्‍हङ्‍री वङ्‌ज्‍यीम् च्‍यामम् तर्-तर्‌पे येन् येन्‍बे ब्‍योन् म्‍ही गीःत दुर्‌सइ केत्‍पट्‍टीचे टीटीबल म्रङ्‌ज्‍यी।

चु म्रङ्‌ज्‍यीम् थेङ्‍यीमा लोङ्‌ज्‍यी।

६ तर हुजु ब्‍योन् म्‍हीचे पङ्‍ज्‍यी,

“थलोङो,

एङ्‍यीमा क्रुस्‍री च्‍योलाबे नासरत्‍की येसुत म्‍हइटीब मुब।

थेङ् चुरी अरे,

थेङ् स्‍यीब ग्‍यम्‍से सोज्‍यीन्‍बल मुब!

च्‍यागो,

थेङ्‌त थेन्‍बे ग्‍ला चुनो य्‍हीन्‍ब।

७ एङ्‍यीमा य्‍हर्‌ज्‍यीम् डबमातेङ् पत्रुसत,

‘येसु एङ्‍यीमा बीम ङोन्‍नो गालील्‍री स्‍येजेत्‍पल मुब।

थेङ्‌चे सुङ्‌ब र्‌हङ्‌ले एङ्‍यीमाचे थेङ्‌त हुजुरी म्रङ्‌स्‍ये मुब’ बी स्‍येत्‍पीनो।”

८ हुजु लीप्‍चे थेङ्‌यीमा दुर्‌स ग्‍यम्‍से लोङ्‍ज्‍यीम् दर्-दर्‌ज्‍यीम् छ्‍योङ्‍य्‍हर्‌ज्‍यी।

ओसेम् थेङ्‌यीमा य्‍हक्‍को लोङ्‍बल तज्‍यीम् चु तम् खल्‍तेएनो अस्‍येत्।

येसु डबमा मुबे ग्‍लारी ब्‍योन्‍खबल

(मत्‍ती २८:९-२०; लुका २४:१३-५३; युहन्‍ना २०:११-२३; प्रेरीत् १:४-११)

९ [येसु अइतबार स्‍य्‍हो म्‍हुन्‍चेनो स्‍यीब ग्‍यम्‍से सोब बीसेम् गोदोब्‍न्‍हङ् ङोन्‍ग्‍यम् मरीयम मग्‍दलीनीज म्रङ्‌ज्‍यी,

येसुचे हुजु मरीयमकी ल्‍ही ग्‍यम्‍से म्‍हङ् ङ्‍यीस्त तेत्‍लाजेत्‍पल मुबल।

१० मरीयम ङ्‌यीज्‍यीम् येसुइ डबमात चु तम् स्‍येत्‍पीन्‍ज्‍यी।

थेङ्‍यीमा दुख म्‍हन्‍दीज्‍यीम् क्राटीब मुबल।

११ ओसेम् थेचे येसु सोजेत्‍पे तम्‍तेङ् र्‌हङ्‍चेनो थेङ्‌त म्रङ्‌बे तम् स्‍येत्‍पीन्‍ज्‍यी।

तर थेङ्‌यीमाचे पतइअती।

१२ हुजु लीप्‍चे डब ङ्‌ही नम्‍सरी य्‍हर्‌टीबे बेलोरी येसु ङोन्‍ग्‍यम्‍ल बीम ल्‍हो-ल्‍हो रुप्‍री म्रङ्‌ज्‍यी।

१३ ओसेम् थेङ्‌यीमा ल्‍हो-ल्‍हो डबमाज दोखज्‍यीम् चु तम् स्‍येत्‍ज्‍यी।

तर थेङ्‌यीमाचेएनो पतइअती।

१४ हुजु लीप्‍चे येसु चुख्रीत डबमा बक्‍च्‍य चब चटीबे बेलोरी म्रङ्‍खज्‍यी।

ओसेम् थेङ्‌चे थेङ्‌यीमात बराजेत्‍ज्‍यी।

तलेपङ्‍सम् थेङ्‌यीमाचे कोङ्‌बे सेम् थोज्‍यीम् थेङ् स्‍यीब ग्‍यम्‍से सोबल म्रङ्‌बलमाचे स्‍येत्‍पे तम्‍त बीस्‍वास् अस्‍य्‍हेङ्।

१५ ओसेम् येसुचे थेङ्‌यीमात सुङ्‌ज्‍यी,

“एङ्‌यीमा जम्‍बुलीङ्‌की जम्‍मनो ग्‍लामारी ङ्‌यीज्‍यीम् ज्‍यबे सम्‍तर् जम्‍मनो म्‍हीमात स्‍येतो।

१६ बीस्‍वास् स्‍य्‍हेङ्‌ज्‍यीम् बप्‍तीस्‍मा कीन्‍बलमा थर्‌स्‍ये मुब।

तर बीस्‍वास् अस्‍य्‍हेङ्‌बलमाचे न्‍यायकी दीन्‍री सजाय यङ्‍स्‍ये मुब।

१७ बीस्‍वास् स्‍य्‍हेङ्‌बलमाचे चोतेबे तेङेन्‍की लक्‍मा स्‍य्‍हेङ्‌स्‍ये मुब- ङइ मीन्‍री म्‍हङ्‌मा ल्‍हब्‍स्‍ये मुब,

ओसेम् छार् ग्‍योत्‍मारी तम् पङ्‌स्‍ये मुब।

१८ ओसेम् थेङ्‌यीमाचे पुख्रीमा चुङ्‍स्‍ये मुब,

ख्‍युङ्‍बे स्‍हेमा थुङ्‍लेएनो थेङ्‌यीमात तेएनो तस्‍ये अरे।

थेङ्‌यीमाचे नबछबे म्‍हीमाइ जोरी या थेन्‍ज्‍यीम् प्रार्‌थना स्‍य्‍हेङ्‌बतेङ् हुजुमा फेन्‍स्‍ये मुब।”

१९ प्रभु येसुचे थेङ्‌यीमातेङ् चोले फ्रोइ सुङ्‌ब बीसेम् थेङ्‌त स्‍वर्‌गरी नोम्‍जेत्‍ज्‍यी।

ओसेम् पर्‌मेस्‍वर्‌की केत्‍पट्‍टीचे स्‍य्‍हुजेत्‍ज्‍यी।

२० हुजु लीप्‍चे डबमाचे जम्‍मनो ग्‍लामारी ङ्‌यीज्‍यीम् प्रचार् स्‍य्‍हेङ्‌ज्‍यी।

प्रभुचे थेङ्‍यीमातेङ् लक् स्‍य्‍हेङ्‍जेत्‍ज्‍यी,

थेङ्‌यीमाचे स्‍येत्‍पे तम्‍मा देमेन्‍नो बी तेङेन्‍की लक्‍मा ग्‍यम्‍से ङोन्‍जेत्‍ज्‍यी।]a

a 

१६:२० ९-२० चु पदमा य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे।

लुकाचे ब्रीबे

ज्‍यबे सम्‍तर्

छ्‍ये:की परीचय

चु ज्‍यबे सम्‍तर्‌की छ्‍ये: लुका पङ्‌बे म्‍हीचे ब्रीबल य्‍हीम्‍ब। लुकाचे चु छ्‍ये: खेम ब्रीबल बी तेत्‍ले था अरे। तर बाइबलकी य्‍हक्‍को वीद्‍वानमाकी अनुसार चु छ्‍ये: ई.सं ५९-६३ बेलोरी ब्रीबल पङ्‌बल यङ्‌ब। लुका डाक्‍टर् (कलस्‍सी ४:१४), ओसेम् इतीहासकार्‌एनो मुबल। थे ग्रीक् जात्‍की म्‍ही मुबल। लुकाचे चु ज्‍यबे सम्‍तर् येसुइ बारेरी तबे तम्‍मा माननीय हाकीम् थीयोफीलस्चे ज्‍यनले गोखइ बी ब्रबील यङ्‌ब।

लुकाचे चु ज्‍यबे सम्‍तर्‌की छ्‍ये:री येसु ख्रीस्‍ट् न्‍हब बीम ङोन्‍ग्‍यम् य्‍हङ्‌से थेङ् न्‍हबे तम् ओसेम् स्‍वर्‌गरी स्‍ये:बे तम् ब्रीबल मुब (लुका १:३१, ३३; २४:५०-५१)। दुखरी मुबे म्‍हीमातेङ् जम्‍म प्रङ्‌नमात ज्‍यबे सम्‍तर् स्‍येत्‍परी परमेस्‍वर्‌चे येसु ख्रीस्‍ट्‍त चु जम्‍बुलीङ्‌री पीत्‍युजेत्‍पल य्‍हीम्‍ब (लुका ४:१८)। होत्‍तज्‍यीम् थेङ् चु जम्‍बुलीङ्‌री ब्‍योन्‍युजेत्‍ज्‍यी। थेङ्‌चे स्‍य्‍हेङ्‌जेत्‍पे ब्‍यवाहार, सुङ्‌बे फ्रोइ, अचम्‍मइ लक्‍मा ओसेम् थेङ् स्‍यीबतेङ् स्‍यीब ग्‍यम्‍चे सोजेत्‍पे तम्‍माचे थेङ् परमेस्‍वरकी ज ओसेम् मुक्‍ती न्‍हङ्‌बे ख्रीष्‍ट य्‍हीम्‍ब बी जम्‍म म्‍हीमात ङोन्‍जेत्‍ज्‍यी (लुका १:३१; ४:१८-२१; २४:२५-२७)। येसु ख्रीष्‍टत वीस्‍वास् स्‍य्‍हेङ्‌बलमा गोदोब्‍चे थेमाइ पाप ग्‍यम्‍चे क्षम यङ्‌ज्‍यीम् स्‍वर्‌गरी परमेस्‍वर्‌तेङ् खेमेनो अबेबे जीवन यङ्‍खइ बी येसु ख्रीस्‍ट् जम्‍बुलीङ्‌री ब्‍योन्‍युज्‍यीम् ङ्‌य्‍हङ्‌माकी पाप ख्रुबे ठाकी रुप्‍री क्रुसरी स्‍यीपीन्‍जेत्‍पे ज्‍यबे सम्‍तर् चु छ्‍ये:री ब्रीबल मुब (लुका २२:१९-२०; २४:४४-४७)। लुका ग्रीक् जातीइ म्‍ही य्‍हीम्‍बल तज्‍यीम् चु ज्‍यबे सम्‍तर्‌की छ्‍ये: यहुदी अय्‍हीन्‍बे म्‍हीमाचेएनो ज्‍यनले गोखम्‍नले ब्रीबल मुब।

स्‍वर्‌गदुत्माचे परमेस्‍वर्‌त तोप्‍परी कोबे व्‍हइ , येसु न्‍हबे बेलोरी गोर्‌तेन्माचे थेङ्‌त फ्‍या स्‍य्‍हु लबे तम् (लुका २:८-२०), येसु कोल मुबे बेलोरी परमेस्‍वर्‌की दीम्‍री स्‍ये:जेत्‍पे तम् (लुका २:४१-५०), ज्‍यबे सामरीतेङ् म्‍हबे जइ अर्‌थ (लुका १०:२५-३७ ; लुका १५:११-३१) लुकाचे ब्रीबे चु छ्‍ये:रीकीनो ब्रीबल यङ्‌ब।

लुकाचे नयाँ नीयम्‍री “प्रेरीत” पङ्‌बे ल्‍हो-ल्‍हो छ्‍ये:गी ब्रबील मुब। येसु ख्रीस्‍ट् स्‍वर्‌ग स्‍ये:जेत्‍प बीसेम् प्रेरीतमातेङ् येसु ख्रीस्‍ट्‍त बीस्‍वास् स्‍य्‍हेङ्‌बे म्‍हीमाचे ज्‍यबे सम्‍तर् खले स्‍येत्‍ज्‍यी बी थेचे हुजु छ्‍ये:री ब्रीबल मुब (लुका :२४)। य्‍हक्‍को म्‍हीमाचे येसु ख्रीष्‍टत वीस्‍वास् स्‍य्‍हेङज्‍यी, ओसेम् यरुसलेम्, इस्राएल ओसेम् युरोपतेङ् एसीय सम्‍मनो मन्‍डलीमा य्‍हक्‍को तबोर्‌ज्‍यी।

चु छ्‍ये न्‍हङ्‌री मुबे तम्‍मा

परीचय १:१-१४

बप्‍तीस्‍मा पीन्‍बे युहन्‍ना ओसेम् येसु न्‍हबे तम्‍तेङ् कोलइ/छर्‌बे बेलो १:५-२:५२

बप्‍तीस्‍मा पीन्‍बे युहन्‍नाइ लक् ३:१-२०

येसुइ बप्‍तीस्‍मातेङ् परीक्षा ३:२१-४:१३

गालील्‍री येसुचे स्‍य्‍हेङ्‌जेत्‍पे लक् ४:१४-९:५०

गालील् य्‍हङ्‌से यरुस्‌लेम् सम्‍म ९:५१-१९:२७

यरुस्‌लेम्‍री ज्‍यु:की डोन् १९:२८-२३:५६

येसु स्‍यीब ग्‍यम्‍से सोजेत्‍ज्‍यीम् स्‍वर्‌गरी स्‍ये:जेत्‍पल २४:१-५३

लुकाचे ब्रीबे

ज्‍यबे सम्‍तर्

लुकाचे येसुइ बारेरी थीयोफीलस्‍त ब्रीबल

१

१ परमेस्‍वरचे सुङ्‌ब र्‌हङ्‌ले ङ्‌य्‍हङ्‌माकी गुङ्‌री बुत्‍पे लक्‍माइ बारेरी य्‍हक्‍को म्‍हीमाचे ब्रीबल मुब।

२ हुजु लक्‍मा सुरु य्‍हङ्‌सेनो र्‌हङ्‌की मी:चे म्रङ्‌बमातेङ्‌,

प्रचार स्‍य्‍हेङ्‌बलमाचे ङ्‌य्‍हङ्‌मात स्‍येत्‍पल मुब।

३ होत्‍तज्‍यीम् माननीयa थीयोफीलस,

ङचेएनो सुरु य्‍हङ्‌सेनो हुजु जम्‍मा लक्‍मा ज्‍यनले म्‍हइज्‍यीम् गोबल तज्‍यीम् एत तङ्‌राले ब्रीब ज्‍यब तल बी म्‍हेन्‍ज्‍यी।

४ तलेपङ्‌सम् एचे लोप्‍ज्‍यीन्‍बे तम्‍मा देमेन्‍नो टीम् बी एचे स्‍ये:स्‍ये मुब।

बप्‍तीस्‍मा पीन्‍बे युहन्‍ना न्‍हस्‍येकी भवीस्‍यवानी

५ हेरोद यहुदीया प्रदेस्‍की राजा मुबे बेलोरी हुजुरी जकरीया पङ्‌बे पुजाहारी मुबल।

थे अबीया पुजाहारीइ बगल न्‍हङ्‌री गी: मुबल।

थेइ म्रीङ् एलीसीबाएनो हारुनकी पुजाहारीइ खलक्‍की जमे मुबल।

६ थेङ्‌य्‍हीनो परमेस्‍वरकी ङोन्‍ग्‍यम् धर्‌मी मुबल।

ओसेम् परमप्रभुचे कुल्‍जेत्‍पे जम्‍मा अर्‌तीतेङ्‌ नीयम्‍मा ज्‍यनले ङ्‌येन्‍ज्‍यीम् ब्रब मुबल।

७ तर एलीसीबा ग्‍यम्‍चे कोल अतबल तज्‍यीम् थेङ्‍य्‍हील कोलमा अरेबल मुबल।

ओसेम् थेङ्‍य्‍ही य्‍हक्‍कोनो खेक्‍प खुयु तबल मुबल।

८ तीरेत् जकरीया र्‌हङ्‌की बगल्‍की पालो अनुसार परमेस्‍वरत तेन्‍बे दीम्‍री पुजाहारीइ लक् स्‍य्‍हेङ्‌टीब मुबल।

९ पुजाहारीइ पेठीम् अनुसार चीठ्‍ठा युमम् परमप्रभु परमेस्‍वरत तेन्‍बे दीम्‍न्‍हङ् वङ्‌ज्‍यीम् सङ्‌स्‍यु म्रबरी जकरीयाकी मीन् पार्‌तीज्‍यी।

१० सङ्‌स्‍यु म्रबे बेलोरी य्‍हक्‍को म्‍हीमा दोरी प्रार्‌थना स्‍य्‍हेङ्‌टीब मुबल।

११ जकरीयाचे सङ्‌स्‍यु म्रबे बेलोरी वेदीइ केत्‍पट्‍टी परमप्रभुकी स्‍वर्‌गदुत् गी: रप्‍युज्‍यी।

१२ जकरीयाचे स्‍वर्‌गदुत् म्रङ्‌ब बीसेम् थे य्‍हक्‍को लोङ्‌ज्‍यीम् थोम्‍ज्‍यी।

१३ तर स्‍वर्‌गदुत्‍चे थेत पङ्‌ज्‍यी,

“जकरीया थलोङो!

एइ प्रार्‌थना परमेस्‍वरचे सेन्‍जेत्‍पल मुब।

एइ म्रीङ् एलीसीबाचे एइ लागी:री ज गी: न्‍हस्‍ये मुब।

ओसेम् एचे थेइ मीन् युहन्‍ना थेनो।

१४ थे न्‍हबे बेलोरी ए य्‍हक्‍को तङ्‌ज्‍यीम् छु:स्‍ये मुब।

ओसेम् य्‍हक्‍को म्‍हीमाएनो तङ्‌स्‍ये मुब।

१५ तलेपङ्‌सम् युहन्‍ना परमप्रभुइ ङोन्‍ग्‍यम् ङ्‌हच्‍छ्‌यङ् तस्‍ये मुब।

थेचे खेमेएनो अङ्‌गुर्‌की नीङ्‍गु थुङ्‌स्‍ये अरे।

ओसेम् थे अमइ फोरी खब य्‍हङ्‌स्‍येनो पवीत्र आत्‍माचे प्‍लीङ्‌स्‍ये मुबb।

१६ थेचे य्‍हक्‍को इस्राएलीमात दो:ज्‍यीम् थेमाकी परमप्रभु परमेस्‍वरपट्‍टी बस्‍ये मुब।

१७ थे एलीयाल र्‌हङ्‌बे आत्‍मातेङ् सक्‍तीरी प्रभु बीम ङोन्‍ग्‍यम्‍नो खज्‍यीम्,

थेचे प्रभुइ ग्‍यम् तयार् स्‍य्‍हेङ्‌स्‍ये मुब।

थेचे अपमाकी सेम् कोलमा पट्‍टी दो:न लस्‍ये मुब।

ओसेम् परमेस्‍वरचे कुल्‍जेत्‍पे अर्‌ती अङ्‌येन्‍बलमात ङ्‌येन्‍बमाकी बुद्‍दीपट्‌टी दो:बज्‍यीम्,

प्रभुइ लागी:री म्‍हीमात तयार् स्‍य्‍हेङ्‌स्‍ये मुब।”

१८ जकरीयाचे स्‍वर्‌गदुत्‍त पङ्‌ज्‍यी,

“चु देमेन्‍नो तस्‍ये बी ङचे खले स्‍ये:स्‍ये?

ङ खेक्‍प तज्‍यी।

ओसेम् ङइ म्रीङ्‌एनो खुयु तबल मुब।”

१९ स्‍वरगदुत्‍चे पङ्‌ज्‍यी,

“ङ परमेस्‍वरकी रेइरी रप्‍पे गब्रीएल य्‍हीम्‍ब।

थेङ्‌चे एत चु ज्‍यबे सम्‍तर् स्‍येत्‍परी ङत पीत्‍युजेत्‍पल य्‍हीम्‍ब।

२० ङचे पङ्‌बे चु तम्‍त एचे वीस्‍वास अस्‍य्‍हेङ्‌बल तज्‍यीम् चु तम् पुरा अतगदेसम्‍म ए लेम्‍ब तस्‍ये मुब।

तर चु तम् ठीक् बेलोरी पुरा तस्‍ये मुब।”

२१ जकरीया परमेस्‍वरत तेन्‍बे दीम्‍न्‍हङ् तले गे:बल बी य्‍हक्‍को म्‍हीमा थोम्‍ज्‍यीम् दोरी ब्रेन्‍टीब मुबल।

२२ जकरीया दोरी डोङ्‌युमम् थेचे थेमातेङ् तम् पङ्‌अखम्।

होत्‍तज्‍यीम् याचे ल्‍हादब् लज्‍यी।

ओसेम् थेचे परमेस्‍वरत तेन्‍बे दीम्‍न्‍हङ् दर्‌सन यङ्‌नेम् बी थेमाचे गोज्‍यी।

ओसेम् थे लेम्‍ब तस्‍यीनो टीज्‍यी।

२३ परमेस्‍वरत तेन्‍बे दीम्‍न्‍हङ् जकरीयाकी सेवा स्‍य्‍हेङ्‌बे पालो बुत्‍प बीसेम् थे दीम्‍री दो:य्‍हर्‌ज्‍यी।

२४ हुजु लीप्‍चे थेइ म्रीङ् एलीसीबाइ फोरी कोल खज्‍यी।

एलीसीब ल ङ्‌हसम्‍म दीम् पीत्‍ज्‍यीम् खनएनो अय्‍हर्।

२५ ओसेम् थेचे पङ्‌ज्‍यी,

“ङत म्‍हीमाचे अज्‍यबे तङ्‌मेन् अपङ्‌खइ बी परमेस्‍वरचे दया स्‍य्‍हेङ्‌जेत्‍ज्‍यीम् चु लक् ङइ लागी:री स्‍य्‍हेङ्‌जेत्‍पल य्‍हीम्‍ब।”

येसु न्‍हस्‍येकी भवीस्‍यवानी

२६ एलीसीबइ फोरी कोल खज्‍यीम् ल डु योमम्‌ परमेस्‍वरचे गाब्रीएल स्‍वर्‌गदुत्‍त गालील प्रदेस्‍की नासरत्‌ पङ्‌बे ज्‍यीद सहर्‌री

२७ मरीयम पङ्‌बे कन्‍या अमकोलज पीत्‍जेत्‍ज्‍यी।

थेत दाऊदकी खलक्‍की योसेफ पङ्‌बे म्‍हीतेङ् भ्‍या स्‍य्‍हेङ्‌बरी र्‌हीत्‍पल मुबल।

२८ स्‍वर्‌गदुत् रप्‍युज्‍यीम् मरीयम्‍त पङ्‌ज्‍यी,

“लस्‍सो!

परमेस्‍वर एतेङ् मुब।

एत ङ्‌हच्‍छ्‌यङ् मोलम् न्‍हङ्‌बल मुब।”

२९ मरीयम स्‍वर्‌गदुत्की चु तम् थे:ज्‍यीम् थोम्‍ज्‍यी।

ओसेम् चु खतेबे तम् य्‍हीन्‍ज्‍यी बी सेम्‍री म्‍हेन्‍ज्‍यी।

३० स्‍वर्‌गदुत्‍चे थेत पङ्‌ज्‍यी,

“मरीयम थलोङो!

तलेपङ्‌सम् एचे परमेस्‍वर ग्‍यम्‍चे मोलम् यङ्‌बल मुब।

३१ देरे एइ फोरी कोल खस्‍ये मुब।

ओसेम् ज गी: न्‍हस्‍ये मुब।

एचे थेङ्‌की छेन् येसु थेनो।

३२ थेङ् ङ्‌हच्‍छ्‌यङ् तजेत्‍स्‍ये मुब।

ओसेम् थेङ्‌त गोदोब्‍न्‍हङ्‍की जोइ परमेस्‍वरकी ज पङ्‌स्‍ये मुब।

परम्‍प्रभु परमेस्‍वरचे थेङ्‌त थेङ्‌की म्‍हेमे दाऊद र्‌हङ्‌बे राजा स्‍य्‍हेङ्‌जेत्‍स्‍ये मुब।

३३ थेङ्‌चे याकुबकी खलक्‍री जुक्-जुक्‍नो राज्‍य स्‍य्‍हेङ्‌जेत्‍स्‍ये मुब।

थेङ्‌की य्‍हुल् खेमेएनो बेस्‍ये अरे।”

३४ मरीयमचे स्‍वर्‌गदुत्‍त पङ्‌ज्‍यी,

“चु खले तब खम्‍ब?

देरेसम्‍म ङ कन्‍यानो मुब।”

३५ स्‍वर्‌गदुत्‍चे जवाफ् पीन्‍ज्‍यी,

“पवीत्र आत्‍मा एइ ल्‍हीरी व्‍योन्‍युज्‍यीम् गोदोब्‍न्‍हङ्‍की जोइ परमेस्‍वरकी सक्‍ती ग्‍यम्‍चे एचे कोल न्‍हस्‍ये मुब।

होत्‍तज्‍यीम् एचे न्‍हस्‍येकी कोल पवीत्र तजेत्‍स्‍ये मुब।

ओसेम् थेङ्‌त परमेस्‍वरकी ज पङ्‌स्‍ये मुब।

३६ एइ म्‍हेम्‍हेत् एलीसीबा खुयु तलेनो थेइ फोरी कोल खबल मुब।

म्‍हीमाचे थेत कोल अन्‍हबे अमकोल पङ्‌ब तर देरे थेइ फोरी ल डु:की कोल मुब।

३७ तलेपङ्‌सम् परमेस्‍वरचे स्‍य्‍हेङ् अखम्‍बल तेएनो अरे।”

३८ ओसेम् मरीयमचे पङ्‌ज्‍यी,

“ङ परमप्रभुइ योक्‍पो य्‍हीम्‍ब।

एचे पङ्‌ब र्‌हङ्‌लेनो ङत तखइ।”

ओसेम् स्‍वरगदुत्‍चे थेत ख्‍लेथेन्‍ज्‍यीम् य्‍हर्‌ज्‍यी।

मरीयम एलीसीबात दोबरी ङ्‌यीबल

३९ तोव दीन् लीप्‍चे मरीयम ग्‍योन्-ग्‍योन्‍ले यहुदीया प्रदेस्‍की गङ्‌क्‍योर्‌ मुबे ज्‍यीत सहर्‌री ङ्‌यीज्‍यी।

४० ओसेम् थे जकरीयाकी दीम्‍री वङ्‌ज्‍यीम् एलीसीबात लस्‍सो स्‍य्‍हेङ्‌ज्‍यी।

४१ एलीसीबाचे मरीयमकी लस्‍सो थ्‍ये:ब बीसेम् थेइ फोरी मुबे कोल म्‍योज्‍यी।

ओसेम् एलीसीबा पवीत्र आत्‍माचे प्‍लीङ्ज्‍यी।

४२ थेचे केत् ङ्‌हच्‍छ्‌यङ् तेत्‍ज्‍यीम् पङ्‌ज्‍यी,

“अमकोलमा न्‍हङ्‌री गोदोब्‍न्‍हङ् ए परमेस्‍वर ग्‍यम्‍चे य्‍हक्‍को मोलम् यङ्‌बे अमकोल य्‍हीम्‍ब।

ओसेम् एचे न्‍हस्‍येकी जचेएनो मोलम् यङ्‌बल मुब।

४३ चु ङचे खतेबे स्‍य्‍हेस यङ्‌ज्‍यी,

ङइ प्रभुकी अम ङत दोबरी खज्‍यी?

४४ एचे लस्‍सो पङ्‌बल ङचे थ्‍ये:ब सात्‍चेनो ङइ फोरी मुबे कोल तङ्‌ज्‍यीम् स्‍यज्‍यी।

४५ “परमप्रभुचे एत सुङ्‌बे तम् पुरा तब बी एचे वीस्‍वास् स्‍य्‍हेङ्‌बल तज्‍यीम् एचे मोलम् यङ्‌बल मुब।”

मरीयमचे परमेस्‍वर्‌त तोप्‍पे ह्‍वइ्‌

४६ ओसेम् मरीयमचे पङ्‌ज्‍यी,

“ङ परमप्रभुत ङइ्‌ सेम्सेनो तोप्‍प,

४७ ङइ मुक्‍तीदाता परमेस्‍वर्‌तेङ् ङइ्‌ सेम् तङ्‌ब,

४८ तलेपङ्‌सम् थेङ्‌की सेवा स्‍य्‍हेङ्‌बे ङ र्‌हङ्‌ब जात वास्‍ता स्‍य्‍हेङ्‌जेत्‍ज्‍यी,

देरे य्‍हङ्‌स्‍ये जम्‍मा छकोन्चे ङत परमेस्‍वरकी मोलम् यङ्‌बल पङ्‌स्‍ये मुब।

४९ तलेपङ्‌सम् सक्‍तीसाली परमेस्‍वरचे ङइ्‌ लागीरी ङ्‌हच्‍छ्‌यङ् लक्‍मा स्‍य्‍हेङ्‌जेत्‍ज्‍यी,

थेङ्‌की छेन् पवीत्र य्‍हीम्‍ब।

५० ओसेम् परमेस्‍वर्‌त तेन्‍बलमात थेङ्‌चे छकोन् सम्‍मनो दया ङोन्‍जेत्‍प।

५१ थेङ्‌चे थेङ्‌की सक्‍तीसाली फ्‍याचे लक् स्‍य्‍हेङ्‌जेत्‍पल मुब।

ओसेम् र्‌हङ्‌चे र्‌हङ्‌त ङ्‌हच्‍छ्‌यङ् म्‍हेन्‍बलमात खनबीबीनो ठम्‍लाजेत्‍पल मुब।

५२ थेङ्‌चे र्‌हङ्‌चे र्‌हङ्‌त ङ्‌हच्‍छ्‌यङ् म्‍हेन्‍बे राजामात ठीइ जोचे दुङ्‌री फप्‍लाजेत्‍पल मुब,

ओसेम् र्‌हङ्‌चे र्‌हङ्‌त ज्‍यीद म्‍हेन्‍बलमात जोरी कोत्‍जेत्‍पल मुब।

५३ थेङ्‌चे ख्रेन्‍बलमात रोङ्‌ब-रोङ्‌बे चबे स्‍य्‍हेमा न्‍हङ्‌ज्‍यीम् म्रेन्‍नलजेत्‍पल मुब,

ओसेम् बरुमात या थेन्‌-थेन् पीत्‍जेत्‍पल मुब।

५४ थेङ्‌चे र्‌हङ्‌की दया व्‍हल् लजेत्‍ज्‍यीम् थेङ्‌की सेवा स्‍य्‍हेङ्‌बे इस्राएलीमात र्‌हो स्‍य्‍हेङ्‌जेत्‍पल मुब।

५५ थेङ्‌चे र्‌हङ्‌की बाचा व्‍हल् लजेत्‍ज्‍यीम् अब्रहामतेङ् थेइ सन्‍तान्‍त दया स्‍य्‍हेङ्‌जेत्‍बल मुब।”

५६ मरीयम एलीसीबातेङ् ल सोम् बक्‍च्‍य टीज्‍यीम् थेइ दीम्‍री दो:य्‍हर्‌ज्‍यी।

बप्‍तीस्‍मा पीन्‍बे युहन्‍ना न्‍हबल

५७ एलीसीबाल कोल न्‍हबे बेलो तब बीसेम् थेचे ज गी: न्‍हज्‍यी।

५८ परमप्रभुचे थेत ङ्‌हच्‍छ्‌यङ् दया स्‍य्‍हेङ्‌जेत्‍पल थ्‍ये:ज्‍यीम् थेइ म्‍हेम्‍हेमातेङ् खीम्‍सेमा जम्‍मनो थेतेङ् तङ्‌ज्‍यी।

५९ दीन् ब्रेत्‍री कोलत खतना स्‍य्‍हेङ्‌बरी थेङ्‌यीमा खज्‍यी।

ओसेम् कोलइ मीन् अपल र्‌हङ्‍बनो जकरीय थेन्‍ब छ्‌यज्‍यी,

६० तर एलीसीबाचे पङ्‌ज्‍यी,

“अय्‍हीन्!

थेइ मीन् युहन्‍ना थेन्‍थोब।”

६१ थेङ्‌यीमाचे थेत पङ्‌ज्‍यी,

“चोतेबे मीन् मुबे एइ म्‍हेम्‍हेमा खलएनो अरे।”

६२ होत्‍तज्‍यीम् कोलइ मीन् ता थेन्‍ब बी थेङ्‌यीमाचे कोलइ अपत ल्‍हादब् लज्‍यीम् ङ्‌योत्‍ज्‍यी।

६३ जकरीयाचे ब्रीब तबे स्‍यीङ्‌की था र्‌हीत्‍ज्‍यीम् ब्रीज्‍यी,

“थेइ मीन् युहन्‍ना य्‍हीम्‍ब।”

ओसेम् थेङ्‌यीमा थोम्‍ज्‍यी।

६४ होले ब्रीब सात्‍चेनो जकरीयाचे तम् पङ्‌ब खम्‍ज्‍यीम् परमेस्‍वर्‌त तोप्‍प थाल्‍दीज्‍यी।

६५ चोतेब तब म्रङ्‌ज्‍यीम् खीम्‍चेमा जम्‍मनो लोङ्‌ज्‍यी।

ओसेम् चु सम्‍तर् यहुदीया प्रदेस्‍की गङ्‍क्‍योर्‌की खनबीबीनो नम्‍समारी थ्‍ये:ज्‍यी।

६६ चु थ्‍ये:बमा जम्‍मचेनो म्‍हेन्‍ज्‍यीम् पङ्‌ज्‍यी,

“चु कोल लीप्‍चे ता तल?”

तलेपङ्‌सम् परमप्रभुइ सक्‍ती थेतेङ् मुबल।

जकरीयाचे परमेस्‍वर्‌त तोप्‍पे व्‍हइ

६७ युहन्‍नाइ अप जकरीया पवीत्र आत्‍माचे प्‍लीङ्‌ज्‍यीम् अगमवानी पङ्‌ब थाल्‍दीज्‍यी,

६८ “इस्राएलकी परमप्रभु परमेस्‍वर्‌त तोप्‍के,

तलेपङ्‌सम् थेङ् र्‌हङ्‌की म्‍हीमात थर्‌नलबरी ब्‍योन्‍युज्‍यी।

६९ थेङ्‌चे ङ्‌य्‍हङ्‌माकी लागी:री र्‌हङ्‌की सेवा स्‍य्‍हेङ्‌बे दाऊदकी खलक् न्‍हङ्‌से,

सक्‍तीसाली मुक्‍तीदाता गी: न्‍हङ्‌जेत्‍पल मुब।

७०-७१ थेङ्‌चे ङ्‌य्‍हङ्‌मात ङ्‌य्‍हङ्‌माकी सत्रुमातेङ्

ङ्‌य्‍हङ्‌मात अखोबलमा जम्‍म ग्‍यम्‍से थर्‌न लजेत्‍स्‍ये मुब,

बी दङ्‌बोनो थेङ्‌चे थेङ्‌की पवीत्र अगमवक्‍तमाकी सुङ् ग्‍यम्‍से बाचा स्‍य्‍हेङ्‌जेत्‍पल मुबल।

७२ थेङ्‌चे ङ्‌य्‍हङ्‌माकी म्‍हेमेमातेङ् स्‍य्‍हेङ्‌जेत्‍बे पवीत्र बाचा व्‍हल् लजेत्‍ज्‍यीम्

ङ्‌य्‍हङ्‌मात दया स्‍य्‍हेङ्‌जेत्‍पल मुब।

७३ थेङ्‌चे ङ्‌य्‍हङ्‌माकी म्‍हेमे अब्राहमतेङ् देमेन्‍नो पुरा स्‍य्‍हेङ्‌जेत्‍स्‍ये बी बाचा स्‍य्‍हेङ्‌जेत्‍पल मुबल।

७४ ङ्‌य्‍हङ्‌मात ङ्‌य्‍हङ्‌माकी सत्‍तुर्‌मा ग्‍यम्‍चे अलोङ्‌नले थेङ्‌की सेवा स्‍य्‍हेङ्‌खइ बी थेङ्‌चे थर्‌न लजेत्‍पल मुब,

७५ होत्‍तज्‍यीम् ङ्‌य्‍हङ्‌मा सोगदेसम्‍म थेङ्‌की ङोन्‍ग्‍यम् पवीत्रतेङ् धर्‌मी तथोब।

७६ ङइ ज,

एत गोदोब्‍न्‍हङ्‍की जोइ परमेस्‍वरकी अगमवक्‍त पङ्‌स्‍ये मुब।

तलेपङ्‌सम् प्रभुकी ग्‍यम् थोन्‍नलबरी ए ङोन्-ङोन् ङ्‌यीस्‍ये मुब।

७७ एचे थेङ्‌की म्‍हीमात ‘पापमा क्षमा तज्‍यीम् मुक्‍ती यङ्‌स्‍ये मुब’ बी स्‍येत्‍स्‍ये मुब।

७८ परमेस्‍वरकी ङ्‌हच्‍छ्‌यङ् दयाचे लज्‍यीम्

स्‍वर्‌ग ग्‍यम्‍से स्‍य्‍होकी दीनी थोल्‍ज्‍यीम् ङ्‌य्‍हङ्‌माइ जोरी य्‍हल् तस्‍ये मुब।

७९ हुजु य्‍हल्‍चे म्‍हुन्‍दुङ्‍न्‍हङ्‍ टीबलमातेङ्‍ स्‍यील बी लोङ्‍बलमात य्‍हल् पीन्‍स्‍ये मुब।

ओसेम् ङ्‌य्‍हङ्‌मात सान्‍तीइ ग्‍यम्‍री बोर्‌स्‍ये मुब।”

८० युहन्‍ना ल्‍हीरी छर्‌बोर्‌बतेङ् आत्‍मारी बङ्‌ज्‍येन् तबोर्‌ज्‍यी।

ओसेम् थे इस्राएलीमाकी गुङ्‌री अम्रङ्‌गदे उजाड-ग्‍लारी टीज्‍यी।

a 

1:3 माननीय ङ्‌हच्‍छ्‌यङ् म्‍हीतेङ् बरु म्‍हीत स्‍य्‍हेस स्‍य्‍हेङ्‌बे छी:।

b 

1:15 पवीत्र आत्‍माचे प्‍लीङ्‌स्‍ये मुब पवीत्र आत्‍माचे प्‍लीङब पङ्‌बल चइ पवीत्र आत्‍माचे अगुवाइ स्‍य्‍हेङ्‌ज्‍यीम् परमेस्‍वरकी इच्‍छा अनुसार् चल्‍दीब य्‍हीम्‍ब।

येसु न्‍हबल

(मत्‍ती १:१८-२५)

२

१ हुजु बेलोरी राजा अगस्‍टस्‍चे राज्‍य स्‍य्‍हेङ्‌बे रोमी य्‍हुल्‍माकी म्‍हीमा ज्‍याबरी जम्‍मलनो मीन् ब्रीउ पङ्‌बे हुकुम्‌ पीन्‍ज्‍यी।

२ चोले मीन् ब्रीथोब पङ्‌बे हुकुम्‌ पहीलोचोटी मुबल।

हुजु बेलोरी कुरेनीयस् सीरीया प्रदेस्‍की हाकीम् मुबल।

३ राजाचे हुकुम्‌ पीन्‍ब र्‌हङ्‌लेनो जम्‍मनो म्‍हीमा मीन् ब्रीबरी र्‌हङ्‌-र्‌हङ्‌की म्‍हेमे मम्की नम्‍सरी य्‍हर्‌ज्‍यी।

४ हुजु बेलोरी योसेफ गालील प्रदेस्‍की नासरत्‌ पङ्‌बे सहरसे यहुदीया प्रदेस्‍की बेथलेहेम पङ्‌बे दाऊद राजाकी सहर्‌री ङ्‌यीज्‍यी।

तलेपङ्‌सम् थेएनो दाऊदकी खलक् मुबल।

५ र्‌हङ्‌तेङ् भ्‍या स्‍य्‍हेङ्‌बरी र्‌हीत्‍पे मरीयमत बक्‍च्‍य बोर्‌ज्‍यीम् योसेफ मीन् ब्रीबरी य्‍हर्‌ज्‍यी।

हुजु बेलोरी मरीयमकी फोरी कोल मुबल।

६ थेमा बेथलेहेमरी मुबे बेलोरीनो मरीयमल कोल न्‍हबे बेलो तज्‍यी।

७ मरीयमचे ज ग्रेन् न्‍हज्‍यी।

ओसेम् कोलत येन्‍चे येइज्‍यीम् सेम्‍ज्‍येन्‍मात चब पीन्‍बे स्‍यीङ्‌की को:री नेइज्‍यी।

तलेपङ्‌सम् थेमात होटेलरी र्‌यबे ग्‍ला अयङ्।

स्‍वर्‌गदुत्मातेङ् ग्‍यु गोर्‌तेन्‍मा

८ बेथलेहेम सहर्‌की रेइरीनो गोर्‌तेन्‍मा म्‍हुनरी र्‌हङ्‌की ग्‍युमा पङ्‌गर्‌री रुङ्‌टीब मुबल।

९ परमप्रभुचे पीत्‍युजेत्‍पे स्‍वर्‌गदुत् गोर्‌तेन्माकी ङोन्‍ग्‍यम् रप्‍युज्‍यी।

ओसेम् परमप्रभुइ स्‍हेर्‌चे गोर्‌तेन्‍मा मुबे ग्‍लारी य्‍हल् तज्‍यी।

चोले तब म्रङ्‌ज्‍यीम् गोर्‌तेन्‍मा य्‍हक्‍कोनो लोङ्‌ज्‍यी।

१० गोर्‌तेन्‍मा लोङ्‌ब म्रङ्‌ज्‍यीम् स्‍वर्‌गदुत्‍चे पङ्‌ज्‍यी,

“थलोङो!

तलेपङ्‌सम् ङचे एङ्‌यीमात य्‍हक्‍कोनो तङ्‌बे ज्‍यबे सम्‍तर् बेइबल मुब।

चु ज्‍यबे सम्‍तर् जम्‍मा म्‍हीमाकी लागी:री य्‍हीम्‍ब।

११ तीङ्‌यी दाऊदकी सहर्‌री मुक्‍तीदाता ख्रीस्‍ट् न्‍हबल मुब।

थेनो ख्रीस्‍ट् प्रभु य्‍हीम्‍ब।

१२ चोतेबे चीनो एङ्‌यीमाचे म्रङ्‌स्‍ये मुब: हुजुरी कोलत येन्‍चे येइज्‍यीम् स्‍यीङ्‌की को:री नेइटीबल तस्‍ये मुब।”

१३ हुजु बेलोरीनो ल्‍हो-ल्‍हो य्‍हक्‍को स्‍वर्‌गदुत्मा हुचुरी म्रङ्‌ज्‍यी।

ओसेम् परमेस्‍वर्‌त तोप्‍पे ह्‍वइ थेमाचे चोले कोज्‍यी,

१४ “गोदोब्‍न्‍हङ्‍की जोरी स्‍वर्‌गरी स्‍य्‍हुबे परमेस्‍वर्‌त

जयजयकार,

ओसेम् जम्‍बुलीङ्‌री परमेस्‍वरचे म्‍होइ्‌बे म्‍हीमात सान्‍ती तरीखइ।”

१५ स्‍वर्‌गदुत्मा स्‍वर्‌गरी दो:ज्‍यीम् य्‍हर्‌ब बीसेम् गोर्‌तेन्माचे थेमा न्‍हङ् चोले पङ्‌ज्‍यी,

“लौ ब्रे,

बेथलेहेमरी,

ङ्‌य्‍हङ्‌मात परमप्रभुचे सुङ्‌ब र्‌हङ्‌ले तबे तम् च्‍याबरी”

१६ होत्‍तज्‍यीम् थेमा ग्‍योन्‌-ग्‍योन्‍नो बेथलेहेमरी य्‍हर्‌ज्‍यी।

हुजुरी थेमाचे मरीयमतेङ् योसेफ ओसेम् स्‍यीङ्‌की को:री नेइटीबे कोलत म्रङज्‍यी।

१७ गोर्‌तेन्माचे कोलत म्रङ्‌ब बीसेम् थेङ्‌की बारेरी स्‍वर्‌गदुत्‍चे पङबे तम्‍मा म्‍हीमात स्‍येत्‍पीन्‍ज्‍यी।

१८ गोर्‌तेन्माचे स्‍येत्‍पे अर्‌थ थ्‍ये:बे म्‍हीमा जम्‍मनो थोम्‍ज्‍यी।

१९ ओसेम् मरीयमचे चु जम्‍म तम्‍मा र्‌हङ्‌की सेम्‍रीनो म्‍हेन्‍ज्‍यीम् थेन्‍ज्‍यी।

२० स्‍वर्‌गदुत्माचे पङ्‌ब र्‌हङ्‌ले थ्‍येबतेङ्‌ म्रङ्‌ज्‍यीम् गोर्‌तेन्माचे परमेस्‍वर्‌त महीमा तोप्‍ज्‍यीम् दो:य्‍हर्‌ज्‍यी।

कोलल मीन् येसु थेन्‍ज्‍यी

२१ दीन् ब्रेत्‍री कोलत मोसाचे ब्रीबे परमेस्‍वरकी नीयम् र्‌हङ्‌लेनो थेङ्‌यीमाचे खतना स्‍य्‍हेङ्‌ज्‍यी।

ओसेम् थेङ्‌ल छेन् येसु थेन्‍ज्‍यी।

येसु अमइ फोरी खब बीमम् ङोन्‍ग्‍यम्‍नो स्‍वर्‌गदुत्‍चे हुजु मीन् थेनो पङ्‌बल मुबल।

परमेस्‍वरत तेन्‍बे दीम्‍री येसुत सोप्‍तीबल

२२ मोसाचे ब्रीबे परमेस्‍वरकी नीयम्‌ र्‌हङ्‌लेनो चोखइ्‍दीबa बुप्‍प बीसेम् येसुइ अपतेङ्‌ अमचे येसुत परमप्रभुजा सोप्‍तीबरी यरुसलेमरी बोर्‌ज्‍यी।

२३ तलेपङ्‌सम् परमप्रभुकी नीयम्‍री चोले ब्रीबल मुब,

“ङोन्‍ग्‍यम् न्‍हबे जम्‍मनो ज ग्रेन्मा परमेस्‍वरकी लागी:री फे:ज्‍यीम् थेन्‍थोब।”b

२४ ओसेम् परमप्रभुकी नीयम्‍चे पङ्‌ब र्‌हङ्‌ले ढुकुर पङ्‌लेनो ङ्‌य्‍ही,

परेवा पङ्‌लेनो ङ्‌य्‍ही ठा पीन्‍बरी थेमा परमेस्‍वरत तेन्‍बे दीम्‍री खज्‍यी।

२५ हुजु बेलोरी सीमीयोन पङ्‌बे म्‍ही गी: यरुसलेमरी टीब मुबल।

थे धर्‌मीतेङ्‌ परमेस्‍वर्‌त तेन्‍बे म्‍ही मुबल।

थे इस्राएलीमात थर्‌नलबे म्‍ही ब्रेन्‍ज्‍यीम् टीटीब मुबल।

ओसेम् पवीत्र आत्‍मा थेतेङ् स्‍य्‍हुब मुबल।

२६ “परमप्रभुचे पीत्युजेत्‍स्‍येकी मुक्‍ती न्‍हङ्‌बे ख्रीस्‍ट्त अम्रङ्‌गते ए स्‍यीस्‍ये अरे” पङ्‌ज्‍यीम् पवीत्र आत्‍माचे सीमीयोनत ङोन्‍ग्‍यम्‍नो था पीन्‍बल मुबल।

२७ पवीत्र आत्‍माचे सीमीयोनत परमेस्‍वरत तेन्‍बे दीम्‍री ङ्‌यीबे सेम् न्‍हङ्‌ज्‍यीम् थे हुजुरी ङ्‌यीज्‍यी।

ओसेम् मोसाचे ब्रीबे परमेस्‍वरकी नीयम्‌ पुरा स्‍य्‍हेङ्‌बरी मरीयमतेङ् योसेफचे येसुत परमेस्‍वरत तेन्‍बे दीम्‍री बज्‍यीम् परमेस्‍वर्‌त सोप्‍तीज्‍यी।

२८ ओसेम् सीमीयोनचे येसुत तङ्‌री थोज्‍यीम्‌ परमेस्‍वर्‌त ह्‍वोर्‌छ्‌ये पीन्‍ज्‍यीम् चोले पङ्‌ज्‍यी,

२९ “ओ परमप्रभु,

एचे स्‍य्‍हेङ्‌बे बाचा पुरा तज्‍यी।

देरेम् एइ सेवा स्‍य्‍हेङ्‌बे म्‍हीत ढुक्‍कले स्‍यीबुङ्‌जेतो,

३० तलेपङ्‌सम्,

ङइ मी:जे एइ मुक्‍तीत म्रङ्‌म्‍यङ्‌ज्‍यी।

३१ एचे हुजु मुक्‍ती जम्‍म जात्‍की म्‍हीमाचे म्रङ्‌खइ पङ्‌ज्‍यीम् तयार् स्‍य्‍हेङ्‌जेत्‍पल य्‍हीम्‍ब।

३२ थेङ्‌नो यहुदी अय्‍हीम्‍बे म्‍हीमात ग्‍यम्

ङोन्‍बे ज्‍योती य्‍हीम्‍ब।

ओसेम् थेङ्‌नो एल इस्राएलीमाकी महीमा य्‍हीम्‍ब।”

३३ कोल येसुइ बारेरी सीमीयोनचे पङ्‌बे तम् थ्‍ये:ज्‍यीम् थेङ्‌की अमतेङ् अप थोम्‍ज्‍यी।

३४ सीमीयोनचे थेमात मोलम् पीन्‍ज्‍यीम् येसुइ अम मरीयमत चोले पङ्‌ज्‍यी,

“ङ्‍यनो,

इस्राएलरी थेत वीस्‍वास् स्‍य्‍हेङ्‌बे म्‍हीमात थेचे थर्‌नलब,

वीस्‍वास् अस्‍य्‍हेङ्‌बमात नास् लब।

ओसेम् गदे म्‍हीमाकी लागी:री थे वीरोधकी चीनो तबे लागी:री एइ कोलत परमेस्‍वरचे दम्‍जेत्‍पल मुब।

३५ ओसेम् य्‍हक्‍को म्‍हीमाकी सेम्‍की तम्‍मा म्रङ्‌स्‍ये मुब।

एइ तीङ्‌री छुरीचे ब्‍लोब र्‌हङ् तस्‍ये मुब।”

३६ ओसेम् हन्‍ना पङ्‌बे खुयु अगम्‍वक्‍त गी: परमेस्‍वरत तेन्‍बे दीम्‍री मुबल।

थे आसेर खलक्‍की फनुएलकी जमे मुबल।

थेल भ्‍या तब बर्‌स ङ्‌यीस् लीप्‍चे र्‌हेम्‍बो स्‍यीबल मुबल।

३७ देरेम् हन्‍ना बर्‌स खल् ब्‍लीस्‍यी ब्‍लीतीङ्‌ तबल मुबल।

थे खेमेनो परमेस्‍वरत तेन्‍बे दीम् अपीत्‍नले दीन्म्‍हुन्‍नो टीब मुबल।

ओसेम् ङ्‌यीम्‍बु टीज्‍यीम् प्रार्‌थना स्‍य्‍हेङ्‌ज्‍यीम् परमेस्‍वर्‌त तेन्‍ब मुबल।

३८ थेचेएनो मरीयमतेङ् योसेफकी रेइरी खज्‍यीम् परमेस्‍वर्‌त ह्‍वोर्‌छ्‌ये पीन्‍ज्‍यीम् यरुसलेमकी म्‍हीमात थर्‌न लस्‍ये म्‍ही ब्रेन्‍टीबलमात येसुइ बारेरी स्‍येत्‍ज्‍यी।

३९ परमप्रभुकी नीयम्‍चे पङ्‌ब र्‌हङले स्‍य्‍हेङ्‌थोबे जम्‍मनो लक्‍मा स्‍य्‍हेङब बुच्‍ज्‍यीम् योसेफतेङ्‌ मरीयम कोल येसुत बोर्‌ज्‍यीम् र्‌हङ्‌की सहर् नासरत्‍री दो:य्‍हर्‌ज्‍यी।

४० कोल येसु जेप्‍प तबोर्‌ज्‍यीम्‌ बङ्‌ज्‍येन् तज्‍यी।

थेङ् बुद्‍दीचेएनो प्‍लीङ्‌बोर्‌ज्‍यी।

ओसेम् परमेस्‍वरकी मोलम् थेङ्‌तेङ् मुबल।

येसु परमेस्‍वरत तेन्‍बे दीम्‍री

४१ येसुइ अप-अम बर्‌सेएलनो नीस्‍तार पङ्‌बे पर्‌व म्‍हन्‍दीबरी यरुसलेमरी ङ्‌यीब मुबल।

४२ येसुचे ल्‍हेगोर् गी:c योमम्‌ देबेएनो पर्‌व म्‍हन्‍दीबरी थेमाचे थेङ्‌त बोर्‌ज्‍यीम् यरुसलेमरी ङ्‌यीज्‍यी।

४३ पर्‌व म्‍हन्‍दीब बीसेम् थेमा दीम्‍री दो:ज्‍यीम् य्‍हर्‌टीबे बेलोरी येसु यरुसलेमरीनो स्‍य्‍हुजेत्‍ज्‍यी।

चु तम् येसुइ अपतेङ्‌ अमत थानो अत।

४४ येसु ग्‍यम्‍री ब्रबे ल्‍हो-ल्‍हो म्‍हीमातेङ् मुस्‍यील म्‍हेन्‍ज्‍यीम् थेमा दीन् गी: ब्रस्‍यीनो टीज्‍यी।

ओसेम् ङ्‌येस्‍ये तब बीसेम् थेमाइ म्‍हेमेमातेङ् र्‌होमात ङ्‌योत्‍ज्‍यीम् म्‍हइ्‌ज्‍यी।

४५ येसुत खनएनो अयङ्‌ब बीसेम् थेत म्‍हइबरी थेमा यरुसलेमरी दो:य्‍हर्‌ज्‍यी।

४६ म्‍हइम-म्‍हइमम्‌ सोम्‍रेत् लीप्‍चे येसुत थेमाचे परमेस्‍वरत तेन्‍बे दीम्‍री यङ्‌ज्‍यी।

येसु धर्‌म-लोप्‍पोन्मातेङ् स्‍य्‍हुज्‍यीम् थेमाकी तम् ङ्‌येन्‍जेत्‍टीबतेङ्‌ ङ्‌योत्जेत्‍टीब मुबल।

४७ ओसेम् येसुचे तम् गोज्‍यीम् जवाफ् पीन्‍ब म्रङ्‌ज्‍यीम् जम्‍मनो थोम्‍ज्‍यी।

४८ येसुत हुजुरी म्रङ्‌मम् थेङ्‌की अपतेङ्‌ अम थोम्‍ज्‍यी।

ओसेम् मरीयमचे ङ्‌योत्‍ज्‍यी,

“लेन्‍छ्‍य,

एचे चु ता स्‍य्‍हेङ्‌बल?

च्‍याको,

एत अयङ्‌ज्‍यीम् एइ अपतेङ्‌ ङ य्‍हक्‍को लोङ्‌ज्‍यी।

ओसेम् छेर्‌ज्‍यीम् म्‍हइटीब मुबल।”

४९ ओसेम् येसुचे थेमात सुङ्‌ज्‍यी,

“एङ्‌यीमाचे ङत तले म्‍हइजेत्पल?

ङ ङइ्‌ अपइ दीम्‍री तथोब बी एङ्‌यीमात था अरेबल?”

५० येसुचे सुङ्‌बे तम् थेमाचे गोअख्‌म्‌।

५१ हुजु लीप्‍चे येसु अप अमतेङ् नासरत्‍री दो:जेत्‍ज्‍यी।

ओसेम् थेमाइ अर्‌ती ङ्‌येन्‍ज्‍यीम् स्‍य्‍हुज्‍यी।

येसुइ अम मरीयमचे चु जम्‍म तम्‍मा सेम् न्‍हङ्‌नो थेन्‍ज्‍यी।

५२ ओसेम् येसु परमेस्‍वर्‌तेङ् म्‍हीइ अनुग्रह यङ्‌ज्‍यीम् ल्‍हीतेङ्‌ बुद्धीरीएनो छर्‌बोर्‌जेत्‍ज्‍यी।

a 

2:22 चोखइ्‍दीब यहुदी अमकोलचे कोल न्‍हब बीसेम् यहुदीमाकी पेठीम् अनुसार् चोखो तबे लागीरी सत ङ्‌ह ब्रेन्‍थोब मुबल। हुजु लीप्‍चेकीनो परमेस्‍वर्‌की दीम्‍री ङ्‌यीज्‍यीम् ठा पीन्‍म्‍यङ्‌ब मुबल।

b 

2:23 प्रस्‍थान १३:२,१२

c 

2:42 ल्‍हेगोर् गी: यहुदीमाकी लागीरी कोलमाचे ल्‍हेगोर् यो:ब बीसेम् हुजु कोल देरेम् ब्‍योन् तज्‍यी पङ्‌बल टीम्।

बप्‍तीस्‍मा पीन्‍बे युहन्‍नातेङ् येसु

(मत्‍ती ३:१-१२; मर्‌कुस् १:१-८; युहन्‍ना १:१९-२८)

३

१ रोमी राजा तीबेरीअसचे राज्‍य स्‍य्‍हेङ्‌ज्‍यीम् ल्‍हेगोर् गी: स्‍यी सोम्‍तीङ् तबल मुबल।

हुजु बेलोरी पन्‍तीयस्‌ पीलातस्‌ यहुदीया प्रदेस्‍की रोमी हाकीम् मुबल।

हेरोदचे गालीलरी राज्‍य स्‍य्‍हेङ्‌ब मुबल।

ओसेम् थेइ अले फीलीपचे इतुरीयातेङ्‌ त्राखोनीतीस्‌री राज्‍य स्‍य्‍हेङ्‌ब मुबल।

ओसेम् अबीलेनेरी चइ लुसानीयास्‌चे राज्‍य स्‍य्‍हेङ्‌ब मुबल।

२ गोदोब्‍न्‍हङ्‍की ङ्‌हच्‍छ्‌यङ् पुजाहारी हन्‍नासतेङ् कैयाफा मुबल।

हुजु बेलोरीनो उजाड-ग्‍लारी परमेस्‍वरचे जकरीयाकी ज युहन्‍नात फ्रोइ न्‍हङ्‌ज्‍यी।

३ युहन्‍नाचे यर्‌दन गेन्‍दी रेइ-रेइकी जम्‍मा ग्‍लामारी कोर्‌ज्‍यीम् म्‍हीमात चोले प्रचार स्‍य्‍हेङ्‌ज्‍यी,

“एङ्‌यीमाचे पस्‍चताप स्‍य्‍हेङ्‌ज्‍यीम् बप्‍तीस्‍मा कीनो।

ओसेम् परमेस्‍वरचे एङ्‌यीमाचे स्‍य्‍हेङ्‌बे पाप क्षम न्‍हङ्‌स्‍ये मुब।”

४ यसैया अगमवक्‍तइ्‌ परमेस्‍वरकी फ्रोइ्‌री चोले ब्रीबल मुब।

“उजाड-ग्‍लारी म्‍ही गी: केत् ङ्‌हच्‍छयङ्‌ तेत्‍ज्‍यीम् चोले पङ्‌टीब मुब,

‘परमप्रभु ब्‍योन्‍खबे ग्‍यम् तयार् स्‍य्‍हेङो,

परमप्रभु ब्रजेत्स्‍येकी ग्‍यम् तङ्‌-तङ् स्‍य्‍हेङो!

५ होक्‍तोङ्‌मा जम्‍मनो कङ्‌स्‍ये मुब,

गङ्‌स्‍योङ्‌मा च्‍येत्‌ स्‍य्‍हेङ्‌स्‍ये मुब।

कोक्‍ता ग्‍यम्मा तङ्‌-तङ् ओसेम् ग्‍यम्‍री मुबे जब्जोब्मा सङ्‍सेङ् स्‍य्‍हेङ्‌स्‍ये मुब।

६ ओसेम् म्‍हीमा जम्‍मचेनो परमेस्‍वरकी मुक्‍ती म्रङ्‌स्‍ये मुब।’”a

७ य्‍हक्‍को म्‍हीमा युहन्‍नाजा बप्‍तीस्‍मा कीन्‍बरी खज्‍यी।

तर युहन्‍नाचे थेमात चोले पङ्‌ज्‍यी,

“ओ पुख्रीइ कोलमा!

‘परमेस्‍वरचे स्‍य्‍हेङ्‌जेत्‍पे न्‍याय ग्‍यम्‍से स्‍योर्‌म्‍यङ्‌ब पङ्‌ज्‍यीम्’ एङ्‌यीमाता खल्‍चे लोप्‍ज्‍यी?

८ एङ्‌यीमाचे पस्‍चताप स्‍य्‍हेङ्‌ज्‍यीम् परमेस्‍वर्‌त सेम्‍री ङ्‌यीबे लक् स्‍य्‍हेङ्‌ज्‍यी।

ओसेम् एङ्‌यीमाचे र्‌हङ न्‍हङ्‌री,

‘ङ्‌यीमा अब्राहामकी ज-जमे य्‍हीम्‍ब होत्‍तज्‍यीम् परमेस्‍वरकी न्‍याय ग्‍यम्‍चे स्‍योर्‌ब खम्‍ब’ बी थपङो।

तलेपङ्‌सम्,

ङ एङ्‌यीमात पङ्‌ब,

परमेस्‍वरचे अब्राहामकी लागी:री चु युङ्‌बमाचेएनो ज-जमे स्‍य्‍हेङ्‌जेत्‍प खम्‍ब।

९ दोङ्‌बो दुङ्‌री तरीचे तम्यम्‍बल मुब।

ओसेम् ज्‍यबे रो:रो अरोबे जम्‍मा दोङ्‌बोमा थाज्‍यीम् मेन्‍हङ् फर्‌स्‍ये मुब।”

१० हुजु लीप्‍चे म्‍हीमाचे युहन्‍नात ङ्‌योत्‍ज्‍यी,

“होलेपङ्‌सम् ङ्‌यीमाचे ता स्‍य्‍हेङ्‌थोब?”

११ युहन्‍नाचे थेमात पङ्‌ज्‍यी,

“गोइ्‌ल ङ्‌य्‍ही मुबे म्‍हीचे अरेबे म्‍हीत गी: पीनो।

ओसेम् चबे स्‍हे मुबे म्‍हीचे अरेबे म्‍हीत जुज्‍यीम् पीनो।”

१२ ओसेम् तीरो दुप्‍पे म्‍हीमाएनो बप्‍तीस्‍मा कीन्‍बरी खज्‍यीम् युहन्‍नात ङ्‌योत्‍ज्‍यी,

“लोप्‍पोन्,

ङ्‌यीमाचे चइ ता स्‍य्‍हेङ्‌थोब?”

१३ थेमात युहन्‍नाचे पङ्‌ज्‍यी,

“सरकारचे तोक्‍तीब बीमम् य्‍हक्‍को तीरो थदुदो।”

१४ सीपाहीमाचेएनो थेत ङ्‌योत्‍ज्‍यी,

“ङ्‌यीमाचे चइ ता स्‍य्‍हेङ्‌थोब?”

युहन्‍नाचे थेमात पङ्‌ज्‍यी,

“एङ्‌यीमाचे खल्तेङएनो भ्‍यु पङ्‌ज्‍यीम् ओसेम् कर लज्‍यीम् टङ थकीनो।

एङ्‌यीमाकी तलब्‍रीनो तङ्‌ज्‍यीम् टीउ।”

१५ म्‍हीमा मुक्‍ती न्‍हङ्‌बे ख्रीस्‍ट् ब्रेन्‍ज्‍यीम् टीटीब मुबल।

ओसेम् थेमाचे सेम् न्‍हङ्‌री,

“युहन्‍नानो ख्रीस्‍ट् य्‍हीन्‍ज्‍यीवा स्‍यीम्?”

बी पङ्‌ज्‍यीम् म्‍हेन्‍टीब मुबल।

१६ ओसेम् युहन्‍नाचे थेङ्‌यीमात पङ्‌ज्‍यी,

“ङचे चइ एङ्‌यीमात कीचे बप्‍तीस्‍मा पीन्‍ब।

ङ बीम ङ्‌हच्‍छयङ्‌ गी: ब्‍योन्‍खटीब।

ङ थेङ्‌की पनेइ तन फ्रेन्‍बरीएनो योग्‍य अरे।

थेङ्‌चे चइ एङ्‌यीमात पवीत्र आत्‍मातेङ् मेचे बप्‍तीस्‍मा न्‍हङ्‌जेत्स्‍ये मुब।

१७ थेङ्‌चे अन्‍न क्रप्‍परी नख्‍ले फ्‍यारी थोजेत्पल मुब।

थेङ्‌चे क्रप्‍ज्‍यीम् अन्‍न चइ बर्‌टी थेन्‍जेत्स्‍ये मुब।

तर पोल्‍व चइ्‌ खेमेनो अस्‍यीबे मेन्‍हङ् ख्‍लाजेत्‍स्‍ये मुब।”

१८ चोतेबे अर्‌तीमाएनो य्‍हक्‍को पीन्‍ज्‍यीम् युहन्‍नाचे म्‍हीमात ज्‍यबे सम्‍तर् स्‍येत्‍ज्‍यी।

१९ हेरोदचे सासन् स्‍य्‍हेङ्‌बे बेलोरी र्‌हङ्‌की अलेइ म्रीङ् हेरोदीयसत भ्‍या स्‍य्‍हेङ्‌बल मुबल।

युहन्‍नाचे थेत चु अज्‍यबे लक् स्‍य्‍हेङ्‌बल तज्‍यीम् बराज्‍यी।

ओसेम् थेइ ल्‍हो-ल्‍हो अज्‍यबे लक्माएनो ङोन्‍पीन्‍ज्‍यी।

२० युहन्‍नाचे चोले पङ्‌ब बीसेम् हेरोदचे युहन्‍नात जेल्‍न्‍हङ् च्‍युप्लाज्‍यी।

चोले युहन्‍नात च्‍युप्‍ज्‍यीम्‌ हेरोदचे देबेएनो ल्‍हो-ल्‍हो अज्‍यबे लक् गी: स्‍य्‍हेङ्‌ज्‍यी।

येसुचे बप्‍तीस्‍मा कीन्जेत्पल

(मत्‍ती ३:१३-१७; मर्‌कुस् १:९-११; युहन्‍ना १:३२-३४)

२१ म्‍हीमा जम्‍मचेनो बप्‍तीस्‍मा कीन्‍बे बेलोरी येसुचेएनो बप्‍तीस्‍मा कीन्‍ज्‍यीम् प्रार्‌थना स्‍य्‍हेङ्‌टीबे बेलोरी म्रप् ठोङ्‌ब र्‌हङ्‌ले स्‍वर्‌ग ठोङ्‌ज्‍यी।

२२ ओसेम् स्‍वर्‌गचे पवीत्र आत्‍मा ढुकुरकी ल्‍हीरी येसुतेङ् स्‍य्‍हुबरी न्‍हेयुज्‍यी।

ओसेम् स्‍वर्‌गचे परमेस्‍वरकी चोतेबे फ्रोइ युज्‍यी,

“ए ङइ खोबे ज य्‍हीम्‍ब।

ङ एतेङ् य्‍हक्‍को तङ्‌बल मुब।”

येसु ख्रीस्‍ट्की म्‍हेमेमा

(मत्‍ती १:१-१७)

२३ येसुचे ल्‍हेगोर् ङ्‌य्‍ही स्‍यी डु तीङ् तबे बेलोरी थेङ्‌चे परमेस्‍वरकी लक् सुरु स्‍य्‍हेङ्‌जेत्‍ज्‍यी।

म्‍हीमाचे येसुत योसेफकी ज म्‍हेम्‍ब मुबल।

योसेफकी अप एली मुबल,

२४ एलीकी अप मत्‍तात,

मत्‍तातकी अप लेवी,

लेवीकी अप मल्‍की,

मल्‍कीकी अप यान्‍ना,

यान्‍नाकी अप योसेफ,

२५ योसेफकी अप मत्‍ताथीयास,

मत्‍ताथीयासकी अप आमोस,

आमोसकी अप नहुम,

नहुमकी अप इसली,

इसलीकी अप नग्‍गै,

२६ नग्‍गैकी अप माथ,

माथकी अप मत्‍ताथीयास,

मत्‍ताथीयासकी अप सेमैन,

सेमैनकी अप योसेख,

योसेखकी अप योदा,

२७ योदाकी अप योआनन,

योआननकी अप रेसा,

रेसाकी अप यरुबाबेल,

यरुबाबेलकी अप सालतीएल,

सालतीएलकी अप नेरी,

२८ नेरीकी अप मल्‍की,

मल्‍कीकी अप अद्दी,

अद्दीकी अप कोसाम,

कोसामकी अप एलमादम,

एलमादमकी अप एर्‌,

२९ एर्‌की अप यहसु,

यहसुकी अप एलीएजर,

एलीएजरकी अप योरीम,

योरीमकी अप मत्‍तात,

मत्‍तातकी अप लेवी,

३० लेवीकी अप सीमीयोन,

सीमीयोनकी अप यहुदा,

यहुदाकी अप योसेफ,

योसेफकी अप योनान,

योनानकी अप एल्‍याकीम मुबल,

३१ एल्‍याकीमकी अप मलेआ,

मलेआकी अप मीन्‍ना मुबल,

मीन्‍नाकी अप मत्‍ताथा,

मत्‍ताथाकी अप नातान,

नातानकी अप दाऊद,

३२ दाऊदकी अप यीसै,

यीसैकी अप ओबेद,

ओबेदकी अप बोअज,

बोअजकी अप सल्‍मोन,

सल्‍मोनकी अप नहसोन,

३३ नहसोनकी अप अम्‍मीनादाब,

अम्‍मीनादबकी अप आदमीन,

आदमीनकी अप आर्‌नी,

आर्‌नीकी अप हेस्रोन,

हेस्रोनकी अप फारेस,

फारेसकी अप यहुदा,

३४ यहुदाकी अप याकुब,

याकुबकी अप इसाहक,

इसाहककी अप अब्राहाम,

अब्राहामकी अप तेरह,

तेरहकी अप नाहोर मुबल,

३५ नाहोरकी अप सरुग,

सरुगकी अप रऊ,

रऊकी अप पेलेग,

पेलेगकी अप एबेर,

एबेरकी अप सेलह,

३६ सेलहकी अप केनान,

केनानकी अप अर्‌पक्षद,

अर्‌पक्षदकी अप सेम,

सेमकी अप नोआ,

नोआकी अप लेमेख,

३७ लेमेखकी अप मतुसेलह,

मतुसेलहकी अप हनोक,

हनोककी अप येरेद,

येरेदकी अप महलालेल,

महलालेलकी अप केनान,

३८ केनानकी अप एनोस,

एनोसकी अप सेत,

सेतकी अप आदम ओसेम् आदमकी अप परमेस्‍वर मुबल।

a 

3:6 यसैया ४०:३-५

येसुइ परीक्षा

(मत्‍ती ४:१-११; मर्‌कुस् १:१२, १३)

४

१ येसु पवीत्र आत्‍माचे प्‍लीङ्‌ज्‍यीम् यर्‌दन गेन्‍दीचे दोजेत्ज्‍यी।

पवीत्र आत्‍माचे येसुत उजाड-ग्‍लारी नोम्‍जेत्‍ज्‍यी।

२ हुजुरी सैतानचे येसुत दीन् खल् ङ्‍हीसम्‍म्‌ परीक्षा स्‍य्‍हेङ्‌ज्‍यी।

हुजु दीन् खल् ङ्‍य्‍हीसम्‍मनो येसुचे तेएनो असोल्‌।

हुजु लीप्‍चे थेङ् य्‍हक्‍कोनो ख्रेन्‍जेत्‍ज्‍यी।

३ हुजु बेलोरीनो सैतानचे येसुत चोले पङ्‌ज्‍यी,

“ए देमेन्‍नो परमेस्‍वरकी ज य्‍हीम्‍ब पङ्‌सम् चु युङ्‌बत गेङ् तउ बी सुङो।”

४ येसुचे चोले जवाफ् न्‍हङ्‌जेत्‍ज्‍यी,

“परमेस्‍वरकी फ्रोइ्‌री ब्रीबल मुब,

‘म्‍ही चबे स्‍हेचेकीनो सो अखम्।’”a

५ हुजु लीप्‍चे सैतानचे येसुत नोबे गङ्‌जोरी बोर्‌ज्‍यीम् य्‍हम्‍बगी:रीनो जम्‍बुलीङ्‌की य्‍हुल्‍मा ङोन्‍ज्‍यीम्,

६ चोले पङ्‌ज्‍यी,

“एत चु जम्‍मनो य्‍हुल्‍माकी हक्‍तेङ्‌ य्‍हुल्‍मा ग्‍यम्‍से यङ्‌बे स्‍य्‍हेस ङचे एत पीन्‍ब खम्‍ब।

तलेपङ्‌सम चु जम्‍मनो ङइ यारी मुब।

ओसेम् ङचे खल्‍त पीन्‍गे म्‍हेन्‍ज्‍यी हुजुतनो पीन्‍ब खम्‍ब।

७ एचे ङत ज्‍यल्ज्‍यी पङ्‌सम् चु जम्‍मनो एल तस्‍ये मुब।”

८ येसुचे जवाफ् न्‍हङ्‌जेत्‍ज्‍यी,

“परमेस्‍वरकी फ्रोइ्‌री ब्रीबल मुब,

‘एचे परमप्रभु,

र्‌हङ्‌की परमेस्‍वर्‌तकीनो ज्‍यलो,

ओसेम् थेङ्‌तकीनो तेनो।’”b

९ हुजु लीप्‍चे सैतानचे येसुत यरुसलेमरी बोर्‌ज्‍यी।

ओसेम् परमेस्‍वरत तेन्‍बे दीम्‍जोरी बोर्‌ज्‍यीम् चोले पङ्‌ज्‍यी,

“ए देमेन्‍नो परमेस्‍वरकी ज य्‍हीम्‍ब पङ्‌सम् लो,

चु जोचे दुङ्‌री छ्‍योङो।

१० तलेपङ्‌सम् परमेस्‍वरकी फ्रोइ्‌री चोले ब्रीबल मुब,

‘एत जोगइ्‌तीबरी परमेस्‍वरचे स्‍वर्‌गदुत्मा कुल्‍जेत्‍स्‍ये मुब।

११ ओसेम् ‘एइ स्‍य्‍हब् युङ्‌बरी म्‍य्‍हाल पङ्‌ज्‍यीम्

थेमाचे या तास्‍ये मुब।’”c

१२ ओसेम् येसुचे सुङ्‌ज्‍यी,

“धर्‌मसास्‍त्ररी ब्रीबल मुब,

‘एचे परमप्रभु र्‌हङ्‌ल परमेस्‍वरकी परीक्षा थस्‍य्‍हेङो।’”d

१३ सैतानचे येसुत परीक्षा स्‍य्‍हेङ्‌ब बुच्‍ज्‍यीम् ल्‍हो-ल्‍हो मौक अयङ्‌गदेसम्‍म ख्‍लेथेन्‍ज्‍यीम् य्‍हर्‌ज्‍यी।

गालील प्रदेस्‍री येसुचे लक् सुरु

(मत्‍ती ४:१२-१७; मर्‌कुस् १:१४-१५)

१४ पवीत्र आत्‍माकी सक्‍ती यङ्‌ज्‍यीम् येसु गालीलरी दोखजेत्‍ज्‍यी।

ओसेम् येसुइ बारेरी खनबीबीनो तम् चल्‍तीबोर्‌ज्‍यी।

१५ थेङ्‌चे यहुदीमा र्‌हुप् तबे दीम्‍मारी लोप्‍जेत्‍ज्‍यी।

ओसेम् जम्‍म म्‍हीमाचे थेङ्‌त तोप्‍ज्‍यी।

नासरत्‍की म्‍हीमाचे पतइअतीबल

(मत्‍ती १३:५३-५८; मर्‌कुस् ६:१-६)

१६ येसु र्‌हङ् छर्‌बे सहर नासरत्‍री दोखजेत्‍ज्‍यी।

थेङ्‌की पेठीम् अनुसार दु:ब न्‍हबे दीन्‍री यहुदीमा र्‌हुप् तबे दीम्‍री स्‍येज्‍यीम् धर्‌मसास्‍त्र खेप्‍परी रप्‍जेत्‍ज्‍यी।

१७ येसुत यसैया अगम्‍वक्‍तचे ब्रीबे छ्‍ये: खेप्‍परी पीन्‍ज्‍यी।

ओसेम् छ्‍ये थोज्‍यीम्‌e चोले ब्रीबे तम् तेत्‍ज्‍यीम् खेत्‍जेत्‍ज्‍यी।

१८ “प्रभुकी आत्‍मा ङतेङ् मुब,

तलेपङ्‌सम् प्रङ्‌नमात ज्‍यबे सम्‍तर् स्‍येत्‍परी परमेस्‍वरचे ङत दम्‍जेत्‍ज्‍यीम् पीत्‍युजेत्‍पल मुब।

बन्‍दीरी मुबे म्‍हीमात पीत्‍परी,

मी: अम्रङ्‌बमात म्रङ्‌न लबरी,

ल्‍हो-ल्‍हो म्‍ही ग्‍यम्‍चे दुख यङ्‌बलमात पीत्‍परी,

१९ ओसेम् मुक्‍ती पीन्‍बे बेलो खबल मुब बी स्‍येत्‍पेरी

परमेस्‍वरचे ङत पीत्‍युजेत्‍पल मुब।”f

२० हुजु लीप्‍चे येसुचे छ्‍ये बन्‍द लज्‍यीम् हुजुरी सेवा स्‍य्‍हेङ्‌बे म्‍ही गी:त दो:पीन्‍ज्‍यीम्‌ स्‍य्‍हुजेत्‍ज्‍यी।

हुजुरी मुबे म्‍हीमा जम्‍मचेनो येसुतकीनो च्‍याटीब मुबल।

२१ ओसेम् थेङ्‌चे थेङ्‌यीमात सुङ्‌ज्‍यी,

“धर्‌मसास्‍त्रकी चु तम् एङ्‌यीमाचे ङ्‍येन्‍न-ङ्‍येन्‍ननो तीङी पुरा तबल मुब।”g

२२ जम्‍म म्‍हीमाचे येसुत तोप्‍ज्‍यी।

येसुचे सुङ्‌बे ज्‍यबे तम् थ्‍येज्‍यीम् थेङ्‌यीमा जम्‍मनो थोम्‍ज्‍यी।

“चु योसेफकी ज अयीनो स्‍यीम्?”

बी थेङ्‌यीमाचे पङ्‌ज्‍यी।

२३ येसुचे सुङ्‌ज्‍यी,

“देमेन्‍नो एङ्‌यीमाचे ङत चु उखान्‌ पङ्‌स्‍ये मुब,

‘ओ डाक्‍टर!

ए र्‌हङ्‌तनो फेन्‍न लउ।’

एङयीमाचे ङत ‘कर्फनहुम्‍री स्‍य्‍हेङ्‌ब र्‌हङ्‌ले र्‌हङ्‌की नम्‍सरीएनो अचम्‍मइ लक् स्‍य्‍हेङो’ पङ्‌स्‍ये मुब।”

२४ “देमेन्‍नो ङ एङ्‌यीमात पङ्‌ब,

अगम्‍वक्‍तमा खल्‍तएनो र्‌हङ्‌की नम्‍सरी म्‍हीमाचे पतइअती।

२५ एङ्‌यीमात ङ ल्‍हो-ल्‍होएनो तम् गी: पङ्‌ब।

अगम्‍वक्‍त एलीयाकी बेलोरी सोम्‍तीङ्स्‍यी ल डु सम्‍म नम् अयुज्‍यीम् ङ्‍हछ्‍यङ्‌ अनीकल् तबल मुबल।

हुजु बेलोरी इस्राएलरी रेम्‍बो स्‍यीबे अमकोलमा य्‍हक्‍को मुबल।

२६ एलीयत चइ परमेस्‍वरचे इस्राएलकी रेम्‍बो स्‍यीबे अमकोलमाज अपीत्,

तर सीदोन प्रदेस्‍की सारपत नम्‍सइ रेम्‍बो स्‍यीबे अमकोलजकीनो पीत्‍जेत्‍ज्‍यी।

२७ ओसेम् एलीसा अगम्‍वक्‍त मुबे बेलोरी इस्राएलरी पुन् स्‍यप्‍पे म्‍हीमा य्‍हक्‍को मुबल।

थेमान्‍हङ्‌री खलएनो अफेन्‌ तर सीरीया य्‍हुल्‍की नामान पङ्‌बे म्‍ही गी:कीनो फेन्‍ज्‍यी।”

२८ चु तम् थ्‍ये:ज्‍यीम् यहुदीमा र्‌हुप् तबे दीम्‍री मुबे म्‍हीमा जम्‍मतनो य्‍हक्‍को बोमो खज्‍यी।

२९ ओसेम् थेमा जम्‍मनो फत्‌-फोत्‌ रेज्‍यीम् येसुत सहरकी फीर्‌च्‍योर् मुबे ब्राचोजे ब्‍लीङ्‌लाके पङ्‌ज्‍यीम् इबोर्‌ज्‍यी।

तलेपङ्‌सम् हुजु सहर गङ्‌री मुबल।

३० तर येसु म्‍हीमाकी गुङ्‌से डोङ्‌ज्‍यीम् र्‌हङ्‌की ग्‍यम्‍से स्‍ये:ज्‍यी।

म्‍हङ् स्‍यप्‍पे म्‍ही फेम्‍बल

(मर्‌कुस् १:२१-२८)

३१ हुजु लीप्‍चे येसु गालील प्रदेस्‍की कफर्नहुम पङ्‌बे सहर्‌री स्‍येजेत्‍ज्‍यी।

ओसेम् दु:ब न्‍हबे दीन्‍री थेङ्‌चे म्‍हीमात लोप्‍जेत्‍ज्‍यी।

३२ येसुचे लोप्‍जेत्‍प थ्‍ये:ज्‍यीम् थेङ्‌यीमा थोम्‍ज्‍यी।

तलेपङ्‌सम् थेङ्‌चे अधीकार लज्‍यीम् लोप्‍जेत्‍ज्‍यी।

३३ यहुदीमा र्‌हुप् तबे दीम्‍री म्‍हङ् स्‍यप्‍पे म्‍ही गी: मुबल।

हुजु म्‍हीचे क्रीङ्‌ज्‍यीम् पङ्‌ज्‍यी,

३४ “ओ नासरत्‍की येसु,

एचे ङ्‌यीमात ता स्‍य्‍हेङ्‌ब छ्‍येबल?

एङ्‌यीमात नास् स्‍य्‍हेङ्‌बरी दोखजेत्‍पल य्‍हीम्‍ब?

ए परमेस्‍वरचे पीत्‍युजेत्‍पे पवीत्र म्‍ही य्‍हीम्‍ब बी ङत था मुब।”

३५ चु थ्‍ये:ज्‍यीम् येसुचे हुजु म्‍हङ्‌त बराज्‍यीम् सुङ्‌जेत्‍ज्‍यी,

“कुटी टीउ!

ओसेम् चु म्‍ही ग्‍यम्‍से डोङ्‌ज्‍यीम् य्‍हरो!”

हुजु म्‍हीत जम्‍मइ ङोन्‍ग्‍यम् म्‍य्‍हाथेन्‍ज्‍यीम् म्‍हङ् डोङ्‌य्‍हर्‌ज्‍यी।

होले म्‍य्‍हाथेन्‍लेनो थेत खनएनो म्‍हग अङ्‍य्‍ही।

३६ ओसेम् जम्‍मनो थोम्‍ज्‍यीम् थेमा न्‍हङ् चोले पङ्‌ज्‍यी,

“चु म्‍हीइ बोलीरी खतेबे अधीकारतेङ् सक्‍ती मुबटीम्‌।

थेङ्‌चे हप्‍कइ्‌तीब साच्‍चेनो म्‍हङ्‌मा डोङ्‌ज्‍यीम् य्‍हर्‌बटीम्‌ स्‍यीम्!”

३७ ओसेम् येसुइ बारेरी कफर्नहुम सहर्‌की खनबीबीनो ग्‍लामारी चर्‌च तज्‍यी।

येसुचे य्‍हक्‍को म्‍हीमात फेन्‍न लजेत्‍पल

(मत्‍ती ८:१४-१७; मर्‌कुस् १:२९-३४)

३८ यहुदीमा र्‌हुप् तबे दीम्‍से डोङ्‌ज्‍यीम् येसु सीमोनकी दीम्‍री स्‍येजेत्‍ज्‍यी।

हुजु बेलोरी सीमोनकी स्‍युमे छव खज्‍यीम् नबल मुबल।

ओसेम् दीम्‍की म्‍हीमाचे,

“थेत फेन्‍नलबीनो” बी येसुत पङ्‌ज्‍यी।

३९ येसु नबे म्‍हीइ्‌ रेइ्‌री स्‍ये:ज्‍यीम् छवत हप्‍कइतीब साच्‍चेनो छव म्‍हज्‍यी।

ओसेम् सीमोनकी स्‍युमे रेज्‍यीम् थेमात क्‍योङ्‌ज्‍यी।

४० दीनी गल्‍ब बीसेम् म्‍हीमाचे य्‍हक्‍को खाल्‍की नबे म्‍हीमात येसुज बज्‍यी।h

थेचे हुजु नबे म्‍हीमाइ जोरी र्‌हङ्‌की फ्‍या थेन्‍ज्‍यीम् जम्‍मत फेन्‍न लजेत्‍ज्‍यी।

४१ य्‍हक्‍को म्‍हीमा ग्‍यम्‍से म्‍हङ्‌मा क्रीङ्‌ज्‍यीम् चोले पङ्‌ज्‍यीम् डोङ्‌ज्‍यी,

“ए परमेस्‍वरकी ज य्‍हीम्‍ब।”

तर येसुचे हुजु म्‍हङ्‌मात तेएनो पङ्‌अपुङ्।

तलेपङ्‌सम् थे ख्रीस्‍ट् य्‍हीम्‍ब बी म्‍हङ्‌माचे स्‍ये:ब मुबल।

येसुचे ज्‍यबे सम्‍तर् लोप्‍जेत्‍प

(मर्‌कुस् १:३५-३९)

४२ न्‍हम्‍स्‍योर्‌हङ् स्‍य्‍होरी मी: म्रङ्‌ब साच्‍चेनो येसु सुन्‍सान ग्‍लारी स्‍येजेत्‍ज्‍यी।

म्‍हीमाचे येसुत म्‍हइम-म्‍हइमम्‌ थेङ् मुबे ग्‍लारी दोखज्‍यी।

थेङ्‌त दोब बीसेम् थेमाचे,

“ङ्‌यीमात ख्‍लेथेन्‍ज्‍यीम् थस्‍येको” बी पङ्‌ज्‍यीम् गु:ब म्‍हइज्‍यी।

४३ तर येसुचे थेङ्‌यीमात सुङ्‌ज्‍यी,

“ङचे परमेस्‍वरकी य्‍हुल्‍की ज्‍यबे सम्‍तर् ल्‍हो-ल्‍हो ग्‍लारीएनो स्‍येत्‍थोब।

तलेपङ्‌सम् परमेस्‍वरचे ङत चु लक् स्‍य्‍हेङ्‌बे लागी:री पीत्‍युजेत्‍पल य्‍हीम्‍ब।”

४४ चोले येसुचे यहुदीया प्रदेस्‍की यहुदीमा र्‌हुप् तबे दीम्‍मारी स्‍ये:ज्‍यीम् प्रचार स्‍य्‍हेङ्‍जेत्‍ज्‍यी।

a 

4:4 व्‍यवस्‍था ८:३

b 

4:8 व्‍यवस्‍था ६:३

c 

4:10-11 भज ९१:११, १२

d 

4:12 व्‍यवस्‍था ६:१६

e 

4:17 चु छये: पङ्‌बल चही हुजु बेलोरी यहुदीमाचे सेम्‍ज्‍येन्‍माकी डीरी ब्रीब मुबल। ओसेम् हुजु डीइ न ङ्‍य्‍हीरी स्‍यीङ् थेन्‍ज्‍यीम् थेङ्‌यीमाचे थोङ् र्‌हङ्‌ले गुइज्‍यीम थेन्‍ब मुबल।

f 

4:19 यसैया ६१:१-२

g 

4:21 १ राजा १७:१

h 

4:40 यहुदीमाकी दु:ब न्‍हबे दीन्‍री दीनी गल्‍ब बीम ङोन्‍ग्‍यम् तइ लक्‍एनो स्‍य्‍हेङ् अम्‍यङ्‍ब मुबल। होत्‍तज्‍यीम् चुरी नबे म्‍हीमात येसुज दीनी गल्‍ज्‍यीम्‍कीनो बबल मुबल।

येसुइ ङोन्‍ग्‍यम्‍की चेलामा

(मत्‍ती ४:१८-२२; मर्‌कुस् १:१६-२०)

५

१ तीरेत् येसु गनेसरेत पङ्‌बे ग्‍येइ्‌ यरी र्‌प्‍जेत्‍टीब मुबल।

य्‍हक्‍को म्‍हीमा परमेस्‍वरकी फ्रोइ ङ्‌येम्‍बरी र्‌हुप् तज्‍यीम् तोर्‌ इ मोर् इ तटीब मुबल।

२ येसुचे ग्‍येइ्‌ यरी दोङ्‌ग ङ्‌य्‍ही म्रङ्‌जेत्‍ज्‍यी।

हुजुरी तर्‌ङ सेत्‍पे म्‍हीमा दोङ्‌गसे डोङ्‌ज्‍यीम् तर्‌ङ उप्‍पे ग्‍यङ्‌मा ख्रुटीब मुबल।

३ दोङ्‌ग गी: चइ सीमोनल मुबल।

येसु हुजु दोङ्‌गरी क्रेत्‍जेत्‍ज्‍यीम् सीमोनत,

“दोङ्‌ग ग्‍येइ यचे चेक्‍पजाकी क्‍योर्‌ बोरो,”

बी सुङ्‌जेत्‍ज्‍यी।

ओसेम् थेङ् दोङ्‌गरी स्‍य्‍हुज्‍यीम् म्‍हीमात लोप्‍जेत्‍ज्‍यी।

४ म्‍हीमात लोप्‍जेत्‍प बीसेम् येसुचे सीमोनत सुङ्‌ज्‍यी,

“दोङ्‌ग नुप्‍पे ग्‍लारी बोरो ओसेम् तर्‌ङ चुङ्‌बरी ग्‍यङ्‌ ल्‍हीको।”

५ चु थ्‍ये:ज्‍यीम् सीमोनचे येसुत पङ्‌ज्‍यी,

“लोप्‍पोन्,

ङ्‌यीमाचे म्‍हुन्‍गी: ग्‍यङ्‌मा ल्‍हीमेएनो तर्‌ङ गी:एनो अस्‍यप्।

तर थेङ्‌चे होले सुङ्‌जेत्‍सम्‌ ङ ग्‍यङ्‌ ल्‍हीब।”

६ थेमाचे ग्‍यङ्‌मा ल्‍हीब बीसेम् य्‍हक्‍को तर्‌ङ स्‍यप्‍ज्‍यीम् थेमाइ्‌ ग्‍यङ्‌मानो डे:यम्‍ज्‍यी।

७ ओसेम् थेङ्‌यीमाचे ल्‍हो-ल्‍हो दोङ्‌गरी मुबे र्‌होमात खज्‍यीम् गोहार्‌ स्‍य्‍हेङ्‌पीनो बी लादब्‌ लज्‍यीम् ङ्‌होत्‍ज्‍यी।

ओसेम् थेङ्‌यीमा खज्‍यीम् तर्‌ङ तेत्‍ज्‍यी।

तेत्‍म-तेत्‍मम्‌ दोङ्‌ग ङ्‌य्‍हीनो तर्‌ङचे प्‍लीङ्‌ज्‍यीम् दीम्‍ब छ्‌यज्‍यी।

८ चु म्रङ्‌ज्‍यीम् सीमोन पत्रुसचे येसुइ स्‍य्‍हब्‍री पब्‍लु लज्‍यीम् पङ्‌ज्‍यी,

“ओ प्रभु,

ङ पापी म्‍ही य्‍हीम्‍ब,

होत्‍तज्‍यीम् ङ ग्‍यम्‍से थारीङ् स्‍ये:जेतो!”

९ तलेपङ्‌सम् चोले य्‍हक्‍को तर्‌ङ स्‍यप्‍ज्‍यीम् सीमोनतेङ्‌ थेइ् र्‌होमा थोम्‍ज्‍यी।

१० सीमोनतेङ्‌ थुन्‍ज्‍यीम्‌ लक् स्‍य्‍हेङ्‌बे जब्‍दीयाकी जमा याकुबतेङ् युहन्‍नाएनो य्‍हक्‍को थोम्‍ज्‍यी।

ओसेम् येसुचे सीमोनत सुङ्‌ज्‍यी,

“थलोङो,

देरे य्‍हङ्‌से एचे तर्‌ङ अचुङ्‌नले,

म्‍हीमात र्‌हुप्‍स्‍ये मुब।”

११ चु थ्‍ये:ज्‍यीम् थेमाचे दोङ्‌गत यरी छेङ्‌ज्‍यीम् बज्‍यी।

ओसेम् थेमाचे जम्‍म स्‍हे:मा ख्‍लेथेन्‍ज्‍यीम् येसुइ लीप्‍चे ब्रज्‍यी।

येसुचे पुन् स्‍यप्‍पे म्‍हीत फेन्‍न लजेत्‍पल

(मत्‍ती ८:१-४; मर्‌कुस् १:४०-४५)

१२ येसु ज्‍यीद सहर गी:री मुबल।

हुजु नम्‍सरी पुन् स्‍यप्‍पे म्‍ही गी: मुबल।

येसुत म्रङ्‌ज्‍यीम् हुजु पुन् स्‍यप्‍पे म्‍हीचे थेङ्‌की स्‍य्‍हब्‍री पब्‍लु लज्‍यीम् चोले पङ्‌ज्‍यी,

“प्रभु,

एइ थु: मुसम् ङत फेन्‍न लब खम्‍ब।”

१३ येसुचे हुजु म्‍हीत फ्‍याचे छुज्‍यीम् सुङ्‌ज्‍यी,

“एत फेन्‍न लबे सेम् ङल मुब,

ए फेनो।”

ओसेम् येसुचे होले सुङ्‌ब साच्‍चेनो पुन् स्‍यप्‍पे म्‍ही फेन्‍ज्‍यी।

१४ ओसेम् येसुचे थेत सुङ्‌ज्‍यी,

“चु तम् एचे खल्‍तेएनो थस्‍येतो।

तर पुजाहारीज ङ्‌यीज्‍यीम् र्‌हङ्‌त ङोनोa।

मोसाचे कुल्‍ब र्‌हङ्‌ले म्‍हीमात ए फेन्‍बल ङोन्‍बे लागी:री ठा पीनो,”

बी कुल्‍जेत्‍ज्‍यी।

१५ तर येसुइ चर्‌चा झेन्‍नो य्‍हक्‍को तबोर्‌ज्‍यी।

ओसेम् य्‍हक्‍को म्‍हीमा थेङ्‌चे लोप्‍जेत्‍पे फ्रोइ ङ्‌येन्‍बतेङ् नबलमा फेन्‍बे लागी:री खज्‍यी।

१६ तर थेङ् चइ सुन्‍सान्‌ ग्‍लामारी स्‍येज्‍यीम् प्रार्‌थना स्‍य्‍हेङ्‌जेत्‍प मुबल।

येसुचे कङ् अचल्‍दीबे म्‍हीत फेन्‍न लबल

(मत्‍ती ९:१-८; मर्‌कुस् २:१-१२)

१७ तीरेत् येसु म्‍हीमात लोप्‍जेत्‍टीब मुबल।

हुजुरी धर्‌म-लोप्‍पोन्‍मातेङ् फरीसीमाएनो रेइरी टीटीब मुबल।

थेमा गालीलतेङ्‌ यहुदीया प्रदेस्‍की जम्‍म नम्‍सतेङ्‌ यरुसलेम सहरसेएनो खबल मुबल।

येसुतेङ् नबलमात फेन्‍न लबे परमप्रभुकी सक्‍ती मुबल।

१८ हुजुरी म्‍हीमाचे कङ् अचल्‍दीबे म्‍ही गी: थेइ तीस्‍सतेङ्‌नो नाज्‍यीम् बज्‍यी।

थेमाचे थेत दीम्‍न्‍हङ् येसुइ ङोन्‍री बोर्‌ब छ्‌यज्‍यी।

१९ तर य्‍हक्‍को म्‍हीमा मुज्‍यीम् येसुज बोर्‌बरी ग्‍यम् अयङ्।

होत्‍तज्‍यीम् थेमाचे हुजु नबे म्‍हीत दीम्‍जोरी बोर्‌ज्‍यी।

ओसेम् थेमाचे नबे म्‍ही वङ्‌बकीनो दीम्‍की छन स्‍याज्‍यीम्‌ थेइ तीस्‍सरीनो येसुइ ङोन्‍ग्‍यम् फप्‍पीत्‍ज्‍यी।

२० येसुचे हुजु म्‍हीमाकी चोतेबे वीस्‍वास् म्रङ्‌ज्‍यीम् कङ् अचल्‍तीबे म्‍हीत सुङ्‌ज्‍यी,

“अले एइ पाप क्षमा तबल मुब।”

२१ येसुचे सुङ्‌बे चु तम् थ्‍ये:ज्‍यीम् धर्‌म-लोप्‍पोन्‍मातेङ् फरीसीमाचे थेमाकी सेम्‍री चोले म्‍हेन्‍ज्‍यी,

“परमेस्‍वर्‌त खीसइतीबे चु म्‍ही खल य्‍हीम्‍ब?

पाप्‍मी परमेस्‍वरचेकीनो क्षमा स्‍य्‍हेङ्‌जेत्‍प खम्‍ब।”

२२ थेमाइ सेम्‍की तम् गोज्‍यीम् येसुचे सुङ्‌ज्‍यी,

“एङ्‌यीमाचे चोतेब तले म्‍हेम्‍ब?

२३ हुजु कङ् अचल्‍तीबे म्‍हीत,

‘एइ पाप क्षमा तज्‍यी’ पङ्‌बतेङ्,

‘रे:ज्‍यीम् ब्रउ’ पङ्‌ब खजु चइ सजीलो य्‍हीन्‍ल?

२४ जम्‍बुलीङ्‌री म्‍हीइ जत पाप क्षमा स्‍य्‍हेङ्‌बे अधीकार मुब बी ङ एङ्‌यीमात ङोन्‍स्‍ये मुब।”

ओसेम् येसुचे हुजु कङ् अचल्‍तीबे म्‍हीत सुङ्‌ज्‍यी,

“ङ एत पङ्‌ब,

रे:गो ओसेम् र्‌हङ्‌की तीस्‍स दुत्‍ज्‍यीम्‌ दीम्‍री य्‍हरो।”

२५ होले सुङ्‌ब साच्‍चेनो हुजु म्‍ही रे:ज्‍यीम् र्‌हङ्‌की तीस्‍स दुत्‍ज्‍यीम्‌ परमेस्‍वर्‌त तोप्‍ज्‍यीम् दीम्‍री य्‍हर्‌ज्‍यी।

२६ ओसेम् जम्‍मनो थोम्‍ज्‍यीम् परमेस्‍वर्‌त तोप्‍ज्‍यी।

ओसेम् लोङ् लोङ्‌ज्‍यीम् चोले पङ्‌ज्‍यी,

“तीङी ङ्‌य्‍हङ्‌माचे थोम्‍बे लक् म्रङ्‌ज्‍यी!”

येसुचे लेवीत ङ्‌होत्‍जेत्‍पल

(मत्‍ती ९:९-१३; मर्‌कुस् २:१३-१७)

२७ हुजु लीप्‍चे,

येसु स्‍ये:टीबे बेलोरी येसुचे लेवी bपङ्‌बे तीरो दुत्‍पे म्‍हीत तीरो फाबे ग्‍लारी टीटीब म्रङ्‌जेत्‍ज्‍यी।

येसुचे थेत सुङ्‌ज्‍यी,

“ङइ लीप्‍चे ब्रउ।”

२८ ओसेम् लेवी रे:ज्‍यीम् हुजु जम्‍म लक् पीत्‍थेन्‍ज्‍यीम् येसुइ लीप्‍चे ब्रज्‍यी।

२९ हुजु लीप्‍चे लेवीचे येसुइ लागी:री दीम्‍री ङ्‌हच्‍छ्‌यङ् डोन् स्‍य्‍हेङ्‌ज्‍यी।

हुजु डोन् चबरी तीरो दुप्‍पे य्‍हक्‍को म्‍हीमातेङ् ल्‍हो-ल्‍होएनो म्‍हीमा मुबल।

३० फरीसीतेङ् थेमाइ धर्‌म-लोप्‍पोन्‍माचे गन्‍गन् लज्‍यीम् येसुइ चेलामात पङ्‌ज्‍यी,

“एङ्‌यीमाचे तीरो दुप्‍पे म्‍हीमा ओसेम् ल्‍हो-ल्‍हो पापीमातेङ् चबथुङ्‌ब तले स्‍य्‍हेङ्‌ब?c”

३१ येसुचे थेङ्‌यीमात जवाफ् सुङ्‌ज्‍यी,

“अनबे म्‍हीमात डाक्‍टर अतो।

नबे म्‍हीमातकीनो तो:ब।

३२ होलेनो ङ धर्‌मीमात ङ्‌होप्‍परी अय्‍हीन्,

तर पापीमात पस्‍चताप स्‍य्‍हेङो पङ्‌बरी युबल य्‍हीम्‍ब।”

फोइतेन्‌ टीबे बारेरी लोप्‍जेत्‍पल

(मत्‍ती ९:१४-१७; मर्‌कुस् २:१८-२२)

३३ गदे म्‍हीमाचे चइ येसुत पङ्‌ज्‍यी,

“युहन्‍नाइ चेलामा य्‍हक्‍को र्‌हङ्‌ब ङ्‌यीम्‍बु टीज्‍यीम् प्रार्‌थना स्‍य्‍हेङ्‌ब।

ओसेम् फरीसीइ चेलामाचेएनो होले स्‍य्‍हेङ्‌ब,

तर एइ चेलामा चइ चब थुङ्‌बकीनो स्‍य्‍हेङ्‌ब।”

३४ येसुचे जवाफ् न्‍हङ्‌ज्‍यी,

“भ्‍याइ डोन्‍री दुलहा बक्‍च्‍य मुबे बेलोरी जन्‍तीमात तेएनो चअपुङ्‌नले य्‍हर्‌पुङ्‌बो स्‍यीम्?

पक्‍कनो य्‍हर्‌अबुङ्।

३५ तर चोतेबे दीन्‍माएनो खस्‍ये मुब,

दुलहा थेमा ग्‍यम्‍से फे:ज्‍यीम् बोर्‌स्‍ये मुब।

हुजु लीप्‍चे थेमा फोइतेन्‌ टीस्‍ये मुब।”

३६ येसुचे देबेनो ल्‍हो-ल्‍हो अर्‌थ गी: सुङ्‌ज्‍यी,

“खल्‍चेएनो छार् येन् डे:ज्‍यीम् बोक्‍ट येन्‍री अख्‍य।

होले स्‍य्‍हेङ्‌सम् छार् येनेएनो न्‍होङ्‌ब।

ओसेम् छार् येन्‍खेन्‌ बोक्‍ट येन्‍तेङ् छन्‍द अख।

३७ “खल्‍चेएनो छार् अङ्‌गुर्‌की नीङ्‍गु बोक्‍ट डीइ्‌ गल्‍दरी अयु।

युलेएनो छार् अङ्‌गुर्‌की नीङ्‌गुचे डीइ्‌ गल्‍द थीज्‍यीम् नीङ्‍गु य्‍हर्‌ब।

ओसेम् डीइ्‌ गल्‍देएनो न्‍होङ्‌ब।

३८ अङ्‌गुर्‌की छार् नीङ्‍गु चइ्‌ छार् डीइ्‌ गल्‍दरीनो युथेन्‍थोब।

३९ य्‍हीम्‍बरीम् खल्‍चेएनो अङ्‌गुर्‌की च्‍यीप्‍पे नीङ्‍गु थुङ्‌ज्‍यीम् अङ्‌गुर्‌की छार् नीङ्‍गु थुङ्‌बे सेम् अथेन्।

‘तलेपङ्‌सम् थेचे पङ्‌ब,

अङ्‌गुर्‌की च्‍यीप्‍पे नीङ्‌गुनो रोङ्‌ब।’”

a 

5:14 पुजाहारीज ङ्‌यीज्‍यीम् र्‌हङ्‌त ङोनो हुजु बेलोरी पुन् स्‍यप्‍पे म्‍ही ल्‍हो-ल्‍हो म्‍हीमातेङ् बक्‍च्‍य टी अम्‍यङ्‍ब मुबल। हुजु पुन् स्‍यप्‍पे म्‍ही फेन्‍बल मुब बी पुजाहारीचे अपङ् गदे हुजु म्‍ही फन्‍ज्‍यी अपङ्‌ब मुबल।

b 

5:27 लेवी थेत मत्‍तीएनो पङ्‌ब मुबल

c 

5:30 खल पङ्‌लेनो ज्‍यबे म्‍हीचे तीरो दुप्‍पे म्‍हीमा ओसेम् ल्‍हो-ल्‍हो पापीमातेङ् चबथुङ्‌ब स्‍य्‍हेङ्‌ज्‍यी पङ्‌सम् थेएनो हुजुमा र्‌हङ्‌ब तब बी फरीसीतेङ् धर्‌म-लोप्‍पोन्‍माचे म्‍हेन्‍ब मुबल।

दु:ब न्‍हबे दीन्‍की बारेरी लोप्‍जेत्‍पल

(मत्‍ती १२:१-८; मर्‌कुस् २:२३-२८)

६

१ येसु दु:ब न्‍हबे दीन्‍री व्‍ह म्रङ् ग्‍यम्‍से तज्‍यीम् स्‍ये:टीब मुबल।

थेङ्‌की चेलामाचे व्‍हइ नम् टङ्‌ज्‍यीम्‌ याचे न्‍हइज्‍यीम् चज्‍यी।a

२ चु म्रङ्‌ज्‍यीम् फरीसीमाचे चेलामात पङ्‌ज्‍यी,

“मोसाचे ब्रीबे परमेस्‍वरकी नीयम्‍चे दु:ब न्‍हबे दीन्‍री स्‍य्‍हेङ्‌ब अत पङ्‌बे लक् तले स्‍य्‍हेङ्‌ब?”

३ येसुचे थेमात जवाफ् न्‍हङ्‌ज्‍यी,

“दाऊदतेङ्‌ थेइ र्‌होमा फो ख्रेन्‍बे बेलोरी थेचे ता स्‍य्‍हेङ्‌ज्‍यी?

एङ्‌यीमाचे खेत्‍पल अरेउ स्‍यीम्?

४ थेचेम् झेन् परमेस्‍वरकी ज्‍यीद दीम्‍न्‍हङ् वङ्‌ज्‍यीम् ल्‍हो-ल्‍होचे चब अतबे पुजाहारीचेकीनो चब तबे परमेस्‍वर्‌त पीन्‍बे गेङ् कीन्‍ज्‍यीम् चज्‍यी।

ओसेम् थेइ र्‌होमातएनो पीन्‍ज्‍यी।”b

५ ओसेम् येसुचे थेमात सुङ्‌ज्‍यी,

“ङ म्‍हीइ ज,

दु:ब न्‍हबे दीन्‍की प्रभु य्‍हीम्‍ब।”

या खर्‌बे म्‍ही फेन्‍बल

(मत्‍ती १२:९-१4; मर्‌कुस् ३:१-६)

६ ल्‍हो-ल्‍हो दु:ब न्‍हबे दीन्‍री येसु यहुदीमा र्‌हुप् तबे दीम्‍री स्‍येज्‍यीम् परमेस्‍वरकी फ्रोइ लोप्‍जेत्‍ज्‍यी।

हुजुरी केत् या खर्‌बे म्‍ही गी: मुबल।

७ येसुचे दु:ब न्‍हबे दीन्‍री हुजु या खर्‌बे म्‍हीत फेन्‍न लसम्‌ येसुत दोस् लगइदील म्‍हेन्‍ज्‍यीम् धर्‌म-लोप्‍पोनमातेङ् फरीसीमाचे च्‍याटीब मुबल।

८ थेमाइ सेम्‍की तम् गोज्‍यीम् येसुचे या खर्‌बे म्‍हीत सुङ्‌ज्‍यी,

“ए रे:ज्‍यीम् म्‍हीमाकी गुङ्‌री रपो।”

होले सुङ्‌ब साच्‍चेनो हुजु म्‍ही रे:ज्‍यीम् जम्‍मइ गुङ्‌री रप्‍ज्‍यी।

९ ओसेम् येसुचे थेमात सुङ्‌ज्‍यी,

“लो पङो देरेम्,

दु:ब न्‍हबे दीन्‍री ङ्‌य्‍हङ्‌की नीयम्‍चे खतेबे लक् स्‍य्‍हेङो पङ्‌ब?

ज्‍यबे लक् स्‍य्‍हेङ्‌ब वुइ अज्‍यबे लक् स्‍य्‍हेङ्‌ब?

थर्‌नलब ज्‍यब वुइ स्‍यीनलब ज्‍यब?”

१० ओसेम् येसुचे म्‍हीमा जम्‍मत स्‍हीज्‍यीम् या खर्‌बे म्‍हीत सुङ्‌ज्‍यी,

“एइ या स्‍येल् लो।”

हुजु म्‍हीचे या स्‍येल् लब बीसेम् थेइ या फेन्‍ज्‍यी।

११ चु म्रङ्‌ज्‍यीम् फरीसीमातेङ् धर्‌म-लोप्‍पोन्‍मा बोमोचे न सर्‌ज्‍यीम् येसुत खले ता स्‍य्‍हेङ्‌ब बी गी:चे गी:त पङ्‌ज्‍यी।

येसुचे चुङ्‌ङ्‌यी प्रेरीत दम्‍जेत्‍पल

(मत्‍ती १०:१-4; मर्‌कुस् ३:१३-१९)

१२ तीरेत् येसु गङ्‌री स्‍ये:ज्‍यीम् म्‍हुन्‍गी:नो परमेस्‍वर्‌तेङ् प्रार्‌थना स्‍य्‍हेङ्‌जेत्‍ज्‍यी।

१३ स्‍य्‍हो तब बीसेम् येसुचे चेलामात ङ्‌होत्‍जेत्‍ज्‍यी।

ओसेम् थेमा न्‍हङ्‌चे चुङ्‌ङ्‌यीत दम्‍जेत्‍ज्‍यीम् थेमात प्रेरीत पङ्‌बे मीन् न्‍हङ्‌ज्‍यी।

१४ चोले दम्‍जेत्‍पे चुङ्‌ङ्‌यी प्रेरीतमा: सीमोन (थेत येसुचे पत्रुस पङ्‌बे मीनेएनो थेन्‍पीन्‍जेत्‍ज्‍यी),

अन्‍द्रीयास (सीमोनकी अले),

याकुब,

फीलीप,

बारथोलोमाइ,

१५ मत्‍ती,

थोमा,

याकुब (अल्‍फयसकी ज),

सीमोन (र्‌हङ्‌की य्‍हुल्‍त माया स्‍य्‍हेङ्‌बे म्‍हीc),

१६ यहुदा (याकुबकी ज),

यहुदा इस्‍करीयोत (थेचे लीक्‍यम् येसुत म्‍हीमाचे चुङ्‌न लपीन्‍ज्‍यी)।

येसुचे य्‍हक्‍को म्‍हीमात फेन्‍न लजेत्‍पल

(मत्‍ती ४:२३-२५)

१७ येसु प्रेरीतमातेङ् गङ्‌से फप्‍जेत्‍मम् च्‍येत्‌ ग्‍लारी दो:जेत्‍ज्‍यी।

हुजुरी ल्‍हो-ल्‍हो चेलामा मुबल।

ओसेम् यहुदीया प्रदेस्‍तेङ् यरुसलेम सहरसे ओसेम् समुन्‍द्रइ यरी मुबे टुरोसतेङ् सीदोन सहरसेएनो ज्‍याब अखम्‍ब सम्‍मइ म्‍हीमा खज्‍यीम् हुजुरी र्‌हुप् तबल मुबल।

१८ म्‍हीमा येसुचे लोप्‍जेत्‍पे फ्रोइ ङ्‍यन्बतेङ्‌ नबलमा फेन्‍बे लागी:री खबल मुबल।

म्‍हङ् स्‍यप्‍ज्‍यीम् दुख यङ्‌बे म्‍हीमाएनो फेन्‍ज्‍यी।

१९ जम्‍मा म्‍हीमाचे येसुत छुब छ्‌यज्‍यी।

तलेपङ्‌सम् जम्‍मनो नबे म्‍हीमा थेङ्‌ग्‍यम्‍से डोङ्‌बे सक्‍तीचे फेन्‍टीब मुबल।

मोलम् यङ्‌बलमातेङ् धीक्‍कार यङ्‌बलमा

(मत्‍ती ५:१-१२)

२० हुजु लीप्‍चे येसुचे थेङ्‌की चेलामात स्‍हीजेत्‍ज्‍यीम् चोले सुङ्‌ज्‍यी,

“ओ प्रङ्‌न तबलमा,

एङ्‌यीमात परमेस्‍वरचे मोलम् न्‍हङ्‌बल मुब!

तलेपङ्‌सम् परमेस्‍वरकी य्‍हुल् एङ्‌यीमाल य्‍हीम्‍ब।

२१ ओ ख्रेम्‍बलमा,

एङ्‌यीमात परमेस्‍वरचे मोलम् न्‍हङ्‌स्‍ये मुब!

तलेपङ्‌सम् एङ्‌यीमात परमेस्‍वरचे म्रेन्‍न लजेत्‍स्‍ये मुब।

ओसेम् क्राबे म्‍हीमा,

एङ्‌यीमात परमेस्‍वरचे मोलम् न्‍हङ्‌स्‍ये मुब!

तलेपङ्‌सम् एङ्‌यीमात परमेस्‍वरचे ङ्‌येत्‍न लजेत्‍स्‍ये मुब!

२२ “म्‍हीइ जत वीस्‍वास स्‍य्‍हेङ्‌बल पङ्‌ज्‍यीम् म्‍हीमाचे एङ्‌यीमात अखोस्‍ये,

ख्‍लास्‍ये,

ओसेम् खीसइतीस्‍ये मुब।

ओसेम् थेङ्‌यीमाचे एङ्‌यीमात अज्‍यब स्‍य्‍हेङ्‌बे म्‍हीमा पङ्‌लेनो परमेस्‍वरचे चइ एङ्‌यीमात मोलम् न्‍हङ्‌स्‍ये मुब।

२३ हुजु बेलोरी तङ्‌ज्‍यीम् स्‍यउ।

तलेपङ्‌सम् एङ्‌यीमात स्‍वर्‌गरी ङ्‌हच्‍छयङ्‌ बक्‍सीस्‌ थेन्‍बल मुब।

दङ्‌बोइ अगम्‍वक्‍तमातएनो एङ्‌यीमात सतइतीबे म्‍हीमाइ म्‍हेमेमाचे होलेनो सतइतीब मुबल।”

२४ “तर धीक्‍कार बरुमा,

तलेपङ्‌सम् एङ्‌यीमाचे सुखइ जीवन बीतइतीज्‍यीन्‍बल मुब!

२५ धीक्‍कार म्रेन्‍बलमा,

तलेपङ्‌सम् एङ्‌यीमा ख्रेन्‍स्‍ये मुब!

धीक्‍कार ङ्‌येत्‍पलमा,

तलेपङ्‌सम् एङ्‌यीमाचे दुख यङ्‌ज्‍यीम् क्राथोस्‍ये मुब!

२६ “धीक्‍कार,

म्‍हीमाचे तोप्‍पलमा,

तलेपङ्‌सम् चोतेबे तोप्‍प चइ एङ्‌यीमाइ म्‍हेमेमाचे भ्‍यु पङ्‌बे अगम्‍वक्‍तमातएनो तोप्‍प मुबल।”

सत्‍तुरमातएनो म्‍होइथोब

(मत्‍ती ५:३८-४८; ७:१२)

२७ “तर ङचे लोप्‍पे अर्‌थ ङ्‌येन्‍बलमात पङ्‌ब,

सत्‍तुरमात म्‍होइको।

ओसेम् एङ्‌यीमात अखोबमातएनो ज्‍यब स्‍य्‍हेङो।

२८ एङ्‌यीमात केत्‍पलमात मोलम् पीनो।

एङ्‌यीमात अज्‍यब स्‍य्‍हेङ्‌बमाकी लागी:री प्रार्‌थना स्‍य्‍हेङो।

२९ एङ्‌यीमात ग्रम्‍ब गी:री पातल्‍चे ग्‍यङ्‌ज्‍यी पङ्‌सम् हुजु म्‍हीत गी:ब ग्रम्‍बएनो तापीनो।

एइ य्‍हुर्‌बे येन् ब्‍येन्‍बलत लबेदएनो प्‍लोक्‍ज्‍यीम् पीनो।

३० एत र्‌हीत्‍पलमात पीनो ओसेम् एइ स्‍हे: बोर्‌बलमात दो:ज्‍यीम् थर्‌हीतो।

३१ ल्‍हो-ल्‍हो म्‍हीमाचे एङ्‌यीमाकी लागी:री ता स्‍य्‍हेङ्पीन्‍खइ म्‍हेन्‍ज्‍यी,

होलेनो एङ्‌यीमाचे ल्‍हो-ल्‍हो म्‍हीमातएनो स्‍य्‍हेङो।

३२ “एङयीमाचे र्‌हङ्‌त म्‍होइबलमातकीनो म्‍होइज्‍यी पङ्‌सम् एङ्‌यीमाचे ङ्‌हच्‍छ्‌यङ् ज्‍यबे लक् ता स्‍य्‍हेङ्‌ज्‍यी?

तलेपङ्‌सम् पापीमाचेएनो र्‌हङ्‌त म्‍होइबमात म्‍होइब।

३३ र्‌हङत ज्‍यब स्‍य्‍हेङ्‌बलमातकीनो ज्‍यब स्‍य्‍हेङ्‌ज्‍यी पङ्‌सम् एङ्‌यीमाचे ङ्‌हच्‍छ्‌यङ् ज्‍यबे लक् ता स्‍य्‍हेङ्‌ज्‍यी?

तलेपङ्‌सम् पापीमाचेएनो होले स्‍य्‍हेङ्‌ब।

३४ एङ्‌यीमाचे फाब खम्‍बलमातकीनो क्ष्‍या पीन्‍ज्‍यी पङ्‌सम् एङ्‌यीमाचे ङ्‌हच्‍छ्‌यङ् ज्‍यबे लक् ता स्‍य्‍हेङ्‌ज्‍यी?

तलेपङ्‌सम् पापीमाचेएनो फाब खम्‍बे पापीमात क्ष्‍या पीन्‍ब।

३५ “होले अयीन् एङ्‌यीमाचे चइ्‌ सत्‍तुर्‌मात म्‍होइको,

थेमात ज्‍यब स्‍य्‍हेङो।

ओसेम् क्ष्‍या ताबमात दो:ज्‍यीम् र्‌हीत्‍पे आस् अथेन्‍नले क्ष्‍या पीनो।

होले स्‍य्‍हेङ्‌ज्‍यी पङ्‌सम् एङ्‌यीमाचे ङ्‌हच्‍छयङ्‌ बक्‍सीस्‌ यङ्‌स्‍ये मुब।

ओसेम् एङ्‌यीमा जम्‍मन्‍हङ्‍री ङ्‌हच्‍छयङ्‌ परमेस्‍वरकी ज-जमे तस्‍ये मुब।

तलेपङ्‌सम् परमेस्‍वरचे गुन्‌ अरेबे म्‍हीत ओसेम् अज्‍यबे लक् स्‍य्‍हेङ्‌बे म्‍हीतएनो दया स्‍य्‍हेङ्‌जेत्‍प।

३६ परमेस्‍वर अप खतेबे कृपालु मुब,

एङ्‌यीमाएनो होतेबे कृपालु तउ।”

र्‌होत दोस् थलइदीउ

(मत्‍ती ७:१-५)

३७ “र्‌होत दोस् थलइदीउ ओसेम् परमेस्‍वरचे एत दोस् लइदीस्‍ये अरे।

र्‌होत न्‍याय थस्‍येङो ओसेम् परमेस्‍वरचे एत न्‍याय स्‍य्‍हेङ्‌स्‍ये अरे।

र्‌होत क्षम पीनो ओसेम् परमेस्‍वरचे एत क्षम पीन्‍स्‍ये मुब।

३८ र्‌होत पीनो ओसेम् परमेस्‍वरचे एत पीन्‍स्‍ये मुब।

एङ्‌यीमाचे चइ्‌ छुत्-छुत्‍च्‍यीम्‌ म्‍य्‍हुर् तज्‍यीम् य्‍हर्‌बसम्‍म यङ्‌स्‍ये मुब।

एङ्‌यीमाचे र्‌होत खले पीन्‍ज्‍यी होलेनो परमेस्‍वर ग्‍यम्‍से यङ्‌स्‍ये मुब।”

३९ येसुचे थेङ्‌यीमात अर्‌थ गी: चोले सुङ्‌ज्‍यी,

“मी: अम्रङ्‌बे म्‍हीचे ल्‍हो-ल्‍हो मी: अम्रङ्‌बे म्‍हीत या चुङ्‌ज्‍यीम् ब्रेत्‍प खम्‍ब?

ब्रेत्‍ज्‍यी पङ्‌सम् ङ्‌य्‍हीनो व्‍हङ्‌री अतेइ्‌?

४० चेला र्‌हङ्‌की लोप्‍पोन् बीमम् ङ्‌हच्‍छयङ्‌ अत,

तर लोप्‍पोन्‍चे लोप्‍प बीसेम् थे लोप्‍पोन् रहङ्‌बनो तब।”

४१ “र्‌हङ्‌की अलेइ गोरी स्‍येत्‌ ब्रब म्रङ्‌ब्‍लचे र्‌हङ्‌की गोरी मइ ब्रब खले अम्रङ्‌ब?

४२ र्‌हङ्‌की गोरी मइ्‌ ब्रब अम्रङ्‌ब्‍लचे खले पङ्‌खम्‍ब ‘अले एइ गोरी मुबे स्‍येत्‌ दुत्‍ज्‍यीम्‌ ख्‍लाके।’

ओ न्‍हङ् अज्‍यबे म्‍हीमा!

ङोन्‍ग्‍यम् र्‌हङ्‌की गोरी मुबे मइतगी: लब्‍लाको ओसेम् अलेइ गोरी मुबे स्‍येत्‌ दुत्‍ज्‍यीम्‌ ख्‍लाखम्‍ब।”

दोङ्‌बोतेङ् दोङ्‌बोइ रो:रो

(मत्‍ती ७:१६-२०; १२:३३-३५)

४३ “ज्‍यबे दोङ्‌बोचे अज्‍यबे रो:रो अरो।

ओसेम् अज्‍यबे दोङ्‌बोचे ज्‍यबे रो:रो अरो।

४४ खतेबे दोङ्‌बो पङ्‌लेनो हुजुरी रो:बे रो:रोचेनो स्‍ये:ब।

म्‍हङ् पुजुइ दोङ्‌बोरी अम्‍बएनो अरो,

स्‍याउएनो अरो।

४५ ज्‍यबे सेम् मुबे म्‍हीचे र्‌हङ्‌की सेम्‍न्‍हङ्चे ज्‍यबे तम्‍नो पङ्‌ब।

ओसेम् अज्‍यबे सेम् मुबे म्‍हीचे र्‌हङ्‌की सेम्‍न्‍हङ्चे अज्‍यबे तम्‍नो पङ्‌ब।

तलेपङ्‌सम् थेइ सेम् न्‍हङ् ता मुज्‍यी हुजु तम्‍नो थेइ सुङ्‌चे पङ्‌ब।”

थो ङ्‌य्‍हीइ दीम्

(मत्‍ती ७:२४-२७)

४६ “ङचे पङ्‌बे तम् अङ्‍येन्‍सम्‌ एङ्‌यीमा ङत तले ‘प्रभु,

प्रभु’ पङ्‌ब?

४७ ङतेङ् खज्‍यीम् ङइ तम् ङ्‌येन्‍ज्‍यीम् ङ्‌चे पङ्‌ब र्‌हङ्‌ले स्‍य्‍हेङ्‌बे म्‍ही खतेब बी,

ङ एङ्‌यीमात स्‍येत्‍प।

४८ थे दीम् स्‍य्‍हेङ्‌बे म्‍ही गी: र्‌हङ्‌ब य्‍हीम्‍ब,

हुजु म्‍हीचे नुप्‍नले ह्‍वज्‍यीम्‌ दीम्‍की जग ङ्‌हच्‍छयङ्‌ युङ्‌बजोरी स्‍य्‍हेङ्‌ज्‍यी।

नम् युज्‍यीम् भल युलेएनो कोङ्‌नले स्‍य्‍हेङ्‌बल तज्‍यीम् थेइ दीम् अफुप्‌।

४९ तर ङइ तम् ङ्‍येन्‍ज्‍यीमएनो ङचे पङ्‌ब र्‌हङ्‌ले अस्‍य्‍हेङ्‌बल चइ जग अयुनले दीम् स्‍य्‍हेङ्‌बे म्‍ही र्‌हङ्‌ब य्‍हीम्‍ब।

नम् युज्‍यीम् भल युज्‍यी।

ओसेम् थेइ दीम् फुप्‍ज्‍यीम् स्‍ही:य्‍हर्‌ज्‍यी।”

a 

6:1 चोले चलेनो य्‍हो लबल अतब मुबल। व्‍यवस्‍था २३:२६

b 

6:4 १ सामुएल २१:१-६; लेवी २४:९

c 

6:15 र्‌हङ्‌की य्‍हुल्‍त माया स्‍य्‍हेङब ओसेम् र्‌हङ्‌की य्‍हुल्‍की स्‍वतन्‍त्रइ लागी:री छेप्‍प। थे राजनीती पाटीरी सहभागी: मुबल।

रोमी कप्‍तान्‍की वीस्‍वास

(मत्‍ती ८:५-१३)

७

१ म्‍हीमात लोप्‍प बुत्‍ज्‍यीम् येसु कफर्‌नहुम्‍क्‍योर्‌ स्‍ये:ज्‍यी।

२ हुजुरी रोमी कप्‍तानaकी योक्‍पो नज्‍यीम्‌ स्‍यीयम्‍ब छ्‍यबल मुबल।

थेचे हुजु योक्‍पो‌त य्‍हक्‍को खोब मुबल।

३ कप्‍तान्‍चे येसुइ बारेरी थ्‍ये:ब बीसेम्,

येसु व्‍योन्‍खज्‍यीम्‌ थेइ् योक्‍पो‌त फेन्‍नलबीनो बी ङ्‌होप्‍परी यहुदी अगुवामात पीत्‍ज्‍यी।

४ होत्‍तज्‍यीम् यहुदी अगुवामा येसुज खज्‍यीम् चोले फ्‍या स्‍य्‍हु लज्‍यी,

“रोमी कप्‍तान एचे र्‌हो स्‍य्‍हेङ्‌पीन्‍बरी योग्‍य म्‍ही य्‍हीम्‍ब।

५ तलेपङ्‌सम् थेचे ङ्‌य्‍हङ्‌की जातीत म्‍होइज्‍यीम् थेचेनो ङ्‌य्‍हङ्‌माकी र्‌हुप् तबे दीम् स्‍य्‍हेङ्‌पीन्‍बल य्‍हीम्‍ब।”

६ हुजु लीप्‍चे येसु थेङ्‌यीमातेङ् स्‍ये:जेत्‍ज्‍यी।

येसु कप्‍तान्‍की दीम्‍री दोखयम्मम्‌ कप्‍तान्‍चे र्‌हङ्‌की र्‌होमात चोले पङ्‌ज्‍यीम् थेङ्‌ज पीत्‍ज्‍यी,

“प्रभु,

एचे दुख थस्‍य्‍हेङ्‌जेतो,

तलेपङ्‌सम् एत ङइ्‌ दीम्‍न्‍हङ् बोर्‌बरी ङ योग्‍यल अरे।b

७ होलेनो ङ एज खबरीएनो योग्‍य अरे।

तर एचे फ्रोइकीनो सुङजेतो,

ओसेम् ङइ्‌ योक्‍पो फेन्‍स्‍ये मुब।

८ तलेपङ्‌सम् ङएनो ङ्‌हच्‍छ्‌यङ् हाकीम्माकी दुङ्‌री टीबे म्‍ही य्‍हीम्‍ब।

ङइ्‌ दुङ्‌रीएनो सीपाहीमा मुब।

ङचे गी:त ‘य्‍हरो’ पङ्‌सम् थे य्‍हर्‌ब,

ल्‍हो-ल्‍हो गी:त ‘खो’ पङ्‌सम् थे खब।

ओसेम् ङइ योक्‍पोतएनो ‘चोले स्‍य्‍हेङो’ पङ्‌ब,

थेचे होलेनो स्‍य्‍हेङ्‌ब।”

९ चु तम् थ्‍ये:ज्‍यीम् येसु थोम्‍जेत्‍ज्‍यी।

ओसेम् र्‌हङ्‌की लीप्‍चे ब्रबे म्‍हीमाकी हुल्‍त स्‍ही:ज्‍यीम् सुङ्‌ज्‍यी,

“ङ एङ्‌यीमात पङ्‌ब,

चोतेबे ङ्‌हच्‍छ्‌यङ् वीस्‍वास चइ ङचे इस्राएलरीएनो यङ्‌बल अरे।”

१० हुजु र्‌होमा कप्‍तान्‍की दीम्‍री दो:ज्‍यीम् खमम् हुजु योक्‍पो चइ फेन्‍ज्‍यीन्‍बल म्रङ्‌ज्‍यी।

येसुचे अमकोलइ स्‍यीबे जत सोन लजेत्‍पल

११ हुजु लीप्‍चे तीरेत् येसु नाइन्‌ पङ्‌बे ज्‍यीद सहर्‌री स्‍येज्‍यी,

ओसेम् थेइ चेलामातेङ् ल्‍हो-ल्‍हो य्‍हक्‍को म्‍हीमा थेइ लीप्‍चे ब्रज्‍यी।

१२ येसु ज्‍यीद सहरकी जेप्‍प म्रप दोखजेत्‍मम् स्‍यीबे म्‍ही नाबे कोर्‌योमा य्‍हर्‌टीब मुबल।

हुजु स्‍यीबे म्‍ही रेम्‍बो स्‍यीबे अमकोलइ गी:कीनो मुबे ज मुबल।

हुजु अमकोलतेङ् ज्‍यीद सहरकी य्‍हक्‍को म्‍हीमा य्‍हर्‌टीब मुबल।

१३ प्रभुचे हुजु अमकोलत म्रङ्‌मम् तीङ् छज्‍यीम्‌ थेत चोले सुङ्‌ज्‍यी,

“थक्राको!”

१४ ओसेम् ङोन्‍ग्‍यम् स्‍ये:ज्‍यीम् येसुचे स्‍यीबे म्‍ही मुबे डोम्‌ छुजेत्‍ज्‍यी।

ओसेम् हुजु नाबे म्‍हीमा अब्रनले रप्‍ज्‍यी।

येसुचे सुङ्‌ज्‍यी,

“ओ ठीटा,

ङ एत पङ्‌ब,

रे:गो!”

१५ हुजु लीप्‍चे स्‍यीबे ठीटा रे:ज्‍यीम् तम् पङ्‌ब थाल्‍तीज्‍यी।

ओसेम् येसुचे हुजु ठीटात थेइ अमत न्‍हङ्‌पीन्‍जेत्‍ज्‍यी।

१६ होतेब तब म्रङ्‌ज्‍यीम् जम्‍म म्‍हीमा लोङ्‌ज्‍यी।

ओसेम् परमेस्‍वर्‌त तोप्‍ज्‍यीम् चोले पङ्‌ज्‍यी,

“ङ्‌हच्‍छ्‌यङ् अगम्‍वक्‍त गी: ङ्‌य्‍हङ्‌माकी गुङ्‌री म्रङ्‌बल मुब।

परमेस्‍वर र्‌हङ्‌की म्‍हीमात थर्‌नलबरी ब्‍योन्‍युबल मुब।”

१७ येसुचे हुजु ठीटत सोनलजेत्‍पे सम्‍तर् यहुदीयातेङ्‌ यहुदीयाकी रेइ-रेइमाकी जम्‍म ग्‍लामारीएनो चर्‌च तज्‍यी।

बप्‍तीस्‍मा पीन्‍बे युहन्‍नाचे चेला ङ्‌य्‍ही येसुज पीत्‍पल

(मत्‍ती ११:२-१९)

१८ युहन्‍नाइ चेलामाचे येसुचे स्‍य्‍हेङ्‌जेत्‍पे जम्‍म लक्‍मा युहन्‍नात स्‍येत्‍पीन्‍ज्‍यी।

ओसेम् युहन्‍नाचे चेला ङ्‍य्‍हीत ङ्‌होत्‍ज्‍यीम्,

१९ चु तम् ङ्‌योत्‍परी प्रभुज पीत्‍ज्‍यी,

“ङ्‌यीमाचे ब्रेन्‍टीबे मुक्‍ती न्‍हङ्‌बे म्‍हीc एनो य्‍हीम्‍ब वुइ?

ल्‍हो-ल्‍हो खलते ब्रेन्‍थोब?”

२० ओसेम् थेमा येसुज खज्‍यीम् चोले पङ्‌ज्‍यी,

“बप्‍तीस्‍मा पीन्‍बे युहन्‍नाचे ङ्‌यीमात चु तम् ङ्‌योत्‍परी एज पीत्‍खबल य्‍हीम्‍ब,

‘ङ्‌यीमाचे ब्रेन्‍टीबे मुक्‍ती न्‍हङ्‌बे म्‍ही थेङ्‍नो य्‍हीम्‍ब वुइ?

ल्‍हो-ल्‍हो खल्‍ते ब्रेन्‍थोब?’”

२१ हुजु बेलोरीनो येसुचे य्‍हक्‍को रोगी म्‍हीमा,

नबे म्‍हीमातेङ् म्‍हङ् स्‍यप्‍पे म्‍हीमातएनो फेन्‍न लजेत्‍ज्‍यी,

ओसेम् मी:अम्रङबलमातएनो म्रङ्‌न लजेत्‍ज्‍यी।

२२ येसुचे युहन्‍नाइ चेलामात सुङ्‌ज्‍यी,

“य्‍हरो,

एङ्‌यीमाचे तत म्रङ्‌बतेङ् थ्‍ये:ज्‍यी,

हुजुनो युहन्‍नात स्‍येत्‍पीनो,

कनमाचे म्रङ्‌ब,

खोरमाचे ब्रब खम्‍ब,

पुन् स्‍यप्‍पलमा फेन्‍ब मुब,

न्‍हादीङ्‌ माचे थ्‍ये:ब,

स्‍यीबलमा सोब,

ओसेम् प्रङ्‌नमाचे ज्‍यबे सम्‍तर् ङ्‌येन्‍टीब मुब।

२३ खल म्‍हीचे ङत ख्‍लेथेन्‍ज्‍यीम् अय्‍हर्‌ज्‍यी,

हुजु म्‍हीचे मोलम् यङ्‌ब।”

२४ युहन्‍नाइ चेलामा दोय्‍हर्‌ब बीसेम् येसुचे म्‍हीमात युहन्‍नाइ बारेरी चोले सुङ्‌ज्‍यी,

“एङ्‌यीमा उजाड-ग्‍लारी त च्‍याबरी ङ्‌यीज्‍यी?

लाबचे योङ्‌टीबे म दोङ्‌बो च्‍याबरी ङ्‌यीबल वुइ?

२५ एङ्‌यीमा ता च्‍याबरी डोङ्‌ज्‍यी?

ज्‍यबे गोइल येन्‍बे म्‍हीत च्‍याबरी य्‍हीम्‍ब?

च्‍याको,

ज्‍यबे गोइल येन्‍बे म्‍हीमातेङ् सुखले टीज्‍यीम् चबे म्‍हीमा चइ दरबार्‌रीकीनो तब।

२६ एङ्‌यीमा ता च्‍याबरी डोङ्‌ज्‍यी?

अगम्‍वक्‍तत य्‍हीम्‍ब?

ङ एङ्‌यीमात पङ्‌ब,

एङ्‌यीमाचे अगम्‍वक्‍त न्‍हङ्‌रीएनो ङ्‌हच्‍छ्‌यङ् गी:त म्रङ्‌बल मुब।

२७ तलेपङ्‌सम् युहान्‍नाइ बारेरी परमेस्‍वरकी फ्रोइ्‌री चोले ब्रीबल मुब,

‘च्‍याको,

ङ ङइ चवत एइ ङोन्‍ग्‍यम् पीत्‍स्‍ये मुब।

थेचे एइ ग्‍यम् तयार् स्‍य्‍हेङ्‌स्‍ये मुब।’”d

२८ ङ एङ्‌यीमात पङ्‌ब,

“अमकोलामा ग्‍यम्‍से न्‍हबलमा न्‍हङ्‌री खलएनो युहन्‍ना गदे ङ्‌हच्‍छ्‌यङ् अरे।

तर परमेस्‍वरकी य्‍हुल्‍री चइ खल गोदोब्‍न्‍हङ् ज्‍यीत मुब,

हुजु युहन्‍ना बीमएनो ङ्‌हच्‍छ्‌यङ् तब।”

२९ येसुचे लोप्‍जेत्‍पल थ्‍ये:ज्‍यीम् तीरो दुत्‍पे म्‍हीमातेङ् ल्‍हो-ल्‍हो म्‍हीमाचे “परमेस्‍वरकी ग्‍यम् ठीक् य्‍हीम्‍ब टीम्” पङ्‌ज्‍यी,

तलेपङ्‌सम् थेङ्‌यीमाचे युहन्‍नाचे पीन्‍बे बप्‍तीस्‍मा कीन्‍बल मुबल।

३० तर फरीसीमातेङ् धर्‌म-लोप्‍पोन्‍माचे चइ थेमाइ लागी:री परमेस्‍वरकी योजनत अङ्‌येन्‍ज्‍यीम् युहन्‍ना ग्‍यम्‍से बप्‍तीस्‍मा अकीन्‌।

३१ येसुचे देबेएनो सुङ्‌ज्‍यी,

“चु पुस्‍ताइ म्‍हीमात ङ खलतेङ्‌ वब?

थेङ्‌यीमा खतेब मुब?

३२ थेङ्‌यीमा चइ बजाररी टीटीबे गी:चे गी:त क्रीङ्‌ज्‍यीम् चोले पङ्‌टीबे कोलमा र्‌हङ्‌ब मुब,

ङ्‌यीमाचे एङ्‌यीमाकी लागी:री मुरली र्‌हब्‍ज्‍यी तर एङ्‌यीमा अस्‍य,

ओसेम् ङ्‌यीमाचे एङ्‌यीमाकी लागी:री दुखइ व्‍हइ कोज्‍यी तर एङ्‌यीमा अक्रा,

३३ “चब थुङ्‌बतेङ् अङ्‌गुर्‌की नीङ्‍गु अथुङ्‌नले बप्‍तीस्‍मा पीन्‍बे युहन्‍ना खज्‍यी।

एङ्‌यीमाचे चइ थेत म्‍हङ् स्‍यप्‍पे म्‍ही पङ्‌ज्‍यी।

३४ तर चबथुङ्‌ब स्‍य्‍हेङ्‌बे म्‍हीइ ज खज्‍यी।

ओसेम् एङ्‌यीमाचे पङ्‌ज्‍यी,

च्‍याको,

थे य्‍हक्‍को चबथुङ्‌ब स्‍य्‍हेङ्‌बे,

ओसेम् तीरो दुत्‍पे म्‍हीमातेङ् पापीमाकी र्‌हो,

३५ तर परमेस्‍वर ग्‍यम्‍से बुद्‍दी यङ्‌बलमाचेनो थेङ्‌की बुद्‍दीत ठीक् पङ्‌ब।”

येसु सीमोन फरीसीकी दीम्‍री स्‍ये:जेत्‍पल

३६ फरीसी गी:चे येसुत ङ्‌येसेकी स्‍य्‍हे:ब सोल्‍बरी ङ्‌होत्‍ज्‍यी।

ओसेम् थेङ् फरीसीकी दीम्‍री स्‍ये:ज्‍यीम् स्‍य्‍हे:ब सोल्‍बरी स्‍य्‍हुजेत्‍ज्‍यी।

३७ हुजु सहर्‌री पापी अमकोल गी: टीब मुबल।

हुजु अमकोलचे येसु फरीसीकी दीम्‍री स्‍य्‍हे:ब सोल्‍बरी स्‍य्‍हुबल मुब पङ्‌ब थ्‍ये:ज्‍यीम् ङोर्‌थङ् खबे य्‍हक्‍को फा:बे छ्‌युकु तङ्‍लोरीe बज्‍यीम् खज्‍यी।

३८ थे येसुइ ग्‍यप्‍से खज्‍यीम् थेङ्‌की स्‍य्‍हब्‍की रेइरी रप्‍ज्‍यी।

ओसेम् क्राज्‍यीम् मीख्‍लीचे येसुइ स्‍य्‍हब् बप्‍ज्‍यीम्‌ र्‌हङ्‌की क्र बाचे फ्‍यापीन्‍ज्‍यी।

ओसेम् येसुइ स्‍य्‍हब्‍री च्‍योक्‍ज्‍यीम्f ङोर्‌थङ् खबे छ्‌युकु फोर्‌पीन्‍ज्‍यी।

३९ चु म्रङ्‌ज्‍यीम् येसुत ङ्‌होत्‍पे फरीसीचे सेम् न्‍हङ् चोले म्‍हेन्‍ज्‍यी,

“येसु देमेन्‍नो अगम्‍वक्‍त य्‍हीन्‍ज्‍यी पङ्‌सम्,

थेङ्‌त छुटीबे अमकोल खतेब बी स्‍ये:थोस्‍ये मुबल,

तलेपङ्‌सम् चु अमकोल पापी य्‍हीम्‍ब।”

४० येसुचे थेत सुङ्‌ज्‍यी,

“सीमोन,

ङचे एत तम् गी: पङ्‌थोस्‍ये मुब।”

सीमोनचे पङ्‌ज्‍यी,

“लोप्‍पोन् सुङो”

४१ येसुचे सुङ्‌ज्‍यी,

“म्‍ही गी:चे म्‍ही ङ्‍य्‍हीत क्ष्‍या पीन्‍बल मुबल।

म्‍ही गी:चे मन ङ्‌ह म्‍हुइकी टङ।

ओसेम् गी:बचे चइ खल् ङ्‍य्‍हीस्‍यी च्‍यी म्‍हुइकी टङ कीन्‍बल मुबल।

४२ थेङ्‌यीमा खल्‍चेएनो क्ष्‍या फाब अखम्‍ज्‍यीम् क्ष्‍या पीन्‍बे म्‍हीचे ङ्‍य्‍हीतनो माफ् पीन्‍ज्‍यी।

लो,

देरे पङो स्‍यीम्,

खजु चइचे क्ष्‍या पीन्‍बे म्‍हीत य्‍हक्‍को खोल?”

४३ सीमोनचे पङ्‌ज्‍यी,

“ङइ वीचार्‌री य्‍हक्‍को माफ यङ्‌बलचे।”

येसुचे सुङ्‌ज्‍यी,

“एचे ठीक्‍नो पङ्‌ज्‍यी।”

४४ ओसेम् येसुचे अमकोलपट्‍टी दो:ज्‍यीम् सीमोनत सुङ्‌ज्‍यी,

“चु अमकोलत म्रङ्‌ब एचे?

ङ एइ दीम्‍री खज्‍यी,

तर एचे ङत कङ् ख्रुबरी की अबीन्,

चु अमकोलचेमी ङइ कङ् मीख्‍लीचे ख्रुज्‍यीम्‌ र्‌हङ्‌की क्र बाचे फ्‍यापीन्‍ज्‍यी।

४५ ङ एइ दीम्‍री खमेएनो एचे ङत च्‍योक्‍ज्‍यीम् स्‍य्‍हेस अस्‍य्‍हेङ्,

तर चु अमकोलचेमी खब य्‍हङ्‌सेनो ङइ कङ्‌री च्‍योक्‍टीब मुब।

४६ एचे ङइ क्ररी छ्‌युकु फोर्‌अबीन्,

तर चु अमकोलचेमी ङइ कङ्‌री य्‍हक्‍को ज्‍यबे थङ् खबे छ्‌युकु फोर्‌पीन्‍ज्‍यी।

४७ ङ एत पङ्‌ब,

थेल य्‍हक्‍को पापमा क्षमा तबल मुब,

तलेपङ्‌सम् थेचे ङत य्‍हक्‍को माया स्‍य्‍हेङ्‌ज्‍यी।

तर चेक्‍कीनो पाप क्षमा यङ्‌बे म्‍हीचे चइ चेक्‍नो माया स्‍य्‍हेङ्‌ब।”

४८ ओसेम् येसुचे अमकोलत सुङ्‌ज्‍यी,

“एइ पापमा क्षमा तज्‍यीन्‍बल मुब।”

४९ हुजुरी चबरी टीटीबे म्‍हीमाचे थेमा न्‍हङ् गी:चे गी:त पङ्‌ज्‍यी,

“पाप क्षमा स्‍य्‍हेङ्‌पीन्‍बे चु म्‍ही खल?”

५० ओसेम् येसुचे अमकोलत सुङ्‌ज्‍यी,

“एइ वीस्‍वास्‍चे एत थर्‌न लबल मुब,

ज्‍येनले य्‍हरो।”

a 

7:2 कप्‍तान हजार गी: सीपाहीमाकी अगुवा।

b 

7:6 कप्‍तान्‍त यहुदीमा यहुदी अय्‍हीन्‍बे म्‍हीमाकी दीम्‍न्‍हङ् वङ्‌ब अत बी स्‍येब मुबल।

c 

7:19 ब्रेन्‍टीबे मुक्‍ती न्‍हङ्‌बे म्‍ही अगमवक्‍तमाचे दङ्‍बोनो अगमवानी स्‍य्‍हेङ्‌बे म्‍ही

d 

7:27 मलाकी ३:१

e 

7:37 चु बोत्‍तल्‌ चइ युङ्‌बइ थोगी:चे स्‍य्‍हेङ्‌बल य्‍हीम्‍ब चुत अलबास्‍टर्‌ पङ्‌ब।

f 

7:38 स्‍य्‍हब्‍री च्‍योक्‍ज्‍यीम् यहुदीमाकी पे अनुसार खल्‍चे पङ्‌लेनो ल्‍हो-ल्‍होत स्‍य्‍हेस स्‍य्‍हेङ्‌बे लागीरी कङ्‌री च्‍योक्‍थोब मुबल।

येसुत र्‌हो स्‍य्‍हेङ्‌पीन्‍बे अमकोलमा

८

१ हुजु लीप्‍चे येसु नम्‍समातेङ् ज्‍यीद सहरमा तज्‍यीम् परमेस्‍वरकी य्‍हुल्‍की ज्‍यबे सम्‍तर् स्‍येत्‍ज्‍यीम् स्‍ये:ज्‍यी।

चुङ्‌ङ्‌यी चेलामाएनो थेङ्‌तेङ् मुबल।

२ थेङ्‌तेङ् बक्‍च्‍य रोगमातेङ् म्‍हङ् स्‍यप्‍प ग्‍यम्‍से फेन्‍बे कोइ-कोइ अमकोलमाएनो मुबल।

हुजुमा न्‍हङ्‌री म्‍हङ् ङ्‌यीस् स्‍यप्‍प ग्‍यम्‍से फेन्‍बे मरीयम मग्‍दलीनीएनो मुबल।

३ ओसेम् हेरोदकी दीम्‍री लक् स्‍य्‍हेङ्‌बमाकी हाकीम् चुजाकी म्रीङ् योअन्‍ना,

ओसेम् सुसन्‍नातेङ्‌ ल्‍हो-ल्‍होएनो य्‍हक्‍को अमकोलमा मुबल।

थेङ्‌यीमाचे येसुतेङ् थेङ्‌की चेलामात र्‌हङ्‌की स्‍य्‍हेमा पीन्‍ज्‍यीम् र्‌हो स्‍य्‍हेङ्‌ब मुबल।

ब्‍लु ब्‍लुत्‍पे अर्‌थ

(मत्‍ती १३:१-९; मर्‌कुस् ४:१-९)

४ म्‍हीमा नम्‍स-नम्‍स ग्‍यम्‍से खज्‍यीम् येसु मुबे ग्‍लारी र्‌हुप् तज्‍यी।

ओसेम् थेङ्‌चे चोतेबे अर्‌थ सुङ्‌ज्‍यी,

५ “म्‍ही गी: म्रङ्‌री ङ्‌यीज्‍यीम् ब्‍लु ब्‍लुत्‍ज्‍यी।

ब्‍लु ब्‍लुत्‍म-ब्‍लुत्‍मम्‌ गदे ब्‍लुमा चइ ग्‍यम्‍री दो:ज्‍यीम् म्‍हीचे प्‍ले:थेन्‍ज्‍यी।

ओसेम् ङ्‍यम्‍ङ्‌यमाचे तोक्‍ज्‍यीम्‌ चज्‍यी।

६ गदे ब्‍लुमा चइ युङ्‌ब मुबे सरी दो:ज्‍यी।

हुजुरी ब्‍लु फी:बम् फी:ज्‍यी,

तर खर्‌ब सेप्‍प्र तज्‍यीम् य्‍हम्‍बगी:रीनो खर्‌ य्‍हर्‌ज्‍यी।

७ गदे ब्‍लुमा चइ पुजुइ जीङ्‌न्‍हङ् दो:ज्‍यी।

ओसेम् पुजुतेङ् बक्‍च्‍य फी:बल तज्‍यीम् पुजुइ झ्‍याङ्‌चे उप्‍पल तज्‍यीम् जेप्‍प ताअखम्।

८ तर गदे ब्‍लु चइ ज्‍यबे स नारी दो:ज्‍यी।

ओसेम् फी:ज्‍यीम् दोङ्‌बो र्‌हङ्‌स्‍यीनो सय गुन अन्‍न रो:ज्‍यी।”

चु अर्‌थ सुङ्‌ब बीसेम् येसुचे बङ्‌ले सुङ्‌ज्‍यी,

“थ्‍ये:बे न्‍हबीङ् मुबलमाचे ज्‍यनले ङ्‍यनो।”

पेतम्‍की अर्‌थ

(मत्‍ती १३:१०-२३; मर्‌कुस् ४:१०-२०)

९ येसुइ चेलामाचे थेङ्‌त चु पेतम्‍की अर्‌थ ता बी ङ्‌योत्‍ज्‍यी।

१० येसुचे थेङ्‌यीमात सुङ्‌ज्‍यी,

“एङ्‌यीमात चइ म्‍हीचे गोअखम्‍बे परमेस्‍वरकी य्‍हुल्‍की तम् गोखम्‍बे ज्ञान्‌ पीन्‍बल मुब।

तर ल्‍हो-ल्‍होमात चइ चु तम्‍मा पेतम्‍मारीनो स्‍येत्‍प।

‘होत्‍तज्‍यीम् थेङ्‌यीमाचे च्‍याबम् च्‍याब तर अम्रङ्।

ओसेम् थ्‍ये:बम् थ्‍ये:ब तर गोअखम्।’a

११ “चु पेतम्‍की अर्‌थ चु य्‍हीम्‍ब।

ब्‍लु चइ परमेस्‍वरकी फ्रोइ य्‍हीम्‍ब।

१२ ग्‍यम्‍री दो:बे ब्‍लु पङ्‌बल चइ चु य्‍हीम्‍ब।

थेङ्‌यीमाचे फ्रोइ् ङ्‌येन्‍बम् ङ्‌येन्‍ब तर सेम्‍री थेन् अखम्,

तलेपङ्‌सम् वीस्‍वास स्‍य्‍हेङ्‌ज्‍यीम् थर्‌ल बी सैतान खज्‍यीम् थेङ्‌यीमाकी सेम् ग्‍यम्‍चे थेङ्‌यीमाचे थ्‍ये:बे फ्रोइ् बोर्‌ब।

१३ युङ्‌ब मुबे सरी दो:बे ब्‍लु पङ्‌बल चइ चु य्‍हीम्‍ब,

थेङ्‌यीमाचे परमेस्‍वरकी फ्रोइ् थ्‍ये:ब बीसेम् तङ्‌ज्‍यीम् वीस्‍वास स्‍य्‍हेङ्‌ब।

तर थेइ वीस्‍वास्‍की टा अरेबल तज्‍यीम् य्‍हम्‍बगी:कीनो वीस्‍वास स्‍य्‍हेङ्‌ब।

ओसेम् दुख खब साच्‍चेनो वीस्‍वास स्‍य्‍हेङ्‌ब पीत्‍लाब।

१४ पुजुकी जीङ्‌न्‍हङ् दो:बे ब्‍लु पङ्‌बल चइ चु य्‍हीम्‍ब,

थेङ्‌यीमाचे परमेस्‍वरकी फ्रोइ्‍मी ङ्‌येन्‍ब तर थेमाइ जीवन्‍री छेर्‌ब,

टङतेङ्‌ स्‍हेमाइ लोभ ओसेम् मोज्‌ मजमाचे लज्‍यीम् वीस्‍वास्‍त ङ्‌हच्‍छ्‌यङ् ताअबुङ।

होत्‍तज्‍यीम् थेमाइ वीस्‍वास्‍री तेएनो अरो।

१५ ओसेम् स नारी दो:बे ब्‍लु पङ्‌बल चइ चु य्‍हीम्‍ब,

थेङ्‌यीमाचे थ्‍ये:बे फ्रोइ् ज्‍यनले ज्‍यबे सेम्‍री थेन्‍ब,

ओसेम् फ्रोइ्‍त ङ्‌येन्‍ज्‍यीम् ब्रब।

ओसेम् खतेबे दुख खलेनो ग्‍यप्‍चे अदो:नले र्‌हङ्‌की वीस्‍वास्‍री रो रो रो:ज्‍यीम् ङोन्‍ग्‍यम् य्‍हर्‌स्‍यीनो टीब।

बत्‍तीइ अर्‌थ

(मर्‌कुस् ४:२१-२५)

१६ “खल्‍चेएनो बत्‍ती म्रज्‍यीम् पतीचे उप्‍ज्‍यीम् अथेन्।

ओसेम् खाटकी दुङ्‌री छुम्‍ज्‍यीम् अथेन्।

तर दीम्‍न्‍हङ् खबे म्‍हीमात य्‍हल् तखइ बी नोबे ग्‍लारी थेन्‍ब।

१७ होलेनो,

छुम्‍बलमा म्रङ्‌स्‍ये मुब,

ओसेम् गोअखम्‍बे जम्‍मा तम्‍मा जम्‍मचे गोज्‍यीम् स्‍येस्‍ये मुब।

१८ होत्‍तज्‍यीम् एङ्‌यीमाचे थ्‍ये:बे तम्‍त ज्‍येन्‍ले ङ्‌येनो,

तलेपङ्‌सम् खल्‍तेङ् मुज्‍यी हुजुत ल्‍हो-ल्‍होएनो पीन्‍स्‍ये मुब।

तर खल्‍तेङ् अरेज्‍यी हुजुल चेक् मुब म्‍हेम्‍बलएनो ब्‍येन्‍स्‍ये मुब।”

येसुइ अमतेङ् अलेमा

(मत्‍ती १२:४६-५०; मर्‌कुस् ३:३१-३५)

१९ येसुइ अमतेङ् अलेमा थेङ्‌त दोबरी खज्‍यी।

तर य्‍हक्‍को म्‍हीमा मुबल तज्‍यीम् थेङ्‌यीमा थेङ्‌की रेइरी ङ्‌यी अखम्।

२० म्‍ही गी:चे येसुत पङ्‌ज्‍यी,

“थेङ्‌की अमतेङ् अलेमा थेङ्‌त दोबरी फीर्‌च्‍योर् र्‌प्‍टीबल मुब।”

२१ येसुचे जम्‍म म्‍हीमात सुङ्‌ज्‍यी,

“खल्‍चे परमेस्‍वरकी फ्रोइ ङ्‌येन्‍ज्‍यीम् फ्रोइ्‍चे पङ्‌ब र्‌हङ्‌ले ब्रज्‍यी हुजुमानो ङइ अमतेङ् अलेमा य्‍हीम्‍ब।”

येसुचे लाब लुङ्‌त सान्‍त लजेत्‍पल

(मत्‍ती ८:२३-२७; मर्‌कुस् ४:३५-४१)

२२ तीरेत् येसु चेलामतेङ्‌ दोङ्‌गरी क्रेत्‍जेत्‍ज्‍यीम् थेङ्‌यीमात सुङ्‌ज्‍यी,

“ङ्‌य्‍हङ्‌मा ग्‍येइ क्‍योम्‍सङ्‌ ङ्‍यीइ्‌।”

होत्‍तज्‍यीम् थेङ्‌यीमा ग्‍येइ क्‍योम्‍सङ्‌ ङ्‌यीबरी स्‍ये:ज्‍यी।

२३ थेङ्‌यीमा दोङ्‌गरी स्‍ये:टीबे बेलोरी येसु स्‍हीम्‍ज्‍यीम् म्‍हेर्‌जेत्‍ज्‍यी।

य्‍हम्‍बगी:रीनो ग्‍येरी ङ्‌हच्‍छ्‌यङ् लाबलुङ् खज्‍यी,

ओसेम् दोङ्‌ग कीचे प्‍लीङ्‌ब छ्‌येज्‍यीम् थेङ्‌यीमा ङ्‌हच्‍छ्‌यङ् समस्‍यारी पर्‌तीज्‍यी।

२४ होत्‍तज्‍यीम् चेलामा येसुज ङ्‌यीज्‍यीम् थेङ्‌त छ्‍यीङ्‌ज्‍यीम्,

“लोप्‍पोन्,

लोप्‍पोन्!

ङ्‍ह्‌यङ्‌मा स्‍यीब छ्‌यज्‍यी!”

बी पङ्‌ज्‍यी।

ओसेम् येसु रे:ज्‍यीम् लाबलुङ्‌तेङ्‌ छाल्‍त रोक्‍तीउ बी कुल्‍जेत्‍ज्‍यी।

ओसेम् लाबलुङ् रोक्‍तीज्‍यीम् ग्‍ये सान्‍त तज्‍यी।

२५ ओसेम् येसुचे चेलामात सुङ्‌ज्‍यी,

“एङ्‌यीमाकी वीस्‍वास् खइ?”

तर थेङ्‌यीमा लोङ्‌ज्‍यीम् थोम्‍ज्‍यी।

ओसेम् गी:चे गी:त पङ्‌ज्‍यी,

“चु खल म्‍ही य्‍हीम्‍ब?

लाबलुङ्‌तेङ्‌ छाल्‍चेएनो थेङ्‌चे कुल्‍बे तम् ङ्‌येन्‍बटीम्‌।”

म्‍हङ् स्‍यप्‍पे म्‍ही फेन्‍बल

(मत्‍ती ८:२८-३४; मर्‌कुस् ५:१-२०)

२६ येसुतेङ् थेङ्‌की चेलामा क्‍योम्‍सङ्‌ गालील ग्‍येइ यरी गेरासेनस पङ्‌बे प्रदेस्‍री दो:खज्‍यी।

२७ येसु दोङ्‌गचे फप्‍मम् हुजु प्रदेस्‍की ज्‍यीद सहरसे म्‍हङ् स्‍यप्‍पे म्‍ही गी: थेङ्‌त खदु लबरी खज्‍यी।

थे य्‍हक्‍को बेलो ङोन्‍ग्‍यम् य्‍हङ्‌सेनो क्‍लीङ्‌दो ब्रज्‍यीम् दीम् पीत्‍ज्‍यीम् स्‍यीबे म्‍हीमा बुप्‍पे ऊमारीb टीब मुबल।

२८ येसुत म्रङ्‌ब बीसेम् थे क्राज्‍यीम् थेङ्‌की ङोन्‍री पब्‍लु लज्‍यीम् बङ्‌ले पङ्‌ज्‍यी,

“ओ येसु,

जम्‍मा न्‍हङ्‌री जोइ परमेस्‍वरकी ज!

एचे ङतेङ् ता म्‍हइबल?

ङ एत बीन्‍ती लब,

ङत दुख थन्‍हङो!”

२९ येसुचे म्‍हङ्‌त,

“हुजु म्‍ही ग्‍यम्‍से डोङ्‌ज्‍यीम् य्‍हरो।”

बी कुल्‍बल तज्‍यीम् थेचे चोले पङ्‌ज्‍यी।

थेत म्‍हङ्‌चे चुङ्‌ज्‍यीम् य्‍हक्‍को ख्‍यप् लोङ्‌नले सतइतीब मुबल।

हुजु म्‍हीइ यातेङ् कङ्‌री फइ्‌की च्‍यल्‍दमाचे खीज्‍यीम्‌ म्‍हीमाचे रुङ्‌ब मुबल।

तर म्‍हङ् स्‍यप्‍पे म्‍हीचे च्‍यल्‍दमा ब्रक्‍ब्रेक्‌ छ्‍येलाज्‍यीम् थेत म्‍हङ्‌चे उजाड-ग्‍लामारी कर्‌लेनो बोर्‌ब मुबल।

३० येसुचे थेत ङ्‌योत्‍जेत्‍ज्‍यी,

“एल मीन् ता?”

थेचे पङ्‌ज्‍यी,

“फौजc,”

तलेपङ्‌सम् थेइ गोरी य्‍हक्‍को म्‍हङ्‌मा वङ्‌बल मुबल।

३१ म्‍हङ्‌माचे थेङ्‌यीमात सजाय पीन्‍बे नुप्‍पे ग्‍लारी थपीतो बी येसुत बीन्‍ती लस्‍यीनो टीज्‍यी।

३२ हुजु ग्‍लाइ रेइकी गङ्‌री य्‍हक्‍को तीलीमा छटीब मुबल।

होत्‍तज्‍यीम् म्‍हङ्‌माचे हुजु तीलीमा न्‍हङ् वङ्‌पुङो बी थेङ्‌त फ्‍या स्‍य्‍हु लज्‍यी,

ओसेम् येसुचे वङ्‌पुङ्‌ज्‍यी।

३३ म्‍हङ्‌मा हुजु म्‍हीइ गोचे डोङ्‌ज्‍यीम् तीलीमा न्‍हङ् वङ्‌ज्‍यी,

ओसेम् जम्‍मा तीलीमा गङ्‌चे क्रसु-क्रसु छ्‌योङ्‌ज्‍यीम् ब्राचोचे ग्‍येरी तइज्‍यीम्‌ दीम्‍ज्‍यीम् स्‍यीज्‍यी।

३४ य्‍हक्‍को तीलीमा छटीबे म्‍हीमाचे चु म्रङ्‌ब बीसेम् छ्‌योङ् य्‍हर्‌ज्‍यीम् ज्‍यीद सहरतेङ् हुजु प्रदेस्‍की खन बीबीकी नम्‍समारी स्‍येत्‍पीन्‍ज्‍यी।

३५ ओसेम् हुजुरी ता तज्‍यी हुजु च्‍याबरी म्‍हीमा येसुज खज्‍यी।

थेङ्‌यीमाचे हुजु म्‍ही ग्‍यम्‍चे म्‍हङ्‌मा डोङ्‍य्‍हर्‌ज्‍यीम्,

थे येन् येन्‍ज्‍यीम्,

सद्दे तज्‍यीम् येसुइ स्‍य्‍हब्‍की रेइ्‌री टीटीबल म्रङ्‌ज्‍यी,

ओसेम् थेङ्‌यीमा जम्‍मनो लोङ्‌ज्‍यी।

३६ म्रङ्‌बलमाचे म्‍हङ् स्‍यप्‍पे म्‍ही खले फेन्‍ज्‍यी बी थेङ्‌यीमात स्‍येत्‍पीन्‍ज्‍यी।

३७ हुजु लीप्‍चे गेरासेनस प्रदेस्‍की जम्‍मा म्‍हीमाचे येसुत चु ग्‍ला ग्‍यम्‍चे थारीङ् स्‍ये:गो बी फ्‍या स्‍य्‍हु लज्‍यी।

तलेपङ्‌सम् थेङ्‌यीमा य्‍हक्‍को लोङ्‌बल मुबल।

होत्‍तज्‍यीम् हुजु ग्‍ला पीत्‍थेन्‍बरी येसु दोङ्‌गरी क्रेत्‍जेत्‍ज्‍यी।

३८ म्‍हङ् स्‍यप्‍प ग्‍यम्‍से फेन्‍बे म्‍ही येसुज ङ्‌यीज्‍यीम् थेत बक्‍च्‍य ङ्‌यीबुङो बी फ्‍या स्‍य्‍हु लज्‍यी।

तर येसुचे थेत चोले सुङ्‌ज्‍यीम् दो:पीत्‍ज्‍यी,

३९ “ए दीम्‍री दो:य्‍हरो,

ओसेम् परमेस्‍वरचे एइ लागी:री खतेबे लक् स्‍य्‍हेङ्‌ज्‍यी बी जम्‍मात स्‍येत्‍पीनो।”

होत्‍तज्‍यीम् येसुचे थेइ लागी:री खतेबे लक् स्‍य्‍हेङ्‌जेत्‍ज्‍यी बी जम्‍मनो ज्‍यीद सहरमा तज्‍यीम् स्‍येत्‍ज्‍यीम् य्‍हर्‌ज्‍यी।

याइरसकी जमेतेङ्‌ नबे अमकोल

(मत्‍ती ९:१८-२६; मर्‌कुस् ५:२१-४३)

४० येसु ग्‍येइ क्‍योम्‍सङ्‌ दो:मम् य्‍हक्‍को म्‍हीमाचे थेङ्‌त स्‍वागत स्‍य्‍हेङ्‌ज्‍यी,

तलेपङ्‌सम् थेङ्‌यीमा जम्‍मचे थेङ्‌त ब्रेन्‍टीब मुबल।

४१ य्‍हम्‍बकी लीप्‍चे याइरस पङ्‌बे म्‍ही गी: खज्‍यी,

थे हुजु ग्‍लाइ यहुदीमा र्‌हुप् तबे दीम्‍की सासक मुबल।

थेचे येसुइ स्‍य्‍हब्‍री पब्‍लु लज्‍यीम् “ङइ दीम्‍री ब्‍योन्‍खो” बी फ्‍या स्‍य्‍हु लज्‍यी,

४२ तलेपङ्‌सम् थेइ ल्‍हेगोर् यो:बोर्‌बे गी:कीनो मुबे जमे स्‍यीयम्‍बल मुबल।

येसु ग्‍यम्‍री स्‍ये:टीमम् य्‍हक्‍को म्‍हीमा खज्‍यीम् थेङ्‌की खनबीबीनो र्‌हुप् तज्‍यी।

४३ हुजु य्‍हक्‍को म्‍हीमान्‍हङ्‌री ल्‍हेगोर् गी: सम्‍म का य्‍हर्‌स्‍यीनो टीबे अमकोल गी: मुबल,

तर थेत खल्‍चेएनो फेन्‍न लअखम्बल मुबल।d

४४ हुजु अमकोल येसुइ ग्‍यप्‍री खज्‍यीम् थेङ्‌की न्‍हम्‍जइ नरी छुब साच्‍चेनो थेइ का य्‍हर्‌ब रोक्‍तीज्‍यी।

४५ येसुचे ङ्‌योत्‍जेत्‍ज्‍यी,

“ङत खल्‍चे छुज्‍यी?”

जम्‍मचेनो अछु पङ्‌ज्‍यी,

ओसेम् पत्रुसचे पङ्‌ज्‍यी,

“लोप्‍पोन्,

एत य्‍हक्‍को म्‍हीमाचे घेर्‌तीबल तज्‍यीम् तोर्‌ इ मोर् इ तटीब मुब।”

४६ तर येसुचे सुङ्‌ज्‍यी,

“ङत खल्‍चे य्‍हीन्‍ज्‍यी छुबल मुब,

तलेपङ्‌सम् सक्‍ती ङ ग्‍यम्‍चे डोङ् य्‍हर्‌बल ङचे छोर्‌ज्‍यी।”

४७ हुजु अमकोलचे थे लाज्‍यीम्‌ टीब अखम्‍स्‍येटीम् म्‍हेन्‍ज्‍यीम् दर्‌-दर्‌ज्‍यीम्‌ लोङ्‌ज्‍यीम् येसुइ ङोन्‍री खज्‍यीम् पब्‍लु लज्‍यी।

ओसेम् येसुत तले छुबल,

छुब साच्‍चेनो थे खले फेन्य्‍हर्‌ज्‍यी बी जम्‍म म्‍हीमाइ ङोन्‍ग्‍यम् स्‍येत्‍पीन्‍ज्‍यी।

४८ येसुचे थेत सुङ्‌ज्‍यी,

“जमे,

एइ वीस्‍वास्‍चे एत फेन्‍न लबल मुब,

परमेस्‍वरचे एत सान्‍ती न्‍हङ्‌खइ।”

४९ येसुचे चोले सुङ्‌टीबे बेलोरीनो,

यहुदीमा र्‌हुप् तबे दीम्‍की सासक याइरसकी दीम्‍चे खबर बबे म्‍ही खज्‍यीम्,

“एइ जमे स्‍यीज्‍यी,

देरेम् लोप्‍पोन्त दुख थन्‍हङो।”

बी पङ्‌ज्‍यी।

५० तर येसुचे चु तम् थ्‍ये:ज्‍यीम् याइरसत सुङ्‌ज्‍यी,

“थलोङो,

वीस्‍वास्‍कीनो स्‍य्‍हेङो,

एइ जमे फेन्‍स्‍ये मुब।”

५१ याइरसकी दीम्‍री फेत्‍ज्‍यीम्‌ येसुचे ल्‍हो-ल्‍हो खल्‍ते दीम्‍न्‍हङ् वङ अपुङ्‌नले पत्रुस,

याकुब,

युहान्‍ना ओसेम् कोलइ अपतेङ्‌ अमतकीनो थेङ्‌तेङ् दीम्‍न्‍हङ् वङ्‌पुङ्‌ज्‍यी।

५२ हुजुरी मुबे जम्‍म म्‍हीमा कोलइ लागी:री दुख म्‍हन्‍दीज्‍यीम् क्राटीब मुबल।

तर येसुचे सुङ्‌ज्‍यी,

“थक्राको,

कोल स्‍यीबल अरे तर थे म्‍हेर्‌बलकीनो य्‍हीम्‍ब।”

५३ येसुइ तम् थ्‍ये:ज्‍यीम् पतइ् अतीज्‍यीम् थेङ्‌यीमा ङ्‌येत्‍ज्‍यी,

तलेपङ्‌सम् थेङ्‌यीमाचे कोल स्‍यीबलनो बी था मुबल।

५४ तर येसुचे कोलइ यारी चुङ्‌ज्‍यीम् बङ्‌ले सुङ्‌ज्‍यी,

“ओ जमे,

रे:गो!”

५५ ओसेम् कोलल बु: दो:खब साच्‍चेनो कोल रे:ज्‍यी,

ओसेम् येसुचे कोलत चब पीनो बी थेङ्‌यीमात सुङ्‌ज्‍यी।

५६ कोलइ अप-अम थोम्‍ज्‍यी।

तर येसुचे थेङ्‌यीमात हुजुरी ता तज्‍यी खलतेएनो थस्‍येतो बी कुल्‍जेत्‍ज्‍यी।

a 

8:10 यसैया ६:९

b 

8:27 बुप्‍पे ऊमारी चु उ चही युङ्‌बरी खुङ्‍ ठाज्‍यीम् स्‍य्‍हेङ्‌बल य्‍हीम्‍ब।

c 

8:30 फौज हजार ब्‍ली य्‍हङ्‌स्‍ये हजार डु सम्‍मइ आर्‌मीमा।

d 

8:43 कोइ ग्रीक् स्रोत बाइबलरी, “थेचे र्‌हङ्‌की जम्‍म सम्‍पत्‍तीमा मेन् लबरी खर्‌च स्‍य्‍हेङ्‌ज्‍यी।” बी ब्रीबल मुब।

येसुचे चुङ्‌ङ्‌यी चेलामात पीत्‍जेत्‍पल

(मत्‍ती १०:५-१५; मर्‌कुस् ६:७-१३)

९

१ येसुचे थेङ्‌की चुङ्‌ङ्‌यी चेलामात बक्‍च्‍य ङ्‌होत्‍ज्‍यीम् थेङ्‌यीमात जम्‍मा म्‍हङ्‌मा लब्‍लाबतेङ् रोगमा फेन्‍न लबे सक्‍तीतेङ् अधीकार न्‍हङ्‌जेत्‍ज्‍यी।

२ हुजु लीप्‍चे थेङ्‌चे थेङ्‌यीमात परमेस्‍वरकी य्‍हुल्‍की प्रचार स्‍य्‍हेङ्‌बतेङ् नबलमात फेन्‍नलबरी पीत्‍जेत्‍ज्‍यी।

३ पीत्‍जेत्‍प बीमम् ङोन्‍ग्‍यम् थेङ्‌चे थेङ्‌यीमात सुङ्‌ज्‍यी,

“ग्‍यम्‍की लागी:री एङ्‌यीमाचे बेर्‌क,

झोल,

चबे स्‍य्‍हे,

टङ,

ओसेम् पोबे येनेएनो थनाको।

४ खजु दीम्‍री एङ्‌यीमात स्‍वागत स्‍य्‍हेङ्‌ज्‍यी,

हुजु ज्‍यीद सहर ख्‍लेथेन्‍ज्‍यीम् अय्‍हर्‌गदे सम्‍मा हुजु दीम्‍रीनो टीउ।

५ ओसेम् एङ्‌यीमात म्‍हीमाचे स्‍वागत अस्‍य्‍हेङ्‌ज्‍यी पङ्‌सम् हुजु ज्‍यीद सहर ख्‍लेथेन्‍बे बेलोरी एङ्‌यीमाइ कङ्‌की बुप्‍फ्र थेमात चेतावनीकी लागी:री तथेनोa।”

६ ओसेम् चेलामा य्‍हर्‌ज्‍यीम् नम्‍स-नम्‍समा तज्‍यीम् ज्‍यबे सम्‍तर् प्रचार स्‍य्‍हेङ्‌ज्‍यी।

ओसेम् नबे म्‍हीमात फेन्‍न लज्‍यी।

हेरोद थोम्‍बल

(मत्‍ती १४:१-१२; मर्‌कुस् ६:१४-२९)

७ येसुचे स्‍य्‍हेङ्‌जेत्‍टीबे जम्‍मा लक्‍माइ बारेरी थ्‍ये:ब बीसेम् गालील प्रदेस्‍की सासक हेरोद थोम्‍ज्‍यी।

तलेपङ्‌सम् कोइ म्‍हीमाचे बप्‍तीस्‍मा पीन्‍बे युहन्‍ना सोज्‍यीम् खनेम् पङ्‌टीब मुबल,

८ कोइ्‌चे एलीया खनेम्।

ओसेम् ल्‍हो-ल्‍हो कोइ्‌-कोइ्‌चे दङ्‌बोइ अगम्‍वक्‍तामा न्‍हङ्‌री गी: सोज्‍यीम् खनेम् पङ्‌टीब मुबल।

९ तर हेरोदचे पङ्‌ज्‍यी,

“युहन्‍नाइ क्र ङचे थापुङ्‌बल य्‍हीम्‍ब।

चु खल म्‍ही थेइ बारेरी ङचे चोतेबे तम् थ्‍ये:ब?”

ओसेम् हेरोदचे थेङ्‌त खतु स्‍य्‍हेङ्‌बे सेम् लज्‍यी।

येसुचे हजार ङ्‌हत ख्‍वाजेत्‍पल

(मत्‍ती १४:१३-२१; मर्‌कुस् ६:३०-४४; युहन्‍ना ६:१-१४)

१० प्रेरीतमा दो:खब बीसेम् थेङ्‌यीमाचे स्‍य्‍हेङ्‌बे जम्‍मा लक्‍मा येसुत स्‍येत्‍पीन्‍ज्‍यी।

ओसेम् थेङ्‌चे थेङ्‌यीमात बोर्‌ज्‍यीम् कुटीले बेथसेदा पङ्‌बे ज्‍यीद सहर्‌री स्‍ये:ज्‍यी।

११ तर य्‍हक्‍को म्‍हीमाचे थेङ् खन स्‍ये:टीब बी था यङ्‌ज्‍यीम् थेङ्‌की लीप्‌-लीप् ङ्‌यीज्‍यी।

येसुचे थेङ्‌यीमात स्‍वागत स्‍य्‍हेङ्‌ज्‍यीम् परमेस्‍वरकी य्‍हुल्‍की बारेरी लोप्‍जेत्‍ज्‍यी।

ओसेम् थेङ्‌चे नबलमात फेन्‍न लजेत्‍ज्‍यी।

१२ दीनी गल् यम्‍ब बीसेम् चुङ्‌ङ्‌यी प्रेरीतमा थेङ्‌जा खज्‍यीम् पङ्‌ज्‍यी,

“म्‍हीमात य्‍हर्‌पुङ्‌जेतो,

थेङ्‌यीमा ङ्‌यीज्‍यीम् रेइ-रेइकी नम्‍समारी चब थुङ्‌बतेङ् र्‌यबे ग्‍ला म्‍हइखइ।”

तलेपङ्‌सम् चु उजाड-ग्‍लारी चबथुङ्‌ब तेएनो अरे।

१३ तर येसुचे थेङ्‌यीमात सुङ्‌ज्‍यी,

“एङ्‌यीमाचेनो थेङ्‌यीमात चब पीनो।”

थेङ्‌यीमाचे पङ्‌ज्‍यी,

“ङ्‌यीमातेङ् ग्‍येङ् ङ्‌ह ओसेम् तर्‌ङ ङ्‌य्‍हीकीनो मुब।

होलेपङ्‌सम् ङ्‌यीमा ङ्‌यीज्‍यीम् चु जम्‍मा म्‍हीमाकी लागी:री चबे स्‍य्‍हे ग्‍लुज्‍यीम्‌ बब।”

१४ हुजुरी हजार ङ्‌हइ्‌ था चइ अपकोलमाकीनो मुबल।

येसुचे थेङ्‌की चेलामात सुङ्‌ज्‍यी,

“म्‍हीमात खल् ङ्‍य्‍हीस्‍यी च्‍यी-च्‍यीले टीपुङो।”

१५ होत्‍तज्‍यीम् थेङ्‌यीमाचे म्‍हीमात होलेनो टीपुङ्‌ज्‍यी।

१६ ओसेम् येसुचे ग्‍येङ् ङ्‍हतेङ्‌ तर्‌ङ ङ्‌य्‍ही थो:ज्‍यीम् नम्‍तीङ् स्‍वर्‌गतोर् स्‍ही:ज्‍यीम् परमेस्‍वर्‌त ह्‍वोर्‌छ्‌ये न्‍हङ्‌ज्‍यी।

ओसेम् ग्‍येङ्‌मातेङ् तर्‌ङमा स्‍योइज्‍यीम् म्‍हीमात पीनो बी चेलामात न्‍हङ्‌ज्‍यी।

१७ म्‍हीमा जम्‍मचे फो म्रेन्‍बसम्‍म चज्‍यी।

ओसेम् ल्‍हाबलमा चेलामाचे डलो चुङङ्‌यी र्‌हुप् लज्‍यी।

येसु खल य्‍हीम्‍ब?

(मत्‍ती १६:१३-२३; मर्‌कुस् ८:२७-३३)

१८ तीरेत् येसु गी:कीनो प्रार्‌थना स्‍य्‍हेङ्‌जेत्‍टीब मुबल।

चेलामा थेङ्‌की रेइरी मुबल।

ओसेम् थेङ्‌चे थेङ्‌यीमात ङ्‌योत्‍जेत्‍ज्‍यी,

“म्‍हीमाचे ङत खल पङ्‌ब?”

१९ थेङ्‌यीमाचे तम् दो:ज्‍यीम् पङ्‌ज्‍यी,

“कोइ म्‍हीमाचे बप्‍तीस्‍मा पीन्‍बे युहन्‍ना,

कोइ्‌चे एलीया,

ओसेम् ल्‍हो-ल्‍हो कोइ्‌-कोइ्‌चे दङ्‌बोइ अगम्‍वक्‍तामा न्‍हङ्‌री गी: सोज्‍यीम् खनेम् पङ्‌ब।”

२० ओसेम् येसुचे थेङ्‌यीमात ङ्‌योत्‍जेत्‍ज्‍यी,

“तर एङ्‌यीमाचे चइ ङत खल पङ्‌ब?”

पत्रुसचे पङ्‌ज्‍यी,

“ए परमेस्‍वरचे पीत्‍युजेत्‍पे मुक्‍ती न्‍हङ्‌बे ख्रीस्‍ट् य्‍हीम्‍ब।”

२१ तर येसुचे थेङ्‌की चेलामात चु तम् खल्‍तेएनो थस्‍येतो बी सुङ्‌जेत्‍ज्‍यी।

२२ थेङ्‌चे चेलामात सुङ्‌जेत्‍ज्‍यी,

“म्‍हीइ जचे य्‍हक्‍को दुख नास्‍ये मुब।

थेङ्‌त अगुवामा,

ङ्‌हच्‍छ्‌यङ् पुजाहारीमा ओसेम् धर्‌म-लोप्‍पोन्‍माचे अखोज्‍यीम्‌ सेत्‍लास्‍ये मुब।

तर थे सोम्‍रेत्‍की दीन्‍री सोस्‍ये मुब।”

खले देमेन्‍की चेला तखम्‍ब

(मत्‍ती १६:२४-२८; मर्‌कुस् ८:३४-९:१)

२३ येसुचे जम्‍मा म्‍हीमात सुङ्‌ज्‍यी,

“एङ्‌यीमा ङइ चेला तइ म्‍हेन्‍ज्‍यी पङ्‌सम् एङ्‌यीमाचे र्‌हङ्‌चे र्‌हङ्‌तनो म्‍लेत्‍थोब,

ओसेम् दीन् र्‌हङ्‌स्‍यीनो एङ्‌यीमाइ् क्रुस नाज्‍यीम् ङइ्‌ लीप्‍चे ब्रउb।

२४ तलेपङ्‌सम् एङ्‌यीमाचे र्‌हङ्‌की जीवन थर्‌नलब म्‍हइज्‍यी पङ्‌सम्,

र्‌हङ्‌की जीवन म्‍हस्‍ये मुब।

तर एङ्‌यीमाचे ङइ लागी:री र्‌हङ्‌की जीवन म्‍हनलज्‍यी पङ्‌सम्,

एङ्‌यीमाइ जीवन थर्‌स्‍ये मुब।

२५ म्‍हीचे जम्‍बुलीङ्‌नो र्‌हङ्‌की यारी यङ्‌लेएनो थेइ र्‌हङ्‌की जीवनc म्‍हज्‍यी पङ्‌सम् थेचे तानो यङ्‌ज्‍यी स्‍यीम्?

२६ खजु म्‍ही ङ ओसेम् ङइ फ्रोइ्‍तेङ् पेत्‍ज्‍यी,

म्‍हीइ ज थेइ महीमातेङ् अपइ महीमारी ओसेम् पवीत्र स्‍वर्‌गदुत्माकी महीमारी युबे बेलोरी हुजुतेङ् पेत्‍स्‍ये मुब।

२७ तर ङ एङ्‌यीमात देम्‍मेन्‍नो पङ्‌ब,

चुरी रप्‍टीबलमा गदे चइ परमेस्‍वरकी य्‍हुल्‍त अम्रङ्‌गते स्‍यीस्‍ये अरे।”

येसुइ स्‍य्‍हल् पोबल

(मत्‍ती १७:१-८; मर्‌कुस् ९:२-८)

२८ चु तम्‍मा सुङ्‌ज्‍यीम् सत गी: र्‌हङ्‌ब लीप्‍चे येसुचे पत्रुस,

युहन्‍ना ओसेम् याकुबत र्‌हङ्‌तेङ् बोर्‌ज्‍यीम् गङ्‌तोर् प्रार्‌थना स्‍य्‍हेङ्‌बरी स्‍ये:ज्‍यी।

२९ थेङ् प्रार्‌थना स्‍य्‍हेङ्‌जेत्‍टीबे बेलोरी थेङ्‌की स्‍य्‍हल् पोज्‍यी।

ओसेम् थेङ्‌की न्‍हम्‍ज तर्‌ तज्‍यीम् य्‍हक्‍को सर्‌ज्‍यी।

३० य्‍हम्‍बगी:रीनो म्‍ही ङ्‌य्‍ही थेङ्‌तेङ् तम् पङ्‌टीब म्रङ्‌ज्‍यी।

थेङ्‌य्‍ही मोसातेङ् एलीया dमुबल।

३१ थेङ्‌य्‍हीनो स्‍वर्‌गइ महीमारी म्रङ्‌ज्‍यी।

थेमा येसु यरुसलेम्‍री स्‍यीज्‍यीम् परमेस्‍वरकी योजना पुरा स्‍य्‍हेङ्‌थोस्‍येकी बारेरी येसुतेङ् तम् पङ्‌टीब मुबल।

३२ पत्रुसतेङ् ल्‍हो-ल्‍हो चेलामा म्‍हेर्‌टीब मुबल।

तर थेङ्‌यीमा छ्‌यीङ्‌खमम् थेङ्‌यीमाचे येसुइ महीमा ओसेम् थेङ्‌तेङ् म्‍ही ङ्‌य्‍ही रप्‍टीबल म्रङ्‌ज्‍यी।

३३ मोसातेङ् एलीयाचे येसुत ख्‍लेथेन्‍ब छ्‌यबे बेलोरी पत्रुसचे येसुत पङ्‌ज्‍यी,

“लोप्‍पोन्,

ङ्‌यीमा चुरी तब ज्‍यब तनेम्।

ङ्‌यीमात गोर सोम् स्‍य्‍हेङ्‌पुङ्‌जेतो,

एइ लागी:री गी:,

मोसाइ लागी:री गी: ओसेम् एलीयाकी लागी:री गी:।”

(पत्रुसचे तइ तम् पङ्‌थोबल बी म्‍हेन्‍न-अम्‍हेन्‍नलेनो पङ्‌लाज्‍यी)

३४ पत्रुस तम् पङ्‌टीन-पङ्‌टीननो मुक्‍प खज्‍यीम् थेङ्‌मात उप्‍ज्‍यी।

ओसेम् मुक्‍पचे थेङ्‌मात उप्‍प बीसेम् चेलामा लोङ्‌ज्‍यी।

३५ मुक्‍प्‍पन्‍हङ्‌चे चोले पङ्‌बे केत् थ्‍ये:ज्‍यी,

“चु ङइ ज,

थेत ङचे दम्‍बल य्‍हीम्‍ब।

थेचे पङ्‌बे तम् एङ्‌यीमाचे ङ्‌येनो।”

३६ चु सुङ्‌ज्‍यीन्‍ब बीसेम् थेङ्‌यीमाचे हुजुरी येसु गी:कीनो म्रङ्‌ज्‍यी।

हुजु बेलोरी थेङ्‌यीमाचे म्रङ्‌बे तम्‍मा खल्‍तेएनो अस्‍येत्‍नले कुटीले टीज्‍यी।

येसुचे म्‍हङ् स्‍यप्‍पे ठीटत फेन्‍न लजेत्‍पल

(मत्‍ती १७:१४-१८; मर्‌कुस् ९:१४-२७)

३७ न्‍हम्‍स्‍योर्‌हङ् येसुतेङ् थेङ्‌की चेला सोम् गङ्‌तोर्‌से युमम् य्‍हक्‍को म्‍हीमा दोबरी खज्‍यी।

३८ य्‍हक्‍को म्‍हीमा न्‍हङ्‌चे म्‍ही गी:चे केत् ङ्‌हच्‍छ्‌यङ् तेत्‍ज्‍यीम् पङ्‌ज्‍यी,

“लोप्‍पोन्,

ङ एत फ्‍या स्‍य्‍हु लब,

ङइ जत स्‍य्‍हीपीन्‍जेतो।

थे ङल गी:कीनो मुबे कोल य्‍हीम्‍ब।

३९ थेत म्‍हङ्‌चे चुङ्‌ब सात्‍चेनो क्रीङ्‌न लब।

ओसेम् कङ्‌लङ् कुङ्‌लुङ् तज्‍यीम् थेइ सुङ्‌से कोप्‍स्‍यो डोङ्‌ब।

खेम पङ्‌लेएनो थेत तोर्‌ म्‍य्‍हा मोर् म्‍य्‍हा अस्‍य्‍हेङ्‌गदे म्‍हङ्‌चे पीत्‍नो अपीत्।

४० ङचे एइ चेलामात हुजु म्‍हङ् लब्‍लाको बी फ्‍या लज्‍यी।

तर थेङ्‌यीमाचे अखम्।”

४१ येसुचे सुङ्‌ज्‍यी,

“एङ्‌यीमा खतेबे वीस्‍वास अरेबलतेङ् अज्‍यबे सेम् मुबे म्‍हीमा।

गदेसम्‍म ङ एङ्‌यीमातेङ् तल?

गदेसम्‍म ङ एङ्‌यीमात नाब?”

ओसेम् थेङ्‌चे सुङ्‌ज्‍यी,

“एइ जत चुरी बोउ।”

४२ ओसेम् हुजु ठीट खन-खननो म्‍हङ्‌चे चुङ्‌ज्‍यीम् म्‍य्‍हाज्‍यी।

तर येसुचे म्‍हङ्‌त ठीट ग्‍यम्‍चे डोङ्‌ज्‍यीम् य्‍हरो बी कुल्‍जेत्‍ज्‍यी।

ओसेम् ठीट फेन्‍ज्‍यीम् थेइ अपत सोप्‍तीपीन्‍जेत्‍ज्‍यी।

४३ परमेस्‍वरकी ङ्‌हच्‍छ्‌यङ् सक्‍ती म्रङ्‌ज्‍यीम् जम्‍मा म्‍हीमा थोम्‍ज्‍यी।

येसुचे देबेनो र्‌हङ् स्‍यीस्‍येकी बारेरी चर्‌चा स्‍य्‍हेङ्‌जेत्‍पल

(मत्‍ती १७:२२-२३; मर्‌कुस् ९:३०-३२)

येसुचे स्‍य्‍हेङ्‌जेत्‍पे लक् म्रङ्‌ज्‍यीम् जम्‍मा म्‍हीमा थोम्‍टीबे बेलोरीनो येसुचे थेङ्‌की चेलामात सुङ्‌ज्‍यी,

४४ “ज्‍यनले ङ्‌येनो ङ एङ्‌यीमात ता पङ्‌ब छ्‌यटीब मुब।

म्‍हीइ जत थेइ सत्‍तुर्‌माकी यारी पीन्‍स्‍ये मुब।”

४५ तर थेङ्‌चे ता सुङ्‌ब छ्‌याबल चेलामाचे गोअखम्।

चु तम्‍की अर्‌थ थेमाचे अगोखइ बी थेमा ग्‍यम्‍से छुम्‍बल मुबल।

होत्‍तज्‍यीम् थेङ्‌यीमाचे चु तम् गोअखम्।

ओसेम् थेङ्‌यीमा चु तम्‍की बारेरी येसुत ङ्‌योत्‍परी लोङ्‌ज्‍यी।

गोदोब्‍न्‍हङ्‍की ङ्‌हच्‍छ्‌यङ् खल?

(मत्‍ती १८:१-५; मर्‌कुस् ९:३३-४०)

४६ येसुइ चेलामा र्‌हङ्‌न्‍हङ्‌री खल चइ ङ्‌हच्‍छ्‌यङ् य्‍हीम्‍ब बी तम् तज्‍यी।

४७ येसुचे थेमाइ वीचार् खेम्‍ज्‍यी।

थेङ्‌चे कोल गी:त बज्‍यीम् र्‌हङ्‌की रेइरी रप्‍पुङ्‌जेत्‍ज्‍यी।

४८ ओसेम् थेमात सुङ्‌ज्‍यी,

“खल्‍चे चोतेबे कोलत ङइ मीन्‍री स्‍वागत स्‍य्‍हेङ्‌ब,

थेचे ङतएनो स्‍वागत स्‍य्‍हेङ्‌ब।

ओसेम् खल्‍चे ङत स्‍वागत स्‍य्‍हेङ्‌ब,

थेचे ङत पीत्‍युजेत्‍पलतएनो स्‍वागत स्‍य्‍हेङ्‌ब।

एङ्‌यीमान्‍हङ्‌ खल्‍चे र्‌हङ्‌त ज्‍यीद म्‍हेन्‍ब थेनो जम्‍मा न्‍हङ्‌री ङ्‌हच्‍छ्‌ङ् तब।”

४९ युहन्‍नाचे पङ्‌ज्‍यी,

“लोप्‍पोन्,

ङ्‌यीमाचे थेङ्‌की छेन्‍री म्‍हङ् लब्‍टीबे म्‍ही गी: म्रङ्‌ज्‍यी,

तर ङ्‌यीमाचे थेत थल्‍हबो पङ्‌ज्‍यी।

तलेपङ्‌सम् थे ङ्‌य्‍हङ्‌मा न्‍हङ्‌ल अय्‍हीन्।”

५० तर येसुचे थेत सुङ्‌ज्‍यी,

“थेत होले थपङो।

तलेपङ्‌सम् खल्‍चे एङ्‌यीमात वीरोध अस्‍य्‍हेङ्‌ज्‍यी हुजु एङ्‌यीमालनो य्‍हीम्‍ब।”

सामरीमाचे येसुत स्‍य्‍हेस अस्‍य्‍हेङ्‌बल

५१ येसु स्‍वर्‌गरी स्‍ये:बे बेलो ज्‍यदङ् खटीबल तज्‍यीम् थेङ्‌चे यरुसलेमरीनो स्‍ये:बे थु: लजेत्‍ज्‍यी।

५२ ओसेम् थेङ्‌चे ङोन्‍ग्‍यम्‍नो चवमात थेङ्‌की लागी:री जम्‍मा तम्‍मा तयार् स्‍य्‍हेङ्‌बरी सामरीया प्रदेस्‍की नम्‍सरी पीत्‍जेत्‍ज्‍यी।

५३ तर म्‍हीमाचे हुजुरी थेङ्‌त स्‍वागत अस्‍य्‍हेङ्।

तलेपङ्‌सम् थेङ् यरुसलेमरी स्‍ये:टीब मुब बी स्‍ये:बल मुबल।

५४ याकुबतेङ् युहन्‍नाचे चु म्रङ्‌ब बीसेम्,

थेङय्‍हीचे येसुत पङ्‌ज्‍यी,

“प्रभु,

ङ्‌यीमाचे स्‍वर्‌ग ग्‍यम्‍से मे तइपुङ्‌ज्‍यीम् थेङ्‌यीमात नास् स्‍य्‍हेङ्‌खइ बी थेङ्‌की थु: मुब?”

५५ तर येसुचे चेलामा पट्‍टी दो:ज्‍यीम् थेङ्‌यीमात बराजेत्‍ज्‍यी।

५६ ओसेम् थेङ्‍मा ल्‍हो-ल्‍हो नम्‍सरी स्‍ये:जेत्‍ज्‍यी।

येसुइ लीप्‍चे ब्रबलमाचे फाथोबे सेइ

(मत्‍ती ८:१९-२२)

५७ थेङ्‌यीमा ग्‍यम्‍री स्‍ये:टीमम्,

म्‍ही गी:चे येसुत पङ्‌ज्‍यी,

“थेङ् खन स्‍ये:जेत्‍लेनो ङ थेङ्‌की लीप्‍चे ब्रस्‍ये मुब।”

५८ येसुचे थेत सुङ्‌ज्‍यी,

“ल्‍हुन्‍दीमाल टीबे ऊखुङ्‌मा मुब,

ङ्‌यम्‍ङ्‌यामाल टीबे जङ्मा मुब,

तर म्‍हीइ जल चइ क्र ग्‍युत्‍पे ग्‍लाकीएनो अरे।”

५९ ओसेम् थेङ्‌चे ल्‍हो-ल्‍हो म्‍ही गी:त सुङ्‌ज्‍यी,

“ङइ लीप्‍चे ब्रउ।”

तर हुजु म्‍हीचे पङ्‌ज्‍यी,

“प्रभु,

ङोन्‍ग्‍यम् ङइ स्‍यीबे अपतगी: बुप्‍परी ङ्‌यीपुङ्‌जेतो।”

६० येसुचे थेत सुङ्‌ज्‍यी,

“स्‍यीबे म्‍हीत स्‍यीबे म्‍हीचेनो बुप्‍पुङो।

तर ए चइ परमेस्‍वरकी य्‍हुल्‍की बारेरी स्‍येत्‍परी ङ्‌यीउ।”

६१ ल्‍हो-ल्‍हो म्‍ही गी:चेएनो येसुत पङ्‌ज्‍यी,

“ङ थेङ्‌की लीप्‍चे ब्रस्‍ये मुब,

प्रभु,

तर ङोन्‍ग्‍यम् ङइ म्‍हेम्‍हेमाज ङ्‌यीज्‍यीम् ङ येसुइ लीप्‍चे य्‍हर्‌ज्‍यी बी पङ्‌बरी ङ्‌यीपुङ्‌जेतो।”

६२ येसुचे थेत सुङ्‌ज्‍यी,

“खल्‍चे ग्‍लब् मोइबे बेलोरी या गोर्‌री थेन्‍ज्‍यीम् ग्‍यप्‍चे दो:ज्‍यीम् च्‍याब थे परमेस्‍वरकी य्‍हुल्‍की योग्‍यल अत।”

a 

9:5 कङ्‌की बुप्‍फ्र थेमात चेतावनीकी लागी:री तथेनो पङ्‌बल चइ परमेस्‍वरचे हुजु ग्‍लाकी म्‍हीमात सजाय पीन्‍स्‍ये मुब। तलेपङसम् थेङ्‌यीमाचे थेङ्‌की चेलामातेङ् फ्रोइत वीस्‍वास अल।

b 

9:23 क्रुस नाज्‍यीम् ङइ्‌ लीप्‍चे ब्रउ चु पङ्‌बल चइ येसुइ लीप्‍चे ब्रबे म्‍हीचे र्‌हङ्‌चे र्‌हङ्‌तनो म्‍लेत्‍ज्‍यीम्, खतेबे ङ्‌हच्‍छ्‌यङ् दुख पङ्‌लेएनो नाज्‍यीम् थेङ्‌चे कुल्‍बे अर्‌ती ङ्‌येन्‍ज्‍यीम् ब्रथोब। ओसेम् थेङ्‌की लागी:री स्‍यीबरीएनो तयार् तथोब।

c 

9:25 जीवन चु जीवन चही खेमेनो अबेबे जीवन् य्‍हीम्‍ब।

d 

9:30 मोसातेङ् एलीया परमेस्‍वर्‌चे मोसात नीयम्‍मा न्‍हङ्‌जेत्‍ज्‍यी। एलीयात ङ्‌हच्‍छ्‌यङ् अगमवक्‍त मुबल।

येसुचे खल् सोम् स्‍यी चुङ्‌ङ्‌य्‍ही चेलामात पीत्‍जेत्‍पल

१०

१ हुजु लीप्‍चे प्रभुचे खल् सोम् स्‍यी चुङ्‌ङ्‌य्‍ही चेलामा दम्‍जेत्‍ज्‍यी।

ओसेम् थेङ् स्‍ये:ब छ्‌यबे जम्‍मा ज्‍यीद सहरमातेङ् ग्‍लामारी ङ्‌य्‍ही-ङ्‌य्‍हीले जुज्‍यीम् ङोन्‍ग्‍यम् पीत्‍जेत्‍ज्‍यी।

२ येसुचे थेङ्‌यीमात सुङ्‌ज्‍यी,

“दुत्‍थोस्‍येकी अन्‍न य्‍हक्‍को मुब।

तर नङ्‌बोमा चेक् मुब।

होत्‍तज्‍यीम् दुत्‍थोबे अन्‍नइ प्रभुत अन्‍न दुत्‍परी नङ्‌बोमा पीत्‍युजेतो बी प्रार्‌थना स्‍य्‍हेङो।

३ ङ्‌यीउ!

ङ एङ्‌यीमात फरामाकी गुङ्‌री ग्‍यु कोलमा र्‌हङ्‌ले पीत्‍टीब मुब।

४ एङ्‌यीमाचे टङ,

झोला ओसेम् चप्‍पलएनो थनागो।

ग्‍यम्‍री रप्‍ज्‍यीम् खल्‍तएनो लस्‍सो थस्‍य्‍हेङो।”

५ “ओसेम् एङ्‌यीमा खजु दीम्‍न्‍हङ् ङोन्‍ग्‍यम् वङ्‌ब,

‘हुजु दीम्‍की म्‍हीत सान्‍ती तखइ’ बी पङो।

६ हुजु दीम्‍री सान्‍तीत खोबे म्‍हीमा मुसम् थेङ्‌यीमाचे मोलम् यङ्‌स्‍ये मुब।

तर होतेबे म्‍हीमा अरेसम् मोलम् एङ्‌यीमातेङ्नो दो:ज्‍यीम् खस्‍ये मुब।

७ ओसेम् थेङ्‌यीमाचे तइ चबे स्‍य्‍हे पीन्‍ज्‍यी चज्‍यीम् हुजु दीम्‍रीनो टीउ।

तलेपङ्‌सम् लक् स्‍य्‍हेङ्‌बे म्‍हीचे म्‍हेल यङ्‌नोथोब।

ओसेम् ल्‍हो-ल्‍हो दीम्-दीम्‍री वङ्‌ज्‍यीम् थब्रउ।”

८ “होलेनो ज्‍यीद सहर्‌री वङ्‌बे बेलोरी एङ्‌यीमात स्‍वागत स्‍य्‍हेङ्‌ज्‍यीम् एङ्‌यीमात तइ चबे स्‍य्‍हे पीन्‍लेएनो चउ।

९ हुजुरी मुबे नबे म्‍हीमात फेन्‍न लउ।

ओसेम् ‘परमेस्‍वरकी य्‍हुल् एङ्‌यीमाकी ज्‍यदङ् खज्‍यीन्‍बल मुब’ बी जम्‍मा म्‍हीमात स्‍येतो।

१० तर ज्‍यीद सहर्‌री वङ्‌बे बेलोरी एङ्‌यीमात स्‍वागत अस्‍य्‍हेङ्‌सम्,

फीर्‌च्‍योर् म्‍हीमा र्‌हुप् तबे ग्‍यम्‍री ङ्‌यीज्‍यीम् पङो,

११ ‘ङ्‌यीमाइ कङ्‌री बेर्‌बे बुप्‍फ्रएनो एङ्‌यीमात चेतावनीकी लागी:री तथेन्‍बल मुब।

तर परमेस्‍वरकी य्‍हुल् एङ्‌यीमाकी ज्‍यदङ् खज्‍यीन्‍बल मुब बी स्‍ये:गो।’

१२ ङ एङ्‌यीमात पङ्‌ब,

न्‍यायकी दीन्‍री हुजु ज्‍यीद सहर बीमम् सदोमकी गती नाखम्‍बल तब।”

वीस्‍वास अस्‍य्‍हेङ्‌बे ज्‍यीद सहरमा

(मत्‍ती ११:२०-२७; १३:१६-१७)

१३ “धीक्‍कार!

खोराजीनतेङ् बेथसेदाकी म्‍हीमा एङ्‌यीमाइ गुङ्‌री स्‍य्‍हेङ्‌बे अचम्‍मइ लक्‍मा टुरोसतेङ् सीदोन सहर्‌री स्‍य्‍हेङ्‌बल पङ्‌सम् बरु हुजुइ म्‍हीमाचे ङोन्‍ग्‍यम्‍नो गल्‍द य्‍हुर्‌ज्‍यीम्,

मेप्‍फ्र स्‍य्‍हल्‍ज्‍यीम् पस्‍चताप स्‍य्‍हेङ्‌स्‍येल मुबल।

१४ न्‍यायकी दीन्‍री तबे एङ्‌यीमाइ गती बीमम् टुरोसतेङ् सीदोनकी गती नाखम्‍बल् तब।

१५ ओसेम् कफर्‌नहुमकी म्‍हीमा,

एङ्‌यीमा स्‍वर्‌गरी दो:ज्‍यीम् स्‍य्‍हेस यङ्‌ब बी म्‍हेम्‍ब?

एङ्‌यीमा चइ नर्‌करी दो:स्‍ये मुब।”

१६ येसुचे थेङ्‌की चेलामात सुङ्‌ज्‍यी,

“एङ्‌यीमाइ तम् ङ्‌येन्‍बलमाचे ङइ तम्‍तएनो ङ्‌येन्‍ब।

एङ्‌यीमाइ तम् अङ्‌येन्‍बलमाचे ङइ तम्‍तएनो अङ्‌येन्।

ङइ तम् अङ्‌येन्‍बलमाचे ङत पीत्‍युजेत्‍पलतएनो अङ्‌येन्।”

खल् सोम् स्‍यी चुङ्‌ङ्‌य्‍ही चेलामा दो:ज्‍यीम् खबल

१७ खल् सोम् स्‍यी चुङ्‌ङ्‌य्‍ही चेलामाa तङ्‌-तङ्‌ज्‍यीम् दो:खज्‍यीम् थेङ्‌त पङ्‌ज्‍यी,

“प्रभु,

थेङ्‌की छेन्‍री ङ्‌यीमाचे कुल्‍बे तम् म्‍हङ्‌माचेएनो ङ्‌येन्‍ज्‍यी।”

१८ येसुचे थेङ्‌यीमात सुङ्‌ज्‍यी,

“ङचे सैतानत तीप्‍लीक् फ्‍लीक्‍प र्‌हङ्‌ले स्‍वर्‌गचे तइटीबल म्रङ्‌ज्‍यी।

१९ पुख्रीमातेङ् दीक्‍पराजामा च्‍येन्‍ज्‍यीम् ब्रबतेङ् सत्‍तुर्‌माकी जम्‍मा सक्‍तीमात डाबे अधीकार एङ्‌यीमात पीन्‍बल मुब।

ओसेम् ताचेएनो एङ्‌यीमात न्‍होङ्‌न लअखम्‍स्‍ये मुब।

२० एङ्‌यीमाचे कुल्‍बल म्‍हङ्‌माचे ङ्‌येन्‍ज्‍यी बी थतङो।

तर एङ्‌यीमाइ मीन् स्‍वर्‌गरी ब्रीबल मुब बी तङो।”

२१ हुजु बेलोरीनो येसु पवीत्र आत्‍माचे प्‍लीङ्‌ज्‍यीम्,

तङ्‌ज्‍यीम् सुङ्‌ज्‍यी,

“अप,

स्‍वर्‌गतेङ् जम्‍बुलीङ्‌की परमप्रभु,

ङ थेङ्‌त होर्‌छ्‌ये पीन्‍ब।

तलेपङ्‌सम् थेङ्‌चे बुद्‍दी मुबे म्‍हीमातेङ् स्‍ये:ब ख्‍ये:बे म्‍हीमा ग्‍यम्‍चे छुम्‍ज्‍यीम् थेन्‍बे चु जम्‍मनो तम्‍मा तेएनो अस्‍ये:बे म्‍हीमात ङोन्‍जेत्‍ज्‍यी।

अप,

चोलेनो स्‍य्‍हेङ्‌जेत्‍बे थेङ्‌की थु: मुबल।”

२२ “ङइ अपचे जम्‍मनो स्‍य्‍हेमा ङत न्‍हङ्‌बल मुब।

ज खल य्‍हीम्‍ब बी अपचेकीनो स्‍ये:ब।

ओसेम् अप खल य्‍हीम्‍ब बी जतेङ् थेचे स्‍ये:न लबे म्‍हीमाचेकीनो अपत स्‍ये:ब।”

२३ ओसेम् येसु चेलामा पट्‍टी दो:जेत्‍ज्‍यीम् थेङ्‌यीमातकीनो सुङ्‌ज्‍यी,

“एङ्‌यीमाचे म्रङ्‌बे चु तम्‍मा म्रङ्‌बे म्‍हीमा मोलम् यङ्‌बे म्‍हीमा य्‍हीम्‍ब।

२४ तलेपङ्‌सम् ङ एङ्‌यीमात पङ्‌ब,

एङ्‌यीमाचे म्रङ्‌बे चु तम्‍मा य्‍हक्‍को अगम्‍वक्‍तमातेङ् राजामाचे च्‍याबतेङ् ङ्‌येन्‍ब म्‍हइज्‍यी।

तर थेङ्‌यीमाचे च्‍याबतेङ् ङ्‌येन् अम्‍यङ्।”

ज्‍यबे सामरीकी अर्‌थ

(मत्‍ती २२:३४-४०; मर्‌कुस् १२:२८-३१)

२५ धर्‌म-लोप्‍पोन् गी: खज्‍यीम् येसुत फसाइतीब म्‍हेन्‍ज्‍यीम् चोले पङ्‌ज्‍यी,

“लोप्‍पोन्,

परमेस्‍वर्‌तेङ् खेमेनो अबेबे जीवन यङ्‌बरी ङचे ता स्‍य्‍हेङ्‌थोब?”

२६ येसुचे सुङ्‌ज्‍यी,

“चु तम्‍री मोसाचे ब्रीबे परमेस्‍वरकी नीयम्‍चे ता पङ्‌ब?

हुचुरी एचे ता गोज्‍यी?”

२७ धर्‌म-लोप्‍पोन्‍चे पङ्‌ज्‍यी,

“‘एचे परमप्रभु र्‌हङ्‌ल परमेस्‍वर्‌त र्‌हङ्‌की सेम् य्‍हङ्‌से,

बु: य्‍हङ्‌से,

बङ् य्‍हङ्‌से,

म्‍हेन्लु य्‍हङ्‌से म्‍होइकोb।’

ओसेम् ‘र्‌हङ्‌की खीम्‍चेत र्‌हङ्‌त र्‌हङ्‌लेनो म्‍होइथोब।’”

२८ येसुचे थेत सुङ्‌ज्‍यी,

“एचे ठीक्‍नो पङ्‌ज्‍यी।

एचेएनो होले स्‍य्‍हेङो।

ओसेम् एचे परमेस्‍वर्‌तेङ् खेमेनो cअबेबे जीवन यङ्‌स्‍ये मुब।”

२९ तर धर्‌म-लोप्‍पोन्‍चे र्‌हङ्‌चे र्‌हङ्‌त ज्‍यब ङोन्‍बरी येसुत चोले ङ्‌योत्‍ज्‍यी,

“ङल खीम्‍चे खल य्‍हीम्‍ब?”

३० येसुचे थेत सुङ्‌ज्‍यी,

“म्‍ही गी: यरुसलेम्‍री यरीहो क्‍योर्‌ य्‍हर्‌टीब मुबल।

ग्‍यम्‍री थेत य्‍होमाचे चुङ्‌ज्‍यीम् थेल जम्‍मा स्‍य्‍हेमातेङ् येनेनो बोर्‌ज्‍यीम् स्‍यीयम्नले तोज्‍यीम् पीत्‍थेन्‍ज्‍यी।

३१ य्‍हम्‍बकी लीप्‍चे यहुदी पुजाहारी गी: हुचु ग्‍यम्सेनो तज्‍यीम् खज्‍यी।

थेचे हुचु न्‍हेप्‍प म्‍हीत म्रङ्‌ज्‍यीम्‍येनो अम्रङ्‌ब स्‍य्‍हेङ्‌ज्‍यीम् ख्‍योक्‍ज्‍यीम् य्‍हर्‌ज्‍यी।

३२ हुचु लीप्‍चे लेवी गी: हुचु ग्‍यम्सेनो तज्‍यीम् खज्‍यी।

थेचेएनो हुचु न्‍हेप्‍प म्‍हीत म्रङ्‌ज्‍यीम्‍येनो अम्रङ्‌ब स्‍य्‍हेङ्‌ज्‍यीम् ख्‍योक्‍ज्‍यीम् य्‍हर्‌ज्‍यी।

३३ ओसेम् सामरीd म्‍ही गी:एनो हुचु ग्‍यम्सेनो खज्‍यी।

थेचे हुचु न्‍हेप्‍प म्‍हीत म्रङ्‌ज्‍यीम् थेइ सेम् छुज्‍यी।

३४ थे हुचु म्हीइज ङ्‌यीज्‍यी।

थेचे हुचु म्‍हीइ म्‍हगरी मेन्e युज्‍यीम् खीबीन्‍ज्‍यी।

ओसेम् हुचु न्‍हेप्‍पत र्‌हङ्‌की बुङ्‌गुइ जोरी कल्‍ज्‍यीम् ज्‍यीत होटेल् गी:री बोर्‌ज्‍यीम् थेत म्‍हुन गी: स्‍य्‍हप्‍तो स्‍य्‍हेङ्‌ज्‍यी।

३५ न्‍हम्‌स्‍योरङ्‌ यर्‌बे बेलोरी थेचे होटेल्‌की न्‍यबोत पइस f पीन्‍ज्‍यीम् चोले पङ्‌ज्‍यी,

‘चु म्‍हीत ज्‍यनले स्‍य्‍हप्‍तो स्‍हेङो।

ल्‍हो-ल्‍हो टङ ङ्‌यीसम् ङ दो:ज्‍यीम् खबतेङ् पीन्ल।’”

३६ येसुचे चु अर्‌थ सुङ्‌ज्‍यीम् धर्‌म लोप्‍पोन्त चोले ङ्‌योत्‍जेत्‍ज्‍यी,

“हुचु म्‍ही सोम् न्‍हङ्‌री य्‍होमाचे तोबे म्‍हीइ खीम्‍चे खल तज्‍यी स्‍यीम्?”

३७ धर्‌म-लोप्‍पोन्‍चे पङ्‌ज्‍यी,

“थेत म्‍होइबे म्‍ही।”

ओसेम् येसुचे सुङ्‌ज्‍यी,

“ङ्‌यीउ,

एचेएनो होले स्‍य्‍हेङो।”

मरीयमचे दम्‍बल ब्‍येन् अखम्

३८ येसुतेङ् थेङ्‌की चेलामा स्‍ये:टीमम् नम्‍स गी:री दो:जेत्‍ज्‍यी।

हुजु नम्‍सइ मार्‌था पङ्‌बे अमकोलचे थेइ दीम्‍री थेङ्‌मात स्‍वागत स्‍य्‍हेङ्‌ज्‍यी।

३९ ओसेम् थेल मरीयम पङ्‌बे अङ गी: मुबल।

मरीयम प्रभुइ स्‍य्‍हब्‍की रेइरी टीज्‍यीम् थेङ्‌चे सुङ्‌बे तम् ङ्‌येन्‍टीब मुबल।

४० तर मार्‌था चइ येसुत क्‍योङ्‌बरी योप्‍त स्‍य्‍हेङ्‌बरी उन्‍टीबल तज्‍यीम् थे येसुज खज्‍यीम् पङ्‌ज्‍यी,

“प्रभु,

योप्‍त स्‍य्‍हेङ्‌बरी ङइ अङचे ङत र्‌हो अस्‍य्‍हेङ्‌बल एचे अस्‍हीजेतो?

ङत र्‌हो लबरी ङ्‌यीउ बी थेत सुङ्‌जेतो।”

४१ प्रभुचे थेत सुङ्‌ज्‍यी,

“मार्‌था,

मार्‌था!

ए य्‍हक्‍को स्‍य्‍हेमाइ बारेरी छेर्‌बल मुब।

४२ तर तो:बल चइ गी:कीनो मुब।

मरीयमचे चइ हुजु दम्‍बल मुब।

ओसेम् हुजु थे ग्‍यम्‍से ब्‍येन्‍बोर्‌स्‍ये अरे।”

a 

10:17 खल् सोम् स्‍यी चुङ्‌ङ्‌य्‍ही चेलामा चुइ गदे बाइबल् सस्‍करनमारी खल् सोम् स्‍यी च्‍यी ब्रबल मुब।

b 

10:27 व्‍यवस्‍था ६:५

c 

10:28 लेवी १६:१८

d 

10:33 सामरी यहुदीमाचे सामरी म्‍हीमात अखोबल ओसेम् थेमेमा परमेस्‍वरकी म्‍ही अय्‍हीम्‍ब मेम्‍बल

e 

10:34 मेन् हुचु म्‍हीचे मग फेन्‍नलबरी स्‍य्‍हुत्‍पी मेन् जैतुनकी छ्‌युगुतेङ्‌ अंगुरकी नीङ्‍गु मुबल।

f 

10:35 पइस थेचे म्‍हुगी: पइस ङ्‌य्‍ही पीन्‍ज्‍यी। हुचु पइस दीन् ङ्‌य्‍हीकी म्‍हेलातेङ्‌ च्‍योच्‍च्‍यो तब।

येसुचे लोप्‍जेत्‍पे प्रार्‌थना

(मत्‍ती ६:९-१३; ७:७-११)

११

१ तीरेत् येसु ग्‍ला गी:री प्रार्‌थना स्‍य्‍हेङ्‌जेत्‍टीब मुबल।

थेङ्‌चे प्रार्‌थना स्‍य्‍हेङ्‌जेत्‍प बीसेम् थेङ्‌की चेला गी: खज्‍यीम् थेङ्‌त पङ्‌ज्‍यी,

“प्रभु,

युहन्‍नाचे थेइ चेलामात लोप्‍प र्‌हङ्‌ले,

ङ्‌यीमात प्रार्‌थना स्‍य्‍हेङ्‌ब लोप्‍जेतो।”

२ येसुचे थेङ्‌यीमात सुङ्‌ज्‍यी,

“एङ्‌यीमाचे प्रार्‌थना चोले स्‍य्‍हेङो।

परमेस्‍वर अप,

थेङ्‌की छेन् पवीत्र तखइ

थेङ्‌की य्‍हुल् खखइ

३ दीने:लनो तो:बे चबे स्‍हे ङ्‌यीमात न्‍हङ्‌जेतो।

४ ङ्‌यीमाचे स्‍य्‍हेङ्‌बे पापमा क्षमा न्‍हङ्‌जेतो

तलेपङ्‌सम् ङ्‌यीमाइ वीरुद्‍दरी पाप स्‍य्‍हेङ्‌बलमात ङ्‌यीमाचेएनो क्षमा पीन्‍बल मुब।

ओसेम् ङ्‌यीमात परीक्षारी ङीन थलजेतो।”

५ ओसेम् येसुचे थेङ्‌यीमात सुङ्‌ज्‍यी,

“एङ्‍यीमान्‍हङ्‌री खल्‍ल पङ्‌लेनो र्‌हो गी: मुब बी म्‍हेनो।

म्‍हुनगुङ्‌री ए र्‌होकी दीम्‍री ङ्‌यीज्‍यीम् पङ्‌ब,

‘र्‌हो,

ङत ग्‍येङ् सोम् खीत्‍पीनो,

६ तलेपङ्‌सम् ङइ दीम्‍री थारीङ् ग्‍यम्‍से र्‌हो गी: खबल मुब।

ओसेम् थेत पीन्‍बरी चबे स्‍हे तेएनो अरे।’

७ हुजु र्‌होचे दीम्‍न्‍हङ्‌चेनो पङ्‌ब,

‘ङत नर्‌सु थलोउ।

म्रप् दुङ्‌ज्‍यीन्‍बल मुब।

ओसेम् ङइ कोलमा ङतेङ् न्‍हु:बे ग्‍लारी मुब।

ङ रे:ज्‍यीम् एत तेएनो पीन्‍अखम्।’”

८ ङ एङ्‌यीमात पङ्‌ब,

थेचे र्‌हो म्‍हेन्‍ज्‍यीम एत तेएनो अपीन्‍लेएनो एचे अपेत्‍नले र्‌हीत्‍स्‍यीनो टीज्‍यी पङ्‌सम्,

थे रे:ज्‍यीम् एत गदे तो:ज्‍यी होदे पीन्‍स्‍ये मुब।

९ “होत्‍तज्‍यीम् ङ एङ्‌यीमात पङ्‌ब,

र्‌हीतो!

ओसेम् एङ्‌यीमात न्‍हङ्‌स्‍ये मुब।

म्‍हयो ओसेम् एङ्‌यीमाचे यङ्‌स्‍ये मुब।

म्रप्‍री डोङ्-डोङ् लो,

ओसेम् एङ्‌यीमाकी लागी:री ठोङ्‌जेत्‍स्‍ये मुब।

१० तलेपङ्‌सम् खल्‍चे र्‌हीत्‍ज्‍यी थेत न्‍हङ्‌स्‍ये मुब,

ओसेम् खल्‍चे म्‍हइज्‍यी थेचे यङ्‌स्‍ये मुब।

ओसेम् खल्‍चे डोङ्-डोङ् लज्‍यी थेइ लागी:री म्रप् ठोङ्‌जेत्‍स्‍ये मुब।

११ एङ्‍यीमान्‍हङ्‌री खजु अपचे र्‌हङ्‌की जचे तर्‌ङ र्‌हीत्‍सम् पुख्री पीन्ल?

१२ ओसेम् नकफुम् र्‌हीत्‍सम् दीक्‍पराजा पीन्ल?

१३ एङ्‌यीमा पापी तज्‍यीमेएनो एङ्‌यीमाइ कोलमात ज्‍यबे स्‍हे पीन्‍ब पङ्‌सम् स्‍वर्‌गइ अपत र्‌हीत्‍पलमात देमेन्‍नो पवीत्र आत्‍मा न्‍हङ्‌स्‍ये मुब।”

येसुतेङ् बालजीबुल

(मत्‍ती १२:२२-३०, ४३-४५; मर्‌कुस् ३:२०-२७)

१४ येसुचे म्‍हङ् स्‍यप्‍ज्‍यीम् लेम्‍ब तबे म्‍ही गी:इ ल्‍ही ग्‍यम्‍चे म्‍हङ् लब्‍लाजेत्‍टीब मुबल।

म्‍हङ् डोङ्‌य्‍हर्‌ब बीसेम् हुजु म्‍ही तम् पङ्‌ब थाल्‍दीज्‍यी।

ओसेम् य्‍हक्‍को म्‍हीमा थोम्‍ज्‍यी।

१५ तर कोइ-कोइ म्‍हीमाचे पङ्‌ज्‍यी,

“थेचे म्‍हङ्‌माकी ङ्‌हच्‍छ्‌यङ् बालजीबुलकी aसक्‍ती ग्‍यम्‍से म्‍हङ्‌मा लब्‍लाबल य्‍हीम्‍ब।”

१६ ल्‍हो-ल्‍होमाचे चइ येसुत जाँच्‍तीब म्‍हेन्‍ज्‍यीम्,

“ङ्‌यीमात स्‍वर्‌गइ अचम्‍मइ चीनो गी: ङोनो” बी पङ्‌ज्‍यी।

१७ तर थेङ्‌यीमाचे म्‍हेन्‍टीबे तम् था यङ्‌ज्‍यीम् थेङ्‌यीमात येसुचे सुङ्‌ज्‍यी,

“य्‍हुल्‍की म्‍हीमा र्‌हङ्‌न्‍हङ्‌री छेत्‍ज्‍यी पङ्‌सम् हुजु य्‍हुल् नास् तब।

दीम् गी:की म्‍हेम्‍हेमा र्‌हङ्‌न्‍हङ्‌री अथुन्‍ज्‍यी पङ्‌सम् हुजु दीम्‍नो थीब।

१८ ङचे बालजीबुलकी सक्‍ती ग्‍यम्‍चे म्‍हङ्‌मा ल्‍हप्‍पल य्‍हीम्‍ब पङ्‌ज्‍यीम् एङ्‌यीमाचे पङ्‌ब।

तर सैतानमा र्‌हङ्‌न्‍हङ्‌री छेत्‍ज्‍यी पङ्‌सम् थेमाइ य्‍हुल् खले थाम्‍दील?

१९ ङचे बालजीबुल ग्‍यम्‍से म्‍हङ्‌मा ल्‍हब्‍बल य्‍हीम्‍ब पङ्‌सम् एङ्‌यीमाbइ चेलामाचे खल ग्‍यम्‍से म्‍हङ् ल्‍हप्‍प?

एङ्‌यीमाइ गल्‍ती एङ्‌यीमाकी चेलमाचेनो ङोन्‍स्‍ये मुब।

२० तर ङचे परमेस्‍वरकी सक्‍ती ग्‍यम्‍चे म्‍हङ्‌मा लप्‍पल य्‍हीम्‍ब पङ्‌सम् एङ्‌यीमाइ गुङ्‌री परमेस्‍वरकी य्‍हुल् खज्‍यीन्‍बल मुब।

२१ बङ्‌ज्‍येन् म्‍हीचे हतीयार्‌मा नाज्‍यीम् र्‌हङ्‌की दीम् रुङ्‍सम् थेइ स्‍हेमा खल्‍चेएनो य्‍हो लअखम्।

२२ तर थे बीमम् बङ्‌ज्‍येन् म्‍ही खज्‍यीम् थेतेङ् छेत्‍सम् थेत डाज्‍यीम् थेइ जम्‍मनो हतीयार्‌मातेङ् स्‍हेमा ब्‍येन्‍ज्‍यीम् बोर्‌ब।

ओसेम् र्‌हङ्‌की म्‍हीमात जुपीन्‍ब।

२३ खल म्‍ही ङ पट्‍टीचे अरे,

थेचे ङत वीरोध स्‍य्‍हेङ्‌ब।

ओसेम् खल्‍चे ङतेङ् र्‌हुप्‍पे लक् अस्‍य्‍हेङ्,

थेचे र्‌हुप्‍पलएनो ठम्‍लाब।

२४ “म्‍हङ् स्‍यप्‍पे म्‍ही ग्‍यम्‍से म्‍हङ् डोङ्‌य्‍हर्‌ब बीसेम् थे उजाड-ग्‍लामारी ङ्‌यीज्‍यीम् टीबे ग्‍ला म्‍हइबरी कोर्‌ब।

तर थेचे टीबे ग्‍ला अयङ्‌ब बीसेम्,

‘ङ खनचे डोङ्‌खज्‍यी हुजु दीम्‍रीनो दो:ज्‍यीम् ङ्‌यीब’ बी पङ्‌ब।

२५ थे हुजुरी दो:खमम् ङोन्‍ग्‍यम् थे टीबे दीम् सङ्‍सेङ् लज्‍यीम् ज्‍यब स्‍य्‍हेङ्‌बल यङ्‌ब।

२६ ओसेम् हुजु म्‍हङ् य्‍हर्‌ज्‍यीम् थे बीमएनो अज्‍यबे ल्‍हो-ल्‍हो म्‍हङ् ङ्‌यीस् हुजुरी टीबरी ङ्‌होत्‍ज्‍यीम् बब।

ओसेम् हुजु म्‍हीइ गती ङोन्‍ग्‍यम्‍ल बीमएनो अज्‍यब तब।”

देमेन्‍की मोलम्

२७ येसुचे चु तम् सुङ्‌टीमम् य्‍हक्‍को म्‍हीमा न्‍हङ्‌चे अमकोल गी:चे केत् ङ्‌हच्‍छ्‌यङ् तेत्‍ज्‍यीम् पङ्‌ज्‍यी,

“एत न्‍हबतेङ् ङ्‌य्‍हे ख्‍वाबे अमचे परमेस्‍वर ग्‍यम्‍चे य्‍हक्‍को मोलम् यङ्‌बल मुब।”

२८ तर थेङ्‌चे सुङ्‌ज्‍यी,

“बरु खल्‍चे परमेस्‍वरकी फ्रोइ ङ्‌येन्‍ज्‍यीम् ब्रब,

हुजुचे य्‍हक्‍को मोलम् यङ्‌ब।”

म्‍हीमाचे चीनो म्‍हइबल

(मत्‍ती १२:३८-४२)

२९ य्‍हक्‍को म्‍हीमा र्‌हुप् तब बीसेम् येसुचे सुङ्‌ज्‍यी,

“चु पुस्‍ताइ अज्‍यबे लक् स्‍य्‍हेङ्‌बे म्‍हीमाचे ङत अचम्‍मइ चीनो ङोनो बी पङ्‌ब।

तर ङ योनाइ चीनो गी:कीनो पीन्‍ब।

३० तलेपङ्‌सम् योना नीनबेकी म्‍हीमाइ लागी:री चीनो तबल र्‌हङ्‌ले म्‍हीइ ज चु पुस्‍ताइ म्‍हीमाकी लागी:री चीनो तस्‍ये मुब।

३१ न्‍यायकी दीन्‍री ल्‍होइ य्‍हुल् सेबाकी रानीचे रे:ज्‍यीम् चु पुस्‍ताइ म्‍हीमाकी दोस् ङोन्‍स्‍ये मुब।

तलेपङ्‌सम् थे थारीङ् ग्‍यम्‍चे सोलोमनकी बुद्‍दी ङ्‌येन्‍बरी खबल मुबल।

तर चुरी सोलोमन बीमएनो ङ्‌हच्‍छ्‌यङ् गी: मुब।

३२ न्‍यायकी दीन्‍री नीनबेकी म्‍हीमा रे:ज्‍यीम् चु पुस्‍ताइ म्‍हीमाकी दोस् ङोन्‍स्‍ये मुब।

तलेपङ्‌सम् थेङ्‌यीमाचे योनाचे लोप्‍पल थ्‍ये:ज्‍यीम् पस्‍चताप स्‍य्‍हेङ्‌बल मुबल।

तर चुरी योना बीमम्एनो ङ्‌हच्‍छ्‌यङ् गी: मुब।”

ल्‍हीकी बत्‍ती

(मत्‍ती ५:१५; ६:२२-२३)

३३ “खल्‍चेएनो बत्‍ती म्रज्‍यीम् पतीचे उप्‍ज्‍यीम् अथेन्।

ओसेम् छुम्‍ज्‍यीम् अथेन्।

तर दीम्‍न्‍हङ् खबे म्‍हीमात य्‍हल् तखइ बी नोबे ग्‍लारी थेन्‍ब।

३४ एइ मी: एइ ल्‍हीकी लागी:री बत्‍ती य्‍हीम्‍ब।

एइ मी: छ्‌यर्‌ब मुसम् एइ जम्‍मा ल्‍हीरी य्‍हल् तब।

तर एइ मी: न्‍होङ्‌बल मुसम् एइ जम्‍मा ल्‍हीरी म्‍हुन्‍दुङ् तब।

३५ होत्‍तज्‍यीम् होसीयार् तउ।

एतेङ् मुबे य्‍हल् म्‍हुन्‍दुङ् अतखइ।

३६ तारीएनो म्‍हुन्‍दुङ् अतनले एइ जम्‍मा ल्‍हीरी य्‍हल् मुज्‍यी पङ्‌सम्,

बत्‍तीइ स्‍य्‍हेर्‌चे य्‍हल् तब र्‌हङ्‌ले एइ जम्‍मा ल्‍हीरी य्‍हल् तस्‍ये मुब।”

येसुचे फरीसीतेङ् धर्‌म-लोप्‍पोन्मात दोस् न्‍हङ्‌बल

(मत्‍ती २३:१-३६; मर्‌कुस् १२:३८-४०)

३७ येसुचे सुङ्‌ब बुत्‍प बीसेम् फरीसी गी:चे थेइ दीम्‍री स्‍य्‍हे:ब सोल्‍बरी थेङ्‌त ङ्‌होत्‍ज्‍यी।

होत्‍तज्‍यीम् थेङ् थेतेङ् स्‍ये:ज्‍यीम् स्‍य्‍हे:ब सोल्‍बरी स्‍य्‍हुजेत्‍ज्‍यी।

३८ स्‍य्‍हे:ब सोल्‍ब बीमम् ङोन्‍ग्‍यम् येसुचे फ्‍या अस्‍हील्‍बलc म्रङ्‌ज्‍यीम् हुजु फरीसी थोम्‍ज्‍यी।

३९ होत्‍तज्‍यीम् प्रभुचे थेत सुङ्‌ज्‍यी,

“एङ्‌यी फरीसीमा तङ्‍लोमा पगचेकीनो म्‍यप्‍प तर एङ्‌यीमाइ न्‍हङ्‌पट्‌टीचे चइ लोभ्‍तेङ् अज्‍यबे स्‍हेमाचे प्‍लीङ्‌बल मुब।

४० मुर्‌ख म्‍हीमा,

खल्‍चे पगपट्‌टी स्‍य्‍हेङ्‌जेत्‍ज्‍यी न्‍हङ्‌पट्‌टीएनो थेङ्‌चे स्‍य्‍हेङ्‌जेत्‍बल अय्‍हीनो स्‍यीम?

४१ तर तङ्‌लोमाकी न्‍हङ्‌री मुबे स्‍हेमा प्रङ्‌नमात पीनो ओसेम् एङ्‌यीमाइ जम्‍मा स्‍हेमा चोखो तस्‍ये मुब।”

४२ “धीक्‍कार एङ्‌यी फरीसीमा!

तलेपङ्‌सम् एङ्‌यीमाचे बाब्रेतेङ् जीरा ओसेम् ल्‍हो-ल्‍हो जम्‍मनो ज्‍यीद मसलइ दोङ्‌बोमाल चइ बो च्‍यीइ बो गी: परमेस्‍वर्‌त पीन्‍ब।

तर एङ्‌यीमाचे म्‍हीमात स्‍य्‍हेङ्‌थोबे न्‍यायतेङ् परमेस्‍वर्‌त म्‍होइब चइ म्‍लेत्‍प।

एङ्‌यीमाचे ल्‍हो-ल्‍होमाएनो स्‍य्‍हेङ्‌ज्‍यीम् चु ङ्‌य्‍हीएनो अम्‍लेत्‍नले स्‍य्‍हेङ्‌थोब।”

४३ “धीक्‍कार एङ्‌यी फरीसीमा!

तलेपङ्‌सम् यहुदीमा र्‌हुप् तबे दीम्‍री मुबे ठीरी टीबतेङ् बजारमारी म्‍हीमाचे स्‍य्‍हेस लज्‍यीम् लस्‍सो स्‍य्‍हेङ्‌खइ म्‍हेम्‍ब।

४४ धीक्‍कार एङ्‌यीमात!

तलेपङ्‌सम् एङ्‌यीमा म्‍हीचे अम्रङ्‌बे दुर्‌स र्‌हङ्‌ब य्‍हीम्‍ब।

ओसेम् म्‍हीमाचे दुर्‌स बी अस्‍ये:ज्‍यीम् हुजु जोसे ब्रब।”

४५ धर्‌म-लोप्‍पोन्‍मा न्‍हङ्‌री गी:चे येसुत पङ्‌ज्‍यी,

“लोप्‍पोन्,

एचे चु सुङ्‌ज्‍यीम् ङ्‌यीमातएनो पेत्‍नलजेत्‍ज्‍यी।”

४६ ओसेम् येसुचे सुङ्‌ज्‍यी,

“धीक्‍कार एङ्‌यी धर्‌म-लोप्‍पोन्‍मातएनो!

तलेपङ्‌सम् एङ्‌यीमाचे म्‍हीमात य्‍हक्‍को ल्‍हीबे दोत् कल्‍पीन्‍बल मुब।

तर एङ्‌यीमाचे थेङ्‌यीमात या जुमी गी:एनो छ्‌यपीन्‍बल अरे।”

४७ “धीक्‍कार एङ्‌यीमात!

तलेपङ्‌सम् एङ्‌यीमाचे एङ्‌यीमाइ म्‍हेमेमाचे सेत्‍पे अगम्‍वक्‍तमाइ ज्‍यबे दुर्‌समा स्‍य्‍हेङ्‌बल मुब।

४८ एङ्‌यीमाइ म्‍हेमेमाचे स्‍य्‍हेङ्‌बे लक् एङ्‌यीमाइ लक्‍चेनो ङोन्‍ब।

तलेपङ्‌सम् एङ्‌यीमाइ म्‍हेमेमाचे अगम्‍वक्‍तमात सेत्‍ज्‍यी।

ओसेम् एङ्‌यीमाचे चइ थेङ्‌यीमाइ दुर्‌समा स्‍य्‍हेङ्‌ब।

४९ होत्‍तज्‍यीम् परमेस्‍वरचे र्‌हङ्‌की बुद्‍दी ग्‍यम्‍से सुङ्‌ज्‍यी,

‘ङ अगम्‍वक्‍तमातेङ् प्रेरीतमात थेङ्‌यीमाज पीत्‍स्‍ये मुब।

तर थेङ्‌यीमाचे कोइत सेत्‍स्‍ये मुब।

ल्‍हो-ल्‍होमात दुख पीन्‍स्‍ये मुब।’

५० होत्‍तज्‍यीम् जम्‍बुलीङ् स्‍य्‍हेङ्‌बे बेलो य्‍हङ्‌से सेत्‍पे जम्‍मा अगम्‍वक्‍तमाइ का:की दोस् चु पुस्‍ताइ म्‍हीमाचे यङ्‌स्‍ये मुब।

५१ ङ एङ्‌यीमात पङ्‌ब,

सेत्‍लाबे हाबील य्‍हङ्‌स्‍ये परमेस्‍वरत तेन्‍बे दीम्‍न्‍हङ्‌की पवीत्र ग्‍लातेङ् वेदीइ गुङ्‌री सेत्‍लाबे जकरीया सम्‍मइ का:की दोस् चु पुस्‍ताइ म्‍हीमाचे यङ्‌स्‍ये मुब।”

५२ “धीक्‍कार एङ्‌यी धर्‌म-लोप्‍पोन्‍मा!

तलेपङ्‌सम् परमेस्‍वरकी बारेरी स्‍ये:बे बुद्‍दीइ म्रप् ठोङ्‌बे साँचो एङ्‌यीमाचे कीन्‍बल मुब।

एङ्‌यीमा र्‌हङ्‌एनो न्‍हङ्‌री अवङ्।

ओसेम् न्‍हङ्‌री वङ्‌ब म्‍हइबल मातएनो पङ्‌अपुङ्।”

५३ येसुचे हुजु ग्‍ला पीत्‍थेन्‍ब बीसेम् धर्‌म-लोप्‍पोनमातेङ् फरीसीमाचे थेङ्‌त वीरोध लज्‍यी।

ओसेम् हुजु बेलो य्‍हङ्‌से ल्‍हो-ल्‍हो य्‍हक्‍को तम्‍मा ङ्‌योत्‍प थाल्‍दीज्‍यी।

५४ थेङ्‌चे जवाफ् न्‍हङ्‌बे बेलोरी गल्‍ती सुङ्‌मुव बी थेङ्‌यीमाचे ज्‍यब्‍ज्‍यीम् टीज्‍यी।

a 

11:15 बालजीबुल चु चही सैतान्‍की ल्‍हो-ल्‍हो मीन् य्‍हीम्‍ब।

b 

11:19 एङ्‌यीमा पङ्‌बल चइ येसुचे हुजु बेलोइ धार्‌मीक् म्‍हीमातेङ् यहुदी धर्‌म-लोप्‍पोन्मात सुङ्‌बल य्‍हीम्‍ब।

c 

11:38 फ्‍या अस्‍हील्‍बल यहुदीमाकी पेठीम् अनुसार केन् चब बीमम् ङोन्‍ग्‍यम् या की ख्रुथोब मुबल।

येसुचे कपटीमाकी बीरुद्‍दरी चेतावनी न्‍हङ्‍ब

(मत्‍ती १०:२६-२७)

१२

१ हुजु बेलोरीनो ज्‍याब अखम्‍ब सम्‍मइ य्‍हक्‍को म्‍हीमा र्‌हुब तज्‍यीम् गी:चे गी:त प्‍लेब म्‍हइज्‍यी।

येसुचे थेङ्‌की चेलामात ङोन्‍ग्‍यम् सुङ्‌ज्‍यी,

“फरीसीमाकी कपटी वीचार ग्‍यम्‍से होसीयार् तोउ।

थेङ्‌यीमाकी कपटी वीचार खमीर् र्‌हङ्‌ब य्‍हीम्‍ब।

२ गप्‍पलमा जम्‍मनो म्रङ्‌स्‍ये मुब।

ओसेम् छुम्‍बलमा जम्‍मनो यङ्‌स्‍ये मुब।

३ एङ्‌यीमाचे म्‍हुन्‍दुङ्‍न्‍हङ्‍ पङ्‌बे तम् य्‍हल्‍री थ्‍ये:स्‍ये मुब।

ओसेम् दीम्‍न्‍हङ् स्‍युप्‍तङ् लज्‍यीम् पङ्‌बे तम् दीम्‍की थो:कुम् जोसे केत् ङ्‌हच्‍छ्‌यङ् तेत्‍ज्‍यीम् स्‍येत्‍स्‍ये मुब।”

खल्‍तेङ् लोङ्‌थोब

(मत्‍ती १०:२८-३३; १२:३२)

४ ङइ र्‌होमा,

ङ एङ्‌यीमात पङ्‌ब,

एङ्‌यीमात सेत्‍प म्‍हइबलमातेङ् थलोङो।

तलेपङ्‌सम् थेङ्‌यीमाचे ल्‍हीतकीनो सेत्‍प तर हुजु लीप्‍चे ल्‍हो-ल्‍हो तएनो स्‍य्‍हेङ् अखम्।

५ तर ङ एङ्‌यीमात खल्‍तेङ् लोङ्‌थोब बी पङ्‌ब,

ल्‍हीत सेत्‍ज्‍यीमएनो नर्‌करी ख्‍लापीत्‍ब खम्‍बे सक्‍ती मुबे परमेस्‍वर्‌तेङ् लोङो,

ङ एत पङ्‌ब,

थेतेङ् लोङो।

६ पइस ङ्‍य्‍हीरी कर् ङ्‍यम्‍ङ्‍य ङ्‌ह अग्‍युरो स्‍यीम्?

तर हुजुमा न्‍हङ्‌री परमेस्‍वरचे गी:तएनो म्‍लेत्‍अजेत्।

७ एङ्‌यीमाल चइ क्र बाएनो जम्‍म ज्‍याबल मुब।

होत्‍तज्‍यीम् थलोङो!

एङ्‌यीमा य्‍हक्‍को कर् ङ्‍यम्‍ङ्‍य बीमएनो य्‍हक्‍को सेइल मुब।

८ ङ एङ्‌यीमात पङ्‌ब,

खल्‍चे ङत म्‍हीमाइ ङोन्‍ग्‍यम् स्‍वीकार लब,

हुजुमात म्‍हीइ जचेएनो परमेस्‍वरकी स्‍वर्‌गदुत्माकी ङोन्‍ग्‍यम् स्‍वीकार लस्‍ये मुब।

९ तर खल्‍चे ङत म्‍हीमाइ ङोन्‍ग्‍यम् स्‍वीकार अलज्‍यी,

हुजुत म्‍हीइ जचेएनो परमेस्‍वरकी स्‍वर्‌गदुत्माकी ङोन्‍ग्‍यम् स्‍वीकार लस्‍ये अरे।

१० ओसेम् म्‍हीइ जइ वीरुद्‍दरी तम् पङ्‌बल चइ क्षमा तब खम्‍ब।

तर पवीत्र आत्‍मइ वीरुद्‍दरी तम् पङ्‌बल चइ क्षमा तस्‍ये अरे।

११ “ओसेम् म्‍हीमाचे एङ्‌यीमात चुङ्‌ज्‍यीम् यहुदीमा र्‌हुब् तबे दीम्‍री,

ओसेम् सासक्‍मातेङ् अधीकारीमाकी ङोन्‍ग्‍यम् बोर्‌बतेङ् ता पङ्‌स्‍ये बी थछेरो।

१२ तलेपङ्‌सम् हुजु बेलोरी ता पङ्‍थोब बी पवीत्र आत्‍मचेनो एङ्‌यीमात लोप्‍जेत्‍स्‍ये मुब।”

मुर्‌ख बरु म्‍ही

१३ य्‍हक्‍को म्‍हीमा न्‍हङ्‌स्‍ये म्‍ही गी:चे येसुत पङ्‌ज्‍यी,

“लोप्‍पोन्,

ङ्‍यीङ्‍य्‍हीकी अपचे ख्‍लेथेन्‍बे सम्‍पती ग्‍यम्‍से ङइ बो जुबीनो बी ङइ अज्‍योत सुङ्‌पीनो।”

१४ तर येसुचे हुजु म्‍हीत सुङ्‌ज्‍यी,

“अले,

एङ्‍य्‍हीइ सम्‍पती जुबे अधीकार ङत खल्‍चे पीन्‍बल मुब स्‍यीम्?”

१५ ओसेम् थेङ्‌चे थेङ्‌यीमा जम्‍मात सुङ्‌ज्‍यी,

“जम्‍म स्‍हे:माइ लोभ स्‍य्‍हेङ्‌ब ग्‍यम्‍से होसीयार् तोउ।

तलेपङ्‌सम् म्‍हीइ जीवन य्‍हक्‍को सम्‍पतीकीनो अय्‍हीन्।”

१६ ओसेम् येसुचे थेङ्‌यीमात चु अर्‌थ सुङ्‌ज्‍यी,

“बरु म्‍ही गी:की म्रङ्‌री य्‍हक्‍को अन्‍न तज्‍यी।

१७ थेचे र्‌हङ्‌की सेम् न्‍हङ् म्‍हेन्‍ज्‍यी,

‘ङतेङ् चु अन्‍नमा जम्‍मनो थेन्‍बे ग्‍ला अरे,

ङ ता लब?

१८ ओसेम् थेचे सेम् न्‍हङ् पङ्‌ज्‍यी,

ङ देरेम् ङइ बर्‌मा स्‍हीलाज्‍यीम् ङ्‌हच्‍छ्‌यङ् बर् जु:ब,

हुजुरी ङइ जम्‍म अन्‍नमातेङ् ल्‍हो-ल्‍हो स्‍हे:मा थेन्‍स्‍ये मुब।

१९ ओसेम् ङ र्‌हङ्‌चे र्‌हङ्‌तनो पङ्‌स्‍ये मुब,

एत तो:बे ज्‍यबे स्‍हे:मा य्‍हक्‍को बर्‌ससम्‍म यो:बकी र्‌हुब् लबल मुब।

देरे सुखले टीउ,

चउ:,

थुङो ओसेम् मनमोज्‍यी लो।’”

२० “तर पर्‌मेस्‍वर्‌चे थेत सुङ्‌ज्‍यी,

‘मुर्‌ख म्‍ही,

तीङी म्‍हुननो ए स्‍यीस्‍ये मुब।

ओसेम् एचे र्‌हुब्‍बे जम्‍म स्‍हे:मा खल्‍चे चल?’”

२१ ओसेम् येसुचे सुङ्‌ज्‍यी,

“र्‌हङ्‌की लागी:री स्‍हे:मा र्‌हुब् लबमा तर पर्‌मेस्‍वरकी तम्‍री बरु अतबलमाकी गती चु र्‌हङ्‍ब तस्‍ये मुब।”

थछेरो

(मत्‍ती ६:२५-३४)

२२ ओसेम् येसुचे र्‌हङ्‌की चेलामात सुङ्‌ज्‍यी,

“होत्‍तज्‍यीम् ङ एङ्‌यीमात पङ्‌ब,

एङ्‌यीमा सोबे लागी:री ता चल,

ल्‍हीकी लागी:री ता येन्‍ल बी थछेरो।

२३ तलेपङ्‌सम् चबे स्‍हे: बीमम् जीवन ङ्‌हच्‍छ्‌यङ् ओसेम् गोइल बीमम् ल्‍ही ङ्‌हच्‍छ्‌यङ् य्‍हीम्‍ब।

२४ दप्‍ब्रङ्‍मात च्‍याको!

थेमाचे ब्‍लुएनो अब्‍लुत्,

अन्‍नएनो अदुत्।

थेमाल अन्‍न थेन्‍बे बर्‌एनो अरे,

तर पर्‌मेस्‍वर्‌चेनो थेमात ख्‍वाजेत्‍प।

एङ्‌यीमा चइ ङ्‍यम्‍ङ्‍यमा बीमम् य्‍हक्‍को सेइल य्‍हीम्‍ब।

२५ “एङ्‍यीमान्‍हङ्‌री खल्‍चे छेर्‌ज्‍यीम् र्‌हङ्‌की छे चेक्ब जाकीएनो र्‌हीङ्न लब खम्‍ल?

२६ एङ्‌यीमाचे चोतेबे ज्‍यीद लक्‍एनो स्‍य्‍हेङ्‍अखम्‍सम् ल्‍हो-ल्‍हो तम्‍माकी लागी:री तले छेर्‌ब?

२७ लीली म्‍हेन्‍दोत च्‍याको खले थेब,

थेमाचे लकेनो अस्‍य्‍हेङ्,

येनेनो अरा।

तर ङ एङ्‌यीमात पङ्‌ब,

सोलोमन राजा थेइ जम्‍म स्‍य्‍हेसमा यङ्‌ज्‍यीम् ज्‍यबे गोइल येन्‍लेनो म्‍हेन्‍दोमा न्‍हङ्‌री गी: गदे ज्‍यब अरेबल मुबल।

२८ तीङ्‌यी सर्‌ज्‍यीम् न्‍हम्‍स्‍हो मेन्‍हङ् ख्‍लाबे म्रात पर्‌मेस्‍वर्‌चे स्‍य्‍हप्‍तो स्‍य्‍हेङ्‌जेत्‍ब पङ्‌सम्,

एङ्‌यीमातमी थेङ्‌चे स्‍य्‍हप्‍तो अस्‍य्‍हेङ्‍जेत्‍ल स्‍यीम्?

खइ एङ्‌यीमाकी वीस्‍वास?

२९ होत्‍तज्‍यीम् त चल त थुङ्‍ल बी थम्‍हयो,

ओसेम् थछेरो।

३० पर्‌मेस्‍वरत अस्‍ये:बे म्‍हीमाचे चोतेबे स्‍हे:माकी लागी:री छेर्‌ब।

एङ्‌यीमात ता तो:ब बी एङ्‌यीमाइ अपचे खेम्‍जेत्‍प।

३१ तर थेङ्‌की य्‍हुल् म्‍हयो।

ओसेम् थेङ्‌चे चु जम्‍मनो स्‍हे:मा एङ्‌यीमात कप्‍पीन्‍स्‍ये मुब।

स्‍वर्‌गरी सो:बे सम्‍पती

(मत्‍ती ६:१९-२१)

३२ “ज्‍यीत बगल्‍की ङइ चेलामा,

एङ्‌यीमा थलोङो!

तलेपङ्‌सम् एङ्‌यीमाइ परमेस्‍वर अप एङ्‌यीमात य्‍हुल् न्‍हङ्‍बरी तङ्‍जेत्‍पल मुब।

३३ एङ्‌यीमातेङ् मुबे स्‍हे:मा चुङ्‌ज्‍यीम् खबे टङ प्रङ्‌नमात पीनो ओसेम् र्‌हङ्‌की लागी:री खेमेनो अडे:बे सुर्‌केनी डुब्‍ज्‍यीम् खेमेनो अन्‍होङ्‍बे टङ स्‍वर्‌गरी र्‌हुब लो।

हुजुरी य्‍होएनो अख,

बुलुङ्‌चेएनो अच।

३४ तलेपङ्‌सम् खन एङ्‌यीमाकी सम्‍पती मुज्‍यी,

एङ्‌यीमाकी सेमेएनो हुजुरी तस्‍ये मुब।”

चोङ् लज्‍यीम् टीउ

३५ “एङ्‌यीमा गोइल येन्‍ज्‍यीम् बत्‍तीमा म्रज्‍यीम् छ्‌येज्‍यीम् टीउ।

३६ भ्‍याइ डोन् सोल्‍ज्‍यीम् दो:खबे मालीक्‍त ब्रेन्‍टीबे योक्‍पो र्‌हङ्‌ले एङ्‌यीमा टीउ।

मालीक् खज्‍यीम् म्रप् डोङ्-डोङ् लब साच्‍चेनो थेङ्‌यीमाचे म्रप् ठोङ्‍पीन्‍ब।

३७ मालीक् दो:ज्‍यीम् खबे बेलोरी मालीक्‍त ब्रेन्‍ज्‍यीम् टीटीबे योक्‍पोमाचे य्‍हक्‍को मोलम् यङ्‌स्‍ये मुब।

ङ एङ्‌यीमात देम्‍मेन्‍नो पङ्‌ब,

थेचे हुजु योक्‍पोमात टीपुङ्‍ज्‍यीम् र्‌हङ्‌चेनो चबे स्‍हे:मा पीन्‍ज्‍यीम् क्‍योङ्‌स्‍ये मुब।

३८ “मालीक् म्‍हुन्‍गुङ्‍री वुइ स्‍य्‍हो: म्‍हुन्‍चे खलेनो मालीक्‍त ब्रेन्‍ज्‍यीम् टीटीबे योक्‍पोमाचे य्‍हक्‍को मोलम् यङ्‌स्‍ये मुब।

३९ “तर चु तम् गोज्‍यीम् टीउ।

य्‍हो गदे बेलोरी खटीब बी दीम्‍की मालीक्‍चे स्‍ये:बल पङ्‌सम् थेचे हुजु दीम्‍की तेएनो य्‍हो लअपुङ्।

४० होत्‍तज्‍यीम् एङ्‌यीमा खे:म पङ्‌लेनो चोङ् लज्‍यीम् टीउ।

तलेपङ्‌सम् म्‍हीइ ज अम्‍हेन्‍बे बेलोरी युस्‍ये मुब।”

थो ङ्‌य्‍हीइ योक्‍पो

(मत्‍ती २४:४५-५१)

४१ पत्रुसचे येसुत ङ्‌योत्‍ज्‍यी,

“प्रभु,

थेङ्‌चे चु अर्‌थ ङ्‌यीमाइ लागी:रीकीनो सुङ्‌बल वुइ जम्‍मइ लागी:री सुङ्‌बल य्‍हीम्‍ब?”

४२ प्रभुचे सुङ्‌ज्‍यी,

“हुजु वीस्‍वसीलो ओसेम् लो मुबे योक्‍पो खल?

मालीक्‍चे थेत दीम्‍की जीम्‍म पीन्‍स्‍ये मुब।

ओसेम् थेचे ल्‍हो-ल्‍हो योक्‍पोमात ठीक् बेलोरी चबे स्‍य्‍हे: पीन्‍ब।

४३ मालीक् दो:ज्‍यीम् खबे बेलोरी होलेनो स्‍य्‍हेङ्‌टीबल यङ्‌बे योक्‍पोचे य्‍हक्‍को मोलम् यङ्‌स्‍ये मुब।

४४ ङ एङ्‌यीमात देम्‍मेन्‍नो पङ्‌ब,

मालीक्‍चे हुजु योक्‍पो‌त थेइ जम्‍म सम्‍पतीमाकी जीम्‍मएनो पीन्‍स्‍ये मुब।

४५ तर खल योक्‍पोचे ‘ङइ मालीक् गे:नले खस्‍ये मुब’ म्‍हेन्‍ज्‍यीम् ल्‍हो-ल्‍हो अपकोलतेङ् अमकोल योक्‍पोमात दोक्‍ज्‍यीम् य्‍हक्‍को चज्‍यीम् थुङ्‌ज्‍यीम् ङ्‌य्‍हेज्‍यी।

४६ मालीक् थेचे अम्‍हेन्‍बे दीन्‍तेङ् बेलोरी खस्‍ये मुब।

ओसेम् थेत दुम्‍बु-दुम्‍बुले तुप्‍स्‍ये मुब।

ओसेम् थे वीस्‍वास अस्‍य्‍हेङ्‍बलमातेङ् बक्‍च्‍य तस्‍ये मुब।

४७ “र्‌हङ्‌की मालीक्‍की सेम् गोज्‍यीम्‍एनो,

मालीक्‍चे थेचे स्‍य्‍हेङ्‌खइ म्‍हेम्‍ब र्‌हङ्‌ले छ्‌येज्‍यीम् लक् अस्‍य्‍हेङ्‌बे योक्‍पोत य्‍हक्‍को ङ्‌हच्‍छ्‌यङ् सजाय पीन्‍स्‍ये मुब।

४८ “तर र्‌हङ्‌की मालीक्‍की सेम् अगोज्‍यीम् सजाय यङ्‌थोबे लक् स्‍य्‍हेङ्‌बे योक्‍पोचे चेक् सजाय यङ्‌स्‍ये मुब।

खल्‍त य्‍हक्‍को पीन्‍बल मुब हुजु ग्‍यम्‍से य्‍हक्‍कोनो कीन्‍स्‍ये मुब।

ओसेम् खल्‍त य्‍हक्‍को जीम्‍म पीन्‍बल मुब हुजु ग्‍यम्‍सेएनो अझ य्‍हक्‍को र्‌हीत्‍स्‍ये मुब।”

अथुन्‍बल

(मत्‍ती १०:३४-३६)

४९ येसुचे सुङ्‌ज्‍यी,

“ङ जम्‍बुलीङ्‌री मे दीबरी युबल य्‍हीम्‍ब।

ङोन्‍नो दीज्‍यीन्‍बल य्‍हीन्‍सम् तस्‍ये मुबल!

५० ङचे दुखइ बप्‍तीस्‍माa कीन्‍थोब मुब।

हुजु अकीन्‍गदे ङत सान्‍ती अत।

५१ ङ जम्‍बुलीङ्‌री थुन्‍न लबरी युबल बी म्‍हेन्‍बल य्‍हीम्‍ब?

अय्‍हीन्,

ङ म्‍हीमात अथुन्‍न लबरी युबल य्‍हीम्‍ब।

५२ देरे य्‍हङ्‌से म्‍हेम्‍हे ङ्‌ह न्‍हङ्‌री अथुन्‍स्‍ये मुब।

म्‍ही सोम् ङ्‌य्‍हीकी वीरुद्‍दरी,

म्‍ही ङ्‌य्‍ही सोम्‍की वीरुद्‍दरी रे:स्‍ये मुब।

५३ अपमा थेमाइ जइ वीरुद्‍दरी,

ओसेम् जमा थेमाइ अपमाकी वीरुद्‍दरी,

अममा थेमाइ जमेमाकी वीरुद्‍दरी,

जमेमा थेमाइ अममाकी वीरुद्‍दरी,

ओसेम् स्‍युमेमा थेमाइ चङ्‍माकी वीरुद्‍दरी,

चङ्‍मा थेमाइ स्‍युमेमाकी वीरुद्‍दरी रे:स्‍ये मुब।”

बेलो स्‍ये:बे चीनो

(मत्‍ती १६:२-३; ५:२५-२६)

५४ येसुचे य्‍हक्‍को म्‍हीमात सुङ्‌ज्‍यी,

“न्‍हुब्‍चे मुक्‍प खबल म्रङ्‌ज्‍यी पङ्‌सम् एङ्‌यीमाचे पङ्‍ब ‘तीङ्‌यी नम् युस्‍येटीम्’ ओसेम् होलेनो तब।

५५ ल्‍होसे लाब स्‍यङ्‍ज्‍यी पङ्‌सम् एङ्‌यीमाचे ‘तीङ्‌यी य्‍हक्‍को छब्‍प क्रोस्‍येटीम्’ पङ्‌ब।

ओसेम् होलेनो तब।

५६ एङ्‌यी कपटीमा!

जम्‍बुलीङ्‌तेङ् मु च्‍याज्‍यीम् ता तस्‍येटीम् बी स्‍येब।

तर चु बेलोरी ता तस्‍येटीम् बी खले अस्‍येब?

५७ एङ्‌यीमाचे खजु तम् ठीक् बी तले अगोबल?

५८ “खल्‍चे पङ्‌लेनो एत दोस् लगइतीज्‍यीम् न्‍यायधीसज बोर्‌ज्‍यी पङ्‌सम् दोब बीमम् ङोन्‍ग्‍यम् थेतेङ् थुनो।

अय्‍हीन् पङ्‌सम् थेचे एत न्‍यायधीसकी यारी पीन्‍स्‍ये मुब।

ओसेम् न्‍यायधीसचे हाकीम्‍की यारी पीन्‍स्‍ये मुब।

ओसेम् हाकीम्‍चे जेल्‍न्‍हङ् च्‍युप्‍लास्‍ये मुब।

५९ ङ एत पङ्‌ब,

एचे जरीवान फाथोबे जम्‍मनो टङ अफागदे हुजु ग्‍लाचे डोङ् म्‍यङ्‍स्‍ये अरे।”

a 

12:50 दुखइ बप्‍तीस्‍मा ङ्‌हच्‍छ्‌यङ् कष्‍ट ग्‍यम्‍से तज्‍यीम् य्‍हर्‌थोबल।

पस्‍चताप स्‍य्‍हेङ्‌ज्‍यीम् परमेस्‍वरपट्‍टी दो:गो

१३

१ हुजु बेलोरीनो कोइ-कोइचे येसुत पङ्‌ज्‍यी,

“ठा पीन्‍टीबे बेलोरी पीलातसचे गालीलीमात सेत्‍ज्‍यीम् थेमाइ का सेम्‍ज्‍येन्की ठातेङ् दोङ्‍लाज्‍यी।”

२ येसुचे थेमात सुङ्‌ज्‍यी,

“होले सेत्‍ज्‍यी पङ्‍मम् हुजु गालीलीमा ल्‍हो-ल्‍हो गालीलीमा बीमम् य्‍हक्‍को पापी य्‍हीम्‍ब मुबल म्‍हेम्‍बो?

३ ङ एङ्‌यीमात पङ्‌ब,

होले अय्‍हीन्!

एङ्‌यीमाचेएनो पाप ग्‍यम्‍चे पस्‍चताप स्‍य्‍हेङ्‌ज्‍यीम् अदो:ज्‍यी पङ्‌सम् एङ्‌यीमाएनो जम्‍मनो होले स्‍यीस्‍ये मुब।

४ होलेनो सीलोआम्‍की धराहरा गुर्‌ज्‍यीम् स्‍यीबे चोप्‍प्रेत् म्‍हीमा यरुसलेमकी ल्‍हो-ल्‍हो जम्‍मा म्‍हीमा बीमम् य्‍हक्‍को पापी य्‍हीम्‍ब म्‍हेम्‍बो स्‍यीम्?

५ ङ एङ्‌यीमात पङ्‌ब,

होले अय्‍हीन्!

एङ्‌यीमाचेएनो पाप ग्‍यम्‍चे पस्‍चताप स्‍य्‍हेङ्‌ज्‍यीम् अदो:ज्‍यी पङ्‌सम् एङ्‌यीमाएनो जम्‍मनो होलेनो स्‍यीस्‍ये मुब।”

रो:रो अरोबे नेभारा दोङ्‌बोइ अर्‌थ

६ ओसेम् येसुचे थेङ्‌यीमात चोतेबे अर्‌थ सुङ्‌ज्‍यी,

“म्‍ही गी:चे थेइ म्रङ्‌री नेभाराइ दोङ्‌बो सु:ज्‍यी।

थे हुजु दोङ्‌बोरी रो:रो रोज्‍यीवा बी च्‍याबरी खज्‍यी।

तर थेचे रो:रो रो:ब अम्रङ्।

७ होत्‍तज्‍यीम् थेचे म्रङ्‌की दोङ्‌बोमा स्‍य्‍हप्‍तो लबे म्‍हीत पङ्‌ज्‍यी,

‘ङचे सोम्‍तीङ् य्‍हङ्‌से चु दोङ्‌बोरी रो:रो रो:मुवा बी च्‍याज्‍यीम् टीटीबल मुब,

तर अरो:।

देरे चु दोङ्‌बो थालाको तले म्रङ् गब्‍नले थेन्‍ब।’

८ हुजु दोङ्‌बो स्‍य्‍हप्‍तो लबे म्‍हीचे पङ्‌ज्‍यी,

‘मालीक् चु दोङ्‌बोत तीत्‍तीङ् थेन्‍पुङ्‍जेतो,

ङचे चु दोङ्‌बोइ दुङ्‌री वज्‍यीम् दु: यु:ल।

९ ओसेम् रो:ज्‍यी पङ्‌सम् ज्‍यबनो तल,

अरो:ज्‍यी पङ्‌सम् थेङ्‌चे चु दोङ्‌बोत थालाजेतो।’”

अमकोलत फेन्‍न लजेत्‍पल

१० येसुचे दु:ब न्‍हबे दीन्‍री यहुदीमा र्‌हुब तबे दीम्‍री लोप्‍जेत्‍टीब मुबल।

११ हुजुरी म्‍हङ् स्‍यप्‍ज्‍यीम् छीक्‍प कुरीक् तबे अमकोल गी: मुबल।

थेत होले तज्‍यीम् ल्‍हेगोर् गी:स्‍यी डु:तीङ् तबल मुबल।

थे फ्‍युत्‍ले रप्‍प अखम्‍ब मुबल।

१२ येसुचे हुजु अमकोलत म्रङ्‌ब बीसेम् ङोन्‍ग्‍यम् ङ्‍होत्‍जेत्‍ज्‍यीम् सुङ्‌ज्‍यी,

“अङ,

ए नब ग्‍यम्‍चे फेन्‍बल मुब।”

१३ ओसेम् थेङ्‌चे अमकोलाइ जोरी र्‌हङ्‌की फ्‍या ङ्‌य्‍हीनो थेन्‍जेत्‍ज्‍यी।

थेन्‍ब साच्‍चेनो अमकोल फ्‍युत् तज्‍यीम् परमेस्‍वर्‌त तोप्‍ज्‍यी।

१४ दु:ब न्‍हबे दीन्‍री अमकोलत फेन्‍न लबल पङ्‌ज्‍यीम् यहुदीमा र्‌हुब तबे दीम्‍की सासक्‍त बुमो रप्‍ज्‍यी।

होत्‍तज्‍यीम् थेचे म्‍हीमात पङ्‌ज्‍यी,

“सत्‍त गी:री डु:रेत् लक् स्‍य्‍हेङ्‌बे लागी:री मुब।

होत्‍तज्‍यीम् दु:ब न्‍हबे दीन्‍री अय्‍हीन् हुजु डु:रेत् न्‍हङ्‌री फेन्‍बइ लागी:री खोउ।”

१५ प्रभुचे थेत सुङ्‌ज्‍यी,

“कपटीमा!

दु:ब न्‍हबे दीन्‍री एङ्‌यीमाचे एङ्‌यीमाकी ग्‍लब्‍तेङ् बुङ्‌गु खोचे पीत्‍ज्‍यीम् की ख्‍वाबे लागी:री अबोरो स्‍यीम्?

१६ चु अब्रहामकी जमे ल्‍हेगोर् गी:स्‍यी डु:तीङ्‍सम्‍म सैतान्‍चे चुङ्‍ज्‍यी।

दु:ब न्‍हबे दीन्‍री थेत सैतान् ग्‍यम्‍से फे:ज्‍यीम् फेन्‍न लब ज्‍यब वुइ अज्‍य?”

१७ थेङ्‌चे चोले सुङ्‍मम् थेङ्‌की वीरोधीमा पेत्‍ज्‍यी।

तर ल्‍हो-ल्‍हो म्‍हीमा चइ जम्‍मनो थेङ्‌चे स्‍य्‍हेङ्‌बे अचम्‍मइ लक् म्रङ्‌ज्‍यीम् तङ्‍टीब मुबल।

पासइकी ब्‍लुइ अर्‌थ

(मत्‍ती १३:३१-३३; मर्‌कुस् ४:३०-३२)

१८ येसुचे सुङ्‌ज्‍यी,

“परमेस्‍वरकी य्‍हुल् ता र्‌हङ्‌ब य्‍हीम्‍ब?

ङ तातेङ् वब?

१९ चु चइ पासइकी ब्‍लु र्‌हङ्‌ब य्‍हीम्‍ब।

हुजु ब्‍लु म्‍ही गी:चे बोर्‌ज्‍यीम् म्रङ्‌री सु:ज्‍यी।

फी:ज्‍यीम् जेब्‍ब दोङ्‌बो तज्‍यी।

ओसेम् हुजु दोङ्‌बोइ य्‍हेर्‌ङरी ङ्‍यम्‍ङ्‌यमाचे जङ् स्‍य्‍हेङ्‌ज्‍यी।”

२० येसुचे देबेनो सुङ्‌ज्‍यी,

“परमेस्‍वरकी य्‍हुल् ङ तातेङ् वब?

२१ चु चइ खमीर् र्‌हङ्‌ब य्‍हीम्‍ब।

अमकोल गी:चे कीन्‍ज्‍यीम् पती सोम् ब्रातेङ् मोल्‍ब।

ओसेम् जम्‍मनो ब्रा फुब।”

ज्‍यीद म्रप्

(मत्‍ती ७:१३-१४, २१-२३; ८:११-१२)

२२ येसु नम्‍समातेङ् ज्‍यीद सहरमा तज्‍यीम् म्‍हीमात लोप्‍जेत्‍ज्‍यीम् यरुसलेमक्‍योर् स्‍ये:जेत्‍ज्‍यी।

२३ हुजु बेलोरी म्‍ही गी:चे थेङ्‌त ङ्‌योत्‍ज्‍यी,

“प्रभु,

मुक्‍ती यङ्‌स्‍येकी म्‍ही चेक्‍कीनो मुब?”

येसुचे थेङ्‌यीमात सुङ्‌ज्‍यी,

२४ “ङ एङ्‌यीमात पङ्‌ब,

ज्‍यीद म्रप्‍से न्‍हङ्‌री वङ्‌बरी बङ् लो।

तलेपङ्‌सम् य्‍हक्‍को म्‍हीमा वङ्‌ब म्‍हइस्‍ये मुब तर वङब खम्‍स्‍ये अरे।

२५ दीम्‍की न्‍यबो रे:ज्‍यीम् म्रप् दुङ्‌स्‍ये मुब।

ओसेम् एङ्‌यीमा दोरी रप्‍ज्‍यीम् म्रप्‍री डोङ्-डोङ् लज्‍यीम्,

‘प्रभु,

ङ्‌यीमाइ लागी:री म्रप् ठोङ्‍जेतो!’

बी पङ्‌स्‍ये मुब।

तर थेङ्‌चे सुङ्‍स्‍ये मुब,

‘एङ्‌यीमा खनसे खबल?

ङचे एङ्‌यीमात स्‍येबल अरे।’

२६ ओसेम् एङ्‌यीमाचे पङ्‌स्‍ये मुब,

‘ङ्‌यीमाचे थेङ्‍तेङ् बक्‍च्‍यनो चबथुङ्‌ब स्‍य्‍हेङ्‌बल मुबल।

ओसेम् थेङ्‌चे ङ्‍यीमाकी नम्‍समारी लोप्‍जेत्‍पल मुबल।’

२७ ओसेम् थेचे देबेएनो पङ्‌स्‍ये मुब,

‘एङ्‌यीमा खनचे खबल?

ङचे एङ्‌यीमात स्‍ये:बल अरे।

अज्‍यबे लक् स्‍य्‍हेङ्‌बे म्‍हीमा,

ङ ग्‍यम्‍चे थारीङ् य्‍हरो!’

२८ एङ्‌यीमाकी म्‍हेमे अब्रहाम,

म्‍हेमे इसहाक,

म्‍हेमे यकुबतेङ् जम्‍म अगमवक्‍तमात परमेस्‍वरकी य्‍हुल्‍री म्रङ्‌स्‍ये मुब।

तर एङ्‌यीमा चइ दोरी ख्‍लामम्,

एङ्‌यीमा क्राज्‍यीम् स र्‌हब्‍स्‍ये मुब।

२९ ओसेम् म्‍हीमा स्‍यर्,

न्‍हुब,

ल्‍होतेङ् ज्‍यङ्‌से खज्‍यीम् परमेस्‍वरकी य्‍हुल्‍री डोन् चबरी टीस्‍ये मुब।

३० तर देरे लीक्‍क्‍यम् मुबलमा ङोन्‍ग्‍यम् तस्‍ये मुब।

ओसेम् देरे ङोन्‍ग्‍यम् मुबलमा लीप्‍चे तस्‍ये मुब।”

येसुचे यरुसलेमत म्‍होइजेत्‍पल

(मत्‍ती २३:३७-३९)

३१ हुजु बेलोरीनो कोइ-कोइ फरीसीमा खज्‍यीम् येसुत पङ्‌ज्‍यी,

“हेरोद राजाचे थेङ्‌त सेत्‍प छ्‍यबल मुब।

होत्‍तज्‍यीम् थेङ् चु ग्‍ला ग्‍यम्‍से स्‍ये:जेतो।”

३२ येसुचे थेङ्‌यीमात सुङ्‌ज्‍यी,

“ङ्‌यीज्‍यीम् हुजु ल्‍हुन्‍दीत पङ्‍पीनो,

ङ तीङ्‌यी तेङ् न्‍हम्‍स्‍हो म्‍हङ्‌मा ल्‍हब्‍ज्‍यीम् म्‍हीमात फेन्‍न लब।

ओसेम् सोम्‍रेत् कुनो ङइ लक् बुत्स्‍ये मुब।

३३ तीङ्‌यी,

न्‍हम्‍स्‍य्‍हो तेङ् र्‌यनी ङ ङइ ग्‍यम्‍री ब्रस्‍यीनो टीथोब।

तलेपङ्‌सम् अगमवक्‍तत यरुसलेमरी बीमम् ल्‍हो-ल्‍हो ग्‍लारी असेत्।

३४ “यरुसलेमकी म्‍हीमा!

एङ्‌यीमाचे अगमवक्‍तमात सेत्‍प ओसेम् परमेस्‍वरचे पीत्‍युजेत्‍पे चवमात युङ्‌ब प्रुङ्‌ज्‍यीम् सेत्‍प।

ङचे एङ्‌यीमाकी कोलमात नक ममाचे थेइ कोलमात ब्‍यब्‍चे उप्‍प र्‌हङ्‌ले उप्‍प छ्‌यज्‍यी,

तर एङ्‌यीमा अङ्‌येन्।

३५ च्‍याको परमेस्‍वरचे एङ्‌यीमाकी दीम् ख्‍लाजेत्‍स्‍ये मुब।

ङ एङ्‌यीमात पङ्‌ब,

‘परमेस्‍वरकी छेन्‍री खबलमात मोलम् यङ्‌बे म्‍ही’ अपङ् गदे एङ्‌यीमाचे ङत म्रङ्‌स्‍ये अरे।a”

a 

13:35 भजनसंग्रह ११८:२६

येसु फरीसीइ दीम्‍री

१४

१ दु:ब न्‍हबे दीन् गी:री फरीसीमाकी अगुवा गी:की दीम्‍री येसु स्‍य्‍हे:ब सोल्‍बरी स्‍ये:ज्‍यी।

हुजुरी र्‌हुप् तबे म्‍हीमाचे ङ्‌युङ् यङ्‌मुवा बी येसुत तकातक्‍ले च्‍याटीब मुबल।

२ हुजुरी यातेङ् कङ् टङ्‌बे नेत् स्‍यप्‍पे म्‍ही गी: येसुइ ङोन्‍री टीटीब मुबल।

३ येसुचे धर्‌म-लोप्‍पोन्‍मातेङ् फरीसीमात “मोसाचे ब्रीबे परमेस्‍वरकी नीयम्‌ अनुसार दु:ब न्‍हबे दीन्‍री नबलमात फेन्‍न लब तब वुइ अत?”

बी ङ्‌योत्‍जेत्‍ज्‍यी।

४ तर थेङ्‌यीमा कुटीले टीज्‍यी।

थेङ्‌चे हुजु न्‍हेप्‍प म्‍हीत छुज्‍यीम् फेन्‍न लज्‍यीम् पीत्‍जेत्‍ज्‍यी।

५ ओसेम् येसुचे थेङ्‌यीमात सुङ्‌ज्‍यी,

“दु:ब न्‍हबे दीन्‍री एङ्‌यीमाल कोल वुइ ग्‍लब् खजु पङ्‌लेनो इनार्‌टी तइज्‍यी पङ्‌सम् एङ्‌यीमाचे ग्‍योन्-ग्‍योन् अतेतो स्‍यीम्?”

६ तर थेङ्‌यीमाचे तेएनो पङ्‌अखम्।

७ हुजुरी खबे डोम्‍बोमाचे स्‍य्‍हेस यङ्‌बे ग्‍ला दम्‍ज्‍यीम् टीबल म्रङ्‌ज्‍यीम् येसुचे थेङ्‌यीमात चु अर्‌थ सुङ्‌जेत्‍ज्‍यी,

८ “एङ्‌यीमात भ्‍याइ डोन्‍री ङ्‌होत्‍पतेङ् स्‍य्‍हेस यङ्‌बे ग्‍लारी थटीउ।

तलेपङ्‌सम् एङ्‌यीमा बीमम्एनो मीन् चल्‍दीबे म्‍हीतएनो ङ्‌योत्‍पल मुसम्,

९ एङ्‍य्‍हीतनो ङ्‌होत्‍पे ङ्‌होप्‍त खज्‍यीम् ‘ए टीबे ग्‍लारी थेत टीपुङो’ बी पङ्‌ब।

ओसेम् ए चइ पेत्‍ज्‍यीम् गोदोब्‍न्‍हङ्‍की ग्‍यप्‍री टीथोब।

१० तर एत ङ्‌होत्‍पतेङ् हुजुरी ङ्‌यीज्‍यीम् ग्‍यप्‍री टीउ।

ओसेम् ङ्‌होत्‍पे ङ्‌होप्‍ता खज्‍यीम् एत पङ्‌स्‍ये मुब,

‘लौ,

देनले ङोन्‍री स्‍य्‍हुजेतो।’

हुजु बेलोरी जम्‍मा म्‍हीमाकी गुङ्‌री एइ मीन् चल्‍दीस्‍ये मुब।

११ तलेपङ्‌सम् र्‌हङ्‌चे र्‌हङ्‌त ङ्‌हच्‍छ्‌यङ् म्‍हेन्‍बलमा ज्‍यीद तस्‍ये मुब।

ओसेम् र्‌हङ्‌चे र्‌हङ्‌त ज्‍यीद म्‍हेन्‍बलमा चइ ङ्‌हच्‍छ्‌यङ् तस्‍ये मुब।”

१२ येसुचे र्‌हङ्‌त ङ्‌होत्‍पे ङ्‌होप्‍तात सुङ्‌जेत्‍ज्‍यी,

“एचे डोन् पीन्‍बतेङ् र्‌हङ्‌की म्‍हेम्‍हेमा,

अज्‍यो-अले,

र्‌होमा ओसेम् बरु खीम्‍चेमात थङ्‌होतो।

तलेपङ्‌सम् थेङ्‌यीमाचेएनो एचे र्‌हङ्‌लेनो ङ्‌होत्‍ज्‍यीम् एइ खीत् फाब।

१३ तर एचे डोन् पीन्‍बतेङ् प्रङ्‌नमा,

स्‍य्‍हेलेन्‍दी,

खोरामा,

ओसेम् कनमात ङ्‌होतो।

१४ ओसेम् एचे मोलम् यङ्‌स्‍ये मुब।

तलेपङ्‌सम् एत थेङ्‌यीमाचे खीत् फाब अखम्।

तर धर्‌मी म्‍हीमाकी पुनरुत्‍थान् तबतेङ् परमेस्‍वरचे एत खीत् न्‍हङ्‌स्‍ये मुब।”

ङ्‌हच्‍छ्‌यङ् डोन्‍की अर्‌थ

(मत्‍ती २२:१-१०)

१५ येसुतेङ् डोन् चबरी टीबलमाचे चु थ्‍ये:ज्‍यीम् गी:चे थेङ्‌त पङ्‌ज्‍यी,

“परमेस्‍वरकी य्‍हुल्‍री डोन् चबलमा मोलम् यङ्‌बलमा य्‍हीम्‍ब।”

१६ येसुचे थेत सुङ्‌ज्‍यी,

“म्‍ही गी:चे य्‍हक्‍को डोम्‍बोमात ङ्‌होत्‍ज्‍यी।

ओसेम् ङ्‌हच्‍छ्‌यङ् डोन् तयार् लज्‍यी।

१७ डोन् चबे बेलो तब बीसेम् थेचे ङ्‌होत्‍थेन्‍बलमात ‘ब्‍योन्‍खजेतो,

देरेम् जम्‍मनो स्‍हेमा तयार् तबल मुब’ बी पङ्‌बरी र्‌हङ्‌की योक्‍पो‌त पीत्‍ज्‍यी।

१८ तर थेङ्‌यीमा जम्‍मचेनो डोन्‍री अङ्‌यीबरी ङ्‌युङ् काकर् लज्‍यी।

ङोन्‍ग्‍यम्‍ल गी:चे योक्‍पो‌त पङ्‌ज्‍यी,

‘ङचे बु म्रङ् गी: ग्‍लुबल मुब,

ङ हुजु च्‍याबरी ङ्‌यीथोस्‍ये मुब।

बोमो थरपो ओ,

ङ डोन्‍री खअखम्।’

१९ ल्‍हो-ल्‍होचे पङ्‌ज्‍यी,

‘ङचे ग्‍लब हल् ङ्‌ह ग्‍लुबल मुब।

ओसेम् हुजु ग्‍लबमा मोइच्‍याथोब।

बोमो थरपो ओ।’

२० ल्‍हो-ल्‍होचे पङ्‌ज्‍यी,

‘ङचे देरेकीनो भ्‍या स्‍य्‍हेङ्‌बल मुब।

होत्‍तज्‍यीम् ङ खब अखम्।’

२१ योक्‍पो दो:य्‍हर्‌ज्‍यीम् जम्‍मा तम्‍मा ङ्‌होप्‍तात स्‍येत्‍ज्‍यी।

ओसेम् ङ्‌होप्‍तात बोमो रप्‍ज्‍यीम् योक्‍पो‌त पङ्‌ज्‍यी,

‘सहरकी ग्‍यम्‍मारी ओसेम् गल्‍लीमारी ग्‍योने ङ्‌यीज्‍यीम् प्रङ्‌नमा,

स्‍य्‍हेलेन्‍दीमा,

खोरामा ओसेम् कनमात ङ्‌होत्‍ज्‍यीम् बोउ।’

२२ “हुजु लीप्‍चे योक्‍पोचे ङ्‌होप्‍तात पङ्‌ज्‍यी,

‘एचे सुङ्‌ब र्‌हङ्‌ले ङचे स्‍य्‍हेङ्‌बल मुब।

ओसेम् देरेएनो हुजुरी ग्‍ला मुब।’

२३ “मालीक्‍चे योक्‍पो‌त पङ्‌ज्‍यी,

‘ङइ दीम् प्‍लीङ्‌बरी सार् ग्‍यम्‍तेङ् थारीङ्‌क्‍योर्‌की ग्‍यम्‍मारी ङ्‌यीज्‍यीम् म्‍हीमात न्‍हङ्‌री खबरी कर् लउ।

२४ ङ एङ्‌यीमात पङ्‌ब,

ङोन्‍ग्‍यम् ङ्‌होत्‍पलमा न्‍हङ्‌री खल्‍चेएनो ङचे पीन्‍बे डोन् म्‍य्‍हङ्‌ म्‍य्‍ङ्‌स्‍ये अरे’।”

चेलामाचे नाथोबे दुख

(मत्‍ती १०:३७-३८)

२५ य्‍हक्‍को म्‍हीमा थेङ्‌तेङ् लीप्‌-लीप् य्‍हर्‌टीब मुबल।

ओसेम् थेङ्‌चे दो:ज्‍यीम् थेङ्‌यीमात सुङ्‌जेत्‍ज्‍यी,

२६ “ङइ लीप्‍चे ब्रइ म्‍हेन्‍बलमाचे र्‌हङ्‌की अप-अम,

म्रीङ्,

ज-जमे,

अज्‍यो-अले,

अन-अङ ओसेम् ङत बीमएनो र्‌हङत म्‍होइज्‍यी पङ्‌सम् थे ङइ चेला तब अखम्।

२७ ओसेम् खजु म्‍हीचे र्‌हङ्‌की क्रुस् नाज्‍यीम्a ङइ लीप्‍चे अब्रज्‍यी हुजु ङइ चेला ताअखम्।

२८ “एङ्‌यीमा खल्‍चे पङ्‌लेनो धरहरा स्‍य्‍हेङ्‌बे सेम् लज्‍यी पङ्‌सम् हुजु धरहरा बुत्‍नले स्‍य्‍हेङ्‌बरी खर्‌च गदे ङ्‌यीब टीम् बी एचे ङोन्‍ग्‍यम्‍नो हीसाब अस्‍य्‍हेङ्‌ङो स्‍यीम्?

२९ अय्‍हीन् पङ्‌सम्,

थेचे धरहराइ जग युज्‍यीम् बुत्‍नले स्‍य्‍हेङ् अखम्‍स्‍ये मुब।

ओसेम् चु म्रङ्‌बलमा जम्‍मचेनो थेत च्‍याज्‍यीम् ङ्‌येत्‍स्‍ये मुब।

३० थेङ्‌यीमाचे पङ्‌स्‍ये मुब,

‘चु म्‍हीचे चु:बम् चु:ज्‍यी तर बुत्‍नले स्‍य्‍हेङ् अखम्।’

३१ होलेनो हजार च्‍यी सेना मुबे राजाचे ल्‍हो-ल्‍हो हजार खल् गी: सेना मुबे राजातेङ् छेत्‍परी ङ्‌यीब बीमम् ङोन्‍ग्‍यम्‍नो थेचे हुजु ल्‍हो-ल्‍हो राजात डाब खम्‍ल वुइ अखम्‍ल बी सल्‍लाह अस्‍य्‍हेङ्‌ङो स्‍यीम्?

३२ थेचे अखम्‍स्‍ये तज्‍यी पङ्‌सम् हुजु ल्‍हो-ल्‍हो राजा थारीङ् मुबे बेलोरीनो थुन्‍बे तम् ङ्‌योत्‍परी चवत पीत्‍स्‍ये मुब।

३३ होलेनो एङ्‍यीमान्‍हङ्‌री खल्‍चे र्‌हङ्‌तेङ् मुबे जम्‍मा स्‍हेमा अख्‍लाज्‍यी थे ङइ चेला तअखम्।

ब्रोत् अरेबे चत

(मत्‍ती ५:१३; मर्‌कुस् ९:५०)

३४ “चत ज्‍यबे स्‍हे य्‍हीम्‍ब,

तर चतइ ब्रोत् य्‍हर्‌ज्‍यी पङ्‌सम् हुजुत देवेएनो ब्रोत् खनलब खम्‍ल स्‍यीम?

३५ हुजु चइ न सेप्‍प्रइ लागी:री तब न दु:की लागी:री तब।

म्‍हीमाचे हुजुत ख्‍लालब।

खल्‍ल न्‍हबीङ् मुज्‍यी,

हुजुचे थ्‍ये:खइ।”

a 

14:27 र्‌हङ्‌की क्रुस् नाज्‍यीम् चु पङ्‌बल चही येसुइ लागीरी दुख नाज्‍यीम् स्‍यीब सम्‍मएनो तयार् तबल य्‍हीम्‍ब।

म्‍हबे ग्‍युकी अर्‌थ

(मत्‍ती १८:१२-१४)

१५

१ तीरेत् तीरो दुत्‍पे म्‍हीमातेङ् ल्‍हो-ल्‍हो पापीमा जम्‍मनो येसुइ फ्रोइ ङ्‌येन्‍बरी थेङ्‌की रेइरी र्‌हुप्‍ले खज्‍यी।

२ तर फरीसीमातेङ् धर्‌म-लोप्‍पोन्‍माचे गन्‍गन् स्‍य्‍हेङ्‌ज्‍यीम् पङ्‌ब थाल्‍दीज्‍यी,

“चु म्‍हीचे पापीमात स्‍वागत् स्‍य्‍हेङ्‌ब।

ओसेम् थेङ्‌यीमातेङ्नो चबथुङ्‌ब स्‍य्‍हेङ्‌ब।”

३ होत्‍तज्‍यीम् येसुचे थेङ्‌यीमात चोतेबे अर्‌थ सुङ्‌ज्‍यी,

४ “एङ्‍यीमान्‍हङ्‌री खल्‍ल पङ्‌लेनो खल् ङ्‌ह ग्‍यु मुब।

ओसेम् हुजुमा न्‍हङ्‌री गी: म्‍हज्‍यी पङ्‌सम् थेचे खल् ब्‍लीस्‍यी चुर्‌कु ग्‍युमात चरन्‍री पीत्‍थेन्‍ज्‍यीम् म्‍हबे ग्‍यु गी:त अय्‍हङ्‌गदे अम्‍हइयो स्‍यीम्?

५ ओसेम् थेचे यङ्‌ब बीसेम् य्‍हक्‍को तङ्‌ज्‍यीम् र्‌हङ्‌की ताज्‍यीरी कल्‍ब।

६ ओसेम् दीम्‍री बज्‍यीम् र्‌हङ्‌की र्‌होमातेङ् खीम्‍सेमात ङ्‌होत्‍ज्‍यीम् पङ्‌ब,

‘ङतेङ् तङो,

ङचे ङइ म्‍हबे ग्‍यु यङ्‌बल मुब।’

७ ङ एङ्‌यीमात पङ्‌ब,

पस्‍चताप् स्‍य्‍हेङ् अथोबे खल् ब्‍लीस्‍यी चुर्‌कु धर्‌मीमाकी लागी:री बीमम् र्‌हङ्‌की पापत पस्‍चताप स्‍य्‍हेङ्‌बे पापी गी:की लागी:री स्‍वर्‌गरी य्‍हक्‍को तङ्‌स्‍ये मुब।”

म्‍हबे पइसकी अर्‌थ

८ “म्‍हेनो,

अमकोल गी:तेङ् मुबे म्‍हुइकी पइसa च्‍यी न्‍हङ्‌री गी: म्‍हज्‍यी पङ्‌सम् थेचे बत्‍ती म्रज्‍यीम् ओसेम् सेङ्‌ सेङ्‌ज्‍यीम् अय्‍हङ्‌गदे ज्‍येन्‍ले अम्‍हयो स्‍यीम्?

९ थेचे हुजु म्‍हबे पइस गी: यङ्‌ब बीसेम् र्‌हङ्‌की र्‌होमातेङ् खीम्‍सेमात ङ्‌होत्‍ज्‍यीम् पङ्‌ब,

‘ङतेङ् तङो तलेपङ्‌सम् ङचे म्‍हबे पइसत यङ्‌बल मुब।’

१० होलेनो ङ एङ्‌यीमात पङ्‌ब,

पस्‍चताप् स्‍य्‍हेङ्‌बे पापी गी:की लागी:री परमेस्‍वर्‌तेङ् थेङ्‌की स्‍वर्‌गदुत्मा तङ्‌ब।”

म्‍हबे ज

११ ओसेम् येसुचे देवेएनो सुङ्‌ज्‍यी,

“म्‍ही गी:ल ज ङ्‌य्‍ही मुबल।

१२ तीरेत् ज च्‍यङ्‌बचे थेइ अपत पङ्‌ज्‍यी,

‘अप,

ङचे यङ्‌थोबे ङइ बो देरेनो पीनो।’

होत्‍तज्‍यीम् अपचे र्‌हङ्‌की सम्‍पत्‍ती ज ङ्‍य्‍हीतनो जुपीन्‍ज्‍यी।

१३ “तोव दीन् लीप्‍चे ज च्‍यङ्‌बचे र्‌हङ्‌की जम्‍मा सम्‍पत्‍ती बोर्‌ज्‍यीम् ल्‍हो-ल्‍हो य्‍हुल्‍री य्‍हर्‌ज्‍यी।

हुजुरी थेचे र्‌हङ्‌की सम्‍पत्‍ती मनमोज्‍री बेलज्‍यी।

१४ थेचे र्‌हङ्‌की जम्‍मा टङ बेनलज्‍यी।

हुजु बेलोरीनो हुजु य्‍हुल्‍री ङ्‌हच्‍छ्‌यङ् अनीकल् तज्‍यी।

ओसेम् थेचे चबथुङ्‌ब अयङ्।

१५ होत्‍तज्‍यीम् थे हुजु य्‍हुल्‍की म्‍ही गी:ज लक् र्‌हीत्‍परी ङ्‌यीज्‍यी।

हुजु म्‍हीचे थेत तीली छबरी म्रङ्‌मारी पीत्‍ज्‍यी।

१६ थेचे तीलीचे चबे चब चज्‍यीम् र्‌हङ्‌की फो म्रेन्‍नलब म्‍हेन्‍मेएनो थेत खल्‍चेएनो चबथुङ्‌ब अपीन्‍ब मुबल।

१७ “ओसेम् थेचे हुजु बेलोरी र्‌हङ्‌चे स्‍य्‍हेङ्‌टीबे लक्‍त गोज्‍यीम् र्‌हङ्‌चे र्‌हङ्‌तनो पङ्‌ज्‍यी,

‘ङइ अपइ नङ्‌बोमाचेमी फो म्रेन्‍बसम्‍म चज्‍यीमएनो ल्‍हाबसम्‍म तब।

ङ चइ चुरी ख्रेन्‍ज्‍यीम् स्‍यीयम्‍टीब मुब।

१८ देरेम् ङइ अपज दो:य्‍हर्‌ज्‍यीम् पङ्‌ङ्‌यीब,

अप,

ङचे परमेस्‍वर्‌तेङ् एइ वीरुद्‍दरी पाप स्‍य्‍हेङ्‌बल मुब,

१९ ङ एइज पङ्‌बरी जे:बल अरे,

ङत एइ नङ्‌बोमा न्‍हङ्‌री गी: र्‌हङ्‌ले थेनो।’

२० होत्‍तज्‍यीम् थे र्‌हङ्‌की अपज दो:ज्‍यीम् खज्‍यी।

“अपचे थे खरीबल थारीङ्‌चेनो म्रङ्‌ज्‍यीम् थेइ सेम् दयाचे प्‍लीङ्ज्‍यी।

ओसेम् छ्‌योङ् य्‍हर्‌ज्‍यीम् जत तङ्‌चे बेन्‍ज्‍यीम् ग्रम्‍बरी च्‍योक्‍ज्‍यी।

२१ ओसेम् जचे थेत पङ्‌ज्‍यी,

‘अप,

ङचे परमेस्‍वरतेङ् एइ वीरुद्‍दरी पाप स्‍य्‍हेङ्‌बल मुब।

ङ एइज पङ्‌बरी जे:बल अरे।’

२२ तर अपचे थेइ योक्‍पोमात पङ्‌ज्‍यी,

‘ग्‍योन्-ग्‍योन् चुत जम्‍मा न्‍हङ्‌री ज्‍यबे येन् बज्‍यीम् येन्‍बीनो।

ओसेम् थेइ यारी च्‍यप्‍तेङ् कङ्‌री पनेइ येन्‍बीनो।

२३ ओसेम् सोइटीबे छोबे सेम्‍ज्‍येन् सेत्‍ज्‍यीम् डोन् तयार् स्‍य्‍हेङो।

हुजु चज्‍यीम् ङ्‌य्‍हङ्‌मा खुसी म्‍हन्‍दीगे।

२४ तलेपङ्‌सम् ङइ चु ज स्‍यीबल मुबल,

तर देरेम् सोबल मुब।

थे म्‍हबल मुबल,

तर देरेम् यङ्‌बल मुब।’

ओसेम् थेङ्‌यीमाचे खुसी म्‍हन्‍दीब थाल्‍दीज्‍यी।

२५ “हुजु बेलोरी थेइ ज ग्रेन् चइ म्रङ्‌री मुबल।

ओसेम् थे दीम् रेइरी दोखमम् थेचे व्‍हइ कोज्‍यीम् स्‍यटीब थ्‍ये:ज्‍यी।

२६ होत्‍तज्‍यीम् थेचे योक्‍पो गी:त ङ्‌होत्‍ज्‍यीम्,

‘चुरी ता तटीब?’

बी ङ्‌योत्‍ज्‍यी।

२७ ओसेम् योक्‍पोचे पङ्‌ज्‍यी,

‘एइ अले खबल मुब।

थे ज्‍यनले दो:खबल तज्‍यीम् एइ अपचे सोइटीबे छोबे सेम्‍ज्‍येन् सेत्‍ज्‍यीम् खुसीयाली म्‍हन्‍दीटीबल य्‍हीम्‍ब।’

२८ होत्‍तज्‍यीम् ज ग्रेन्‍त य्‍हक्‍को बोमो रप्‍ज्‍यीम् थे दीम्‍न्‍हङ्एनो अवङ्।

ओसेम् अप दोरी युज्‍यीम् थेत फ्‍या लज्‍यीम् व्‍हम्‍ज्‍यी।

२९ “तर थेचे अपत पङ्‌ज्‍यी,

‘ङचे चोदे वर्‌स सम्‍मा एइ लागी:री बानचे र्‌हङ्‌ले लक् स्‍य्‍हेङ्‌ज्‍यी।

एचे कुल्‍बे जम्‍मा अर्‌तीमा ङ्‌येन्‍ज्‍यी।

ङत चइ खेमेनो र्‌होमातेङ् टीज्‍यीम् चबरी र म्‍होदोङ् गी:एनो अपीन्।

३० “‘तर जम्‍मा सम्‍पत्‍ती वेस्‍यामातेङ् ख्‍लाबे एइ चु ज खमम् एचे थेइ लागी:री सोइटीबे छोबे सेम्‍ज्‍येन् सेत्‍पुङ्‌ज्‍यी।’

३१ अपचे थेत पङ्‌ज्‍यी,

‘ज,

एमी खेम पङ्‌लेनो ङतेङ्‍नो मुब।

ङतेङ् मुबे जम्‍मा सम्‍पत्‍तीमा एलनो य्‍हीम्‍ब।

३२ तर ङ्‌य्‍हङ्‌माचे तङ्‌ज्‍यीम् खुसी म्‍हन्‍दीथोबल मुबल।

तलेपङ्‌सम् एइ अले स्‍यीबल मुबल,

तर देरे सोबल मुब।

ओसेम् थे म्‍हबल मुबल,

देरेमी यङ्‌बल मुब’।”

a 

15:8 म्‍हुइकी पइस चु म्‍हुइकी पइस पङ्‌बल चइ म्‍ही गी:की दीन् गी:की म्‍हेल गदे तब।

चलाख् हाकीम्

१६

१ येसुचे र्‌हङ्‌की चेलामात सुङ्‌ज्‍यी,

“बरु म्‍ही गी:ल सम्‍पत्‍तीमा कीन्‍ब पीन्‍ब स्‍य्‍हेङ्‌बे म्‍ही गी: मुबल।

‘हुजु कीन्‍ब पीन्‍ब स्‍य्‍हेङ्‌बे म्‍हीचे एइ सम्‍पत्‍तीमा तोर्‌मोर्‌ स्‍य्‍हेङ्‌टीब’ बी म्‍हीमाचे बरु म्‍हीत स्‍येत्‍ज्‍यी।

२ होत्‍तज्‍यीम् बरु म्‍हीचे कीन्‍ब पीन्‍ब स्‍य्‍हेङ्‌बे म्‍हीत ङ्‌होत्‍ज्‍यीम् पङ्‌ज्‍यी,

‘ङचे एइ बारेरी चु ता थ्‍ये:टीब?

एचे कीन्‍ब पीन्‍ब स्‍य्‍हेङ्‌बे हीसाब पीनो।

तलेपङ्‌सम् देरे य्‍हङ्‌स्‍ये एचे ङइ कीन्‍ब पीन्‍ब स्‍य्‍हेङ्‌बे लक् स्‍य्‍हेङ्‌स्‍ये अरे।’

३ कीन्‍ब पीन्‍ब स्‍य्‍हेङ्‌बे म्‍हीचे र्‌हङ्‌की सेम्‍री चोले म्‍हेन्‍ज्‍यी,

‘ङ देरेम् ता स्‍य्‍हेङ्‌स्‍ये?

ङइ न्‍याबोचे ङत लक् ग्‍यम्‍चे तेत्‍स्‍ये तज्‍यी,

स ह्‍वबे बङ् ङतेङ् अरे।

ओसेम् ङत स्‍यो:ज्‍यीम् चबरी पेत्‍प।

४ देरेम् ङचे चु लक् स्‍य्‍हेङ् अम्‍यङ्‌लेनो म्‍हीमाचे ङत थेङ्‌यीमाकी दीम्‍री स्‍वागत् स्‍य्‍हेङ्‌न लबे लागी:री ङचे ता स्‍य्‍हेङ्‌थोब बी ङत था मुब।’

५ हुजु लीप्‍चे थेचे न्‍याबोइ क्ष्‍य मुबे जम्‍म म्‍हीमात काकर्‌ले ङ्‌होत्‍ज्‍यी।

ओसेम् ङोन्‍ग्‍यम्‍लत पङ्‌ज्‍यी,

‘एत ङइ न्‍याबोइ क्ष्‍य गदे मुब?’

६ हुजु म्‍हीचे पङ्ज्‍यी,

‘हजार्‌ सोम् लीटर्‌ जैतुन्‍की छ्‌युगु मुब।’

कीन्‍ब पीन्‍ब स्‍य्‍हेङ्‌बे म्‍हीचे पङ्‌ज्‍यी,

‘ग्‍योने एल तम्‍सुक्‍री मन चोक्‍क लीटर्‌कीनो ब्रीउ।’

७ ओसेम् ल्‍हो-ल्‍होत ङ्‌योत्‍ज्‍यी,

‘एचे गदे फाथोस्‍ये मुब?’

थेचे पङ्‌ज्‍यी,

‘कुन्‍डल्‍की गल्‍दमा हजार्‌ गी: गल्‍द व्‍ह।’

कीन्‍ब पीन्‍ब स्‍य्‍हेङ्‌बे म्‍हीचे पङ्‌ज्‍यी,

‘लो,

एइ तम्‍सुक्‍री मन ब्रेत् गल्‍द व्‍ह ब्रीउ।’

८ “हुजु बरु म्‍हीचे अर्‌ती अङ्‍येन्‍बे कीन्‍ब पीन्‍ब स्‍य्‍हेङ्‌बे म्‍हीइ चलाख् लक्‍त तोप्‍ज्‍यी।

तलेपङ्‌सम् परमेस्‍वर्‌त अस्‍य्‍हेबे म्‍हीमाचे र्‌हङ्‌की म्‍हीमातेङ् स्‍य्‍हेङ्‌बे व्‍यवहार्‌मा परमेस्‍वर्‌त स्‍ये:बे म्‍हीमाल बीमम् य्‍हक्‍को चलाख् तब।

९ “ङ एङ्‌यीमात पङ्‌ब,

चु जम्‍बुलीङ्‌की सम्‍पत्तीचे र्‌होमा स्‍य्‍हेङो।

तलेपङ्‌सम् हुजु सम्‍पत्‍ती बेबतेङ् थेङ्‌यीमाचे एङ्‌यीमात खेमेनो अबेनले टीबे ग्‍लारी स्‍वागत स्‍य्‍हेङ्‌स्‍ये मुब।”

ज्‍यीद तम्‍मारीएनो वीस्‍वासीलो तथोब

(मत्‍ती ६:१४)

१० येसुचे देबेनो सुङ्‌ज्‍यी,

“एङ्‌यीमा खल ज्‍यीद तम्‍री वीस्‍वासीलो तब,

हुजु ङ्‌हच्‍छ्‌यङ् तम्‍रीएनो वीस्‍वासीलो तब।

होलेनो खल ज्‍यीत तम्‍री बेमान् तब,

हुजु ङ्‌हच्‍छ्‌यङ् तम्‍रीएनो बेमान् तब।

११ एङ्‌यीमा जम्‍बुलीङ्‌की सम्‍पत्तीरी वीस्‍वासीलो अतसम्,

एङ्‌यीमात खल्‍चे देमेन्‍की सम्‍पत्‍ती सोप्‍तीबरी वीस्‍वास् स्‍य्‍हेङ्‌ल?

१२ ओसेम् एङ्‌यीमा ल्‍हो-ल्‍होइ सम्‍पत्तीरी वीस्‍वासीलो अतसम्,

एङ्‌यीमाचे यङ्‌थोबे सम्‍पत्‍ती खल्‍चे एङ्‌यीमात पीन्‍ल स्‍यीम्?

१३ “योक्‍पो गी:चे मालीक् ङ्‌य्‍हीकी सेवा स्‍य्‍हेङ् अखम्।

थेचे गी:त स्‍य्‍हेस स्‍य्‍हेङ्‌ब ओसेम् गी:बत अखो।

ओसेम् थेचे गी:चे पङ्‌बल ङ्‌येन्‍ब,

गी:बचे पङ्‌बल अङ्‌येन्।

एङ्‌यीमाचे परमेस्‍वर्‌तेङ् टङइ सेवा बक्‍च्‍य स्‍य्‍हेङ् अखम्।”

येसुइ ल्‍हो-ल्‍हो फ्रोइमा

(मत्‍ती ११:१२-१३; ५:१८, ३२)

१४ येसुचे सुङ्‌बे चु जम्‍मा तम्‍मा थ्‍ये:ब बीसेम् पतइ अतीज्‍यीम् टङत म्‍होइबे फरीसीमा ङ्‌येत्‍ज्‍यी।

१५ ओसेम् येसुचे थेङ्‌यीमात सुङ्‌ज्‍यी,

“एङ्‌यीमा म्‍हीमाकी ङोन्‍ग्‍यम् र्‌हङ्‌चे र्‌हङ्‌त धर्‌मी म्‍हेन्‍ब।

तर परमेस्‍वर्‌चे एङ्‌यीमाइ सेम्‍की तम् खेम्‍ब।

तलेपङ्‌सम् म्‍हीमाकी गुङ्‌री ङ्‌हच्‍छ्‌यङ् तबे स्‍हेमा परमेस्‍वर्‌की ङोन्‍री नइबल तब।

१६ “बप्‍तीस्‍मा पीन्‍बे युहन्‍नाइ बेलोसम्‍म मोसाचे ब्रीबे परमेस्‍वर्‌की नीयम्तेङ् अगम्‍वक्‍तामाकी फ्रोइमा ङ्‌येन्‍ज्‍यीम् ब्रथो:ब मुबल।

हुजु य्‍हङ्‌स्‍ये परमेस्‍वर्‌की य्‍हुल्‍की प्रचार् स्‍य्‍हेङ्‌टीब।

ओसेम् जम्‍माचेनो हुजुरी वङ्‌बरी बङ् लरीब।

१७ मुतेङ् जम्‍बुलीङ् म्‍हज्‍यीम् य्‍हर्‌ब बीमएनो परमेस्‍वर्‌की फ्रोइकी छी:गी: म्‍हबरी य्‍हक्‍को गारो मुब।

१८ खल्‍चे र्‌हङ्‌की म्रीङ्‌त सीङ्‌ग थाज्‍यीम् ल्‍हो-ल्‍होत भ्‍या स्‍य्‍हेङ्‌ब,

थेचे व्‍यभीचार् स्‍य्‍हेङ्‌ब।

ओसेम् ल्‍हो-ल्‍होचे सीङ्‌ग थाबे म्रीङ्‌त भ्‍या स्‍य्‍हेङ्‌बे म्‍हीचेएनो व्‍यभीचार् स्‍य्‍हेङ्‌ब।”

बरु म्‍हीतेङ् लाजरस

१९ येसुचे देबेएनो सुङ्‌ज्‍यी,

“बरु म्‍ही गी: मुबल,

हुजु म्‍हीचे य्‍हक्‍को सेइ फाबे ज्‍यबे येन् येन्‍ज्‍यीम् दीन्‍लनो रोङ्‌ब-रोङ्‌ब चज्‍यीम् टीब मुबल।

२० तर थेइ म्रप्‍री ल्‍ही ल्‍हुङ्‌पनो पोर्‌ मुबे लाजरस पङ्‌बे प्रङ्‌न म्‍ही गी:त म्‍हीमाचे बज्‍यीम् थेन्‍बल मुबल।

२१ थेचे बरु म्‍हीचे चज्‍यीम् तइबे स्‍यीरमा चज्‍यीम् र्‌हङ्‌की फो म्रेन्‍न लबे सेम् लब मुबल।

ओसेम् नीकीमा खज्‍यीम् थेइ पोर्‌ ल्‍हेम्‍पीन्‍ब मुबल।

२२ “हुजु प्रङ्‌न म्‍ही स्‍यीज्‍यी,

ओसेम् थेत स्‍वर्‌गदुत्माचे बोर्‌ज्‍यीम् अब्रहामकी रेइरी थेन्‍ज्‍यी।

ओसेम् हुजु बरु म्‍हीएनो स्‍यीज्‍यीम् बुप्‍ज्‍यी।

२३ थे नर्‌करी दो:ज्‍यी ओसेम् य्‍हक्‍को दुख यङ्‌ज्‍यी।

हुजु बेलोरी थेचे अङ्‌ले च्‍यामम् थारीङ्‌री अब्राहमकी रेइरी लाजरस्‍त म्रङ्‌ज्‍यी।

२४ ओसेम् थेचे क्रीङ्‌ज्‍यीम् पङ्‌ज्‍यी,

‘अप अब्राहम,

ङत दया लज्‍यीम् लाजरस्‍त पीत्‍युजेतो।

ओसेम् थेचे र्‌हङ्‌की या जुमीइ जो कीरी ब्‍लुम्‍ज्‍यीम् थीक्‍मेन्‍की पङ्‌लेनो थेक्‍ले ङइ लेरी स्‍यीम् तनले तइपुङ्‌खइ।

तलेपङ्‌सम् ङ मेइ ल्‍हम्‍री य्‍हक्‍को दुख नाटीब मुब।’

२५ तर अब्राहमचे थेत पङ्‌ज्‍यी,

‘ङइ ज,

व्‍हल् लो स्‍यीम्,

एचे जम्‍बुलीङ्‌री मुबे बेलोरी ज्‍येबतेङ् रोङ्‌बे स्‍हेमा यङज्‍यी,

लाजरस्‍चे चइ अज्‍यबकीनो यङ्‌ज्‍यी।

तर देरेम् थे चुरी सुखरी देनले टीटीब मुब।

ओसेम् ए चइ य्‍हक्‍को दुख नाटीब।

२६ चोदेकीनो अय्‍हीन्,

एङ्‌यीमा ङ्‌यीमाज खइ म्‍हेन्‍लेएनो खअखम्खइ,

ओसेम् ङ्‌यीमाएनो एङ्‌यीमाज खइ म्‍हेन्‍लेएनो खअखम्खइ बी ङ्‌य्‍हङ्‌माकी गुङ्‌री ङ्‌हच्‍छ्‌यङ् नुप्‍पे खोल्‍च थेन्‍बल मुब।’

२७ हुजु बरु म्‍हीचे पङ्‌ज्‍यी,

‘होलेपङ्‌सम्,

अप,

ङ एत फ्‍या लज्‍यीम् पङ्‌ब,

लाजरस्‍त ङइ अपइ दीम्‍री पीत्‍जेतो।

२८ तलेपङ्‌सम् ङल अज्‍यो-अलेमा ङ्‌ह मुब।

ओसेम् थेचे थेङ्‌यीमात चेतवनी पीन्‍खइ।

अय्‍हीन् पङ्‌सम् थेङ्‌यीमाएनो चु दुख नाथोबे ग्‍लारी खथोल।’

२९ अब्राहमचे पङ्‌ज्‍यी,

‘मोसातेङ् अगम्‍वक्‍तमाचे ब्रीबे धर्‌मसास्‍त्रमा थेङ्‌यीमातेङ् मुब।

थेङ्‌यीमाचे हुजुमानो ङ्‌येन्‍खइ।’

३० बरु म्‍हीचे पङ्‌ज्‍यी,

‘अय्‍हीन्,

अप,

स्‍यीबलमा खल पङ्‌लेएनो गी: सोज्‍यीम् थेङ्‌यीमाज ङ्‌यीज्‍यी पङ्‌सम् थेङ्‌यीमाचे पाप ग्‍यम्‍से पस्‍चताप स्‍य्‍हेङ्‌स्‍ये मुब।’

३१ अब्राहमचे थेत पङ्‌ज्‍यी,

‘थेङ्‌यीमाचे मोसातेङ् अगम्‍वक्‍तमाकी तम् अङ्‌येन्‍ज्‍यी पङ्‌सम् स्‍यीबलमा खल सोज्‍यीम् ङ्‌यीलेएनो थेङ्‌यीमाचे वीस्‍वास् स्‍य्‍हेङ्‌स्‍ये अरे।’”

पापीत क्षमा पीन्‍थोब

(मत्‍ती १८:६-७, २१-२२; मर्‌कुस् ९:४२)

१७

१ येसुचे थेङ्‌की चेलामात सुङ्‌ज्‍यी,

“म्‍हीत पाप स्‍य्‍हेङ्‌न लबे तम्‍मा खब।

तर पाप स्‍य्‍हेङ्‌न लबरी परीक्षा बबे म्‍हीत धीक्‍कार!

२ खजु म्‍हीचे चु ज्‍यीद कोलमा न्‍हङ्‌री गी:त पाप स्‍य्‍हेङ्‌नलब।

थेइ खारीरी र्‌हन्‍द च्‍योज्‍यीम् नुप्‍पे गेरी ख्‍लापीत्‍प ज्‍यब तब।

३ होत्‍तज्‍यीम् र्‌हङ होसीयार्‌ले टीउ।

“एइ अलेचे पाप स्‍य्‍हेङ्‌ज्‍यी पङ्‌सम् थेत बरागो।

ओसेम् थेचे पस्‍चताप् स्‍य्‍हेङ्‌ज्‍यी पङ्‌सम् एचे थेत क्षमा पीनो।

४ थेचे एइ वीरुद्‍दरी दीन्‍ल ङ्‌यीस् ख्‍यप् पाप स्‍य्‍हेङ्‌ज्‍यी।

ओसेम् ङ्‌यीस् ख्‍यप्‍नो एज खज्‍यीम् ‘ङ पस्‍चताप् स्‍हेङ्‌ब’ पङ्‌ज्‍यी पङ्‌सम्म्,

एचे थेत क्षमा पीनो।”

५ प्रेरीतमाचे प्रभुत,

“प्रभु ङ्‌यीमाइ वीस्‍वास्‍त ङ्‌हच्‍छ्‌यङ् तनलजेतो” बी पङ्‌ज्‍यी।

६ प्रभुचे थेङ्‌यीमात,

“एङ्‌यीमातेङ् नम्‍नम्‍की ब्‍लुइ फुम् गी: गदे वीस्‍वास् मुब पङ्‌सम् चु बोस्‍योरोइ दोङ्‌बोत ‘ए र्‌हङ्‌नो ओर्‌ज्‍यीम् समुन्‍द्ररी सु: ङ्‌यीउ’ पङ्‌ज्‍यी पङ्‌सम् थेचे ङ्‌येन्‍स्‍ये मुब बी सुङ्‌ज्‍यी।”

योक्‍पोचे स्‍य्‍हेङ्‌थोबे लक्

७ “एङ्‍यीमान्‍हङ्‌री खल्‍ल पङ्‌लेनो योक्‍पो म्रङ् मोइज्‍यीम् वुइ ग्‍यु छब बुत्‍ज्‍यीम् ता स्‍य्‍हेङ्‌ज्‍यीम् खलेएनो योक्‍पो‌त ‘एचे ग्‍योने खज्‍यीम् चबरी टीउ’ बी पङ्‌ब?

८ अय्‍हीन्,

एचे योक्‍पो‌त चोले पङ्‌ब,

‘ङ्‌यीज्‍यीम् ङइ लागी:री योप्‍त स्‍य्‍हेङो।

ओसेम् ङचे चबथुङ्‌ब अबुत्‍गदे सम्‍म ङत क्‍योङो,

हुजु लीप्‍चे एचे चउ।’

९ ओसेम् कुल्‍ब र्‌हङ्‌ले स्‍य्‍हेङ्‌बल तज्‍यीम् योक्‍पो‌त थेचे होर्‌छ्‌ये पीन्‍ब स्‍यीम्?

१० होलेनो एङ्‌यीमाचेएनो र्‌हङ्‌त कुल्‍बे जम्‍मा लक्‍मा स्‍य्‍हेङ्‌ब बुप्‍प बीसेम्,

पङो,

‘ङ्‌यीमा मी अयोग्‍य योक्‍पोमा य्‍हीम्‍ब,

ङ्‌यीमाचे स्‍य्‍हेङ्‌थोबे लक्‍कीनो स्‍य्‍हेङ्‌बल य्‍हीम्‍ब।’”

येसुचे पुन् स्‍यप्‍पे म्‍ही च्‍यीत फेन्‍न लजेत्‍पल

११ येसु गालील् प्रदेस्‍तेङ् सामरीया प्रदेस्‍की सान् ग्‍यम्‍से तज्‍यीम् यरुसलेम्‍क्‍योर्‌ स्‍ये:टीब मुबल।

१२ थेङ् नम्‍स गी:री वङ्‌यम्‍बे बेलोरी पुन् स्‍यप्‍पे म्‍हीमा च्‍यी थेङ्‌तेङ् दोज्‍यी।

ओसेम् थारीङ्‌नो रप्‍ज्‍यीम्a थेङ्‌यीमाचे

१३ क्रीङ्‌ज्‍यीम्,

“प्रभु येसु,

ङ्‌यीमात कृपा स्‍य्‍हेङ्‌जेतो!”

१४ येसुचे थेङ्‌यीमात स्‍य्‍ही:ज्‍यीम् सुङ्‌ज्‍यी,

“य्‍हरो,

पुजाहारीमाज ङ्‌यीज्‍यीम् र्‌हङ्‌त ङोनो।”

ओसेम् थेङ्‌यीमा य्‍हर्‌टीन य्‍हर्‌टीननो फेन्‍ज्‍यी।

१५ थेङ्‌यीमाचे र्‌हङ्‌त फेन्‍बल म्रङ्‌ज्‍यी।

तर थेङ्‌यीमान्‍हङ्‌री गी:कीनो केत् ङ्‌हच्‍छ्‌यङ् तेत्‍ज्‍यीम् परमेस्‍वर्‌त तोप्‍ज्‍यीम् दो:ज्‍यीम् खज्‍यी।

१६ ओसेम् येसुइ स्‍य्‍हब्‍री पब्‍लु लज्‍यीम् थेचे ह्‍वोर्‌छ्‌ये पीन्‍ज्‍यी।

हुजु म्‍ही सामरी मुबल।

१७ येसुचे,

“फेन्‍बे म्‍हीमा च्‍यी अय्‍हीन्?

ल्‍हो-ल्‍हो कु खन मुब?

बी ङ्‌योत्‍ज्‍यी।

१८ चु सामरी बीमम् दो:खज्‍यीम् परमेस्‍वर्‌त तोप्‍परी ल्‍हो-ल्‍हो खलेनो अख?”

१९ ओसेम् येसुचे हुजु सामरीत सुङ्‌ज्‍यी,

“रे:गो ओसेम् य्‍हरो,

एइ वीस्‍वास्‍चे एत फेन्‍न लबल मुब।”

परमेस्‍वरकी य्‍हुल्

(मत्‍ती २४:२३-२८, ३७-४१)

२० तीरेत् फरीसीमाचे येसुत परमेस्‍वरकी य्‍हुल् खेमा खब बी ङ्‌योत्‍ज्‍यी।

येसुचे थेङ्‌यीमात,

“परमेस्‍वरकी य्‍हुल् म्रङ्‌नले अख।

२१ खल्‍चेएनो,

‘च्‍याको,

चुरी मुब’,

वुइ ‘क्‍युजुरी मुब’ पङ्‌स्‍ये अरे।

तलेपङ्‌सम् परमेस्‍वरकी य्‍हुल् एङ्‌यीमाकी न्‍हङ्‌रीनो मुब” बी सुङ्‌ज्‍यी।

२२ ओसेम् येसुचे थेङ्‌की चेलामात सुङ्‌ज्‍यी,

“चोतेबे बेलोएनो खस्‍ये मुब,

एङ्‌यीमाचे म्‍हीइ जइ तीरेत् च्‍याबे सेम् लस्‍ये मुब।

तर एङ्‌यीमाचे च्‍याम्‍यङ्‌स्‍ये अरे।

२३ म्‍हीमाचे एङ्‌यीमात पङ्‌स्‍ये मुब,

‘च्‍याको,

म्‍हीइ ज चुरी मुब’,

वुइ ‘क्‍युजुरी मुब।’

तर थेङ्‌यीमाकी लीप्‍चे थङ्‌यीउ।

२४ तलेपङ्‌सम् मुरी तीप्‍लीक् फ्‍लीक्‍पतेङ् कुन गी:चे गी:ब कुनसम्‍म य्‍हल् तब र्‌हङ्‌ले म्‍हीइ ज युबे दीन्‍री जम्‍मा म्‍हीमाचे थेङ्‌त म्रङ्‌स्‍ये मुब।

२५ तर ङोन्‍ग्‍यम् थेचे य्‍हक्‍को दुख ना:थोस्‍ये मुब।

ओसेम् चु पुस्‍तइ म्‍हीमाचे अखोस्‍ये मुब।

२६ नोआइ बेलोरी तब र्‌हङ्‌ले म्‍हीइ ज युबे बेलोरी तस्‍ये मुब।

२७ नोआ दोङ्‌गरी वङ्‌बे बेलोसम्‍म म्‍हीमा चटीब,

थुङ्‌टीब ओसेम् भ्‍या स्‍य्‍हेङ्‌टीबल मुबल।

हुजु बेलोरी ङ्‌हच्‍छ्‌यङ् नम्‍तेङ् भल् युज्‍यीम् थेङ्‌यीमा जम्‍मात नास् स्‍य्‍हेङ्‌ज्‍यी।

२८ लोतकी बेलोरीएनो होलेनो म्‍हीमा चटीब,

थुङ्‌टीब,

चुङ्‌टीब,

ग्‍लुटीब,

सु:टीब ओसेम् दीम् स्‍य्‍हेङ्‌टीबल मुबल।

२९ तर लोतचे सदोम पीत्‍थेन्‍बे दीन्‍रीनो स्‍वर्‌गसे मे ल्‍हम् तइयुज्‍यीम् थेङ्‌यीमा जम्‍मात नास् लज्‍यी।

३० म्‍हीइ ज म्रङ्‌स्‍येकी दीन्‍रीएनो होलेनो तस्‍ये मुब।

३१ “हुजु दीन्‍री दोरी मुबे म्‍ही स्‍हेमा कीन्‍बरी दीम्‍न्‍हङ् अङ्‌यीखइ,

होलेनो म्रङ्‌री मुबे म्‍ही दो:ज्‍यीम् स्‍हेमा कीन्‍बरी दीम्‍री अङ्‌यीखइ।

३२ लोतकी म्रीङ्‍तb व्‍हल् लो!

३३ खल्‍चे र्‌हङ्‌की जीवन् थर्‌नलब म्‍हइज्‍यी थेइ खेमेनो अबेबी जीवन् म्‍हस्‍ये मुब।

तर खल्‍चे र्‌हङ्‌की जीवन् म्‍हनलज्‍यी थेचे खेमेनो अबेबी जीवन् यङ्‌स्‍ये मुब।

३४ ङ एङ्‌यीमात पङ्‌ब,

हुजु म्‍हुनरी म्‍ही ङ्‌य्‍ही तीस्‍स गी:री न्‍हुरीबल तस्‍ये मुब।

गी:त बोर्‌स्‍ये मुब ओसेम् गी:बत ख्‍लेथेन्‍स्‍ये मुब।

३५ अमकोल ङ्‌य्‍ही र्‌हन्‍दरी ब्रा ब्राटीबल तस्‍ये मुब।

गी:त बोर्‌स्‍ये मुब ओसेम् गी:बत चइ ख्‍लेथेन्‍स्‍ये मुब।

३६ होलेनो म्रङ्‌री मुबे म्‍ही ङ्‌य्‍ही न्‍हङ्‌री गी:त बोर्‌स्‍ये मुब ओसेम् गी:बत ख्‍लेथेन्‍स्‍ये मुब।” c

३७ चेलमाचे थेङ्‌त,

“चु खन तस्‍ये प्रभु?”

बी ङ्‌योत्‍ज्‍यी।

ओसेम् येसुचे,

“खन सीनु तब,

हुजुरी गी:द्‌दमा र्‌हुप् तब” बी सुङ्‌ज्‍यी।

a 

17:12 थारीङ्‌नो रप्‍ज्‍यीम् मोसाचे ब्रीबे नीयम् अनुसार् यहुदीमा न्‍हङ्‌री पुन् स्‍यप्‍पे म्‍हीचे ल्‍हो-ल्‍हो म्‍हीमाकी रेइरी ङ्‌यीब अतब मुबल। लेवी १३:४६

b 

17:32 लोतकी म्रीङ् उत्‍पती १९:२६

c 

17:36 चु पद् य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे।

रेम्‍बो स्‍यीबे अमकोलतेङ् न्‍यायधीस्

१८

१ हुजु लीप्‍चे येसुचे थेङ्‌की चेलमात खेमेनो अपीत्‍नले प्रार्‌थना स्‍य्‍हेङ्‌थोब बी अर्‌थ गी: सुङ्‌ज्‍यी।

२ “ज्‍यीत सहर्‌ गी:री परमेस्‍वर्‌तेङ् अलोङ्‌बे ओसेम् खल म्‍हीतेएनो स्‍य्‍हेस अस्‍य्‍हेङ्‌बे न्‍यायधीस् गी: मुबल।

३ हुजु ज्‍यीत सहर्‌रीनो रेम्‍बो स्‍यीबे अमकोल गी: मुबल।

थे य्‍हम्‍चे य्‍हम्‍रीनो न्‍यायधीस्‍ज खज्‍यीम्,

‘ङत ङइ सत्रु ग्‍यम्‍चे न्‍याय स्‍य्‍हेङ्‌पीनो’ बी पङ्‌ब मुबल।

४ तोव दीन्‍सम्‍म न्‍यायधीसचे रेम्‍बो स्‍यीबे अमकोलइ तम् अङ्‌येन्।

तर लीक्‍यम् थेचे र्‌हङ्‌चे र्‌हङ्‌तनो पङ्‌ज्‍यी,

‘ङ परमेस्‍वर्‌तेङ्‌एनो अलोङ्।

ओसेम् म्‍हीमातएनो स्‍य्‍हेस अस्‍य्‍हेङ्।

५ तर चु रेम्‍बो स्‍यीबे अमकोल य्‍हम्‍चे य्‍हम्‍रीनो खज्‍यीम् ङत दुख पीन्‍बल तज्‍यीम् ङ थेइ न्‍याय स्‍य्‍हेङ्‍पीन्ब।

अय्‍हीन् पङ्‌सम् थे खस्‍यीनो टीज्‍यीम् ङत नर्‌सु लस्‍ये मुब।”

६ ओसेम् प्रभुचे सुङ्‌ज्‍यी,

“ङ्‌येनो,

हुजु अधर्‌मी न्‍यायधीसचे ता पङ्‌बटीम्।

७ होलेनो दीन्-म्‍हुन् क्राज्‍यीम् परमेस्‍वर्‌तेङ् प्रार्‌थना स्‍य्‍हेङ्‌बे र्‌हङ्‌की म्‍हीमात थेङ्‌चे अन्‍याय ग्‍यम्‍चे थर्‌न अल स्‍यीम्?

ओसेम् थेङ्‌चे र्‌हङ्‌की म्‍हीमात न्‍याय पीन्‍बरी गे:ल स्‍यीम्?

८ ङ एङ्‌यीमात पङ्‌ब,

थेङ्‌चे थेङ्‌यीमात ग्‍योन्‌-ग्‍योन्‍नो न्‍याय स्‍य्‍हेङ्‌जेत्‍स्‍ये मुब।

तर म्‍हीइ ज ब्‍योन्‍युबे बेलोरी जम्‍बुलीङ्‌री थेङ्‌त बीस्‍वास् स्‍य्‍हेङ्‌बे म्‍हीमा थेङ्‌चे यङ्‌ल?”

फरीसीतेङ् तीरो दुत्‍पे म्‍ही

९ येसुचे र्‌हङ्‌चे र्‌हङ्‌त धर्‌मी म्‍हेन्‍बलमा ओसेम् ल्‍हो-ल्‍होत ज्‍यीत म्‍हेन्‍बलमात चु अर्‌थ सुङ्‌ज्‍यी।

१० “म्‍ही ङ्‌य्‍ही परमेस्‍वरत तेन्‍बे दीम्‍री प्रार्‌थना स्‍य्‍हेङ्‌बरी ङ्‌यीज्‍यी।

थेङ्‌य्‍ही न्‍हङ्‌री गी: फरीसी ओसेम् गी: तीरो दुत्‍पे म्‍ही मुबल।

११ फरीसी रप्‍ज्‍यीम् र्‌हङ्‌चे र्‌हङ्‌की बारेरी चोले प्रार्‌थना स्‍य्‍हेङ्‌ज्‍यी,

‘परमेस्‍वर ङ थेङ्‌त ह्‍वोर्‌छ्‌ये पीन्‍ब,

ङ ल्‍हो-ल्‍हो म्‍हीमा र्‌हङ्‌बे लोभीतेङ् अर्‌ती अङ्‍येन्‍बे म्‍ही अय्‍हीन्।

ङचे व्‍यभीचार्‌एनो स्‍य्‍हेङ्‌बल अरे।

ओसेम् ङ चुजु तीरो दुत्‍पे म्‍ही र्‌हङ्‌बएनो अय्‍हीन्।

१२ ङ सत गी:री ङ्‍य्‍हीरेत् ङ्‌यीम्‍बु टीज्‍यीम् प्रार्‌थना स्‍य्‍हेङ्‌ब।

ओसेम् ङचे यङ्‌बे जम्‍मा स्‍य्‍हेइ बो च्‍यीइ बो गी: थेङ्‌त पीन्‍ब।’

१३ “तर तीरो दुत्‍पे म्‍ही थारीङ्‌क्‍योर्‌नो रप्‍ज्‍यीम् स्‍वर्‌गतोर् च्‍याकीएनो अच्‍यानले क्राज्‍यीम् कुत्‍तो र्‌हप्‍ज्‍यीम् चोले प्रार्‌थना स्‍य्‍हेङ्‌ज्‍यी,

‘परमेस्‍वर,

ङ पापीत दया स्‍य्‍हेङ्‌जेतो।’”

१४ येसुचे सुङ्‌ज्‍यी,

“ङ एङ्‌यीमात पङ्‌ब,

फरीसी बीमम् तीरो दुत्‍पे म्‍ही चइ परमेस्‍वरकी ङोन्‍री धर्‌मी तज्‍यीम् दीम्‍री दो:य्‍हर्‌ज्‍यी।

तलेपङ्‌सम् खल्‍चे र्‌हङ्‌चे र्‌हङ्‌त ङ्‌हच्‍छ्‌यङ् म्‍हेन्‍ब थे ज्‍यीत तब।

ओसेम् खल्‍चे र्‌हङ्‌चे र्‌हङ्‌त ज्‍यीत म्‍हेन्‍ब थे ङ्‌हच्‍छ्‌यङ् तब।”

येसुचे कोलमात मोलम् न्‍हङ्‌बल

(मत्‍ती १९:१३-१५; मर्‌कुस् १०:१३-१६)

१५ येसुचे छुज्‍यीम् मोलम् न्‍हङ्‌खइ बी म्‍हीमाचे कोलमात थेङ्‌ज बज्‍यी।

तर चेलामाचे चु म्रङ्‌ज्‍यीम् येसुत नर्‌सु थलोउ बी म्‍हीमात बराज्‍यी।

१६ तर येसुचे कोलमात ङ्‌होत्‍ज्‍यीम् सुङ्‌ज्‍यी,

“कोलमात ङइज खपुङो,

थेङ्‌यीमात थरोदो।

तलेपङ्‌सम् परमेस्‍वरकी य्‍हुल् चु कोलमा र्‌हङ्‌बल य्‍हीम्‍ब।

१७ ङ एङ्‌यीमात देमेन्‍नो पङ्‌ब,

खल्‍चे चु कोलमाचे र्‌हङ्‌ले परमेस्‍वरकी य्‍हुल्‍त वीस्‍वास् अस्‍य्‍हेङ्‌ज्‍यी थे खेमेएनो परमेस्‍वरकी य्‍हुल्‍री वङ्‌अखम्।”

बरु म्‍ही

(मत्‍ती १९:१६-३०; मर्‌कुस् १०:१७-३१)

१८ यहुदीमाकी सासक् गी:चे येसुत “ज्‍यबे लोप्‍पोन्,

खेमेनो अबेबे जीवन् यङ्‌बरी ङचे ता स्‍य्‍हेङ्‌थोब?”

बी ङ्‌योत्‍ज्‍यी।

१९ येसुचे थेत सुङ्‌ज्‍यी,

“एचे ङत तले ज्‍यब पङ्‌ब?

परमेस्‍वर्‌कीनो ज्‍यब मुब।

२० मोसाचे ब्रीबे परमेस्‍वरकी नीयम्‍मा एचे स्‍ये:बलनो मुब,

‘व्‍यभीचार् थस्‍य्‍हेङो,

थसेतो,

य्‍होथलो,

र्‌होइ बारेरी भ्‍यु तम् थपङो,

ओसेम् एइ अप-अमत स्‍य्‍हेस स्‍य्‍हेङो।’”

२१ थेचे येसुत,

“परमेस्‍वरकी चु जम्‍मा नीयम्‍मा ङचे कोल य्‍हङ्‌स्‍ये ङ्‌येन्‍ज्‍यीम् ब्रबल मुब” बी पङ्‌ज्‍यी।

२२ येसुचे थेइ तम् थे:ज्‍यीम्,

“एचे दवम् लक् गी: स्‍य्‍हेङ्‌थोस्‍ये मुब।

एतेङ् मुबे जम्‍मा स्‍हेमा चुङ्‌ज्‍यीम् प्रङ्‌नमात पीनो।

एचे स्‍वर्‌गरी स्‍हेमा यङ्‌स्‍ये मुब।

ओसेम् खज्‍यीम् ङइ लीप्‍चे ब्रउ” बी सुङ्‌ज्‍यी।

२३ तर चु तम् थ्‍ये:ब बीसेम् थे य्‍हक्‍को छेर्‌ज्‍यी।

तलेपङ्‌सम् थे य्‍हक्‍को बरु मुबल।

२४ हुजु म्‍ही छेर्‌बल म्रङ्‌ज्‍यीम् येसुचे,

“बरु म्‍हीत परमेस्‍वरकी य्‍हुल्‍री वङ्‌बरी य्‍हक्‍को गारो तब बी सुङ्‌ज्‍यी।

२५ देमेन्‍नो बरु म्‍ही परमेस्‍वरकी य्‍हुल्‍री वङ्‌ब बीमम् दब्‍की मी:चे ऊँट वङ्‌ब सजीलो तब।”

२६ चु थ्‍ये:बलमाचे थेङ्‌त ङ्‌योत्‍ज्‍यी,

“होलेपङ्‌सम् खल म्‍ही थर्‌ब खम्‍ल?”

२७ येसुचे सुङ्‌ज्‍यी,

“म्‍हीमाचे स्‍य्‍हेङ् अखम्‍बे लक्‍मा परमेस्‍वरचे स्‍य्‍हेङ् खम्‍ब।”

२८ ओसेम् पत्रुसचे पङ्‌ज्‍यी,

“स्‍य्‍ही:गो ङ्‌यीमाचे ङ्‌यीमाइ जम्‍मा स्‍य्‍हेमा ख्‍लेथेन्‍ज्‍यीम् थेङ्‌की लीप्‍चे ब्रबल मुब।”

२९ येसुचे थेङ्‌यीमात सुङ्‌ज्‍यी,

“परमेस्‍वरकी य्‍हुल्‍की लागी:री र्‌हङ्‌की दीम्,

म्रीङ्,

अज्‍यो-अले,

म्‍हेम्‍हे ओसेम् कोलमात ख्‍लेथेन्‍बलमाचे

३० चु बेलोरीनो हुजु बीमम् य्‍हक्‍को यङ्‌स्‍ये मुब।

ओसेम् लीक्‍यम्‍की बेलोरीएनो खेमेनो अबेबे जीवन् यङ्‌स्‍ये मुब।”

येसुचे देबेनो र्‌हङ् स्‍यीजेत्‍स्‍येकी बारेरी सुङ्‌जेत्‍पल

(मत्‍ती २०:१७-१९; मर्‌कुस् १०:३२-३४)

३१ येसुचे चुङ्‌ङ्‌य्‍ही चेलामात तीच्‍छङ् नोम्‍ज्‍यीम् थेङ्‌यीमात सुङ्‌ज्‍यी,

“ङ्‌येनो,

ङ्‌य्‍हङ्‌मा यरुसलेम्‍क्‍योर्‌ य्‍हर्‌टीब।

अगम्‍वक्‍तमाचे म्‍हीइ जइ बारेरी ब्रीबे जम्‍मा तम् हुजुरी पुरा तस्‍ये मुब।

३२ थे यहुदी अय्‍हीन्‍बे म्‍हीमाइ यारी सोप्‍तीस्‍ये मुब।

थेमाचे थेत ङो:ज्‍यीम् ङ्‌येत्‍स्‍ये मुब।

थेमाचे थेत पेत्‍नलस्‍ये मुब,

ओसेम् थो सास्‍ये मुब।

३३ थेमाचे थेत कोर्‌रचे ग्‍यङ्‌स्‍ये मुब ओसेम् सेत्‍स्‍ये मुब।

तर थे सोम्‍रेत्‍की दीन्‍री सोज्‍यीम् रे:स्‍ये मुब।”

३४ तर चेलामा ग्‍यम्‍से चु तम्‍की अर्‌थ छुम्‍बल तज्‍यीम् थेङ्‌यीमाचे चु तम्‍मा गी:एनो अगो।

ओसेम् येसुचे ता सुङ्‌टीब बी थेङ्‌यीमाचे म्‍हेन्‍बेएनो अखम्।

कन म्‍ही गी:चे म्रङ्‌ब खम्‍बल

(मत्‍ती २०:२९-३४; मर्‌कुस् १०:४६-५२)

३५ येसु यरीहो सहरकी रेइरी दोखमम् कन म्‍ही गी: ग्‍यम् रेइरी स्‍यो:ज्‍यीम् टीटीब मुबल।

३६ हुजु कन म्‍हीचे य्‍हक्‍को म्‍हीमा थेइ रेइसे य्‍हर्‌टीबल थ्‍ये:ज्‍यीम्,

“चुरी त तटीब?”

बी म्‍हीमात ङ्‌योत्‍ज्‍यी।

३७ थेङ्‌यीमाचे थेत पङ्‌ज्‍यी,

“नासरत्‍की येसु स्‍ये:टीब मुब।”

३८ होत्‍तज्‍यीम् थेचे क्रीङ्‌ज्‍यीम्,

“येसु दाऊदकी ज,

ङत दया स्‍य्‍हेङ्‌जेतो!”

बी पङ्‌ज्‍यी।

३९ ङोन्-ङोन् य्‍हर्‌टीबे म्‍हीमाचे थेत कुटी टीउ पङ्‌ज्‍यीम् बराज्‍यी।

तर थेचे झन् बङ्‌ले,

“दाऊदकी ज ङत दया स्‍य्‍हेङ्‌जेतो!”

बी क्रीङ्‌ज्‍यी।

४० येसु थेन्‍ले रप्‍जेत्‍ज्‍यीम्,

“कन म्‍हीत ङइज बोउ” बी कुल्‍जेत्‍ज्‍यी।

कन म्‍ही थेङ्‌की रेइरी खब बीसेम् येसुचे थेत,

४१ “ङचे एइ लागी:री ता स्‍य्‍हेङ्‌खइ बी म्‍हेम्‍ब?”

बी ङ्‌योत्‍जेत्‍ज्‍यी।

ओसेम् थेचे पङ्‌ज्‍यी,

“प्रभु,

ङइ मी: म्रङ्‍नलपीन्‍जेतो।”

४२ येसुचे थेत,

“एचे म्रङ्‌ब खमो!

एइ बीस्‍वास्‍चे एत फेन्‍लबल मुब” बी सुङ्‌ज्‍यी।

४३ हुजु बेलोरीनो थेचे म्रङ्‌ब खम्‍ज्‍यी।

ओसेम् परमेस्‍वर्‌त व्‍होर्‌छ्‌ये पीन्‍ज्‍यीम् येसुइ लीप्‍चे ब्रज्‍यी।

चु म्रङ्‌बे जम्‍मा म्‍हीमाचेएनो परमेस्‍वर्‌त तोप्‍ज्‍यी।

तीरो दुत्‍पे जखायस

१९

१ येसु यरीहो सहरसे तज्‍यीम् स्‍ये:टीब मुबल।

२ हुजुरी जखायस पङ्‌बे बरु म्‍ही गी: मुबल।

थे तीरो दुत्‍पलमाकी हाकीम् मुबल।

३ थेचे येसु खल टीम् बी च्‍याब म्‍हइज्‍यी।

तर य्‍हक्‍को म्‍हीमा मुबल तज्‍यीम् थेचे येसुत म्रङ्‌अखम्।

तलेपङ्‌सम् थे मच्‍च म्‍ही मुबल।

४ होत्‍तज्‍यीम् थे ङोन्-ङोन् छ्‌योङ् य्‍हर्‌ज्‍यीम् येसुत च्‍याबरी ग्‍यम् रेइकी नेभाराइ दोङ्‌बो जोरी क्रेत्‍ज्‍यी।

तलेपङ्‌सम् येसु हुजु ग्‍यम् तज्‍यीम् स्‍ये:ब छ्‌यटीब मुबल।

५ येसु हुजुरी दोखब बीसेम् दोङ्‌बो जोरी स्‍य्‍ही:ज्‍यीम् जखायसत सुङ्‌ज्‍यी,

“जखायस,

ग्‍योन्-ग्‍योन् दुङ्‌री फप्‍यु,

तलेपङ्‌सम् ङ तीङ्‌यी एइ दीम्‍री टीथोब मुब।”

६ जखायस ग्‍योन्-ग्‍योन् दुङ्‌री फब्‍युज्‍यी।

ओसेम् तङ्‌-तङ्‌ज्‍यीम् येसुत थेइ दीम्‍री स्‍वागत स्‍य्‍हेङ्‌ज्‍यी।

७ चु म्रङ्‌बे जम्‍मा म्‍हीमाचे,

“चु म्‍ही पापीकी दीम्‍री डोम्‍बो तज्‍यीम् ङ्‌यीज्‍यी” बी पङ्‌ज्‍यीम् गन्‍गन् लब थाल्‍दीज्‍यी।

८ तर जखायस प्रभुइ ङोन्‍री रप्‍ज्‍यीम् पङ्‌ज्‍यी,

“सेन्‍जेतो प्रभु,

देरेम् ङतेङ् मुबे सम्‍पत्तीमाकी फक्‍ले प्रङ्‌नमात पीन्‍स्‍ये मुब।

ओसेम् ङचे खल्‍त पङ्‌लेनो भ्‍यु पङ्‌ज्‍यीम् तेए कीन्‍बल मुसम् थेत बो ब्‍ली य्‍हक्‍को दो:पीन्‍स्‍ये मुब।”

९ येसुचे थेत,

“तीङ्‌यी चु दीम्‍री उद्‍दार् खबल मुब।

तलेपङ्‌सम् चु म्‍हीएनो अब्राहमकी ज य्‍हीम्‍ब बी सुङ्‌ज्‍यी।

१० ङ म्‍हीइ ज म्‍हबलमात म्‍हइबतेङ् थर्‌नलबरी युबल य्‍हीम्‍ब।”

म्‍हर्‌की पइसकी अर्‌थ

(मत्‍ती २५:१४-३०)

११ य्‍हक्‍को म्‍हीमाचे चु तम्‍मा ङ्‌येन्‍टीब मुबल।

हुजु बेलोरी येसु यरुसलेमकी रेइरी दो:बल मुबल।

येसुचे थेङ्‌यीमात अर्‌थ गी: सुङ्‌ज्‍यी।

तलेपङ्‌सम् म्‍हीमाचे परमेस्‍वरकी य्‍हुल् म्रङ्‌नो म्रङ् य्‍हम्‍बल मुब बी म्‍हेन्‍ब मुबल।

१२ येसुचे सुङ्‌ज्‍यी,

“ङ्‌हच्‍छ्‌यङ् म्‍ही गी: राज्‍य स्‍य्‍हेङ्‌बे अधीकार यङ्‌ज्‍यीम् दो:खल बी थारीङ्‌की य्‍हुल्‍री य्‍हर्‌ज्‍यी।

१३ य्‍हर्‌ब बीमम् ङोन्‍ग्‍यम् थेचे थेइ योक्‍पोमा च्‍यीत ङ्‌होत्‍ज्‍यी।

ओसेम् म्‍हर्‌की पइसa काकर् पीन्‍ज्‍यीम् पङ्‌ज्‍यी,

‘चु पइसचे ङ दो:ज्‍यीम् अख गदेसम्‍म छोङ् स्‍य्‍हेङो।’

१४ तर थेइ य्‍हुल्‍की म्‍हीमाचे चइ थेत सेम्‍री अङ्‌यीब मुबल।

होत्‍तज्‍यीम् थेङ्‌यीमाचे चवमात थेइ लीक्‍क्‍यम् चोले पङ्‌ज्‍यीम् पीत्‍ज्‍यी,

‘चु म्‍ही ङ्‌यीमाइ राजा तखइ बी अम्‍हेन्।’

१५ “हुजु म्‍हीचे राज्‍य स्‍य्‍हेङ्‌बे अधीकार यङ्‌ज्‍यीम् दो:खज्‍यी।

थेचे थेइ पइसमा पीन्‍थेन्‍बे योक्‍पोमात छोङ् स्‍य्‍हेङ्‌ज्‍यीम् पइस गदे सो:ज्‍यी बी ङ्‌योत्‍परी ङ्‌होत्‍ज्‍यी।

१६ ङोन्‍ग्‍यम् खबे योक्‍पोचे पङ्‌ज्‍यी,

‘मालीक्,

एचे न्‍हङ्‌बे म्‍हर्‌की पइस गी:चे छोङ् स्‍य्‍हेङ्‌ज्‍यीम् ङचे ल्‍हो-ल्‍हो म्‍हर्‌की पइस च्‍यी सो:बल मुब।’

१७ थेचे योक्‍पो‌त पङ्‌ज्‍यी,

‘स्‍याबास!

ए तबे योक्‍पो टीम्।

ए ज्‍यीत तम्‍रीएनो बीस्‍वासीलो तज्‍यी।

एचे सहर च्‍यीरी सासन् स्‍य्‍हेङ्‌स्‍ये मुब।’

१८ ओसेम् ल्‍हो-ल्‍हो योक्‍पोचे खज्‍यीम् पङ्‌ज्‍यी,

‘मालीक्,

एचे न्‍हङ्‌बे म्‍हर्‌की पइस गी:चे छोङ् स्‍य्‍हेङ्‌ज्‍यीम् ङचे ल्‍हो-ल्‍हो म्‍हर्‌की पइस ङ्‌ह सो:बल मुब।’

१९ थेचे योक्‍पो‌त पङ्‌ज्‍यी,

‘एचे सहर ङ्‌हरी सासन् स्‍य्‍हेङ्‌स्‍ये मुब।’

२० ल्‍हो-ल्‍हो योक्‍पोचे खज्‍यीम् पङ्‌ज्‍यी,

‘मालीक्,

एइ पइस चुरी मुब।

ङचे येन्‍री जोर्‌ज्‍यीम् छुम्‍ज्‍यीम् थेन्‍बल मुबल।

२१ ङ एतेङ् लोङ्‌ज्‍यी,

तलेपङ्‌सम् ए सेम् कोङ्‌बे म्‍ही य्‍हीम्‍ब।

एचे र्‌हङ्‌चे ता अथेन्‍ज्‍यी हुजु कीन्‍ब।

ओसेम् र्‌हङ्‌चे असु:बे ग्‍लारी बाली दुत्‍जेत्‍प।’

२२ थेचे योक्‍पो‌त पङ्‌ज्‍यी,

‘ए अतबे योक्‍पो,

ङ एत एइ तम् ग्‍यम्‍स्‍येनो न्‍याय स्‍य्‍हेङ्‌स्‍ये मुब।

ङ सेम् कोङ्‌बे म्‍ही य्‍हीम्‍ब,

ङचे त अथेन्‍ज्‍यी हुजु कीन्‍ब,

ओसेम् ङचे असु:बे ग्‍लारी बाली दुत्प बी एचे म्‍हेन्‍ब।

२३ होलेपङ्‌सम् तले एचे ङइ टङ बेङ्‌री अथेन्‍बल?

थेन्‍बल पङ्‌सम् दो:ज्‍यीम् खबे बेलोरी ङइ टङ ब्‍याज्‍तेङ् छ्‌यम् यङ्‌स्‍ये मुबल।’

२४ थेचे हुजुरी रप्‍टीबलमात पङ्‌ज्‍यी,

‘थेतेङ् मुबे पइसएनो ब्‍येन्‍ज्‍यीम् पइस च्‍यी मुबलत पीनो।’

२५ तर थेङ्‌यीमाचे पङ्‌ज्‍यी,

‘मालीक्,

थेतेङ्मी ङोन्‍ग्‍यम्‍लनो पइस च्‍यी मुब।’

२६ थेचे पङ्‌ज्‍यी,

‘ङ एङ्‌यीमात पङ्‌ब,

खल्‍तेङ् मुज्‍यी,

थेत ल्‍हो-ल्‍होएनो य्‍हक्‍को पीन्‍स्‍ये मुब।

तर खल्‍तेङ् अरेज्‍यी थेतेङ् चेक् मुबलएनो ब्‍येन्‍स्‍ये मुब।

२७ ‘देरेम्,

ङचे राज्‍य अस्‍य्‍हेङ्‌खइ म्‍हेन्‍बे ङइ सत्रुमात चुरी बज्‍यीम् ङइ ङ्‌होन्‍सङ्‌रीनो सेतो।’”

येसु यरुसलेमरी स्‍ये:जेत्‍पल

(मत्‍ती २१:१-११; मर्‌कुस् ११:१-११; युहन्‍ना १२:१२-१९)

२८ येसुचे चु अर्‌थ सुङ्‌ब बीसेम् थेङ्‌यीमाकी ङोन्-ङोन् यरुसलेमक्‍योर् स्‍ये:जेत्‍ज्‍यी।

२९ ओसेम् थेङ् बेथफागेतेङ् बेथनीया नम्‍सइ रेइकी जैतुन पङ्‌बे गङ्‌री दोखब बीसेम् थेङ्‌चे चेला ङ्‍य्‍हीत चोले सुङ्‌ज्‍यीम् पीत्‍जेत्‍ज्‍यी,

३० “एङ्‌य्‍हीकी खदुइ नम्‍सरी ङ्‌यीउ।

एङ्‍य्‍हीचे हुजुरी देरेसम्‍म खलएनो अक्रेत्‍पे य्‍हरु बुङ्‌गु गी: चुङ्‌ज्‍यीम् थेन्‍बल दोस्‍ये मुब।

हुजुत पीत्‍ज्‍यीम् चुरी बोउ।

३१ खल्‍चे पङ्‌लेएनो एङ्‍य्‍हीत,

‘एङ्‍य्‍हीचे चु तले पीत्‍पल?’

बी ङ्‌योत्‍ज्‍यी पङ्‌सम्,

‘प्रभुत चु तो:बल मुब’ बी पङो।”

३२ होत्‍तज्‍यीम् थेङ्‌य्‍ही य्‍हर्‌मम् येसुचे सुङ्‌ब र्‌हङ्‌लेनो य्‍हरु बुङ्‌गु गी: दोज्‍यी।

३३ थेङ्‍य्‍हीचे य्‍हरु बुङ्‌गुत पीत्‍टीमम् बुङ्‌गुकी न्‍याबोचे थेङ्‍य्‍हीत पङ्‌ज्‍यी,

“एङ्‍य्‍हीचे चुत तले पीत्‍टीबल?”

३४ थेङ्‍य्‍हीचे,

“प्रभुत चु तो:बल मुब,”

बी पङ्‌ज्‍यी।

३५ ओसेम् थेङ्‍य्‍हीचे य्‍हरु बुङ्‌गुत येसुज बज्‍यी।

य्‍हरु बुङ्‌गुइ गोरी थेङ्‌य्‍हीइ ग्‍या तीत्‍ज्‍यीम् हुजु जोरी येसुत स्‍य्‍हुपुङ्‌बरी र्‌हो लज्‍यी।

३६ येसु हुजुरी क्रेत्‍ज्‍यीम् स्‍ये:टीमम् म्‍हीमाचे स्‍य्‍हेस स्‍य्‍हेङ्‌ज्‍यीम् र्‌हङ्‌की ग्‍यामा ग्‍यम्‍री तीत्‍पीन्‍ज्‍यी। b

३७ येसु यरुसलेमकी रेइकी जैतुन पङ्‌बे गङ्‌की क्रसु ग्‍यम्‍री दोखज्‍यी।

हुजु बेलोरी थेङ्‌की य्‍हक्‍को चेलामाचे थेङ्‌चे स्‍य्‍हेङ्‌बे अचम्‍मइ लक्‍मा ह्‍वल् लज्‍यीम् तङ्‌-तङ्‌ज्‍यीम् केत् ङ्‌हच्‍छ्‌यङ् तेत्‍ज्‍यीम् परमेस्‍वर्‌त तोप्‍प थाल्‍दीज्‍यी।

३८ “परमप्रभुइ छेन्‍री ब्‍योन्‍खबे राजाचे

मोलम् यङ्‍खइ,

स्‍वर्‌गरी सान्‍ती तखइ,

ओसेम् गोदोब्‍न्‍हङ्‍की जोइ परमेस्‍वरकी महीमा तखइ!”

३९ तर य्‍हक्‍को म्‍हीमा न्‍हङ्‌चे कोइ-कोइ फरीसीमाचे येसुत,

“लोप्‍पोन्,

थेङ्‌की चेलामात कुटीले टीउ बी सुङो” बी पङ्‌ज्‍यी।

४० येसुचे,

“ङ एङ्‌यीमात पङ्‌ब,

थेङ्‌यीमा कुटी टीज्‍यी पङ्‌सम् युङ्‌बमा क्रीङ्‌स्‍ये मुब” बी सुङ्‌ज्‍यी।

यरुसलेमकी लागी:री येसु क्रा:जेत्‍पल

४१ येसु यरुसलेम सहरकी रेइरी दोखजेत्‍मम् थेङ्‌चे सहरत स्‍य्‍ही:ज्‍यीम् क्राजेत्‍ज्‍यी।

४२ ओसेम् सुङ्‌ज्‍यी,

“यरुसलेमकी म्‍हीमा,

सान्‍ती ताचे बब बी एङ्‌यीमाचे तीङ्‌यीएनो स्‍ये:बल य्‍हीन्‍लेनो तस्‍येल।

तर देरेम् हुजु एङ्‌यीमा ग्‍यम्‍से छुम्‍बल मुब।

४३ चोतेबे बेलोएनो खस्‍ये मुब,

एङ्‌यीमाइ सत्रुमाचे एङ्‌यीमात खन बीबीचेनो र्‌होत्‍ज्‍यीम् दुङ्‌स्‍ये मुब।

४४ ओसेम् थेङ्‌यीमाचे एइ सहर्‌तेङ् एइ कउरु न्‍हङ् मुबे म्‍हीमात नास् लस्‍ये मुब।

ओसेम् थेङ्‌यीमाचे युङ्‌ब गी:एनो अस्‍हीनले थेन्‍स्‍ये अरे।

तलेपङ्‌सम् परमेस्‍वरचे एत थर्‌नलबरी ब्‍योन्‍युबे बेलो एचे अस्‍ये।”

येसु परमेस्‍वरत तेन्‍बे दीम्‍री

(मत्‍ती २१:१२-१७; मर्‌कुस् ११:१५-१९; युहन्‍ना २:१३-२२)

४५ हुजु लीप्‍चे येसु परमेस्‍वरत तेन्‍बे दीम्‍री स्‍ये:जेत्‍ज्‍यी।

ओसेम् थेङ्‌चे परमेस्‍वरत तेन्‍बे दीम्‍री छोङ् स्‍य्‍हेङ्टीबलमात लब्‍जेत्‍ज्‍यी।

४६ ओसेम् थेङ्‌यीमात चोले सुङ्‌ज्‍यी,

“पर्‌मे्‍स्‍वर्‌चे सुङ्‌बल धर्‌मसास्‍त्ररी चोले ब्रीबल मुब,

‘ङइ दीम् प्रार्‌थना स्‍य्‍हेङ्‌बे दीम् तथोब।’

तर एङ्‌यीमाचे य्‍होमा टीबे ग्‍ला स्‍य्‍हेङ्‌बल मुब।”

४७ ओसेम् येसुचे दीन्‍लनो परमेस्‍वरत तेन्‍बे दीम्‍री लोप्‍जेत्‍ज्‍यी।

तर ङ्‌हच्‍छ्‌यङ् पुजाहारीमा,

धर्‌म-लोप्‍पोन्‍मातेङ् म्‍हीमाकी अगुवामाचे थेङ्‌त सेत्‍प म्‍हइब मुबल।

४८ तर थेङ्‌यीमाचे थेङ्‌त सेत्‍परी मौक अयङ्।

तलेपङ्‌सम् जम्‍मा म्‍हीमा थेङ्‌की फ्रोइत सेम् य्‍हङ्‌सेनो ङ्‌येन्‍टीब मुबल।

a 

19:13 म्‍हर्‌की पइस चु म्‍हर्‌की पइस गी: पङ्‍ब चइ म्‍ही गी:त ल सोम् स्‍यी दीन् च्‍यी म्‍हेल पीन्‍ब योब।

b 

19:36 यहुदीमाकी लागीरी ङ्‌हच्‍छ्‌यङ् म्‍ही थेमाकी सहर्‌री खबतेङ् चोले स्‍य्‍हेङ्‌ब मुबल

येसुइ अधीकारकी बारेरी ङ्‌योत्‍पल

(मत्‍ती २१:२३-२७; मर्‌कुस् ११:२७-३३)

२०

१ तीरेत् येसु परमेस्‍वरत तेन्‍बे दीम्‍री म्‍हीमात लोप्‍जेत्‍टीबतेङ् ज्‍यबे सम्‍तर् स्‍येत्‍जेत्‍टीबे बेलोरी ङ्‌हच्‍छ्‌यङ् पुजाहारीमा ओसेम् धर्‌म-लोप्‍पोन्‍मातेङ् अगुवामा बक्‍च्‍य खज्‍यी।

२ ओसेम्,

“ङ्‌यीमात स्‍येतो,

एचे खजु अधीकारचे चु लक्‍मा स्‍य्‍हेङ्‌ब?

एत चु अधीकार खल्‍चे पीन्‍ज्‍यी?”

बी थेङ्‌त ङ्‌योत्‍ज्‍यी।

३ येसुचे थेङ्‌यीमात,

“ङएनो एङ्‌यीमात तम् गी: ङ्‌योत्‍प।

ङत स्‍येतो,

४ युहन्‍नाचे बप्‍तीस्‍मा पीन्‍बे अधीकार परमेस्‍वर् ग्‍यम्‍से यङ्‌ज्‍यी वुइ म्‍ही ग्‍यम्‍से?”

बी सुङ्‌ज्‍यी

५ ओसेम् थेङ्‌यीमा र्‌हङ्‌न्‍हङ्‌रीनो तम् पङ्‌ब थाल्‍दीज्‍यी,

“परमेस्‍वर् ग्‍यम्‍से पङ्‌गे पङ्‌स्‍यीम्,

‘एङ्‌यीमाचे तले युहन्‍नात वीस्‍वास् अस्‍य्‍हेङ्‌बल?’

बी थेचे ङ्‌योत्‍स्‍ये तज्‍यी।

६ तर ङ्‌य्‍हङ्‌माचे म्‍ही ग्‍यम्‍से पङ्‌गे पङ्‌स्‍यीम् जम्‍मा म्‍हीमाचे ङ्‌य्‍हङ्‌मात युङ्‌बचे प्रुङ्‌ज्‍यीम् सेत्‍स्‍ये मुब।

तलेपङ्‌सम् म्‍हीमाचे युहन्‍नात अगमवक्‍त बी वीस्‍वास् स्‍य्‍हेङ्‌ब मुबल।”

७ होत्‍तज्‍यीम् थेङ्‌यीमाचे येसुत पङ्‌ज्‍यी,

“युहन्‍नाचे हुजु अधीकार खनचे यङ्‌ज्‍यी बी ङ्‌यीमाचे स्‍ये:बल अरे।”

८ ओसेम् येसुचे थेङ्‌यीमात सुङ्‌ज्‍यी,

“होलेपङ्‌सम् ङचे चु लक्‍मा खजु अधीकार ग्‍यम्‍से स्‍य्‍हेङ्‌बल बी एङ्‌यीमात ङएनो अस्‍येत्।”

अङ्‌गुर्‌की म्रङ् पीमा स्‍य्‍हेङ्‌बे म्‍हीमा

(मत्‍ती २१:३३-४६; मर्‌कुस् १२:१-१२)

९ हुजु लीप्‍चे येसुचे म्‍हीमात चु अर्‌थ सुङ्‌ज्‍यी,

“म्‍ही गी:चे म्रङ्‌री अङ्‌गुर् सु:ज्‍यीम् पीमारी पीन्‍ज्‍यी।

ओसेम् थे य्‍हक्‍को बर्‌सइ लागी:री ल्‍हो-ल्‍हो य्‍हुल्‍री य्‍हर्‌ज्‍यी।

१० अङ्‌गुर् मीन्‍बे बेलो तब बीसेम् अङ्‌गुर्‌की न्‍याबोचे योक्‍पो गी:त थेइ बो कीन्‍बरी अङ्‌गुर्‌की पीमा स्‍य्‍हेङ्‌बलमाज पीत्‍ज्‍यी।

तर पीमा स्‍य्‍हेङ्‌बलमाचे योक्‍पो‌त तोज्‍यीम् थेन्‌-थेन् दो:पीत्‍ज्‍यी।

११ होत्‍तज्‍यीम् न्‍याबोचे ल्‍हो-ल्‍हो योक्‍पो गी:त पीत्‍ज्‍यी।

तर थेङ्‌यीमाचे हुजु योक्‍पोतएनो दोक्‍ज्‍यीम् पेत्‍न लज्‍यीम् थेन्‌-थेन् दो:पीत्‍ज्‍यी।

१२ ओसेम् न्‍याबोचे ङ्‌य्‍हीकी लीक्‍यम् ल्‍हो-ल्‍हो योक्‍पो गी:त पीत्‍ज्‍यी।

थेङ्‌यीमाचे हुजुतएनो न्‍हेप्‍पो स्‍य्‍हेङ्‌ज्‍यीम् अङ्‌गुर्‌की म्रङ् ग्‍यम्‍से तेत्‍लाज्‍यी।

१३ “हुजु लीप्‍चे न्‍याबोचे र्‌हङ्‌की सेम् न्‍हङ् चोले म्‍हेन्‍ज्‍यी,

‘ङ ता लस्‍ये?

देरेम् ङ ङइ खोबे जत पीत्‍प।

थेङ्‌यीमाचे पक्‍कनो थेतमी स्‍य्‍हेस स्‍य्‍हेङ्‌स्‍ये मुब।’

१४ तर पीमा स्‍य्‍हेङ्‌बलमाचे न्‍याबोइ जत म्रङ्‌ब बीसेम् थेमा न्‍हङ् गी:चे गी:त पङ्‌ज्‍यी,

‘क्‍युजुम् न्‍याबोइ ज य्‍हीम्‍ब।

थेत सेत्‍लागे ओसेम् थेइ अङ्‌गुर्‌की म्रङ् ङ्‌य्‍हङ्‌माल तनलइ।’

१५ होत्‍तज्‍यीम् थेङ्‌यीमाचे थेत अङ्‌गुर्‌की म्रङ् ग्‍यम्‍से फीर्‌च्‍योर् बोर्‌ज्‍यीम् सेत्‍लाज्‍यी।”

येसुचे,

“देरेम् अङ्‌गुर्‌की म्रङ्‌की न्‍याबोचे हुजु पीमा स्‍य्‍हेङ्‌बलमात ता स्‍य्‍हेङ्‌ल?

बी ङ्‌योत्‍जेत्‍ज्‍यी।

१६ ङ एङ्‌यीमात पङ्‌ब,

थे खज्‍यीम् थेङ्‌यीमात सेत्‍लाज्‍यीम् हुजु अङ्‌गुर्‌की म्रङ् ल्‍हो-ल्‍होमात पीन्‍स्‍ये मुब।”

म्‍हीमाचे चु थ्‍ये:ज्‍यीम् पङ्‌ज्‍यी,

“चोतेब खेमेएनो अतखइ!”

१७ ओसेम् येसुचे थेङ्‌यीमात स्‍य्‍ही:ज्‍यीम् सुङ्‌ज्‍यी,

“होलेपङ्‌सम् धर्‌मसास्‍त्ररी चोले ब्रीबल ता य्‍हीम्‍ब?

‘दीम् स्‍य्‍हेङ्‌बे कर्‌मीमाचे लक् अत

पङ्‌ज्‍यीम् ख्‍लाबे युङ्‌ब,

स्‍हुर् युङ्‌ब तखज्‍यी।’a

१८ “हुजु युङ्‌बइ जोरी तइबलमा जम्‍मनो छर्‌छुर्‌ले थीस्‍ये मुब।

ओसेम् हुजु युङ्‌ब खलइ जोरी तइज्‍यी हुजु म्‍ही छ्‌यक्‍छ्‍यीक् तस्‍ये मुब।”

तीरो फाबे बारेरी ङ्‌योत्‍पल

(मत्‍ती २२:१५-२२; मर्‌कुस् १२:१३-१७)

१९ धर्‌म-लोप्‍पोन्‍मातेङ् ङ्‌हच्‍छ्‌यङ् पुजाहारीमाचे येसुत हुजु बेलोरीनो चुङ्‌ब छ्‌यज्‍यी।

तलेपङ्‌सम् थेङ्‌चे हुजु अर्‌थ थेङ्‌यीमाकी बीरुद्‍दरी सुङ्‌बल बी थेङ्‌यीमाचे स्‍ये:बल मुबल।

तर थेङ्‌यीमा म्‍हीमातेङ् लोङ्‌ब मुबल।

२० होत्‍तज्‍यीम् थेङ्‌यीमाचे येसुत चुङ्‌बे मौक च्‍याबरी र्‌हङ्‌चे र्‌हङ्‌त ज्‍यब ङोन्‍ब म्‍हइबे म्‍हीमात येसुज पीत्‍ज्‍यी।

येसुचे न्‍होङ्‌बे तम् थोल्‍ज्‍यी पङ्‌सम् थेङ्‌की तम्‍रीनो फसइतीज्‍यीम् थेङ्‌यीमाचे रोमी सरकारकी यारी सोप्‍तीब म्‍हइब मुबल।

२१ हुजु म्‍हीमाचे येसुत ङ्‌योत्‍ज्‍यी,

“लोप्‍पोन्,

ङ्‌यीमात था मुब,

थेङ्‌चे तबे तम्‍कीनो सुङ्‌बतेङ् लोप्‍जेत्‍प।

ओसेम् थेङ्‌चे म्‍हीमाइ ली स्‍य्‍ही:ज्‍यीम् फ्रोइ असुङ्।

तर थेङ्‌चे परमेस्‍वरकी देमेन्‍की ग्‍यम् ङोन्‍जेत्‍प।

२२ देरेम् ङ्‌यीमात सुङ्‌जेतो,

ङ्‍य्‍हङ्‍की नीयम् अनुसार रोम्‍की राजा कैसरत तीरो फाब तब वुइ अत?”

२३ तर येसुचे थेङ्‌यीमाकी कपटी सेम् खेम्‍ज्‍यीम् थेङ्‌यीमात सुङ्‌ज्‍यी,

२४ “ङत पइस गी: ङोनो,

हुजुरी खलइ ली:तेङ् मीन् ब्रीबल मुब?”

थेङ्‌यीमाचे,

“रोम्‍की राजा कैसरल” बी पङ्‌ज्‍यी।

२५ ओसेम् येसुचे,

“होलेपङ्‌सम् कैसरल जती कैसरत पीनो।

ओसेम् परमेस्‍वर्‌ल जती परमेस्‍वर्‌त पीनो” बी सुङ्‌ज्‍यी।

२६ थेङ्‌यीमाचे म्‍हीमाइ ङ्‍होन्‍सङ् थेङ्‌त तेइ तम्‍रीएनो फसइतीज्‍यीम् चुङ्‌ब अखम्।

होत्‍तज्‍यीम् थेङ्‌यीमा थेङ्‌की जवाफ्‍री थोम्‍ज्‍यीम् कुटीले टीज्‍यी।

पुनरुत्‍थानकी बारेरी ङ्‌योत्‍पल

(मत्‍ती २२:२३-३३; मर्‌कुस् १२:१८-२७)

२७ हुजु लीप्‍चे सदुकीमा येसुज खज्‍यी।

थेङ्‌यीमाचे स्‍यीज्‍यीम् लीक्‍यम् पुनरुत्‍थान अत बी वीस्‍वास् स्‍य्‍हेङ्‌ब मुबल।

२८ ओसेम् थेङ्‌त ङ्‌योत्‍ज्‍यी,

“लोप्‍पोन्,

मोसाचे ङ्‌य्‍हङ्‌मात ब्रीज्‍यीम् पीन्‍बे नीयम्‍री,

‘खल्‍ल पङ्‌लेएनो अज्‍योचे भ्‍या स्‍य्‍हेङ्‌ज्‍यीम् कोलमा अतननो स्‍यीज्‍यी पङ्‌सम् थेइ अलेचे अज्‍योइ लागी:री कोलमा bतखइ बी चङ्‌त भ्‍या स्‍य्‍हेङ्‌थोब’ बी ब्रीबल मुब।

२९ ग्‍ला गी:री अज्‍यो-अलेमा थेत् ङ्‌यीस् मुबल।

अज्‍यो ग्रेन्‍चे भ्‍या स्‍य्‍हेङ्‌ज्‍यी।

तर कोलमा अतननो थे स्‍यीज्‍यी।

३० होत्‍तज्‍यीम् अले मइलचे अज्‍यो स्‍यीबे चङ्‌त भ्‍या स्‍य्‍हेङ्‌ज्‍यी।

तर थेलएनो कोलमा अतननो स्‍यीज्‍यी।

३१ हुजु लीप्‍चे अले सइलतएनो होलेनो तज्‍यी।

होलेनो थेत् ङ्‌यीस्‍चेनो भ्‍या स्‍य्‍हेङ्‌ज्‍यी।

तर कोलमा अतननो थेत् ङ्‌यीस्‍नो स्‍यीज्‍यी।

३२ ज्‍यु:री हुजु अमकोलएनो स्‍यीज्‍यी।

३३ देरेम् ङ्‌यीमात सुङ्‌जेतो स्‍यीज्‍यीम् लीक्‍यम् पुनरुत्‍थान् तबे बेलोरी हुजु अमकोल खलइ म्रीङ् तब?

तलेपङ्‌सम् हुजु अमकोलतेङ् थेत् ङ्‌यीस्‍चेनो भ्‍या स्‍य्‍हेङ्‌बल मुबल।”

३४ येसुचे थेङ्‌यीमात सुङ्‌ज्‍यी,

“भ्‍या चइ चु जम्‍बुलीङ्‌की म्‍हीमाचेकीनो स्‍य्‍हेङ्‌ब ओसेम् स्‍य्‍हेङ्‍पीन्ब।

३५ तर स्‍यीज्‍यीम् लीक्‍यम् पुनरुत्‍थान् तबरी योग्‍य तबलमाचे हुजु बेलोरी भ्‍या अस्‍य्‍हेङ् ओसेम् स्‍य्‍हेङ्‌अपीन्।

३६ थेङ्‌यीमा खेमेएनो अस्‍यी।

तलेपङ्‌सम् थेङ्‌यीमा स्‍वर्‌गदुत्‍मा र्‌हङ्‌ब तब।

थेङ्‌यीमा स्‍यीज्‍यीम् लीक्‍यम् पुनरुत्‍थान तबल तज्‍यीम् परमेस्‍वरकी कोलमा तब।

३७ परमप्रभुचे लुम्‍टीबे जीङ्न्‍हङ्‌चे मोसात,

‘ङ अब्राहमकी परमेस्‍वर,

इसाहककी परमेस्‍वर ओसेम् याकुबकी परमेस्‍वर य्‍हीम्‍ब’c बी सुङ्‌बल थ्‍ये:ज्‍यीम् मोसाचे ब्रीबल मुबल।

स्‍यीज्‍यीम् लीक्‍यम् पुनरुत्‍थान तब बी चुजेएनो ङोन्‍बल मुब।

३८ थेङ् स्‍यीबलमाकी परमेस्‍वर अय्‍हीन्।

तर सोम्‍बोमाकी परमेस्‍वर य्‍हीन्‍ब।

तलेपङ्‌सम् थेङ्‌की लागी:री जम्‍मनो सोम्‍बो मुब।”

३९ कोइ-कोइ धर्‌म-लोप्‍पोन्‍माचे,

“लोप्‍पोन्,

र्‌हङ्‌चे तबे फ्रोइनो सुङ्‌ज्‍यी।”

बी पङ्‌ज्‍यी।

४० हुजु लीप्‍चे खल्‍चेएनो येसुत तइ तमेएनो ङ्‌योत्‍प अखम्।

ख्रीष्‍ट खलइ ज

(मत्‍ती २२:४१-४६; मर्‌कुस् १२:३५-३७)

४१ येसुचे म्‍हीमात ङयोत्‍जेत्‍ज्‍यी,

“थेङ्‌यीमाचे मुक्‍ती न्‍हङ्‌बे ख्रीष्‍टत खले दाऊदकी ज य्‍हीम्‍ब बी पङ्‌ब?

४२-४३ तलेपङ्‌सम् दाऊदचे र्‌हङ्‌चेनो ब्रीबे भजनसंग्रहरी चोले ब्रीबल मुब;

परमप्रभुचे ङइ प्रभुत सुङ्‌ज्‍यी,

‘ङचे एइ सत्रुमात एइ कङ् थीङ् दुङ्‌री अथेन्‍गदे सम्‍म ए ङइ केत् या पट्‍टीचे टीउ।’ d

४४ दाऊदचे मुक्‍ती न्‍हङ्‌बे ख्रीष्‍टत ‘प्रभु’ पङ्‌ब पङ्‌सम् थे खले दाऊदकी ज तब?”

धर्‌म-लोप्‍पोन्‍माकी बीरुद्‍दरी चेतावनी

(मत्‍ती २३:१-३६; मर्‌कुस् १२:३८-४०)

४५ जम्‍मा म्‍हीमाचे ङ्‌येन्‍टीबे बेलोरी येसुचे थेङ्‌की चेलामात सुङ्‌ज्‍यी,

४६ “धर्‌म-लोप्‍पोन्‍मा ग्‍यम्‍से होसीयार् तउ।

थेङ्‌यीमा म्‍हीमाचे च्‍याखइ बी र्‌हीङ्‌ब र्‌हीङ्‌बे येन् येन्‍ज्‍यीम् कोर्‌बरी तङ्‌ब।

ओसेम् थेङ्‌यीमा बजार्‌री ब्रबे बेलोरी स्‍य्‍हेस स्‍य्‍हेङ्‌ज्‍यीम् लस्‍सो पङ्‌खइ म्‍हेन्‍ब।

ओसेम् डोन् चबे ग्‍लातेङ् यहुदीमा र्‌हुप् तबे दीम्‍मारी स्‍य्‍हेस यङ्‌बे ग्‍लारी टीब म्‍हइब।

४७ थेङ्‌यीमाचे रेम्‍बो स्‍यीबे अमकोलमाइ दीम्‍नम् ब्‍येन्‍ब।

ओसेम् र्‌हङ्‌त ज्‍यब ङोन्‍बे लागी:री प्रार्‌थना र्‌हीङ्‌नले स्‍य्‍हेङ्‌ब।

थेङ्‌यीमाचे चइ य्‍हक्‍को अज्‍यबे सजाय यङ्‌स्‍ये मुब।”

a 

20:17 भजनसंग्रह ११८:२२

b 

20:28 कोलमा चु कोलमा पङ्‌बल चइ अलेचे चङ्‌त भ्‍या स्‍य्‍हेङ्‌ज्‍यीम् न्‍हबे ङोन्‍ग्‍यम्‍की कोल य्‍हीन्‍ब। हुजु कोल ग्‍यम्‍से न्‍हबलमा अज्‍योइ खलक् तब

c 

20:37 प्रस्‍थान ३:१-६

d 

20:42-43 भजनसंग्रह ११०:१, २०:४२-४३

रेम्‍बो स्‍यीबे अमकोलचे पीन्‍बे भेटी

(मर्‌कुस् १२:४१-४४)

२१

१ येसुचे स्‍ही:जेत्‍मम् परमेस्‍वरत तेन्‍बे दीम्‍री भेटी युबे तङ्‌लोरी बरु म्‍हीमाचे र्‌हङ्‌-र्‌हङ्‌की भेटी युटीबल म्रङ्‌जेत्‍ज्‍यी।

२ ओसेम् थेङ्‌चे रेम्‍बो स्‍यीबे प्रङ्‌न अमकोल गी:चेएनो स्‍हङ्‌मोइ पइस ङ्‌य्‍ही युटीबल म्रङ्‌जेत्‍ज्‍यी।

३ चु म्रङ्‌ज्‍यीम् येसुचे सुङ्‌ज्‍यी,

“ङ एङ्‌यीमात देमेन्‍नो पङ्‌ब,

चु रेम्‍बो स्‍यीबे प्रङ्‌न अमकोलचे ल्‍हो-ल्‍होचे बीमम् य्‍हक्‍को भेटी युबल मुब।

४ तलेपङ्‌सम् बरुमाचे र्‌हङ्‌तेङ् मुबे य्‍हक्‍को न्‍हङ्‌से युज्‍यी।

तर रेम्‍बो स्‍यीबे प्रङ्‌न अमकोलचे चइ थेत चब थुङ्‌बरीकीनो मुबलेएनो जम्‍म युज्‍यी।”

येसुचे परमेस्‍वरत तेन्‍बे दीम् फुप्‍स्‍येकी बारेरी सुङ्‌जेत्‍पल

(मत्‍ती २४:१-१४; मर्‌कुस् १३:१-१३)

५ कोइ-कोइ चेलामाचे,

“ज्‍यब-ज्‍यबे युङ्‌बमातेङ् म्‍हीमाचे युबे भेटीमाa कोल्‍ज्‍यीम् ज्‍यनले छ्‌यबे चु परमेस्‍वरत तेन्‍बे दीम् गत्‍ते छन्‍द खबल!”

बी पङ्‌टीब मुबल।

ओसेम् येसुचे सुङ्‌ज्‍यी,

६ “चोतेबे बेलो खस्‍ये मुब,

एङ्‌यीमाचे म्रङ्‌बे चु जम्‍मा युङ्‌बमा गी:एनो अफुप्‍नले टीस्‍ये अरे,

जम्‍मनो फुप्‍स्‍ये मुब।”

७ ओसेम् थेङ्‌यीमाचे येसुत,

“लोप्‍पोन्,

चोतेब खेम तस्‍ये मुब?

चोतेब तयम्‍बल मुब बी ङ्‌यीमाचे खतेबे चीनो म्रङ्‌स्‍ये मुब?”

बी ङ्‌योत्‍ज्‍यी।

८ येसुचे सुङ्‌ज्‍यी,

“एङ्‌यीमा होसीयार् तज्‍यीम् टीउ,

एङ्‌यीमात खल्‍चेएनो अलुखइ।

तलेपङ्‌सम् य्‍हक्‍को म्‍हीमा ङइ मीन्‍री ‘ङनो ख्रीष्‍ट य्‍हीम्‍ब’ ओसेम् ‘बेलो खज्‍यीन्‍बल मुब’ बी पङ्‌ज्‍यीम् खस्‍ये मुब।

तर थेङ्‌यीमाकी लीप्‍चे थङ्‌यीउ।

९ य्‍हुल्‍मा छेत्‍पल ओसेम् य्‍हुल् न्‍हङ्‌रीनो छेत्‍पल थ्‍ये:बे बेलोरी एङ्‌यीमा थलोङो।

तलेपङ्‌सम् चोतेबमा जम्‍बुलीङ् नास् तब बीमम् ङोन्‍ग्‍यम् तनोथोस्‍ये मुब।

तर हुजु बेलोरीनो जम्‍बुलीङ् नास् अत!”

१० येसुचे देबेएनो सुङ्‌ज्‍यी,

“जाती-जातीमा छेत्‍स्‍ये मुब।

ओसेम् य्‍हुल्‍माकी बीरुद्‍दरी य्‍हुल्‍मा रे:स्‍ये मुब।

११ ओसेम् ङ्‍हच्‍छ्‍यङ्-ङ्‍हच्‍छ्‍यङ् सङ्‌गुल्मा खस्‍ये मुब।

ओसेम् खनबीबीनो अनीकाल्‍मातेङ् य्‍हम्‍मा खस्‍ये मुब।

मुरी ङ्‍हच्‍छ्‍यङ्-ङ्‍हच्‍छ्‍यङ् लोङ्‌बे चीनोमा म्रङ्‌स्‍ये मुब।

१२ “तर चुमा तब बीमम् ङोन्‍ग्‍यम् एङ्‌यीमात ङइ तम् ङ्‌येन्‍बल पङ्‌ज्‍यीम् म्‍हीमाचे चुङ्‌ज्‍यीम् दुख पीन्‍स्‍ये मुब।

एङ्‌यीमात यहुदीमा र्‌हुप् तबे दीम्‍मारी सोप्‍तीज्‍यीम् जेल्‍री च्‍युप्‍स्‍ये मुब।

ओसेम् एङ्‌यीमात राजामातेङ् सासक्‍माकी ङोन्‍ग्‍यम् रप्‍पुङ्‌स्‍ये मुब।

१३ हुजु बेलोरी चइ एङ्‌यीमाचे ङइ बारेरी स्‍येत्‍पे मौक यङ्‌स्‍ये मुब।

१४ तर एङ्‌यीमाचे र्‌हङ् थर्‌बे लागीरी थेङ्‌यीमाकी ङोन्‍ग्‍यम् ता पङ्‌स्‍ये बी ङोन्‍नो गत्‍तेएनो थछेरो।

१५ तलेपङ्‌सम् ङ एङ्‌यीमात चोतबे तम्‍की छी:तेङ् बुद्‍दी पीन्‍स्‍ये मुब।

एङ्‌यीमात अखोबलमाचे एङ्‌यीमाइ तम् थाज्‍यीम् जवाफ्‍एनो फाब खम्‍स्‍ये अरे।

१६ एङ्‌यीमात र्‌हङ्‌की अप-अम,

अज्‍यो-अले,

म्‍हेम्‍हे-फे:बेमातेङ् र्‌होमाचेएनो चुङ्‍नलपीन्‍स्‍ये मुब।

ओसेम् एङ्‍यीमान्‍हङ्‌री कोइ-कोइत म्‍हीमाचे सेत्‍नलपुङ्‌स्‍ये मुब।

१७ एङ्‌यीमात ङइ तम् ङ्‌येन्‍बल पङ्‌ज्‍यीम् म्‍हीमा जम्‍मचे अखोस्‍ये मुब।

१८ तर एङ्‌यीमाइ क्र बाकीएनो तेइस्‍ये अरे।

१९ खतेबे दुख खलेएनो ना:ज्‍यीम् टीज्‍यी पङ्‌सम् एङ्‌यीमाचे खेमेएनो अबेबे जीवन् यङ्‌स्‍ये मुब।”

येसुचे यरुसलेम् नास् तस्‍येकी बारेरी सुङ्‌जेत्‍पल

(मत्‍ती २४:१५-२१; मर्‌कुस् १३:१४-१९)

२० “यरुसलेम् सहरत सीपाहीमाचे घेर्‌तीबल म्रङ्‌ब बीसेम् हुजु सहरल नास् तबे बेलो खज्‍यीन्‍बल बी एङ्‌यीमाचे स्‍ये:गो।

२१ हुजु बेलोरी यहुदीय प्रदेस्‍री मुबलमा गङ्‌तोर् छ्‌योङ् य्‍हर्‌खइ,

सहर न्‍हङ्‌री मुबलमाचे सहर ख्‍लेथेन्‍खइ ओसेम् न्‍हारी मुबलमा सहर्‌री दो:ज्‍यीम् थखखइ।

२२ तलेपङ्‌सम् हुजु चइ सजाय यङ्‌बे दीन्‍मा य्‍हीम्‍ब।

ओसेम् धर्‌मसास्‍त्ररी ब्रीबे जम्‍मा तम् पुरा तनोतस्‍ये मुब।

२३ हुजु दीन्‍मा फोरी कोल मुबे अमकोलतेङ् ङ्‌य्‍हे ख्‍वाबे अममाकी लागी:री गत्‍ते लोङ्‌बल तस्‍ये मुब।

तलेपङ्‌सम् चु य्‍हुल्‍की म्‍हीमात ना:नो अखम्‍बे दुखतेङ् परमेस्‍वरकी सजाय खस्‍ये मुब।

२४ हुजु बेलोरी कोइ-कोइत गोच्‍जचे तम्‍ज्‍यीम् सेत्‍स्‍ये मुब,

कोइ-कोइत चुङ्‌ज्‍यीम् ल्‍हो-ल्‍हो य्‍हुल्‍माचे बोर्‌स्‍ये मुब।

ओसेम् यहुदी अय्‍हीन्‍बे म्‍हीमाकी बेलो अबे गदे थेङ्‌यीमाचे यरुसलेमत च्‍येन्‍ज्‍यीम् टीस्‍ये मुब।”

म्‍हीइ ज दो:ज्‍यीम् ब्‍योन्‍युस्‍येकी बेलो

(मत्‍ती २४:२९-३१; मर्‌कुस् १३:२४-२७)

२५ “लनी,

दीनीतेङ् सार्‌मारी खेमेएनो अम्रङ्‌बे चीनोमा म्रङ्‌स्‍ये मुब।

ओसेम् समुन्‍द्र ङ्‌य्‍हबतेङ् ङ्‌हच्‍छ्‌यङ् लोङ्‌बे छाल्‍माचे लज्‍यीम् जम्‍बुलीङ्‌की जम्‍मा म्‍हीमा लोङ्‌स्‍ये मुब।

२६ जम्‍बुलीङ्‌री खयम्‍टीबे दुख म्रङ्‌ज्‍यीम् म्‍हीमा लोङ्‌ज्‍यीम् स्‍यीब र्‌हङ्‌ले गुर्‌स्‍ये मुब।

तलेपङ्‌सम् मुरी मुबे सक्‍तीमा य्‍होङ्‌स्‍ये मुब।

२७ हुजु लीप्‍चे म्‍हीइ ज मुक्‍पन्‍हङ् ङ्‌हच्‍छ्‌यङ् सक्‍तीतेङ् महीमारी युटीबल म्रङ्‌स्‍ये मुब।

२८ होले तबल म्रङ्‌बे बेलोरी एङ्‌यीमाचे रप्‍ज्‍यीम् अङ्‌ले मुक्‍तीङ् च्‍याको।

तलेपङ्‌सम् एङ्‌यीमाकी उद्‍दार् ग्‍योन्‍नो खस्‍ये मुब।”

नेभारा दोङ्‌बोइ अर्‌थ

(मत्‍ती २४:३२-३५; मर्‌कुस् १३:२८-३१)

२९ हुजु लीप्‍चे येसुचे थेङ्‌यीमात चोतेबे अर्‌थ गी: सुङ्‌ज्‍यी,

“नेभारातेङ् ल्‍हो-ल्‍हो जम्‍मा दोङ्‌बोमात च्‍याको,

३० दोङ्‌बोमारी बुर्‌लो बुबल म्रङ्‌बतेङ् एङ्‌यीमाचे छप्‍प ल खयम्‍नेम् बी स्‍ये:ब।

३१ होलेनो चु जम्‍मा तम्‍मा तटीबल म्रङ्‌बतेङ् परमेस्‍वरकी य्‍हुल् खयम्‍नेम् बी एङ्‌यीमाचे स्‍ये:स्‍ये मुब।

३२ देमेन्‍नो ङ एङ्‌यीमात पङ्‌ब,

चु जम्‍मा तम्‍मा पुरा अतगदे चु पुस्‍तइ म्‍हीमा नास् तस्‍ये अरे।

३३ मुतेङ् जम्‍बुलीङ् म्‍हज्‍यीम् य्‍हर्‌स्‍ये मुब।

तर ङचे पङ्‌बे तम्‍मा खेमेनो म्‍हस्‍ये अरे।”

होसीयार् तउ

३४ “होसीयार् तज्‍यीम् टीउ,

य्‍हक्‍को चबथुङ्‌ब लज्‍यीम् ङ्‌य्‍हेज्‍यीम् थब्रउ।

ओसेम् चु जीवनकी लागी:री थछेरो,

अय्‍हीन् पङ्‌सम् एङ्‌यीमाइ सेम् न्‍होङ्‌स्‍ये मुब।

ओसेम्,

हुजु दीन्‍री एङ्‌यीमा तीक्‍कुरीनो वरी स्‍यप्‍प र्‌हङ्‌ले स्‍यप्‍स्‍ये मुब।

३५ तलेपङ्‌सम् चोलेनो हुजु दीन् जम्‍बुलीङ्‌की जम्‍मा म्‍हीमाइ क्ररी खस्‍ये मुब।

३६ खेमा पङ्‌लेएनो होसीयार् तज्‍यीम् टीउ।

हुजु लोङ्‌न तस्‍येकी बेलोरी थर्‌ज्‍यीम् म्‍हीइ जइ ङोन्‍ग्‍यम् रप्‍प खम्‍खइ बी प्रार्‌थना स्‍य्‍हेङो।”

३७ हुजु बेलोरी येसुचे दीन् र्‌हङ्‌स्‍यीनो परमेस्‍वरत तेन्‍बे दीम्‍री लोप्‍जेत्‍टीब मुबल।

ओसेम् ङ्‌येस्‍ये तब बीसेम् म्‍हुन र्‌याबे लागी:री जैतुन् पङ्‌बे गङ्‌री स्‍ये:जेत्‍प मुबल।

३८ स्‍य्‍होरी मी: छीरीरीले म्रङ्‌मनो य्‍हक्‍को म्‍हीमा परमेस्‍वरत तेन्‍बे दीम्‍री थेङ्‌की फ्रोइ ङ्‌येन्‍बरी खब मुबल।

a 

21:5 भेटीमा हुजु बेलोरी म्‍हीमाचे भेटी टङकीनो अयुनले ल्‍हो-ल्‍हो स्‍य्‍हेमाएनो (म्‍हर, म्‍हुइ, स्‍हङ्‌मो, चोतेबमा ल्‍हो-ल्‍हो स्‍य्‍हेएनो) युब मुबल।

येसुत चुङ्‌पीन्‍बरी यहुदा ङ्‌येन्‍बल

(मत्‍ती २६:१-५, १४-१६; मर्‌कुस् १४:१-२, १०-११; युहन्‍ना ११:४५-५३)

२२

१ हुजु बेलोरी खमीर् अयुबे ग्‍येङ् चज्‍यीम् म्‍हन्‍दीबे नीस्‍तार पर्‌व खयम्‍बल मुबल।

२ ओसेम् ङ्‌हच्‍छ्‌यङ् पुजाहारीमातेङ् धर्‌म-लोप्‍पोन्‍माचे येसुत सेत्‍पे मौक च्‍याटीब मुबल।

तर थेङ्‌यीमा म्‍हीमातेङ् लोङ्‌ब मुबल।

३ हुजु लीप्‍चे चुङ्‌ङ्‌य्‍ही चेलामा न्‍हङ्‌की यहुदा इस्‍करीयोतकी सेम् न्‍हङ् सैतान् वङ्‌ज्‍यी।

४ ओसेम् यहुदा ङ्‌हच्‍छ्‌यङ् पुजाहरीमातेङ् परमेस्‍वरत तेन्‍बे दीम् रुङ्‌बलमाकी हाकीम्माज ङ्‌यीज्‍यीम् येसुत चुङ्‌पीन्‍बरी तम् डी:ज्‍यी।

५ ओसेम् थेङ्‌यीमा तङ्‌ज्‍यीम् थेत टङ पीन्‍ब पङ्‌ज्‍यी।

६ होत्‍तज्‍यीम् यहुदाचे तब पङ्‌ज्‍यी।

ओसेम् थेचे येसुत य्‍हक्‍को म्‍हीमा अरेबे बेलोरी चुङ्‌नलपीन्‍बे मौक च्‍याब थाल्‍दीज्‍यी।

ज्‍यु:की डोन्

(मत्‍ती २६:१७-३०; मर्‌कुस् १४:१२-२६; युहन्‍ना १३:२१-३०; १ कोरीन्‍थी ११:२३-२५)

७ खमीर् अयुबे ग्‍येङ् चज्‍यीम् म्‍हन्‍दीबे नीस्‍तार पर्‌बरी ग्‍यु बोक सेत्‍ज्‍यीम् ठा पीन्‍बे दीन् खबल मुबल।

८ होत्‍तज्‍यीम् येसुचे पत्रुसतेङ् युहन्‍नात,

“ङ्‌यीज्‍यीम् नीस्‍तार् पर्‌ब म्‍हन्‍दीबरी ङ्‌य्‍हङ्‌माइ लागी:री डोन् तयार् स्‍य्‍हेङो” बी पीत्‍जेत्‍ज्‍यी।

९ ओसेम् थेङ्‍य्‍हीचे,

“ङ्‌यी ङ्‌य्‍हीचे डोन् खन तयार् स्‍य्‍हेङ्‌स्‍ये?”

बी ङ्‌योत्‍ज्‍यी।

१० थेङ्‌चे सुङ्‌ज्‍यी,

“एङ्‌य्‍ही सहर्‌री दो:बतेङ् कीइ गाख्री नाबे म्‍ही गी: दोस्‍ये मुब।

थे वङ्‌बे दीम् सम्‍मनो थेइ लीप्‌-लीप् ङ्‌यीउ।

११ ओसेम् दीम्‍की न्‍याबोत,

‘ङइ चेलामातेङ् ङ नीस्‍तार् पर्‌बइ डोन् चबे ग्‍ला खन मुब?’

बी लोप्‍पोन्‍चे ङ्‌योत्‍जेत्‍पल मुब बी पङो।

१२ थेचे एङ्‌य्‍हीत तलजोरी बोर्‌ज्‍यीम् तो:बे स्‍हेमा छ्‌येज्‍यीम थेन्‍बे ग्‍ला ङोन्‍स्‍ये मुब।

हुजुरी डोन् तयार् स्‍य्‍हेङो।”

१३ थेङ्‍य्‍ही ङ्‌यीज्‍यी।

ओसेम् येसुचे सुङ्‌ब र्‌हङ्‌लेनो यङ्‌ज्‍यीम् डोन् तयार् स्‍य्‍हेङ्‌ज्‍यी।

१४ सोल्‍बे बेलो तब बीसेम् येसु प्रेरीतमातेङ् डोन् सोल्‍बरी स्‍य्‍हुजेत्‍ज्‍यी।

१५ येसुचे थेङ्‌यीमात सुङ्‌ज्‍यी,

“ङचे दुख नाब बीमम् ङोन्‍ग्‍यम् एङ्‌यीमातेङ् बक्‍च्‍या नीस्‍तार पर्‌बइ डोन् चबे सेम् य्‍हक्‍को मुबल।

१६ तलेपङ्‌सम् ङ एङ्‌यीमात पङ्‌ब,

परमेस्‍वरकी य्‍हुल्‍री चु डोन्‍की अर्‌थ पुरा अतगदे ङचे चु डोन् फेरी चस्‍ये अरे।”

१७ हुजु लीप्‍चे येसुचे अङ्‌गुर्‌की नीङ्‌गुइ खोरे थो:जेत्‍ज्‍यीम् परमेस्‍वर्‌त होर्‌छ्‌ये न्‍हङ्‌ज्‍यी।

ओसेम् थेङ्‌चे सुङ्‌ज्‍यी,

“न चु कीनो एङ्‍यीमान्‍हङ्‌री जुज्‍यीम् थुङो।

१८ तलेपङ्‌सम् ङ एङ्‌यीमात पङ्‌ब,

परमेस्‍वरकी य्‍हुल् अख गदे ङचे अङ्‌गुर्‌की नीङ्‍गु फेरी थुङ्‌स्‍ये अरे।”

१९ हुजु लीप्‍चे थेङ्‌चे ग्‍येङ् थो:जेत्‍ज्‍यीम् परमेस्‍वर्‌त होर्‌छ्‌ये न्‍हङ्‌ज्‍यी।

ओसेम् ग्‍येङ् स्‍योइज्‍यीम् थेङ्‌यीमात चोले सुङ्‌ज्‍यीम् न्‍हङ्‌ज्‍यी,

“चु एङ्‌यीमाइ लागी:री पीन्‍बे ङइ ल्‍ही य्‍हीम्‍ब।

चु ङइ व्‍हल्‍री स्‍य्‍हेङो।”

२० होलेनो ग्‍येङ् सोल्‍ब बीसेम् अङ्‌गुर्‌की खुकु मुबे खोरे थो:ज्‍यीम् सुङ्‌ज्‍यी,

“चु अङ्‌गुर्‌की नीङ्‍गु ङइ कातेङ् स्‍य्‍हेङ्‌बे छार् बाचा य्‍हीम्‍ब।

चु ङइ का एङ्‌यीमाइ लागी:री य्‍हर्‌पुङ्‌बल मुब।

२१ “तर च्‍याको ङत चुङ्‌पीन्‍स्‍येकी म्‍ही ङतेङ् बक्‍च्‍यानो चटीब मुब।

२२ म्‍हीइ ज चइ परमेस्‍वरकी थु: अनुसार स्‍यीथो:स्‍येनो मुब।

तर धीक्‍कार,

हुजु म्‍हीत खल्‍चे थेङ्‌त चुङ्‌न लपीन्‍ब।”

२३ चु थ्‍ये:ब बीसेम् चेलामाचे “चोतेबे लक् स्‍य्‍हेङ्‌स्‍येकी म्‍ही खल य्‍हीम्‍ब?”

बी गी:चे गी:त थेमा न्‍हङ् ङ्‌योत्‍ज्‍यी।

गोदोब्‍न्‍हङ् ङ्‌हच्‍छ्‌यङ् खल?

(मत्‍ती २०:२५-२८; १९:२८; मर्‌कुस् १०:४२-४५)

२४ ओसेम् चेलामा थेमान्‍हङ्‌री खल ङ्‌हच्‍छ्‌यङ् बी तम् पङ्‌ब थाल्‍दीज्‍यी।

२५ येसुचे थेङ्‌यीमात सुङ्‌ज्‍यी,

“चु जम्‍बुलीङ्‌की राजामाचे म्‍हीमाइ जोरी र्‌हङ्‌चे म्‍हेन्‍ब र्‌हङ्‌बे सासन् स्‍य्‍हेङ्‌ब।

ओसेम् सासक्‍माचे र्‌हङ्‌चे र्‌हङ्‌त ‘ज्‍यब स्‍य्‍हेङ्‌बे म्‍ही’ पङ्‌ब।

२६ तर एङ्‌यीमा चइ होतेब तब अत।

एङ्‍यीमान्‍हङ्‌री खल ङ्‌हच्‍छ्‌यङ् मुब,

हुजु ज्‍यीद तथोब।

ओसेम् खल अगुवा मुब,

हुजु योक्‍पो र्‌हङ्‌ब तथोब।

२७ खल ङ्‌हच्‍छ्‌यङ् य्‍हीम्‍ब?

चब चबरी टीबे म्‍ही वुइ चब क्‍योङ्‌बे योक्‍पो?

चब चबरी टीबे म्‍ही अय्‍हीनो स्‍यीम्?

तर ङ एङ्‌यीमाकी योक्‍पो र्‌हङ्‌ले मुब।

२८ “एङ्‌यीमा चइ ङइ दुखइ बेलोरी ङतेङ्‍नो टीबलमा य्‍हीम्‍ब।

२९ ङइ अपचे ङत सासन् स्‍य्‍हेङ्‌बे अधीकार न्‍हङ्‌जेत्‍प र्‌हङ्‌लेनो ङचेएनो एङ्‌यीमात सासन् स्‍य्‍हेङ्‌बे अधीकार पीन्‍स्‍ये मुब।

३० एङ्‌यीमा ङइ य्‍हुल्‍री ङतेङ् बक्‍च्‍या चबथुङ्‌ब स्‍य्‍हेङ्‌स्‍ये मुब।

ओसेम् ठीमारी टीज्‍यीम् इस्राएलकी खलक् चुङ् ङ्‌य्‍हीइ जोरी सासन् स्‍य्‍हेङ्‌स्‍ये मुब।”

पत्रुसचे येसुत अस्‍य्‍हे पङ्‌स्‍ये मुब बी थेङ्‌चे सुङ्‌जेत्‍पल

(मत्‍ती २६:३१-३५; मर्‌कुस् १४:२७-३१; युहन्‍ना १३:३६-३८)

३१ येसुचे,

“सीमोन,

ङ्‌येनो एङ्‌यीमात व्‍ह क्रप्‍प र्‌हङ्‌ले क्रप्‍परी सैतान्‍चे र्‌हीत्‍पल मुब बी सुङ्‌ज्‍यी।

३२ तर ङचे एइ वीस्‍वास् य्‍हङ्‌य्‍होङ् अतखइ बी प्रार्‌थना स्‍य्‍हेङ्‌बल मुब।

ओसेम् ए ङइज दो:ज्‍यीम् खबतेङ् एइ अलेमात बीस्‍वास्‍री कोङ्‌नलोउ।”

३३ पत्रुसचे,

“प्रभु,

ङ र्‌हङ्‌तेङ् बक्‍च्‍या जेल्‍री ङ्‌यीबतेङ् स्‍यीबरीएनो तयार् मुब” बी पङ्‌ज्‍यी।

३४ तर येसुचे,

“पत्रुस ङ एत पङ्‌ब,

नक भाले ङ्‌य्‍हब बीमम् ङोन्‍ग्‍यम् एचे ङत न्‍हम्‍स्‍य्‍हो स्‍य्‍हो:री सोम्ख्‍यप् सम्‍म अस्‍य्‍हे पङ्‌स्‍ये मुब” बी सुङ्‌ज्‍यी।

टङ, झोला ओसेम् गोच्‍ज

३५ ओसेम् येसुचे चेलमात,

“ङचे एङ्‌यीमात टङ ओसेम् झोलतेङ् पनेइ अबोर्‌नले ङ्‌यीउ पङ्‌बे बेलोरी एङ्‌यीमात तेइ तोज्‍यी?”

बी ङ्‌योत्‍जेत्‍ज्‍यी।

ओसेम् थेङ्‌यीमाचे,

“तेएनो अतो” बी पङ्‌ज्‍यी।

३६ येसुचे सुङ्‌ज्‍यी,

“तर देरे चइ टङ मुबलमाचे टङ नाको,

झोला मुबलामाचे झोला नाको।

ओसेम् एङ्‌यीमा खल्‍तेङ् गोच्‍ज अरेज्‍यी थेचे र्‌हङ्‌की य्‍हुर्‌पे येन् चुङ्‌ज्‍यीम् गोच्‍ज ग्‍लुउ।

३७ तलेपङ्‌सम् ङ एङ्‌यीमात पङ्‌ब,

धर्‌मसास्‍त्ररी ‘थे अपराधीमातेङ् ज्‍याज्‍यी’a बी ब्रीबल ङ ग्‍यम्‍से पुरा तथोब।

तलेपङ्‌सम् ङइ बारेरी ब्रीबल देमेन्‍नो पुरा तटीब मुब।”

३८ चेलामाचे,

“प्रभु,

स्‍हीगो ङ्‌यीमातेङ् गोच्‍ज ङ्‌य्‍ही मुब” बी पङ्‌ज्‍यी।

ओसेम् थेङ्‌चे सुङ्‌ज्‍यी,

“होतेचेनो यो:ब।”

जैतुन् गङ्‌री येसुइ प्रार्‌थना

(मत्‍ती २६:३६-४६; मर्‌कुस् १४:३२-४२)

३९ येसु सहर्‌से डोङ्‌ज्‍यीम् ङोन्‍ग्‍यम् र्‌हङ्‌लेनो जैतुन् पङ्‌बे गङ्‌री स्‍ये:जेत्‍ज्‍यी।

ओसेम् थेङ्‌की चेलामाएनो थेङ्‌तेङ् ङ्‌यीज्‍यी।

४० हुजु गङ्‌री दो:जेत्‍प बीसेम् थेङ्‌चे चेलामात,

“एङ्‌यीमा परीक्षारी अदोखइ बी प्रार्‌थना स्‍य्‍हेङो” बी सुङ्‌ज्‍यी।

४१ हुजु लीप्‍चे थेङ् चेलामा ग्‍यम्‍से चेक्‍पजकी क्‍योर्‌ स्‍ये:ज्‍यीम् पुइ जु:ज्‍यीम् प्रार्‌थना स्‍य्‍हेङ्‌जेत्‍ज्‍यी।

४२ येसुचे सुङ्‌ज्‍यी,

“अप,

थेङ्‌की थु:मुसम् चु दुख ङ ग्‍यम्‍से फे:पीन्‍जेतो।

तर ङचे म्‍हेन्‍ब र्‌हङ्‌ब अय्‍हीन्,

थेङ्‌चे म्‍हेन्‍ब र्‌हङ्‌ब तखइ।”

४३ ओसेम् स्‍वर्‌गचे स्‍वर्‌गदुत् गी: युज्‍यीम् थेङ्‌त सक्‍ती पीन्‍ज्‍यी।

४४ थेङ् ङ्‌हच्‍छ्‌यङ् दुखचे प्‍लीङ्‌बल तज्‍यीम् थेङ्‌चे झेन् य्‍हक्‍को प्रार्‌थना स्‍य्‍हेङ्‌जेत्‍ज्‍यी।

ओसेम् थेङ्‌की टु: काकी थेक्‍मेन् तइब र्‌हङ्‌ले सरी तइटीब मुबल।

४५ प्रार्‌थना स्‍य्‍हेङ्‌ब बीसेम् येसु रे:ज्‍यीम् चेलामाज दो:खमम् थेङ्‌यीमा दुखचे प्‍ले:बल तज्‍यीम् म्‍हेर्‌टीबल मुबल।

४६ थेङ्‌चे थेङ्‌यीमात,

“एङ्‌यीमा तले न्‍हु:टीबल?

रे:गो ओसेम् एङ्‌यीमा परीक्षारी अदोखइ बी प्रार्‌थना स्‍य्‍हेङो” बी सुङ्‌ज्‍यी।

येसुत चुङ्‌बल

(मत्‍ती २६:४७-५६; मर्‌कुस् १४:४३-५०; युहन्‍ना १८:३-११)

४७ येसुचे चु फ्रोइ सुङ्‌टीबे बेलोरीनो य्‍हक्‍को म्‍हीमा दोखज्‍यी।

चुङ्‌ङ्‌य्‍ही चेलामा न्‍हङ्‌की यहुदा चइ हुजु य्‍हक्‍को म्‍हीमाकी ङोन्-ङोन् ग्‍यम् सीत्‍ज्‍यीम् येसुत च्‍योक्‍परी थेङ्‌की रेइरी खज्‍यी।

४८ तर येसुचे थेत,

“यहुदा,

म्‍हीइ जत एचे च्‍योक्‍ज्‍यीम् चुङ्‌पीन्‍ब?”

बी ङ्‌योत्‍जेत्‍ज्‍यी।

४९ येसुतेङ् बक्‍च्‍या मुबे चेलामाचे हुजुरी तब छ्‌यबे तम् म्रङ्‌ज्‍यीम् थेङ्‌त,

“प्रभु,

ङ्‌यीमाचे थेमात गोच्‍जचे तम्‍ब वुइ?”

बी पङ्ज्‍यी।

५० ओसेम् थेङ्‌यीमान्‍हङ्‌री गी:चे गोदोब्‍न्‍हङ्‍की ङ्‌हच्‍छ्‌यङ् पुजाहारीकी योक्‍पोइ केत्‍की न्‍हबीङ् थालाज्‍यी।

५१ तर येसुचे,

“तज्‍यी,

थलो!”

बी सुङ्‌ज्‍यीम् हुजु म्‍हीइ न्‍हबीङ् छुजेत्‍ज्‍यीम् फेन्‍न लजेत्‍ज्‍यी।

५२ हुजु लीप्‍चे येसुत चुङ्‌बरी खबे ङ्‌हच्‍छ्‌यङ् पुजाहारीमा ओसेम् परमेस्‍वरत तेन्‍बे दीम् रुङ्‌बलमाकी हाकीम्‍मातेङ् अगुवामात थेङ्‌चे सुङ्‌ज्‍यी,

“एङ्‌यीमा तले य्‍होत चुङ्‌बरी र्‌हङ्‌ले गोच्‍जतेङ् रोलेमा बज्‍यीम् खबल?

५३ दीन्‍लनो ङ एङ्‌यीमातेङ् परमेस्‍वरत तेन्‍बे दीम्‍री मुबे बेलोरी एङ्‌यीमाचे तले अचुङ्‌?

तर चु म्‍हुन्‍दुङ्‌की सक्‍तीचे सासन् स्‍य्‍हेङ्‌बे बेलो य्‍हीम्‍ब,

ओसेम् एङ्‌यीमालेनो लक् स्‍य्‍हेङ्‌बे बेलो खबल मुब।”

पत्रुसचे येसुत अस्‍य्‍हे पङ्‌बल

(मत्‍ती २६:५७-५८, ६९-७५; मर्‌कुस् १४:५३-५४, ६६-७२; युहन्‍ना १८:१२-१८, २५-२७)

५४ थेङ्‌यीमाचे येसुत चुङ्‌ज्‍यीम् गोदोब्‍न्‍हङ्‍की ङ्‌हच्‍छ्‌यङ् पुजाहारीइ दीम्‍री बोर्‌ज्‍यी।

ओसेम् पत्रुसएनो थेमाइ लीप्-लीप्‍चे खेत्‍नले खज्‍यी।

५५ म्‍हीमा दो गुङ्‌री मे फुत्‍ज्‍यीम् दे:टीब मुबल।

ओसेम् पत्रुसएनो खज्‍यीम् थेमातेङ् बक्‍च्‍या टीज्‍यी।

५६ अमकोल योक्‍पो गी:चे पत्रुसत मे दे:टीबल म्रङ्‌ज्‍यीम् तकातक्‍ले पत्रुसत च्‍याज्‍यीम् पङ्‌ज्‍यी,

“चु चु म्‍हीएनो येसुतेङ् बक्‍च्‍या मुबल।”

५७ तर पत्रुसचे अय्‍हीन् “अङ,

ङचे थेत स्‍ये:बल अरे!”

बी पङ्‌ज्‍यी।

५८ य्‍हम्‍बकी लीप्‍चे म्‍ही गी:चे पत्रुसत म्रङ्‌ज्‍यीम्,

“एनो थेमा न्‍हङ्‌ल गी: य्‍हीम्‍ब” बी पङ्‌ज्‍यी।

तर पत्रुसचे,

“ङ अय्‍हीन्!”

बी पङ्‌ज्‍यी।

५९ ओसेम् घन्‍ट गी: गदे लीप्‍चे ल्‍हो-ल्‍हो म्‍ही गी:चे,

“चु म्‍ही देमेन्‍नो येसुतेङ् मुबल।

तलेपङ्‌सम् थेएनो गालील् ग्‍लाल टीम्” बी पङ्‌ज्‍यी।

६० तर पत्रुसचे पङ्‌ज्‍यी,

“ङचे तेएनो अस्‍य्‍हे एचे ता पङ्‌टीबल!”

थे तम् पङ्‌टीन्-पङ्‌टीन नक भाले ङ्‌य्‍हज्‍यी।

६१ ओसेम् प्रभुचे दो:ज्‍यीम् पत्रुसत स्‍हीजेत्‍ज्‍यी।

हुजु बेलोरीनो पत्रुसत “न्‍हम्‍स्‍यो स्‍य्‍होरी नक भाले ङ्‌य्‍हब बीमम् ङोन्‍ग्‍यम् एचे ङत सोम्ख्‍यप् स्‍ये:नो अस्‍ये पङ्‌स्‍ये मुब” बी प्रभुचे सुङ्‌बल व्‍हल् खज्‍यी।

६२ ओसेम् पत्रुस हुजु ग्‍लाचे फीर्‌च्‍योर् ङ्‌यीज्‍यीम् य्‍हक्‍को क्राज्‍यी।

येसुत सीपाइमाचे दोक्‍पल

(मत्‍ती २६:५९-६८; मर्‌कुस् १४:५५-६५; युहन्‍ना १८:१९-२४)

६३ ओसेम् येसुत रुङ्‌ज्‍यीम् टीबे सीपाइमाचे खीसी लज्‍यीम् दोक्‍ज्‍यी।

६४ थेङ्‌की मी: गप्‍पीन्‍ज्‍यीम् ग्‍यङ्‌ज्‍यीम् ङ्‌योत्‍ज्‍यी,

“लो अगम्बानी पङो,

एत खल्‍चे ग्‍यङ्‌ज्‍यी?”

६५ ओसेम् थेङ्‌यीमाचे य्‍हक्‍को अज्‍यबे तम्‍मा पङ्‌ज्‍यीम् थेङ्‌त पेत्‍न लज्‍यी।

६६ स्‍य्‍हो म्‍हुन्‍सेनो येसुत अगुवामा र्‌हुप् तबे सभारी बोर्‌ज्‍यी।

ओसेम् हुजुरी ङ्‍च्‍छ्‍यङ् पुजाहारीमातेङ् धर्‌म-लोप्‍पोन्‍मा मुबल।

६७ ओसेम् थेङ्‌यीमाचे,

“ङ्‌यीमात पङो,

ए मुक्‍ती न्‍हङ्‌बे ख्रीष्‍ट य्‍हीम्‍ब?”

बी पङ्‌ज्‍यी।

ओसेम् थेङ्‌चे सुङ्‌ज्‍यी,

“ङचे एङ्‌यीमात पङ्‌लेनो एङ्‌यीमाचे ङत वीस्‍वास् स्‍य्‍हेङ्‌स्‍ये अरे।

६८ ओसेम् ङचे एङ्‌यीमात ङ्‍योत्‍लेनो एङ्‌यीमाचे जवाफ् पीन्‍स्‍ये अरे।

६९ तर देरे य्‍हङ्‌स्‍येनो म्‍हीइ ज सक्‍तीसाली परमेस्‍वरकी केत् फ्‍या पट्‍टीचे टीस्‍ये मुब।”

७० ओसेम् थेङ्‌यीमा जम्‍मचे ङ्‌योत्‍ज्‍यी,

“होलेपङ्‌सम् ए परमेस्‍वरकी ज य्‍हीम्‍ब?”

थेङ्‌चे थेङ्‌यीमात जवाफ् न्‍हङ्‌ज्‍यी,

“एङ्‌यीमाचे पङ्‌ब र्‌हङ्‌लेनो ङ थेनो य्‍हीम्‍ब।”

७१ ओसेम् थेङ्‌यीमाचे पङ्‌ज्‍यी,

“थेइ सुङ् ग्‍यम्‍चेनो ङ्‌य्‍हङ्‌माचे चु तम् थ्‍ये:ब य्‍हङ्‍सेम् देरेम् ल्‍हो-ल्‍हो तइ तम् साक्षी तो:ज्‍यी?”

a 

22:37 यसैय ५३:१२

येसुत पीलातस्‌ज बोर्‌बल

(मत्‍ती २७:१-२, ११-१४; मर्‌कुस् १५:१-५; युहन्‍ना १८:२८-३८)

२३

१ हुजु लीप्‍चे सभारी मुबे जम्‍मा म्‍हीमाचे येसुत पीलातस पङ्‌बे रोमी सरकारकी हाकीम्‍ज बोर्‌ज्‍यी।

२ ओसेम् थेङ्‌यीमाचे थेङ्‌त चोले पङ्‌ज्‍यीम् दोस् लब थाल्‍दीज्‍यी,

“चु म्‍हीचे थे मुक्‍ती पीन्‍बे ख्रीष्‍ट राजा य्‍हीम्‍ब,

ओसेम् रोमी सरकारत तीरो फाअतो पङ्‌ज्‍यीम् ङ्‌य्‍हङ्‌की म्‍हीमात भ्‍यु तम् लोप्‍टीबल ङ्‌यीमाचे दोज्‍यी।”

३ होत्‍तज्‍यीम् पीलातसचे येसुत,

“ए यहुदीमाकी राजा य्‍हीम्‍ब?”

बी ङ्‌योत्‍ज्‍यी।

येसुचे सुङ्‌ज्‍यी,

“हुजुमी र्‌हङ्‌चेनो सुङ्‌ज्‍यी।”

४ हुजु लीप्‍चे पीलातसचे ङ्‌हच्‍छ्‌यङ् पुजाहारीमातेङ् य्‍हक्‍को म्‍हीमात पङ्‌ज्‍यी,

“चु म्‍हीचे अतबे लक् स्‍य्‍हेङ्‌बल ङचे तएनो अय्‍हङ्।”

५ तर थेङ्‌यीमाचे नासेन्‍लेनो पङ्‌ज्‍यी,

“चुजे यहुदीय प्रदेस्‍की जम्‍मा ग्‍लाइ म्‍हीमा ओसेम् गालील प्रदेस् य्‍हङ्‌स्‍ये तीप्‍ज्‍यीम् चु ग्‍ला सम्‍मनो लोप्‍ज्‍यीम् फुलीतीटीबल मुब।”

६ पीलातसचे चु थ्‍ये:ब बीसेम्,

“चु म्‍ही गालीली य्‍हीम्‍ब?”

बी ङ्‌योत्‍ज्‍यी।

येसुत हेरोदकी ङोन्‍री बोर्‌बल

७ येसु हेरोदकी प्रदेस्ल टीम् बी स्‍ये:ब बीसेम् पीलातसचे थेङ्‌त हरोदज पीत्‍लाज्‍यी।

हुजु बेलोरी हेरोदएनो यरुसलेमरी मुबल।

८ ओसेम् येसुत म्रङ्‌ज्‍यीम् होरोद य्‍हक्‍को तङ्‌ज्‍यी।

तलेपङ्‌सम् थेचे थेङ्‌की बारेरी थ्‍ये:बल तज्‍यीम् य्‍हक्‍को बेलो ङोन्‍ग्‍यम् य्‍हङ्‌स्‍येनो थेङ्‌त च्‍याबे सेम् लबल मुबल।

थेचे थेइ ङोन्‍री येसुचे अचम्‍मइ लक् स्‍य्‍हेङ्‌बल च्‍याबे आस् लबल मुबल।

९ हेरोदचे थेङ्‌त य्‍हक्‍को तम्‍मा ङ्‌योत्‍ज्‍यी,

तर थेङ्‌चे तएनो जवाफ अन्‍हङ्‍।

१० ओसेम् ङ्‌हच्‍छ्‌यङ् पुजाहरीमातेङ् धर्‌म-लोप्‍पोन्‍माचे रप्‍ज्‍यीम् झेन् क्रीङ्‌ज्‍यीम् थेङ्‌त दोस् लगाइदीज्‍यी।

११ हेरोदतेङ् थेइ सीपाहीमाचे येसुत ङो:ज्‍यीम् पेत्‍न लज्‍यी।

हुजु लीप्‍चे येसुत राजाचे येन्‍ब र्‌हङ्‌बे येन् येन्‍पीन्‍ज्‍यीम् पीलातस्‍जनो दो:ज्‍यीम् पीत्‍ज्‍यी।

१२ हुजु दीन् य्‍हङ्‌से हेरोदतेङ् पीलातस थुन्‍ज्‍यी।

हुजु दीन् बीमम् ङोन्‍ग्‍यम् थेङ्‍हीनो अथुन्‍बल मुबल।

येसुत स्‍यीबे सजाय पीन्‍बल

(मत्‍ती २७:१५-२६; मर्‌कुस् १५:६-१५; युहन्‍ना १८:३८-१९:१६)

१३ हुजु लीप्‍चे पीलातसचे ङ्‌हच्‍छ्‌यङ् पुजाहारीमा ओसेम् अगुवामातेङ् म्‍हीमात र्‌हुप्‍ले ङ्‌होत्‍ज्‍यीम्

१४ थेङ्‌यीमात पङ्‌ज्‍यी,

“म्‍हीमात भ्‍यु तम् लोप्‍पल पङ्‌ज्‍यीम् एङ्‌यीमाचे चु म्‍हीत ङइज बज्‍यी।

एङ्‌यीमाइ ङ्‌होन्‍सङ्‌नो ङचे थेत ङ्‌योत्‍प थी:ब लज्‍यी।

तर एङ्‌यीमाचे थेत ल्‍हइतीबे दोस् ङचे तेएनो अयङ्।

१५ हेरोदचेएनो तइ दोस्‍एनो अयङ्‌ज्‍यीम् चुत ङ्‌य्‍हङ्‌माज दो:पीत्‍खबल मुब।

चु म्‍हीचे स्‍यीथो:बे सजाय यङ्‌बे लक् तेएनो स्‍य्‍हेङ्‌बल अरे।

१६ होत्‍तज्‍यीम् ङ थेत कोर्‌रचेकीनो ग्‍यङ्‌ज्‍यीम् पीत्‍लास्‍ये मुब।”

१७ रोमी सरकारकी पेठीम् अनुसार,

[जेल्‍री च्‍युप्‍पे म्‍ही गी:त पर्‌बइ बेलोरी पीत्‍थोब मुबलa।]

१८ तर जम्‍मा म्‍हीमाचे क्रीङ्‌ज्‍यीम् पङ्‌ज्‍यी,

“चुत सेतो!

बरु ङ्‌यीमाइ लागी:री बारब्‍बत पीत्‍लागो!”

१९ (बारब्‍बा चइ सरकारकी बीरोद्‍री अज्‍यबे लक् स्‍य्‍हेङ्‌बतेङ् म्‍ही सेत्‍पल तज्‍यीम् झेल्‍खनरी च्‍युप्‍पल मुबल।)

२० पीलातसचे येसुत पीत्‍लाबे सेम् लज्‍यीम् म्‍हीमात फेरीएनो व्‍हम्‍च्‍याज्‍यी।

२१ तर थेङ्‌यीमा देबेएनो क्रीङ्‌ज्‍यीम् पङ्‌ज्‍यी,

“थेत क्रुस्‍री च्‍योलागो!,

क्रुस्‍री च्‍योलागो!”

२२ ओसेम् पीलातसचे सोम्ख्‍यप् कुनोएनो थेङ्‌यीमात पङ्‌ज्‍यी,

“तले?

चुजे ता अतबे लक् स्‍य्‍हेङ्‌ज्‍यी?

चु म्‍हीचे स्‍यीथोबे सजाय यङ्‌बे लक् स्‍य्‍हेङ्‌बल ङचे तेएनो अयङ्।

होत्‍तज्‍यीम् थेत कोर्‌रचे ग्‍यङ्‌ज्‍यीम् पीत्‍लास्‍ये मुब।”

२३ तर म्‍हीमाचे केत् ङ्‌हच्‍छ्‌यङ् तेत्‍ज्‍यीम् क्रीङ्‌ज्‍यीम् पङ्‌ज्‍यी,

“येसुत क्रुस्‍री च्‍योनोथोब!”

चोलेनो थेङ्‌यीमा क्रीङ्‌ज्‍यीम् डाज्‍यी।

२४ होत्‍तज्‍यीम् पीलातसचे येसुत म्‍हीमाचे पङ्‌ब र्‌हङ्‌लेनो स्‍य्‍हेङ्‌पुङ्‌ज्‍यी।

२५ ओसेम् म्‍हीमाचे पीत्‍लागो पङ्‌बे बारब्‍बाचे चइ रोमी सकारकी वीरोद्‍री अज्‍यबे लक् स्‍य्‍हेङ्‌बतेङ् म्‍ही सेत्‍पल मुबल।

थेत पीलातसचे झेल् न्‍हङ्‌से पीत्‍लाज्‍यी।

तर येसुत चइ म्‍हीमाचे पङ्‌ब र्‌हङ्‌लेनो थेङ्‌यीमाइ यारी सोप्‍तीपीन्‍ज्‍यी।

येसुत क्रुस्‍री च्‍योलाबल

(मत्‍ती २७:३२-४४; मर्‌कुस् १५:२१-३२; युहन्‍ना १९:१७-२७)

२६ ओसेम् सीपाहीमाचे येसुत बोर्‌टीमम् कुरेनी नम्‍सइ सीमोन् पङ्‌बे म्‍हीत दोज्‍यी।

सीपाहीमाचे थेत चुङ्‌ज्‍यीम् क्रुस् कल्‍पीन्‍ज्‍यी,

ओसेम् नाज्‍यीम् येसुइ लीप्‌-लीप् ब्रपुङ्ज्‍यी।

२७ ओसेम् य्‍हक्‍को म्‍हीमा येसुइ लीप्‌-लीप् ङ्‌यीज्‍यी।

हुजुमा न्‍हङ्‌री कुत्‍तो रब्‍ज्‍यीम् क्राबे अमकोलमाएनो मुबल।

२८ येसुचे थेङ्‌यीमा पट्‍टीचे दो:ज्‍यीम् सुङ्‌जेत्‍ज्‍यी,

“यरुस्लेम्की जमेमा ङइ लागी:री थक्राको।

तर एङ्‌यीमा र्‌हङ्‌की लागी:री ओसेम् र्‌हङ्‌की कोलमाइ लागी:री क्राको!

२९ तलेपङ्‌सम् चोतेबे दीनएनो खस्‍ये मुब,

म्‍हीमाचे,

‘कोल अन्‍हबे अमकोलमातेङ् ङ्‌य्‍हे ख्‍वा अतोबे अमकोलमा परमेस्‍वर ग्‍यम्‍चे मोलम् यङ्‌बलमा य्‍हीम्‍ब’ बी पङ्‌स्‍ये मुब।

३० हुजु बेलोरी म्‍हीमाचे पङ्‌स्‍ये मुब ङ्‌हच्‍छ्‌यङ् गङ्‌मा ‘ङ्‌यीमा जोरी फुप्‍युउ,’

ओसेम् ज्‍यीद गङ्‌मा ‘ङ्‌यीमात गबो।’

३१ तलेपङ्‌सम् दोङ्‌बो पीङ् मुबे बेलोरीनो चोतेब स्‍य्‍हेङ्‌ब पङ्‌सम् दोङ्‌बो खर्‌सम् ता लल?”

३२ थेङ्‌यीमाचे अज्‍यबे लक् स्‍य्‍हेङ्‌बे म्‍ही ङ्‍य्‍हीतएनो थेङ्‌तेङ् बक्‍च्‍या सेत्‍परी बोर्‌ज्‍यी।

३३ थेङ्‌यीमा खप्‍पर् पङ्‌बे ग्‍लारीb दोखज्‍यी।

हुजुरी थेङ्‌यीमाचे येसुत क्रुस्‍री ठोक्‍ज्‍यीम् च्‍योलाज्‍यी।

ओसेम् अज्‍यबे लक् स्‍य्‍हेङ्‌बे म्‍ही ङ्‍य्‍हीतएनो गी:त थेङ्‌की केत्‍पट्‍टीचे गी:त थेङ्‌की ल्‍होम् पट्‍टीचे क्रुस्‍री च्‍योलाज्‍यी।

३४ ओसेम् येसुचे सुङ्‌ज्‍यी,

“अप!

थेङ्‌यीमात क्षमा न्‍हङ्‌जेतो।

तलेपङ्‌सम् थेङ्‌यीमाचे ता स्‍य्‍हेङ्‌टीब बी थेङ्‌यीमाचे स्‍ये:बल अरे।”

ओसेम् सीपाहीमाचे थेङ्‌की न्‍हम्‍ज चीठ्‌ठ युज्‍यीम् जुज्‍यी।

३५ म्‍हीमा रप्‍ज्‍यीम् च्‍याटीब मुबल।

तर यहुदी अगुवामाचे थेङ्‌त ङो:ज्‍यीम्,

“थेचे ल्‍हो-ल्‍होत थर्‌नलज्‍यी।

थे परमेस्‍वरचे दम्‍जेत्‍पे मुक्‍ती न्‍हङ्‌बे ख्रीष्‍ट य्‍हीन्‍सम् र्‌हङ्‌चे र्‌हङ्‌त थर्‌न लखइ” बी पङ्‌ज्‍यी।

३६ ओसेम् सीपाहीमाचेएनो थेङ्‌त अङ्‌गुर्‌की क्‍युङ्‌बे नीङ्‍गु ख्‍वाज्‍यीम् ङो:ज्‍यी।

३७ थेङ्‌यीमाचे,

“ए यहुदीमाकी राजा य्‍हीन्‍सम् र्‌हङ्‌चे र्‌हङ्‌तनो थर्‌नलोउ” बी पङ्‌ज्‍यी।

३८ थेङ्‌की क्रइ जोरी “चु यहुदीमाकी राजा य्‍हीम्‍ब” बी दोस् ङोन्‍बे तम् ब्रीज्‍यीम् थेन्‍बल मुबल।

३९ अज्‍यबे लक् स्‍य्‍हेङ्‌ज्‍यीम् च्‍योलाबल ङ्‌य्‍ही न्‍हङ्‌री गी:चे थेङ्‌त ङो:ज्‍यीम्,

“ए मुक्‍ती पीन्‍बे ख्रीष्‍ट अय्‍हीनो स्‍यीम?

य्‍हीन्‍ब पङ्‌सम् र्‌हङ्‌चे र्‌हङ्‌त थर्‌नलोउ।

ओसेम् ङ्‌यीङ्‌य्‍हीतएनो थर्‌नलोउ!”

बी पङ्‌ज्‍यी।

४० तर अज्‍यबे लक् स्‍य्‍हेङ्‌बे गी:बचे थेत बराज्‍यीम् पङ्‌ज्‍यी,

“ए परमेस्‍वर्‌तेङ्‌एनो अलोङ्?

थेङ्‌चे यङ्‌ब र्‌हङ्‌बे सजाय एचेएनो यङ्‌बल मुब।

४१ ङ्‌य्‍हङ् ङ्‍य्‍हीचेमी अज्‍यबे लक् स्‍य्‍हेङ्‌बल तज्‍यीम् चोतेबे सजाय यङ्‌थो:स्‍येनो मुबल।

तर थेङ्‌चेमी अतबे लक् तएनो स्‍य्‍हेङ्‌जेत्‍बल अरे।”

४२ ओसेम् थेचे येसुत,

“येसु,

थेङ् र्‌हङ्‌की य्‍हुल्‍री दो:बतेङ् ङतएनो व्‍हल् लजेतो” बी पङ्‌ज्‍यी।

४३ येसुचे थेत,

“ङ एत देमेन्‍नो पङ्‌ब,

तीङ्‌यीनो ए ङतेङ् बक्‍च्‍या स्‍वर्‌गरी तस्‍ये मुब” बी सुङ्‌ज्‍यी।

येसु स्‍यीबल

(मत्‍ती २७:४५-५६; मर्‌कुस् १५:३३-४१; युहन्‍ना १९:२८-३०)

४४ दीन् गुङ् तयम्‍ब य्‍हङ्‌से प्रो: बेलो सम्‍मा य्‍हुल्‍की जम्‍मा ग्‍लारी म्‍हुन्‍दुङ् तज्‍यी।

४५ दीनीइ य्‍हल् म्‍हज्‍यी।

ओसेम् परमेस्‍वरत तेन्‍बे दीम्‍न्‍हङ् च्‍योबे र्‌हीङ्‌बे येन्c गुङ्‌री जो य्‍हङ्‌से दुङ् सम्‍मा डे:य्‍हर्‌ज्‍यीम् ङ्‌य्‍ही तज्‍यी।

४६ ओसेम् येसुचे केत् ङ्‌हच्‍छ्‌यङ् तेत्‍ज्‍यीम् सुङ्‌ज्‍यी,

“अप,

ङ ङइ आत्‍मा थेङ्‌की फ्‍यारी सोप्‍तीब!”

चोदे सुङ्‌ब बीसेम् थेङ्‌की बु: य्‍हर्‌ज्‍यी।

४७ चोतेब तब म्रङ्‌ज्‍यीम् सीपाहीमाकी कप्‍तान्‍चे परमेस्‍वर्‌त तोप्‍ज्‍यीम्,

“चु म्‍ही देमेन्‍नो धर्‌मी मुबल टीम्” बी पङ्‌ज्‍यी।

४८ हुजुरी च्‍याबरी र्‌हुप् तबे म्‍हीमाचे चोतेब तबल म्रङ्‌ज्‍यीम् कुत्‍तो र्‌हब्‍ज्‍यीम् क्राज्‍यीम् दीम्‍री दो:य्‍हर्‌ज्‍यी।

४९ तर थेङ्‌की लीप्‌-लीप् गालील्‍चे खबे अमकोलमातेङ् येसुत स्‍ये:बलमा जम्‍मानो चेक्‍पजकी थारीङ् रप्‍ज्‍यीम् हुजुरी तबे तम्‍मा च्‍याटीब मुबल।

येसुत दुर्‌सरी थेन्‍बल

(मत्‍ती २७:५७-६१; मर्‌कुस् १५:४२-४७; युहन्‍ना १९:३८-४२)

५०-५१ हुजुरी यहुदीया प्रदेस्‍की ज्‍यीद सहर्‌ अरीमाथीयाचे खबे योसेफ पङ्‌बे म्‍ही गी: मुबल।

थे ज्‍यबतेङ् धर्‌मी ओसेम् यहुदीमाकी सभाकी सदस्‍या मुबल।

थे परमेस्‍वरकी य्‍हुल्‍त ब्रेन्‍टीबल मुबल।

सभाकी म्‍हीमाचे येसुत सेत्‍परी सल्‍लाह स्‍य्‍हेङ्‌बे बेलोरी थे थेङ्‌यीमातेङ् अडी:।

५२ थे पीलातसज ङ्‌यीज्‍यीम् येसुइ ल्‍ही र्‌हीत्‍ज्‍यी।

५३ हुजु लीप्‍चे थेचे येसुइ ल्‍हीत क्रुस् ग्‍यम्‍से प्‍लोक्‍ज्‍यीम् ज्‍यबे येन्‍चे तुन्‍ज्‍यी,

ओसेम् युङ्‌बरी ठाज्‍यीम् स्‍य्‍हेङ्‌बे दुर्‌सरी थेन्‍ज्‍यी।

हुजु दुर्‌सरी ङोन्‍ग्‍यम् खलएनो स्‍यीबे म्‍ही थेन्‍बल अरेबल।

५४ हुजु दीन् सुक्रबार् मुबल।

ओसेम् दु:ब न्‍हबे दीन् खयम्‍बल मुबल।

५५ गालीलचे येसुइ लीप्‌-लीप् खबे अमकोलमाएनो योसेफकी लीप्‌-लीप् ङ्‌यीज्‍यी।

ओसेम् येसुइ ल्‍हीत दुर्‌सरी थेन्‍बल च्‍याज्‍यी।

५६ हुजु लीप्‍चे अमकोलमा दीम्‍री दो:य्‍हर्‌ज्‍यीम् येसुइ ल्‍हीरी फोर्‌पीन्‍बरी य्‍हक्‍को ङोर्‌थङ् खबे छ्‌युकुतेङ् ल्‍हप्‍ती तयार् स्‍य्‍हेङ्‌ज्‍यी।

ओसेम् मोसाचे ब्रीबे परमेस्‍वरकी नीयम्‌ र्‌हङ्‌लेनो दु:ब न्‍हबे दीन्‍री दु:ब न्‍हज्‍यी।

a 

23:17 चु पद् य्‍हक्‍को बर्‌स ङोन्‍ग्‍यम्‍की बाइबल्‍मारी ब्रीबल अरे।

b 

23:33 खप्‍पर् पङ्‌बे ग्‍ला म्‍ही क्रइ खप्‍पर् रहङ्‌ब म्रङ्‌बल तज्‍यीम् हुजु ग्‍लात खप्‍पर् पङ्‌बल य्‍हीम्‍ब। हुजुरी रोमीमाचे अपराधीमात क्रुस्‍री च्‍योलाब मुबल।

c 

23:45 ङ्‍हच्‍छ्‌यङ् पवीत्र ग्‍लातेङ् पवीत्र ग्‍लाकी गुङ्‌री च्‍यो र्‌हीङ्‌ब येन् जो य्‍हङ्‌से दुङ् सम्‍म डे:य्‍हर्‌बल। २६:३१-३३

येसु पुनरुत्‍थान् तबल

(मत्‍ती २८:१-१०; मर्‌कुस् १६:१-११; युहन्‍ना २०:१-१०)

२४

१ अइतबार स्‍य्‍होरी अमकोलमा र्‌हङ्‌चे तयार् स्‍य्‍हेङ्‌बे य्‍हक्‍को ङोर्‌थङ् खबे स्‍हेमा बोर्‌ज्‍यीम् येसुत थेन्‍बे दुर्‌सरी ङ्‌यीज्‍यी।

२ थेङ्‌यीमा दुर्‌सरी दो:मम् दुर्‌सइ म्रप्‍री थेन्‍बे ङ्‌हच्‍छ्‌यङ् युङ्‌ब स्‍या:लाबल म्रङ्‌ज्‍यी।

३ होत्‍तज्‍यीम् थेङ्‌यीमान्‍हङ्‌री वङ्‌ज्‍यी।

तर थेङ्‌यीमाचे हुजुरी प्रभु येसुइ ल्‍ही अम्रङ्।

४ थेङ्‌यीमा थोम्‍ज्‍यीम् र्‌प्‍टीब मुबल।

हुजु बेलोरीनो तर्‌-तर्‌ले सर्‌बे येन् येन्‍बे म्‍ही ङ्‌य्‍ही थेङ्‌यीमाकी रेइरी रप्‍युज्‍यी।

५ अमकोलमा लोङ्‌ज्‍यीम् सरी पब्‍लु लज्‍यी।

तर अमकोलमात हुजु म्‍ही ङ्‍य्‍हीचे पङ्‌ज्‍यी,

“सोज्‍यीन्‍बे म्‍हीत तले एङ्‌यीमाचे स्‍यीबलमा थेन्‍बे दुर्‌सरी म्‍हइबल?

६ थेङ् चुरी अरे।

थेङ् स्‍यीब ग्‍यम्‍से सोजेत्‍पल मुब!

व्‍हल् स्‍य्‍हेङो,

थेङ् गालील्‍री मुबे बेलोरी एङ्‌यीमात थेङ्‌चे ता सुङ्‌बल मुबल।

७ थेङ्‌चे सुङ्‌ज्‍यी,

‘म्‍हीइ ज पापीमाकी यारी सोप्‍तीज्‍यीम् क्रुसरी च्‍योलास्‍ये मुब।

ओसेम् सोम्‍रेत् कुनो स्‍यीब ग्‍यम्‍से सोस्‍ये मुब।’”

८ ओसेम् थेङ्‌यीमाचे येसुचे सुङ्‌बे फ्रोइमा व्‍हल् लज्‍यी।

९ ओसेम् अमकोलमा दुर्‌स ग्‍यम्‍से दो:य्‍हर्‌ज्‍यीम् थेङ्‌यीमाचे म्रङ्‌बे जम्‍मा तम्‍मा चुक्‍ख्रीत् चेलामातेङ् ल्‍हो-ल्‍हो जम्‍मा चेलामात स्‍येत्‍ज्‍यी।

१० हुजु अमकोलमा चइ मरीयम्,

मग्‍दलीनी ओसेम् याकुबकी अम मरीयम् ओसेम् योआन्‍नातेङ् ल्‍हो-ल्‍हो अमकोलमाएनो मुबल।

थेङ्‌यीमचेनो चु तम्‍मा प्रेरीतमात स्‍येत्‍पल मुबल।

११ तर हुजु अमकोलमाकी तम्‍त थेङ्‌यीमाचे अतबे तम् पङ्‌ज्‍यीम् पतइअती।

१२ तर पत्रुस फोत् रे:ज्‍यीम् दुर्‌सरी छ्‍योङ्‍य्‍हर्‌ज्‍यी।

ओसेम् कुक् लज्‍यीम् न्‍हङ्‌री च्‍यामम् क्री: येन्‍कीनो म्रङ्‌ज्‍यी ल्‍हो-ल्‍हो तेएनो अम्रङ्।

चु म्रङ्‌ज्‍यीम् थे अचम्‍म तज्‍यीम् दीम्‍री दो:य्‍हर्‌ज्‍यी।

इम्‍माउस नम्‍स ङ्‌यीबे ग्‍यम्‍री येसु

(मर्‌कुस् १६:१२-१३)

१३ हुजु दीन्‍रीनो येसुइ चेला ङ्‌य्‍ही यरुसलेम य्‍हङ्‌से चुख्रीत् कीलोमीटर् थारीङ् मुबे इम्‍माउस पङ्‌बे नम्‍सरी य्‍हर्‌टीब मुबल।

१४ थेङ्‍य्‍ही यरुसलेमरी तबे जम्‍मा तम्‍माकी बारेरी तम् लज्‍यीम् य्‍हर्‌टीब मुबल।

१५ थेङ्‍य्‍ही तम् लज्‍यीम् य्‍हर्‌टीबे बेलोरीनो येसु ब्‍योन्‍खज्‍यीम् थेङ्‍य्‍हीतेङ् बक्‍च्‍या स्‍ये:जेत्‍ज्‍यी।

१६ तर परमेस्‍वरचे थेङ्‌यीमात थेङ्‌त म्रङ्‍लेनो अस्‍य्‍हेन लजेत्‍ज्‍यी।

१७ येसुचे थेङ्‌यीमात,

“एङ्‌यीमा तइ बारेरी तम् पङ्‌ज्‍यीम् ब्रटीब?”

बी ङ्‌योत्‍जेत्‍मम् थेङ्‍य्‍ही छेर्‌बे ली: थो:ज्‍यीम् थोम्‍ले रप्‍ज्‍यी।

१८ हुजु ङ्‌य्‍ही न्‍हङ्‌री क्‍लेओपास् पङ्‌बे म्‍हीचे थेङ्‌त,

“यरुसलेम् कोर्‌ज्‍यीम् खज्‍यीमेएनो हुजुरी तीन्‍हम्‍स्‍यो तात तटीब बी खले एचेकीनो था अयङ्?”

बी ङ्‌योत्‍ज्‍यी।

१९ थेङ्‌चे थेङ्‍य्‍हीत,

“तइ तम्?”

बी ङ्‌योत्‍जेत्‍ज्‍यी।

ओसेम् थेङय्‍हीचे,

“नासरत्‍की येसुइ तम्,

थेङ् अगम्‍वक्‍त मुबल।

थेङ्‌चे स्‍य्‍हेङ्‌जेत्‍पे लक्‍तेङ् लोप्‍जेत्‍पे फ्रोइ परमेस्‍वर्‌तेङ् जम्‍मा म्‍हीमाकी ङोन्‍री सक्‍तीसाली मुबल।

२० तर ङ्‌यीमाइ ङ्‌हच्‍छ्‌यङ् पुजाहारीमातेङ् सासक्‍माचे थेङ्‌त सेत्‍लागो पङ्‌ज्‍यीम् रोमी सरकारकी यारी सोप्‍तीज्‍यी,

ओसेम् थेङ्‌त क्रुस्‍री च्‍योलाज्‍यी।

२१ थेङ्‌चेनो इस्राएलीमात थर्‌नलजेत्‍प बी ङ्‌यीमाचे आस् लबल मुबल।

तर थेङ्‌त क्रुस्‍री च्‍योलाबलएनो तीङ्‌यीम् सोम्‍रेत् तज्‍यी।

२२ ङ्‌यीमा न्‍हङ्‌की कोइ-कोइ अमकोलमाचे ङ्‌यीमात थोम्‍न लज्‍यी।

थेङ्‌यीमा दोल्‍स्‍य्‍हो दुर्‌सरी ङ्‌यीज्‍यी,

२३ तर थेङ्‌यीमाचे थेङ्‌की ल्‍हीत अय्‍हङ्नेम्।

ओसेम् दो:खज्‍यीम् थेङ्‌यीमाचे स्‍वर्‌गदुत्मा म्रङ्‌बे तम् ओसेम् स्‍वर्‌गदुत्माचे ‘येसु सोजेत्‍पल मुब’ पङ्‌ज्‍यी बी ङ्‌यीमात स्‍येत्‍खज्‍यी।

२४ चु तम् थ्‍ये:ज्‍यीम् ङ्‌यीमाइ कोइ-कोइ र्‌होमाएनो दुर्‌सरी ङ्‌यीमम् अमकोलमाचे पङ्‌ब र्‌हङ्‌लेनो यङ्‌ज्‍यी।

तर थेङ्‌यीमाचेएनो येसुइ ल्‍हीत चइ अम्रङ्।”

२५ ओसेम् येसुचे थेङ्‌यीमात सुङ्‌ज्‍यी,

“एङ्‌यीमा गत्‍ते मुर्‌ख म्‍हीमा!,

अगम्‍वक्‍तमाचे पङ्‌बे जम्‍म तम्‍मात बीस्‍वास् स्‍य्‍हेङ्‌बरीएनो एङ्‌यीमात गत्‍ते गारो तबल?

२६ मुक्‍ती न्‍हङ्‌बे ख्रीष्‍ट र्‌हङ्‌की महीमारी स्‍ये:ब बीमम् ङोन्‍ग्‍यम् चु दुखमा नाअथोबल स्‍यीम्?”

२७ ओसेम् येसुचे र्‌हङ्‌की बारेरी मोसा य्‍हङ्‌से जम्‍मा अगम्‍बक्‍तमाचे धर्‌मसास्‍त्ररी ब्रीबे जम्‍मा तम्‍मा थेङ्‌यीमात गोनलजेत्‍ज्‍यी।

२८ ओसेम् थेङ्‌यीमा इम्‍माउस नम्‍सइ रेइरी दो:जेत्‍प बीसेम् येसुचे ङोन्-ङोन् स्‍ये:ब म्‍हइब र्‌हङ् लजेत्‍ज्‍यी।

२९ तर थेङ्‍य्‍हीचे थेङ्‌त,

“म्‍हुन तयम्‍ज्‍यी,

तीङ्‌यीइ म्‍हुन् ङ्‌यीङ्‍य्‍हीतेङ्नो बक्‍च्‍या स्‍य्‍हुजेतो” बी पङ्‌ज्‍यी।

होत्‍तज्‍यीम् थेङ् बक्‍च्‍या स्‍य्‍हुबरी थेङ्‍य्‍हीतेङ् स्‍ये:जेत्‍ज्‍यी।

३० येसु थेङ्‍य्‍हीतेङ् बक्‍च्‍या स्‍य्‍हे:ब सोल्‍बरी स्‍य्‍हुजेत्‍ज्‍यी।

थेङ्‌चे गेङ् थो:ज्‍यीम् मोलम् न्‍हङ्‌ज्‍यी।

ओसेम् गेङ् स्‍योइज्‍यीम् थेङ्‍य्‍हीत न्‍हङ्‌ज्‍यी।

३१ हुजु लीप्‍चे परमेस्‍वर्‌चे थेङ्‍य्‍हीत थेङ्‌नो येसुनो टीम् बी स्‍ये:नलजेत्‍ज्‍यी।

तर हुजु बेलोरीनो थेङ् चइ थेङ्‍य्‍ही ग्‍यम्‍से म्‍हय्‍हर्‌ज्‍यी।

३२ थेङ्‍य्‍हीचे गी:चे गी:त,

“येसु ङ्‌य्‍हङ् ङ्‍य्‍हीतेङ् बक्‍च्‍या ग्‍यम्‍री ब्रज्‍यीम् धर्‌सास्‍त्रइ तम् गोनलजेत्‍पे बेलोरी ङ्‌य्‍हङ् ङ्‌य्‍हीइ सेम् अतङो स्‍यीम?”

बी पङ्‌ज्‍यी।

३३ होत्‍तज्‍यीम् हुजु बेलोरीनो थेङ्‍य्‍ही रे:ज्‍यीम् यरुसलेम्‍री दो:य्‍हर्‌ज्‍यी।

हुजुरी थेङ्‍य्‍हीचे चुख्रीत् चेलामातेङ् ल्‍हो-ल्‍हो म्‍हीमात र्‌हुप्‍ले यङ्‌ज्‍यी।

३४ ओसेम्,

“प्रभु देमेन्‍नो स्‍यीब ग्‍यम्‍से सोजेत्‍ज्‍यीम् सीमोनज ब्‍योन्‍खनेम्!”

बी तम् पङ्‌टीबल दोज्‍यी।

३५ ओसेम् हुजु चेला ङ्‍य्‍हीचे ग्‍यम्‍री तबे तम्‍तेङ् येसुचे गेङ् स्‍योइज्‍यीम् थेङ्‍य्‍हीत न्‍हङ्‌न्‍बे बेलोरी थेङ्‌त खले स्‍ये:ज्‍यी बी हुजुरी मुबलमात स्‍येत्‍पीन्‍ज्‍यी।

येसु चेलामाज म्रङ्‌बल

(मत्‍ती २८:१६-२०; मर्‌कुस् १६:१४-१८; युहन्‍ना २०:१९-२३; प्रेरीत १:४-८)

३६ थेङ्‌यीमा चु तम् पङ्‌टीन-पङ्‌टीननो येसु थेङ्‌यीमाइ गुङ्‌री र्‌प्‍खजेत्‍ज्‍यीम् थेङ्‌यीमात,

“एङ्‌यीमात सान्‍ती तखइ” बी सुङ्‌ज्‍यी।

३७ ओसेम् थेङ्‌यीमाचे म्‍हङ् म्रङ्‌टीब म्‍हेन्‍ज्‍यीम् य्‍हक्‍को लोङ्‌ज्‍यी।

३८ तर येसुचे थेङ्‌यीमात,

“एङ्‌यीमा तले लोङ्‌बल?

एङ्‌यीमाचे तले सङ्‌क लबल?”

बी ङ्‌योत्‍जेत्‍ज्‍यी।

३९ “च्‍यागो,

ओसेम् ङइ यातेङ् कङ्‌री छुउ,

एङ्‌यीमाचे म्रङ्‌बल देमेन्‍नो ङ य्‍हीम्‍ब।

तलेपङ्‌सम् म्‍हङ्‌ल स्‍यतेङ् नख्रुत् अत,

तर ङल चइ मुब!”

४० चोले सुङ्‌ज्‍यीम् थेङ्‌चे थेङ्‌यीमात र्‌हङ्‌की फ्‍यातेङ् स्‍य्‍हब् ङोन्‍जेत्‍ज्‍यी।

४१ थेङ्‌यीमा तङ्‌ज्‍यीम् अचम्‍मा तलेनो येसुनो बी पतइतीबरी थेङ्‌यीमात गारो तज्‍यी।

होत्‍तज्‍यीम् येसुचे थेङ्‌यीमात,

“एङ्‌यीमातेङ् चबे स्‍हे तइ मुब?”

बी ङ्‌योत्‍जेत्‍मम्

४२ थेङ्‌यीमाचे ख्रङ्‌बे तर्‌ङइ स्‍य दुम्‍बु गी: पीन्‍ज्‍यी।

४३ येसुचे हुजु तर्‌ङइ स्‍य थेङ्‌यीमाइ ङ्‌होन्‍सङ्‌नो सोल्‍ज्‍यी।

४४ ओसेम् येसुचे थेङ्‌यीमात,

“मोसाचे ब्रीबे परमेस्‍वरकी नीयम्‍री,

अगम्‍बक्‍तमाचे ब्रीबे छ्‍ये:री ओसेम् भजनसङ्‌ग्रहरी ङइ बारेरी ब्रीबे जम्‍मा तम्‍मा पुरा तथोब बी ङ एङ्‌यीमातेङ् बक्‍च्‍या मुबे बेलोरी ङचे ङोन्‍ग्‍यम्‍नो स्‍येत्‍पल मुबल” बी सुङ्‌जेत्‍ज्‍यी।

४५ हुजु लीप्‍चे येसुचे थेङ्‌यीमात धर्‌मसास्‍त्र गोखम्‍बे सेम् न्‍हङ्‌ज्‍यी।

४६ ओसेम् थेङ्‌यीमात सुङ्‌ज्‍यी,

“चोले ब्रीबल मुब,

मुक्‍ती न्‍हङ्‌बे ख्रीष्‍टचे दुख नाज्‍यीम् स्‍यीथोस्‍ये मुब।

ओसेम् सोम्‍रेत् कुनो स्‍यीब ग्‍यम्‍से सोथोस्‍ये मुब।

४७ ओसेम् पाप ग्‍यम्‍से पस्‍चताप स्‍य्‍हेङ्‌बमाचे क्षमा यङ्‌ब पङ्‌बे सम्‍तर् यरुसलेम् य्‍हङ्‌से तीप्‍ज्‍यीम् जम्‍बुलीङ्‌की जम्‍मा य्‍हुल्‍री थेइ छेन्‍री प्रचार् तथोब।

४८ चु तबे जम्‍मा तम्‍मा एङ्‌यीमाचे स्‍येत्‍नोथो:ब।

४९ ङइ अपचे पीन्‍ब पङ्‌ज्‍यीम् बाचा स्‍य्‍हेङ्‌बे पवीत्र आत्‍मा ङचे एङ्‌यीमात पीत्‍युस्‍ये मुब।

तर स्‍वर्‌ग ग्‍यम्‍से सक्‍ती अयङ्‍गदे एङ्‌यीमा चु सहर्‌रीनो टीउ।”

येसु स्‍वर्‌गरी स्‍ये:जेत्‍पल

(मर्‌कुस् १६:१९-२०; प्रेरीत १:९-११)

५० हुजु लीप्‍चे येसुचे र्‌हङ्‌की चेलामात बेथानीया सम्‍मा नोम्‍जेत्‍ज्‍यी।

हुजुरी थेङ्‌चे फ्‍या ङ्‌य्‍हीनो रे:जेत्‍ज्‍यीम् थेङ्‌यीमात मोलम् न्‍हङ्‌जेत्‍ज्‍यी।

५१ थेङ्‌चे थेङ्‌यीमात मोलम् न्‍हङ्‌जेत्‍टीबे बेलोरी,

थेङ् थेङ्‌यीमा ग्‍यम्‍से फे:ज्‍यीम् स्‍वर्‌गतोर् नोम्‍जेत्‍ज्‍यी।

५२ थेङ्‌यीमाचे थेङ्‌त तेन्‍ज्‍यीम् य्‍हक्‍को तङ्‌ज्‍यी,

ओसेम् यरुसलेम्‍री दो:य्‍हर्‌ज्‍यी।

५३ ओसेम् थेङ्‌यीमा परमेस्‍वर्‌त तोप्‍परी दीन् र्‌हङ्‌स्‍यीनो परमेस्‍वरत तेन्‍बे दीम्‍री र्‌हुप् तज्‍यी।

युहन्‍नाचे ब्रीबे

ज्‍यबे सम्‍तर्

छ्‍येःकी परीचय

चु ज्‍यबे सम्‍तर् येसुइ डब युहन्‍नाचे ब्रीबल य्‍हीन्‍ब।

युहन्‍ना येसुचे म्‍होइजेत्‍पे डब मुबल (युहन्‍ना १३:२३; २१:२०)।

होत्‍तज्‍यीम् थेचे येसुइ थुः ज्‍यनले गोज्‍यीम् चु ज्‍यबे सम्‍तर्‌री य्‍हक्‍को ङ्‍हच्‍छ्‍यङ् बीचारतेङ् तम्‍मा ब्रीबल मुब।

येसुनो पर्‌मेस्‍वर्‌की ज ओसेम् थेङ्‌चे पीत्‍युजेत्‍प पङ्‍ज्‍यीम् प्रतीज्ञा स्‍य्‍हेङ्‍जेत्‍पे मुक्‍तीदाता य्‍हीन्‍ब।

चु ज्‍यबे सम्‍तर् खेत्‍पलमाचे येसुतनो मुक्‍तीदाता पङ्‍ज्‍यीम् बीस्‍वास् स्‍य्‍हेङ्‌खइ ओसेम् हुजु बीस्‍वास् ग्‍यम्‍से थेङ्‌यीमाचे जीवन् यङ्‍खइ पङ्‍ज्‍यीम् चु ज्‍यबे सम्‍तर् ब्रीबल य्‍हीन्‍ब (२०:३१)।

युहन्‍नाचे चु ज्‍यबे सम्‍तर् इस्‍बी सम्‍बत् ७०-९० गुङ्‍री ब्रीबल य्‍हीन्‍ब बी य्‍हक्‍को र्‌हङ्‍ब बाइबल्‍की बीद्‍वान्‍माचे पङ्‍बल मुब।

पर्‌मेस्‍वर्‌की फ्रोइतेङ् येसु गीनो य्‍हीन्‍ब पङ्‌ज्‍यीम् युहन्‍नाचे चु छ्‍ये तीप्‍पल मुब।

ओसेम् येसुनो पर्‌मेस्‍वर्‌की जतेङ् पर्‌मेस्‍वर्‌चे पीत्‍युजेत्‍प पङ्‍ज्‍यीम् प्रतीज्ञा स्‍य्‍हेङ्‍जेत्‍पे मुक्‍तीदाता य्‍हीन्‍ब बी चु ज्‍यबे सम्‍तर्‌की ङोन्‍ग्‍यम्‍की अध्‍ययकी अचम्‍मइ लक्‍मा ग्‍यम्‍से ज्‍यनले ङोन्‍ब।

हुजु लीप्‍चे येसुचे लोप्‍जेत्‍पे फ्रोइमाकी बारेरी ब्रीबल मुब।

ओसेम् डेत् डेत् म्‍हीमाचे येसुत बीस्‍वास् लज्‍यीम् थेङ्‌की डब तज्‍यी,

तर ल्‍हो-ल्‍हो डेत्‍चेम् थेङ्‍त बीस्‍वास् अस्‍य्‍हेङ् पङ्‍बे तम्‍माएनो चु छ्‍येःकी ङोन्‍ग्‍यम्‍की अध्‍ययमाचे ङोन्‍ब।

ओसेम् तेह्र अध्‍यय य्‍हङ्‍से सत्र अध्‍यय न्‍हङ्‌री येसुतेङ् डबमाचे थेङ् चुङ्‍स्‍येकी ङ्‍येसेरी स्‍य्‍हेङ्‍जेत्‍पे सङ्‍गतीतेङ् थेङ् क्रुस्‍री स्‍यीब बीम ङोन्‍ग्‍यम् डबमात आर् न्‍हङ्‌बे फ्रोइमाकी बारेरी ब्रीबल मुब।

ओसेम् लीक्‍यम्‍की अध्‍ययमारी येसुत चुङ्‍बल,

थेङ्‌त छोत्‍च्‍याबल,

क्रुस्‍री स्‍यीजेत्‍पल,

दोज्‍यीम् स्‍यीब ग्‍यम्‍से सोजेत्‍पल,

ओसेम् थेङ् र्‌हङ्‌की डबमाज म्रङ्‍खजेत्‍पे तम्‍की बारेरी ब्रीबल मुब।

खेमेएनो अबेबे जीवन्‍मी ख्रीस्‍ट् ग्‍यम्‍से यङ्‍ब।

येसुत ग्‍यम्,

देमेन् ओसेम् जीवन् य्‍हीन्‍ब बी बीस्‍वास् लज्‍यीम् थेङ्‌ज खबलमाचे चु जीवन यङ्‍ब।

चु ज्‍यबे सम्‍तर्‌री युहन्‍नाचे आत्‍माइ तम् गोनलबरी ङ्‍य्‍हङ्‍त तोःबे स्‍हेमा यी,

ग्‍येङ्,

य्‍हल्,

गोर्‌तेन्,

ग्‍यु ओसेम् अङ्‍गुर्‌की दोङ्‌बोतेङ् रोरोकी तम्‍मा ग्‍यम्‍से जम्‍मचेनो गोनले अर्‌तमारी स्‍येत्‍पल मुब।

चु छ्‍येःन्‍हङ् मुबे तम्‍मा

भुमीका १:१-१८

बप्‍तीस्‍मा पीन्‍बे युहन्‍नातेङ् येसुइ डबमा १:१९-५१

येसुचे जम्‍मचे म्रङ्‍नले स्‍य्‍हेङ्‍जेत्‍पे लक् २:१-१२:५०

येसु यरुसलेम्‍की कोरोरो स्‍य्‍हुजेत्‍पे ज्‍युःकी दीन्‍मा १३:१-१९:४२

येसु स्‍यीब ग्‍यम्‍से सोजेत्‍पल ओसेम् म्रङ्‍खजेत्‍पल २०:१-३१

थेङ् गालील्‍री म्रङ्‍खजेत्‍पल २१:१-२५

युहन्‍नाचे ब्रीबे

ज्‍यबे सम्‍तर्

फ्रोइ म्‍ही तज्‍यीम् ब्‍योन्‍युबल

१

१ गोदोब्‍न्‍हङ्‍री ङोन्‍ग्‍यम् फ्रोइ मुबल।

फ्रोइ पर्‌मेस्‍वर्‌्‌तेङ् मुबल,

ओसेम् फ्रोइ पर्‌मेस्‍वर्‌नो मुबल।

२ थेङ् जम्‍मनो ठुङ्‍ब बीम ङोन्‍ग्‍यम् पर्‌मेस्‍वर्‌्‌तेङ् मुबल।

३ थेङ् ग्‍यम्सेनो पर्‌मेस्‍वर्‌चे जम्‍मनो स्‍हेःमा स्‍य्‍हेङ्‍जेत्‍ज्‍यी,

ओसेम् तइ स्‍हेएनो थेङ्‌चे अस्‍य्‍हेङ्‍नले अत।

४ थेङ्‍रीनो जीवन मुबल,

ओसेम् हुजु जीवन्‍नो म्‍हीमाकी लागीरी य्‍हल् मुबल।

५ हुजु य्‍हल् म्‍हुन्‍दुङ्‍री सर्‌ब,

ओसेम् हुजु य्‍हल्‍त म्‍हुन्‍दुङ्‍चे डाबल अरे।

६ पर्‌मेस्‍वर्‌चे युहन्‍ना पङ्‍बे म्‍ही गीःत पीत्‍युजेत्‍ज्‍यी।

७ थेचे स्‍येत्‍पे तम् ग्‍यम्‍से जम्‍मचेनो य्‍हल्‍त बीस्‍वास् स्‍य्‍हेङ्‌खइ पङ्‍ज्‍यीम् थे हुजुइ बारेरी स्‍येत्‍परी खज्‍यी।

८ युहन्‍ना थेनो य्‍हल्‍मी अय्‍हीन्‍ब मुबल,

तर थे य्‍हल्‍की बारेरी स्‍येत्‍परी युबल मुबल।

९ हुजु देमेन्‍की य्‍हल्‍मी जम्‍मनो म्‍हीमात य्‍हल् पीन्‍बरी जम्‍बुलीङ्‌री ब्‍योन्‍युटीब मुबल।

१० थेङ् जम्‍बुलीङ्‍रीनो मुबल,

जम्‍बुलीङ् थेङ्‌चेनो स्‍य्‍हेङ्‌जेत्‍पल मुबल,

तर थेङ्‌त जम्‍बुलीङ्‍चे अस्‍ये।

११ थेङ् र्‌हङ्‌की म्‍हीमाजनो ब्‍योन्‍युज्‍यी,

तर र्‌हङ्‌की म्‍हीमाचेनो थेङ्‌त ग्रहन् अस्‍य्‍हेङ्।

१२ तर थेङ्‌त ग्रहन् लज्‍यीम् बीस्‍वास् स्‍य्‍हेङ्‍बलमात थेङ्‌चे पर्‌मेस्‍वर्‌की ज जमे तबे हक् न्‍हङ्‍जेत्‍ज्‍यी।

१३ थेङ्‍यीमा न्‍ह काः ग्‍यम्‍से,

न्‍ह म्‍हीइ ल्‍हीः ग्‍यम्‍से,

न्‍ह म्‍हीइ सेम्‍चे म्‍हेन्‍ज्‍यीम् पर्‌मेस्‍वर्‌ल तब,

तर पर्‌मेस्‍वर्‌्‌चेनो थेङ्‍यीमात र्‌हङ्‍की कोल स्‍य्‍हेङ्‌जेत्‍प।

१४ फ्रोइ म्‍ही तजेत्‍ज्‍यीम् ङ्‌य्‍हङ्‌माकी गुङ्‍री स्‍य्‍हुजेत्‍ज्‍यी।

थेङ् अनुग्रहतेङ् देमेन्‍चे प्‍लीङ्‍जेत्‍पल मुबल।

ङ्‍य्‍हङ्‍माचे थेङ्‌की महीमा म्रङ्‍ज्‍यी।

हुजु महीमा अप ग्‍यम्‍से गीकीनो मुबे जत युबल मुबल।

१५ युहन्‍नाचे थेङ्‌की बारेरी स्‍येत्‍ज्‍यी,

ओसेम् क्रीङ्‌ज्‍यीम् पङ्‍ज्‍यी,

“थेङ्‍नो हुजु म्‍ही य्‍हीन्‍ब,

ङचे थेङ्‌की बारेरी चोले पङ्‍बल मुबल,

‘ङइ लीप्‍चे ब्‍योन्‍खस्‍येकी थेङ् ङ बीमम् ङ्‍हच्‍छ्‍यङ् मुब,

तलेपङ्‍सम् थेङ् ङ न्‍हब बीम ङोन्‍ग्‍यम् य्‍हङ्‌सेनो मुबल।’”

१६ थेङ्‌की य्‍हक्‍को अनुग्रहचे प्‍लीङ्‍जेत्‍पल तज्‍यीम् ङ्‍य्‍हङ्‍मा जम्‍मचेनो मोलम्‍की जोरी मोलम् यङ्‌बल मुब।

१७ तलेपङ्‍सम् पर्‌मेस्‍वर्‌की नीयम्‍मा मोसा ग्‍यम्‍से पीन्‍बल मुबल,

तर अनुग्रहतेङ् देमेन्‍मी येसु ख्रीस्‍ट् ग्‍यम्‍चे खज्‍यी।

१८ खल्‍चेएनो पर्‌मेस्‍वर्‌त खेमेएनो म्रङ्‌बल अरे।

अपतेङ् बक्‍च्‍य मुबे गीकीनो ज र्‌हङ्‌नो पर्‌मेस्‍वर्‌चे अपत स्‍येन लजेत्‍पल मुब।

बप्‍तीस्‍मा पीन्‍बे युहन्‍नाइ सम्‍तर्

(मत्‍ती ३:१-१२; मर्‌कुस् १:१-८; लुका ३:१-१८)

१९ यरुसलेम्‍की यहुदी अगुवामाचे डेत्-डेत् लम्‍बुमातेङ् लेबीमात युहन्‍नाइज,

“ए खल य्‍हीन्‍ब?”

बी ङ्‍योत्‍परी पीत्‍ज्‍यी।

२० युहन्‍नाचे जोहाप् पीन्‍ज्‍यीम्,

“ङ मुक्‍ती न्‍हङ्‌बे ख्रीस्‍ट् अय्‍हीन्” बी ज्‍यनले पङ्‍ज्‍यी।

२१ ओसेम् थेङ्‌यीमाचे ङ्‌योत्‍ज्‍यी,

“होलेपङ्‌सम् ए खल?

ता ए एलीया य्‍हीन्‍ब?”

युहन्‍नाचे,

“ङ अय्‍हीन्” पङ्‍ज्‍यी।

थेङ्‌यीमाचे,

“ए ङ्‌यीमाचे ब्रेन्‍टीबे अगम्‍बक्‍त य्‍हीन्‍ब?”

बी ङ्‌योत्‍ज्‍यी।

युहन्‍नाचे,

“अय्‍हीन्” पङ्‍ज्‍यीम् जोहाप् पीन्‍ज्‍यी।

२२ हुजु लीप्‍चे थेङ्‌यीमाचे पङ्‍ज्‍यी,

“ए खल य्‍हीन्‍ब?

पङो स्‍यीम्!

ङ्‍यीमात पीत्‍खबलमाज जोहाप् बोर्‌थोब।

ए र्‌हङ्‌चे र्‌हङ्‌की बारेरी ता पङ्‍ब?”

२३ युहन्‍नाचे पङ्‍ज्‍यी,

“ङ यसैया अगम्‍बक्‍तचे पङ्‍ब र्‌हङ्‌लेनो,

‘परमप्रभुइ लागीरी ग्‍यम् टोप् लउ’ पङ्‍ज्‍यीम् उजाड ग्‍लारी क्रीङ्‍बे केत् य्‍हीन्‍ब।”

२४ हुजु तम् ङ्‍योत्‍परी खबलमात फरीसीमाचे पीत्‍खबल मुबल।

२५ ओसेम् थेङ्‌यीमाचे युहन्‍नात ङ्‌योत्‍ज्‍यी,

“ए मुक्‍ती न्‍हङ्‌बे ख्रीस्‍ट्‍एनो अय्‍हीन्,

एलीयाएनो अय्‍हीन्,

ओसेम् अगम्‍बक्‍तएनो अय्‍हीन् पङ्‌सम् तले बप्‍तीस्‍मा पीन्‍बल स्‍यीम्?”

२६ युहन्‍नाचे जोहाप् पीन्‍ज्‍यी,

“ङचेम् यीचेकीनो बप्‍तीस्‍मा पीन्‍ब।

तर एङ्‌यीमाइ गुङ्‍री गीः मुब,

थेङ्‌त एङ्‍यीमाचे स्‍येःबल अरे।

२७ ङइ लीप्‍चे ब्‍योन्‍खस्‍येल थेङ्‍नो य्‍हीन्‍ब,

ओसेम् ङ थेङ्‌की पनेइ तन फ्रेन्‍बरीएनो जेःबल अरे।”

२८ चु तम् यर्‌दन् ग्‍येन्‍दीइ क्‍योम्‍सङ् बेथानीय पङ्‍बे ग्‍लारी तबल मुबल।

हुजुरी युहन्‍नाचे बप्‍तीस्‍मा पीन्‍बे लक् स्‍य्‍हेङ्‌ब मुबल।

पर्‌मेस्‍वर्‌की थुमा येसु

२९ न्‍हम्‍स्‍य्‍होर्‌हङ् येसु र्‌हङ्‍ज ब्‍योन्‍खटीबल म्रङ्‌ज्‍यीम् युहन्‍नाचे पङ्‍ज्‍यी,

“च्‍याको,

पर्‌मेस्‍वर्‌की थुमा,

थेङ्‌चे जम्‍बुलीङ्‌की जम्‍मनो म्‍हीमाकी पापमा नोम्‍जेत्‍स्‍ये मुब!

३० थेङ्‌की बारेरी ङचे पङ्‍बल मुबल,

‘ङ बीमम् लीक्‍यम् गीः ब्‍योन्‍खस्‍ये मुब,

थेङ् ङ बीमम् य्‍हक्‍को ङ्‍हच्‍छ्‍यङ् मुब,

तलेपङ्‍सम् थेङ् ङ न्‍हब बीम ङोन्‍ग्‍यम् य्‍हङ्‌सेनो मुबल।’

३१ थेङ् खल य्‍हीन्‍ब बी ङचे ङोन्‍ग्‍यम् स्‍येबल अरेबल,

तर ङ इस्राएलीमाचे थेङ्‌त स्‍येन लबरी यीचे बप्‍तीस्‍मा पीन्‍ज्‍यीम् खबल य्‍हीन्‍ब।”

३२ युहन्‍नाचे चोले पङ्‍ज्‍यीम् गबही पीन्‍ज्‍यी,

“ङचे पबीत्र आत्‍मात स्‍वर्‌ग ग्‍यम्‍से ढुकुर र्‌हङ्‌ले ब्‍योन्‍युज्‍यीम् थेङ्‌की जोरी स्‍य्‍हुबल म्रङ्‍ज्‍यी।

३३ चु बीम् ङोन्‍ग्‍यम् ङचे थेङ्‌त स्‍येबल अरेबल,

तर यीचे बप्‍तीस्‍मा पीन्‍बरी ङत पीत्‍युजेत्‍पलचे ङत सुङ्‌ज्‍यी,

‘एचे खलइ जोरी आत्‍मा ब्‍योन्‍युज्‍यीम् स्‍य्‍हुबल म्रङ्‌ब,

थेनो पबीत्र आत्‍मा ग्‍यम्‍से बप्‍तीस्‍मा पीन्‍स्‍येकी म्‍ही य्‍हीन्‍ब।’

३४ ङचे पबीत्र आत्‍मा थेङ्‌की जोरी ब्‍योन्‍युबल म्रङ्‌बल मुब,

ओसेम् ङ पङ्‍ब थेङ्‍नो पर्‌मेस्‍वर्‌की ज य्‍हीन्‍ब।”

येसुइ ङोन्‍ग्‍यम्‍की डबमा

३५ न्‍हम्‍स्‍य्‍होर्‌हङ् युहन्‍ना देबेएनो र्‌हङ्‌की डबमान्‍हङ्‍की डब ङ्‍हीतेङ् हुजुरीनो रप्‍टीबल मुबल।

३६ थेचे येसु स्‍येटीबल म्रङ्‌ज्‍यीम्,

“च्‍याको,

पर्‌मेस्‍वर्‌की थुमा!”

बी पङ्‍ज्‍यी।

३७ चु थ्‍येःब बीसेम् युहन्‍नाइ डब ङ्‍य्‍ही येसुइ लीप्‍चे ब्रज्‍यी।

३८ येसुचे दोःज्‍यीम् स्‍हीजेत्‍मम् थेङ्‍यीमा थेङ्‌की लीप्-लीप् खटीबल म्रङ्‌जेत्‍ज्‍यी,

ओसेम् थेङ्‌यीमात,

“एङ्‍यीमा ता म्‍हइबल?”

बी ङ्‌योत्‍जेत्‍ज्‍यी।

थेङ्‌यीमाचे थेङ्‌त,

“लोप्‍पोन्,

थेङ् खन स्‍य्‍हुजेत्‍प?”

बी पङ्‍ज्‍यी।

३९ थेङ्‌चे जोहाप् न्‍हङ्‌ज्‍यी,

“खोउ,

ओसेम् एङ्‍यीमाचे म्रङ्‌स्‍ये मुब।”

थेङ्‍यीमा येसुतेङ् बक्‍च्‍य ङ्‌यीज्‍यीम् थेङ् स्‍य्‍हुबे ग्‍ला च्‍याज्‍यी,

ओसेम् हुजु दीन् थेङ्‍तेङ् बक्‍च्‍यनो टीज्‍यी।

होदे बेलोरी ङ्‌येसेकी चार् बत्‍तीय्‍हम्‍बल मुबल।

४० युहन्‍नाइ तम् थ्‍येःज्‍यीम् येसुइ लीप्‍चे ब्रबे डबमा ङ्‍य्‍ही न्‍हङ्‌री गीम् सीमोन पत्रुसकी अले अन्‍द्रीयास् मुबल।

४१ ङोन्‍ग्‍यम् आन्‍द्रीयासचे थेइ अज्‍यो सीमोनत खतु लज्‍यीम् पङ्‍ज्‍यी,

“ङ्‌यीमाचे मसीहत दोज्‍यी” (हीब्रु ग्‍योत्‍री मसीह पङ्‍बलमी मुक्‍ती न्‍हङ्‌बे ख्रीस्‍ट् य्‍हीन्‍ब।)

४२ हुजु लीप्‍चे आन्‍द्रीयासचे सीमोनत येसुइज बोर्‌ज्‍यी।

येसुचे सीमोनत म्रङ्‌ज्‍यीम् सुङ्‌ज्‍यी,

“ए योआनेसकी ज सीमोन य्‍हीन्‍ब,

एइ मीन् केफास तस्‍ये मुब।”

(केफासकी अर्‌थ अरामीक् ग्‍योत्‍री ङ्‍हच्‍छ्‌यङ् युङ्‌ब य्‍हीन्‍ब,

होलेनो ग्रीक ग्‍योत्‍री पत्रुस पङ्‍बलएनो ङ्‍हच्‍छ्‍यङ् युङ्‌ब य्‍हीन्‍ब।)

येसुचे फीलीप्‍तेङ् नथानेल्‍त दम्‍जेत्‍पल

४३ न्‍हम्‍स्‍य्‍होर्‌हङ् येसु गालील प्रदेस्‍री स्‍येबे थुः लजेत्‍ज्‍यी।

ओसेम् थेङ्‌चे फीलीप्‍त खतु तज्‍यीम्,

“ङइ लीप्‍चे ब्रउ” बी सुङ्‌ज्‍यी।

४४ फीलीपएनो अन्‍द्रीयासतेङ् पत्रुस र्‌हङ्‌लेनो बेथसेदा पङ्‍बे ज्‍यीद लीङ्‍सकी म्‍ही मुबल।

४५ फीलीपचे नथानेलत खतु लबरी ङ्‌यीज्‍यीम् पङ्‍ज्‍यी,

“ङ्‌यीमाचे थेङ्‌त दोज्‍यी,

थेङ्‌की बारेरी मोसातेङ् अगम्‍बक्‍तमाचे धर्‌म छ्‍येःरी ब्रीबल मुबल,

थेङ्‍मी नासरतकी योसेफकी ज येसु य्‍हीन्‍ब।”

४६ नथानेल्‍चे थेत,

“नासरत ग्‍यम्‍सेएनो तए ज्‍यबे तम् डोङ्‍ब खम्‍ब?”

बी ङ्‌योत्‍ज्‍यी।

फीलीपचे थेत जोहाप् पीन्‍ज्‍यी,

“खज्‍यीम् च्‍याको।”

४७ ओसेम् येसुचे नथानेलत र्‌हङ्‍ज खटीबल म्रङ्‌जेत्‍ज्‍यीम् नथानेलकी बारेरी सुङ्‌ज्‍यी,

“च्‍याको थे देमेन्‍की इस्रएली य्‍हीन्‍ब,

थेतेङ् तइ छलएनो अरे।”

४८ ओसेम् नथानेल्‍चे थेङ्‌त,

“थेङ्‌चे ङत खले खेम्‍जेत्‍ज्‍यी?”

बी ङ्‌योत्‍ज्‍यी।

येसुचे थेत जोहाप् न्‍हङ्‌ज्‍यी,

“फीलीपचे एत ङ्‍होत्‍प बीम ङोन्‍ग्‍यम्‍नो ङचे एत मको दोङ्‌बोइ दुङ्‌री म्रङ्‍ज्‍यीन्‍बल मुबल।”

४९ हुजुलीप्‍चे नथानेल्‍चे थेङ्‌त पङ्‍ज्‍यी,

“लोप्‍पोन्,

थेङ्‍मी पर्‌मेस्‍वर्‌की ज य्‍हीन्‍ब टीम्,

थेङ् एस्रएलीमाकी ग्‍यल्‍बो य्‍हीन्‍ब टीम्!”

५० येसुचे थेत ङ्‌योत्‍जेत्‍ज्‍यी,

“ङचे एत मको दोङ्‌बोइ दुङ्‌री म्रङ्‍ज्‍यी पङ्‍बल तज्‍यीम् एचे ङत बीस्‍वास् स्‍य्‍हेङ्‌ब?

एचे चु बीमाएनो ङ्‍हच्‍छ्‍यङ् तम्‍मा म्रङ्‌स्‍ये मुब।”

५१ ओसेम् येसुचे थेत सुङ्‌ज्‍यी,

“ङ एङ्‌यीमात देमेन्‍नो पङ्‍ब,

स्‍वर्‌ग ठोङ्‍बल,

ओसेम् पर्‌मेस्‍वर्‌की स्‍वर्‌गदुत्‍मा म्‍हीइ जइजोरी तोर् क्रेत्‍टीबलतेङ् मोर् फप्‍टीबल म्रङ्‌स्‍ये मुब।”

काना पङ्‍बे ग्‍लारी तबे भ्‍या

२

१ ङ्‍य्‍हीरेत् लीप्‍चे गालील् प्रदेस्‍की काना पङ्‍बे ज्‍यीद लीङ्‍स्‌री भ्‍या मुबल।

येसुइ अम हुजुरी मुबल।

२ ओसेम् येसुतेङ् थेङ्‌की डबमातएनो हुजु भ्‍यारी ङ्‍होत्‍पल मुबल।

३ भ्‍यारी अङ्‍गुर्‌की नीङ्‍गु बेब बीसेम् थेङ्‌की अमचे थेङ्‌त पङ्‍ज्‍यी,

“अङ्‍गुर्‌की नीङ्‍गुम् बेनेम्।”

४ ओसेम् येसुचे जोहाप् न्‍हङ्‌ज्‍यी,

“अम,

ङचे ता स्‍य्‍हेङ्‍थोब बी थसुङो,

तलेपङ्‍सम् दवम् लक् स्‍य्‍हेङ्‌बरी ङइ बेलो खबल अरे।”

५ ओसेम् येसुइ अमचे योक्‍पोमात,

“एङ्‍यीमाचे येसुचे पङ्‍ब र्‌हङ्‌ले स्‍य्‍हेङो” बी पङ्‍ज्‍यी।

६ हुजुरी युङ्‌ब ठाज्‍यीम् स्‍य्‍हेङ्‌बे फुम्‍बुमा डुः मुबल।

हुजुमारी सय लीटरते यी वङ्‌ब मुबल।

हुजु फुम्‍बुमा यहुदीमाचे सुद्‍द स्‍य्‍हेङ्‌बे लक्‍री कोल्‍ब मुबल।

७ येसुचे योक्‍पोमात सुङ्‌ज्‍यी,

“चु जम्‍मनो फुम्‍बुमा यीचे प्‍लीङ्‍न लउ।”

थेङ्‌यीमाचे हुजु फुम्‍बुमा जम्‍मइ सुङ् सम्‍मनो यीचे प्‍लीङ्‍न लज्‍यी।

८ ओसेम् थेङ्‌चे थेङ्‌यीमात,

“चु चेक् बोर्‌ज्‍यीम् डोन्‍की मुग्‍यत म्‍य्‍हङ्‍पुङो” बी सुङ्‌ज्‍यी।

थेङ्‌यीमाचे बोर्‌ज्‍यीम् मुग्‍यत पीन्‍ज्‍यी।

९ मुग्‍यचे हुजु यी म्‍य्‍हङ्‍मम् अङ्‍गुर्‌की नीङ्‍गु तज्‍यीन्‍बल मुबल।

हुजु नीङ्‍गु खनचे बबल बी थेचे स्‍येबल अरेबल।

(हुजुम् नीङ्‍गु बबे योक्‍पोमाचेकीनो स्‍येब मुबल।)

ओसेम् डोन्‍की मुग्‍यचे दुलहत ङ्‌होत्‍ज्‍यी,

१० ओसेम् पङ्‍ज्‍यी “ल्‍हो-ल्‍होमाचेम् ङोन्‍ग्‍यम् अङ्‍गुर्‌की य्‍हक्‍को रोङ्‌बे नीङ्‍गु पीन्‍ब,

ओसेम् डोम्‍बोमाचे नीङ्‍गु य्‍हक्‍को थुङ्‌ज्‍यीम् ङ्‍य्‍हेब बीसेम् अङ्‍गुर्‌की अरोङ्‍बे नीङ्‍गु पीन्‍ब।

तर एचेम् देरेसम्‍म य्‍हक्‍को रोङ्‌बे नीङ्‍गु थेन्‍बल टीम्।”

११ येसुचे गालील प्रदेस्‍की काना पङ्‍बे लीङ्‍स्‌री स्‍य्‍हेङ्‍जेत्‍पे चु ते:ङेन्‍की लक् गोदोब्‍न्‍हङ् ङोन्‍ग्‍यम् स्‍य्‍हेङ्‌जेत्‍पल मुबल।

चोले थेङ्‌चे र्‌हङ्‌की महीमा ङोन्‍जेत्‍ज्‍यी,

ओसेम् थेङ्‌की डबमाचे थेङ्‌त बीस्‍वास् लज्‍यी।

१२ हुजुलीप्‍चे येसु र्‌हङ्‌की अमतेङ् अलेमा ओसेम् डबमातेङ् बक्‍च्‍य कफर्‌नहुम् लीङ्‍स्‌री स्‍येजेत्‍ज्‍यीम् तोव दीन्‍सम्‍म हुजुरीनो स्‍य्‍हुजेत्‍ज्‍यी।

येसुचे पर्‌मेस्‍वर्‌की दीम्‍री छोङ् स्‍य्‍हेङ्‍बलमात ल्‍हब्‍लाजेत्‍पल

(मत्‍ती २१:१२-१३; मर्‌कुस् ११:१५-१७; लुका १९:४५-४६)

१३ यहुदीमाकी नीस्‍तार् पर्‌बइ बेलो खय्‍हम्‍बल मुबल।

ओसेम् येसु यरुसलेम्‍री स्‍येजेत्‍ज्‍यी।

१४ थेङ्‌चे हुजुरी पर्‌मेस्‍वर्‌की दीम्‍री म्‍हीमाचे म्‍हे-ग्‍लब् तेङ् ग्‍युमा ओसेम् परेवमा छोङ् लटीबल म्रङ्‌जेत्‍ज्‍यी।

ओसेम् टेबल्‍मारी टीज्‍यीम् टङ देब्‍टीबलमातएनो म्रङ्‌जेत्‍ज्‍यी।

१५ होत्‍तज्‍यीम् येसुचे छो:तचे कोर्‌र गी स्‍य्‍हेङ्‍जेत्‍ज्‍यीम् हुजुरी मुबे सेम्‍ज्‍येन्‍मातेङ् ग्‍युमा जम्‍मतनो पर्‌मेस्‍वर्‌की दीम् ग्‍यम्‍से ल्‍हब्‍लजेत्‍ज्‍यी।

ओसेम् टङ देब्‍टीपलमाकी टङमा ठम्‍लाजेत्‍ज्‍यीम् टेबल्‍मा दोलाजेत्‍ज्‍यी।

१६ ओसेम् थेङ्‌चे परेवा चुङ्‍बलमात बराज्‍यीम्,

“एङ्‌यीमाकी चु जम्‍मनो स्‍हेमा बोरो,

ङइ अपइ दीम्‍त छोङ् लबे ग्‍ला थस्‍य्‍हेङो!”

बी सुङ्‌ज्‍यी।

१७ ओसेम् थेङ्‌की डबमाचे धर्‌मछ्‍येःरी ब्रीबे चु तम् व्‍हल् लज्‍यी,

“ङइ म्‍होइबचे थेङ्‌की दीम्‍की लागीरी ङइ सेम् य्‍हक्‍को क्रोब।”

१८ हुजु लीप्‍चे यहुदी अगुवामा खज्‍यीम् पङ्‍ज्‍यी,

“थेङ्‍तेङ् चोतेबे लक् स्‍य्‍हेङ्‌बे अधीकार् मुब बी ङ्‍यीमात अचम्‍मइ लक्‍की चीनो ङोन्‍जेत्‍प खम्‍ब?”

१९ येसुचे थेङ्‌यीमात जोहाप् न्‍हङ्‌ज्‍यी,

“चु पर्‌मेस्‍वर्‌की दीम्‍त स्‍हीलागो,

ओसेम् ङचे सोम्‍रेत्‍री देबेएनो स्‍य्‍हेङ्‌स्‍ये मुब।”

२० थेङ्‌यीमाचे पङ्‍ज्‍यी,

“चु दीम् स्‍य्‍हेङ्‌बरी ल्‍हेगोर् सोम् स्‍यी च्‍यीतीङ् गेःबल मुबल।

थेङ्‌चे सोम्‍रेत्‍रीनो स्‍य्‍हेङ्‌ब खम्‍ब स्‍यीम्?”

२१ तर येसुचे सुङ्‍जेत्‍पे पर्‌मेस्‍वर्‌की दीम्‍मी थेङ्‌की र्‌हङ्‌की ल्‍ही मुबल।

२२ येसु स्‍यीब ग्‍यम्‍से सोजेत्‍प बीसेम् थेङ्‌की डबमाचे थेङ्‌चे सुङ्‍बे चु तम्‍त व्‍हल् लज्‍यी।

ओसेम् थेङ्‌यीमाचे धर्‌म छ्‍येःतेङ् येसुचे सुङ्‍बे फ्रोइत बीस्‍वास् लज्‍यी।

२३ नीस्‍तार पर्‌बइ बेलोरी येसु यरुसलेम्‍री मुबल।

हुजुरी मुबे बेलोरी थेङ्‌चे स्‍य्‍हेङ्‌बे तेङेन्‍की लक्‍मा म्रङ्‌ज्‍यीम् य्‍हक्‍को म्‍हीमाचे थेङ्‌की छेन्‍री बीस्‍वास् स्‍य्‍हेङ्‌ज्‍यी।

२४ तर येसुचे र्‌हङ्‍चेम् थेङ्‌यीमाकी भर् लअजेत्,

तलेपङ्‍सम् थेङ्‌चे जम्‍मनो म्‍हीमात ज्‍यनले खेम्‍जेत्‍पल मुबल।

२५ थेङ्‌चे म्‍हीमाकी सेम्‍न्‍हङ्‍की तम्‍मा खेम्‍जेत्‍पल तज्‍यीम् खल्‍चेएनो थेङ्‌त खलइ बारेरीएनो स्‍येत् अथोब मुबल।

नीकोदेमस् येसुत खतु लबरी खबल

३

१ हुजुरी यहुदी महासभाकी नीकोदेमस् पङ्‍बे म्‍ही गीः मुबल।

थे फरीसी मुबल।

२ तीरेत् म्‍हुना नीकोदेमस् येसुइज खज्‍यीम् पङ्‍ज्‍यी,

“लोप्‍पोन्,

थेङ् ङ्‍यीमात लोप्‍परी पर्‌मेस्‍वर्‌चे पीत्‍युजेत्‍पल य्‍हीन्‍ब बी ङ्‌यीमाचे स्‍येःब।

तलेपङ्‍सम् पर्‌मेस्‍वर्‌चे र्‌हो अस्‍य्‍हेङ्‍जेत्‍पल य्‍हीन्‍सम् थेङ्‌चे स्‍य्‍हेङ्‍जेत्‍पे चु अचम्‍मइ लक् खल्‍चेएनो स्‍य्‍हेङ्‍ अखम्।”

३ येसुचे थेत सुङ्‌ज्‍यी,

“ङ एत देमेन्‍नो पङ्‍ब,

खल पङ्‌लेनो देबेएनो अन्‍हसम् थेचे पर्‌मेस्‍वर्‌की य्‍हुल् म्रङ् अखम्।”

४ ओसेम् नीकोदेमसचे ङ्‌योत्‍ज्‍यी,

“खेक्‍प तबे म्‍ही देबेएनो खले न्‍हब खम्‍ब?

थे अमइ फोरी देबेएनो वङ्‌ज्‍यीम् न्‍हब खम्‍ब?”

५ येसुचे जोहाप् न्‍हङ्‌ज्‍यी,

“ङ एत देमेन्‍नो पङ्‍ब,

यीतेङ् आत्‍मा ग्‍यम्‍से अन्‍हज्‍यी पङ्‌सम् खलएनो पर्‌मेस्‍वर्‌की य्‍हुल्‍री वङ्‌ब अखम्।

६ ल्‍ही ग्‍यम्‍से न्‍हबल ल्‍ही य्‍हीन्‍ब,

तर पबीत्र आत्‍मा ग्‍यम्‍से न्‍हबल आत्‍मा य्‍हीन्‍ब

७ ङचे एत देबेएनो न्‍हनोथोब पङ्‍बे तम्‍री ए अचम्‍म थतउ।

८ लाब खनचे ङ्‍यीइ म्‍हेन्‍ज्‍यी होलेचेनो ङ्‍यीब।

एचे लाबइ केत् थ्‍येःब,

तर हुजु खनचे खबल,

ओसेम् खन य्‍हर्‌टीब बी अस्‍ये।

आत्‍मा ग्‍यम्‍से न्‍हबे म्‍हीमाएनो होतेब तब।”

९ नीकोदेमसचे थेङ्‌त,

“चोतेब खले तब खम्‍ब?”

बी ङ्‌योत्‍ज्‍यी।

१० येसुचे जोहाप् न्‍हङ्‌ज्‍यी,

“एम् इस्रएलीमाकी ङ्‍हच्‍छ्‍यङ् लोप्‍पोन् य्‍हीन्‍ब,

एचेएनो चु तम् अगो?

११ ङ एत देमेन्‍नो पङ्‍ब,

ङ्‌यीमाचे ता स्‍येःज्‍यी हुजुनो पङ्‍ब,

ओसेम् ङ्‌यीमाचे ता म्रङ्‍ज्‍यी हुजुनो स्‍येत्‍प।

तर एङ्‍यीमाम् ङ्‌यीमाचे पङ्‍बे तम्‍मात पतइअती।

१२ ङचे चु जम्‍बुलीङ्‌की तम् पङ्‍मएनो एङ्‍यीमाचे बीस्‍वास् अल,

झेन् स्‍वर्‌गइ तम् पङ्‍ज्‍यी पङ्‌सम् एङ्‌यीमाचे खले बीस्‍वास् लब खम्‍ब?

१३ स्‍वर्‌ग ग्‍यम्‍से दुङ्‌री युबे म्‍हीइ ज बीम ल्‍हो-ल्‍हो खलएनो स्‍वर्‌गरी ङ्‌यीबल अरे।

१४ मोसाचे उजाड ग्‍लारी पीतल्‍की पुख्रीत कोत्‍प र्‌हङ्‌लेनो म्‍हीइ ज कोत्‍थोब।

१५ होत्‍तज्‍यीम् खल खल्‍चे थेङ्‌त बीस्‍वास् लब थेङ्‌यीमाचे खेमेएनो अबेबे जीवन् यङ्‍स्‍ये मुब।

१६ तलेपङ्‍सम् पर्‌मेस्‍वर्‌चे जम्‍बुलीङ्‌की म्‍हीमात य्‍हक्‍को म्‍होइज्‍यीम् र्‌हङ्‌की गीःकीनो मुबे जत पीत्‍युजेत्‍ज्‍यी।

खल्‍चे पर्‌मेस्‍वर्‌की जत बीस्‍वास् स्‍य्‍हेङ्‌ब थेङ्‍यीमा खलएनो नास् तस्‍ये अरे तर थेङ्‌यीमाचे खेमेएनो अबेबे जीवन् यङ्‍स्‍ये मुब।

१७ पर्‌मेस्‍वर्‌चे जम्‍बुलीङ्‍त दोस् ङोन्‍बरी थेङ्‌की जत पीत्‍युजेत्‍पल अय्‍हीन्,

तर जम्‍बुलीङ् थे ग्‍यम्‍से थर्‌खइ बी पीत्‍युजेत्‍पल य्‍हीन्‍ब।

१८ थेङ्‌त बीस्‍वास् स्‍य्‍हेङ्‌बलमा दोसी तस्‍ये अरे,

तर थेङ्‌त बीस्‍वास् अस्‍येङ्‍बलमाम् दोसी तज्‍यीन्‍बल मुब।

तलेपङ्‍सम् थेङ्‌यीमाचे पर्‌मेस्‍वर्‌की गीःकीनो मुबे जत बीस्‍वास् स्‍य्‍हेङ्‍बल अरे।

१९ होलेतज्‍यीम् थेङ्‍यीमा चोले दोसी तस्‍ये मुब,

य्‍हल् जम्‍बुलीङ्‌री खबल मुब,

तर म्‍हीमाचे य्‍हल्‍त बीमम् म्‍हुन्‍दुङ्‍त म्‍होइज्‍यी,

तलेपङ्‍सम् थेङ्‌यीमाकी लक् दुस्‍ट मुबल।

२० दुस्‍ट लक् स्‍य्‍हेङ्‌बलमाचे य्‍हल्‍त अखो।

ओसेम् थेङ्‌यीमाकी लक् म्रङ्‍ल पङ्‍ज्‍यीम् य्‍हल्‍री अख।

२१ तर देमेन्‍त म्‍हन्‍दीबे म्‍हीमाम् य्‍हल्‍री खब,

होत्‍तज्‍यीम् थेङ्‌यीमाचे स्‍य्‍हेङ्‌बे लक्‍मा पर्‌मेस्‍वर्‌री स्‍य्‍हेङ्‌बल य्‍हीन्‍ब बी ज्‍यनले म्रङ्‌ब।”

बप्‍तीस्‍मा पीन्‍बे युहन्‍ना

२२ हुजुलीप्‍चे येसु र्‌हङ्‌की डबमातेङ् बक्‍च्‍य यहुदीया प्रदेस्‍री स्‍येज्‍यीम् तोव बेलोसम्‍म डबमातेङ् बक्‍च्‍य हुजुरीनो स्‍य्‍हुज्‍यी,

ओसेम् म्‍हीमात बप्‍तीस्‍मा न्‍हङ्‌ज्‍यी।

२३ युहन्‍नाचेएनो सालीम् पङ्‍बे ज्‍यीद लीङ्‍सकी रेइकी एनोन् पङ्‍बे ग्‍लारी बप्‍तीस्‍मा पीन्‍टीब मुबल,

तलेपङ्‍सम् हुजुरी यी य्‍हक्‍को मुबल।

ओसेम् म्‍हीमा बप्‍तीस्‍मा कीन्‍बरी खस्‍यीनोटीबल मुबल।

२४ (होदे बेलो सम्‍मा युहन्‍नात जेल्‍री च्‍युप्‍पल अरेबल।)

२५ हुजु बेलोरी युहन्‍नाइ डबमातेङ् यहुदी गीःकी गुङ्‍री ख्रुज्‍यीम् दाबे बारेरी तम् ज्‍योप्‍ज्‍यी।

२६ होत्‍तज्‍यीम् थेङ्‍यीमा युहन्‍नाइज खज्‍यीम् पङ्‍ज्‍यी,

“लोप्‍पोन्,

यर्‌दन् ग्‍येन्‍दीइ क्‍योम्‍सङ् मुबे बेलोरी थेङ्‍तेङ् म्‍ही गीः मुबल।

हुजु म्‍हीइ बारेरी थेङ्‌चे ङ्‍यीमात स्‍येत्‍जेत्‍पल मुबल।

देरेम् हुजु म्‍हीचे बप्‍तीस्‍मा पीन्‍टीबल मुब,

ओसेम् जम्‍मनो बप्‍तीस्‍मा कीन्‍बरी हुजुइज ङ्‍यीटीबल मुब।”

२७ युहन्‍नाचे जोहाप् पीन्‍ज्‍यी,

“पर्‌मेस्‍वर्‌चे अन्‍हङ् गदे खल्‍चेएनो तएनो यङ्‍ब अखम्।

२८ ‘ङ मुक्‍ती न्‍हङ्‌बे ख्रीस्‍ट् अय्‍हीन्,

ङम् थेङ्‌की ङोन्‍ग्‍यम् पीत्‍युबलकीनो य्‍हीन्‍ब’ बी ङचे पङ्‍बल एङ्‍यीमाचे र्‌हङ्‍चेनो थ्‍येःबल मुब।

२९ दुलही दुलहल य्‍हीन्‍ब,

ओसेम् दुलहकी रेइरी रप्‍पे र्‌हो दुलहइ केत् थ्‍येःज्‍यीम् य्‍हक्‍को तङ्‍ब।

चोले ङइ तङ्‍ब देरेम् टोप् तबल मुब।

३० थेङ् ङ्‍हच्‍छ्‍यङ् तबोर्‌थोब,

तर ङम् ज्‍यीद तबोर्‌थोब।”

स्‍वर्‌ग ग्‍यम्‍से ब्‍योन्‍युबे म्‍ही

३१ स्‍वर्‌गचे ब्‍योन्‍युबलमी गोदोब्‍न्‍हङ् ङ्‍हच्‍छ्‍यङ् य्‍हीन्‍ब।

जम्‍बुलीङ्‌री न्‍हबलमम् जम्‍बुलीङ्‍लनो य्‍हीन्‍ब,

ओसेम् जम्‍बुलीङ्‌की तम्‍नो लब।

तर स्‍वर्‌गसे ब्‍योन्‍युबलमी गोदोब्‍न्‍हङ् ङ्‍हच्‍छ्‍यङ् य्‍हीन्‍ब।

३२ थेङ्‌चे र्‌हङ्‌चे म्रङ्‍जेत्‍पलतेङ् सेन्‍जेत्‍पे तम्‍मानो सुङ्‌ब,

होलेतलेनो थेङ्‌चे सुङ्‍बे तम्‍त खल्‍चेएनो बीस्‍वास् अल।

३३ तर थेङ्‌चे सुङ्‍बे तम्‍त बीस्‍वास् स्‍य्‍हेङ्‍बलमाचेमी पर्‌मेस्‍वर् देमेन्‍नो य्‍हीन्‍ब पङ्‍बे तम् ङोन्‍ब।

३४ पर्‌मेस्‍वर्‌चे पीत्‍युजेत्‍पलचे पर्‌मेस्‍वर्‌की फ्रोइनो सुङ्‌ब,

तलेपङ्‍सम् पर्‌मेस्‍वर्‌चे थेङ्‌त पबीत्र आत्‍मा दप्‍ज्‍यीम् अय्‍हीन् अदब्‍नले न्‍हङ्‌बल मुब।

३५ अपचे जत म्‍होइजेत्‍प,

ओसेम् जम्‍मनो तम्‍मा थेङ्‌की फ्‍यारी न्‍हङ्‌बल मुब।

३६ ओसेम् खल्‍चे पर्‌मेस्‍वर्‌की जत बीस्‍वास् लब थेतेङ् खेमेएनो अबेबे जीवन मुब।

खल्‍चे जचे कुल्‍बे अर्‌ती अङ्‍येन्,

थेचे खेमेएनो अबेबे जीवन् खेमेएनो यङ्‍स्‍ये अरे,

तर पर्‌मेस्‍वर्‌की बोमो थेइ जोरी तस्‍यीनो टीस्‍ये मुब।

येसुतेङ् सामरी अमकोल

४

१ युहन्‍नाचे बीमएनो येसुचे य्‍हक्‍कोत डबमा स्‍य्‍हेङ्‍जेत्‍ज्‍यीम् बप्‍तीस्‍मा न्‍हङ्‌जेत्‍टीब मुब पङ्‍बे तम् फरीसीमाचे थ्‍येःज्‍यी।

२ (य्‍हीन्‍बरीम् येसुचे र्‌हङ्‍चेनोम् खलतएनो बप्‍तीस्‍मा न्‍हङ्‌जेत्‍पल अरेबल,

तर थेङ्‌की डबमाचे बप्‍तीस्‍मा पीन्‍ब मुबल।)

३ फरीसीमाचे चु तम् थ्‍येःज्‍यी पङ्‍बे तम् येसुचे खेम्‍ज्‍यीम् थेङ् यहुदी प्रदेस् ख्‍लेथेन्‍ज्‍यीम् गालील् प्रदेस्‍री दोःज्‍यीम् स्‍येबरी डोङ्‍ज्‍यी।

४ थेङ् सामरीया प्रदेस् तज्‍यीम् स्‍येथोब मुबल।

५ येसु सामरीयाकी सुखार पङ्‍बे ज्‍यीद लीङ्‍सरी दोखजेत्‍ज्‍यी।

हुजु ज्‍यीद लीङ्‍स याकुबचे र्‌हङ्‌की ज योसेफत पीन्‍बे म्रङ्‌की रेइरी मुबल।

६ हुजुरी याकुबकी इनार मुबल।

ब्रजेत्‍म ब्रजेत्‍मम् दुःज्‍यीम् येसु हुजु इनारकी रेइरी स्‍य्‍हुजेत्‍ज्‍यी।

हुजु बेलोरी दीन्‍गुङ् र्‌हङ्‍ब तबल मुबल।

७ ओसेम् सामरी अमकोल गी यी नाबरी खज्‍यी।

येसुचे थेत सुङ्‌ज्‍यी,

“ङत यी थुङ्‍परी पीनो।”

८ थेङ्‌की डबमाम् चब ग्‍लुबरी ज्‍यीद लीङ्‍सरी य्‍हर्‌बल मुबल।

९ ओसेम् सामरी अमकोलचे पङ्‍ज्‍यी,

“थेङ् यहुदी तज्‍यीमएनो ङ सामरी अमकोलइ या ग्‍यम्‍से खले यी सोल्‍ब?”

(तलेपङ्‍सम् यहुदीमाचे सामरीमातेङ् तइ सम्‍बन्‍धएनो अथेन्‍ब मुबल।)

१० येसुचे अमकोलत जोहाप् न्‍हङ्‌ज्‍यी,

“एचे पर्‌मेस्‍वर्‌की बरदान्‍तेङ् एत यी र्‌हीत्‍पे म्‍हीत स्‍येबल य्‍हीन्‍सम् एचेक थेत र्‌हीत्‍स्‍ये मुबल,

ओसेम् थेचे एत सोम्‍बो यी पीन्‍स्‍ये मुबल।”

११ हुजु अमकोलचे थेङ्‌त पङ्‍ज्‍यी,

“लोप्‍पोन्,

थेङ्‌तेङ्‍मी यी तेत्‍पे तङ्‍लोएनो अरे,

ओसेम् इनारएनो नुप्‍पल मुब।

थेङ्‌चे खले हुजु सोम्‍बो यी तेत्‍ज्‍यीम् न्‍हङ्‍जेत्‍प?

१२ थेङ्‌चे रह्‌ङ्‍चे र्‌हङ्‍त ङ्‌यीमाइ म्‍हेम्‍हे याकुब बीमाएनो ङ्‍हच्‍छ्‍यङ् म्‍हेन्‍ब?

चु इनार ङ्‌यीमाइ म्‍हेम्‍हे याकुबचे स्‍य्‍हेङ्‌जेत्‍ज्‍यीम् ङ्‍यीमात न्‍हङ्‌बल य्‍हीन्‍ब।

ओसेम् म्‍हेम्‍हे याकुबतेङ् थेइ कोलमा ओसेम् सेम्‍ज्‍येन्‍माचेएनो चु इनार ग्‍यम्सेनो यी थुङ्‍ज्‍यी।”

१३ येसुचे जोहाप् न्‍हङ्‌ज्‍यी,

“चु यी थुङ्‍बलमा जम्‍मनो देबेएनो फीःस्‍ये मुब,

१४ तर ङचे पीन्‍स्‍येकी यी थुङ्‍बलमा खेमेएनो दोज्‍यीम् फीःस्‍ये अरे।

ङचे खल्‍त यी पीन्‍ब हुजु यी प्‍योःस्‍यीनो टीबे म्रुः तस्‍ये मुब,

ओसेम् थेत खेमेएनो अबेबे जीवन पीन्‍स्‍ये मुब।”

१५ ओसेम् सामरी अमकोलचे पङ्‍ज्‍यी,

“लोप्‍पोन्,

ङत दोःज्‍यीम् अफीःबे हुजु यी न्‍हङ्‍जेतो,

ओसेम् ङ यी नाबरीएनो चुरी खटीअतो।”

१६ येसुचे थेत,

“ङ्‍यीउ ओसेम् एइ र्‌हेम्‍बोत ङ्‌होत्‍ज्‍यीम् बोउ” बी सुङ्‌ज्‍यी।

१७ अमकोलचे,

“ङल र्‌हेम्‍बो अरे” बी पङ्‍ज्‍यी।

ओसेम् येसुचे थेत सुङ्‌ज्‍यी,

“ङल र्‌हेम्‍बो अरे पङ्‍ज्‍यीम् एचे देमेन्‍नो पङ्‍ज्‍यी।

१८ तलेपङ्‍सम् एल र्‌हेम्‍बो ङ्‍ह तज्‍यीन्‍बल मुब,

ओसेम् तीन्‍हम्‍स्‍हो एतेङ् बक्‍च्‍य टीटीबलएनो एइ र्‌हेम्‍बो अय्‍हीन्।

एचे चु तम् देमेन्‍नो पङ्‍बल य्‍हीन्‍ब।”

१९ ओसेम् सामरी अमकोलचे पङ्‍ज्‍यी,

“लोप्‍पोन्,

थेङ्मी अगमबक्‍तक य्‍हीन्‍ब टीम्।

२० ङ्‌यीमाइ सामरी म्‍हेम्‍हेमाचेम् चु गङ्‍री पर्‌मेस्‍वर्‌त तेन्‍ज्‍यी।

तर थेङ् यहुदीमाचेम् पर्‌मेस्‍वर्‌त तेन्‍बे ग्‍ला यरुसलेम् य्‍हीन्‍ब पङ्‍ब।”

२१ येसुचे थेत सुङ्‌ज्‍यी,

“ओ अङ,

ङत बीस्‍वास् स्‍य्‍हेङो,

हुजु बेलो खटीब मुब,

एङ्‍यीमाचे अपत न्‍ह चु गङ्‍री न्‍ह यरुसलेम्‍री तोप्‍स्‍ये मुब।

२२ एङ्‌यी सामरीमाचे खल्‍त तेन्‍ब हुजुत अस्‍य्‍हे।

ङ्‍यीमाचेम् खल्‍त तेन्‍ब हुजुत स्‍येब,

तलेपङ्‍सम् मुक्‍ती यहुदीमा ग्‍यम्सेनो खब।

२३ तर बेलो खटीब मुब ओसेम् हुजु बेलो देरे य्‍हीन्‍ब,

देमेन्‍लेनो तेन्‍बलमाचे अपत देमेन्‍तेङ् आत्‍मारी तेन्‍स्‍ये मुब।

चोले तेन्‍बे म्‍हीमात पर्‌मेस्‍वर्‌चे म्‍हइजेत्‍प।

२४ पर्‌मेस्‍वर् आत्‍मा य्‍हीन्‍ब,

ओसेम् थेङ्‌त तेन्‍बलमाचे देमेन्‍तेङ् आत्‍मारी तेन्‍थोब।”

२५ ओसेम् अमकोलचे पङ्‍ज्‍यी,

“ङत था मुब,

मसीह ब्‍योन्‍युस्‍ये मुब (मसीह पङ्‍बलमी मुक्‍ती न्‍हङ्‌बे ख्रीस्‍ट् य्‍हीन्‍ब),

ओसेम् थेङ्‌चेनो ङ्‍यीमात जम्‍मनो तम् स्‍येनलजेत्‍स्‍ये मुब।”

२६ ओसेम् येसुचे अमकोलत,

“एतेङ् तम् लटीबे ङनो थेङ् य्‍हीन्‍ब” बी सुङ्‌ज्‍यी।

२७ हुजु बेलोरीनो थेङ्‌की डबमा दोःखज्‍यी,

ओसेम् थेङ् अमकोल गीतेङ् तम् लटीबल म्रङ्‌ज्‍यीम् थेङ्‍यीमा अचम्‍म तज्‍यी।

तर थेङ्‍यीमा खल्‍चेएनो,

“एचे ता म्‍हइबल?”

वुइ “थेङ्‌चे चु अमकोलतेङ् ता म्‍हइजेत्‍पल?”

बी अङ्‍योत्।

२८ हुजुलीप्‍चे सामरी अमकोलम् यी नाबे तङ्‍लो हुजुरीनो ख्‍लेथेन्‍ज्‍यीम् ज्‍यीद लीङ्‍सरी दोःय्‍हर्‌ज्‍यी,

ओसेम् म्‍हीमात पङ्‍ज्‍यी,

२९ “खोउ,

ओसेम् म्‍ही गीःत च्‍याको,

थेङ्‌चे ङत ङचे स्‍य्‍हेङ्‌बे जम्‍मनो लक्‍मा सुङ्‍पीन्‍जेत्‍ज्‍यी।

थेङ्‍नो मुक्‍ती न्‍हङ्‌बे ख्रीस्‍ट् य्‍हीन्‍ज्‍यी वुइ?”

३० चु तम् थ्‍येःज्‍यीम् म्‍हीमा ज्‍यीद लीङ्‍स ख्‍लेथेन्‍ज्‍यीम् थेङ्‌त च्‍याबरी ङ्‍यीज्‍यी।

३१ हुजु बेलोरी डबमाचे येसुत,

“लोप्‍पोन्,

ता पङ्‌लेनो चबे स्‍हेः सोलो” पङ्‍ज्‍यीम् फ्‍या लज्‍यी।

३२ तर येसुचे थेङ्‌यीमात,

“ङतेङ् चबे स्‍हेः मुब,

हुजु एङ्‍यीमाचे स्‍येबल अरे” बी सुङ्‌ज्‍यी।

३३ होत्‍तज्‍यीम् डबमाचे थेङ्‍यीमा र्‌हङ्‍न्‍हङ् पङ्‍ज्‍यी,

“थेङ्‌त खल्‍चे पङ्‌लेनो चबे स्‍हेः बज्‍यीम् पीन्‍ज्‍यीवा स्‍यीम्?”

३४ ओसेम् येसुचे थेङ्‌यीमात सुङ्‌ज्‍यी,

“ङत पीत्‍युजेत्‍पलइ थुः र्‌हङ्‌लेनो ब्रबतेङ् थेङ्‌की लक् टोप् स्‍य्‍हेङ्‌बनो ङइ चब य्‍हीन्‍ब।

३५ एङ्‍यीमाचे पङ्‍ब,

‘दवम् बाली मीन्‍बरी ल ब्‍ली गेःब,

हुजुलीप्‍चे बाली दुत्‍प’ तर ङ एङ्‌यीमात पङ्‍ब,

म्रङ्‌री ज्‍यनले च्‍याको,

बाली दुत्‍परी मीन्‍ज्‍यीन्‍बल मुब।

३६ बाली दुत्‍पलचे म्‍हेला यङ्‍ब,

ओसेम् खेमेएनो अबेबे जीवन् यङ्‌बरी थेचे बाली दुत्‍प।

हुजुलीप्‍चे ब्‍लु ब्‍लुत्‍पलतेङ् बाली दुत्‍पल ङ्‌य्‍हीनो बक्‍च्‍य तङ्‍ब।

३७ तलेपङ्‍सम्,

‘गीचे ब्‍लु ब्‍लुत्‍प,

ओसेम् ल्‍हो-ल्‍होचे बाली दुत्‍प’ पङ्‍बे तम् देमेन् य्‍हीन्‍ब।

३८ ङचे एङ्‌यीमात एङ्‍यीमाचे खेती अस्‍य्‍हेङ्‌बे म्रङ्‌री बाली दुत्‍परी पीत्‍पल मुब।

हुजुरी ल्‍हो-ल्‍होमाचे खेती स्‍य्‍हेङ्‌बल मुब,

थेङ्‌यीमाचे स्‍य्‍हेङ्‌बे खेती ग्‍यम्‍से एङ्‍यीमाचे अन्‍न यङ्‌बल मुब।”

३९ ओसेम् “ङचे स्‍य्‍हेङ्‌बे जम्‍मनो लक् थेङ्‌चे ङत स्‍येत्‍पीन्‍जेत्‍ज्‍यी” पङ्‍बे हुजु अमकोलइ तम्‍चे लज्‍यीम् हुजु ज्‍यीद लीङ्‍सइ य्‍हक्‍को सामरीमाचे येसुत बीस्‍वास् स्‍य्‍हेङ्‌ज्‍यी।

४० होत्‍तज्‍यीम् थेङ्‍यीमा येसुत खतु लबरी खज्‍यी,

ओसेम् थेङ्‌यीमाचे थेङ्‌त थेङ्‍यीमातेङ् बक्‍च्‍य स्‍य्‍हुगो पङ्‍ज्‍यीम् फ्‍या लज्‍यी।

ओसेम् थेङ् ङ्‍य्‍हीरेत् सम्‍म हुजुरी स्‍य्‍हुज्‍यी।

४१ थेङ्‌की फ्रोइ थ्‍येःज्‍यीम् ल्‍होल्‍होएनो य्‍हक्‍को सामरीमाचे थेङ्‌त बीस्‍वास् लज्‍यी।

४२ थेङ्‌यीमाचे हुजु अमकोलत पङ्‍ज्‍यी,

“देरेम् एइ तम्‍कीनो थ्‍येःज्‍यीम् अय्‍हीन्,

तर ङ्‌यीमा र्‌हङ्‍चेनो थेङ्‌की फ्रोइ थ्‍येःबल तज्‍यीम् बीस्‍वास् स्‍य्‍हेङ्‌ब।

थेङ् देमेन्‍नो जम्‍बुलीङ्‌की मुक्‍ती न्‍हङ्‌बे ख्रीस्‍ट् य्‍हीन्‍ब बी देरेम् ङ्‌यीमाचे स्‍येःब।”

येसुचे हाकीम्‍की जत फेन्‍न लजेत्‍पल

४३ हुजु ग्‍लारी ङ्‍य्‍हीरेत् स्‍य्‍हुब बीसेम् येसु गालील प्रदेस्‍क्‍योर् स्‍येःज्‍यी।

४४ अगम्‍बक्‍तमात र्‌हङ्‌की य्‍हुल्‍री स्‍य्‍हेस अत पङ्‍ज्‍यीम् येसुचे र्‌हङ्‍चेनो सुङ्‌बल मुबल।

४५ थेङ् गालील्‍री दोःजेत्‍प बीसेम्,

हुजु ग्‍लाकी म्‍हीमाचे थेङ्‌त स्‍वागत् स्‍य्‍हेङ्‌ज्‍यी,

तलेपङ्‍सम् यरुसलेम्‍री नीस्‍तार पर्‌ब म्‍हन्‍दीबरी ङ्‌यीबे बेलोरी थेङ्‌यीमाचे येसुचे स्‍य्‍हेङ्‍जेत्‍पे अचम्‍मइ लक्‍मा जम्‍मनो म्रङ्‌बल मुबल।

४६ येसु देबेएनो गालील प्रदेस्‍की काना पङ्‍बे ग्‍लारी स्‍येजेत्‍ज्‍यी।

हुजु ग्‍लारी थेङ्‌चे यीत अङ्‍गुर्‌की नीङ्‍गु स्‍य्‍हेङ्‌जेत्‍पल मुबल।

हुजुरी कफर्‌नहुम् लीङ्‍सइ हाकीम् गीः मुबल,

थेइ ज नबल मुबल।

४७ येसु यहुदीया प्रदेस् ग्‍यम्‍से गालील् प्रदेस्‍री ब्‍योन्‍खबल मुब पङ्‍बे तम् थ्‍येःज्‍यीम् हुजु हाकीम् येसुइज खज्‍यी,

ओसेम् नज्‍यीम् स्‍यीयम्‍टीबे थेइ जत फेन्‍न लपीन्‍जेतो पङ्‍ज्‍यीम् थेङ्‌त फ्‍या लज्‍यी।

४८ येसुचे थेत सुङ्‌ज्‍यी,

“एङ्‍यीमाचे अचम्‍मइ लक्‍तेङ् चीन्‍हमा अम्रङ्‌गदे ङत खेमेएनो बीस्‍वास् स्‍य्‍हेङ्‍स्‍ये अरे।”

४९ हुजु हाकीम्‍चे,

“प्रभु,

ङइ कोल स्‍यीब बीम ङोन्‍ग्‍यम्‍नो ब्‍योन्‍खजेतो” बी पङ्‍ज्‍यी।

५० ओसेम् येसुचे थेत,

“ङ्‍यीउ एइ ज सोस्‍ये मुब” बी सुङ्‌ज्‍यी।

ओसेम् हाकीम्‍चे थेङ्‌की फ्रोइत बीस्‍वास् लज्‍यी,

ओसेम् थे र्‌हङ्‌की ग्‍यम्‍से य्‍हर्‌ज्‍यी।

५१ थे ग्‍यम्‍री य्‍हर्‌टीमम् थेइ योक्‍पोमाचे थेत खतु तज्‍यीम् थेइ ज फेन्‍ज्‍यी पङ्‍ज्‍यीम् स्‍येत्‍ज्‍यी।

५२ थेचे योक्‍पोमात,

“ङइ ज खजु बेलो य्‍हङ्‌से फेन्‍ज्‍यी?”

बी ङ्‌योत्‍ज्‍यी।

थेङ्‌यीमाचे पङ्‍ज्‍यी,

“तील दीनी एक बजे य्‍हङ्‍से थेत छवचे पीत्‍ज्‍यी।”

५३ ओसेम् येसुचे,

“एइ ज सोस्‍ये मुब” बी सुङ्‍बे बेलोय्‍हङ्‍सेनो ज फेन्‍बल टीम् बी हाकीम्‍चे स्‍येःज्‍यी।

ओसेम् थेतेङ् थेइ दीम्‍की जम्‍मनो म्‍हेम्‍यमाचे येसुत बीस्‍वास् लज्‍यी।

५४ यहुदीय ग्‍यम्‍से गालील्‍री ब्‍योन्‍खज्‍यीम् येसुचे स्‍य्‍हेङ्‍जेत्‍पे चु अचम्‍मइ लक् ङ्‍य्‍हीक्‍ख्‍यप् कुनो मुबल।

ग्‍येइ रेइकी नबे म्‍ही फेन्‍बल

५

१ हुजु लीप्‍चे यहुदीमाकी पर्‌बइ लागीरी येसु यरुसलेमरी स्‍येजेत्‍ज्‍यी।

२ यरुसलेमरी ग्‍युकी म्रप् पङ्‍बे म्रप् गीः मुबल,

ओसेम् हुजु म्रप्‍की ज्‍यदङ् हीब्रु ग्‍योत्‍री बेथेस्‍दा पङ्‌बे ग्‍ये मुबल,

हुजु ग्‍येइ कोरोरो ब्रङ्‍मा ङ्‍ह मुबल।

३ हुजुरी कन,

खोरा ओसेम् या कङ् अचल्‍तीबे नबे य्‍हक्‍को म्‍हीमा क्‍योङ्‍ले टीब मुबल।

[थेङ्‌यीमा गदे बेलो ग्‍येइ यी य्‍होङ्‌ब पङ्‍ज्‍यीम् ब्रेन्‍ज्‍यीम् टीब मुबल।

४ तलेपङ्‍सम् पर्‌मप्रभुइ चव गीः बेलो-बेलोरी ग्‍येरी युज्‍यीम् यी य्‍होङ्‌पीन्‍ब मुबल।

ओसेम् यी य्‍होङ्‌ब साच्‍चेनो यी न्‍हङ् ङोन्‍ग्‍यम् वङ्‌बे म्‍हील खतेबे नेत् मुलेएनो फेन्‍ब मुबल।]a

५ ओसेम् ल्‍हेगोर् सोम् स्‍यी ङ्‍य्‍हीत्‍तीङ् य्‍हङ्‌स्‍ये नबे म्‍ही गीः हुजुरी मुबल।

६ येसुचे हुजु म्‍हीत क्‍योङ्‌ले टीटीबल म्रङ्‌जेत्‍ज्‍यी,

ओसेम् थेङ्‌चे हुजु म्‍ही य्‍हक्‍को बर्‌स य्‍हङ्‌से नबल खेम्‍जेत्‍ज्‍यीम् सुङ्‌ज्‍यी,

“एत र्‌हङ् फेन्‍खइ पङ्‌बे सेम् मुब?”

७ ओसेम् हुजु नबे म्‍हीचे पङ्‌ज्‍यी,

“लोप्‍पोन्,

यी य्‍होङ्‌बे बेलोरी ङत कोत्‍ज्‍यीम् ग्‍येरी बोर्‌पीन्‍बे म्‍ही खलएनो अरे।

ङ ङ्‍यीन ङ्‍यीननो ल्‍हो-ल्‍हो म्‍ही ङोन्‍नो वङ्‌य्‍हर्‌ब।”

८ हुजु लीप्‍चे येसुचे थेत सुङ्‌ज्‍यी,

“रेःगो ओसेम् र्‌हङ्‌की तीत्‍स नाज्‍यीम् ब्रउ।”

९ होले सुङ्‌ब साच्‍चेनो हुजु नबे म्‍ही फेन्‍ज्‍यीम् र्‌हङ्‌की तीत्‍स नाज्‍यीम् ब्रज्‍यी।

तर हुजु दीन् पबीत्र दुःब न्‍हबे दीन् मुबल।

१० होत्‍तज्‍यीम् यहुदी अगुवामाचे हुजु फेन्‍बे म्‍हीत पङ्ज्‍यी,

“तीङ्‍यीम् पबीत्र दुःब न्‍हबे दीन् य्‍हीन्‍ब,

नीयम अनुसार एचे र्‌हङ्‌की तीत्‍स नाब ठीक् अय्‍हीन्।”

११ तर हुजु म्‍हीचे थेङ्‌यीमात जोहाप् पीन्‍ज्‍यीम् पङ्ज्‍यी,

“ङत खल्‍चे फेन्‍न लज्‍यी हुजुचेनो ङत ‘तीत्‍स नाज्‍यीम् ब्रउ’ बी सुङ्‌बल य्‍हीन्‍ब।”

१२ ओसेम् थेङ्‌यीमाचे थेत ङ्‌योत्‍ज्‍यी,

“एत तीत्‍स नाज्‍यीम् ब्रउ पङ्‌बे म्‍ही खल?”

१३ तर हुजु फेन्‍बे म्‍हीचे थेङ् खल मुबल बी स्‍येःबल अरेबल,

तलेपङ्‍सम् हुजु ग्‍लारी मुबे य्‍हक्‍को म्‍हीमान्‍हङ्चे येसु स्‍येःज्‍यीन्‍बल मुबल।

१४ लीप्‍चे येसुचे हुजु म्‍हीत पर्‌मेस्‍वर्‌की दीम्‍री खदु तज्‍यीम् सुङ्‌ज्‍यी,

“च्‍यागो,

देरेम् ए फेन्‍बल मुब,

देबेएनो पाप थस्‍य्‍हेङो,

अय्‍हीन् पङ्‌सम् एत ङोन्‍ग्‍यम् बीमाएनो य्‍हक्‍को अज्‍यब तस्‍ये मुब।”

१५ ओसेम् हुजु म्‍हीचे थेत येसुचे फेन्‍नलबल टीम् बी स्‍येःज्‍यीम् यहुदी अगुवामाज ङ्‌यीज्‍यीम् स्‍येत्‍ज्‍यी।

१६ होत्‍तज्‍यीम् यहुदीमाचे येसुत दुख पीन्‍ब तीप्‍ज्‍यी,

तलेपङ्‍सम् थेङ्‌चे दुःब न्‍हबे दीन्‍री चु लक् स्‍य्‍हेङ्‌जेत्‍पल मुबल।

१७ हुजुलीप्‍चे येसुचे थेङ्‌यीमात चोले सुङ्‌ज्‍यी,

“ङइ अपचे खेम पङ्‌लेनो लक् स्‍य्‍हेङ्‌जेत्स्‍यीनो टीब।

ओसेम् ङएनो होलेनो लक् स्‍य्‍हेङ्‌स्‍यीनोटीब।”

१८ होत्‍तज्‍यीम् यहुदीमाचे चु तम् थ्‍येःब बीसेम् थेङ्‌त झेन् सेत्‍पे सेम् लज्‍यी,

तलेपङ्‍सम् थेङ्‌चे दुःब न्‍हबे दीन्‍री लक् स्‍य्‍हेङ्‌ब अत पङ्‌बे नीयम्‍त अङ्‌येन्‍बकीनो अय्‍हीन्,

तर थेचे पर्‌मेस्‍वर्‌त र्‌हङ्‌की अप पङ्‍ज्‍यीम् र्‌हङ्‌चे र्‌हङ्‌त पर्‌मेस्‍वर्‌तेङ् बराबर् स्‍य्‍हेङ्‌ज्‍यी।

पर्‌मेस्‍वर्‌की जइ अधीकार्

१९ होत्‍तज्‍यीम् येसुचे थेङ्‌यीमात सुङ्‌ज्‍यी,

“देमेन्‍नो ङ एङ्‌यीमात पङ्‌ब,

जचे र्‌हङ्‌चेनो तएनो स्‍य्‍हेङ्‌ब अखम्,

तर अपचे ता स्‍य्‍हेङ्‌जेत्‍पल म्रङ्‌ज्‍यी हुजुकीनो स्‍य्‍हेङ्‌ब,

तलेपङ्‍सम् अपचे ता स्‍य्‍हेङ्‌जेत्‍ज्‍यी,

जचे हुजुनो स्‍य्‍हेङ्‌ब।

२० तलेपङ्‍सम् अपचे जत म्‍होइजेत्‍प,

ओसेम् थेङ्‌चे र्‌हङ्‌चे स्‍य्‍हेङ्‌जेत्‍पे जम्‍म लक् जत ङोन्‍जेत्‍प।

ओसेम् थेङ्‌चे चु लक् बीमएनो ङ्‍हच्‍छ्‌यङ् लक्‍मा स्‍य्‍हेङ्‌बरी जत ङोन्‍जेत्‍स्‍ये मुब,

ओसेम् एङ्‌यीमा य्‍हक्‍को अचम्‍म तस्‍ये मुब।

२१ ओसेम् अपचे स्‍यीबलमात स्‍यीब ग्‍यम्‍से सोनलजेत्‍ज्‍यीम् खेमेएनो अबेबे जीवन् न्‍हङ्‍ब र्‌हङ्‌ले जचेएनो खल्‍त पीन्‍बे सेम् लज्‍यी हुजुत खेमेएनो अबेबे जीवन पीन्‍ब।

२२ तलेपङसम् अपचे खल्‍लएनो न्‍याय स्‍य्‍हेङ्‍अजेत्,

तर न्‍याय स्‍य्‍हेङ्‌बे लक् जत न्‍हङ्‌बल मुब।

२३ होत्‍तज्‍यीम् थेङ्‌यीमाचे अपत स्‍य्‍हेस स्‍य्‍हेङ्‌ब र्‌हङ्‌लेनो जतएनो स्‍य्‍हेस स्‍य्‍हेङ्‌खइ।

ओसेम् जत स्‍य्‍हेस अस्‍य्‍हेङ्‌बलचे थेत पीत्‍युजेत्‍पे अपतएनो स्‍य्‍हेस अस्‍हेङ्।

२४ “देमेन्‍नो ङ एङ्‌यीमात पङ्‌ब,

खल्‍चे ङइ तम् ङ्‌येन्‍ज्‍यीम् ङत पीत्‍युजेत्‍पलत बीस्‍वास् स्‍य्‍हेङ्‌ब,

थेतेङ् खेमेएनो अबेबे जीवन तब।

ओसेम् थे न्‍यायरी दोःस्‍ये अरे,

तर स्‍यीब ग्‍यम्‍से जीवन्‍री वङ्‌ज्‍यीन्‍बल तब।

२५ देमेन्‍नो ङ एङ्‌यीमात पङ्‌ब,

बेलो खटीब मुब,

ओसेम् हुजु बेलो देरे य्‍हीन्‍ब,

स्‍यीबलमाचे पर्‌मेस्‍वर्‌की जइ केत् थ्‍येःस्‍ये मुब,

ओसेम् थ्‍येःबलमा सोस्‍ये मुब।

२६ तलेपङ्‍सम् खले अपतेङ् जीवनकी म्रु मुब,

होलेनो थेङ्‌चे र्‌हङ्‌की जतएनो जीवनकी म्रुः स्‍य्‍हेङ्‌जेत्‍पल मुब।

२७ ओसेम् थेङ्‌चे थेत न्‍याय स्‍य्‍हेङ्‌बे अधीकार् न्‍हङ्‌जेत्‍पल मुब,

तलेपङ्‍सम् थे म्‍हीइ ज य्‍हीन्‍ब।

२८ चु तम्‍री अचम्‍म थतउ,

तलेपङ्‍सम् बेलो खटीब मुब,

हुजु बेलोरी स्‍यीबलमा जम्‍मचे थेइ केत् थ्‍येःस्‍ये मुब।

२९ ओसेम् ज्‍यबे लक् स्‍य्‍हेङ्‌बलमा खेमेएनो अबेबे जीवन यङ्‌बरी,

ओसेम् अज्‍यबे लक् स्‍य्‍हेङ्‌बलमामी दन्‍ड यङ्‌बे लागीरी दुर्‌स न्‍हङ्‍चे सोज्‍यीम् डोङ्‍खस्‍ये मुब।

३० “ङ र्‌हङ्‌चेनोम् तएनो स्‍य्‍हेङ्‌ब अखम्।

पर्‌मेस्‍वर्‌चे ङत खले सुङ्‌ज्‍यी होलेनो न्‍याय स्‍य्‍हेङ्‌ब।

होत्‍तज्‍यीम् ङचे स्‍य्‍हेङ्‌बे न्‍याय देमेन् तब,

तलेपङ्‍सम् ङ र्‌हङ्‌चे म्‍हेन्‍ब र्‌हङ्‌ले अय्‍हीन्,

तर ङत पीत्‍युजेत्‍पे अपचे थुः लजेत्‍प र्‌हङ्‌ले स्‍य्‍हेङ्‌ब।

३१ “ङचे र्‌हङ्‌की बारेरी र्‌हङ्‍चेकीनो पङ्‍ज्‍यी पङ्‌सम् ङचे पङ्‍बे तम्‍त खल्‍चेएनो स्‍वीकार् स्‍य्‍हेङ्‍स्‍ये अरेबल।

३२ तर ङइ बारेरीम् पर्‌मेस्‍वर् अपचेएनो स्‍येत्‍जेत्‍प,

ओसेम् थेङ्‌चे ङइ बारेरी सुङ्‍जेत्‍पे तम् देमेन् य्‍हीन्‍ब।

३३ “एङ्‍यीमाचे तम् ङ्‍योत्‍परी र्‌हङ्‌की म्‍हीमात बप्‍तीस्‍मा पीन्‍बे युहन्‍नाज पीत्‍ज्‍यी,

ओसेम् थेचे देमेन्‍कीनो स्‍येत्‍ज्‍यी।

३४ ङइ बारेरी म्‍हीमाचे स्‍येत्‍पे तम् ङत तोःब पङ्‍ज्‍यीम् अय्‍हीन्,

तर एङ्‌यीमा थर्‌खइ पङ्‍ज्‍यीम् ङचे चु तम् पङ्‌बल य्‍हीन्‍ब।

३५ युहन्‍ना लुम्‍ज्‍यीम् सर्‌टीबे बत्‍ती र्‌हङ्‌ब मुबल,

ओसेम् एङ्‌यीमा थेइ य्‍हल्‍री य्‍हम्‍बगी तङ्‌ज्‍यी।

३६ “तर युहन्‍नाल बीमएनो ङ्‌हच्‍छ्‌यङ् गवाही ङतेङ् मुब।

ङइ अपचे ङत स्‍य्‍हेङ्‌बरी कुल्‍बे लक्‍मा ङचे स्‍य्‍हेङ्‍टीबल मुब,

ओसेम् हुजु लक्‍माचेनो ङत अपचे पीत्‍युजेत्‍पल य्‍हीन्‍ब पङ्‌ज्‍यीम् गवाही पीन्‍ब।

३७ ओसेम् ङत पीत्‍युजेत्‍पे अप थेङ्‌चेनो ङइ बारेरी गवाही न्‍हङ्‌जेत्‍पल मुब।

एङ्‍यीमाचे न्‍हा खेमेए थेङ्‌की केत् थ्‍येःबल मुब न्‍हा थेङ्‌की स्‍य्‍हल् म्रङ्‌बल मुब।

३८ एङ्‌यीमाचे थेङ्‌की फ्रोइ सेम्‍री थेन्‍बल अरे,

तलेपङ्‍सम् थेङ्‌चे पीत्‍युजेत्‍पे म्‍हीत एङ्‌यीमाचे बीस्‍वास् अस्‍हेङ्।

३९ एङ्‌यीमाचे खेमेएनो अबेबे जीवन धर्‌म छ्‌येमारी यङ्‍ब पङ्‍ज्‍यीम् ज्‍यनले म्‍हइब।

ओसेम् हुजु धर्‌म छ्‍येःमाचेनो ङइ बारेरी गवाही पीन्‍ब।

४० तर एङ्‍यीमा खेमेएनो अबेबे जीवन् यङ्‌बरी ङइज खबे सेम् अल।

४१ “ङचे म्‍हीमा ग्‍यम्‍से यङ्‌बे तोप्‍प म्‍हइबल अय्‍हीन्।

४२ ङत था मुब एङ्‌यीमाचे पर्‌मेस्‍वर्‌त म्‍होइबल अरे।

४३ ङ ङइ अपइ छेन्‍री युबल मुब,

ओसेम् एङ्‍यीमाचे ङत ग्रहन् अस्‍य्‍हेङ्।

तर ल्‍हो-ल्‍हो खल पङ्‌लेनो र्‌हङ्‌की मीन्‍रीनो खज्‍यी पङ्‌सम् हुजुत एङ्‌यीमाचे ग्रहन् स्‍य्‍हेङ्‌स्‍ये मुब।

४४ एङ्‍यीमा गीःचे गीः ग्‍यम्‍से तोप्‍प म्‍हइब,

तर पर्‌मेस्‍वर् ग्‍यम्‍सेकीनो खबे तोप्‍प अम्‍हइसम् एङ्‌यीमाचे खले बीस्‍वास् स्‍य्‍हेङ्‌ब खम्‍ब स्‍यीम्?

४५ “ङचे एङ्‌यीमात अपइ ङोन्‍री दोस् ङोन्‍स्‍ये मुब बी थम्‍हेनो।

एङ्‍यीमाचे आस् थेन्‍बे मोसाचेनो एङ्‌यीमात दोस् ङोन्‍स्‍ये मुब।

४६ एङ्‌यीमाचे मोसात बीस्‍वास् स्‍य्‍हेङ्‌बल य्‍हीन्‍सम् ङतएनो बीस्‍वास् स्‍य्‍हेङ्‌स्‍ये मुबल,

तलेपङ्‍सम् थेचे ङइ बारेरी ब्रीबल मुबल।

४७ तर एङ्‌यीमाचे थेचे ब्रीबे तम्‍मात बीस्‍वास् अस्‍य्‍हेङ्‌ज्‍यी पङ्‌सम् ङचे पङ्‌बे तम्‍त खले बीस्‍वास् स्‍य्‍हेङ्‌ब स्‍यीम्?”

a 

५:४ चु पद् य्‍हक्‍को बर्‌स ङोन्‍ग्‍यम्‍की बाइबलमारी ब्रीबल अरे।

येसुचे हजार ङ्‌ह म्‍हीमात ख्‍वाजेत्‍पल

(मत्‍ती १४:१३-२१; मर्‌कुस् ६:३०-४४; लुका ९:१०-१७)

६

१ हुजु लीप्‍चे येसु गालील ग्‍ये तार्‌तीज्‍यीम् क्‍योम्‍सङ् स्‍येःजेत्‍ज्‍यी।

(हुजु ग्‍येत तीबेरीयस् ग्‍येएनो पङ्‌ब।)

२ ओसेम् य्‍हक्‍को म्‍हीमा थेङ्‌की लीप्‍चे ब्रज्‍यी,

तलेपङ्‍सम् थेङ्‌चे नबे म्‍हीमात फेन्‍नलबे अचम्‍मइ चीनोमा थेङ्‌यीमाचे म्रङ्‌बल मुबल।

३ ओसेम् येसु गङ्‌जोरी स्‍येःज्‍यीम् डबमातेङ् बक्‍च्‍य स्‍य्‍हुजेत्‍ज्‍यी।

४ हुजु बेलोरी यहुदीमाकी नीस्‍तार पर्‌व खय्‍हम्‍टीब मुबल।

५ ओसेम् येसुचे कोरोरो स्‍हीजेत्‍मम् य्‍हक्‍को म्‍हीमा थेङ्‌ज खटीबल म्रङ्‌जेत्‍ज्‍यी,

ओसेम् थेङ्‌चे फीलीप्‍त ङ्‌योत्‍जेत्‍ज्‍यी,

“चु म्‍हीमात ख्‍वाबे लागीरी ङ्‍य्‍हङ्‍माचे ग्‍येङ् खन ग्‍लुब?”

६ थेङ्‌चे फीलीपकी सेम् य्‍होलबे लागीरी चोले सुङ्‌बल मुबल,

तर थेङ्‌चे ता स्‍य्‍हेङ्‌ब छ्‍येःटीबल मुब हुजु थेङ्‌त था मुबल।

७ फीलीपचे पङ्‌ज्‍यी,

“जम्‍मतनो ग्‍येङ् चेक-चेक्‍कीनो पीन्‍लेएनो मन ङ्‌ही म्‍हुइकी टङaचेएनो ग्‍लुबरी योस्‍ये अरे।”

८ हुजु लीप्‍चे येसुइ ल्‍हो-ल्‍हो डब गीः सीमोन पत्रुसकी अले अन्‍द्रीयासचे पङ्‌ज्‍यी,

९ “चुरी,

ठीट गीः मुब,

थेतेङ् जौकी ग्‍येङ् ङ्‍हतेङ् तर्‌ङ ङ्‌ही मुब।

तर चोत्‍ते म्‍हीमाकी लागीरी होदेचेकीनो यो:ल स्‍यीम्?”

१० येसुचे डबमात सुङ्‌ज्‍यी,

“म्‍हीमात टीबुङो।”

हुजुरी छ्‍यी मुबे ङ्‍हच्‍छ्‍यङ् पङ्‌गर् मुबल ओसेम् म्‍हीमा हुजुरी टीज्‍यी।

हुजु म्‍हीमा न्‍हङ्‌री हजार ङ्‍हइ था अपकोलमा मुबल।

११ ओसेम् येसुचे ग्‍येङ् कीन्‍जेत्‍ज्‍यीम् पर्‌मेस्‍वर्‌त व्‍होर्‌छ्‌ये न्‍हङ्‌ज्‍यीम् हुजुरी टीबे म्‍हीमात जुपीनो बी डबमात न्‍हङ्‌ज्‍यी।

ओसेम् तर्‌ङएनो कीन्‍जेत्‍ज्‍यीम् पर्‌मेस्‍वर्‌त व्‍होर्‌छ्‍ये न्‍हङ्‌ज्‍यीम् जुपीनो बी थेङ्‍यीमात न्‍हङ्‌ज्‍यी।

ओसेम् थेङ्‌यीमा जम्‍मचेनो म्रेन्‍ब सम्‍म चज्‍यी।

१२ थेङ्‌यीमाचे म्रेन्‍ब सम्‍म चब बीसेम् येसुचे डबमात सुङ्‌ज्‍यी,

“ल्‍हाबे ग्‍येङ्‌मा र्‌हुबो,

ओसेम् चेकेएनो खेर अय्‍हर्‌खइ।”

१३ ओसेम् थेङ्‌यीमाचे जौकी ग्‍येङ् ङ्‍ह ग्‍यम्‍से चज्‍यीम् ल्‍हाबलमा डलो चुङ् ङ्‌ही नङ्-नङ् र्‌हुब् लज्‍यी।

१४ थेङ्‌चे स्‍य्‍हेङ्‍जेत्‍पे चु अचम्‍मइ लक् म्रङ्‌ब बीसेम् म्‍हीमाचे पङ्‌ज्‍यी,

“देमेन्‍नो थेङ्‍नो जम्‍बुलीङ्‌री ब्‍योन्‍युस्‍येकी अगम्‍बक्‍त य्‍हीन्‍ब।”

१५ ओसेम् म्‍हीमाचे थेङ्‌त नासेन्‍लेनो थेङ्‍यीमाकी ग्‍यल्‍बो स्‍य्‍हेङ्‌बरी खब म्‍हइटीबे तम् खेम्‍ज्‍यीम् येसु देबेएनो र्‌हङ् गीःकीनो गङ्‍तोर् स्‍येजेत्‍ज्‍यी।

येसु यी जोसे ब्रजेत्‍पल

(मत्‍ती १४:२२-३३; मर्‌कुस् ६:४५-५२)

१६ ङ्‍येसे तब बीसेम् येसुइ डबमा ग्‍येइ यमोर् ङ्‍यीज्‍यी।

१७ ओसेम् थेङ्‍यीमा दोङ्‍ग क्रेत्‍ज्‍यीम् कफर्‌नहुम् लीङ्‍स्‌री ङ्‌यीबरी ग्‍येइ क्‍योम्‍सङ् य्‍हर्‌ज्‍यी।

म्‍हुन्‍दुङ् तज्‍यीन्‍बल मुबल,

ओसेम् येसु दवम् सम्‍म थेङ्‌यीमाज ब्‍योन्‍खबल अरेबल।

१८ ओसेम् लाब लुङ् स्‍यङ्टीबल तज्‍यीम् छाल् खब म्‍हइज्‍यी।

१९ डबमा दोङ्‍ग स्‍यङ्ज्‍यीम् कीलोमीटर ङ्‍हते डुःते र्‌हङ्‍ब य्‍हर्‌ज्‍यीन्‍बल मुबल।

हुजु बेलोरीनो थेङ्‌यीमाचे येसुत ग्‍येजोसे ब्रजेत्‍ज्‍यीम् दोङ्‍गइ रेइरी ब्‍योन्‍खटीबल म्रङ्‍ज्‍यी।

ओसेम् थेङ्‍यीमा लोङ्‌ज्‍यी।

२० तर येसुचे थेङ्‌यीमात,

“थलोङो,

ङ य्‍हीन्‍ब” बी सुङ्‌ज्‍यी।

२१ हुजु लीप्‍चे थेङ्‌यीमा तङ्‌ज्‍यीम् थेङ्‌त दोङ्‍गरी थेन्‍ज्‍यी,

ओसेम् ग्‍योनेनो थेङ्‍यीमा य्‍हर्‌टीबे ग्‍लारी दोःज्‍यी।

२२ ग्‍येइ क्‍योम्‍सङ् टीबे म्‍हीमाचे ग्‍येइ यरी दोङ्‍ग गीःकीनो म्रङ्‌बल मुबल।

ओसेम् थेङ् हुजु दोङ्‍गरी अक्रेत्‍जेत्‍पलतेङ् थेङ्‌की डबमाकीनो दोङ्‍गरी क्रेत्‍ज्‍यीम् य्‍हर्‌बल म्‍हीमाचे न्‍हम्‍स्‍य्‍होर्‌हङ् व्‍हल् खज्‍यी।

२३ ओसेम् प्रभुचे व्‍होर्‌छ्‍ये न्‍हङ्‌ज्‍यीम् म्‍हीमात ग्‍येङ् ख्‍वाजेत्‍पे ग्‍लाकी रेइरी तीबेरीयस् ग्‍यम्‍से खबे ल्‍हो-ल्‍हो दोङ्‍गमा दोखज्‍यी।

२४ ओसेम् येसुतेङ् थेङ्‌की डबमा हुजुरी अम्रङ्‌ज्‍यीम् हुजु म्‍हीमा दोङ्‍गमा क्रेत्‍ज्‍यीम् कफर्‌नहुम्‍क्‍योर् थेङ्‌त म्‍हइबरी ङ्‍यीज्‍यी।

येसु जीवन न्‍हङ्‌बे ग्‍येङ्

२५ म्‍हीमाचे येसुत ग्‍येइ क्‍योम्‍सङ् खतु तब बीसेम्,

“लोप्‍पोन्,

थेङ् चुरी खेम ब्‍योन्‍खबल?”

बी ङ्‌योत्‍ज्‍यी।

२६ येसुचे थेङ्‌यीमात जोहाप् न्‍हङ्‌ज्‍यी,

“देमेन्‍नो ङ एङ्‌यीमात पङ्‍ब,

एङ्‍यीमाचे ङत ङचे ङोन्‍बे चीनोमा म्रङ्‌ज्‍यीम् अय्‍हीन्,

तर म्रेन्‍बसम्‍मा ग्‍येङ् चबरी पीन्‍बल तज्‍यीम् म्‍हइबल य्‍हीन्‍ब।

२७ क्रम्‍ज्‍यीम् य्‍हर्‌बे चबइ लागीरी लक् थस्‍य्‍हेङो,

तर खेमेएनो अबेबे जीवनसम्‍म टीबे चबइ लागीरी लक् स्‍य्‍हेङो।

हुजु एङ्‌यीमात म्‍हीइ जचे पीन्‍स्‍ये मुब,

तलेपङ्‍सम् पर्‌मेस्‍वर् अपचेनो थेत हुजु लक् स्‍य्‍हेङ्‌बे हक् न्‍हङ्‌बल मुब।”

२८ हुजु लीप्‍चे म्‍हीमाचे थेङ्‌त,

“पर्‌मेस्‍वर्‌चे थुः लजेत्‍पे लक्‍मा स्‍य्‍हेङ्‌बरी ङ्‌यीमाचे ता स्‍य्‍हेङ्‍थोब?”

बी ङ्‌योत्‍ज्‍यी।

२९ येसुचे थेङ्‌यीमात,

“पर्‌मेस्‍वर्‌चे थुः लजेत्‍पे लक्‍मा चुनो य्‍हीन्‍ब,

थेङ्‌चे पीत्‍युजेत्‍पलत बीस्‍वास् स्‍य्‍हेङो” बी जोहाप् न्‍हङ्‌ज्‍यी।

३० थेङ्‌यीमाचे थेङ्‌त पङ्‍ज्‍यी,

“थेङ्‌चे ङ्‍यीमात खतेबे अचम्‍मइ चीनोमा ङोन्‍जेत्‍प,

ओसेम् हुजु च्‍याज्‍यीम् थेङ्‌त बीस्‍वास् स्‍य्‍हेङ्‌ब?

थेङ्‌चे ता स्‍य्‍हेङ्‌जेत्‍प?

३१ ङ्‍य्‍हङ्‍की म्‍हेमेमाचे उजाड ग्‍लारी मन्‍न चज्‍यी।

हुजुइ बारेरी धर्‌म छ्‍येःरी,

‘थेङ्‌चे थेङ्‌यीमात स्‍वर्‌गइ ग्‍येङ् चपुङ्‍जेत्‍ज्‍यी’ बी ब्रीबल मुब।”

३२ येसुचे थेङ्‌यीमात सुङ्‌ज्‍यी,

“ङ एङ्‌यीमात देमेन्‍नो पङ्‍ब,

एङ्‌यीमात स्‍वर्‌गइ ग्‍येङ् पीन्‍बल मोसा अय्‍हीन्,

तर ङइ अप य्‍हीन्‍ब,

थेङ्‌चे एङ्‌यीमात स्‍वर्‌गइ देमेन्‍की ग्‍येङ् न्‍हङ्‍ब।

३३ पर्‌मेस्‍वर्‌चे न्‍हङ्‌बे ग्‍येङ्‍मी थेनो य्‍हीन्‍ब,

थे स्‍वर्‌ग ग्‍यम्‍से युज्‍यीम् जम्‍बुलीङ्‍त जीवन् पीन्‍ब।”

३४ थेङ्‌यीमाचे थेङ्‌त,

“लोप्‍पोन्,

हुजु ग्‍येङ् ङ्‍यीमात खेमपङ्‍लेनो न्‍हङ्‍जेतो” बी पङ्‍ज्‍यी।

३५ हुजु लीप्‍चे येसुचे थेङ्‌यीमात सुङ्‌ज्‍यी,

“जीवन पीन्‍बे ग्‍येङ् ङनो य्‍हीन्‍ब।

ङइज खबल ख्रेन्‍स्‍ये अरे ओसेम् ङत बीस्‍वास् स्‍य्‍हेङ्‌बल खेमेएनो फीःस्‍ये अरे।

३६ तर ङचे एङ्‌यीमात पङ्‍ज्‍यीन्‍बल मुब,

एङ्‍यीमाचे ङत म्रङ्‍ज्‍यीमएनो बीस्‍वास् अस्‍य्‍हेङ्।

३७ अपचे ङत न्‍हङ्‍जेत्‍पलमा जम्‍मनो ङइज खस्‍ये मुब,

ओसेम् ङइज खबलमात ङचे खेमेएनो ख्‍लास्‍ये अरे।

३८ तलेपङ्‍सम् ङ ङचे म्‍हेन्‍बल टोप् लबरी अय्‍हीन् तर ङत पीत्‍युजेत्‍पलइ थुः टोप् लबरी स्‍वर्‌ग ग्‍यम्‍से युबल य्‍हीन्‍ब।

३९ ङत पीत्‍युजेत्‍पलइ थुः चुनो य्‍हीन्‍ब,

थेङ्‌चे ङत न्‍हङ्‍जेत्‍पलमा खलतएनो खेमेएनो म्‍हन अलखइ,

तर ज्‍युःकी दीन्‍री थेङ्‌यीमात सोन लखइ।

४० तलेपङ्‍सम् ङइ अपइ थुः चुनो य्‍हीन्‍ब,

थेङ्‌की जत च्‍याबलतेङ् बीस्‍वास् स्‍य्‍हेङ्‌बलमा जम्‍मचेनो खेमेएनो अबेबे जीवन् यङ्‍खइ,

ओसेम् ज्‍युःकी दीन्‍री ङचे थेङ्‌यीमात सोन लस्‍ये मुब।”

४१ हुजु लीप्‍चे यहुदी अगुवामाचे थेङ्‌की बारेरी गन्‍गन् लब तीप्‍ज्‍यी,

तलेपङ्‍सम् थेङ्‌चे,

“ङ स्‍वर्‌ग ग्‍यम्‍से युबे ग्‍येङ् य्‍हीन्‍ब” बी सुङ्‌बल मुबल।

४२ थेङ्‌यीमाचे पङ्‍ज्‍यी,

“चु योसेफकी ज येसु अय्‍हीनो स्‍यीम्?

थेइ अप अमत ङ्‍य्‍हङ्‍माचे अस्‍येउ स्‍यीम्?

चुजे खले,

‘ङ स्‍वर्‌गचे युबल’ बी पङ्‍ब?”

४३ येसुचे थेङ्‌यीमात सुङ्‌ज्‍यी,

“एङ्‍यीमा र्‌हङ्‌न्‍हङ्‌री गन्‍गन् लब पीतो।

४४ ङत पीत्‍युजेत्‍पे अपचे ङइज खबे सेम् अन्‍हङ्‍सम् खलएनो ङइज खअखम्,

ओसेम् ङइज खबलमात ङचे ज्‍युःकी दीन्‍री सोन लस्‍ये मुब।

४५ ओसेम् ‘पर्‌मेस्‍वर् ग्‍यम्सेनो जम्‍मनो म्‍हीमात लोप्‍जेत्‍स्‍ये मुब’ बी अगम्‍बक्‍तमाचे ब्रीबल मुब।

अप ग्‍यम्‍से थ्‍येःबलमातेङ् लोप्‍पलमा जम्‍मनो ङइज खब।

४६ पर्‌मेस्‍वर् अपत खल्‍चेएनो म्रङ्‌बल अरे।

पर्‌मेस्‍वर् ग्‍यम्‍से युबलचेकीनो अपत म्रङ्‌बल मुब।

४७ ङ देमेन्‍नो एङ्‌यीमात पङ्‌ब,

बीस्‍वास् स्‍य्‍हेङ्‍बलतेङ् खेमेएनो अबेबे जीवन् मुब।

४८ जीवन्‍की ग्‍येङ् ङनो य्‍हीन्‍ब।

४९ एङ्‌यीमाकी म्‍हेमेमाचे उजाड-ग्‍लारी मन्‍न चज्‍यी,

तर थेङ्‌यीमा स्‍यीज्‍यीम् य्‍हर्‌ज्‍यी।

५० तर स्‍वर्‌ग ग्‍यम्‍से युबे ग्‍येङ् चुनो य्‍हीन्‍ब,

खल्‍चे चु ग्‍येङ् चब हुजु स्‍यीस्‍ये अरे।

५१ स्‍वर्‌ग ग्‍यम्‍से युबे जीवन पीन्‍बे ग्‍येङ् ङनो य्‍हीन्‍ब।

खल्‍चे चु ग्‍येङ् चज्‍यी हुजु खेम पङ्‌लेनो सोस्‍ये मुब।

ङचे पीन्‍स्‍येकी ग्‍येङ् ङइ ल्‍ही य्‍हीन्‍ब।

ङइ ल्‍ही जम्‍बुलीङ्‌की म्‍हीमाचे जीवन् यङ्‍खइ पङ्‍ज्‍यीम् पीन्‍स्‍ये मुब।”

५२ चु तम्‍चे लज्‍यीम् यहुदीमान्‍हङ् तम् ज्‍योप्‍ज्‍यी।

ओसेम् थेङ्‌यीमाचे,

“खले चु म्‍हीचे ङ्‌य्‍हङ्‌मात थेइ ल्‍हीः चबरी पीन्‍ब खम्‍ब?”

बी ङ्‌योत्‍ज्‍यी।

५३ येसुचे थेङ्‌यीमात सुङ्‌ज्‍यी,

“देमेन्‍नो ङ एङ्‌यीमात पङ्‍ब,

एङ्‍यीमाचे म्‍हीइ जइ ल्‍हीः अचज्‍यी,

ओसेम् थेइ का अथुङ्‍ज्‍यी पङ्‌सम् एङ्‌यीमातेङ् जीवन् अत।

५४ ङइ ल्‍हीः चबलतेङ् ङइ का थुङ्‍बलचे खेमेएनो अबेबे जीवन् यङ्‍ब,

ओसेम् ज्‍युःकी दीन्‍री ङ थेत सोन लस्‍ये मुब।

५५ तलेपङ्‍सम् ङइ ल्‍हीः देमेन्‍की चबे स्‍य्‍हे य्‍हीन्‍ब,

ओसेम् ङइ का देमेन्‍की थुङ्‌बे स्‍य्‍हे य्‍हीन्‍ब।

५६ ङइ ल्‍हीः चबलतेङ् ङइ का थुङ्‌बल ङतेङ् तब,

ओसेम् ङ थेतेङ् तब।

५७ खले सोम्‍बो अपचे ङत पीत्‍युजेत्‍ज्‍यी,

ओसेम् थेङ्‌चे लज्‍यीम् ङ सोब,

होलेनो ङत चबलएनो ङचे लज्‍यीम् सोस्‍ये मुब।

५८ चु ग्‍येङ् स्‍वर्‌ग ग्‍यम्‍से युबल य्‍हीन्‍ब,

चु ग्‍येङ् एङ्‌यीमाकी म्‍हेमेमाचे चबल र्‌हङ्‌ब अय्‍हीन्,

थेङ्‌यीमाचे हुजु ग्‍येङ् चज्‍यीमएनो स्‍यीज्‍यी,

तर चु ग्‍येङ् चबलमा खेम पङ्‌लेनो सोस्‍ये मुब।”

५९ चु फ्रोइमा येसुचे कफर्‌नहुम्‍की यहुदीमा र्‌हुब् तबे दीम्‍री लोप्‍जेत्‍पे बेलोरी सुङ्‌जेत्‍पल मुबल।

खेमेएनो अबेबे जीवन्‍की फ्रोइ

६० चु तम् थ्‍येःब बीसेम् येसुइ य्‍हक्‍को डबमाचे र्‌हङ्-र्‌हङ्‌न्‍हङ्,

“चु तम्‍मी य्‍हक्‍को गारो मुब,

चु तम्‍त खल्‍चे ङ्‍येन्‍ब खम्‍ब?”

बी पङ्‍ज्‍यी।

६१ तर थेङ्‌की डबमा चु तम्‍री गन्‍गन् स्‍य्‍हेङ्‌टीबल खेम्‍जेत्‍ज्‍यीम् थेङ्‌चे थेङ्‌यीमात सुङ्‌ज्‍यी,

“ता चु तम्‍चे एङ्‌यीमात गारो तटीब?

६२ होलेपङ्‌सम् एङ्‌यीमाचे म्‍हीइ जत ङोन्‍ग्‍यम् थे टीबे स्‍वर्‌गरी दोःबल म्रङ्‌ज्‍यी पङ्‌सम् ता लब?

६३ आत्‍माचेकीनो खेमेएनो अबेबे जीवन् पीन्‍ब,

म्‍हीइ बङ्‌चे तएनो स्‍य्‍हेङ् अखम्।

ङचे एङ्‌यीमात पङ्‌बे तम्‍मानो आत्‍मातेङ् जीवन् य्‍हीन्‍ब।

६४ तर एङ्‍यीमान्‍हङ्‍री गदेचे ङत बीस्‍वास् अस्‍य्‍हेङ्।”

(तलेपङ्‍सम् बीस्‍वास् अस्‍य्‍हेङ्‍बलमा खल-खल य्‍हीन्‍ब,

ओसेम् थेङ्‌त खल्‍चे चुङ्‍न लपीन्‍स्‍ये मुब पङ्‌बे तम् येसुचे थेङ्‌की लक् चुःब य्‍हङ्‌सेनो खेम्‍जेत्‍पल मुबल।)

६५ ओसेम् देबेएनो येसुचे सुङ्‌ज्‍यी,

“होत्‍तज्‍यीम् ङचे एङ्‌यीमात पङ्‌बल य्‍हीन्‍ब,

ङइ अपचे ङइज खबे सेम् अन्‍हङ्‌गदे खलएनो ङइज खब अखम्।”

६६ हुजु लीप्‍चे थेङ्‌की डबमान्‍हङ्‍री य्‍हक्‍को दोःज्‍यी,

ओसेम् थेङ्‌की लीप्‍चे ब्रब पीत्‍ज्‍यी।

६७ होत्‍तज्‍यीम् येसुचे चुङ्‌ङ्‌य्‍ही डबमात,

“ता एङ्‌यीमाएनो ङत पीत्‍थेन्‍ज्‍यीम् य्‍हर्‌ब?”

बी ङ्‌योत्‍जेत्‍ज्‍यी।

६८ सीमोन पत्रुसचे पङ्‍ज्‍यी,

“प्रभु,

ङ्‌यीमा खन,

खलइज ङ्‍यीब?

खेमेएनो अबेबे जीवन् यङ्‌बे फ्रोइ थेङ्‌तेङ् मुब।

६९ थेङ्‍नो पर्‌मेस्‍वर्‌की पबीत्र म्‍ही य्‍हीन्‍ब बी स्‍येःज्‍यीम् ङ्‌यीमाचे थेङ्‌त बीस्‍वास् स्‍य्‍हेङ्‌बल मुब।”

७० ओसेम् येसुचे थेङ्‌यीमात जोहाप् न्‍हङ्‌ज्‍यी,

“एङ्‌यीमा चुङ्‍य्‍हीत ङचेनो दम्‍बल य्‍हीन्‍ब।

तर एङ्‍यीमान्‍हङ्‌री गीःचे सैतान्‍की तम् ङ्‌येन्‍ज्‍यीम् धोक पीन्‍स्‍ये मुब।”

७१ येसुचे चु तम् सीमोन इस्‍करीयोतकी ज यहुदाकी बारेरी सुङ्‌बल मुबल,

तलेपङ्‍सम् चुङ्‌ङ्‍य्‍हीन्‍हङ्‍री गीः तज्‍यीमएनो थेचे थेङ्‌त लीक्‍यम् चुङ्‍न लपीन्‍स्‍ये मुबल।

a 

६:७ मन ङ्‌ही म्‍हुइकी टङ मन ङ्‌ही म्‍हुइकी टङ म्‍ही गीःचे ल ब्रेत् लक् स्‍य्‍हेङ्‌बतेङ् यङ्‍ब मुबल।

येसुतेङ् थेङ्‌की अलेमा

७

१ हुजु लीप्‍चे येसुचे गालील प्रदेस् कोर्‌जेत्‍ज्‍यी।

थेङ्‌चे यहुदीया प्रदेस्‍री स्‍येःबे थुः अल,

तलेपङ्‍सम् यहुदी अगुवामाचे थेङ्‌त सेत्‍परी म्‍हइटीबल मुबल।

२ हुजु बेलोरी यहुदीमाचे गोररी टीज्‍यीम् म्‍हन्‍दीबे पर्‌ब खय्‍हम्‍बल मुबल।

३ ओसेम् येसुइ अलेमाचे थेङ्‌त पङ्‍ज्‍यी,

“थेङ् गालील प्रदेस् पीत्‍ज्‍यीम् यहुदीया प्रदेस्‍री स्‍येःजेतो,

ओसेम् थेङ्‌चे स्‍य्‍हेङ्‌जेत्‍टीबे लक्‍मा थेङ्‌की डबमाचेएनो हुजुरीएनो म्रङ्‌खइ।

४ र्‌हङ्‌की मीन् चल्‍तीखइ म्‍हेन्‍बलचे,

म्‍हीमाचे अम्रङ्‍नले लक् अस्‍य्‍हेङ्।

थेङ्‌चे अचम्‍मइ लक्‍मा स्‍य्‍हेङ्‍जेत्‍टीब होत्‍तज्‍यीम् चु लक्‍मा जम्‍मचेनो जम्‍बुलीङ्‌री स्‍येनलजेतो।”

५ (थेङ्‌की अलेमाचेएनो थेङ्‌त बीस्‍वास् अलबल तज्‍यीम् चोले सुङ्‌बल मुबल।)

६ ओसेम् येसुचे थेङ्‌यीमात सुङ्‌ज्‍यी,

“ङइ लागीरी दवम् ठीक् बेलो खबल अरे।

एङ्‌यीमाकी लागीरीम् खजु बेलो पङ्‌लेनो ठीक् मुब।

७ जम्‍बुलीङ्‌की म्‍हीमाचे एङ्‌यीमात अखोब अखम्,

तर ङतम् अखो,

तलेपङ्‍सम् थेङ्‌यीमाचे स्‍य्‍हेङ्‍टीबे लक्‍मात ङचे दुस्‍ट य्‍हीन्‍ब पङ्‍ब।

८ एङ्‍यीमा पर्‌ब म्‍हन्‍दीबरी ङ्‍यीउ,

ङ चु पर्‌बरी देरे अङ्‍य्‍ही,

तलेपङ्‍सम् दवम् ङइ लागीरी ठीक् बेलो खज्‍यीन्‍बल अरे।”

९ चोते सुङ्‌ब बीसेम् थेङ् गालील्‍रीनो स्‍य्‍हुजेत्‍ज्‍यी।

गोर स्‍य्‍हेङ्‌ज्‍यीम् म्‍हन्‍दीबे पर्‌ब

१० तर येसुइ अलेमा पर्‌बरी य्‍हर्‌ब बीसेम् थेङ्‍एनो म्‍हीमाचे अस्‍येनले खुसुक्‍ले यरुसलेम्‍री स्‍येजेत्‍ज्‍यी।

११ पर्‌बरी यहुदी अगुवामाचे थेङ्‌त म्‍हइटीब मुबल,

ओसेम्,

“येसु खन मुब?”

बी ङ्‍योत्‍टीब मुबल।

१२ हुजुरी य्‍हक्‍को म्‍हीमान्‍हङ् येसुइ बारेरी तम् तटीब मुबल।

डेत्‍चेम्,

“थे ज्‍यबे म्‍ही मुब” ओसेम् ल्‍हो-ल्‍हो डेत्‍चेम्,

“अय्‍हीन्,

थेचे म्‍हीमात भ्‍युकीनो पङ्‌ब” बी पङ्‍टीबल मुबल।

१३ तर खल्‍चेएनो थेङ्‌की बारेरी म्‍हीमाचे थ्‍येःनले तम् लअखम्,

तलेपङ्‍सम् थेङ्‍यीमा यहुदीमाकी अगुवामातेङ् लोङ्‍बल मुबल।

१४ पर्‌ब डेत् तयम्‍ब बीसेम् येसु पर्‌मेस्‍वर्‌की दीम्‍री स्‍येज्‍यीम् लोप्‍प तीप्‍जेत्‍ज्‍यी।

१५ थेङ्‌चे लोप्‍जेत्‍पल थ्‍येःब बीसेम् यहुदी अगुवामा अचम्‍म तज्‍यीम्,

“चु म्‍हीचे धर्‌म लोप्‍पोन् ग्‍यम्‍से खेमेएनो धर्‌म छ्‍येः अलोप्‍मेएनो खले चोत्‍तेले तम् स्‍येज्‍यी?”

बी ङ्‌योत्‍ज्‍यी।

१६ येसुचे थेङ्‌यीमात जोहब् न्‍हङ्‌ज्‍यी,

“ङचे एङ्‌यीमात लोप्‍पे तम् ङइल अय्‍हीन्,

तर ङत पीत्‍युजेत्‍पे पर्‌मेस्‍वर् ग्‍यम्‍से य्‍हीन्‍ब।

१७ खल पङ्‌लेनो पर्‌मेस्‍वर्‌की थुः अनुसार लक् स्‍य्‍हेङ्‌ब म्‍हइबलचेम् ङचे लोप्‍पे तम् पर्‌मेस्‍वर् ग्‍यम्‍से वुइ ङ ग्‍यम्‍से बी स्‍येस्‍ये मुब।

१८ खल्‍चे र्‌हङ् ग्‍यम्‍से तम् पङ्‍ब थेचे र्‌हङ्‌की लागीरी स्‍य्‍हेस म्‍हइब,

तर खल्‍चे र्‌हङ्‌त पीत्‍युजेत्‍पलइ लागीरी स्‍हेस म्‍हइब थेचे देमेन्‍कीनो पङ्‌ब,

थेचे भ्‍यु अपङ्।

१९ मोसाचे एङ्‌यीमात पर्‌मेस्‍वर्‌की नीयम् पीन्‍बल अय्‍हीनो स्‍यीम्?

तर एङ्‌यीमा खल्‍चेएनो पर्‌मेस्‍वर्‌की हुजु नीयम् अङ्‍य्‍हेन्।

तले एङ्‍यीमाचे ङत सेत्‍प म्‍हइबल?”

२० य्‍हक्‍को म्‍हीमाचे पङ्‍ज्‍यी,

“एत म्‍हङ् स्‍यप्‍नेम्,

एत खल्‍चे सेत्‍प म्‍हइटीब?”

२१ येसुचे थेङ्‌यीमात सुङ्‌ज्‍यी,

“ङचे अचम्‍मइ लक् गीः स्‍य्‍हेङ्‌ज्‍यी,

ओसेम् एङ्‌यीमा जम्‍मनो छक्‍क तज्‍यी।

२२ मोसाचे एङ्‌यीमात खतना स्‍य्‍हेङ्‍थोःब पङ्‍ज्‍यीम् कुल्‍बल मुब।a

(य्‍हीन्‍बरीम् चु लक् मोसाचे तीप्‍पल अय्‍हीन्,

तर ङ्‍य्‍हङ्‍की म्‍हेमेमाचे तीप्‍पल य्‍हीन्‍ब।)

होत्‍तज्‍यीम् एङ्‌यीमाचे दुःब न्‍हबे दीन्‍री खतना स्‍य्‍हेङ्‌बे लक् स्‍य्‍हेङ्‌ब।

२३ एङ्‌यीमाचे मोसाचे पीन्‍बे पर्‌मेस्‍वर्‌की नीयम अन्‍होङ्‌खइ बी दुःब न्‍हबे दीन्‍री खतना स्‍य्‍हेङ्‌ब पङ्‌सम्,

दुःब न्‍हबे दीन्‍री ङचे म्‍ही गीःत ज्‍येन्‍ले फेन्‍नलमम् एङ्‌यीमा ङतेङ् तले बोमो लबल?

२४ लीः च्‍याज्‍यीम् न्‍याय थस्‍य्‍हेङो,

तर देमेन्‍की न्‍याय स्‍य्‍हेङो।”

येसु मुक्‍ती न्‍हङ्‌बे ख्रीस्‍ट्

२५ ओसेम् यरुसलेम्‍की डेत्-डेत् म्‍हीमाचे पङ्‍ज्‍यी,

“यहुदी अगुवामाचे सेत्‍प म्‍हइटीबे म्‍ही चुनो अय्‍हीनो स्‍यीम्?

२६ थेम् चुरी जम्‍मइ ङ्‌होन्‍सङ्‌नो तम् लटीब,

तर खल्‍चेएनो थेइ बीरुद्‍दरी तेएनो अपङ्।

ङ्‍य्‍हङ्‍की सासक्‍माचे देमेन्‍नो थेनो मुक्‍ती न्‍हङ्‌बे ख्रीस्‍ट् य्‍हीन्‍ब बी म्‍हेन्‍बवा स्‍यीम्?

२७ तर चु म्‍ही खनचे खबल बी ङ्‍य्‍हङ्‍मा जम्‍मचेनो स्‍येःबल मुब।

तर मुक्‍ती न्‍हङ्‌बे ख्रीस्‍ट् ब्‍योन्‍खबतेङ् थेङ् खनचे ब्‍योन्‍खब बी खल्‍चेएनो स्‍येःस्‍ये अरे।”

२८ ओसेम् येसुचे पर्‌मेस्‍वर्‌की दीम्‍री लोप्‍जेत्‍टीबे बेलोरी केत् ङ्‍य्‍हच्‍छ्‍यङ् तेत्‍जेत्‍ज्‍यीम् सुङ्‌ज्‍यी,

“एङ्‍यीमाचे ङत स्‍येःब,

ओसेम् ङ खनचे खबल बीएनो स्‍येःब।

तर ङ र्‌हङ्‌नो खबल अय्‍हीन्,

खल्‍चे ङत पीत्‍युजेत्‍ज्‍यी थेङ् देमेन् य्‍हीन्‍ब।

एङ्‍यीमाचे थेङ्‌त स्‍येःबल अरे,

२९ तर ङचे थेङ्‌त स्‍येःब,

तलेपङ्‍सम् ङ थेङ् ग्‍यम्‍से युबल य्‍हीन्‍ब,

ओसेम् थेङ्‌चे ङत पीत्‍युजेत्‍पल य्‍हीन्‍ब।”

३० हुजु लीप्‍चे थेङ्‌यीमाचे थेङ्‌त चुङ्‍ब म्‍हइज्‍यी,

तर खल्‍चेएनो थेङ्‌त चुङ्‌बरी या जङ् अखम्,

तलेपङ्‍सम् दवम् थेङ्‌की बेलो खज्‍यीन्‍बल अरेबल।

३१ तर य्‍हक्‍को म्‍हीमान्‍हङ्‍की य्‍हक्‍को म्‍हीमाचे थेङ्‌त बीस्‍वास् स्‍य्‍हेङ्‌ज्‍यी।

ओसेम् थेङ्‌यीमाचे पङ्‍ज्‍यी,

“मुक्‍ती न्‍हङ्‌बे ख्रीस्‍ट् ब्‍योन्‍युबे बेलोरी थेङ्‌चे चु म्‍हीचे स्‍य्‍हेङबे अचम्‍मइ लक्‍मा बीमम् य्‍हक्‍को अचम्‍मइ लक्‍मा ङोन्‍ल स्‍यीम्?”

येसुत चुङ्‍ब म्‍हइबल

३२ य्‍हक्‍को म्‍हीमाचे थेङ्‌की बारेरी चोतेबे तम्‍म स्‍युप्‍तम् लटीबल फरीसीमाचे थ्‍येःज्‍यी।

होत्‍तज्‍यीम् फरीसीमातेङ् ङ्‍य्‍हच्‍छ्‍यङ् लम्‍बुमाचे तम् डीःज्‍यीम् येसुत चुङ्‌बरी पर्‌मेस्‍वर्‌की दीम् रुङ्‍बे स्‍यीपाइमात पीत्‍ज्‍यी।

३३ ओसेम् येसुचे सुङ्‌जेत्‍ज्‍यी,

“य्‍हम्‍बगीकीनो ङ एङ्‌यीमातेङ् तस्‍ये मुब,

हुजु लीप्‍चे ङ ङत पीत्‍युजेत्‍पलज दोःज्‍यीम् य्‍हर्‌स्‍ये मुब।

३४ ओसेम् एङ्‌यीमाचे ङत म्‍हइस्‍ये मुब,

तर यङ्‍स्‍ये अरे,

ओसेम् ङ मुबे ग्‍लारी एङ्‍यीमा खब खम्‍स्‍ये अरे।”

३५ चु थ्‍येःब बीसेम् यहुदीमाचे र्‌हङ्‍न्‍हङ् चोले पङ्‍ज्‍यी,

“चु म्‍ही ङ्‍य्‍हङ्‍माचे दोब अखम्‍नले खन ङ्‍यीब म्‍हइटीब?

चु म्‍ही ग्रीक म्‍हीमाकी गुङ्‍री छर्‌छुर् तज्‍यीम् टीबे यहुदीमाज ङ्‌यीब वुइ त,

ओसेम् ग्रीक म्‍हीमात लोप्‍प म्‍हइबल वुइ ता?

३६ थेचे,

‘एङ्‌यीमाचे ङत म्‍हइस्‍ये मुब,

तर ङत यङ्‍स्‍ये अरे,

ओसेम् ङ ङ्‍यीस्‍येकी ग्‍लारी एङ्‍यीमा खब खम्‍स्‍ये अरे’ बी पङ्‍बल ता य्‍हीन्‍ब?”

जीवन पीन्‍बे यी

३७ पर्‌बइ ज्‍युःकी ङ्‍हच्‍छ्‍यङ् दीन्‍री येसुचे रप्‍जेत्‍ज्‍यीम् केत् ङ्‍हच्‍छ्‍यङ्‍ले सुङ्‌जेत्‍ज्‍यी,

“एङ्‍यीमान्‍हङ्‍री खल पङ्‌लेनो फीःबल मुसम् ङइज खज्‍यीम् थुङो।

३८ धर्‌म छ्‍येःचे पङ्‌ब र्‌हङ्‌लेनो खल्‍चे ङत बीस्‍वास् स्‍य्‍हेङ्‌ब ‘थेइ सेम् न्‍हङ्‌स्‍ये जीवन पीन्‍बे यीइ स्‍योङ्‍मा डोङ्‍स्‍ये मुब।’”

३९ येसुचे चु तम् र्‌हङ्‍त बीस्‍वास् स्‍य्‍हेङ्‌बे म्‍हीमाचे यङ्‌स्‍येकी पबीत्र आत्‍माइ बारेरी सुङ्‍जेत्‍टीब मुबल।

तर हुजु बेलो सम्‍म पबीत्र आत्‍मा पीन्‍बल अरेबल,

तलेपङ्‍सम् देरे सम्‍म येसु स्‍वर्‌गरी थेङ्‌की महीमारी दोःजेत्‍पल अरेबल।

म्‍हीमा अथुन्‍बल

४० येसुचे सुङ्‍बे चु तम् थ्‍येःब बीसेम् य्‍हक्‍को म्‍हीमान्‍हङ्‍की डेत्-डेत् म्‍हीमाचे,

“चु म्‍ही देमेन्‍नो ङ्‍य्‍हङ्‍माचे ब्रेन्‍टीबे अगम्‍बक्‍त य्‍हीन्‍ब टीम्” बी पङ्‍ज्‍यी।

४१ ओसेम् ल्‍हो-ल्‍होमाचे पङ्‍ज्‍यी,

“थेङ् मुक्‍ती न्‍हङ्‌बे ख्रीस्‍ट् य्‍हीन्‍ब टीम्।”

तर डेत्-डेत्‍चेम्,

“मुक्‍ती न्‍हङ्‌बे ख्रीस्‍ट् गालीलचे खबो स्‍यीम्?

४२ मुक्‍ती न्‍हङ्‌बे ख्रीस्‍ट्‍मी दाऊदकी सन्‍तान ग्‍यम्‍से,

ओसेम् दाऊदकी नम्‍स बेथलेहेम् ग्‍यम्सेनो व्‍योन्‍खस्‍ये मुब बी धर्‌मइ छ्‍येःरी ब्रीबल अरेओ स्‍यीम्?”

बी पङ्‍ज्‍यी।

४३ चोले येसुइ बारेरी तम् अथुन्‍ज्‍यीम् म्‍हीमा थीज्‍यी।

४४ ओसेम् डेत्-डेत्‍चेम् थेङ्‌त चुङ्‍ब म्‍हइज्‍यी,

तर खल्‍चेएनो थेङ्‌त या अजङ्।

यहुदी अगुवामाकी अबीस्‍वास्

४५ हुजु लीप्‍चे पर्‌मेस्‍वर्‌की दीम् रुङ्‍बे स्‍यीपाइमा ङ्‍हच्‍छ्‍यङ् लम्‍बुमातेङ् फरीसीमाज दोःज्‍यीम् खज्‍यी।

ओसेम् थेङ्‌यीमाचे स्‍यीपाइमात,

“एङ्‍यीमाचे येसुत चुङ्‌ज्‍यीम् तले चुरी अबबल?”

बी ङ्‌योत्‍ज्‍यी।

४६ स्‍यीपाइमाचे जोहाप् पीन्‍ज्‍यी,

“ङ्‌यीमाचे खेमेएनो चु म्‍हीचे पङ्‍ब र्‌हङ्‍बे तम् खल्‍चेएनो पङ्‍बल थ्‍येःबल अरे!”

४७ ओसेम् फरीसीमाचे पङ्‍ज्‍यी,

“थेचे एङ्‍यीमातएनो लुज्‍यी वा स्‍यीम्?

४८ ङ्‍य्‍हङ्‍की अगुवामातेङ् फरीसीमान्‍हङ्‍री खलचेए थेत बीस्‍वास् स्‍य्‍हेङ्‌बल मुब?

४९ चु य्‍हक्‍को म्‍हीमाचे मोसाचे ब्रीबे पर्‌मेस्‍वर्‌की नीयम् अस्‍ये,

होत्‍तज्‍यीम् थेङ्‌यीमात पर्‌मेस्‍वर्‌की केम्‍लङ् फोःबल मुब।”

५० हुजुरी मुबे फरीसीमान्‍हङ्‍री गीः ङोन्‍ग्‍यम्‍नो येसुत दोबरी ङ्‌यीबे नीकोदेमसचे पङ्‍ज्‍यी,

५१ “ङ्‍य्‍हङ्‍की नीयम् अनुसार ङोन्‍ग्‍यम् म्‍हीइ तम् अङ्‍येन्‍ननो,

ओसेम् थेचे ता स्‍य्‍हेङ्‌ज्‍यी बी अस्‍येःननो थेत दोस् पीन्‍ब तबो स्‍यीम्?”

५२ ओसेम् थेङ्‌यीमाचे जोहाप् पीन्‍ज्‍यी,

“ए:नो गालील थेन् य्‍हीन्‍ज्‍यी वा स्‍यीम्?

धर्‌मइ छ्‍येः ज्‍यनले खेतो,

ओसेम् एचे गालील ग्‍यम्‍से अगम्‍बक्‍त खस्‍ये अरे पङ्‍बे तम् एचे म्रङ्‌स्‍ये मुब।”

५३ [हुजु लीप्‍चे जम्‍मनो म्‍हीमा र्‌हङ्-र्‌हङ्‍की दीम्‍री य्‍हर्‌ज्‍यी।

a 

७:२२ मोसाचे ब्रीबे पर्‌मेस्‍वर्‌की नीयम्‍चे पङ्‍ब, यहुदी अपकोल न्‍हज्‍यीम्‌ दीन् ब्रेत् कुनो खतना स्‍य्‍हेङ्‍थोब। थेङ्‌यीमाचे चु लक् दुःब न्‍हबे दीन् तलेएनो स्‍य्‍हेङ्‌ब मुबल।

ब्‍यभीचार् स्‍य्‍हेङ्‌बे अमकोल

८

१ तर येसु जैतुन् पङ्‍बे गङ्‌तोर् स्‍येजेत्‍ज्‍यी।

२ न्‍हम्‍स्‍योर्‌हङ् स्‍य्‍होः म्‍हुन्‍चेनो येसु पर्‌मेस्‍वर्‌की दीम्‍री दोःज्‍यीम् स्‍येजेत्‍ज्‍यी।

ओसेम् जम्‍मनो म्‍हीमा थेङ्‌की कोरोरो र्‌हुब् तज्‍यी,

ओसेम् थेङ् स्‍य्‍हुज्‍यीम् थेङ्‌यीमात लोप्‍प तीप्‍जेत्‍ज्‍यी।

३ ओसेम् ब्‍यभीचार् स्‍य्‍हेङ्‍टीबे बेलोरी स्‍यप्‍पे अमकोलत धर्‌म लोप्‍पोन्‍मातेङ् फरीसीमाचे बज्‍यीम् जम्‍मइ ङोन्‍ग्‍यम् रप्‍पुङ्‍ज्‍यी।

४ ओसेम् थेङ्‌यीमाचे येसुत पङ्‍ज्‍यी,

“लोप्‍पोन्,

चु अमकोलत ब्‍यभीचार् स्‍य्‍हेङ्‍टीन स्‍य्‍हेङ्‍टीननो चुङ्‍ज्‍यी।

५ मोसाचे ब्रीबे पर्‌मेस्‍वर्‌की नीयम्‍री चोतेबे लक् स्‍य्‍हेङ्‌बे अमकोलत युङ्‌बचे प्रुङ्‌ज्‍यीम् सेत्‍थोब बी कुल्‍बल मुब,

ओसेम् थेङ्‍चेम् ता सुङ्‍जेत्‍प?”

६ थेङ्‌यीमाचे थेङ्‌त दोस् ल्‍हइदी म्‍य्‍हङ्‍मुवा बी चोले ङ्‌योत्‍पल मुबल।

तर थेङ्‌चे कुरीक् लजेत्‍ज्‍यीम् सरी फ्‍या जुमीचे ब्रीजेत्‍ज्‍यी।

७ थेङ्‌यीमाचे ङ्‍योत्‍स्‍यीनो टीज्‍यी,

होत्‍तज्‍यीम् थेङ् रप्‍जेत्‍ज्‍यीम् थेङ्‌यीमात सुङ्‌ज्‍यी,

“एङ्‍यीमा न्‍हङ्‌री खल्‍चे देरेसम्‍म पाप स्‍य्‍हेङ्‌बल अरे,

हुजुचेनो गोदोब्‍न्‍हङ् ङोन्‍ग्‍यम् चु अमकोलत युङ्‌बचे प्रुङ्‍खइ।”

८ हुजुलीप्‍चे येसुचे देबेएनो कुरीक् लजेत्‍ज्‍यीम् सरी ब्रीजेत्‍ज्‍यी।

९ येसुचे सुङ्‍बे तम् थ्‍येःब बीसेम् खेक्‍पमा य्‍हङ्‍स्‍ये य्‍हर्‌ब तीप्‍ज्‍यीम् ज्‍यीदमाएनो काकर्‌ले हुजु ग्‍ला ग्‍यम्‍से य्‍हर्‌ज्‍यी।

ज्‍युःरी येसुतेङ् अमलकीनो हुजुरी तज्‍यी,

ओसेम् हुजु अमकोल थेङ्‌की ङोन्‍ग्‍यम् रप्‍टीबल मुबल।

१० येसु रप्‍जेत्‍ज्‍यी ओसेम् अमकोलत ङ्‌योत्‍जेत्‍ज्‍यी,

“ओ अङ,

थेङ्‍यीमा खइ?

एत खल्‍चेएनो सजय अपीनो स्‍यीम्?”

११ हुजु अमकोलचे पङ्‍ज्‍यी,

“प्रभु,

खल्‍चेएनो अपीन्।”

ओसेम् येसुचे सुङ्‌ज्‍यी,

“ङएनो एत सजाय अपीन्।

देरेम् य्‍हरो,

तर दोःज्‍यीम् पाप थस्‍य्‍हेङो।”]

येसु जम्‍बुलीङ्‌की य्‍हल्

१२ येसुचे देबेएनो थेङ्‌यीमात सुङ्‌ज्‍यी,

“जम्‍बुलीङ्‌की य्‍हल् ङनो य्‍हीन्‍ब।

ङइ लीप्‍चे ब्रबलमा म्‍हुन्‍दुङ्‍री ब्रस्‍ये अरे,

तलेपङ्‍सम् थेचे जीवनकी य्‍हल् यङ्‍स्‍ये मुब।”

१३ चु थ्‍येःज्‍यीम् फरीसीमाचे थेङ्‌त पङ्‍ज्‍यी,

“ए र्‌हङ्‌की बारेरी र्‌हङ्‌नो पङ्‍ब,

ओसेम् एइ हुजु तम् देमेन् अय्‍हीन्।”

१४ येसुचे थेङ्‌यीमात जोहाप् न्‍हङ्‌ज्‍यी,

“ङइ बारेरी ङ र्‌हङ्‍चेनो पङ्‌लेनो ङइ तम् देमेन्‍नो य्‍हीन्‍ब,

तलेपङ्‍सम् ङ खनचे खबल ओसेम् खन ङ्‍यीटीब बी ङत था मुब।

तर एङ्‌यीमातमी हुजु तम् था अरे।

१५ एङ्‍यीमाचे म्‍हीचे म्‍हेन्‍ब र्‌हङ्‌ले न्‍याय स्‍य्‍हेङ्‌ब,

तर ङम् खलतएनो न्‍याय अस्‍य्‍हेङ्।

१६ ङचे न्‍याय स्‍य्‍हेङ्‍थोलेनो ङचे स्‍य्‍हेङ्‌बे न्‍याय देमेन् तब,

तलेपङ्‍सम् न्‍याय स्‍य्‍हेङ्‍बल ङ गीकीनो अय्‍हीन् तर ङत पीत्‍युजेत्‍पे अपएनो ङतेङ् बक्‍च्‍य मुब।

१७ एङ्‌यीमाकी र्‌हङ्‌की नीयम्‍रीएनो म्‍ही ङ्‍य्‍हीचे पङ्‍बे तम् देमेन् तब बी ब्रीबल मुब।

१८ ङइ बारेरी पङ्‍बल गी ङनो य्‍हीन्‍ब ओसेम् गीःबमी ङत पीत्‍युजेत्‍पे अप य्‍हीन्‍ब।”

१९ हुजु लीप्‍चे थेङ्‌यीमाचे थेङ्‌त,

“एइ अप खन मुब?”

बी ङ्‌योत्‍ज्‍यी।

येसुचे थेङ्‌यीमात जोहाप् न्‍हङ्‌ज्‍यी,

“एङ्‌यीमाचे न्‍ह ङत स्‍येब न्‍ह ङइ अपत स्‍येब।

एङ्‍यीमाचे ङत स्‍येबल य्‍हीन्‍सम् ङइ अपतएनो स्‍येस्‍ये मुबल।”

२० येसुचे चु फ्रोइमा पर्‌मेस्‍वर्‌की दीम्‍की भेटी ताबे तङ्‍लोकी रेइरी लोप्‍जेत्‍टीबे बेलोरी सुङ्‌बल य्‍हीन्‍ब।

तर थेङ्‌त खल्‍चेएनो अचुङ् तलेपङ्‍सम् थेङ्‌की बेलो दवम् खबल अरेबल।

ङ ङ्‍यीटीबे ग्‍लारी एङ्‍यीमा ङ्‍यीब अखम्

२१ येसुचे देबेएनो थेङ्‌यीमात चोले सुङ्‌जेत्‍ज्‍यी,

“ङ थारीङ् य्‍हर्‌स्‍ये मुब,

ओसेम् एङ्‍यीमाचे ङत म्‍हइस्‍ये मुब,

तर एङ्‌यीमा र्‌हङ्‌की पाप्‍रीनो स्‍यीस्‍ये मुब,

तलेपङ्‍सम् ङ ङ्‍यीटीबे ग्‍लारी एङ्‍यीमा खब अखम्।”

२२ थेङ्‌चे सुङ्‌बल थ्‍येःब बीसेम् यहुदीमाचे पङ्‍ज्‍यी,

“थेचे र्‌हङ्‌चे र्‌हङ्‍त सेत्‍प म्‍हइटीब वुइ ता?

तलेपङ्‍सम् थे ङ्‍यीटीबे ग्‍लारी ङ्‍य्‍हङ्‍मा ङ्‍यीब अखम् बी पङ्‍ब।”

२३ येसुचे थेङ्‌यीमात सुङ्‌ज्‍यी,

“एङ्‍यीमाम् चु दुङ्‍ल य्‍हीन्‍ब,

ङम् जोल य्‍हीन्‍ब।

एङ्‍यीमा चु जम्‍बुलीङ्‍ल य्‍हीन्‍ब,

ङ चु जम्‍बुलीङ्‍ल अय्‍हीन्।

२४ होत्‍तज्‍यीम् ङचे एङ्‌यीमात ‘एङ्‌यीमा र्‌हङ्‌की पाप्‍रीनो स्‍यीस्‍ये मुब’ बी पङ्‍बल य्‍हीन्‍ब।

तलेपङ्‍सम् एङ्‍यीमाचे ‘हुजु ङनो य्‍हीन्‍ब’ बी बीस्‍वास् अस्‍य्‍हेङ्‌ज्‍यी पङ्‌सम् एङ्‍यीमा र्‌हङ्‌की पाप्‍रीनो स्‍यीस्‍ये मुब।”

२५ होत्‍तज्‍यीम् थेङ्‌यीमाचे येसुत,

“ए खल स्‍यीम्?”

बी ङ्‌योत्‍ज्‍यी।

येसुचे थेङ्‌यीमात जोहाप् न्‍हङ्‌ज्‍यी,

“ङ खल बी ङचे एङ्‌यीमात लोप्‍प तीप्‍प य्‍हङ्‌सेनो स्‍येत्‍पल मुब।

२६ ङचे एङ्‌यीमाइ बारेरी पङ्‍थोबतेङ् न्‍याय स्‍य्‍हेङ्‌थोबे तम्‍मी य्‍हक्‍को मुब,

तर ङत पीत्‍युजेत्‍पल देमेन् मुब,

ओसेम् ङचे थेङ् ग्‍यम्‍से ता थ्‍येःज्‍यी हुजु तम्‍नो जम्‍बुलीङ्‌री स्‍येत्‍प।”

२७ येसुचे थेङ्‌की अप पर्‌मेस्‍वर्‌की बारेरी सुङ्‌बल बी थेङ्‌यीमाचे अगो।

२८ होत्‍तज्‍यीम् येसुचे थेङ्‌यीमात सुङ्‌ज्‍यी,

“एङ्‍यीमाचे म्‍हीइ जत क्रुस्‍री च्‍योलाब बीसेम्‍कीनो हुजु ङनो य्‍हीन्‍ब बी स्‍येस्‍ये मुब,

ओसेम् ङ ङइ सेम्‍चे म्‍हेन्‍ब र्‌हङ्‌ले तएनो अस्‍य्‍हेङ्,

तर अपचे ङत लोप्‍जेत्‍पे तम्‍कीनो पङ्‍ब बी एङ्‍यीमाचे स्‍येःस्‍ये मुब।

२९ ओसेम् ङत पीत्‍युजेत्‍पे अप ङतेङ् बक्‍च्‍य मुब।

थेङ्‌चे खेमेएनो ङत ङ गीकीनो ख्‍लेथेन्‍बल अरे,

तलेपङ्‍सम् ङचे खेम पङ्‌लेनो थेङ् तङ्‍बे लक्‍कीनो स्‍य्‍हेङ्‌ब।”

३० येसुचे सुङ्‍बे चु तम्‍मा थ्‍येःज्‍यीम् य्‍हक्‍को म्‍हीमाचे थेङ्‌त बीस्‍वास् लज्‍यी।

अब्रहामकी कोलमा

३१ येसुचे थेङ्‌त बीस्‍वास् स्‍य्‍हेङ्‌बे यहुदीमात सुङ्‌ज्‍यी,

“ङचे लोप्‍पे तम्‍मा ङ्‌येन्‍ज्‍यीम् ब्रस्‍यीनो टीज्‍यी पङ्‌सम् एङ्‌यीमा देमेन्‍नो ङइ डबमा य्‍हीन्‍ब।

३२ हुजु लीप्‍चे एङ्‍यीमाचे देमेन्‍त स्‍येस्‍ये मुब,

ओसेम् देमेन्‍चे एङ्‌यीमात छुटकारा पीन्‍स्‍ये मुब।”

३३ ओसेम् थेङ्‌यीमाचे पङ्‍ज्‍यी,

“ङ्‌यीमा अब्रहामकी कोलमा य्‍हीन्‍ब।

ङ्‌यीमा खेमेएनो खलइ बानएनो तबल अरे,

ओसेम् एचे ङ्‍यीमात ‘एङ्‌यीमात छुटकारा पीन्‍स्‍ये मुब’ पङ्‌बल ता स्‍यीम्?”

३४ येसुचे थेङ्‌यीमात जोहाप् न्‍हङ्‌ज्‍यी,

“ङ एङ्‌यीमात देमेन्‍नो पङ्‍ब,

पाप स्‍य्‍हेङ्‌बलमा जम्‍मनो पापकी बान य्‍हीन्‍ब।

३५ बान खेमेएनो दीम्‍की म्‍हेम्‍य अत,

तर ज खेम पङ्‌लेनो दीम्‍की म्‍हेम्‍य तब।

३६ होत्‍तज्‍यीम् जचे एङ्‌यीमात छुटकारा पीन्‍ज्‍यी पङ्‌सम् एङ्‍यीमाचे देमेन्‍नो छुटकारा यङ्‍स्‍ये मुब।

३७ एङ्‍यीमा अब्रहामकी कोलमा य्‍हीन्‍ब बी ङचे स्‍येबलनो मुब,

तर एङ्‍यीमाचे ङत सेत्‍प म्‍हइब,

तलेपङ्‍सम् एङ्‍यीमाचे ङचे पङ्‍बे तम् सेम्‍री थेन् अखम्।

३८ ङचेम् ङ ङइ अपतेङ् मुबे बेलोरी म्रङ्‌बे तम्‍मा स्‍येत्‍प।

तर एङ्‍यीमाचेम् एङ्‌यीमाकी अप ग्‍यम्‍से थ्‍येःबे लक्‍मा स्‍य्‍हेङ्‌ब।”

३९ थेङ्‌यीमाचे येसुत,

“ङ्‌यीमाइ अप अब्राहाम य्‍हीन्‍ब” बी पङ्‍ज्‍यी।

ओसेम् येसुचे थेङ्‌यीमात सुङ्‌ज्‍यी,

“एङ्‍यीमा देमेन्‍नो अब्रहामकी कोलमा य्‍हीन्‍सम् एङ्‌यीमाचेएनो अब्रहामचे र्‌हङ्‍बे लक्‍नो स्‍य्‍हेङ्‍स्‍येल।

४० ङचे एङ्‌यीमात पर्‌मेस्‍वर् ग्‍यम्‍से थ्‍येःबे देमेन्‍की फ्रोइ स्‍येत्‍प,

तर एङ्‍यीमाचे ङत सेत्‍प म्‍हइब।

अब्रहामचे चोतेबे लक् खेमेएनो अस्‍य्‍हेङ्!

४१ एङ्‍यीमाचेम् एङ्‌यीमाकी अपचे ता स्‍य्‍हेङ्‌ज्‍यी एङ्‌यीमाचेएनो हुजु स्‍य्‍हेङ्‌ब।”

ओसेम् थेङ्‌यीमाचे येसुत,

“ङ्‌यीमा प्रोकोलमा अय्‍हीन्।

ङ्‍यीमाल अप गीःकीनो मुब,

थेङ् पर्‌मेस्‍वर् य्‍हीन्‍ब” बी पङ्‍ज्‍यी।

४२ येसुचे थेङ्‌यीमात सुङज्‍यी,

“एङ्‌यीमाकी अप पर्‌मेस्‍वर् य्‍हीन्‍बल पङ्‌सम् एङ्‌यीमाचे ङत म्‍होइस्‍येल,

तलेपङ्‍सम् ङ पर्‌मेस्‍वर् ग्‍यम्‍से युबल य्‍हीन्‍ब।

ङ ङइ सेम्‍चे म्‍हेन्‍ज्‍यीम् युबल अय्‍हीन् तर ङत थेङ्‌चे पीत्‍युजेत्‍पल य्‍हीन्‍ब।

४३ ङचे पङ्‍बे तम् एङ्‌यीमाचे गोअखम्,

तलेपङ्‍सम् ङचे पङ्‍बे तम् एङ्‌यीमाचे ङ्‍येन्‍बे सेम् लअखम्।

४४ एङ्‌यीमाकी अप सैतान् य्‍हीन्‍ब,

ओसेम् एङ्‌यीमाकी अपचे स्‍य्‍हेङ्‌खइ म्‍हेन्‍ब र्‌हङ्‌लेनो स्‍य्‍हेङ्‌बरी एङ्‍यीमा तयार मुब।

थेचेम् ठुङ्‍बे बेलो य्‍हङ्‌सेनो म्‍ही सेत्‍न लबल मुबल,

थे देमेन्‍की तम्‍री टीब अखम्,

तलेपङ्‍सम् थेल न्‍हङ्‌री तएनो देमेन् अरे।

थेइ बानी र्‌हङ्‌लेनो थेचे भ्‍युकीनो पङ्‍ब।

तलेपङ्‍सम् थे भ्‍यु य्‍हीन्‍ब,

ओसेम् थे भ्‍युकी अप य्‍हीन्‍ब।

४५ तर ङचे देमेन्‍कीनो पङ्‍बल तज्‍यीम् एङ्‍यीमाचे ङत बीस्‍वास् अल।

४६ एङ्‍यीमान्‍हङ्‍री खल्‍चे ङत पापकी दोस् ङोन्‍ब खम्‍ब?

ङचे देमेन्‍कीनो पङ्‍ब पङ्‌सम् एङ्‍यीमाचे ङत तले बीस्‍वास् अलबल स्‍यीम्?

४७ खजु म्‍ही पर्‌मेस्‍वर्‌ल य्‍हीन्‍ब थेचे पर्‌मेस्‍वर्‌की फ्रोइ ङ्‍येन्‍ब।

तर एङ्‍यीमाम् पर्‌मेस्‍वर्‌ल अय्‍हीन्,

होत्‍तज्‍यीम् एङ्‍यीमाचे अङ्‍येन्।”

अब्राहाम बीम येसु ङ्‍हच्‍छ्‍यङ्

४८ ओसेम् यहुदी अगुवामाचे पङ्‍ज्‍यी,

“ङ्‌यीमाचे पङ्‍बे तम् ठीक्‍नो य्‍हीन्‍ब,

ए सामरी म्‍ही य्‍हीन्‍ब,

ओसेम् एत म्‍हङ् स्‍यप्‍पल मुब!”

४९ येसुचे जोहाप् न्‍हङ्‌ज्‍यी,

“ङत म्‍हङ् स्‍यप्‍पल अरे,

ङ अपत स्‍य्‍हेस स्‍य्‍हेङ्‌ब,

तर एङ्‍यीमाचेम् ङत स्‍य्‍हेस अस्‍य्‍हेङ्।

५० ङ र्‌हङ्‌चे र्‌हङ्‌नो स्‍य्‍हेस अम्‍हइ,

तर हुजुरी गीः मुब,

थेङ्‌चेनो ङइ स्‍य्‍हेस म्‍हइब ओसेम् ङइ पक्षरी न्‍याय स्‍य्‍हेङ्‌जेत्‍प।

५१ ङ एङ्‌यीमात देमेन्‍नो पङ्‍ब खल्‍चे ङचे पङ्‍बे तम् ङ्‍येन्‍ब थे खेमेएनो स्‍यीस्‍ये अरे।”

५२ यहुदी अगुवामाचे थेङ्‌त पङ्‍ज्‍यी,

“देरेम् ङ्‌यीमाचे देमेन्‍नो एत म्‍हङ् स्‍यप्‍पल टीम् बी स्‍येज्‍यी!

अब्रहाम स्‍यीज्‍यी,

अगम्‍बक्‍तमाएनो स्‍यीज्‍यी,

होलेतलेनो एचे पङ्‍ब, ‘खल्‍चे ङचे पङ्‍बे तम् ङ्‍येन्‍ब थे खेमेएनो स्‍यीस्‍ये अरे’

५३ ता ए ङ्‍यीमाकी स्‍यीज्‍यीम् य्‍हर्‌बे म्‍हेमे अब्रहामतेङ् अगम्‍बक्‍तमा बीमाएनो ङ्‍हच्‍छ्‍यङ् य्‍हीन्‍ब?

ए र्‌हङ्‌चे र्‌हङ्‍त ता म्‍हेन्‍ब स्‍यीम्?”

५४ येसुचे थेङ्‌यीमात जोहप् न्‍हङ्‌ज्‍यी,

“ङचे र्‌हङ्‌की स्‍य्‍हेस म्‍हइबल य्‍हीन्‍लेनो हुजु ङइ लागीरी तइ लक्‍एनो तस्‍ये अरेबल।

तर ङत ङइ अपचे स्‍य्‍हेस स्‍य्‍हेङ्‌जेत्‍प,

थेङ्‌त एङ्‍यीमाचे एङ्‌यीमाइ पर्‌मेस्‍वर् पङ्‍ब।

५५ होलेतलेनो एङ्‍यीमाचे थेङ्‌त स्‍येबल अरे,

ङचेम् थेङ्‍त ज्‍यनले स्‍येब।

ङचेएनो थेङ्‌त अस्‍ये पङ्‍ज्‍यी पङ्‌सम् ङएनो एङ्‌यीमा र्‌हङ्‍बे भ्‍यु पङ्‍बे म्‍ही तस्‍येल।

तर ङचे थेङ्‌त स्‍येब,

ओसेम् थेङ्‌की फ्रोइ ङ्‍येन्‍ब।

५६ एङ्‌यीमाकी म्‍हेमे अब्रहामचे ङइ दीन् म्रङ्‌बरी य्‍हक्‍को सेम् लबल मुबल,

ओसेम् थेचे म्रङ्‌ज्‍यीम् य्‍हक्‍को तङ्‌ज्‍यी।”

५७ थेङ्‌यीमाचे येसुत,

“एचे दवम् ल्‍हेगोर् ब्‍लीस्‍यी ङ्‍य्‍हीत्‍तीङ्‍गीएनो तबल अरे,

खले एचे ङ्‍यीमाकी म्‍हेमे अब्रहामत म्रङ्‍ज्‍यी?”

बी पङ्‍ज्‍यी।

५८ ओसेम् येसुचे थेङ्‌यीमात,

“ङ एङ्‌यीमात देमेन्‍नो पङ्‍ब,

अब्रहाम न्‍हब बीम ङोन्‍ग्‍यम् य्‍हङ्‌सेनो ङ मुबल” बी जोहब् न्‍हङ्‌ज्‍यी।

५९ होत्‍तज्‍यीम् थेङ्‌यीमाचे येसुत प्रुङ्‍बरी युङ्‌ब दुत्‍ज्‍यी,

तर थेङ् पर्‌मेस्‍वर्‌की दीम् ग्‍यम्‍से खुसुक्‍ले डोङ्‍ज्‍यीम् स्‍येजेत्‍ज्‍यी।

न्‍हब य्‍हङ्‍सेइ कन म्‍ही फेन्‍बल

९

१ येसु स्‍येजेत्‍टीमम् थेङ्‌चे न्‍हब य्‍हङ्‍सेइ कन म्‍ही गीःत म्रङ्‌जेत्‍ज्‍यी।

२ ओसेम् थेङ्‌की डबमाचे थेङ्‌त ङ्‌योत्‍ज्‍यी,

“लोप्‍पोन्,

खलइ पापचे लज्‍यीम् चु म्‍ही न्‍हब य्‍हङ्‌सेनो कन तबल?

थेइ अप अमइ पापचे लज्‍यीम् वुइ थेइ र्‌हङ्‌की पापचे लज्‍यीम्?”

३ येसुचे थेङ्‌यीमात सुङ्‌ज्‍यी,

“थेइ र्‌हङ्‌की पापचे लज्‍यीमएनो अय्‍हीन्,

ओसेम् थेइ अप अमइ पाप्‍चे लज्‍यीमएनो अय्‍हीन्,

तर पर्‌मेस्‍वर्‌की सक्‍ती थेइ ल्‍हीरी म्रङ्‌खइ पङ्‍ज्‍यीम् थे कन तबल य्‍हीन्‍ब।

४ ङत पीत्‍युजेत्‍पलइ लक् ङ्‍य्‍हङ्‍माचे दीनीइ य्‍हल् मुननो स्‍य्‍हेङ्‍थोब।

देरेम् ग्‍योनेनो म्‍हुन तय्‍हम्‍टीब ओसेम् खल्‍चेएनो लक् स्‍य्‍हेङ्‌ब अखम्।

५ जम्‍बुलीङ्‌री टीगदे ङनो जम्‍बुलीङ्‌की य्‍हल् य्‍हीन्‍ब।”

६ चोदे सुङ्‌ब बीसेम् थेङ्‌चे सरी थोः साजेत्‍ज्‍यी,

ओसेम् सेप्‍प्र ज्‍योप्‍ज्‍यीम् कन म्‍हीइ मीः ङ्‍य्‍हीरीनो फोर्‌पीन्‍जेत्‍ज्‍यी।

७ ओसेम् थेङ्‌चे सुङ्‌ज्‍यी,

“ङ्‍यीउ,

सीलोआम पङ्‍बे ग्‍येरी ङ्‌यीज्‍यीम् ली ख्रुउ।”

(सीलोआम पङ्‍बलम् पीत्‍पल य्‍हीन्‍ब।)

हुजु कन म्‍ही ङ्‌यीज्‍यीम् लीः ख्रुज्‍यी,

ओसेम् थेइ मीः म्रङ्‌ब खम्‍ज्‍यीम् दोःखज्‍यी।

८ थेइ खेम्‍चेमातेङ् थेत ङोन्‍ग्‍यम् स्‍योज्‍यीम् टीबल म्रङ्‌बलमाचे पङ्‍ज्‍यी,

“चु म्‍ही हुजु स्‍योज्‍यीम् टीबे म्‍ही अय्‍हीनो स्‍यीम्?”

९ ओसेम् डेत्-डेत्चे पङ्‍ज्‍यी,

“य्‍हीन्‍ब,

चु हुजु स्‍योज्‍यीम् टीबे म्‍हीनो य्‍हीन्‍ब।”

ल्‍हो-ल्‍हो डेत्-डेत्‍चेम् पङ्‍ज्‍यी,

“थे हुजु अय्‍हीन्,

थे हुजु र्‌हङ्‍ब म्रङ्‍बलकीनो य्‍हीन्‍ब।”

तर हुजु म्‍हीचे पङ्‍ज्‍यी,

“हुजु म्‍ही ङनो य्‍हीन्‍ब।”

१० होत्‍तज्‍यीम् म्‍हीमाचे,

“होलेपङ्‌सम् एइ मीः खले म्रङ्‌ब खम्‍बल तज्‍यी?”

बी ङ्‌योत्‍ज्‍यी।

११ थेचे म्‍हीमात जोहप् पीन्‍ज्‍यी,

“येसु पङ्‍बे म्‍हीचे सेप्रतेङ् थो ज्‍योप्‍ज्‍यीम् ङइ मीःरी स्‍य्‍हल्‍पीन्‍ज्‍यी,

ओसेम् ङत,

‘सीलोआमरी ङ्‍यीउ ओसेम् लीः ख्रुउ’ बी सुङ्‌ज्‍यी।

ङचे ङ्‌यीज्‍यीम् ङइ ली ख्रुज्‍यी,

ओसेम् ङइ मीःचे म्रङ्‌ब खम्‍ज्‍यी।”

१२ थेङ्‌यीमाचे,

“हुजु म्‍ही खन मुब?”

बी ङ्‌योत्‍ज्‍यी।

ओसेम् थेचे,

“ङत था अरे” बी पङ्‍ज्‍यी।

१३ हुजुलीप्‍चे थेङ्‌यीमाचे ङोन्‍ग्‍यम् कन मुबे हुजु म्‍हीत फरीसीमाज बोर्‌ज्‍यी।

१४ येसुचे सेप्र ज्‍योप्‍जेत्‍ज्‍यीम् स्‍य्‍हल्‍पीन्‍जेत्‍ज्‍यीम् कन म्‍हीत फेन्‍न लबे दीन् दुःब न्‍हबे दीन् मुबल।

१५ होत्‍तज्‍यीम् फरीसीमाचेएनो थेत,

“एइ मीः खले म्रङ्‌ब खम्‍बल तज्‍यी?”

बी ङ्‌योत्‍ज्‍यी।

थेचे पङ्‍ज्‍यी,

“थेङ्‌चे सेप्र ज्‍योप्‍जेत्‍ज्‍यीम् ङइ मीरी स्‍य्‍हल्‍पीन्‍जेत्‍ज्‍यी,

ओसेम् ङचे हुजु ख्रुलामम् म्रङ्‍खम्‍ज्‍यी।”

१६ ओसेम् फरीसीमा न्‍हङ्‌री डेत्-डेत्चे पङ्‍ज्‍यी,

“चु लक् स्‍य्‍हेङ्‌बे म्‍ही पर्‌मेस्‍वर् ग्‍यम्‍से खबल अय्‍हीन्,

तलेपङ्‍सम् थेचे दुःब न्‍हबे दीन्‍की नीयम् ङ्‌येन्‍बल अरे।”

तर ल्‍हो-ल्‍हो डेत्-डेत्‍चेम् पङ्‍ज्‍यी,

“पापी म्‍हीचेएनो खले चोतेबे अचम्‍मइ लक् स्‍य्‍हेङ्‌ब खम्‍ब?”

चोले थेङ्‍यीमा र्‌हङ्‍न्‍हङ् थीज्‍यी।

१७ थेङ्‌यीमाचे हुजु कन ग्‍यम्‍से फेन्‍बे म्‍हीत देबेएनो ङ्‌योत्‍ज्‍यी,

“एइ मीः म्रङ्‌न लपीन्‍बे हुजु म्‍हीइ बारेरी ए ता पङ्‍ब?”

थेचे पङ्‍ज्‍यी,

“थेङ् अगम्‍बक्‍त य्‍हीन्‍ब।”

१८ हुजु यहुदी अगुवामाचे थे देमेन्‍नो न्‍हब य्‍हङ्‌सेनो कन मुबल,

ओसेम् देरे फेन्‍ज्‍यीम् मीः म्रङ्‌बल य्‍हीन्‍ब पङ्‍बे तम् पतइअती।

होत्‍तज्‍यीम् थेङ्‌यीमाचे थेइ अप अमत ङ्‌होत्‍ज्‍यी।

१९ ओसेम् ङ्‌योत्‍ज्‍यी,

“चु एङ्‍य्‍हीइ ज य्‍हीन्‍ब?

चु न्‍हबे बेलोरीनो कन न्‍हबल य्‍हीन्‍ब?

होलेपङ्‌सम् देरे थेचे खले म्रङ्‌ब खम्‍ज्‍यी स्‍यीम्?”

२० ओसेम् थेइ अप अमचे पङ्‍ज्‍यी,

“चु ङ्‍यीङ्‍य्‍हीकी जनो य्‍हीन्‍ब,

ओसेम् कननो न्‍हबल मुबल।

२१ तर खले थेइ मीः म्रङ्‍खम्‍ज्‍यी,

ओसेम् खल्‍चे थेइ मीः म्रङ्‍नलज्‍यी हुजुम् ङ्‌यीमाचे स्‍येःबल अरे।

थेङ्‍माचे थेतनो ङ्‍योत्‍जेतो,

थे ग्रेन् तज्‍यीन्‍बल मुब,

ओसेम् थेचेनो स्‍येत्‍प खम्‍ब।”

२२ यहुदी अगुवामातेङ् लोङ्‍बल तज्‍यीम् कन ग्‍यम्‍से मीः फेन्‍बे हुजु म्‍हीइ अप अमचे चोले पङ्‍ज्‍यी,

तलेपङ्‍सम् यहुदीमाचे खल खल्‍चे येसुत मुक्‍ती न्‍हङ्‌बे ख्रीस्‍ट् पङ्‍ब थेङ्‌यीमात यहुदीमा र्‌हुब तबे दीम् ग्‍यम्‍से तेत्‍थोब पङ्‍बे तम् ङोन्‍नो डीःज्‍यीन्‍बल मुबल।

२३ होत्‍तज्‍यीम् थेइ अप अमचे,

“थे ग्रेन् तज्‍यीन्‍बल मुब,

थेतनो ङ्‍योतो” बी पङ्‍ज्‍यी।

२४ ओसेम् हुजु कन ग्‍यम्‍से फेन्‍बे म्‍हीत यहुदीमाचे ङ्‍य्‍हीख्‍यप्‍कुनो ङ्‌होत्‍ज्‍यीम् पङ्‍ज्‍यी,

“देमेन्‍कीनो पङ्‍ज्‍यीम् पर्‌मेस्‍वर्‌त महीमा पीनो।

ङ्‌यीमाचे स्‍येबल मुब,

हुजु एइ मी फेन्‍न लबे म्‍ही पापी य्‍हीन्‍ब।”

२५ ओसेम् थेचे पङ्‍ज्‍यी,

“थेङ् पापी य्‍हीन्‍ज्‍यी वुइ अय्‍हीन् हुजुम् ङचे स्‍येबल अरे।

ङचेम् चु तम्‍कीनो स्‍येब ङ कन मुबल,

तर देरेम् म्रङ्‌ब खम्‍ब।”

२६ थेङ्‌यीमाचे देबेएनो थेत ङ्‌योत्‍ज्‍यी,

“हुजु म्‍हीचे एत ता लज्‍यी?

ओसेम् खले थेचे एइ मीः म्रङ्‌ब खम्‍न लपीन्‍ज्‍यी?”

२७ थेचे पङ्‍ज्‍यी,

“ङचे थेङ्‍मात दोलोनो पङ्‍ज्‍यीन्‍ज्‍यी,

तर थेङ्‍माचे ङ्‍येन्‍अजेत्।

दोःज्‍यीम् तले हुजु तम्‍कीनो ङ्‍योत्‍जेत्‍प?

ता थेङ्‍मालेएनो थेङ्‌की डब तबे सेम् मुज्‍यीवा स्‍यीम्?”

२८ हुजुलीप्‍चे थेङ्‌यीमाचे थेत बराज्‍यीम् पङ्‍ज्‍यी,

“थेइ डबमी ए य्‍हीन्‍ब,

ङ्‍यीमामी मोसाइ डब य्‍हीन्‍ब।

२९ मोसातेङ्‍मी पर्‌मेस्‍वर्‌चे तम् लजेत्‍पल मुबल,

हुजु ङ्‌यीमाचे स्‍येब,

तर चु म्‍हीम् खनचे खबल ङ्‌यीमाचे स्‍येबलएनो अरे।”

३० ओसेम् हुजु म्‍हीचे पङ्‍ज्‍यी,

“चु खतेबे अचम्‍मइ तम्!

थेङ्‍माचे येसु खनचे ब्‍योन्‍खबल बी अस्‍ये,

तर थेङ्‌चे ङइ मी म्रङ्‌ब खम्‍न लपीन्‍जेत्‍ज्‍यी।

३१ ङ्‍य्‍हङ्‍माचे स्‍येबलनो मुब,

पर्‌मेस्‍वर्‌चे पापीमाकी तम् सेन्‍अजेत्।

पर्‌मेस्‍वर्‌चे थेङ्‌त स्‍य्‍हेस स्‍य्‍हेङ्‌बतेङ् थेङ्‌की थुः अनुसार ब्रबे म्‍हीइ तम् सेन्‍जेत्‍प।

३२ जम्‍बुलीङ् ठुङ्‍ब य्‍हङ्‍से देरेसम्‍म खल्‍चेएनो न्‍हब य्‍हङ्‍सेइ कन म्‍हीत फेन्‍न लबल खेमेएनो थ्‍येःबल अरे।

३३ हुजु म्‍ही पर्‌मेस्‍वर् ग्‍यम्‍से ब्‍योन्‍युबल अय्‍हीन्‍सम् थेङ्‌चे तएनो स्‍य्‍हेङ् अखम्‍स्‍येल।”

३४ यहुदीमाचे थेत जोहप् पीन्‍ज्‍यीम् पङ्‍ज्‍यी,

“ए पापरी न्‍हबे म्‍ही य्‍हीन्‍ब,

ओसेम् ता देरेम् एचे ङ्‍यीमात लोप्‍प म्‍हइब?”

ओसेम् थेङ्‌यीमाचे हुजु म्‍हीत यहुदीमा र्‌हुब् तबे दीम् ग्‍यम्‍से तेत्‍लाज्‍यी।

आत्‍माइ कन

३५ यहुदी अगुवामाचे कन ग्‍यम्‍से फेन्‍बे म्‍हीत तेत्‍लाज्‍यी पङ्‍बे तम् येसुचे सेन्‍जेत्‍प बीसेम् थेङ्‌चे हुजु म्‍हीत खतु तज्‍यीम् सुङ्‌ज्‍यी,

“एचे म्‍हीइ जत बीस्‍वास् स्‍य्‍हेङ्‌ब?”

३६ हुजु म्‍हीचे येसुत जोहप् पीन्‍ज्‍यीम् पङ्‍ज्‍यी,

“लोप्‍पोन्,

थेङ् खल ङत सुङ्‌जेतो,

ओसेम् ङ थेङ्‍त बीस्‍वास् स्‍य्‍हेङ्‌स्‍ये मुब।”

३७ ओसेम् येसुचे थेत सुङ्‌ज्‍यी,

“एचे थेत म्रङ्‍ज्‍यीन्‍बल मुब।

एतेङ् देरे तम् पङ्‌टीबे म्‍ही थेनो य्‍हीन्‍ब।”

३८ चु थ्‍येःब बीसेम् थेचे,

“प्रभु,

ङ थेङ्‌त बीस्‍वास् स्‍य्‍हेङ्‌ब” बी पङ्‍ज्‍यी,

ओसेम् थेङ्‌त तेन्‍ज्‍यी।

३९ ओसेम् येसुचे सुङ्‌ज्‍यी,

“म्रङ्‍अखम्‍बे म्‍हीमाचे म्रङ्‌खइ ओसेम् म्रङब खम्‍बे म्‍हीमाचे म्रङ्‍अखम्‍खइ पङ्‍ज्‍यीम् न्‍याय स्‍य्‍हेङ्‌बरी ङ जम्‍बुलीङ्‌री युबल य्‍हीन्‍ब।”

४० हुजुरी मुबे डेत्-डेत् फरीसीमाचे चु तम् थ्‍येःब बीसेम् येसुत,

“ता ङ्‌यीमाएनो कन य्‍हीन्‍ब?”

बी ङ्‌योत्‍ज्‍यी।

४१ ओसेम् येसुचे थेङ्‌यीमात जोहप् न्‍हङ्‌ज्‍यी,

“एङ्‍यीमा कन य्‍हीन्‍बल पङ्‌सम् पाप्‍की दोसी तस्‍ये अरेबल,

तर एङ्‍यीमाचे म्रङब बी पङ्‍ब,

होत्‍तज्‍यीम् एङ्‌यीमातेङ् दोस् मुब।”

ज्‍यबे गोर्‌तेन्

१०

१ ओसेम् येसुचे सुङ्‌ज्‍यी,

“ङ एङ्‌यीमात देमेन्‍नो पङ्‍ब,

खल पङ्‌लेनो ग्‍यु गोरइ म्रप्‍चे न्‍हङ्‌री अवङ्‌नले ल्‍हो-ल्‍हो ग्‍लाचे न्‍हङ्‌री वङ्‍ज्‍यी पङ्‌सम् थे य्‍होतेङ् डाकु य्‍हीन्‍ब।

२ तर म्रप्‍चे न्‍हङ्‌री वङ्‍बलमी ग्‍यु:की गोर्‌तेन् य्‍हीन्‍ब।

३ म्रप् रुङ्‍बे म्‍हीचे गोर्‌तेन्‍की लागीरी म्रप् ठोङ्‍पीन्‍ब।

ओसेम् गोर्‌तेन्‍चे ग्‍युमात मीन् तेत्‍ज्‍यीम् ङ्‍होत्‍प बीसेम् ग्‍युमाचे गोर्‌तेन्‍की केत् स्‍येब,

हुजुलीप्‍चे गोर्‌तेन्‍चे ग्‍युमात फीर्‌च्‍योर् बोर्‌ब।

४ गोर्‌तेन्‍चे र्‌हङ्‍की ग्‍युमात गोरचे फीर्‌च्‍योर् तेत्‍प बीसेम् थे ग्‍युमाकी ङोन् ङोन् ब्रब,

ओसेम् ग्‍युमा थेइ लीप्-लीप् खब,

तलेपङ्‍सम् ग्‍युमाचे गोर्‌तेन्‍की केत् स्‍येब।

५ गोर्‌तेन् बीम ल्‍हो-ल्‍हो म्‍हीइ लीप्‍चे ग्‍युमा अब्र,

बरु ग्‍युमा लोङ्‍ज्‍यीम् छ्‌योङ् य्‍हर्‌ब,

तलेपङ्‍सम् ग्‍युमाचे थेइ केत् अस्‍ये।”

६ येसुचे चु अर्‌थ सुङ्‌जेत्‍ज्‍यी,

तर थेङ्‌चे सुङ्‍बे फ्रोइ थेङ्‌यीमाचे गोअखम्।

देमेन्‍की म्रप्

७ होत्‍तज्‍यीम् येसुचे थेङ्‌यीमात देबेएनो सुङ्‌ज्‍यी,

“ङ एङ्‌यीमात देमेन्‍नो पङ्‍ब,

ग्‍यु गोरइ म्रप् ङनो य्‍हीन्‍ब।

८ ङ बीम ङोन्‍ग्‍यम् खबलमा जम्‍मनो य्‍होतेङ् डाकुमा य्‍हीन्‍ब,

तर ग्‍युमाचे थेङ्‌यीमाकी तम् अङ्‍येन्।

९ म्रप् ङनो य्‍हीन्‍ब,

ङ ग्‍यम्‍से तज्‍यीम् न्‍हङ्‌री वङ्बलमा जम्‍मनो थर्‌स्‍ये मुब।

थेङ्‍यीमा न्‍हङ्‌री वङ्‍बतेङ् दोरी डोङ्‍म्‍यङ्‍स्‍ये मुब,

ओसेम् चरन्‍री चम्‍यङ्‍स्‍ये मुब।

१० य्‍होमामी ग्‍युमा य्‍हो लबरी ओसेम् सेत्‍ज्‍यीम् नास् लबरी खब।

तर ङमी थेङ्‌यीमाचे जीवन् यङ्‍खइ ओसेम् थेङ्‌यीमाचे हुजु योबगदे यङ्‍खइ पङ्‍ज्‍यीम् खबल य्‍हीन्‍ब।

येसु ज्‍यबे गोर्‌तेन्

११ “ङ ज्‍यबे गोर्‌तेन् य्‍हीन्‍ब।

ज्‍यबे गोर्‌तेन्‍चे र्‌हङ्‌की ग्‍युकी लागीरी र्‌हङ्‌की जीवन् पीन्‍बरीएनो टोप् तब।

१२ म्‍हेलरी थेन्‍बे म्‍ही देमेन्‍की गोर्‌तेन् अत,

थेम् फरमा खब म्रङ्‌बतेङ् ग्‍युमात ख्‍लेथेन्‍ज्‍यीम् छ्‍योङ्‍य्‍हर्‌ब,

तलेपङ्‍सम् ग्‍युमा थेल अय्‍हीन्।

ओसेम् फरमा खज्‍यीम् ग्‍युमात व्‍हाब,

ओसेम् ग्‍युमा छर्‌छुर् तनलब।

१३ म्‍हेलरी थेन्‍बे म्‍ही छ्‍योङ्‍य्‍हर्‌ब,

तलेपङ्‍सम् थे म्‍हेलरी थेन्‍बे म्‍ही य्‍हीन्‍ब,

ओसेम् थेचे ग्‍युमाइ स्‍य्‍हप्‍तो अल।

१४-१५ “ङ ज्‍यबे गोर्‌तेन् य्‍हीन्‍ब।

अपचे ङत स्‍येःब ओसेम् ङचे अपत स्‍येब,

होलेनो ङचे ङइ ग्‍युमात स्‍येःब ओसेम् ग्‍युमाचेएनो ङत स्‍येब।

ग्‍युमाकी लागीरी ङ र्‌हङ्‌की जीवन पीन्‍ब।

१६ “ङइल ल्‍हो-ल्‍हो ग्‍युमाएनो मुब,

थेङ्‍यीमा चु गोरल अय्‍हीन्।

ङचे थेङ्‍यीमातएनो बथोपल मुब,

थेङ्‌यीमाचे ङइ केत् ङ्‍येन्‍स्‍ये मुब,

ओसेम् जम्‍मनो ग्‍युमा बगेल् गीः तज्‍यीम् थेङ्‌यीमाकी गोर्‌तेन् गीःकीनो तस्‍ये मुब।

१७ “ङइ अपचे ङत म्‍होइजेत्‍प,

तलेपङ्‍सम् ङ र्‌हङ्‌की जीवन् पीन्‍ब,

होत्‍तज्‍यीम् ङचे दोःज्‍यीम् ङइ जीवन यङ्‍स्‍ये मुब।

१८ खल्‍चेएनो ङइ जीवन ङ ग्‍यम्‍से ब्‍येन्‍ब अखम्,

तर ङ र्‌हङ्‌की सेम्‍चेनो ङइ जीवन पीन्‍ब।

ङइ जीवन पीन्‍बे हक् ङतेङ् मुब,

ओसेम् दोःज्‍यीम् कीन्‍बे हक्‍एनो ङतेङ् मुब।

ङइ अपचे ङत कुल्‍जेत्‍पे अर्‌तीएनो चुनो य्‍हीन्‍ब।”

१९ येसुचे सुङ्‍बे चु फ्रोइचे लज्‍यीम् यहुदीमान्‍हङ् देबेएनो तम् अडी।

२० थेङ्‍यीमा न्‍हङ्‌री य्‍हक्‍को र्‌हङ्‍बचे,

“चु म्‍हीत म्‍हङ् स्‍यप्‍पल मुब,

थेम् म्‍योब य्‍हीन्‍ब।

तले एङ्‌यीमा थेइ तम् ङ्‍येन्‍ब?”

बी पङ्‍ज्‍यी।

२१ तर ल्‍हो-ल्‍होमाचे पङ्‍ज्‍यी,

“म्‍हङ् स्‍यप्‍पे म्‍हीचे चोले तम् लब अखम्!

म्‍हङ्‍चे कन म्‍हीइ मीः म्रङ्‌न लब खम्‍ब?”

येसुत यहुदीमाचे बीस्‍वास् अस्‍य्‍हेङ्‌बल

२२ हुजु बेलो सेर्‌क ल मुबल।

ओसेम् यरुसलेम्‍री पर्‌मेस्‍वर्‌की दीम् सोप्‍तीबे पर्‌ब म्‍हन्‍दीबे बेलो खबल मुबल।

२३ ओसेम् येसु पर्‌मेस्‍वर्‌की दीम्‍की सोलोमन पङ्‍बे पीडीरी ब्रजेत्‍टीबल मुबल।

२४ ओसेम् यहुदी अगुवामा थेङ्‌की कोरोरो खज्‍यीम्,

“थेङ्‌चे खेमसम्‍म ङ्‍यीमात थोम्‍नले थेन्‍जेत्‍प?

थेङ् देमेन्‍नो मुक्‍ती न्‍हङ्‌बे ख्रीस्‍ट् य्‍हीन्‍सम् ङ्‌यीमात ज्‍यनले स्‍येत्‍जेतो” बी पङ्‍ज्‍यी।

२५ येसुचे थेङ्‌यीमात जोहाप् न्‍हङ्‌ज्‍यी,

“ङचे एङ्‌यीमात पङ्‍ज्‍यीन्‍ज्‍यी,

तर एङ्‌यीमाचे ङत बीस्‍वास् अस्‍य्‍हेङ्।

ङचे अपइ छेन्‍री स्‍य्‍हेङ्‌बे लक्‍मा ग्‍यम्सेनो ङ खल बी ङोन्‍ब।

२६ तर एङ्‍यीमाचे ङत बीस्‍वास् अस्‍य्‍हेङ्,

तलेपङ्‍सम् एङ्‍यीमा ङइ ग्‍युमा न्‍हङ्‌ल अय्‍हीन्।

२७ ङइ ग्‍युमाचेम् ङइ केत् ङ्‍येन्‍ब,

ओसेम् ङचेएनो थेङ्‌यीमात स्‍येब,

ओसेम् थेङ्‍यीमा ङइ लीप्‍चे ब्रब।

२८ ङ थेङ्‌यीमात खेमेएनो अबेबे जीवन पीन्‍ब,

ओसेम् थेङ्‍यीमा खेमेएनो नास् तस्‍ये अरे,

ओसेम् थेङ्‌यीमात खल्‍चेएनो ङ ग्‍यम्‍से ब्‍येन्‍ज्‍यीम् बोर्‌स्‍ये अरे।

२९ थेङ्‌यीमात ङइ यारी न्‍हङ्‌बे ङइ अपमी गोदोब्‍न्‍हङ् ङ्‍हच्‍छ्‍यङ् य्‍हीन्‍ब।

अपइ फ्‍या ग्‍यम्‍सेम् झेन् थेङ्‌यीमात खल्‍चेएनो ब्‍येन्‍ब खम्‍स्‍ये अरे।

३० अपतेङ् ङ गीनो य्‍हीन्‍ब।”

३१ चोले सुङ्‌बल थ्‍येःब बीसेम् यहुदी अगुवामाचे देबेएनो येसुत प्रुङ्‍बरी युङ्‌ब दुत्‍ज्‍यी।

३२ तर येसुचे थेङ्‌यीमात सुङ्‌ज्‍यी,

“अपचे ङत स्‍य्‍हेङो बी सुङ्‍बे ज्‍यबे लक्‍मा ङचे एङ्‌यीमाकी ङोन्‍ग्‍यम् य्‍हक्‍कोनो स्‍य्‍हेङ्‌ज्‍यी।

हुजु लक्‍मा न्‍हङ्‌री खजु लक्‍की लागीरी एङ्‍यीमाचे ङत युङ्‌ब प्रुङ्‍ब म्‍हइबल?”

३३ यहुदी अगुवामाचे थेङ्‌त जोहाप् पीन्‍ज्‍यी,

“ङ्‌यीमाचे एत एचे स्‍य्‍हेङ्‌बे ज्‍यबे लक्‍की लागीरी युङ्‌बचे प्रुङ्‍ब म्‍हइबल अय्‍हीन्,

तर एचे पर्‌मेस्‍वर्‌की नीन्‍द स्‍य्‍हेङ्‌बल तज्‍यीम् य्‍हीन्‍ब,

तलेपङ्‍सम् ए म्‍ही तज्‍यीमएनो र्‌हङ्‌चे र्‌हङ्‍त पर्‌मेस्‍वर् पङ्‍ब।”

३४ येसुचे थेङ्‌यीमात जोहाप् न्‍हङ्‌ज्‍यी,

“पर्‌मेस्‍वर्‌चे ‘एङ्‍यीमा ख्‍लमा य्‍हीन्‍ब’ बी सुङ्‌बल एङ्‌यीमाकी धर्‌म छ्‍येरी ब्रीबल अरेउ स्‍यीम्?

३५ पर्‌मेस्‍वर्‌की फ्रोइ यङ्‌बलमात पर्‌मेस्‍वर्‌चे ‘ख्‍लमा’ बी सुङ्‌बल मुब,

होत्‍तज्‍यीम् धर्‌म छ्‍येः खेमेएनो भ्‍यु अत।

३६ ङत अपचे दम्‍जेत्‍ज्‍यीम् जम्‍बुलीङ्‌री पीत्‍युजेत्‍पल य्‍हीन्‍ब।

ङचे ङ पर्‌मेस्‍वर्‌की ज य्‍हीन्‍ब पङ्‍बतेङ् पर्‌मेस्‍वर्‌की नीन्‍द स्‍य्‍हेङ्‌बल तब बी खले एङ्‍यीमाचे पङ्‍ब?

३७ ङचे स्‍य्‍हेङ्‌बे लक् पर्‌मेस्‍वर् अप ग्‍यम्‍से अय्‍हीन्‍सम् एङ्‍यीमाचे ङत बीस्‍वास् थस्‍य्‍हेङो।

३८ तर ङचे स्‍य्‍हेङ्‌बे लक् पर्‌मेस्‍वर् अप ग्‍यम्‍से य्‍हीन्‍सम्,

ङत बीस्‍वास् अस्‍य्‍हेङ्‍लेनो,

ङचे स्‍य्‍हेङ्‌बे चु लक्‍मात बीस्‍वास् स्‍य्‍हेङो।

ओसेम् अप ङतेङ् मुब,

ङ अपतेङ् मुब पङ्‍बे तम् एङ्‍यीमाचे स्‍येस्‍ये मुब।”

३९ चु थ्‍येःब बीसेम् थेङ्‌यीमाचे देबेएनो थेङ्‌त चुङ्‍ब म्‍हइज्‍यी,

तर थेङ् थेङ्‍यीमा ग्‍यम्‍से स्‍येजेत्‍ज्‍यी।

४० हुजु लीप्‍चे येसु यर्‌दन् ग्‍येन्‍दीइ क्‍योम्‍सङ् ङोन्‍ग्‍यम् युहन्‍नाचे बप्‍तीस्‍मा पीन्‍बे ग्‍लारी स्‍येजेत्‍ज्‍यी,

ओसेम् थेङ् हुजुरी स्‍य्‍हुजेत्‍ज्‍यी।

४१ ओसेम् य्‍हक्‍को म्‍हीमा थेङ्‌ज खज्‍यीम् थेङ्‍यीमान्‍हङ् चोले पङ्‍ज्‍यी,

“युहन्‍नाचेम् तएनो अचम्‍मइ लक् अस्‍य्‍हेङ्,

तर युहन्‍नाचे येसुइ बारेरी पङ्‍बे जम्‍मनो तम्‍मा देमेन् तज्‍यी।”

४२ ओसेम् हुजुरी मुबे य्‍हक्‍को म्‍हीमाचे थेङ्‌त बीस्‍वास् स्‍य्‍हेङ्‌ज्‍यी।

लाजरस स्‍यीबल

११

१ बेथनीया पङ्‍बे नम्‍सरी टीबे लाजरस पङ्‍बे म्‍ही गी नबल मुबल।

ओसेम् थेइ अनमा मरीयमतेङ् मार्‌थएनो बेथानीयारी टीबल मुबल।

२ येसुइ स्‍य्‍हब्‍री ज्‍यबे थङ् खबे छ्‍युकु फोर्‌ज्‍यीम् र्‌हङ्‌की क्रबाचे फ्‍यापीन्‍बे मरीयम थेनो मुबल।

लाजरस मरीयमकी अले मुबल।

३ होत्‍तज्‍यीम् लाजरसकी अन ङ्‍य्‍हीचे,

“प्रभु,

थेङ्‌चे म्‍होइजेत्‍पे थेङ्‌की र्‌हो नबल मुब” बी येसुइज सम्‍तर् पीत्‍ज्‍यी।

४ चु सम्‍तर् सेन्‍जेत्‍प बीसेम् येसुचे सुङ्‌ज्‍यी,

“लाजरस नलेएनो स्‍यीस्‍ये अरे।

थेइ नब ग्‍यम्‍से पर्‌मेस्‍वर्‌की महीमा तब,

ओसेम् हुजु ग्‍यम्‍से पर्‌मेस्‍वर्‌की जलएनो महीमा तस्‍ये मुब।”

५ येसुचे मार्‌थतेङ् थेइ अङ मरीयम् ओसेम् अले लाजरसत म्‍होइजेत्‍प मुबल।

६ तर लाजरस नबल मुब पङ्‍बे तम् सेन्‍जेत्‍ज्‍यीमएनो थेङ् हुजु ग्‍लारीनो ङ्‍य्‍हीरेत् स्‍य्‍हुजेत्‍ज्‍यी।

७ हुजु लीप्‍चे थेङ्‌चे डबमात,

“लो ब्रे,

देरेम् ङ्‍य्‍हङ्‍मा यहुदीया प्रदेस्‍री दोःज्‍यीम् ङ्‍यीइ” बी सुङ्‌ज्‍यी।

८ डबमाचे थेङ्‌त,

“लोप्‍पोन्,

तोव बेलो ङोन्‍ग्‍यम्‍कीनो हुजुरी यहुदीमाचे थेङ्‌त युङ्‌बचे प्रुङ्‍ब म्‍हइबल मुबल।

देबेएनो थेङ् हुजु ग्‍लारी स्‍येजेत्‍प स्‍यीम्?”

बी पङ्‍ज्‍यी।

९ येसुचे थेङ्‌यीमात जोहप् न्‍हङ्‌ज्‍यी,

“दीन्‍री घन्‍टा चुङ्‍ङ्‍य्‍ही तब अय्‍हीनो स्‍यीम्?

दीनीरी ब्रबे म्‍ही तातेङ्एनो अठोक्,

तलेपङ्‍सम् थेचे दीनीइ य्‍हल् यङ्‌बल तब।

१० तर म्‍हुनरी ब्रबे म्‍ही ठोक्‍प,

तलेपङ्‍सम् थेतेङ् य्‍हल् अत।”

११ हुजु लीप्‍चे येसुचे थेङ्‌यीमात सुङ्‌ज्‍यी,

“ङ्‍य्‍हङ्‍की र्‌हो लाजरस म्‍हेर्‌बल मुब,

तर ङ ङ्‌यीज्‍यीम् थेत छ्‍यीङ्‍स्‍ये मुब।”

१२ डबमाचे थेङ्‌त,

“प्रभु,

थे म्‍हेर्‌बल पङ्‌सम् फेन्‍स्‍ये मुब” बी पङ्‍ज्‍यी।

१३ येसुचे चु फ्रोइ लाजरस स्‍यीबे बारेरी सुङ्‌बल मुबल,

तर डबमाचेम् थेङ्‌चे लाजरस देमेन्‍नो म्‍हेर्‌बे बारेरीकीनो सुङ्‌बल बी म्‍हेन्‍ज्‍यी।

१४ होत्‍तज्‍यीम् येसुचे थेङ्‌यीमात गोनलेनो सुङ्‌ज्‍यी,

“लाजरस स्‍यीबल मुब।

१५ तर एङ्‌यीमाकी बीस्‍वास् य्‍हक्‍को तबोर्‌खइ बी एङ्‌यीमाकी लागीरी ङ हुजुरी अतबरीनो तङ्‍बल मुब।

ब्रे देरेम् ङ्‍य्‍हङ्‍मा थेइज ङ्‍यीइ।”

१६ ओसेम् थेङ्‌की डबमा न्‍हङ्‌की जउले पङ्‍बे थोमाचे थेइ डब र्‌होमात,

“ब्रे ङ्‍य्‍हङ्‍माएनो थेङ्‍तेङ् बक्‍च्‍य ङ्‍यीइ,

ओसेम् स्‍यीथोलेनो थेङ्‍तेङ् बक्‍च्‍यनो स्‍यीइ” बी पङ्‍ज्‍यी।

येसुचे लाजरसत सोनलजेत्‍पल

१७ येसु बेथनीयारी दोजेत्‍मम् लाजरसत दुर्‌सरी थेन्‍ज्‍यीम् ब्‍लीरेत् तज्‍यीन्‍बल खेम्‍जेत्‍ज्‍यी।

१८ बेथानीया नम्‍स यरुसलेम् लीङ्‍स य्‍हङ्‍से कीलोमीटर सोम्‍गदे थारीङ् मुबल।

१९ ओसेम् अले स्‍यीबल तज्‍यीम् मार्‌थतेङ् मरीयमत आर् पीन्‍बरी य्‍हक्‍को यहुदी म्‍हीमा लीङ्‍स ग्‍यम्‍से हुजुरी खबल मुबल।

२० येसु ब्‍योन्‍खटीबल मुब पङ्‍बे तम् थ्‍येःब बीसेम् मार्‌थ ग्‍यम्‍रीनो थेङ्‌त खतु लबरी ङ्‍यीज्‍यी,

तर मरीयममी दीम्‍रीनो टीटीबल मुबल।

२१ ओसेम् मार्‌थचे येसुत पङ्‍ज्‍यी,

“प्रभु,

थेङ् चुरीनो मुबल य्‍हीन्‍सम् ङइ अले स्‍यीस्‍ये अरेबल।

२२ तर थेङ्‌चेमी ता र्‌हीत्‍जेत्‍प,

हुजुम् पर्‌मेस्‍वर्‌चे थेङ्‌त न्‍हङ्‍जेत्‍प बी ङचे देरेएनो स्‍येब।”

२३ येसुचे थेत सुङ्‌ज्‍यी,

“एइ अले देबेएनो सोस्‍ये मुब।”

२४ मार्‌थचे पङ्‍ज्‍यी,

“ज्‍युकी दीन्‍री पुनरुत्‍थान्‍की बेलोरी ङइ अलेएनो सोस्‍ये मुब बी ङचे स्‍येब।”

२५ ओसेम् येसुचे मार्‌थत सुङ्‌ज्‍यी,

“पुनरुत्‍थान्‍तेङ् जीवन ङनो य्‍हीन्‍ब।

ङत बीस्‍वास् स्‍य्‍हेङ्‌बलमा स्‍यीलेएनो सोस्‍ये मुब।

२६ ओसेम् ङत बीस्‍वास् लज्‍यीम् सोबलमा खेमेएनो स्‍यीस्‍ये अरे।

ता ए चु तम्‍त बीस्‍वास् स्‍य्‍हेङ्‌ब?”

२७ मार्‌थचे पङ्‍ज्‍यी,

“य्‍हीन्‍ब प्रभु,

थेङ् जम्‍बुलीङ्‌री ब्‍योन्‍युबे मुक्‍ती न्‍हङ्‌बे ख्रीस्‍ट् पर्‌मेस्‍वर्‌की ज य्‍हीन्‍ब बी ङ बीस्‍वास् स्‍य्‍हेङ्‌ब।”

२८ चोते पङ्‍ब बीसेम् मार्‌थ य्‍हर्‌ज्‍यी,

ओसेम् मरीयमत खुसुक्‍ले ङ्‌होत्‍ज्‍यीम् पङ्‍ज्‍यी,

“लोप्‍पोन् दोखजेत्‍पल मुब,

ओसेम् थेङ्‌चे एत ङ्‍होत्‍जेत्‍टीब।”

२९ चोते थ्‍येःब साच्‍चेनो मरीयम् थेङ्‌त खतु लबरी ङ्‍यीज्‍यी।

३० हुजु बेलोसम्‍म येसु नम्‍सरी दोखजेत्‍पल अरेबल।

थेङ् मार्‌थचे खतु लबे ग्‍लारीनो मुबल।

३१ थेङ्‍य्‍हीकी दीम्‍री थेङ्‍य्‍हीत आर् पीन्‍बरी खबे म्‍हीमाचे मरीयम् ग्‍योन् ग्‍योन्‍नो य्‍हर्‌बल म्रङ्‍ज्‍यी,

ओसेम् थेङ्‌यीमाचे मरीयम् अलेइ दुर्‌सरी क्राबरी ङ्‌यीबल तल म्‍हेन्‍ज्‍यीम् थेङ्‍यीमाएनो थेइ लीप्-लीप् ङ्‍यीज्‍यी।

३२ मरीयम् येसु मुबे ग्‍लारी दोःब बीसेम् थेङ्‌की स्‍य्‍हब्‍री पब्‍लु लज्‍यीम्,

“प्रभु,

थेङ् चुरी मुबल पङ्‌सम् ङइ अले स्‍यीस्‍ये अरेबल” बी पङ्‌ज्‍यी।

३३ येसुचे मरीयम क्राटीबल ओसेम् थेतेङ् बक्‍च्‍य खबे म्‍हीमाएनो क्राटीबल म्रङ्‌जेत्‍ज्‍यी।

चु म्रङ्‌ज्‍यीम् येसु सेम्‍य्‍हङ्‍सेनो य्‍हक्‍को दुख तजेत्‍ज्‍यी।

३४ ओसेम् थेङ्‌चे थेङ्‌यीमात,

“एङ्‌यीमाचे थेत खन थेन्‍बल मुब?”

बी ङ्‌योत्‍जेत्‍ज्‍यी।

थेङ्‌यीमाचे थेङ्‌त,

“प्रभु,

ब्‍योन्‍खज्‍यीम् स्‍हीःजेतो” बी पङ्‍ज्‍यी।

३५ ओसेम् येसु क्राजेत्‍ज्‍यी।

३६ हुजु लीप्‍चे यहुदीमाचे,

“च्‍यागो,

थेङ्‌चे लाजरसत गत्‍ते म्‍होइजेत्‍प” बी पङ्‍ज्‍यी।

३७ तर डेत्-डेत्चे पङ्‍ज्‍यी,

“कन म्‍हीत मीः म्रङ्‍नलपीन्‍बे चु म्‍हीचे लाजरसत स्‍यीब ग्‍यम्‍से थर्‌न लब अखम् स्‍यीम्?”

३८ ओसेम् देबेएनो येसु थुःरी य्‍हक्‍को दुख तजेत्‍ज्‍यीम् लाजरसत थेन्‍बे दुर्‌सरी स्‍येजेत्‍ज्‍यी।

हुजु दुर्‌स उरी मुबल,

ओसेम् दुर्‌सइ सुङ्‍री ङ्‍हच्‍छ्‍यङ् युङ्‌बचे दुङ्‍थेन्‍बल मुबल।

३९ येसुचे थेङ्‌यीमात,

“दुर्‌सइ सुङ्‍री थेन्‍बे युङ्‌ब स्‍यलाको” बी सुङ्‌ज्‍यी।

ओसेम् लाजरसकी अन मार्‌थचे,

“प्रभु,

थेत दुर्‌सरी थेन्‍ज्‍यीम् तीङ्‌यीम् ब्‍लीरेत् तज्‍यी,

देरेसम्‍म थे क्रम्‍थङ् खस्‍यील” बी पङ्‍ज्‍यी।

४० येसुचे थेत,

“ङचे एत एचे ङत बीस्‍वास् स्‍य्‍हेङ्‌ज्‍यी पङ्‌सम् पर्‌मेस्‍वर्‌की महीमा म्रङ्‌स्‍ये मुब बी पङ्‍बल अय्‍हीनो स्‍यीम?”

बी सुङ्‌ज्‍यी।

४१ होत्‍तज्‍यीम् म्‍हीमाचे दुर्‌सइ सुङ्‍की युङ्‌ब दोःलाज्‍यी,

ओसेम् येसुचे स्‍वर्‌गतोर् स्‍हीज्‍यीम् सुङ्‌ज्‍यी,

“अप,

थेङ्‌त व्‍होर्‌छ्‍ये मुब,

थेङ्‌चे ङइ तम् सेन्‍जेत्‍ज्‍यी।

४२ थेङ्‌चे ङइ तम् खेम पङ्‌लेनो सेन्‍जेत्‍प,

हुजु ङत था मुब।

तर चुरी रप्‍टीबे य्‍हक्‍को म्‍हीमाचे ङत जम्‍बुलीङ्‌री थेङ्‌चे पीत्‍युजेत्‍पल य्‍हीन्‍ब बी बीस्‍वास् स्‍य्‍हेङ्‌खइ पङ्‍ज्‍यीम् थेङ्‌यीमाकी लागीरी ङचे चु तम् पङ्‍बल य्‍हीन्‍ब।”

४३ चोते सुङ्‌ब बीसेम् केत् ङ्‍हच्‍छ्‍यङ् तेत्‍जेत्‍ज्‍यीम्,

“लाजरस,

दोरी डोङ्‍ज्‍यीम् युउ” बी ङ्‌होत्‍जेत्‍ज्‍यी।

४४ ओसेम् स्‍यीबे लाजरस सोज्‍यीम् डोङ्‍युज्‍यी,

थेइ यातेङ् कङ् क्रीयेन्‍चे तुन्‍बल मुबल।

येसुचे म्‍हीमात,

“थेत तुन्‍बे येन् फ्रेन्‍लाको,

ओसेम् थे ब्रब खम्‍खइ” बी सुङ्‌ज्‍यी।

येसुत सेत्‍परी तम् डीःबल

४५ येसुचे स्‍य्‍हेङ्‍जेत्‍पे लक् म्रङ्‌ज्‍यीम् मरीयमत खतु लबरी खबे य्‍हक्‍को म्‍हीमाचे थेङ्‌त बीस्‍वास् स्‍य्‍हेङ्‌ज्‍यी।

४६ तर डेत्‍डेत्‍मी फरीसीमाज ङ्‌यीज्‍यीम् येसुचे स्‍य्‍हेङ्‍जेत्‍पे लक्‍की बारेरी स्‍येत्‍पीन्‍ज्‍यी।

४७ होत्‍तज्‍यीम् फरीसीमातेङ् ङ्‍हच्‍छ्‍यङ् लम्‍बुमाचे ङ्‍हच्‍छ्‍यङ् सभाकी म्‍हीमात ङ्‌होत्‍ज्‍यी,

ओसेम् पङ्‍ज्‍यी,

“ङ्‍य्‍हङ्‍माचे देरेम् ता लब?

हुजु म्‍हीचेम् अचम्‍मइ लक्‍मा य्‍हक्‍को स्‍य्‍हेङ्‌टीब।

४८ ङ्‍य्‍हङ्‍माचे थेत चु लक् स्‍य्‍हेङ्‍स्‍यीनो टीपुङ्‍ज्‍यी पङ्‌सम् जम्‍मनो म्‍हीमाचे थेत बीस्‍वास् स्‍य्‍हेङ्‌स्‍ये मुब,

ओसेम् रोमी स्‍यीपाइमा खज्‍यीम् ङ्‍य्‍हमाकी पर्‌मेस्‍वर्‌की दीम्‍तेङ् ङ्‍य्‍हङ्‍की जातीत नास् लस्‍ये मुब।”

४९ थेमान्‍हङ्‌री कैयाफा पङ्‍बे म्‍ही गी मुबल,

थेनो हुजु बर्‌सइ गोदोब्‍न्‍हङ्‍की ङ्‍हच्‍छ्‍यङ् लम्‍बु मुबल।

थेचे म्‍हीमात पङ्‍ज्‍यी,

“एङ्‌यीमाचे तएनो स्‍येबल अरे!

५० एङ्‍यीमाचे जम्‍मनो जाती नास् तब बीमम् य्‍हक्‍को म्‍हीमाकी लागीरी म्‍ही गी स्‍यीब ज्‍यब पङ्‍बे तम्‍कीएनो अस्‍य्‍हे?”

५१ कैयाफाचे चु तम् र्‌हङ्‌की तम् पङ्‍बल अय्‍हीन्‍ब मुबल,

थे हुजु बर्‌सइ गोदोब्‍न्‍हङ्‍की ङ्‍हच्‍छ्‍यङ् लम्‍बु य्‍हीन्‍बल तज्‍यीम् येसु यहुदी म्‍हीमाकी लागीरी स्‍यीस्‍ये मुब पङ्‍बे तम् अगम्बानी स्‍य्‍हेङ्‍बल मुबल।

५२ ओसेम् यहुदीमाकी लागीरीकीनो अय्‍हीन्,

तर ठम्‍ज्‍यीम् य्‍हर्‌बे पर्‌मेस्‍वर्‌की कोलमात बक्‍च्‍य र्‌हुब् लज्‍यीम् गीः स्‍य्‍हेङ्‌बे लागीरी येसु स्‍यीजेत्‍स्‍ये मुब पङ्‌बल मुबल।

५३ होत्‍तज्‍यीम् हुजु दीन् य्‍हङ्‍से यहुदी अगुवामाचे येसुत सेत्‍परी तम् डीःब तीप्‍ज्‍यी।

५४ होत्‍तज्‍यीम् येसु म्‍हीमाचे म्रङ्‍नले यहुदीमाकी गुङ्‍री ब्रअजेत्,

तर थेङ् हुजु ग्‍ला ख्‍लेथेन्‍ज्‍यीम् उजाड ग्‍लाकी रेइरी मुबे एफ्राइम् पङ्‍बे लीङ्‍स्‌री स्‍येजेत्‍ज्‍यी,

ओसेम् थेङ् हुजुरी डबमातेङ् स्‍य्‍हुजेत्‍ज्‍यी।

५५ यहुदीमाकी नीस्‍तार पङ्‍बे पर्‌ब खय्‍हम्‍बल मुबल,

ओसेम् नम्‍स नम्‍समाचे य्‍हक्‍को यहुदीमा र्‌हङ् र्‌हङ्‍त चोखो स्‍य्‍हेङ्‌बरी पर्‌ब खब बीम ङोन्‍नो यरुसलेम्‍री ङ्‍यीज्‍यी।

५६ थेङ्‌यीमाचे येसुत म्‍हइटीबल मुबल,

ओसेम् पर्‌मेस्‍वर्‌की दीम्‍री र्‌हुब् तबे बेलोरी थेङ्‌यीमाचे गीचे गीःत चोले पङ्‍ज्‍यी,

“एङ्‍यीमाचे ता म्‍हेन्‍ब?

थे पर्‌ब म्‍हन्‍दीबरी खल?”

५७ ङ्‍हच्‍छ्‍यङ् लम्‍बुतेङ् फरीसीमाचे येसुत चुङ्‍ब म्‍हइबल मुबल,

होत्‍तज्‍यीम् थेङ्‌यीमाचे थेङ् खन मुब बी खल्‍चेए स्‍येज्‍यी पङ्‌सम् थेङ्‍यीमात स्‍येतो बी कुल्‍बल मुबल।

बेथानीया नम्‍सरी येसु

(मत्‍ती २६:६-१३; मर्‌कुस् १४:३-९)

१२

१ नीस्‍तार पङ्‍बे पर्‌ब म्‍हन्‍दीब बीम डुःरेत् ङोन्‍ग्‍यम्‍नो येसु बेथानीया नम्‍सरी ब्‍योन्‍खज्‍यी।

हुजु नम्‍सरी येसुचे स्‍यीब ग्‍यम्‍से सोन लजेत्‍पे लाजरस टीबल मुबल।

२ थेङ्‌यीमाचे हुजुरी येसुइ लागीरी ङ्‌येसेकी स्‍येब स्‍य्‍हेङ्‌ज्‍यी।

ओसेम् मार्‌थचे स्‍य्हेब क्‍योङ्‍बे लक् स्‍य्‍हेङ्‍टीब मुबल,

ओसेम् लाजरसमी येसुतेङ् स्‍य्हेब सोल्‍बरी टीटीबे म्‍हीमातेङ् मुबल।

३ ओसेम् मरीयम्‍चेम् य्‍हक्‍को ज्‍यबे थङ् खबे म्‍हङ्‍गो छ्‍युकु बज्‍यीम् येसुइ स्‍य्‍हब्‍री युज्‍यीम् थेइ क्र बाचे फ्‍यापीन्‍ज्‍यी।

ओसेम् हुजु छ्‍युगुइ थङ्‍चे दीम् प्‍लीङ्ज्‍यी।

४ तर थेङ्‌की डबमा न्‍हङ्‌की डब गी,

लीक्‍यम् येसुत चुङ्‍न लपीन्‍स्‍येकी डब यहुदा स्‍करीयोतचे पङ्‍ज्‍यी,

५ “चु य्‍हक्‍को ज्‍यबे थङ्‍ खबे म्‍हङ्‍गो छ्‍युगु मन सोम् म्‍हुइकी डबल्‍रीa चुङ्‌ज्‍यीम् प्रङ्‌नमात पीन्‍सम् तस्‍येल,

अय्‍हीनो स्‍यीम्?”

६ थेचे प्रङ्‌नमात म्‍होइबल तज्‍यीम् चोले पङ्‍बल अय्‍हीन्,

तर थे य्‍हो तज्‍यीम् चोले पङ्‍बल मुबल।

टङइ गल्‍द थेचे नाब मुबल,

ओसेम् थेचे हुजु गल्‍द ग्‍यम्‍से टङ य्‍हो लब मुबल।

७ ओसेम् येसुचे सुङ्‌ज्‍यी,

“थेत तएनो थपङो!

ङइ ल्‍ही बुब्‍बे लागीरी थेचे चु ज्‍यबे थङ्‍ खबे म्‍हङ्‍गो छ्‍युगु फोर्‌बल य्‍हीन्‍ब।

८ प्रङ्‍नमाम् एङ्‌यीमातेङ् खेमा पङ्‌लेनो तब,

तर ङ एङ्‌यीमातेङ् खेम पङ्‌लेनो तस्‍ये अरे।”

९ येसु बेथानीया नम्‍सरी मुब पङ्‍बे तम् स्‍येब बीसेम् य्‍हक्‍को यहुदी म्‍हीमा हुजुरी खज्‍यी।

थेङ्‍यीमा हुजुरी येसुत च्‍याबरीकीनो अय्‍हीन्,

तर थेङ्‌चे स्‍यीब ग्‍यम्‍से सोन लजेत्‍पे लाजरसतएनो च्‍याबरी खबल मुबल।

१० होत्‍तज्‍यीम् ङ्‍हच्‍छ्‍यङ् लम्‍बुमाचे लाजरसतएनो सेत्‍पे तम् डीःज्‍यी।

११ तलेपङ्‍सम् लाजरस स्‍यीब ग्‍यम्‍से सोबल तज्‍यीम् य्‍हक्‍को यहुदीमाचे थेङ्‌यीमात ख्‍लेथेन्‍ज्‍यीम् येसुत बीस्‍वास् स्‍य्‍हेङ्‍टीबल मुबल।

यरुसलेम्‍री येसु वङजेत्‍पल

(मत्‍ती २१:१-११; मर्‌कुस् ११:१-११; लुका १९:२८-४०)

१२ न्‍हम्‍स्‍य्‍होर्‌हङ् नीस्‍तार् पर्‌बइ लागीरी खबे य्‍हक्‍को म्‍हीमाचे येसु यरुसलेम्‍री ब्‍योन्‍खटीब पङ्‍बे तम् थ्‍येःज्‍यी।

१३ ओसेम् थेङ्‌यीमाचे खजुर् पङ्‍बे दोङ्‌बोइ य्‍हर्‌ङमा थोज्‍यीम् थेङ्‌त स्‍वागत् स्‍य्‍हेङ्‌बरी लीङ्‍स ग्‍यम्‍से डोङ्‍ज्‍यी।

ओसेम् क्रीङ्‌ज्‍यीम्,

“पर्‌मेस्‍वर्‌त तोप्‍प तखइ!

परमप्रभुइ छेन्‍री ब्‍योन्‍खबे इस्राएलकी ग्‍यल्‍बो मोलम् यङ्‌बे म्‍ही य्‍हीन्‍ब” बी पङ्‍टीबल मुबल।

१४ ओसेम् येसुचे य्‍हरु बुङ्‌गु गीः यङ्‌ज्‍यीम् हुजुइ जोरी स्‍य्‍हुजेत्‍ज्‍यी।

धर्‌म छ्‍येःरी चोले ब्रीबल मुब-

१५ “यरुसलेम्‍की म्‍हीमा एङ्‍यीमा थलोङो!

च्‍याको एइ ग्‍यल्‍बो य्‍हरु बुङ्‍गुइ जोरी स्‍य्‍हुजेत्‍ज्‍यीम् ब्‍योन्‍खटीब।”

१६ हुजु बेलोरी येसुइ डबमाचे चु तम् अगो,

तर येसु स्‍यीब ग्‍यम्‍से सोजेत्‍ज्‍यीम् महीमारी स्‍येजेत्‍प बीसेम्‍कीनो धर्‌म छ्‍येःरी ब्रीबे चु तम्,

ओसेम् म्‍हीमाचे स्‍य्‍हेङ्‌बे हुजु लक्‍मा थेङ्‌की लागीरी टीम् बी गोज्‍यी।

१७ येसुचे लाजरसत दुर्‌स ग्‍यम्‍से ङ्‍होत्‍जेत्‍ज्‍यीम् स्‍यीब ग्‍यम्‍से सोन लजेत्‍पल म्रङ्‌बे म्‍हीमाचे ल्‍हो-ल्‍हो म्‍हीमात हुजु तम् स्‍येत्‍स्‍यीनो टीबल मुबल।

१८ येसुचे स्‍य्‍हेङ्‍जेत्‍पे हुजु अचम्‍मइ लक्‍की बारेरी थ्‍येःबल तज्‍यीम् य्‍हक्‍को म्‍हीमा थेङ्‌त खतु लबरी खबल मुबल।

१९ फरीसीमा न्‍हङ्‌री गीःचे गीःत पङ्‍ज्‍यी,

“ङ्‍य्‍हङ्‍माचेम् तएनो स्‍य्‍हेङ्‍ अखम्।

च्‍यागो जम्‍बुलीङ्‌की जम्‍मनो म्‍हीमा येसुइ लीप्‍चे ब्रटीबल मुब।”

ल्‍हो-ल्‍हो य्‍हुल्‍की म्‍हीमाचे येसुत म्‍हइबल

२० ग्रीस पङ्‍बे य्‍हुल्‍की डेत् डेत् म्‍हीमा पर्‌बइ बेलोरी यरुसलेम्‍री पर्‌मेस्‍वर्‌त तेन्‍बरी खबल मुबल।

२१ ओसेम् थेङ्‍यीमा गालील् प्रदेस्‍की बेथसेदाकी फीलीपज ङ्‌यीज्‍यीम् पङ्‍ज्‍यी,

“लोप्‍पोन्,

ङ्‍यीमात येसुतेङ् खतु लबे सेम् मुब।”

२२ फीलीप्‍चे चु तम् अन्‍द्रीयासत स्‍येत्‍पीन्‍ज्‍यी,

ओसेम् थेङ्‍यी ङ्‌य्‍हीनो येसुइज ङ्‌यीज्‍यीम् चु तम् थेङ्‌त स्‍येत्‍पीन्‍ज्‍यी।

२३ ओसेम् येसुचे थेङ्‌यीमात सुङ्‌ज्‍यी,

“देरेम् म्‍हीइ ज महीमारी वङ्‌बे बेलो खबल मुब।

२४ ङ एङ्‌यीमात देमेन्‍नो पङ्‍ब,

व्‍हइ फुम् सरी दोज्‍यीम् अक्रम्‍ज्‍यी पङ्‌सम् हुजुचे तएनो अरो,

तर हुजु सरी दोज्‍यीम् क्रम्‍ज्‍यी पङ्‌सम् हुजुचे य्‍हक्‍को अन्‍न रोब।

२५ होलेनो खल्‍चे र्‌हङ्‌की जीवन्‍त म्‍होइब थेचे थेइ जीवन म्‍हन लस्‍ये मुब,

तर खल्‍चे र्‌हङ्‌की जीवन्‍त जम्‍बुलीङ्‌री अम्‍होइ थेचे खेमेएनो अबेबे जीवन् यङ्‍स्‍ये मुब।

२६ ङइ लक् स्‍य्‍हेङ्‌ब म्‍हेन्‍बलमा ङइ लीप्-लीप् ब्रथोब।

ङ खन तज्‍यी,

ङइ लक् स्‍य्‍हेङ्‍बलएनो हुजुरी तस्‍ये मुब।

ङइ लक् स्‍य्‍हेङ्‍बलत ङइ अपचे स्‍य्‍हेस स्‍य्‍हेङ्‍जेत्‍स्‍ये मुब।

येसुचे र्‌हङ् स्‍यीस्‍येकी बारेरी ङोन्‍नो सुङ्‌बल

२७ “देरेम् ङइ सेम् य्‍हक्‍को दुखचे प्‍लेबल मुब,

ता ङचे अपत ‘हुजु दुखइ बेलो ङइ जोरी थखपुङ्‍जेतो’ बी पङ्‍ल?

ङचे होले अपङ्,

तलेपङ्‍सम् हुजु दुख नाबे लागीरीनो ङ चु जम्‍बुलीङ्‌री युबल य्‍हीन्‍ब।

२८ अप,

थेङ्‌की छेन्‍की महीमा तनलजेतो।”

ओसेम् स्‍वर्‌ग ग्‍यम्‍से चोतेबे केत् थ्‍येःज्‍यी,

“ङचे हुजु महीमा कीन्‍बल मुब,

ओसेम् देबेएनो कीन्‍स्‍ये मुब।”

२९ हुजुरी र्‌हुब् तबे य्‍हक्‍को म्‍हीमाचे हुजु केत् थ्‍येःज्‍यी,

ओसेम् डेत् डेत्‍चे पङ्‍ज्‍यी,

“मु गुरुङ्‍पल य्‍हीन्‍ब।”

ल्‍हो-ल्‍हो डेत् डेत्‍चेम्,

“स्‍वर्‌गदुत्‍चे थेङ्‍तेङ् तम् लज्‍यी” बी पङ्‍ज्‍यी।

३० ओसेम् येसुचे सुङ्‌ज्‍यी,

“स्‍वर्‌ग ग्‍यम्‍से युबे चु केत् ङइ लागीरी अय्‍हीन्,

तर एङ्‌यीमाकी लागीरी य्‍हीन्‍ब।

३१ देरेम् चु जम्‍बुलीङ्‌की न्‍याय स्‍य्‍हेङ्‌बे बेलो खबल मुब,

देरेम् जम्‍बुलीङ्‌की सासक्‍त तेत्‍लास्‍ये मुब।

३२ ओसेम् ङ जम्‍बुलीङ् ग्‍यम्‍से तोर् कोत्‍प बीसेम् जम्‍मनो म्‍हीमात ङइज खन लस्‍ये मुब।”

३३ चु फ्रोइ येसुचे र्‌हङ् खले स्‍यीस्‍ये पङ्‍बे तम् ङोन्‍बरी सुङ्‌बल मुबल।

३४ म्‍हीमाचे येसुत पङ्‍ज्‍यी,

“धर्‌म छ्‍येःचे मुक्‍ती न्‍हङ्‌बे ख्रीस्‍ट्‍मी खेमेएनो स्‍यीस्‍ये अरे पङ्‍बल ङ्‍यीमात था मुब।

म्‍हीइ ज तोर् कोत्‍थोब बी थेङ्‌चे खले सुङ्‌ब खम्‍ब?

थेङ्‌चे सुङ्‍बे म्‍हीइ ज खल स्‍यीम्?”

३५ येसुचे थेङ्‌यीमात जोहाप् न्‍हङ्‌ज्‍यी,

“य्‍हम्‍बगीकीनो य्‍हल् एङ्‌यीमातेङ् बक्‍च्‍य तस्‍ये मुब।

य्‍हल् एङ्‌यीमातेङ् बक्‍च्‍य मुबे बेलोरीनो र्‌हङ्‌की ग्‍यम्‍से ब्रउ,

एङ्‌यीमात म्‍हुन्‍दुङ्‍चे अउप्‍खइ।

म्‍हुन्‍दुङ्‍न्‍हङ् ब्रबलचे र्‌हङ् खन ङ्‍यीटीब बी अस्‍ये।

३६ य्‍हल् मुगते एङ्‍यीमाचे य्‍हल्‍त बीस्‍वास् स्‍य्‍हेङो,

ओसेम् एङ्‍यीमा य्‍हल्‍की ज जमे तस्‍ये मुब।”

चोते सुङ्‌ब बीसेम् येसु हुजु ग्‍ला ग्‍यम्‍से स्‍येजेत्‍ज्‍यीम् थेङ्‍यीमा ग्‍यम्‍से लाजेत्‍ज्‍यी।

यहुदीमाचे बीस्‍वास् अस्‍य्‍हेङ्‌बल

३७ येसुचे म्‍हीमाकी ङ्‌होन्‍सङ्‌नो अचम्‍मइ लक्‍मा य्‍हक्‍कोनो स्‍य्‍हेङ्‌जेत्‍पल मुबल,

तर थेङ्‌यीमाचे थेङ्‌त बीस्‍वास् अस्‍य्‍हेङ्।

३८ अगम्‍बक्‍त यसैयाचे पङ्‍बे चु तम् टोप् तखज्‍यी,

“परमप्रभु,

खल्‍चे ङ्‍यीमाकी सम्‍तर्‌त पतइतीज्‍यी?

ओसेम् परमप्रभुइ ङ्‍हच्‍छ्‍यङ् सक्‍ती खलत ङोन्‍ज्‍यी?”

३९ होत्‍तज्‍यीम् थेङ्‌यीमाचे बीस्‍वास् स्‍य्‍हेङ्‍अखम्,

तलेपङ्‍सम् यसैयाचेएनो पङ्‍बल मुब-

४० “पर्‌मेस्‍वर्‌चे थेङ्‌यीमाकी मीः कन स्‍य्‍हेङ्‍पीन्‍जेत्‍पल मुब,

ओसेम् थेङ्‌यीमाकी सेम्‍त कोङ्‍न लपीन्‍जेत्‍पल मुब,

होत्‍तज्‍यीम् थेङ्‌यीमाकी मीःचे अम्रङ् ओसेम् सेम्‍चे गोअखम्,

अय्‍हीन् पङ्‌सम् थेङ्‍यीमा ङ पट्‍टी दोस्‍येल,

ओसेम् ङ थेङ्‌यीमात फेन्‍न लस्‍ये मुबल।”

४१ यसैयाचे येसुइ ङ्‍हच्‍छ्‍यङ् महीमा म्रङ्‌ज्‍यीम् पङ्ज्‍यी।

४२ होलेतलेनो य्‍हक्‍को र्‌हङ्‍ब यहुदी अगुवामाचे थेङ्‌त बीस्‍वास् स्‍य्‍हेङ्‌ज्‍यी,

तर फरीसीमाचे थेङ्‌यीमात यहुदीमा र्‌हुब् तबे दीम्‍चे तेत्‍लाल बी लोङ्‍बल तज्‍यीम् चु तम् खलतएनो अस्‍येत्।

४३ तलेपङ्‍सम् थेङ्‌यीमाचे पर्‌मेस्‍वर् ग्‍यम्‍से यङ्‌बे तोप्‍प बीम म्‍हीमा ग्‍यम्‍से यङ्‌बे तोप्‍प यङ्‍खइ म्‍हेन्‍ब मुबल।

बीस्‍वास् अस्‍य्‍हेङ्‍बलमा दोसी तब

४४ येसुचे केत् ङ्‍हच्‍छ्‍यङ् तेत्‍जेत्‍ज्‍यीम् सुङ्‌ज्‍यी,

“ङत बीस्‍वास् स्‍य्‍हेङ्‌बलचे ङतकीनो अय्‍हीन्,

तर ङत पीत्‍युजेत्‍पलतएनो बीस्‍वास् स्‍य्‍हेङ्‌ब।

४५ ओसेम् ङत म्रङ्‍बलचे ङत पीत्‍युजेत्‍पलतएनो म्रङ्‌ब।

४६ ङ जम्‍बुलीङ्‌की लागीरी य्‍हल् तज्‍यीम् खबल य्‍हीन्‍ब।

ङत बीस्‍वास् स्‍य्‍हेङ्‌बलमा खलएनो म्‍हुन्‍दुङ्‍री अतखइ पङ्‍ज्‍यीम् युबल य्‍हीन्‍ब।

४७ ङइ तम् थ्‍येःज्‍यीम् अङ्‍येन्‍बलमाकी न्‍याय ङचे अस्‍य्‍हेङ्,

तलेपङ्‍सम् ङ जम्‍बुलीङ्‌की न्‍याय स्‍य्‍हेङ्‌बरी युबल अय्‍हीन्,

तर थर्‌न लबरी युबल य्‍हीन्‍ब।

४८ ङत स्‍वीकार अस्‍य्‍हेङ्‍बलमातेङ् ङइ तम् अङ्‍येन्‍बलमाकी न्‍याय स्‍य्‍हेङ्‌स्‍ये मुब।

ङचे पङ्‍बे तम्‍सेनो ज्‍युःकी दीन्‍री थेङ्‌यीमाकी न्‍याय स्‍य्‍हेङ्‌स्‍ये मुब।

४९ तलेपङ्‍सम् ङचे ङइ तम् पङ्‍बल अय्‍हीन्,

तर ङत पीत्‍युजेत्‍पे अपचेनो ङचे पङबे जम्‍मनो तम्‍मा पङो बी कुल्‍जेत्‍पल य्‍हीन्‍ब।

५० ङत था मुब,

थेङ्‌चे कुल्‍जेत्‍पे अर्‌तीचेनो खेमेएनो अबेबे जीवन पीन्‍ब।

होत्‍तज्‍यीम् अपचे ङत सुङ्‍जेत्‍प र्‌हङ्‍लेकीनो ङचे पङ्‍ब।”

a 

१२:५ मन सोम् म्‍हुइकी डबल् मन सोम् म्‍हुइकी डबल् म्‍ही गीःल तीत्‍तीङ्‌की म्‍हेल मुबल।

येसुचे र्‌हङ्‌की डबमाकी कङ् ख्रुजेत्‍पल

१३

१ नीस्‍तार पर्‌ब खब बीम ङोन्‍ग्‍यम् येसुचे र्‌हङ जम्‍बुलीङ् ख्‍लेथेन्‍ज्‍यीम् अपज दोःज्‍यीम् ङ्‌यीबे बेलो खबल मुब बी खेम्‍जेत्‍ज्‍यी।

थेङ्‌चे जम्‍बुलीङ्‌री मुबे र्‌हङ्‌की डबमात य्‍हक्‍को म्‍होइजेत्‍ज्‍यी,

ओसेम् देरेम् थेङ्‌यीमात ज्‍युःसम्‍मनो म्‍होइजेत्‍ज्‍यी।

२ थेङ्‍मा ङ्‌येसेकी स्‍य्हेब सोल्‍टीबे बेलोरी सैतान्‍चे सीमोन्‍की ज यहुदा इस्‍करीयोतकी सेम्‍री थेङ्‌त चुङ्‍न लपीन्‍बे सेम् युपीन्‍ज्‍यीन्‍बल मुबल।

३ पर्‌मेस्‍वर्‌चे र्‌हङ्‍त जम्‍मनो तम्‍माकी हक् न्‍हङ्‌बल मुब पङ्‍बे तम् येसुचे खेम्‍जेत्‍पल मुबल।

ओसेम् थेङ् पर्‌मेस्‍वर् ग्‍यम्सेनो ब्‍योन्‍युबल य्‍हीन्‍ब पङ्‍बतेङ् पर्‌मेस्‍वर्‌जनो दोःज्‍यीम् स्‍येटीब पङ्‍बे तम् खेम्‍जेत्‍पल मुबल।

४ होत्‍तज्‍यीम् थेङ् डोन् सोल्‍टीबे ग्‍लाचे रेःजेत्‍ज्‍यी।

ओसेम् र्‌हङ्‌चे य्‍हुर्‌जेत्‍पे न्‍हम्‍ज प्‍लोक्‍जेत्‍ज्‍यी,

ओसेम् केप्‍परी गम्‍स गीः खीःजेत्‍ज्‍यी।

५ हुजु लीप्‍चे थेङ्‌चे तङ्‍लो गीरी यी यु:जेत्‍ज्‍यीम् डबमाकी कङ् ख्रुजेत्‍ज्‍यी।

ओसेम् केप्‍परी खीजेत्‍पे गम्‍स प्‍लोक्‍ज्‍यीम् थेङ्‌यीमाकी कङ् फ्‍यापीन्‍जेत्‍ज्‍यी।

६ थेङ्‌चे सीमोन् पत्रुसकी कङ् ख्रुब म्‍हइबे बेलोरी पत्रुसचे पङ्‍ज्‍यी,

“प्रभु,

ता थेङ्‌चे ङइ कङ् ख्रुब म्‍हइजेत्‍पल?”

७ ओसेम् येसुचे पत्रुसत सुङ्‌ज्‍यी,

“देरे ङचे ता स्‍य्‍हेङ्‍टीब एचे अगो,

तर एचे लीक्‍क्‍यम् गोस्‍ये मुब।”

८ पत्रुसचे थेङ्‌त पङ्‍ज्‍यी,

“थेङ्‌चे ङइ कङ् खेमेएनो ख्रुजेत्‍स्‍ये अरे।”

ओसेम् येसुचे सुङ्‌ज्‍यी,

“ङचे एइ कङ् अख्रुज्‍यी पङ्‌सम् ए ङइ डब तस्‍ये अरे।”

९ ओसेम् सीमोन पत्रुसचे पङ्‍ज्‍यी,

“प्रभु होले य्‍हीन्‍सम्,

ङइ कङ्‌कीनो अय्‍हीन्,

तर यातेङ् क्रएनो ख्रुपीन्‍जेतो।”

१० येसुचे थेत सुङ्‌ज्‍यी,

“ख्रुज्‍यीन्‍बे म्‍हील कङ् बीम ल्‍हो-ल्‍हो तएनो ख्रुअथो,

तलेपङ्‍सम् एङ्‍यीमा चोखो तज्‍यीन्‍बल मुब।

एङ्‍यीमामी चोखो तबल मुब,

तर जम्‍मनोम् अय्‍हीन्।”

११ तलेपङ्‍सम् येसुचे र्‌हङ्‍त चुङ्‍न लपीन्‍स्‍येकी म्‍हीत खेम्‍जेत्‍पल मुबल,

होत्‍तज्‍यीम् थेङ्‌चे,

“एङ्‍यीमा जम्‍मनो चोखो तबल अरे” बी सुङ्‌बल मुबल।

१२ डबमाकी कङ् ख्रुजेत्‍प बीसेम् येसुचे य्‍हुर्‌बे न्‍हम्‍ज य्‍हुर्‌जेत्‍ज्‍यीम् स्‍य्‍हेःब सोल्‍बरी स्‍य्‍हुजेत्‍ज्‍यी,

ओसेम् थेङ्‌यीमात सुङ्‌ज्‍यी,

“ङचे तले एङ्‌यीमाकी कङ् ख्रुबल,

एङ्‍यीमाचे गोज्‍यी?

१३ एङ्‍यीमाचे ङत लोप्‍पोन्‍तेङ् प्रभु पङ्‍ब।

हुजु तम् ठीक्‍नो य्‍हीन्‍ब,

तलेपङ्‍सम् एङ्‌यीमाकी लोप्‍पोन्‍तेङ् प्रभु ङनो य्‍हीन्‍ब।

१४ ङ एङ्‌यीमाकी लोप्‍पोन्‍तेङ् प्रभु तज्‍यीमएनो एङ्‌यीमाकी कङ् ख्रुब पङ्‌सम् एङ्‌यीमाचेएनो र्‌हङ्‌न्‍हङ्‌री गीःचे गीःकी कङ् ख्रुथोब।

१५ ङचे स्‍य्‍हेङ्‌ब र्‌हङ्‌लेनो एङ्‌यीमाचेएनो स्‍य्‍हेङो पङ्‍ज्‍यीम् ङचे एङ्‌यीमात नमुन ङोन्‍बल य्‍हीन्‍ब।

१६ ङ एङ्‌यीमात देमेन्‍नो पङ्‍ब,

न्‍याबो बीम योक्‍पो ङ्‍हच्‍छ्‍यङ् अत,

ओसेम् सम्‍तर् बोर्‌बे म्‍ही सम्‍तर् पीत्‍पे म्‍ही बीम ङ्‍हच्‍छ्‍यङ् अत।

१७ एङ्‍यीमाचे चु तम्‍मा गोज्‍यीम् चु तम्‍मा र्‌हङ्‌लेनो स्‍य्‍हेङ्‌ज्‍यी पङ्‌सम् एङ्‍यीमाचे मोलम् यङ्‍स्‍ये मुब।

येसुत चुङ्‍न लपीन्‍बे डब

(मत्‍ती २६:२०-२५; मर्‌कुस् १४:१७-२१; लुका २२:२१-२३)

१८ “ङचे चु एङ्‍यीमा जम्‍मइ लागीरी पङ्‍बल अय्‍हीन्,

ङचे दम्‍बलमात ङचे स्‍येःब।

तर धर्‌म छ्‍येःरी,

‘ङतेङ् बक्‍च्‍य चब चबे म्‍हीचे ङइ बीरोद् लज्‍यी’ बी ब्रीबे फ्रोइ टोप् तथोब।

१९ “हुजु तब बीमम् ङोन्‍ग्‍यम् देरेनो ङचे एङ्‌यीमात पङ्‍टीब,

हुजु तब बीसेम् एङ्‍यीमाचे,

‘ङ थेनो य्‍हीन्‍ब’ बी बीस्‍वास् स्‍य्‍हेङ्‌खइ।

२० ङ एङ्‌यीमात देमेन्‍नो पङ्‍ब,

ङचे पीत्‍पलमात ग्रहन् स्‍य्‍हेङ्‌बलचे ङतएनो ग्रहन् स्‍य्‍हेङ्‌ब,

ओसेम् ङत ग्रहन् स्‍य्‍हेङ्‌बलचे ङत पीत्‍युजेत्‍पलतएनो ग्रहन् स्‍य्‍हेङ्‌ब।”

२१ येसुचे चोले सुङ्‍जेत्‍प बीसेम् थेङ्‌की थुःरी य्‍हक्‍कोनो दुख तजेत्‍ज्‍यी,

ओसेम् थेङ्‌चे डबमात सुङ्‌ज्‍यी,

“ङ एङ्‌यीमात देमेन्‍नो पङ्‍ब,

एङ्‍यीमान्‍हङ्‌री गीःचे ङत चुङ्‍न लपीन्‍स्‍ये मुब।”

२२ येसुचे चु फ्रोइ खलइ बारेरी सुङ्‌बल बी अगोज्‍यीम् डबमा गीःचे गीःकी लीरी च्‍याज्‍यी।

२३ थेङ्‌की डबमा न्‍हङ्‌री थेङ्‌चे म्‍होइजेत्‍पे डबम् थेङ्‌की रेइरी य्‍होर्‌ले टीटीबल मुबल।

२४ सीमोन पत्रुसचे हुजु डबत ल्‍हादब् लज्‍यीम् पङ्‍ज्‍यी,

“हुजु फ्रोइ थेङ्‌चे खलइ बारेरी सुङ्‌बल ङ्‍योतो।”

२५ होत्‍तज्‍यीम् हुजु य्‍होर्‌ले टीबे डबचे थेङ्‍तेङ् झेन् तुः लज्‍यीम्,

“प्रभु,

हुजु खल य्‍हीन्‍ब?”

बी ङ्‌योत्‍ज्‍यी।

२६ येसुचे सुङ्‌ज्‍यी,

“खलत ङचे ग्‍येङ् नुत्‍ज्‍यीम् पीन्‍स्‍ये मुब,

थेनो हुजु म्‍ही य्‍हीन्‍ब।”

ओसेम् थेङ्‌चे ग्‍येङ् नुत्‍ज्‍यीम् सीमोन् स्‍करीयोतकी ज यहुदात न्‍हङ्‌ज्‍यी।

२७ ग्‍येङ् चब साच्‍चेनो सैतन् यहुदान्‍हङ् वङ्‍ज्‍यी,

ओसेम् येसुचे थेत सुङ्‌ज्‍यी,

“एचे स्‍य्‍हेङ्‌ब म्‍हइबे लक् ग्‍योन् ग्‍योन्‍नो स्‍य्‍हेङो।”

२८ येसुचे यहुदात चु फ्रोइ तले सुङ्‌बल बी चबरी टीबे ल्‍हो-ल्‍हो डबमा खल्‍चेएनो अगो।

२९ यहुदातेङ् टङइ गल्‍द मुबल तज्‍यीम् पर्‌ब म्‍हन्‍दीबरी तोःबे स्‍हेःमा ग्‍लुउ बी येसुचे सुङ्‌बल य्‍हीन्‍स्‍यीन बी थेङ्‍यीमा न्‍हङ्‌री डेत्-डेत्चे म्‍हेन्‍ज्‍यी,

ओसेम् डेत्-डेत्‍चेम् प्रङ्‌नमात टङ पीन्‍बरी पीत्‍पल य्‍हीन्‍स्‍यीन बी म्‍हेन्‍ज्‍यी।

३० ओसेम् ग्‍येङ् चब साच्‍चेनो यहुदा इस्‍करीयोत फीर्‌च्‍योर् य्‍हर्‌ज्‍यी।

होदे बेलोरी म्‍हुन तज्‍यीन्‍बल मुबल।

येसुचे छार् अर्‌ती गी न्‍हङ्‌जेत्‍पल

३१ यहुदा य्‍हर्‌ब बीसेम् येसुचे र्‌हङ्‌की बारेरी सुङ्‌ज्‍यी,

“देरेम् म्‍हीइ ज महीमीत तबल मुब,

ओसेम् पर्‌मेस्‍वर् थे ग्‍यम्‍से महीमीत तस्‍ये मुब।

३२ पर्‌मेस्‍वर् थे ग्‍यम्‍से महीमीत तजेत्‍प पङ्‌सम् पर्‌मेस्‍वर्‌चे र्‌हङ् ग्‍यम्सेनो थेत महीमीत स्‍य्‍हेङ्‍जेत्‍स्‍ये मुब,

ओसेम् हुजु ग्‍योनेनो स्‍य्‍हेङ्‍जेत्‍स्‍ये मुब।

३३ “ङइ कोलमा,

देरेम् ङ य्‍हम्‍बगीकीनो एङ्‌यीमातेङ् तस्‍ये मुब।

एङ्‍यीमाचे ङत म्‍हइस्‍ये मुब,

तर ङचे यहुदी अगुवामात पङ्‍ब र्‌हङ्‌लेनो ङ एङ्‍यीमातएनो पङ्‍ब,

ङ ङ्‍यीटीबे ग्‍लारी,

एङ्‍यीमा खब अखम्।

३४ देरेम् ङ एङ्‌यीमात छार् अर्‌ती गी कुल्‍ब,

एङ्‍यीमा गीःचे गीःत म्‍होइगो।

ङचे एङ्‌यीमात म्‍होइब र्‌हङ्‌लेनो,

एङ्‌यीमाचेएनो गीःचे गीःत म्‍होइगो।

३५ एङ्‍यीमाचे गीःचे गीःत म्‍होइज्‍यी पङ्‌सम्,

चु तम् ग्‍यम्सेनो एङ्‍यीमा ङइ डबमा य्‍हीन्‍ब बी म्‍हीमाचे स्‍येस्‍ये मुब।”

पत्रुसचे येसुत अस्‍ये पङ्‌स्‍ये मुब बी थेङ्‌चे सुङ्‌बल

(मत्‍ती २६:३१-३५; मर्‌कुस् १४:२७-३१; लुका २२:३१-३४)

३६ ओसेम् सीमोन पत्रुसचे येसुत,

“प्रभु,

थेङ् खन स्‍येजेत्‍टीब?”

बी ङ्‌योत्‍ज्‍यी।

येसुचे जोहब् न्‍हङ्‌ज्‍यी,

“ङ खन ङ्‍यीटीब,

हुजुरी देरे ए ङइ लीप् लीप् खब अखम्,

तर लीक्‍क्‍यम्‍मी ङइ लीप्‍चे खब खम्‍स्‍ये मुब।”

३७ पत्रुसचे थेङ्‌त पङ्‍ज्‍यी,

“प्रभु,

ङ देरे थेङ्‌की लीप्‍चे तले खब अखम् स्‍यीम्?

ङ थेङ्‌की लागीरी ङइ बुः पीन्‍ब खम्‍ब।”

३८ येसुचे थेत जोहब् न्‍हङ्‌ज्‍यी,

“ता ए ङइ लागीरी बु:एनो पीन्‍ब पङ्‍ब?

ङ एत देमेन्‍नो पङ्‍ब,

न्‍हम्‍स्‍य्‍हो स्‍य्‍होरी एचे ङत सोम्ख्‍यप् सम्‍म अस्‍य्‍हे अपङ्‍गदे नक व्‍हब ङ्‍य्‍हस्‍ये अरे।”

येसुनो ग्‍यम्, देमेन् ओसेम् जीवन्

१४

१ येसुचे थेङ्‌की डबमात सुङ्‌ज्‍यी,

“एङ्‍यीमा सेम्‍री थछेरो,

एङ्‍यीमाचे पर्‌मेस्‍वर्‌त बीस्‍वास् स्‍य्‍हेङो,

ओसेम् ङतएनो बीस्‍वास् स्‍य्‍हेङो।

२ ङइ अपइ दीम्‍री टीबे ग्‍लामा य्‍हक्‍को मुब।

होले अरेबल य्‍हीन्‍सम् ङचे ङ एङ्‌यीमाकी लागीरी ग्‍ला टोप् लबरी ङ्‍यीटीब बी पङ्‌स्‍ये अरेबल।

३ एङ्‌यीमाकी लागीरी ग्‍ला टोप् लब बीसेम् ङ दोःज्‍यीम् युस्‍ये मुब।

ओसेम् एङ्‌यीमात ङइज बोर्‌स्‍ये मुब,

ओसेम् ङ खन तज्‍यी हुजुरी एङ्‌यीमाएनो तस्‍ये मुब।

४ ओसेम् ङ खन ङ्‍यीटीब,

हुजुरी ङ्‌यीबे ग्‍यम् एङ्‌यीमाचे स्‍येब।”

५ थोमाचे पङ्‍ज्‍यी,

“प्रभु थेङ् खन स्‍येटीब ङ्‌यीमाचे अस्‍ये,

झेन् थेङ् स्‍येबे ग्‍यम्‍मी खले स्‍येब स्‍यीम्?”

६ येसुचे सुङ्‌ज्‍यी,

“ङनो ग्‍यम्,

देमेन् ओसेम् जीवन् य्‍हीन्‍ब।

ङ ग्‍यम्‍से बीमा खलएनो अपज ङ्‍यीब अखम्।

७ एङ्‍यीमाचे ङत देमेन्‍नो स्‍येबल पङ्‌सम् ङइ अपतएनो स्‍येस्‍ये मुबल।

देरे य्‍हङ्‍से एङ्‍यीमाचे ङइ अपत स्‍येस्‍ये मुब,

तलेपङ्‍सम् एङ्‌यीमाचे थेङ्‌त म्रङ्‌बल मुब।”

८ ओसेम् फीलीप्‍चे थेङ्‌त,

“प्रभु,

ङ्‍यीमात अप ङोन्‍पीन्‍जेतो,

ओसेम् ङ्‍यीमात होतेचेनो यो:ब” बी पङ्‍ज्‍यी।

९ येसुचे थेत सुङ्‌ज्‍यी,

“फीलीप,

चोत्‍ते बेलोसम्‍म ङ एङ्‌यीमातेङ् बक्‍च्‍य मुब,

होलेतलेनो एचे ङत स्‍येबल अरे?

ङत म्रङ्‍बलचे अपत म्रङ्‍ज्‍यीन्‍बल मुब।

ङत म्रङ्‍ज्‍यीमएनो एचे ङत तले ‘अप ङोन्‍पीनो’ बी पङ्‍ब?

१० ङ अपतेङ् मुब,

ओसेम् अप ङतेङ् मुब पङ्‍बे तम्‍त एचे बीस्‍वास् अस्‍य्‍हेङ्?

एङ्‌यीमात पङ्‌टीबे तम्‍मा ङचे र्‌हङ्‌की तम् पङ्‍बल अय्‍हीन्।

ङतेङ् मुबे अपचे थेङ्‌की लक् ङ ग्‍यम्‍से स्‍य्‍हेङ्‌जेत्‍प।

११ ङ अपतेङ् मुब,

ओसेम् अप ङतेङ् मुब,

पङ्‍बे तम्‍त बीस्‍वास् स्‍य्‍हेङो।

अय्‍हीन् पङ्‌सम् ङचे स्‍य्‍हेङ्‌बे लक्‍मा च्‍याज्‍यीम् बीस्‍वास् स्‍य्‍हेङो।

१२ “ङ एङ्‌यीमात देमेन्‍नो पङ्‍ब,

ङत बीस्‍वास् स्‍य्‍हेङ्‌बलचे ङचे स्‍य्‍हेङ्‌ब र्‌हङ्‍बे लक्‍मा स्‍य्‍हेङ्‌स्‍ये मुब,

ओसेम् हुजु बीम ङ्‍हच्‍छ्‍यङ् लक्‍माएनो स्‍य्‍हेङ्‌स्‍ये मुब,

तलेपङ्‍सम् ङ अपज ङ्‍यीटीब।

१३ एङ्‍यीमाचे ङइ मीन्‍री ता र्‌हीत्‍लेनो ज ग्‍यम्‍से अपइ महीमा तखइ पङ्‍ज्‍यीम् हुजु ङचे टोप् लपीन्‍स्‍ये मुब।

१४ एङ्‍यीमाचे ङइ मीन्‍री ता र्‌हीत्‍लेनो हुजु ङचे स्‍य्‍हेङ्‍पीन्‍स्‍ये मुब।

पबीत्र आत्‍मा पीत्‍युजेत्‍स्‍ये पङ्‍बे बाचा

१५ “एङ्‍यीमाचे ङत म्‍होइसम् ङचे कुल्‍बे अर्‌तीमा ङ्‌येन्‍ज्‍यीम् ब्रस्‍ये मुब।

१६ ओसेम् ङ अपत र्‌हीत्‍स्‍ये मुब,

थेङ्‌चे एङ्‌यीमात र्‌होलबरी पबीत्र आत्‍मा पीत्‍युजेत्‍स्‍ये मुब।

ओसेम् थेङ् खेम पङ्‌लेनो एङ्‌यीमातेङ् बक्‍च्‍य तस्‍ये मुब।

१७ थेङ् देमेन्‍की आत्‍मा य्‍हीन्‍ब,

तर जम्‍बुलीङ्‌की म्‍हीमाचे थेङ्‌त ग्रहन् स्‍य्‍हेङ् अखम्,

तलेपङ्‍सम् थेङ्‌यीमाचे थेङ्‌त न्‍ह म्रङ्‌ब,

न्‍ह स्‍येब।

एङ्‍यीमाचेम् थेङ्‌त स्‍येब,

तलेपङ्‍सम् थेङ् एङ्‌यीमातेङ् स्‍य्‍हुजेत्‍प,

ओसेम् एङ्‌यीमातेङ्नो तस्‍ये मुब।

१८ ङ एङ्‌यीमात व्‍हङ्‍स्‍य कोलमा र्‌हङ्‌ले ख्‍लेथेन्‍स्‍ये अरे,

ङ दोःज्‍यीम् एङ्‌यीमाज खस्‍ये मुब।

१९ देरेम् य्‍हम्‍बगी लीप्‍चे जम्‍बुलीङ्‌की म्‍हीमाचे ङत दोज्‍यीम् खेमेएनो म्रङ्‌स्‍ये अरे,

तर एङ्‍यीमाचेम् ङत म्रङ्‌स्‍ये मुब।

ङ सोम्‍बो तबल तज्‍यीम् एङ्‌यीमाएनो सोम्‍बो तस्‍ये मुब।

२० हुजु बेलोरी एङ्‍यीमाचे ङ अपतेङ्,

ओसेम् एङ्‍यीमा ङतेङ्,

ओसेम् ङ एङ्‌यीमातेङ् मुब पङ्‍बे तम् गोस्‍ये मुब।

२१ ङचे कुल्‍बे अर्‌तीमा ङ्‌येन्‍ज्‍यीम् ब्रबलमाचे ङत म्‍होइब।

ओसेम् ङत म्‍होइबलमात ङइ अपचेएनो म्‍होइजेत्‍स्‍ये मुब।

ओसेम् ङचेएनो थेङ्‌यीमात म्‍हइस्‍ये मुब,

ओसेम् ङचे र्‌हङ्‍त थेङ्‌यीमाज ङोन्‍स्‍ये मुब।”

२२ यहुदाचे (चुमी यहुदा इस्‍करीयोत अय्‍हीन्) थेङ्‌त पङ्‍ज्‍यी,

“प्रभु,

थेङ्‌चे र्‌हङ्‍त ङ्‍यीमातकीनो ङोन्‍जेत्‍प,

तर जम्‍बुलीङ्‌की म्‍हीमात अय्‍हीन् बी ता सुङ्‌बल?”

२३ येसुचे थेत जोहप् न्‍हङ्‌ज्‍यी,

“ङत म्‍होइबलमाचे ङचे पङ्‍बे तम् ङ्‌येन्‍ज्‍यीम् ब्रब।

ओसेम् थेङ्‌यीमात ङइ अपचे म्‍होइजेत्‍स्‍ये मुब,

ओसेम् अपतेङ् ङ थेङ्‌यीमाज युज्‍यीम् थेमातेङ् बक्‍च्‍य टीस्‍ये मुब।

२४ ङत अम्‍होइबलमाचे ङचे पङ्‍बे तम् अङ्‍येन्।

एङ्‍यीमाचे थ्‍येःबे चु तम्‍मा ङल अय्‍हीन्,

तर ङत पीत्‍युजेत्‍पे अपल य्‍हीन्‍ब।

२५ “ङ एङ्‌यीमातेङ् बक्‍च्‍य मुबे बेलोरीनो ङचे चु तम्‍मा पङ्‍बल मुब।

२६ तर अपचे एङ्‌यीमात र्‌हो लबरी ङइ मीन्‍री पबीत्र आत्‍मात पीत्‍युजेत्‍स्‍ये मुब।

थेङ्‌चे एङ्‌यीमात जम्‍मनो तम्‍मा लोप्‍जेत्‍स्‍ये मुब,

ओसेम् ङचे स्‍येत्‍पे जम्‍मनो तम्‍मा एङ्‌यीमात व्‍हल् खन लजेत्‍स्‍ये मुब।

२७ ङ एङ्‌यीमात सान्‍ती पीन्‍थेन्‍ब।

ङ एङ्‌यीमात ङइ सान्‍ती पीन्‍ब,

ओसेम् चु जम्‍बुलीङ्‌की सान्‍ती र्‌हङ्‍ब अय्‍हीन्।

एङ्‌यीमाकी सेम् य्‍हक्‍को थछेरो,

ओसेम् थलोङो।

२८ “ङचे एङ्‌यीमात ‘ङ य्‍हर्‌टीब,

ओसेम् ङ दोःज्‍यीम् एङ्‍यीमाज युस्‍ये मुब’ पङ्‍बल एङ्‍यीमाचे थ्‍येःबल मुब।

एङ्‍यीमाचे ङत देमेन्‍नो म्‍होइबल य्‍हीन्‍सम्,

ङ अपज ङ्‌यीबतेङ् एङ्‍यीमा तङ्‌स्‍ये मुबल,

तलेपङ्‍सम् ङ बीमम् अपनो ङ्‍हच्‍छ्‍यङ् मुब।

२९ ङचे चु तम्‍मा तब बीमा ङोन्‍नो एङ्‌यीमात पङ्‍ज्‍यीन्‍बल मुब,

होत्‍तज्‍यीम् चु तम्‍मा टोप् तबतेङ् एङ्‍यीमाचे बीस्‍वास् स्‍य्‍हेङ्‌स्‍ये मुब।

३० देरे ङ एङ्‌यीमातेङ् य्‍हक्‍को बेलो तम् पङ्‌अम्‍यङ्,

तलेपङ्‍सम् चु जम्‍बुलीङ्‌की सासक् खटीबल मुब।

य्‍हीम्‍बरीम् थेचे ङत तएनो लब खम्‍स्‍ये अरे।

३१ तर जम्‍बुलीङ्‌की जम्‍मनो म्‍हीमाचे ङचे अपत म्‍होइब पङ्‍बे तम् स्‍येखइ बी थेङ्‌चे कुल्‍जेत्‍प र्‌हङ्‌लेनो ङ स्‍य्‍हेङ्‌ब।

ब्रे,

ङ्‍य्‍हङ्‍मा चु ग्‍लासे य्‍हर्‌के।”

येसु अङ्‍गुर्‌की दोङ्‍बो

१५

१ देमेन्‍की अङ्‍गुर्‌की दोङ्‍बो ङनो य्‍हीन्‍ब,

ओसेम् ङइ अपम् दोङ्‌बोइ स्‍य्‍हप्‍तो स्‍य्‍हेङ्‌बे म्‍ही य्‍हीन्‍ब।

२ ङतेङ् मुज्‍यीमएनो रोरो अरोबे जम्‍मनो य्‍हर्‌ङमाम् थाज्‍यीम् ख्‍लाजेत्‍प।

ओसेम् रोरो रोःबे जम्‍मनो य्‍हर्‌ङमात झेन् य्‍हक्‍को रोखइ बी छेप्‍लाब।

३ ङचे पङ्‍बे तम्‍माचे एङ्‌यीमा य्‍हर्‌ङमा छेप्‍प र्‌हङ्‌ले ङोन्‍नो सुद्‍द स्‍य्‍हेङ्‍ज्‍यीन्‍बल मुब।

४ एङ्‍यीमा ङतेङ् गी तउ,

ओसेम् ङ एङ्‌यीमातेङ् गीः तस्‍ये मुब।

दोङ्‌बोतेङ् अतबे य्‍हर्‌ङचे रोरो रोःब अखम्,

होलेनो एङ्‍यीमा ङतेङ् गीः अतसम् एङ्‍यीमाचे रोरो रोःब खम्‍स्‍ये अरे।

५ “अङ्‍गुर्‌की दोङ्‍बो ङनो य्‍हीन्‍ब,

ओसेम् एङ्‍यीमा ङइ य्‍हर्‌ङमा य्‍हीन्‍ब।

खल ङतेङ् तब,

ओसेम् ङ खल्‍तेङ् तब,

थेचे य्‍हक्‍को रोरोमा रोःब।

ङ ग्‍यम्‍से फेज्‍यीम् एङ्‍यीमाचे ताएनो स्‍य्‍हेङ्‌ब अखम्।

६ खल ङतेङ् अतज्‍यी थे थालाबे य्‍हर्‌ङ र्‌हङ्‌ले ख्‍लाज्‍यीम् खर्‌स्‍ये मुब,

ओसेम् र्‌हुब्‍ज्‍यीम् ख्रङ्‍बरी मेन्‍हङ् ख्‍लास्‍ये मुब।

७ एङ्‍यीमा ङतेङ् तज्‍यी पङ्‌सम्,

ओसेम् ङचे पङ्‍बे तम्‍मा एङ्‌यीमातेङ् तज्‍यी पङ्‌सम् एङ्‌यीमाचे सेम्‍चे म्‍हेन्‍बल र्‌हीतो,

ओसेम् हुजु एङ्‌यीमाकी लागीरी स्‍य्‍हेङ्‍पीन्‍स्‍ये मुब।

८ एङ्‍यीमाचे य्‍हक्‍को रोःरो रोःज्‍यीम् ङइ डबमा य्‍हीम्‍ब बी ङोन्‍ज्‍यी पङ्‌सम् ङइ अपइ महीमा तस्‍ये मुब।

९ “अपचे ङत म्‍होइब र्‌हङ्‌ले,

ङचेएनो एङ्‌यीमात म्‍होइबल मुब।

एङ्‍यीमा ङइ म्‍होइबरी टीस्‍यीनो टीउ।

१० अपचे कुल्‍जेत्‍पे तम्‍मा ङचे ङ्‌येन्‍ज्‍यीम् अपइ म्‍होइबरी टीब र्‌हङ्‌लेनो,

एङ्‌यीमाचेएनो ङचे कुल्‍बे अर्‌तीमा ङ्‍येन्‍ज्‍यी पङ्‌सम् एङ्‍यीमा ङइ म्‍होइबरी टीस्‍यीनो टीस्‍ये मुब।

११ ङचे चु तम् एङ्‌यीमात ङइ तङ्‍ब एङ्‌यीमातेङ् तखइ,

ओसेम् एङ्‌यीमाकी सेम् तङ्‍बचे प्‍लीङ्‍खइ बी पङ्‍बल य्‍हीन्‍ब।

१२ “ङचे कुल्‍बे अर्‌ती चुनो य्‍हीन्‍ब,

खले ङचे एङ्‌यीमात म्‍होइज्‍यी,

होलेनो एङ्‌यीमाचेएनो गीःचे गीःत म्‍होइगो।

१३ र्‌हङ्‌की र्‌होकी लागीरी र्‌हङ्‌की जीवन् पीन्‍ब बीम ङ्‍हच्‍छ्‍यङ् म्‍होइब ल्‍हो-ल्‍हो तएनो अरे।

१४ ओसेम् ङचे कुल्‍बे अर्‌तीमा एङ्‌यीमाचे ङ्‍येन्‍स्‍यीनो टीज्‍यी पङ्‌सम् एङ्‌यीमा ङइ र्‌होमा य्‍हीन्‍ब।

१५ देरे य्‍हङ्‍से ङ एङ्‌यीमात योक्‍पोमा अपङ्,

तलेपङ्‍सम् योक्‍पोमाचे थेङ्‍यीमाइ न्‍याबोचे ता स्‍य्‍हेङ्‌ब थेङ्‌यीमाचे स्‍येबल अत।

ङमी एङ्‌यीमात र्‌होमा पङ्‍ब,

तलेपङ्‍सम् ङचे ङइ अप ग्‍यम्‍से थ्‍येःबे जम्‍मनो तम्‍मा एङ्‌यीमात स्‍येत्‍पीन्‍बल मुब।

१६ एङ्‍यीमाचे ङत दम्‍बल अय्‍हीन्,

ङचे एङ्‌यीमात दम्‍ज्‍यी,

ओसेम् एङ्‍यीमाचे ङ्‌यीज्‍यीम् खेम पङ्‌लेनो तस्‍यीनो टीबे रोरो रोःन लउ पङ्‍ज्‍यीम् ङचे एङ्‌यीमात पीत्‍टीब मुब।

ओसेम् एङ्‍यीमाचे ङइ मीन्‍री ता र्‌हीत्‍ज्‍यी हुजु अपचे न्‍हङ्‌जेत्स्‍ये मुब।

१७ ङ एङ्‌यीमात कुल्‍ब,

एङ्‍यीमाचे गीःचे गीःत म्‍होइगो।

जम्‍बुलीङ्‌की अखोब

१८ “जम्‍बुलीङ्‌की म्‍हीमाचे एङ्‌यीमात अखोसम्,

एङ्‍यीमाचे स्‍येको की एङ्‌यीमात अखोब बीम ङोन्‍ग्‍यम् थेङ्‌यीमाचे ङत अखोबल य्‍हीन्‍ब।

१९ एङ्‍यीमा चु जम्‍बुलीङ्‌की म्‍हीमा य्‍हीन्‍बल पङ्‌सम् जम्‍बुलीङ्‌की म्‍हीमाचे एङ्‌यीमात र्‌हङ्‍लनो म्‍हेन्‍ज्‍यीम् म्‍होइस्‍येल।

तर एङ्‌यीमात ङचे चु जम्‍बुलीङ्‍ ग्‍यम्‍से दम्‍बल य्‍हीन्‍ब,

एङ्‌यीमा चु जम्‍बुलीङ्‍ल अय्‍हीन्।

होत्‍तज्‍यीम् एङ्‌यीमात चु जम्‍बुलीङ्‌की म्‍हीमाचे अखो।

२० ङचे एङ्‌यीमात,

‘योक्‍पो न्‍याबो बीम ङ्‍हच्‍छ्‍यङ् अत’ बी पङ्‍बे तम् व्‍हल् लउ।

म्‍हीमाचे ङत दुख पीन्‍ज्‍यी पङ्‌सम् एङ्‍यीमातएनो पीन्‍स्‍ये मुब।

ओसेम् थेङ्‌यीमाचे ङइ तम्‍मा ङ्‍येन्‍ज्‍यी पङ्‌सम् एङ्‌यीमाकी तमएनो ङ्‍येन्‍स्‍ये मुब।

२१ ओसेम् एङ्‍यीमा ङइ म्‍ही तबल तज्‍यीम् थेङ्‌यीमाचे दुख पीन्‍स्‍ये मुब,

तलेपङ्‍सम् थेङ्‌यीमाचे ङत पीत्‍युजेत्‍पे अपत अस्‍ये।

२२ “ङ युज्‍यीम् थेङ्‌यीमात अस्‍येत्‍पीन्‍बल य्‍हीन्‍सम् थेङ्‍यीमा पापकी दोसी तस्‍ये अरेबल,

तर देरेम् थेङ्‌यीमाकी पाप्‍की लागीरी ताकी ङ्‍युङ्‍एनो अरे।

२३ ङत अखोबलचे ङइ अपतएनो अखो।

२४ ल्‍हो-ल्‍हो खल्‍चेएनो अस्‍य्‍हेङ्‌बे अचम्‍मइ लक्‍मा ङचे थेङ्‌यीमाकी गुङ्‍री अस्‍य्‍हेङ्‌बल य्‍हीन्‍सम् थेङ्‍यीमा पापकी दोसी तस्‍ये अरेबल।

तर थेङ्‌यीमाचे ङचे स्‍य्‍हेङ्‌बे लक्‍मा म्रङ्‍ज्‍यीमएनो ङतेङ् ङइ अपत अखो।

२५ तर धर्‌म छ्‍येःरी,

‘थेङ्‌यीमाचे ङत ओलेन्‍नो अखो’ बी ब्रीबे तम् टोप तखइ बी चोले तबल य्‍हीन्‍ब।

२६ “एङ्‌यीमात र्‌हो लबरी ङचे पबीत्र आत्‍मात एङ्‍यीमाज पीत्‍युस्‍ये मुब।

थेङ् देमेन्‍की आत्‍मा य्‍हीन्‍ब,

थेङ् अप ग्‍यम्‍से ब्‍योन्‍युस्‍ये मुब,

ओसेम् ङइ बारेरी स्‍येत्‍स्‍ये मुब।

२७ एङ्‍यीमाम् ङचे लक् तीप्‍प य्‍हङ्‌सेनो ङतेङ् बक्‍च्‍य मुबल तज्‍यीम्,

एङ्‌यीमाएनो ङइ साक्षी तस्‍ये मुब।”

१६

१ “एङ्‍यीमाचे बीस्‍वास् स्‍य्‍हेङ्‌ब अपीत्‍खइ बी ङचे एङ्‌यीमात चु तम्‍मा पङ्‍बल य्‍हीन्‍ब।

२ एङ्‌यीमात यहुदीमा र्‌हुब् तबे दीम्‍माचे तेत्‍लास्‍ये मुब।

ओसेम् चोतेबे बेलो खस्‍ये मुब,

एङ्‌यीमात सेत्‍पे म्‍हीमाचे पर्‌मेस्‍वर्‌त सेवा स्‍य्‍हेङ्‍टीब बी थेङ्‌यीमाचे म्‍हेन्‍स्‍ये मुब।

३ थेङ्‌यीमाचे चोतेबे लक्‍मा स्‍य्‍हेङ्‌स्‍ये मुब,

तलेपङ्‍सम् थेङ्‌यीमाचे न्‍हा पर्‌मेस्‍वर् अपत स्‍येज्‍यी,

न्‍हा ङत स्‍येज्‍यी।

४ चु तम्‍म ङचे एङ्‌यीमात स्‍येत्‍पीन्‍बल मुब,

ङचे पङ्‍बे तम् एङ्‍यीमाचे हुजु बेलो खबतेङ् व्‍हल् लस्‍ये मुब।

ङचे एङ्‌यीमात चु तम् ङोन्‍ग्‍यम्‍नो अपङ्,

तलेपङ्‍सम् ङ एङ्‌यीमातेङ्नो मुबल।

पबीत्र आत्‍माइ लक्

५ “तर देरेम् ङ ङत पीत्‍युजेत्‍पलइज ङ्‍यीटीब,

तर एङ्‍यीमा खल्‍चेएनो ङत,

‘थेङ् खन स्‍येटीब?’

बी अङ्‍योत्।

६ ङचे एङ्‌यीमात चु तम्‍मा पङ्‍बल तज्‍यीम् एङ्‌यीमाकी सेम् दुखचे प्‍लीङ्‍बल मुब।

७ तर ङ एङ्‌यीमात देमेन्‍की तम् पङ्‍ब,

ङ ङ्‍यीबरीनो एङ्‌यीमात ज्‍यब तब,

तलेपङ्‍सम् ङ अङ्‍यीज्‍यी पङ्‌सम् पबीत्र आत्‍मा ब्‍योन्‍युस्‍ये अरे।

तर ङ्‍यीज्‍यी पङ्‌सम् ङ थेङ्‌त एङ्‍यीमाज पीत्‍युस्‍ये मुब।

८ थेङ् ब्‍योन्‍युब बीसेम् जम्‍बुलीङ्‌की म्‍हीमात पापतेङ् धार्‌मीक्‍त ओसेम् न्‍यायइ बारेरी दोस् ङोन्‍जेत्‍स्‍ये मुब।

९ ङत बीस्‍वास् अस्‍य्‍हेङ्‍बनो पाप य्‍हीन्‍ब बी थेङ्‌चे म्‍हीमात ङोन्‍स्‍ये मुब।

१० थेङ्‌चे पर्‌मेस्‍वर्‌की धार्‌मीक्‍ताकी बारेरी म्‍हीमात स्‍येत्‍जेत्‍स्‍ये मुब,

तलेपङ्‍सम् ङ अपज ङ्‍यीटीब,

ओसेम् दोःज्‍यीम् एङ्‌यीमाचे ङत म्रङ्‌स्‍ये अरे।

११ ओसेम् पर्‌मेस्‍वर्‌की न्‍यायकी बारेरी थेङ्‌यीमात ङोन्‍जेत्‍स्‍ये मुब,

तलेपङ्‍सम् चु जम्‍बुलीङ्‌की सासक् ङोन्‍नो दोसी तज्‍यीन्‍बल मुब।

१२ “ङचे एङ्‌यीमात पङ्‍थोबे तम्‍मी य्‍हक्‍कोनो मुब,

तर देरे एङ्‍यीमाचे हुजु तम्‍म गोब अखम्।

१३ लीक्‍क्‍यम् देमेन्‍की आत्‍मा ब्‍योन्‍युब बीसेम् थेङ्‌चेनो एङ्‌यीमात देमेन्‍की ग्‍यम् ङोन्‍जेत्‍स्‍ये मुब।

थेङ्‌चे र्‌हङ्‌की तम् सुङ्‍जेत्‍स्‍ये अरे,

थेङ्‌चे ता सेन्‍जेत्‍ज्‍यी हुजुनो सुङ्‍जेत्‍स्‍ये मुब,

ओसेम् लीक्‍यम् तस्‍येकी तम्‍मा सुङ्‌जेत्‍स्‍ये मुब।

१४ थेङ्‌चे ङइ महीमा स्‍य्‍हेङ्‍जेत्‍स्‍ये मुब।

ओसेम् थेङ्‌चे ङइ तम् कीन्‍जेत्‍ज्‍यीम् हुजु एङ्‌यीमात स्‍येत्‍जेत्‍स्‍ये मुब।

१५ अपतेङ् मुबलमा जम्‍मनो ङलएनो य्‍हीन्‍ब।

होत्‍तज्‍यीम् देमेन्‍की आत्‍माचे ङइ तम् कीन्‍जेत्‍ज्‍यीम् हुजु एङ्‌यीमात स्‍येत्‍स्‍ये मुब बी पङ्‍बल य्‍हीन्‍ब।”

डबमाकी दुखतेङ् तङ्‍ब

१६ येसुचे डबमात सुङ्‌ज्‍यी,

“य्‍हम्‍बगी लीप्‍चे एङ्‍यीमाचे ङत म्रङ्‌स्‍ये अरे।

तर य्‍हम्‍बगी लीप्‍चे देबेएनो एङ्‍यीमाचे ङत म्रङ्‌स्‍ये मुब।”

१७ ओसेम् थेङ्‌की डेत् डेत् डबमाचे र्‌हङ्‌न्‍हङ्‌री गीःचे गीःत,

“‘य्‍हम्‍बगी लीप्‍चे एङ्‍यीमाचे ङत म्रङ्‌स्‍ये अरे,

तर य्‍हम्‍बगी लीप्‍चे देबेएनो एङ्‍यीमाचे ङत म्रङ्‌स्‍ये मुब’,

ओसेम् ‘ङ अपज ङ्‍यीटीब’ बीएनो सुङ्‌ब,

चु ता सुङ्‌बल य्‍हीन्‍ज्‍यी?”

बी ङ्‌योत्‍ज्‍यी।

१८ ओसेम् थेङ्‌यीमा र्‌हङ्‍न्‍हङ्,

“‘चु य्‍हम्‍बगी लीप्‍चे’ बी सुङ्‌बल ता?

ङ्‍य्‍हङ्‍माचेम् अगो” बी पङ्‍ज्‍यी।

१९ थेङ्‌यीमाचे चु तम्‍की बारेरी ङ्‍योत्‍पे सेम् लटीबल मुब पङ्‍बे तम् खेम्‍ज्‍यीम् येसुचे थेङ्‌यीमात सुङ्‌ज्‍यी,

“ङचे एङ्‌यीमात,

‘य्‍हम्‍बगी लीप्‍चे एङ्‍यीमाचे ङत म्रङ्‌स्‍ये अरे।

तर य्‍हम्‍बगी लीप्‍चे देबेएनो एङ्‍यीमाचे ङत म्रङ्‌स्‍ये मुब’ पङ्‍बल ता बी एङ्‍यीमा र्‌हङ्‌न्‍हङ्‌री गीःचे गीःत ङ्‍योत्‍टीब?

२० ङ एङ्‌यीमात देमेन्‍नो पङ्‍ब,

एङ्‍यीमा य्‍हक्‍को क्रास्‍ये मुब,

तर जम्‍बुलीङ्‌की म्‍हीमाम् तङ्‌स्‍ये मुब।

तर एङ्‌यीमाकी दुख लीक्‍क्‍यम्‍मी तङ्‍बरी दोःस्‍ये मुब।

२१ अमकोलचे कोल न्‍हयम्‍बे बेलोरी दुखचे य्‍हक्‍को बोलोक्‍प,

तर कोल न्‍हब बीसेम् जम्‍बुलीङ्‌री छार् कोल गी डोङ्‍ज्‍यी पङ्‍ज्‍यीम् हुजु दुख म्‍लेत्‍ज्‍यीम् थे तङ्‍ब।

२२ एङ्‍यीमातएनो होले तब,

देरे एङ्‌यीमात य्‍हक्‍को दुख तब,

तर ङचे एङ्‌यीमात लीक्‍यम् दोःज्‍यीम् म्रङ्‌बे बेलोरी एङ्‌यीमाकी सेम् तङ्‍बचे प्‍लीङ्‍स्‍ये मुब।

ओसेम् एङ्‌यीमाकी हुजु तङ्‍बत खल्‍चेएनो एङ्‍यीमा ग्‍यम्‍से ब्‍येन्‍बोर्‌ब खम्‍स्‍ये अरे।

२३ हुजु बेलोरी एङ्‍यीमाचे ङत तएनो ङ्‍योत्‍स्‍ये अरे।

ङ एङ्‌यीमात देमेन्‍नो पङ्‍ब,

एङ्‍यीमाचे ङइ मीन्‍री अपत ता र्‌हीत्‍ज्‍यी,

थेङ्‌चे एङ्‌यीमात न्‍हङ्‌जेत्स्‍ये मुब।

२४ देरेसम्‍म एङ्‍यीमाचे ङइ मीन्‍री ताएनो र्‌हीत्‍पल अरे।

र्‌हीतो,

एङ्‍यीमाचे यङ्‍स्‍ये मुब,

ओसेम् एङ्‌यीमा तङ्‍बचे प्‍लीङ्‍स्‍ये मुब।

जम्‍बुलीतेङ् डाबल

२५ “ङचे एङ्‌यीमात चु तम्‍मा अर्‌थरी पङ्‍बल मुब,

तर बेलो खयम्‍बल मुब,

हुजु बेलोरी ङ एङ्‌यीमात अर्‌थरी तम् पङ्‌स्‍ये अरे।

तर अपइ बारेरी एङ्‍यीमाचे गोनले स्‍येत्‍स्‍ये मुब।

२६ हुजु बेलोरी एङ्‌यीमाचेनो ङइ मीन्‍री र्‌हीत्‍स्‍ये मुब,

ङचे एङ्‌यीमाकी लागीरी अपत फ्‍या लथोस्‍ये अरे।

२७ अपचे एङ्‌यीमात म्‍होइजेत्‍प,

तलेपङ्‍सम् एङ्‍यीमाचे ङत म्‍होइबल मुब,

ओसेम् ङ पर्‌मेस्‍वर् ग्‍यम्‍से युबल य्‍हीन्‍ब बी एङ्‍यीमाचे बीस्‍वास् स्‍य्‍हेङ्‌बल मुब।

२८ ङ अप ग्‍यम्सेनो जम्‍बुलीङ्‌री युबल य्‍हीन्‍ब।

ओसेम् देरेम् ङ जम्‍बुलीङ्‍त ख्‍लेथेन्‍ज्‍यीम् अपज दोःज्‍यीम् य्‍हर्‌टीब।”

२९ हुजु लीप्‍चे डबमाचे थेङ्‌त पङ्‍ज्‍यी,

“देरेम् थेङ् अर्‌थरी अय्‍हीन्,

ङ्‌यीमाचे गोनले सुङ्‍जेत्‍टीब।

३० थेङ्‌चे जम्‍मनो तम्‍मा खेम्‍जेत्‍प बी देरेम् ङ्‌यीमाचे गोज्‍यी।

थेङ्‌त खल्‍चेएनो तइ तमएनो ङ्‍योत्‍टी अथो।

होले तज्‍यीम् थेङ् पर्‌मेस्‍वर् ग्‍यम्सेनो ब्‍योन्‍युबल बी ङ्‌यीमाचे बीस्‍वास् स्‍य्‍हेङ्‌ब।”

३१ ओसेम् येसुचे सुङ्‌ज्‍यी,

“एङ्‍यीमाचे ङत देरे बीस्‍वास् स्‍य्‍हेङ्‌ब?

३२ ङ्‌येनो,

एङ्‍यीमाचे ङ गीःकीनो ख्‍लेथेन्‍ज्‍यीम् एङ्‍यीमा छर्‌छुर् तज्‍यीम् र्‌हङ् र्‌हङ्‌की ग्‍यम्‍से य्‍हर्‌बे बेलो खयम्‍बल मुब,

ओसेम् खज्‍यीन्‍बल मुब।

तर ङ गीःकीनो तस्‍ये अरे,

तलेपङ्‍सम् अप ङतेङ् बक्‍च्‍य मुब।

३३ “एङ्‌यीमाचे ङतेङ् सान्‍ती यङ्‍खइ पङ्‍ज्‍यीम् ङचे एङ्‌यीमात चु तम्‍मा पङ्‍बल य्‍हीन्‍ब।

जम्‍बुलीङ्‌री एङ्‌यीमात दुख तस्‍ये मुब,

तर आर् लउ,

जम्‍बुलीङ्‍त ङचे डाबल मुब।”

येसुचे स्‍य्‍हेङ्‍जेत्‍पे प्रार्‌थना

१७

१ चु तम् सुङ्‍जेत्‍प बीसेम् येसुचे स्‍वर्‌गतोर् स्‍हीज्‍यीम् चोले प्रार्‌थना स्‍य्‍हेङ्‍जेत्‍ज्‍यी,

“अप,

बेलो खबल मुब,

जचे थेङ्‌की महीमा स्‍य्‍हेङ्‌खइ पङ्‍ज्‍यीम् थेङ्‌की जत महीमा न्‍हङ्‍जेतो।

२ तलेपङ्‍सम् थेङ्‌चे न्‍हङ्‍जेत्‍पे जम्‍म म्‍हीमात थेचे खेमेएनो अबेबे जीवन पीन्‍खइ पङ्‍ज्‍यीम् थेङ्‌चे जम्‍मनो म्‍हीमाकी जोरी थेत हक् न्‍हङ्‌बल मुब।

३ ओसेम् खेमेएनो अबेबे जीवन चुनो य्‍हीन्‍ब,

थेङ्‌यीमाचे थेङ् गीकीनो देमेन्‍की पर्‌मेस्‍वर्‌त स्‍येब,

ओसेम् थेङ्‌चे पीत्‍युजेत्‍पे येसु ख्रीस्‍ट्त स्‍येब।

४ थेङ्‌चे ङत टोप् लउ पङ्‍ज्‍यीम् न्‍हङ्‌बे जम्‍मनो लक् ङचे टोप् लज्‍यीम् ङचे चु जम्‍बुलीङ्‌री थेङ्‌की महीमा स्‍य्‍हेङ्‌बल मुब।

५ अप,

जम्‍बुलीङ् ठुङ्‍ब बीम ङोन्‍ग्‍यम् ङ थेङ्‍तेङ् बक्‍च्‍य मुबे बेलोरी मुबे महीमा ङत न्‍हङ्‍जेतो।

६ “जम्‍बुलीङ्‍ ग्‍यम्‍से थेङ्‌चे ङत न्‍हङ्‌बे म्‍हीमात ङचे थेङ्‌त स्‍येनलबल मुब।

थेङ्‍यीमा थेङ्‌ल मुबल,

ओसेम् थेङ्‌चेनो थेङ्‍यीमा ङत न्‍हङ्‍जेत्‍ज्‍यी।

थेङ्‌यीमाचे थेङ्‌की फ्रोइ ङ्‌येन्‍बल मुब।

७ देरेम् थेङ्‌यीमाचे थेङ्‌चे ङत न्‍हङ्‍जेत्‍पे जम्‍मनो स्‍हेःमा थेङ् ग्‍यम्सेनो यङ्‌बल य्‍हीन्‍ब बी स्‍येबल मुब।

८ तलेपङ्‍सम् थेङ्‌चे ङत न्‍हङ्‍जेत्‍पे सम्‍तर् ङचे थेङ्‌यीमात पीन्‍बल मुब,

ओसेम् थेङ्‌यीमाचे स्‍वीकार् लबल मुब।

देरेम् थेङ्‌यीमाचे ङ थेङ् ग्‍यम्‍से युबल बी स्‍येबल मुब,

ओसेम् थेङ्‌चेनो ङत पीत्‍युजेत्‍पल पङ्‍ज्‍यीम् थेङ्‌यीमाचे बीस्‍वास् स्‍य्‍हेङ्‌बल मुब।

९ “ङ थेङ्‍यीमाकी लागीरी प्रार्‌थना स्‍य्‍हेङ्‌ब।

चु जम्‍बुलीङ्‌की लागीरीम् अय्‍हीन्,

तर थेङ्‌चे ङत न्‍हङ्‍जेत्‍पलमाकी लागीरी प्रार्‌थना स्‍य्‍हेङ्‌ब,

तलेपङ्‍सम् थेङ्‍यीमा थेङ्‍लनो य्‍हीन्‍ब।

१० ङतेङ् मुबलमा जम्‍मनो थेङ्‌ल य्‍हीन्‍ब,

ओसेम् थेङ्‍तेङ् मुबलमा जम्‍मनो ङइल य्‍हीन्‍ब।

थेङ्‍यीमा ग्‍यम्‍से ङइ महीमा ङोन्‍बल मुब।

११ देरेम् ङ जम्‍बुलीङ्‌री य्‍हक्‍को अटी,

थेङ्‍यीमाम् चु जम्‍बुलीङ्‍रीनो टीब।

तर ङ थेङ्‌ज खटीब।

पबीत्र अप,

थेङ्‍तेङ् ङ गीः तब र्‌हङ्‌ले थेङ्‍यीमाएनो गीः तखइ पङ्‍ज्‍यीम् ङत न्‍हङ्‍जेत्‍पे थेङ्‌की छेन्‍की सक्‍तीचे थेङ्‌यीमात जोगइतीजेतो।

१२ ङ थेङ्‍यीमातेङ् मुबे बेलोरी थेङ्‌चे ङत न्‍हङ्‌बे थेङ्‌की छेन्‍की सक्‍ती ग्‍यम्‍से थेङ्‌यीमात जोगइतीज्‍यी।

धर्‌म छ्‍येःरी ब्रीबे फ्रोइ टोप् तनोथोब मुबल।

होत्‍तज्‍यीम् नास् तथोबे म्‍ही बीम ल्‍हो-ल्‍हो खल्‍तएनो ङचे नास् तअपुङ्।

१३ “देरेम् ङ थेङ्‌ज खटीब,

ओसेम् थेङ्‌यीमाचे ङचे यङ्‍ब र्‌हङ्‍बे तङ्‍ब यङ्‍खइ पङ्‍ज्‍यीम् ङ जम्‍बुलीङ्‌री मुबे बेलोरीनो ङ्‍चे चु तम् पङ्‍बल मुब।

१४ ङचे थेङ्‌यीमात थेङ्‌की फ्रोइ पीन्‍बल मुब।

ओसेम् थेङ्‍यीमाएनो ङ र्‌हङ्‌लेनो चु जम्‍बुलीङ्‍ल अय्‍हीन्‍बल तज्‍यीम् म्‍हीमाचे थेङ्‌यीमात अखो।

१५ थेङ्‌यीमात चु जम्‍बुलीङ्‍ ग्‍यम्‍से नोम्‍जेतो पङ्‍ज्‍यीम् ङ प्रार्‌थना अस्‍य्‍हेङ्,

तर थेङ्‌यीमात सैतान ग्‍यम्‍से थर्‌न लजेतो पङ्‌ज्‍यीम् प्रार्‌थना स्‍य्‍हेङ्‌ब।

१६ ङ चु जम्‍बुलीङ्‍ल अय्‍हीन्‍ब र्‌हङ्‌लेनो,

थेङ्‍यीमाएनो चु जम्‍बुलीङ्‍ल अय्‍हीन्।

१७ थेङ्‌यीमात थेङ्‌की देमेन्‍चे पबीत्र स्‍य्‍हेङ्‌जेतो,

थेङ्‌की फ्रोइ देमेन् य्‍हीन्‍ब।

१८ थेङ्‌चे ङत जम्‍बुलीङ्‌री पीत्‍युजेत्‍प र्‌हङ्‌ले ङचेएनो थेङ्‌यीमात जम्‍बुलीङ्‌री पीत्‍पल मुब।

१९ थेङ्‌यीमाकी र्‌हङ्‌की जीवन् थेङ्‌की देमेन् ग्‍यम्‍से पबीत्र तखइ पङ्‍ज्‍यीम् ङचे ङइ जीवन् थेङ्‍री पबीत्र स्‍य्‍हेङ्‌ब।

२० “ङ थेङ्‌यीमाकी लागीरीकीनो अय्‍हीन्,

तर थेङ्‌यीमाचे स्‍येत्‍पे सम्‍तर् ङ्‌येन्‍ज्‍यीम् ङत बीस्‍वास् स्‍य्‍हेङ्‍स्‍येकी म्‍हीमाइ लागीरीएनो प्रार्‌थना स्‍य्‍हेङ्‌ब।

२१ थेङ्‍यीमा सेम् गीः तखइ पङ्‍ज्‍यीम् ङ प्रार्‌थना स्‍य्‍हेङ्‌ब।

अप!

थेङ् ङतेङ्,

ङ थेङ्‍तेङ् तज्‍यीम् ङ्‍य्‍हङ्‍ ङ्‍य्‍ही गीः तब र्‌हङ्‌ले,

थेङ्‍यीमाएनो ङ्‌य्‍हङ् ङ्‍य्‍हीतेङ् गीः तज्‍यीम् ङत थेङ्‌चेनो पीत्‍युजेत्‍पल बी जम्‍बुलीङ्‌की म्‍हीमाचे गोब खम्‍खइ।

२२ ङ्‌य्‍हङ् ङ्‍य्‍ही गीः तब र्‌हङ्‌ले थेङ्‍यीमाएनो गी तखइ पङ्‍ज्‍यीम् थेङ्‌चे ङत न्‍हङ्‍ब र्‌हङ्‍बे महीमा ङचेएनो थेङ्‌यीमात पीन्‍बल मुब।

२३ ङ थेङ्‍यीमातेङ्,

ओसेम् थेङ् ङतेङ् मुब र्‌हङ्‌ले थेङ्‍यीमाएनो गीः तखइ।

चु ग्‍यम्सेनो जम्‍बुलीङ्‌की म्‍हीमाचे ङत थेङ्‌चे पीत्‍युजेत्‍पल य्‍हीन्‍ब,

ओसेम् थेङ्‍यीमातएनो थेङ्‌चे ङत म्‍होइजेत्‍प र्‌हङ्‌लेनो म्‍होइजेत्‍ज्‍यी बी स्‍येःखइ।

२४ “अप,

थेङ्‌चे ङत न्‍हङ्‍जेत्‍पलमा ङ खनरी तज्‍यी हुजुरी ङतेङ् तखइ पङ्‍बे सेम् ङल मुब।

ओसेम् जम्‍बुलीङ्‍ ठुङ्‍ब बीम ङोन्‍ग्‍यम् य्‍हङ्‌सेनो ङत म्‍होइजेत्‍ज्‍यीम् थेङ्‌चे न्‍हङ्‍जेत्‍पे महीमा थेङ्‌यीमाचे म्रङ्‌ब खम्‍खइ।

२५ “ङइ धर्‌मी अप,

जम्‍बुलीङ्‌की म्‍हीमाचे थेङ्‍त अस्‍ये,

तर ङचे थेङ्‌त स्‍येःब।

ओसेम् ङत थेङ्‌चे पीत्‍युजेत्‍पल य्‍हीन्‍ब बी ङतेङ् ब्रबलमाचे स्‍येःब।

२६ ङचे थेङ्‍त थेङ्‌यीमाचे स्‍येःन लबल मुब,

ओसेम् थेङ्‍यीमात स्‍येःन लस्‍यीनो टीस्‍ये मुब।

ओसेम् थेङ्‌चे ङत म्‍होइबे म्‍होइब थेङ्‌यीमात तखइ,

ओसेम् ङ थेङ्‌यीमातेङ् तखइ पङ्‍ज्‍यीम् ङचे चु स्‍य्‍हेङ्‌बल य्‍हीन्‍ब।”

येसुत चुङ्‍बल

(मत्‍ती २६:४७-५६; मर्‌कुस् १४:४३-५०; लुका २२:४७-५३)

१८

१ प्रार्‌थना स्‍य्‍हेङ्‌ब बुत्‍प बीसेम् येसु र्‌हङ्‌की डबमातेङ् बक्‍च्‍या कीद्रोन् पङ्‍बे खोल्‍चइ क्‍योम्‍सङ् मुबे बगैचरी स्‍येजेत्‍ज्‍यी।

२ हुजु ग्‍ला येसुत चुङ्‍पीन्‍बे यहुदाचेएनो स्‍येबल मुबल,

तलेपङ्‍सम् हुजुरी येसु र्‌हङ्‌की डबमातेङ् स्‍येःब मुबल।

३ हुजु बेलोरी ङ्‍हच्‍छ्‍यङ् लम्‍बुमातेङ् फरीसीमाचे पीत्‍खबे स्‍यीपाइमातेङ् पर्‌मेस्‍वर्‌की दीम् रुङ्‍बे म्‍हीमात बज्‍यीम् यहुदा हुजुरी खज्‍यी।

थेङ्‍यीमा मेतङ्‍मातेङ् बत्‍तीमा ओसेम् तर्‌वलमा थोज्‍यीम् खबल मुबल।

४ येसुचे र्‌हङ्‌की जोरी तस्‍येकी जम्‍मनो तम्‍मा खेम्‍जेत्‍पल मुबल।

होत्‍तज्‍यीम् येसु थेङ्‌यीमाकी ङोन्‍री स्‍येज्‍यीम् थेङ्‌यीमात ङ्‌योत्‍ज्‍यी,

“एङ्‍यीमाचे खल्‍त म्‍हइटीबल?”

५ थेङ्‌यीमाचे,

“नासरतकी येसुत” बी पङ्‍ज्‍यी।

येसुचे थेङ्‌यीमात,

“ङ थेनो य्‍हीन्‍ब” बी सुङ्‌ज्‍यी।

येसुत चुङ्‍न लपीन्‍बे यहुदाएनो थेङ्‍यीमातेङ् बक्‍च्‍य रप्‍टीबल मुबल।

६ येसुचे थेङ्‌यीमात,

“ङ थेनो य्‍हीन्‍ब” बी सुङ्‌बल थ्‍येःब साच्‍चेनो थेङ्‍यीमा ग्‍यप्‍चे य्‍हर्‌ज्‍यीम् सरी गुर्‌ज्‍यी।

७ येसुचे देबेएनो थेङ्‌यीमात,

“एङ्‍यीमा खलत म्‍हइटीबल?”

बी ङ्‌योत्‍जेत्‍ज्‍यी।

ओसेम् थेङ्‌यीमाचे देबेएनो,

“नासरतकी येसुत” बी पङ्‍ज्‍यी।

८ ओसेम् येसुचे थेङ्‌यीमात,

“ङचे एङ्‌यीमात दोलोन्‍नो पङ्‍ज्‍यीन्‍ज्‍यी,

ङ थेनो य्‍हीन्‍ब।

एङ्‍यीमाचे ङत म्‍हइबल य्‍हीन्‍सम्,

चु म्‍हीमात य्‍हर्‌पुङो” बी सुङ्‌ज्‍यी।

९ चोले येसुचे प्रार्‌थना स्‍य्‍हेङ्‌बे बेलोरी,

“अप,

थेङ्‌चे ङत न्‍हङ्‍जेत्‍पलमा न्‍हङ्‌री गीःतएनो ङचे म्‍हलाबल अरे” बी सुङ्‍बे फ्रोइ टोप् तज्‍यी।

१० होदे बेलोरीनो सीमोन पत्रुसचे र्‌हङ्‌की तरवाल तेत्‍ज्‍यीम् गोदोब् न्‍हङ्‌की ङ्‍हच्‍छ्‍यङ् लम्‍बुइ माल्‍खस पङ्‍बे योक्‍पोइ केत् पट्‍टीइ न्‍हबीङ् थालाज्‍यी।

११ तर येसुचे पत्रुसत सुङ्‌ज्‍यी,

“एइ तरवाल स्‍युप्‍री जङो।

अपचे ङइ लागीरी टोप लबे दुखइ खोरे ग्‍यम्‍से ङचे अथुङ्‍स्‍ये स्‍यीम्?”

हन्‍नासकी ङोन्‍री येसु

१२ हुजु लीप्‍चे स्‍यीपाइमातेङ्,

थेङ्‍यीमाइ कप्‍तान ओसेम् पर्‌मेस्‍वर्‌की दीम् रुङ्‍बे म्‍हीमाचे येसुत चुङ्‌ज्‍यीम् खीःज्‍यी।

१३ ओसेम् थेङ्‌यीमाचे ङोन्‍ग्‍यम् थेङ्‌त हन्‍नासज बोर्‌ज्‍यी।

हन्‍नासमी हुजु बर्‌सइ गोदोब्‍न्‍हङ्‍की ङ्‍हच्‍छ्‍यङ् लम्‍बु कैयाफाइ केन् मुबल।

१४ हुजु कैयाफाचेनो,

“य्‍हक्‍को म्‍हीमा स्‍यीब बीमम् म्‍ही गीः स्‍यीबनो ज्‍यब तब” पङ्‍ज्‍यीम् यहुदी अगुवामात तम् डीपीन्‍बल मुबल।

पत्रुसचे येसुत अस्‍ये पङ्‍बल

(मत्‍ती २६:६९-७०; मर्‌कुस् १४:६६-६८; लुका २२:५५-५७)

१५ सीमोन् पत्रुसतेङ् ल्‍हो-ल्‍हो डब गीः येसुइ लीप् लीप् ङ्‍यीज्‍यी।

हुजु ल्‍हो-ल्‍हो डबतेङ् गोदोब्‍न्‍हङ्‍की ङ्‍हच्‍छ्‍यङ् लम्‍बु गीचे गीत ज्‍यनले स्‍येबल मुबल।

होत्‍तज्‍यीम् थे येसुतेङ् बक्‍च्‍य गोदोब्‍न्‍हङ्‍की ङ्‍हच्‍छ्‍यङ् लम्‍बुइ दीम्‍की दोरी ङ्‍यीज्‍यी।

१६ तर पत्रुसमी दोइ म्रप्‍की फीर्‌च्‍योर् रप्‍टीबल मुबल।

हुजु ल्‍हो-ल्‍हो डबचे डोङ्‍ज्‍यीम् म्रप् रुङ्‍बे अमकोलतेङ् तम् लज्‍यीम् पत्रुसत न्‍हङ्‌री बज्‍यी।

१७ ओसेम् अमकोलचे पत्रुसत,

“ता ए:नो हुजु म्‍हीइ डबमा न्‍हङ्‌की गीः अय्‍हीनो स्‍यीम्?”

बी पङ्‍ज्‍यी।

पत्रुसचे फ्‍लीक्‍दोःज्‍यीम्,

“ङ अय्‍हीन्” बी पङ्‍ज्‍यी।

१८ हुजु बेलोरी खङ्‍बल तज्‍यीम् योक्‍पोमातेङ् दीम् रुङ्‍बे म्‍हीमा गोर्‌ले रप्‍ज्‍यीम् मे व्‍होप् दे:टीबल मुबल।

ओसेम् पत्रुसएनो हुजुरी ङ्‌यीज्‍यीम् थेङ्‍यीमातेङ् बक्‍च्‍य रप्‍ज्‍यीम् मे दे:ब तीप्‍ज्‍यी।

गोदोब्‍न्‍हङ्‍की ङ्‍हच्‍छ्‍यङ् लम्‍बुचे येसुत तम् ङ्‌योत्‍पल

(मत्‍ती २६:५९-६६; मर्‌कुस् १४:५५-६४; लुका २२:६६-७१)

१९ गोदोब्‍न्‍हङ्‍की ङ्‍हच्‍छ्‍यङ् लम्‍बुचे येसुत थेङ्‌की डबमातेङ् थेङ्‌चे लोप्‍जेत्‍पे तम्‍माकी बारेरी ङ्‌योत्‍ज्‍यी।

२० येसुचे थेत जोहप् न्‍हङ्‌ज्‍यी,

“ङचे जम्‍मइ ङ्‍होन्‍सङ् जम्‍मचेनो थ्‍येःनले लोप्‍पल मुब।

ङचे यहुदीमा र्‌हुब तबे दीम्‍मातेङ् पर्‌मेस्‍वर्‌की दीम्‍री दीन्‍लनो लोप्‍पल मुबल,

हुजुमारी य्‍हक्‍को म्‍हीमा र्‌हुब तबल मुबल।

ङचे खेमेएनो खोसोक्‍ले लोप्‍पल अरे।

२१ थेङ्‌चे ङत तले ङ्‌योत्‍पल?

ङचे लोप्‍पल थ्‍येःबलमातनो ङ्‍योत्‍जेतो।

ङचे पङ्‍बे जम्‍मनो तम्‍मा थेङ्‌यीमाचे स्‍येबल मुब।”

२२ येसुचे चोले सुङ्‌बल थ्‍येःब बीसेम् पर्‌मेस्‍वर्‌की दीम् रुङ्‍बे म्‍ही गीःचे येसुत पातल्‍चे ग्‍यङ्‌ज्‍यीम्,

“गोदोब्‍न्‍हङ्‍की ङ्‍हच्‍छ्‍यङ् लम्‍बुत सुङ् ताज्‍यीम् जोहप् पीन्‍ब?”

बी पङ्‍ज्‍यी।

२३ ओसेम् येसुचे थेत,

“ङचे न्‍होङ्‌बे तम् पङ्‌सम्,

हुजु तम् स्‍येतो,

अय्‍हीन् पङ्‌सम् तले ङत ग्‍यङ्‍ब?”

बी सुङ्‌ज्‍यी।

२४ हुजु लीप्‍चे हन्‍नासचे येसुत खीबलनो गोदोब्‍न्‍हङ्‍की ङ्‍हच्‍छ्‍यङ् लम्‍बु कैयाफाज पीत्‍लाज्‍यी।

पत्रुसचे येसुत देबेएनो अस्‍ये पङ्‍बल

(मत्‍ती २६:७१-७५; मर्‌कुस् १४:६९-७२; लुका २२:५८-६२)

२५ होदे बेलो सम्‍मएनो सीमोन पत्रुस मे दे:टीबल मुबल।

ओसेम् रप्‍ज्‍यीम् मे दे:टीबलमाचे थेत,

“एनो थेइ डबमा न्‍हङ्‌की गीः अय्‍हीनो स्‍यीम्?”

बी ङ्‌योत्‍ज्‍यी।

ओसेम् पत्रुसचे,

“ङ अय्‍हीन्” बी पङ्‍ज्‍यी।

२६ मे दे:टीबलमा न्‍हङ्‌री पत्रुसचे न्‍हबीङ् थालाबे बानकी म्‍हेम्‍य गीःएनो हुजुरी मुबल।

थेएनो गोदोब्‍न्‍हङ्‍की ङ्‍हच्‍छ्‍यङ् लम्‍बुइ योक्‍पो मुबल।

थेचे पत्रुसत पङ्‍ज्‍यी,

“ङचे एत हुजु म्‍हीतेङ् बक्‍च्‍य बगैचरी म्रङ्‌बल अय्‍हीनो स्‍यीम?”

२७ पत्रुसचे देबेएनो अय्‍हीन् पङ्‍ज्‍यीम् जोहब् पीन्‍ब साच्‍चेनो नक व्‍हब ङ्‌य्‍हज्‍यी।

पीलातसकी ङोन्‍री येसु

(मत्‍ती २७:१-२, ११-३१; मर्‌कुस् १५:१-२०; लुका २३:१-५, १३-२५)

२८ ओसेम् थेङ्‌यीमाचे स्‍य्‍हो म्‍हुन्‍चेनो येसुत कैयाफाकी दीम् ग्‍यम्‍से रोमी सरकारकी दर्‌बार्‌री बोर्‌ज्‍यी।

यहुदी अगुवामा दर्‌बारन्‍हङ् अवङ्,

तलेपङ्‍सम् थेङ्‌यीमाचे नीस्‍तार पर्‌ब म्‍हन्‍दीबरी र्‌हङ्‌चे र्‌हङ्‌तनो चोखो थेन्‍बे सेम् लबल मुबल।

२९ होत्‍तज्‍यीम् पीलातस दोरी डोङ्‍ज्‍यीम् थेङ्‌यीमात ङ्‌योत्‍ज्‍यी,

“एङ्‍यीमा चु म्‍हीत ताइ तम्‍री दोस् ल्‍हइतीब?”

३० थेङ्‌यीमाचे जोहप् पीन्‍ज्‍यी,

“चु म्‍ही दोसी अय्‍हीन्‍बल य्‍हीन्‍सम् ङ्‌यीमाचे थेङ्‌ज बस्‍ये अरेबल।”

३१ ओसेम् पीलातसचे थेङ्‌यीमात,

“चु म्‍हीत बोरो,

ओसेम् एङ्‌यीमाकी नीयम् अनुसारनो न्‍याय स्‍य्‍हेङो” बी पङ्‍ज्‍यी।

यहुदी अगुवामाचे जोहप् पीन्‍ज्‍यी,

“ङ्‍यीमातेङ्‌मी खलतएनो स्‍यीबे सजाय पीन्‍बे हक् अरे।”

३२ र्‌हङ् खले स्‍यीथोब बी येसुचे र्‌हङ्‍चेनो सुङ्‍बे फ्रोइ टोप् तबरी चोले तबल य्‍हीन्‍ब।

३३ हुजुलीप्‍चे पीलातस दर्‌बार्‌न्‍हङ्‌री ङ्‍यीज्‍यी,

ओसेम् येसुत ङ्‌होत्‍ज्‍यीम्,

“ए यहुदीमाकी ग्‍यल्‍बो य्‍हीन्‍ब?”

बी ङ्‌योत्‍ज्‍यी।

३४ येसुचे थेत सुङ्‌ज्‍यी,

“चु तम् र्‌हङ्‌की सेम् ग्‍यम्सेनो ङ्‌योत्‍पल,

वुइ खलए ल्‍हो-ल्‍होचे ङइ बारेरी पङ्‍बल य्‍हीन्‍ब?”

३५ ओसेम् पीलातसचे येसुत ङ्‌योत्‍ज्‍यी,

“एचे ङतएनो यहुदी म्‍हेन्‍ज्‍यी वा स्‍यीम?

एइ र्‌हङ्‌की म्‍हीमातेङ् ङ्‍हच्‍छ्‍यङ् लम्‍बुमाचे एत ङइ यारी सोप्‍तीबल य्‍हीन्‍ब।

एचे ता स्‍य्‍हेङ्‌ज्‍यी?”

३६ ओसेम् येसुचे जोहब् न्‍हङ्‌ज्‍यी,

“ङइ य्‍हुल् चु जम्‍बुलीङ्‍ल अय्‍हीन्।

ङइ य्‍हुल् चु जम्‍बुलीङ्‍ल य्‍हीन्‍सम् ङत यहुदी अगुवामाकी या ग्‍यम्‍से थर्‌न लबरी ङइ लीप्‍चे ब्रबलमाचे छेत्‍स्‍ये मुबल।

तर ङइ य्‍हुल् चु जम्‍बुलीङ्‍ल अय्‍हीन्।”

३७ ओसेम् पीलातसचे येसुत,

“होले पङ्‌सम् ए ग्‍यल्‍बोनो य्‍हीन्‍बो स्‍यीम्?”

बी ङ्‌योत्‍ज्‍यी।

येसुचे सुङ्‌ज्‍यी,

“ङ ग्‍यल्‍बो य्‍हीन्‍ब बी थेङ्‌चेनो सुङ्‌ज्‍यी।

ङ चुइ लागीरी न्‍हबल मुबल ओसेम् जम्‍बुलीङ्‌री देमेन्‍की बारेरी स्‍येत्‍परी खबल य्‍हीन्‍ब।

देमेन्‍त सेम्‍री ङ्‍यीबलमा जम्‍मचेनो ङइ तम् ङ्‍येन्‍ब।”

३८ ओसेम् पीलातसचे,

“देमेन् पङ्‍बल ता?”

बी ङ्‌योत्‍ज्‍यी।

चोदे तम् ङ्‍योत्‍ज्‍यीन्‍ब बीसेम् दोरी डोङ्‍ज्‍यीम् पीलातसचे यहुदी अगुवामात पङ्‍ज्‍यी,

“थेत सजाय पीन्‍थोबे लक् थेचे तएनो स्‍य्‍हेङ्‌बल ङचे अम्रङ्।

३९ एङ्‌यीमाकी पेठीम् अनुसार नीस्‍तार पङ्‍बे पर्‌बरी बर्‌सलनो च्‍युप्‍पे म्‍ही गीःत पीत्‍पे पे मुब।

ता चुपलोचे चु यहुदीमाकी ग्‍यल्‍बोत पीत्‍खइ पङ्‍बे सेम् एङ्‌यीमाल मुब?”

४० थेङ्‍यीमा झेन्,

“हुजुत अय्‍हीन् बारब्‍बत पीत्‍लागो!”

पङ्‍ज्‍यीम् क्रीङ्‌ज्‍यी।

(बाराब्‍बमी डाकु मुबल।)

१९

१ हुजु लीप्‍चे येसुत कोर्‌रचे ग्‍यङो पङ्‍ज्‍यीम् पीलातस्‍चे स्‍यीपइमात कुल्‍ज्‍यी।

२ कोर्‌रचे ग्‍यङ्‍ब बीसेम् स्‍यीपइमाचे येसुत पुजुकी क्रेःकी स्‍य्‍हेङ्‌ज्‍यीम् कुःपीन्‍ज्‍यी,

ओसेम् ग्‍यल्‍बोचे येन्‍ब र्‌हङ्‍बे खवल खपीङ् येन् येन्‍पीन्‍ज्‍यी।

३ ओसेम् थेङ्‌यीमाचे थेङ्‌की रेइरी खज्‍यीम्,

“लस्‍सो,

यहुदीमाकी ग्‍यल्‍बो!”

पङ्‍ज्‍यीम् ङोःज्‍यी,

ओसेम् थेङ्‌त पातल्‍चे ग्‍यङ्‌ज्‍यी।

४ पीलातस देबेएनो दोरी डोङ्‍ज्‍यीम् थेङ्‌यीमात पङ्‍ज्‍यी,

“चु म्‍हीचे सजय यङ्‌थोबे लक् तएनो स्‍य्‍हेङ्‌बल ङचे अय्‍हङ्,

हुजु तम् एङ्‍यीमाचे स्‍येखइ पङ्‍ज्‍यीम् ङचे थेत एङ्‍यीमाज बब छ्‍येटीब।”

५ हुजुलीप्‍चे पुजुकी क्रेःकीतेङ् खवल खपीङ् येन् येन्‍बे येसु दोरी डोङ्‍युजेत्‍ज्‍यी।

ओसेम् पीलातसचे थेङ्‌यीमात,

“चु म्‍हीत च्‍यागो!”

बी पङ्‍ज्‍यी।

६ ङ्‍हच्‍छ्‍यङ् लम्‍बुमातेङ् पर्‌मेस्‍वर्‌की दीम् रुङ्‍बे स्‍यीपइमाचे येसुत म्रङ्‌ब बीसेम् क्रीङ्‌ज्‍यीम्,

“थेत क्रुस्‍री च्‍योलागो,

थेत क्रुस्‍री च्‍योलागो!”

बी पङ्‍ज्‍यी।

ओसेम् पीलातसचे थेङ्‌यीमात पङ्‍ज्‍यी,

“एङ्‌यीमाचेनो थेत बोर्‌ज्‍यीम् क्रुस्‍री च्‍योलागो,

तलेपङ्‍सम् ङचेम् थेतेङ् तइ दोस्‍एनो यङ्‌बल अरे।”

७ ओसेम् यहुदी अगुवामाचे जोहप् पीन्‍ज्‍यी,

“ङ्‍यीमाकी नीयम् मुब,

हुजु नीयम् अनुसार थेचे स्‍यीबे सजाय यङ्‍नो थोब,

तलेपङ्‍सम् थेचे र्‌हङ्‌चे र्‌हङ्‌तनो पर्‌मेस्‍वर्‌की ज य्‍हीन्‍ब बी पङ्‍ब।”

८ चु तम् थ्‍येःब बीसेम् पीलातस झेन् लोङ्‌ज्‍यी।

९ ओसेम् पीलातस देबेएनो दर्‌बारन्‍हङ् वङ्‌ज्‍यीम् येसुत,

“ए खनल?”

बी ङ्‌योत्‍ज्‍यी,

तर येसुचे तइ जोहबएनो अन्‍हङ्।

१० पीलातसचे थेङ्‌त पङ्‍ज्‍यी,

“एचे ङत तले तएनो अपङ्‍बल?

एचे स्‍येबल अरे?

एत पीत्‍लाबे हक् ङइ यारी मुब,

ओसेम् एत क्रुस्‍री च्‍योबे हक्‍एनो ङइ यारी मुब।”

११ ओसेम् येसुचे सुङ्‌जेत्‍ज्‍यी,

“पर्‌मेस्‍वर्‌चे अन्‍हङ्‍बल य्‍हीन्‍सम् थेङ्‌ल ङइ जोरी तइ हकएनो अतस्‍येल।

होत्‍तज्‍यीम् ङत थेङ्‌की यारी सोप्‍तीपीन्‍बलचे य्‍हक्‍को ङ्‍हच्‍छ्‍यङ् पाप स्‍य्‍हेङ्‌बल मुब।”

१२ चु थ्‍येःज्‍यीम् पीलातस्‍चे देबेएनो येसुत पीत्‍लाब म्‍हइज्‍यी,

तर यहुदीमाचे क्रीङ्‌ज्‍यीम् पङ्‍ज्‍यी,

“हुजुत पीत्‍लाज्‍यी पङ्‌सम् थेङ् रोमी ग्‍यल्‍बो कैसर्‌की र्‌हो अय्‍हीन्।

खल्‍चे पङ्‌लेनो र्‌हङ्‌चे र्‌हङ्‍त ग्‍यल्‍बो पङ्‌सम् थेचे कैसर्‌की बीरोद् स्‍य्‍हेङ्‌ब।”

१३ चु तम्‍मा थ्‍येःब बीसेम् पीलातस्‍चे येसुत युङ्‌बचे स्‍य्‍हेङ्‌बे दोरी (हुजुत हीब्रु ग्‍योत्‍री गब्‍बथा पङ्‍ब) बोर्‌ज्‍यी,

ओसेम् पीलातस न्‍याय स्‍य्‍हेङ्‌बे ठीरी टीज्‍यी।

१४ हुजु बेलो नीस्‍तार पर्‌बइ ङोन्‍ग्‍यम्‍की दीन्‍की दीन्‍गुङ् मुबल।

पीलातसचे यहुदीमात,

“च्‍यागो,

एङ्‌यीमाकी ग्‍यल्‍बो!”

बी पङ्‌ज्‍यी।

१५ थेङ्‍यीमा चोले पङ्‍ज्‍यीम् क्रीङ्‌ज्‍यी,

“थेत सेत्‍नो थोःब!

क्रुस्‍री च्‍योथोःब!”

पीलातसचे थेङ्‌यीमात ङ्‌योत्‍ज्‍यी,

“एङ्‌यीमाकी ग्‍यल्‍बोत ङ देमेन्‍नो क्रुस्‍री च्‍योलास्‍येउ स्‍यीम्?”

ङ्‍हच्‍छ्‍यङ् लम्‍बुमाचे पङ्‍ज्‍यी,

“रोमी राजा बीम ल्‍हो-ल्‍हो ङ्‍यीमाल खलएनो ग्‍यल्‍बो अरे।”

१६ चु थ्‍येःब बीसेम् पीलातसचे येसुत क्रुस्‍री च्‍योलाबरी थेङ्‌यीमाकी यारी सोप्‍तीपीन्‍ज्‍यी।

येसु क्रुस्‍री

(मत्‍ती २७:३२-४४; मर्‌कुस् १५:२१-३२; लुका २३:२६-४३)

होत्‍तज्‍यीम् स्‍यीपइमाचे येसुइ जीम्‍म कीन्‍ज्‍यी।

१७ ओसेम् येसुचे र्‌हङ्‌की क्रुस् र्‌हङ्‍चेनो नाजेत्‍ज्‍यीम् खप्‍पर् पङ्‍बे ग्‍लारी स्‍येजेत्‍ज्‍यी।

(हुजुत हीब्रु ग्‍योत्‍री गलगथा पङ्‍ब।)

१८ हुजु ग्‍लारी दोःब बीसेम् स्‍यीपइमाचे थेङ्‌त क्रुस्‍री खील् ठोक्‍ज्‍यीम् च्‍योलाज्‍यी,

ओसेम् ल्‍हो-ल्‍होमाएनो ङ्‍य्‍हीत थेङ्‌की केत्‍तेङ् ल्‍होम् पट्‍टीचे च्‍योलाज्‍यी,

थेङ्‍तमी ङ्‌य्‍हीकी गुङ्‍री च्‍योलाज्‍यी।

१९ पीलातस्‍चे,

“नासरत्‍की येसु यहुदीमाकी ग्‍यल्‍बो” पङ्‍बे दोस्‍की तम् ब्रीज्‍यीम् क्रुस्‍की जोरी ठोक्‍ज्‍यी।

२० हुजु ब्रीबे तम् य्‍हक्‍को म्‍हीमाचे खेत्‍ज्‍यी,

तलेपङ्‍सम् येसुत क्रुस्‍री च्‍योबे ग्‍ला हुजु लीङ्‍सइ ज्‍यदङ् मुबल।

हुजु तम् हीब्रुतेङ् ल्‍याटीन् ओसेम् ग्रीक ग्‍योत्‍री ब्रीबल मुबल।

२१ यहुदीमाकी ङ्‍हच्‍छ्‍यङ् लम्‍बुमाचे पीलातस्‍त पङ्‍ज्‍यी,

“यहुदीमाकी ग्‍यल्‍बो बी थब्रीजेतो,

तर थेचे ‘ङ यहुदीमाकी ग्‍यल्‍बो य्‍हीन्‍ब’ पङ्‍ज्‍यी बी ब्रीपीन्‍जेतो”

२२ ओसेम् पीलातस्‍चे,

“तज्‍यी देरेम् ङचे ता ब्रीले ब्रीज्‍यीन्‍ज्‍यी” बी पङ्‍ज्‍यी।

२३ स्‍यीपइमाचे येसुत क्रुस्‍री च्‍योलाब बीसेम् थेङ्‌की न्‍हम्‍जमा बो ब्‍ली लज्‍यीम् का-कर् जुज्‍यी।

थेङ्‌चे येन्‍जेत्‍पे र्‌हीङ्‌बे न्‍हम्‍ज तोर् य्‍हङ्‍से मोर् सम्‍मनो अडुब्नले राबल मुबल।

२४ होत्‍तज्‍यीम् थेङ्‍यीमान्‍हङ् चोले पङ्‍ज्‍यी,

“चुमी अडेः,

तर चीठ्‍ठा यु:ज्‍यीम् खलइ मीन्‍री दोःमु च्‍यागे।”

धर्‌म छ्‍येःरी पङ्‍बे फ्रोइ टोप् तबरी चोले तज्‍यी।

“थेङ्‌यीमाचे ङइ येन् र्‌हङ्‌न्‍हङ्‌री जुज्‍यी,

ओसेम् ङइ र्‌हीङ्‌बे येन्‍की लागीरीम् चीठ्‌ठ यु:ज्‍यी।”

होत्‍तज्‍यीम् स्‍यीपइमाचे चु लक् स्‍य्‍हेङ्‌ज्‍यी।

२५ ओसेम् थेङ्‌त च्‍योबे क्रुस्‍की रेइरी थेङ्‌की अम,

थेङ्‌की अमइ अङ,

क्‍लोपास्‍की म्रीङ् मरीयम्,

ओसेम् मरीयम् मग्‍दलीनी रप्‍टीबल मुबल।

२६ येसुचे थेङ्‌की अमतेङ् थेङ्‌चे म्‍होइजेत्‍पे डब रेइरी रप्‍टीबल म्रङ्‌ज्‍यीम् र्‌हङ्‌की अमत,

“स्‍हीगो,

चु म्‍ही थेङ्‌की ज” बी सुङ्‌ज्‍यी।

२७ ओसेम् थेङ्‌चे हुजु डबत सुङ्‌ज्‍यी,

“च्‍याको,

एइ अम” हुजु बेलो य्‍हङ्‍से हुजु डबचे येसुइ अमत र्‌हङ्‌की दीम्‍री बोर्‌ज्‍यी।

येसुइ बुः य्‍हर्‌बल

(मत्‍ती २७:४५-५६; मर्‌कुस् १५:३३-४१; लुका २३:४४-४९)

२८ ओसेम् येसुचे देरेम् जम्‍मनो लक्‍मा बुत्‍ज्‍यी बी खेम्‍ज्‍यी,

ओसेम् धर्‌म छ्‍येःरी ब्रीबे तम् टोप् तखइ पङ्‍ज्‍यीम्,

“ङत यी फीःज्‍यी” बी सुङ्‌जेत्‍ज्‍यी।

२९ हुजुरी थेङ्‍यीमातेङ् अङ्‍गुर्‌की क्‍युङ्‌बे नीङ्‍गुइ तङ्‍लो मुबल।

स्‍यीपाइ गीःचे हीसप् पङ्‍बे दोङ्‌बोइ बेर्‌करी येन्‍खेन् येइज्‍यीम् हुजुरी ब्‍लुम्‍ज्‍यी,

ओसेम् येसुचे सोल्‍खइ पङ्‍ज्‍यीम् थेङ्‌की स्‍य्‍हल्‍री बोर्‌पीन्‍ज्‍यी।

३० थेङ्‌चे हुजु चेक्‍पजाकी म्‍य्‍हङ्‍जेत्‍ज्‍यीम्,

“देरेम् बुत्‍ज्‍यी” बी सुङ्‌ज्‍यी।

हुजुलीप्‍चे थेङ्‌चे क्र र्‌हलले तइज्‍यीम् बुः पीत्‍जेत्‍ज्‍यी।

येसुइ रइरी बर्‌चचे ब्‍लोबल

३१ ओसेम् हुजु दीन् दुःब न्‍हबे दीन्‍की ङोन्‍ग्‍यम्‍कुनो मुबल,

होत्‍तज्‍यीम् यहुदी अगुवामाचे स्‍यीपइमात क्रुस्‍री च्‍योलाबे म्‍हीमाकी कङ् क्‍युत्‍लापुङ्‍ज्‍यीम् थेङ्‍यीमाइ ल्‍हीत दुङ्‌री फप्‍पुङो बी पीलातसत फ्‍या लज्‍यी।

तलेपङ्‍सम् खस्‍येकी ङ्‍हच्‍छ्‍यङ् दुःब न्‍हबे दीन्‍री स्‍यीबे म्‍हीइ ल्‍ही क्रुस्‍री थेन्‍ब अतब मुबल।

३२ होत्‍तज्‍यीम् स्‍यीपइमाचे येसुतेङ् बक्‍च्‍य च्‍योलाबे म्‍ही ङ्‌य्‍हीकी कङ् ङोन्‍ग्‍यम् क्‍युत्‍लाज्‍यी।

३३ तर थेङ्‌यीमाचे येसुइ स्‍य्‍हब्‍एनो क्‍युत्‍लाब छ्‍येमम् थेङ्‌की बुः य्‍हर्‌ज्‍यीन्‍बल म्रङ्‍ज्‍यी,

ओसेम् थेङ्‌यीमाचे थेङ्‌की स्‍य्‍हब् अक्‍युत्।

३४ होले तलेनो स्‍यीपइमा न्‍हङ्‌री गीःचे थेङ्‌की रइरी बर्‌चचे ब्‍लोज्‍यी,

ब्‍लोब साच्‍चेनो काःतेङ् यी डोङ्‍ज्‍यी।

३५ ओसेम् एङ्‌यीमाचेएनो बीस्‍वास् स्‍य्‍हेङ्‌खइ पङ्‍ज्‍यीम् चु जम्‍मनो लक्‍मा म्रङ्‍बलचे एङ्‌यीमात स्‍येत्‍टीब,

ओसेम् चु जम्‍मनो तम्‍मा देमेन् य्‍हीन्‍ब।

३६ ओसेम् धर्‌म छ्‍येःरी,

“थेङ्‌की नख्रुत् गीएनो क्‍युत्‍स्‍ये अरे” पङ्‍बे फ्रोइ टोप् तबरी चोले तज्‍यी।

३७ ओसेम् धर्‌म छ्‍येःरी ल्‍होल्‍होएनो चोले ब्रीबल मुब,

“थेङ्‌त बर्‌चचे ब्‍लोबलमाचेनो थेङ्‌त च्‍यास्‍ये मुब।”

येसुत दुर्‌सरी थेन्‍बल

(मत्‍ती २७:५७-६१; मर्‌कुस् १५:४२-४७; लुका २३:५०-५६)

३८ हुजु लीप्‍चे अरीमाथीया लीङ्‍सइ योसेफ पङ्‍बे डब गीः मुबल,

यहुदी अगुवामातेङ् लोङ्‍बल तज्‍यीम् थेचे ल्‍हो-ल्‍होचे अस्‍येनले येसुत बीस्‍वास् स्‍य्‍हेङ्‌बल मुबल।

थेचे येसुइ ल्‍हीत बोर्‌म्‍यङो पङ्‍ज्‍यीम् पीलातसत र्‌हीत्‍ज्‍यी।

ओसेम् पीलातस्‍चे बोर्‌पुङ्‍ज्‍यीम् योसेफचे येसुइ ल्‍हीत क्रुस ग्‍यम्‍से प्‍लोक्‍ज्‍यीम् बोर्‌ज्‍यी।

३९ ओसेम् ङोन्‍ग्‍यम् म्‍हुना गीः येसुत खतु लबरी ङ्‌यीबे नीकोदेमसएनो योसेफतेङ् बक्‍च्‍य मुबल।

थेचेम् तेत्‍तीस् कीलो गदे मुर्‌रतेङ् एलबा पङ्‍बे दोङ्‍बो ग्‍यम्‍से स्‍य्‍हेङ्‌बे य्‍हक्‍को ज्‍यबे थङ् खबे अत्‍तर बज्‍यीम् खज्‍यी।

४० हुजु म्‍ही ङ्‍य्‍हीचे यहुदीमाकी पे अनुसार येसुइ स्‍यीबे ल्‍हीरी अत्‍तर फोर्‌ज्‍यीम् क्रीयेन्‍चे तुन्‍ज्‍यीम् दुर्‌सरी थेन्‍बे लागीरी टोप् लज्‍यी।

४१ येसुत क्रुस्‍री च्‍योलाबे ग्‍लाकी रेइरी म्रङ् गीः मुबल,

ओसेम् हुजुरी खेमेएनो स्‍यीबे म्‍ही अथेन्‍बे छार् दुर्‌स गीः मुबल।

४२ दुःब न्‍हबे दीन् सुरु तबनो म्‍हइबल तज्‍यीम् थेङ्‌यीमाचे येसुइ ल्‍हीत हुजु ज्‍यदङ्‍की दुर्‌सरी थेन्‍ज्‍यी।

थेन्-थेन् दुर्‌स

(मत्‍ती २८:१-८; मर्‌कुस् १६:१-८; लुका २४:१-१२)

२०

१ अइतबार स्‍य्‍हो म्‍हुन्‍चे मीः अम्रङ्‌ननो मरीयम् मग्‍दलीनी दुर्‌सरी ङ्‌यीमम् दुर्‌सइ सुङ्‍री थेन्‍बे युङ्‌ब दोःलाबल म्रङ्‍ज्‍यी।

२ होले म्रङ्‌ब बीसेम् थे छ्‍योङ्‍य्‍हर्‌ज्‍यीम् सीमोन् पङ्‍बे पत्रुसतेङ् येसुचे म्‍होइबे डबइज ङ्‌यीज्‍यीम्,

“थेङ्‌यीमाचे प्रभुइ ल्‍ही तेत्‍ज्‍यीम् खन बोर्‌ज्‍यी,

ओसेम् खन थेन्‍ज्‍यी ङ्‌यीमाचे स्‍येबल अरे” बी पङ्‍ज्‍यी।

३ ओसेम् पत्रुसतेङ् हुजु ल्‍हो-ल्‍हो डब दुर्‌सक्‍योर् ङ्‍यीज्‍यी।

४ थेङ्‍य्‍ही बक्‍च्‍या छ्‍योङ्‍य्‍हर्‌टीबल मुबल,

तर गीःब डब पत्रुस बीम ङोन्‍ग्‍यम् दुर्‌सरी दोःज्‍यी।

५ थेचे कुक् लज्‍यीम् च्‍यामम् क्रीयेन्‍कीनो म्रङ्‍ज्‍यी,

तर थे न्‍हङ्‌री अवङ्।

६ लीक्‍यम् दोखबे सीमोन पत्रुसमी सर्-सर् दुर्‌सन्‍हङ् वङ्‍ज्‍यी।

थेचेएनो हुजुरी क्रीयेन्‍कीनो म्रङ्‍ज्‍यी।

७ थेङ्‌की क्ररी तुन्‍बे न्‍हम्‍जम् क्रीयेन्‍तेङ् बक्‍च्‍य अरेबल,

हुजुम् ल्‍हो-ल्‍हो ग्‍लारी बाज्‍यीम् थेन्‍बल मुबल।

८ हुजु लीप्‍चे ङोन्‍ग्‍यम्‍नो दुर्‌सरी दोखबे गीःब डबएनो न्‍हङ्‌री वङ्‍ज्‍यी।

चु म्रङ्‌ब बीसेम् थेचे येसु सोजेत्‍नेम् बी बीस्‍वास् लज्‍यी।

९ (धर्‌म छ्‍येःरी येसु स्‍यीब ग्‍यम्‍से सोनोथोब पङ्‍ज्‍यीम् ब्रीबे फ्रोइ थेङ्‌यीमाचे देरे सम्‍म गोबल अरेबल।)

१० हुजुलीप्‍चे हुजु डब ङ्‍य्‍ही दीम्‍री दोःज्‍यीम् य्‍हर्‌ज्‍यी।

येसुतेङ् मरीयम् मग्‍दलीनी खतु तबल

(मत्‍ती २८:९-१०; मर्‌कुस् १६:९-११)

११ ओसेम् मरीयम दुर्‌सइ फीर्‌च्‍योर् रप्‍ज्‍यीम् क्राटीबल मुबल।

थेचे क्राक्राज्‍यीम् कुरीक्‍ले दुर्‌सन्‍हङ् च्‍याज्‍यी।

१२ थेचे तर् येन् येन्‍बे स्‍वर्‌गदुत् ङ्‍य्‍ही म्रङ्‍ज्‍यी,

गीः येसुइ क्र थेन्‍ब पट्‍टीचे ओसेम् गीः थेङ्‌की स्‍य्‍हब् थेन्‍ब पट्‍टीचे मुबल।

१३ थेङ्‍य्‍हीचे मरीयम्‍त,

“ए तले क्राटीबल?”

बी ङ्‌योत्‍ज्‍यी।

ओसेम् मरीयमचे पङ्‍ज्‍यी,

“म्‍हीमाचे ङइ प्रभुत बोर्‌नेम्,

ओसेम् थेङ्‌त खन थेन्‍ज्‍यी,

ङचे स्‍येबल अरे।”

१४ चोदे पङ्‍ब बीसेम् ग्‍यप् दोःज्‍यीम् च्‍यामम् मरीयमचे येसुत रप्‍जेत्‍टीबल म्रङ्‍ज्‍यी।

तर थेङ् येसुनो य्‍हीन्‍ब बी थेचे अस्‍य्‍हे।

१५ येसुचे थेत ङ्‌योत्‍ज्‍यी,

“अन,

ए तले क्राटीबल?

एचे खल्‍त म्‍हइटीबल?”

बी ङ्‌योत्‍जेत्‍ज्‍यी।

ओसेम् मरीयमचे थेङ्‌त म्रङ्‌री लक् स्‍य्‍हेङ्‌बे म्‍ही य्‍हीन्‍स्‍यील म्‍हेन्‍ज्‍यीम्,

“कसोल,

प्रभुइ ल्‍हीत र्‌हङ्‌चे बोर्‌बल य्‍हीन्‍सम् ङत स्‍येतो खन थेन्‍बल मुब,

ओसेम् ङ थेङ्‌त बोर्‌ब” बी पङ्‍ज्‍यी।

१६ ओसेम् येसुचे,

“ओ मरीयम्!”

बी सुङ्‌ज्‍यी,

येसुइ केत् थ्‍येःब बीसेम् मरीयमचे फ्‍लीक्‍दोःज्‍यीम् “रब्‍बोनी” बी पङ्‍ज्‍यी,

चु पङ्‍बलमी हीब्रु ग्‍योत्‍री “लोप्‍पोन्” य्‍हीन्‍ब।

१७ येसुचे थेत सुङ्‌ज्‍यी,

“ङत थछुउ,

तलेपङ्‍सम् दवम् ङ अपज ङ्‌यीबल अरे।

ए ङ्‌यीज्‍यीम् ङइ डबमात स्‍येत्‍पीनो,

‘ङ ङइ अपतेङ् एङ्‌यीमाकी अप ओसेम् ङइ पर्‌मेस्‍वर्‌तेङ् एङ्‌यीमाकी पर्‌मेस्‍वर्‌ज ङ्‍यीटीब।’”

१८ ओसेम् मरीयम् मग्‍दलीनी डबमाज ङ्‌यीज्‍यीम्,

“ङचे प्रभुत म्रङ्‍ज्‍यी!”

बी पङ्‍ज्‍यी।

ओसेम् थेङ्‌चे सुङ्‍बे जम्‍मनो तम्‍मा थेङ्‌यीमात स्‍येत्‍पीन्‍ज्‍यी।

डबमाकी गुङ्‍री येसु म्रङ्‍खबल

(मत्‍ती २८:१६-२०; मर्‌कुस् १६:१४-१८; लुका २४:३६-४९)

१९ हुजु अइतबारकी ङ्‍येस्‍ये डबमा यहुदी अगुवामातेङ् लोङ्‍ज्‍यीम् म्रप् दुङ्‍ज्‍यीम् टीटीबल मुबल।

होदे बेलोरी तीक्‍कुरीनो येसु थेङ्‌यीमाकी गुङ्‍री रप्‍खजेत्‍ज्‍यीम्,

“एङ्‌यीमात सान्‍ती तखइ” बी सुङ्‌ज्‍यी।

२० ओसेम् थेङ्‌चे थेङ्‌यीमात र्‌हङ्‌की फ्‍यातेङ् रइ ङोन्‍जेत्‍ज्‍यी।

ओसेम् प्रभुत म्रङ्‌ज्‍यीम् थेङ्‍यीमा य्‍हक्‍को तङ्‌ज्‍यी।

२१ येसुचे थेङ्‌यीमात देबेएनो सुङ्‌ज्‍यी,

“सान्‍ती एङ्‌यीमातेङ् तखइ!

अपचे ङत पीत्‍युजेत्‍प र्‌हङ्‌लेनो ङएनो एङ्‌यीमात पीत्‍टीब।”

२२ हुजुलीप्‍चे थेङ्‌चे थेङ्‍यीमाइ जोरी सा फुत्‍पीन्‍जेत्‍ज्‍यीम् सुङ्‌ज्‍यी,

“पबीत्र आत्‍मा कीनो।

२३ खलइ पाप एङ्‍यीमाचे क्षमा पीन्‍ज्‍यी,

हुजुइ पाप क्षमा तस्‍ये मुब,

तर खलइ पाप एङ्‍यीमाचे क्षमा अपीन्‍ज्‍यी,

थेङ्‍यीमाइ पाप क्षमा तस्‍ये अरे।”

येसुतेङ् थोमा

२४ येसु डबमाकी गुङ्‍री ब्‍योन्‍युबे बेलोरी चुङ् ङ्‍य्‍ही डबमान्‍हङ्‍की जउले पङ्‍बे थोमा हुजुरी अरेबल।

२५ होत्‍तज्‍यीम् ल्‍हो-ल्‍हो डबमाचे थेत,

“ङ्‌यीमाचे प्रभुत म्रङ्‌ज्‍यी” पङ्‍ज्‍यीम् स्‍येत्‍ज्‍यी।

तर थोमाचे पङ्‍ज्‍यी,

“ङचे थेङ्‌की फ्‍यारी खील्‍माकी डोप् अम्रङ्‌गदे,

ओसेम् खील्‍माकी डोप्‍री ङइ या जुमी अजङ्‍गदे,

ओसेम् थेङ्‌की रइरी बर्‌चचे ब्‍लोबे डोप्‍री ङइ या अजङ्‍गदेसम्‍म ङ बीस्‍वास् स्‍य्‍हेङ्‌स्‍ये अरे।”

२६ सत गीः लीप्‍चे डबमा देबेएनो दीम्‍न्‍हङ् टीटीबल मुबल।

थोमाएनो थेङ्‍यीमातेङ् बक्‍च्‍य मुबल।

म्रप् दुङ्‍ज्‍यीम् टीटीबे बेलोरीनो येसु थेङ्‌यीमाकी गुङ्‍री म्रङ्‍खजेत्‍ज्‍यीम्,

“एङ्‌यीमात सान्‍ती तखइ!”

बी सुङ्‌ज्‍यी।

२७ हुजु लीप्‍चे येसुचे थोमात सुङ्‌ज्‍यी,

“एइ या जुमी ङइ याकी खील्‍की डोप्‍री जङो,

ओसेम् ङइ रइकी खील्‍की डोप्‍री एइ या जङो।

सङ्‍क थलउ,

तर बीस्‍वास् स्‍य्‍हेङो।”

२८ ओसेम् थोमाचे,

“थेङ् ङइ प्रभुतेङ् ङइ पर्‌मेस्‍वर् य्‍हीन्‍ब!”

पङ्‍ज्‍यी।

२९ ओसेम् येसुचे थोमात सुङ्‌ज्‍यी,

“एचेम् ङत म्रङ्‌ज्‍यीम् बीस्‍वास् स्‍य्‍हेङ्‌बल य्‍हीन्‍ब,

तर ङत अम्रङ्‍मएनो बीस्‍वास् स्‍य्‍हेङ्‌बल य्‍हक्‍को मोलम् यङ्‍बलमा य्‍हीन्‍ब।”

चु छ्‍येःकी उदेस्‍य

३० येसुचे ल्‍हो-ल्‍हो य्‍हक्‍को अचम्‍मइ चीनोमा डबमाकी ङ्‍होन्‍सङ् स्‍य्‍हेङ्‍जेत्‍ज्‍यी,

हुजु चु छ्‍येःरी ब्रीबल अरे।

३१ तर चु तम् ब्रीबल मुब,

होत्‍तज्‍यीम् एङ्‍यीमाचे येसुत मुक्‍ती न्‍हङ्‌बे ख्रीस्‍ट् पर्‌मेस्‍वर्‌की ज य्‍हीन्‍ब पङ्‍ज्‍यीम् बीस्‍वास् स्‍य्‍हेङ्‌खइ,

ओसेम् थेङ्‌त बीस्‍वास् स्‍य्‍हेङ्‌ज्‍यीम् खेमेनो अबेबे जीवन यङ्‍खइ।

येसु डब ङ्‍यीस्‍ज म्रङ्‍खजेत्‍पल

२१

१ हुजु लीप्‍चे येसु देबेएनो तीबेरीयस ग्‍येइ रेइरी डबमाज म्रङ्‍खजेत्‍ज्‍यी।

ओसेम् थेङ्‌चे र्‌हङ्‍त चोले ङोन्‍जेत्‍ज्‍यी।

२ हुजुरी सीमोन पत्रुस,

जउले पङ्‍बे थोमा,

गालील प्रदेस्‍की काना पङ्‍बे ग्‍लारी टीबे नथानेल ओसेम् जब्‍दीयाकी ज ङ्‍य्‍हीतेङ् ल्‍होल्‍होएनो डबमा ङ्‍य्‍ही बक्‍च्‍य मुबल।

३ ओसेम् सीमोन पत्रुसचे र्‌होमात,

“ङम् तर्‌ङ सेत्‍परी ङ्‍यीब” बी पङ्‍ज्‍यी।

ओसेम् ल्‍हो-ल्‍होमाचे थेत,

“ङ्‌यीमाएनो एतेङ् बक्‍च्‍य ङ्‍यीब” बी पङ्‍ज्‍यी।

ओसेम् थेङ्‍यीमा ङ्‌यीज्‍यीम् दोङ्‍गरी क्रेत्‍ज्‍यी,

तर हुजु म्‍हुन थेङ्‌यीमाचे तएनो अस्‍यप्।

४ स्‍य्‍होरी स्‍य्‍हो म्‍हुन्‍चेनो येसु ग्‍येइ यरी रप्‍खजेत्‍ज्‍यी।

तर डबमाचे थेङ् येसुनो बी स्‍येअखम्।

५ ओसेम् येसुचे थेङ्‌यीमात ङ्‌योत्‍जेत्‍ज्‍यी,

“ओ र्‌होमा,

एङ्‍यीमाचे तर्‌ङ गीएनो स्‍यप्‍पल अरे?”

ओसेम् थेङ्‌यीमाचे,

“अरे” बी पङ्‍ज्‍यी।

६ थेङ्‌चे थेङ्‌यीमात,

“ग्‍यङ् दोङ्‍गइ केत्‍पट्‍टीचे ल्‍हीगो,

ओसेम् स्‍यप्‍स्‍ये मुब” बी सुङ्‌ज्‍यी।

ओसेम् थेङ्‌चे सुङ्‌ब र्‌हङ्‌लेनो ल्‍हीब बीसेम् ग्‍यङ् छेङ् अखम्‍ब सम्‍मनो तर्‌ङ स्‍यप्‍ज्‍यी।

७ हुजु लीप्‍चे येसुचे य्‍हक्‍को म्‍होइजेत्‍पे डबचे पत्रुसत,

“थेङ्‍मी प्रभु य्‍हीन्‍ब टीम्” बी पङ्‍ज्‍यी।

चु थ्‍येःब बीसेम् पत्रुसचे र्‌हङ्‌चे येन्‍बे येन् केप्‍परी खीःज्‍यी,

(तलेपङ्‍सम् थेचे लक् स्‍य्‍हेङ्‌बरी येन् प्‍लोक्‍पल मुबल) ओसेम् ग्‍येइ यरी ङ्‌यीबरी ग्‍येन्‍हङ् छ्‍योङ्‍ज्‍यी।

८ ल्‍हो-ल्‍हो डबमा दोङ्‍गरी खज्‍यीम् तर्‌ङचे प्‍लीङ्‍बे ग्‍यङ् छेङ्‌ज्‍यीम् यरी खज्‍यी।

थेङ्‍यीमा स ग्‍यम्‍से य्‍हक्‍को थारीङ्‍मी अरेबल,

सय मीटर गदेकीनो थारीङ् मुबल।

९ ग्‍येइ यरी दोखमम् थेङ्‌यीमाचे मेग्रोरी तर्‌ङतेङ् ग्‍येङ् थेन्‍बल म्रङ्‍ज्‍यी।

१० ओसेम् येसुचे थेङ्‌यीमात,

“एङ्‍यीमाचे चुङ्‌बे तर्‌ङमा न्‍हङ्‍चे चेक् बोउ” बी सुङ्‌ज्‍यी।

११ सीमोन् पत्रुसचे दोङ्‍गरी क्रेत्‍ज्‍यीम् ङ्‍हच्‍छ्‍यङ् ङ्‍हच्‍छ्‍यङ् खल् ङ्‍यीस्‍स्‍यी चुःसोम् तर्‌ङमाचे प्‍लीङ्‍बे ग्‍यङ् ग्‍येइ यरी बज्‍यी।

होले तलेनो ग्‍यङ् अडेः।

१२ येसुचे थेङ्‌यीमात,

“खज्‍यीम् चउ” बी सुङ्‌ज्‍यी।

डबमा न्‍हङ्‌री खल्‍चेएनो,

“थेङ् खल?”

बी ङ्‍योत्‍पे आर् अल,

तलेपङ्‍सम् थेङ्‌यीमाचे थेङ् प्रभुनो य्‍हीन्‍ब बी स्‍येबल मुबल।

१३ येसुचे ग्‍येङ् कीन्‍जेत्‍ज्‍यीम् डबमात न्‍हङ्‍जेत्‍ज्‍यी।

होलेनो तर्‌ङमाएनो न्‍हङ्‍जेत्‍ज्‍यी।

१४ स्‍यीब ग्‍यम्‍से सोजेत्‍ज्‍यीम् थेङ् डबमाज म्रङ्‌खबल चु सोम्‍ख्‍यप्‍कुनो मुबल।

येसुतेङ् पत्रुस

१५ थेङ्‌यीमाचे चब बीसेम् येसुचे सीमोन् पत्रुसत सुङ्‌ज्‍यी,

“युहन्‍नाइ ज सीमोन्,

ता एचे ङत ल्‍हो-ल्‍हो डबमाचे म्‍होइब बीम य्‍हक्‍को म्‍होइब?”

थेचे पङ्‍ज्‍यी,

“य्‍हीन्‍ब प्रभु,

थेङ्‌चे खेम्‍जेत्‍प,

ङ थेङ्‌त य्‍हक्‍को म्‍होइब।”

येसुचे थेत सुङ्‌ज्‍यी,

“होलेपङ्‌सम् ङइ ग्‍यु कोलमात ख्‍वाको।”

१६ ओसेम् येसुचे पत्रुसत ङ्‍य्‍हीप्‍ख्‍यप्‍कुनो,

“ओ युहन्‍नाइ ज,

एचे ङत देमेन्‍नो म्‍होइब?”

बी ङ्‌योत्‍जेत्‍ज्‍यी।

ओसेम् पत्रुसचे,

“प्रभु,

थेङ्‌चे खेम्‍जेत्‍प,

ङ थेङ्‌त म्‍होइब” बी पङ्‍ज्‍यी।

ओसेम् येसुचे थेत,

“होलेपङ्‌सम् ङइ ग्‍युमाकी स्‍य्‍हप्‍तो स्‍य्‍हेङो” बी सुङ्‌ज्‍यी।

१७ ओसेम् येसुचे पत्रुसत सोम्‍ख्‍यप्‍कुनो ङ्‌योत्‍जेत्‍ज्‍यी,

“युहन्‍नाइ ज सीमोन,

एचे ङत म्‍होइब?”

येसुचे थेत सोम्‍ख्‍यप्‍कुनो “ता एचे ङत म्‍होइब?”

बी ङ्‍योत्‍जेत्‍पल तज्‍यीम् पत्रुस दुखी तज्‍यी।

ओसेम् थेचे येसुत पङ्‍ज्‍यी,

“य्‍हीन्‍ब प्रभु,

थेङ्‌चे जम्‍मनो तम्‍मा खेम्‍जेत्‍प,

ओसेम् ङचे थेङ्‌त म्‍होइब पङ्‍बे तमएनो थेङ्‌चे खेम्‍जेत्‍प।”

ओसेम् येसुचे पत्रुसत सुङ्‌ज्‍यी,

“होले पङ्‌सम् ङइ ग्‍युमात ख्‍वाको।

१८ ङ एत देमेन्‍नो पङ्‍ब,

ए ब्‍योन्‍की बेलोरी र्‌हङ्‌की गोइल र्‌हङ्‌नो येन्‍ब,

ओसेम् खन ङ्‍यीइ म्‍हेन्‍ज्‍यी हुजुरी ङ्‍यीब मुबल।

तर ए ख्‍येक्‍प तब बीसेम् एचे र्‌हङ्‌की या स्‍यल् लस्‍ये मुब,

ओसेम् ल्‍हो-ल्‍होचे गोइल येन्‍पीन्‍ज्‍यीम् ए खन ङ्‍यीइ अम्‍हेन्‍ज्‍यी हुजुरी बोर्‌स्‍ये मुब।”

१९ येसुचे चु तम् ग्‍यम्‍से पर्‌मेस्‍वर्‌की महीमाकी लागीरी पत्रुस खले स्‍यीस्‍ये मुब पङ्‍बे तम् स्‍येत्‍जेत्‍पल मुबल।

हुजुलीप्‍चे येसुचे पत्रुसत,

“ङइ लीप्‍चे ब्रउ” बी सुङ्‌ज्‍यी।

येसुचे म्‍होइजेत्‍पे डब

२० पत्रुसचे दोःज्‍यीम् च्‍यामम् येसुचे म्‍होइजेत्‍पे डब लीप्-लीप् खटीबल म्रङ्‍ज्‍यी।

(ङ्‍येस्‍येइ स्‍य्हेब सोल्‍बे बेलोरी थेचे येसुइ कुत्‍तोरी य्‍होर्‌ले टीज्‍यीम्,

“प्रभु थेङ्‌त चुङ्‍न लपीन्‍स्‍येकी म्‍ही खल?”

बी ङ्‌योत्‍पल मुबल।)

२१ थेत म्रङ्‌ब बीसेम् पत्रुसचे येसुत,

“प्रभु,

थेतम् ता तस्‍ये मुब?”

बी ङ्‌योत्‍ज्‍यी।

२२ येसुचे पत्रुसत सुङ्‌ज्‍यी,

“ङ अयु गदेसम्‍म थे सोटीखइ पङ्‍बे सेम् ङल मुलेएनो एत ता तोज्‍यी स्‍यीम्?

एमी ङइ लीप्‍चे ब्रउ।”

२३ येसुचे सुङ्‍बे चु फ्रोइचे लज्‍यीम् हुजु डब स्‍यीस्‍ये अरे बी येसुइ ल्‍हो-ल्‍हो डबमाकी गुङ्‍री तम् ठम्‍ज्‍यी।

येसुचे थे स्‍यीस्‍ये अरे बी सुङ्‍बलम् अय्‍हीन्‍बल मुबल।

तर,

“ङ अयु गदेसम्‍म थे सोटीखइ पङ्‍बे सेम् ङल मुलेएनो एत ता तोज्‍यी स्‍यीम्?”

बी सुङ्‌बल मुबल।

२४ हुजु जम्‍मनो तम्‍मा म्रङ्‌बतेङ् थ्‍येःबे डब चुनो य्‍हीन्‍ब,

थेचेनो चु तम्‍मा ब्रीबल मुब।

ओसेम् थेचे स्‍येत्‍पे जम्‍मनो तम्‍मा देमेन् य्‍हीन्‍ब बी ङ्‍य्‍हङ्‍माचे स्‍येःब।

बुत्‍पल

२५ येसुचे ल्‍होल्‍होएनो य्‍हक्‍को लक्‍मा स्‍य्‍हेङ्‌जेत्‍पल मुब।

हुजु जम्‍मनो लक्‍मा गीःगीःले ब्रीज्‍यी पङ्‌सम् हुजु ब्रीबे छ्‍येःमा चु जम्‍बुलीङ्‍रीनो अवङ्‍ल।

प्रेरीतमाकी

लक्

छ्‍येःकी परीचय

चु छ्‍येः लुका पङ्‍बे म्‍हीचे ब्रीबल य्‍हीन्‍ब।

चु छ्‍येःरीएनो लुकाचे ज्‍यबे सम्‍तर्‌की बारेरी ब्रीस्‍यीनो टीबल यङ्‍ब।

चु छ्‍येःकी उदेस्‍यम् येसुइ ङोन्‍ग्‍यम्‍की डबमाचे खले पबीत्र आत्‍माइ अगुवाइ यङ्‌ज्‍यी,

ओसेम् थेङ्‌यीमाचे “यरुसलेम्‍तेङ् यहुदीया ओसेम् सामरीयाकी जम्‍म प्रदेस्‍मारी ओसेम् जम्‍बुलीङ्‌की कुन-कुन सम्‍मनो” (१:८) खले थेङ्‌की ज्‍यबे सम्‍तर् ठम्‍ज्‍यी बी स्‍येत्‍प य्‍हीन्‍ब।

चुमी ख्रीस्‍टीयन् बीस्‍वासकी प्रचार यहुदी म्‍हीमा ग्‍यम्‍से ठम्‍ज्‍यीम् जम्‍बुलीङ्‌की जम्‍म म्‍हीमाचे बीस्‍वास् स्‍य्‍हेङ्‌बे तम् य्‍हीन्‍ब।

प्रेरीतमाकी लक्‍त बो सोम्‍ले जुब खम्‍बः १) येसु स्‍वर्‌ग स्‍येःजेत्‍प बीसेम् यरुसलेमरी तीप्‍पे ख्रीस्‍टीयन् तम्‍मा;

२) यहुदीयाकी ल्‍हो-ल्‍हो ग्‍लामारी प्रचार् स्‍य्‍हेङ्‌बल;

३) भुमध्‍य सागरकी रेइ-रेइकी य्‍हुल्‍मातेङ् रोम् सम्‍मनो प्रचार स्‍य्‍हेङ्‌बल।

चु छ्‍येःकी ङ्‍हच्‍छ्‍यङ् तम्‍मी पबीत्र आत्‍माइ लक् य्‍हीन्‍ब।

थेङ् पेन्‍तीकोस्‍की दीन्‍री यरुसलेमरी बीस्‍वासीमाज सक्‍ती यङ्‌ज्‍यीम् दोखजेत्‍प,

मन्‍डलीतेङ् अगुवामात चु छ्‍येःरी मुबे तम्‍मारी अगुवाइ स्‍य्‍हेङ्‌जेत्‍प,

ओसेम् थेङ्‌यीमात बीस्‍वास्‍री कोङ्‍नलजेत्‍प।

चु छ्‍येःरी ब्रीबे तम्‍माचे बीस्‍वासीमाकी जीवनतेङ् थेङ्‌यीमाकी सङगतीरी हुजु सम्‍तरकी सक्‍ती खतेब मुबल पङ्‍ज्‍यीम् ङोन्‍ब।

चु छ्‍येः न्‍हङ्‌री मुबे तम्‍मा

साक्षीइ लागीरी छ्‍येःबल १:१-२६

क) येसुचे ज्‍युःरी कुल्‍जेत्‍पे तम्‍तेङ् स्‍य्‍हेङ्‌जेत्‍पे बाचा १:१-१४

ख) यहुदाकी देब्‍री दम्‍बे म्‍ही १:१५-२६

यरुसलेमरी साक्षी २:१-८:३

यहुदीयातेङ्‌ सामरीयारी साक्षी ८:४-१२:२५

पावलकी प्रचार १३:१-२८:३१

क) पहीलो प्रचार यात्रा १३:१-१४:२८

ख) यरुसलेमरी तबे सम्‍मेलन १५:१-३५

ग) दोस्रो प्रचार यात्रा १५:३६-१८:२२

घ) तेस्रो प्रचार यात्रा १८:२३-२१:१६

ङ) यरुसलेम्‍तेङ्,

कैसरीया ओसेम् रोम्‍री पावलत च्‍युप्‍पल २१:१७-२८:३१

प्रेरीतमाकी

लक्

पर्‌मेस्‍वर्‌चे पबीत्र आत्‍मा न्‍हङ्‌ल बी सुङ्‍बे बाचा

१

१ लस्‍सो दाबो थीयोफीलस,

येसुचे लक् तीप्जेत्‍प य्‍हङ्‍स्‍ये थेङ्‌चे स्‍य्‍हेङ्‌जेत्‍पलतेङ् लोप्‍जेत्‍पे जम्‍मनो तम्‍माकी बारेरी ङचे ङइ ङोन्‍ग्‍यम्‍की छ्‌येरीa ब्रीज्‍यीन्‍बल मुब।

२ येसु स्‍वर्‌गरी अनोम्‍गदे सम्‍म र्‌हङ्‌चेनो दम्‍जेत्‍पे प्रेरीतमात पबीत्र आत्‍माइ सक्‍ती ग्‍यम्‍से थेङ्‌यीमाचे स्‍य्‍हेङ्‌थोबे लक्‍मा कुल्‍जेत्‍ज्‍यी।

३ येसुचे र्‌हङ् स्‍यीज्‍यीम् लीक्‍यम् सोबल मुब बी य्‍हक्‍को तम्‍मा ग्‍यम्‍से ङोन्‍जेत्‍ज्‍यी।

थेङ् दीन् खल् ङ्‍य्‍हीसम्‍म प्रेरीतमाज य्‍हक्‍को ख्‍यप् म्रङ्‌ज्‍यी,

ओसेम् थेङ्‌चे थेङ्‌यीमात पर्‌मेस्‍वर्‌की य्‍हुल्‍की बारेरी स्‍येत्‍जेत्‍ज्‍यी।

४ तीरेत् येसु प्रेरीतमातेङ् स्‍य्‍हुज्‍यीम् स्‍य्हेब सोल्‍टीबे बेलोरी थेङ्‌यीमात कुल्‍जेत्‍ज्‍यी,

“एङ्‌यीमात पर्‌मेस्‍वर् अपचे न्‍हङ्‌ल बी बाचा स्‍य्‍हेङ्‍जेत्‍पे पबीत्र आत्‍मा अय्‍हङ्‍गदे यरुसलेम् ख्‍लेथेन्‍ज्‍यीम् थय्‍हरो,

तर ब्रेन्‍ज्‍यीम् टीउ,

हुजुइ बारेरी ङचे एङ्‌यीमात ङोन्‍नो स्‍येत्‍ज्‍यीन्‍बल मुब।

५ तलेपङ्‍सम् युहन्‍नाचे यी ग्‍यम्‍से बप्‍तीस्‍मा पीन्‍ज्‍यी,

तर देरे तोव दीन्‍री एङ्‍यीमा पबीत्र आत्‍मा ग्‍यम्‍से बप्‍तीस्‍मा तस्‍ये मुब।”

येसु स्‍वर्‌गरी नोम्‍जेत्‍पल

६ हुजु लीप्‍चे प्रेरीतमा र्‌हुब तज्‍यीम् येसुत,

“प्रभु,

थेङ्‌चे चु बेलोरीनो इस्राएल य्‍हुल्‍त दोःज्‍यीम् छार् स्‍य्‍हेङ्‌ब छ्‍येबल य्‍हीन्‍ब?”

बी ङ्‌योत्‍ज्‍यी।

७ येसुचे थेङ्‌यीमात सुङ्‌ज्‍यी,

“पर्‌मेस्‍वर् अपचेनो र्‌हङ्‌की अधीकार् ग्‍यम्‍चेनो बेलो तेत् लजेत्‍पल मुब।

हुजु बेलो खेम तस्‍ये बी स्‍येःब म्‍हइब एङ्‌यीमाकी लक् अय्‍हीन्।

८ तर पबीत्र आत्‍मा एङ्‌यीमाइ जोरी ब्‍योन्‍युब बीसेम् एङ्‍यीमाचे सक्‍ती यङ्‍स्‍ये मुब।

ओसेम् एङ्‌यीमाचे यरुसलेम य्‍हङ्‍स्‍ये यहुदीयातेङ्‌ सामरीयाकी जम्‍मा ग्‍लामारी ओसेम् जम्‍बुलीङ्‌की कुन-कुन सम्‍मनो ङइ बारेरी स्‍येत्‍स्‍ये मुब।”

९ येसुचे चोले सुङ्‍जेत्‍प बीसेम् च्‍यान-च्‍याननो थेङ्‌त नम्‍तीङ् कोत्‍बोर्‌ज्‍यीम् मुक्‍पचे उप्‍ज्‍यी,

ओसेम् थेङ्‌यीमाचे थेङ्‌त अम्रङ्।

१० थेङ्‌यीमाचे नम्‍तीङ् च्‍याटीबे बेलोरीनो तर्-तर्‌पे येन् येन्‍बे म्‍ही ङ्‍य्‍ही थेङ्‍यीमाइ ङोन्‍री रप्‍ज्‍यी।

११ ओसेम् हुजु म्‍ही ङ्‍य्‍हीचे पङ्‍ज्‍यी,

“गालील्‍की म्‍हीमा,

तले एङ्‍यीमा रप्‍ज्‍यीम् नम्‍तीङ् च्‍याटीब?

थेङ् एङ्‍यीमा ग्‍यम्‍से स्‍वर्‌गरी नोम्‍जेत्‍पल मुब।

एङ्‍यीमाचे थेङ्‌त स्‍वर्‌गरी नोम्‍जेत्‍पल म्रङ्‌ब र्‌हङ्‌लेनो तीरेत् थेङ् देबेएनो दोःज्‍यीम् ब्‍योन्‍युस्‍ये मुब।”

यहुदाकी ग्‍लारी ल्‍हो-ल्‍हो डब दम्‍बल

१२ हुजुलीप्‍चे थेङ्‍यीमा जैतुन पङ्‍बे गङ्‌चे यरुसलेम्‍री दोःय्‍हर्‌ज्‍यी।

हुजु गङ् यरुसलेम्‍चे कीलो मीटर गीगदे थारीङ् मुबल।

१३ सहर्‌री दोःब बीसेम् थेङ्‍यीमा टीबे दीम्‍की तलजोइ कोठरी ङ्‍यीज्‍यी।

हुजुरी र्‌हुब तबलामा न्‍हङ्‌री पत्रुस,

युहन्‍ना,

याकुब,

आन्‍द्रीयस्,

फीलीप,

थोमा,

बारथोलोमाइ,

मत्‍ती,

अल्‍फायसकी ज याकुबतेङ् र्‌हङ्‌की य्‍हुल्‍त म्‍होइबे सीमोन ओसेम् याकुबकी ज यहुदा मुबल।

१४ थेङ्‍यीमा डेत्-डेत् अमकोलमातेङ् येसुइ अम मरीयम् ओसेम् थेङ्‌की अलेमातेङ् र्‌हुब तज्‍यीम् सेम् गी तज्‍यीम् प्रार्‌थना स्‍य्‍हेङ्‍स्‍यीनो टीब मुबल।

१५ तीरेत् हुजुरी प्रभुत बीस्‍वास् लबे म्‍हीमा खल् डुः गदे र्‌हुब तज्‍यी।

ओसेम् पत्रुसचे थेङ्‍यीमाइ ङोन्‍ग्‍यम् रप्‍ज्‍यीम् पङ्‍ज्‍यी,

१६ “र्‌होमा,

धर्‌मइ छ्‍येःरी येसुत चुङ्‌बे म्‍हीमाकी अगुवा यहुदाकी बारेरी दाऊद ग्‍यल्‍बोचे पबीत्र आत्‍मा ग्‍यम्‍से य्‍हक्‍को बेलो ङोन्‍ग्‍यम्‍नो पङ्‍बल मुबल।

हुजु तम् टोप् तनोथोब मुबल।

१७ यहुदाएनो ङ्‍यीमान्‍हङ्‍की गी मुबल।

ओसेम् ङ्‌यीमाचे र्‌हङ्‌लेनो प्रभुइ लक् स्‍य्‍हेङ्‌बे लागीरी दम्‍बल मुबल।”

१८ यहुदाचे अज्‍यबे लक् स्‍य्‍हेङ्‌ज्‍यीम् यङ्‌बे टङचे म्रङ् गी ग्‍लुज्‍यी।

हुजु म्रङ्‌री थे क्र पीक्‍चुले तइज्‍यीम् स्‍यीज्‍यी।

ओसेम् थेइ फो थीज्‍यीम् ग्रुङ्‍माएनो पकचे डोङ्‍ज्‍यी।

१९ हुजु तम् यरुसलेम्‍की जम्‍मनो म्‍हीमाचे स्‍येःज्‍यी।

ओसेम् थेङ्‌यीमाचे र्‌हङ्‌की ग्‍योत्‍रीनो हुजु म्रङकी मीन् “आखेल्‍दामा” थेन्‍ज्‍यी।

(आखेल्‍दामा पङ्‍बलम् काइ म्रङ् य्‍हीन्‍ब।)

२० पत्रुसचे देबेनो पङ्‍ज्‍यी,

“व्‍हइकी छ्‍येःरी चोले ब्रीबल मुब।

‘थेइ दीम् र्‌हुल्‍खइ,

हुजुरी खलेएनो अटीखइ।’

ओसेम् चोलेएनो ब्रीबल मुब,

‘थेचे स्‍य्‍हेङ्‌बे लक्‍की ग्‍लारी ल्‍हो-ल्‍होत थेन्‍खइ।’

२१-२२ “होत्‍तज्‍यीम् यहुदाकी ग्‍लारी ङ्‍य्‍हङ्तेङ् बक्‍च्‍य मुबलमा न्‍हङ्‌री येसु स्‍यीब ग्‍यम्‍चे सोबल म्रङ्‌बल गीत दम्‍थोबल मुब।

थेम् बप्‍तीस्‍मा पीन्‍बे युहन्‍नाइ बेलो य्‍हङ्‍से येसु ख्रीस्‍ट् ङ्‍य्‍हङ्तेङ् बक्‍च्‍य चब थुङ्‌बतेङ् ब्रबे बेलो,

ओसेम् थेङ् स्‍वर्‌गरी नोम्‍बे बेलोसम्‍म ङ्‍य्‍हङ्‍मातेङ् बक्‍च्‍य मुबल तथोब।”

२३ होत्‍तज्‍यीम् थेङ्‌यीमाचे म्‍ही ङ्‌य्‍हीकी मीन् पीन्‍ज्‍यी।

थेङ्‌य्‍हीइ मीन् गीःल बारसाबास पङ्‍बे योसेफ (थेत युस्‍तस्‍एनो पङ्‌ब मुबल) ओसेम् गीःबलम् मतीयास मुबल।

२४-२५ हुजु लीप्‍चे थेङ्‌यीमाचे चोले प्रार्‌थना स्‍य्‍हेङ्‌ज्‍यी,

“प्रभु,

थेङ्‌चे जम्‍मा म्‍हीइ सेम् खेम्‍जेत्‍प।

होत्‍तज्‍यीम् चु ङ्‌ही न्‍हङ्‌री खल्‍त थेङ्‌चे यहुदाकी देब्‍री प्रेरीत् तज्‍यीम् लक् स्‍य्‍हेङ्‌बरी दम्‍जेत्‍पल मुब,

हुजु ङ्‌यीमात ङोन्‍जेतो।

तलेपङ्‍सम् यहुदाचेमी थेचे स्‍य्‍हेङ्‌बे लक् ख्‍लेथेन्‍ज्‍यी।

ओसेम् थे स्‍यीज्‍यीम् थेत जेःबे ग्‍लारीनो ङ्‍यीज्‍यी।”

२६ हुजु लीप्‍चे थेङ्‌य्‍हीइ मीन्‍री चीठ्‍ठा युज्‍यी।

चीठ्‍ठा मतीयासकी मीन्‍री पार्‌तीज्‍यी।

ओसेम् थे चुख्रीत् प्रेरीतमातेङ् दोङ्‍ज्‍यी।

a 

१:१ ङोन्‍ग्‍यम्‍की छ्‌येरी ङोन्‍ग्‍यम्‍की छ्‍ये पङ्‍बलम् लुकाकी छ्‍ये य्‍हीम्‍ब।

पबीत्र आत्‍मा ब्‍योन्‍युबल

२

१ पेन्‍तीकोस्a पङ्‍बे पर्‌बइ दीन्‍री येसुत बीस्‍वास् स्‍य्‍हेङ्‌बे म्‍हीमा जम्‍मनो तीत्‍छङ् र्‌हुब तबल मुबल।

२ ओसेम् तीक्‍कुरीनो स्‍वर्‌ग ग्‍यम्‍से लाबलुङ् स्‍यङ्‍ब र्‌हङ्‍बे केत् युज्‍यी।

हुजु केत् थेङ्‍यीमा टीबे दीम्‍की जम्‍मनो ग्‍लारी थ्‍येःज्‍यी।

३ हुजु बेलोरीनो थेङ्‌यीमाचे लेमा र्‌हङ्‌बे मे ल्‍हम् म्रङ्‌ज्‍यी,

ओसेम् हुजु मे ल्‍हम् प्रज्‍यीम् हुजुरी मुबे जम्‍म म्‍हीमाइ जोरी टीज्‍यी।

४ ओसेम् थेङ्‍यीमा जम्‍मनो पबीत्र आत्‍माचे प्‍लीङ्ज्‍यी।

थेङ्‌यीमात पबीत्र आत्‍माचे ल्‍हो-ल्‍हो ग्‍योत्‍मा पङ्‍ब खम्‍न लब र्‌हङ्‌लेनो पङ्‌ब तीप्‍ज्‍यी।

५ हुजु बेलोरी पर्‌मेस्‍वर्‌त तेन्‍बे यहुदीमा जम्‍बुलीङ्‌की जम्‍मनो य्‍हुल्‍मा ग्‍यम्‍से यरुसलेमरी खज्‍यीम् टीबल मुबल।

६ चोतेबे केत् थ्‍येःब बीसेम् हुजुरी य्‍हक्‍को म्‍हीमा र्‌हुब् तज्‍यी।

ओसेम् थेङ्‍यीमा जम्‍मनो तेङेन् तज्‍यी,

तलेपङ्‍सम् येसुत बीस्‍वास् स्‍य्‍हेङ्‌बलमा जम्‍मचे र्‌हङ्-र्‌हङ्‍की ग्‍योत् पङ्‍टीब थ्‍येःज्‍यी।

७ ओसेम् थेङ्‍यीमा य्‍हक्‍को तेङेन् तज्‍यीम् पङ्‍ज्‍यी,

“चु तम् पङ्‍टीबलमा गालील प्रदेस्‍की म्‍हीमा अय्‍हीनो स्‍यीम्?

८ थेङ्‍यीमा जम्‍मचे ङ्‌य्‍हङ्‌माकी र्‌हङ्‌की ग्‍योत्‍री तम् पङ्‍टीबल ङ्‍य्‍हङ्‍माचे खले थ्‍येःब?

९ ङ्‍य्‍हङ्‍मा पार्‌थीइ म्‍हीमा,

मादीइ म्‍हीमा,

एलामीइ म्‍हीमा,

मेसोपोटामीयाकी म्‍हीमा,

यहुदीया प्रदेस्‍की म्‍हीमा,

कापाडोकीया प्रदेस्‍की म्‍हीमा,

पोन्‍टस प्रदेस्‍की म्‍हीमा,

एसीया प्रदेस्‍की म्‍हीमा,

१० फ्रीगीया प्रदेस्‍की म्‍हीमा,

पामफीलीया प्रदेस्‍की म्‍हीमा,

ओसेम् मीस्र य्‍हुल्‍की म्‍हीमातेङ् लीबीया य्‍हुल्‍की कुरेनी सहर्‌की रेइ-रेइकी प्रदेस्‍माकी म्‍हीमा ओसेम् रोम् सहर्‌चे खबे

११ यहुदीतेङ् यहुदी धर्‌म म्‍हन्‍दीबे म्‍हीमा,

ओसेम् क्रेटतेङ् अरब् य्‍हुल्‍चे खबे म्‍हीमा य्‍हीन्‍ब।

ओसेम् थेङ्‌यीमाचे ङ्‌य्‍हङ्‌माकी र्‌हङ्‌की ग्‍योत्‍रीनो पर्‌मेस्‍वर्‌की ङ्‍हच्‍छ्‌यङ् लक्‍माकी बारेरी तम् पङ्‍टीबल ङ्‍य्‍हङ्‍माचे थ्‍येःटीब मुब।”

१२ चोले थेङ्‌यीमा जम्‍मनो तेङेन् तज्‍यीम् थोम्‍ज्‍यी।

ओसेम् र्‌हङ्-र्‌हङ्‌न्‍हङ्‌रीनो गीःचे गीःत,

“चुइ अर्‌थ ता?”

बी ङ्‌योत्‍ज्‍यी।

१३ तर ल्‍हो-ल्‍होमाचेम् ङ्‍येत्‍ज्‍यीम्,

“थेङ्‍यीमा अङ्‍गुर्‌की छार् नीङ्‍गुचे ङ्‍य्‍हेबल मुब” बी पङ्‍ज्‍यी।

पत्रुसचे म्‍हीमात गोनलबल

१४ तर पत्रुस चुख्रीत प्रेरीतमातेङ् बक्‍च्‍य रप्‍ज्‍यीम् ङ्‍हच्‍छ्‍यङ् केत् तेत्‍ज्‍यीम् पङ्‍ज्‍यी,

“यहुदीयाकी म्‍हीमातेङ् यरुसलेम्‍री टीबे म्‍हीमा,

ङ एङ्‌यीमात चु ता तटीबल बी स्‍येत्‍स्‍ये मुब,

ङइ तम् ङ्‍येन्‍जेतो।

१५ तलेपङ्‍सम् एङ्‍यीमाचे म्‍हेन्‍ब र्‌हङ्‌ले थेङ्‍यीमा ङ्‍य्‍हेबल अय्‍हीन्।

स्‍य्‍होरी नौ बजेनो खल्‍चेएनो अङ्‍गुर्‌की नीङ्‍गु ङ्‍य्‍हेनले अथुङ्।

१६ तर चु तम्‍मा तस्‍ये मुब बी योएल अगम्‍बक्‍तचे ब्रीबे छ्‍येरी ब्रीबल मुबल-

१७ पर्‌मेस्‍वर्‌चे सुङ्‍जेत्‍प,

‘ज्‍युकी दीन्‍मारी ङ ङइ आत्‍मा जम्‍म म्‍हीमाइ जोरी पीत्‍युस्‍ये मुब,

ओसेम् एङ्‌यीमाकी ज-जमेमाचे अगम्बानी पङ्‌स्‍ये मुब

एङ्‌यीमाकी ठीटमाचे दर्‌सन म्रङ्‌स्‍ये मुब,

ओसेम् एङ्‌यीमाकी म्‍हेमेमाचे म्‍हङ्‌मा म्रङ्‌स्‍ये मुब।

१८ हुजु दीन्‍मारी ङइ स्‍य्‍हप्‍तो स्‍य्‍हेङ्‌बे अमकोलमातेङ् अपकोलमातएनो ङ ङइ आत्‍मा पीत्‍युस्‍ये मुब

ओसेम् थेङ्‌यीमाचे अगम्बानी पङ्‌स्‍ये मुब।

१९ ङचे नम्‍तीङ् मुरी तेङेन्‍की चीनोमा ङोन्‍स्‍ये मुब,

ओसेम् दुङ्‌री जम्‍बुलीङ्‌री तेङेन्‍की लक्‍मा स्‍य्‍हेङ्‌स्‍ये मुब।

हुजुमा का,

मेतेङ् मीङ्‍गुइ बोन् तस्‍ये मुब।

२० प्रभु ब्‍योन्‍युस्‍येकी महीमीत दीन् खब बीम ङोन्‍ग्‍यम्

दीनी म्‍हुन्‍दुङ् तस्‍ये मुब ओसेम् लनी का र्‌हङबे वल तस्‍ये मुब।

२१ ओसेम् परमप्रभुइ छेन्‍री थर्‌नलपीनो पङ्‍बलमा थर्‌स्‍ये मुब।’

२२ “ओ इस्राएलकी म्‍हीमा एङ्‍यीमाचे चु तम्‍एनो ङ्‌येनो।

पर्‌मेस्‍वर्‌चे येसु ग्‍यम्‍से एङ्‌यीमाकी गुङ्‍री ङ्‍हच्‍छ्‍यङ्-ङ्‍हच्‍छ्‍यङ् लक्‍माकी तेङेन्‍की चीनोमा ङोन्‍जेत्‍पल एङ्‌यीमाचे स्‍येबलनो मुब।

हुजु चीनोमा ग्‍यम्सेनो नासरतकी येसुत पर्‌मेस्‍वर्‌चेनो पीत्‍युजेत्‍पल य्‍हीन्‍ब बी ङोन्‍बल मुब।

२३ पर्‌मेस्‍वर्‌चे र्‌हङ्‌चे थुः लजेत्‍पतेङ् ङोन्‍ग्‍यम्‍नो खेम्‍जेत्‍प अनुसार् येसुत एङ्‌यीमाकी यारी न्‍हङ्‍जेत्‍ज्‍यी।

ओसेम् एङ्‍यीमाचे येसुत यहुदी अय्‍हीन्‍बे म्‍हीमाकी यारी सोप्‍तीज्‍यीम् क्रुस्‍री च्‍योज्‍यीम् सेत्‍पुङ्‌ज्‍यी।”

२४ “तर पर्‌मेस्‍वर्‌चे येसुत स्‍यीब ग्‍यम्‍से सोनलजेत्‍ज्‍यी।

तलेपङ्‍सम् येसुत स्‍यीबे सक्‍तीचे स्‍यीबलम् स्‍यीबनो लब अखम्‍ब मुबल।

२५ दाऊद ग्‍यल्‍बोचेएनो थेङ्‌की बारेरी चोले पङ्‍बल मुबल-

‘ङचे प्रभुत खेम पङ्‌लेनो ङइ ङोन्‍री म्रङ्‌ज्‍यी,

ङ य्‍हङ्‌य्‍होङ् तस्‍ये अरे,

तलेपङ्‍सम् थेङ् ङइ केत्‍पट्‍टीचे स्‍य्‍हुबल मुब।

२६ होत्‍तज्‍यीम् ङ सेम् य्‍हङ्‌सेनो तङ्‍बल मुब।

ओसेम् ङइ सुङ् ग्‍यम्‍से प्रभुत तोप्‍प।

ओसेम् ङत देमेन्‍नो था मुब,

थेङ्‌चे ङइ ल्‍हीत देबेएनो सोनलजेत्‍स्ये मुब।

२७ तलेपङ्‍सम् थेङ्‌चे ङत स्‍यीबलमा टीबे ग्‍लारी ख्‍लेथेन्‍स्‍ये अरे,

ओसेम् थेङ्‌चे थेङ्‌की पबीत्र म्‍हीइ

ल्‍हीत दुर्‌सरी क्रम्‍पुङ्‍जेत्‍स्‍ये अरे।

२८ थेङ्‌चे ङत जीवन्‍की ग्‍यम् ङोन्‍जेत्‍पल मुब।

ओसेम् थेङ् ङतेङ् बक्‍च्‍य तज्‍यीम् ङत य्‍हक्‍को तङ्‍नलजेत्स्‍ये मुब।’

२९ “ङइ अज्‍यो-अलेमा,

ङ एङ्‌यीमात ङ्‍य्‍हङ्‍की म्‍हेमे दाऊदकी बारेरी देमेन्‍नो पङ्‍ब,

म्‍हेमे दाऊद स्‍यीज्‍यी ओसेम् थेइ ल्‍ही दुर्‌सरी थेन्‍ज्‍यी।

हुजु दुर्‌स दबम् सम्‍मनो ङ्‍य्‍हङ्‍माइ रेइक्‍योर् मुब।

३० तर दाऊद अगम्‍बक्‍त तबल तज्‍यीम् पर्‌मेस्‍वर्‌चे थेइ सन्‍तान न्‍हङ्‍चेनो गीःत थेइ ठीःरी थेन्‍जेत्स्‍ये मुब बी सपथ स्‍य्‍हेङ्‌बल थेत था मुबल।

३१ पर्‌मेस्‍वर्‌चे लीक्‍यम् स्‍य्‍हेङ्‍जेत्‍स्‍येकी लक् दाऊदचे ङोन्‍ग्‍यम्‍नो म्रङ्‌बल मुबल।

होत्‍तज्‍यीम् थेचे मुक्‍ती न्‍हङ्‌बे ख्रीस्‍ट्‍की बारेरी चोले पङ्‍बल मुब,

‘थेङ्‌त स्‍यीबलमा मुबे ग्‍लारी ख्‍लेथेन्‍स्‍ये अरे।

ओसेम् थेङ्‌की ल्‍ही क्रम्‍पुङ्‍स्‍येएनो अरे।’

३२ “ओसेम् येसुत पर्‌मेस्‍वर्‌चे सोनलजेत्‍ज्‍यी,

चु तम् म्रङ्‌बल ङ्‌यीमा जम्‍मनो य्‍हीन्‍ब।

३३ पर्‌मेस्‍वर् अपचे येसुत स्‍हेस न्‍हङ्‌ज्‍यीम् थेङ्‌की केत्‍पट्‍टीचे थेन्‍जेत्‍ज्‍यी।

ओसेम् र्‌हङ्‌चे स्‍य्‍हेङ्‌जेत्‍पे बाचा अनुसार येसुत पबीत्र आत्‍मा न्‍हङ्‍जेत्‍ज्‍यी।

येसुचे हुजु पबीत्र आत्‍मा ङ्‌य्‍हङ्‌मात पीत्‍युजेत्‍पल मुब,

तीन्‍हम्‍स्‍यो एङ्‍यीमाचे म्रङ्‌बतेङ् थ्‍येःबे चु तम्‍मा हुजुनो य्‍हीन्‍ब।

३४ तलेपङ्‍सम् दाऊद र्‌हङ् स्‍वर्‌गरी अङ्‍य्‍हीलेनो चोले पङ्‍ज्‍यी

परमप्रभुचे ङइ प्रभुत सुङ्‌ज्‍यी,

‘ए ङइ केत् या पट्‍टीचे टीउ,

३५ ङचे एइ सत्रुमात

एइ कङ् थीङ्‍री अथेन्‍गदे।’

३६ “होत्‍तज्‍यीम् इस्रएलकी जम्‍मा म्‍हीमाचे चु तम् स्‍येःनोथोब- एङ्‍यीमाचे क्रुस्‍री च्‍योज्‍यीम् सेत्‍पे येसुतनो पर्‌मेस्‍वर्‌चे प्रभुतेङ् मुक्‍ती न्‍हङ्‌बे ख्रीस्‍ट् ङ्‌हीनो स्‍य्‍हेङ्‍जेत्‍ज्‍यी।”

३७ पत्रुसचे पङ्‍बे चु तम् थ्‍येःज्‍यीम् थेङ्‌यीमाकी सेम्‍री य्‍हक्‍को दुख तज्‍यी।

ओसेम् थेङ्‌यीमाचे पत्रुसतेङ् ल्‍हो-ल्‍हो प्रेरीतमात,

“अज्‍यो-अलेमा,

देरेम् ङ्‌यीमाचे तालथोब?”

पङ्‍ज्‍यीम् ङ्‌योत्‍ज्‍यी।

३८ ओसेम् पत्रुसचे थेङ्‌यीमात पङ्‍ज्‍यी,

“देरेम् एङ्‍यीमा जम्‍मचेनो र्‌हङ्-र्‌हङ्‍की पापमाकी क्षमाकी लागीरी पस्‍चताप स्‍य्‍हेङो ओसेम् येसु ख्रीस्‍ट्‍की छेन्‍री बप्‍तीस्‍मा कीनो।

ओसेम् एङ्‍यीमाचे पबीत्र आत्‍माइ बक्सीस् यङ्‍स्‍ये मुब।

३९ चु बाचाम् एङ्‌यीमातेङ् एङ्‌यीमाइ कोलमाकी लागीरी य्‍हीन्‍ब।

ओसेम् प्रभु पर्‌मेस्‍वर्‌चे ङ्‌होत्‍जेत्‍पे थारीङ्-थारीङ्‍की म्‍हीमाइ लागीरीएनो य्‍हीन्‍ब।”

४० ओसेम् पत्रुसचे थेङ्‌यीमात य्‍हक्‍को तम्‍मा ग्‍यम्‍से लोप्‍ज्‍यी।

ओसेम् थेङ्‌यीमात अर्‌ती पीन्‍ज्‍यीम्,

“तीन्‍हम्‍स्‍य्‍होइ नेइबे म्‍हीमाइ जोरी खस्‍येकी सजाय ग्‍यम्‍से जोगइतीज्‍यीम् टीउ” बी पङ्‍ज्‍यी।

४१ हुजु लीप्‍चे य्‍हक्‍को म्‍हीमाचे थेचे पङ्‍बे तम्‍त बीस्‍वास् लज्‍यीम् बप्‍तीस्‍मा कीन्‍ज्‍यी।

हुजु दीन्‍कुनो थेङ्‍यीमातेङ् हजार सोम्‍गदे म्‍हीमा कप्‍ज्‍यी।

४२ ओसेम् थेङ्‍यीमा खेम पङ्‍लेएनो प्रेरीतमातेङ् लोप्‍परी,

सङ्‍गती स्‍य्‍हेङ्‌बरी,

डोन्b चबरी ओसेम् प्रार्‌थना स्‍य्‍हेङ्‌बरी बक्‍च्‍य तस्‍यीनो टीब मुबल।

बीस्‍वासीमाकी सङ्‍गती

४३ प्रेरीतमाचे य्‍हक्‍कोनो तेङेन्‍की चीनोमा ङोन्‍बल तज्‍यीम् म्‍हीमा जम्‍मनो तेङेन् तज्‍यी।

४४ ओसेम् बीस्‍वासीमा जम्‍मनो ग्‍ला गीरी र्‌हुप् तब मुबल।

थेङ्‍यीमातेङ् मुबे स्‍हेमा जम्‍मइ कुङ्‌ल पङ्‍ज्‍यीम् कोल्‍ब मुबल।

४५ थेङ्‌यीमाचे र्‌हङ्‌की सम्‍पतीमातेङ् स्‍हेमा चुङ्‌ज्‍यीम् खल्‍त ता तोज्‍यी हुजु म्‍हीमात जुज्‍यीम् पीन्‍ब मुबल।

४६ थेङ्‌यीमा दीन्‍लनो सेम् गीः तज्‍यीम् पर्‌मेस्‍वर्‌्‌की दीम्‍री र्‌हुब् तब मुबल।

ओसेम् थेङ्‍यीमा दीम्-दीम्‍री र्‌हुब तज्‍यीम् प्रभु डोन् चब मुबल।

ओसेम् थेङ्‌यीमा तङ्‌ज्‍यीम् ज्‍यबे सेम् थोज्‍यीम्

४७ पर्‌मेस्‍वर्‌त तोप्‍प मुबल।

ओसेम् ल्‍हो-ल्‍हो म्‍हीमाचे थेङ्‌यीमात ज्‍यबे म्‍ही पङ्‌ब मुबल।

ओसेम् प्रभुचे थर्‌ब यङ्‌बे म्‍हीमा थेङ्‍यीमातेङ् दीन्‍लनो कप्‍पीन्‍जेत्‍ज्‍यी।

a 

२:१ पेन्‍तीकोस पेन्‍तीकोस पङ्‍बलम् ल गी स्‍यी दीन् खल् गी य्‍हीन्‍ब, तलेपङ्‍सम् पेन्‍तीकोस्मी नीस्‍तार पर्‌ब म्‍हन्‍दीज्‍यीम् ल गी स्‍यी दीन् खल् गी तब कुनो यहुदीमाचे म्‍हन्‍दीब मुबल।

b 

२:४२ डोन् चु डोन्‍रीम् चब थुङ्‍बकीनो स्‍य्‍हेङ्‌ब अय्‍हीन् प्रभु डोन्‍एनो चब य्‍हीन्‍ब।

खोरा म्‍ही फेन्‍बल

३

१ तीरेत् पत्रुसतेङ् युहन्‍ना दीनीइ तीन् बजेक्‍योर् प्रार्‌थना स्‍य्‍हेङ्‌बरी पर्‌मेस्‍वर्‌की दीम्‍री ङ्‍यीटीब मुबल।

२ हुजुरी पर्‌मेस्‍वर्‌की दीम्‍न्‍हङ् वङ्‌बे ज्‍यबे म्रप् पङ्‍बे म्रप्‍री न्‍हब य्‍हङ्‌सेनो स्‍हेल्‍हेन्‍दी तबे म्‍ही गीःत म्‍हीमाचे दीन्‍लनो नाबज्‍यीम् थेन्‍खब मुबल।

थेचे पर्‌मेस्‍वर्‌की दीम्‍न्‍हङ् वङ्‌बे म्‍हीमातेङ् टङ र्‌हीत्‍प खम्‍खइ बी हुजुरी थेन्‍ब मुबल।

३ हुजु स्‍हेल्‍हेन्‍दीचे पत्रुसतेङ् युहन्‍ना पर्‌मेस्‍वर्‌की दीम्‍न्‍हङ् वङ्‍टीबल म्रङ्‌ज्‍यीम् थेङ्‍य्‍हीतएनो टङ र्‌हीत्‍ज्‍यी।

४ ओसेम् पत्रुसतेङ् युहन्‍नाचे थेत तकातक्‍ले च्‍याज्‍यी,

ओसेम् पत्रुसचे थेत,

“ङ्‍यीङ्‍य्‍हीत च्‍यागो” बी पङ्‍ज्‍यी।

५ चु थ्‍येःज्‍यीम् थेङ्‍य्‍हीचे ता पङ्‌लेनो पीन्‍स्‍ये तल म्‍हेन्‍ज्‍यीम् स्‍हेल्‍हेन्‍दी म्‍हीचे च्‍याज्‍यी।

६ तर पत्रुसचे,

“ङतेङ् म्‍हर् म्‍हुइमी अरे,

तर ङचे ता स्‍य्‍हेङ्‌ब खम्‍ब हुजु एत स्‍य्‍हेङ्‍पीन्‍ब।

नासरतकी येसु ख्रीस्‍ट्‍की छेन्‍री ए रेःज्‍यीम् ब्रउ” बी पङ्‍ज्‍यी।

७ हुजु लीप्‍चे पत्रुसचे हुजु म्‍हीइ केत् यारी चुङ्‌ज्‍यीम् सेन्‍ज्‍यी।

सेन्‍ब साच्‍चेनो हुजु म्‍हीइ कङ्‌की ज्‍यीमारी बङ् खज्‍यी।

८ ओसेम् हुजु स्‍हेल्‍हेन्‍दी म्‍ही फोत् रेःज्‍यीम् ब्रज्‍यी।

ओसेम् फोक्‍तोङ्-फोक्‍तोङ्‍ले ब्र-ब्रज्‍यीम् पर्‌मेस्‍वर्‌त तोप्‍ज्‍यीम् थेङ्‌हीतेङ् बक्‍च्‍य पर्‌मेस्‍वर्‌की दीम्‍न्‍हङ् वङ्‍ज्‍यी।

९ हुजु स्‍हेल्‍हेन्‍दी म्‍ही ब्रज्‍यीम् पर्‌मेस्‍वर्‌त तोप्‍टीबल जम्‍म म्‍हीमाचे म्रङ्‌ज्‍यी।

१० ओसेम् थेङ्‌यीमाचे पर्‌मेस्‍वर्‌की दीम्‍की ज्‍यबे म्रप्‍री स्‍योःज्‍यीम् टीबे म्‍ही चुनो य्‍हीन्‍ब बी स्‍येःज्‍यी।

थे चोले ब्रबल म्रङ्‌ज्‍यीम् थेङ्‍यीमा तेङेन् तज्‍यी।

पर्‌मेस्‍वर्‌की दीम्‍री पत्रुसचे म्‍हीमात गोनलबल

११ हुजु फेन्‍बे म्‍ही पत्रुसतेङ् युहन्‍नात चुङ्‌ज्‍यीम् ब्रटीबल म्रङ्‌ज्‍यीम् म्‍हीमा य्‍हक्‍को तेङेन् तज्‍यी।

ओसेम् म्‍हीमा थेङ्‍यीमा मुबे सोलोमोन पङ्‍बे पीडीरी छ्‍योङ्‍खज्‍यी।

१२ चु म्रङ्‌ज्‍यीम् पत्रुसचे म्‍हीमात पङ्‍ज्‍यी,

“इस्राएलकी म्‍हीमा,

एङ्‍यीमा तले चु तम्‍री तेङेन् तज्‍यीम् थोम्‍ले च्‍याब?

चु म्‍हीत ङ्‌यीमाचे र्‌हङ्‌की सक्‍तीतेङ् धार्‌मीक्‍तचेनो ब्रब खम्‍नलबल बी म्‍हेन्‍ब?

१३ होले अय्‍हीन्,

ङ्‍य्‍हङ्‍की म्‍हेमे अब्राहाम,

इसहाकतेङ् याकुबकी पर्‌मेस्‍वर्‌चेनो थेङ्‌की योक्‍पो येसुत स्‍य्‍हेस न्‍हङ्‍जेत्‍ज्‍यी।

एङ्‍यीमाचे थेङ्‌त चुङ्‌ज्‍यीम् सासक्‍माकी यारी सोप्‍तीपीन्‍ज्‍यी।

ओसेम् पीलातसचे येसुत पीत्‍लाब म्‍हइमेएनो एङ्‍यीमाचे थपीतो बी पङ्‍ज्‍यी।

१४ एङ्‍यीमाचे पबीत्रतेङ् धर्‌मी म्‍हीइ देब्‍री म्‍ही सेत्‍पे म्‍हीत पीत्‍लागो बी र्‌हीत्‍ज्‍यी।

१५ ओसेम् जीवन् न्‍हङ्‌बलतम् एङ्‍यीमाचे सेत्‍ज्‍यी।

तर पर्‌मेस्‍वर्‌चे थेङ्‌त स्‍यीब ग्‍यम्‍से सोनलजेत्‍ज्‍यी।

चु तम् ङ्‌यीमाचे म्रङ्‌बल मुब।

१६ येसुइ छेन्‍री बीस्‍वास् स्‍य्‍हेङ्‌बल तज्‍यीम् एङ्‍यीमाचे म्रङ्‌बतेङ् स्‍येःबे चु म्‍हीचे बङ् यङ्‌ज्‍यी।

चु म्‍हीचे येसुत बीस्‍वास् स्‍य्‍हेङ्‌बल तज्‍यीम् एङ्‌यीमाकी ङ्‌होन्‍सङ्‌नो थे फेन्‍बल मुब।

१७ “र्‌होमा,

एङ्‌यीमाचे चु जम्‍मनो लक्‍मा अस्‍येज्‍यीम् स्‍य्‍हेङ्‌बल य्‍हीन्‍ब बी ङत था मुब।

ओसेम् एङ्‌यीमाइ सासक्‍माचेएनो येसुत होलेनो स्‍य्‍हेङ्‌ज्‍यी।

१८ तर मुक्‍ती न्‍हङ्‌बे ख्रीस्‍ट्‍चे दुख नाथोब बी य्‍हक्‍को बर्‌स ङोन्‍ग्‍यम् य्‍हङ्‌सेनो पर्‌मेस्‍वर्‌चे जम्‍म अगम्‍बक्‍तमा ग्‍यम्‍से सुङ्‍बे तम् पर्‌मेस्‍वर्‌चे चोले टोप् तनलजेत्‍ज्‍यी।

१९ होत्‍तज्‍यीम् एङ्‌यीमाचे पस्‍चताप स्‍य्‍हेङ्‌ज्‍यीम् पर्‌मेस्‍वर्‌पट्‍टी दोःगो।

ओसेम् एङ्‌यीमाचे पाप ग्‍यम्‍से क्षमा यङ्‍स्‍ये मुब।

२० होत्‍तज्‍यीम् पर्‌मेस्‍वर्‌चे एङ्‌यीमात आत्‍मारी छार् बङ् न्‍हङ्‌बे बेलो खस्‍ये मुब।

ओसेम् एङ्‌यीमाकी लागीरी पर्‌मेस्‍वर्‌चे ङोन्‍ग्‍यम्‍नो दम्‍जेत्‍पे मुक्‍ती न्‍हङ्‌बे ख्रीस्‍ट्त पीत्‍युजेत्‍स्‍ये मुब।

थेङ् येसुनो य्‍हीन्‍ब।

२१ य्‍हक्‍को बर्‌स ङोन्‍ग्‍यम् य्‍हङ्‍से पर्‌मेस्‍वर्‌चे र्‌हङ्‌की अगम्‍बक्‍तमा ग्‍यम्‍से सुङ्‍बे जम्‍मनो तम्‍मा दोःज्‍यीम् छार् स्‍य्‍हेङ्‌बे बेलो अतगदे सम्‍म येसु स्‍वर्‌गरीनो स्‍य्‍हुथोब।

२२ मोसाचे चोले पङ्‍बल मुबल-

‘परमप्रभु एङ्‌यीमाकी पर्‌मेस्‍वर्‌चे एङ्‌यीमाकी लागीरी एङ्‌यीमाकी जाती ग्‍यम्सेनो

ङ र्‌हङ्‍बे अगम्‍बक्‍त गीःत दम्‍ज्‍यीम् पीत्‍युजेत्‍स्‍ये मुब,

हुजु अगम्‍बक्‍तचे सुङ्‍बे जम्‍मनो तम् एङ्‍यीमाचे ङ्‌येन्‍थोब।

२३ ओसेम् हुजु अगम्‍बक्‍तइ तम् अङ्‍येन्‍बे म्‍हीमाम्

पर्‌मेस्‍वर्‌की म्‍हीमा ग्‍यम्‍से फेःस्‍ये मुब,

ओसेम्

नास् तस्‍ये मुब।’

२४ “सामुएल अगम्‍बक्‍त य्‍हङ्‍से थे बीम लीक्‍यम् खबे जम्‍म अगम्‍बक्‍तमाचेएनो तीन्‍हम्‍स्‍य्‍होइ दीन्‍माकी बारेरी अगम्बानी पङ्‍बल मुबल।

२५ एङ्‍यीमा हुजु अगम्‍बक्‍तमाकी सन्‍तानमा य्‍हीन्‍ब ओसेम् पर्‌मेस्‍वर्‌चे स्‍य्‍हेङ्‌जेत्‍पे करार् एङ्‌यीमालएनो य्‍हीन्‍ब।

हुजु करार् एङ्‌यीमाकी म्‍हेमे अब्राहामतेङ् चोले स्‍य्‍हेङ्‌जेत्‍पल मुबल,

‘एइ कोलमा ग्‍यम्‍से ङ जम्‍बुलीङ्‌की जम्‍म जातीमात मोलम् पीन्‍स्‍ये मुब।’

२६ पर्‌मेस्‍वर्‌चे एङ्‍यीमा जम्‍मतनो नेइबे लक्‍मा ग्‍यम्‍से दोःबज्‍यीम् हुजु मोलम् न्‍हङ्‍बरी थेङ्‌की योक्‍पो येसुत दम्‍जेत्‍ज्‍यीम् गोदोब्‍न्‍हङ् ङोन्‍ग्‍यम् एङ्‌यीमाज पीत्‍युजेत्‍ज्‍यी।”

पत्रुसतेङ् युहन्‍नात सभारी बोर्‌बल

४

१ पत्रुसतेङ् युहन्‍ना म्‍हीमातेङ् तम् लटीब मुबल।

हुजु बेलोरी लम्‍बुमातेङ् पर्‌मेस्‍वर्‌की दीम् रुङ्‌बलमाकी कप्‍तान ओसेम् सदुकीमा थेङ्‍यीमा मुबे ग्‍लारी खज्‍यी।

२ थेङ्‌यीमात बोमो रप्‍पल मुबल,

तलेपङ्‍सम् पत्रुसतेङ् युहन्‍नाचे “येसु स्‍यीब ग्‍यम्‍से सोबल मुब,

होलेनो ल्‍हो-ल्‍हो स्‍यीबे म्‍हीमाएनो सोस्‍ये मुब” बी लोप्‍टीब मुबल।

३ होत्‍तज्‍यीम् थेङ्‌यीमाचे पत्रुसतेङ् युहन्‍नात चुङ्‌ज्‍यीम् म्‍हुन्‍गी जेल्‍री थेन्‍ज्‍यी।

तलेपङ्‍सम् हुजु बेलोरी ङ्‍येस्‍ये तज्‍यीन्‍बल मुबल।

४ तर य्‍हक्‍को म्‍हीमाचे थेङ्‍य्‍हीचे स्‍येत्‍पे तम् ङ्‌येन्‍ज्‍यीम् बीस्‍वास् स्‍य्‍हेङ्‌बल मुबल।

बीस्‍वास् स्‍य्‍हेङ्‌बलमा न्‍हङ्‌री हजार ङ्‍हइ था अपकोलमा तबल मुबल।

५ न्‍हम्‍स्‍य्‍होर्‌हङ् ङ्‍हच्‍छ्‌यङ् लम्‍बुमातेङ् धर्‌म-लोप्‍पोन्‍मा ओसेम् ल्‍हो-ल्‍हो अगुवामा यरुसलेम्‍री र्‌हुब तज्‍यी।

६ हुजुरी गोदोब्‍न्‍हङ्‍की ङ्‍हच्‍छ्‍यङ् लम्‍बु हन्‍नासतेङ् बक्‍च्‍य कैयाफा,

युहन्‍ना,

अलेक्‍जेन्‍डर् ओसेम् गोदोब्‍न्‍हङ्‍की ङ्‍हच्‍छ्‍यङ् लम्‍बुइ ल्‍हो-ल्‍हो म्‍हेम्‍यमाएनो मुबल।

७ थेङ्‌यीमाचे पत्रुसतेङ् युहन्‍नात ङोन्‍री बज्‍यीम्,

“एङ्‍यीमाचे चु लक् खतेबे सक्‍तीचे खलइ मीन्‍री स्‍य्‍हेङ्‌बल य्‍हीन्‍ब?”

बी ङ्‌योत्‍ज्‍यी।

८ ओसेम् पबीत्र आत्‍माचे प्‍लीङ्‌ज्‍यीम् थेङ्‌यीमात पत्रुसचे पङ्‍ज्‍यी,

“म्‍हीमाइ सासक्‍मातेङ् अगुवामा,

९ तीङ्‌यी एङ्‍यीमाचे ङ्‌यीङ्‌हीत चु स्‍हेल्‍हेन्‍दी म्‍हीत ज्‍यबे लक् स्‍य्‍हेङ्‌ज्‍यीम् खले थे फेन्‍न लज्‍यी पङ्‍बे तम् ङ्‌योत्‍पल य्‍हीन्‍सम्

१० चु तम् एङ्‌यीमातेङ् इस्राएलकी जम्‍मनो म्‍हीमाचे स्‍येःखइ- एङ्‌यीमाकी गुङ्‍री रप्‍टीबे चु म्‍ही एङ्‍यीमाचे क्रुस्‍री च्‍योज्‍यीम् सेत्‍पे नासरतकी येसु ख्रीस्‍ट्‍की छेन्‍री फेन्‍बल य्‍हीन्‍ब।

तर येसुत पर्‌मेस्‍वर्‌चे स्‍यीब ग्‍यम्‍से सोनलजेत्‍ज्‍यी।

११ धर्‌मइ छ्‍येःरी ब्रीबे चु तम् येसुइ बारेरी य्‍हीन्‍ब-

‘कर्‌मीमाचे लक् अत पङ्‍ज्‍यीम् ख्‍लाबे युङ्‌ब थेङ्‍नो य्‍हीन्‍ब,

देरे हुजु युङ्‌ब सुर् युङ्‌ब तखबल मुब।’

१२ “येसु बीम ल्‍हो-ल्‍हो खल्‍चेएनो मुक्‍ती पीन्‍ब अखम्।

तलेपङ्‍सम् जम्‍बुलीङ्‌री जम्‍म म्‍हीमात मुक्‍ती न्‍हङ्‍बरी पर्‌मेस्‍वर्‌चे ल्‍हो-ल्‍हो खलइ मीन्‍एनो न्‍हङ्‌बल अरे।”

१३ पत्रुसतेङ् युहन्‍ना य्‍हक्‍को अखेत्‍लेएनो ङ्‍हच्‍छ्‍यङ् सभाकी म्‍हीमातेङ् तम् पङ्‌बरी आर् लबल म्रङ्‌ज्‍यीम् थेङ्‌यीमा तेङेन् तज्‍यी।

ओसेम् थेङ्‌यीमाचे पत्रुसतेङ् युहन्‍नाएनो येसुतेङ् मुबल टीम् बी था यङ्‌ज्‍यी।

१४ तर हुजु फेन्‍बे म्‍ही थेङ्‍य्‍हीतेङ् बक्‍च्‍य रप्‍टीबल म्रङ्‌ज्‍यीम् थेङ्‌यीमाचे तेएनो पङ्‍अखम्।

१५ होत्‍तज्‍यीम् थेङ्‌यीमाचे पत्रुसतेङ् युहन्‍नात सभा ग्‍यम्‍से डोङ्‍ज्‍यीम् य्‍हरो बी कुल्‍ज्‍यी।

ओसेम् थेङ्‍यीमा र्‌हङ्‌न्‍हङ्‌री चोले तम् डीःब तीप्‍ज्‍यी,

१६ ओसेम् गीःचे गीःत पङ्‍ज्‍यी,

“देरेम् ङ्‍य्‍हङ्‍चे चु ङ्‌हीत ता लस्‍ये?

थेङ्‍य्‍हीचे ङोन्‍बे तेङेन्‍की लक् गीः यरुसलेम्‍की जम्‍मनो म्‍हीमाचे म्रङ्‌बल मुब।

ओसेम् हुजु लक् थेङ्‍य्‍हीचे स्‍य्‍हेङ्‌बल अय्‍हीन् बी ङ्‍य्‍हङ्‍चे पङ्‌अखम्।

१७ तर चु तम् ल्‍हो-ल्‍हो म्‍हीमाकी गुङ्‍री ठम्‍पुङ्‍ब अत।

होत्‍तज्‍यीम् थेङ्‌यीमात,

‘देरे य्‍हङ्‍से एङ्‍यीमाचे येसुइ मीन्‍री खल्‍तेङ्‍एनो तइ तमएनो थपङो’ बी ङ्‍य्‍हङ्‍माचे पङ्‍थोब।”

१८ होत्‍तज्‍यीम् थेङ्‌यीमाचे पत्रुसतेङ् युहन्‍नात ङ्‌होत्‍ज्‍यीम्,

“देरे य्‍हङ्‍से एङ्‍य्‍हीचे खल्‍तेएनो येसुइ मीन्‍री तइ तम्‍एनो थपङो ओसेम् थलोपो” बी कुल्‍ज्‍यी।

१९ तर पत्रुसतेङ् युहन्‍नाचे थेङ्‌यीमात जोहाप् पीन्‍ज्‍यी,

“पर्‌मेस्‍वर्‌की फ्रोइ अङ्‍येन्‍नले एङ्‌यीमाकी तम् ङ्‍येन्‍ब पर्‌मेस्‍वर्‌की ङोन्‍री ठीक् य्‍हीन्‍ब वुइ अय्‍हीन्?

एङ्‌यीमाचेनो म्‍हेनो।

२० तलेपङ्‍सम् ङ्‌यीमा र्‌हङ्‌चे म्रङ्‌बतेङ् थ्‍येःबे तम् अपङ्‍नले टीअखम्।”

२१ होलेपङ्‍ब बीसेम् सभाकी म्‍हीमाचे पत्रुसतेङ् युहन्‍नात सजाय पीन्‍बरी तइ तम्‍एनो अय्‍हङ्‌ज्‍यीम् लोङ्‍खइ बी तोर् य्‍हम् मोर् य्‍हम् लज्‍यीम् पीत्‍लाज्‍यी।

तलेपङ्‍सम् हुजुरी तबे तम् म्रङ्‌ज्‍यीम् म्‍हीमा जम्‍मचेनो पर्‌मेस्‍वर्‌त तोप्‍टीब मुबल।

२२ तलेपङ्‍सम् चु तेङेन्‍की लक् ग्‍यम्‍से फेन्‍बे म्‍ही ल्‍हेगोर् सोम् स्‍यी ब्‍लीतीङ् बीम य्‍हक्‍को बर्‌सल मुबल।

आर् यङ्‌बे लागीरी प्रार्‌थना

२३ पत्रुसतेङ् युहन्‍ना जेल्‍चे पीत्‍लाब साच्‍चेनो थेङ्‍यीमाइ र्‌होमाज ङ्‍यीज्‍यी।

ओसेम् ङ्‍हच्‍छ्‍यङ् लम्‍बुमातेङ् अगुवामाचे पङ्‍बे जम्‍म तम्‍मा र्‌होमात स्‍येत्‍पीन्‍ज्‍यी।

२४ थेङ्‍य्‍हीकी चु तम् थ्‍येःब बीसेम् थेङ्‍यीमा जम्‍मनो सेम् गीः तज्‍यीम् पर्‌मेस्‍वर्‌त चोले प्रार्‌थना स्‍य्‍हेङ्‌ज्‍यी,

“प्रभु,

स्‍वर्‌गतेङ् जम्‍बुलीङ् ओसेम् समुन्‍द्रतेङ् हुजुरी मुबे जम्‍मनो स्‍हेमा थेङ्‌चेनो स्‍य्‍हेङ्‌जेत्‍पल य्‍हीन्‍ब।

२५ ओसेम् थेङ्‌की योक्‍पो ङ्‌यीमाइ म्‍हेमे दाऊदकी सुङ् ग्‍यम्‍से थेङ्‌की पबीत्र आत्‍माचे चोले सुङ्‌बल मुब,

‘यहुदी अय्‍हीन्‍बे म्‍हीमात तले बोमो खबल?

ओसेम् म्‍हीमाचे लक् अतबे तम्‍मा तले म्‍हेन्‍बल?

२६ जम्‍बुलीङ्‌की ग्‍यल्‍बोमातेङ् सासक्‍मा

परमप्रभुतेङ् थेङ्‌चे दम्‍जेत्‍पे मुक्‍ती न्‍हङ्‌बे ख्रीस्‍ट्‍की बीरोद् स्‍य्‍हेङ्‌बरी र्‌हुब तबल मुब।’

२७ “चु तम् देमेन्‍नो तबल मुब,

तलेपङ्‍सम् थेङ्‌की पबीत्र योक्‍पो येसुत थेङ्‌चे मुक्‍ती न्‍हङ्‌बे ख्रीस्‍ट् स्‍य्‍हेङ्‌जेत्‍ज्‍यी।

ओसेम् हुजु येसुइ बीरोद् स्‍य्‍हेङ्‌बरी हेरोदतेङ् पन्‍तीयस् पीलातस ओसेम् यहुदी अय्‍हीन्‍बे म्‍हीमातेङ् इस्राएलीमा चु सहर्‌री र्‌हुब् तबल मुबल।

२८ तर थेङ्‌यीमाचे ङोन्‍ग्‍यम्‍नो थेङ्‌की सक्‍तीतेङ् थेङ्‌चे थुः लजेत्‍पलकीनो स्‍य्‍हेङ्‌ज्‍यी।

२९ प्रभु,

देरेम् थेङ्‌यीमाचे ङ्‌यीमात लोङ्‍नलबे तम् सेन्‍जेतो।

ओसेम् थेङ्‌की योक्‍पोमात ङ्‍हच्‍छ्‌यङ् आर् न्‍हङज्‍यीम् थेङ्‌की फ्रोइ स्‍येत्‍पखम्‍नलजेतो।

३० ओसेम् थेङ्‌की योक्‍पोमात थेङ्‌की पबीत्र योक्‍पो येसुइ छेन्‍री नबलमात फेन्‍न लबतेङ् तेङेन्‍की चीनोमा ओसेम् लक्‍मा स्‍य्‍हेङ्‌बे सक्‍ती न्‍हङ्‍जेतो।”

३१ चोले प्रार्‌थना स्‍य्‍हेङ्‌ब बुत्‍प बीसेम् थेङ्‍यीमा र्‌हुब् तबे ग्‍ला य्‍होङ्‍ज्‍यी।

ओसेम् थेङ्‌यीमा जम्‍मनो पबीत्र आत्‍माचे प्‍लीङ्‌ज्‍यीम् पर्‌मेस्‍वर्‌्‌की फ्रोइ अलोङ्‍नले स्‍येत्‍प तीप्‍ज्‍यी।

बीस्‍वासीमाकी कुङ्‍की स्‍हेमा

३२ बीस्‍वासीमा जम्‍मनो सेम्‍तेङ् लोरी गीःनो तब मुबल।

ओसेम् खल्‍चेएनो “चु स्‍हे ङल य्‍हीन्‍ब” बी अपङ्नले जम्‍मचेनो थेङ्‍यीमातेङ् मुबे स्‍हेमात कुङ्‍की स्‍हे म्‍हेन्‍ब मुबल।

३३ प्रेरीतमाचे ङ्‍हच्‍छ्‍यङ् सक्‍ती यङ्‌ज्‍यीम् प्रभु येसु स्‍यीब ग्‍यम्‍से सोबल पङ्‍बे तम्‍की साक्षी पीन्‍ब मुबल।

ओसेम् पर्‌मेस्‍वर्‌चे थेङ्‍यीमा जम्‍मत य्‍हक्‍को मोलम् न्‍हङ्‌जेत्‍पल मुबल।

३४ हुजुरी थेङ्‍यीमान्‍हङ्‍री खल्‍तएनो तइ स्‍हेएनो अय्‍होबल अरेबल।

तलेपङ्‍सम् म्रङ्‍तेङ् दीम् मुबलमाचे चुङ्‌ज्‍यीम्

३५ हुजु ग्‍यम्‍से खबे टङ प्रेरीतमात पीन्‍ब मुबल।

ओसेम् थेङ्‌यीमाचे तातरी तोज्‍यी हुजु अनुसार् जुज्‍यीम् कोल्‍ब मुबल।

३६ ओसेम् साइप्रस पङ्‍बे य्‍हुल्‍की लेबी खलक्‍की योसेफ पङ्‍बे म्‍हीत प्रेरीतमाचे बारनाबास पङ्‍बे मीन् थेन्‍ज्‍यी (बारनाबास पङ्‍बलम् ल्‍हो-ल्‍हो म्‍हीमात आर् पीन्‍बे म्‍ही य्‍हीन्‍ब)।

३७ थेचेएनो र्‌हङ्‌की म्रङ् चुङ्‌ज्‍यीम् खबे टङ प्रेरीतमात पीन्‍ज्‍यी।

हननीयातेङ् सफीरा

५

१ हुजुरी हननीया पङ्‍बे म्‍ही गीः मुबल।

थेतेङ् थेइ म्रीङ् सफीराचे र्‌हङ्‌की म्रङ् चोख्रा गीः चुङ्‍ज्‍यी।

२ तर म्रङ् चुङज्‍यीम् यङ्‌बे टङ ग्‍यम्‍से थेङ्‍य्‍ही डीःज्‍यीम् चेक् र्‌हङ्‍तेङ् थेन्‍ज्‍यी।

ओसेम् हननीयाचे चेत्‍पलम् प्रेरीतमाज बज्‍यीम् “टङ जम्‍मनो चोतेकीनो य्‍हीन्‍ब” बी पङ्‍ज्‍यी।

३ ओसेम् पत्रुसचे पङ्‍ज्‍यी,

“हननीया,

एचे र्‌हङ्‌की सेम्‍री सैतानत टीबुङ्‍ज्‍यीम् पबीत्र आत्‍मात तले भ्‍यु पङ्‍बल?

म्रङ् चुङ्‌ज्‍यीम् खबे टङ ग्‍यम्‍से एचे तले चेक् छुम्‍ज्‍यीम् थेन्‍बल?

४ हुजु म्रङ् चुङ्‍ब बीम ङोन्‍ग्‍यम् एङ्‌यीमालनो मुबल अय्‍हीनो स्‍यीम्?

ओसेम् चुङ्‌ज्‍यीम् खबे टङएनो एङ्‌यीमालनो अय्‍हीनो स्‍यीम्?

एङ्‍यीमाचे चोतेबे लक् तले स्‍य्‍हेङ्‌बल?

एङ्‌यीमाचे म्‍हीमात अय्‍हीन्,

पर्‌मेस्‍वर्‌त भ्‍यु पङ्‍ज्‍यी।”

५ हननीयाचे चु थ्‍येःब साच्‍चेनो थे सरी गुर्‌ज्‍यीम् स्‍यीज्‍यी।

चु तम् थ्‍येःबलमा जम्‍मनो य्‍हक्‍को लोङज्‍यी।

६ हुजु लीप्‍चे ब्‍योन् म्‍हीमा खज्‍यीम् थेइ स्‍यीबे ल्‍हीत क्री येन्‍चे तुन्‍ज्‍यी।

ओसेम् फीर्‌च्‍योर् बोर्‌ज्‍यीम् बुप्‍लाज्‍यी।

७ घन्‍ट सोम् र्‌हङ्‍ब लीप्‍चे हननीयाकी म्रीङ् न्‍हङ्‌री खज्‍यी।

ओसेम् थेइ र्‌हेम्‍बो स्‍यीज्‍यी बी थेचे अस्‍य्‍हेबल मुबल।

८ पत्रुसचे सफीरात,

“ङत पङो,

एङ्‍यीमाचे म्रङ् होदेरीनो चुङ्‍बल य्‍हीन्‍ब वुइ अय्‍हीन्?”

बी ङ्‌योत्‍ज्‍यी।

थेचे,

“अ,

होदेरीनो चुङ्‍बल य्‍हीन्‍ब” पङ्‍ज्‍यी।

९ ओसेम् पत्रुसचे थेत,

“एङ्‌यी ङ्‌हीनो डीःज्‍यीम् प्रभुइ आत्‍माइ जाच तले स्‍य्‍हेङ्‌बल?

च्‍यागो,

एइ र्‌हेम्‍बोत बुप्‍ज्‍यीम् खबे म्‍हीमा म्रप्‍री दोःखबल मुब।

थेङ्‌यीमाचे एतएनो फीर्‌च्‍योर् नाबोर्‌स्‍ये मुब” बी पङ्‍ज्‍यी।

१० होलेपङ्‍ब साच्‍चेनो सफीरा पत्रुसकी कङ् रेइरी गुर्‌ज्‍यीम् स्‍यीज्‍यी।

ओसेम् थेइ र्‌हेम्‍बोत बुप्‍ज्‍यीम् खबे ब्‍योन् म्‍हीमाचे थे स्‍यीबल म्रङ्‌ज्‍यी।

ओसेम् थेङ्‌यीमाचे थेत फीर्‌च्‍योर् नाबोर्‌ज्‍यीम् थेइ र्‌हेम्‍बोइ रेइरी बुप्‍लाज्‍यी।

११ ओसेम् चोतेब तब बीसेम् मन्‍डलीइ म्‍हीमातेङ् चु थ्‍येःबे जम्‍म म्‍हीमा य्‍हक्‍को लोङ्‌ज्‍यी।

तेङेन्‍की लक्‍तेङ् चीनोमा

१२ पर्‌मेस्‍वर्‌चे प्रेरीतमा ग्‍यम्‍से म्‍हीमाइ गुङ्‍री य्‍हक्‍को तेङेन्‍की लक्‍मातेङ् चीनोमा स्‍य्‍हेङ्‌जेत्‍टीबल मुबल।

ओसेम् खेम पङ्‌लेनो जम्‍मनो बीस्‍वासीमा सोलोमन पङ्‍बे पीडीरी र्‌हुब् तब मुबल।

१३ तर ल्‍हो-ल्‍हो अबीस्‍वासीमा खल्‍चेएनो बीस्‍वासीमातेङ् बक्‍च्‍य थुन्‍ज्‍यीम्‌ टीबे आर् अल।

होले तलेनो थेङ्‌यीमाचे बीस्‍वासीमात स्‍हेस स्‍य्‍हेङ्‌ब मुबल।

१४ ओसेम् य्‍हक्‍को अपकोलमातेङ् अमकोलमाचे प्रभुत बीस्‍वास् स्‍य्‍हेङ्‌ज्‍यीम् थेङ्‍यीमातेङ् झेन् य्‍हक्‍को कप्‍स्‍यीनो बोर्‌ज्‍यी।

१५ ओसेम् प्रेरीतमाचे तेङेन्‍की लक् स्‍य्‍हेङ्‌बल तज्‍यीम् पत्रुस ग्‍यम्‍से ब्रबे बेलोरी थेइ ब्‍लचेकीनो पङ्‍लेएनो छुखइ बी म्‍हीमाचे नबे म्‍हीमात थेमाइ तीस्‍सतेङ्‌नो नाबज्‍यीम् ग्‍यम्‍मारी थेन्‍ब मुबल।

१६ ओसेम् यरुसलेमकी रेइमाकी ज्‍यीद सहर्‌मा ग्‍यम्‍से य्‍हक्‍को म्‍हीमाचे थेङ्‍यीमाइ नबे म्‍हीमातेङ् म्‍हङ् स्‍यप्‍पे म्‍हीमात हुजुरी बब मुबल।

ओसेम् थेङ्‍यीमा जम्‍मनो फेन्‍ब मुबल।

प्रेरीतमात दुख पीन्‍बल

१७ हुजु लीप्‍चे गोदोब्‍न्‍हङ्‍की ङ्‍हच्‍छ्‍यङ् ओसेम् थेतेङ् मुबे जम्‍मनो सदुकीमाचे प्रेरीतमात स्‍हेर्‌ज्‍यी।

१८ ओसेम् थेङ्‌यीमाचे प्रेरीतमात चुङ्‌ज्‍यीम् रोमीमाकी जेल्‍न्‍हङ् च्‍युप्लाज्‍यी।

१९ तर हुजु म्‍हुनरी प्रभुइ स्‍वर्‌गदुत गी युज्‍यीम् जेल्‍की म्रप् ठोङ्‍लाज्‍यी।

ओसेम् प्रेरीतमात दोरी बोर्‌ज्‍यीम् चोले पङ्‍ज्‍यी,

२० “पर्‌मेस्‍वर्‌्‌की दीम्‍री ङ्‍यीउ,

ओसेम् रप्‍ज्‍यीम् म्‍हीमात चु छार् जीवनकी बारेरी स्‍येतो।”

२१ ओसेम् स्‍वर्‌गदुतकी तम् ङ्‌येन्‍ज्‍यीम् थेङ्‌यीमा स्‍य्‍होःरीनो पर्‌मेस्‍वर्‌की दीम्‍री ङ्‌यीज्‍यीम् लोप्‍प तीप्‍ज्‍यी।

हुजु बेलोरीनो गोदोब्‍न्‍हङ्‍की ङ्‍हच्‍छ्‍यङ् लम्‍बुमातेङ् थेइ र्‌होमाचे यहुदी अगुवामात ङ्‍हच्‍छ्‍यङ् सभारी ङ्‌होत्‍ज्‍यी।

ओसेम् प्रेरीतमात जेलन्‍हङ्‍चे तेत्‍ज्‍यीम् बोउ पङ्‍ज्‍यीम् पीत्‍ज्‍यी।

२२ तर स्‍यीपाइमाचे प्रेरीतमात जेल्‍न्‍हङ् अय्‍हङ्।

ओसेम् थेङ्‍यीमा दोःज्‍यीम् खज्‍यीम् चोले पङ्‍ज्‍यी,

२३ “ङ्‌यीमा हुजुरी दोःमम् जेल्‍की म्रप् ज्‍यनले दुङ्‍बल यङ्‌ज्‍यी।

ओसेम् रुङ्‌ज्‍यीम् टीबे म्‍हीमा जेल्‍की म्रप्‍री रप्‍ज्‍यीम् टीटीबल यङ्‌ज्‍यी।

तर ङ्‌यीमाचे म्रप् ठोङ्‍ज्‍यीम् च्‍यामम् खलेएनो अम्रङ्।”

२४ पर्‌मेस्‍वर्‌की दीम्‍की स्‍यीपाइमाकी कप्‍तान्‍तेङ् ङ्‍हच्‍छ्‍यङ् लम्‍बुमाचे चु थ्‍येःज्‍यीम् देरेम् ता तल पङ्‍ज्‍यीम् तेङेन् तज्‍यी।

२५ हुजु लीप्‍चे म्‍ही गीः खज्‍यीम् थेङ्‌यीमात,

“ङ्‌येनो,

एङ्‍यीमाचे जेल्‍न्‍हङ् च्‍युप्‍ज्‍यीम् थेन्‍बे म्‍हीमाचे पर्‌मेस्‍वर्‌की दीम्‍री रप्‍ज्‍यीम् म्‍हीमात लोप्‍टीबल मुब” बी पङ्‍ज्‍यी।

२६ ओसेम् कप्‍तान्‍चे पर्‌मेस्‍वर्‌की दीम् रुङ्‍बे स्‍यीपाइमात बक्‍च्‍य बोर्‌ज्‍यीम् प्रेरीतमात कीन्‍बरी ङ्‍यीज्‍यी।

ओसेम् थेङ्‌यीमाचे प्रेरीतमात तेएनो अलनले बज्‍यी।

तलेपङ्‍सम् म्‍हीमाचे युङ्‌ब प्रुङ्‍ल बी थेङ्‍यीमा लोङ्‍बल मुबल।

२७ थेङ्‌यीमाचे प्रेरीतमात ङ्‍हच्‍छ्‍यङ् सभारी बज्‍यीम् ङोन्‍री रप्‍पुङ्‍ज्‍यी।

ओसेम् थेङ्‌यीमात गोदोब्‍न्‍हङ्‍की ङ्‍हच्‍छ्‍यङ् लम्‍बुचे ङ्‌योत्‍ज्‍यी,

२८ “ङ्‌यीमाचे एङ्‌यीमात हुजु म्‍हीइ मीन्‍री खल्‍तेएनो थलोपो पङ्‍ज्‍यीम् कुल्‍बल मुबल।

तर एङ्‍यीमाचे चु तम् यरुसलेमकी जम्‍मा ग्‍लामारी ठम्‍ज्‍यीन्‍नेम्।

ओसेम् येसुत सेत्‍पे दोस्‍एनो एङ्‍यीमाचे ङ्‌यीमात ल्‍हइतीब म्‍हइनेम्।”

२९ तर पत्रुसतेङ् प्रेरीतमाचे पङ्‍ज्‍यी,

“ङ्‌यीमाचे म्‍हीमाचे कुल्‍बे तम् अय्‍हीन्,

तर पर्‌मेस्‍वर्‌चे कुल्‍जेत्‍पे तम् ङ्‍येन्‍नोथोब।

३० एङ्‍यीमाचे क्रुस्‍री च्‍योज्‍यीम् सेत्‍लाबे येसुत ङ्‌यीमाइ म्‍हेमेमाइ पर्‌मेस्‍वर्‌चे स्‍यीब ग्‍यम्‍से सोनलजेत्‍ज्‍यी।

३१ इस्राएलीमाचे पस्‍चताप् स्‍य्‍हेङ्‌ज्‍यीम् पाप ग्‍यम्‍से क्षमा यङ्‍खइ बी पर्‌मेस्‍वर्‌चे येसुत ग्‍यल्‍बोतेङ् मुक्‍तीदाता स्‍य्‍हेङ्‍जेत्‍ज्‍यी।

ओसेम् येसुत स्‍हेस यङ्‌बे थेङ्‌की केत् फ्‍या पट्‍टीचे थेन्‍जेत्‍ज्‍यी।

३२ चु जम्‍मनो तम्‍माकी साक्षी ङ्‌यीमा मुब।

ओसेम् पर्‌मेस्‍वर्‌चे कुल्‍जेत्‍पे अर्‌ती ङ्‌येन्‍बलमात न्‍हङ्‍जेत्‍पे पबीत्र आत्‍माएनो साक्षी मुब।”

३३ चु तम् थ्‍येःज्‍यीम् हुजु ङ्‍हच्‍छ्‍यङ् सभारी र्‌हुब तबलमात य्‍हक्‍को बोमो खज्‍यीम् प्रेरीतमात सेत्‍पे तम् डीःज्‍यी।

३४ तर जम्‍मचेनो स्‍हेस लबे गमलीएल पङ्‍बे फरीसी धर्‌म-लोप्‍पोन् सभारी रेःज्‍यीम् प्रेरीतमात य्‍हम्‍बगी दोरी पीत्‍ज्‍यी।

३५ हुजु लीप्‍चे थेचे सभाकी म्‍हीमात पङ्‍ज्‍यी,

“ओ इस्राएलकी म्‍हीमा,

होसीयार् तउ,

एङ्‍यीमाचे चु म्‍हीमात ता स्‍य्‍हेङ्‌ब म्‍हइबल?

३६ तोव बेलो ङोन्‍ग्‍यम्‍एनो थुदास पङ्‍बे म्‍ही गीःचे र्‌हङ्‌चे र्‌हङ्‌तनो ङ्‍हच्‍छ्‍यङ् म्‍ही य्‍हीन्‍ब पङ्‍बल मुबल।

ओसेम् थेइ लीप्‍चे ब्रबे म्‍हीमा चार् सय गदे तबल मुबल।

तर थेत ल्‍हो-ल्‍हो डेत्‍चे सेत्‍लाज्‍यी,

ओसेम् थेइ तम् ङ्‌येन्‍ज्‍यीम् ब्रबलमा जम्‍मनो छर्‌छुर् तज्‍यीम् थेइ मीन्‍नो म्‍हय्‍हर्‌ज्‍यी।

३७ हुजु लीप्‍चेएनो म्‍हीमा ज्‍याबरी मीन् ब्रीबे बेलोरी गालील प्रदेस्‍की यहुदा पङ्‍बे म्‍हीचे म्‍हीमात थेइ लीप्-लीप् ब्रनलज्‍यी।

तर थेतएनो ल्‍हो-ल्‍हो डेत्-डेत्चे सेत्‍लाज्‍यी।

ओसेम् थेइ तम् ङ्‌येन्‍ज्‍यीम् ब्रबलमाएनो छर्‌छुर् तय्‍हर्‌ज्‍यी।

३८ होत्‍तज्‍यीम् चु तम्‍की बारेरी ङ एङ्‌यीमात पङ्‍ब,

एङ्‍यीमाचे चु म्‍हीमात तेएनो अलनले पीत्‍लागो।

थेङ्‌यीमाचे स्‍य्‍हेङ्‌बे चु लक्‍मातेङ् योजनामा म्‍हीमा ग्‍यम्‍से य्‍हीन्‍ज्‍यी पङ्‌सम् थेङ्‍यीमा र्‌हङ्‌नो म्‍हज्‍यीम् य्‍हर्‌स्‍ये मुब।

३९ तर चु लक् पर्‌मेस्‍वर् ग्‍यम्‍से य्‍हीन्‍ज्‍यी पङ्‌सम् एङ्‍यीमाचे र्‌होद्‍प अखम्।

र्‌होद्‍प म्‍हइज्‍यी पङ्‌सम् एङ्‌यीमा पर्‌मेस्‍वर्‌की बीरुद्‍दरी रेःबल तस्‍ये मुब।”

४० ओसेम् सभाकी म्‍हीमाचे गमलीएलकी तम् ङ्‍येन्‍ज्‍यी।

ओसेम् थेङ्‌यीमाचे प्रेरीतमात न्‍हङ्‌री ङ्‌होत्‍ज्‍यीम् कोर्‌रचे ग्‍यङ्‌पुङ्‌ज्‍यी।

ओसेम् “एङ्‌यीमाचे देरे य्‍हङ्‍से येसुइ मीन्‍री खेमेएनो थलोपो” पङ्‍ज्‍यीम् प्रेरीतमात पीत्‍लाज्‍यी।

४१ ओसेम् प्रेरीतमा ङ्‍हच्‍छ्‌यङ् सभा ग्‍यम्‍से तङ्-तङ्‌ज्‍यीम् “पर्‌मेस्‍वर्‌चे ङ्‌य्‍हङ्‌मात येसुइ छेन्‍री दुख नाबरी जेःनलजेत्‍ज्‍यी” पङ्‍ज्‍यीम् डोङ्‍य्‍हर्‌ज्‍यी।

४२ ओसेम् थेङ्‌यीमाचे दीन्‍लनो पर्‌मेस्‍वर्‌की दीम्‍तेङ् म्‍हीमाइ दीम्-दीम्‍मारी ङ्‌यीज्‍यीम् येसु मुक्‍ती न्‍हङ्‌बे ख्रीस्‍ट् य्‍हीन्‍ब पङ्‍बे ज्‍यबे सम्‍तर् लोप्‍पतेङ् स्‍येत्‍स्‍यीनो टीज्‍यी।

प्रेरीतमात र्‌हो लबरी म्‍ही ङ्‍यीस्त दम्‍बल

६

१ हुजु बेलोरी बीस्‍वास् स्‍य्‍हेङ्‌बे म्‍हीमा य्‍हक्‍कोनो कप्‍बोर्‌टीब मुबल।

ओसेम् ग्रीक् ग्‍योत् पङ्‍बे यहुदीमाचे हीब्रु ग्‍योत् पङ्‍बे यहुदीमाकी बीरुद्‍दरी तम् पङ्‍ब छ्‍येज्‍यी।

तलेपङ्‍सम् ग्रीक् ग्‍योत् पङ्‍बे यहुदीमाकी र्‌हेम्‍बो स्‍यीबे अमकोलमाचे दीन्‍लनो तोःबे चब थुङ्‍ब अय्‍हङ्‍ब मुबल।

२ होत्‍तज्‍यीम् चुङ् ङ्‌ही प्रेरीतमाचे बीस्‍वास् लबे जम्‍म म्‍हीमात र्‌हुब्‍ले ङ्‌होत्‍ज्‍यीम् पङ्‍ज्‍यी,

“ङ्‌यीमाचे पर्‌मेस्‍वर्‌की फ्रोइ स्‍येत्‍प पीत्‍लाज्‍यीम् चब थुङ्‍ब क्‍योङ्‍बे लक् स्‍य्‍हेङ्‌ब ठीक् अत।

३ होत्‍तज्‍यीम् र्‌होमा,

एङ्‍यीमान्‍हङ्‍री पबीत्र आत्‍मातेङ् बुद्‍दीचे प्‍लीङ्‍बे ओसेम् जम्‍मचेनो स्‍हेस स्‍य्‍हेङ्‌बे म्‍ही ङ्‍यीस्त दमो।

ओसेम् ङ्‌यीमा चु लक् थेङ्‌यीमात सोप्‍तीपीन्‍ब।

४ तर ङ्‌यीमाम् प्रार्‌थना स्‍य्‍हेङ्‌बतेङ् पर्‌मेस्‍वर्‌की फ्रोइ स्‍येत्‍पे लक्‍कीनो स्‍य्‍हेङ्‌स्‍ये मुब।”

५ प्रेरीतमाचे पङ्‍बे चु तम् म्‍हीमा जम्‍मतनो सेम्‍री ङ्‍यीज्‍यी।

ओसेम् म्‍हीमाचे बीस्‍वासतेङ् पबीत्र आत्‍माचे प्‍लीङ्‍बे स्‍तीफनस्,

फीलीप,

प्रखरस,

नीकनोर,

तीमोनतेङ् पर्‌मीनास ओसेम् एन्‍टीओखीया पङ्‍बे सहर्‌की नीकोलाउसत दम्‍ज्‍यीa।

नोकोलाउसचे येसुत बीस्‍वास् स्‍य्‍हेङ्‌ब बीम ङोन्‍ग्‍यम् यहुदी धर्‌म म्‍हन्‍दीबल मुबल।

६ ओसेम् थेङ्‌यीमाचे हुजुमा ङ्‍यीस्‍तनो प्रेरीतमाज बज्‍यी।

ओसेम् प्रेरीतमाचे थेङ्‌यीमाकी जोरी या थेन्‍ज्‍यीम् प्रार्‌थना स्‍य्‍हेङ्‍पीन्‍ज्‍यी।

७ पर्‌मेस्‍वर्‌की फ्रोइ ठम्‍स्‍यीनो बोर्‌ज्‍यी।

ओसेम् येसुत बीस्‍वास् स्‍य्‍हेङ्‌बे म्‍हीमा यरुसलेम्‍री य्‍हक्‍को तबोर्‌ज्‍यी।

पर्‌मेस्‍वर्‌की दीम्‍की य्‍हक्‍को लम्‍बुमाचेएनो बीस्‍वास् स्‍य्‍हेङ्‌ज्‍यी।

स्‍तीफनस्‍त चुङ्‍बल

८ स्‍तीफनस्‍चेमी पर्‌मेस्‍वर् ग्‍यम्‍से य्‍हक्‍को अनुग्रहतेङ् सक्‍ती यङ्‌बल मुबल।

थेचे म्‍हीमाइ गुङ्‍री ङ्‍हच्‍छ्‍यङ् तेङेन्‍की लक्‍मा स्‍य्‍हेङ्‌ज्‍यीम् चीनोमा ङोन्‍ब मुबल।

९ तर डेत्-डेत् म्‍हीमाचेम् स्‍तीफनसज खज्‍यीम् अतब-अतबे तम् पङ्‍ज्‍यीम् थेत बीरोद् लज्‍यी।

हुजु म्‍हीमाम् योक्‍पोइ लक् ग्‍यम्‍से डोङ्‍ज्‍यीम् देरेम् यहुदीमा र्‌हुब तबे दीम्‍की म्‍हीमा तबल मुबल।

ओसेम् थेङ्‍यीमा अलेक्‍जेन्‍ड्रीयातेङ् कुरेनी सहर् ओसेम् कीलीकीयातेङ् एसीया प्रदेस्‍की म्‍हीमा मुबल।

१० तर स्‍तीफनस्‍चे पबीत्र आत्‍माइ बुद्‍दी ग्‍यम्‍से तम् पङ्‍बल तज्‍यीम् थेङ्‌यीमा खल्‍चेएनो जोहाप् पीन्‍अखम्।

११ हुजु लीप्‍चे थेङ्‌यीमाचे डेत्-डेत् म्‍हीमात खुसुक्‍ले फुलीइतीज्‍यीम् “चु म्‍हीचे मोसातेङ् पर्‌मेस्‍वर्‌की बीरुद्‍दरी तम् पङ्‍बल ङ्‌यीमाचे थ्‍येःज्‍यी” बी पङ्‍पुङ्‌ज्‍यी।

१२ चोले थेङ्‌यीमाचे म्‍हीमा,

अगुवामा ओसेम् धर्‌म-लोप्‍पोन्मात फुलीइतीज्‍यी।

ओसेम् थेङ्‌यीमाचे स्‍तीफनस्‍त चुङ्‌ज्‍यीम् ङ्‍हच्‍छ्‍यङ् सभारी बोर्‌ज्‍यी।

१३ हुजु लीप्‍चे थेङ्‌यीमाचे स्‍तीफनसकी बारेरी भ्‍यु पङ्‍बे म्‍हीमात बज्‍यी।

भ्‍यु पङ्‍बे म्‍हीमाचे पङ्‍ज्‍यी,

“चु म्‍हीचे खेम पङ्‍लेएनो ङ्‌य्‍हङ्‌माकी पर्‌मेस्‍वर्‌की दीम्‍तेङ् मोसाचे ब्रीबे पर्‌मेस्‍वर्‌की नीयम्‍की बीरुद्‍दरी तम् पङ्‍टीबल मुब।

१४ चु म्‍हीचे,

‘नासरतकी येसुचे चु पर्‌मेस्‍वर्‌की दीम्‍त फुप्‍लास्‍ये मुब।

ओसेम् मोसाचे पीन्‍बे जम्‍मनो पेठीम्‍माएनो पोपीन्‍स्‍ये’ पङ्‍बल ङ्‌यीमाचे थ्‍येःज्‍यी।”

१५ ओसेम् हुजु ङ्‍हच्‍छ्‌यङ् सभारी टीबलमाचे स्‍तीफनस्‍त तकातक्‍ले च्‍याज्‍यी।

ओसेम् थेइ लीः स्‍वर्‌गदुतकी लीः र्‌हङ्‍बे य्‍हल् तज्‍यीम् सर्‌बल म्रङ्‌ज्‍यी।

a 

६:५ स्‍तीफनस्, फीलीप, प्रखरस, नीकनोर, तीमोनतेङ् पर्‌मीनास ओसेम् एन्‍टीओखीया पङ्‍बे सहर्‌की नीकोलाउसत दम्‍ज्‍यीचु जम्‍मनो ग्रीक ग्‍योत्‍की मीन्‍मा य्‍हीम्‍ब।

स्‍तीफनसकी तम्

७

१ हुजु लीप्‍चे गोदोब्‍न्‍हङ्‍की ङ्‍हच्‍छ्‍यङ् लम्‍बुचे स्‍तीफनस्‍त “चु तम् देमेन्‍नो य्‍हीन्‍ब?”

पङ्‍ज्‍यीम् ङ्‌योत्‍ज्‍यी।

२ स्‍तीफनस्‍चे चोले पङ्‍ज्‍यी,

“अपमातेङ् अज्‍यो-अलेमा ङइ तम् ङ्‍येन्‍जेतो।

ङ्‍य्‍हङ्‍की म्‍हेमे अब्राहाम हारान पङ्‍बे ग्‍लारी स्‍येःब बीम ङोन्‍ग्‍यम् मेसोपोटामीया पङ्‍बे ग्‍लारी स्‍य्‍हुबे बेलोरी महीमाकी पर्‌मेस्‍वर् म्‍हेमे अब्राहामकी ङोन्‍री म्रङ्‍खज्‍यी।

३ पर्‌मेस्‍वर्‌चे म्‍हेमे अब्राहामत,

‘ए र्‌हङ्‌की य्‍हुल्‍तेङ् म्‍हेम्‍याफेःबेमा ख्‍लेथेन्‍ज्‍यीम् ङचे ङोन्‍स्‍येकी य्‍हुल्‍री ङ्‍यीउ’ बी सुङ्‌ज्‍यी।

४ हुजु लीप्‍चे अब्राहाम कल्‍दीमाकी य्‍हुल् ग्‍यम्‍से डोङ्‍ज्‍यीम् हारान पङ्‍बे ग्‍लारी ङ्‌यीज्‍यीम् टीज्‍यी।

ओसेम् थेइ अप स्‍यीब बीसेम् पर्‌मेस्‍वर्‌चे अब्राहामत तीन्‍हम्‍स्‍य्‍हो एङ्‍यीमा स्‍य्‍हुटीबे चु ग्‍लारी नोम्‍खज्‍यी।

५ ओसेम् पर्‌मेस्‍वर्‌चे अब्राहामत चु ग्‍लारी तइ स्‍हेएनो छाअबुङ्‌ज्‍यीम् कङ् न्‍हेःबे ग्‍ला गीःएनो अन्‍हङ्।

तर पर्‌मेस्‍वर्‌चे अब्राहामत ‘चु ग्‍ला एइ सन्‍तान्‍मात पीन्‍स्‍ये मुब’ बी बाचा स्‍य्‍हेङ्‍जेत्‍ज्‍यी।

हुजु बेलोरी अब्राहामल कोल अरेबल मुबल।

६ ओसेम् पर्‌मेस्‍वर्‌चे अब्राहामत चोले सुङ्‌जेत्‍ज्‍यी,

‘एइ सन्‍तान्‍मा ल्‍हो-ल्‍हो य्‍हुल्‍री ङ्‌यीज्‍यीम् बीदेसी तज्‍यीम् टीस्‍ये मुब।

थेङ्‌यीमात हुजु ग्‍लाकी म्‍हीमाचे चार् सय बर्‌ससम्‍म बान स्‍य्‍हेङ्‌ज्‍यीम् दुख पीन्‍स्‍ये मुब।

७ तर थेङ्‌यीमात बाना स्‍य्‍हेङ्‌ज्‍यीम् थेन्‍बे म्‍हीमात ङचे सजाय पीन्‍स्‍ये मुब।

थेङ्‍यीमा एइ सन्‍तान्‍मात हुजु ग्‍ला ग्‍यम्‍से डोङ्‍खज्‍यीम् चुरी ङत तेन्‍स्‍ये मुब।’

८ “पर्‌मेस्‍वर्‌चे अब्राहामतेङ् खतनाकी करार् स्‍य्‍हेङ्‍जेत्‍ज्‍यी।

होत्‍तज्‍यीम् अब्राहामचे र्‌हङ्‌की ज इसहाक न्‍हज्‍यीम्‌ ब्रेत्‍रेत् तमम् जइ खतना स्‍य्‍हेङ्‌ज्‍यी।

इसहाक्‍चेएनो थेइ ज याकुबकी खतना स्‍य्‍हेङ्‌ज्‍यी।

होलेनो याकुबचेएनो थेइ ज चुङ् ङ्‍य्‍हीलनो खतना स्‍य्‍हेङ्‌ज्‍यी।

ओसेम् थेइ ज चुङ् ङ्‌ही ङ्‍य्‍हङ्‍मा जम्‍मलनो म्‍हेमेमा य्‍हीन्‍ब।

९ “याकुबकी जमाचे थेङ्‍यीमाइ अले योसेफत स्‍हेर्‌ज्‍यीम् मीस्र य्‍हुल्‍री बाना तबरी चुङ्‍लाज्‍यी।

तर योसेफतेङ् पर्‌मेस्‍वर् बक्‍च्‍य मुबल।

१० ओसेम् पर्‌मेस्‍वर्‌चे योसेफत जम्‍मनो दुख ग्‍यम्‍से फेःपीन्‍जेत्‍ज्‍यी।

पर्‌मेस्‍वर्‌चे थेत य्‍हक्‍को बुद्‍दी न्‍हङ्‌जेत्‍पल तज्‍यीम् मीस्र य्‍हुल्‍की ग्‍यल्‍बो फारोचे योसेफ सेम्‍री ङ्‍यीज्‍यी।

ओसेम् थेत मीस्र य्‍हुल्‍की सासक् स्‍य्‍हेङ्‍पीन्‍ज्‍यीम् दर्‌बार्‌न्‍हङ्‍की हक्‍एनो पीन्‍ज्‍यी।

११ “हुजु लीप्‍चे मीस्रतेङ् कनान य्‍हुल्‍की जम्‍मनो ग्‍लामारी ङ्‍हच्‍छ्‍यङ् अनीकल तज्‍यीम् य्‍हक्‍कोनो दुख तज्‍यी।

ओसेम् ङ्‍य्‍हङ्‍की म्‍हेमेमाचे चब अय्‍हङ्।

१२ ओसेम् मीस्र य्‍हुल्‍री अन्‍न मुब पङ्‍बल थ्‍येःज्‍यीम् याकुबचे जमात अन्‍न ग्‍लुबरी मीस्ररी पीत्‍ज्‍यी।

१३ थेङ्‍यीमा ङ्‍य्‍हीख्‍यप्कुनो अन्‍न ग्‍लुबरी योसेफज ङ्‌यीज्‍यी।

ओसेम् हुजु बेलोरी योसेफचे र्‌हङ्‍त र्‌हङ्‌की अज्‍यो-अलेमाचे स्‍येःन लज्‍यी।

ओसेम् ग्‍यल्‍बोचेएनो योसेफकी म्‍हेम्‍यमात स्‍येःज्‍यी।

१४ योसेफचे र्‌हङ्‌की अप याकुबत ‘म्‍हेम्‍यमा जम्‍मनो बज्‍यीम् ब्‍योन्‍खोउ’ बी सम्‍तर् पीत्‍ज्‍यी।

ओसेम् याकुबकी म्‍हेम्‍यमातेङ् र्‌हङ्‌की म्‍हीमा खल सोम् स्‍यी चोक्‍क मुबल।

१५ हुजु लीप्‍चे याकुब मीस्ररी ङ्‍यीज्‍यी।

ओसेम् याकुब हुजुरीनो स्‍यीज्‍यी।

ओसेम् ङ्‍य्‍हङ्‍की म्‍हेमेमाएनो हुजुरीनो स्‍यीज्‍यी।

१६ थेङ्‌यीमाकी स्‍यीबे ल्‍ही मीस्र य्‍हुल् ग्‍यम्‍से सकेम् पङ्‍बे ग्‍लारी बोर्‌ज्‍यीम् बुप्‍ज्‍यी।

हुजु दुर्‌स अब्राहामचे हमोरकी जमात टङ पीन्‍ज्‍यीम् ग्‍लुबल मुबल।

१७ “पर्‌मेस्‍वर्‌चे अब्राहामतेङ् स्‍य्‍हेङ्‍जेत्‍पे बाचा पुरा तयम्‍बल मुबल।

हुजु बेलोरी मीस्र य्‍हुल्‍री ङ्‍य्‍हङ्‍की म्‍हेमेमाइ कोलमा य्‍हक्‍को तबोर्‌ज्‍यी।

१८ हुजु लीप्‍चे मीस्र य्‍हुल्‍री योसेफत अस्येबे ल्‍हो-ल्‍हो ग्‍यल्‍बो गीःचे सासन् स्‍य्‍हेङ्‌ब तीप्‍ज्‍यी।

१९ हुजु फारो ग्‍यल्‍बोचे ङ्‍य्‍हङ्‍की म्‍हेमेमात लुज्‍यीम् य्‍हक्‍को दुख पीन्‍ज्‍यी।

ओसेम् ङ्‍य्‍हङ्‍की म्‍हेमेमाइ देरेकीनो न्‍हबे कोल बेसर्‌मात फीर्‌च्‍योर् बोर्‌ज्‍यीम् थेन्‍पुङ्‍ब मुबल।

होत्‍तज्‍यीम् कोलमा स्‍यीब मुबल।

२० “हुजु बेलोरी मोसा न्‍हज्‍यी।

थे पर्‌मेस्‍वर्‌की ङोन्‍री ज्‍यबे कोल मुबल।

थेत ल सोम् सम्‍म अप-अमचे दीम्‍री छुम्‍ज्‍यीम् थेन्‍ज्‍यीम् स्‍य्‍हप्‍तो स्‍य्‍हेङ्‌ज्‍यी।

२१ ओसेम् थेत छुम्‍अखम्‍ज्‍यीम् फीर्‌च्‍योर् थेन्‍मम् फारोकी जमेचे यङ्‌ज्‍यीम् बोर्‌ज्‍यी।

ओसेम् थेइ ज स्‍य्‍हेङ्‌ज्‍यीम् स्‍य्‍हप्‍तो लज्‍यी।

२२ ओसेम् मोसात मीस्रीमाकी ज्ञान् पीन्‍ज्‍यी।

ओसेम् मोसा र्‌हङ्‌की तम्‍तेङ् लक्‍मारी सक्‍तीसाली तज्‍यी।

२३ “मोसाचे ल्‍हेगोर् सोम् स्‍यी ब्‍लीतीङ् तमम् थेचे र्‌हङ्‌की इस्राएली म्‍हेम्‍यमातेङ् दोबे सेम् लज्‍यी।

२४ मीस्री गीःचे इस्राएली गीःत तोटीबल मोसाचे म्रङ्‌ज्‍यी।

होत्‍तज्‍यीम् मोसाचे हुजु इस्राएलीत जोगइतीज्‍यी।

ओसेम् इस्राएलीत तोबे खीत् फाबारी मीस्रीत सेत्‍लाज्‍यी।

२५ पर्‌मेस्‍वर्‌चे मोसा ग्‍यम्‍से इस्राएलीमात मीस्रीमाकी या ग्‍यम्‍से फेःज्‍यीम् बोर्‌स्‍ये टीम् पङ्‍बे तम् इस्राएलीमाचे गोल बी मोसाचे म्‍हेन्‍ब मुबल।

तर थेङ्‌यीमाचे चु तम् अगो।

२६ “न्‍हम्‍स्‍य्‍होर्‌हङ् इस्रएलीमा ङ्‌ही छेत्‍टीबे बेलोरी मोसा दोखज्‍यी।

ओसेम् थेङ्‍य्‍हीत थुन्‍न लब म्‍हइज्‍यीम् पङ्‍ज्‍यी,

‘ओ र्‌हो ङ्‌ही,

एङ्‍य्‍हीम् अज्‍यो-अलेक य्‍हीन्‍ब स्‍यीम्,

तले चोले छेत्‍टीबल?’

२७ तर ङ्‌युङ् म्‍हइबे म्‍हीचे मोसात इबोर्‌ज्‍यीम् पङ्‍ज्‍यी,

‘एत खल्‍चे ङ्‌यीमात सासन् स्‍य्‍हेङ्‌बतेङ् न्‍याय स्‍य्‍हेङ्‌बरी दम्‍ज्‍यी?

२८ तील हुजु मीस्रीत सेत्‍प र्‌हङ्‌ले ङतेएनो सेत्‍प म्‍हइबल य्‍हीन्‍ब?’

२९ चु थ्‍येःज्‍यीम् मोसा मीस्रचे डोङ्‍ज्‍यीम् मीदान पङ्‍बे ल्‍हो-ल्‍हो य्‍हुल्‍री बीदेसी तज्‍यीम् टीज्‍यी।

हुजुरी थेल ज ङ्‌ही न्‍हज्‍यी।

३० “मोसा हुजु य्‍हुल्‍री टीज्‍यीम् ल्‍हेगोर् सोम् स्‍यी ब्‍लीतीङ् तब बीसेम् सीनइ पङ्‍बे गङ्‌की उजाड-ग्‍लारी मे लुम्‍टीबे जीङ्‍री स्‍वर्‌गदुत गीः म्रङ्‌ज्‍यी।

३१ चु म्रङ्‌ज्‍यीम् मोसा तेङेन् तज्‍यी।

ओसेम् च्‍याबरी जीङ्‍की रेइरी ङ्‌यीमम् प्रभुचे चोले सुङ्‌बल थ्‍येःज्‍यी,

३२ ‘ङ एइ म्‍हेमेमा अब्राहामतेङ् इसहाक ओसेम् याकुबकी पर्‌मेस्‍वर् य्‍हीन्‍ब।’

चु थ्‍येःज्‍यीम् मोसा लोङ्‍ज्‍यीम् दर्‌ज्‍यी।

ओसेम् हुजुरी च्‍याबे आरएनो अल।

३३ ओसेम् पर्‌मेस्‍वर्‌चे मोसात सुङ्‌ज्‍यी,

‘एइ कङ्‌की पनेइ प्‍लोगो।

तलेपङ्‍सम् ए रप्‍पे चु ग्‍ला पबीत्र य्‍हीन्‍ब।

३४ ङचे मीस्र य्‍हुल्‍री ङइ म्‍हीमाकी य्‍हक्‍को दुख म्रङ्‌बल मुब।

ओसेम् हुजु दुखचे लज्‍यीम् थेङ्‍यीमा आस् म्‍हज्‍यीम् क्राटीबल ङचे थ्‍येःज्‍यी।

ङ थेङ्‌यीमात हुजु दुख ग्‍यम्‍से फेःबरी युबल य्‍हीन्‍ब।

देरे ङचे एत मीस्र य्‍हुल्‍री पीत्‍स्‍ये मुब।’

३५ “हुजु मोसातनो य्‍हीन्‍ब,

इस्राएलीमाचे,

‘एत खल्‍चे ङ्‌यीमात सासन् स्‍य्‍हेङ्‌बतेङ् न्‍याय स्‍य्‍हेङ्‌बरी दम्‍ज्‍यी?’

पङ्‍ज्‍यीम् पतइअतीबल मुबल।

हुजु मोसातेङ्‍नो पर्‌मेस्‍वर्‌चे जीङ्‍न्‍हङ् लुम्‍टीबे मे ल्‍हम्‍री म्रङ्‌बे स्‍वर्‌गदुत ग्‍यम्‍से तम् लजेत्‍ज्‍यी।

ओसेम् हुजु पर्‌मेस्‍वर्‌चेनो मोसात इस्राएलीमाकी सासक्‍तेङ् थेङ्‍यीमाइ दुख ग्‍यम्‍से फेःपीन्‍बे म्‍ही स्‍य्‍हेङ्‌ज्‍यीम् पीत्‍जेत्‍ज्‍यी।

३६ हुजु मोसाचेनो इस्राएलीमात मीस्र य्‍हुल् ग्‍यम्‍से तेत्‍ज्‍यीम् पर्‌मेस्‍वर्‌चे बाचा स्‍य्‍हेङ्‌बे य्‍हुल्‍री बोर्‌मम् मीस्र य्‍हुल्‍तेङ् लाल समुन्‍द्र ओसेम् उजाड-ग्‍लामारी थेचे ल्‍हेगोर् सोम् स्‍यी ब्‍लीतीङ्सम्‍म तेङेन्‍की लक्‍तेङ् चीनोमा ङोन्‍ज्‍यी।

३७ हुजु मोसाचेनो इस्राएलीमात,

‘पर्‌मेस्‍वर्‌चे एङ्‌यीमाकी र्‌हङ्‌की अज्‍यो-अले न्‍हङ्‍चे ङ र्‌हङ्‍बे अगम्‍बक्‍त गीः एङ्‍यीमाज पीत्‍युस्‍ये मुब’ बी पङ्‍बल मुबल।

३८ हुजु मोसानो उजाड-ग्‍लारी इस्राएलीमातेङ् बक्‍च्‍य मुबल।

थेतेङ्नो सीनइ गङ्‍री स्‍वर्‌गदुतचे तम् लजेत्‍पल मुबल।

ओसेम् थेचेनो स्‍वर्‌गदुत ग्‍यम्‍से जीवन् पीन्‍बे सम्‍तर् यङ्‌ज्‍यीम् इस्राएलीमात स्‍येत्‍ज्‍यी।

३९ “तर ङ्‍य्‍हङ्‍की म्‍हेमेमाचे मोसाइ तम् अङ्‌येन्‍ज्‍यीम् थेतएनो पतइअती।

ओसेम् थेङ्‍यीमा मीस्ररी दोःबे सेम् लज्‍यी।

४० थेङ्‌यीमाचे हारुनत पङ्‍ज्‍यी,

‘ङ्‌यीमाइ लागीरी ङोन्-ङोन् ब्रज्‍यीम् ग्‍यम् सीत्‍पे लागीरी ख्‍लमा स्‍य्‍हेङ्‌पीनो।

ङ्‌य्‍हङ्‌मात मीस्र य्‍हुल्‍चे तेत्‍ज्‍यीम् बबे हुजु मोसात ता तज्‍यी ङ्‌य्‍हङ्‌माचे तेएनो स्‍येःबल अरे।’

४१ “हुजु लीप्‍चे थेङ्‌यीमाचे ग्‍लब् कोलइ ख्‍ल स्‍य्‍हेङ्‌ज्‍यीम् हुजुत ठा पीन्‍ज्‍यी।

ओसेम् थेङ्‌यीमाचे स्‍य्‍हेङ्‌बे चु लक् म्रङ्‌ज्‍यीम् थेङ्‍यीमा जम्‍मनो य्‍हक्‍को तङ्‌ज्‍यीम् खुसी म्‍हन्‍दीज्‍यी।

४२ होत्‍तज्‍यीम् पर्‌मेस्‍वर्‌चे थेङ्‌यीमात ख्‍लाजेत्‍ज्‍यी।

ओसेम् पर्‌मेस्‍वर्‌चे थेङ्‌यीमात थेङ्‌यीमाकी सेम्‍चे म्‍हेन्‍ब र्‌हङ्‌लेनो मुरी मुबे सार्‌मात तेन्‍बुङ्‍जेत्‍ज्‍यी।

चु तम्‍की बारेरी अगम्‍बक्‍तमाकी छ्‍येरी चोले ब्रीबल मुब;

‘ओ इस्राएलकी म्‍हीमा!

एङ्‍यीमाचे ल्‍हेगोर् सोम् स्‍यी ब्‍लीतीङ्सम्‍म उजाड-ग्‍लारी ठा पीन्‍ज्‍यी,

हुजु ङइ लागीरी अय्‍हीन्‍ब मुबल।

४३ एङ्‍यीमाचे मोलेख पङ्‍बे ख्‍लइ थेन् नाज्‍यीम् बज्‍यी।

ओसेम् एङ्‌यीमाइ रेफन पङ्‍बे सार्aकी ख्‍लतएनो बज्‍यी।

हुजुमा एङ्‍यीमाचे तेन्‍बरी स्‍य्‍हेङ्‌बे ख्‍ल मुबल।

होत्‍तज्‍यीम् ङ एङ्‌यीमात ल्‍हो-ल्‍हो म्‍हीमाचे बेबीलोन् सहर् बीमएनो थारीङ्-थारीङ् बोर्‌नलस्‍ये मुब।’

४४ “ङ्‍य्‍हङ्‍की म्‍हेमेमा उजाड-ग्‍लारी मुबे बेलोरी थेङ्‍यीमातेङ् ‘पर्‌मेस्‍वर्‌की ज्‍यीद दीम्’ मुबल।

हुजुम् पर्‌मेस्‍वर्‌चे मोसात कुल्‍बतेङ् ङोन्‍ब र्‌हङ्‌लेनो स्‍य्‍हेङ्‌बल मुबल।

४५ लीक्‍यम् पर्‌मेस्‍वर्‌चे चु य्‍हुल्‍री टीबे ल्‍हो-ल्‍हो जात्‍की म्‍हीमात ल्‍हब्‍लाजेत्‍ज्‍यी।

ओसेम् यहोसुचे चु य्‍हुल् डाज्‍यीम् कीन्‍बे बेलोरी चु पर्‌मेस्‍वर्‌की ज्‍यीत दीम्‍तएनो बक्‍च्‍य बज्‍यी।

ग्‍यल्‍बो दाऊदकी बेलोसम्‍मनो हुजु पर्‌मेस्‍वर्‌की ज्‍यीत दीम् थेङ्‍यीमातेङ् मुबल।

४६ पर्‌मेस्‍वर् दाऊद ग्‍यल्‍बोतेङ् तङ्‍जेत्‍ज्‍यी।

ओसेम् दाऊदचे याकुबकी पर्‌मेस्‍वर्‌त स्‍य्‍हुबे ग्‍ला स्‍य्‍हेङ्‍गे बी पङ्‍ज्‍यी।

४७ तर हुजु दीम् दाऊदकी ज सोलोमनचे स्‍य्‍हेङ्‌ज्‍यी।

४८ “तर पर्‌मेस्‍वर् म्‍हीचे स्‍य्‍हेङ्‌बे दीम्‍री अस्‍य्‍हु।

अगम्‍बक्‍तमाचे चोले पङ्‍बल मुब-

४९ पर्‌मेस्‍वर्‌चे सुङ्‌ब,

‘स्‍वर्‌ग ङइ टीबे ठीः य्‍हीन्‍ब।

ओसेम् जम्‍बुलीङ् ङइ बले थेन्‍बे ग्‍ला य्‍हीन्‍ब।

एङ्‍यीमाचे ङइ लागीरी खतेबे दीम् स्‍य्‍हेङ्‌ज्‍यी?

ओसेम् ङचे दुब न्‍हबे ग्‍ला खन मुब?

५० ता चु जम्‍मनो स्‍हेमा ङइ याचे स्‍य्‍हेङ्‌बल अय्‍हीन्?’

५१ “युङ्‌ब र्‌हङ्‍बे सेम् थोबे म्‍हीमा,

एङ्‍यीमाचे खेमेएनो पर्‌मेस्‍वर्‌त र्‌हङ्‌की सेम्‍री अथेन्।

एङ्‌यीमाकी म्‍हेमेमाचे र्‌हङ्‌लेनो एङ्‌यीमाचेएनो खेम पङ्‍लेएनो पबीत्र आत्‍माइ बीरोद् स्‍य्‍हेङ्‌ब।

५२ एङ्‌यीमाइ म्‍हेमेमाचे अगम्‍बक्‍तमा जम्‍मतनो दुख पीन्‍बल मुबल।

ओसेम् पर्‌मेस्‍वर्‌की फ्रोइकीनो ङ्‌येन्‍ज्‍यीम् ब्रबे म्‍ही ब्‍योन्‍युस्‍ये मुब पङ्‍बे तम् स्‍येत्‍पलमात थेङ्‌यीमाचे सेत्‍लाज्‍यी।

ओसेम् देरे एङ्‍यीमाचेम् थेङ्‌त म्‍हीमाइ यारी सोप्‍तीपीन्‍ज्‍यीम् सेत्‍ज्‍यी।

५३ एङ्‍यीमाचे स्‍वर्‌गदुतमा ग्‍यम्‍से पर्‌मेस्‍वर्‌की नीयम यङ्‌ज्‍यी।

तर हुजु नीयम् एङ्‍यीमाचे अङ्‍येन्।”

स्‍तीफनस् स्‍यीबल

५४ हुजु सभारी मुबे म्‍हीमाचे स्‍तीफनसकी चु तम् थ्‍येःब बीसेम् य्‍हक्‍को बोमो रप्‍ज्‍यीम् स क्रीतीक्‍ज्‍यी।

५५ तर स्‍तीफनस् पबीत्र आत्‍माचे प्‍लीङ्‌ज्‍यीम् स्‍वर्‌गतोर् अङ्‌ले तकातक् च्‍याज्‍यी।

ओसेम् थेचे पर्‌मेस्‍वर्‌की महीमातेङ् येसुत पर्‌मेस्‍वर्‌की केत् फ्‍या पट्‍टीचे रप्‍जेत्‍टीबल म्रङ्‌ज्‍यी।

५६ ओसेम् स्‍तीफनस्‍चे थेङ्‌यीमात,

“च्‍यागो,

ङचे स्‍वर्‌ग ठोङ्‍बल म्रङ्‌ज्‍यी।

ओसेम् म्‍हीइ ज पर्‌मेस्‍वर्‌की केत् फ्‍या पट्‍टीचे रप्‍टीबल ङचे म्रङ्‌टीब” बी पङ्‍ज्‍यी।

५७ चु थ्‍येःब बीसेम् थेङ्‍यीमा क्रीङ्‌ज्‍यीम् र्‌हङ्-र्‌हङ्‍की न्‍हबीङ् म्रुज्‍यीम् जम्‍मचेनो तीख्‍यप्‍रीनो स्‍तीफनस्‍त वाज्‍यी।

५८ ओसेम् थेङ्‌यीमाचे युङ्‌बचे प्रुङ्‌ज्‍यीम् सेत्‍पे लागीरी स्‍तीफनस्‍त सहर् ग्‍यम्‍से फीर्‌च्‍योर् डुत्‍बोर्‌ज्‍यी।

ओसेम् र्‌हङ्-र्‌हङ्‍की ग्‍यमा प्‍लोक्‍ज्‍यीम् साऊल पङ्‍बे ब्‍योन् म्‍ही गीःत सोप्‍तीज्‍यीम् स्‍तीफनस्‍त युङ्‌बचे प्रुङ्‍ब तीप्‍ज्‍यी।

५९ थेङ्‌यीमाचे युङ्‌बचे प्रुङ्‍टीबे बेलोरी स्‍तीफनस्‍चे,

“प्रभु येसु,

ङइ आत्‍मात कीन्‍जेतो” बी प्रार्‌थना स्‍य्‍हेङ्‌ज्‍यी।

६० ओसेम् थेचे पुइ जुःज्‍यीम् केत् ङ्‍हच्‍छ्‍यङ् तेत्‍ज्‍यीम् पङ्‍ज्‍यी,

“प्रभु,

चु पापकी दोस् थेङ्‌यीमात अतखइ!”

चोते पङ्‍ज्‍यीम् थेइ बुः य्‍हर्‌ज्‍यी।

a 

७:४३ सार् चु सार् पङ्‍बलम् नेपाली ग्‍योत्‍री सानी ग्रह य्‍हीन्‍ब।

साऊलचे बीस्‍वासीमात दुख पीन्‍बल

८

१ स्‍तीफनस्‍त सेत्‍पे म्‍हीमातेङ् साऊलएनो डीःबल मुबल।

हुजु दीन् य्‍हङ्‍से यरुसलेमकी मन्‍डलीत बीरोद् लज्‍यीम् य्‍हक्‍को दुख पीन्‍ब तीप्‍ज्‍यी।

होत्‍तज्‍यीम् प्रेरीतमा अय्‍हर्,

तर ल्‍हो-ल्‍हो जम्‍मनो बीस्‍वासीमा छर्‌छुर् तज्‍यीम् यहुदीयातेङ्‌ सामारीया प्रदेस्‍क्‍योर् य्‍हर्‌ज्‍यी।

२ ओसेम् पर्‌मेस्‍वर्‌त तेन्‍बे डेत्-डेत् म्‍हीमाचे स्‍तीफनसकी स्‍यीबे ल्‍हीत बोर्‌ज्‍यीम् बुप्‍ज्‍यी।

थेङ्‌यीमा स्‍तीफनस्‍त व्‍हल् लज्‍यीम् य्‍हक्‍को क्राज्‍यी।

३ तर साऊलचेमी मन्डलीमात नास् लब छ्‍येटीब मुबल।

ओसेम् दीम्-दीम्‍री वङ्‌ज्‍यीम् अपकोलतेङ् अमकोलमा जम्‍मतनो इज्‍यीम् डुत्‍पोर्‌ज्‍यीम् जेलन्‍हङ् च्‍युप्‍लाब मुबल।

फीलीपचे सामारीयारी ज्‍यबे सम्‍तर् स्‍येत्‍पल

४ ओसेम् हुजु छ्‍र्‌छुर्‌ले य्‍हर्‌बे बीस्‍वासीमाचे खनगोदोब्‍नो ङ्‌यीज्‍यीम् ज्‍यबे सम्‍तर् स्‍येत्‍ज्‍यी।

५ ओसेम् फीलीपचेम् सामारीया प्रदेस्‍की सहर् गीःरी ङ्‌यीज्‍यीम् मुक्‍ती न्‍हङ्‌बे ख्रीस्‍ट्‍की बारेरी स्‍येत्‍ज्‍यी।

६ फीलीपचे पङ्‍बे तम्‍तेङ् थेचे स्‍य्‍हेङ्‌बे तेङेन्‍की लक् म्रङ्‌ज्‍यीम् य्‍हक्‍को म्‍हीमाचे थेइ तम् सेम्‍री ङ्‌यीज्‍यीम् ज्‍यनले ङ्‍येन्‍ज्‍यी।

७ तलेपङ्‍सम् हुजुरी य्‍हक्‍को म्‍हीमा ग्‍यम्‍से अज्‍यबे आत्‍मामा क्रीङ्‌ज्‍यीम् डोङ्‍य्‍हर्‌ज्‍यी।

ओसेम् या कङ् अचल्‍तीबे म्‍हीमाएनो फेन्‍ज्‍यी।

८ होत्‍तज्‍यीम् हुजु सहर्‌की म्‍हीमा य्‍हक्‍कोनो तङ्‌ज्‍यी।

९ हुजु सहर्‌री सीमोन पङ्‍बे म्‍ही गीः मुबल।

थेचे य्‍हक्‍को बेलो ङोन्‍ग्‍यम् य्‍हङ्‌सेनो हुजु सहर्‌री जादु ङोन्‍ज्‍यीम् सामारीयाकी म्‍हीमात तेङेन् तनलबल मुबल।

ओसेम् थेचे र्‌हङ्‌चे र्‌हङ्‌तनो ङ्‍हच्‍छ्‍यङ् म्‍ही म्‍हेन्‍ब मुबल।

१० ओसेम् सहर्‌री मुबे ज्‍यीत ङ्‍हच्‍छ्‍यङ् जम्‍मनो म्‍हीमाचे “चु म्‍हीतेङ् पर्‌मेस्‍वर्‌की ‘गोदोब्‍न्‍हङ्‍की ङ्‍हच्‍छ्‍यङ् सक्‍ती’ पङ्‍बे सक्‍ती मुब” पङ्‍ज्‍यीम् थेइ तम् ङ्‍येन्‍ब मुबल।

११ ओसेम् हुजु म्‍हीमाचे थेइ तम् ज्‍येन्‍ले ङ्‌येन्‍टीब मुबल।

तलेपङ्‍सम् थेचे य्‍हक्‍को बेलो ङोन्‍ग्‍यम् य्‍हङ्‌सेनो जादु ङोन्‍ज्‍यीम् थेङ्‌यीमात तेङेन् तनलबल मुबल।

१२ तर फीलीपचे पर्‌मेस्‍वर्‌की य्‍हुल्‍तेङ् येसुइ बारेरी ज्‍यबे सम्‍तर्‌त स्‍येत्‍प बीसेम् थेङ्‌यीमाचे बीस्‍वास् स्‍य्‍हेङ्‌ज्‍यी।

ओसेम् अपकोलतेङ् अमकोलमाचे बप्‍तीस्‍मा कीन्‍ज्‍यी।

१३ सीमोनचेएनो बीस्‍वास् लज्‍यीम् बप्‍तीस्‍मा कीन्‍ज्‍यी।

ओसेम् फीलीप्‍तेङ् बक्‍च्‍य ब्रज्‍यी।

ओसेम् फीलीपचे स्‍य्‍हेङ्‌बे ङ्‍हच्‍छ्‍यङ्-ङ्‍हच्‍छ्‍यङ् तेङेन्‍की लक्‍मा चीनोमा म्रङ्‌ज्‍यीम् थे तेङेन् तज्‍यी।

१४ यरुसलेमरी मुबे प्रेरीतमाचे सामारीयाकी म्‍हीमाचे पर्‌मेस्‍वर्‌की फ्रोइत पतइतीज्‍यी पङ्‍बे तम् थ्‍येःज्‍यीम् पत्रुसतेङ् युहन्‍नात थेङ्‌यीमाज पीत्‍ज्‍यी।

१५ पत्रुसतेङ् युहन्‍ना सामारीयारी दोखब बीसेम् बीस्‍वासीमाचे पबीत्र आत्‍मा यङ्‍खइ पङ्‍ज्‍यीम् प्रार्‌थना स्‍य्‍हेङ्‌ज्‍यी।

१६ तलेपङ्‍सम् हुजु बेलोसम्‍म थेङ्‍यीमा खलइ जोरीएनो पबीत्र आत्‍मा ब्‍योन्‍युबल अरेबल।

थेङ्‍यीमा प्रभु येसुइ छेन्‍रीकीनो बप्‍तीस्‍मा तबल मुबल।

१७ ओसेम् पत्रुसतेङ् युहन्‍नाचे थेङ्‍यीमाइ जोरी या थेन्‍ज्‍यीम् प्रार्‌थना स्‍य्‍हेङ्‌ब बीसेम् थेङ्‌यीमाचे पबीत्र आत्‍मा यङ्‌ज्‍यी।

१८ प्रेरीतमाचे या थेन्‍पीन्‍बतेङ् म्‍हीमाचे पबीत्र आत्‍मा यङ्‌बल म्रङ्‌ज्‍यीम् सीमोनचे थेङ्‌यीमात टङ पीन्‍ज्‍यीम्,

१९ “ङतएनो चु सक्‍ती न्‍हङो,

ओसेम् ङचेएनो म्‍हीमाकी जोरी या थेन्‍पीन्‍बतेङ् थेङ्‌यीमाचे पबीत्र आत्‍मा यङ्‍खइ” पङ्‍ज्‍यी।

२० तर पत्रुसचे पङ्‍ज्‍यी,

“एइ टङ एतेङ् बक्‍च्‍यनो नास् तखइ,

तलेपङ्‍सम् एचे पर्‌मेस्‍वर्‌चे न्‍हङ्‌जेत्‍पे बर्‌दान्‍त टङचे ग्‍लुब खम्‍ब बी म्‍हेन्‍ज्‍यी।

२१ एल चु लक्‍री तइ बोएनो अरे।

तलेपङ्‍सम् पर्‌मेस्‍वर्‌की ङोन्‍ग्‍यम् एइ सेम् ज्‍यब अरेबल टीम्।

२२ ‘एचे म्‍हेन्‍बे हुजु अज्‍यबे तम्’ ग्‍यम्‍से पस्‍चताप् स्‍य्‍हेङ्‌ज्‍यीम् प्रभुतेङ् प्रार्‌थना स्‍य्‍हेङो।

होले स्‍य्‍हेङ्‍सम् थेङ्‌चे एत क्षमा न्‍हङ्‌ल।

२३ तलेपङ्‍सम् एइ सेम् र्‌होत स्‍हेर्‌बचे प्‍लीङ्‌ज्‍यीम् पापचे खीःटीबल ङचे म्रङ्‌ज्‍यी।”

२४ ओसेम् सीमोनचे पत्रुसतेङ् युहन्‍नात,

“थेङ् ङ्‍य्‍हीचे सुङ्‍बे तम्‍मा ङइ जोरी अखखइ बी थेङ् ङ्‍य्‍हीचेनो पर्‌मेस्‍वर्‌तेङ् ङइ लागीरी प्रार्‌थना स्‍य्‍हेङ्‍पीन्‍जेतो” बी पङ्‍ज्‍यी।

२५ हुजु लीप्‍चे पत्रुसतेङ् युहन्‍ना थेङ्‍हीचे म्रङ्‌बे येसुचे स्‍य्‍हेङ्‍जेत्‍पे लक्‍मातेङ् पर्‌मेस्‍वर्‌की फ्रोइ स्‍येत्‍ज्‍यीम् यरुसलेमरी दोःय्‍हर्‌ज्‍यी।

थेङ्‍हीचे ग्‍यम्‍री सामारीयाकी नम्‍स-नम्‍समारीएनो ज्‍यबे सम्‍तर् स्‍येत्‍ज्‍यीम् य्‍हर्‌ज्‍यी।

फीलीप्‍तेङ् इथीयोपीयाकी सरकारी म्‍ही

२६ प्रभुइ स्‍वर्‌गदुत गीःचे फीलीप्‍त पङ्‍ज्‍यी,

“ए रेःज्‍यीम् लो पट्‍टीरी यरुसलेम य्‍हङ्‍से गाजा ङ्‌यीबे ग्‍यम्‍री ङ्‍यीउ।

हुजुरी उजाड-ग्‍लाइ ग्‍यम् मुब।”

२७ होत्‍तज्‍यीम् फीलीप रेःज्‍यीम् य्‍हर्‌ज्‍यी।

हुजु बेलोरीनो थेचे इथीयोपीया य्‍हुल्‍की नपुंसक गीःत दोज्‍यी।

हुजु नपुङ्‍सक् इथीयोपीया य्‍हुल्‍की रानी कन्‍दाकीaइ जम्‍म सम्‍पतीमाकी हाकीम मुबल।

थे यरुसलेमरी पर्‌मेस्‍वर्‌त तेन्‍ज्‍यीम् दीम्‍री दोःखटीबल मुबल।

२८ ओसेम् रथरी टीज्‍यीम् यसैया अगम्‍बक्‍तचे ब्रीबे छ्‍येः खेत्‍टीब मुबल।

२९ हुजु लीप्‍चे पबीत्र आत्‍माचे फीलीप्‍त “ए हुजु रथकी रेइरी ङ्‌यीज्‍यीम् थेतेङ् बक्‍च्‍य ङ्‍यीउ” बी सुङ्‌ज्‍यी।

३० फीलीप छ्‍योङ्‍य्‍हर्‌ज्‍यीम् हुजु म्‍हीइ रेइरी ङ्‌यीमम् हुजु म्‍हीचे यसैया अगबक्‍तकी छ्‍ये खेत्‍टीबल थ्‍येःज्‍यी।

ओसेम् फीलीपचे थेत,

“र्‌हङ्‌चे खेत्‍जेत्‍टीबे हुजु तम् गोजेत्‍प?”

बी ङ्‌योत्‍ज्‍यी।

३१ ओसेम् हुजु हाकीम्‍चे “खल्‍चेएनो अलोपगदे ङचे खले गोस्‍ये?”

बी पङ्‍ज्‍यी।

ओसेम् हुजु हाकीम्‍चे फीलीप्‍त रथरी क्रेत्‍ज्‍यीम् थेतेङ् बक्‍च्‍य टीबुङ्‍ज्‍यी।

३२ थेचे खेत्‍टीबे धर्‌मइ छ्‍येःरी चोले ब्रीबल मुबल-

“थेङ् सेत्‍परी बोर्‌बे ग्‍यु र्‌हङ्‍ब मुबल,

ओसेम् थेङ् पेइ ब्रबतेङ् कुटीले टीबे ग्‍यु र्‌हङ्‌ले

तएनो असुङ्‍नले कुटीले स्‍य्‍हुज्‍यी।

३३ थेङ्‌त पेत्‍नलज्‍यी,

ओसेम् थेङ्‌चे ठीक् न्‍याय अय्‍हङ्।

थेङ्‌की सन्‍तान्‍की बारेरी खल्‍चेएनो स्‍येत्‍प अखम्,

तलेपङ्‍सम् थेङ्‌की जीवन जम्‍बुलीङ् ग्‍यम्‍से नोम्‍जेत्‍ज्‍यी।”

३४ ओसेम् हुजु नपुंसक्‍चे फीलीप्‍त चोले ङ्‌योत्‍ज्‍यी,

“ङत स्‍येतो,

चु तम् अगम्‍बक्‍तचे खलइ बारेरी पङ्‍बल य्‍हीन्‍ब?

चु तम् र्‌हङ्‌की बारेरीनो पङ्‍बल वुइ ल्‍हो-ल्‍हो म्‍हीइ बारेरी पङ्‍बल?”

३५ हुजु लीप्‍चे फीलीपचे धर्‌म छ्‍येःइ हुजु बचन ग्‍यम्सेनो थेत येसुइ बारेरी ज्‍यबे सम्‍तर् स्‍येत्‍प तीप्‍ज्‍यी।

३६ “थेङ्‌यीमा ग्‍यम्‍री य्‍हर्‌टीमम् यी मुबे ग्‍लारी दोःज्‍यी।

ओसेम् हुजु नपुङ्‍सक्‍चे फीलीप्‍त,

‘चुरी यी टीम्,

देरेम् ङचे बप्‍तीस्‍मा कीन्‍बरी ताचे र्‌होद्‍ल?’”

बी ङ्‌योत्‍ज्‍यी।

३७ [फीलीपचे थेत,

“र्‌हङ्‌की सेम् य्‍हङ्‌सेनो बीस्‍वास् स्‍य्‍हेङ्‍सम् एचे बप्‍तीस्‍मा कीन्‍ब खम्‍ब” बी पङ्‍ज्‍यी।

ओसेम् नपुङ्‍सक्‍चे,

“येसु ख्रीस्‍ट्‍नो पर्‌मेस्‍वर्‌की ज य्‍हीन्‍ब बी ङ बीस्‍वास् स्‍य्‍हेङ्‌ब” बी पङ्‍ज्‍यी।]

३८ ओसेम् थेचे रथ र्‌होद्‍पुङ्‍ज्‍यी।

हुजु लीप्‍चे थेङ्‌य्‍हीनो यी मुबे ग्‍लारी ङ्‌यीज्‍यीम् फीलीपचे थेत बप्‍तीस्‍मा पीन्‍ज्‍यी।

३९ थेङ्‌य्‍हीनो यी न्‍हङ्‌से डोङ्‍ब बीसेम् फीलीप्‍त प्रभुइ आत्‍माचे चुङ्‌ज्‍यीम् बोर्‌ज्‍यी।

ओसेम् हुजु नपुङ्‍सक्‍चे फीलीप्‍त दोःज्‍यीम् अम्रङ्।

तर थे तङ्-तङ्‌ज्‍यीम् दीम्‍री य्‍हर्‌ज्‍यी।

४० तर फीलीपचे र्‌हङ् अस्‍दोद सहर्‌री दोःबल यङ्‌ज्‍यी।

ओसेम् कैसरीया अदोगदेसम्‍म सहर्-सहर्‌मा तज्‍यीम् ज्‍यबे सम्‍तर् स्‍येत्‍ज्‍यीम् य्‍हर्‌ज्‍यी।

a 

८:२७ कन्‍दाकी इथीयोपीया य्‍हुल्‍की रानीत कन्‍दाकी पङ्‍ज्‍यीम् ङ्‍होत्‍प मुबल।

साऊलचे येसुत बीस्‍वास् स्‍य्‍हेङ्‌बल

(प्रेरीत् २२:६-१६; २६:१२-१८)

९

१ दबम् सम्‍मनो साऊलचे प्रभुइ डबमात सेत्‍प पङ्‍ज्‍यीम् लोङ्‍नलटीबल मुबल।

थे गोदोब्‍न्‍हङ्‍की ङ्‍हच्‍छ्‍यङ् लम्‍बुज ङ्‌यीज्‍यीम्

२ “ङ दमस्‍कस्‍री ङ्‌यीज्‍यीम् प्रभुइ लीप्‍चे ब्रबे अपकोलमातेङ् अमकोलमात खजु-खजु स्‍यप्‍लेएनो चुङ्‌ज्‍यीम्,

खीज्‍यीम् यरुसलेमरी बम्‍यङो बी यहुदीमा र्‌हुब् तबे दीम्‍माकी मीन्‍री स्‍योःस्‍यो ब्रीपीनो” पङ्‍ज्‍यीम् र्‌हीत्‍ज्‍यी।

३ ओसेम् साऊल दमस्‍कस सहर्‌री य्‍हर्‌टीमम् सहर्‌की रेइरी दोःब साच्‍चेनो स्‍वर्‌ग ग्‍यम्‍से थेइ कोरोरो य्‍हल् तज्‍यीम् सर्‌ज्‍यी।

४ ओसेम् थे सरी गुर्‌ज्‍यीम् चोले पङ्‍बे केत् थ्‍येःज्‍यी,

“साऊल,

एचे ङत तले दुख पीन्‍ब?”

५ ओसेम् साऊलचे “प्रभु र्‌हङ् खल य्‍हीन्‍ब?”

बी ङ्‍योत्‍मम् चोतेबे केत् थ्‍येःज्‍यी,

“ङ येसु य्‍हीन्‍ब,

ङत एचे दुख पीन्‍टीबल मुब।

६ “देरे ए रेःज्‍यीम् सहर्‌री ङ्‍यीउ,

एचे ता स्‍य्‍हेङ्‍थोस्‍ये हुजु तम् एत हुजुरीनो स्‍येत्‍स्‍ये मुब।”

७ साऊलतेङ् बक्‍च्‍य ङ्‌यीबे म्‍हीमा लेम्‍ब र्‌हङ् तज्‍यीम् तेएनो अपङ्‍नले रप्‍टीबल मुबल।

तलेपङ्‍सम् थेङ्‌यीमाचे केत्‍मी थ्‍येःज्‍यी,

तर खल्‍तएनो अम्रङ्।

८ ओसेम् साऊल रेःज्‍यीम् मीः फ्‍येःज्‍यीम् च्‍यामम् थेचे तएनो म्रङ्‌अखम्।

होत्‍तज्‍यीम् थेतेङ् बक्‍च्‍य मुबे म्‍हीमाचे थेत या चुङ्‌ज्‍यीम् दमस्‍कस्‍री सेबोर्‌ज्‍यी।

९ थेचे सोम्‍रेत् सम्‍म मीः अम्रङ्,

ओसेम् चबथुङ्‍बएनो अल।

१० दमस्‍कस सहर्‌री हननीया पङ्‍बे डब गीः मुबल।

थेत म्‍हङ्‍री प्रभुचे,

“हननीया!”

बी ङ्‌होत्‍जेत्‍ज्‍यी।

हननीयाचे “कसोल प्रभु,

सुङ्‌जेतो!”

बी पङ्‍ज्‍यी।

११ प्रभुचे थेत सुङ्‌ज्‍यी,

“ए रेःज्‍यीम् तङ्-तङ् पङ्‍बे ग्‍यम्‍री ङ्‍यीउ।

हुजुरी यहुदाकी दीम्‍री टार्‌सस सहर्‌की साऊल पङ्‍बे म्‍हीत म्‍हयो।

हुजुरी थे प्रार्‌थना स्‍य्‍हेङ्‍टीबल मुब।

१२ थेचे म्‍हङ्‍री हननीया पङ्‍बे म्‍ही खज्‍यीम् थेचे म्रङ्‌ब खम्‍खइ बी थेइ जोरी हननीयाचे या थेन्‍बल म्रङ्‌ज्‍यी।”

१३ तर हननीयाचे पङ्‍ज्‍यी,

“प्रभु हुजु म्‍हीचे यरुसलेमरी मुबे थेङ्‌की म्‍हीमात य्‍हक्‍को अज्‍यबे लक्‍मा स्‍य्‍हेङ्‌ज्‍यीम् दुख पीन्‍बल मुब रो पङ्‍बे तम् ङचे य्‍हक्‍को म्‍हीमा ग्‍यम्‍से थ्‍येःबल मुब।

१४ “ओसेम् चुरीएनो थेङ्‌त तेन्‍बलमात चुङ्‌ज्‍यीम् खीबरी साऊलचे ङ्‍हच्‍छ्‍यङ् लम्‍बुमा ग्‍यम्‍से अधीकार् यङ्‌बल मुब।”

१५ तर प्रभुचे थेत सुङ्‌ज्‍यी,

“ङ्‍यीउ,

तलेपङ्‍सम् ङचे थेत ङत तेन्‍बरी दम्‍बल मुब।

थेचे यहुदी अय्‍हीन्‍बे म्‍हीमातेङ् ग्‍यल्‍बोमा ओसेम् इस्राएलकी म्‍हीमात ङइ मीन् थ्‍येःन लस्‍ये मुब।

१६ “ओसेम् थेचे ङइ लागीरी गत्‍ते दुख नाथोसे बी ङ थेत ङोन्‍स्‍ये मुब।”

१७ होत्‍तज्‍यीम् हननीया यहुदाकी दीम्‍री ङ्‌यीज्‍यीम् वङ्‍ज्‍यी।

ओसेम् साऊलकी जोरी या थेन्‍ज्‍यीम् पङ्‍ज्‍यी,

“ओ अले साऊल,

ए चुरी खटीबे बेलोरी ग्‍यम्‍री म्रङ्‍युजेत्‍पे प्रभु येसुचे ङत चुरी पीत्‍खजेत्‍पल य्‍हीन्‍ब।

एचे देबेएनो मीः म्रङ्‌ब खम्‍खइ ओसेम् पबीत्र आत्‍माचे प्‍लीङ्‍खइ aपङ्‍ज्‍यीम् थेङ्‌चे ङत चुरी पीत्‍खजेत्‍पल य्‍हीन्‍ब।”

१८ हननीयाचे चोले पङ्‍ब साच्‍चेनो साऊलकी मीः ग्‍यम्‍से गोरा र्‌हङ्‍ब तइज्‍यी।

ओसेम् थेचे देबेएनो म्रङ्‍खम्‍ज्‍यी।

म्रङ्‌ब बीसेम् रेःज्‍यीम् बप्‍तीस्‍मा कीन्‍ज्‍यी।

१९ ओसेम् चब चज्‍यीम् बङ् यङ्‌ज्‍यी।

साऊल तोव रेत्‍सम्‍मनो डबमातेङ् दमस्‍कस सहर्‌रीनो टीज्‍यी।

साऊलचे दमस्‍कस्‍री ज्‍यबे सम्‍तर् स्‍येत्‍पल

२० थे ग्‍योन्-ग्‍योन्‍नो यहुदीमा र्‌हुब् तबे दीम्‍री ङ्‌यीज्‍यीम् “येसु पर्‌मेस्‍वर्‌की ज य्‍हीन्‍ब” पङ्‍ज्‍यीम् स्‍येत्‍प तीप्‍ज्‍यी।

२१ थेइ तम् थ्‍येःबे म्‍हीमा जम्‍मनो तेङेन् तज्‍यीम् गीःचे गीःत ङ्‌योत्‍ज्‍यी,

“येसुइ मीन् कीन्‍बे यरुसलेमरी मुबे म्‍हीमात नास् स्‍य्‍हेङ्‌बे म्‍ही चुनो अय्‍हीनो स्‍यीम्?

ओसेम् थे चुरीएनो येसुइ मीन् कीन्‍बलमात चुङ्‌ज्‍यीम् खीःज्‍यीम् ङ्‍हच्‍छ्‍यङ् लम्‍बुमाज बोर्‌बरी खबल अय्‍हीनो स्‍यीम्?”

२२ तर साऊलचे झन् य्‍हक्‍को प्रचार स्‍य्‍हेङ्‌ब खम्‍बोर्‌ज्‍यी।

ओसेम् थेचे दमस्‍कस्‍री मुबे यहुदीमात येसुनो मुक्‍ती न्‍हङ्‌बे ख्रीस्‍ट् य्‍हीन्‍ब बी दस्‍यी पीन्‍स्‍यीनो टीबल तज्‍यीम् थेङ्‌यीमाचे तेएनो पङ्‍ब अखम्।

२३ हुजु लीप्‍चे तोव दीन् य्‍हर्‌ब बीसेम् यहुदीमा र्‌हुब तज्‍यीम् साऊलत सेत्‍परी तम् डीःज्‍यी।

२४ तर थेङ्‌यीमाचे साऊलत सेत्‍प म्‍हइबे तम् साऊलचे स्‍येःज्‍यी।

थेङ्‍यीमा साऊलत सेत्‍परी सहर्‌की म्रप्‍मारी दीन्म्‍हुन्‍नो रुङ्‌ज्‍यीम् टीब मुबल।

२५ तर तीरेत् म्‍हुन् थेइ डबमाचे साऊलत छङ्‍री युज्‍यीम् छो:द ताज्‍यीम् सहर्‌की कऊरुसे गोलेले दुङ्‌री फप्‍पीत्‍ज्‍यी।

साऊल यरुसलेम सहर्‌री

२६ साऊल यरुसलेमरी खब बीसेम् डबमातेङ् थुन्‍ज्‍यीम्‌ बक्‍च्‍य टीब म्‍हइज्‍यी।

तर डबमा साऊलतेङ् लोङ्‍ज्‍यीम् थेङ्‌यीमाचे साऊल देमेन्‍नो डब य्‍हीन्‍ब बी पतइतीबनो अखम्।

२७ तर बारनाबास पङ्‍बे डबचे साउलत र्‌हो लज्‍यीम् र्‌हङ्‍तेङ् बक्‍च्‍यनो प्रेरीतमाज बोर्‌ज्‍यी।

ओसेम् साऊलचे प्रभुत ग्‍यम्‍री म्रङ्‌बे तम्‍तेङ् प्रभुचे थेतेङ् फ्रोइ सुङ्‍जेत्‍पे तम् स्‍येत्‍ज्‍यी,

ओसेम् साऊलचे दमस्‍कस्‍री अलोङ्‍नले येसुइ छेन्‍री लोप्‍ज्‍यी पङ्‍बे तम्‍एनो बारनाबासचे प्रेरीतमात स्‍येत्‍पीन्‍ज्‍यी।

२८ ओसेम् साऊल प्रेरीतमातेङ् बक्‍च्‍य टीज्‍यी,

ओसेम् थेङ्‍यीमातेङ् बक्‍च्‍यनो ब्रज्‍यीम् यरुसलेमकी जम्‍मनो ग्‍लामारी आर् लज्‍यीम् प्रभुइ छेन्‍री लोप्‍ज्‍यी।

२९ थेचे ग्रीक् ग्‍योत् पङ्‍बे यहुदीमातेङ्‍एनो तम् ज्‍योप्‍ज्‍यी।

तर थेङ्‌यीमाचे साऊलत सेत्‍प म्‍हइज्‍यी।

३० साऊलत सेत्‍प पङ्‍बे तम् बीस्‍वासीमाचे स्‍येःज्‍यीम् बीस्‍वासीमाचे साऊलत कैसरीया पङ्‍बे सहर्‌री बोर्‌ज्‍यी।

ओसेम् हुजु ग्‍ला ग्‍यम्‍से टार्‌सस पङ्‍बे सहर्‌री पीत्‍ज्‍यी।

३१ हुजु लीप्‍चे यहुदीयातेङ्‌ गालील ओसेम् सामरीया प्रदेस्‍री मुबे मन्डलीमात सान्‍ती तज्‍यी।

बीस्‍वासीमा पर्‌मेस्‍वर्‌तेङ् लोङ्‍ज्‍यीम् ब्रबल तज्‍यीम् मन्‍डलीमा बङ्‍ज्‍येन् तज्‍यी।

ओसेम् पबीत्र आत्‍मा ग्‍यम्‍से आर् यङ्‌बल तज्‍यीम् बीस्‍वासीमाएनो य्‍हक्‍को तबोर्‌ज्‍यी।

पत्रुसचे एनीयासत फेन्‍नलबल

३२ पत्रुस तोर् मोर्‌की नम्‍समा कोर्‌ज्‍यीम् ब्रबे बेलोरी लीड्‍डा पङ्‍बे नम्‍सरी मुबे बीस्‍वासीमाज दोखज्‍यी।

३३ हुजुरी पत्रुसचे एनीयास पङ्‍बे म्‍ही गीःत दोज्‍यी।

थे या कङ् अचल्‍तीबे नेत् स्‍यप्‍ज्‍यीम् ब्रेत्‍तीङ् तबल मुबल।

३४ ओसेम् पत्रुसचे थेत पङ्‍ज्‍यी,

“एनीयास,

एत येसु ख्रीस्‍ट्‍चे फेन्‍नलजेत्‍प,

ए रेःज्‍यीम् एइ तीत्‍प न्‍हेन्‍ब बागो।”

होलेपङ्‍ब साच्‍चेनो थे फोत्‍रेःज्‍यी।

३५ ओसेम् लीड्‍डा नम्‍सतेङ् सारोन नम्‍सरी टीबे जम्‍मनो म्‍हीमाचे हुजु म्‍ही फेन्‍बल म्रङ्‌ज्‍यीम् प्रभुत बीस्‍वास् लज्‍यी।

३६ ओसेम् योप्‍पा पङ्‍बे सहर्‌री तबीता पङ्‍बे डब अमकोल गीः मुबल।

थेत ग्रीक् ग्‍योत्‍री डोरकास पङ्‍ब मुबल।

(डोरकास पङ्‍बलम् तेङ्‍की य्‍हीन्‍ब।)

थेचे खेम पङ्‍लेएनो प्रङ्‌नमात र्‌हो लज्‍यीम् ज्‍यबे लक् स्‍य्‍हेङ्‌ब मुबल।

३७ पत्रुस लीड्‍डा सहर्‌री मुबे बेलोरी हुजु अमकोल नज्‍यीम् स्‍यीज्‍यी।

ओसेम् म्‍हीमाचे थेइ स्‍यीबे ल्‍हीत ख्रुज्‍यीम् दीम्‍की जोमी जोइ तलरी थेन्‍ज्‍यी।

३८ योप्‍पा सहर्‌तेङ् लीड्‍डा सहर् ज्‍यदङ् मुबल।

योप्‍पा सहर्‌की बीस्‍वासीमाचे पत्रुस लीड्‍डा सहर्‌री मुब पङ्‍बे तम् थ्‍येःज्‍यीम् थेङ्‌यीमाचे म्‍ही ङ्‌हीत पत्रुसज,

“थेङ् ङ्‌यीमाज ग्‍योने ब्‍योन्‍खोउ” बी पङो पङ्‍ज्‍यीम् पीत्‍ज्‍यी।

३९ होत्‍तज्‍यीम् पत्रुस थेङ्‍यीमातेङ् ङ्‍यीज्‍यी।

हुजुरी दोःब बीसेम् थेङ्‌यीमाचे पत्रुसत दीम्‍की जोमी जोइ तलरी बोर्‌ज्‍यी।

हुजुरी मुबे र्‌हेम्‍बो स्‍यीबे अमकोलमाचे पत्रुसत डोर्‌कासचे राबे येन्‍मा ङोन्‍ज्‍यीम् पत्रुसकी कोरोरो क्राज्‍यी।

४० तर पत्रुसचे थेङ्‍यीमा जम्‍मत दोरी पीत्‍ज्‍यीम् पुइ जुःज्‍यीम् प्रार्‌थना स्‍य्‍हेङ्‌ज्‍यी।

हुजु लीप्‍चे हुजु स्‍यीबे ल्‍ही पट्‍टीचे दोःज्‍यीम्,

“ओ तबीता,

रेःगो!”

बी पङ्‍ज्‍यी।

होलेपङ्‍ब बीसेम् हुजु अमकोलचे मीः च्‍याज्‍यी।

ओसेम् पत्रुसत म्रङ्‌ब बीसेम् रेःज्‍यीम् टीज्‍यी।

४१ पत्रुसचे हुजु अमकोलइ या चुङ्‌ज्‍यीम् सेन्‍ज्‍यी।

हुजु लीप्‍चे पत्रुसचे बीस्‍वासीमातेङ् र्‌हेम्‍बो स्‍यीबे अमकोलमात ङ्‌होत्‍ज्‍यीम् डोरकास सोबल ङोन्‍ज्‍यी।

४२ चु तम् योप्‍पा सहर्‌की खन बीबीनो थ्‍येःज्‍यी।

ओसेम् य्‍हक्‍को म्‍हीमाचे प्रभुत बीस्‍वास् लज्‍यी।

४३ ओसेम् पत्रुस य्‍हक्‍को दीन् सम्‍मनो डीइ लक् स्‍य्‍हेङ्‌बे सीमोन पङ्‍बे म्‍हीतेङ् योप्‍पा सहर्‌रीनो टीज्‍यी।

a 

९:१७ पबीत्र आत्‍माचे प्‍लीङ्‍खइ पबीत्र आत्‍माचे प्‍लीङब पङ्‍बलम् पबीत्र आत्‍मा सक्‍तीइ रुप्‍री यङ्‌बल य्‍हीन्‍ब। ओसेम् पबीत्र आत्‍माचे अगुवाइ स्‍य्‍हेङ्‌ज्‍यीम् पर्‌मेस्‍वर्‌की थुः अनुसार् चल्‍दीब य्‍हीन्‍ब।

कर्‌नेलीयसतेङ् पत्रुस

१०

१ कैसरीया पङ्‍बे ग्‍लारी कर्‌नेलीयस पङ्‍बे म्‍ही गीः मुबल।

थे रोमी स्‍यीपाइमाकी इटालीया पङ्‍बे पल्‍टनकी कप्‍तान मुबल।

२ थेतेङ् थेइ दीम्‍की म्‍हेम्‍यमा जम्‍मनो पर्‌मेस्‍वर्‌त तेन्‍बे म्‍ही मुबल।

थेचे प्रङ्‌न म्‍हीमात सेम् य्‍हङ्‌सेनो पीन्‍ज्‍यीम् खेम पङ्‍लेएनो पर्‌मेस्‍वर्‌तेङ् प्रार्‌थना स्‍य्‍हेङ्‌ब मुबल।

३ तीरेत् कर्‌नेलीयस्‍चे दीनीइ प्रोः बेलोक्‍योर् दर्‌सन्‍री पर्‌मेस्‍वर्‌की स्‍वर्‌गदुत गीः थेज खटीबल म्रङ्‌ज्‍यी।

ओसेम् हुजु स्‍वर्‌गदुत्‍चे थेत,

“कर्‌नेलीयस!”

पङ्‍ज्‍यीम् ङ्‍होत्‍पल थ्‍येःज्‍यी।

४ कर्‌नेलीयस लोङ्‌ज्‍यी,

ओसेम् स्‍वर्‌गदुत्‍त च्‍याज्‍यीम्,

“प्रभु सुङो!”

बी पङ्‍मम् स्‍वर्‌गदुत्‍चे पङ्‍ज्‍यी,

“एचे स्‍य्‍हेङ्‌बे प्रार्‌थनातेङ् एचे प्रङ्‌नमात पीन्‍बे चब थुङ्‍ब पर्‌मेस्‍वर्‌त सेम्‍री ङ्‌यीबे ठा र्‌हङ्‌ब तबल मुब।

५ देरे एचे योप्‍पा सहर्‌री सीमोन पत्रुस पङ्‍बे म्‍हीत ङ्‍होत्‍परी म्‍हीमा पीतो।

६ पत्रुस डीइ लक् स्‍य्‍हेङ्‌बे सीमोनतेङ् बक्‍च्‍य टीबल मुब।

सीमोनकी दीम् समुन्‍द्रइ रेइरी मुब।”

७ चोदे पङ्‍ब बीसेम् स्‍वर्‌गदुत् य्‍हर्‌ज्‍यी।

हुजु लीप्‍चे कर्‌नेलीयस्‍चे योक्‍पोमा ङ्‌हीतेङ् पर्‌मेस्‍वर्‌त तेन्‍बे स्‍यीपाइ गीःत ङ्‌होत्‍ज्‍यी।

कर्‌नेलीयस्‍चे थेत स्‍य्‍हप्‍तो स्‍य्‍हेङ्‌बे स्‍यीपाइमान्‍हङ्‍चे हुजु स्‍यीपाइत दम्‍बल य्‍हीन्‍ब।

८ ओसेम् थेङ्‍यीसोम्‍त जम्‍मनो तम् स्‍येत्‍ज्‍यीम् योप्‍पा सहर्‌री पीत्‍ज्‍यी।

९ न्‍हम्‍स्‍य्‍होर्‌हङ् थेङ्‍यीमा दीन् गुङ्‍क्‍योर् योप्‍पा सहर्‌की ज्‍यदङ् दोःज्‍यी।

हुजु बेलोरी पत्रुस प्रार्‌थना स्‍य्‍हेङ्‌बरी दीम्‍की कौसीरी ङ्‍यीज्‍यी।

१० थे प्रार्‌थना स्‍य्‍हेङ्‍न-स्‍य्‍हेङ्‍ननो ख्रेन्‍ज्‍यीम् थेचे चब चबे सेम् लज्‍यी।

तर दीम्‍की म्‍हीमाचे योप्‍त स्‍य्‍हेङ्‍टीबे बेलोरी थे म्‍ही ज्‍यी:बएनो डेत् अज्‍यी:बएनो डेत् तज्‍यीम्

११ स्‍वर्‌ग ठोङ्‍बल म्रङ्‌ज्‍यी।

ओसेम् स्‍वर्‌ग ग्‍यम्‍से न ब्‍लीरीनो खीबे जेप्‍प खती र्‌हङ्‍ब जम्‍बुलीङ्‌री पीत्‍युटीबल म्रङ्‌ज्‍यी।

१२ हुजु खतीरी या कङ् ब्‍ली मुबे जम्‍मा थोइ जन्‍तुमातेङ् स्‍य्‍होलोक्‍ज्‍यीम् ब्रबे जन्‍तुमा ओसेम् ङ्‍यम्‍ङ्‍यमा मुबल।

१३ ओसेम्,

“पत्रुस,

ए रेःज्‍यीम् चुमा सेत्‍ज्‍यीम् चउ” बी पङ्‍बे केत् पत्रुसचे थ्‍येःज्‍यी।

१४ तर पत्रुसचे,

“अय्‍हीन् प्रभु,

ङचे चोतेबे चोखो अय्‍हीन्‍बे स्‍हे खेमेएनो चबल अरे” बी पङ्‍ज्‍यी।

१५ तर थेचे देबेएनो चोतेबे केत् थ्‍येःज्‍यी,

“पर्‌मेस्‍वर्‌चे चोखो स्‍य्‍हेङ्‍ज्‍यीन्‍बे स्‍हेत एचे चोखो अय्‍हीन्‍बे स्‍हे थपङो।”

१६ सोम्ख्‍यप् सम्‍म चोतेब तब साच्‍चेनो हुजु खती स्‍वर्‌गतोर् नोम्‍ज्‍यी।

१७ ओसेम् पत्रुस र्‌हङ्‌चे म्रङ्‌बे दर्‌सन्‍री ङोन्‍बल ता य्‍हीन्‍ज्‍यी बी सेम्‍न्‍हङ् थोम्‍टीबल मुबल।

हुजु बेलोरीनो कर्‌नेलीयस्‍चे पीत्‍खबे म्‍हीमा सीमोनकी दीम् म्‍हइज्‍यीम् दोइ म्रप्‍की ङोन्‍री रप्‍खज्‍यी।

१८ ओसेम् थेङ्‌यीमाचे,

“पत्रुस पङ्‍बे सीमोन चुरी टीबल मुब वुइ अरे?”

बी बङ्‍ले ङ्‌योत्‍ज्‍यी।

१९ हुजु बेलोरी पत्रुसमी र्‌हङ्‌चे म्रङ्‌बे दर्‌सन्की तम् सेम्‍री म्‍हेन्‍टीब मुबल।

पबीत्र आत्‍माचे थेत सुङ्‌ज्‍यी,

“च्‍यागो एत म्‍ही सोम्‍चे म्‍हइटीब मुब,

२० रेःज्‍यीम् दुङ्‌री ङ्‍यीउ।

ओसेम् सेम्‍री तेए अम्‍हेन्‍नले थेङ्‍यीमातेङ् बक्‍च्‍य ङ्‍यीउ।

तलेपङ्‍सम् थेङ्‍यीमा ङचे पीत्‍खबल य्‍हीन्‍ब।”

२१ होत्‍तज्‍यीम् पत्रुस दुङ्‌री य्‍हर्‌ज्‍यीम् हुजु म्‍ही सोम्‍त पङ्‍ज्‍यी,

“थेङ्‍माचे म्‍हइजेत्‍पे म्‍ही ङनो य्‍हीन्‍ब।

थेङ्‍मा चुरी तले ब्‍योन्‍खबल?”

२२ थेङ्‌यीमाचे पत्रुसत पङ्‌ज्‍यी,

“कर्‌नेलीयस पङ्‍बे कप्‍तान्‍चे ङ्‌यीमात पीत्‍खजेत्‍पल य्‍हीन्‍ब।

थे ज्‍यबे म्‍ही ओसेम् पर्‌मेस्‍वर्‌त तेन्‍बे म्‍ही य्‍हीन्‍ब।

यहुदीमा जम्‍मचेनो थेत स्‍हेस लब।

थेइ दीम्‍री एत ङ्‌होत्‍ज्‍यीम् र्‌हङ्‌चे पङ्‍बे तम्‍मा ङ्‌येनो बी पर्‌मेस्‍वर्‌की स्‍वर्‌गदुत्‍चे थेत कुल्‍जेत्‍पल मुब।”

२३ होत्‍तज्‍यीम् थेङ्‌यीमात न्‍हङ्‌री ङ्‌होत्‍ज्‍यीम् पत्रुसचे क्‍योङ्‍ज्‍यी।

ओसेम् हुजु म्‍हुन् हुजुरीनो टीज्‍यी।

न्‍हम्‍स्‍य्‍होर्‌हङ् पत्रुसतेङ् योप्‍पा सहर्‌की डेत्-डेत् बीस्‍वासीमाएनो थेङ्‍यीमातेङ् बक्‍च्‍य ङ्‍यीज्‍यी।

२४ रेःनीर्‌हङ् थेङ्‍यीमा कैसरीया दोःज्‍यी।

कर्‌नेलीयस्‍मी थेइ म्‍हेम्‍यमातेङ् र्‌होमात थेतेङ् बक्‍च्‍य ङ्‌होत्‍ज्‍यीम् पत्रुसङ्‍यीमात ब्रेन्‍टीबल मुबल।

२५ पत्रुस कर्‌नेलीयस्‍की दीम्‍री दोखब बीसेम् कर्‌नेलीयस्‍चे पत्रुसकी कङ्‍री पब्‍लु लज्‍यीम् तेन्‍ज्‍यी।

२६ तर पत्रुसचे थेत सेन्‍ज्‍यीम्,

“रेगो,

ङएनो म्‍हीनो य्‍हीन्‍ब” पङ्‍ज्‍यी।

२७ ओसेम् पत्रुस कर्‌नेलीयसतेङ् तम लज्‍यीम् दीम्‍न्‍हङ् वङ्‍ज्‍यी।

पत्रुसचे हुजुरी य्‍हक्‍को म्‍हीमा र्‌हुब् तबल यङ्‌ज्‍यी।

२८ ओसेम् पत्रुसचे थेङ्‌यीमात पङ्‍ज्‍यी,

“ङ्‌य्‍हङ् यहुदीमाकी पेठीम् अनुसार यहुदी अय्‍हीन्‍बे म्‍हीमात खदु लबतेङ् थेङ्‌यीमाकी दीम्‍री वङ्‌ज्‍यीम् टीब अत पङ्‍बे तम् थेङ्‍माचे खेम्‍बलनो मुब।

तर खल म्‍हीतएनो चोखो अय्‍हीन्‍बे म्‍ही अम्‍हेन्‍खइ बी पर्‌मेस्‍वर्‌चे ङत ङोन्‍जेत्‍पल मुब।

२९ होत्‍तज्‍यीम् थेङ्‍माचे ङत ङ्‍होत्‍परी पीत्‍खबे म्‍हीतेङ् ङ तएनो अम्‍हेन्‍नले थेङ्‍माज खज्‍यी।

देरेम् सुङो,

र्‌हङ्‍माचे ङत तले ङ्‌होत्‍जेत्‍पल?”

३० कर्‌नेलीयस्‍चे पङ्‍ज्‍यी,

“ब्‍लीरेत् ङोन्‍री दीनीइ तीन् बजेक्‍योर् ङ दीम्‍रीनो प्रार्‌थना स्‍य्‍हेङ्‍टीबल मुबल।

होदे बेलोरी सर्‌बे येन् येन्‍बे म्‍ही गीः ङइ ङोन्‍री रप्‍युज्‍यीम् सुङ्‌ज्‍यी,

३१ ‘कर्‌नेलीयस,

पर्‌मेस्‍वर्‌चे एइ प्रार्‌थना सेन्‍जेत्‍पल मुब।

ओसेम् एचे प्रङ्‌नमात चब थुङ्‍ब पीन्‍बल थेङ्‌चे व्‍हल् लजेत्‍पल मुब।

३२ देरे एचे योप्‍पा सहर्‌री सीमोन पत्रुस पङ्‍बे म्‍हीत ङ्‍होत्‍परी म्‍हीमा पीतो।

पत्रुस डीइ लक् स्‍य्‍हेङ्‌बे सीमोनतेङ् बक्‍च्‍य टीबल मुब।

सीमोनकी दीम् समुन्‍द्रइ रेइरी मुब।’

३३ हुजु थ्‍येःब साच्‍चेनो ङचे थेङ्‌त कीन्‍बरी म्‍हीमा पीत्‍खज्‍यी।

थेङ्‌चे ङ्‌यीमाइ लागीरी दुख स्‍य्‍हेङ्‌ज्‍यीम् चुरी ब्‍योन्‍खजेत्‍ज्‍यी।

देरेम् प्रभुचे थेङ्‌त कुल्‍जेत्‍पे जम्‍मनो फ्रोइमा ङ्‍येन्‍बे लागीरी ङ्‌यीमा जम्‍मनो चुरी पर्‌मेस्‍वर्‌की ङोन्‍री र्‌हुब् तबल मुब।”

पत्रुसचे ज्‍यबे सम्‍तर् स्‍येत्‍पल

३४ हुजु लीप्‍चे पत्रुसचे पङ्‍ज्‍यी,

“देमेन्‍नो पर्‌मेस्‍वर्‌चे जम्‍मनो म्‍हीमात च्‍योच्‍यो म्‍हेन्‍जेत्‍प।

चु तम् देरे ङचे म्रङ्‌ज्‍यी।

३५ खजु जात्‍की म्‍ही य्‍हीन्‍लेएनो पर्‌मेस्‍वर्‌त स्‍य्‍हेस स्‍य्‍हेङ्‌ज्‍यीम् ओसेम् थेङ्‌की फ्रोइ ङ्‌येन्‍ज्‍यीम् ज्‍यबे लक् स्‍य्‍हेङ्‍बलमातेङ् पर्‌मेस्‍वर् तङ्‍जेत्‍प।

३६ येसु ख्रीस्‍ट् ग्‍यम्‍से इस्राएलीमाकी गुङ्‍री पर्‌मेस्‍वर्‌चे पीत्‍खजेत्‍पे सान्‍ती यङ्‌बे ज्‍यबे सम्‍तर् एङ्‍यीमाचे स्‍येःबलनो मुब।

हुजु येसुनो जम्‍मइ प्रभु य्‍हीन्‍ब।

३७ युहन्‍नाचे बप्‍तीस्‍माकी बारेरी स्‍येत्‍प बीसेम् गालील य्‍हङ्‍से चुःज्‍यीम् यहुदीयाकी जम्‍मनो ग्‍लामारी तबे तम्‍मा एङ्‌यीमात स्‍येःबलनो मुब,

३८ ओसेम् पर्‌मेस्‍वर्‌चे नासरतकी येसुइ जोरी पबीत्र आत्‍मातेङ् सक्‍ती न्‍हङ्‍जेत्‍ज्‍यी।

हुजु लीप्‍चे येसु खन बीबीनो स्‍येःज्‍यीम् ज्‍यबे लक्‍मातेङ् म्‍हङ्‍चे ननलबे म्‍हीमात फेन्‍न लजेत्‍ज्‍यी।

तलेपङ्‍सम् पर्‌मेस्‍वर् थेङ्‍तेङ् बक्‍च्‍य मुबल।

३९ यरुसलेम सहर्‌तेङ् यहुदीमाकी ग्‍लामारी येसुचे स्‍य्‍हेङ्‍जेत्‍पे जम्‍मनो लक् ङ्‌यीमाचे म्रङ्‌बल मुब।

थेङ्‌त यहुदीमाचे क्रुस्‍री च्‍योलाज्‍यीम् सेत्‍ज्‍यी।

४० तर सोम्‍रेत्कुनो पर्‌मेस्‍वर्‌चेनो थेङ्‌त स्‍यीब ग्‍यम्‍से सोनलजेत्‍ज्‍यी।

ओसेम् म्‍हीमाचे येसुत म्रङ्‌म्‍यङ्‌नलजेत्‍ज्‍यी।

४१ थेङ्‌त म्‍ही जम्‍चेमी अम्रङ्,

तर थेङ् स्‍यीब ग्‍यम्‍से सोब बीसेम् थेङ्‍तेङ् बक्‍च्‍यनो चब थुङ्‍ब स्‍य्‍हेङ्‌ज्‍यीम् ब्रबे म्‍ही ङ्‍यीमाचेकीनो म्रङ्‌ज्‍यी।

तलेपङ्‍सम् चु तम् स्‍येत्‍पे लागीरी ङोन्‍ग्‍यम्‍नो पर्‌मेस्‍वर्‌चे ङ्‌यीमात दम्‍जेत्‍पल य्‍हीन्‍ब।

४२ ओसेम् ज्‍यबे सम्‍तर् स्‍येत्‍परीतेङ् येसुत सोम्‍बोमातेङ् स्‍यीबलमाकी न्‍याय स्‍य्‍हेङ्‌बरी पर्‌मेस्‍वर्‌चे दम्‍जेत्‍पल य्‍हीन्‍ब पङ्‌बे तम् स्‍येतो बी ङ्‌यीमात येसुचे कुल्‍जेत्‍पल मुब।

४३ ओसेम् येसुरी बीस्‍वास् स्‍य्‍हेङ्‌बे जम्‍म म्‍हीमाइ पाप थेङ्‌की छेन्‍री क्षम यङ्‌ब बी अगम्‍बक्‍तमा जम्‍मचेनो पङ्‍बल मुबल।”

४४ पत्रुसचे तम् पङ्‍न-पङ्‍ननो पत्रुसकी तम् थ्‍येःबे म्‍हीमा जम्‍मइ जोरी पबीत्र आत्‍मा ब्‍योन्‍युज्‍यी।

४५ यहुदी अय्‍हीन्‍बे म्‍हीमाइ जोरी पबीत्र आत्‍मा पीत्‍युजेत्‍पल म्रङ्‌ज्‍यीम् पत्रुसतेङ् बक्‍च्‍य योप्‍पा सहर् ग्‍यम्‍से खबे यहुदी बीस्‍वासीमा तेङेन् तज्‍यी।

४६ तलेपङ्‍सम् थेङ्‌यीमाचे अगोबे ग्‍योत्‍मारी पर्‌मेस्‍वर्‌त तोप्‍टीबल थ्‍येःज्‍यी।

ओसेम् पत्रुसचे पङ्‍ज्‍यी,

४७ “ङ्‍य्‍हङ्‍माचे र्‌हङ्‌लेनो थेङ्‌यीमाचेएनो पबीत्र आत्‍मा यङ्‌बल मुब।

देरे थेङ्‌यीमात यीचे बप्‍तीस्‍मा कीन्‍बरी खल्‍चे र्‌होद्‍ल?”

४८ होत्‍तज्‍यीम् पत्रुसचे थेङ्‌यीमात “येसु ख्रीस्‍ट्‍की छेन्‍री बप्‍तीस्‍मा कीनो” बी कुल्‍ज्‍यी।

ओसेम् थेङ्‌यीमाचे पत्रुसत तोव दीन्‍सम्‍म ङ्‌यीमातेङ् बक्‍च्‍य स्‍य्‍हुगो पङ्‍ज्‍यी।

पत्रुस यरुसलेमरी दोःबल

११

१ यहुदी अय्‍हीन्‍बे म्‍हीमाचेएनो पर्‌मेस्‍वर्‌की फ्रोइत स्‍वीकार स्‍य्‍हेङ्‌ज्‍यी पङ्‍बे तम् यहुदीयारी मुबे प्रेरीतमातेङ् ल्‍हो-ल्‍हो बीस्‍वासीमाचे थ्‍येःज्‍यी।

२ ओसेम् पत्रुस यरुसलेमरी दोखब बीसेम् खतना स्‍य्‍हेङ्‍नोथोब पङ्‍बे यहुदी बीस्‍वासीमाचे पत्रुसत चोले बीरोद् लज्‍यी,

३ “एचेमी खतना अस्‍य्‍हेङ्‌बे म्‍हीमाकी दीम्‍री टीज्‍यीम् चब थुङ्‍ब स्‍य्‍हेङ्‌ज्‍यी रो।”

४ ओसेम् पत्रुसचे थेङ्‌यीमात जम्‍मनो तम् तङ्‍रले स्‍येत्‍ज्‍यी।

५ “ङ योप्‍पा सहर्‌री मुबे बेलोरी प्रार्‌थना स्‍य्‍हेङ्‍टीब मुबल।

हुजु बेलोरी ज्‍यी:ब डेत् अज्‍यी:ब डेत् तज्‍यीम् ङचे दर्‌सन्‍री न ब्‍लीरीनो खीबे जेप्‍प खती र्‌हङ्‍ब स्‍वर्‌गसे दुङ्‌री पीत्‍युजेत्‍टीबल म्रङ्‌ज्‍यी।

हुजु ङइ रेइरी युज्‍यीम् छ्‍याज्‍यी।

६ हुजु खतीरी च्‍यामम् या कङ् ब्‍ली मुबे दीम्‍री न्‍हबे जन्‍तुमातेङ् र्‌हीरी टीबे जन्‍तुमा,

स्‍य्‍होलोक्‍ज्‍यीम् ब्रबे जन्‍तुमा ओसेम् ङ्‍यम्‍ङ्‍यमा म्रङ्‌ज्‍यी।

७ ओसेम् ङचे चोतेबे केत् थ्‍येःज्‍यी,

‘पत्रुस,

ए रेःज्‍यीम् चुमा सेत्‍ज्‍यीम् चउ।’

८ ङचे ‘अय्‍हीन् प्रभु,

चोतेबे चोखो अय्‍हीन्‍बे स्‍हे खेमेएनो चबल अरे’ बी पङ्‍ज्‍यी।

९ देबेएनो स्‍वर्‌ग ग्‍यम्‍से हुजु केत् थ्‍येःज्‍यी,

‘पर्‌मेस्‍वर्‌चे चोखो स्‍य्‍हेङ्‍जेत्‍पे स्‍हेत एचे चोखो अय्‍हीन्‍बे स्‍हे थपङो!’

१० सोम्ख्‍यप् सम्‍म चोतेब तज्‍यी।

ओसेम् हुजु जम्‍मनो स्‍हेमा स्‍वर्‌गतोर् नोम्‍ज्‍यी।

११ हुजु बेलोरीनो कैसरीया पङ्‍बे ग्‍लाचे ङत ङ्‍होत्‍परी पीत्‍खबे म्‍ही सोम् ङ टीबे दीम्‍री दोखज्‍यी।

१२ पबीत्र आत्‍माचे ङत तएनो अम्‍हेन्‍नले थेङ्‍यीमातेङ् बक्‍च्‍य ङ्‍यीउ बी सुङ्‌ज्‍यी।

ओसेम् ङतेङ् मुबे बीस्‍वासी अज्‍यो-अलेमा डुएनो ङतेङ् बक्‍च्‍य ङ्‌यीज्‍यी।

ओसेम् ङ्‌यीमा जम्‍मनो कर्‌नेलीयस्‍की दीम्‍न्‍हङ् वङ्‍ज्‍यी।

१३ ओसेम् कर्‌नेलीयस्‍चे थेइ दीम्‍री स्‍वर्‌गदुत गीः रप्‍युजेत्‍पल म्रङ्‌ज्‍यी रो बी ङ्‌यीमात स्‍येत्‍ज्‍यी।

हुजु स्‍वर्‌गदुतचे कर्‌नेलीयासत चोले पङ्‍ज्‍यी रो,

‘एचे योप्‍पा सहर्‌री पत्रुस पङ्‍बे सीमोनत ङ्‍होत्‍परी म्‍ही पीतो।

१४ थेचे एत ज्‍यबे सम्‍तर् स्‍येत्‍स्‍ये मुब।

हुजु सम्‍तर् ग्‍यम्‍से एतेङ् एइ दीम्‍री मुबे जम्‍मनो म्‍हेम्‍यमा थर्‌स्‍ये मुब।’

१५ “ओसेम् ङचे थेङ्‍यीमातेङ् तम् पङ्‍ब तीप्‍प बीसेम् ङोन्‍ग्‍यम् ङ्‍य्‍हङ्‍माइ जोरी पबीत्र आत्‍मा ब्‍योन्‍युब र्‌हङ्‌लेनो थेङ्‍यीमाइ जोरीएनो पबीत्र आत्‍मा ब्‍योन्‍युज्‍यी।

१६ ओसेम् ‘युहन्‍नाचे एङ्‌यीमात यीचे बप्‍तीस्‍मा पीन्‍ज्‍यी।

तर देरे एङ्‍यीमा पबीत्र आत्‍मा ग्‍यम्‍से बप्‍तीस्‍मा तस्‍ये मुब’ बी प्रभुचे सुङ्‌बल ङत व्‍हल् खज्‍यी।

१७ ङ्‍य्‍हङ्‍माचे प्रभु येसु ख्रीस्‍ट्त बीस्‍वास् स्‍य्‍हेङ्‌ब बीसेम् पर्‌मेस्‍वर्‌चे ङ्‌य्‍हङ्‌मात पबीत्र आत्‍मा न्‍हङ्‍ब र्‌हङ्‌लेनो यहुदी अय्‍हीन्‍बे म्‍हीमातएनो थेङ्‌चे न्‍हङ्‌ज्‍यी।

चोले पर्‌मेस्‍वर्‌चेनो पबीत्र आत्‍मा न्‍हङ्‍जेत्‍प पङ्‌सम् पर्‌मेस्‍वर्‌त रहोद्‍पे म्‍ही ङ खल य्‍हीन्‍ब?”

१८ चु तम् थ्‍येःब बीसेम् यहुदी बीस्‍वासी अज्‍यो-अलेमाचे पत्रुसत बीरोद् लब पीत्‍ज्‍यी।

ओसेम् “देरेम् पर्‌मेस्‍वर्‌चे यहुदी अय्‍हीन्‍बे म्‍हीमातएनो पाप ग्‍यम्‍से दोःज्‍यीम् खेमेएनो अबेबे जीवन यङ्‌बे मौक न्‍हङ्‌जेत्‍पल टीम्” बी पङ्‍ज्‍यीम् पर्‌मेस्‍वर्‌त तोप्‍ज्‍यी।

एन्‍टीओखीया सहर्‌की मन्‍डली

१९ स्‍तीफनस्‍त सेत्‍प बीसेम् लीक्‍यम् बीस्‍वासीमात य्‍हक्‍को दुख पीन्‍बल तज्‍यीम् थेङ्‍यीमा य्‍हक्‍को ग्‍लामारी छर्‌छुर् तय्‍हर्‌ज्‍यी।

ओसेम् थेङ्‍यीमा डेत् फोनीके पङ्‍बे ग्‍ला,

डेत् साइप्रस पङ्‍बे ग्‍ला ओसेम् डेत्-डेत् एन्‍टीओखीया सहर्‌रीएनो दोःज्‍यी।

थेङ्‌यीमाचे हुजुरी यहुदीमातकीनो पर्‌मेस्‍वर्‌की फ्रोइ स्‍येत्‍ज्‍यी।

२० तर डेत्-डेत् बीस्‍वासीमा साइप्रस पङ्‍बे ग्‍लातेङ् कुरेनी पङ्‍बे ग्‍लाचे एन्‍टीओखीया पङ्‍बे ग्‍लारी ङ्‌यीज्‍यीम् यहुदी अय्‍हीन्‍बे म्‍हीमातएनो प्रभु येसुइ ज्‍यबे सम्‍तर् स्‍येत्‍ज्‍यी।

२१ पर्‌मेस्‍वर्‌की सक्‍ती थेङ्‌यीमातेङ् मुबल तज्‍यीम् य्‍हक्‍को म्‍हीमाचे बीस्‍वास् स्‍य्‍हेङ्‌ज्‍यीम् प्रभुरी दोःज्‍यी।

२२ चु सम्‍तर् यरुसलेम्‍री मुबे मन्‍डलीचे थ्‍येःज्‍यी।

होत्‍तज्‍यीम् थेङ्‌यीमाचे बारनाबासत एन्‍टीओखीयारी पीत्‍ज्‍यी।

२३ बारनाबास एन्‍टीओखीया दोखब बीसेम् पर्‌मेस्‍वर्‌चे म्‍हीमात मोलम् न्‍हङ्‌बल म्रङ्‌ज्‍यीम् य्‍हक्‍को तङ्‌ज्‍यी।

ओसेम् थेङ्‌यीमात खेम पङ्‌लेनो सेम् य्‍हङ्‌सेनो प्रभुत बीस्‍वास् लज्‍यीम् टीउ पङ्‍ज्‍यीम् आर् पीन्‍ज्‍यी।

२४ बारनाबास पबीत्र आत्‍माचे प्‍लीङ्‍बतेङ् बीस्‍वास्‍री कोङ्‌बे ज्‍यबे म्‍ही मुबल।

थेचे लज्‍यीम् य्‍हक्‍को म्‍हीमाचे प्रभुत बीस्‍वास् स्‍य्‍हेङ्‌ज्‍यी।

२५ हुजु लीप्‍चे बारनाबास सउलत म्‍हइबरी टार्‌सस पङ्‍बे सहररी ङ्‍यीज्‍यी।

२६ ओसेम् थेचे साउलत दोज्‍यीम् एन्‍टीओखीयारी बज्‍यी।

थेङ्‍य्‍ही एन्‍टीओखीयाकी मन्‍डलीरी तीत्‍तीङ् सम्‍मनो टीज्‍यीम् य्‍हक्‍को म्‍हीमात लोप्‍ज्‍यी।

एन्‍टीओखीयारीनो गोदोब्‍न्‍हङ् ङोन्‍ग्‍यम् बीस्‍वासीमात ख्रीस्‍टीयन् पङ्‍बल य्‍हीन्‍ब।

२७ हुजु बेलोरी डेत्-डेत् अगम्‍बक्‍तमा यरुसलेम ग्‍यम्‍चे एन्‍टीओखीयारी खज्‍यी।

२८ हुजु अगम्‍बक्‍तमा न्‍हङ्‌की अगाबस पङ्‍बे अगम्‍बक्‍त रेःज्‍यी ओसेम् पबीत्र आत्‍माइ सक्‍तीचे जम्‍मनो ग्‍लारी अनीकल् खय्‍हम्‍बल मुब बी पङ्‍पुङ्‍ज्‍यी।

(हुजु अनीकल् क्‍लौडीयस पङ्‍बे ग्‍यल्‍बोचे सासन् स्‍य्‍हेङ्‌बे बेलोरी टोप् तज्‍यी।)

२९ ओसेम् एन्‍टीओखीयारी मुबे डबमाचे र्‌हङ्-र्‌हङ्‍चे गत्‍ते खम्‍ज्‍यी होदे यहुदीयारी मुबे बीस्‍वासीमात र्‌हो लबरी टङ पीत्‍पे तम् डीःज्‍यी।

३० चोले थेङ्‌यीमाचे टङ र्‌हुब्‍ज्‍यी।

ओसेम् बारनाबासतेङ् साउलकी या ग्‍यम्‍से यरुसलेमकी मन्‍डलीइ अगुवामाज पीत्‍ज्‍यी।

पत्रुसत जेल्‍री च्‍युप्‍पल

१२

१ हुजु बेलोरी हेरोद अग्रीपा पङ्‍बे ग्‍यल्‍बोचे मन्‍डलीकी डेत्-डेत् म्‍हीमात चुङ्‌ज्‍यीम् य्‍हक्‍को दुख पीन्‍ज्‍यी।

२ थेचे युहन्‍नाइ अज्‍यो याकुबत तर्‌वलचे थाज्‍यीम् सेत्‍पुङ्‌ज्‍यी।

३ हुजु लक्‍चे यहुदीमा तङ्‍बल म्रङ्‌ज्‍यीम् हेरोदचे पत्रुसतएनो चुङ्‍ज्‍यी।

थेचे चोतेबे लक् नीस्‍तार् पर्‌बइ बेलोरी स्‍य्‍हेङ्‌बल मुबल।

४ हेरोदचे पत्रुसत चुङ्‌ज्‍यीम् जेल्‍न्‍हङ् च्‍युप्‍लाज्‍यीम् स्‍यीपाइमा चुरुत ब्‍ली-ब्‍लीले जुज्‍यीम् रुङ्‍पुङ्‍ज्‍यी।

हेरोद ग्‍यल्‍बोचे नीस्‍तार् पर्‌व बुत्‍प बीसेम् पत्रुसत म्‍हीमाइ ङोन्‍री बज्‍यीम् ङ्‍योत्‍पथीब लबे सेम् लबल मुबल।

५ तर पत्रुस जेल्‍री मुबे बेलोरी मन्‍डलीचे थेइ लागीरी पर्‌मेस्‍वर्‌तेङ् प्रार्‌थना स्‍य्‍हेङ्‍स्‍यीनो टीज्‍यी।

पत्रुस जेल्‍न्‍हङ्‍से डोङ्‍बल

६ हेरोद ग्‍यल्‍बोचे पत्रुसत म्‍हीमाकी ङोन्‍री बस्‍येकी दीन्‍की ङोन्‍ग्‍यम्‍की म्‍हुन पत्रुस स्‍यीपाइ ङ्‌य्‍हीइ गुङ्‍री म्‍हेर्‌टीब मुबल।

थेत हुजु स्‍यीपाइ ङ्‍य्‍हीतेङ् या का-कर्‌टी च्‍यल्‍दचे खीःज्‍यीम् थेन्‍बल मुबल।

ओसेम् स्‍यीपाइमाचे म्रप्‍री रुङ्‍टीबल मुबल।

७ ओसेम् तीख्‍यप्‍रीनो प्रभुइ स्‍वर्‌गदुत गीः हुजुरी रप्‍खज्‍यीम् पत्रुस मुबे कोठरी य्‍हल् तज्‍यी।

स्‍वर्‌गदुतचे पत्रुसत रेइरी छुज्‍यीम्,

“ग्‍योने रेःगो” पङ्‍ज्‍यीम् छ्‍यीङ्‍ज्‍यी।

ओसेम् पत्रुसकी यारी खीबे च्‍यल्‍दमा र्‌हङ्‌नो प्‍लोक्‍य्‍हर्‌ज्‍यी।

८ हुजु लीप्‍चे स्‍वर्‌गदुतचे थेत,

“एइ येन्‍तेङ् पनेइ येनो!”

पङ्‍मम् थेचे येन्‍ज्‍यी।

ओसेम् स्‍वर्‌गदुतचे देबेएनो,

“एइ य्‍हुर्‌पे येन् य्‍हुर्‌ज्‍यीम् ङइ लीप्‍चे खोउ!”

बी पङ्‍ज्‍यी।

९ ओसेम् पत्रुस जेल्‍न्‍हङ्‍से डोङ्‍ज्‍यीम् स्‍वर्‌गदुतकी लीप्-लीप् ब्रज्‍यी।

स्‍वर्‌गदुतचे स्‍य्‍हेङ्‌बे चु लक् देमेन्‍नो य्‍हीन्‍ब बी पत्रुसचे अस्‍येबल मुबल।

थेचे म्‍हङ् म्हङ्‍टीबल तल म्‍हेन्‍ज्‍यी

१० स्‍वर्‌गदुत्‍तेङ् पत्रुस जेल्‍न्‍हङ् रुङ्‍बे पहीलो स्‍यीपाइमाकी ग्‍लातेङ् दोस्रो ग्‍लारी मुबे स्‍यीपाइमाचे अछोर्‌नले डोङ्‍ज्‍यीम् सहर्‌न्‍हङ् वङ्‌बे फइकी म्रप्‍री दोःज्‍यी।

हुजु फइकी म्रप् ठोङ्‌य्‍हर्‌ज्‍यी,

ओसेम् थेङ्‍य्‍ही डोङ्‍ज्‍यीम् गल्‍ली गीःकी ग्‍यम्‍से तज्‍यीम् य्‍हर्‌ज्‍यी।

ओसेम् स्‍वर्‌गदुतचे थेत ख्‍लेथेन्‍ज्‍यीम् य्‍हर्‌ज्‍यी।

११ पत्रुसचे चु तम्‍मा देमेन्‍नो टीम् बी हुजु बेलोरी स्‍येःज्‍यीम्,

“पर्‌मेस्‍वर्‌चे थेङ्‌की स्‍वर्‌गदुत पीत्‍युजेत्‍ज्‍यीम् हेरोद ग्‍यल्‍बोइ या ग्‍यम्‍से ओसेम् यहुदीमाचे स्‍य्‍हेङ्‌ब छ्‍येःबे लक् ग्‍यम्‍से ङत थर्‌न लजेत्‍पल टीम्” बी पङ्‍ज्‍यी।

१२ चु तम् स्‍येःब बीसेम् थे मर्‌कुस पङ्‍बे युहन्‍नाइ अम मरीयमकी दीम्‍री ङ्‍यीज्‍यी।

हुजुरी य्‍हक्‍को म्‍हीमा र्‌हुब् तज्‍यीम् प्रार्‌थना स्‍य्‍हेङ्‍टीबल मुबल।

१३ पत्रुसचे म्रप्‍री डोङ्-डोङ् लब बीसेम् रोदा पङ्‍बे योक्‍पो अमकोल म्रप् ठोङ्‍बरी खज्‍यी।

१४ थेचे पत्रुसकी केत् स्‍येःब बीसेम् य्‍हक्‍को तङ्‌बल तज्‍यीम् म्रप्‍नो अठोङ्‍नले न्‍हङ्‌री छ्‍योङ्‍य्‍हर्‌ज्‍यीम्,

“पत्रुस म्रप्‍री रप्‍जेत्‍टीब मुब” बी जम्‍मतनो स्‍येत्‍ज्‍यी।

१५ हुजुरी मुबलमाचे थेत,

“ए म्‍योज्‍यी वा?”

बी पङ्‍ज्‍यी।

तर थेचे देमेन्‍नो य्‍हीन्‍ब पङ्‍ज्‍यी।

ओसेम् म्‍हीमाचे,

“हुजु थेइ स्‍वर्‌गदुत य्‍हीन्‍थोब” पङ्‍ज्‍यी।

१६ पत्रुसचेम् म्रप् डोङ्-डोङ् लस्‍यीनो टीज्‍यी।

लीक्‍यम् म्रप् ठोङ्‍मम् पत्रुसत म्रङ्‌ज्‍यीम् थेङ्‍यीमा तेङेन् तज्‍यी।

१७ तर पत्रुसचे थेङ्‌यीमात कुटी टीउ पङ्‍ज्‍यीम् याचे ल्‍हादब् लज्‍यी।

ओसेम् पर्‌मेस्‍वर्‌चे थेत जेल्‍न्‍हङ्‍से खले तेत्‍जेत्‍ज्‍यी पङ्‍बे तम् थेङ्‌यीमात स्‍येत्‍ज्‍यी।

ओसेम् पत्रुसचे “चु तम् याकुबतेङ् ल्‍हो-ल्‍हो बीस्‍वासीमातएनो स्‍येत्‍पीनो” बी पङ्‍ज्‍यीम् थे हुजु ग्‍लाचे ल्‍हो-ल्‍हो ग्‍लारी य्‍हर्‌ज्‍यी।

१८ स्‍य्‍होरी मीः म्रङ्‌ब बीसेम् “पत्रुसत ता तज्‍यी” पङ्‍ज्‍यीम् स्‍यीपाइमान्‍हङ् लोङ्‍ज्‍यीम् गीःचे गीःत ङ्‌योत्‍प थी:ब लज्‍यी।

१९ ओसेम् हेरोदचे पत्रुसत म्‍हइगो पङ्‍ज्‍यीम् थेङ्‌यीमात कुल्‍ज्‍यी।

तर थेङ्‌यीमाचे पत्रुसत खनएनो अय्‍हङ्।

होत्‍तज्‍यीम् हेरोदचे स्‍यीपाइमात ङ्‍योत्‍पथीब लज्‍यीम् थेङ्‌यीमात स्‍यीथोबे सजाय पीन्‍ज्‍यी।

ओसेम् हेरोद यहुदीया ग्‍यम्‍से कैसरीया पङ्‍बे ग्‍लारी ङ्‌यीज्‍यीम् हुजुरीनो टीज्‍यी।

हेरोद ग्‍यल्‍बो स्‍यीबल

२० हेरोद टुरोस सहरतेङ् सीदोन सहरकी म्‍हीमातेङ् य्‍हक्‍को बोमो रप्‍पल मुबल।

होत्‍तज्‍यीम् हुजु सहर ङ्‌य्‍हीकी म्‍हीमा सेम गीः तज्‍यीम् हेरोद मुबे ग्‍लारी खज्‍यी।

ओसेम् हेरोदकी बीस्‍वासीलो योक्‍पो बलस्‍तसत व्‍हम्‍ज्‍यीम् थेङ्‍यीमा ग्‍यल्‍बोतेङ् थुन्‍बे तम् डीज्‍यी।

तलेपङ्‍सम् थेङ्‌यीमाचे चबे स्‍हेः हेरोदकी य्‍हुल् ग्‍यम्‍से बथोब मुबल।

२१ ओसेम् तेत् लबे दीन्‍री हेरोदचे ग्‍यल्‍बोइ येन् येन्‍ज्‍यीम् जम्‍मनो म्‍हीमाइ ङोन्‍ग्‍यम् र्‌हङ्‌की ठीरी टीज्‍यीम् भासान लज्‍यी।

२२ ओसेम् म्‍हीमाचे,

“चु म्‍हीइ केत् अय्‍हीन् चुमी ख्‍लइ केत् य्‍हीन्‍ब” बी केत् ङ्‍हच्‍छ्‍यङ् तेत्‍ज्‍यीम् क्रीङ्‌ज्‍यी।

२३ चोले हेरोदचे पर्‌मेस्‍वर्‌त तोप्‍पतेङ् स्‍य्‍हेस अपीन्‍बल तज्‍यीम् हुजु बेलोरीनो प्रभुइ स्‍वर्‌गदुत् गीचे थेत ग्‍यङ्‌ज्‍यी,

ओसेम् थे च्‍योङ्‍लोङ् तज्‍यीम् स्‍यीज्‍यी।

२४ तर पर्‌मेस्‍वर्‌की फ्रोइ झेन् य्‍हक्‍को ग्‍लामारी ठम्‍बोर्‌ज्‍यीम् बीस्‍वासीमा य्‍हक्‍को तबोर्‌ज्‍यी।

२५ ओसेम् बारनाबासतेङ् साऊलचे यरुसलेम्‍री टङ सथेन्‍ङ्‍यीज्‍यीम् मर्‌कुस पङ्‍बे युहन्‍नात थेङ्‍य्‍हीतेङ् बक्‍च्‍य बज्‍यीम् यरुसलेम्‍चे दोःज्‍यी।

बार्‌नाबासतेङ् साउलत दम्‍बल

१३

१ एन्‍टीओखीया सहर्‌की मन्‍डलीरी अगमबक्‍तामातेङ् लोप्‍पोन्‍मा मुबल।

थेङ्‍यीमा बारनाबासतेङ् म्‍लङ्‍तुङ् पङ्‍बे सीमीयोन ओसेम् कुरेनी सहरकी लुकीयसतेङ् साउल ओसेम् सासक हेरोदतेङ् बक्‍च्‍य छर्‌बे मनेन मुबल।

२ थेङ्‍यीमा ङ्‌यीम्‍बु टीज्‍यीम् पर्‌मेस्‍वर्‌त तेन्‍टीबे बेलोरी पबीत्र आत्‍माचे थेङ्‌यीमात,

“बारनाबासतेङ् साउलत ङइ लागीरी फेःगो,

ङचे थेङ्‍य्‍हीत ङइ लक् स्‍य्‍हेङ्‌बे लागीरी दम्‍बल मुब” बी सुङ्‌ज्‍यी।

३ होत्‍तज्‍यीम् थेङ्‌यीमाचे ङ्‌यीम्‍बु टीज्‍यीम् प्रार्‌थना स्‍य्‍हेङ्‌ज्‍यी।

ओसेम् थेङ्‌य्‍हीइ जोरी या थेन्‍ज्‍यीम् प्रभुइ लक् स्‍य्‍हेङ्‌बरी पीत्‍ज्‍यी।

साइप्रसरी बारनाबासतेङ् साऊल

४ पबीत्र आत्‍माचे पीत्‍जेत्‍पल तज्‍यीम् बारनाबासतेङ् साऊल सीलुकीयारी ङ्‍यीज्‍यी।

ओसेम् हुजु ग्‍ला ग्‍यम्‍से थेङ्‍य्‍ही दोङ्‍गरी क्रेत्‍ज्‍यीम् साइप्रसक्‍योर् ङ्‍यीज्‍यी।

५ ओसेम् सलामीस सहर्‌री दोखब बीसेम् थेङ्‍य्‍हीचे यहुदीमा र्‌हुब तबे दीम्‍मारी पर्‌मेस्‍वर्‌की फ्रोइ स्‍येत्‍ज्‍यी।

थेङ्‍य्‍हीत र्‌हो लबरी मर्‌कुस पङ्‍बे युहन्‍ना बक्‍च्‍य मुबल।

६ ओसेम् थेङ्‍यीमा समुन्‍द्र गुङ्‍की खर्‌बे स ग्‍यम्‍से तज्‍यीम् पाफोस सहर् सम्‍म दोःज्‍यी।

हुजुरी थेङ्‌यीमाचे बार-येसु पङ्‍बे जादु ङोन्‍बे म्‍ही गीःत खतु तज्‍यी।

थेचे र्‌हङ् अगम्‍बक्‍त य्‍हीन्‍ब पङ्‍ज्‍यीम् भ्‍यु पङ्‍ब मुबल।

७ हुजु जादु ङोन्‍बे म्‍ही साइप्रस प्रदेस्‍की सासक सर्‌गीयस पौलुस पङ्‍बे म्‍हीइ र्‌हो मुबल।

हुजु सर्‌गीयस पौलुस स्‍येब खेबे म्‍ही मुबल।

थेचे पर्‌मेस्‍वर्‌की फ्रोइ ङ्‍येन्‍बे सेम् लज्‍यीम् साऊलतेङ् बारनाबासत ङ्‍होत्‍परी म्‍ही पीत्‍ज्‍यी।

८ तर जादु ङोन्‍बे म्‍ही एलुमास्‍चे (ग्रीक् ग्‍योत्‍री थेइ मीन्‍की अर्‌थ चु य्‍हीन्‍ब) साऊलतेङ् बारनाबासकी तम्‍त बीरोद् लज्‍यीम् सर्‌गीयस पौलुसचे थेङ्‌य्‍हीइ तम्‍त बीस्‍वास् अलखइ बी गु:ब म्‍हइज्‍यी।

९ हुजु लीप्‍चे साऊल,

थेत पावलaएनो पङ्‍ब,

थे पबीत्र आत्‍माचे प्‍लीङ्‌ज्‍यीम् हुजु जादु ङोन्‍बे म्‍हीत तकातक्‍ले च्‍याज्‍यीम् पङ्‍ज्‍यी,

१० “ए दुस्‍टइ कोल,

ओसेम् जम्‍मनो भ्‍युतेङ् छल्‍की तम्‍माचे प्‍लीङ्‍बलतेङ् जम्‍मनो ज्‍यबे तम्‍की सत्‍तुर्!

तले एचे पर्‌मेस्‍वर्‌की तङ्‌तङ् ग्‍यम्‍त कोक्‍त स्‍य्‍हेङ्‌ब अपीत्‍पल?

११ प्रभुचे एत देरेनो सजाय न्‍हङ्‌बल मुब।

ए तोव बेलोसम्‍म कन तज्‍यीम् दीनीइ य्‍हल्‍एनो म्रङ्‌स्‍ये अरे!”

होलेपङ्‍ब साच्‍चेनो मुक्‍प खज्‍यीम् एलुमासकी मीः गप्‍ज्‍यी।

ओसेम् थेचे तेएनो म्रङ्‌अखम्।

ओसेम् थेत खल्‍चेए या चुङ्‌ज्‍यीम् सेमुवा बी तोर्‌मोर् र्‌होदोक्‍ज्‍यी।

१२ चोले तबल म्रङज्‍यी,

ओसेम् प्रभुइ बारेरी लोप्‍पे तम्‍री सर्‌गीयस य्‍हक्‍को तेङेन् तज्‍यी।

ओसेम् थेचे येसुत बीस्‍वास् स्‍य्‍हेङ्‌ज्‍यी।

पावलचे एन्‍टीओखीया सहर्‌री ज्‍यबे सम्‍तर् स्‍येत्‍पल

१३ पावलतेङ् थेइ र्‌होमा पाफोस सहर् ग्‍यम्‍से दोङ्‌गरी क्रेत्‍ज्‍यीम् पामफीलीया प्रदेस्‍की पर्‌गा पङ्‍बे सहर्‌री दोःज्‍यी।

हुजुरी मर्‌कुस पङ्‍बे युहन्‍नाचे पावलतेङ् बारनाबासत ख्‍लेथेन्‍ज्‍यीम् यरुसलेमरी दोःय्‍हर्‌ज्‍यी।

१४ पावलतेङ् बारनाबास पर्‌गा सहर् ग्‍यम्‍से डोङ्‍ज्‍यीम् पीसीदीया प्रदेस्‍की एन्‍टीओखीया सहर्‌री ङ्‍यीज्‍यी।

ओसेम् थेङ्‍य्‍ही दुःब न्‍हबे दीन्‍री यहुदीमा र्‌हुब् तबे दीम्‍री ङ्‌यीज्‍यीम् टीज्‍यी।

१५ मोसाचे ब्रीबे पर्‌मेस्‍वर्‌की नीयम्तेङ् अगम्‍बक्‍तमाचे ब्रीबे छ्‍ये खेत्‍ज्‍यीन्‍ब बीसेम् यहुदीमा र्‌हुब् तबे दीम्‍की ङ्‍हच्‍छ्‍यङ् म्‍हीमाचे पावलतेङ् बारनाबासत,

“अले ङ्‌ही!

एङ्‍य्‍हीतेङ् म्‍हीमात आर् पीन्‍बे फ्रोइमा मुसम् सुङ्‌जेतो” बी सम्‍तर् पीत्‍ज्‍यी।

१६ होत्‍तज्‍यीम् पावल रेःज्‍यीम् याचे ल्‍हादब् लज्‍यीम् पङ्‍ज्‍यी,

“इस्राएलकी म्‍हीमातेङ् पर्‌मेस्‍वर्‌त तेन्‍बे यहुदी अय्‍हीन्‍बे म्‍हीमा ङइ तम् ङ्‍येन्‍जेतो।

१७ इस्राएलीमाकी पर्‌मेस्‍वर्‌चे ङ्‍य्‍हङ्‍की म्‍हेमेमात दम्‍जेत्‍ज्‍यी।

ओसेम् मीस्र य्‍हुल्‍री टीबे बेलोरी ङ्‍हच्‍छ्‍यङ् तनलजेत्‍ज्‍यी।

ओसेम् पर्‌मेस्‍वर्‌चे र्‌हङ्‌की ङ्‍हच्‍छ्‍यङ् सक्‍तीचे थेङ्‌यीमात मीस्र य्‍हुल् ग्‍यम्‍से तेत्‍ज्‍यीम् नोम्‍खजेत्‍ज्‍यी।

१८ ओसेम् ल्‍हेगोर् सोम् स्‍यी ब्‍लीतीङ्सम्‍म उजाड-ग्‍लारी थेङ्‌यीमात स्‍य्‍हप्‍तो लजेत्‍ज्‍यी।

१९ हुजु लीप्‍चे थेङ्‌चे कनान य्‍हुल्‍की जात ङ्‍यीस्‍की म्‍हीमात नास् लजेत्‍ज्‍यीम् हुजु य्‍हुल् ङ्‍य्‍हङ्‍की म्‍हेमेमात न्‍हङ्‍जेत्‍ज्‍यी।

२० होदे बेलो सम्‍मरी चार् सय पचास बर्‌स तज्‍यीन्‍बल मुबल।

“हुजु लीप्‍चे पर्‌मेस्‍वर्‌चे थेङ्‌यीमाकी गुङ्‍री न्‍यायधीसमा न्‍हङ्‍जेत्‍ज्‍यी।

ओसेम् न्‍यायधीसमाचे पालो-पालो लज्‍यीम् सामुएल अगम्‍बक्‍तइ बेलोसम्‍म न्‍याय स्‍य्‍हेङ्‌ज्‍यी।

२१ हुजु लीप्‍चे म्‍हीमाचे ग्‍यल्‍बो र्‌हीत्‍ज्‍यी।

होत्‍तज्‍यीम् पर्‌मेस्‍वर्‌चे बेन्‍यामीन खलक्‍की कीस पङ्‍बे म्‍हीइ ज साऊलत ल्‍हेगोर् सोम् स्‍यी ब्‍लीतीङ्सम्‍म थेङ्‍यीमाइ जोरी सासन् स्‍य्‍हेङ्‌पुङ्‌जेत्‍ज्‍यी।

२२ ओसेम् लीक्‍यम् पर्‌मेस्‍वर्‌चे साऊलत तेत्‍लाजेत्‍ज्‍यीम् दाऊदत ग्‍यल्‍बो स्‍य्‍हेङ्‍जेत्‍ज्‍यी।

दाऊदकी बारेरी पर्‌मेस्‍वर्‌चे चोले सुङ्‌बल मुबल,

‘ङचे यीसैकी ज दाऊदत ङइ सेम्से म्‍हेन्‍ब र्‌हङबनो यङ्‌ज्‍यी।

ङचे थे ग्‍यम्‍से स्‍य्‍हेङ्‌ब म्‍हइबे लक्‍मा जम्‍मनो थेचे टोप्‍ले स्‍य्‍हेङ्‌स्‍ये मुब।’

२३ पर्‌मेस्‍वर्‌चे र्‌हङ्‌चे स्‍य्‍हेङ्‍जेत्‍पे बाचा अनुसार दाऊदकी सन्‍तान ग्‍यम्सेनो इस्राएलीमाकी लागीरी मुक्‍तीदाता येसुत पीत्‍युजेत्‍ज्‍यी।

२४ येसुचे लक् चुःब बीम् ङोन्‍ग्‍यम् बप्‍तीस्‍मा पीन्‍बे युहन्‍ना खज्‍यीम् इस्राएलकी जम्‍म म्‍हीमात पाप ग्‍यम्‍से दोःज्‍यीम् बप्‍तीस्‍मा कीनो पङ्‍ज्‍यीम् प्रचार स्‍य्‍हेङ्‌ज्‍यी।

२५ युहन्‍नाचे र्‌हङ्‌की लक् ज्‍यीन्‍ब म्‍हइबे बेलोरी चोले पङ्‍ज्‍यी,

‘एङ्‍यीमाचे ङत खल य्‍हीन्‍ब म्‍हेन्‍ब?

एङ्‌यीमाचे ब्रेन्‍ज्‍यीम् टीबे म्‍ही ङ अय्‍हीन्,

तर थेङ् ङ बीम् लीप्‍चे ब्‍योन्‍खटीब मुब।

ओसेम् ङ थेङ्‌की पनेइ तन प्‍लोक्‍परीएनो जेःबल अरे।’

२६ “अब्राहामकी खलक्,

ङइ अज्‍यो-अलेमा ओसेम् पर्‌मेस्‍वर्‌त तेन्‍बे यहुदी अय्‍हीन्‍बे म्‍हीमा,

पर्‌मेस्‍वर्‌चे चु मुक्‍ती यङ्‌बे सम्‍तर् ङ्‌य्‍हङ्‌माकी लागीरीनो पीत्‍युजेत्‍पल मुब।

२७ तर यरुसलेमरी टीबे म्‍हीमातेङ् थेङ्‌यीमाइ सासक्‍माचे येसुत अस्‍य्‍हे।

ओसेम् थेङ्‌यीमाचे दुःब न्‍हबे दीन्‍मारी खेत्‍पे अगम्‍बक्‍तमाकी फ्रोइमा अगो।

ओसेम् येसुत स्‍यीबे सजाय पीन्‍ज्‍यीम् अगम्‍बक्‍तमाचे पङ्‍बे तम् टोप्‍ले स्‍य्‍हेङ्‌ज्‍यी।

२८ ओसेम् स्‍यीबे सजाय यङ्‌थोबे दोस् तएनो अयङ्‍लेएनो थेङ्‌यीमाचे येसुत सेत्‍थोब पङ्‍ज्‍यीम् पीलातसत पङ्‍ज्‍यी।

२९ चोले धर्‌मइ छ्‍येःरी थेङ्‌की बारेरी ब्रीबे जम्‍म तम् टोप्‍ले स्‍य्‍हेङ्‌ब बीसेम् थेङ्‌यीमाचे थेङ्‌त क्रुस् ग्‍यम्‍से प्‍लोक्‍ज्‍यीम् दुरसरी थेन्‍ज्‍यी।

३० तर पर्‌मेस्‍वर्‌चे थेङ्‌त स्‍यीब ग्‍यम्‍से सोनलजेत्‍ज्‍यी।

३१ येसु र्‌हङ्‍तेङ् बक्‍च्‍य गालील प्रदेस् ग्‍यम्‍से यरुसलेमरी खबलमातेङ् य्‍हक्‍को दीन्‍सम्‍नो म्रङ्‍खज्‍यी।

ओसेम् देरेम् थेङ्‌यीमा इस्राएलकी म्‍हीमाकी लागीरी थेङ्‌त म्रङ्‌बे साक्षीमा य्‍हीन्‍ब।

३२ ओसेम् पर्‌मेस्‍वर्‌चे ङ्‍य्‍हङ्‍की म्‍हेमेमातेङ् स्‍य्‍हेङ्‍जेत्‍पे बाचाइ बारेरी चु ज्‍यबे सम्‍तर् स्‍येत्‍परी ङ्‌यीमा एङ्‍यीमाज खबल मुब।

३३ पर्‌मेस्‍वर्‌चे येसुत स्‍यीब ग्‍यम्‍से सोनलजेत्‍ज्‍यीम् ङ्‌य्‍हङ्‌माकी लागीरी ङ्‍य्‍हङ्‍की म्‍हेमेमातेङ् स्‍य्‍हेङ्‌जेत्‍पे बाचा टोप् स्‍य्‍हेङ्‍जेत्‍ज्‍यी।

व्‍हइकी छ्‍येकी दोस्रो व्‍हइरी चोलेएनो ब्रीबल मुब,

‘ए ङइ ज य्‍हीन्‍ब,

तीङी ङ एइ अप तबल मुब।’

३४ “पर्‌मेस्‍वर्‌चे येसुत स्‍यीब ग्‍यम्‍से सोनलजेत्‍ज्‍यीम् थेङ्‌की ल्‍हीःत खेमेएनो क्रम्‍नलअपुङ्‌जेत्‍स्‍येकी बारेरी चोले ब्रीबल मुब-

‘ङचे दाऊदत पीन्‍ल पङ्‍ज्‍यीम् बाचा स्‍य्‍हेङ्‌बे पबीत्र मोलम्मा

ङ एङ्‌यीमात देमेन्‍नो पीन्‍स्‍ये मुब।’

३५ “ओसेम् व्‍हइकी छ्‍येःकी ल्‍हो-ल्‍हो व्‍हइरीएनो दाऊदचे पर्‌मेस्‍वर्‌त चोले पङ्‍बल मुब-

‘थेङ्‌चे र्‌हङ्‍त तेन्‍बे थेङ्‌की पबीत्र म्‍हीइ ल्‍हीत दुर्‌सरी क्रम्‍अपुङ्।’

३६ “चु तम् दाऊदचे र्‌हङ्‌की बारेरी पङ्‍बल अय्‍हीन्।

तलेपङ्‍सम् दाऊदचे सोगदेसम्‍म पर्‌मेस्‍वर्‌चे थे ग्‍यम्‍से स्‍य्‍हेङ्‌ब म्‍हइबे लक्‍मा जम्‍मनो टोप्‍ले स्‍य्‍हेङ्‌ज्‍यीम् थे स्‍यीज्‍यी।

ओसेम् थेत थेइ म्‍हेमेमातेङ् बुप्‍लाज्‍यीम् थेइ ल्‍ही क्रम्‍य्‍हर्‌ज्‍यी।

३७ तर पर्‌मेस्‍वर्‌चे स्‍यीब ग्‍यम्‍से सोनलजेत्‍ज्‍यीम् येसुइ ल्‍हीःतमी क्रम्‍अपुङ्।

३८ होत्‍तज्‍यीम् अज्‍यो-अलेमा,

ङ्‌यीमा एङ्‌यीमात पङ्‌ब चु येसु ग्‍यम्सेनो म्‍हीमाकी पापमा क्षमा तब।

३९ येसुत बीस्‍वास् स्‍य्‍हेङ्‌बे एङ्‍यीमा जम्‍मनो पापमा ग्‍यम्‍से थर्‌ज्‍यीम् धर्‌मी म्‍हीमा तबल मुब।

मोसाचे ब्रीबे पर्‌मेस्‍वर्‌की नीयम् ग्‍यम्‍से एङ्‍यीमा धर्‌मी म्‍हीमा तअखम्।

४० होसीयार् तज्‍यीम् टीउ,

अय्‍हीन् पङ्‌सम् अगम्‍बक्‍तचे ङोन्‍ग्‍यम्‍नो पङ्‍बे चु तम् एङ्‌यीमाइ जोरी खल-

४१ ‘पर्‌मेस्‍वर्‌की फ्रोइत अखोबे म्‍हीमा,

एङ्‍यीमा तेङेन् तउ,

ओसेम् स्‍यीउ!

तलेपङ्‍सम् एङ्‍यीमा मुबे बेलोरीनो ङ लक् गीः स्‍य्‍हेङ्‌स्‍ये मुब,

हुजु लक्‍की बारेरी एङ्‌यीमात खल्‍चे स्‍येत्‍लेएनो

एङ्‍यीमाचे खेमेएनो बीस्‍वास् स्‍य्‍हेङ्‌स्‍ये अरे।’”

४२ पावलतेङ् बारनाबास यहुदीमा र्‌हुब् तबे दीम्‍न्‍हङ्‍चे डोङ्‍टीमम् म्‍हीमाचे “ल्‍हो-ल्‍हो दुःब न्‍हबे दीन्‍रीएनो खज्‍यीम् चु तम्‍माकी बारेरी ङ्‌यीमात लोप्‍पीनो” बी फ्‍या स्‍य्‍हु लज्‍यी।

४३ सभा ज्‍यीन्‍ब बीसेम् यहुदीमातेङ् यहुदी धर्‌म म्‍हन्‍दीबे ल्‍हो-ल्‍हो यहुदी अय्‍हीन्‍बे य्‍हक्‍को म्‍हीमा पावलतेङ् बारनाबासकी लीप्‍चे ब्रज्‍यी।

ओसेम् पावलतेङ् बारनाबासचे थेङ्‍यीमातेङ् तम् लज्‍यीम् थेङ्‌यीमात खेम पङलेएनो पर्‌मेस्‍वर्‌की अनुग्रहरी टीउ पङ्‍ज्‍यी।

४४ ओसेम् ल्‍हो-ल्‍हो दुःब न्‍हबे दीन्‍री सहर्‌की जम्‍म म्‍हीमा पर्‌मेस्‍वर्‌की फ्रोइ ङ्‌येन्‍बरी खज्‍यी।

४५ तर यहुदीमाचे हुजु य्‍हक्‍को म्‍हीमात म्रङ्‌ज्‍यीम् पावलतेङ् बारनाबासत स्‍हेर्‌ज्‍यी।

ओसेम् थेङ्‌यीमाचे पावलचे पङ्‍बे तम्‍त भ्‍यु य्‍हीन्‍ब पङ्‍ज्‍यीम् थेत पेत्‍नलज्‍यी।

४६ तर पावलतेङ् बारनाबासचे झेन् आर् लज्‍यीम् पङ्‍ज्‍यी,

“ङ्‌यीमाचे पर्‌मेस्‍वर्‌की फ्रोइ एङ्‌यी यहुदीमातनो ङोन्‍ग्‍यम् स्‍येत्‍थोःबल मुबल,

तर एङ्‌यीमाचेनो अङ्‍येन्।

एङ्‍यीमा र्‌हङ्‌माचेनो खेमेएनो अबेबे जीवन् यङ्‌बरी अजेःबल ङोन्‍बल तज्‍यीम् देरेम् ङ्‌यीमा ल्‍हो-ल्‍हो यहुदी अय्‍हीन्‍बे म्‍हीमाज ङ्‌यीज्‍यीम् स्‍येत्‍प।

४७ तलेपङ्‍सम् प्रभुचे ङ्‌यीमात चोले कुल्‍जेत्‍पल मुब-

‘जम्‍बुलीङ्‌की कुन-कुनइ म्‍हीमाचे मुक्‍ती यङ्‍खइ पङ्‍ज्‍यीम् ङचे एङ्‌यीमात

ल्‍हो-ल्‍हो यहुदी अय्‍हीन्‍बे म्‍हीमाकी गुङ्‍री य्‍हल् बोर्‌बरी दम्‍बल मुब।’”

४८ चु तम् थ्‍येःज्‍यीम् यहुदी अय्‍हीन्‍बे म्‍हीमा तङ्‌ज्‍यी।

ओसेम् पर्‌मेस्‍वर्‌की फ्रोइत तोप्‍ज्‍यी।

ओसेम् खेमेएनो अबेबे जीवन् यङ्‌बरी ङोन्‍नो पर्‌मेस्‍वर्‌चे दम्‍जेत्‍पे म्‍हीमा जतीचे येसु ख्रीस्‍ट्त बीस्‍वास् स्‍य्‍हेङ्‌ज्‍यी।

४९ ओसेम् पर्‌मेस्‍वर्‌की फ्रोइ हुजु प्रदेस्‍की जम्‍म ग्‍लामारी ठम्‍ज्‍यी।

५० तर यहुदीमाचे पर्‌मेस्‍वर्‌चे कुल्‍बे तम् ङ्‌येन्‍बतेङ् म्‍हीमाचे स्‍हेस पीन्‍बे अमकोलमातेङ् सहर्‌की अगुवामात पावलतेङ् बारनाबासकी बीरुद्‍दरी फुलीइतीज्‍यीम् थेङ्‍य्‍हीत सहर् ग्‍यम्‍से तेत्‍लाज्‍यी।

५१ होत्‍तज्‍यीम् पावलतेङ् बारनाबासचे थेङ्‌यीमात चेतावनीकी लागीरी र्‌हङ्‌की कङ्‌की बुप्‍फ्र तथेन्‍ज्‍यीम् आइकोनीयन् पङ्‍बे ग्‍लारी य्‍हर्‌ज्‍यी।

५२ ओसेम् बीस्‍वासीमा पबीत्र आत्‍माचे प्‍लीङ्‌ज्‍यीम् य्‍हक्‍को तङ्‌ज्‍यी।

a 

१३:९ साऊल, थेत पावल रोमी नागरीक्‍त मुबे यहुदीमाल मीन् ङ्‌ही तब मुबल। पावल यहुदी मीन् य्‍हीन्‍ब पङ्‌सम् साऊल रोमी मीन् य्‍हीम्‍ब।

आइकोनीयन् सहर्‌री पावलतेङ् बारनाबास

१४

१ ओसेम् आइकोनीयन् सहर्‌री पावलतेङ् बारनाबासचे यहुदीमा र्‌हुब तबे दीम्‍री ङ्‌यीज्‍यीम् पर्‌मेस्‍वर्‌की फ्रोइ गोनले स्‍येत्‍ज्‍यी।

ओसेम् यहुदीमातेङ् ल्‍हो-ल्‍हो म्‍हीमा य्‍हक्‍कोचेनो येसुत बीस्‍वास् स्‍य्‍हेङ्‌ज्‍यी।

२ तर बीस्‍वास् अस्‍य्‍हेङ्‌बे यहुदीमाचेम् यहुदी अय्‍हीन्‍बे म्‍हीमात फुलीइतीज्‍यीम् बीस्‍वासीमाकी बीरोद् स्‍य्हेङ्‍पुङ्‍ज्‍यी।

३ ओसेम् पावलतेङ् बारनाबास तोव दीन्‍सम्‍मनो हुजुरी टीज्‍यी।

थेङ्‍य्‍हीचे प्रभुरी भर् लज्‍यी,

ओसेम् प्रभुइ बारेरी आर् लज्‍यीम् स्‍येत्‍स्‍यीनो टीज्‍यी।

ओसेम् प्रभुचे थेङ्‍य्‍हीत तेङेन्‍की लक्‍मातेङ् चीनोमा स्‍य्‍हेङ्‌बे सक्‍ती न्‍हङ्‌ज्‍यीम् थेङ्‍य्‍हीचे स्‍येत्‍पे अनुग्रहकी फ्रोइ देमेन्‍नो य्‍हीन्‍ब बी ङोन्‍जेत्‍ज्‍यी।

४ तर हुजु सहर्‌की म्‍हीमा थीज्‍यीम् डेत् यहुदीमा पट्‍टी,

डेत् प्रेरीतमा पट्‍टी ङ्‍यीज्‍यी।

५ हुजु लीप्‍चे यहुदीमातेङ् ल्‍हो-ल्‍हो यहुदी अय्‍हीन्‍बे म्‍हीमाचे पावलतेङ् बारनाबासत अज्‍यबे व्‍यहोर् स्‍य्‍हेङ्‌ज्‍यीम् युङ्‌बचे प्रुङ्‍बरी थेङ्‌यीमाकी सासक्‍मातेङ् तम् डीःज्‍यी।

६ ओसेम् थेङ्‍य्‍हीचे चु तम् था यङ्‌ज्‍यीम् लुकोनीयाकी सहर्‌मा लुस्‍त्रा,

डार्‌बी ओसेम् रेइ-रेइकी प्रदेस्‍मारी य्‍हर्‌ज्‍यी।

७ ओसेम् थेङ्‍य्‍हीचे हुजुरी प्रचार स्‍य्‍हेङ्‍स्‍यीनो टीज्‍यी।

पावलतेङ् बारनाबास लुस्‍त्रातेङ् डर्‌बी सहर्‌री

८ लुस्‍त्रा सहर्‌री स्‍हेलेन्‍दी म्‍ही गीः मुबल।

थे न्‍हब य्‍हङ्‌सेनो स्‍हेलेन्‍दी मुबल तज्‍यीम् खेमेएनो ब्रबल अरेबल।

९ पावलचे पङ्‍बे तम्‍मा थेचे ज्‍यनले ङ्‌येन्‍टीब मुबल।

पावलचे थेइ लीःरी ज्‍यनले च्‍याज्‍यी।

ओसेम् हुजु म्‍हीतेङ् थे फेन्‍ब खम्‍ब पङ्‍बे बीस्‍वास् म्रङ्‌ज्‍यी।

१० ओसेम् पावलचे केत् ङ्‍हच्‍छ्‍यङ् तेत्‍ज्‍यीम्,

“एइ कङ् जुःज्‍यीम् रपो” बी पङ्‍ज्‍यी।

ओसेम् हुजु म्‍ही फोत् रेःज्‍यीम् ब्रब तीप्‍ज्‍यी।

११ ओसेम् पावलचे चोतेबे लक् स्‍य्‍हेङ्‌बल म्रङ्‌ज्‍यीम् म्‍हीमाचे लुकानीयाकी ग्‍योत्‍री क्रीङ्‌ज्‍यीम्,

“ख्‍लमा म्‍हीइ रुप्‍री ङ्‌य्‍हङ्‌माज खनेम्” बी पङ्‍ब तीप्‍ज्‍यी।

१२ थेङ्‌यीमाचे बारनाबासत जीउसa पङ्‍बे ख्‍ल ओसेम् पावलत हर्‌मेस्b पङ्‍बे ख्‍ल पङ्‍ब छ्‍येज्‍यी।

तलेपङ्‍सम् पावल तम पङ्‍बे ङ्‍हच्‍छ्‍यङ् म्‍ही मुबल।

१३ सहर्‌की रेइरी जीउस ख्‍लइ दीम् मुबल।

हुजु ख्‍लइ दीम्‍की लम्‍बुचे म्‍हेन्‍दो मालातेङ् ग्‍लबमा बज्‍यीम् सहर्‌की म्रप्‍री खज्‍यी।

तलेपङ्‍सम् हुजुरी मुबे म्‍हीमातेङ् डीःज्‍यीम् थेङ्‌यीमाचे ठा पीन्‍बे सेम् लज्‍यी।

१४ तर प्रेरीतमा बारनाबासतेङ् पावलचे चु तम् स्‍येःब बीसेम् थेङ्‍य्‍हीचे र्‌हङ्-र्‌हङ्‍की येन् डेःज्‍यीम् म्‍हीमाइ गुङ्‍री छ्‍योङ्‍य्‍हर्‌ज्‍यीम् क्रीङ्‌ज्‍यीम् चोले पङ्‍ज्‍यी,

१५ “एङ्‍यीमाचे चोतेब तले स्‍य्‍हेङ्‌बल?

ङ्‌यीमाएनो एङ्‍यीमा र्‌हङ्‍बे म्‍हीनो य्‍हीन्‍ब।

एङ्‍यीमाचे चु अतबे लक्‍मा ख्‍लाज्‍यीम् सोम्‍बो पर्‌मेस्‍वर्‌पट्‍टी दोःखइ बी ज्‍यबे सम्‍तर् स्‍येत्‍परी ङ्‌यीमा चुरी खबल य्‍हीन्‍ब।

हुजु पर्‌मेस्‍वर्‌चेनो स्‍वर्‌ग,

जम्‍बुलीङ् ओसेम् समुन्‍द्रतेङ् हुजुरी मुबे जम्‍मा स्‍हेमा स्‍य्‍हेङ्‍जेत्‍ज्‍यी।

१६ दङ्‌बो पर्‌मेस्‍वर्‌चे जम्‍मनो जात्‍की म्‍हीमात र्‌हङ्-र्‌हङ्‍की पेठीम् अनुसारनो ब्रबुङ्‍जेत्‍ज्‍यी।

१७ तर पर्‌मेस्‍वर्‌चे खेमेएनो र्‌हङ्‌की ज्‍यबे लक् स्‍य्‍हेङ्‌ब अपीत्‍नले मु ग्‍यम्‍से नम् पीत्‍युजेत्‍ज्‍यीम् बेलोरीनो य्‍हक्‍को अन्‍नमा रोःनलजेत्‍ज्‍यी।

ओसेम् य्‍हक्‍को चबे स्‍हे न्‍हङ्‌ज्‍यीम् म्‍हीमाकी सेम् तङ्‍नलजेत्‍ज्‍यी।

चु लक्‍चेनो पर्‌मेस्‍वर्‌की साक्षी पीन्‍बल मुब।”

१८ चु तम्‍मा पङ्‌लेनो पावलतेङ् बारनाबासचे म्‍हीमाचे थेङ्‍य्‍हीत पीन्‍ब म्‍हइबे ठा ग्‍यम्‍से य्‍हक्‍को गारोले र्‌होद् खम्‍ज्‍यी।

१९ हुजु लीप्‍चे एन्‍टीओखीयातेङ् आइकोनीयन् पङ्‍बे ग्‍लाचे डेत्-डेत् यहुदीमा हुजुरी खज्‍यी।

ओसेम् पावलत युङ्‌ब प्रुङो पङ्‍ज्‍यीम् थेङ्‌यीमाचे हुजुरी मुबे य्‍हक्‍को म्‍हीमात फुलीइतीज्‍यी।

ओसेम् म्‍हीमाचे पावलत युङ्‌बचे प्रुङ्‍ज्‍यी।

थेङ्‌यीमाचे पावलत स्‍यीज्‍यी पङ्‍ज्‍यीम् सहर् ग्‍यम्‍से फीर्‌च्‍योर् डुत्‍पोर्‌ज्‍यीम् ख्‍लाथेन्‍ज्‍यी।

२० तर बीस्‍वासीमा पावलकी कोरोरो र्‌हुब् तमम् थे रेःज्‍यीम् ज्‍यीद सहर्‌न्‍हङ् दोःय्‍हर्‌ज्‍यी।

ओसेम् न्‍हम्‍स्‍य्‍होर्‌हङ् थे बारनाबासतेङ् बक्‍च्‍य डर्‌बी सहर्‌री ङ्‍यीज्‍यी।

सीरीया प्रदेस्‍की एन्‍टीओखीया सहर्‌री दोःज्‍यीम् ङ्‌यीबल

२१ पावलतेङ् बारनाबासचे डर्‌बी पङ्‍बे सहर्‌री य्‍हक्‍को म्‍हीमात ज्‍यबे सम्‍तर् स्‍येत्‍ज्‍यीम् प्रभुरी बज्‍यी।

हुजु लीप्‍चे थेङ्‍य्‍ही लुस्‍त्रातेङ् आइकोनीयन् ग्‍यम्‍से तज्‍यीम् पीसीदीयाकी एन्‍टीओखीया सहर्‌री दोःज्‍यीम् ङ्‍यीज्‍यी।

२२ थेङ्‍य्‍हीचे हुजु ग्‍लामारी मुबे बीस्‍वासीमात बीस्‍वास्‍री कोङ्‍नलज्‍यीम् खेम पङ्‌लेनो बीस्‍वास्‍री टीउ बी आर् पीन्‍ज्‍यीम् पङ्‍ज्‍यी।

ओसेम्,

“पर्‌मेस्‍वर्‌की य्‍हुल्‍री वङ्‌ब बीम ङोन्‍ग्‍यम् ङ्‍य्‍हङ्‍चे दुख नाथोब” पङ्‍बे तम् थेङ्‌यीमात लोप्‍ज्‍यी।

२३ ओसेम् पावलतेङ् बारनाबासचे मन्‍डली र्‌हङ्‍स्‍यीनो अगुवामा दम्‍ज्‍यी।

ओसेम् ङ्‌यीम्‍बु टीज्‍यीम् प्रार्‌थना स्‍य्‍हेङ्‌ज्‍यीम् थेङ्‌यीमात र्‌हङ्‌चे बीस्‍वास् स्‍य्‍हेङ्‌बे प्रभुइ फ्‍यारी सोप्‍तीपीन्‍ज्‍यी।

२४ हुजु लीप्‍चे थेङ्‍य्‍ही पीसीदीया प्रदेस् तज्‍यीम् पामफीलीया प्रदेस्‍री खज्‍यी।

२५ ओसेम् पर्‌गा पङ्‍बे ग्‍लारी पर्‌मेस्‍वर्‌की फ्रोइ स्‍येत्‍ज्‍यीम् अटालीया पङ्‍बे सहर्‌री य्‍हर्‌ज्‍यी।

२६ थेङ्‍य्‍ही अटालीया ग्‍यम्‍से दोङ्‍ग क्रेत्‍ज्‍यीम् एन्‍टीओखीया सहर्‌री दोःखज्‍यी।

हुजु सहर्‌रीनो बीस्‍वासीमाचे पावलतेङ् बारनाबासत पर्‌मेस्‍वर्‌की अनुग्रहरी सोप्‍तीज्‍यीम् पर्‌मेस्‍वर्‌की फ्रोइ स्‍येत्‍पे लक्‍री पीत्‍पल मुबल।

ओसेम् हुजु लक् बुत्‍ज्‍यीम् थेङ्‍य्‍ही हुजुरीनो दोःखज्‍यी।

२७ एन्‍टीओखीयारी दोखब बीसेम् पावलतेङ् बारनाबासचे मन्‍डलीकी म्‍हीमा जम्‍मत र्‌हुब्‍ले ङ्‌होत्‍ज्‍यी।

ओसेम् पर्‌मेस्‍वर्‌चे थेङ्‍य्‍ही ग्‍यम्‍से स्‍य्‍हेङ्‍जेत्‍पे लक्‍मातेङ् थेङ्‌चेनो यहुदी अय्‍हीन्‍बे म्‍हीमाचेएनो बीस्‍वास् स्‍य्‍हेङ्‌बे ग्‍यम् ङोन्‍पीन्‍जेत्‍ज्‍यी बी थेङ्‌यीमात स्‍येत्‍ज्‍यी।

२८ ओसेम् थेङ्‌यीमा हुजुरीनो बीस्‍वासीमातेङ् बक्‍च्‍य य्‍हक्‍को दीन् सम्‍मनो टीज्‍यी।

a 

१४:१२ जीउस ग्रीक अनुसार जीउस पङ्‍बल ख्‍लमाकी ङ्‍हच्‍छ्‍यङ् य्‍हीम्‍ब।

b 

१४:१२ हर्‌मेस् ग्रीक अनुसार हर्‌मेस् पङ्‍बल ख्‍लमाकी चव य्‍हीम्‍ब।

यरुसलेमकी सभा

१५

१ पावलतेङ् बारनाबास एन्‍टीओखीयारी मुबे बेलोरी डेत्-डेत् म्‍हीमा यहुदीया प्रदेस् ग्‍यम्‍से हुजुरी खज्‍यीम् बीस्‍वासीमात,

“एङ्‍यीमाचे मोसाचे ब्रीबे पर्‌मेस्‍वर्‌की नीयम् अनुसार् खतना अस्‍य्‍हेङ्‍गदे सम्‍म एङ्‍यीमाचे मुक्‍ती अय्‍हङ्” पङ्‍ज्‍यीम् लोप्‍टीब मुबल।

२ ओसेम् पावलतेङ् बारनाबास थेङ्‌यीमाकी तम्‍तेङ् अथुन्‍ज्‍यीम् थेङ्‍यीमातेङ् य्‍हक्‍को तम् ज्‍योप्‍ज्‍यी।

होत्‍तज्‍यीम् एन्‍टीओखीयाकी मन्‍डलीचे बारनाबासतेङ् पावल ओसेम् डेत्-डेत् बीस्‍वासीमात चु तम्‍की बारेरी ङ्‍योत्‍परी यरुसलेमरी मुबे प्रेरीतमातेङ् अगुवामाज पीत्‍परी दम्‍ज्‍यी।

३ ओसेम् मन्‍डलीकी म्‍हीमाचे थेङ्‌यीमात हुजु ग्‍ला ग्‍यम्‍से पीत्‍ज्‍यी।

थेङ्‍यीमा फोनीकेतेङ् सामरीया पङ्‍बे ग्‍ला तज्‍यीम् ङ्‌यीबे बेलोरी हुजु ग्‍लामारी मुबे बीस्‍वासीमात यहुदी अय्‍हीन्‍बे म्‍हीमाचेएनो पर्‌मेस्‍वर्‌त बीस्‍वास् लज्‍यी पङ्‍बे तम् स्‍येत्‍ज्‍यी।

चु तम् थ्‍येःज्‍यीम् हुजु ग्‍लामारी मुबे बीस्‍वासीमा य्‍हक्‍को तङ्‌ज्‍यी।

४ थेङ्‍यीमा यरुसलेम दोखब बीसेम् हुजुरी मुबे मन्‍डलीमातेङ् प्रेरीतमा ओसेम् एल्‍डरमाचे थेङ्‌यीमात स्‍वागत स्‍य्‍हेङ्‌ज्‍यी।

ओसेम् पावलतेङ् बारनाबासचे पर्‌मेस्‍वर्‌चे थेङ्‍य्‍ही ग्‍यम्‍से स्‍य्‍हेङ्‍जेत्‍पे जम्‍मा लक्‍माइ बारेरी हुजुरी र्‌हुब तबलमात स्‍येत्‍पीन्‍ज्‍यी।

५ तर फरीसी समुहकी डेत्-डेत् बीस्‍वासीमाचे रप्‍ज्‍यीम्,

“यहुदी अय्‍हीन्‍बे बीस्‍वासीमातएनो मोसाचे ब्रीबे पर्‌मेस्‍वर्‌की नीयम् अनुसार् खतना स्‍य्‍हेङ्‍पुङ्‍थोल” बी पङ्‍ज्‍यी।

६ ओसेम् फरीसीमाचे पङ्‍बे चु तम् ज्‍योप्‍परी प्रेरीतमातेङ् मन्‍डलीइ अगुवामा र्‌हुब तज्‍यी।

७ थेङ्‍यीमान्‍हङ्‍री य्‍हक्‍को तम् ज्‍योप्‍प बीसेम् पत्रुसचे रप्‍ज्‍यीम् पङ्‍ज्‍यी,

“अज्‍यो-अलेमा,

थेङ्‍माचे स्‍येःबलनो मुब,

तोव बेलो ङोन्‍ग्‍यम् यहुदी अय्‍हीन्‍बे म्‍हीमाचेएनो ज्‍यबे सम्‍तर् थ्‍येःज्‍यीम् मुक्‍ती यङ्‍खइ बी पर्‌मेस्‍वर्‌चे ङत र्‌हङ्‍मा न्‍हङ्‍चे दम्‍जेत्‍पल मुब।

८ ओसेम् जम्‍मानो म्‍हीमाइ सेम्‍की तम् खेम्‍जेत्‍पे पर्‌मेस्‍वर्‌चे ङ्‌य्‍हङ्‌मात न्‍हङ्‍जेत्‍प र्‌हङ्‌लेनो यहुदी अय्‍हीन्‍बे म्‍हीमातएनो पबीत्र आत्‍मा न्‍हङ्‍जेत्‍ज्‍यी।

चोले पर्‌मेस्‍वर्‌चे ग्रहन् स्‍य्‍हेङ्‌ज्‍यीम् थेङ्‍यीमातएनो र्‌हङ्‌ल बी ङोन्‍जेत्‍ज्‍यी।

९ “पर्‌मेस्‍वर्‌चे यहुदीमातेङ् यहुदी अय्‍हीन्‍बे म्‍हीमाकी गुङ्‍री सो-सो स्‍य्‍हेङ्‍अजेत्।

तर थेङ्‌यीमाचे स्‍य्‍हेङ्‌बे बीस्‍वास् ग्‍यम्सेनो थेङ्‌यीमाकी सेम्‍त चोखो स्‍य्‍हेङ्‌ज्‍यी।

१० होत्‍तज्‍यीम् तले यहुदी अय्‍हीन्‍बे बीस्‍वासीमात चु दोत् कल्‍पीन्‍ज्‍यीम् पर्‌मेस्‍वर्‌त बोमो रप्‍न लब?

तलेपङ्‍सम् चु दोत् न्‍ह ङ्‍य्‍हङ्‍की अखी म्‍हेमेमाचे नाखम्‍ज्‍यी न्‍ह ङ्‍य्‍हङ्‍माचे।

११ होले स्‍य्‍हेङ्‌ब अत,

थेङ्‍यीमाएनो ङ्‍य्‍हङ्‍माचे र्‌हङ्‌लेनो बीस्‍वास् स्‍य्‍हेङ्‌ज्‍यीम् प्रभु येसुइ अनुग्रह यङ्‌ज्‍यीम् थर्‌बलमा य्‍हीन्‍ब।”

१२ चु तम् थ्‍येःज्‍यीम् हुजुरी र्‌हुब् तबलमा जम्‍मनो कुटी टीज्‍यी।

ओसेम् पावलतेङ् बारनाबासचे यहुदी अय्‍हीन्‍बे म्‍हीमाइ गुङ्‍री पर्‌मेस्‍वर्‌चे थेङ्‍य्‍ही ग्‍यम्‍से स्‍हेङ्‍बे जम्‍मनो तेङेन्‍की लक्‍मा स्‍येत्‍मम् हुजुरी र्‌हुब तबलमाचे ङ्‌येन्‍ज्‍यीम् टीज्‍यी।

१३ पावलतेङ् बारनाबासचे पङ्‌ज्‍यीन्‍ब बीसेम् याकुबचे रेःज्‍यीम् चोले पङ्‍ज्‍यी,

“अज्‍यो-अलेमा ङइ तम् ज्‍यनले ङ्‍येन्‍जेतो,

१४ पर्‌मेस्‍वर्‌चे यहुदी अय्‍हीन्‍बे म्‍हीमात दम्‍ज्‍यीम् र्‌हङ्‌की म्‍ही स्‍य्‍हेङ्‍जेत्‍ज्‍यी।

चु तम्‍मी सीमोन पत्रुसचे दोलोनो स्‍येत्‍ज्‍यीन्‍ज्‍यी।

१५ चु तम्‍तेङ् अगम्‍बक्‍तमाकी फ्रोइएनो डीःबल मुब।

ओसेम् अगम्‍बक्‍तमाकी छ्‍येरी चोले ब्रीबल मुब-

१६ ‘चु लीप्‍चे ङ दोःज्‍यीम् युस्‍ये मुब,

ओसेम्

दाऊदकी फुप्‍पे दीम् देबेएनो स्‍य्‍हेङ्‌स्‍ये मुब।

ङ हुजु दीम् देबेएनो स्‍य्‍हेङ्‌ज्‍यीम् कोङ्‍न लस्‍ये मुब।

१७ होलेनो ल्‍हो-ल्‍हो म्‍हीमातेङ् यहुदी अय्‍हीन्‍बे म्‍हीमा जम्‍मचेनो ङत म्‍हइखइ,

थेङ्‍यीमा जम्‍मतनो ङचे ङइ म्‍ही तबरी ङ्‍होत्‍पल मुब।’

१८ चु तम् परमप्रभुचे दङ्‌बो य्‍हङ्‌सेनो म्‍हीमात स्‍येन लजेत्‍पल मुब।

१९ “होत्‍तज्‍यीम् पर्‌मेस्‍वर्‌पट्‍टी खबे यहुदी अय्‍हीन्‍बे म्‍हीमात ङ्‍य्‍हङ्‍चे दुख पीन्‍ब अत पङ्‍बे सेम् ङल मुब।

२० बरु थेङ्‌यीमात चु तम्‍मा ब्रीज्‍यीम् पीत्‍के- ‘ख्‍लत पीन्‍ज्‍यीम् असुद्‍द तबे चब थचउ,

ब्‍यभीचार् थस्‍य्‍हेङो ओसेम् खार ङ्‍य्‍हेप्‍ज्‍यीम् सेत्‍पे सेम्‍ज्‍येन्की स्‍य थचउ ओसेम् तइलेएनो का थचउ।’

२१ तलेपङ्‍सम् सहर्‌मा जम्‍मरीनो यहुदीमा र्‌हुब् तबे दीम्‍मारी दीनइलनो दुःब न्‍हबे दीन्‍मारी दङ्‌बो य्‍हङ्‌सेनो मोसाचे ब्रीबे पर्‌मेस्‍वर्‌की नीयम्‍मा लोप्‍टीबल मुब।”

यहुदी अय्‍हीन्‍बे बीस्‍वासीमात ब्रीबे चीठी

२२ हुजु लीप्‍चे प्रेरीतमातेङ् अगुवामा ओसेम् मन्‍डलीइ म्‍हीमा जम्‍मनो डीःज्‍यीम् म्‍ही ङ्‌हीत दम्‍ज्‍यीम् पावलतेङ् बारनाबासतेङ् बक्‍च्‍य एन्‍टीओखीयारी पीत्‍पे सेम् लज्‍यी।

हुजु दम्‍बल ङ्‌हीमी यहुदा पङ्‍बे बारनाबासतेङ् सीलास मुबल।

थेङ्‌य्‍हीनो मन्‍डलीइ अगुवा मुबल।

२३ ओसेम् थेङ्‍यीमातेङ् चोतेबे चीठी ब्रीज्‍यीम् पीत्‍ज्‍यी- “एन्‍टीओखीयातेङ् सीरीया ओसेम् कीलीकीयारी मुबे एङ्‌यी यहुदी अय्‍हीन्‍बे बीस्‍वासीमात ङ्‌यीमा प्रेरीतमातेङ् अगुवामा ओसेम् एङ्‌यीमाइ अज्‍यो-अलेमा ग्‍यम्‍से फ्‍याफुल्‍ल।

२४ ङ्‌यीमाचे लोपो अपङ्‍ननो ङ्‍यीमान्‍हङ्‍चे डोङ्‌बे डेत्-डेत् म्‍हीमाचे एङ्‌यीमात अतबे तम्‍मा लोप्‍ज्‍यीम् य्‍हक्‍को दुख पीन्‍बल मुब रो बी ङ्‌यीमाचे थ्‍येःबल मुब।

तर हुजु म्‍हीमात ङ्‌यीमाचे पीत्‍खबल अय्‍हीन्।

२५ होत्‍तज्‍यीम् ङ्‌यीमा जम्‍मनो र्‌हुब् तज्‍यीम् डीःज्‍यीम् डेत्-डेत् म्‍हीमात दम्‍ज्‍यीम् पावलतेङ् बारनाबासतेङ् बक्‍च्‍य एङ्‍यीमाज पीत्‍खब ज्‍यब म्‍हेन्‍ज्‍यी।

२६ चु म्‍ही ङ्‍य्‍हीचेम् प्रभु येसु ख्रीस्‍ट्‍की लागीरी र्‌हङ्‌की ल्‍हीएनो पीन्‍ब छ्‍येबल मुबल।

२७ होत्‍तज्‍यीम् ङ्‌यीमाचे यहुदातेङ् सीलासतएनो एङ्‍यीमाज पीत्‍खबल मुब।

थेङ्‍य्‍हीचेएनो चु ब्रीबे तम्‍मा एङ्‌यीमात स्‍येत्‍स्‍ये मुब।

२८ तलेपङ्‍सम् ङ्‍येन्‍नोथोबे तम्‍मा बीम् ल्‍हो-ल्‍हो तम्‍मा एङ्‌यीमात नाअबुङ्‌ब ज्‍यब तब बी ङ्‌यीमातेङ् पबीत्र आत्‍माचे म्‍हेन्‍ज्‍यी।

२९ एङ्‍यीमाचे ङ्‍येन्‍थोबे तम्‍मा चुनो य्‍हीन्‍ब-

एङ्‍यीमाचे ख्‍लत ठा पीन्‍बे तइ स्‍हेएनो थचउ,

तइलेनो का थचउ,

खारी ङ्‍य्‍हेप्‍ज्‍यीम् सेत्‍पे जन्‍तुइ स्‍य थचउ

ओसेम् ब्‍यभीचार् थस्‍य्‍हेङो।

चु तम्‍मा ङ्‍येन्‍ज्‍यी पङ्‌सम् एङ्‌यीमात ज्‍यब तब।

देरेम् एङ्‌यीमात पङ्‌थोबल चोतेनो य्‍हीन्‍ब,

फ्‍याफुल्‍ल।”

३० हुजु लीप्‍चे थेङ्‍यी ब्‍लीनो एन्‍टीओखीयारी ङ्‍यीज्‍यी।

हुजुरी थेङ्‌यीमाचे जम्‍मनो बीस्‍वासीमा ग्‍ला गीरी र्‌हुब्‍ले ङ्‌होत्‍ज्‍यीम् हुजु चीठी थेङ्‌यीमात पीन्‍ज्‍यी।

३१ ओसेम् बीस्‍वासीमाचे हुजु चीठीरी ब्रीबे आर् यङ्‌बे तम् खेत्‍प बीसेम् थेङ्‍यीमा य्‍हक्‍को तङ्‌ज्‍यीa।

३२ यहुदातेङ् सीलासएनो अगम्‍बक्‍तमा मुबल।

थेङ्‍य्‍हीचे बीस्‍वासीमात आर् पीन्‍ज्‍यीम् थेङ्‌यीमाकी बीस्‍वास् कोङ्‍नलज्‍यी।

३३ थेङ्‍यीमा हुजुरी तोवरेत् टीब बीसेम् हुजुरी मुबे बीस्‍वासीमाचे थेङ्‌यीमात थेङ्‍यीमा पीत्‍खबे ग्‍लारी ज्‍यनले दोःज्‍यीम् स्‍येगो पङ्‍ज्‍यीम् पीत्‍ज्‍यी।

३४ [तर सीलासचेम् हुजुरी टीबे सेम् लज्‍यी।]

३५ तर पावलतेङ् बारनाबासमी एन्‍टीओखीयारीनो टीज्‍यी।

ओसेम् थेङ्‍य्‍हीचे ल्‍हो-ल्‍हो म्‍हीमातेङ् बक्‍च्‍य प्रभुइ फ्रोइ प्रचार स्‍य्‍हेङ्‌ज्‍यीम् म्‍हीमात लोप्‍ज्‍यी।

पावलतेङ् बारनाबास फेःबल

३६ तोवरेत् लीप्‍चे पावलचे बारनाबासत पङ्‍ज्‍यी,

“ब्रे,

ङ्‍य्‍हङ्‍चे ङोन्‍ग्‍यम् प्रभुइ फ्रोइ स्‍येत्‍पे सहर्‌माकी बीस्‍वासीमात खदु लबरी ङ्‍यीइ।

ओसेम् थेङ्‍यीमा ता लटीब टीम् च्‍याङ्‍यीइ।”

३७ बारनाबासचे मर्‌कुस पङ्‍बे युहन्‍नात बक्‍च्‍य बोर्‌बे सेम् लज्‍यी।

३८ तर पावलचेम् मर्‌कुसत बक्‍च्‍य बोर्‌ब ज्‍यब अत म्‍हेन्‍ज्‍यी।

तलेपङ्‍सम् मर्‌कुसचे लक् अबुत्‍ननो थेङ्‌यीमात पामफीलीया प्रदेस्‍री ख्‍लेथेन्‍ज्‍यीम् दोःखबल मुबल।

३९ चु तम्‍री थेङ्‍य्‍ही य्‍हक्‍को अथुन्‍ज्‍यीम् फेःज्‍यी।

ओसेम् बारनाबासचे मर्‌कुसत बोर्‌ज्‍यीम् दोङ्‍गरी क्रेत्‍ज्‍यीम् साइप्रस पङ्‍बे ग्‍लारी य्‍हर्‌ज्‍यी।

४० तर पावलचेम् सीलासत दम्‍ज्‍यी।

हुजु लीप्‍चे बीस्‍वासीमाचे थेङ्‌यीमात प्रभुइ अनुग्रहरी सोप्‍तीपीन्‍ब बीसेम् थेङ्‍यीमा य्‍हर्‌ज्‍यी।

४१ पावलतेङ् सीलास सीरीयातेङ् कीलीकीयारी मुबे मन्डलीमात बीस्‍वास्‍री कोङ्‍नलबोर्‌ज्‍यीम् य्‍हर्‌ज्‍यी।

a 

१५:३१ थेङ्‍यीमा य्‍हक्‍को तङ्‌ज्‍यी ख्रीस्‍टीयन् तबरी थेङ्‌यीमाचे यहुदी पेठीम्‍मा म्‍हन्‍दी अतोबल तज्‍यीम् य्‍हीन्‍ब।

पावलतेङ् सीलास तीमोथीतेङ् खदु तबल

१६

१ पावल डर्‌बी सहर्‌से तज्‍यीम् लुस्‍त्रा सहर्‌रीएनो ङ्‍यीज्‍यी।

लुस्‍त्रारी तीमोथी पङ्‍बे डब गीः टीब मुबल।

थेइ अमएनो प्रभुत बीस्‍वास् स्‍य्‍हेङ्‌बे यहुदी मुबल।

तर थेइ अपमी ग्रीक मुबल।

२ लुस्‍त्रातेङ् आइकोनीयन् पङ्‌बे ग्‍लारी मुबे बीस्‍वासीमाचे तीमोथीत ज्‍यबे म्‍ही पङ्‍ब मुबल।

३ पावलचे तीमोथीत बक्‍च्‍य बोर्‌बे सेम् लज्‍यी।

ओसेम् पावलचे थेत बोर्‌ज्‍यीम् खतना स्‍य्‍हेङ्‍पीन्‍ज्‍यी,

तलेपङ्‍सम् हुजु ग्‍लारी टीबे यहुदीमा जम्‍मचेनो थेइ अप ग्रीक् य्‍हीन्‍ब बी स्‍येःब मुबल।

४ हुजु लीप्‍चे थेङ्‍यीमा सहर्-सहर्‌मारी ङ्‌यीज्‍यी।

ओसेम् थेङ्‌यीमाचे बीस्‍वासीमात यरुसलेमकी प्रेरीतमातेङ् अगुवामाचे पीन्‍बे नीयम्‍मा स्‍येत्‍ज्‍यी,

ओसेम् थेङ्‌यीमात हुजु नीयम्‍मा र्‌हङ्‌ले ब्रउ बी पङ्‍ज्‍यी।

५ चोले मन्‍डलीमाइ म्‍हीमाकी बीस्‍वास् कोङ्‍बोर्‌ज्‍यी।

ओसेम् बीस्‍वासीमा दीन्‍लनो य्‍हक्‍को तबोर्‌ज्‍यी।

त्रोआस सहर्‌री पावलकी दर्‌सन

६ पबीत्र आत्‍माचे पावलतेङ् सीलासत एसीया प्रदेस्‍री प्रचार स्‍य्‍हेङ्‌बरी ङ्‍यीअबुङ्‍बल तज्‍यीम् थेङ्‍य्‍ही फ्रीगीयातेङ् गलातीया प्रदेस् तज्‍यीम् य्‍हर्‌ज्‍यी।

७ ओसेम् थेङ्‍यीमा माइसीयाकी सान्‍री दोःब बीसेम् बीथीनीयाक्‍योर् ङ्‌यीब म्‍हइज्‍यी।

तर येसुइ आत्‍माचे थेङ्‌यीमात ङ्‍यीअबुङ्।

८ होत्‍तज्‍यीम् थेङ्‍यीमा माइसीया तज्‍यीम् त्रोआस पङ्‍बे ग्‍लामोर् ङ्‍यीज्‍यी।

९ हुजु म्‍हुननो पावलचे दर्‌सन म्रङ्‌ज्‍यी।

दर्‌सन्‍री थेत माकेडोनीयाकी म्‍ही गीःचे रप्‍ज्‍यीम्,

“माकेडोनीयारी ब्‍योन्‍खज्‍यीम् ङ्‌यीमात र्‌हो स्‍य्‍हेङ्‌जेतो” बी पङ्‍ज्‍यीम् फ्‍या लटीबल म्रङ्‌ज्‍यी।

१० पावलचे चोतेबे दर्‌सन म्रङ्‌ब साच्‍चेनो ङ्‌यीमा माकेडोनीयाक्‍योर् ङ्‌यीबरी छ्‍येज्‍यी।

तलेपङ्‍सम् हुजु ग्‍लाकी म्‍हीमात ज्‍यबे सम्‍तर् स्‍येत्‍परी पर्‌मेस्‍वर्‌चे ङ्‌यीमात ङ्‌होत्‍जेत्‍पल य्‍हीन्‍ब पङ्‍बे तम् गोज्‍यी।

लीडीया पङ्‍बे अमकोलइ बीस्‍वास्

११ ओसेम् ङ्‌यीमा त्रोआस ग्‍यम्‍से दोङ्‍ग क्रेत्‍ज्‍यीम् सामोथ्राके पङ्‍बे ग्‍लाक्‍योर् ङ्‍यीज्‍यी।

ओसेम् न्‍हम्‍स्‍य्‍होर्‌हङ् नीयोपोलीस पङ्‍बे ग्‍लारी दोःज्‍यी।

१२ ओसेम् हुजु ग्‍ला ग्‍यम्‍से ब्रज्‍यीम् माकेडोनीया प्रदेस्‍की फीलीप्‍पी पङ्‍बे ङ्‍हच्‍छ्‍यङ् सहर्‌री ङ्‍यीज्‍यी।

हुजु सहर्‌री रोमीमाचे सासन् लब मुबल।

हुजुरी ङ्‌यीमा तोवरेत् सम्‍म टीज्‍यी।

१३ ओसेम् ङ्‌यीमा दुःब न्‍हबे दीन्‍री सहरसे डोङ्‍ज्‍यीम् स्‍योङ् यरी ङ्‍यीज्‍यी।

ङ्‌यीमाचे हुजुरी यहुदीमा र्‌हुब् तज्‍यीम् प्रार्‌थना स्‍य्‍हेङ्‌बे ग्‍ला मुस्‍यील बी म्‍हेन्‍ब मुबल।

ओसेम् ङ्‌यीमा हुजुरी टीज्‍यीम् र्‌हुब तबे डेत्-डेत् अमकोलमातेङ् तम् लब तीप्‍ज्‍यी।

१४ हुजुरी ङ्‌यीमाइ तम् ङ्‍येन्‍बलमा न्‍हङ्‌री थीआटीरा सहरकी लीडीया पङ्‍बे अमकोल गीः मुबल।

थेचे खवल ख पीङ् येन् छोङ् स्‍य्‍हेङ्‌ब मुबल।

ओसेम् लीडीयाचे पर्‌मेस्‍वर्‌त तेन्‍ब मुबल।

पावलचे पङ्‍बे तम् ज्‍यनले ङ्‌येन्‍ज्‍यीम् गोखइ बी प्रभुचे थेइ सेम् ठोङ्‍पीन्‍जेत्‍ज्‍यी।

१५ हुजु लीप्‍चे लीडीयातेङ् थेइ दीम्‍की म्‍हेम्‍यमाचे बप्‍तीस्‍मा कीन्‍ज्‍यी।

ओसेम् थेचे फ्‍या लज्‍यीम्,

“थेङ्‍माचे ङत प्रभुत बीस्‍वास् स्‍य्‍हेङ्‌बे अङ म्‍हेन्‍सम् ङइ दीम्‍री ब्‍योन्‍खज्‍यीम् स्‍य्‍हुजेतो” बी पङ्‍ज्‍यीम् ङ्‍यीमात थेइ दीम्‍री ङ्‌यीबरी कर् लज्‍यी।

पावलतेङ् सीलासत जेल्‍री च्‍युप्‍पल

१६ तीरेत् ङ्‌यीमा प्रार्‌थना स्‍य्‍हेङ्‌बे ग्‍लारी य्‍हर्‌टीमम् ङ्‌यीमातेङ् बाना अमकोल गीः खदु तज्‍यी।

थेत दुस्‍ट आत्‍मा स्‍यप्‍पल मुबल।

ओसेम् थेचे हुजु म्‍हङ्‍की सक्‍ती ग्‍यम्‍से म्‍हुदु च्‍याज्‍यीम् थेइ न्‍याबोमात य्‍हक्‍को टङ छाज्‍यीम् पीन्‍ब मुबल।

१७ ओसेम् हुजु अमकोल पावलतेङ् ङ्‌यीमाइ लीप्-लीप् खज्‍यीम् चोले क्रीङ्‌ज्‍यी,

“चु म्‍हीमा गोदोब्‍न्‍हङ्‍की ङ्‍हच्‍छ्‍यङ् पर्‌मेस्‍वर्‌की योक्‍पोमा य्‍हीन्‍ब।

चुमाचे एङ्‌यीमात मुक्‍ती यङ्‌बे ग्‍यम्‍की बारेरी स्‍येत्‍प।”

१८ य्‍हक्‍को दीन्‍सम्‍म हुजु अमकोलचे होले पङ्‍स्‍यीनो टीबल तज्‍यीम् पावलत य्‍हक्‍को बोमो रप्‍ज्‍यी।

ओसेम् पावलचे अमकोल पट्‍टी दोःज्‍यीम् हुजु दुस्‍ट आत्‍मात,

“ङ एत कुल्‍ब,

येसु ख्रीस्‍ट्‍की छेन्‍री चु अमकोलइ ल्‍ही ग्‍यम्‍से डोङ्‍ज्‍यीम् य्‍हरो” बी पङ्‍ज्‍यी।

पावलचे होले पङ्‍ब साच्‍चेनो म्‍हङ् हुजु अमकोलइ ल्‍ही ग्‍यम्‍से डोङ्‍ज्‍यीम् य्‍हर्‌ज्‍यी।

१९ तर योक्‍पो अमकोलइ न्‍याबोमाचे थेङ्‌यीमाकी टङ यङ्‌बे ग्‍यम् दुङ्‍बल म्रङ्‌ज्‍यीम् पावलतेङ् सीलासत चुङ्‍ज्‍यी।

ओसेम् थेङ्‍य्‍हीत डुत्‍पोर्‌ज्‍यीम् म्‍हीमा र्‌हुब् तबे ल्‍हम्‍डरी सासक्‍माज बोर्‌ज्‍यी।

२० थेङ्‌यीमाचे पावलतेङ् सीलासत सहर्‌की हाकीम्‍माज बोर्‌ज्‍यीम् पङ्‍ज्‍यी,

“चु यहुदी म्‍हीमाचे ङ्‌य्‍हङ्‌माकी सहर्‌की म्‍हीमात खइलबइल तनलटीब मुब।

२१ थेङ्‌यीमाचे ङ्‍य्‍हङ्‍की रोमी नीयम्‍माचे स्‍य्‍हेङ्‌ब अतबे पे ठीम्‍मा लोप्‍टीब मुब।”

२२ हुजु बेलोरीनो य्‍हक्‍को म्‍हीमाचे पावलतेङ् सीलासत बीरोद् लज्‍यी।

ओसेम् सहर्‌की हाकीम्‍माचे पावलतेङ् सीलासकी येन् डेःलाज्‍यीम् थेङ्‌यीमात बेर्‌कचे ग्‍यङो पङ्‍ज्‍यीम् कुल्‍ज्‍यी।

२३ थेङ्‌यीमाचे थेङ्‍य्‍हीत य्‍हक्‍को तोज्‍यीम् जेल्‍री च्‍युप्‍ज्‍यी।

ओसेम् जेल्‍चे छ्‌योङ्‍य्‍हर्‌ब अखम्‍नले च्‍युबो पङ्‍ज्‍यीम् जेल्‍की हाकीम्‍त कुल्‍ज्‍यी।

२४ चोले पङ्‍बल तज्‍यीम् जेल्‍की हाकीम्‍चे पावलतेङ् सीलासत जेल्‍खनइ न्‍हङ्‌पे न्‍हङ्‌की कोठरी बोर्‌ज्‍यीम् थेङ्‍य्‍हीकी कङ्‌री स्‍यीङ्‌की कङ्‍ता जङ्‌ज्‍यीम् थेन्‍ज्‍यी।

२५ म्‍हुन गुङ्‍री पावलतेङ् सीलास प्रार्‌थना स्‍य्‍हेङ्‌ज्‍यीम् पर्‌मेस्‍वर्‌की व्‍हइ कोज्‍यीम् पर्‌मेस्‍वर्‌त तोप्‍टीबल मुबल।

ओसेम् जेल्‍री च्‍युप्‍पे ल्‍हो-ल्‍हो म्‍हीमामी ङ्‌येन्‍टीब मुबल।

२६ हुजु बेलोरीनो ङ्‍हच्‍छ्‍यङ् सङ्‍गुल् खज्‍यी।

ओसेम् जेल्‍की जग्‍मा य्‍होङ्‍ज्‍यीम् म्रप्‍मा जम्‍मनो ठोङ्‍य्‍हर्‌ज्‍यी,

जेल्‍री च्‍युप्‍लमात खीज्‍यीम् थेन्‍बे च्‍यल्‍दमाएनो प्‍लोक्‍य्‍हर्‌ज्‍यी।

२७ ओसेम् जेल्‍की हाकीम् छोर्‌खज्‍यीम् च्‍यामम् जेल्‍की म्रप्‍मा ठोङ्‍बल म्रङ्‍ज्‍यी।

ओसेम् जेल्‍री च्‍युप्‍ज्‍यीम् थेन्‍बलमा जम्‍मनो भाग्‍तीनेम् बी म्‍हेन्‍ज्‍यीम् र्‌हङ्‌चे र्‌हङ्‌तनो सेत्‍परी तर्‌वल तेत्‍ज्‍यी।

२८ तर पावलचे बङ्‍ले पङ्‍ज्‍यी,

“थेङ्‌चे र्‌हङ्‍त तएनो थलजेतो,

ङ्‌यीमा जम्‍मनो चुरी मुब।”

२९ चु थ्‍येःब बीसेम् हाकीम् मेतङ् र्‌हीत्‍ज्‍यीम् न्‍हङ्‌री छ्‍योङ्‍खज्‍यी,

ओसेम् लोङ्‍ज्‍यीम् दर्-दर्‌ज्‍यीम् पावलतेङ् सीलासकी कङ्‍री पब्‍लु लज्‍यी।

३० हुजु लीप्‍चे हाकीम्‍चे थेङ्‍य्‍हीत दोरी बोर्‌ज्‍यीम् पङ्‍ज्‍यी,

“मुक्‍ती यङ्‌बे लागीरी ङचे ता स्‍य्‍हेङ्‍थोःब?”

३१ ओसेम् थेङ्‌यीमाचे,

“प्रभु येसुत बीस्‍वास् स्‍य्‍हेङ्‌ज्‍यी पङ्‌सम् थेङ्‍तेङ् थेङ्‌की म्‍हेम्‍यमाचे मुक्‍ती यङ्‍स्‍ये मुब” बी पङ्‍ज्‍यी।

३२ ओसेम् पावलतेङ् सीलासचे हाकीम्‍तेङ् थेइ दीम्‍री मुबे जम्‍म म्‍हीमात प्रभुइ फ्रोइ स्‍येत्‍ज्‍यी।

३३ हुजु म्‍हुन्‍की म्‍हुन् गुङ्‍री जेल्‍की हाकीम्‍चे पावलतेङ् सीलासत ख्रुबे ग्‍लारी बोर्‌ज्‍यीम् थेङ्‌य्‍हीइ म्‍हग ख्रुपीन्‍ज्‍यी।

होले स्‍य्‍हेङ्‌ब साच्‍चेनो थेतेङ् थेइ म्‍हेम्‍यमाचे बप्‍तीस्‍मा कीन्‍ज्‍यी।

३४ हुजु लीप्‍चे हाकीम्‍चे पावलतेङ् सीलासत र्‌हङ्‌की दीम्‍न्‍हङ् बोर्‌ज्‍यीम् चब क्‍योङ्‍ज्‍यी।

ओसेम् पर्‌मेस्‍वर्‌त बीस्‍वास् स्‍य्‍हेङ्‌बल तज्‍यीम् थेतेङ् थेइ म्‍हेम्‍यमा जम्‍मनो तङ्‌ज्‍यी।

३५ न्‍हम्‍स्‍य्‍होर्‌हङ् स्‍य्‍होःरी सहर्‌की हाकीम्‍माचे पावलतेङ् सीलासत पीत्‍लागो पङ्‍ज्‍यीम् स्‍यीपाइमात जेल्‍की हाकीम्‍ज पीत्‍ज्‍यी।

३६ होत्‍तज्‍यीम् जेल्‍की हाकीम्‍चे पावलत,

“सहर्‌की हाकीम्‍माचे एतेङ् सीलासत पीत्‍लागो पङ्‍ज्‍यीम् कुल्‍बल मुब।

होत्‍तज्‍यीम् ज्‍येन्‍ले ङ्‍यीउ” बी पङ्‍ज्‍यी।

३७ तर पावलचे हुजु स्‍यीपाइमात पङ्‍ज्‍यी,

“ङ्‌यी ङ्‌ही रोमी म्‍ही तन तननो ओसेम् तइ दोस्‍एनो अयङ्‍मेएनो म्‍हीमाइ ङोन्‍री ङ्‌यी ङ्‌हीत तोज्‍यी,

ओसेम् जेल्‍री च्‍युप्‍ज्‍यी।

देरेम् ङ्‍यीमात कुटीले पीत्‍लाब म्‍हइब?

चोले अत,

हुजु हाकीम्‍मानो खज्‍यीम् ङ्‍यीमात पीत्‍थोब।”

३८ पावलतेङ् सीलासचे पङ्‍बे तम् स्‍यीपाइमाचे सहर्‌की हाकीम्‍मात स्‍येत्‍पीन्‍ज्‍यी।

ओसेम् थेङ्‍य्‍ही रोमी म्‍ही मुबल टीम् बी थ्‍येःज्‍यीम् थेङ्‍यीमा लोङ्‌ज्‍यी।

३९ होत्‍तज्‍यीम् थेङ्‍यीमा खज्‍यीम् थेङ्‍य्‍हीतेङ् क्षमा र्‌हीत्‍ज्‍यी।

ओसेम् जेल्‍चे तेत्‍ज्‍यीम्,

“ङ्‌यीमाइ सहर् पीत्‍ज्‍यीम् स्‍येगो” बी फ्‍या लज्‍यी।

४० ओसेम् जेल्‍चे डोङ्‍ब बीसेम् पावलतेङ् सीलास लीडीयाकी दीम्‍री ङ्‍यीज्‍यी।

हुजुरी थेङ्‍य्‍हीचे बीस्‍वासीमातेङ् खदु लज्‍यीम् थेङ्‌यीमात आर् पीन्‍ज्‍यी,

ओसेम् हुजु ग्‍लाचे डोङ्‍ज्‍यी।

थेसलोनीके सहर्‌री पावलतेङ् सीलास

१७

१ हुजु लीप्‍चे पावलतेङ् सीलास अम्‍फीपोलीसतेङ् अपोल्‍लोनीया सहर् ग्‍यम्‍से तज्‍यीम् थेसलोनीके सहर्‌री खज्‍यी।

हुजुरी यहुदीमाकी यहुदीमा र्‌हुब् तबे दीम् गीः मुबल।

२ ङोन्‍ग्‍यम् र्‌हङ्‌लेनो पावल हुजु यहुदीमा र्‌हुब् तबे दीम्‍रीएनो ङ्‍यीज्‍यी।

ओसेम् हुजुरी पावलचे सत सोम् सम्‍म पबीत्र दुःब न्‍हबे दीन् र्‌हङ्‍स्‍यीनो धर्‌म छ्‍येःइ तम् ग्‍यम्‍से थेङ्‍यीमातेङ् तम् ज्‍योप्‍ज्‍यी।

३ थेचे थेङ्‌यीमात धर्‌मइ छ्‍येः ग्‍यम्‍से,

“मुक्‍ती न्‍हङ्‌बे ग्‍यल्‍बो ख्रीस्‍ट्‍चे दुख नाज्‍यीम् स्‍यीथोबतेङ् स्‍यीब ग्‍यम्‍से सोथोब मुबल,

ओसेम् ङचे एङ्‌यीमात प्रचार स्‍य्‍हेङ्‌बे येसुनो हुजु मुक्‍ती न्‍हङ्‌बे ख्रीस्‍ट् य्‍हीन्‍ब” बी पङ्‍ज्‍यीम् प्रमान पीन्‍ज्‍यी,

४ थेङ्‌यीमा न्‍हङ्‌की डेत्-डेत् यहुदीमाचे प्रभुत बीस्‍वास् स्‍य्‍हेङ्‌ज्‍यी।

ओसेम् पर्‌मेस्‍वर्‌त तेन्‍बे य्‍हक्‍को ग्रीकमातेङ् ङ्‍हच्‍छ्‍यङ् स्‍हेस मुबे अमकोलमाचेएनो प्रभुत बीस्‍वास् स्‍य्‍हेङ्‌ज्‍यीम् पावलतेङ् सीलासकी लीप्‍चे ब्रज्‍यी।

५ तर डेत्-डेत् यहुदीमाम् थेङ्‍यीमातेङ् स्‍हेरज्‍यीम् हुजु सहर्‌की न्‍होङ्‌बे म्‍हीमा र्‌हुब्‍ज्‍यीम् सहर्‌री खइलबइल स्‍य्‍हेङ्‌ज्‍यी।

ओसेम् बोमोचे यासोन् पङ्‍बे म्‍हीइ दीम्‍री ङ्‌यीज्‍यीम् पावलतेङ् सीलासत य्‍हक्‍को म्‍हीमाकी ङोन्‍री बोर्‌ब छ्‍येःज्‍यी।

६ तर थेङ्‌यीमाचे पावलतेङ् सीलासत हुजुरी अयङ्।

होत्‍तज्‍यीम् थेङ्‌यीमाचे यासोन्‍तेङ् डेत्-डेत् बीस्‍वासी अज्‍यो-अलेमात डुत्‍पोर्‌ज्‍यीम् सहर्‌की सासक्‍माज बोर्‌ज्‍यीम् क्रीङ्‌ज्‍यीम् पङ्‍ज्‍यी,

“जम्‍बुलीङ्‌की खन बीबीनो दुख पीन्‍बे म्‍हीमा चु सहर्‌रीएनो दोखनेम्।

७ ओसेम् थेङ्‌यीमात यासोन्‍चे र्‌हङ्‌की दीम्‍री डोम्‍बोले थेन्‍बल मुब।

थेङ्‍यीमा जम्‍मचे येसु पङ्‍बे ल्‍हो-ल्‍हो ग्‍यल्‍बो गीः मुब पङ्‍ज्‍यीम् रोमी ग्‍यल्‍बोइ अर्‌ती अङ्‍येन्‍नले ग्‍यल्‍बोइ बीरुद्‍दरी लक् स्‍य्‍हेङ्‌ब।”

८ चु थ्‍येःज्‍यीम् सहर्‌की सासक्‍मातेङ् हुजुरी र्‌हुब् तबे म्‍हीमा थोम्‍ज्‍यी।

९ ओसेम् सासक्‍माचे यासोन्‍तेङ् ल्‍हो-ल्‍हो अज्‍यो-अलेमात डन्‍ड फाबुङ्‌ज्‍यीम् पीत्‍लाज्‍यी।

पावलतेङ् सीलास बेरीया सहर्‌री

१० बीस्‍वासीमाचे म्‍हुन तब साच्‍चेनो पावलतेङ् सीलासत बेरीया सहर्‌री पीत्‍लाज्‍यी।

ओसेम् थेङ्‍यीमा हुजुरी दोःब बीसेम् यहुदीमा र्‌हुब् तबे दीम्‍री ङ्‍यीज्‍यी।

११ थेसलोनीकेकी म्‍हीमा बीम बेरीया सहर्‌की म्‍हीमा सम्‍तर् ङ्‌येन्‍बरी य्‍हक्‍को सेम् लब मुबल।

थेङ्‌यीमाचे ज्‍यबे सम्‍तर् ज्‍यनले ङ्‌येन्‍ज्‍यीम् पावलचे पङ्‍बे तम्‍मा देमेन् य्‍हीन्‍ब टीम् वुइ अय्‍हीन्‍ब टीम् बी दीनइलनो धर्‌मइ छ्‍येःरी च्‍याब मुबल।

१२ होत्‍तज्‍यीम् य्‍हक्‍को यहुदीमाचे बीस्‍वास् स्‍य्‍हेङ्‌ज्‍यी।

ओसेम् स्‍हेस यङ्‌बे य्‍हक्‍को ग्रीक अपकोलमातेङ् अमकोलमाचेएनो बीस्‍वास् स्‍य्‍हेङ्‌ज्‍यी।

१३ तर थेसलोनीकेकी यहुदीमाचे बेरीया सहर्‌रीएनो पावलचे पर्‌मेस्‍वर्‌की फ्रोइ स्‍येत्‍टीब मुब पङ्‍बे तम् थ्‍येःज्‍यी।

ओसेम् थेङ्‍यीमा बेरीयारी ङ्‌यीज्‍यीम् हुजुरीएनो य्‍हक्‍को म्‍हीमात फोत्‍फोत् लज्‍यीम् पावलकी बीरोद् स्‍य्‍हेङ्पुङ्‍ज्‍यी।

१४ चोतेब म्रङ्‌ब साच्‍चेनो बीस्‍वासी अज्‍यो-अलेमाचे पावलत हुजु ग्‍ला ग्‍यम्‍से समुन्‍द्रइ यक्‍योर् पीत्‍ज्‍यी।

तर सीलासतेङ् तीमोथीम् हुजु बेरीया सहर्‌रीनो टीज्‍यी।

१५ पावलत सबरी ङ्‍यीबलमाचे एथेन्‍स् सहर्‌सम्‍म सथेन्‍ङ्‍यीज्‍यी,

ओसेम् थेङ्‌यीमाचे पावल ग्‍यम्‍से सीलासतेङ् तीमोथीत खम्‍गदे सम्‍म ग्‍योनले खोउ पङो पङ्‌बे सम्‍तर् यङ्‌ज्‍यीम् दोःज्‍यी।

पावल एथेन्‍स् सहर्‌री दोःबल

१६ पावलचे सीलासतेङ् तीमोथीत एथेन्‍स् सहर्‌री ब्रेन्‍ज्‍यीम् टीटीमम् हुजु सहर् ख्‍ल लुचे प्‍लीङ्‍बल म्रङ्‌ज्‍यीम् थेइ सेम्‍न्‍हङ् य्‍हक्‍को दुख तज्‍यी।

१७ होत्‍तज्‍यीम् थेचे यहुदीमा र्‌हुब् तबे दीम्‍री ङ्‌यीज्‍यीम् पर्‌मेस्‍वर्‌त तेन्‍बे यहुदीमातेङ् यहुदी अय्‍हीन्‍बे म्‍हीमा ओसेम् बजार्‌री क्‍युबे म्‍हीमातेङ् दीन् रहङ्स्‍यीनो येसुइ बारेरी ङ्‌योत्‍प थी:ब लब मुबल।

१८ ओसेम् जीवनकी उदेस्‍यकी बारेरी खेत्‍पे इपीक्‍युरीaतेङ् स्‍तोइकीकी b म्‍हीमान्‍हङ्‌की डेत्-डेत्चेएनो पावलत ङ्‌योत्‍प थी:ब लज्‍यी।

थेङ्‍यीमा न्‍हङ्‌री डेत्-डेत्चे पङ्‍ज्‍यी,

“चु म्‍हीचे र्‌हङ्‌चे तइ बारेरी तम् पङ्‍टीब बी स्‍येःबल अरे।”

ओसेम् डेत्‍चेम्,

“चु म्‍हीचे ल्‍हो-ल्‍हो य्‍हुल्‍की ख्‍ल लुमाकी बारेरी लोप्‍टीब र्‌हङ्‌ले म्रङ्‍मु” बी पङ्‍ज्‍यी।

पावलचे येसुइ बारेरी ओसेम् थेङ् स्‍यीब ग्‍यम्‍से सोज्‍यीम् रेःबे बारेरी तम् लोप्‍टीबल तज्‍यीम् थेङ्‌यीमाचे चोले पङ्‍बल य्‍हीन्‍ब।

१९ हुजु लीप्‍चे थेङ्‌यीमाचे पावलत अरीयोपागस्c पङ्‍बे ङ्‍हच्‍छ्‍यङ् सभारी बोर्‌ज्‍यीम् पङ्‍ज्‍यी,

“र्‌हङ्‌चे लोप्‍पे चु छार् तम् खतेब य्‍हीन्‍ब,

ङ्‍यीमाचेनो गोब खम्‍बो स्‍यीम्?

२० तलेपङ्‍सम् एचे तेङेन्‍की तम्‍मा लोप्‍पल ङ्‌यीमाचे थ्‍येःबल मुब।

चु तम्‍चे पङ्‍ब छ्‍येःबल ता?

ङ्‍यीमाल गोबे सेम् मुब।”

२१ तलेपङ्‍सम् एथेन्‍स्‍की म्‍हीमातेङ् हुजुरी टीबे ल्‍हो-ल्‍हो य्‍हुल्‍की म्‍हीमा छार्-छार् तम् पङ्‍बतेङ् ङ्‌येन्‍ज्‍यीम् दीन् य्‍हर्‌नलब मुबल।

२२ होत्‍तज्‍यीम् पावलचे अरीयोपागसकी सभाकी ङोन्‍री रप्‍ज्‍यीम् चोले पङ्‍ज्‍यी,

“एथेन्‍स् सहर्‌की म्‍हीमा,

ङचे एङ्‌यीमाचे धर्‌मइ जम्‍मनो तम्‍मा ज्‍यनले म्‍हन्‍दीबल म्रङ्‌बल मुब।

२३ तलेपङ्‍सम् ङचे चु सहर् कोर्‌ज्‍यीम् ब्रमम् एङ्‌यीमाकी ख्‍ल लुत तेन्‍बे ग्‍लामाएनो म्रङ्‍ज्‍यी।

ओसेम् बेदी गीःरीम्,

‘अस्‍येःबे ख्‍लइ लागीरी’ बी ठाज्‍यीम् ब्रीबलएनो म्रङ्‍ज्‍यी।

होत्‍तज्‍यीम् अस्‍येननो एङ्‍यीमाचे तेन्‍टीबे हुजु पर्‌मेस्‍वर्‌की बारेरी एङ्‌यीमात स्‍येत्‍प।

२४ चु जम्‍बुलीङ्‌तेङ् जम्‍बुलीङ्‌री मुबे जम्‍मनो स्‍हेमा स्‍य्‍हेङ्‍जेत्‍पे पर्‌मेस्‍वर् जम्‍बुलीङ्‌तेङ् स्‍वर्‌गलएनो प्रभु य्‍हीन्‍ब।

थेङ् म्‍हीमाकी याचे स्‍य्‍हेङ्‌बे दीम्‍री अस्‍य्‍हु।

२५ ओसेम् म्‍हीमाकी याचे पीन्‍बे तइ स्‍हेएनो पर्‌मेस्‍वर्‌त अतो।

तलेपङ्‍सम् थेङ्‌चेनो म्‍हीमात जीवन्‍तेङ् बुः ओसेम् जम्‍मनो स्‍हेमा न्‍हङ्‍जेत्‍प।

२६ थेङ्‌चेनो म्‍ही गीः ग्‍यम्‍से जम्‍बुलीङ्‌की जम्‍म ग्‍लामारी टीबे लागीरी जम्‍म जातीमात स्‍य्‍हेङ्‍जेत्‍ज्‍यी।

ओसेम् थेङ्‍यीमा सोबे बेलोतेङ् टीबे ग्‍लाएनो तेत् लपीन्‍जेत्‍ज्‍यी।

२७ म्‍हीमाचे पर्‌मेस्‍वर्‌त म्‍हइखइ ओसेम् र्‌होदोक्‍ज्‍यीम् यङ्‍ब खम्‍खइ बी थेङ्‌चे चोले स्‍य्‍हेङ्‌जेत्‍पल य्‍हीन्‍ब।

तर पर्‌मेस्‍वर् ङ्‍य्‍हङ्‍मा जम्‍म ग्‍यम्‍से थारीङ् अरे।

२८ तलेपङ्‍सम् ङ्‍य्‍हङ्‍मा थेङ्‍तेङ् सोब ओसेम् थेङ्‍तेङ्‍नो तोर्‌मोर् ब्रब।

चु तम्‍की बारेरी एङ्‌यीमाकी कबीमाचे चोले पङ्‍बल मुब,

‘देमेन्‍नो ङ्‍य्‍हङ्‍मा थेङ्‌की सन्‍तान्‍नो य्‍हीन्‍ब।’

२९ चोले ङ्‌य्‍हङ् पर्‌मेस्‍वर्‌की सन्‍तान तबल तज्‍यीम् पर्‌मेस्‍वर्‌त म्‍हर् म्‍हुइतेङ् युङ्‍बमाचे स्‍य्‍हेङ्‌बे ख्‍ल र्‌हङ्‍ब य्‍हीन्‍ब बी म्‍हेन्‍ब अत।

हुजुमाम् म्‍हीचे सेम्‍री म्‍हेन्‍ज्‍यीम् थेङ्‍यीमाइ स्‍यीप्‍चे स्‍य्‍हेङ्‌बल य्‍हीन्‍ब।

३० होत्‍तज्‍यीम् ङोन्‍ग्‍यम् पर्‌मेस्‍वर्‌त अस्‍य्‍हेन अगोन म्‍हीमाचे स्‍य्‍हेङ्‌बे लक्‍मात थेङ्‌चे व्‍हल् स्‍य्‍हेङ्‍अजेत्।

तर देरेम् पर्‌मेस्‍वर्‌चे जम्‍म म्‍हीमात,

‘पस्‍चताप स्‍य्‍हेङ्‌ज्‍यीम् पर्‌मेस्‍वर् पट्‍टी दोःगो’ बी कुल्‍जेत्‍पल मुब।

३१ तलेपङ्‍सम् जम्‍बुलीङ्‌की न्‍याय स्‍य्‍हेङ्‌बे दीन् थेङ्‌चे तेत् लपीन्‍जेत्‍पल मुब।

हुजु दीन्‍री थेङ्‌चे दम्‍जेत्‍पे म्‍हीचे म्‍हीमाल ठीक् न्‍याय स्‍य्‍हेङ्‍जेत्‍स्‍ये मुब।

थेङ्‌चे दम्‍जेत्‍पे म्‍हीत न्‍याय स्‍य्‍हेङ्‌बे अधीकार् मुब बी म्‍हीमात ङोन्‍बे लागीरी पर्‌मेस्‍वर्‌चे थेङ्‌त स्‍यीब ग्‍यम्‍से सोनलजेत्‍पल मुब।”

३२ स्‍यीब ग्‍यम्‍से सोज्‍यी पङ्‍बे तम् थ्‍येःज्‍यीम् डेत्-डेत्चे पावलत खीसइतीज्‍यी।

तर डेत्-डेत्‍चेम्,

“र्‌हङ्‌चे पङ्‍बे चु तम् ङ्‍यीमात देबेएनो ङ्‍येन्‍गे म्‍हेन्‍ज्‍यी” बी पङ्‍ज्‍यी।

३३ हुजु लीप्‍चे पावल थेङ्‌यीमा ग्‍यम्‍से डोङ्‍ज्‍यीम् य्‍हर्‌ज्‍यी।

३४ डेत्-डेत् म्‍हीमा थेतेङ् बक्‍च्‍य ङ्‍यीज्‍यी ओसेम् प्रभुत बीस्‍वास् लज्‍यी।

थेङ्‌यीमा न्‍हङ्‌री अरीयोपागस् सभाकी सदस्‍य डीयनुसीयसतेङ् दमारीस पङ्‍बे अमकोल मुबल।

थेङ्‍यीमा बीम ल्‍होल्‍होएनो डेत्-डेत्चे प्रभुत बीस्‍वास् स्‍य्‍हेङ्‌ज्‍यी।

a 

१७:१८ इपीक्‍युरी इपीक्‍युरस मीन् पङ्‍बे मीन् चल्‍तीबे दार्‌सनीक गीः मुबल। थेचे पङ्‍बे तम् ङ्‍येन्‍बे म्‍हीमात इपीक्‍युरी पङ्‍ब। थेङ्‌यीमाकी अनुसार र्‌हङ्‌की जीवन्‍री र्‌हङ्‍त सुखतेङ् सन्‍तुस्‍टी तनलब बीम् ल्‍हो-ल्‍हो तएनो अत।

b 

१७:१८ स्‍तोइकी थेङ्‌यीमाकी बीचार्‌रीम् म्‍ही बङ्‍चेन् तज्‍यीम् दुख नाब खम्‍बल तथोब। ओसेम् म्‍हीचे र्‌हङ्‌तनो तङ्‍नलब अय्‍हीन् तर र्‌हङ्‌तनो तह ल्‍हइतीबे कोसीस् स्‍य्‍हेङ्‍थोब पङ्‍ब।

c 

१७:१९ अरीयोपागस् अरीयोपागस्‍मी एथेन्‍स्‍री मुबे गङ्‌की मीन् य्‍हीम्‍ब। चुरी न्‍याय स्‍हेङ्‍बे म्‍हीमा र्‌हुब तब मुबल। लीक्‍यम् चुत म्‍हीमात न्‍याय स्‍हेङ्‍बे सभा पङ्‍ज्‍यीम् मीन् पीन्‍ज्‍यी।

पावल कोरीन्‍थ पङ्‍बे सहर्‌री ङ्‌यीबल

१८

१ हुजु लीप्‍चे पावल एथेन्‍स् पीत्‍थेन्‍ज्‍यीम् कोरीन्‍थ सहर्‌री ङ्‍यीज्‍यी।

२ हुजुरी पावलचे पोन्‍टस पङ्‍बे ग्‍लारी न्‍हबे अकीलास् पङ्‍बे यहुदी म्‍ही गीःत दोज्‍यी।

थे तोव दीन् ङोन्‍ग्‍यम्‍कीनो र्‌हङ्‌की म्रीङ्‍तेङ् बक्‍च्‍य इटालीया पङ्‍बे ग्‍लाचे खबल मुबल।

तलेपङ्‍सम् रोम्‍की ग्‍यल्‍बो क्‍लौडीयस्‍चे जम्‍मनो यहुदीमात रोम् सहर् ख्‍लेथेन्‍ज्‍यीम् य्‍हरो बी कुल्‍बल मुबल।

पावल थेङ्‌यीमात च्‍याबरी ङ्‍यीज्‍यी।

३ थेङ्‌यीमा पाल स्‍य्‍हेङ्‌बे लक् स्‍य्‍हेङज्‍यीम् चब थुङ्‍ब लब मुबल।

होत्‍तज्‍यीम् पावलचे थेङ्‍यीमातेङ् टीज्‍यीम् लक् स्‍य्‍हेङ्‌ज्‍यी,

तलेपङ्‍सम् थेचेएनो पाल स्‍य्‍हेङ्‌बे लक् स्‍य्‍हेङ्‌ब मुबल।

४ ओसेम् पावल दुःब न्‍हबे दीन् र्‌हङ्‍स्‍यीनो यहुदीमा र्‌हुब् तबे दीम्‍री ङ्‌यीज्‍यीम् यहुदीतेङ् ग्रीक म्‍हीमातेङ् तम् ज्‍योप्‍ज्‍यीम् थेङ्‌यीमात गोनलब म्‍हइब मुबल।

५ सीलासतेङ् तीमोथी माकेडोनीया ग्‍यम्‍से हुजुरी दोखब बीसेम् पावलचे दीन्‍लनो पर्‌मेस्‍वर्‌की फ्रोइ स्‍येत्‍पे लक्‍कीनो स्‍य्‍हेङ्‌ज्‍यी।

ओसेम् यहुदीमात येसुनो मुक्‍ती न्‍हङ्‌बे ख्रीस्‍ट् य्‍हीन्‍ब बी स्‍येत्‍पे लक् स्‍य्‍हेङ्‍टीब मुबल।

६ तर थेङ्‌यीमाचे पावलत बीरोद् लज्‍यीम् खीसइतीज्‍यी।

होत्‍तज्‍यीम् पावलचे थेङ्‌यीमात चेतावनीकी लागीरी र्‌हङ्‌की येन्‍की बुफ्र खर्‌ज्‍यीम् पङ्‍ज्‍यी,

“एङ्‍यीमा नास् तसम् एङ्‌यीमाकी दोस्‍चेनो नास् तस्‍ये मुब।

हुजुइ दोस् ङत फोःस्‍ये अरे,

देरे य्‍हङ्‍से ङ यहुदी अय्‍हीन्‍बे म्‍हीमाज ङ्‍यीस्‍ये मुब।”

७ ओसेम् पावल यहुदीमा र्‌हुब् तबे दीम्‍से डोङ्‍ज्‍यीम् पर्‌मेस्‍वर्‌त तेन्‍बे तीतस युस्‍तस् मीन् पङ्‍बे म्‍हीइ दीम्‍री ङ्‍यीज्‍यी।

थेइ दीम् यहुदीमा र्‌हुब् तबे दीम्‍की रेइरी मुबल।

८ यहुदीमा र्‌हुब् तबे दीम्‍की सासक क्रीस्‍पसतेङ् थेइ दीम्‍री मुबे म्‍हेम्‍यमा जम्‍मचे प्रभुत बीस्‍वास् स्‍य्‍हेङ्‌ज्‍यी।

ओसेम् कोरीन्‍थइ ल्‍हो-ल्‍हो य्‍हक्‍को म्‍हीमाचेएनो पावलचे लोप्‍पल ङ्‌येन्‍ज्‍यीम् प्रभुत बीस्‍वास् स्‍य्‍हेङ्‌ज्‍यीम् बप्‍तीस्‍मा कीन्‍ज्‍यी।

९ म्‍हुन गीःरी प्रभुचे पावलत दर्‌सन न्‍हङ्‌ज्‍यीम् चोले सुङ्‌ज्‍यी,

“थलोङो,

तर ज्‍यबे सम्‍तर् स्‍येत्‍स्‍यीनो टीउ,

ओसेम् कुटीले थटीउ।

१० तलेपङ्‍सम् ङ एतेङ् बक्‍च्‍य मुब,

ओसेम् खल्‍चेएनो एत तएनो लब खम्‍स्‍ये अरे।

तलेपङ्‍सम् चु सहर्‌री ङल य्‍हक्‍को म्‍हीमा मुब।”

११ होत्‍तज्‍यीम् पावलचे तीत्‍तीङ् स्‍यी ल डुः सम्‍म कोरीन्‍थ सह्‌ररी पर्‌मेस्‍वर्‌की फ्रोइ लोप्‍स्‍यीनो टीज्‍यी।

१२ तर अखैया पङ्‍बे प्रदेस्‍री गलीयोन् पङ्‍बे म्‍ही सासक तबे बेलोरी यहुदीमा गीःले र्‌हुब तज्‍यीम् पावलत चुङ्‍ज्‍यी।

ओसेम् रोमी सासक्‍की ङोन्‍री बोर्‌ज्‍यी।

१३ ओसेम् चोले पङ्‍ज्‍यी,

“चु म्‍हीचे ङ्‌य्‍हङ्‌माकी नीयम्तेङ् अथुन्‍नले पर्‌मेस्‍वर्‌त तेन्‍बरी म्‍हीमात व्‍हम्‍टीबल मुब।”

१४ पावल तम् पङ्‍ब छ्‍येटीब मुबल,

ओसेम् गलीयोन्‍चे यहुदीमात पङ्‍ज्‍यी,

“यहुदीमा,

चु तम् देमेन्‍नो अन्‍यायतेङ् अज्‍यबे लक्‍ल य्‍हीन्‍सम् ङचे एङ्‌यीमाकी तम् ङ्‍येन्‍नोथोब मुबल।

१५ तर चु तम्‍मामी एङ्‌यीमाकी छीःमा,

मीन्‍मा ओसेम् र्‌हङ्‌की नीयम्‍की बारेरीनो तबल तज्‍यीम् एङ्‌यीमाचे र्‌हङ्‌चेनो न्‍याय स्‍य्‍हेङो।

ङ चु तम्‍की न्‍याय अस्‍य्‍हेङ्।”

१६ चोले पङ्‍ज्‍यीम् गलीयोन्‍चे थेङ्‌यीमात अदालतचे डोङ्‌पुङ्‌ज्‍यी।

१७ ओसेम् थेङ्‌यीमाचे यहुदीमा र्‌हुब तबे दीम्‍की सासक सोस्‍थेनेसत चुङ्‌ज्‍यीम् अदालतकी ङोन्‍री तोज्‍यी।

तर गलीयोन्‍चे तेएनो अपङ्।

पावल एन्‍टीओखीया सहर्‌री दोःखबल

१८ पावल य्‍हक्‍को दीन् सम्‍मनो बीस्‍वासीमातेङ् कोरीन्‍थ सहर्‌री टीज्‍यी।

हुजु लीप्‍चे पावल बीस्‍वासीमा ग्‍यम्‍से फेःज्‍यीम् प्रीस्‍कीलातेङ् अकीलासत बक्‍च्‍य बोर्‌ज्‍यीम् दोङ्‍ग क्रेत्‍ज्‍यीम् सीरीया प्रदेस्‍री य्‍हर्‌ज्‍यी।

दोङ्‍ग क्रेत्‍प बीम ङोन्‍ग्‍यम् थेचे र्‌हङ्‌चे स्‍य्‍हेङ्‌बे भग र्‌हङ्‌लेनो कींक्रीया सहर्‌री र्‌हङ्‌की क्र बा खो:लाज्‍यीa।

१९ थेङ्‍यीमा एफीसस सहर्‌री दोःब बीसेम् पावलचे प्रीस्‍कीलातेङ् अकीलासत हुजुरीनो ख्‍लेथेन्‍ज्‍यी।

ओसेम् थेम् यहुदीमा र्‌हुब तबे दीम्‍री ङ्‌यीज्‍यीम् यहुदीमातेङ् तम् ज्‍योप्‍ज्‍यी।

२० पावलत यहुदीमाचे तोव दीन्‍सम्‍म थेङ्‍यीमातेङ् बक्‍च्‍यनो टीउ बी फ्‍या लज्‍यी,

तर थेचे अङ्‍येन्।

२१ यहुदीमा ग्‍यम्‍से फेःज्‍यीम् य्‍हर्‌बे बेलोरी पावलचे थेङ्‌यीमात,

“पर्‌मेस्‍वर्‌की थुः मुसम् ङ एङ्‍यीमाज दोःज्‍यीम् खल” बी पङ्‍ज्‍यीम् थे एफीसस ग्‍यम्‍से दोङ्‍गरी क्रेत्‍ज्‍यीम् य्‍हर्‌ज्‍यी।

२२ पावल कैसरीया सहर्‌री दोःब बीसेम् यरुसलेमरी ङ्‌यीज्‍यीम् मन्‍डलीमाकी म्‍हीमातेङ् खदु लज्‍यी।

हुजु लीप्‍चे पावल एन्‍टीओखीया सहर्‌मोर् ङ्‍यीज्‍यी।

२३ हुजुरी तोव दीन् टीज्‍यी,

ओसेम् पावल गलातीयातेङ् फ्रीगीयाकी जम्‍मनो ग्‍लामा तज्‍यीम् हुजु ग्‍लामारी मुबे जम्‍मनो बीस्‍वासीमात बीस्‍वास्‍री कोङ्‍न लबोर्‌ज्‍यीम् य्‍हर्‌ज्‍यी।

एफीसस पङ्‍बे सहर्‌री अपोल्‍लोस्

२४ हुजु बेलोरी अलेक्‍जेन्‍ड्रीया पङ्‍बे सहर्‌री न्‍हबे अपोल्‍लोस् पङ्‍बे यहुदी गीः एफीसस्‍री खज्‍यी।

थे धर्‌म छ्‍येःइ बारेरी स्‍येःब खेबतेङ् ज्‍यनले तम पङ्‍ब खम्‍बे म्‍ही मुबल।

२५ थेचे प्रभुइ ग्‍यम्‍की बारेरी थ्‍येःज्‍यीन्‍बल मुबल।

ओसेम् थेचे सेम् य्‍हङ्‌सेनो तङ्‌ज्‍यीम् प्रभु येसुइ बारेरी ज्‍यनले लोप्‍प मुबल।

होलेतलेनो थेचे युहन्‍नाचे पीन्‍बे बप्‍तीस्‍माकी बारेरीकीनो स्‍येःब मुबल।

२६ थेचे यहुदीमा र्‌हुब तबे दीम्‍री अलोङ्‍नले लोप्‍प छ्‍येज्‍यी।

थेचे लोप्‍पे तम् थ्‍येःज्‍यीम् प्रीस्‍कीलातेङ् अकीलास्‍चे थेत र्‌हङ्‌की दीम्‍री बोर्‌ज्‍यी।

ओसेम् थेङ्‍हीचे अपोल्‍लोस्‍त पर्‌मेस्‍वर्‌की ग्‍यम्‍की बारेरी ज्‍यनले गोन लपीन्‍ज्‍यी।

२७ हुजु लीप्‍चे अप्‍पोलसचे अखैया प्रदेस्‍री ङ्‌यीबे सेम् लज्‍यी।

होत्‍तज्‍यीम् एफीसस्‍री मुबे बीस्‍वासीमाचे थेत आर् पीन्‍ज्‍यी।

ओसेम् अपोल्‍लोस्‍त स्‍वागत स्‍य्‍हेङो पङ्‍ज्‍यीम् अखइयाकी बीस्‍वासीमात चीठी ब्रीज्‍यीम् पीत्‍ज्‍यी।

थे अखइयारी दोःब बीसेम् पर्‌मेस्‍वर्‌की अनुग्रह ग्‍यम्‍से हुजुरी मुबे बीस्‍वासीमात य्‍हक्‍को र्‌हो लज्‍यी।

२८ तलेपङ्‍सम् थेचे पर्‌मेस्‍वर्‌की फ्रोइ ग्‍यम्सेनो येसुनो मुक्‍ती न्‍हङ्‌बे ख्रीस्‍ट् य्‍हीन्‍ब पङ्‍ज्‍यीम् म्‍हीमाइ ङोन्‍ग्‍यम् ङोन्‍ज्‍यीम् यहुदीमाचे तेएनो पङ् अखम्‍न लज्‍यी।

a 

१८:१८ यहुदीमाचे र्‌हङ्‌चे स्‍हेङ्‍बे भग टोप् अतगते क्र बा अखो:ब मुबल। चुरी पावलचे र्‌हङ्‌चे स्‍हेङ्‍बे भग टोप् तबल मुब बी ङोन्‍बरी क्र बा खो:लाज्‍यी।

पावल एफीसस सहर्‌री

१९

१ अप्‍पोल्‍लोस कोरीन्‍थ सहर्‌री मुबे बेलोरी पावल एसीया प्रदेस्‍की गुङ्‌से तज्‍यीम् एफीसस सहर्‌री दोखज्‍यी।

हुजुरी पावलचे डेत्-डेत् डबमातेङ् खदु लज्‍यी।

२ ओसेम् पावलचे थेङ्‌यीमात,

“एङ्‍यीमाचे प्रभुत बीस्‍वास् स्‍य्‍हेङ्‌बे बेलोरी पबीत्र आत्‍मा यङ्‌ज्‍यी?”

बी ङ्‌योत्‍ज्‍यी।

थेङ्‌यीमाचे थेत पङ्‍ज्‍यी,

“पबीत्र आत्‍मा मुब बी ङ्‌यीमाचे थ्‍येःबलनो अरे।”

३ पावलचे थेङ्‌यीमात देबेएनो ङ्‌योत्‍ज्‍यी,

“होलेपङ्‌सम् एङ्‍यीमाचे खजु बप्‍तीस्‍मा कीन्‍ज्‍यी?”

ओसेम् थेङ्‌यीमाचे,

“युहन्‍नाचे लोप्‍प र्‌हङ्‍बे बप्‍तीस्‍मा कीन्‍ज्‍यी” बी पङ्‍ज्‍यी।

४ ओसेम् पावलचे पङ्‍ज्‍यी,

“युहन्‍नाचे पीन्‍बे बप्‍तीस्‍मा पाप ग्‍यम्‍से पस्‍चताप स्‍य्‍हेङ्‌बे लागीरी य्‍हीन्‍ब।

युहन्‍नाचे,

‘ङ बीम लीक्‍यम् ब्‍योन्‍खस्‍येकी म्‍हीत बीस्‍वास् स्‍य्‍हेङो’ बी म्‍हीमात पङ्‍ज्‍यी।

हुजु म्‍ही येसुनो मुबल।”

५ चु थ्‍येःब बीसेम् थेङ्‌यीमाचे प्रभु येसुइ छेन्‍री बप्‍तीस्‍मा कीन्‍ज्‍यी।

६ हुजु लीप्‍चे पावलचे थेङ्‍यीमाइ जोरी या थेन्‍पीन्‍मम् पबीत्र आत्‍मा थेङ्‍यीमाइ जोरी ब्‍योन्‍युज्‍यी।

ओसेम् थेङ्‌यीमाचे अस्‍येःबे ग्‍योत्‍मारी अगम्बानी पङ्‍ब तीप्‍ज्‍यी।

७ हुजुरी थेङ्‍यीमा चुङ् ङ्‍य्‍हीते र्‌हङ्‍ब अपकोलमा मुबल।

८ हुजु लीप्‍चे पावल यहुदीमा र्‌हुब् तबे दीम्‍री ङ्‌यीज्‍यीम् अलोङ्‍नले ल सोम् सम्‍म पर्‌मेस्‍वर्‌की य्‍हुल्‍की बारेरी म्‍हीमातेङ् छ्‍यम् तम् ज्‍योप्‍ज्‍यीम् थेङ्‌यीमात गोन लज्‍यी।

९ तर डेत्-डेत् म्‍हीमाचेम् कोङ्‌बे सेम् थोज्‍यीम् बीस्‍वास् अस्‍य्‍हेङ्।

ओसेम् थेङ्‌यीमाचे म्‍हीमाइ ङोन्‍ग्‍यम्‍नो प्रभुइ ग्‍यम्‍की बीरोद् लज्‍यी।

होत्‍तज्‍यीम् पावलचे थेङ्‌यीमात ख्‍लेथेन्‍ज्‍यी,

ओसेम् बीस्‍वासीमात र्‌हङ्‍तेङ् बक्‍च्‍य बोर्‌ज्‍यीम् टुरान्‍नस पङ्‍बे म्‍हीइ लोप्‍पे दीम्‍री दीन् र्‌हङ्‍स्‍यीनो प्रभुइ ग्‍यम्‍की बारेरी तम् ज्‍योप्‍ज्‍यीम् लोप्‍प तीप्‍ज्‍यी।

१० चोले ङ्‍य्‍हीत्‍तीङ् सम्‍म लोप्‍स्‍यीनो टीज्‍यी।

ओसेम् एसीयारी टीबे जम्‍म म्‍हीमातेङ् यहुदी ओसेम् ग्रीक म्‍हीमाचे प्रभुइ फ्रोइ ङ्‍येन्‍ज्‍यी।

११ पर्‌मेस्‍वर्‌चे पावलकी या ग्‍यम्‍से ङ्‍हच्‍छ्‍यङ् तेङेन्‍की लक्‍मा स्‍य्‍हेङ्‍जेत्‍ज्‍यी।

१२ चोदे सम्‍मकी म्‍हीमाचे रुमालमातेङ् य्‍हुर्‌बे येन्‍मा पावलकी ल्‍हीःरी छुज्‍यीम् नबे म्‍हीमाज बोर्‌ब मुबल।

ओसेम् नबे म्‍हीमा फेन्‍बतेङ् दुस्‍ट आत्‍मा स्‍यप्‍पलमा ग्‍यम्‍से दुस्‍ट आत्‍मा डोङ्‌य्‍हर्‌ब मुबल।

१३ ग्‍ला-ग्‍लारी कोर्‌ज्‍यीम् ब्रबे फुप्‍प ग्‍यङ्‍ब स्‍य्‍हेङ्‌बे डेत्-डेत् यहुदीमाचेएनो प्रभु येसु ख्रीस्‍ट्‍की छेन्‍री म्‍हङ्‌मा ल्‍हप्‍प म्‍हइज्‍यी।

थेङ्‌यीमाचे म्‍हङ्‍मात,

“पावलचे प्रचार स्‍य्‍हेङ्‌बे येसुइ छेन्‍री एङ्‍यीमा डोङ्‍ज्‍यीम् य्‍हरो!”

पङ्‍ब मुबल।

१४ स्‍केवास् पङ्‍बे यहुदी ङ्‍हच्‍छ्‍यङ् लम्‍बुइ ज ङ्‍यीस्‍चेएनो चोतेबे लक् स्‍य्‍हेङ्‌ब मुबल।

१५ तर तीरेत् म्‍हङ्‍चे थेङ्‌यीमात जोहाप् पीन्‍ज्‍यीम् पङ्‍ज्‍यी,

“येसुत ङचे स्‍येःब,

ओसेम् पावलतएनो ङचे स्‍येःब,

तर एङ्‍यीमाम् खल?”

१६ हुजु लीप्‍चे म्‍हङ् स्‍यप्‍पे म्‍ही थेङ्‌यीमाकी जोरी छ्‍योङ्‍खज्‍यीम् थेङ्‌यीमात चुङ्‌ज्‍यीम् म्‍य्‍हज्‍यी।

ओसेम् थेङ्‌यीमा क्‍लीङ्‍दो तज्‍यीम् ल्‍ही ल्‍हुङ्‍बनो म्‍हग नाज्‍यीम् हुजु दीम्‍चे छ्‍योङ्‍य्‍हर्‌ज्‍यी।

१७ चु तम् एफीसस्‍री मुबे यहुदीमातेङ् ग्रीक म्‍हीमाचेएनो थ्‍येःज्‍यी।

ओसेम् थेङ्‍यीमा जम्‍मनो लोङ्‍ज्‍यीम् प्रभु येसुइ छेन्‍त ङ्‍हच्‍छ्‍यङ् स्‍य्‍हेस स्‍य्‍हेङ्‌ज्‍यी।

१८ ओसेम् बीस्‍वास् स्‍य्‍हेङ्‌बलमा य्‍हक्‍को खज्‍यीम् र्‌हङ्-र्‌हङ्‍की अज्‍यबे लक्‍मा स्‍वीकार लज्‍यी।

१९ थेङ्‍यीमा न्‍हङ्‌री य्‍हक्‍को म्‍हीमाचे जादुगरीमातेङ् बोम्‍बो स्‍य्‍हेङ्‌बे र्‌हङ्-र्‌हङ्‍की छयेःमा बज्‍यीम् म्‍हीमाकी ङोन्‍री ख्रङ्‍लाज्‍यी।

थेङ्‌यीमाचे ख्रङ्‍लाबे छ्‍येःमात म्‍हुइकी टङ पचास हजार गदे ङ्‍यीब मुबल।

२० चोले प्रभुइ फ्रोइ ज्‍यनले ठम्‍स्‍यीनो बोर्‌ज्‍यीम् सक्‍तीसाली तबोर्‌ज्‍यी।

एफीसस सहर्‌री खइलबइल तबल

२१ हुजु लीप्‍चे पावलचे माकेडोनीयातेङ् अखैया प्रदेस् तज्‍यीम् यरुसलेमरी ङ्‌यीबे सेम् लज्‍यी।

ओसेम् पावलचे,

“ङ यरुसलेमरी दोःब बीसेम् रोम् सहर्‌रीएनो ङ्‍यीनोथोःब” पङ्‍ज्‍यी।

२२ ओसेम् पावलचे थेइ र्‌हो ङ्‌ही तीमोथीतेङ् इरास्‍तसत माकेडोनीयारी पीत्‍ज्‍यी।

तर थेम् य्‍हक्‍को बेलो सम्‍म एसीयारीनो टीज्‍यी।

२३ हुजु बेलोरीनो पर्‌मेस्‍वर्‌की ग्‍यम्‍की बारेरी खन बीबीनो प्रचार स्‍य्‍हेङ्‌बल तज्‍यीम् एफीसस्‍री य्‍हक्‍को खइलबइल तज्‍यी।

२४ तलेपङ्‍सम् डेमेत्रीयस् मीन् मुबे म्‍ही गीःचे अर्‌तेमीस पङ्‍बे म्‍हुइकी ख्‍लइ ज्‍यीद दीम्‍मा स्‍य्‍हेङ्‌ब मुबल।

चोतेबे लक् स्‍य्‍हेङ्‌ज्‍यीम् थेतेङ् थेइ लक् स्‍य्‍हेङ्‌बे म्‍हीमाचेएनो य्‍हक्‍को टङ छाब मुबल।

२५ ओसेम् डेमेत्रीयस्‍चे ख्‍ल स्‍य्‍हेङ्‌बे लक् स्‍य्‍हेङ्‌बे ल्‍हो-ल्‍हो म्‍हीमा जम्‍मतनो ग्‍लागीरी र्‌हुब लज्‍यीम् पङ्‍ज्‍यी,

“र्‌होमा,

एङ्‍यीमाचे स्‍येःबलनो मुब,

चु छोङ् ग्‍यम्सेनो ङ्‍य्‍हङ्‍माचे य्‍हक्‍को टङ स्‍य्‍हेङ्‌बल मुब।

२६ पावलचे त पङ्‍टीब एङ्‌यीमाचेएनो म्रङ्‌बतेङ् थ्‍येःबल मुब।

म्‍हीमाइ याचे स्‍य्‍हेङ्‌बे ख्‍लम् पर्‌मेस्‍वर् अय्‍हीन् पङ्‍टीबल मुब।

थेचे एफीसरीकीनो अय्‍हीन् एसीयाकी जम्‍म ग्‍लामाकी य्‍हक्‍को म्‍हीमात र्‌हङ्‌की तम् लोप्‍ज्‍यीम् व्‍हम्‍टीबल मुब।

२७ चोले ङय्‍हङ्‍माकी छोङ्‍तकीनो अय्‍हीन्,

ङ्‍हच्‍छ्‍यङ् ख्‍ल आर्‌तेमीस्‍की दीम्‍तएनो म्‍लेत् बोर्‌स्‍ये मुब।

ओसेम् एसीयातेङ् जम्‍बुलीङ्‌री म्‍हीमाचे तेन्‍बे ङ्‍हच्‍छ्‍यङ् ख्‍ल आर्‌तेमीस्‍तएनो तेन्‍ब पीत्‍स्‍ये मुब।”

२८ चु थ्‍येःज्‍यीम् हुजुरी र्‌हुब् तबे म्‍हीमा जम्‍मनो बोमोचे न बो:यम्‍ज्‍यी।

ओसेम् क्रीङ्‌ज्‍यीम्,

“एफीसस्‍री मुबे ङ्‍य्‍हङ्‍माइ आर्‌तेमीस्‍की ख्‍ल ङ्‍हच्‍छ्‍यङ् य्‍हीन्‍ब!”

बी पङ्‍ज्‍यी।

२९ ओसेम् जम्‍मा सहर्‌मारी चोतेबे खइलबइल तज्‍यी।

ओसेम् म्‍हीमा गीः तज्‍यीम् पावलकी र्‌होमा माकेडोनीयाचे खबे गायसतेङ् अरीस्‍तार्‌खस्‍त चुङ्‌ज्‍यीम् रङ्‍गसालरी बोर्‌ज्‍यी।

३० ओसेम् पावल य्‍हक्‍को म्‍हीमाकी ङोन्‍री ङ्‌यीबे सेम् लज्‍यी।

तर बीस्‍वासीमाचे थेत ङ्‍यीअबुङ्।

३१ एसीयाकी डेत्-डेत् सरकारी हाकीममा पावलकी र्‌हो मुबल।

ओसेम् थेङ्‌यीमाचेएनो पावलत रङ्‍गसालन्‍हङ् थङ्‌यीउ बी पङ्‍ज्‍यीम् सम्‍तर् पीत्‍ज्‍यी।

३२ य्‍हक्‍को म्‍हीमा क्रीङ्‍टीब मुबल।

थेङ्‌यीमा न्‍हङ्‌री डेत्‍चे थो गीःइ तम् ओसेम् ल्‍हो-ल्‍होचे थो गीःइ तम् पङ्‍ज्‍यीम् क्रीङ्‍टीब मुबल।

तर य्‍हक्‍को र्‌हङ्‍ब म्‍हीमाचे थेङ्‍यीमा तले हुजुरी र्‌हुब् तबल बीएनो अस्‍य्‍हेब मुबल।

३३ हुजु बेलोरीनो यहुदीमाचे अलेक्‍जेन्‍डर् पङ्‍बे म्‍हीत ङोन्‍री तम् पङ्‌बरी पीत्‍ज्‍यी।

ओसेम् य्‍हक्‍को म्‍हीमा न्‍हङ्‌री डेत्-डेत्चे अलेक्‍जेन्‍डरत हुजुरी तटीबे तम्‍की बारेरी स्‍येत्‍ज्‍यी।

ओसेम् थेचे य्‍हक्‍को म्‍हीमात कुटी टीउ बी ल्‍हादब् लज्‍यीम् तम् पङ्‍ब छ्‍येज्‍यी।

३४ तर म्‍हीमाचे थे यहुदी टीम् बी स्‍येःब बीसेम् घन्‍ट ङ्‌ही गदे “एफीसस्‍री मुबे ङ्‍य्‍हङ्‍माइ आर्‌तेमेसकी ख्‍ल ङ्‍हच्‍छ्‍यङ् य्‍हीन्‍ब!”

पङ्‍ज्‍यीम् क्रीङ्‍स्‍यीनो टीज्‍यी।

३५ लीक्‍यम् सहर्‌की हाकीम्‍चे म्‍हीमात सान्‍त तनलज्‍यीम् पङ्‍ज्‍यी,

“एफीससकी म्‍हीमा,

एफीसस सहर्‌मी ङ्‍हच्‍छ्‍यङ् आर्‌तेमीस् ख्‍लइ दीम्‍तेङ् मुचे तइयुबे म्‍हीमाचे तेन्‍बे युङ्‌बत जोगइतीज्‍यीम् थेन्‍बे ग्‍ला य्‍हीन्‍ब पङ्‍बे तम् खल्‍चे अस्‍येस्‍यील स्‍यीम्?

३६ चु तम् अय्‍हीन् बी खल्‍चेएनो पङ्‍अखम्।

होत्‍तज्‍यीम् थेङ्‍मा सान्‍तले स्‍य्‍हुगो,

ओसेम् सेम्‍री म्‍हेन्‍ज्‍यीम्‍कीनो लक् स्‍य्‍हेङ्‌जेतो।

३७ तलेपङ्‍सम् र्‌हङ्‍माचे चुङ्‌ज्‍यीम् बबे चु म्‍हीमाचे ख्‍लइ दीम् ब्‍येन्‍बल अरे,

ओसेम् ङ्‍य्‍हङ्‍की ख्‍लइ बीरोदरी तएनो पङ्‌बल अरे।

३८ डेमेत्रीयस्‍तेङ् थेइ लक् स्‍य्‍हेङ्‌बलमाचे खलइ बीरोद्‍री पङ्‌लेनो उजुरी युथोबल मुसम् अदालतमा मुनोमुब।

ओसेम् न्‍यायधीसमाएनो मुनोमुब।

हुजुरी थेङ्‌यीमाचे मुद्‍द युखइ।

३९ तर थेङ्‍मा चु बीमएनो ल्‍हो-ल्‍हो तम् पङ्‍गे म्‍हेन्‍सम् ङ्‌यीमाचे सहर्‌की म्‍हीमा ङ्‌होत्‍ज्‍यीम् नीयम् अनुसार सभा टीज्‍यीम् हुजु तम्‍री छलफल स्‍य्‍हेङ्‍पीन्‍ब खम्‍ब।

४० तीङ्‌यी तबे चु हुलदङ्‌गइ दोस् रोमी सरकारचे ङ्‍यीमात ल्‍हइतीब खम्‍ब।

तलेपङ्‍सम् म्‍हीमाचे स्‍यीत्‍तीरीनो खइलबइल स्‍य्‍हेङ्‌ज्‍यीम् र्‌हुब् तबल तज्‍यीम् ङ्‌यीमाचे तेएनो पङ्‍ब अखम्।”

४१ हुजु लीप्‍चे हाकीम्‍चे य्‍हक्‍को म्‍हीमात य्‍हर्‌पुङ्‌ज्‍यी।

पावल माकेडोनीयातेङ् ग्रीसरी ङ्‌यीबल

२०

१ हुजु खइलबइल म्‍हब बीसेम् पावलचे बीस्‍वासीमात ङ्‌होत्‍ज्‍यीम् थेङ्‌यीमात आर् पीन्‍ज्‍यी।

ओसेम् थेङ्‍यीमा ग्‍यम्‍से फेःज्‍यीम् पावल माकेडोनीयाक्‍योर् य्‍हर्‌ज्‍यी।

२ हुजु ग्‍ला-ग्‍लामा तज्‍यीम् य्‍हर्‌बे बेलोरी बीस्‍वासीमात य्‍हक्‍को तम्‍मा ग्‍यम्‍से आर् पीन्‍ज्‍यी।

हुजु लीप्‍चे थे ग्रीस पङ्‍बे ग्‍लारी य्‍हर्‌ज्‍यी।

३ हुजुरी पावल ल सोम् सम्‍म टीज्‍यी।

ओसेम् दोङ्‍गरी क्रेत्‍ज्‍यीम् सीरीया पङ्‍बे ग्‍लारी ङ्‍यीब म्‍हइबे बेलोरी यहुदीमाचे थेत सेत्‍परी ज्‍यप्‍टीबल मुब पङ्‍बे तम् थ्‍येःज्‍यी।

होत्‍तज्‍यीम् थेचे दोःज्‍यीम् माकेडोनीया ग्‍यम्सेनो ङ्‌यीबे सेम् लज्‍यी।

४ ओसेम् पावलतेङ् बक्‍च्‍य बेरीया सहर्‌री टीबे पुरसकी ज सोपात्रोस,

थेसलोनीके सहर्‌री टीबे अरीस्‍तार्‌खसतेङ् सीकन्‍दस,

डर्‌बी सहर्‌री टीबे गायसतेङ् तीमोथी ओसेम् एसीया प्रदेस्‍चे खबे तुखीकसतेङ् त्रोफीमस् ङ्‌यीबल मुबल।

५ थेङ्‍यीमाम् ङ्‌यीमा बीम ङोन्‍ग्‍यम्‍नो ङ्‌यीज्‍यीम् त्रोआस्‍री ब्रेन्‍टीब मुबल।

६ ङ्‌यीमाम् नीस्‍तार पर्‌व म्‍हन्‍दीब बीसेम् फीलीप्‍पी सहर् ग्‍यम्‍से समुन्‍द्रचे तज्‍यीम् ङ्‍यीज्‍यी।

ओसेम् ङ्‍ह रेत् लीप्‍चे ङ्‌यीमा त्रोआस सहर्‌री दोःज्‍यी।

हुजुरी ङ्‌यीमा सत गीः टीज्‍यी।

युटीकसत सोनलबल

७ अइतबारकी ङ्‍येस्‍येरी ङ्‌यीमा जम्‍मनो गेङ् क्‍युत्‍ज्‍यीम् चबरी र्‌हुब तज्‍यी।

ओसेम् पावलचे न्‍हम्‍स्‍य्‍होर्‌हङ् य्‍हर्‌बे सेम् लबल तज्‍यीम् म्‍हुन् डेत् सम्‍म तम् लस्‍यीनो टीज्‍यी।

८ ङ्‌यीमा र्‌हुब् तबे दीम्‍की जोइ तलरी य्‍हक्‍को मेतङ्मा लुम्‍टीबल मुबल।

९ ओसेम् कर्‌खुङ्‌री युटीकस पङ्‍बे ठीट गीः टीटीबल मुबल।

पावलचे तम् लस्‍यीनो टीबे बेलोरी हुजु ठीट न्‍हुटज्‍यीम् र्‌हल्‍ज्‍यी।

चोले र्‌हल्‍टीबे बेलोरी ठीट तल सोम् जोसे दुङ्‌री तइय्‍हर्‌ज्‍यी।

म्‍हीमा थेत सेन्‍बरी ङ्‌यीमम् स्‍यीबल यङ्‌ज्‍यी।

१० ओसेम् पावल दुङ्‌री फप्‍ज्‍यीम् हुजु ठीटइ जोरी पब्‍लु लज्‍यीम् तङ् युज्‍यी।

ओसेम् म्‍हीमात,

“एङ्‍यीमा थछेरो,

ठीट सोम्‍बोनो मुब” बी पङ्‍ज्‍यी।

११ हुजु लीप्‍चे पावल तल जोरी ङ्‍यीज्‍यी,

ओसेम् थेङ्‍यीमा जम्‍मनो डीःज्‍यीम् ग्‍येङ् क्‍युत्‍ज्‍यीम् चज्‍यी।

ग्‍येङ् क्‍युत्‍ज्‍यीम् चब बीसेम् पावलचे य्‍हल् अतगदे सम्‍म थेङ्‍यीमातेङ् तम् लस्‍यीनो टीज्‍यी।

ओसेम् पावल थेङ्‍यीमा ग्‍यम्‍से फेःज्‍यीम् य्‍हर्‌ज्‍यी।

१२ ओसेम् थेङ्‌यीमाचे हुजु ठीटत सोम्‍बोनो दीम्‍री सथेन्‍ङ्‍यीज्‍यी,

हुजु ठीट सोबल तज्‍यीम् जम्‍मचेनो आर् यङ्‌ज्‍यी।

त्रोआस सहर् य्‍हङ्‍से मीलेटस सहर् सम्‍म ङ्‌यीबल

१३ ओसेम् ङ्‌यीमा त्रोआस ग्‍यम्‍से दोङ्‍ग क्रेत्‍ज्‍यीम् अस्‍सोस् सहर्‌री ङ्‍यीज्‍यी।

तर पावलमी दोङ्‍गरी अक्रेत्,

तलेपङ्‍सम् थे अस्‍सोसरीकीनो दोङ्‍गरी क्रेत्‍पे सेम् लज्‍यीम् अस्‍सोस् सम्‍म ब्रज्‍यीम्नो ङ्‌यीबे सेम् लज्‍यी।

१४ पावलचे ङ्‍यीमात अस्‍सोस्‍री दोब बीसेम् थेत ङ्‌यीमातेङ् बक्‍च्‍य दोङ्‍गरी क्रेत्‍पुङ्‌ज्‍यीम् मीतीलेनेरी ङ्‍यीज्‍यी।

१५ न्‍हम्‍स्‍य्‍होर्‌हङ् ङ्‌यीमा समुन्‍द्रइ ग्‍यम् तज्‍यीम् खीयस पङ्‍बे टापुइ रेइरी दोःज्‍यी।

ओसेम् रेनीर्‌हङ् सामोसरी दोःज्‍यी।

ओसेम् हुजु ग्‍लासे ल्‍हो-ल्‍हो दीन्‍री मीलेटसरी दोःज्‍यी।

१६ पावलचे देरेम् ल्‍हो-ल्‍हो बेलो एसीयाकी प्रदेस्‍री टीबे सेम् अल।

होत्‍तज्‍यीम् एफीसस सहर्‌री ङ्‌यीबे सेम् अल,

तलेपङ्‍सम् थे पेन्‍तीकोस्‍की दीन्‍री यरुसलेमरी दोःबे लागीरी अत्‍तुरी तटीब मुबल।

पावल एफीससकी मन्‍डलीइ अगुवामातेङ् फेःबल

१७ पावलचे मीलेट सहर् ग्‍यम्‍से एफीसस सहर्‌की मन्‍डलीइ एल्‍डर्‌मात ङ्‍होत्‍परी म्‍ही पीत्‍ज्‍यी।

१८ ओसेम् थेङ्‍यीमा दोखब बीसेम् पावलचे पङ्‍ज्‍यी,

“ङ एसीयारी खबे दीन् य्‍हङ्‌सेनो ङचे एङ्‌यीमातेङ् बक्‍च्‍य टीज्‍यीम् खले बेलो थाज्‍यी एङ्‌यीमाचे स्‍येबलनो मुब।

१९ ओसेम् यहुदीमाचे सेत्‍प म्‍हइबे तम्‍माचे लज्‍यीम् य्‍हक्‍को ख्‍यप् ङ ङ्‍हच्‍छ्‍यङ् दुखरी दोःज्‍यी।

होलेतलेनो ङ नम्र तज्‍यीम् ओसेम् ङइ मीचे मीख्‍ली य्‍हर्‌पुङ्‍ज्‍यीम् ङचे प्रभुइ लक् स्‍य्‍हेङ्‌ज्‍यी।

२० एङ्‌यीमात ज्‍यब तबे तम्‍मा म्‍हीमाइ ङोन्‍री स्‍येत्‍पे लक्‍तेङ् एङ्‌यीमाकी दीम्-दीम्‍री ङ्‌यीज्‍यीम् लोप्‍पे लक्‍री ङ ग्‍यप्‍चे सार् अती।

२१ ङचे यहुदीमातेङ् ग्रीक म्‍हीमात पस्‍चताप स्‍य्‍हेङ्‌ज्‍यीम् पर्‌मेस्‍वर् पट्‍टी दोःगो,

ओसेम् प्रभु येसुत बीस्‍वास् स्‍य्‍हेङो पङ्‍ज्‍यी।

२२ “देरेम् ङ पबीत्र आत्‍माचे सुङ्‌ब र्‌हङलेनो ङ्‌येन्‍ज्‍यीम् यरुसलेमरी ङ्‍यीटीब मुब।

ङत हुजुरी ता तस्‍ये बी ङचे स्‍येबल अरे।

२३ तर जम्‍मनो सहर्‌मारी म्‍हीमाचे ङत दुख पीन्‍बतेङ् जेल्‍री च्‍युप्‍स्‍ये मुब पङ्‍बे तम्‍कीनो पबीत्र आत्‍माचे सुङ्‌बल मुब।

२४ तर ङ ङइ जीवन ङइ लागीरी तइ सेइलएनो अम्‍हेन्।

ङचे चोदेकीनो म्‍हेन्‍ब की ङत प्रभु येसुचे स्‍य्‍हेङो बी न्‍हङ्‌जेत्‍पे पर्‌मेस्‍वर्‌की अनुग्रहइ ज्‍यबे सम्‍तर् स्‍येत्‍पे लक् टोप् लब खम्‍खइ।

२५ ओसेम् ङचे एङ्‌यीमाकी गुङ्‍री पर्‌मेस्‍वर्‌की य्‍हुल्‍की बारेरी प्रचार् स्‍य्‍हेङ्ज्‍यीम् ब्रज्‍यी,

देरेम् एङ्‌यीमाचे ङत खेमेएनो म्रङ्‌स्‍ये अरे पङ्‍बे तम् ङत था मुब।

२६ होत्‍तज्‍यीम् ङ तीङ्‌यी एङ्‌यीमाइ ङोन्‍री पङ्‍ब,

एङ्‍यीमान्‍हङ्‌री खल नास् तलेएनो ङचे हुजुइ दोस् यङ्‌स्‍ये अरे।

२७ तलेपङ्‍सम् पर्‌मेस्‍वर्‌चे ङ्‌य्‍हङ्‌माकी उद्‍दार्‌की लागीरी स्‍य्‍हेङ्‍जेत्‍पलतेङ् स्‍य्‍हेङ्‍जेत्‍स्‍येकी लक्‍की बारेरी तइ तम्‍एनो बाकी अथेन्‍नले ङचे जम्‍मनो एङ्‌यीमात स्‍येत्‍ज्‍यीन्‍बल मुब।

२८ देरेम् एङ्‌यीमा र्‌हङ्‌की स्‍य्‍हप्‍तो र्‌हङ्‌चेनो स्‍य्‍हेङो।

ओसेम् पबीत्र आत्‍माचे एङ्‌यीमात सोप्‍तीपीन्‍जेत्पे बगेल्‍मातएनो स्‍य्‍हप्‍तो स्‍य्‍हेङो।

पर्‌मेस्‍वर्‌की मन्‍डलीइ ज्‍यबे गोर्‌तेन् तउ,

तलेपङ्‍सम् हुजु म्‍हीमात थेङ्‌की काचे ग्‍लुजेत्‍पल य्‍हीन्‍ब।

२९ ङत था मुब,

ङ य्‍हर्‌ब बीसेम् लोङ्‍बे फरमा एङ्‌यीमाइ गुङ्‍री वङ्‌ज्‍यीम् बगेल्‍मात दुख पीन्‍स्‍ये मुब।

३० ओसेम् एङ्‍यीमा र्‌हङ्‌न्‍हङ्‍चेनो भ्‍यु तम् लोप्‍पे म्‍हीमा डोङ्‍स्‍ये मुब।

ओसेम् थेङ्‌यीमाचे बीस्‍वासीमात थेङ्‌यीमाइ लीप्‍चे ब्रन लब म्‍हइस्‍ये मुब।

३१ होत्‍तज्‍यीम् चोङ्‌ले टीउ,

ओसेम् ङचे सोम्‍तीङ् सम्‍म दीन्तेङ् म्‍हुन् मीख्‍ली तइ-तइज्‍यीम् एङ्‍यीमा जम्‍मत पीन्‍स्‍यीनो टीबे चेतावनीत ह्‍वल् लज्‍यीम् टीउ।

३२ “देरेम् ङ एङ्‌यीमात पर्‌मेस्‍वर्‌तेङ् थेङ्‌की अनुग्रहकी फ्रोइरी सोप्‍तीपीन्‍ब।

हुजु फ्रोइचेनो एङ्‌यीमाकी बीस्‍वासत कोङ्‍न लब,

ओसेम् पर्‌मेस्‍वर्‌चे पबीत्र स्‍य्‍हेङ्‌जेत्‍पलमाकी गुङ्‍री एङ्‌यीमात हक् पीन्‍ब खम्‍ब।

३३ ङचे खलइ म्‍हर्-म्‍हुइ ओसेम् येन्‍की लोभ स्‍य्‍हेङ्‌बल अरे।

३४ ओसेम् एङ्‌यीमाचे स्‍येःबलनो मुब,

ङचे ङइ याचेनो लक् स्‍य्‍हेङ्‌ज्‍यीम् ङतेङ् ङइ र्‌होमात तोःबे स्‍हेमा पुरा स्‍य्‍हेङ्‌बल मुब।

३५ ङचे एङ्‌यीमात जम्‍मनो लक्‍मा स्‍य्‍हेङ्‌ज्‍यीम् ङोन्‍बल मुब,

एङ्‌यीमाचेएनो होलेनो य्‍हक्‍को दुख स्‍य्‍हेङ्‌ज्‍यीम् प्रङ्‌नमात र्‌हो स्‍य्‍हेङ्‍थोब।

ओसेम् प्रभु येसुचे ‘कीन्‍ब बीमम् पीन्‍ब ज्‍यब’ बी सुङ्‍बे फ्रोइत ह्‍वल् लथोब।”

३६ चोते पङ्‍ब बीसेम् पावलचे पुइ जुःज्‍यीम् थेङ्‍यीमा जम्‍मतेङ् प्रार्‌थना स्‍य्‍हेङ्‌ज्‍यी।

३७ ओसेम् थेङ्‌यीमा जम्‍मनो क्राज्‍यीम् पावलत तङ्‌चे बेन्‍ज्‍यीम् च्‍योक्‍ज्‍यी।

३८ पावलचे थेङ्‌यीमात,

“देरेम् एङ्‌यीमाचे ङइ लीः खेमेएनो म्रङ्‌स्‍ये अरे” पङ्‍बे तम्‍चे थेङ्‌यीमात य्‍हक्‍को दुख तज्‍यी।

हुजु लीप्‍चे थेङ्‍यीमा पावलत सबरी दोङ्‍ग मुबे ग्‍ला सम्‍म ङ्‍यीज्‍यी।

पावल यरुसलेमरी ङ्‌यीबरी डोङ्‍बल

२१

१ थेङ्‍यीमातेङ् फेःज्‍यीम् ङ्‌यीमा दोङ्‍गरी क्रेत्‍ज्‍यीम् कोस पङ्‍बे टापुरी दोःज्‍यी।

ओसेम् न्‍हम्‍स्‍य्‍होर्‌हङ् रोडस टापुरी दोःज्‍यी,

ओसेम् हुजु ग्‍ला ग्‍यम्‍से पटारा पङ्‍बे ग्‍लारी दोःज्‍यी।

२ ओसेम् हुजुरी ङ्‌यीमाचे फोनीकेरी ङ्‌यीबे दोङ्‍ग गीः स्‍यप्‍ज्‍यीम् हुजु दोङ्‍गरी क्रेत्‍ज्‍यीम् य्‍हर्‌ज्‍यी।

३ ओसेम् ङ्‌यीमाचे साइप्रस टापु म्रङ्‌ब बीसेम् हुजु टापुइ ज्‍यङ्‍ पट्‍टीचे तज्‍यीम् सीरीया प्रदेस्‍क्‍योर् य्‍हर्‌ज्‍यी।

ओसेम् ङ्‌यीमा टुरोस्‍री दोङ्‍गचे फप्‍ज्‍यी।

तलेपङ्‍सम् दोङ्‍गइ स्‍हेमा हुजुरी फप्‍थोब मुबल।

४ ओसेम् हुजु ग्‍लाकी डबमात खदु लबरी ङ्‌यीज्‍यीम् सत गीः थेङ्‌यीमातेङ् टीज्‍यी।

ओसेम् पबीत्र आत्‍मा ग्‍यम्‍से अगुवाइ यङ्‌ज्‍यीम् थेङ्‌यीमाचे पावलत यरुसलेमरी थङ्‌यीउ पङ्‍ज्‍यी।

५ हुजुरी सत गीः टीब बीसेम् ङ्‌यीमा थेङ्‍यीमातेङ् फेःज्‍यीम् डोङ्‌ज्‍यी।

ओसेम् डबमा,

थेङ्‌यीमाकी म्रीङमातेङ् कोलमा जम्‍मनो ङ्‍यीमात सबरी सहर्‌की फीर्‌च्‍योर् समुन्‍द्रइ य सम्‍म ङ्‍यीज्‍यी।

ओसेम् हुजुरी ङ्‌यीमा जम्‍मचेनो समुन्‍द्रइ यरी पुइ जुःज्‍यीम् प्रार्‌थना स्‍य्‍हेङ्‌ज्‍यी।

६ हुजु लीप्‍चे ङ्‌यीमा थेङ्‌यीमातेङ् फेःज्‍यीम् दोङ्‍गरी क्रेत्‍ज्‍यी।

ओसेम् थेङ्‍यीमाम् र्‌हङ्‌की दीम्‍री दोःज्‍यीम् य्‍हर्‌ज्‍यी।

७ ओसेम् टुरोस ग्‍यम्‍से य्‍हर्‌ज्‍यीम् ङ्‌यीमा टोलेमाइस सहर्‌री दोःज्‍यी।

ङ्‌यीमा हुजुरी प्रभुत बीस्‍वास् स्‍य्‍हेङ्‌बे अज्‍यो-अलेमात दोबरी ङ्‌यीज्‍यीम् तीरेत् थेङ्‌यीमातेङ् टीज्‍यी।

८ न्हम्‍स्‍य्‍होर्‌हङ् ङ्‌यीमा हुजु ग्‍लाचे डोङ्‍ज्‍यीम् कैसरीया सहर्‌री ङ्‌यीज्‍यीम् प्रचारकी लक् स्‍य्‍हेङ्‌बे फीलीपकी दीम्‍री टीज्‍यी।

फीलीप यरुसलेमरी सेव स्‍य्‍हेङ्‌बरी दम्‍बे म्‍ही ङ्‌यीस् न्‍हङ्‌री गीः मुबल।

९ थेल भ्‍या अस्‍य्‍हेङ्‌बे जमेमा ब्‍ली मुबल।

ओसेम् थेङ्‌यीमाचे अगम्बानी पङ्‍ब मुबल।

१० ङ्‌यीमा हुजुरी तोव दीन् सम्‍म टीमम् यहुदीया ग्‍यम्‍से अगाबस पङ्‍बे अगम्‍बक्‍त गीः खज्‍यी।

११ ओसेम् थेचे पावलकी केः कीन्‍ज्‍यीम् र्‌हङ्‌की यातेङ् कङ् खीःज्‍यीम् पङ्‍ज्‍यी,

“पबीत्र आत्‍माचे चोले सुङ्‌ब,

‘चु केः इ न्‍याबोत यरुसलेमकी यहुदीमाचे चोलेनो खीःज्‍यीम् यहुदी अय्‍हीन्‍बे म्‍हीमाइ यारी सोप्‍तीपीन्‍स्‍ये मुब।’”

१२ चु तम् थ्‍येःब बीसेम् ङ्‌यीमातेङ् हुजु ग्‍लाकी म्‍हीमा जम्‍मचेनो थेत यरुसलेमरी थेङ्‍यीउ पङ्‍ज्‍यीम् फ्‍या लज्‍यी।

१३ तर पावलचे,

“एङ्‍यीमा तले क्राज्‍यीम् ङइ सेम् टङ्‍नलब?

तलेपङ्‍सम् जेल्‍री च्‍युप्‍परीकीनो अय्‍हीन्,

तर ङ यरुसलेमरी प्रभु येसुइ लागीरी स्‍यीबरीएनो तयार मुब” बी पङ्‍ज्‍यी।

१४ पावलचे अङ्‌येन्‍ब बीसेम् ङ्‌यीमाचे “प्रभुइ थुः टोप् तखइ” पङ्‍ज्‍यीम् कुटी टीज्‍यी।

१५ हुजु लीप्‍चे ङ्‌यीमाएनो र्‌हङ्‌की स्‍हेमा जङ्‌ज्‍यीम् यरुसलेम्‍क्‍योर् ङ्‍यीज्‍यी।

१६ ओसेम् कैसरीयासे डेत्-डेत् डबमाएनो ङ्‌यीमातेङ् बक्‍च्‍य ङ्‍यीज्‍यी।

थेङ्‌यीमाचे ङ्‍यीमात साइप्रस टापु ग्‍यम्‍से खज्‍यीम् टीबे ङोन्‍ग्‍यम् य्‍हङ्‍सेइ डब मनासोन पङ्‍बे म्‍ही गीःकी दीम्‍री बोर्‌ज्‍यी।

ओसेम् ङ्‌यीमा हुजुरी र्‌येःथोब मुबल।

पावल यरुसलेमरी दोःबल

१७ ओसेम् ङ्‌यीमा यरुसलेम दोःमम् हुजु ग्‍लाकी बीस्‍वासीमाचे ङ्‍यीमात तङ्‌ज्‍यीम् स्‍वागत स्‍य्‍हेङ्‌ज्‍यी।

१८ न्‍हम्‍स्‍य्‍होर्‌हङ् पावलचे ङ्‍यीमात बोर्‌ज्‍यीम् याकुबज ङ्‍यीज्‍यी।

याकुबकी दीम्‍री मन्‍डलीइ एल्‍डर्‌मा जम्‍मनो र्‌हुब् तबल मुबल।

१९ पावलचे थेङ्‌यीमात लस्‍सो स्‍य्‍हेङ्ब बीसेम् थेचे यहुदी अय्‍हीन्‍बे म्‍हीमाकी गुङ्‍री सेवकाइ स्‍य्‍हेङ्‌बे बेलोरी पर्‌मेस्‍वर्‌चे स्‍य्‍हेङ्‍जेत्‍पे जम्‍म लक्‍माकी बारेरी थेङ्‌यीमात स्‍येत्‍ज्‍यी।

२० पावलचे चोले पङ्‍बल थेङ्‌यीमाचे थ्‍येःब बीसेम् पर्‌मेस्‍वर्‌्‌त तोप्‍ज्‍यी।

हुजु लीप्‍चे थेङ्‌यीमाचे पावलत,

“एचे म्रङ्‌बलनो मुब,

चुरीएनो हजार-हजार यहुदीमाचे येसुत बीस्‍वास् स्‍य्‍हेङ्‌बल मुब।

ओसेम् थेङ्‌यीमाचे मोसाचे ब्रीबे नीयम्‍माएनो ज्‍यनले ङ्‌येन्‍ज्‍यीम् ब्रटीब मुब।

२१ तर थेङ्‌चे यहुदी अय्‍हीन्‍बे म्‍हीमाकी गुङ्‍री टीबे यहुदीमात,

‘मोसाचे ब्रीबे नीयम्‍मा ङ्‍येन्‍अतो ओसेम् कोलमाल खतना स्‍य्‍हेङअतो ओसेम् यहुदी पे म्‍हन्‍दीअतो’ पङ्‍ज्‍यीम् लोप्‍प रो पङ्‍बे तम् यरुसलेमरी मुबे यहुदी बीस्‍वासीमाचे थ्‍येःबल मुब।

२२ होत्‍तज्‍यीम् ङ्‌यीमाचे ता स्‍य्‍हेङ्‌स्‍ये?

देरेम् थेङ् चुरी ब्‍योन्‍खबल मुब पङ्‌बे तम् थेङ्‌यीमाचे थ्‍येःस्‍ये मुब।

२३ होत्‍तज्‍यीम् ङ्‌यीमाचे पङ्‍ब र्‌हङ्‌ले स्‍य्‍हेङ्‌जेतो।

चुरी पर्‌मेस्‍वर्‌तेङ् भक स्‍य्‍हेङ्‌बे म्‍हीमा ब्‍ली ङ्‌यीमातेङ् मुब।

२४ देरेम् थेङ् थेङ्‌यीमातेङ् बक्‍च्‍य पर्‌मेस्‍वर्‌की दीम्‍री स्‍येःज्‍यीम् सुद्‍द तजेतो।

ओसेम् थेङ्‌यीमाकी क्र बा ब्रेःबे टङ फापीन्‍जेतो।

हुजु लीप्‍चे थेङ्‌चे मोसाचे ब्रीबे नीयम्‍मा ङ्‌येन्‍बल म्रङ्‌ज्‍यीम् थेङ्‌त ल्‍हइतीबे दोस् भ्‍यु टीम् बी थेङ्‌यीमा जम्‍मचे स्‍येःस्‍ये मुब।

२५ ओसेम् ङ्‌यीमाचे यहुदी अय्‍हीन्‍बे बीस्‍वासीमात ‘ख्‍लत पीन्‍बे चब,

का,

खार ङ्‍य्‍हेप्‍ज्‍यीम् सेत्‍पे जन्‍तुइ स्‍य थचउ ओसेम् ब्‍यभीचार् थस्‍य्‍हेङो’ पङ्‍ज्‍यीम् चीठी ब्रीज्‍यीम् पीत्‍ज्‍यीन्‍बल मुब।”

२६ न्‍हम्‍स्‍य्‍होर्‌हङ् पावलचे हुजु म्‍ही ब्‍लीत बोर्‌ज्‍यीम् थेङ्‍यीमातेङ् बक्‍च्‍य र्‌हङतएनो सुद्‍द स्‍य्‍हेङ्‌ज्‍यी।

ओसेम् सुद्‍द स्‍य्‍हेङ्‌बे दीन् खेम बुत्‍प पङ्‌बे तम्‍तेङ् थेङ्‌यीमाचे म्‍ही र्‌हङ्‌स्‍यीनो पीन्‍थोबे ठाकी तम् स्‍येत्‍परी पावल पर्‌मेस्‍वर्‌की दीम्‍न्‍हङ् वङ्‍ज्‍यी।

पावलत पर्‌मेस्‍वर्‌की दीम्‍री चुङ्‍बल

२७ भक स्‍य्‍हेङ्‌बे दीन् ङ्‌यीस् बेयम्‍बल मुबल।

हुजु बेलोरी एसीया प्रदेस् ग्‍यम्‍से खबे यहुदीमाचे पावलत पर्‌मेस्‍वर्‌की दीम्‍री म्रङ्‍ज्‍यी।

ओसेम् थेङ्‌यीमाचे य्‍हक्‍को म्‍हीमात फुलीइतीज्‍यीम् पावलत चुङ्‍ज्‍यी।

२८ ओसेम् थेङ्‍यीमा चोले पङ्‍ज्‍यीम् क्रीङ्‌ज्‍यी,

“ओ इस्राएलकी म्‍हीमा,

ङ्‍यीमात र्‌हो लउ।

खन बीबीनो ङ्‌यीज्‍यीम् इस्राएलकी म्‍हीमाकी बीरोद् स्‍य्‍हेङ्‌बतेङ् मोसाचे ब्रीबे पर्‌मेस्‍वर्‌की नीयम् थङ्‍येनो ओसेम् ङ्‍य्‍हङ्‍की चु पर्‌मेस्‍वर्‌की दीम्‍त बीरोद् लज्‍यीम् लोप्‍पे म्‍ही चुनो य्‍हीन्‍ब।

होदेकीनो अय्‍हीन् चु म्‍हीचे यहुदी अय्‍हीन्‍बे म्‍हीमात पर्‌मेस्‍वर्‌की दीम्‍री वङ्‍पुङ्‍ज्‍यीम् दीम्‍न्‍हङ्‌की पबीत्र ग्‍लात असुद्‍द स्‍य्‍हेङ्‌बल मुब।”

२९ तलेपङ्‍सम् थेङ्‌यीमाचे एफीसस ग्‍यम्‍से खबे त्रोफीमसत पावलतेङ् बक्‍च्‍य सहर्‌री म्रङ्‌बल मुबल।

ओसेम् पावलचे थेत पर्‌मेस्‍वर्‌की दीम्‍न्‍हङ् बस्‍यील बी थेङ्‌यीमाचे म्‍हेन्‍बल मुबल।

३० चु तम्‍चे सहर्‌की जम्‍म ग्‍लामारी खइलबइल तज्‍यी,

ओसेम् म्‍हीमा खन बीबीचेनो हुजुरी र्‌हुब् तखज्‍यी।

थेङ्‌यीमाचे पावलत चुङ्‌ज्‍यीम् डुत्‍पोर्‌ज्‍यीम् पर्‌मेस्‍वर्‌की दीम्‍न्‍हङ्‍चे दोरी तेत्‍लाज्‍यी।

होले तेत्‍लाब साच्‍चेनो पर्‌मेस्‍वर्‌की दीम्‍की म्रप् दुङ्‍लाज्‍यी।

३१ थेङ्‌यीमाचे पावलत सेत्‍प म्‍हइटीब मुबल।

हुजु बेलोरीनो यरुसलेम सहर्‌री सेत्‍प तुप्‍प तब म्‍हइटीब मुब पङ्‍बे सम्‍तर् रोमी सेनपतीचे थ्‍येःज्‍यी।

३२ हुजु थ्‍येःब साच्‍चेनो थे स्‍यीपाइमातेङ् कप्‍तान्‍मात बोर्‌ज्‍यीम् य्‍हक्‍को म्‍हीमा मुबे ग्‍लारी छ्‍योङ्‍बोर्‌ज्‍यी।

थेङ्‍यीमा खबल म्रङ्‌ज्‍यीम् म्‍हीमाचे पावलत तोब पीत्‍लाज्‍यी।

३३ हुजु लीप्‍चे सेनपतीचे पावलत चुङ्‌ज्‍यीम् च्‍यल्‍द ङ्‍य्‍हीचे खीःबुङ्‍ज्‍यी।

ओसेम् म्‍हीमात,

“चु म्‍ही खल य्‍हीन्‍ब?

चु म्‍हीचे ता लज्‍यी?”

पङ्‌ज्‍यीम् ङ्‌योत्‍ज्‍यी।

३४ तर य्‍हक्‍को म्‍हीमा न्‍हङ्‍चे म्‍हीइ र्‌हङ्‌स्‍यीनो ल्‍हो-ल्‍हो तम् पङ्‍ज्‍यी।

चोले तज्‍यीम् थेङ्‌यीमाचे पङ्‍बे तम् खजुम् देमेन् बी सेनपतीचे गोअखम्।

होत्‍तज्‍यीम् पावलत ब्‍यारेक्‍री बोरो बी सेनपतीचे स्‍यीपाइमात कुल्‍ज्‍यी।

३५ स्‍यीपाइमाचे पावलत बोर्‌टीबे बेलोरी य्‍हक्‍को म्‍हीमा थेङ्‌यीमाइ लीप्-लीप् ङ्‍यीज्‍यी।

पावल ब्‍यरेक्‍की च्‍यीमोरी दोखबे बेलोरी म्‍हीमाचे सेत्‍प म्‍होइज्‍यी।

होत्‍तज्‍यीम् स्‍यीपाइमाचे थेत कोत्‍ज्‍यीम् बोर्‌ज्‍यी।

३६ तलेपङ्‍सम् य्‍हक्‍को म्‍हीमाचे क्रीङ्‌ज्‍यीम् “थेत सेतो” पङ्‍ज्‍यीम् लीप्-लीप् ब्रटीबल मुबल।

पावलचे म्‍हीमात पङ्‌बल

३७ पावल ब्‍यारेक् न्‍हङ् दोःब म्‍हइबे बेलोरी थेचे सेनपतीत ग्रीक ग्‍योत्‍री,

“ङ थेङ्‌त तइ तम्‍ए पङ्‍ब खम्‍ब?”

बी पङ्‌ज्‍यी।

सेनपतीचे ङ्‌योत्‍ज्‍यी,

“एचे ग्रीक ग्‍योत्‍एनो स्‍येब?

३८ एचे दोलो बीद्रोह स्‍हेङ्‍ज्‍यीम् हजार ब्‍ली मीस्री डाकुमात उजाड-ग्‍लारी बोर्‌बल अय्‍हीनो स्‍यीम्?”

३९ पावलचे पङ्‍ज्‍यी,

“अय्‍हीन्,

ङ कीलीकीयकी टार्‌सस सहररी न्‍हबे यहुदी य्‍हीन्‍ब।

ङ मीन् चल्‍तीबे सहरकी म्‍ही य्‍हीन्‍ब।

ङत दय स्‍हेङ्‍ज्‍यीम् चु म्‍हीमात तम् चेक् पङ्‍पुङ्‍जेतो।”

४० सेनपतीचे थेत तम् पङ्‍पुङ्‍ज्‍यी।

ओसेम् पावल च्‍यीमोरी रप्‍ज्‍यीम् म्‍हीमात याचे ल्‍हादब् लज्‍यी।

म्‍हीमा सान्‍तले टीब बीसेम् पावलचे हीब्रु ग्‍योत्‍री तम् पङ्‍ब तीप्‍ज्‍यी।

२२

१ “अज्‍यो-अलेमातेङ् अपमा,

देरेम् थेङ्‍माकी ङोन्‍री ङचे र्‌हङ्‌की लागीरी पङ्‍थोबे तम् ङ्‍येन्‍जेतो।”

२ पावलचे हीब्रु ग्‍योत्‍री तम् पङ्‍बल थ्‍येःब बीसेम् म्‍हीमा जम्‍मनो कुटीले टीज्‍यी।

३ पावलचे पङ्‍ज्‍यी,

ङ कीलीकीया प्रदेस्‍की टार्‌सस सहर्‌री न्‍हबे यहुदी य्‍हीन्‍ब।

तर ङ यरुसलेम सहर्‌री लोप्‍पोन् गमलीयलचे लोप्‍ज्‍यीम् छर्‌ज्‍यी।

दङ्‌बो ङ्‍य्‍हङ्‍की म्‍हेमेमा य्‍हङ्‍से म्‍हन्‍दीज्‍यीम् खबे ङ्‍य्‍हङ्‍की पेठीम्‍मातेङ् नीयम्‍मा ङचे ज्‍यनले लोप्‍पल मुब।

तीङ्‌यी एङ्‍यीमाचे पर्‌मेस्‍वर्‌्‌त तङज्‍यीम् गदे म्‍हन्‍दीज्‍यी ङचेएनो होदेनो तङज्‍यीम् म्‍हन्‍दीबल मुब।

४ ङचे चु मुक्‍ती यङ्‌बे ग्‍यम्‍री ब्रबे म्‍हीमात स्‍यीब सम्‍मनो दुख पीन्‍बल मुबल।

ङचे अपकोलमातेङ् अमकोलमात चुङ्‌ज्‍यीम् जेल्‍री च्‍युप्‍न लबल मुबल।

५ गोदोब्‍न्‍हङ्‍की ङ्‍हच्‍छ्‍यङ् लम्‍बुतेङ् जम्‍म सभाचेएनो चु लक् ङचे स्‍य्‍हेङ्‌बल य्‍हीन्‍ब बी पङ्‍ब खम्‍ब।

ङत एङ्‌यीमाचेनो दमस्‍कस्‍री मुबे यहुदी अज्‍यो-अलेमाकी मीन्‍री पत्र न्‍हङ्‌ज्‍यी।

ओसेम् अधीकार् यङ्‌ज्‍यीम् हुजु ग्‍लाकी बीस्‍वासीमात चुङ्‌ज्‍यीम् खीःज्‍यीम् यरुसलेमरी बज्‍यीम् सजाय पीन्‍बरी ङ दमस्‍कस्‍री ङ्‌यीबल मुबल।

पावलचे र्‌हङ् परीवर्‌तन तबे बारेरी स्‍येत्‍पल

(प्रेरीत् ९:१-१९; २६:१२-१८)

६ “ङ दमस्‍कसक्‍योर् दोःय्‍हम्‍बे बेलोरी दीन् गुङ् तबल मुबल।

हुजु बेलोरीनो मु ग्‍यम्‍से य्‍हक्‍को सर्‌बे य्‍हल् ङइ कोरोरो सर्‌ज्‍यी।

७ ओसेम् ङ सरी गुर्‌ज्‍यी,

हुजु बेलोरी ङचे चोले पङ्‍बे केत् थ्‍येःज्‍यी,

‘ओ साउल,

साउल,

ङत एचे तले दुख पीन्‍टीब?’

८ ओसेम् ङचे ङ्‌योत्‍ज्‍यी,

‘प्रभु,

थेङ् खल य्‍हीन्‍ब?’

ओसेम् थेङ्‌चे,

‘ङ एचे य्‍हक्‍को दुख पीन्‍टीबे नासरतकी येसु य्‍हीन्‍ब’ बी सुङ्‌ज्‍यी।

९ ओसेम् ङतेङ् बक्‍च्‍य मुबे म्‍हीमाचे य्‍हल्‍तम् म्रङ्‍ज्‍यी,

तर थेङ्‌यीमाचे ङतेङ् तम् सुङ्‍टीबे केत्मी अथ्‍ये।

१० ओसेम् ङचे,

‘प्रभु,

देरेम् ङ ता लब?’

बी पङ्‍ज्‍यी।

ओसेम् प्रभुचे ङत सुङ्‌ज्‍यी,

‘रेःज्‍यीम् दमस्‍कस सहर्‌री ङ्‍यीउ,

एचे स्‍य्‍हेङ्‌थोबे लक्‍माकी बारेरी हुजुरी एत स्‍येत्‍स्‍ये मुब।’

११ हुजु य्‍हल्‍चे तज्‍यीम् ङइ मीःचे तएनो म्रङ्‌ब अखम्।

होत्‍तज्‍यीम् ङतेङ् मुबे र्‌होमाचे ङत सेज्‍यीम् दमस्‍कस्‍री बोर्‌ज्‍यी।

१२ “हुजु सहर्‌री हननीया मीन् मुबे म्‍ही गीः टीब मुबल।

थे मोसाचे ब्रीबे पर्‌मेस्‍वर्‌की नीयम् अनुसार ब्रबे धर्‌मी म्‍ही मुबल।

ओसेम् दमस्‍कस्‍री टीबे यहुदीमा जम्‍मचेनो थेत स्‍हेस स्‍य्‍हेङ्‌ब मुबल।

१३ ओसेम् हुजु म्‍ही ङइज खज्‍यीम् ङइ रेइरी रप्‍ज्‍यीम् पङ्‍ज्‍यी,

‘अले साउल,

एइ मीः देबेएनो म्रङ्‌ब खमो।’

ओसेम् थेचे होले पङ्‍ब साच्‍चेनो ङइ मीः म्रङ्‍ज्‍यी।

१४ हुजु लीप्‍चे थेचे ङत पङ्‍ज्‍यी,

‘एचे ङ्‍य्‍हङ्‍की म्‍हेमेकी पर्‌मेस्‍वर्‌की थुः स्‍येःब खम्‍खइ,

ओसेम् हुजु धर्‌मी म्‍हीत म्रङबरीतेङ् थेङ्‌की स्‍य्‍हल् ग्‍यम्‍से सुङ्‍बे फ्रोइत ङ्‌येन्‍बरी थेङ्‌चे एत दम्‍जेत्‍पल मुब।

१५ तलेपङ्‍सम् एचे थेङ्‌की बारेरी म्रङ्‌बतेङ् थ्‍येःबे तम्‍मा जम्‍म म्‍हीमाकी ङोन्‍री स्‍येत्‍थोस्‍ये मुब।

१६ होत्‍तज्‍यीम् देरेम् तले ब्रेन्‍ब?

रेःज्‍यीम् बप्‍तीस्‍मा कीनो ओसेम् प्रभुइ छेन्‍री र्‌हङ्‌की पापमा ख्रुउ।’

१७ “हुजु लीप्‍चे ङ यरुसलेमरी दोःज्‍यीम् खज्‍यी,

ओसेम् पर्‌मेस्‍वर्‌की दीम्‍री प्रार्‌थना स्‍य्‍हेङ्‍टीबे बेलोरी ङचे दर्‌सन म्रङ्‌ज्‍यी।

१८ ओसेम् थेङ्‌चे ङत चोले सुङ्‍टीबल म्रङ्‍ज्‍यी,

‘ग्‍योन्-ग्‍योन्‍नो यरुसलेमसे डोङो,

तलेपङ्‍सम् चु ग्‍लाकी म्‍हीमाचे एचे ङइ बारेरी स्‍येत्‍पे तम् ङ्‍येन्‍स्‍ये अरे।’

१९ ओसेम् ङचे पङ्‌ज्‍यी,

‘प्रभु,

ङचे जम्‍म यहुदीमा र्‌हुब् तबे दीम्‍मारी ङ्‌यीज्‍यीम् थेङ्‌त बीस्‍वास् स्‍य्‍हेङ्‍बलमात जेल्‍री युबतेङ् तोब-ग्‍यङ्‍ब स्‍य्‍हेङ्‌बल थेङ्‌यीमात था मुब।

२० ओसेम् थेङ्‌की साक्षी स्‍तीफनस्‍त का य्‍हर्‌नलज्‍यीम् सेत्‍पे बेलोरी ङएनो डीःबल मुबल।

हुजुरी ङ थेत सेत्‍पलमाकी ग्‍यामा रुङ्‍ज्‍यीम् टीटीब मुबल।’

२१ तर प्रभुचे ङत सुङ्‌ज्‍यी,

‘ए ङ्‍यीउ,

ङ एत थारीङ्-थारीङ् सम्‍मनो यहुदी अय्‍हीन्‍बे म्‍हीमाज पीत्‍स्‍ये मुब।’”

२२ थेङ्‌यीमाचे पावलकी तम् चोदे सम्‍मकीनो ङ्‍येन्‍ज्‍यी,

हुजु लीप्‍चे थेङ्‍यीमा चोले पङ्‍ज्‍यीम् बङ्‍ले क्रीङ्‍ब तीप्‍ज्‍यी,

“चोतेबे म्‍हीत जम्‍बुलीङ् ग्‍यम्सेनो ख्‍लाथोःब,

तलेपङ्‍सम् थे सोबरी जेःबल अरे।”

२३ चोले थेङ्‌यीमाचे र्‌हङ्-र्‌हङ्‍की ग्‍या प्‍लोक्‍ज्‍यीम् ख्‍लाज्‍यी,

ओसेम् बुप्‍फ्र नम्‍तीङ् ख्‍लाज्‍यीम् क्रीङ्‌ज्‍यी।

२४ चु म्रङ्‌ब बीसेम् रोमी सेनपतीचे “पावलत न्‍हङ्‌री बोर्‌ज्‍यीम् कोर्‌रचे ग्‍यङो,

तलेपङ्‍सम् थेत कोर्‌रचे ग्‍यङ्‍बतेङ् यहुदीमा तले बोमो लबल बी थेचे स्‍येत्‍मुव” पङ्‍ज्‍यीम् कुल्‍ज्‍यी।

२५ तर स्‍यीपाइमाचे पावलत कोर्‌रचे ग्‍यङ्बरी खीःबे बेलोरी पावलचे रेइरी रप्‍टीबे कप्‍तान्‍त पङ्‍ज्‍यी,

“रोमी म्‍हीत तइ दोस् अय्‍हङ्‍ननो कोर्‌रचे ग्‍यङ्‍म्‍यङ्‍ब?

रोमी नीयम्‍चे चोलेनो स्‍य्‍हेङो पङ्‍बल मुब?”

२६ कप्‍तान्‍चे चु थ्‍येःब बीसेम् सेनपती मुबे ग्‍लारी खज्‍यीम् चोले पङ्‍ज्‍यी,

“थेङ्‌चे चु ता स्‍य्‍हेङ्‌ब म्‍हइजेत्‍पल?

तलेपङ्‍सम् चु म्‍हीम् रोमी म्‍हीक टीम्।”

२७ होत्‍तज्‍यीम् सेनपतीचे न्‍हङ्‌री वङ्‌ज्‍यीम् पावलत ङ्‌योत्‍ज्‍यी,

“ङत पङो,

ए देमेन्‍नो रोमी म्‍ही य्‍हीन्‍ब?”

पावलचे,

“य्‍हीन्‍ब” बी पङ्‍ज्‍यी।

२८ सेनपतीचे पङ्‍ज्‍यी,

“ङम् य्‍हक्‍को टङ फाज्‍यीम् रोमी म्‍ही तबल य्‍हीन्‍ब।”

पावलचे पङ्ज्‍यी,

“तर ङम् न्‍हब य्‍हङ्‌सेनो रोमी म्‍ही य्‍हीन्‍ब।”

२९ चु थ्‍येःब साच्‍चेनो पावलत ङ्‌योत्‍प थी:ब स्‍य्‍हेङ्‌बे म्‍हीमा ग्‍यप्‍चे सार्‌तीज्‍यी।

ओसेम् पावल रोमी म्‍ही य्‍हीन्‍ब टीम् बी स्‍येःज्‍यीम् सेनपतीएनो लोङ्‌ज्‍यी।

तलेपङ्‍सम् थेचे पावलत खीःबल मुबल।

यहुदी ङ्‍हच्‍छ्‍यङ् सभाकी ङोन्‍री पावल

३० तर यहुदीमाचे पावलत तले दोस् ल्‍हइतीबल टीम् बी स्‍येःबे सेम् सेनपतील मुबल।

होत्‍तज्‍यीम् न्‍हम्‍स्‍य्‍होर्‌हङ् जम्‍म ङ्‍हच्‍छ्‍यङ् लम्‍बुमातेङ् ङ्‍हच्‍छ्‍यङ् सभाकी जम्‍म सदस्‍यमात ङ्‍हच्‍छ्‍यङ् सभारी र्‌हुब् तउ बी कुल्‍ज्‍यी।

ओसेम् पावलत बज्‍यीम् थेङ्‌यीमाकी ङोन्‍री रप्‍पुङ्‍ज्‍यी।

२३

१ ओसेम् पावलचे ङ्‍हच्‍छ्‍यङ् सभाकी कोरोरो च्‍याज्‍यीम् पङ्‍ज्‍यी,

“अज्‍यो-अलेमा,

तीङ्‍यीइ दीन्‍सम्‍म ङचे पर्‌मेस्‍वर्‌की ङोन्‍री सेम् न्‍हङ्‌सेनो ज्‍यबकीनो म्‍हेन्‍ज्‍यीम् ब्रबल मुब।”

२ पावलचे चोले पङ्‍बल थ्‍येःज्‍यीम् जम्‍मा न्‍हङ्‌की ङ्‍हच्‍छ्‍यङ् लम्‍बु हननीयाचे पावलकी रेइरी रप्‍टीबे म्‍हीमात थेइ सुङ्‍री ग्‍यङो पङ्‍ज्‍यीम् कुल्‍ज्‍यी।

३ तर पावलचे हननीयात पङ्‍ज्‍यी,

“ओ तर् सेप्र स्‍य्‍हल्‍बे ङ्‍हरa!

एतएनो पर्‌मेस्‍वर्‌चे ग्‍यङ्‌जेत्‍स्‍ये मुब।

ए मोसाचे ब्रीबे नीयम् अनुसार ङत न्‍याय स्‍य्‍हेङ्‌बरी टीज्‍यीमएनो मोसाचे ब्रीबे नीयम्‍त ख्‍लाज्‍यीम् ङत ग्‍यङो पङ्‍ज्‍यीम् तले कुल्‍ब?”

४ ओसेम् पावलकी रेइरी रप्‍टीबलमाचे पङ्‍ज्‍यी,

“एचे तले पर्‌मेस्‍वर्‌चे दम्‍जेत्‍पे जम्‍म न्‍हङ्‌की ङ्‍हच्‍छ्‍यङ् लम्‍बुतएनो स्‍हेस अस्‍य्‍हेङ्‌बल?”

५ पावलचे पङ्‍ज्‍यी,

“अज्‍यो-अलेमा थेङ् जम्‍म न्‍हङ्‌की ङ्‍हच्‍छ्‍यङ् लम्‍बु य्‍हीन्‍ब बी ङत था अरेबल।

ओसेम् धर्‌मइ छ्‍येःरी,

‘एचे र्‌हङ्‌की म्‍हीमाकी सासक्‍त अज्‍यब थपङो’” बी ब्रीबल मुब।

६ तर पावलचे हुजु ङ्‍हच्‍छ्‍यङ् सभारी फरीसीतेङ् सदुकी म्‍हीमा टीबल मुब पङ्‍बे तम् स्‍येःज्‍यीम् केत् ङ्‍हच्‍छ्‍यङ् तेत्‍ज्‍यीम् पङ्‍ज्‍यी,

“अज्‍यो-अलेमा,

ङ फरीसीमाकी ज फरीसीनो य्‍हीन्‍ब।

ङचे स्‍यीबलमा पुनरुत्‍थान तब पङ्‍बे तम्‍त आस् थेन्‍बल तज्‍यीम् चुरी ङल मुद्‍द तटीब।”

७ पावलचे चोले पङ्‍ब बीसेम् सदुकीतेङ् फरीसीमाकी गुङ्‍री तम् अडीःज्‍यीम् सभाकी म्‍हीमा थीज्‍यी।

८ तलेपङ्‍सम् सदुकीमाचे म्‍ही स्‍यीज्‍यीम् लीक्‍यम् पुनरुत्‍थान तब पङ्‍बे तम्‍री बीस्‍वास् अस्‍य्‍हेङ्‌ब मुबल।

ओसेम् स्‍वर्‌गदुत्‍तेङ् आत्‍मा तएनो अत पङ्‍ब मुबल।

तर फरीसीमाचेम् चु जम्‍मनो तम्‍री बीस्‍वास् स्‍य्‍हेङ्‌ब मुबल।

९ होत्‍तज्‍यीम् ङ्‍हच्‍छ्‍यङ् सभारी य्‍हक्‍को नर्‌सु तज्‍यी।

फरीसीमाकी डेत्-डेत् धर्‌म-लोप्‍पोन्‍माचे रप्‍ज्‍यीम् सदुकीमाकी बीरोद्‍री चोले पङ्‍ज्‍यी,

“ङ्‌यीमाचे चु म्‍हील तइ दोस्‍एनो अय्‍हङ्।

आत्‍मातेङ् स्‍वर्‌गदुतचे चु म्‍हीतेङ् तम् पङ्‍बल य्‍हीन्‍ब खम्‍ब।”

१० हुजुरी थेङ्‌यीमाकी तम् अडीःज्‍यीम् य्‍हक्‍को बङ्‍बल तज्‍यीम् पावलत तोर् छेङ् मोर् छेङ् लज्‍यीम् सेत्‍ल बी सेनपती लोङ्‌ज्‍यी।

ओसेम् सेनपतीचे दुङ्‌री ङ्‌यीज्‍यीम् पावलत थेङ्‌यीमाकी गुङ्‌से बङ्‌सेनो तेत्‍ज्‍यीम् ब्‍यारेक्‍री बोउ बी स्‍यीपाइमात कुल्‍ज्‍यी।

११ हुजु म्‍हुननो प्रभुचे पावलकी रेइरी रप्‍जेत्‍ज्‍यीम् सुङ्‌ज्‍यी,

“आर् लउ,

तलेपङ्‍सम् एचे खले यरुसलेमरी ङइ बारेरी स्‍येत्‍ज्‍यी होलेनो एचे रोमरीएनो स्‍येत्‍थोःब।”

पावलत सेत्‍परी तम् डीःबल

१२ न्‍हम्‍स्‍य्‍होर्‌हङ् स्‍य्‍होरी यहुदीमा र्‌हुब् तज्‍यीम् पावलत सेत्‍परी तम् डीःज्‍यी।

ओसेम् थेङ्‌यीमाचे चोले पङ्‍ज्‍यीम् सपथ चज्‍यी,

“पावलत असेत्‍गदे ङ्‍य्‍हङ्‍माचे तएनो चस्‍ये अरे ओसेम् यीकीएनो थुङ्‌स्‍ये अरे।”

१३ चोले सेत्‍परी तम् डीःज्‍यीम् सपथ चबे म्‍हीमा खल् ङ्‍य्‍ही बीमएनो य्‍हक्‍को मुबल।

१४ ओसेम् थेङ्‍यीमा ङ्‍हच्‍छ्‍यङ् लम्‍बुमातेङ् अगुवामाज ङ्‌यीज्‍यीम् पङ्‍ज्‍यी,

“ङ्‌यीमाचे पावलत असेत्‍गदे सम्‍म तएनो अच पङ्‍ज्‍यीम् सपथ चबल मुब।

१५ होत्‍तज्‍यीम् थेङ्‍मातेङ् ङ्‍हच्‍छ्‍यङ् सभा डीःज्‍यीम् सेनपतीत ‘ङ्‌यीमाचे पावलकी मुद्‍दइ बारेरी दबम् ज्‍यनले च्‍याथोस्‍ये मुब’ बी भ्‍यु पङ्‍ज्‍यीम् थेत ब्‍यरेक्‍चे तेत्‍जेतो।

ओसेम् थे ङ्‍हच्‍छ्‍यङ् सभारी दोखब बीम ङोन्‍ग्‍यम्‍नो सेत्‍परी ङ्‌यीमा टोप्‍ले टीस्‍ये मुब।”

१६ तर पावलकी अङइ जचे चु तम् था यङ्‌ज्‍यीम् ब्‍यारेक् न्‍हङ् ङ्‌यीज्‍यीम् पावलत स्‍येत्‍पीन्‍ज्‍यी।

१७ ओसेम् पावलचे कप्‍तान गीःत ङ्‌होत्‍ज्‍यीम् पङ्‍ज्‍यी,

“चु ठीटत सेनपतीज सपीन्‍जेतो,

तलेपङ्‍सम् चु ठीटल थेङ्‍तेङ् तम् पङ्‌थोस्‍ये मुब।”

१८ होत्‍तज्‍यीम् कप्‍तान्‍चे पावलकी कोन्‍त सेनपतीज बोर्‌ज्‍यीम् पङ्‍ज्‍यी,

“जेल्‍री च्‍युप्‍पे पावलचे ङत ङ्‌होत्‍ज्‍यीम् चु ठीटत थेङ्‌ज बोरो पङ्‍बल तज्‍यीम् चुत थेङ्‌ज बबल मुब।

तलेपङ्‍सम् चु ठीटल थेङ्‍तेङ् पङ्‍थोस्‍येकी तम् मुब रो।”

१९ सेनपतीचे हुजु ठीटइ या चुङज्‍यीम् तोव क्‍योर् बोर्‌ज्‍यीम् ङ्‌योत्‍ज्‍यी,

“एचे ङत पङ्‍थोस्‍येकी तम् ता य्‍हीन्‍ब?”

२० हुजु ठीटचे पङ्‍ज्‍यी,

“यहुदीमाचे पावलकी बारेरी दबम् ज्‍यनले ङ्‍योत्‍थोःबे तम् मुब बी भ्‍यु पङ्‍ज्‍यीम् पावलत ङ्‍हच्‍छ्‍यङ् सभारी बबीनो बी थेङ्‌ज पङ्‌बरी खस्‍येल मुब।

२१ तर थेङ्‌चे थेङ्‌यीमाकी तम् थसेन्‍जेतो।

तलेपङ्‍सम् खल् ङ्‍य्‍ही बीमएनो य्‍हक्‍को म्‍हीमाचे पावलत असेत् गदे तएनो अच पङ्‍ज्‍यीम् सपथ चज्‍यीम् पावलत सेत्‍परी ज्‍यब्‍ज्‍यीम् टीबल मुब।

देरेम् थेङ्‌यीमा थेङ्‌की तम्‍त ब्रेन्‍टीब मुब।”

२२ चु तम् थ्‍येःब बीसेम् सेनपतीचे ठीटत चोले कुल्‍ज्‍यीम् पीत्‍ज्‍यी,

“ङत चु तम् एचे स्‍येत्‍पल य्‍हीन्‍ब बी खलतएनो थपङो।”

स्‍यीपाइमाचे पावलत कैसरीया सहर्‌री पीत्‍पल

२३ हुजु लीप्‍चे सेनपतीचे कप्‍तान्‍मा न्‍हङ्‌री ङ्‌हीत ङ्‌होत्‍ज्‍यीम् पङ्‍ज्‍यी,

“कैसरीया ङ्‌यीबरी दुइ सय स्‍यीपाइमा,

खल् सोम् स्‍यी च्‍यी त क्रेत्‍पलमा ओसेम् दुइ सय बर्‌च थोबे स्‍यीपाइमा टोप् लउ।

थेङ्‍यीमा तीङ्‌यी म्‍हुननो नौ बजे ब्रबरी टोप्‍ले थेनो।

२४ ओसेम् पावल क्रेत्‍पे लागीरीएनो तमाएनो टोप् लउ।

ओसेम् थेत ज्‍यनले हाकीम् फेलीक्‍सज सथेन्‍ङ्‍यीउ।”

२५ हुजु लीप्‍चे सेनपतीचे चोले चीठी ब्रीज्‍यी-

२६ “माननीया हाकीम् फेलीक्‍स्,

ङ क्‍लौडीयास लुसीयस ग्‍यम्‍से लस्‍सो!

२७ चु म्‍हीत यहुदीमाचे सेत्‍परी चुङ्‍नेम्।

तर ङचे ङइ स्‍यीपाइमा बोर्‌ज्‍यीम् थेत थेङ्‌यीमा ग्‍यम्‍से तेत्‍ज्‍यीम् बज्‍यी।

तलेपङ्‍सम् थे रोमी म्‍ही टीम् पङ्‍बे तम् ङचे थ्‍येःबल मुबल।

२८ ओसेम् ङचे थेत म्‍हीमाचे तइ तम्‍री दोस् ल्‍हइतीबल टीम् बी ङ्‌योत्‍प थी:ब लबरी यहुदीमाकी ङ्‍हच्‍छ्‍यङ् सभारीएनो बज्‍यी।

२९ ङचे थेत थेङ्‌यीमाकी यहुदीमाकी नीयम्‍की बारेरी दोस् ल्‍हइतीबल यङ्‌ज्‍यी।

तर थेचे सेत्‍नो थोबे सजायतेङ् जेल्‍री युथोबे सजाय यङ्‍थोबे दोस् ङचे तएनो अयङ्।

३० यहुदीमाचे चु म्‍हीत सेत्‍प म्‍हइटीब पङ्‍बे तम् ङचे थ्‍येःबल तज्‍यीम् थेत ङचे थेङ्‌ज पीत्‍खटीब मुब।

थेत दोस् ल्‍हइतीबे यहुदीमातएनो थेङ्‍जनो उजुरी युङ्‍यीउ पङ्‍ज्‍यीम् कुल्‍बल मुब।”

३१ होत्‍तज्‍यीम् कप्‍तान्‍तेङ् स्‍यीपाइमाचे सेनपतीचे कुल्‍ब र्‌हङ्‌लेनो पावलत बोर्‌ज्‍यीम् हुजु म्‍हुनरीनो एन्‍टीपाट्रीस सहर्‌सम्‍म सथेन्‍ङ्‍यीज्‍यी।

३२ न्‍हम्‍स्‍य्‍होर्‌हङ् त क्रेत्‍पे म्‍हीमात पावलतेङ् ङ्‌यीबरी पीत्‍थेन्‍ज्‍यीम् स्‍यीपाइमाम् दोःखज्‍यी।

३३ ओसेम् त क्रेत्‍पे स्‍यीपाइमा कैसरीयारी दोःब बीसेम् थेङ्‌यीमाचे सेनपतीचे पीत्‍खबे चीठीतेङ् पावलत ङ्‍हच्‍छ्‌यङ् हाकीम्‍की यारी सोप्‍तीपीन्‍ज्‍यी।

३४ हुजु चीठी खेत्‍प बीसेम् ङ्‍हच्‍छ्‍यङ् हाकीम्‍चे पावलत,

“ए खजु प्रदेस्ल?”

बी ङ्‌योत्‍ज्‍यी।

पावलचे,

“कीलीकीया प्रदेस्‍ल” बी पङ्‍ज्‍यी।

३५ ओसेम् हाकीम्‍चे “एत मुद्‍द युबे म्‍हीमा चुरी दोखबतेङ् एइ तम् ङ्‍येन्‍ल” बी पङ्‍ज्‍यी।

हुजु लीप्‍चे ङ्‍हच्‍छ्‍यङ् हाकीम्‍चे पावलत हेरोदचे स्‍य्‍हेङ्‌बे दर्‌बार्‌की जेल्‍न्‍हङ् ज्‍यनले थेनो पङ्‍ज्‍यीम् कुल्‍ज्‍यी।

a 

२३:३ तर् सेप्र स्‍य्‍हल्‍बे ङ्‍हर हुजु बेलोरी इस्राएलरी, थाबे दीम्‍की ङ्‍हररी तर् सेप्र स्‍य्‍हल्‍ब मुबल। पावलचे चुरी ङ्‍हच्‍छ्‍यङ् लम्‍बु र्‌हङ् ज्‍यबे म्‍ही बी ङोन्‍टीब तर थे न्‍हङ् अज्‍यबे म्‍ही बी पङ्‍टीबल य्‍हीम्‍ब।

पावलत ङ्‍हच्‍छ्‍यङ् हाकीम् फेलीक्‍स्‍की ङोन्‍री बबल

२४

१ ओसेम् ङ्‍हरेत् लीप्‍चे जम्‍मा न्‍हङ्‌की ङ्‍हच्‍छ्‍यङ् लम्‍बु हननीयातेङ् डेत् धर्‌म-लोप्‍पोन्‍मा तर्‌तुल्‍लस् पङ्‍बे वकीलत बज्‍यीम् कैसरीयारी खज्‍यी।

थेङ्‌यीमाचे पावलकी बीरुद्‍दरी सरकारकी ङोन्‍री मुद्‍द युज्‍यी।

२ पावलत हुजुरी बब बीसेम् तर्‌तुल्‍लस्‍चे चोले पङ्‍ज्‍यीम् बीरोद् स्‍य्‍हेङ्‌ब तीप्‍ज्‍यी-

“माननीया फेलीक्‍स्,

थेङ्‌चे ङ्‍यीमात य्‍हक्‍को बेलो य्‍हङ्‌सेनो सान्‍ती न्‍हङ्‌जेत्‍पल मुब,

ओसेम् ङ्‍यीमाकी लागीरी क्‍योन्‍थोःबलमाएनो थेङ् ग्‍यम्‍से तटीबल मुब।

३ चु तम्‍त ङ्‌यीमा खेम पङ्‌लेनो खन बीबीनो व्‍होर्‌छ्‌ये पीन्‍ज्‍यीम् म्‍हन्‍दीब।

४ तर ङ थेङ्‌की बेलो य्‍हक्‍को अकीन्,

ङ फ्‍या लब,

थेङ्‌चे दय लज्‍यीम् ङइ तम् य्‍हम्‍बकी ङ्‍येन्‍जेतो।

५ ङ्‌यीमाचे स्‍येःबे चु म्‍हीचे खन बीबीनो दुख पीन्‍ज्‍यीम् जम्‍बुलीङ्‌की जम्‍मा यहुदीमाकी गुङ्‍री खइलबइल स्‍य्‍हेङ्‌बल यङ्‌ज्‍यी।

ओसेम् थेत नासरी पङ्‍बे समुहकी गुन्‍ड नाइके रुप्‍री यङ्‌बल मुब।

६ ओसेम् थेचे पर्‌मेस्‍वर्‌की दीम्‍त असुद्‍द स्‍य्‍हेङ्‍बएनो म्‍हइब मुबल।

होत्‍तज्‍यीम् ङ्‌यीमाचे थेत चुङ्‍ज्‍यी।

७ [तर सेनपती लुसीयस खज्‍यीम् स्‍यीपाइकी बङ्‌की तोर्‌चे थेत ङ्‍यीमाकी या ग्‍यम्‍से बेन्‍ज्‍यीम् बोर्‌ज्‍यी।

ओसेम् चु म्‍हीइ बीरुद्‍दरी मुद्‍द युबे ङ्‍यीमात थेङ्‌ज ङ्‍यीउ पङ्‍ज्‍यीम् कुल्‍जेत्‍ज्‍यी।]

८ देरेम् थेङ्‌चेनो चु म्‍हीत ङ्‌योत्‍जेत्‍ज्‍यी पङ्‌सम् ङ्‌यीमाचे थेत युबे मुद्‍दइ तम्‍मा थे ग्‍यम्सेनो खेम्‍स्‍ये मुब।”

९ ओसेम् ल्‍हो-ल्‍हो यहुदीमाचेएनो हुजु तम् देमेन् य्‍हीन्‍ब बी पङ्‍ज्‍यी।

ङ्‍य्‍हच्‍छ्‍यङ् हाकीम फेलीक्‍स्‍की ङोन्‍री पावलचे तम् स्‍येत्‍पल

१० पावलत ङ्‍य्‍हच्‍छ्‍यङ् हाकीम्‍चे तम् पङो पङ्‍ज्‍यीम् ल्‍हादब् लब बीसेम् पावलचे चोले पङ्‍ज्‍यी,

“ङत था मुब,

थेङ् य्‍हक्‍को बर्‌स य्‍हङ्‌सेनो चु य्‍हुल्‍की न्‍याय स्‍य्‍हेङ्‌टीबे म्‍ही य्‍हीन्‍ब,

होत्‍तज्‍यीम् ङ थर्‌बे लागीरी थेङ्‌की ङोन्‍री तम् पङ्‌बरी तङ्‌बल मुब।

११ ङ यरुसलेमरी पर्‌मेस्‍वर्‌त तेन्‍बरी ङ्‌यीबल दीन् चुङ् ङ्‌ही बीम य्‍हक्‍को तबल अरे,

चु तम् थेङ्‌चे ग्‍योनेनो खेम्‍ब खम्‍ब।

१२ ङत पर्‌मेस्‍वर्‌की दीम्‍री खल्‍तेङ्‍एनो बोमोले अतबे तम् पङ्‍ज्‍यीम् टीबल खजु यहुदीचेएनो म्रङ्‌बल अरे,

न्‍ह थेङ्‌यीमाचे ङत पर्‌मेस्‍वर्‌की दीम्‍तेङ् यहुदीमा र्‌हुब् तबे दीम्‍मारी ओसेम् सहर्‌री म्‍हीमात खइलबइल तनलबल म्रङ्‌बल मुब।

१३ न्‍ह थेङ्‌यीमाचे ङत देरे ल्‍हइतीबे दोस्‍की प्रमान् पीन्‍ब खम्‍ब।

१४ ङ चु तम्‍मी पङ्‍ब,

ङ ङ्‍य्‍हङ्‍की म्‍हेमेमाचे तेन्‍बे पर्‌मेस्‍वर्‌की ग्‍यम्‍री ब्रब,

थेङ्‌यीमाचेमी चुत भ्‍युकी ग्‍यम् पङ्‌ब।

तर ङ अगम्‍बक्‍तमाचे ब्रीबे धर्‌म-छ्‌येतेङ् मोसाचे ब्रीज्‍यीम् पीन्‍बे पर्‌मेस्‍वर्‌की नीयम्‍री मुबे जम्‍मनो तम्‍मात बीस्‍वास् स्‍य्‍हेङ्‌ब।

१५ ओसेम् धर्‌मीतेङ् अधर्‌मीमा ङ्‌हीनो पुनरुत्‍थान तब पङ्‍ज्‍यीम् थेङ्‌यीमाचे बीस्‍वास् स्‍य्‍हेङ्‌ब र्‌हङ्‌ले ङलएनो पर्‌मेस्‍वर्‌्‌री आस् मुब।

१६ होत्‍तज्‍यीम् ङ म्‍हीमातेङ् पर्‌मेस्‍वर्‌की ङोन्‍री खेम पङ्‌लेनो सेम् न्‍हङ्‌सेनो ज्‍यबकीनो म्‍हेन्‍ब म्‍हइब।

१७ “य्‍हक्‍को बर्‌स लीप्‍चे ङ यरुसलेमरी ङइ म्‍हीमात टङ पीन्‍बरी ओसेम् पर्‌मेस्‍वर्‌त भेटी पीन्‍बरी खबल मुबल।

१८ ओसेम् चु लक् स्‍य्‍हेङ्‍टीबे बेलोरी थेङ्‌यीमाचे ङत पर्‌मेस्‍वर्‌की दीम्‍री दोज्‍यी।

होदे बेलोरी ङ्‍चे सुद्‍द तबे पेठीम् पुरा स्‍य्‍हेङ्‍ज्‍यीन्‍बल मुबल,

हुजुरी य्‍हक्‍को म्‍हीमाएनो अरेबल,

ओसेम् तइ खइलबइलएनो अरेबल।

१९ तर हुजुरी एसीयाकी डेत्-डेत् यहुदीमा मुबल,

थेङ्‍यीमाचेम् ङइ बीरुद्‍दरी तइ तमे मुज्‍यी पङ्‌सम् चुरी थेङ्‌की ङोन्‍री खज्‍यीम् मुद्‍द युब खम्‍स्‍ये मुबल।

२० अय्‍हीन् पङ्‌सम् ङ ङ्‍हच्‍छ्‍यङ् सभाकी ङोन्‍री रप्‍पे बेलोरी ङल खतेबे दोस् यङ्‌ज्‍यी चुरी मुबे म्‍हीमाचेनो पङ्‌खइ।

२१ ङचे थेङ्‌यीमाकी गुङ्‍री क्रीङ्‌ज्‍यीम्,

‘स्‍यीबलमा पुनरुत्‍थान तब पङ्‍बे बारेरी तीङ्‌यी थेङ्‍माकी ङोन्‍री ङल मुद्‍द तटीब मुब’” पङ्‍बे तम्‍रीकीनो थेङ्‌यीमाचे ङत दोस् पीन्‍ब खम्‍ल।

२२ फेलीक्‍स्‍त चु ग्‍यम्‍की बारेरी ज्‍यनले था मुबल तज्‍यीम् थेचे चु तम् ङ्‍येन्‍ब बीसेम्,

“सेनपती लुसीयस ब्‍योन्‍खबतेङ् ङ एङ्‌यीमाकी मुद्‍द टङ्‍पीन्‍ल” बी पङ्‍ज्‍यीम् थेङ्‌यीमात पीत्‍ज्‍यी।

२३ ओसेम् फेलीकस्‍चे कप्‍तान्‍त “पावलत रुङ्‍बरी स्‍यीपाइमा थेनो,

तर थेत तोःबे स्‍य्‍हेमा पीन्‍बे र्‌होमात थर्‌होदो।

ओसेम् य्‍हक्‍को कडा थस्‍य्‍हेङो” पङ्‍ज्‍यीम् कुल्‍ज्‍यी।

फेलीक्‍सतेङ् द्रुसील्‍लाकी ङोन्‍री पावल

२४ तोव दीन् लीप्‍चे फेलीक्‍स् थेइ यहुदी म्रीङ् द्रुसील्‍लत बक्‍च्‍य बज्‍यीम् खज्‍यी।

ओसेम् पावलत ङ्‌होत्‍ज्‍यीम् येसु ख्रीस्‍ट्त बीस्‍वास् स्‍य्‍हेङ्‌बे बारेरी पावल ग्‍यम्‍से ङ्‍येन्‍ज्‍यी।

२५ तर पावलचे थेत धार्‌मीक्‍ताकी बारेरी,

र्‌हङ्‌चे र्‌हङ्‌तनो दुल्‍थोःबे बारेरी,

ओसेम् पर्‌मेस्‍वर्‌चे न्‍याय स्‍य्‍हेङ्‍जेत्‍स्‍येकी दीन् खटीब पङ्‍ज्‍यीम् स्‍येत्‍मम् फेलीक्‍स् लोङ्‌ज्‍यी।

ओसेम् थेचे पावलत पङ्‍ज्‍यी,

“तीङ्‍यीइ लागीरी यो:ज्‍यी,

देरेम् ए ङ्‍यीउ,

ल्‍होङ्‍गोम् यङ्‍बतेङ् देबेएनो ङ एत ङ्‍होत्‍ल।”

२६ ओसेम् पावलचे टङ पीन्‍मुवा बी फेलीकस्‍चे आस् लबल मुबल।

होत्‍तज्‍यीम् थेचे पावलत य्‍हम्‍चे य्‍हम्‍रीनो ङ्‌होत्‍ज्‍यीम् तम् लब मुबल।

२७ तर ङ्‌हीत्‍तीङ् लीप्‍चे फेलीक्‍स्‍की ग्‍लारी पर्‌कीअस फेस्‍तस् खज्‍यी।

ओसेम् फेलीकस्‍चे यहुदीमात तङ्‍नलबे लागीरी पावलत जेल्‍रीनो थेन्‍ज्‍यीम् य्‍हर्‌ज्‍यी।

पावलचे रोमी ग्‍यल्‍बोत फ्‍या लबल

२५

१ फेस्‍तस् र्‌हङ्‌की प्रदेस्‍री खज्‍यीम् सोम्‍रेत् तब बीसेम् थे कैसरीया ग्‍यम्‍चे यरुसलेम्‍री ङ्‍यीज्‍यी।

२ हुजुरी थेत ङ्‍हच्‍छ्‍यङ् लम्‍बुमातेङ् यहुदी अगुवामाचे पावलकी बीरोदरी थेङ्‌यीमाकी तम् स्‍येत्‍ज्‍यी।

३ थेङ्‌यीमाचे पावलत यरुसलेम्‍री पीत्‍लाखोउ पङ्‍ज्‍यीम् फेस्‍तस्‍त फ्‍या लज्‍यी।

तलेपङ्‍सम् थेङ्‌यीमाचे पावलत ग्‍यम्‍री खटीबे बेलोरीनो सेत्‍पे तम डीःटीब मुबल।

४ तर फेस्‍तसचे थेङ्‌यीमात पङ्‍ज्‍यी,

“पावलत कैसरीयरी जेल्‍री च्‍युप्‍ज्‍यीम् थेन्‍बल मुब,

ओसेम् ङएनो हुजुरी ग्‍योन्‍नो ङ्‍यीटीब मुब।

५ एङ्‍यीमान्‍हङ्‌री खल पङ्‌लेनो अगुवामात ङतेङ् बक्‍च्‍य ङ्‍यीपुङो।

पावलचे अतबे लक् स्‍य्‍हेङ्‍सम् थेङ्‌यीमाचे हुजुरीनो उजुरी युब खम्‍ब।”

६ ब्रेत्‍रेत् च्‍यीरेत् गदे यरुसलेम्‍री टीब बीसेम् फेस्‍तस् कैसरीयरी दोय्‍हर्‌ज्‍यी।

न्‍हम्‍स्‍य्‍होर्‌हङ् थे न्‍याय स्‍य्‍हेङ्‌बे ग्‍लारी टीज्‍यीम् पावलत हुजुरी बोउ बी कुल्‍ज्‍यी।

७ ओसेम् पावलत म्रङ्‌ब बीसेम् यरुसलेम् ग्‍यम्‍से खबे यहुदी अगुवामाचे पावलकी कोरोरो रप्‍ज्‍यीम् थोचे थोइ दोस् ल्‍हइदीज्‍यी।

तर थेङ्‌यीमाचे खजु दोस्‍लएनो दस्‍यी पीन्‍ब अखम्।

८ हुजु लीप्‍चे पावलचे पङ्‍ज्‍यी,

“ङचे यहुदीमाइ धर्‌मइ छ्‍येःतेङ् पर्‌मेस्‍वर्‌की दीम्‍की बीरोद्‍री ओसेम् रोमी सरकारकी बीरोद्‍री तएनो अतबे लक् स्‍य्‍हेङ्‌बल अरे।”

९ यहुदीमात तङ्‍न लबे सेम् लज्‍यीम् फेस्‍तसचे पावलत पङ्‍ज्‍यी,

“ता ए यरुसलेम्‍री ङ्‌यीज्‍यीम् हुजुरी ङइ ङोन्‍री चु तम्‍माकी न्‍याय स्‍य्‍हेङ्‍सम् म्‍हेन्‍ब?”

१० पावलचे पङ्‍ज्‍यी,

“ङ कैसर्‌की न्‍याय स्‍य्‍हेङ्‌बे ग्‍लाकी ङोन्‍ग्‍यम् रप्‍टीबल मुब,

चुरी ङइ न्‍याय तथोब।

थेङ्‌चेनो खेम्‍बल मुब,

ङचे यहुदीमाकी बीरोद्‍री अतबे लक् तएनो स्‍य्‍हेङबल अरे।

११ ङचे स्‍यीथोबे डन्‍ड यङ्‌बे लक् स्‍य्‍हेङ्‌बल मुज्‍यी पङ्‌सम् ङ स्‍यीबरीएनो तयार मुब।

तर यहुदीमाचे ल्‍हइतीबे खजु दोस्‍एनो देम्‍मेन् अय्‍हीन्‍ज्‍यी पङ्‌सम् ङत थेङ्‌यीमाकी यारी सोप्‍तीब खल्‍चेएनो अखम्।

ङ ग्‍यल्‍बो कैसरत फ्‍या लब।”

१२ हुजु लीप्‍चे फेस्‍तसचे थेइ र्‌होमातेङ् तम् डीःज्‍यीम् पावलत पङ्‍ज्‍यी,

“एचे ग्‍यल्‍बो कैसरत फ्‍या लज्‍यी,

ए ग्‍यल्‍बो कैसरजनो य्‍हरो।”

फेस्‍तसचे ग्‍यल्‍बो अग्रीपासतेङ् तम् डीःबल

१३ तोव दीन् लीप्‍चे फेस्‍तास्‍त स्‍वागत् लबरी ग्‍यल्‍बो अग्रीपासतेङ् थेइ अङ बरनीकी कैसरीयारी ङ्‍यीज्‍यी।

१४ हुजुरी थेङ्‍यीमा य्‍हक्‍को दीन् टीब बीसेम् फेस्‍तस्‍चे थेङ्‌यीमात पावलकी तम् चोले स्‍येत्‍ज्‍यी,

“फेलीकस्‍चे जेल्‍री च्‍युप्‍पे म्‍ही गी चुरी मुब।

१५ ङ यरुसलेमरी ङ्‌यीबे बेलोरी यहुदीमाकी ङ्‍हच्‍छ्‍यङ् लम्‍बुमातेङ् अगुवामाचे थेइ बीरोद् लज्‍यीम् दोस् ल्‍हइदीज्‍यीम् थेत सजाय पीन्‍थोब बी पङ्‌बल मुबल।

१६ ङचे थेङ्‌यीमात पङ्‍ज्‍यी,

‘दोसी म्‍हीचे दोस् ल्‍हइतीबे म्‍हीतेङ् खतु तज्‍यीम् थेत ल्‍हइतीबे दोस्‍की बारेरी तम् अपङ्‍ननो सजाय पीन्‍बे पे रोमी सरकारल अरे।’

१७ ओसेम् थेङ्‍यीमा र्‌हुब लज्‍यीम् चुरी खब बीसेम् ङचे अगेनले न्‍हम्‍स्‍य्‍हो र्‌हङ्‌नो पावलत न्‍याय स्‍य्‍हेङ्‌बे दीम्‍री बोउ बी कुल्‍ज्‍यी।

१८ पावलत दोस् ल्‍हइतीबलमा रेज्‍यीम् ङचे सेम्‍री म्‍हेन्‍बल र्‌हङ्‍बे अज्‍यबे लक्‍की दोस् तेएनो ल्‍हइतीब अखम्।

१९ थेङ्‍यीमा पावलतेङ् अथुन्‍बलम् थेङ्‌यीमाकी धर्‌मतेङ् स्‍यीज्‍यीन्‍बे येसु पङ्‍बे म्‍हीइ बारेरीकीनो टीम्।

पावलचेमी स्‍यीबे येसु सोबल मुब बी पङ्‍ब टीम्।

२० चु तम्‍की बारेरी ङचे ङ्‌योत्‍प थी:प लअखम्।

होत्‍तज्‍यीम् ङ्‍चे पावलत चु तम्‍की न्‍यायकी लागीरी एत यरुसलेम्‍री ङ्‌यीबे सेम् मुब बी ङ्‌योत्‍ज्‍यी।

२१ तर पावलचे सम्राट ग्‍यम्‍से न्‍याय यङो बी फ्‍या लज्‍यी।

ओसेम् ङचे थेत सम्राटज अपीत्‍गदे सम्‍म चुरीनो ज्‍यनले रुङ्‍ज्‍यीम् थेनो बी कुल्‍बल मुब।”

२२ हुजु लीप्‍चे अग्रीपास्‍चे फेस्‍तस्‍त,

“ङ र्‌हङ्‍चेनो थेइ तम् ङ्‍येन्‍गे म्‍हेन्‍ज्‍यी” पङ्‍ज्‍यी।

ओसेम् फेस्‍तसचे,

“न्‍हम्‍स्‍य्‍हो थेङ्‌चे ङ्‍येन्‍जेतो” बी पङ्‍ज्‍यी।

पावल अग्रीपास्‍की ङोन्‍री

२३ न्‍हम्‍स्‍य्‍होर्‌हङ् अग्रीपासतेङ् बरनीकी ङ्‍हच्‍छ्‍यङ् स्‍य्‍हेस यङ्‌ज्‍यीम् न गङ्‍ले खज्‍यी,

ओसेम् सेनपतीमातेङ् सहरकी ङ्‍हच्‍छ्‍यङ् म्‍हीमातेङ् बक्‍च्‍य सभा दीम्‍री वङ्‍ज्‍यी।

ओसेम् फेस्‍तसचे पावलत सभारी बोउ बी कुल्‍ब बीसेम् बज्‍यी।

२४ हुजु लीप्‍चे फेस्‍तसचे पङ्‍ज्‍यी,

“ग्‍यल्‍बो अग्रीपासतेङ् चुरी र्‌हुब तबे जम्‍मनो स्‍येब खेबेमा,

यहुदीमा जम्‍मचेनो चु म्‍ही स्‍यीथोब पङ्‍ज्‍यीम् यरुसलेम्‍री ओसेम् चुरीएनो क्रीङ्‍बल मुब।

२५ तर ङचे चु म्‍हीचे स्‍यीथोबे सजाय यङ्‌बे लक् तएनो स्‍य्‍हेङ्‌बल अय्‍हङ्।

ओसेम् थेचेएनो रोमी सम्राटत फ्‍या लम्‍यङो पङ्‍बल तज्‍यीम् ङ थेत रोम्‍री पीत्‍परी तयार तज्‍यी।

२६ तर ङचे थेत दोस् ल्‍हइतीबे बारेरी सम्राटत तेएनो ब्रीब अखम्।

होत्‍तज्‍यीम् ङचे थेत थेङ्‍माकी ङोन्‍ग्‍यम् बीसेस लज्‍यीम्,

थेङ् ग्‍यल्‍बो अग्रीपास्‍की ङोन्‍ग्‍यम् बबे सेम् लबल य्‍हीन्‍ब।

थेङ्‍माचे चु म्‍हीइ बारेरी ङ्‌योत्‍प थी:ब लब बीसेम् ङचे ब्रीबरी तम् यङ्‍स्‍ये मुब बी म्‍हेन्‍बल मुब।

२७ तलेपङ्‍सम् दोस् ता य्‍हीन्‍ब बी अङोन्‍नले थेत पीत्‍प ङत ज्‍यब अम्‍हेन्।”

२६

१ हुजु लीप्‍चे अग्रीपास्‍चे पावलत,

“देरे एचे र्‌हङ्‌की बारेरी तम् पङ्‍खम्‍ब” बी पङ्‍ज्‍यी।

ओसेम् पावलचे या स्‍येल् लज्‍यीम् र्‌हङत ल्‍हइतीबे दोस्‍की बीरुद्‍दरी पङ्‍ज्‍यी

२ “ग्‍यल्‍बो अग्रीपास्,

यहुदीमाचे ङत दोस् ल्‍हइतीबे जम्‍मनो तम्‍माकी बारेरी तीङ्‌यी थेङ्‌की ङोन्‍ग्‍यम् पङ्‍म्‍यङ्‍बल तज्‍यीम् ङ ङत ङ्‍हो मुबे म्‍ही म्‍हेन्‍ब।

३ यहुदीमाकी पेठीम्तेङ् थेङ्‌यीमाकी अथुन्‍बे तम् थेङ्‌चे ज्‍यनले खेम्‍जेत्‍पल मुब।

होत्‍तज्‍यीम् ङ थेङ्‌त फ्‍या लब,

देरे ङइ तम् ज्‍यनले सेन्‍जेतो।

४ “ङ कोल य्‍हङ्‌सेनो ङइ य्‍हुल्‍तेङ् यरुसलेम सहर्‌री छर्‌बल य्‍हीन्‍ब।

होत्‍तज्‍यीम् यहुदीमा जम्‍मचे ङ खले छर्‌ज्‍यी बी ज्‍यनले स्‍येबल मुब।

५ ङोन्‍ग्‍यम् ङ फारीसी पङ्‍बे कोङ्‌बे धार्‌मीक् समुहरी टीज्‍यीम् कोङ्‌बे पेठीम् म्‍हन्‍दीज्‍यीम् ब्रब मुबल।

थेङ्‌यीमाचे पङ्‌बे सेम् लसम् चु तम्‍मी थेङ्‌यीमाचेएनो पङ्‍खम्‍ब।

६ ओसेम् पर्‌मेस्‍वर्‌चे ङ्‍य्‍हङ्‍की म्‍हेमेमातेङ् स्‍य्‍हेङ्‍जेत्‍पे बाचारी आस् थेन्‍बल तज्‍यीम् ङ तीङ्‌यी थेङ्‍माकी ङोन्‍ग्‍यम् रप्‍टीबल मुब।

७ हुजु बाचा यङ्‌बे आसरी ङ्‍य्‍हङ्‍की खलक् चुङ्‍ङ्‍य्‍हीचेनो दीन् म्‍हुन् सेम् गी तज्‍यीम् पर्‌मेस्‍वर्‌त तेन्‍बल य्‍हीन्‍ब।

ग्‍यल्‍बो अग्रीपास्,

ङचेएनो हुजु आस् थेन्‍बल य्‍हीन्‍ब,

होले तलेएनो यहुदीमाचे ङत दोस् ल्‍हइतीबल मुब।

८ पर्‌मेस्‍वर्‌चे स्‍यीबलमात सोनलजेत्‍प पङ्‍बे तम्‍त थेङ्‍माचे तले बीस्‍वास् अलबल?

९ “य्‍हीन्‍बरीम् ङचेएनो नासरतकी येसुइ बीरोद् लथोब बी म्‍हेन्‍ब मुबल।

१० यरुसलेम्‍री ङचेएनो होले बीरोद् स्‍य्‍हेङ्‌ज्‍यी।

ङचे ङ्‍हच्‍छ्‍यङ् लम्‍बुमा ग्‍यम्‍चे अधीकार् यङ्‌ज्‍यीम् येसुत बीस्‍वास् स्‍य्‍हेङ्‌बे य्‍हक्‍कोत जेल्‍री च्‍युप्‍ज्‍यी।

ओसेम् ङचे थेङ्‌यीमात सेत्‍पे लक्‍रीएनो र्‌हो स्‍य्‍हेङ्‌ज्‍यी।

११ ङचे य्‍हक्‍को खेप् थेङ्‌यीमात यहुदीमा र्‌हुब् तबे जम्‍मनो दीम्‍मारी बोरज्‍यीम् येसुत बीस्‍वास् अलखइ बी सजाय पीन्‍पुङ्‍ज्‍यी।

ङ थेङ्‍यीमातेङ् य्‍हक्‍को बुमो रप्‍पल तज्‍यीम् ल्‍हो-ल्‍हो य्‍हुल्‍की सहर्‌मारीएनो ङ्‌यीज्‍यीम् ङचे थेङ्‌यीमात दुख पीन्‍ज्‍यी।

पर्‌मेस्‍वर्‌चे पावलकी जीवन्‍री स्‍य्‍हेङ्‍जेत्‍पे लक्

(प्रेरीत् ९:१-१९; २२:६-१६)

१२ “तीरेत् ङचे ङ्‍हच्‍छ्‍यङ् लम्‍बुमा ग्‍यम्‍से अधीकारतेङ् चुङ्‌म्‍यङ्‍बे स्‍योस्‍यो यङ्‌ज्‍यीम् दमस्‍कस सहररी ङ्‍यीटीब मुबल।

१३ ग्‍यल्‍बो अग्रीपास्,

हुजु दीन् दीन्‍गुङ्‍री ङ ग्‍यम्‍री य्‍हर्‌टीमम् स्‍वर्‌ग ग्‍यम्‍चे दीनीइ य्‍हल् बीमाएनो य्‍हक्‍को सर्‌बे य्‍हल् ङतेङ् ङइ र्‌होमाकी कोरोरो सर्‌ज्‍यी।

१४ ङ्‌यीमा जम्‍मनो सरी गुर्‌बे बेलोरीनो हीब्रु ग्‍योत्‍री ङचे चोले पङ्‍बे केत् थ्‍येःज्‍यी,

‘साउल,

साउल एचे ङत तले नर्‌पल?

ग्‍लब्‍चे र्‌हङ्‌की न्‍याबोइ बेर्‌करी लेक्‍पचे प्रुङ्‍ब र्‌हङ्‌ले एचे ङत नर्‌ज्‍यीम् र्‌हङ्‌चे र्‌हङ्‌तनो दुख पीन्‍टीब मुब।’

१५ ओसेम् ङचे ‘प्रभु,

थेङ् खल य्‍हीन्‍ब?’

बी ङ्‌योत्‍ज्‍यी।

थेङ्‌चे सुङ्‌ज्‍यी,

‘ङ एचे नर्‌टीबे येसु य्‍हीन्‍ब।

१६ देरे रेःज्‍यीम् एइ कङ्‌री रपो,

तलेपङसम् एचे म्रङ्‌बे ङइ लक्‍तेङ् ङचे एत ङोन्‍स्‍येकी लक्‍मा स्‍येत्‍पे योक्‍पो तबे लागीरी एत दम्‍बरी ङ एज म्रङ्‌खबल य्‍हीन्‍ब।

१७ ङ एत यहुदीमातेङ् यहुदी अय्‍हीन्‍बे म्‍हीमा ग्‍यम्‍चे थर्‌न लस्‍ये मुब।

ङ एत थेङ्‌यीमाज,

१८ थेङ्‌यीमाकी मी म्रङ्‌न लपीन्‍बरी पीत्‍प।

होत्‍तज्‍यीम् थेङ्‍यीमा म्‍हुन्‍दुङ्‍ग्‍यम्‍से य्‍हल्‍री,

सैतान्‍की सक्‍ती ग्‍यम्‍चे पर्‌मेस्‍वर्‌पट्‍टी दोखइ।

ओसेम् थेङ्‌यीमाकी पापमा क्षमा तस्‍ये मुब,

ओसेम् ङत बीस्‍वास् स्‍य्‍हेङ्‌बल तज्‍यीम् पर्‌मेस्‍वर्‌चे दम्‍जेत्‍पलमाकी गुङ्‍री थेङ्‌यीमाचेएनो ग्‍ला यङ्‍स्‍ये मुब।’

१९ “होत्‍तज्‍यीम् ग्‍यल्‍बो अग्रीपास्,

स्‍वर्‌ग ग्‍यम्‍चे म्रङ्‌बे हुचु दर्‌सन्‍त ङचे अङ्‍येन्‍नले टीअखम्।

२० तर ङोन्‍ग्‍यम् दमस्‍कस्‍तेङ् यरुसलेम्‍री ओसेम् जम्‍मनो यहुदीया य्‍हुल्‍तेङ् यहुदी अय्‍हीन्‍बे म्‍हीमाजाएनो ङ्‌यीज्‍यीम् पस्‍चताप स्‍य्‍हेङ्‌ज्‍यीम् पर्‌मेस्‍वर्‌ज दोःगो बी प्रचार स्‍य्‍हेङ्‌ज्‍यी।

ओसेम् पर्‌मेस्‍वर्‌पट्‍टी दोःबल मुब पङ्‍बे तम् र्‌हङ्‌की लक् ग्‍यम्‍चे ङोन्‍थोब बी लोप्‍ज्‍यी।

२१ होत्‍तज्‍यीम् यहुदीमाचे ङत पर्‌मेस्‍वर्‌की दीम्‍री चुङ्‌ज्‍यीम् सेत्‍प म्‍हइज्‍यी।

२२ तर तीङ्‍यीसम्‍म ङचे पर्‌मेस्‍वर्‌्‌की र्‌हो यङ्‌बल मुब।

होत्‍तज्‍यीम् ङ चुरी ज्‍यीत ङ्‍हच्‍छ्‍यङ् जम्‍मकी ङोन्‍री ङचे म्रङ्‌बे तम्‍मा स्‍येत्‍ज्‍यीम् रप्‍टीबल मुब।

अगम्‍बक्‍तमातेङ् मोसाचे लीक्‍क्‍यम् टोप तस्‍ये मुब पङ्‍बे तम् बीम ल्‍हो-ल्‍हो ङचे तएनो पङ्‍बल अरे।

२३ थेङ्‌यीमाचे मुक्‍ती न्‍हङ्‌बे ख्रीस्‍ट्‍चे दुख नाज्‍यीम् स्‍यीस्‍ये मुब,

थेङ् स्‍यीबलमा न्‍हङ्‌री गोदोब्‍न्‍हङ् ङोन्‍ग्‍यम् सोबल तस्‍ये मुब।

ओसेम् थेङ्‌चे पर्‌मेस्‍वर्‌्‌की य्‍हल् यहुदीमातेङ् यहुदी अय्‍हीन्‍बे म्‍हीमाकी गुङ्‍री ङोन्‍स्‍ये मुब बी अगम्‍बक्‍तमाचे पङ्‍ज्‍यीन्‍बल मुबल।”

२४ पावलचे पङ्‍बे चु तम् थ्‍येःज्‍यीम् फेस्‍तसचे क्रीङ्‌ज्‍यीम् पङ्‍ज्‍यी,

“पावल ए म्‍योनेम्,

य्‍हक्‍को खेत्‍पल तज्‍यीम् ए म्‍योनेम्।”

२५ तर पावलचे पङ्‍ज्‍यी,

“माननीया फेस्‍तस्,

ङ म्‍योबल अरे,

ङचे देम्‍मेन्‍की तम्‍तेङ् तबे तम् पङ्‍टीब मुब।

२६ ग्‍यल्‍बो अग्रीपास्‍चे चु तम्‍म जम्‍मनो खेम्‍बल मुब,

चु तम्‍मा ङ थेङ्‌त अलोङ्‍नले पङ्‍ब खम्‍ब।

चु तम्‍मा ग्‍यल्‍बो अग्रीपास् ग्‍यम्‍चे छुम्‍बल अरे तलेपङ्‍सम् चु तम्‍म अम्रङ्‌बे गु:री तबे तम् अय्‍हीन्।

२७ ग्‍यल्‍बो अग्रीपास्,

थेङ्‌चे अगम्‍बक्‍तमात बीस्‍वास् अस्‍य्‍हेङ्जेतो स्‍यीम्?

ङत था मुब थेङ्‌चे स्‍य्‍हेङ्‌जेत्‍प।”

२८ ओसेम् अग्रीपास्‍चे पावलत पङ्‍ज्‍यी,

“चोदे जाकी बेलोरी एचे ङत ख्रीस्‍टीयन् स्‍य्‍हेङ्‌ब बी म्‍हेन्‍ब?”

२९ ओसेम् पावलचे पङ्‍ज्‍यी,

“चेक् बेलोरी तखइ की य्‍हक्‍को बेलोरी तखइ,

ङइ यारी खीःबे चु च्‍यल्‍दमा बीम एकीनो अय्‍हीन्,

तर ङइ तम् ङ्‍येन्‍टीबलमा जम्‍मनो ङ र्‌हङ्‍ब तखइ बी ङ पर्‌मेस्‍वर्‌तेङ् प्रार्‌थना स्‍य्‍हेङ्‌ब।”

३० हुजु लीप्‍चे ग्‍यल्‍बो अग्रीपासतेङ् हाकीम् ओसेम् बरनीकीतेङ् हुजुरी टीबल जम्‍मनो फत्‍फोत् रेःज्‍यी।

३१ ओसेम् थेङ्‍यीमा दोरी ङ्‌यीज्‍यीम् र्‌हङ्‍न्‍हङ् चोले तम् लज्‍यी,

“चु म्‍हीचे जेल्‍री च्‍युप्‍थोबलतेङ् स्‍यीथोबे सजाय यङ्‌बे लक् तएनो स्‍य्‍हेङ्‌बल अरे।”

३२ हुजु लीप्‍चे अग्रीपास्‍चे फेस्‍तस्‍त पङ्‍ज्‍यी,

“चु म्‍हीचे रोमी कैसरतेङ् फ्‍या अलबल य्‍हीन्‍सम् पीत्‍लालेनो तस्‍ये मुबल।”

पावल रोम्‍री ङ्‌यीबल

२७

१ ओसेम् फेसतस्‍चे समुन्‍द्रइ ग्‍यम्‍से तज्‍यीम् इटालीया य्‍हुल्‍री ङ्‌यीबे तम् पङ्‌ब बीसेम् थेङ्‌यीमाचे पावलतेङ् ल्‍हो-ल्‍हो कैदीमात ग्‍यल्‍बो अगस्‍टस्‍की कप्‍तान युलीयस्‍की यारी सोप्‍तीपीन्‍ज्‍यी।

२ एड्रामीटेनोस सहर् ग्‍यम्‍से एसीया प्रदेस्‍की दोङ्‍ग थेन्‍बे ग्‍लामा तज्‍यीम् ङ्‌यीबे दोङ्‍गरी ङ्‌यीमा क्रेत्‍ज्‍यी।

ओसेम् हुजु दोङ्‍गरी अरीस्‍तार्‌खस् मीन् मुबे म्‍ही गीःएनो ङ्‌यीमातेङ् मुबल।

थे माकेडोनीया प्रदेस्‍की थेसलोनीकी सहर्‌की म्‍ही मुबल।

३ न्‍हम्‍स्‍य्‍होर्‌हङ् ङ्‌यीमा सीदोन सहर्‌री दोःज्‍यी।

हुजु ग्‍लारी कप्‍तान युलीयस्‍चे पावलत दय लज्‍यीम् थेत तोःबे स्‍य्‍हेमा कीन्‍बरी र्‌होमातेङ् खदु लबरी ङ्‍यीपुङ्‍ज्‍यी।

४ हुजु ग्‍लासे ङ्‌यीमाइ दोङ्‍ग देबेएनो ब्रब छ्‍येज्‍यी।

ओसेम् लाब दोङ्‍गइ ग्‍यप्‍सोल्‍ले खबल तज्‍यीम् लाबचे अग्‍यङ्‌बे साइप्रस टापुइ ग्‍ला पट्‍टीचे तज्‍यीम् ङ्‌यीमा ङ्‍यीज्‍यी।

५ ओसेम् ङ्‌यीमा कीलीकीयातेङ् पामफीलीयाकी समुन्‍द्रइ क्‍योम्‍सङ् दोःब बीसेम् ङ्‌यीमा लुकीयाकी माइरा पङ्‍बे सहर्‌री फप्‍ज्‍यी।

६ हुजुरी कप्‍तान युलीयस्‍चे अलेक्‍जेन्‍ड्रीया सहर् ग्‍यम्‍से इटालीया य्‍हुल्‍री ङ्‌यीबे दोङ्‍ग गीः स्‍यप्‍ज्‍यीम् ङ्‍यीमात हुजु दोङ्‍गरी क्रेतो पङ्‍ज्‍यीम् कुल्‍ज्‍यी।

७ ङ्‌यीमा य्‍हक्‍को दीन्‍सम्‍मनो दोङ्‌ग गोलेले ब्रज्‍यीम् य्‍हक्‍को दुखले क्‍नीडस सहर्‌की रेइरी दोःज्‍यी।

हुजुरी दोःमएनो लाबचे ङ्‍यीमात ङोन्‍ग्‍यम् य्‍हर्‌अपुङ्।

होत्‍तज्‍यीम् ङ्‌यीमा क्रेट टापुइ लाबचे अग्‍यङ्‌बे ग्‍ला पट्‍टी सालमोने पङ्‍बे ग्‍लाचे य्‍हर्‌ज्‍यी।

८ य्‍हक्‍को गारोले समुन्‍द्रइ य-यचे तज्‍यीम् ङ्‌यीमा दोङ्‍ग थेन्‍बे ज्‍यबे ग्‍लारी दोखज्‍यी।

हुजु ग्‍ला ग्‍यम्‍से लासीया सहर् ज्‍यदङ् मुबल।

९ य्‍हक्‍को बेलो य्‍हर्‌ज्‍यीन्‍बल मुबल।

ओसेम् समुन्‍द्र ग्‍यम्‍से ब्रबरीएनो य्‍हक्‍को लोङ्‍बल तबल मुबल।

ओसेम् पस्‍चताप् स्‍य्‍हेङ्‌ज्‍यीम् ङ्‌यीम्‍बु टीबे बेलोएनो य्‍हर्‌ज्‍यीन्‍बल तज्‍यीम् पावलचे थेङ्‌यीमात पङ्‍ज्‍यी,

१० “र्‌होमा,

चु समुन्‍द्रइ ग्‍यम्‍री दोङ्‍गतेङ् स्‍य्‍हेमाकीनो नास् तस्‍ये अय्‍हीन्,

तर ङ्‌य्‍हङ्‌माकी ल्‍हीएनो य्‍हर्‌ल र्‌हङ् ङचे म्रङ्‍ज्‍यी।”

११ तर कप्‍तान्‍चे पावलकी तम्‍त बीम दोङ्‍ग चल्‍तीबे म्‍हीतेङ् दोङ्‍गइ न्‍याबोत य्‍हक्‍को पतइतीज्‍यी।

१२ खङ्‌बे बेलोरी चु दोङ्‍ग थेन्‍बे ग्‍लारी टीब ज्‍यब अतबल तज्‍यीम् य्‍हक्‍को र्‌हङ्‌ब म्‍हीमाचे खले पङ्‍लेएनो फोनीक्‍स सहर्‌री दोःथोःब पङ्‍ज्‍यीम् सल्‍लह पीन्‍ज्‍यी।

फोनीक्‍समी क्रेट टापुकी लो न्‍हुब् ओसेम् ज्‍यङ्‍ न्‍हुब्‍चे ङ्‍होन्‍बे दोङ्‍ग थेन्‍बे ग्‍ला मुबल।

हुजुरी खङ्‌बे बेलो थाथोब मुबल।

समुन्‍द्ररी लाबलुङ् खबल

१३ लो ग्‍यम्‍से लाब गोलेले स्‍यङ्‍ब बीसेम् थेङ्‌यीमाचे देरेम् ङ्‍य्‍हङ्‍मा य्‍हर्‌ब खम्‍ब बी म्‍हेन्‍ज्‍यी,

ओसेम् दोङ्‍ग चुङ्‌बे फइकी कोक्‍त डुत्‍ज्‍यीम् दोङ्‍गत क्रेट टापुइ य-यचे तज्‍यीम् बोर्‌ज्‍यी।

१४ तर य्‍हम्‍ब गीःरीनो हुजु टापु ग्‍यम्‍से ङ्‍हच्‍छ्‍यङ् लाब लुङ् खज्‍यी।

हुजुम् ज्‍यङ्-स्‍यर् पङ्‍बे लाबलुङ् मुबल।

१५ ओसेम् दोङ्‍गत लाबलुङ्‍चे उप्‍ज्‍यी।

हुजु लाब लुङ्‍त तएनो लअखम्‍ज्‍यीम् ङ्‌यीमाचे दोङ्‍ग खनचे य्‍हर्‌लेनो य्‍हर्‌खइ पङ्‍ज्‍यीम् पीत्‍लाज्‍यी।

१६ क्‍लौडा पङ्‍बे ज्‍यीद टापुइ लो पट्‍टीक्‍योर दोःब बीसेम् टापुचे लाबलुङ्‍त थोःपीन्‍ज्‍यी।

ओसेम् हुजुरीएनो ङ्‍हच्‍छ्‍यङ् दोङ्‍गइ ग्‍यप्‍री खीःज्‍यीम् थेन्‍बे ज्‍यीत दोङ्‍गत य्‍हक्‍को गारोले ज्‍येन्‍ले थेन्‍खम्‍ज्‍यी।

१७ दोङ्‌ग चल्‍तीबलमाचे हुजु ज्‍यीत दोङ्‍गत छेङ्‌ज्‍यीम् जेप्‍प दोङ्‍गन्‍हङ् युज्‍यीम् कोङ्‍नले खीःज्‍यी।

ओसेम् ङ्‍हच्‍छ्‍यङ् दोङ्‍गत ङ्‍हच्‍छ्‍यङ् छो:तमाचे खीःज्‍यी।

सीरटीस पङ्‍बे ग्‍लाकी बालुव ग्‍लारी दोङ्‍ग गाल बी लोङ्‌ज्‍यीम् दोङ्‍गइ पालमा न्‍हङ्‌री गीः प्‍लोक्‍लाज्‍यी।

ओसेम् दोङ्‍गत लाबचेनो इबोर्‌ज्‍यी।

१८ लाब लुङ्‍तेङ् छाल्‍चे दोङ्‍गत ग्‍यङ्‍स्‍यीनो टीज्‍यी।

होत्‍तज्‍यीम् थेङ्‌यीमाचे न्‍हम्‍स्‍य्‍होर्‌हङ् दोङ्‍गरी मुबे स्‍हेःमाएनो ख्‍लाब तीप्‍ज्‍यी।

१९ ओसेम् रेःनी र्‌हङ् थेङ्‌यीमाचे दोङ्‍ग चल्‍तीबरी तोःबे स्‍हेमाएनो र्‌हङ्‌की याचेनो तेत्‍ज्‍यीम् ख्‍लाज्‍यी।

२० य्‍हक्‍को दीन्‍सम्‍मनो न्‍ह दीनी म्रङ्‍ज्‍यी,

न्‍ह सार्‌मा म्रङ्‍ज्‍यी,

ओसेम् लाबलुङ् खस्‍यीनो टीबचेम् ङ्‍यीमाल सोबे आस्‍एनो म्‍हज्‍यीम् य्‍हर्‌ज्‍यी।

२१ थेङ्‌यीमाचे चब अचज्‍यीम् य्‍हक्‍को दीन् तबल मुबल।

ओसेम् पावलचे जम्‍मइ ङोन्‍री रप्‍ज्‍यीम् पङ्‍ज्‍यी,

“अज्‍यो-अलेमा,

क्रेट ग्‍यम्‍से दोङ्‍ग अचल्‍तीबल पङ्‌सम् ङ्‍य्‍हङ्‍माचे चोतेबे दुख अय्‍हङ्‍स्‍येल,

ओसेम् स्‍हेमाएनो अन्‍होङ्‍स्‍येल।

थेङ्‍माचे ङइ तम् ङ्‌येन्‍जेत्‍थोब मुबल।

२२ तर ङ पङ्‍ब,

सेम् कोङ्‍नलउ,

ङ्‍य्‍हङ्‍मा खलेएनो स्‍यीस्‍ये अरे,

दोङ्‍गकीनो नास् तस्‍ये मुब।

२३ तलेपङ्‍सम् तील ङ्‌येस्‍ये ङचे तेन्‍बे पर्‌मेस्‍वर्‌चे पीत्‍युजेत्‍पे स्‍वर्‌गदुत् गीः ङइ रेइरी रप्‍ज्‍यीम् पङ्‍ज्‍यी,

२४ ‘पावल,

थलोङो,

ए ग्‍यल्‍बो कैसर्‌की ङोन्‍री ङ्‌यीज्‍यीम् रप्‍नोथोब।

ओसेम् एतेङ् दोङ्‍गरी मुबे म्‍हीमात पर्‌मेस्‍वर्‌चे सोनलजेत्‍स्‍ये मुब।’

२५ होत्‍तज्‍यीम् अज्‍यो-अलेमा,

सेम् कोङ्‌नलउ,

तलेपङ्‍सम् पर्‌मेस्‍वर्‌चे सुङ्‍बे चु तम् तस्‍येनो मुब पङ्‍ज्‍यीम् ङत बीस्‍वास् मुब।

२६ ओसेम् ङ्‌य्‍हङ्‌माकी दोङ्‍गम् खन पङलेनो टापु गीःरी थोक्‍स्‍ये मुब।”

दोङ्‍ग छ्‍यक्‍छ्‍यीक् तबल

२७ ओसेम् ङ्‌यीमाइ दोङ्‍ग लाबलुङ्‍चे लज्‍यीम् एड्रीयास पङ्‍बे समुन्‍द्ररी तोर् य्‍होङ् मोर् य्‍होङ् तज्‍यीम् य्‍हर्‌टीबल दीन् चुप्‍ली तज्‍यीन्‍बल मुबल।

ओसेम् म्‍हुन् डेत् क्‍योर् दोङ्‍ग चल्‍तीबे म्‍हीमाचे खर्‌ब ग्‍ला गीःकी ज्‍यदङ् दोःय्‍हम्‍बल अङ्‍सर् थाज्‍यी।

२८ होत्‍तज्‍यीम् थेङ्‌यीमाचे समुन्‍द्ररी यी गदे नुप्‍पे टीम् बी दप् च्‍यामम् एक सय बीस् फीट् नुप्‍पल टीम् बी था यङ्‌ज्‍यी।

ओसेम् चेक्‍पजकी क्‍योर् दप्‍मम् नब्‍बे फीट् नुप्‍पल यङ्‌ज्‍यी।

२९ ओसेम् दोङ्‍ग युङ्‌बरी ठोक्‍ल बी लोङ्‍ज्‍यीम् दोङ्‍गइ ग्‍यप् पट्‍टीइ फइकी कोक्‍त ब्‍ली फप्‍पीत्‍ज्‍यीम् दोङ्‍ग र्‌होद्‍ज्‍यी।

ओसेम् स्‍य्‍हो अतगदे सम्‍म प्रार्‌थना स्‍य्‍हेङ्‌ज्‍यीम् टीज्‍यी।

३० दोङ्‍ग चल्‍तीबे म्‍हीमाचे ङ्‍हच्‍छ्‍यङ् दोङ्‍गइ ङोन् पट्‍टीइ फइकी कोक्‍त फप्‍पीत्‍पे ङ्‌युङ्‌री ज्‍यीत दोङ्‍गत फप्‍पीत्‍ज्‍यी।

ओसेम् थेङ्‍यीमा भाग्‍तीब म्‍हइज्‍यी।

३१ तर पावलचे कप्‍तान्‍तेङ् स्‍यीपाइमात पङ्‍ज्‍यी,

“चु दोङ्‍ग चल्‍तीबे म्‍हीमा य्‍हर्‌ज्‍यी पङ्‌सम् थेङ्‍मा खलएनो थर्‌स्‍ये अरे।”

३२ चु तम् थ्‍येःज्‍यीम् स्‍यीपाइमाचे ज्‍यीत दोङ्‍गइ छो:मा ग्‍योन्-ग्‍योन्‍नो थालाज्‍यीम् दोङ्‍गत यीचे बोर्‌नलज्‍यी।

३३ स्‍य्‍होःरी मीः छीरीरीले म्रङ्‌ब बीसेम् पावलचे म्‍हीमात पङ्‍ज्‍यी,

“तइ चबे स्‍हे पङ्‌लेनो सोलो,

तएनो अस्‍होल्‍नले लोङ्-लोङ्‍ज्‍यीम् स्‍य्‍हुबल तीङ्‍यीम् दीन् चुप्‍ली तज्‍यीन्‍ज्‍यी।

३४ होत्‍तज्‍यीम् थेङ्‍मात ङ पङ्‍ब ता पङ्‌लेनो सोल्‍जेतो।

तलेपङ्‍सम् बङ् यङ्‌ज्‍यीम् सोम्‍बो टीबे लागीरी चब सोल्‍थोःब।

ओसेम् थलोङ्‍जेतो,

खल्‍लएनो क्रइ बाकीएनो तइस्‍ये अरे।”

३५ हुजु लीप्‍चे पावलचे ग्‍येङ् कीन्‍ज्‍यीम् जम्‍मइ ङोन्‍री पर्‌मेस्‍वर्‌त व्‍होर्‌छ्‌ये पीन्‍ज्‍यीम् चब तीप्‍ज्‍यी।

३६ ओसेम् हुजुरी मुबलमा जम्‍मचेनो आर् खज्‍यीम् चब चज्‍यी।

३७ हुजु दोङ्‍गरी जम्‍म दुइ सय छयहत्तर म्‍हीमा मुबल।

३८ थेङ्‌यीमाचे म्रेन्‍ब सम्‍म चब बीसेम् दोङ्‍गत यङ्‍ज तनलबरी व्‍हत समुन्‍द्ररी ख्‍लापीत्‍ज्‍यी।

३९ स्‍य्‍होरी य्‍हल् तमएनो थेङ्‌यीमाचे खजु ग्‍ला बी स्‍येःब अखम्।

तर थेङ्‌यीमाचे खर्‌बे ग्‍लाकी बालुव मुबे य म्रङ्‌ज्‍यीम् दोङ्‍गत हुजु ग्‍लारी बोर्‌बे सेम् लज्‍यी।

४० ओसेम् थेङ्‌यीमाचे फइकी कोक्‍तमारी खीःबे छो:मा थालाज्‍यीम् फइकी कोक्‍तमात समुन्‍द्ररीनो पीत्‍थेन्‍ज्‍यी।

ओसेम् दोङ्‍गत चल्‍तीबे क्‍यबत खीःबे छो:माएनो प्‍लोक्‍लाज्‍यी।

ङोन्‍ग्‍यम्‍क्‍योर्‌की पालमात सेन्‍ब बीसेम् लाबचे दोङ्‌गत यक्‍योर् बोर्‌ज्‍यी।

४१ तर यीन्‍हङ् मुबे बालुवरी दोङ्‍गइ ङोन् पट्‍टीइ न बुप्‍ज्‍यीम् ब्रब अखम्।

ओसेम् ग्‍यप् पट्‍टीइ नरीम् यीइ छाल्‍चे प्रुङ्‌ज्‍यीम् दोङ्‍ग स्य्‍हीबोर्‌ज्‍यी।

४२ ओसेम् दोङ्‍गरी मुबे स्‍यीपाइमाचे कैदीमा ग्‍ये क्‍यल्‍ज्‍यीम् भाग्‍तील म्‍हेन्‍ज्‍यीम् थेङ्‌यीमात सेत्‍पे सेम् लज्‍यी।

४३ तर कप्‍तान्‍चे पावलत जोगइतीबे सेम् लज्‍यीम् थेङ्‌यीमात खल्‍तएनो सेत् अपुङ्।

ओसेम् ग्‍ये क्‍यल्‍ब स्‍येःबमात ग्‍ये क्‍यल्‍ज्‍यीम् पकरी ङ्‍यीउ बी पङ्‍ज्‍यीम् कुल्‍ज्‍यी।

४४ ओसेम् ग्‍ये क्‍यल्‍ब अस्‍येःबमातम् दोङ्‍गइ स्‍यीङ्मा चुङ्‌ज्‍यीम् यरी ङ्‍यीउ बी कुल्‍ज्‍यी।

चोले जम्‍मनो ज्‍यनले यरी दोःज्‍यी।

पावल माल्‍टा टापुरी दोःबल

२८

१ चोले ङ्‌यीमा यरी दोःब बीसेम् हुजु टापुइ मीन् माल्‍टा टीम् बी स्‍येःज्‍यी।

२ हुजु ग्‍लाकी म्‍हीमाचे ङ्‍यीमात य्‍हक्‍को दय लज्‍यीम् मे फुत्‍ज्‍यीम् दे:बुङ्‍ज्‍यी।

तलेपङ्‍सम् नम् युज्‍यीम् खङ्‍टीब मुबल ओसेम् लाबएनो खटीब मुबल।

३ ओसेम् पावलचे ज्‍यीद स्‍यीङ्‍मा र्‌हुब्‍ज्‍यीम् मेरी युमम् मेइ लेप्‍चे लज्‍यीम् पुख्री गीः डोङ्‍खज्‍यी।

ओसेम् पावलकी यारी छाज्‍यीम् येइज्‍यी।

४ हुजु ग्‍लाकी म्‍हीमाचे पावलकी यारी पुख्री येइज्‍यीम् टीबल म्रङ्‌ज्‍यीम् थेमान्‍हङ् चोले पङ्‍ज्‍यी,

“चु म्‍ही देमेन्‍नो म्‍ही सेत्‍पे म्‍ही य्‍हीन्‍स्‍यील।

थे समुन्‍द्रचे थर्‌ज्‍यीम् खलेएनो ख्‍लइ न्‍याय ग्‍यम्‍से थर् अखम्।”

५ तर पावलचे पुख्रीत मे न्‍हङ् खर्‌लाज्‍यी।

तर थेत तएनो अत।

६ हुजु म्रङ्‌बे म्‍हीमाचेम् की देरेम् थेल ल्‍हीः टङ्‍स्‍ये मुब की तीख्‍यप्‍रीनो गुर्‌ज्‍यीम् स्‍यीस्‍ये मुब पङ्‍ज्‍यीम् च्‍यास्‍यीनो टीज्‍यी।

तर तोव बेलो सम्‍म ब्रेन्‍ज्‍यीम् च्‍यामएनो पावलत तएनो अतबल म्रङ्‌ज्‍यी।

ओसेम् थेङ्‌यीमाचे सेम् पोज्‍यीम् पङ्‍ज्‍यी,

“चु म्‍हीम् ख्‍ल य्‍हीन्‍ब टीम्।”

७ ओसेम् हुजु टापुइ हाकीम् पब्‍लीयस पङ्‍बे म्‍हीइ बुम्रङ् हुजु ग्‍लाकी रेइरी मुबल।

थेचे ङ्‍यीमात ङ्‌होत्‍ज्‍यीम् स्‍वागत स्‍य्‍हेङ्‌ज्‍यी।

ओसेम् ङ्‌यीमा सोम्‍रेत् सम्‍म थेइ दीम्‍री डोम्‍बो तज्‍यीम् टीज्‍यी।

८ हुजु बेलोरी पब्‍लीयसकी अप छव खबतेङ् फो ज्‍यी:ज्‍यीम् न्‍हुटीब मुबल।

ओसेम् पावल पब्‍लीयसकी अपत च्‍याबरी ङ्‌यीज्‍यीम् प्रार्‌थना स्‍य्‍हेङ्‌ज्‍यीम् नबइ जोरी या थेन्‍ज्‍यी।

ओसेम् नबे म्‍ही फेन्‍ज्‍यी।

९ चोले फेन्‍बल था यङ्‍ब बीसेम् हुजु ग्‍लाकी नबे म्‍हीमा जम्‍मनो पावलज खज्‍यी।

ओसेम् जम्‍मतनो फेन्‍न लज्‍यी।

१० हुजु ग्‍लाकी म्‍हीमाचे ङ्‍यीमात य्‍हक्‍को स्‍हेस स्‍य्‍हेङ्‌ज्‍यी।

ओसेम् ङ्‌यीमा हुजु ग्‍ला पीत्‍ज्‍यीम् डोङ्‌बे बेलोरी थेङ्‌यीमाचे ङ्‍यीमात तोःबे स्‍हेमाएनो पीन्‍ज्‍यी।

पावल रोम्‍री दोखबल

११ ओसेम् ङ्‌यीमाचे ल सोम् लीप्‍चे जउले ख्‍ल पङ्‍बे दोङ्‍गरी क्रेत्‍ज्‍यीम् माल्‍टा टापु ग्‍यम्‍से ब्रज्‍यी।

हुजु दोङ्‍गम् अलेक्‍जेन्‍ड्रीया सहर्‌से खज्‍यीम् खङ्‍बे लरी माल्‍टा टापुरी टीबल टीम्।

१२ ओसेम् हुजु ग्‍लाचे ङ्‌यीमा सुराकुसाइ पङ्‍बे सहर्‌री दोःज्‍यीम् हुजुरी सोम्‍रेत् सम्‍म टीज्‍यी।

१३ हुजु ग्‍लाचे ब्रज्‍यीम् ङ्‌यीमा रेगीयन् पङ्‍बे सहर्‌री दोःज्‍यी।

न्‍हम्‍स्‍य्‍होर्‌हङ् लोचे लाब खज्‍यी।

ओसेम् ङ्‌यीमा पटीओली पङ्‍बे सहर्‌री दोःज्‍यी।

१४ हुजुरी ङ्‌यीमाचे प्रभुत बीस्‍वास् स्‍य्‍हेङ्‌बे डेत्-डेत् अज्‍यो-अलेमात खदु लज्‍यी।

थेङ्‌यीमाचे ङ्‌यीमात सत गीः सम्‍म थेङ्‌यीमातेङ् टीबीनो पङ्‍ज्‍यी।

चोले ङ्‌यीमा रोम् सहर्‌री दोःज्‍यी।

१५ ओसेम् रोम् सहर्‌री मुबे बीस्‍वासी अज्‍यो-अलेमाचे ङ्‌यीमा खटीब मुब पङ्‍बे तम् थ्‍येःज्‍यीम् थेङ्‍यीमा ङ्‌यीमातेङ् खदु लबरी अप्‍पीयस बजारतेङ् तीन-पाटी पङ्‍बे ग्‍लारी खज्‍यी।

थेङ्‌यीमात म्रङ्‌ब बीसेम् पावलचे आर् खज्‍यीम् पर्‌मेस्‍वर्‌त व्‍होर्‌छ्‌ये पीन्‍ज्‍यी।

पावलचे रोम् सहर्‌री ज्‍यबे सम्‍तर् स्‍येत्‍पल

१६ ओसेम् ङ्‌यीमा रोम्‍री दोःब बीसेम् पावलतम् स्‍यीपाइ गीःचे रुङ्‍ज्‍यीम् गीःकीनो टीबुङ्‍ज्‍यी।

१७ सोम्‍रेत् लीप्‍चे पावलचे रोम्‍री टीबे यहुदी अगुवामात ङ्‌होत्‍ज्‍यी।

थेङ्‍यीमा र्‌हुब् तब बीसेम् पावलचे पङ्‍ज्‍यी,

“अज्‍यो-अलेमा,

ङचे ङ्‍य्‍हङ्‍की म्‍हीमातेङ् ङ्‍य्‍हङ्‍की म्‍हेमेमाकी पेठीम्‍की बीरुद्‍दरी तएनो स्‍य्‍हेङ्‌बल अरेमएनो यहुदी अज्‍यो-अलेमाचे ङत यरुसलेमरी चुङ्‌ज्‍यीम् रोमी म्‍हीमाकी यारी सोप्‍तीपीन्‍ज्‍यी।

१८ रोमीमाचे ङत ङ्‌योत्‍प थी:ब लज्‍यीम् पीत्‍लाबे सेम् लबल मुबल।

तलेपङ्‍सम् ङल स्‍यीथोःबे सजायकी दोस् तएनो अय्‍हङ्‌बल मुबल।

१९ तर यहुदी अज्‍यो-अलेमाचे ङत पीत्‍लाबरी अङ्‌येन्‍बल तज्‍यीम् ङचे ग्‍यल्‍बो कैसरत फ्‍या लनोथोःज्‍यी।

होलेतलेनो ङचे र्‌हङ्‌की यहुदी अज्‍यो-अलेमाकी बीरुद्‍दरी दोस् पीन्‍थोबे तम् तएनो अरेबल।

२० होत्‍तज्‍यीम् चु तम् पङ्‍बे लागीरी ङचे थेङ्‍मात ङ्‍होत्‍पल य्‍हीन्‍ब।

तलेपङ्‍सम् इस्राएलीमाचे आस्a लबे मुक्‍ती न्‍हङ्‌बे ख्रीस्‍ट्‍की लागीरी ङत चु च्‍यल्‍दचे खीःबल य्‍हीन्‍ब।”

२१ ओसेम् थेङ्‌यीमाचे पावलत पङ्‍ज्‍यी,

“ङ्‌यीमाचे एइ बारेरी यहुदीया ग्‍यम्‍से तइ चीठीएनो यङ्‌बल अरे।

ओसेम् हुजुचे खबे अज्‍यो-अलेमाचेएनो एइ बीरुद्‍दरी अज्‍यबे तम् तएनो पङ्‌बलएनो अरे,

स्‍येत्‍पलएनो अरे।

२२ तर ङ्‍यीमात एइ तम् ए ग्‍यम्सेनो ङ्‍येन्‍बे सेम् मुब।

तलेपङ्‍सम् म्‍हीमाचे खन बीबीनो एइ छार् समुहइ बीरुद्‍दरी तम् पङ्‍बल ङ्‍यीमात था मुब।”

२३ हुजु लीप्‍चे थेङ्‌यीमाचे पावलकी तम् ङ्‍येन्‍बे लागीरी दीन् तेत् लज्‍यी।

ओसेम् हुजु दीन्‍री य्‍हक्‍को म्‍हीमा पावलत थेन्‍बे ग्‍लारी खज्‍यीम् र्‌हुब् तज्‍यी।

पावलचे थेङ्‌यीमात स्‍य्‍होः य्‍हङ्‍से ङ्‍यीस्‍ये सम्‍मनो पर्‌मेस्‍वर्‌की य्‍हुल्‍की बारेरी लोप्‍ज्‍यी।

ओसेम् धर्‌मइ छ्‍येःरी मोसातेङ् अगम्‍बक्‍तमाचे ब्रीबे तम्‍मा ग्‍यम्‍से येसुइ बारेरी ज्‍यनले लोप्‍ज्‍यीम् थेङ्‌यीमात गोनलब म्‍हइज्‍यी।

२४ ओसेम् गदे म्‍हीमाचेमी थेचे लोप्‍पल गोज्‍यीम् बीस्‍वास् स्‍य्‍हेङ्‌ज्‍यी।

तर गदेचेम् बीस्‍वास् अस्‍य्‍हेङ्।

२५ ओसेम् थेङ्‍यीमा र्‌हङ्‌न्‍हङ्‌री तम् अडीःज्‍यीम् य्‍हर्‌ब छ्‍येःबे बेलोरी पावलचे ज्‍युःरी चोले पङ्‍ज्‍यी,

“पबीत्र आत्‍माचे एङ्‌यीमाकी अप म्‍हेमेमात सुङ्‍बे फ्रोइ देमेन् य्‍हीन्‍ब,

तलेपङ्‍सम् यसैया अगम्‍बक्‍तचे चोले सुङ्‌बल मुब-

२६ ‘चु म्‍हीमातेङ् ङ्‌यीज्‍यीम् चोले पङो’

एङ्‍यीमाचे थ्‍येःबम् थ्‍येःब,

तर खेमेएनो गोअखम्,

च्‍याबम् च्‍याब,

तर खेमेएनो म्रङअखम्।

२७ तलेपङ्‍सम् चु म्‍हीमाकी सेम् कोङ्‍ब मुब,

थेङ्‌यीमाकी न्‍हबीङ् रुङ्‍चङ् तबल मुब,

ओसेम् थेङ्‌यीमाचे र्‌हङ्‌की मीः च्‍युम् लबल मुब।

अय्‍हीन् पङ्‌सम् थेङ्‌यीमाकी मीःचे म्रङ्‍स्‍येल,

न्‍हबीङ्‍चे थ्‍येःस्‍येल ओसेम् सेम्‍चे गोस्‍येल।

ओसेम् थेङ्‌यीमाइ सेम् ङ पट्‍टीचे दोःस्‍येल

ओसेम् ङ थेङ्‌यीमात फेन्‍न लस्‍येल।”

२८ ओसेम् पावलचे पङ्‍ज्‍यी,

“होत्‍तज्‍यीम् देरेम् ङ एङ्‌यीमात पङ्‍ब,

पर्‌मेस्‍वर्‌की चु मुक्‍तीइ ज्‍यबे सम्‍तर् यहुदी अय्‍हीन्‍बे म्‍हीमात पीत्‍पल मुब,

ओसेम् थेङ्‌यीमाचे ङ्‍येन्‍स्‍ये मुब।”

२९ [पावलचे चु तम् पङ्‍ब बीसेम् यहुदीमा र्‌हङ्‌न्‍हङ्‌नो अडीःज्‍यीम् फेःज्‍यीम् य्‍हर्‌ज्‍यी।]

३० पावल ङ्‍य्‍हीत्‍तीङ् सम्‍म र्‌हङ्‌की टङनो कोल्‍ज्‍यीम् रोम्‍री टीज्‍यी।

ओसेम् र्‌हङ्‍त खदु लबरी खबलमा जम्‍मतनो स्‍वागत स्‍य्‍हेङ्‌ज्‍यी।

३१ पावलचे आर् लज्‍यीम् पर्‌मेस्‍वर्‌की य्‍हुल्‍की बारेरी प्रचार स्‍य्‍हेङ्‌ज्‍यीम् येसु ख्रीस्‍ट्‍की बारेरी लोप्‍प मुबल।

ओसेम् खल्‍चेएनो अर्‌होद्‍प मुबल।

a 

२८:२० इस्राएलीमाचे आस्इस्राएलीमाकी आस् पङ्‍बलम् मुक्‍ती न्‍हङ्‌बे ख्रीस्‍ट् य्‍हीन्‍ब।

थेसलोनीकीमात

पावलचे ब्रीबे ङोन्‍ग्‍यम्‍की चीठी

छ्‍येःकी परीचय

थेसलोनीकी पङ्‍बे ग्‍ला रोमी य्‍हुल्‍की माकेडोनीया प्रदेस्‍की राजधानी मुबल।

पावलचे फीलीप्‍पी सहर् पीत्‍थेन्‍ब बीसेम् चु सहर्‌री मन्‍डली तीप्‍पल मुबल।

तर हुजुरी यहुदीमाचे ग्‍योनेनो पावलकी बीरोद् स्‍य्‍हेङ्‌ज्‍यी।

यहुदी धर्‌मत सेम्‍री ङ्‌यीबे यहुदी अय्‍हीन्‍बे म्‍हीमाचे पावलचे स्‍येत्‍पे ख्रीस्‍टीयन् सम्‍तर्‌त ग्रहन् स्‍य्‍हेङ्‍बल म्रङ्‌ज्‍यीम् यहुदीमा स्‍हेर्‌ब मुबल।

होत्‍तज्‍यीम् पावल थेसलोनीकी पीत्‍थेन्‍ज्‍यीम् बेरीया सहर्‌री य्‍हर्‌थोज्‍यी।

ओसेम् लीक्‍यम् थे कोरीन्‍थरी दोखमम् थेतेङ् बक्‍च्‍य लक् स्‍य्‍हेङ्‌बे तीमोथी ग्‍यम्‍से थेसलोनीकेकी मन्‍डलीइ बारेरी सम्‍तर् यङ्‌ज्‍यी।

चु ङोन्‍ग्‍यम्‍की चीठी पावलचे थेसलोनीकीइ ख्रीस्‍टीयन्‍मात आर्‌तेङ् भर् पीन्‍बरी ब्रीबल मुबल।

ओसेम् चु चीठीरी पावलचे थेङ्‍यीमाकी बीस्‍वास्‍तेङ् म्‍होइबइ बारेरी थ्‍येःज्‍यीम् व्‍होर्‌छ्‍ये पीन्‍ब।

ओसेम् थेचे थेङ्‍यीमातेङ् मुबे बेलोरी खतेबे जीवन बीतइतीज्‍यी पङ्‍बे तम् व्‍हल् लपीन्‍ब।

हुजु लीप्‍चे थेचे मन्‍डलीरी ख्रीस्‍ट् ब्‍योन्‍युबे बारेरी रे:बे तम्‍माकी जबाफ् पीन्‍ब,

ता ख्रीस्‍ट् ब्‍योन्‍युब बीम ङोन्‍नो स्‍यीज्‍यीन्‍बे बीस्‍वासीचे थेङ् ब्‍योन्‍युबतेङ् यङ्‌बे खेमेएनो अबेबे जीवन यङ्‍ब खम्‍ब?

ख्रीस्‍ट् खेम दोःज्‍यीम् ब्‍योन्‍युजेत्‍प?

चु तम्‍माकी बारेरी पावलचे थेङ्‍यीमात ख्रीस्‍ट् ब्‍योन्‍युबे बेलो ब्रेन्‍बे बेलोरी कुटीले थेङ्‌की लक् स्‍य्‍हेङ्‍स्‍यीनो टीउ पङ्‍ज्‍यीम् कुल्‍ब।

चु छ्‍येःन्‍हङ् मुबे तम्‍मा

परीचय १:१

व्‍होर्‌छ्‍येतेङ् तोप्‍प १:२-३:१३

ख्रीस्‍टीयन् ब्‍यबहार्‌माकी लागीरी आर् पीन्‍बे अर्‌ती ४:१-१२

ख्रीस्‍ट् ब्‍योन्‍युस्‍येकी बारेरी अर्‌ती ४:१३-५:११

ज्‍युःकी आर् पीन्‍बे अर्‌ती ५:१२-२२

बुत्‍पल ५:२३-२८

थेसलोनीकीमात

पावलचे ब्रीबे ङोन्‍ग्‍यम्‍की चीठी

१

१ ङ पावल ओसेम् सीलासतेङ् तीमोथी ग्‍यम्‍से पर्‌मेस्‍वर् अपतेङ् प्रभु येसु ख्रीस्‍ट्‍त बीस्‍वास् स्‍य्‍हेङ्‌बे थेस्‍लोनीकीइ मन्‍डलीकी म्‍हीमात अनुग्रहतेङ् सान्‍ती।

थेस्‍लोनीकीमाकी जीवन्‍तेङ् बीस्‍वास्

२ ङ्‌यीमाचे एङ्‍यीमा जम्‍मइ लागीरी पर्‌मेस्‍वर्‌त खेम पङ्‌लेनो व्‍होर्‌छ्‍ये पीन्‍ब,

ओसेम् ङ्‌यीमाचे प्रार्‌थना स्‍य्‍हेङ्‌बे बेलोरी खेमा पङ्‌लेनो एङ्‌यीमात व्‍हल् लब।

३ ङ्‌य्‍हङ्‌माकी पर्‌मेस्‍वर् अपइ ङोन्‍ग्‍यम् एङ्‍यीमाचे ङ्‍य्‍हङ्‍की प्रभु येसु ख्रीस्‍ट्‍री बीस्‍वास् लज्‍यीम् स्‍य्‍हेङ्‌बे लक्‍तेङ् म्‍होइज्‍यीम् स्‍य्‍हेङ्‌बे लक् ओसेम् एङ्‍यीमाचे थेङ्‍री धैर्‌य लज्‍यीम् थेन्‍बे आस्‍त ङ्‌यीमाचे व्‍हल् लब।

४ र्‌होमा,

ङ्‌यीमाचे स्‍येबल मुब,

एङ्‌यीमात पर्‌मेस्‍वर्‌चे म्‍होइजेत्‍ज्‍यीम् थेङ्‌की म्‍हीमा तबरी दम्‍जेत्‍पल य्‍हीन्‍ब।

५ तलेपङ्‍सम् ङ्‌यीमाचे एङ्‌यीमात स्‍येत्‍पे सम्‍तर् छीःकीनो अय्‍हीन्,

तर सक्‍तीतेङ् पबीत्र आत्‍मा ग्‍यम्‍से स्‍येत्‍पे देमेन्‍की सम्‍तर् य्‍हीन्‍ब।

एङ्‌यीमातेङ् बक्‍च्‍य मुबे बेलोरी ङ्‌यीमाचे एङ्‌यीमात खले र्‌हो लज्‍यी बी एङ्‍यीमाचे स्‍येब।

६ एङ्‌यीमाचेएनो ङ्‌यीमातेङ् प्रभुचे र्‌हङ्‌लेनो म्‍हीमा ग्‍यम्‍से य्‍हक्‍को दुख यङ्‍मेएनो पबीत्र आत्‍माचे न्‍हङ्‌बे सम्‍तर्‌त तङ् तङ्‌ज्‍यीम् ग्रहन् स्‍य्‍हेङ्‌ज्‍यी।

७ होत्‍तज्‍यीम् एङ्‍यीमा माकेडोनीयातेङ् अखैयारी मुबे जम्‍मनो बीस्‍वासीमाकी लागीरी नमुना तज्‍यी।

८ तलेपङ्‍सम् एङ्‍यीमाचे प्रभुइ फ्रोइ माकेडोनीयातेङ् अखैयारीकीनो अय्‍हीन्,

तर पर्‌मेस्‍वर्‌री एङ्‍यीमाचे स्‍य्‍हेङ्‌बे बीस्‍वास् खन गोदोब्‍नो ग्‍लामारी ठम्‍बल मुब।

हुजुइ बारेरी ङ्‍यीमात ल्‍हो-ल्‍हो तएनो पङ्‍अथो।

९ तलेपङ्‍सम् ङ्‍यीमात एङ्‍यीमाचे खले स्‍वागत स्‍य्‍हेङ्‌ज्‍यी,

ओसेम् ख्‍लमात तेन्‍ब पीत्‍ज्‍यीम् सोम्‍बोतेङ् देमेन्‍की पर्‌मेस्‍वर्‌की सेवा स्‍य्‍हेङ्‌बरी खज्‍यी पङ्‍बे तम् हुजु जम्‍मनो म्‍हीमाचे पङ्‍ब।

१० ओसेम् थेङ्‌यीमाचे चोलेएनो पङ्‍ब,

एङ्‍यीमा पर्‌मेस्‍वर्‌चे स्‍यीब ग्‍यम्‍से सोनलजेत्‍पे थेङ्‌की ज येसु स्‍वर्‌ग ग्‍यम्‍से दोःज्‍यीम् ब्‍योन्‍युब पङ्‍ज्‍यीम् ब्रेन्‍टीब।

ओसेम् खस्‍येकी सजाय ग्‍यम्‍से ङ्‍य्‍हङ्‍त येसुचेनो थर्‌न लजेत्‍प।

थेस्‍लोनीकीरी पावलकी लक्

२

१ ङइ र्‌होमा,

ङ्‌यीमाचे एङ्‌यीमातेङ् खतु लज्‍यीम् टीबे बेलो खेर अय्‍हर् बी एङ्‍यीमा र्‌हङ्‍चेनो स्‍येबल मुब।

२ हुजुरी खब बीम ङोन्‍ग्‍यम्‍नो ङ्‍यीमात फीलीप्‍पीकी म्‍हीमाचे दुख पीन्‍ज्‍यीम् पेत्‍न लज्‍यी पङ्‍बे तम् एङ्‌यीमाचेएनो स्‍येःबल मुब।

होले बीरोद् स्‍य्‍हेङ्‌लेनो पर्‌मेस्‍वर्‌चे ङ्‍यीमात आर् न्‍हङ्‌जेत्‍पल तज्‍यीम् ङ्‌यीमाचे एङ्‌यीमात ज्‍यबे सम्‍तर् स्‍येत्‍ज्‍यी।

३ ङ्‌यीमाचे लोप्‍पे तम् न्‍ह भ्‍युले य्‍हीन्‍ब,

न्‍ह असुद्‍द तखइ बी य्‍हीन्‍ब,

न्‍ह लुपरी य्‍हीन्‍ब।

४ तर ङ्‌यीमा पर्‌मेस्‍वर्‌की थुः अनुसार तम् लब,

तलेपङ्‍सम् पर्‌मेस्‍वर्‌चे ङ्‍यीमात बीस्‍वास् स्‍य्‍हेङ्‍जेत्‍ज्‍यीम् ज्‍यबे सम्‍तर् स्‍येत्‍पे जीम्‍मा न्‍हङ्‍जेत्‍ज्‍यी।

ङ्‌यीमा म्‍हीमात तङ्न लबरी अय्‍हीन्,

तर सेम्‍की तम् जाच स्‍य्‍हेङ्‍जेत्‍पे पर्‌मेस्‍वर्‌त तङ्‍न लबरी तम् लब।

५ एङ्‍यीमाचे स्‍येबलनो मुब,

ङ्‌यीमाचे एङ्‌यीमात भ्‍युले व्‍हम्‍ज्‍यीम् तम् अल,

ओसेम् तए यङ्‌बे लोभ लज्‍यीमएनो तम् अल।

चु तम्‍की साक्षी पर्‌मेस्‍वर् मुब।

६ ङ्‌यीमाचे खेमेएनो खल ग्‍यम्‍सेएनो स्‍य्‍हेस म्‍हइबल अरे,

न्‍ह एङ्‍यीमा ग्‍यम्‍से म्‍हइज्‍यी न्‍ह ल्‍हो-ल्‍होमा ग्‍यम्‍से म्‍हइज्‍यी।

य्‍हीन्‍बरीम् ख्रीस्‍ट्‍की प्रेरीत तबल तज्‍यीम् ङ्‌यीमाचे एङ्‌यीमाइ जोरी अधीकार् लब खम्‍स्‍येल।

७ तर र्‌हङ्‌की कोलमात स्‍य्‍हप्‍तो स्‍य्‍हेङ्‌बे अम र्‌हङ्‌ले एङ्‌यीमाकी गुङ्‍री ङ्‌यीमा नम्र तज्‍यी।

८ ङ्‌यीमाचे एङ्‌यीमात य्‍हक्‍को म्‍होइबल तज्‍यीम् एङ्‌यीमात पर्‌मेस्‍वर्‌की ज्‍यबे सम्‍तर्‌कीनो स्‍येत्‍परी अय्‍हीन्,

तर ङ्‌यीमा र्‌हङ्‌की जीवन पीन्‍बरीएनो तयार मुबल।

९ ङइ र्‌होमा,

ङ्‌यीमाचे य्‍हक्‍को दुखले लक् स्‍य्‍हेङ्‍बल एङ्‌यीमात व्‍हल् मुब,

ङ्‍यीमात तोःबे स्‍य्‍हेमा एङ्‌यीमात र्‌हीत्‍अतोखइ पङ्‍ज्‍यीम् ङ्‌यीमाचे दीन् म्‍हुन् लक् स्‍य्‍हेङ्‌ज्‍यीम् पर्‌मेस्‍वर्‌की ज्‍यबे सम्‍तर् एङ्‌यीमात स्‍येत्‍ज्‍यी।

१० ङ्‌यीमा बीस्‍वासीमाकी ङोन्‍ग्‍यम् खले पबीत्रतेङ् धर्‌मी ओसेम् तारीएनो दोस् अरेनले ब्रब मुबल।

चु तम् एङ्‌यीमातेङ् पर्‌मेस्‍वर्‌चेएनो खेम्‍जेत्‍प।

११ एङ्‌यीमाचेएनो स्‍येबल मुब,

अपचे र्‌हङ्‌की कोलमात स्‍य्‍हेङ्‌ब र्‌हङ्‍बे ब्‍यबहार् ङ्‌यीमाचे एङ्‍यीमा जम्‍मत स्‍य्‍हेङ्‌ज्‍यी।

१२ ङ्‌यीमाचे एङ्‌यीमात अर्‌ती पीन्‍ब,

आर् पीन्‍ब ओसेम् लोप्‍प,

ओसेम् एङ्‍यीमाचे पर्‌मेस्‍वर्‌त तङ्‍न लबे जीवन् सोथोब,

तलेपङ्‍सम् थेङ्‌चे एङ्‌यीमात थेङ्‌की य्‍हुल्‍तेङ् महीमारी ङ्‌होत्‍जेत्प।

१३ ङ्‌यीमाचे एङ्‌यीमात पर्‌मेस्‍वर्‌की सम्‍तर् स्‍येत्‍पे बेलोरी एङ्‍यीमाचे हुजुत म्‍हीचे लोप्‍पे तम् अय्‍हीन् पर्‌मेस्‍वर्‌चे लोप्‍पे तम् य्‍हीन्‍ब बी स्‍वीकार् लज्‍यी।

होत्‍तज्‍यीम् ङ्‌यीमा पर्‌मेस्‍वर्‌त खेम पङ्‌लेनो व्‍होर्‌छ्‍ये पीन्‍स्‍यीनो टीब।

हुजु पर्‌मेस्‍वर्‌की देमेन्‍की फ्रोइ मुबल।

हुजु फ्रोइचे एङ्‌यी बीस्‍वासीमान्‍हङ् लक् स्‍य्‍हेङ्‍टीब।

१४ ङइ र्‌होमा,

एङ्‌यीमाएनो येसु ख्रीस्‍ट्त बीस्‍वास् स्‍य्‍हेङ्‌बे यहुदीयाकी पर्‌मेस्‍वर्‌की मन्‍डलीमा र्‌हङ्‍ब तबल मुब।

तलेपङसम् यहुदीयाकी मन्‍डलीमाचे थेङ्‍यीमाकी र्‌हङ्‌की यहुदी म्‍हीमा ग्‍यम्सेनो दुख नाब र्‌हङ्‌ले एङ्‌यीमाचेएनो र्‌हङ्‍की म्‍हीमा ग्‍यम्‍से दुख नाबल मुबल।

१५ हुजु यहुदीमाचे प्रभु येसुतेङ् अगम्‍बक्‍तमात सेत्‍ज्‍यी ओसेम् ङ्‍यीमातएनो ल्‍हब्‍ज्‍यी।

थेङ्‌यीमाचे पर्‌मेस्‍वर्‌त सेम्‍री अङ्‍यीबे लक् स्‍य्‍हेङ्‌ज्‍यी ओसेम् जम्‍म म्‍हीमाइ बीरोद् स्‍य्‍हेङ्‌ब।

१६ थेङ्‌यीमाचे ङ्‍यीमात यहुदी अय्‍हीन्‍बे म्‍हीमात मुक्‍ती यङ्‌बे ज्‍यबे सम्‍तर् स्‍येत्‍पे लक् स्‍य्‍हेङ् अपुङ्ब म्‍हइज्‍यी।

चोले थेङ्‌यीमाचे झेन् य्‍हक्‍को पाप स्‍य्‍हेङ्‍बोर्‌ज्‍यी।

तर ज्‍युःरी पर्‌मेस्‍वर्‌की बोमो थेङ्‍यीमाइ जोरी खबल मुब।

पावलचे थेस्‍लोनीकीमात खतु लबरी य्‍हक्‍को सेम् लबल

१७ ङइ र्‌होमा,

एङ्‌यीमा ग्‍यम्‍से फेःज्‍यीम् य्‍हम्‍बकी ल्‍हीरी म्रङ्‍अम्‍यङ्‍लएनो ङ्‍यीमात सेम् य्‍हङ्‌सेनो एङ्‌यीमाइ म्‍होइब खज्‍यीम् एङ्‌यीमातेङ् देबेएनो खतु लबे सेम् य्‍हक्‍कोनो मुबल।

१८ ओसेम् ङ्‌यीमा एङ्‍यीमाज दोज्‍यीम् खब म्‍हइज्‍यी।

ङ पावल य्‍हक्‍को ख्‍यप् खब म्‍हइज्‍यी,

तर सैतान्‍चे ङ्‍यीमात र्‌होत्‍ज्‍यी।

१९ ङ्‌य्‍हङ्‌माकी प्रभु येसु दोःज्‍यीम् ब्‍योन्‍युजेत्‍पे बेलोरी थेङ्‌की ङ्‍होन्‍सङ् ङ्‍यीमाकी आस्तेङ् तङ्‍ब ओसेम् स्‍य्‍हेस यङ्‌बे मुकुट् एङ्‍यीमानो य्‍हीन्‍ब।

२० देमेन्‍नो एङ्‍यीमानो ङ्‍यीमाकी तङ्‍बतेङ् स्‍य्‍हेस य्‍हीन्‍ब।

तीमोथीत थेसलोनीकीरी पीत्‍पल

३

१ ओसेम् ङ्‌यीमा एङ्‌यीमातेङ् फेःज्‍यीम् टीअखम्‍बल तज्‍यीम् एथेन्‍स् सहररी ङतेङ् सीलसकीनो टीब ज्‍यब तब म्‍हेन्‍ज्‍यी।

२ ङ्‌यीमातेङ् बक्‍च्‍य पर्‌मेस्‍वर्‌री ख्रीस्‍ट्की ज्‍यबे सम्‍तर् स्‍येत्‍पे लक् स्‍य्‍हेङ्‌बे ङ्‍य्‍हङ्‍की अले तीमोथीचे एङ्‌यीमात आर् पीन्‍ज्‍यीम् एङ्‌यीमाकी बीस्‍वासत कोङ्‍न लबरी ङ्‍यीङ्‍य्‍हीचे तीमोथीत एङ्‍यीमाज पीत्‍खज्‍यी।

३ म्‍हीमाचे दुख पीन्‍बे बेलोरी एङ्‍यीमा न्‍हङ्‌री खलएनो ख्रीस्‍ट् ग्‍यम्‍से दोःज्‍यीम् थारीङ् अय्‍हर्‌खइ पङ्‍बे सेम् ङ्‍यीङ्‍य्‍हील मुबल।

एङ्‌यीमाचेनो स्‍येबल मुब,

पर्‌मेस्‍वर्‌चे ङ्‌य्‍हङ्‌मात चुइ लागीरीनो दम्‍जेत्‍पल य्‍हीन्‍ब।

४ तलेपङसम् ङ्‌यीमा एङ्‌यीमातेङ् बक्‍च्‍य मुबे बेलोरीनो दुखमा खस्‍ये मुब बी ङ्‌यीमाचे ङोन्‍ग्‍यम्‍नो पङ्‍बल मुबल।

देमेन्‍नो ङ्‌यीमाचे पङ्‍ब र्‌हङ् तज्‍यी,

ओसेम् हुजु एङ्‌यीमाचेनो स्‍येबल मुब।

५ होत्‍तज्‍यीम् ङचे देरे य्‍हक्‍को नापअखम्‍मम् सैतान्‍चे एङ्‌यीमात परीक्षरी दोनलज्‍यीवा ओसेम् ङ्‌यीमाचे स्‍य्‍हेङ्‌बे दुख खेर य्‍हर्‌नलज्‍यीवा बी लोङ्‍ज्‍यीम् एङ्‌यीमाकी बीस्‍वास् च्‍याबरी ङचे तीमोथीत पीत्‍खबल मुबल।

६ तर तीमोथी एङ्‌यीमातेङ् खतु लज्‍यीम् देरेकीनो दोज्‍यीम् खबल मुब।

थेचे एङ्‌यीमाकी म्‍होइबतेङ् बीस्‍वासकी बारेरी ज्‍यबे सम्‍तर् बबल मुब।

ङ्‌यीमाचे र्‌हङ्‌लेनो एङ्‌यीमाचेएनो ङ्‍यीमात य्‍हक्‍को खतु लबे सेम् थोज्‍यीम् व्‍हल् लज्‍यीम् टीबल टीम्।

७ होत्‍तज्‍यीम् ङइ र्‌होमा,

एङ्‌यीमाकी बीस्‍वासकी तम् थ्‍येःज्‍यीम् ङ्‍यीमात र्‌होचे अखोज्‍यीम् य्‍हक्‍को दुख यङ्‌बे बेलोरीएनो आर् यङ्‌बल मुब।

८ तलेपङसम् एङ्‍यीमा प्रभुरी कोङ्‍नले बीस्‍वास् स्‍य्‍हेङ्‌ज्‍यीम् टीबे सम्‍तर् थ्‍येःज्‍यीम् ङ्‍यीमात दोज्‍यीम् बुः खबर्‌हङ्‍ तज्‍यी।

९ एङ्‍यीमाचे लज्‍यीम् ङ्‌यीमा ङ्‍य्‍हङ्‍की पर्‌मेस्‍वर्‌की ङ्‍होन्‍सङ् तङ्‍ब।

चुइ लागीरी पर्‌मेस्‍वर्‌त गदे व्‍होर्‌छ्‍ये पीन्‍लेएनो अयो।

१० ङ्‌यीमा एङ्‌यीमातेङ् देबेएनो खतु लज्‍यीम् एङ्‌यीमाकी बीस्‍वासत झेन् य्‍हक्‍को कोङ्‍न लब खम्‍खइ पङ्‍ज्‍यीम् दीन् म्‍हुन् पर्‌मेस्‍वर्‌तेङ् प्रार्‌थना स्‍य्‍हेङ्‍टीब।

११ ङ्‍य्‍हङ्‍की पर्‌मेस्‍वर् अपतेङ् प्रभु येसुचेनो ङ्‍यीमात एङ्‍यीमाज खबे ग्‍यम् टोप् लजेत्‍खइ।

१२ ङ्‌यीमाचे एङ्‌यीमात म्‍होइब र्‌हङ्‌लेनो एङ्‌यीमाचेएनो गीचे गीःत ओसेम् म्‍हीमा जम्‍मतनो झेन् झेन्‍नो म्‍होइबरी प्रभुचे र्‌हो लजेत्‍खइ।

१३ ओसेम् प्रभु येसुचे एङ्‌यीमात होले एङ्‍यीमान्‍हङ् म्‍होइन लजेत्‍ज्‍यीम् ङ्‍य्‍हङ्‍की प्रभु येसु र्‌हङ्‌की पबीत्र म्‍हीमातेङ् ब्‍योन्‍युबे बेलोरी ङ्‍य्‍हङ्‍की पर्‌मेस्‍वर् अपइ ङोन्‍ग्‍यम् तइ दोस्‍एनो अतबरी ओसेम् पबीत्र तनलबरी एङ्‌यीमाकी सेम्‍त कोङ्‍न लजेत्‍खइ।

पर्‌मेस्‍वर्‌त तङ्‍नलबे जीवन्

४

१ ज्‍युरी ङइ र्‌होमा,

एङ्‌यीमाचे ङ्‌यीमा ग्‍यम्‍से पर्‌मेस्‍वर् तङ्‍नले ब्रब लोप्‍पल मुब।

ओसेम् एङ्‍यीमाचे हुजु र्‌हङ्‌लेनो ब्रटीबल मुब।

देरेम् झेन्‍नो पर्‌मेस्‍वर्‌त य्‍हक्‍को तङ्‍नले ब्रस्‍यीनो टीउ बी प्रभु येसु ख्रीस्‍ट्‍की छेन्‍री एङ्‌यीमात फ्‍या लब।

२ तलेपङ्‍सम् ङ्‌यीमाचे प्रभु येसुइ अधीकार् ग्‍यम्‍से एङ्‌यीमात अर्‌तीमा पीन्‍बल मुब बी एङ्‌यीमाचे स्‍येबल मुब।

३ एङ्‍यीमा पबीत्र तउ पङ्‍बे थुः पर्‌मेस्‍वर्‌ल मुब,

होत्‍तज्‍यीम् एङ्‌यीमा ब्‍यभीचार् ग्‍यम्‍से थारीङ् टीउ।

४-५ एङ्‍यीमा जम्‍मचेनो पर्‌मेस्‍वर्‌त अस्येबे म्‍हीमाचे र्‌हङ्‌ले प्रो नापीन्‍बे सेम् थो:ज्‍यीम् अय्‍हीन्,

तर पबीत्रतेङ् स्‍य्‍हेस स्‍य्‍हेङ्‌ज्‍यीम् र्‌हङ्‌की म्रीङ्‍तेङ् टीथोब।

६ चु तम्‍री एङ्‍यीमा खल्‍चेएनो ल्‍हो-ल्‍हो बीस्‍वासीत अज्‍यब थस्‍य्‍हेङो।

चोतेबे तम्‍मारी प्रभुचेनो सजाय न्‍हङ्‍जेत्‍प।

ङ्‌यीमाचे एङ्‌यीमात चु तम्‍की बारेरी ङोन्‍नो ङ्‍हच्‍छ्‍यङ् चेतावनी पीन्‍ज्‍यीन्‍बल मुब।

७ तलेपङ्‍सम् पर्‌मेस्‍वर्‌चे ङ्‌य्‍हङ्‌मात अपबीत्र तबे लागीरी अय्‍हीन्,

तर पबीत्र जीवन सोबरी दम्‍जेत्‍पल य्‍हीन्‍ब।

८ होत्‍तज्‍यीम् चु तम् अङ्‍येन्‍बलचे म्‍हीमात अय्‍हीन्,

तर एङ्‌यीमात पबीत्र आत्‍मा न्‍हङ्‍जेत्‍पे पर्‌मेस्‍वर्‌तनो अङ्‌येन्‍बल य्‍हीन्‍ब।

९ एङ्‍यीमा गीःचे गीःत म्‍होइबे बारेरीम् खल्‍चेएनो तए ब्रीअतो,

तलेपङ्‍सम् पर्‌मेस्‍वर्‌चेनो एङ्‌यीमात गीःचे गीःत म्‍होइब लोप्‍जेत्‍पल मुब।

१० एङ्‍यीमाचे माकेडोनीयाकी बीस्‍वासीमा जम्‍मतनो होलेनो म्‍होइबल मुब।

देरे झेन् य्‍हक्‍को म्‍होइबोर्‌को पङ्‍ज्‍यीम् ङ्‌यीमा एङ्‌यीमात आर् पीन्‍ब।

११ ङ्‌यीमाचे एङ्‌यीमात ङोन्‍ग्‍यम्‍नो लोप्‍प र्‌हङ्‌ले थुन्‍ज्‍यीम्‌ टीउ,

र्‌हङ्‌की लक्‍री सेम् पीनो,

ओसेम् र्‌हङ् सोबे लागीरी र्‌हङ्‌की या ग्‍यम्सेनो लक् स्‍य्‍हेङो।

१२ होले स्‍य्‍हेङ्‍सम् बीस्‍वास् अस्‍य्‍हेङ्‌बे म्‍हीमाचे एङ्‌यीमात स्‍य्‍हेस स्‍य्‍हेङ्‍स्‍ये मुब,

ओसेम् एङ्‌यीमात तोःबतेङ् तएनो र्‌होत र्‌हीत्‍थोस्‍ये अरे।

प्रभु दोःज्‍यीम् ब्‍योन्‍युब

१३ ङइ र्‌होमा,

स्‍यीज्‍यीन्‍बे बीस्‍वासीमाकी लागीरी तइ आस्‍एनो अरेबे म्‍हीमा र्‌हङ्‌ले दुख थलउ बी ङ्‌यीमा एङ्‌यीमात पङ्‍ब।

१४ तलेपङ्‍सम् ङ्‍य्‍हङ्‍माचे येसु स्‍यीजेत्‍ज्‍यीम् सोजेत्‍ज्‍यी बी बीस्‍वास् स्‍य्‍हेङ्‌ब।

होलेनो येसुत बीस्‍वास् लज्‍यीम् स्‍यीबलमात पर्‌मेस्‍वर्‌चेनो येसुतेङ् तबरी नोम्‍जेत्‍स्‍ये मुब।

१५ प्रभुइ फ्रोइ अनुसार्‌नो ङ्‌यीमा एङ्‌यीमात पङ्‍ब,

प्रभु दोःज्‍यीम् ब्‍योन्‍युबे बेलोसम्‍म सोटीबे ङ्‍य्‍हङ्‍मा ता लज्‍यीमएनो स्‍यीज्‍यीन्‍बलमा बीम ङोन्‍चे ङ्‍यीब खम्‍स्‍ये अरे।

१६ तलेपङ्‍सम् प्रभु दोःज्‍यीम् ब्‍योन्‍युबे बेलोरी क्रीङ्‌ज्‍यीम् कुल्‍बे केत्,

ङ्‍हच्‍छ्‍यङ् स्‍वर्‌गदुत्‍की केत् ओसेम् पर्‌मेस्‍वर्‌की तुरही र्‌हब्‍बे केत्‍तेङ् बक्‍च्‍य स्‍वर्‌ग ग्‍यम्‍से दुङ्‌री ब्‍योन्‍युस्‍ये मुब,

ओसेम् हुजु बेलोरीनो ख्रीस्‍ट्‍री बीस्‍वास् लज्‍यीम् स्‍यीबलमा गोदोब्‍न्‍हङ् ङोन्‍ग्‍यम् रेस्‍ये मुब।

१७ हुजु लीप्‍चे ङ्‌य्‍हङ् जम्‍बुलीङ्‌री सोटीबलतेङ् ख्‍लेथेन्‍बमा प्रभुत खतु लबरी थेङ्‍यीमातेङ् बक्‍च्‍य नम्‍तीङ् मुक्‍परी कोत्‍बोर्‌स्‍ये मुब ओसेम् खेम पङ्‌लेनो प्रभुतेङ् बक्‍च्‍य तस्‍ये मुब।

१८ होत्‍तज्‍यीम् चु तम्‍मा ग्‍यम्‍चे एङ्‍यीमा गीःचे गीःत आर् पीनो।

प्रभुइ ग्‍यम् च्‍याज्‍यीम् टीउ

५

१ ङइ र्‌होमा,

चु तम्‍मा खेमा ओसेम् खजु बेलोरी तब बी एङ्‌यीमात ब्रीटीअथो।

२ तलेपङ्‍सम् प्रभु ब्‍योन्‍युबे दीन् सेम्‍चे अम्‍हेन्‍बे बेलोरी म्‍हुन य्‍हो खब र्‌हङ्‌ले खस्‍ये मुब बी एङ्‌यीमाचे ज्‍यनले स्‍येब।

३ म्‍हीमाचे,

“सान्‍ती मुब ङ्‌य्‍हङ्‌मात तइ दुखएनो अरे” पङ्‍टीबल तस्‍ये मुब,

होदे बेलोरीनो अमकोलत कोल न्‍हबे ल्‍हङ्‍दु खब र्‌हङ्‌ले थेङ्‍यीमाइ जोरी दुख खस्‍ये मुब ओसेम् थेङ्‍यीमा खलएनो हुजु ग्‍यम्‍से स्‍योर्‌म्‍यङ्‍स्‍ये अरे।

४ तर ङइ र्‌होमा,

एङ्‍यीमाम् म्‍हुन्‍दुङ्‍री अरे,

होले तज्‍यीम् प्रभु ब्‍योन्‍युबे दीन् एङ्‌यीमाकी लागीरी य्‍हो खब र्‌हङ्‌ले खज्‍यीम् अचम्‍म तस्‍ये अरे।

५ तलेपङ्‍सम् एङ्‍यीमा दीन्तेङ् य्‍हल्‍की कोलमा य्‍हीन्‍ब।

ङ्‍य्‍हङ्‍मा म्‍हुनातेङ् म्‍हुन्‍दुङ्‍की कोलमा अय्‍हीन्।

६ होत्‍तज्‍यीम् ल्‍हो-ल्‍होमा र्‌हङ्‌ले ङ्‍य्‍हङ्‍मा न्‍हुःब अत,

तर चोङ् लज्‍यीम् र्‌हङ्‌चे र्‌हङ्‍त दुल्‍ज्‍यीम् टीथोब।

७ तलेपङ्‍सम् म्‍हीमा म्‍हुनरी न्‍हुःब ओसेम् म्‍हुनरीनो म्‍हीमा ज्‍यीचे ङ्‌य्‍हेज्‍यीम् ब्रब।

८ तर ङ्‍य्‍हङ्‍मा दीन्‍ल तज्‍यीम् र्‌हङ्‌चे र्‌हङ्‍त दुल्‍ज्‍यीम् टीथोब।

ङ्‍य्‍हङ्‍माचे स्‍यीपइमाचे र्‌हङ्‌की कुत्‍तोत जोगइतीबरी भोटो र्‌हङ्‍बे कवज येन्‍ब र्‌हङ्‌ले बीस्‍वासतेङ् म्‍होइबइ कवज येन्‍थोब ओसेम् क्रत जोगइतीबरी कुःबे टुपी र्‌हङ्‌ले मुक्‍तीइ आस्‍की टुपी कुःथोब।

९ पर्‌मेस्‍वर्‌चे ङ्‍य्‍हङ्‍त थेङ्‌की बोमो साबरी अय्‍हीन् तर प्रभु येसु ख्रीस्‍ट् ग्‍यम्‍से मुक्‍ती न्‍हङ्‍बरी दम्‍जेत्‍पल य्‍हीन्‍ब।

१० ङ्‍य्‍हङ्‍मा स्‍यीलएनो सोलएनो थेङ् दोःज्‍यीम् ब्‍योन्‍युबे बेलोरी थेङ्‍तेङ् बक्‍च्‍य सोबरी प्रभु येसु ङ्‍य्‍हङ्‍माइ लागीरी स्‍यीजेत्‍ज्‍यी।

११ होत्‍तज्‍यीम् एङ्‍यीमाचे देरे स्‍य्‍हेङ्‍टीब र्‌हङ्‌ले गीःचे गीःत आर् पीन्‍ज्‍यीम् गीःचे गीःत कोङ्‍न लउ।

ज्‍युःरी लोप्‍पे तम्

१२ ङइ र्‌होमा ङ्‌यीमा एङ्‌यीमात फ्‍या लब,

एङ्‌यीमाकी गुङ्‍री सेम् य्‍हङ्‌सेनो प्रभुइ लक् स्‍य्‍हेङ्‌बतेङ् एङ्‌यीमात प्रभुरी खले सोथोब बी लोप्‍पे अगुवामात स्‍य्‍हेस स्‍य्‍हेङो।

१३ थेङ्‌यीमाचे स्‍य्‍हेङ्‌बे लक्‍की लागीरी एङ्‍यीमाचे थेङ्‍यीमात म्‍होइज्‍यीम् य्‍हक्‍को ङ्‍हच्‍छ्‍यङ् स्‍य्‍हेस स्‍य्‍हेङो।

ओसेम् एङ्‍यीमा र्‌हङ्‍न्‍हङ् थुन्‍ज्‍यीम्‌ टीउ।

१४ ङइ र्‌होमा,

ङ्‌यीमा एङ्‌यीमात फ्‍या लज्‍यीम् पङ्‍ब,

लक् स्‍य्‍हेङ्‌बरी ब्‍लेकु तबलमात एङ्‍यीमाचे चेतावनी पीनो,

लोङ्‍बलमात आर् पीनो,

अखम्‍बलमात र्‌हो लउ,

ओसेम् जम्‍मतनो नाको।

१५ खल्‍चे पङ्‌लेनो अज्‍यब स्‍य्‍हेङ्‍सम् एङ्‌यीमाकी गुङ्‍री खल्‍चेएनो खीत् थफागो।

तर एङ्‌यीमाचे खेम पङ्‌लेनो गीःचे गीःत ओसेम् जम्‍मतनो ज्‍यब स्‍य्‍हेङ्‌बे सेम् थोःगो।

१६ खेम पङ्‌लेनो तङ्‌ज्‍यीम् टीउ।

१७ खेम पङ्‌लेनो प्रार्‌थना स्‍य्‍हेङ्‌ज्‍यीम् टीउ।

१८ खतेबे बेलोरी पङ्‌लेनो एङ्‍यीमाचे व्‍होर्‌छ्‍ये पीनो,

तलेपङ्‍सम् येसु ख्रीस्‍ट्‍री तज्‍यीम् एङ्‍यीमाचे स्‍य्‍हेङ्‌थोबे पर्‌मेस्‍वर्‌की थुः चुनो य्‍हीन्‍ब।

१९ पबीत्र आत्‍माचे एङ्‌यीमाकी गुङ्‍री लक् स्‍य्‍हेङ्‌बे बेलोरी थर्‌होदो।

२० पर्‌मेस्‍वर् ग्‍यम्‍से थोल्‍बे तम्‍त हेल थलउ।

२१ तर जम्‍मनो तम् ज्‍यनले छोत् च्‍यागो,

ओसेम् ज्‍यबे तम्‍तमी थेनो।

२२ ओसेम् जम्‍मनो दुस्‍ट तम्‍मा ग्‍यम्‍से थारीङ् टीउ।

२३ ङ्‍य्‍हङ्‍त सान्‍ती न्‍हङ्‌बे पर्‌मेस्‍वर्‌चे एङ्‌यीमात जम्‍मनो तम्‍री पबीत्र थेन्‍जेत्‍टीखइ,

ओसेम् ङ्‍य्‍हङ्‍की प्रभु येसु ख्रीस्‍ट् दोःज्‍यीम् ब्‍योन्‍युबे बेलोरी एङ्‌यीमाकी आत्‍मा,

बु:तेङ् ल्‍ही तइ दोस्‍एनो अरेनले थेन्‍जेत्‍टीखइ।

२४ एङ्‌यीमात दम्‍जेत्‍पे पर्‌मेस्‍वर् बीस्‍वासीलो मुब।

चु एङ्‌यीमात थेङ्‌चेनो स्‍य्‍हेङ्‍जेत्‍स्‍ये मुब।

२५ ङइ र्‌होमा,

ङ्‌यीमाइ लागीरीएनो प्रार्‌थना स्‍य्‍हेङो।

२६ हुजुरी मुबे जम्‍मनो बीस्‍वासीमात ङ ग्‍यम्‍से म्‍होइबे लस्‍सो पङ्‍पीनो।

२७ ङ एत प्रभुइ छेन्‍री कुल्‍ब चु चीठी एचे जम्‍मनो बीस्‍वासीमात खेत्‍ज्‍यीम् ङ्‍येन्‍पीनो।

२८ ङ्‍य्‍हङ्‍की प्रभु येसु ख्रीस्‍ट्‍की अनुग्रह एङ्‌यीमातेङ् तखइ।

थेसलोनीकीमात

पावलचे ङ्‍य्‍हीख्‍यप्‍कुनोइ ब्रीबे चीठी

छ्‍येःकी परीचय

ख्रीस्‍ट् ब्‍योन्‍युस्‍येकी बारेरी थोम्‍नलबे तम्‍मा थेसलोनीकीइ मन्‍डलीरी य्‍हक्‍को तबल मुबल।

हुजुरी डेत्‍डेत् म्‍हीमाचेम् ख्रीस्‍ट् ब्‍योन्‍युबे बेलोमी ङोन्‍नो तज्‍यीन्‍बल मुब पङ्‍ज्‍यीम् बीस्‍वास् स्‍य्‍हेङ्‌ब मुबल।

पावलचे थेङ्‍यीमाकी चोतेबे बीस्‍वासकी बारेरी तम् लज्‍यीम् चु लीक्‍यम्‍की चीठी ब्रीबल मुबल।

थेचे चीठीरी ख्रीस्‍ट् ब्‍योन्‍युब बीम ङोन्‍ग्‍यम् थेङ्‌की बीरोधी “पर्‌मेस्‍वर्‌की नीयम्‍त अङ्‍येन्‍बल पङ्‍बे” अचम्‍मइ म्‍हीइ अगुवाइरी अधर्‌मतेङ् दुस्‍ट लक्‍मा य्‍हक्‍को तस्‍ये मुब पङ्‍ज्‍यीम् ज्‍यनले पङ्‍ब।

पावलचे चु चीठी खेत्‍पलमात खतेबे दुखतेङ् कस्‍ट खलेएनो र्‌हङ्‍की बीस्‍वास्‍री कोङ्‍ज्‍यीम् टीथोब,

ओसेम् सोबे लागीरी थेतेङ् थेइ र्‌होमाचे र्‌हङ्‌ले लक् स्‍य्‍हेङ्‌बतेङ् ज्‍यबे लक् स्‍य्‍हेङ्‍स्‍यीनो टीथोब बी पङ्‍ब।

चु छ्‍येःन्‍हङ् मुबे तम्‍मा

परीचय १:१-२

तोप्‍पतेङ् सीफारीस १:३-१२

ख्रीस्‍ट् ब्‍योन्‍युबे बारेरी अर्‌ती २:१-१७

ख्रीस्‍टीयन् ब्‍यबहारमाकी लागीरी अर्‌ती ३:१-१५

बुत्‍पल ३:१६-१८

थेसलोनीकीमात

पावलचे ङ्‍य्‍हीख्‍यप्‍कुनोइ ब्रीबे चीठी

१

१ ङ पावल ओसेम् सीलासतेङ् तीमोथी ग्‍यम्‍से पर्‌मेस्‍वर् अप ओसेम् प्रभु येसु ख्रीस्‍ट्‍री थेस्‍लोनीकीइ मन्डलीमात,

२ पर्‌मेस्‍वर् अप ओसेम् प्रभु येसु ख्रीस्‍ट् ग्‍यम्‍से एङ्‍यीमा अनुग्रहतेङ् सान्‍ती।

व्‍होर्‌छ्‍येतेङ् प्रार्‌थना

३ र्‌होमा,

एङ्‌यीमाकी बीस्‍वास् य्‍हक्‍को तबोर्‌टीबल मुब।

ओसेम् एङ्‍यीमाचे गीःचे गीःत झेन् य्‍हक्‍को म्‍होइस्‍यीनो टीबोर्‌बल मुब।

होत्‍तज्‍यीम् एङ्‌यीमाकी लागीरी ङ्‌यीमाचे पर्‌मेस्‍वर्‌त खेम पङ्‌लेनो व्‍होर्‌छ्‍ये पीन्‍थोब।

४ ओसेम् एङ्‌यीमात म्‍हीमाचे पीन्‍बे दुखमा ओसेम् दुखमा नाज्‍यीमएनो एङ्‍यीमा र्‌हङ्‌की बीस्‍वास्‍री कोङ्‍नले टीबे तम्‍की बारेरी पर्‌मेस्‍वर्‌की मन्‍डलीमाकी गुङ्‍री ङ्‌यीमाचे न गङ् लज्‍यीम् स्‍येत्‍प।

५ पर्‌मेस्‍वर्‌चे जम्‍मनो म्‍हीमात ठीक् न्‍याय स्‍य्‍हेङ्‌जेत्‍प बी चु जम्‍मनो तम्‍माचे ङोन्‍ब।

एङ्‍यीमाचे चु जम्‍मनो तम्‍मा नाटीबल तज्‍यीम् एङ्‍यीमा पर्‌मेस्‍वर्‌की य्‍हुल्‍री टीबरी जेःब बी थेङ्‌चे सुङ्‍स्‍ये मुब,

तलेपङ्‍सम् हुजु य्‍हुल्‍की लागीरी एङ्‍यीमाचे य्‍हक्‍को दुख नाटीब।

६ पर्‌मेस्‍वर्‌चे ठीक् न्‍याय स्‍य्‍हेङ्‌जेत्‍प,

होत्‍तज्‍यीम् थेङ्‌चे एङ्‌यीमात दुख पीन्‍बलमात दुख न्‍हङ्‌जेत्स्‍ये मुब।

७ प्रभु येसु सक्‍तीसाली स्‍वर्‌गदुत्‍मातेङ् बक्‍च्‍य मे ल्‍हम्‍तेङ् स्‍वर्‌ग ग्‍यम्‍से ब्‍योन्‍युजेत्‍पे बेलोरी थेङ्‌चे एङ्‌यी दुख यङ्‌बलमातेङ् ङ्‍यीमात हुजु दुख ग्‍यम्‍से फेःपीन्‍जेत्‍स्‍ये मुब।

८ ओसेम् पर्‌मेस्‍वर्‌त अस्‍येबलमातेङ् ङ्‍य्‍हङ्‍की प्रभु येसुइ ज्‍यबे सम्‍तर्‌त अङ्‍येन्‍बलमात थेङ्‌चे सजाय न्‍हङ्‌जेत्स्‍ये मुब।

९ थेङ्‌यीमाचे प्रभुइ सक्‍तीसाली य्‍हल्‍तेङ् सङ्‍गती ग्‍यम्‍से फेःज्‍यीम् जुक्‍नो नास् तबे सजाय नास्‍ये मुब।

१० चु तम्‍मा प्रभु येसु ब्‍योन्‍युजेत्‍पे दीन्‍री तब।

हुजु दीन्‍री प्रभु येसुचे र्‌हङ्‌की पबीत्र म्‍हीमा ग्‍यम्‍से स्‍य्‍हेस ओसेम् बीस्‍वासीमा ग्‍यम्‍से तोप्‍प यङ्‍जेत्‍स्‍ये मुब।

एङ्‌यीमाएनो थेङ्‍यीमातेङ् तस्‍ये मुब,

तलेपङ्‍सम् एङ्‍यीमाचे ङ्‌यीमाचे स्‍येत्‍पे सम्‍तर्‌त पतइतीज्‍यी।

११ होत्‍तज्‍यीम् पर्‌मेस्‍वर्‌चे ङ्‌होत्‍जेत्‍पे जीवन्‍की लागीरी एङ्‌यीमात थेङ्‌चेनो जेःबल स्‍य्‍हेङ्‌जेत्‍खइ,

ओसेम् थेङ्‌की सक्‍तीचे एङ्‌यीमात ज्‍यबे लक् स्‍य्‍हेङ्‌बतेङ् बीस्‍वासकी लक् टोप्‍ले स्‍य्‍हेङ्‌बरी र्‌हो स्‍य्‍हेङ्‌जेत्‍खइ पङ्‍ज्‍यीम् एङ्‌यीमाकी लागीरी प्रार्‌थना स्‍य्‍हेङ्‌स्‍यीनो टीब।

१२ चोले एङ्‍यीमा ग्‍यम्‍से ङ्‍य्‍हङ्‍की प्रभु येसुइ छेन्‍की स्‍य्‍हेस तस्‍ये मुब,

ओसेम् थेङ् ग्‍यम्‍सेएनो एङ्‍यीमाचे स्‍य्‍हेस यङ्‍स्‍ये मुब,

तलेपङ्‍सम् एङ्‍यीमाचे पर्‌मेस्‍वर् अपतेङ् प्रभु येसु ख्रीस्‍ट् ग्‍यम्‍से अनुग्रह यङ्‌बल मुब।

पर्‌मेस्‍वर्‌की नीयम्‍त अङ्‍येन्‍बे म्‍ही

२

१ र्‌होमा,

ङ्‍य्‍हङ्‍की प्रभु येसु ख्रीस्‍ट् दोःज्‍यीम् ब्‍योन्‍युजेत्‍स्‍ये मुब,

ओसेम् ङ्‍य्‍हङ्‍मा थेङ्‍त खदु लबरी र्‌हुब् तस्‍ये मुब।

होत्‍तज्‍यीम् ङ्‌यीमा एङ्‌यीमात चु तम्‍की बारेरी फ्‍या लब,

२ एङ्‌यीमात खल्‍चे पङ्‌लेनो प्रभु ब्‍योन्‍युबे दीन् खबल मुब बी ङ्‌यीमाचे र्‌हङ्‌ले अगम्बानी ग्‍यम्‍से पङ्‌लेनो,

प्रचार ग्‍यम्‍से पङ्‌लेनो,

चीठी ग्‍यम्‍से पङ्‌लेनो एङ्‍यीमा थलोङो ओसेम् थथोमो।

३ तर एङ्‌यीमात खल्‍चेएनो खले लज्‍यीमएनो अलुखइ।

तलेपङ्‍सम् पर्‌मेस्‍वर्‌की बीरुद्‍दरी अज्‍यबे ङ्‍य्‍हच्‍छ्‍यङ् लक्‍मा अतगदे ओसेम् पर्‌मेस्‍वर्‌की नीयम्‍त अङ्‍येन्‍बे नास् तथोबे म्‍ही अडोङ्‍गदे प्रभुइ दीन् खस्‍ये अरे।

४ ओसेम् हुजु म्‍हीचे र्‌हङ्‌चे र्‌हङ्‌तनो ङ्‍य्‍हच्‍छ्‍यङ् स्‍य्‍हेङ्‌ज्‍यीम् म्‍हीमाचे पर्‌मेस्‍वर् पङ्‍ज्‍यीम् तेन्‍बे जम्‍मनो स्‍हेमात बीरोद् स्‍य्‍हेङ्‍स्‍ये मुब।

होदेकीनो अय्‍हीन् थेचे पर्‌मेस्‍वर्‌की दीम्‍री टीज्‍यीम् र्‌हङ्‌चे र्‌हङ्‌तनो पर्‌मेस्‍वर् पङ्‌स्‍ये मुब।

५ एङ्‌यीमात व्‍हल् अरे?

ङ एङ्‌यीमातेङ् बक्‍च्‍य मुबे बेलोरी चु तम्‍मा ङचे एङ्‌यीमात पङ्‍बल मुबल।

६ हुजु दुस्‍ट् म्‍हीत खजु तम्‍चे देरे सम्‍म र्‌हङ्‌की बेलो खबतेङ्‍कीनो म्रङ्‍खखइ बी रोक्‍तीज्‍यीम् थेन्‍बल मुब,

हुजु एङ्‍यीमाचे स्‍येःबलनो मुब।

७ तलेपङ्‍सम् पर्‌मेस्‍वर्‌की नीयम्‍त अङ्‍येन्‍बे हुजु म्‍हीइ सक्‍तीचे न्‍हङ्-न्‍हङ् र्‌हङ्‌की लक्‍मा स्‍य्‍हेङ्‌ब तीप्‍ज्‍यीन्‍बल मुब।

तर थेत रोक्‍तीज्‍यीम् थेन्‍बे सक्‍तीचे थेत अपीत् गदे थेइ दुस्‍ट लक्‍मा दोरी म्रङ्‌स्‍ये अरे।

८ हुजु लीप्‍चे पर्‌मेस्‍वर्‌की नीयम्‍त अङ्‍येन्‍बे हुजु म्‍ही म्रङखस्‍ये मुब।

ओसेम् प्रभु येसु ख्रीस्‍ट् ब्‍योन्‍युजेत्‍प बीसेम् र्‌हङ्‌की य्‍हल्‍की सक्‍तीतेङ् बु: गीःचेनो थेत नास् स्‍य्‍हेङ्‍जेत्‍स्‍ये मुब।

९ पर्‌मेस्‍वर्‌की नीयम्‍त अङ्‍येन्‍बे हुजु म्‍हीचे सैतान्‍की सक्‍ती बज्‍यीम् खस्‍ये मुब,

ओसेम् थेचे जम्‍म थोइ भ्‍युकी चीनोमातेङ् अचम्‍मइ लक्‍मा स्‍य्‍हेङ्‍स्‍ये मुब।

१० ओसेम् नास् तस्‍येलमा जम्‍मात नइनलबे जम्‍मनो छल्‍मा स्‍य्‍हेङ्‍स्‍ये मुब,

तलेपङ्‍सम् थेङ्‌यीमाचे मुक्‍ती न्‍हङ्‌बे देमेन्‍त अम्‍होइ ओसेम् सेम्‍री अङ्‍यी।

११ होत्‍तज्‍यीम् थेङ्‌यीमाचे भ्‍यु तम्‍रीनो बीस्‍वास् स्‍य्‍हेङ्‌खइ पङ्‍ज्‍यीम् पर्‌मेस्‍वर्‌चे थेङ्‌यीमाज थोम्‍नलबे ङ्‍य्‍हच्‍छ्‍यङ् सक्‍ती गीः पीत्‍खजेत्‍स्‍ये मुब।

१२ थेङ्‌यीमाचे देमेन्‍त बीस्‍वास् अस्‍य्‍हेङ्‍नले य्‍हक्‍को पापमा स्‍य्‍हेङ्‍बरीनो तङ्‍बल तज्‍यीम् थेङ्‍यीमात सजाय न्‍हङ्‍बरी पर्‌मेस्‍वर्‌चे चोले स्‍य्‍हेङ्‌जेत्‍पल य्‍हीन्‍ब।

कोङ्‍ज्‍यीम् टीउ

१३ प्रभुचे म्‍होइजेत्‍पे र्‌होमा,

एङ्‌यीमाकी लागीरी ङ्‌यीमाचे खेम पङ्‌लेनो पर्‌मेस्‍वर्‌त व्‍होर्‌छ्‍ये पीन्‍थोब,

तलेपङ्‍सम् जम्‍बुलीङ् ठुङ्‍ब बीम ङोन्‍ग्‍यम् य्‍हङ्‌सेनो पबीत्र आत्‍माइ पबीत्र स्‍य्‍हेङ्‌बे लक् ग्‍यम्‍से ओसेम् देमेन्‍त स्‍य्‍हेङ्‌बे बीस्‍वास् ग्‍यम्‍से थर्‌बे लागीरी पर्‌मेस्‍वर्‌चे एङ्‌यीमात दम्‍जेत्‍ज्‍यी।

१४ चुइ लागीरी ङ्‌यीमाचे स्‍येत्‍पे ज्‍यबे सम्‍तर् ग्‍यम्सेनो पर्‌मेस्‍वर्‌चे एङ्‌यीमात ङ्‌होत्‍जेत्‍ज्‍यी।

ङ्‍य्‍हङ्‍की प्रभु येसु ख्रीस्‍ट्‍की महीमा एङ्‌यीमाचेएनो यङ्‍खइ पङ्‍ज्‍यीम् थेङ्‌चे एङ्‌यीमात ङ्‌होत्‍जेत्‍ज्‍यी।

१५ होत्‍तज्‍यीम् र्‌होमा,

ङ्‌यीमाचे एङ्‌यीमात सुङ् ग्‍यम्‍से ओसेम् चीठी ग्‍यम्‍से लोप्‍पे देमेन्‍की तम्‍मात ङ्‌येन्‍स्‍यीनो टीज्‍यीम् कोङ्‍नले टीउ।

१६ ङ्‍य्‍हङ्‍की प्रभु येसु ख्रीस्‍ट् ओसेम् अप पर्‌मेस्‍वर्‌चे ङ्‌य्‍हङ्‌मात म्‍होइजेत्‍ज्‍यी,

ओसेम् थेङ्‌की अनुग्रह ग्‍यम्‍से खेमेएनो अबेबे आर्‌तेङ् ज्‍यबे आस् न्‍हङ्‍जेत्‍ज्‍यी।

१७ एङ्‌यीमाचे स्‍य्‍हेङ्‌बे ज्‍यबे लक्‍मातेङ् पङ्‍बे तम्‍मारी आर्‌तेङ् बङ् न्‍हङ्‍जेत्‍खइ।

प्रार्‌थना स्‍य्‍हेङ्‌पीनो पङ्‍बल

३

१ ज्‍युरी,

र्‌होमा,

एङ्‌यीमाकी गुङ्‍री तब र्‌हङ्‌लेनो प्रभुइ ज्‍यबे सम्‍तर् खन बीबीनो झेन् य्‍हक्‍को ग्‍योनले ठम्‍ज्‍यीम् ङ्‍हच्‍छ्‍यङ् स्‍य्‍हेस तखइ पङ्‍ज्‍यीम् ङ्‍यीमाकी लागीरी प्रार्‌थना स्‍य्‍हेङ्‌पीनो।

२ ओसेम् पर्‌मेस्‍वर्‌चे ङ्‍यीमात अज्‍यबे सेम् थोबे म्‍हीमातेङ् दुस्‍ट लक् स्‍य्‍हेङ्‌बे म्‍हीमा ग्‍यम्‍से जोगइतीबे लागीरी प्रार्‌थना स्‍य्‍हेङ्‍पीन्‍जेतो।

तलेपङ्‍सम् जम्‍मनो म्‍हीमाचे बीस्‍वास् स्‍य्‍हेङ्‍बल अरे।

३ तर प्रभुमी बीस्‍वासीलो मुबल तज्‍यीम् थेङ्‌चे एङ्‌यीमात बङ्‍ज्‍येन् तनलजेत्‍स्‍ये मुब,

ओसेम् सैतान् ग्‍यम्‍से थर्‌नलजेत्‍स्‍ये मुब।

४ ङ्‌यीमाचे कुल्‍बे अर्‌तीमा एङ्‍यीमाचे ङ्‌येन्‍ज्‍यीम् ब्रटीबल मुब,

ओसेम् लीक्‍यम्‍एनो हुजु अर्‌ती ङ्‌येन्‍ज्‍यीम् ब्रस्‍ये मुब बी ङ्‌यीमाचे प्रभुरी भर् थेन्‍बल मुब।

५ पर्‌मेस्‍वर्‌चे एङ्‌यीमात स्‍य्‍हेङ्‍जेत्‍पे म्‍होइबत गोबरी प्रभुचेनो एङ्‍यीत र्‌हो स्‍य्‍हेङ्‌जेत्‍खइ,

ओसेम् एङ्‌यीमात ख्रीस्‍ट्‍चे नाप खम्‍बे सक्‍ती न्‍हङ्‍खइ पङ्‍ज्‍यीम् ङ्‌यीमाचे प्रार्‌थना स्‍य्‍हेङ्‌ब।

ब्‍लेकुमाकी बीरुद्‍दरी चेतावनी

६ र्‌होमा,

ङ्‍य्‍हङ्‍की प्रभु येसु ख्रीस्‍ट्‍की छेन्‍री ङ्‌यीमा एङ्‌यीमात कुल्‍ब,

ङ्‌यीमाचे लोप्‍पे तम् अङ्‍येन्‍नले ब्रबे म्‍हीमातेङ् जम्‍मनो ब्‍लेकु बीस्‍वासीमा ग्‍यम्‍से फेःज्‍यीम् टीउ।

७ तलेपङ्‍सम् ङ्‌यीमाचे स्‍य्‍हेङ्‌ब र्‌हङ्‌लेनो एङ्‌यीमाचेएनो स्‍य्‍हेङ्‍थोब पङ्‍बे तम् एङ्‍यीमाचे स्‍येब।

ङ्‌यीमा एङ्‌यीमातेङ् बक्‍च्‍य मुबे बेलोरी ब्‍लेकु तज्‍यीम् अटी।

८ एङ्‌यीमात दुख अतखइ बी ङ्‌यीमाचे दीन् म्‍हुन्‍नो य्‍हक्‍को लक् स्‍य्‍हेङ्‌ज्‍यी।

ङ्‌यीमाचे टङ अफानले खलइजएनो चब अच।

९ एङ्‍यीमा ग्‍यम्‍से ङ्‍यीमात र्‌हो यङ्‌बे हक् अरेबल तज्‍यीम् अय्‍हीन्,

तर एङ्‌यीमाकी लागीरी नमुन ङोन्‍बे लागीरी चोले स्‍य्‍हेङ्‌ज्‍यी।

१० एङ्‌यीमातेङ् बक्‍च्‍य मुबे बेलोरीनो ङ्‌यीमाचे एङ्‌यीमात कुल्‍बल मुबल,

“खल्‍चे पङ्‌लेनो लक् अस्‍य्‍हेङ्‌ज्‍यी पङ्‌सम् चबएनो अचखइ।”

११ एङ्‍यीमान्‍हङ्‍री गदे म्‍हीमामी ब्‍लेकु तज्‍यीम् टीबल रो पङ्‍बल ङ्‌यीमाचे थ्‍येःज्‍यी।

थेङ्‍यीमा र्‌हङचेमी तइ लक्‍एनो अस्‍य्‍हेङ् तर र्‌होइ लक्‍रीम् या जङ्‌ज्‍यीम् ब्रब रो।

१२ होतेबे म्‍हीमात ङ्‌यीमा प्रभु येसु ख्रीस्‍ट्‍की छेन्‍री कुल्‍ब,

थेङ्‌यीमाचे कुटीले र्‌हङ्‌की लक् स्‍य्‍हेङ्‌खइ ओसेम् र्‌हङ्‌की फो र्‌हङ्‍चेनो न्‍हखइ।

१३ तर अज्‍यो-अलेमा,

एङ्‍यीमामी ज्‍यबे लक् स्‍य्‍हेङ्‌बरी खेमेएनो थदुगो।

१४ एङ्‍यीमान्‍हङ्‍री खल्‍चे पङ्‌लेनो ङ्‌यीमाचे चु चीठीरी ब्रीबे तम् अङ्‌येन्‍ज्‍यी पङ्‌सम् हुजु म्‍हीत स्‍येज्‍यीम् थेइ सङ्‍गत थस्‍येङो।

होले स्‍य्‍हेङ्‌ज्‍यी पङ्‌सम् थे र्‌हङ्‌नो पेत्‍स्‍ये मुब।

१५ तर थेत सत्‍तुर् थम्‍हेनो,

ओसेम् बीस्‍वासी र्‌होमात र्‌हङ्‌ले चेतावनी पीनो।

ज्‍युकी लस्‍सो

१६ देरेम् ङ्‍य्‍हङ्‍त सान्‍ती न्‍हङ्‌बे प्रभु र्‌हङ्‍चेनो खेमपङ्‍लेनो ओसेम् खले लज्‍यीम् पङ्‌लेनो एङ्‌यीमात सान्‍ती न्‍हङ्‍खइ।

ओसेम् प्रभु एङ्‍यीमा जम्‍मतेङ् बक्‍च्‍य तखइ।

१७ ङ पावलचे र्‌हङ्‌की याचेनो लस्‍सो ब्रीटीब मुब।

ङचे ब्रीबे जम्‍म चीठीमाकी चीनो चुनो य्‍हीन्‍ब।

ओसेम् चोलेनो ब्रीबa।

१८ ङ्‍य्‍हङ्‍की प्रभु येसु ख्रीस्‍ट्‍की अनुग्रह एङ्‍यीमा जम्‍मतेङ्‍नो तखइ।

a 

3:17 चोलेनो ब्रीब हुजु बेलोरी ल्‍हो-ल्‍होत चीठी ब्रीबतेङ् हुजु चीठी र्‌हङ्‍चेनो ब्रीबल बी ङोन्‍बरी चीठीइ ज्‍युरी कलम् थोःज्‍यीम् र्‌हङ्‍की छीःमा चेक् ब्रीब मुबल।

तीमोथीत

पावलचे ब्रीबे ङोन्‍ग्‍यम्‍की चीठी

छ्‍ये:की परीचय

तीमोथी एसीया प्रदेस्‍की ख्रीस्‍टीयन् ब्‍योन् अपकोल मुबल।

थेइ अम यहुदी ओसेम् अप ग्रीक जाती मुबल।

थे पावलतेङ् बक्‍च्‍य प्रचार स्‍य्‍हेङ्‌बे लक्‍री ब्रब मुबल,

ओसेम् पावलत र्‌हो लब मुबल।

पावलचे तीमोथीत चु चीठी मुख्‍य तम् सोम्‍की बारेरी ब्रीबल मुब।

चु चीठीचे गोदोब्‍न्‍हङ् ङोन्‍ग्‍यम् मन्‍डलीरी तबे भ्‍युकी तम्‍माकी बीरुद्‍दरी चेतावनी पीन्‍ब।

चोतेबे भ्‍युकी तम्‍मा यहुदीमाकी बीचारतेङ् यहुदी अय्‍हीन्‍बे म्‍हीमाकी बीचार्‌मा दोङ्‍ज्‍यीम् स्‍य्‍हेङ्‌बे भ्‍युकी बीस्‍वास्‍री लोप्‍पे तम् य्‍हीन्‍ब।

हुजु भ्‍युकी बीस्‍वासकी तम्‍मा चुमा य्‍हीन्‍ब- जम्‍बुलीङ् पापचे प्‍लीङ्‍बल मुब।

म्‍हीचे न्‍हङ्‍मी न्‍हङ्‌की ज्ञान यङ्‍ब अखम्‍गदे,

गदे चबमा चब अपीत्‍गदे ओसेम् भ्‍या अस्‍य्‍हेङ्‍गदेसम्‍म थेचे मुक्‍ती अय्‍हङ्।

चु चीठीरी मन्‍डलीरी खले अगुवाइ स्‍य्‍हेङ्‍थोब,

खले सङ्‍गती स्‍य्‍हेङ्‍थोब ओसेम् मन्‍डलीइ अगुवामातेङ् अगुवामात र्‌हो लबलमाकी ब्‍यबहार्‌मा खतेब तथोब पङ्‍बे बारेरी अर्‌ती पीन्‍बल मुब।

ओसेम् ज्‍युरी तीमोथीत बीस्‍वासीमाकी य्‍हक्‍को बगल्‍माकी लागीरी थेइ जीम्‍मेवारीइ बीसयरी ओसेम् खले येसु ख्रीस्‍ट्‍की ज्‍यबे योक्‍पो तब पङ्‍बे बारेरी सल्‍लाह पीन्‍बल मुब।

चु छ्‍ये:न्‍हङ् मुबे तम्‍मा

परीचय १:१-२

मन्‍डलीतेङ् मन्‍डलीइ अगुवामाकी बारेरी अर्‌तीमा १:३-३:१६

तीमोथीत थेइ लक्‍की बारेरी अर्‌तीमा ४:१-६:२१

तीमोथीत

पावलचे ब्रीबे ङोन्‍ग्‍यम्‍की चीठी

१

१ ङ्‍य्‍हङ्‍त मुक्‍तीदाता पर्‌मेस्‍वर्‌तेङ् ङ्‍य्‍हङ्‍चे आस् थेन्‍बे येसु ख्रीस्‍ट्‍चे कुल्‍जेत्‍प र्‌हङले ङ येसु ख्रीस्‍ट्‍की प्रेरीत पावल ग्‍यम्‍से,

२ चु चीठी बीस्‍वास्‍री ङइ देमेन्‍की ज र्‌हङ्‍बे तीमोथीत ब्रीटीब।

पर्‌मेस्‍वर् अपतेङ् येसु ख्रीस्‍ट् ङ्‍य्‍हङ्‍की प्रभुचे एत अनुग्रह,

दयतेङ् सान्‍ती न्‍हङ्‍खइ।

भ्‍युकी तम् लोप्‍पे बीरुद्‍दरी चेतावनी

३ ङ माकेडोनीयारी ङ्‌यीबे बेलोरी ङचे एत पङ्‍ब र्‌हङ्‌लेनो ए एफीसस्‍रीनो टीउ।

ओसेम् हुजुरी भ्‍युकी तम्‍मा लोप्‍पे म्‍हीमात होले थलोपो बी कुलो।

४ एचे थेङ्‍यीमात दङ्‌बोइ अर्‌तमातेङ् खेमेएनो अथुःबे पुस्‍तइ तम्‍मा ङ्‌येन्‍बरी बेलो थख्‍लाको पङो,

हुजुचेम् लक् अतबे तम्‍माकीनो ज्‍योप्‍न लब ओसेम् म्‍हीमात बीस्‍वास् ग्‍यम्‍से पर्‌मेस्‍वर्‌की लक् स्‍य्‍हेङ्‌बरी र्‌हो अल।

५ ङ्‍य्‍हङ्‍चे लोप्‍पे चु तम्‍की उदेस्‍यमी चोखो सेम्‍तेङ् ज्‍यबे लो ओसेम् देमेन्‍की बीस्‍वास् ग्‍यम्‍से डोङ्‌बे म्‍होइबत छर्‌नलब य्‍हीन्‍ब।

६ डेत् डेत् म्‍हीमाम् चु तम्‍मा ग्‍यम्‍से ग्‍यब् दोःज्‍यीम् लक् अतबे तम्‍मारी उन्‍बल मुब।

७ थेङ्‍यीमा मोसाचे ब्रीबे पर्‌मेस्‍वर्‌की नीयम्‍की लोप्‍पोन् तबे सेम् लब,

तर थेङ्‌यीमाचे न्‍ह र्‌हङ्‌चे तइ तम् पङ्‍टीब बी गोब न्‍ह र्‌हङ्‌चे तेत् लज्‍यीम् पङ्‍बे तम् गोब।

८ ङ्‍य्‍हङ्‍माचे स्‍येबलनो मुब ज्‍यनले कोल्‍ज्‍यी पङ्‌सम् मोसाचे ब्रीबे पर्‌मेस्‍वर्‌की नीयम य्‍हक्‍को ज्‍यब मुब।

९ ओसेम् ङ्‍य्‍हङ्‍माचे स्‍येःब,

नीयम्‍मी ज्‍यबे म्‍हीमाकी लागीरी स्‍य्‍हेङ्‍बल अय्‍हीन्,

तर नीयम् अङ्‍येन्‍बलमा,

डाकुमा,

पर्‌मेस्‍वर्‌त अम्‍हन्‍दीबलमा,

पापीमा,

अपबीत्रमा,

पर्‌मेस्‍वर् तङ्‍बे लक् अस्‍य्‍हेङ्‍बलमातेङ्,

र्‌हङ्‌की अप अम सेत्‍पलमा ओसेम् म्‍हीमा सेत्‍पलमाकी लागीरी स्‍य्‍हेङ्‍बल य्‍हीन्‍ब,

१० ओसेम् बेस्‍यमा,

अपकोल-अपकोलन्‍हङ् स्‍य्‍हेङ्‌बे बेस्‍यमा,

म्‍हीमात अपहर्‌न् स्‍य्‍हेङ्‌बलमा,

भ्‍यु पङ्‍बलमा,

भ्‍युकी साक्षी पीन्‍बलमा ओसेम् देमेन्‍की बीरुद्‍दरी लक् स्‍य्‍हेङ्‍बलमाकी लागीरी य्‍हीन्‍ब।

११ मोलम् मुबे पर्‌मेस्‍वर्‌चे ङत सोप्‍तीबे महीमीत ज्‍यबे सम्‍तर्‌री चु यङ्‍ब।

पर्‌मेस्‍वर्‌की दयकी लागीरी व्‍होर्‌छ्‍ये

१२ ङ ङ्‍य्‍हङ्‍की प्रभु येसु ख्रीस्‍ट्‍त,

थेङ्‌की लक् स्‍य्‍हेङ्‌बरी ङत बङ् न्‍हङ्‍जेत्‍पे लागीरी व्‍होर्‌छ्‍ये पीन्‍ब।

तलेपङ्‍सम् थेङ्‌चे ङत पतइतीजेत्‍ज्‍यीम् थेङ्‌की लक् स्‍य्‍हेङ्‌बरी दम्‍जेत्‍ज्‍यी।

१३ य्‍हीन्‍बरीम् ङोन्‍ग्‍यम् ङचे थेङ्‌की नीन्‍द स्‍य्‍हेङ्‌ज्‍यीम् थेङ्‌की म्‍हीमात दुख पीन्‍बल मुबल,

ओसेम् थेङ्‍यीमात पेत्‍नलबल मुबल।

तर हुजु ङचे अस्‍येन,

ओसेम् ङइ बीस्‍वास् अरेननो स्‍य्‍हेङ्‍बल तज्‍यीम् ख्रीस्‍ट्‍चे ङत दय स्‍य्‍हेङ्‍जेत्‍ज्‍यी।

१४ ओसेम् ङ्‍य्‍हङ्‍की प्रभुचे ङत य्‍हक्‍को अनुग्रह न्‍हङ्‍जेत्‍ज्‍यी।

येसु ख्रीस्‍ट्‍तेङ् मुबे म्‍होइबतेङ् बीस्‍वास् पर्‌मेस्‍वर्‌चेनो ङत न्‍हङ्‍जेत्‍ज्‍यी।

१५ येसु ख्रीस्‍ट् पापीमात थर्‌न लबरी जम्‍बुलीङ्‌री ब्‍योन्‍युज्‍यी।

चु गोदोब्‍चेनो बीस्‍वास् स्‍य्‍हेङ्‌थोबे देमेन्‍की तम् य्‍हीन्‍ब।

ओसेम् पापीमा न्‍हङ्‌री गोदोब्‍न्‍हङ् य्‍हक्‍को पाप स्‍य्‍हेङ्‌बे म्‍ही ङ य्‍हीन्‍ब।

१६ होलेतलेनो पर्‌मेस्‍वर्‌चे ङत दय स्‍य्‍हेङ्‍जेत्‍ज्‍यी।

तलेपङ्‍सम् ङ र्‌हङ्‍बे गोदोब्‍न्‍हङ् य्‍हक्‍को पाप स्‍य्‍हेङ्‌बे म्‍हीत र्‌हङ्‌की धैर्‌य ङोन्‍जेत्‍परी येसु ख्रीस्‍ट्‍चे ङत नमुना स्‍य्‍हेङ्‍जेत्‍ज्‍यी।

चु नमुना लीक्‍यम् थेङ्‍त बीस्‍वास् स्‍य्‍हेङ्‌ज्‍यीम् खेमेएनो अबेबे जीवन यङ्‍बलमाकी लागीरी य्‍हीन्‍ब।

१७ खेम पङ्‌लेनो ग्‍यल्‍बो तटीबल,

ओसेम् सोटीबतेङ् म्रङ्‌ब अखम्‍बे गीःकीनो पर्‌मेस्‍वर्‌त खेम पङ्‌लेनो स्‍य्‍हेसतेङ् तोप्‍प तखइ।

आमेन्।

१८ ङइ देमेन्‍की ज र्‌हङ्‍बे तीमोथी,

ङोन्‍ग्‍यम् एइ बारेरी अगम्बानीमा पङ्‍ब र्‌हङ्‌लेनो ङ एत चु तम् कुल्‍टीब।

स्‍यीपइमाचे ज्‍यनले छेत्‍प र्‌हङ्‌लेनो भ्‍युकी तम्‍माइ बीरोद् स्‍य्‍हेङ्‌बरी एचे चु तम्‍मा व्‍हल् लउ।

१९ बीस्‍वास् लस्‍यीनो टीउ ओसेम् खजु तम् ठीक् य्‍हीन्‍ब हुजु तम् थपीतो।

डेत् डेत् म्‍हीमाचे ठीक् तम्‍त ख्‍लाबल तज्‍यीम् थेङ्‍यीमाकी बीस्‍वास् म्‍हज्‍यीम् य्‍हर्‌बल मुब।

२० हुजुमा न्‍हङ्‌री हुमेनीयसतेङ् अलेक्‍जेन्‍डर् य्‍हीन्‍ब।

थेङ्‍य्‍हीचे पर्‌मेस्‍वर्‌की नीन्‍द स्‍य्‍हेङ्‌ब अत पङ्‍बे तम् गोब खम्‍खइ बी ङ्‍चे थेङ्‍य्‍हीत सैतान्‍की यारी सोप्‍तीपीन्‍बल मुब।

मन्‍डलीइ प्रार्‌थना

२

१ ङोन्‍ग्‍यम् ङ एत पङ्‍ब,

जम्‍मनो म्‍हीमात तोबे तम्‍मा न्‍हङ्‍जेत्‍परी पर्‌मेस्‍वर्‌त र्‌हीतो,

ल्‍होल्‍होमाकी लागीरी प्रार्‌थना स्‍य्‍हेङो ओसेम् थेङ्‍यीमाकी लागीरी पर्‌मेस्‍वर्‌त व्‍होर्‌छ्‍ये पीनो।

२ ओसेम् ङ्‍य्‍हङ्‍मा अलोङ्‍नले सान्‍तीरी ब्रज्‍यीम् पर्‌मेस्‍वर्‌त सेम्‍री ङ्‌यीबतेङ् पबीत्र जीवन सोब खम्‍खइ बी ग्‍यल्‍बोमातेङ् ङ्‍हच्‍छ्‍यङ् पद्‍री मुबलमाकी लागीरी प्रार्‌थना स्‍य्‍हेङो।

३ चोले स्‍य्‍हेङ्‌ब ज्‍यब तब,

ओसेम् ङ्‍य्‍हङ्‍की मुक्‍तीदाता पर्‌मेस्‍वर्‌एनो तङ्‍जेत्‍प।

४ जम्‍मनो म्‍हीमा थर्‌खइ ओसेम् थेङ्‌यीमाचे देमेन्‍त ज्‍यनले स्‍येःखइ पङ्‍बे थुः थेङ्‌ल मुब।

५ तलेपङ्‍सम् पर्‌मेस्‍वर् गीःकीनो मुब।

ओसेम् म्‍हीमात पर्‌मेस्‍वर्‌ज ङ्‍यीब खम्‍न लबे म्‍हीएनो गीःकीनो मुब।

हुजु लक् स्‍य्‍हेङ्‌बे म्‍ही येसु ख्रीस्‍ट् य्‍हीन्‍ब।

६ थेङ्‌चे जम्‍मनो म्‍हीमात थेङ्‍यीमाकी पाप ग्‍यम्‍से फेःपीन्‍जेत्‍पे लागीरी र्‌हङ्‌की बुः न्‍हङ्‍जेत्‍ज्‍यी।

थेङ्‌चे चु तम् ठीक् बेलोरीनो ङोन्‍जेत्‍ज्‍यी।

७ होत्‍तज्‍यीम् बीस्‍वास्‍तेङ् देमेन्‍की चु सम्‍तर्‌की बारेरी यहुदी अय्‍हीन्‍बे म्‍हीमात स्‍येत्‍पे लागीरी पर्‌मेस्‍वर्‌चे ङत प्रचारक्‍तेङ् प्रेरीत्‍की जीम्‍म न्‍हङ्‍जेत्‍ज्‍यी।

ङचे भ्‍यु पङ्‍बल अय्‍हीन्,

देमेन् पङ्‍बल य्‍हीन्‍ब।

८ अपकोलमा थुन्‍ज्‍यीम्‌ ओसेम् बोमो अलनले जम्‍मनो ग्‍लामारी पबीत्र या रेःज्‍यीम् प्रार्‌थना स्‍य्‍हेङ्‌खइ पङ्‍बे सेम् ङल मुब।

९ होलेनो अमकोलमाचे छन्‍दखबतेङ् जेःबे गोइल येन्‍खइ,

ओसेम् क्र अछ्‍येखइ,

म्‍हर्‌तेङ् मोती अयेन्‍खइ ओसेम् य्‍हक्‍को सइ फाबे गोइल अयेन्‍खइ पङ्‍बे सेम् ङल मुब।

१० तर पर्‌मेस्‍वर्‌त सेम्‍री ङ्‌यीबे लक् स्‍य्‍हेङ्‌बे अममाचे र्‌हङ्‍त जेःबे ज्‍यबे लक् स्‍य्‍हेङ्‌ज्‍यीम् ब्रथोब।

११ अमकोलमा लोप्‍पे म्‍हीइ अधीन्‍री कुटीले टीज्‍यीम् लोप्‍थोब।

१२ ङचेमी अमकोलमाचे अपकोलमात लोप्‍अपुङ् ओसेम् हक्‍एनो लअबुङ्,

थेङ्‍यीमामी कुटीले टीज्‍यीम् ङ्‌येन्‍थोब।

१३ तलेपङ्‍सम् पर्‌मेस्‍वर्‌चे ङोन्‍ग्‍यम् आदमत,

हुजु लीप्‍चे हब्‍बत स्‍य्‍हेङ्‍जेत्‍ज्‍यी।

१४ ओसेम् सैतन्‍की छल्‍री फस्‍तीबल आदम अय्‍हीन्,

तर हब्‍ब छल्‍री फस्‍तीज्‍यीम् पाप स्‍य्‍हेङ्‍बल य्‍हीन्‍ब।

१५ तर थेङ्‍यीमा नम्र तज्‍यीम् बीस्‍वास्‍तेङ् म्‍होइब ओसेम् पबीत्र तज्‍यीम् टीज्‍यी पङ्‌सम् कोल न्‍हब ग्‍यम्‍से थेङ्‍यीमा थर्‌स्‍ये मुब।

मन्‍डलीइ लोप्‍पोन्‍मा

३

१ चु तम् देमेन् य्‍हीन्‍ब,

खल्‍चे पङ्‌लेनो मन्‍डलीइ अगुवाकी लक् स्‍य्‍हेङ्‌बे सेम् लसम् थेचे ज्‍यबे लक् स्‍य्‍हेङ्‌बे सेम् लब।

२ अगुवाइ लक् स्‍य्‍हेङ्‌बे म्‍ही ताइ दोस्‍एनो अरेबल तथोब,

थेचे म्रीङ् गीकीनो भ्‍या स्‍य्‍हेङ्‍बल तथोब,

र्‌हङ्‌चे र्‌हङ्‍त दुल्‍थोब,

र्‌हङ्‌की सेम्‍त अधीन्‍री थेन्‍थोब,

स्‍य्‍हेस यङ्‌बरी जेःबल तथोब,

डोम्‍बो क्‍योङ्‍ब स्‍येथोःब ओसेम् थेचे ज्‍यनले लोप्‍प खम्‍थोब।

३ थे ज्‍यी थुङ्‌ज्‍यीम् ङ्‍य्‍हेःबे म्‍ही ओसेम् र्‌होतेङ् छेत्पे म्‍ही तब अत,

तर थे दयलु,

र्‌होतेङ् थुन्‍बल ओसेम् टङत अम्‍होइबे म्‍ही तथोब।

४ थेचे र्‌हङ्‌की दीम् ज्‍यनले चल्‍तीब खम्‍थोब,

ओसेम् थेइ कोलमाचे थेत स्‍हेस स्‍य्‍हेङ्‌ज्‍यीम् थेइ अर्‌ती ङ्‌येन्‍बल तथोब।

५ तलेपङसम् र्‌हङ्‌की दीम् ज्‍यनले चल्‍तीब अखम्‍बलचे खले पर्‌मेस्‍वर्‌की मन्‍डलीइ स्‍य्‍हप्‍तो स्‍य्‍हेङ्‌ब खम्‍ब?

६ ओसेम् थे छार् बीस्‍वासीएनो तब अत,

अय्‍हीन् पङ्‌सम् थेचे र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍स्‍ये मुब,

ओसेम् थेचे सैतान्‍चे यङ्‌बे दन्‍ड यङ्‍स्‍ये मुब

७ थे मन्‍डली बीम फीर्‌च्‍योर्‌की म्‍हीमाचेएनो स्‍य्‍हेस स्‍य्‍हेङ्‌बे म्‍ही तथोब।

होले तसम्‍कीनो थे म्‍हीमाकी नीन्‍द ओसेम् सैतान्‍की वरी दोस्‍ये अरे।

मन्‍डलीरी सेवा स्‍य्‍हेङ्‌बे म्‍हीमा

८ होलेनो मन्‍डलीत र्‌हो स्‍य्‍हेङ्‌बे म्‍हीएनो स्‍य्‍हेस यङ्‌बरी जेःबल,

देमेन्‍कीनो पङ्‍बल,

ज्‍यी अथुङ्‍बल ओसेम् अज्‍यबे ग्‍यम्‍से टङ छाबरी लोभ स्‍य्‍हेङ्‌बल तबअत।

९ ओसेम् पर्‌मेस्‍वर्‌चे ङ्‍य्‍हङ्‍त ङोन्‍जेत्‍पे देमेन्‍की सम्‍तर्‌त थेङ्‌यीमाचे सुद्‍द बीबेक्‍चे बीस्‍वास् स्‍य्‍हेङ्‌ज्‍यीम् टीथोब।

१० ङोन्‍ग्‍यम् थेङ्‍यीमाल छोत् च्‍याथोब,

थेङ्‍यीमातेङ् तइ दोस्‍एनो अय्‍हङ्‍सम्‍कीनो थेङ्‍यीमात मन्‍डलीत र्‌हो स्‍य्‍हेङ्‌बे लक्‍री थेन्‍ब तब।

११ ओसेम् थेङ्‍यीमाकी म्रीङ्‍माएनो स्‍य्‍हेस यङ्‌बरी जेःबल,

र्‌होकी बारेरी अज्‍यबे तङ्‍मेन् अलबल ओसेम् र्‌हङ्‌चे र्‌हङ्‍त दुल्‍ज्‍यीम् जम्‍मनो तम्‍री बीस्‍वासीलो तथोब।

१२ मन्‍डलीत र्‌हो स्‍य्‍हेङ्‌बे म्‍हीइ म्रीङ् गीकीनो तथोब।

थेचे थेइ कोलमातेङ् दीम्‍की म्‍हेम्‍यमात ज्‍यनले च्‍याब खम्‍थोब।

१३ तलेपङसम् मन्‍डलीत र्‌हो स्‍य्‍हेङ्‌बे म्‍हीचे स्‍य्‍हेङ्‌थोबे लक् ज्‍यनले स्‍य्‍हेङ्‌बलचे म्‍हीमा ग्‍यम्‍से स्‍य्‍हेस यङ्‍स्‍ये मुब,

ओसेम् र्‌हङ्‌चे येसु ख्रीस्‍ट्त स्‍य्‍हेङ्‌बे बीस्‍वासकी बारेरी ल्‍हो-ल्‍होमात आर् लज्‍यीम् स्‍येत्‍प खम्‍बल तस्‍ये मुब।

बीस्‍वासकी देमेन्‍की तम्

१४ एज ग्‍योने खबे आस् ङचे थेन्‍बल मुब,

होलेतलेनो ङ एत चु चीठी देरे ब्रीटीब।

१५ तलेपङ्‍सम् ङ एज खबरी गेःलेएनो चु चीठी ग्‍यम्सेनो पर्‌मेस्‍वर्‌की म्‍हेम्‍यमा खले चल्‍तीथोब बी एचे स्‍येको।

ओसेम् पर्‌मेस्‍वर्‌की म्‍हेम्‍यमा सोम्‍बो पर्‌मेस्‍वर्‌की मन्‍डली य्‍हीन्‍ब,

हुजुम् देमेन्‍त ते:बे थाम्‍तेङ् जग य्‍हीन्‍ब।

१६ ङ्‍य्‍हङ्‍की बीस्‍वासकी चु देमेन्‍की सम्‍तर् य्‍हक्‍को ङ्‍हच्‍छ्‍यङ् य्‍हीन्‍ब बी ङ्‍य्‍हङ्‍माचे स्‍वीकार स्‍य्‍हेङ्‌ब,

थेङ् म्‍हीइ ल्‍हीरीनो म्रङ्‍युजेत्‍ज्‍यी,

पबीत्र आत्‍माचे थेङ्‍त धर्‌मी ङोन्‍जेत्‍ज्‍यी,

थेङ्‍त स्‍वर्‌गदुत्‍माचे म्रङ्‌जेत्‍ज्‍यी,

जाती जातीमाकी गुङ्‍री थेङ्‌की प्रचार तज्‍यी,

जम्‍बुलीङ्‌री थेङ्‍त बीस्‍वास् स्‍य्‍हेङ्‌ज्‍यी,

थेङ्‌त पर्‌मेस्‍वर्‌चे स्‍वर्‌गरी नोम्‍जेत्‍ज्‍यी।

भ्‍युकी तम् लोप्‍पे लोप्‍पोन्‍मा

४

१ पबीत्र आत्‍माचे गोनलेनो सुङ्‌ब,

लीक्‍क्‍यम्‍की बेलोरी डेत्‍डेत् म्‍हीमाचे बीस्‍वास् स्‍य्‍हेङ्‌ब पीत्‍लास्‍ये मुब।

ओसेम् थेङ्‌यीमाचे भ्‍युकी आत्‍मामातेङ् म्‍हङ्‍माचे पङ्‍बे तम्‍मा ङ्‍येन्‍स्‍ये मुब।

२ चोतेबे तम्‍मा कपटी म्‍हीमाइ भ्‍यु ग्‍यम्‍से खब,

थेङ्‍यीमाकी बीबेक् लेप्‍लेप् फइचे ख्रङ्‍ज्‍यीम् स्‍यीबल र्‌हङ्‌बa तब।

३ थेङ्‌यीमाचे भ्‍या स्‍य्‍हेङ्‌ब अत ओसेम् डेत् डेत् चबमाम् चब अत पङ्‍ज्‍यीम् म्‍हीमात लोप्‍प।

तर बीस्‍वास् स्‍य्‍हेङ्‍बलमातेङ् देमेन्‍त स्‍येबलमाचे व्‍होर्‌छ्‍ये पीन्‍ज्‍यीम् पर्‌मेस्‍वर्‌चे स्‍य्‍हेङ्‌जेत्‍पे चु चबे स्‍हेमा चब तब।

४ पर्‌मेस्‍वर्‌चे स्‍य्‍हेङ्‍जेत्‍पे स्‍हेःमा जम्‍मनो ज्‍यब मुब।

ओसेम् पर्‌मेस्‍वर्‌्‌त व्‍होर्‌छ्‍ये पीन्‍ज्‍यीम् ग्रहन् स्‍य्‍हेङ्‍सम् तइ स्‍य्‍हेःएनो अच पङ्‍अथो।

५ तलेपङसम् पर्‌मेस्‍वर्‌की फ्रोइतेङ् प्रार्‌थनाचेनो हुजुत चोखो तन लब।

६ एचे चु तम्‍मा बीस्‍वासीमात लोप्‍प पङ्‌सम् एचे बीस्‍वास् स्‍य्‍हेङ्‌बे सम्‍तर्‌तेङ् देमेन्‍की फ्रोइमारी बङ्‍ज्‍येन् तज्‍यीम् ए येसु ख्रीस्‍ट्‍की ज्‍यबे योक्‍पो तस्‍ये मुब।

७ पर्‌मेस्‍वर्‌त अम्‍हन्‍दीबे तम्‍तेङ् तइ अर्‌थएनो अरेबे अर्‌तमा एचे थङ्‍येनो,

तर एम् पर्‌मेस्‍वर्‌त म्‍हन्‍दीज्‍यीम् ब्रबरी र्‌हङ्‌चे र्‌हङ्‌तनो दुल्‍थोब।

८ ल्‍हीः दुल्‍ज्‍यी पङ्‌सम् चेक् चेक् तम्‍मारीकीनो ज्‍यब तब तर पर्‌मेस्‍वर्‌त म्‍हन्‍दीज्‍यीम् ब्रबरी दुल्‍ज्‍यी पङ्‌सम् य्‍हक्‍को तम्‍मारी ज्‍यब तब।

तलेपङ्‍सम् चुचे देरेतेङ् लीक्‍यम्‍की जीवन्‍की लागीरी ज्‍यबे बाचा स्‍य्‍हेङ्‍बल मुब।

९ चु तम् देमेन् य्‍हीन्‍ब ओसेम् जम्‍मचेनो चु तम्‍री बीस्‍वास् स्‍य्‍हेङ्‍थोःब।

१० होत्‍तज्‍यीम् ङ्‍य्‍हङ्‍माचे सेम् य्‍हङ्‌सेनो लक् स्‍य्‍हेङ्‌ब।

तलेपङ्‍सम् ङ्‌य्‍हङ्‌माकी आस् सोम्‍बो पर्‌मेस्‍वर्‌री मुब।

थेङ्‍नो जम्‍मा म्‍हीमाइ लागीरी ओसेम् झेन् थेङ्‍त बीस्‍वास् स्‍य्‍हेङ्‍बलमाकी लागीरी मुक्‍तीदाता य्‍हीन्‍ब।

११ चु तम्‍मा ङ्‌येनो बी कुलो ओसेम् लोपो।

१२ ए ब्‍योन् तबल तज्‍यीम् खल्‍चेएनो एत अब्रखइ।

बीस्‍वासीमाकी ङोन्‍ग्‍यम् एचे पङ्‍बे तम्‍री,

लक्‍री,

म्‍होइबतेङ् बीस्‍वास्‍री ओसेम् जम्‍मनो तम्‍री चोखो तज्‍यीम् ए नमुना तउ।

१३ ङ हुजुरी अख गदे एचे सेम् पीन्‍ज्‍यीम् म्‍हीमात धर्‌म छ्‍येः खेत्‍पीनो,

बीस्‍वासीमात आर् पीनो ओसेम् थेङ्‍यीमात लोप्‍स्‍यीनो टीउ।

१४ पर्‌मेस्‍वर्‌चे एत न्‍हङ्‍जेत्‍पे बरदान्‍त लक् अतबल थम्‍हेनो।

हुजु बर्‌दान् एल्‍डरमाचे एइजोरी या थेन्‍ब बीसेम् अगम्बानी तज्‍यीम् यङ्‌बल य्‍हीन्‍ब।

१५ एचे चु तम्‍मा जम्‍मनो सेम य्‍हङ्‍से म्‍हेन्‍ज्‍यीम् स्‍य्‍हेङ्‍स्‍यीनो टीउ,

हुजु लीप्‍चे एचे ज्‍यनले स्‍य्‍हेङ्‍टीबे लक्‍मारी ज्‍यब तबोर्‌टीबल जम्‍मचे म्रङ्‌खइ।

१६ एइ बानी बेहोर्‌की बारेरी ओसेम् र्‌हङ्‌चे लोप्‍पे तम्‍माकी बारेरी चोङ् तथोब।

चु तम्‍मारी ब्रस्‍यीनो टीज्‍यी पङ्‌सम् एतेङ् एइ तम् ङ्‍येन्‍बलएनो थर्‌स्‍ये मुब।

a 

४:२ लेप्‍लेप् फइचे ख्रङ्‍ज्‍यीम् स्‍यीबल र्‌हङ्‌ब लेप्‍लेप् फइचे क्रोबे डीचे तेएनो था अयङ्‍ब र्‌हङ्‌ले चु म्‍हीमाकी बीबेक्‍चेएनो तेएनो था अयङ्‍बल तब।

बीस्‍वासीमात स्‍य्‍हेङ्‌थोबे जीम्‍मेवारी

५

१ र्‌हङ् बीम फेरङ्‍ब अपकोलमात थबराको,

तर थेङ्‍यीमात र्‌हङ्‌की अपत र्‌हङ्‌ले स्‍य्‍हेस लज्‍यीम् लोपो,

ओसेम् र्‌हङ् बीम दीर्‌हङ्‍बमात र्‌हङ्‌की अलेत र्‌हङ्‌ले लोपो।

२ ओसेम् र्‌हङ् बीम फेरङ्‍ब अममात र्‌हङ्‌की अमत र्‌हङ्‌ले स्‍य्‍हेस लज्‍यीम् लोपो,

ओसेम् र्‌हङ् बीम दीर्‌हङ्‍ब अमकोलमात र्‌हङ्‌की अङत र्‌हङ्‌ले चोखो सेम् थोज्‍यीम् लोपो।

३ र्‌हङ्‌ल खलए अरेबे र्‌हेम्‍बो स्‍यीबे अमकोलमाकी स्‍य्‍हप्‍तो स्‍य्‍हेङो।

४ तर ज जमे वुइ कोन् कोमे खल पङ्‌लेनो मुबे र्‌हेम्‍बो स्‍यीबे अमकोलमातमी थेइ ज-जमे वुइ कोन्-कोमे खल्‍चे पङ्‌लेनो स्‍य्‍हप्‍तो स्‍य्‍हेङ्‌खइ।

थेङ्‌यीमाचे पर्‌मेस्‍वर्‌त म्‍होइब ङोन्‍बरी ङोन्‍ग्‍यम् थेङ्‌यीमाचे र्‌हङ्‌की दीम्‍की म्‍हेम्‍यमाइ स्‍य्‍हप्‍तो स्‍य्‍हेङ्‍थोब,

होले स्‍य्‍हेङ्‍सम् थेङ्‌यीमात कोलइ बेलोरी म्‍हेम्‍यमाचे स्‍य्‍हेङ्‌बे स्‍य्‍हप्‍तोइ खीत् फाब खम्‍ब,

तलेपङ्‍सम् चु लक्‍चे पर्‌मेस्‍वर् तङ्‍जेत्‍प।

५ र्‌हङ्‌ल खलएनो अरेबे र्‌हेम्‍बो स्‍यीबे अमकोलचेम् र्‌हङ्‌की भरोसा पर्‌मेस्‍वर्‌री थेन्‍बल तब।

ओसेम् थेचे र्‌हङ्‍त र्‌हो लपीनो बी पर्‌मेस्‍वर्‌तेङ् दीन् म्‍हुन् प्रार्‌थना स्‍य्‍हेङ्‍स्‍यीनो टीब।

६ तर मन मोज्‍यीरी ब्रबे र्‌हेम्‍बो स्‍यीबे अमकोलमी ल्‍हीरी सोम्‍बो मुलेएनो आत्‍मारी स्‍यीज्‍यीन्‍बल तब।

७ थेङ्‍यीमा खलेएनो दोसी अतखइ पङ्‍ज्‍यीम् चु तम्‍मा बीस्‍वासीमात लोपो।

८ खल्‍चे पङ्‌लेनो र्‌हङ्‌की म्‍हेम्‍यमा,

ओसेम् झेन् र्‌हङ्‌की दीम्‍की म्‍हेम्‍यमात स्‍य्‍हप्‍तो अस्‍य्‍हेङ्‌ज्‍यी पङ्‌सम् थेङ्‍यीमाचेम् बीस्‍वास् स्‍य्‍हेङ्‍बएनो पीत्‍पल तब।

थेङ्‍यीमा बीस्‍वास् अस्‍य्‍हेङ्‍बलमा बीमएनो अज्‍यबल तब।

९ र्‌हेम्‍बो स्‍यीबे ल्‍हेगोर् ङ्‍ह यो:बे अमकोलमा ओसेम् अपकोल गीःतेङ्‌कीनो भ्‍या स्‍य्‍हेङ्‌बे अमकोलत र्‌हेम्‍बो स्‍यीबे अमकोलमाकी मीन् ब्रीबे छ्‍येःरी मीन् ब्रीउ।

१० थे ज्‍यबे लक्‍मा स्‍य्‍हेङ्‌ज्‍यीम् मीन् चल्‍दीबल तथोब,

थेचे र्‌हङ्‍की कोलमात ज्‍यनले स्‍य्‍हप्‍तो स्‍य्‍हेङ्‍बल,

डोम्‍बोमात दीम्‍री क्‍योङ्‍बल,

बीस्‍वासीमाकी कङ् ख्रुबल,

दुखरी मुबलमात र्‌हो स्‍य्‍हेङ्‍बल,

ओसेम् खजु पङ्‌लेनो ज्‍यबे लक्‍मा स्‍य्‍हेङ्‍बल तथोब।

११ र्‌हेम्‍बो स्‍यीबे छमे अमकोलमाकी मीन् र्‌हेम्‍बो स्‍यीबे अमकोलमाकी मीन् ब्रीबे छ्‍येःरी थब्रीउ,

तलेपङ्‍सम् थेङ्‌यीमाचे देबेएनो भ्‍या स्‍य्‍हेङ्‍गे म्‍हेन्‍ज्‍यीम् ख्रीस्‍ट्‍की लक् स्‍य्‍हेङ्ब पीत्‍स्‍ये मुब।

१२ चोले थेङ्‌यीमाचे ङोन्‍ग्‍यम् ख्रीस्‍ट्‍तेङ् स्‍य्‍हेङ्‌बे थेङ्‍यीमाकी बाचाa म्‍लेत्‍ज्‍यीम् दोसी तस्‍ये मुब।

१३ मीन् ब्रीबे छ्‍येःरी थेङ्‍यीमाकी मीन् मुसम् थेङ्‍यीमा ब्‍लेकु तबल तस्‍ये मुब,

ल्‍होल्‍होमाकी दीम् दीम्‍री कोर्‌ज्‍यीम् ब्रबल तस्‍ये मुब,

होदेकीनो अय्‍हीन् र्‌होकी तङ्‍मेन् लज्‍यीम् अथुन्‍नलबल तस्‍ये मुब,

ओसेम् पङ्‍ब अतबे तम्‍माएनो पङ्‍बल तस्‍ये मुब।

१४ होत्‍तज्‍यीम् ङ र्‌हेम्‍बो स्‍यीबे छमे अमकोलमाचेम् देबेएनो भ्‍या स्‍य्‍हेङ्‌खइ,

कोलमा न्‍हखइ ओसेम् खीन्‍तब् जुखइ पङ्‍ब।

चोले ङ्‍य्‍हङ्‍की सत्‍तुर्‌माचे ङ्‍य्‍हङ्‍की बीरोद्‍री अज्‍यब पङ्‍म्‍यङ्‍स्‍ये अरे।

१५ तलेपङ्‍सम् र्‌हेम्‍बो स्‍यीबे डेत् डेत् छमे अमकोलामा सैतान्‍की लीप्‍चे ब्रबरी सैतान पट्‍टीचे दोज्‍यीन्‍बल मुब।

१६ बीस्‍वासी अमकोलइ म्‍हेम्‍यमा न्‍हङ्‌री र्‌हेम्‍बो स्‍यीबे अमकोलमा मुसम् मन्‍डलीत स्‍य्‍हप्‍तो स्‍य्‍हेङ्‍अपुङ्‍नले थेचेनो हुजु र्‌हेम्‍बो स्‍यीबे अमकोलमाकी स्‍य्‍हप्‍तो स्‍य्‍हेङ्‌खइ।

ओसेम् मन्‍डलीचे र्‌हेम्‍बो स्‍यीबे खलएनो अरेबे अमकोलमालकीनो स्‍य्‍हप्‍तो स्‍य्‍हेङ्‌ब खम्‍खइ।

१७ मन्‍डलीइ स्‍य्‍हप्‍तो ज्‍यनले स्‍य्‍हेङ्‌बे एल्‍डरमाचे य्‍हक्‍को स्‍य्‍हेस यङ्‍थोब।

थेङ्‍यीमा न्‍हङ्‍रीएनो खल्‍चे पर्‌मेस्‍वर्‌की फ्रोइ लोप्‍पतेङ् प्रचारकी लक् स्‍य्‍हेङ्‌ब थेचे य्‍हक्‍को स्‍य्‍हेस यङ्‍थोब।

१८ तलेपङ्‍सम् धर्‌म छ्‍येःचे पङ्‍ब,

“दइ स्‍य्‍हेङ्‌बे बेलोरी ग्‍लप्‍माकी सुङ्‍री बुरु थताको” ओसेम् “लक् स्‍य्‍हेङ्‌बे म्‍हीमाचे थेङ्‍यीमाइ म्‍हेला यङ्‍थोब।”

१९ ङ्‍य्‍ही वुइ सोम् साक्षी अयङ्‍गदे मन्‍डलीकी एल्‍डरता ल्‍हइतीबे दोस् ङ्‍येन्‍नो थङ्‍येनो।

२० पाप स्‍य्‍हेङ्‌बलमात म्‍हीमाकी ङ्‌होन्‍सङ्‌नो बराको,

होले लबतेङ् ल्‍होल्‍होमाएनो पाप् स्‍य्‍हेङ्‌बरी लोङ्‍स्‍ये मुब।

२१ पर्‌मेस्‍वर्‌तेङ् येसु ख्रीस्‍ट् ओसेम् पबीत्र स्‍वर्‌गदुत्‍माकी ङ्‍होन्‍सङ् ङ एत कुल्‍ब,

ङचे एत लोप्‍पे चु तम्‍म एचे ङ्‌येनो।

डेत्‍की तम् ङ्‍येन्‍ब ओसेम् डेत्‍की तम् अङ्‌येन्‍ब अय्‍हीन्,

जम्‍मलनो तम् ङ्‌येनो।

२२ खल्‍तएनो मन्‍डलीइ लक् स्‍य्‍हेङ्‌बे जीम्‍मा पीन्‍बरी चप् चप् थलउ।

ल्‍होल्‍होचे पाप स्‍य्‍हेङ्‌बे बेलोरी थेङ्‍यीमातेङ् थडीःको,

र्‌हङ्‍त पबीत्र थेनो।

२३ ओसेम् एचे यीकीनो थथुङो,

तर ए य्‍हम्‍चे य्‍हम्‍री नपल तज्‍यीम् एइ फोइ लागीरी अङ्‍गुर्‌की नीङ्‍गु चेक्‍चेक् थुङो।

२४ डेत् डेत् म्‍हीमाचे स्‍य्‍हेङ्‌बे पाप्‍मी जम्‍मनो म्‍हीमाचे म्रङ्‌ज्‍यीम् न्‍याय स्‍य्‍हेङ्‌ज्‍यीन्‍बल तब,

तर डेत् डेत्‍चे स्‍य्‍हेङ्‌बे पाप्‍मी लीप्‍चेकीनो म्रङ्‍बोर्‌ब।

२५ होलेनो डेत् डेत् म्‍हीमाचे स्‍य्‍हेङ्‌बे ज्‍यबे लक्‍मामी जम्‍मनो म्‍हीमाचे म्रङ्‌ब।

जम्‍मनो म्‍हीमाचे अम्रङलेनो लीक्‍यम् ज्‍यबे लक्‍मा छुम्‍ब अखम्।

a 

५:१२ ङोन्‍ग्‍यम् ख्रीस्‍ट्‍तेङ् स्‍य्‍हेङ्‌बे थेङ्‍यीमाकी बाचा डेत्‍डेत् र्‌हेम्‍बो स्‍यीबे अमकोलमाचे ख्रीस्‍ट्‍की सेव स्‍य्‍हेङ्‌बे लागीरी दोःज्‍यीम् भ्‍या अस्‍य्‍हेङ् पङ्‍बल मुबल।

६

१ जम्‍मनो बानामाचे र्‌हङ्‌की मालीक् स्‍य्‍हेस यङ्‌बरी जेःबल मुब बी म्‍हेन्‍थोब।

होले स्‍य्‍हेङ्‍सम्के म्‍हीमाचे पर्‌मेस्‍वर्‌की छेन्‍तेङ् ङ्‍य्‍हङ्‍चे लोप्‍पे तम्‍त दोस् ल्‍हइतीम्‍यङ्‍स्‍ये अरे।

२ बीस्‍वासी मालीक्‍मात थेइ बानमाचे बीस्‍वास्‍री गीकीनो य्‍हीन्‍ब पङ्‍ज्‍यीम् स्‍य्‍हेस अस्‍य्‍हेङ्‌ब अत।

बानमाचे झेन् य्‍हक्‍को थेङ्‍यीमाकी स्‍य्‍हप्‍तो स्‍य्‍हेङ्‍थोःब,

तलेपङ्‍सम् थेङ्‌यीमाचे स्‍य्‍हेङ्‌बे लक्‍चे पर्‌मेस्‍वर्‌चे म्‍होइजेत्‍पे बीस्‍वासीमात ज्‍यब तब।

भ्‍युकी तम्‍तेङ् देमेन्‍की सम्‍पती

एचे चु तम्‍मा लोप्‍ज्‍यीम् आर् पीनो।

३ खल्‍चे पङ्‍लेएनो ङ्‍य्‍हङ्‍की प्रभु येसु ख्रीस्‍ट्‍चे लोप्‍जेत्‍पे देमेन्‍की फ्रोइतेङ् पर्‌मेस्‍वर्‌त सेम्‍री ङ्‌यीबे तम्‍तेङ् अडीःज्‍यीम् ल्‍हो-ल्‍हो तम् लोप्‍ज्‍यी पङ्‌सम्,

४ थेचे र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍बल तब,

ओसेम् थेचे तएनो अस्‍येःबल तब।

थेचे छीः र्‌हङ्‍स्‍यीनो अतोबे तम्‍मा लब ओसेम् ङ्‌युङ् म्‍हइब।

थेचे स्‍हेर्‌न,

बङ्‍न,

अखोन ओसेम् अज्‍यबे सङ्‍क स्‍य्‍हेङ्‌न लब।

५ चोतेबे म्‍हीमाचे खेम पङ्‌लेनो बङ्‍नलब,

तलेपङ्‍सम् थेङ्‌यीमाचे देमेन्‍की तम्‍त स्‍वीकार अस्‍य्‍हेङ्।

ओसेम् थेङ्‌यीमाचे पर्‌मेस्‍वर्‌त सेम्‍री ङ्‌यीबे लक् स्‍य्‍हेङ्‍बमी बरु तबे ग्‍यम् य्‍हीन्‍ब बी म्‍हेन्‍ब।

६ य्‍हीन्‍बरीम् पर्‌मेस्‍वर्‌त सेम्‍री ङ्‌यीबे लक् स्‍य्‍हेङ्‌ज्‍यीम् र्‌हङ्‌की सेम् देज्‍यीम् ब्रबनो ङ्‍य्‍हच्‍छ्‍यङ् बरु य्‍हीन्‍ब।

७ तलेपङ्‍सम् ङ्‍य्‍हङ्‍चे न्‍हबे बेलोरी चु जम्‍बुलीङ्‌री न्‍ह तए बइज्‍यी,

न्‍ह स्‍यीबे बेलोरी तए बोर्‌ब।

८ होत्‍तज्‍यीम् ङ्‍य्‍हङ्‍चे चपतेङ् येन्‍ब यङ्‍मनो सेम् देथोःब।

९ तर बरु तबे सेम् थोबे म्‍हीमाम् परीक्षरी दोःब ओसेम् वरी ङ्‍यम्‍ङ्‍य स्‍यप्‍प र्‌हङ्‌ले स्‍यप्‍प।

थेइ सेम्‍चे मुर्‌खतेङ् र्‌हङ्‌तनो दुख यङ्‌बे लक् स्‍य्‍हेङ्‍गे म्‍हेन्‍ब।

ओसेम् हुजु लक्‍चे लज्‍यीम् थे न्‍होङ्‍बतेङ् नास्‍री दोःब।

१० तलेपङ्‍सम् जम्‍म थोइ दुस्‍ट लक्‍माकी म्रु टङत म्‍होइब य्‍हीन्‍ब।

डेत् डेत् म्‍हीमाचेम् टङ छाबे लोभ् लज्‍यीम् बीस्‍वास् स्‍य्‍हेङ्‌ब पीत्‍लाबल मुब,

ओसेम् थेङ्‍यीमाकी सेम् य्‍हक्‍को दुखचे क्रोबल मुब।

तीमोथीत पावलचे लोप्‍पल

११ तर ए पर्‌मेस्‍वर्‌त सेम्‍री ङ्‌यीबे लक् स्‍य्‍हेङ्‌बे म्‍ही अज्‍यबे लक्‍मा ग्‍यम्‍चे फेज्‍यीम् टीउ।

ओसेम् पर्‌मेस्‍वर्‌की ङोन्‍री ज्‍यबे लक्,

सेम्‍री ङ्‌यीबे लक्,

बीस्‍वासी तबे लक्,

ल्‍हो-ल्‍होत म्‍होइबे लक् ओसेम् आर् यङ्‌बे लक्‍तेङ् र्‌होतेङ् थुन्‍बे लक् स्‍य्‍हेङ्‌बरी सेम् पीनो।

१२ बीस्‍वासकी जीवन छर्‌बोर्‌बे बेलोरी खेमेएनो अबेबे जीवन्‍त चुङ्‌ज्‍यीम् टीउ।

चुइ लागीरीनो एत पर्‌मेस्‍वर्‌चे ङ्‌होत्‍जेत्‍पल य्‍हीन्‍ब,

ओसेम् एचेएनो य्‍हक्‍को म्‍हीमाकी ङोन्‍ग्‍यम् एइ बीस्‍वासकी साक्षी पीन्‍बल मुब।

१३ जम्‍मनो स्‍हेःमात जीवन् न्‍हङ्‌बे पर्‌मेस्‍वर्‌तेङ् पन्‍तीयस् पीलातसकी ङोन्‍ग्‍यम् देमेन्‍की साक्षी न्‍हङ्‌बे येसु ख्रीस्‍ट्‍की ङोन्‍ग्‍यम्,

ङ एङ्‌यीमात कुल्‍ब,

१४ ङ्‍य्‍हङ्‍की प्रभु येसु ख्रीस्‍ट् अब्‍योन्‍युगते पर्‌मेस्‍वर्‌चे कुल्‍जेत्‍पे अर्‌तीमा ज्‍यनले ङ्‌येन्‍ज्‍यीम् ब्रउ,

ओसेम् एत खल्‍चेएनो दोस् ल्‍हइदी अम्‍यङ्‍खइ।

१५ पर्‌मेस्‍वर्‌चेनो थेङ्‍त ठीक् बेलोरी देबेएनो पीत्‍युजेत्‍स्‍ये मुब।

थेङ्‍नो तोप्‍परी जेःबे पर्‌मेस्‍वर् ओसेम् थेङ्‍चेकीनो जम्‍मइ जोरी सासन् स्‍य्‍हेङ्‍ब,

थेङ्‍नो ग्‍यल्‍बोमाकी ग्‍यल्‍बो ओसेम् प्रभुमाकी प्रभु य्‍हीन्‍ब।

१६ थेङ्‍कीनो खेमेएनो अस्‍यी,

ओसेम् थेङ् खलएनो दोअखम्‍बे य्‍हल्‍री स्‍य्‍हुजेत्‍प।

थेङ्‍त खल्‍चेएनो खेमेएनो म्रङ्‌बल अरे ओसेम् न्‍ह म्रङ्‌ब खम्‍ब।

ङ्‍हच्‍छ्‍यङ् सक्‍तीतेङ् स्‍य्‍हेस खेम पङ्‌लेनो थेङ्‍तनो तखइ।

आमेन्।

१७ चु जम्‍बुलीङ्‌री बरु तबलमात र्‌हङ्‌चे र्‌हङ्‍त ङ्‍हच्‍छ्‍यङ् थम्‍हेनो पङो।

न्‍होङ्‍ज्‍यीम् य्‍हर्‌बे सम्‍पतीरी अय्‍हीन् तर ङ्‌य्‍हङ्‌माकी सुखइ लागीरी जम्‍मनो स्‍हेःमा ल्‍हाब सम्‍मनो न्‍हङ्‌बे पर्‌मेस्‍वर्‌री भरोसा थेनो बी पङो।

१८ ओसेम् थेङ्‍यीमात ज्‍यबे लक्‍मा स्‍य्‍हेङो,

ज्‍यबे लक्‍मा य्‍हक्‍को स्‍य्‍हेङ्‌बरी बरु सेम् थोको,

तोःबलमात स्‍हेः पीन्‍बे सेम् थोको बी पङो।

१९ चोले थेङ्‌यीमाचे खस्‍येकी बेलोइ जीवन्‍की जग तबे लागीरी स्‍हेःमा सोखइ,

ओसेम् चु जीवन्‍त चुङ्‍रीखइ,

हुजुनो देमेन्‍की जीवन य्‍हीन्‍ब।

२० तीमोथी,

एत सोप्‍तीबे जम्‍मनो तम्‍मा ज्‍यनले थेनो।

पर्‌मेस्‍वर्‌त सेम्‍री अङ्‍यीबे लक् ग्‍यम्‍से थारीङ् ओसेम् चु जम्‍बुलीङ्‌की गदे म्‍हीमाचे ज्ञान् पङ्‍बे भ्‍युकी तम्‍मा ग्‍यम्‍से फेज्‍यीम् टीउ।

२१ तलेपङसम् डेत् डेत् म्‍हीमाचे चोतेबे तम्‍माकी लीप्‍चे ब्रज्‍यीम् बीस्‍वास् स्‍य्‍हेङ्‍बनो पीत्‍लाबल मुब।

एङ्‍यीमा जम्‍मतेङ्‍नो पर्‌मेस्‍वर्‌की अनुग्रह तटीखइ।

तीमोथीत

पावलचे ङ्‍य्‍हीख्‍यप्‍कुनो ब्रीबे चीठी

छ्‍येःकी परीचय

पावलचे चु ङ्‍य्‍हीख्‍यप्‍कुनोइ चीठी प्रचार स्‍य्‍हेङ्‌बे लक्‍री र्‌हङ् बीम अले तीमोथीत ब्रीबे अर्‌ती य्‍हीन्‍ब।

चु चीठीइ मुल् तम् “नाप” य्‍हीन्‍ब।

चुरी तीमोथीत ज्‍यनले येसु ख्रीस्‍ट्‍की साक्षी पीन्‍स्‍यीनो टीबरी,

थेङ्‌की ज्‍यबे सम्‍तर्‌तेङ् पुरानो करार्‌की देमेन्‍की तम्‍री कोङ्‍ज्‍यीम् टीस्‍यीनो टीबरी ओसेम् दुखतेङ् बीरोद्‍मा खबतेङएनो लोप्‍पोन्‍तेङ् प्रचारक्‍की जीम्‍मेवारीमा ज्‍यनले स्‍य्‍हेङ्‍स्‍यीनो टीबरी आर् पीन्‍बे सल्‍लाहमा पीन्‍बल मुब।

चु चीठीरी तीमोथीत “जम्‍बुलीङ्‌की मुर्‌ख तम्‍मा ग्‍यम्‍से” जोगइतीबरी चेतावनी पीन्‍बल मुब।

चोतेबे मुर्‌ख तम् ङ्‍येन्‍बे म्‍हीमात हुजु मुर्‌ख तम्‍चे ज्‍यब अस्‍य्‍हेङ् तर नास्‍री दोःनलब।

पावलचे चु जम्‍मा तम्‍मा ग्‍यम्‍से र्‌हङ्‍की जीवन्‍की उदेस्‍यइ नमुन र्‌हङ्‍की बीस्‍वास्,

नाप,

म्‍होइब ओसेम् दुखइ बेलोमा तीमोथीत व्‍हल् लपीन्‍ब।

चु छ्‍येःन्‍हङ् मुबे तम्‍मा

परीचय १:१-२

तोप्‍पतेङ् फ्‍या लब १:३-२:१३

सल्‍लाहतेङ् चेतावनी २:१४-४:५

पावलकी र्‌हङ्‍की अबस्‍था ४:६-१८

बुत्‍पल ४:१९-२२

तीमोथीत

पावलचे ङ्‍य्‍हीख्‍यप्‍कुनो ब्रीबे चीठी

१

१ येसु ख्रीस्‍ट्‍री मुबे जीवनकी बाचा अनुसार पर्‌मेस्‍वर्‌की थुः ग्‍यम्‍से येसु ख्रीस्‍ट्‍की प्रेरीत् तबरी दम्‍बे ङ पावल्‍चे

२ ङइ देमेन्‍की ज र्‌हङ्‍बे तीमोथीत चु चीठी ब्रीटीब।

पर्‌मेस्‍वर् अपतेङ् ङ्‍य्‍हङ्‍की प्रभु येसु ख्रीस्‍ट्‍चे एत अनुग्रहतेङ् कृपा ओसेम् सान्‍ती न्‍हङ्‍खइ।

बीस्‍वासीलो तटीबरी आर् पीन्‍बल

३ ङ ङइ अप म्‍हेम्‍हेमाचे र्‌हङ्‌लेनो ज्‍यबे सेम् थोज्‍यीम् पर्‌मेस्‍वर्‌की सेवा स्‍य्‍हेङ्‌ब।

ओसेम् थेङ्‍तनो ङ एइ लागीरी व्‍होर्‌छ्‍ये पीन्‍ब ओसेम् दीन् म्‍हुन् एत ङचे प्रार्‌थनारी व्‍हल् स्‍य्‍हेङ्‌ब।

४ ङ एइ मीख्‍लीत व्‍हल् लब,

ङल एतेङ् खतु लबे सेम् य्‍हक्‍को मुब।

एतेङ् खतु तज्‍यी पङ्‌सम् ङ य्‍हक्‍को तङ्‍स्‍येल।

५ एचे स्‍य्‍हेङ्‌बे ज्‍यबे बीस्‍वास् ङचे व्‍हल् लब।

ङोन्‍ग्‍यम् एइ मम् लोइस्‍तेङ् अम युनीयस्‍चेएनो ज्‍यबे बीस्‍वास् स्‍य्‍हेङ्‍बल मुबल।

ओसेम् होतेबे बीस्‍वास् एतेङएनो मुब बी ङचे बीस्‍वास् लबल मुब।

६ होत्‍तज्‍यीम् ङ एत व्‍हल् लपीन्‍ब,

ङचे एइ जोरी या थेन्‍मम् एचे यङ्‌बे पर्‌मेस्‍वर्‌की बर्‌दान्‍त ज्‍यनले थेन्‍स्‍यीनो टीउ।

७ तलेपङ्‍सम् पर्‌मेस्‍वर्‌चे ङ्‍य्‍हङ्‍त लोङ्‍बे आत्‍मा अय्‍हीन् तर सक्‍तीतेङ् म्‍होइब ओसेम् र्‌हङ्‌चे र्‌हङ्‍त दुल्‍बे आत्‍मा न्‍हङ्‌जेत्‍पल मुब।

८ होत्‍तज्‍यीम् ङ्‍य्‍हङ्‍की प्रभुइ सम्‍तर् स्‍येत्‍परी थपेतो,

ओसेम् ङतेङएनो थपेतो,

ङचे थेङ्‌की बारेरी प्रचार स्‍य्‍हेङ्‍बल तज्‍यीम् ङ जेल्‍री दोःबल य्‍हीम्‍ब,

बरु एचेएनो पर्‌मेस्‍वर् ग्‍यम्‍से बङ् यङ्‌ज्‍यीम् ज्‍यबे सम्‍तर् स्‍येत्‍परी दुख नाको।

९ पर्‌मेस्‍वर्‌चेनो ङ्‍य्‍हङ्‍त थर्‌ब न्‍हङ्‌ज्‍यीम् पबीत्र जीवन् सोबरी ङ्‌होत्‍जेत्‍ज्‍यी।

ङ्‍य्‍हङ्‍चे स्‍य्‍हेङ्‌बे लक्‍चे लज्‍यीम् अय्‍हीन् तर थेङ्‌की थुःतेङ् अनुग्रहचे लज्‍यीम् य्‍हीन्‍ब।

चु अनुग्रह ङ्‌य्‍हङ्‌मात येसु ख्रीस्‍ट्‍री जम्‍बुलीङ् ठुङ्‍ब बीम ङोन्‍ग्‍यम्‍नो न्‍हङ्‌जेत्‍पल मुबल।

१० देरेम् हुजु अनुग्रह ङ्‍य्‍हङ्‍की मुक्‍ती न्‍हङ्‌बे येसु ख्रीस्‍ट् ब्‍योन्‍खजेत्‍ज्‍यीम् ङोन्‍जेत्‍पल मुब।

थेङ् स्‍यीबे सक्‍ती ग्‍यम्‍से डाजेत्‍ज्‍यी,

ओसेम् ज्‍यबे सम्‍तर् ग्‍यम्‍से खेमेएनो अस्‍यीबे जीवन् ङोन्‍जेत्‍ज्‍यी।

११ पर्‌मेस्‍वर्‌चे ङत चु ज्‍यबे सम्‍तर् प्रचार स्‍य्‍हेङ्‌बे म्‍हीतेङ् प्रेरीत् ओसेम् लोप्‍पे लक् स्‍य्‍हेङ्‌बरी दम्‍जेत्‍पल य्‍हीन्‍ब।

१२ होत्‍तज्‍यीम् ङचे चु तम्‍माकी दुख नाटीब मुब।

तर ङ अपेत् तलेपङ्‍सम् ङचे खलत बीस्‍वास् स्‍य्‍हेङ्‍बल हुजु ङचे स्‍येःबल मुब।

पर्‌मेस्‍वर्‌चे ङत सोप्‍तीबे तम्‍त थेङ्‌चेनो ख्रीस्‍ट् दो:युजेत्‍पे दीन् सम्‍मइ लागीरी ज्‍यनले थेन्‍जेत्स्‍ये मुब पङ्‍ज्‍यीम्‍एनो ङचे स्‍येब।

१३ ओसेम् ख्रीस्‍ट् येसुरी मुबे बीस्‍वासतेङ् म्‍होइबरी ङचे एत लोप्‍पे देमेन्‍की तम्‍माकी नमुन तज्‍यीम् ब्रउ।

१४ एत सोप्‍तीपीन्‍बे देमेन्‍की तम्‍मात ङ्‍य्‍हङ्‍न्‍हङ्‍रीनो स्‍य्‍हुजेत्‍पे पबीत्र आत्‍माइ सक्‍तीचे जोगइतीज्‍यीम् थेनो।

१५ एचे स्‍येबलनो मुब एसीयारी टीबलमा जम्‍मनो ङ ग्‍यम्‍से ग्‍यब् दोज्‍यीम् य्‍हर्‌बल मुब,

थेङ्‍यीमा न्‍हङ्‌री फुगेलसतेङ् हर्‌मोगेनस य्‍हीन्‍ब।

१६ ओनेसीफरसकी दीम्‍की म्‍हेम्‍यतेङ् प्रभुइ कृपा तखइ,

तलेपङ्‍सम् थेचे ङत य्‍हक्‍को ख्‍यप् आर् पीन्‍बल मुब।

ओसेम् ङत जेल्‍री च्‍युप्‍पे बेलोरी थे अपेत्।

१७ तर थे रोम् सहररी खब साच्‍चेनो ङत य्‍हक्‍को नासेन्‍ले म्‍हइज्‍यीम् खतु लज्‍यी।

१८ प्रभु ब्‍योन्‍युस्‍येकी दीन्‍री थेत प्रभुचे कृपा न्‍हङ्‍खइ।

एचे स्‍येबलनो मुब,

एफीसस्‍रीएनो थेचे ङइ स्‍य्‍हप्‍तो स्‍य्‍हेङ्‌ब मुबल।

येसु ख्रीस्‍ट्‍की ज्‍यबे स्‍यीपाइ

२

१ होत्‍तज्‍यीम् तीमोथी,

ए ङइ देमेन्‍की ज र्‌हङ्‍ब य्‍हीन्‍ब,

येसु ख्रीस्‍ट्‍चे न्‍हङ्‍जेत्‍पे अनुग्रहचे ए बङ्‍ज्‍येन् तउ।

२ एचे य्‍हक्‍को म्‍हीमाकी ङ्‍होन्‍सङ् ङ ग्‍यम्‍से थ्‍येःबे तम्‍मा ल्‍होल्‍होमातएनो लोप्‍प खम्‍बे बीस्‍वासीलो म्‍हीमात लोपो।

३ येसु ख्रीस्‍ट्‍की ज्‍यबे स्‍यीपाइ र्‌हङ्‍ब तज्‍यीम् एचेएनो दुख नाको।

४ स्‍यीपाइ ल्‍हो-ल्‍हो लक्‍मारी उन्‍ज्‍यीम् अटी,

तलेपङ्‍सम् थेचे र्‌हङ्‌की हाकीम्‍त तङ्न लबकीनो म्‍हइब।

५ पुरस्‍कार् यङ्‌बे लागीरी छ्‍योङ्‍बे म्‍हीचे नीयम् अनुसार अछ्‍योङ्‍ज्‍यी पङ्‌सम् थेचे डाबे पुरस्‍कार् यङ्‍स्‍ये अरे।

६ दुख लज्‍यीम् म्रङ्‌री लक् स्‍य्‍हेङ्‌बे म्‍हीचेनो ङोन्‍ग्‍यम् अन्‍नइ बो यङ्‍थोब।

७ ङचे पङ्‍बे चु तम्‍मारी एचे म्‍हेन्लु स्‍यरो,

तलेपङसम् प्रभुचेनो एत हुजु तम्‍म गोब खम्‍न लजेत्‍स्‍ये मुब।

८ दाऊद ग्‍यल्‍बोइ छकोन् स्‍यीब ग्‍यम्‍से सोजेत्‍पे येसु ख्रीस्‍ट्त व्‍हल् लो,

ङचे प्रचार स्‍य्‍हेङ्‌बे ज्‍यबे सम्‍तर् चुनो य्‍हीन्‍ब।

९ हुजु ज्‍यबे सम्‍तर् स्‍येत्‍पल तज्‍यीम् ङचे दुख नाटीबल य्‍हीन्‍ब,

होदेकीनो अय्‍हीन् ङत अज्‍यबे लक् स्‍य्‍हेङ्‌बे म्‍हीत र्‌हङ्‌ले च्‍यल्‍दचे खीःबल मुब।

तर पर्‌मेस्‍वर्‌की फ्रोइमी च्‍यल्‍दचे खीःबल अरे।

१० होत्‍तज्‍यीम् पर्‌मेस्‍वर्‌चे दम्‍जेत्‍पलमा येसु ख्रीस्‍ट् ग्‍यम्‍से थर्‌ज्‍यीम् खेमेएनो अबेबे महीमीत् जीवन् यङ्‍खइ पङ्‍ज्‍यीम् ङचे चु जम्‍मनो तम्‍मा नापल य्‍हीन्‍ब।

११ चु तम् देमेन् य्‍हीन्‍ब-

“ङ्‍य्‍हङ्‍मा थेङ्‍तेङ् बक्‍च्‍य स्‍यीज्‍यी पङ्‌सम् लीक्‍क्‍यम् थेङ्‍तेङ्‍नो सोस्‍ये मुब।

१२ ङ्‍य्‍हङ्‍माचे दुख नास्‍यीनो टीज्‍यी पङ्‌सम् ङ्‍य्‍हङ्‍माचेएनो थेङ्‍तेङ् बक्‍च्‍य सासन् स्‍य्‍हेङ्‍स्‍ये मुब,

ङ्‍य्‍हङ्‍माचे थेङ्‍त इन्‍कार् स्‍य्‍हेङ्‌ज्‍यी पङ्‌सम् थेङ्‍चेएनो ङ्‌य्‍हङ्‌मात इन्‍कार् स्‍य्‍हेङ्‍स्‍ये मुब।

१३ ङ्‍य्‍हङ्‍मा बीस्‍वासीलो अतलएनो थेङ्‍मी बीस्‍वासीलो तजेत्‍स्‍यीनो टीब,

तलेपङ्‍सम् थेङ्‌चे र्‌हङ्‌चे र्‌हङ्‍त इन्‍कार् स्‍य्‍हेङ्‍अखम्।”

थो ङ्‌य्‍हीइ लोप्‍पोन्

१४ एइ म्‍हीमात चु तम् व्‍हल् लपीनो,

छीः र्‌हङ्‍स्‍यीनो छेत्‍प बङ्‍ब थस्‍य्‍हेङो पङ्‍ज्‍यीम् थेङ्‍यीमात एचे पर्‌मेस्‍वर्‌की ङ्‍होन्‍सङ् पङो।

छेत्‍प बङ्‍बचे तएनो ज्‍यब अस्‍य्‍हेङ्,

चुचेम् थ्‍येःबलमातएनो न्‍होङ्‍न लब।

१५ देमेन्‍की फ्रोइत ज्‍यनले लोप्‍पे ओसेम् पेत् अथोबे लक् स्‍य्‍हेङ्‌बे म्‍ही र्‌हङ्‌ले पर्‌मेस्‍वर्‌की ङोन्‍री ग्रहन् तबे लक् स्‍य्‍हेङ्‌ब म्‍हइगो।

१६ अतोबे तम्‍मा ज्‍योप्‍पतेङ् पर्‌मेस्‍वर्‌त सेम्‍री अङ्‍यीबे तम्‍मा ग्‍यम्‍से थारीङ् टीउ।

चोतेबे तम्‍माचेम् म्‍हीमात पर्‌मेस्‍वर् ग्‍यम्‍से झेन् य्‍हक्‍को थारीङ् तन लब।

१७ होतेबे तम्‍मामी क्रम्‍ज्‍यीम् जेब्‍ब तबोर्‌बे म्‍हग र्‌हङ्‍ब तब।

हुमेनीयसतेङ् फीलेतस पङ्‍बे म्‍ही ङ्‍य्‍हीचे लोप्‍पे तमएनो होतेब य्‍हीन्‍ब।

१८ थेङ्‌यीमाचे देमेन्‍की ग्‍यम्‍त पीत्‍पल मुब,

ओसेम् पुनरुत्‍थान ङोन्‍नो तज्‍यीन्‍बल मुब बी लोप्‍ज्‍यीम् डेत् डेत् म्‍हीमाकी बीस्‍वासत न्‍होङ्‍न लबल मुब।

१९ तर पर्‌मेस्‍वर् र्‌हङ्‍चेनो स्‍य्‍हेङ्‍जेत्‍पे जग कोङ्‍ब ओसेम् हुजुरी चोले ब्रीबल मुब- “प्रभुचे र्‌हङ्‍लमात खेम्‍जेत्‍प” ओसेम् “प्रभुइ छेन् कीन्‍बलमा अज्‍यबे लक्‍मा ग्‍यम्‍से थारीङ् टीथोब।”

२० बरु म्‍हीइ दीम्‍री म्‍हर्‌तेङ् म्‍हुइकी तङ्‍लोमाकीनो अय्‍हीन् स्‍यीङ्तेङ् सेप्‍प्रइ तङ्‍लोमाएनो तब।

डेत्‍डेत्‍मी य्‍हक्‍को स्‍हेस यङ्‌बे लक्‍मारी कोल्‍ब ओसेम् डेत्‍डेत्‍मी चेक् स्‍हेस यङ्‍बे लक्‍मारी कोल्‍ब।

२१ खल पङ्‍लेएनो जम्‍मनो अज्‍यबे लक्‍मा ग्‍यम्‍से फेज्‍यीम् टीज्‍यी पङ्‌सम् थे ङ्‍हच्‍छ्‍यङ् स्‍हेस यङ्‌बे लक्‍री कोल्‍बे तङ्‍लो र्‌हङ्‍ब तस्‍ये मुब।

तलेपङसम् थेचे र्‌हङ्‍त अज्‍यबे लक्‍मा ग्‍यम्‍से चोखो थेन्‍बल तज्‍यीम् खजु ज्‍यबे लक्‍री पङ्‌लेनो मालीक्‍चे कोल्‍ब तब।

२२ ब्‍योन्‍की बेलोरी खबे अज्‍यबे लक्‍मा स्‍य्‍हेङ्‍गे म्‍हेन्‍बे सेम् ग्‍यम्‍से थारीङ् टीउ,

ओसेम् ज्‍यबे सेम् थोज्‍यीम् प्रभुइ छेन् कीन्‍बलमातेङ् बक्‍च्‍य धार्‌मीक्‍ता,

बीस्‍वास् ओसेम् म्‍होइबतेङ् सान्‍तीरी ब्रस्‍यीनो टीउ।

२३ तर मुर्‌ख तम्‍मातेङ् अतोबे तम्‍मा ज्‍योप्‍प ग्‍यम्‍से फेज्‍यीम् टीउ।

एचे स्‍येबल मुब होतेबे तम्‍माचे छेत्‍प बङ्‍बकीनो स्‍य्‍हेङ्‌ब।

२४ प्रभुइ योक्‍पोचे छेत्‍प बङ्‍ब स्‍य्‍हेङ्‌ब अत।

थे जम्‍मतनो दय स्‍य्‍हेङ्‌ब खम्‍बल,

ओसेम् ल्‍हो-ल्‍होत लोप्‍प खम्‍बलतेङ् नाप खम्‍बल तथोब।

२५ बीरोद् स्‍य्‍हेङ्‍बलमात थेचे ज्‍यबे ग्‍यम्‍चे लोप्‍प खम्‍थोब,

होले स्‍य्‍हेङ्‌बतेङ् पर्‌मेस्‍वर्‌चे थेङ्‍यीमात पस्‍चताप स्‍य्‍हेङ्‌बे सेम्‍तेङ् देमेन्‍त गोब खम्‍बे सेम् न्‍हङ्‌जेत्‍ल।

२६ चोले थेङ्‍यीमा म्‍ही ज्‍यीज्‍यीम् सैतान्‍की व ग्‍यम्‍से स्‍योर्‌ब खम्‍स्‍ये मुब,

तलेपङ्‍सम् थेङ्‍यीमात सैतान्‍चे म्‍हेन्‍ब र्‌हङ्‌ले ब्रबरी सैतान्‍चे चुङ्‌ज्‍यीम् थेन्‍बल मुब।

ज्‍युकी दीन्‍मा

३

१ ज्‍युकी दीन्‍मारी दुखइ बेलोमा खस्‍ये मुब बी एचे स्‍येथोःब।

२ तलेपङ्‍सम् हुजु बेलोइ म्‍हीमा र्‌हङ्‍तकीनो म्‍होइबल,

टङइ लोभ स्‍य्‍हेङ्‍बल,

ओसेम् र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍बल,

अभीमानी,

र्‌होकी नीन्‍द स्‍य्‍हेङ्‍बल,

र्‌हङ्‌की अप-अमइ अर्‌ती अङ्‍येन्‍बल,

र्‌हङ्‍त र्‌हो लपीन्‍बे म्‍हीत व्‍हल् अलबल ओसेम् अपबीत्र तस्‍ये मुब।

३ थेङ्‍यीमा र्‌होत अम्‍होइबल,

क्षम अपीन्‍बल,

ल्‍हो-ल्‍होकी बारेरी अज्‍यब पङ्‍बल,

र्‌हङ्‌चे र्‌हङ्‍त अदुल्‍बल,

र्‌होत य्‍हक्‍को दुख पीन्‍बे सेम् थोःबल ओसेम् ज्‍यबे तम्‍त अखोबल तस्‍ये मुब।

४ थेङ्‍यीमा ल्‍हो-ल्‍होत धोक पीन्‍बल,

र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍ज्‍यीम् त म्‍हेन्‍ब हुजुनो स्‍य्‍हेङ्‍बल ओसेम् पर्‌मेस्‍वर्‌त बीमम् मन मोज्‍यीत म्‍होइबल तस्‍ये मुब।

५ थेङ्‌यीमाचे पर्‌मेस्‍वर्‌त तेन्‍बम् स्‍य्‍हेङ्‍स्‍ये मुब,

तर थेङ्‌की सक्‍तीत थेङ्‍यीमाकी ल्‍हीरी लक्‍मी स्‍य्‍हेङ्‍अपुङ्।

चोतेबे लक् स्‍य्‍हेङ्‌बे म्‍हीमा ग्‍यम्‍से ए थारीङ् टीउ।

६ थेङ्‌यीमा न्‍हङ्‌री डेत् डेत्‍मी म्‍हीमाकी दीम्‍मारी ङ्‌यीज्‍यीम् य्‍हक्‍को पापचे प्‍ले:बे ओसेम् अज्‍यबे लक्‍मा स्‍य्‍हेङ्‌बे सेम्‍चे खीज्‍यीम् न्‍होङ्‌बे अमकोलमात र्‌हङ्‌की अधीन्‍री थेन्‍ब।

७ हुजु अमकोलमाचे खेम पङ्‌लेनो छार् तम् लोप्‍परीम् लोप्‍प म्‍हइब,

तर देमेन्‍मी खमेएनो स्‍येअखम्।

८ यन्‍नेसतेङ् यम्‍ब्रेस्‍चेa मोसाइ बीरोद् स्‍य्‍हेङ्‌ब र्‌हङ्‌लेनो हुजु म्‍हीमाचे देमेन्‍की सम्‍तर्‌त बीरोद् स्‍य्‍हेङ्‌ब।

थेङ्‍यीमाल लो न्‍होङ्‍बल मुब,

ओसेम् बीस्‍वास् म्‍हबल मुब।

९ तर थेङ्‌यीमाचे खेम पङ्‌लेनो चोले स्‍य्‍हेङ्‍स्‍यीनो टीस्‍ये अरे,

तलेपङ्‍सम् यन्‍नेस्‍तेङ् यम्‍ब्रेस्‍की मुर्‌खत जम्‍मचे स्‍येःब र्‌हङ्‌ले थेङ्‍यीमाकी मुर्‌खत स्‍येःस्‍ये मुब।

पावल्‍चे तीमोथीत लोप्‍पल

१० तर ङचे लोप्‍पे तम्‍मा,

ङ पर्‌मेस्‍वर्‌की फ्रोइ ङ्‌येन्‍ज्‍यीम् ब्रबल,

ङचे ङइ जीवन्‍री स्‍य्‍हेङ्‌ब म्‍हइबे लक्‍मा,

ङइ बीस्‍वास्,

ङचे नाज्‍यीम् टीबल,

ङइ म्‍होइब ओसेम् दुखइ बेलोरी ङ य्‍हङ्‌य्‍होङ् अतबल एचे म्रङ्‌बल मुब।

११ एन्‍टीओखीया,

आइकोनीयन्‍तेङ् लुस्‍त्रा पङ्‍बे सहर्‌मारी ङत म्‍हीमाचे पीन्‍बे दुखमा एचे स्‍येःबल मुब।

तर प्रभुचे ङत हुजुमा जम्‍मा ग्‍यम्‍से थर्‌न लजेत्‍ज्‍यी।

१२ येसु ख्रीस्‍ट्त बीस्‍वास् स्‍य्‍हेङ्‌ज्‍यीम् पर्‌मेस्‍वर्‌त सेम्‍री ङ्‌यीबे जीवन् सोबलमात म्‍हीमाचे दुख पीन्‍स्‍ये मुब।

१३ तर दुस्‍ट लक्‍तेङ् र्‌होत भ्‍यु लुबे म्‍हीमाचेम् ल्‍हो-ल्‍होमात ठग्‍तीस्‍ये मुब,

ओसेम् ल्‍हो-ल्‍होमाचे थेङ्‍यीमात ठग्‍तीज्‍यीम् थेङ्‍यीमा झेन् य्‍हक्‍को न्‍होङ्‍बोर्‌स्‍ये मुब।

१४ तर एम् र्‌हङ्‌चे लोप्‍पतेङ् बीस्‍वास् स्‍य्‍हेङ्‌बे तम्‍री ब्रस्‍यीनो टीउ।

खल खल ग्‍यम्‍से लोप्‍ज्‍यी हुजुम् एचे स्‍येबल मुब।

१५ एचे कोल य्‍हङ्‌सेनो पबीत्र धर्‌म छ्‍येइ फ्रोइमा स्‍येःबल मुब।

हुजुचेनो ख्रीस्‍ट् येसुरी बीस्‍वास् स्‍य्‍हेङ्‌बतेङ् यङ्‌बे मुक्‍तीइ बारेरी गोबे ज्ञान पीन्‍ब।

१६ जम्‍मनो धर्‌म छ्‍येः पर्‌मेस्‍वर्‌की प्रेरना ग्‍यम्‍से ब्रीबल य्‍हीन्‍ब,

चु ङ्‌य्‍हङ्‍मात लोप्‍परी,

ओसेम् ङ्‍य्‍हङ्‍माचे ङ्‍य्‍ङ्‍माकी अज्‍यबमा था यङ्‍न लबरी,

ङ्‍य्‍हङ्‍मा अज्‍यबे म्‍ही तबे बेलोरी ज्‍यबे म्‍ही तनलबरी ओसेम् ङ्‌य्‍हङ्‍मात धार्‌मीक्‍ताकी जीवन सोज्‍यीम् ब्रनलबरी य्‍हक्‍को ज्‍यबल मुब।

१७ पर्‌मेस्‍वर्‌की म्‍हीमाचे जम्‍मनो ज्‍यबे लक्‍मा स्‍य्‍हेङ्‌ब खम्‍खइ पङ्‍ज्‍यीम् धर्‌म छ्‍येः पीन्‍बल य्‍हीन्‍ब।

a 

3:8 यन्‍नेसतेङ् यम्‍ब्रेस्‍चे मोसाचे इस्राएलीमात मीस्र य्‍हुल् ग्‍यम्‍से तेत्‍ज्‍यीम् बब म्‍हइबे बेलोरी मोसाइ बीरोद् स्‍य्‍हेङ्‌बे मीस्र य्‍हुल्‍की जादुगर् ङ्‌य्‍हीकी मीन् चुमा य्‍हीन्‍ब।

ज्‍यबे सम्‍तर् स्‍येत्‍पे जीम्‍मा

४

१ सोम्‍बोमातेङ् स्‍यीबलमाकी न्‍याय स्‍य्‍हेङ्‍जेत्‍परी ओसेम् जम्‍मइ जोरी सासन् स्‍य्‍हेङ्‍जेत्‍परी ब्‍योन्‍युटीबे येसु ख्रीस्‍ट्‍तेङ् पर्‌मेस्‍वर्‌की ङ्‍होन्‍सङ् ङ एत स्‍य्‍हेङ्‍नो थोःब पङ्‍ज्‍यीम् चु तम् कुल्‍ब।

२ एचे म्‍हीमात पर्‌मेस्‍वर्‌की फ्रोइ स्‍येतो,

ज्‍यबतेङ् अज्‍यब खजु बेलोरी पङ्‍लेएनो टोप् तज्‍यीम् टीउ।

म्‍हीमाचे अतबे तम् लसम् चेतावनी पीनो,

बराको,

ओसेम् धैर्‌यतेङ् ज्‍यबे तम्‍मा लोप्‍ज्‍यीम् आर् पीनो।

३ तलेपङ्‍सम् म्‍हीमाचे देमेन्‍की तम्‍त ङ्‍येन्‍गे अम्‍हेन्‍बे बेलोएनो खटीबल मुब।

थेङ्‍यीमाम् र्‌हङ्‍त सेम्‍री ङ्‌यीबे तम्‍माकीनो ङ्‍येन्‍ब म्‍हइस्‍ये मुब,

ओसेम् थेङ्‍यीमात तङ्‍न लबे तम् लोप्‍पे लोप्‍पोन्‍मा ङ्‍होत्‍स्‍ये मुब।

४ थेङ्‍यीमा देमेन्‍की तम् ग्‍यम्‍से ग्‍यब् दोस्‍ये मुब,

ओसेम् दङ्‌बोइ म्‍हीमाचे पान्‍तीबे अर्‌थमा ङ्‍येन्‍स्‍ये मुब।

५ तर एम् खतेबे बेलोरी पङ्‍लेएनो कोङ्‍ज्‍यीम् टीउ।

दुख नाबरी थलोङो,

ज्‍यबे सम्‍तर् स्‍येत्‍पे लक् स्‍य्‍हेङो,

ओसेम् एचे पर्‌मेस्‍वर् ग्‍यम्‍से यङ्‌बे लक् टोप् लोउ।

६ तलेपङ्‍सम् ङ ठा र्‌हङ्‌ले सोप्‍तीबे बेलो खज्‍यीन्‍बल मुब,

ङइ स्‍यीबे बेलो खबल मुब।

७ ङचे म्‍हीमात पर्‌मेस्‍वर्‌की सम्‍तर् ज्‍यनले स्‍येत्‍पल मुब,

पर्‌मेस्‍वर्‌चे ङत न्‍हङ्‍जेत्‍पे लक् ङचे बुत्‍नले स्‍य्‍हेङ्‍बल मुब,

ओसेम् ङचे पर्‌मेस्‍वर्‌री बीस्‍वास् स्‍य्‍हेङ्‍स्‍यीनो टीबल मुब।

८ देरेम् पर्‌मेस्‍वर्‌चे ङइ लागीरी धार्‌मीक्‍ताकी क्रेःकी थेन्‍जेत्‍पल मुब।

हुजु क्रेःकी ज्‍यनले न्‍याय स्‍य्‍हेङ्‍जेत्‍पे पर्‌मेस्‍वर्‌चे ङत कुःपीन्‍जेत्‍स्‍ये मुब,

ओसेम् ङतकीनो अय्‍हीन् तर थेङ् ब्‍योन्‍युस्‍येकी ग्‍यम् च्‍याज्‍यीम् टीबलमा जम्‍मतनो क्रेःकी कुपीन्‍जेत्‍स्‍ये मुब।

पावलकी ज्‍युकी तम्‍मा

९ खम्‍ब सम्‍म ए ङत खतु लबरी ग्‍योनले खोउ।

१० डेमासचे चु जम्‍बुलीङ्‍त म्‍होइज्‍यीम् ङत ख्‍लेथेन्‍ज्‍यी ओसेम् थेसलोनीकेरी य्‍हर्‌बल मुब।

क्रेसेन्‍स पर्‌मेस्‍वर्‌की लक् स्‍य्‍हेङ्‌बरी गलातीया प्रदेस्‍री ङ्‌यीबल मुब,

ओसेम् तीतस दालमातीयारी ङ्‌यीबल मुब

११ देरेम् ङतेङ् बक्‍च्‍य लुकाकीनो मुब।

मर्‌कुसत म्‍हइज्‍यीम् एतेङ् बक्‍च्‍य बोउ,

तलेपङ्‍सम् थेचे ङइ लक्‍री र्‌हो लब खम्‍स्‍ये मुब।

१२ तुखीकस्‍त ङचे एफीसस् सहर्‌री पीत्‍पल मुब।

१३ ओसेम् ङचे त्रोआस सहर्‌री कार्‌पस्‍ज ख्‍लेथेन्‍बे ङइ य्‍हुर्‌बे येन्,

छ्‍येःमा ओसेम् बीसेम् लज्‍यीम् डीरी ब्रीबे छ्‍येःमा अम्‍लेत्‍नले बोउ।

१४ स्‍हङ्‌मोइ लक् स्‍य्‍हेङ्‌बे अलेक्‍जेन्‍डर्‌चे ङत य्‍हक्‍को अज्‍यब स्‍य्‍हेङ्‌ज्‍यी।

थेचे स्‍य्‍हेङ्‌बे लक्‍की खीत् प्रभुचेनो फाजेत्‍स्‍ये मुब।

१५ थे ग्‍यम्‍से ए चोङ् लज्‍यीम् ब्रउ,

तलेपङ्‍सम् ङ्‍य्‍हङ्‍माचे स्‍येत्‍पे सम्‍तर्‌त थेचे य्‍हक्‍को बीरोद् स्‍य्‍हेङ्‍बल मुब।

१६ गोदोब्‍न्‍हङ् ङोन्‍ग्‍यम् मुद्‍द चल्‍तीबे बेलोरी ङत खल्‍चेएनो र्‌हो अस्‍य्‍हेङ्,

जम्‍मचेनो ङत ख्‍लेथेन्‍ज्‍यी।

हुजु लक्‍की दोस् थेङ्‍यीमात अटखइ।

१७ तर यहुदी अय्‍हीन्‍बे जम्‍मनो म्‍हीमात जम्‍मनो ज्‍यबे सम्‍तर् स्‍येत्‍प खम्‍खइ पङ्‍ज्‍यीम् प्रभु ङतेङ् तज्‍यीम् ङत बङ् न्‍हङ्‍जेत्‍ज्‍यी।

ओसेम् थेङ्‌चे ङत ता:की सुङ् ग्‍यम्‍से थर्‌न लजेत्‍ज्‍यी।

१८ प्रभुचेनो ङत जम्‍मनो दुस्‍टमा ग्‍यम्‍से थर्‌नलजेत्‍स्‍ये मुब,

ओसेम् थेङ्‌चेनो ङत ज्‍यनले स्‍वर्‌गइ य्‍हुल्‍री नोम्‍जेत्‍स्‍ये मुब।

थेङ्‍त खेम पङ्‌लेनो महीमा तखइ!

आमेन्।

१९ प्रीस्‍कीलातेङ् अकीलास् ओसेम् ओनेसीफरसकी दीम्‍की म्‍हेम्‍यत ङ ग्‍यम्‍से लस्‍सो मुब।

२० इरास्‍तस् कोरीन्‍थरी टीबल मुब,

त्रोफीमस् नबल तज्‍यीम् ङचे थेत मीलेटस सहर्‌री ख्‍लेथेन्‍बल मुब।

२१ खम्‍ब सम्‍म ए सेर्‌क ल खब बीम ङोन्‍नो खोउ।

युबुलस,

पुडेस,

लीनसतेङ् क्‍लौडीय ओसेम् चुरी मुबे जम्‍मनो बीस्‍वासीमाचे एत लस्‍सो पीत्‍खबल मुब।

२२ प्रभु एइ आत्‍मातेङ् बक्‍च्‍य तखइ।

ओसेम् एङ्‌यीमातेङ् थेङ्‌की अनुग्रह तखइ।

तीतसत

पावलचे ब्रीबे चीठी

छ्‍येकी परीचय

चु चीठी पावलचे तीतसत ब्रीबल य्‍हीन्‍ब।

तीतस यहुदी अय्‍हीन्‍बे ख्रीस्‍टीयन् मुबल।

थे पावलतेङ् बक्‍च्‍य लक् स्‍य्‍हेङ्‌ब मुबल,

ओसेम् तीतस पावलत प्रचार स्‍य्‍हेङ्‌बे लक्‍री र्‌हो लबे ब्‍योन् अपकोल मुबल।

ओसेम् पावलचे थेत मन्‍डलीइ लक्‍मा च्‍याबे लागीरी क्रेट पङ्‍बे टापुरी ख्‍लेथेन्‍बल मुबल।

चु चीठीरी मुल् तम् सोम्‍की बारेरी ब्रीबल मुब।

पहीलो,

य्‍हक्‍को र्‌हङ्‍ब क्रेटकी म्‍हीमा दुस्‍ट तबल तज्‍यीम् पावलचे तीतसत मन्‍डलीइ अगुवामाकी ब्‍यबहार् खतेब तथोब पङ्‍बे बारेरी व्‍हल् लपीन्‍ब।

दोस्रो,

पावलचे तीतसत मन्‍डलीरी मुबे झुन्‍डमा,

खेक्‍प अपमा ओसेम् खुयु अममा,

ब्‍योन्‍मा ओसेम् बानमात लोप्‍पे बारेरी सल्‍लाह पीन्‍ब।

ओसेम् ज्‍युरी,

पावलचे तीतसत जम्‍मतेङ्‍नो थुन्‍ज्‍यीम्‌ सान्‍तीरी टीथोब,

ख्रीस्‍टीयन्‍की ब्‍यबहार् थोःतोब,

तर सत्रु,

छेत्‍प बङ्‍ब ओसेम् मन्‍डलीरी म्‍हीमा थीनलबे तम्‍मा ग्‍यम्‍से फे:ज्‍यीम् टीथोब बी सल्‍लाह पीन्‍बल मुब।

चु छ्‍ये:न्‍हङ् मुबे तम्‍मा

परीचय १:१-४

मन्‍डलीइ अधीकारीमा १:५-१६

मन्‍डलीइ झुन्‍डमाकी जीम्‍मेवारीमा २:१-१५

सल्‍लाहतेङ् चेतावनी ३:१-११

बुत्‍पल ३:१२-१५

तीतसत

पावलचे ब्रीबे चीठी

१

१ ङ पावल पर्‌मेस्‍वर्‌की बादा ओसेम् येसु ख्रीस्‍ट्‍की प्रेरीत ग्‍यम्‍से चु चीठी ब्रीटीब।

पर्‌मेस्‍वर्‌चे दम्‍जेत्‍पलमाचे पर्‌मेस्‍वर्‌त तङ्‍न लबे ब्‍यबहार् स्‍य्‍हेङ्‌खइ पङ्‍ज्‍यीम् थेङ्‍यीमाकी बीस्‍वास् कोङ्‍न लबरी ओसेम् थेङ्‍यीमात पर्‌मेस्‍वर्‌की देमेन्‍की बारेरी लोप्‍परी ङत थेङ्‌चे दम्‍जेत्‍पल य्‍हीन्‍ब।

२ हुजु देमेन्‍चे पर्‌मेस्‍वर्‌की म्‍हीमातेङ् खेमेएनो अबेबे जीवन मुब पङ्‍ज्‍यीम् आस् पीन्‍ब।

ओसेम् खेमेनो भ्‍यु असुङ्‍बे पर्‌मेस्‍वर्‌चे जम्‍बुलीङ् ठुङ्‍ब बीमा ङोन्‍ग्‍यम्‍नो हुजु जीवन न्‍हङ्‍ब बी बाचा स्‍य्‍हेङ्‌जेत्‍पल मुबल।

३ ओसेम् थेङ्‌चे तेत् लजेत्‍पे बेलोरीनो थेङ्‌चे र्‌हङ्‌की ज्‍यबे सम्‍तर् ङोन्‍जेत्‍ज्‍यी।

चु ज्‍यबे सम्‍तर् स्‍येत्‍पे जीम्‍मा ङ्‍य्‍हङ्‍त मुक्‍ती न्‍हङ्‌बे पर्‌मेस्‍वर्‌चे कुल्‍जेत्‍प र्‌हङ्‌लेनो ङत न्‍हङ्‍जेत्‍ज्‍यी।

४ ङतेङ् थो गीःरीनो बीस्‍वास् स्‍य्‍हेङ्‌बे ङइ देमेन्‍की ज र्‌हङ्‍बे तीतसत चु चीठी ब्रीटीब।

पर्‌मेस्‍वर् अपतेङ् ङ्‍य्‍हङ्‍की मुक्‍तीदाता येसु ख्रीस्‍ट्‍चे एत अनुग्रहतेङ् सान्‍ती न्‍हङ्‍खइ।

क्रेट टापुरी तीतसकी लक्

५ क्रेट टापुरी अबुत्‍पे लक् बुत्‍न लबरी ङचे एत हुजुरीनो ख्‍लेथेन्‍ज्‍यी,

ङचे एत पङ्‍ब र्‌हङ्‌लेनो लीङ्‍स र्‌हङ्‍स्‍यीनो मन्‍डलीइ एल्‍डरमा दम्‍ज्‍यीम् थेनो।

६ हुजु एल्‍डर्‌माम् तइ दोस्‍एनो अरेबल तथोब,

थेङ्‍यीमा म्रीङ् काकर्‌कीनो भ्‍या स्‍य्‍हेङ्‌बे म्‍हीमा तथोब,

थेङ्‍यीमाकी कोलमा बीस्‍वासी तथोब,

ओसेम् अज्‍यबे बानी बेहोर् अरेबलतेङ् अप अमइ तम् ङ्‍येन्‍बे कोलमा तथोब।

७ मन्‍डलीइ एल्‍डर्‌चे पर्‌मेस्‍वर्‌की लक्‍की जीम्‍मा कीन्‍बल तब,

होत्‍तज्‍यीम् थे तारीएनो दोस् अरेबे म्‍ही तथोब।

थे र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍बे म्‍ही,

ग्‍योने बोमो रप्‍पे म्‍ही,

ज्‍यी थुङ्‌बे म्‍ही,

र्‌होतेङ् अथुन्‍बे म्‍ही,

ओसेम् अज्‍यबे लक् स्‍य्‍हेङ्‌ज्‍यीम् टङ छाबरी लोभ लबे म्‍ही तब अत।

८ तर थे डोम्‍बोमात स्‍य्‍हेस स्‍य्‍हेङ्‌बे म्‍ही,

ज्‍यबे लक् स्‍य्‍हेङ्‌बरी तङ्‍बे म्‍ही,

र्‌हङ्‌चे र्‌हङ्‍त दुल्‍बे म्‍ही,

ज्‍यनले न्‍याय स्‍य्‍हेङ्‌बे म्‍ही,

पबीत्र म्‍ही ओसेम् अनुसासन्‍री टीबे म्‍ही तथोब।

९ थेत लोप्‍पे बीस्‍वास् स्‍य्‍हेङ्‌ब खम्‍बे देमेन्‍की फ्रोइत थेचे कोङ्‍नले बीस्‍वास् स्‍य्‍हेङ्‍थोब।

ओसेम् ङ्‍य्‍हङ्‍माचे थेत लोप्‍प र्‌हङ्‌लेनो थेचेएनो ल्‍हो-ल्‍होत देमेन्‍की फ्रोइ ज्‍यनले लोप्‍ज्‍यीम् आर् पीन्‍ब खम्‍थोब,

ओसेम् हुजु फ्रोइत बीरोद् स्‍य्‍हेङ्‍बलमाकी तम् भ्‍यु य्‍हीन्‍ब बी ङोन्‍पीन्‍ब खम्‍थोब।

१० तलेपङ्‍सम् य्‍हक्‍को म्‍हीमा र्‌होइ अधीन्‍री अटीबलमा,

अतोःबे तम् लबलमा ओसेम् लुबलमा तब।

होतेबमा न्‍हङ्‍रीएनो झेन् मुक्‍ती यङ्‍बे लागीरी खतना स्‍य्‍हेङ्‍थोब पङ्‍बलमा मुब।

११ थेङ्‍यीमाकी सुङ् म्रुथोःब,

तलेपङ्‍सम् थेङ्‌यीमाचे टङ छाबे लागीरीकीनो लोप्‍पनो अतबे तम्‍मा लोप्‍ज्‍यीम् दीम्‍की जम्‍मनो म्‍हेम्‍यमात अथुन्‍न लबल मुब।

१२ क्रेट टापुइ म्‍हीमाकी ङ्‍हच्‍छ्‍यङ् लोप्‍पोन् गीःचे पङ्‍बल मुब,

“क्रेटकी म्‍हीमा खेमा पङ्‌लेनो भ्‍यु पङ्‍ब,

र्‌हीइ सेम्‍जेन्‍मा र्‌हङ्‍ब तब,

ओसेम् चपकीनो चबे ब्‍लेकुमा तब।”

१३ चु तम् देमेन् य्‍हीन्‍ब।

होत्‍तज्‍यीम् थेङ्‍यीमाकी बीस्‍वास् कोङ्‍खइ पङ्‍ज्‍यीम् बङ्‍ले बराको।

१४ ओसेम् देमेन्‍त अङ्‍येन्‍बे म्‍हीमाचे कुल्‍बे अर्‌तीतेङ् यहुदीमाकी दङ्‍बोइ अर्‌तमा थेङ्‌यीमाचे ङ्‍येन्‍बनो अत।

१५ सुद्‍द म्‍हीमाकी लागीरी जम्‍मनो स्‍हेःमा सुद्‍द तब।

तर असुद्‍दतेङ् बीस्‍वास् अस्‍य्‍हेङ्‍बलमाकी लागीरी तएनो सुद्‍द अत,

तलेपङ्‍सम् थेङ्‍यीमाकी सेम्‍तेङ् थेङ्‌यीमाचे म्‍हेन्‍बे तम् दुस्‍ट तब।

१६ होलेतलेनो थेङ्‌यीमाचे पर्‌मेस्‍वर्‌त स्‍येःब पङ्‍ब,

तर थेङ्‍यीमाकी लक् ग्‍यम्‍चेम् पर्‌मेस्‍वर्‌त इन्‍कार् स्‍य्‍हेङ्‌ब।

थेङ्‍यीमाम् नइबतेङ् कुल्‍बे तम् अङ्‍येन्‍बलमा तब,

ओसेम् तएनो ज्‍यबे लक् स्‍य्‍हेङ्‌बरी अजेःबल तब।

देमेन्‍की तम् लोप्‍पे बारेरी

२

१ तर एचेम् देमेन्‍की फ्रोइरी मुबे तम् लोप्‍थोब।

२ खेक्‍प म्‍हीमा सान्‍त तथोब,

स्‍य्‍हेस यङ्‌बरी जेःनले ब्रथोब,

र्‌हङ्‌चे र्‌हङ्‍त दुल्‍थोब,

पर्‌मेस्‍वर्‌री बीस्‍वासी तथोब,

ओसेम् म्‍होइबतेङ् नाप खम्‍बल तथोब बी लोपो।

३ होलेनो खुयु अममात पर्‌मेस्‍वर्‌त स्‍य्‍हेस स्‍य्‍हेङ्‌ज्‍यीम् ब्रबरी लोपो।

ओसेम् थेङ्‌यीमाचे अज्‍यबे तङ्‍मेन् पङ्‍ब अत,

य्‍हक्‍को ज्‍यी थुङ्‍ब अत ओसेम् ज्‍यबे तम्‍मा लोप्‍थोब बी कुलो।

४ चोले थेङ्‌यीमाचे छमे अमकोलमात र्‌हङ्‌की र्‌हेम्‍बोतेङ् कोलमात म्‍होइथोब बी लोप्‍प खम्‍स्‍ये मुब।

५ ओसेम् थेङ्‌यीमाचे र्‌हङ्‌चे र्‌हङ्‍त दुल्‍थोब,

पबीत्र तथोब,

दयलु तथोब ओसेम् दीम् नम् ज्‍यनले जुःज्‍यीम् र्‌हङ्‌की र्‌हेम्‍बोइ अधीन्‍री टीथोब बी लोपो।

होले स्‍य्‍हेङ्‌ज्‍यी पङ्‌सम् खल्‍चेएनो पर्‌मेस्‍वर्‌की फ्रोइकी बीरोद् लस्‍ये अरे।

६ होलेनो ब्‍योन् म्‍हीमात र्‌हङ्‌चे र्‌हङ्‍त दुल्‍थोब बी आर् पीन्‍ज्‍यीम् लोपो।

७ जम्‍मनो तम्‍मारी ए नमुन तज्‍यीम् र्‌हङ्‌चे र्‌हङ्‌तनो ङोनो,

ए र्‌हङ्‌चे लोप्‍पे तम्‍री इमान्‍दार्‌तेङ् स्‍य्‍हेस यङ्‌बरी जेःनले ब्रथोब।

८ ओसेम् खल्‍चेएनो थाप अखम्‍बे देमेन्‍की फ्रोइ लोपो।

हुजु लीप्‍चे ङ्‍य्‍हङ्‍की बारेरी अज्‍यब तएनो पङ्‍ब अखम्‍ज्‍यीम् ङ्‍य्‍हङ्‍की तम्‍की बीरोद् लबलमा पेत्‍स्‍ये मुब।

९ जम्‍मनो तम्‍री र्‌हङ्‌की न्‍याबोमाकी अधीन्‍री टीज्‍यीम् न्‍यबोमात तङ्‍न लउ पङ्‍ज्‍यीम् बानमात लोपो।

थेङ्‌यीमाचे न्‍याबोमातेङ् सुङ् ताब अत।

१० ओसेम् थेङ्‌यीमाचे न्‍याबोमाकी स्‍हेः तएनो य्‍हो लब अत।

बरु खेम पङ्‌लेनो ज्‍यब स्‍य्‍हेङ्‌ज्‍यीम् न्‍याबोचे थेङ्‍यीमात पतइतीबल तथोब।

चोले थेङ्‌यीमाचे जम्‍मनो लक्‍री ङ्‍य्‍हङ्‍त मुक्‍ती न्‍हङ्‌बे पर्‌मेस्‍वर्‌की बारेरी लोप्‍पे तम् ज्‍यब बी ङोन्‍स्‍ये मुब

११ तलेपङ्‍सम् जम्‍म म्‍हीमात मुक्‍ती न्‍हङ्‌बे लागीरी पर्‌मेस्‍वर्‌चे र्‌हङ्‍की अनुग्रह ङोन्‍जेत्‍पल मुब।

१२ चु अनुग्रहचे ङ्‍य्‍हङ्‍त पर्‌मेस्‍वर्‌त सेम्‍री अङ्‍यीबे लक्‍तेङ् जम्‍बुलीङ्‌की स्‍हेःत म्‍होइज्‍यीम् थेङ्‍त तङ्न अलबे लक् स्‍य्‍हेङ्‌ब पीत्‍प लोप्‍प।

ओसेम् चु अनुग्रहचे जम्‍बुलीङ्‌री र्‌हङ्‌चे र्‌हङ्‍त दुल्‍ज्‍यीम् ठीक् न्‍याय स्‍य्‍हेङ्‌बतेङ् पर्‌मेस्‍वर्‌त सेम्‍री ङ्‌यीबे ब्‍यबहार् स्‍य्‍हेङ्‌ज्‍यीम् ब्रब लोप्‍प।

१३ ओसेम् ङ्‍य्‍हङ्‍माचे आस् लबे मोलम् यङ्‌बे दीन् ब्रेन्‍टीब।

हुजु दीन् ङ्‍य्‍हङ्‍की ङ्‍हच्‍छ्‍यङ् पर्‌मेस्‍वर्‌तेङ् ङ्‍य्‍हङ्‍त मुक्‍ती न्‍हङ्‌बे येसु ख्रीस्‍ट्‍की महीमा म्रङ्‌स्‍ये मुब।

१४ येसु ख्रीस्‍ट्‍चे ङ्‌य्‍हङ्‌मात जम्‍मनो थोइ पाप ग्‍यम्‍से फेःपीन्‍जेत्‍परी र्‌हङ्‌की बुः न्‍हङ्‍न्‍जेत्‍ज्‍यी।

थेङ्‌चे ङ्‌य्‍हङ्‌मात चोखो स्‍य्‍हेङ्‍जेत्‍परी र्‌हङ्‌की म्‍ही स्‍य्‍हेङ्‍जेत्‍ज्‍यी,

ओसेम् ङ्‌य्‍हङ्‍मात ज्‍यबे लक् स्‍य्‍हेङ्‌बरी आर् पीन्‍बे लागीरी चोले स्‍य्‍हेङ्‍जेत्‍ज्‍यी।

१५ एचे चु तम्‍मा बीस्‍वासीमात लोपो,

अधीकार् लज्‍यीम् आर् पीनो ओसेम् बराको।

खल्‍चेएनो एत हेल अलखइ।

ता ज्‍यब हुजु स्‍य्‍हेङो

३

१ सरकारतेङ् सरकारी म्‍हीमाइ अधीन्‍री टीज्‍यीम् थेङ्‌यीमाचे कुल्‍बल ङ्‌येन्‍थोब,

ओसेम् जम्‍मनो ज्‍यबे लक् स्‍य्‍हेङ्‌बरी छ्‍येज्‍यीम् टीथोब पङ्‍बे तम् बीस्‍वासीमात व्‍हल् लपीनो।

२ थेङ्‌यीमाचे खेमेएनो खलइ बारेरीएनो अज्‍यबे तङ्‍मेन् लब अत ओसेम् छेत्‍प ब्‍लीङ्‍बएनो अत बरु ज्‍यबे सेम् थोज्‍यीम् जम्‍मतनो ज्‍यबे ब्‍यबहार् ङोन्‍थोःब।

३ तलेपङ्‍सम् ङोन्‍ग्‍यम् ङ्‍य्‍हङ्‍माएनो मुर्‌ख,

पर्‌मेस्‍वर्‌त अङ्‍येन्‍बल,

बराल्‍तीज्‍यीम् ब्रबल।

ङ्‍य्‍हङ्‍मा अज्‍यबे सेम्‍तेङ् मनमोज्‍की बाना मुबल।

ओसेम् र्‌होत न्‍होङ्‍न लबे सेम् थोःबतेङ् स्‍हेर्‌बल,

म्‍हीमाचे ङ्‍य्‍हङ्‍त अखोबल ओसेम् ङ्‍य्‍हङ्‍मा न्‍हङ्‍एनो गीःचे गीःत अखोबल मुबल।

४ तर ङ्‍य्‍हङ्‍त मुक्‍ती न्‍हङ्‌बे पर्‌मेस्‍वर्‌चे थेङ्‌की दयतेङ् म्‍होइब ङोन्‍जेत्‍पे बेलोरी

५ ङ्‍य्‍हङ्‍त थर्‌न लजेत्‍ज्‍यी।

ङ्‍य्‍हङ्‍माचे ज्‍यबे लक् स्‍य्‍हेङ्‍बल तज्‍यीम् अय्‍हीन् तर थेङ्‌चे ङ्‍य्‍हङ्‍त कृपा स्‍य्‍हेङ्‌जेत्‍पल तज्‍यीम् ङ्‍य्‍हङ्‍त थर्‌न लजेत्‍ज्‍यी।

थेङ्‌चे ङ्‍य्‍हङ्‍की पापमा ख्रुजेत्‍ज्‍यीम् पबीत्र आत्‍मा ग्‍यम्‍से छार् जीवन न्‍हङ्‍जेत्‍प।

६ पर्‌मेस्‍वर्‌चे पबीत्र आत्‍मा ङ्‍य्‍हङ्‍त मुक्‍ती न्‍हङ्‌बे येसु ख्रीस्‍ट् ग्‍यम्‍से ङ्‍य्‍हङ्‍की जोरी य्‍हक्‍को ते:पीत्‍युजेत्‍ज्‍यी।

७ चोले ङ्‍य्‍हङ्‍मा थेङ्‌की अनुग्रहचे लज्‍यीम् धर्‌मी तज्‍यी,

ओसेम् ङ्‍य्‍हङ्‍चे आस् थेन्‍बे खेमेएनो अबेबे जीवन्‍की हक्‍दार् तज्‍यी।

८ चु तम् देमेन् य्‍हीन्‍ब।

पर्‌मेस्‍वर्‌री बीस्‍वास् थेन्‍बलमाचे ज्‍यबे लक् स्‍य्‍हेङ्‌बरी ध्‍यन् पीनो बी एचे आर्‌ले लोप्‍खइ पङ्‍बे सेम् ङल मुब।

होले स्‍य्‍हेङ्‌ब जम्‍म म्‍हीमाइ लागीरी ज्‍यबतेङ् तबे तम् य्‍हीन्‍ब।

९ तर लक् अतबे तम् ज्‍योप्‍प,

खेमेएनो अथुन्‍बे पुस्‍तमाइ तम्‍मा,

ओसेम् यहुदीमाकी पेठीम्‍माकी बारेरी छेत्‍प बङ्‍ब ग्‍यम्‍से फेःज्‍यीम् टीउ।

तलेपङ्‍सम् हुजुमा तारीएनो कोल्‍ब तेङ् लक् अतबे तम्‍मा य्‍हीन्‍ब।

१० म्‍हीमात थीन लबलत ङ्‍य्‍हीक्‍ख्‍यप्‍सम्‍मा चेतावनी पीनो,

थेचे अङ्‌येन्‍ज्‍यी पङ्‌सम् थेतेङ् तइ लकएनो थस्‍य्‍हेङो।

११ एचे स्‍येःबल मुब,

चोतेबे म्‍हीमा देमेन्‍की तम्‍त बीस्‍वास् अलबे पापी य्‍हीम्‍ब।

थेङ्‍यीमाकी पापचेनो थेङ्‍यीमात दोसी ङोन्‍ब।

ज्‍युःकी सल्‍लह

१२ अर्‌तीमसतेङ् तुखीकस् ङ्‍य्‍हीरी खल पङ्‌लेनो गीःत ङचे एज पीत्‍खब साच्‍चेनो ए ङत खतु लबरी खले लज्‍यीम् पङ्‌लेनो नीकोपोलीस लीङ्‍स्‌री खोउ।

तलेपङ्‍सम् चु सेर्‌क ल ङचे हुजुरीनो टीबे सेम् लबल मुब।

१३ ओसेम् एचे जीनास पङ्‍बे वकीलतेङ् अपोल्‍लोस् पङ्‍बे र्‌हो ङ्‌हीत ग्‍यम्‍री ब्रबे बेलोरी तोःबे जम्‍मनो स्‍हेमा पीन्‍ज्‍यीम् र्‌हो लपीनो।

१४ ओसेम् ङ्‍य्‍हङ्‍की म्‍हीमाचे तोःबे म्‍हीमात पीन्‍ज्‍यीम् ज्‍यबे लक् स्‍य्‍हेङ्‌ब लोप्‍थोब।

थेङ्‍यीमा ज्‍यबे लक् अस्‍य्‍हेङ्‍नले टीब अत।

१५ ओसेम् ङतेङ् मुबलमा जम्‍मचेनो एत लस्‍सो पीत्‍खबल मुब।

हुजुरी मुबे ङ्‌य्‍हङ्‌मात म्‍होइबे र्‌होमाएनो गोदोब्‍त ङ्‌यीमा ग्‍यम्‍से लस्‍सो पङ्‍पीनो।

पर्‌मेस्‍वर्‌की अनुग्रह एङ्‍यीमा जम्‍मतेङ् तखइ।

याकुबचे ब्रीबे चीठी

छ्‍ये:की परीचय

बाइबलकी बीद्‍वनमा न्‍हङ्‍री य्‍हक्‍को र्‌हङ्‍बचे चु चीठी येसु ख्रीस्‍ट्‍की अले याकुबचे ब्रीबल पङ्‍बे तम् लब (गलाती १:१९)।

याकुब यरुसलेम्‍की मन्‍डलीइ अगुवा गी मुबल (गलाती २:९)।

चु चीठी याकुबचे जम्‍बुलीङ्‌री खन बीबीनो ठम्‍ज्‍यीम् टीबे ख्रीस्‍टीयन्‍मात ब्रीबल य्‍हीन्‍ब।

चु चीठीरी ख्रीस्‍टीयन् जीवन सोबरी ओसेम् ब्रबरी तोबे बुद्‌दीतेङ् अगुवइकी बारेरी अर्‌तीमा पीन्‍बल मुब।

ख्रीस्‍टीयन् नमुनत कीन्‍ज्‍यीम् याकुबचे य्‍हक्‍को थोइ बीसयमारी स्‍येत्‍पल मुब।

हुजु बीसयमा- धन् सम्‍पत्‍तीतेङ् प्रङ्‍न,

परीक्षा,

ज्‍यबे ब्‍यबहार्,

बेख्‍ले लब,

बीस्‍वास्‍तेङ् लक्‍मा,

दुल्‍थोःबे ले,

बुद्‍दी,

बङ्‍ब छेत्‍प,

सेखीतेङ् पेत्‍नलब,

ल्‍हो-ल्‍होत नीन्‍द स्‍य्‍हेङ्‍ब,

घमन्‍ड,

नाब ओसेम् प्रार्‌थना य्‍हीन्‍ब।

चु चीठीचे ख्रीस्‍टीयन् बीचार् अनुसार् बीस्‍वास्‍तेङ् बक्‍च्‍य लक्‍एनो स्‍य्‍हेङ्‌थोब पङ्‍बे तम्‍त बङ् लब।

छ्‍ये:न्‍हङ् मुबे तम्‍मा

परीचय १:१

बीस्‍वासतेङ् बुद्‍दी १:२-८

प्रङ्‍बतेङ् सम्‍पती १:९-११

जाचतेङ् परीक्षा १:१२-१८

ङ्‌येन्‍बतेङ् स्‍य्‍हेङ्‌ब १:१९-२७

बेख्‍ले लबे बीरुद्‍दरी चेतावनी २:१-१३

बीस्‍वासतेङ् लक्‍मा २:१४-२६

ख्रीस्‍टीयनतेङ् थेइ ले ३:१-१८

ख्रीस्‍टीयन्‍तेङ् जम्‍बुलीङ् ४:१-५:६

ल्‍हो-ल्‍हो अर्‌तीमा ५:७-२०

याकुबचे ब्रीबे चीठी

१

१ पर्‌मेस्‍वर्‌तेङ् प्रभु येसु ख्रीस्‍ट्‍की बाना ङ याकुबचे जम्‍बुलीङ्‌की ग्‍ला ग्‍लामारी छर्‌छुर् तज्‍यीम् टीबे पर्‌मेस्‍वर्‌की जम्‍मनो म्‍हीमात चु चीठी ब्रीटीब।

एङ्‌यीमात लस्‍सो मुब।

बीस्‍वास्‍तेङ् बुद्‍दी

२ बीस्‍वासी र्‌होमा,

एङ्‌यीमात थोचे थोइ दुखमा खलेएनो य्‍हक्‍को तङो।

३ तलेपङ्‍सम् एङ्‌यीमाकी बीस्‍वास्‍की जाच ग्‍यम्‍से एङ्‌यीमाल नाब खम्‍बे सक्‍ती झेन् य्‍हक्‍को तब बी एङ्‍यीमाचे स्‍येःब।

४ एङ्‌यीमात अयोबतेङ् अख्‍युप्‍प अतखइ,

झेन् आत्‍मीक्‍री परीपक्‍क तज्‍यीम् पुर्‌न म्‍ही तखइ पङ्‍ज्‍यीम् एङ्‍यीमाचे खतेबे दुखरी पङ्‌लेनो धैर्‌य स्‍य्‍हेङ्‌ब लोपो।

५ एङ्‍यीमान्‍हङ्‍री खल्‍त पङ्‍लेएनो बुद्‍दी तोःज्‍यी पङ्‌सम् बराअजेत्‍नले सेम् य्‍हङ्‍से न्‍हङ्‌जेत्‍पे पर्‌मेस्‍वर्‌त र्‌हीतो,

ओसेम् एत हुजु न्‍हङ्‌स्‍ये मुब।

६ तर र्‌हीत्‍पे म्‍हीचे सङ्‍क अलनले बीस्‍वास् लज्‍यीम् र्‌हीत्‍थोःब।

सङ्‍क लबे म्‍हीम् लाबचे य्‍होङ्‍बे समुन्‍द्रइ छाल् र्‌हङ्‍ब य्‍हीन्‍ब।

७ होतेबे म्‍हीचे प्रभु ग्‍यम्‍से तएनो यङ्‌ल बी म्‍हेन्‍अथो।

८ होतेबे म्‍हीचेम् सेम् ङ्‍य्‍ही थोःब ओसेम् थे जम्‍मनो तम्‍मारी स्‍थीर् अत।

प्रङ्‍नतेङ् बरु

९ प्रङ्‍न बीस्‍वासीमा एङ्‍यीमा तङ्‍थोब।

तलेपङ्‍सम् एङ्‌यीमात पर्‌मेस्‍वर्‌चे ङ्‍हच्‍छ्‍यङ् स्‍हेस न्‍हङ्‌बल मुब।

१० ओसेम् बरु बीस्‍वासीमा एङ्‌यीमा प्रङ्‍न तथोबतेङ्‌एनो तङ्‍थोब।

तलेपङ्‍सम् बरु म्‍ही ङ्‍य्‍हुल्‍ज्‍यीम् य्‍हर्‌बे र्‌हीइ म्‍हेन्‍दो र्‌हङ्‍ब य्‍हीन्‍ब।

११ तलेपङ्‍सम् क्रोबे दीनी फ्‍याबतेङ् म्‍हेन्‍दोइ दोङ्‍बो ङ्‍य्‍हुल्‍ज्‍यीम् य्‍हर्‌ब,

म्‍हेन्‍दो तइब ओसेम् थेइ ज्‍यबएनो नास् तब।

होलेनो बरु म्‍हीचेएनो लक्‍री उन्‍ज्‍यीम् र्‌हङ्‍की जीवन् नास् तनलब।

जाच्‍तेङ् परीक्षा

१२ ओसेम् दुखमा खबे बेलोरी आर्‌ले नाज्‍यीम् टीबे म्‍हीमा पर्‌मेस्‍वर् ग्‍यम्‍से मोलम् यङ्‍बे म्‍हीमा य्‍हीन्‍ब।

ओसेम् चोतेबे जाच्‍री डाबतेङ् पर्‌मेस्‍वर्‌चे थेङ्‍त म्‍होइबलमाकी लागीरी न्‍हङ्‍ब पङ्‍ज्‍यीम् बाचा स्‍य्‍हेङ्‍जेत्‍पे जीवन्‍की क्रेःकी थेङ्‍यीमाचे यङ्‍स्‍ये मुब।

१३ ओसेम् परीक्षरी दोःबतेङ् खल्‍चेएनो,

“ङत पर्‌मेस्‍वर्‌चे परीक्ष स्‍य्‍हेङ्‍जेत्‍ज्‍यी” बी पङ्‍ब अत।

तलेपङ्‍सम् पर्‌मेस्‍वर्‌त दुस्‍ट लक्‍चे परीक्ष स्‍य्‍हेङ्‍अखम् ओसेम् थेङ्‌चे खेमेएनो दुस्‍ट लक् ग्‍यम्‍से परीक्षा स्‍हेङ्‍अजेत।

१४ तर जम्‍मनो म्‍हीमा र्‌हङ्‍की अज्‍यबे सेम्की तम् ङ्‌येन्‍ज्‍यीम् परीक्षरी दोःब।

१५ होत्‍तज्‍यीम् र्‌हङ्‍की अज्‍यबे सेम्‍चे लज्‍यीम् पाप स्‍य्‍हेङ्‌ब,

ओसेम् थेचे पाप स्‍य्‍हेङ्‍स्‍यीनो टीबल तज्‍यीम् थे स्‍यीब।

१६ ङइ म्‍होइबे बीस्‍वासी र्‌होमा,

एङ्‍यीमाचे र्‌हङ्‌चे र्‌हङ्‍त धोक थपीनो।

१७ जम्‍मनो ज्‍यबतेङ् सीद्‍द के:कमा,

मुइ य्‍हल्‍मा स्‍य्‍हेङ्‍जेत्‍पे पर्‌मेस्‍वर् ग्‍यम्‍से युब।

ओसेम् ब्‍ल पोटीब र्‌हङ्‌ले थेङ् खेमेनो पोअजेत्।

१८ थेङ्‍चे स्‍य्‍हेङ्‍जेत्‍पे जम्‍मा स्‍हेमान्‍हङ्‍री ङ्‍य्‍हङ्‍मा गोदोब्‍न्‍हङ् ङोन्‍ग्‍यम् रोःबे रोरो र्‌हङ्‍ब तखइ पङ्‍ज्‍यीम् थेङ्‌चेनो र्‌हङ्‍की थु: अनुसार देमेन्‍की फ्रोइ ग्‍यम्‍से ङ्‍य्‍हङ्‍त छार् जीवन् न्‍हङ्‍जेत्‍ज्‍यी।

ङ्‌येन्‍बतेङ् स्‍य्‍हेङ्‌ब

१९ ङइ म्‍होइबे बीस्‍वासी र्‌होमा,

चु तम् गोउ एङ्‍यीमा जम्‍मचेनो ग्‍योनले ङ्‍येन्‍बे सेम् थो:थोप,

सेम्‍री अम्‍हेन्‍नले तम् थथोलो,

ओसेम् ग्‍योने बोमो थरपो।

२० तलेपङ्‍सम् म्‍हीइ बोमोचे पर्‌मेस्‍वर्‌त सेम्‍री ङ्‌यीबे धार्‌मीक् लक् अस्‍य्‍हेङ्।

२१ होत्‍तज्‍यीम् एङ्‍यीमाचे स्‍य्‍हेङ्‌बे जम्‍मनो दुस्‍ट तम्‍मातेङ् एङ्‍यीमाचे स्‍य्‍हेङ्‌बे दुस्‍ट लक्‍मा ख्‍लाथोब,

ओसेम् पर्‌मेस्‍वर्‌चे एङ्‌यीमाइ सेम्‍री थेन्‍जेत्‍पे फ्रोइत नम्र तज्‍यीम् स्‍वीकार स्‍य्‍हेङो,

तलेपङ्‍सम् हुजु फ्रोइचेनो एङ्‌यीमा थर्‌ब खम्‍ब।

२२ तर पर्‌मेस्‍वर्‌की फ्रोइ अनुसार ब्रउ,

फ्रोइ ङ्‍येन्‍कीनो ङ्‌येन्‍ज्‍यीम् र्‌हङ्‌चे र्‌हङ्‍त धोक थपीनो।

२३ तलेपङ्‍सम् फ्रोइ थ्‍येःज्‍यीमएनो फ्रोइ अनुसार अब्रबे म्‍हीम् दर्‌बन्‍री र्‌हङ्‍की ली च्‍याबे म्‍ही र्‌हङ्‌ब य्‍हीन्‍ब।

२४ थेचे दर्‌बन् च्‍यागदे र्‌हङ्‍की ली म्रङ्‌ब,

ओसेम् दर्‌बन् च्‍याब पीत्‍प साच्‍चेम् र्‌हङ्‍की ली खतेब मुबल बी म्‍लेत्‍प।

२५ तर एङ्‍यीमाचेम् म्‍हीमात पाप ग्‍यम्‍से फे:पीन्‍बे सीद्‍द नीयम्‍त ज्‍यनले ङ्‌येन्‍ज्‍यीम् एङ्‍यीमाचे थ्‍येःबे हुजु नीयम्‍त म्‍लेत्‍प अय्‍हीन्,

तर नीयम अनुसार ब्रसम् पर्‌मेस्‍वर्‌चे एङ्‌यीमात मोलम् न्‍हङ्‌जेत्स्‍ये मुब।

२६ एङ्‍यीमान्‍हङ्‍री खल्‍चे पङ्‌लेनो र्‌हङ्‍त धर्‌मी म्‍हेन्‍ब तर र्‌हङ्‍की लेत अदुल्‍ज्‍यी पङ्‌सम् थेचे र्‌हङ्‌चे र्‌हङ्‍त धोक पीन्‍ब,

ओसेम् थेइ धर्‌म लक् अत।

२७ पर्‌मेस्‍वर् अपत सेम्‍री ङ्‌यीबे चोखोतेङ् पबीत्र धर्‌ममी दुख यङ्‍बे र्‌हेम्‍बो स्‍यीबे अमकोलमा ओसेम् दुख यङ्‍बे व्‍हङ्‍स्‍य कोलमात स्‍य्‍हप्‍तो स्‍य्‍हेङ्‌ब ओसेम् जम्‍बुलीङ्‌की अज्‍यबे लक्‍मा ग्‍यम्‍से फे:ज्‍यीम् टीब य्‍हीन्‍ब।

बेख्‍ले लबे बीरुद्‍दरी चेतावनी

२

१ ङइ बीस्‍वासी र्‌होमा,

एङ्‍यीमाचे महीमाचे प्‍लीङ्‍बे ङ्‍य्‍हङ्‍की प्रभु येसु ख्रीस्‍ट्त बीस्‍वास् स्‍य्‍हेङ्‍बल तज्‍यीम् एङ्‍यीमाचे खलतएनो बेख्‍ले लब अत।

२ एङ्‍यीमा र्‌हुब तबे ग्‍लारी यारी म्‍हर्‌की च्‍यप् ओसेम् ज्‍यब ज्‍यबे गोइल येन्‍बे बरु म्‍ही ओसेम् ल्‍हो-ल्‍हो अज्‍यबे बोक्‍ट येन् येन्‍बे प्रङ्‍न म्‍हीएनो खबतेङ्,

३ एचे हुजु बरु म्‍हीत स्‍य्‍हेस लज्‍यीम्,

“ज्‍यबे ग्‍लारी जोरी स्‍य्‍हुगो” बी पङ्‍ब,

ओसेम् हुजु प्रङ्‍नतमी,

“ए हुजुरीनो रपो,

की हुचुरी सरी टीउ” बी पङ्‍ब पङ्‌सम्,

४ एङ्‍यीमाचे र्‌हङ्‌न्‍हङ्‌रीनो बेख्‍ले ङोन्‍ज्‍यी अय्‍हीनो स्‍यीम्,

ओसेम् अज्‍यबे तम् म्‍हेन्‍ज्‍यीम् न्‍याय स्‍य्‍हेङ्‌बे म्‍ही तज्‍यी अय्‍हीनो स्‍यीम्?

५ ङइ म्‍होइबे र्‌होमा,

ङ्‌येनो,

पर्‌मेस्‍वर्‌चे जम्‍बुलीङ्‌की प्रङ्‌नमात बीस्‍वास्‍री बरु तन लज्‍यीम् थेङ्‌की य्‍हुल्‍री हक् न्‍हङ्‍बरी दम्‍जेत्‍पल अय्‍हीनो स्‍यीम्?

चु य्‍हुल् थेङ्‍त म्‍होइबलमात न्‍हङ्‍बरी पर्‌मेस्‍वर्‌चे बाचा स्‍हेङ्‍जेत्‍पल अय्‍हीनो स्‍यीम्?

६ तर एङ्‍यीमाचेम् प्रङ्‌नमात स्‍य्‍हेस अस्‍य्‍हेङ्।

एङ्‌यीमात दुख पीन्‍ज्‍यीम् न्‍याय स्‍य्‍हेङ्‌बे म्‍हीमाज बरु म्‍हीमाचे बोर्‌बल अय्‍हीनो स्‍यीम्?

७ एङ्‍यीमाचे बीस्‍वास् स्‍य्‍हेङ्‌बे येसु ख्रीस्‍ट्‍की ज्‍यबे छेन्‍त नीन्‍द स्‍य्‍हेङ्‍बल थेङ्‍यीमानो अय्‍हीनो स्‍यीम्?

८ धर्‌म छ्‍ये:री यङ्‍बे,

“र्‌हङ्‍की खीम्‍सेत र्‌हङ्‍त र्‌हङ्‌लेनो म्‍होइगो” पङ्‍बे पर्‌मेस्‍वर्‌की य्‍हुल्‍की नीयम्‍त एङ्‍यीमाचे ङ्‍येन्‍ज्‍यी पङ्‌सम् ज्‍यब स्‍य्‍हेङ्‌ब।

९ तर एङ्‍यीमाचे खल्‍त पङ्‌लेनो बेख्‍ले लज्‍यी पङ्‌सम् एङ्‌यीमाचे पाप स्‍य्‍हेङ्‌ब,

ओसेम् नीयम् अङ्‍येन्‍बल तज्‍यीम् एङ्‌यीमा नीयम् ग्‍यम्सेनो दोसी ङोन्‍ब।

१० तलेपङ्‍सम् खल्‍चे पङ्‌लेनो पर्‌मेस्‍वर्‌की ल्‍हो-ल्‍हो जम्‍मनो नीयम्‍मा ङ्‍येन्‍ब तर गी अङ्‍येन्सम् थे जम्‍मनो नीयम्‍री दोसी तब।

११ तलेपङ्‍सम् “ब्‍यभीचार् थस्‍य्‍हेङो” बी सुङ्‍बलचेनो “म्‍ही थसेतो” बीएनो सुङ्‌बल य्‍हीन्‍ब।

ब्‍यभीचार् अस्‍य्‍हेङ्‍लेनो म्‍ही सेत्‍ज्‍यी पङ्‌सम् जम्‍मनो पर्‌मेस्‍वर्‌की नीयम्‍त अङ्‍येन्‍बल तब।

१२ होत्‍तज्‍यीम् एङ्‌यीमाचे तइ तम् पङ्‌लेनो ओसेम् त स्‍य्‍हेङ्‍लएनो ङ्‍य्‍हङ्‍मात पाप ग्‍यम्‍से फे:पीन्‍बे नीयम अनुसार न्‍याय यङ्‍बलमाल र्‌हङ्‍ब तथोब।

१३ तलेपङ्‍सम् ल्‍हो-ल्‍होत कृपा अस्‍य्‍हेङ्‌बे म्‍हीमात पर्‌मेस्‍वर्‌चेएनो कृपा अलनले न्‍यय स्‍य्‍हेङ्‌जेत्‍प।

तर कृपाचे न्‍ययत डाब।

बीस्‍वासतेङ् लक्

१४ ङइ बीस्‍वासी र्‌होमा,

खल्‍चे पङ्‍लेएनो “ङतेङ् बीस्‍वास् मुब” पङ्‍ब,

तर बीस्‍वासत लक्‍री अङोन्‍ज्‍यी पङ्‌सम् थेत ता ज्‍यब तब स्‍यीम्?

थेइ बीस्‍वास्‍चे थेत थर्‌न लबो स्‍यीम्?

१५ बीस्‍वासी अपकोल वुइ अमकोल खलइल पङ्‌लेनो डोनले येन्‍बे गोइल ओसेम् दीनइलनो योःबे चब अरेसम्,

१६ ओसेम् एङ्‍यीमान्‍हङ्‍री खल्‍चे पङ्‌लेनो थेत,

“पर्‌मेस्‍वर्‌चे एत मोलम् न्‍हङ्‍खइ,

डोनले टीउ ओसेम् म्रेन्‍नले चउ” बी पङ्‍ब,

तर थेत तोबे स्‍हे: तएनो अपीन्‍ज्‍यी पङ्‌सम् ता ज्‍यब तब स्‍यीम्?

१७ चु र्‌हङ्‌लेनो बीस्‍वासएनो लक्‍री अम्रङ्‍ज्‍यी पङ्‌सम् हुजु बीस्‍वास् स्‍यीब।

१८ तर डेत्‍चे पङ्‍ल,

“एतेङ् बीस्‍वास् मुब,

ङमी लक् स्‍य्‍हेङ्‌ब।”

तर ङ थेत पङ्‍ब,

“एइ लक् बीमइ बीस्‍वास् ङत ङोनो,

ओसेम् ङमी लक् स्‍य्‍हेङ्‌ज्‍यीम् ङइ बीस्‍वास् ङोन्‍ब।”

१९ एङ्‍यीमाचे पर्‌मेस्‍वर् गीकीनो मुब पङ्‍ज्‍यीम् बीस्‍वास् स्‍य्‍हेङ्‍ब अय्‍हीनो स्‍यीम्?

हुजु एङ्‌यीमाकी लागीरी ज्‍यब य्‍हीन्‍ब।

तर होतेबे बीस्‍वास्‍मी म्‍हङ्‍माचेएनो स्‍य्‍हेङ्‌ब,

ओसेम् थेङ्‍यीमा लोङ्‍ज्‍यीम् दर्‌ब।

२० मुर्‌खमा,

ज्‍यबे लक् अस्‍य्‍हेङ्‌बे बीस्‍वास् तइ लक्‍एनो अत बी पङ्‍बे तम्‍की प्रमान् एङ्‌यीमात तोबो स्‍यीम्?

२१ ङ्‍य्‍हङ्‍की म्‍हेम्‍हे अब्रहामचे र्‌हङ्‍की ज इसहाकत ठाकी लागीरी बेदीरी थेन्‍बे लक् ग्‍यम्सेनो पर्‌मेस्‍वर्‌की ङ्‍होन्‍सङ् धर्‌मी तज्‍यी अय्‍हीनो स्‍यीम्?

२२ अब्रहामकी बीस्‍वासतेङ् थेचे बीस्‍वास् अनुसार लक् स्‍य्‍हेङ्‍बल एङ्‍यीमाचे म्रङ्‌ब,

ओसेम् थेचे स्‍य्‍हेङ्‌बे लक्‍चेनो थेइ बीस्‍वास् टोप तबल मुबल।

२३ धर्‌म छ्‍ये:री,

“अब्रहामचे पर्‌मेस्‍वर्‌त बीस्‍वास् स्‍य्‍हेङ्‌ज्‍यी,

होत्‍तज्‍यीम् परमप्रभुचे थेत धर्‌मी म्‍ही पङ्‍ज्‍यीम् ग्रहन् स्‍य्‍हेङ्‍जेत्‍ज्‍यी” बी ब्रीबे तम् टोप तज्‍यी,

ओसेम् थेत पर्‌मेस्‍वर्‌की र्‌हो पङ्‍ज्‍यी।

२४ एङ्‍यीमाचे म्रङ्‌ब की बीस्‍वास्‍चेकीनो अय्‍हीन्,

बीस्‍वास् अनुसार स्‍य्‍हेङ्‌बे लक्‍चेनो म्‍हीत पर्‌मेस्‍वर्‌की ङोन्‍ग्‍यम् धर्‌मी ङोन्‍जेत्‍प।

२५ होलेनो रहाब पङ्‍बे बेस्‍या अमकोल थेइ लक् ग्‍यम्‍से पर्‌मेस्‍वर्‌की ङ्‍होन्‍सङ् धर्‌मी तज्‍यी।

थेचे इस्रएली जासुसीमात छुम्‍ज्‍यीम् सहर ग्‍यम्‍से भग्‍तीबरी ल्‍हो-ल्‍हो ग्‍यम्‍से पीत्‍ज्‍यीम् र्‌हो लबल मुबल।

२६ ल्‍ही बुः ग्‍यम्‍से फे:बतेङ् स्‍यीब र्‌हङ्‌ले,

बीस्‍वास् अनुसार लक् अस्‍य्‍हेङ्‌ज्‍यी पङ्‌सम् हुजु बीस्‍वास् स्‍यीब।

लेत दुल्‍बल

३

१ ङइ बीस्‍वासी र्‌होमा,

एङ्‍यीमा न्‍हङ्‌री लोप्‍पोन्‍मा य्‍हक्‍को थतउ।

तलेपङ्‍सम् एङ्‍यीमाचे स्‍ये:बलनो मुब,

ङ्‌यीमा लोप्‍पीन्‍बलमाकी न्‍याय झेन् य्‍हक्‍को कोङ्‍नले तस्‍ये मुब।

२ ङ्‍य्‍हङ्‍मा जम्‍मचेनो य्‍हक्‍को तम्‍मारी न्‍होर्‌ब।

तर र्‌हङ्‌चे थोल्‍बे तम्‍री अन्‍होर्‌बे म्‍हीम् सीद्‍द म्‍ही य्‍हीन्‍ब,

होतेबे म्‍हीचेम् जम्‍मनो लक्‍मारी र्‌हङ्‌चे र्‌हङ्‍त दुल्‍ज्‍यीम् थेन्‍ब खम्‍ब।

३ त क्रेत्‍पे म्‍हीचे पङ्‍बे तम् ङ्‍येन्‍न लबरी तइ सुङ्‍री फइतेङ् डीइ छोत तापीन्‍ब,

ओसेम् खन बोर्‌के म्‍हेन्‍ज्‍यी हुजुरी बोर्‌ब खम्‍ब।

४ ओसेम् ङ्‍हच्‍छ्‍यङ् दोङ्‍ग ङ्‍हच्‍छ्‍यङ् लाबोचे इबोर्‌ज्‍यीम् स्‍यङ्‍टीलएनो दोङ्‍ग चल्‍तीबे म्‍हीचे ज्‍यीदकी क्‍यब र्‌हङ्‍ब स्‍यङ्‍ज्‍यीम् दोङ्‍गत खन बोर्‌के म्‍हेन्‍ज्‍यी हुजुरी बोर्‌ब खम्‍ब।

५ होलेनो ले म्‍हीइ ल्‍हीकी ज्‍यीद स्‍हे: तलेनो ङ्‍हच्‍छ्‍यङ् ङ्‍हच्‍छ्‍यङ् तम्‍मारी घमन्‍ड लब खम्‍ब।

म्‍हेनो मे छीर्‌तो गी:चे ङ्‍हच्‍छ्‍यङ् बन म्‍हेरे य्‍हर्‌ब खम्‍ब।

६ लेएनो मे र्‌हङ्‍ब य्‍हीन्‍ब।

ङ्‍य्‍हङ्‍की ल्‍हीरी मुबलमा न्‍हङ्‌री ले दुस्‍टइ जम्‍बुलीङ् य्‍हीन्‍ब।

थेचे जम्‍मनो ल्‍हीत न्‍होङ्‍न लब,

ओसेम् न्‍हब य्‍हङ्‍से स्‍यीबसम्‍मनो मे द्‍यबीन्‍ब,

थे र्‌हङएनो नर्‌कइ मेरी स्‍य्‍होप्‍प।

७ म्‍हीचे जम्‍मनो थोइ सेम्‍ज्‍येन्‍मा,

ङ्‍यम्‍ङ्‍यमा,

स्‍य्‍होलोक्‍ज्‍यीम् ब्रबे जन्‍तुमा ओसेम् यीन्‍हङ् मुबे जन्‍तुमात दुल्‍ब खम्‍ब ओसेम् दुल्‍टीबल मुब।

८ तर लेत खल्‍चेएनो दुल्‍ब खम्‍बल अरे।

हुजु ले न्‍होङन लबे बीख्‍चे प्‍लीङ्‌ज्‍यीम् ब्रबे पुख्री र्‌हङले म्‍हीत न्‍होङ्‍न लबरी चल्‍तीस्‍यीनो टीब।

९ ओसेम् ङ्‍य्‍हङ्‍चे चु ले कोल्‍ज्‍यीम् पर्‌मेस्‍वर् ङ्‍य्‍हङ्‍की प्रभुतेङ् अपत व्‍होर्‌छ्‍ये पीन्‍ब,

ओसेम् पर्‌मेस्‍वर्‌की स्‍वरुप्‍री स्‍य्‍हेङ्‍जेत्‍पे म्‍हीत के:म्‍लङ् पीन्‍ब।

१० सुङ् गी:चे तोप्‍पतेङ् के:म्‍लङ् डोङ्‍ब।

ङइ बीस्‍वासी र्‌होमा चोतेब तब अत!

११ यी म्रु गी:चेनो ङम्‍बतेङ् कम्‍बे यी प्‍योःबो स्‍यीम्?

१२ ङइ बीस्‍वासी र्‌होमा,

अन्‍जीर्‌की दोङ्‍बोरी जैतुन्‍की रोरो रो:ब खम्‍बो वुइ अङ्‍गुर्‌की दोङ्‌बोरी अन्‍जीर्‌की रोरो रो:ब खम्‍बो स्‍यीम्?

चद प्राबे यी प्‍योःबे म्रुरी रोङ्‌बे यी प्‍योःब अखम्।

पर्‌मेस्‍वर्‌चे न्‍हङ्‍जेत्‍पे बुद्‍दी

१३ खल्‍चे पङ्‌लेनो एङ्‍यीमान्‍हङ्‍री र्‌हङ् बुद्‍दी मुबतेङ् गोबे म्‍ही म्‍हेन्‍सम्,

थेचे ज्‍यबे जीवन् सोज्‍यीम् ओसेम् बुद्‍दीतेङ् नम्रतारी ज्‍यबे लक्‍मा स्‍य्‍हेङ्‌ज्‍यीम् ङोन्‍थो:ब

१४ तर एङ्‌यीमाकी सेम्‍न्‍हङ् य्‍हक्‍को स्‍हेर्‌बतेङ् र्‌हङ्‍तकीनो ज्‍यब तखइ म्‍हेन्‍बे तम् मुसम् बुद्‍दी मुब पङ्‍ज्‍यीम् र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍ज्‍यीम् देमेन्‍की बीरुद्‍दरी पाप थस्‍य्‍हेङो।

१५ चोतेबे बुद्‍दी पर्‌मेस्‍वर् ग्‍यम्‍से यङ्‌बल अय्‍हीन्,

होतेबे बुद्‍दी जम्‍बुलीङ्‍ ग्‍यम्‍से,

म्‍हीमाइ म्‍हेन्‍ब ग्‍यम्‍से,

ओसेम् सैतान ग्‍यम्‍से खबल य्‍हीन्‍ब।

१६ खन स्‍हेर्‌बतेङ् र्‌हङ्‍तकीनो ज्‍यब तखइ म्‍हेन्‍बे सेम् तब,

हुजुरी अथुन्‍बतेङ् जम्‍मनो थोइ दुस्‍ट तम्‍मा तब।

१७ तर पर्‌मेस्‍वर् ग्‍यम्‍से यङ्‍बे बुद्‍दी ङोन्‍नो सुद्‍द तब,

सान्‍तीरी टीब,

र्‌होकी तम्‍तेङ् डीःब ओसेम् थुन्‍ज्‍यीम्‌ टीब।

चोतेबे बुद्‍दी दयचे प्‍लीङ्‍बल तब ओसेम् ज्‍यबे लक्‍मा स्‍य्‍हेङ्‌ब,

बेख्‍लेतेङ् कपटी अत

१८ ओसेम् सान्‍ती तन लबलमाचे थुन्‍बे लक्‍मा स्‍य्‍हेङ्‌ज्‍यीम् धार्‌मीक्‍ताकी रोरो रो:ब।

पर्‌मेस्‍वर्‌की अधीन्‍री टीउ

४

१ एङ्‌यीमाकी गुङ्‍री छेत्‍पतेङ् बङ्‍ब खनचे खब?

एङ्‍यीमाकी न्‍हङ्‍रीनो छेत्‍टीबे दुस्‍ट म्‍हेन्‍बमाचे लज्‍यीम् अय्‍हीनो स्‍यीम्?

२ एङ्‍यीमाचे स्‍हे: यङ्‍बे सेम् लब तर एङ्‍यीमाचे अय्‍हङ्,

होत्‍तज्‍यीम् र्‌होत सेत्‍प।

र्‌होकी स्‍हे:त स्‍हेर्‌ब तर एचे हुजु यङ्‍ब अखम्,

होत्‍तज्‍यीम् र्‌होतेङ् छेत्‍प ओसेम् बङ्‍ब।

एचे ता यङ्‍बे सेम् लज्‍यी हुजु अय्‍हङ् तलेपङ्‍सम् एचे पर्‌मेस्‍वर्‌तेङ् अर्‌हीत्।

३ एङ्‍यीमाचे रहीत्‍लेनो अय्‍हङ् तलेपङ्‍सम् एङ्‍यीमाचे र्‌हङ् मनमोज्‍यी लबे लागीरी अज्‍यबे सेम् थोज्‍यीम् र्‌हीत्‍प।

४ ब्‍यभीचारी म्‍हीमा!

जम्‍बुलीङ्‌की स्‍हेमात म्‍होइबमी पर्‌मेस्‍वर्‌तेङ् सत्‍तुर् स्‍य्‍हेङ्‌ब य्‍हीन्‍ब बी एङ्‍यीमाचे अस्‍येउ स्‍यीम्?

जम्‍बुलीङ्‌की स्‍हेमात म्‍हइबलचे र्‌हङ्‌चे र्‌हङ्‍त पर्‌मेस्‍वर्‌की सत्रु स्‍य्‍हेङ्‌ब।

५ धर्‌म छ्‍ये:री “पर्‌मेस्‍वर्‌चे ङ्‍य्‍हङ्‍न्‍हङ् थेन्‍जेत्‍पे आत्‍माइ लागीरी थेङ् य्‍हक्‍को स्‍हेर्‌जेत्‍प” बी ब्रीबे तम् लक् अतबतेङ् देमेन् अय्‍हीन् बी थम्‍हेनो।

६ तर थेङ्‌चे झेन् य्‍हक्‍को अनुग्रह न्‍हङ्‍जेत्‍प।

धर्‌म छ्‍ये:री चोले ब्रीबल मुब,

“पर्‌मेस्‍वर्‌चे र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍बलमाकी बीरोद् स्‍य्‍हेङ्‌जेत्‍प,

तर नम्रमाकी जोरी अनुग्रह न्‍हङ्‍जेत्‍प।”

७ होत्‍तज्‍यीम् पर्‌मेस्‍वर्‌की अधीन्‍री टीउ।

सैतान्‍की बोरोध स्‍य्‍हेङो,

थे एङ्‍यीमा ग्‍यम्‍से छ्‍योङ्‍य्‍हर्‌स्‍ये मुब।

८ एङ्‍यीमा पर्‌मेस्‍वर्‌की रेइरी खोउ,

थेङ् एङ्‌यीमाकी रेइरी ब्‍योन्‍खस्‍ये मुब।

एङ्‌यी पापीमा अज्‍यबे लक्‍मा स्‍य्‍हेङ्‌ब पीतो!

ओसेम् एङ्‌यी सेम् ङ्‌ही थोःबे म्‍हीमा चोखो तम्‍कीनो म्‍हेनो!

९ एङ्‍यीमा दुखी तउ,

बीलाप स्‍य्‍हेङो ओसेम् क्राको।

एङ्‌यीमाकी ङ्‍येत्‍प क्रापरी दो:खइ ओसेम् एङ्‌यीमाकी तङ्‍ब दुखरी दोखइ।

१० प्रभुइ ङोन्‍ग्‍यम् र्‌हङ्‍त नम्र स्‍य्‍हेङो,

ओसेम् थेङ्‌चे एङ्‌यीमात स्‍य्‍हेस यङ्‍न लजेत्‍स्‍ये मुब।

ल्‍हो-ल्‍होत न्‍याय स्‍य्‍हेङ्‌बे बारेरी चेतावनी

११ ङइ बीस्‍वासी र्‌होमा,

एङ्‍यीमाचे गी:चे गी:त अज्‍यबे तङ्‍मेन् थलउ।

एङ्‍यीमाचे ल्‍हो-ल्‍हो बीस्‍वासीमाकी बारेरी अज्‍यबे तङ्‍मेन् लज्‍यीम् न्‍याय स्‍य्‍हेङ्‌ब पङ्‌सम् एङ्‍यीमाचे पर्‌मेस्‍वर्‌की नीयम्‍की तङ्‍मेन् लब,

ओसेम् न्‍याय स्‍य्‍हेङ्‌ब।

एङ्‍यीमाचे पर्‌मेस्‍वर्‌की नीयम्‍की न्‍याय स्‍य्‍हेङ्‌ज्‍यी पङ्‌सम् एङ्‍यीमा पर्‌मेस्‍वर्‌की नीयम् ङ्‍येन्‍बे म्‍ही अत तर न्‍याय स्‍य्‍हेङ्‌बे म्‍ही तब।

१२ नीयम् न्‍हङ्‍बतेङ् न्‍याय स्‍हेङ्‍जेत्‍पलमी पर्‌मेस्‍वर् गीकीनो मुब।

ओसेम् थर्‌न लबतेङ् म्‍हन लब थेङ्‍चेकीनो खम्‍ब।

होत्‍तज्‍यीम् र्‌हङ्‍की खीम्‍सेत न्‍याय स्‍य्‍हेङ्‍बल एङ्‍यीमा खल?

र्‌हङ्‌चे र्‌हङ्‍त ङ्‍हच्‍छ्‍यङ् म्‍हेन्‍बे बारेरी चेतावनी

१३ एङ्‍यीमा,

“की तीङ्‌यी की न्‍हम्‍स्‍य्‍हो ङ्‌यीमा सहर् गी:री ङ्‌यीज्‍यीम् हुजुरी तीत्‍तीङ् टील,

ओसेम् छोङ् स्‍य्‍हेङ्‌ज्‍यीम् य्‍हक्‍को टङ छाला” बी पङ्‍बलमा ङइ तम् ङ्‌येनो।

१४ न्‍हम्‍स्‍य्‍हो एइ जीवन् ता तब बी एङ्‍यीमाचे स्‍येबल अरे।

एङ्‍यीमामी य्‍हम्‍बगी म्रङ्‌ज्‍यीम् म्‍हय्‍हर्‌बे खस र्‌हङ्‍ब य्‍हीन्‍ब।

१५ बरु एङ्‍यीमाचेम्,

“प्रभुइ थु: मुसम् ङ्‍य्‍हङ्‍मा सोल,

ओसेम् चोले स्‍य्‍हेङ्‍ल वुइ होले स्‍य्‍हेङ्‍ल” बी पङ्‍थोब।

१६ तर एङ्‍यीमाचे र्‌हङ्‍की योजनमारीनो फुर्‌ती ल्‍हइतीब।

एङ्‌यीमाचे होले फुर्‌ती ल्‍हइतीब ज्‍यब अय्‍हीन्।

१७ होत्‍तज्‍यीम् खल्‍चे ज्‍यब स्‍य्‍हेङ्‍थो:ब बी स्‍येज्‍यीमएनो अस्‍य्‍हेङ् थेचे पाप स्‍य्‍हेङ्‌ब।

बरुमात चेतावनी

५

१ देरेम् एङ्‌यी बरु म्‍हीमा,

ङइ तम् ङ्‌येनो,

एङ्‌यीमाकी जोरी ङ्‌हच्‍छ्‍यङ् दुख खटीब मुब,

होत्‍तज्‍यीम् एङ्‍यीमा क्राको ओसेम् बीलाप लउ।

२ एङ्‌यीमाकी सम्‍पतीमा क्रम्‍बल मुब,

ओसेम् गोइलमा बुलुङ्‍चे चबल मुब।

३ एङ्‌यीमाकी म्‍हर् म्‍हुइमा चे:चे चबल मुब।

हुजु चे:नो एङ्‌यीमाकी बीरुद्‍दरी साक्षी तस्‍ये मुब ओसेम् हुजु चेःचे मेचे र्‌हङ्‌ले एङ्‌यीमाइ ल्‍हीः क्रोस्‍ये मुब।

एङ्‍यीमाचे र्‌हुब् लबे चु स्‍हेःमानो न्‍यायकी दीन्‍री एङ्‌यीमाकी बीरुद्‍दरी साक्षी तस्‍ये मुब।

४ एङ्‌यीमाकी म्रङ्‌री बाली दुत्‍पे न्‍हङ्‍बोमात एङ्‍यीमाचे म्‍हेला पीन्‍बल अरे।

ङ्‌येनो एङ्‌यीमाइ बीरोदरी थेङ्‍यीमाकी क्राब।

एइ बाली दुत्‍पे न्‍हङ्‍बोमाकी क्राब सक्‍तीसाली परमप्रभुचे सेन्‍जेत्‍पल मुब।

५ एङ्‍यीमा चु जम्‍बुलीङ्‌री सुखले मनमोज्‍यी लज्‍यीम् टीबल मुब।

सेत्‍पे लागीरी सोबल बी सेम्‍ज्‍येन्‍माचे अगोज्‍यीम छोब र्‌हङ्‌ले एङ्‍यीमा पर्‌मेस्‍वर्‌चे न्‍हङ्‍स्‍येकी सजाय अगोज्‍यीम् मनमोज्‍यीले टीबल मुब।

६ एङ्‍यीमाचे र्‌हङ्‍त बीरोद् अलबे म्‍हीमात दोस् ल्‍हइदीज्‍यीम् सेत्‍पल मुब।

धैर्‌य

७ ङइ बीस्‍वासी र्‌होमा,

प्रभु दो:ज्‍यीम् अब्‍योन्‍युगते धैर्‌य लज्‍यीम् टीउ।

च्‍याको,

ब्‍लुत्‍पे म्‍हीचे ज्‍यबे अन्‍न यङ्‌बरी स्‍यी: सेर्‌कइ नम् ब्रेन्‍ज्‍यीम् टीब।

८ होलेनो एङ्‌यीमाएनो धैर्‌य लज्‍यीम् टीउ,

ओसेम् प्रभुरी भरोसा कोङनले थेनो,

तलेपङसम् प्रभु ब्‍योन्‍युबे दीन् ज्‍यदङ् खटीबल मुब।

९ ङइ बीस्‍वासी र्‌होमा,

एङ्‍यीमा गी:चे गी:की बीरुद्‍दरी थम्‍हुरुको,

होलेलसम् एङ्‍यीमात प्रभुचे न्‍याय स्‍य्‍हेङ्‍जेत्‍स्‍ये मुब।

च्‍याको,

न्‍याय स्‍य्‍हेङ्‍जेत्‍स्‍येकी प्रभु म्रङ्‍खजेत्‍परी टोप तबल मुब।

१० ङइ बीस्‍वासी र्‌होमा,

धैर्‌य लबतेङ् दुख नाबे नमुनाकी लागीरी प्रभुइ छेन्‍री लोप्‍पे अगम्‍बक्‍तमात व्‍हल् लउ।

११ एङ्‍यीमाचे स्‍ये:ब दुख यङ्‍बे बेलोरी धैर्‌य लबलमात पर्‌मेस्‍वर्‌चे तङ्‍नलबे म्‍हीमा बी ङ्‌यीमाचे पङ्‍ब।

अयुबचे दुख यङ्‍बे बेलोरी धैर्‌य लबल ओसेम् ज्‍यु:री प्रभुचे दय लजेत्‍पल एङ्‍यीमाचे थे:बल मुब।

ङ्‍य्‍हङ्‍की प्रभु दयातेङ् क्रीपाचे प्‍लीङ्‍जेत्‍पल मुब।

१२ ङइ बीस्‍वासी र्‌होमा,

गोदोब्‍न्‍हङ् ङ्‍हच्‍छ्‍यङ् तम्‍मी बाचा स्‍हेङ्‍बतेङ न्‍ह स्‍वर्‌ग न्‍ह जम्‍बुलीङ् तइ मीन्‍रीएनो सपथ थयुगो।

एङ्‍यीमाचे य्‍हीन्‍सम् “य्‍हीन्‍ब” पङो,

अय्‍हीन्‍सम् “अय्‍हीन्” पङो,

हुजुलीप्‍चे एङ्‍यीमा पर्‌मेस्‍वर्‌की न्‍यायरी दोस्‍ये अरे।

प्रार्‌थनाकी सक्‍ती

१३ एङ्‍यीमा न्‍हङ्‍री खलए दुखरी मुब?

थेचे प्रार्‌थना स्‍य्‍हेङ्‍थोब।

एङ्‍यीमा न्‍हङ्‍री खलए तङ्‍बरी मुब?

थेचे पर्‌मेस्‍वर्‌त तोप्‍पे व्‍हइ कोथोब।

१४ एङ्‍यीमा न्‍हङ्‍री खलए नबल मुब?

थेचे मन्‍डलीकी अगुवामात ङ्‍होत्‍थोब,

ओसेम् थेङ्‍यीमाचे प्रभुइ छेन्‍री नबे म्‍हीत छ्‌युकुa स्‍य्‍हल्‍ज्‍यीम् पर्‌मेस्‍वर्‌त प्रार्‌थना स्‍य्‍हेङ्‍थोब।

१५ बीस्‍वास् लज्‍यीम् स्‍य्‍हेङ्‌बे प्रार्‌थनचे नबे म्‍ही फेन्‍स्‍ये मुब,

ओसेम् प्रभुचे फेन्‍न लजेत्‍स्‍ये मुब।

थेचे पाप स्‍य्‍हेङ्‍बल मुसम् क्षमा यङ्‍स्‍ये मुब।

१६ होत्‍तज्‍यीम् एङ्‍यीमाचे स्‍य्‍हेङ्‌बे पापमा गी:चे गी:त स्‍येतो,

ओसेम् एङ्‍यीमा नब ग्‍यम्‍से फेन्‍बरी गी:चे गी:की लागीरी प्रार्‌थना स्‍य्‍हेङो।

धर्‌मी म्‍हीचे स्‍य्‍हेङ्‌बे प्रार्‌थनारी ङ्‍हच्‍छ्‍यङ् सक्‍ती तब ओसेम् ङ्‍हच्‍छ्‍यङ् लक् तब।

१७ एलीयाएनो ङ्‌य्‍हङ् र्‌हङ्‍बे म्‍ही मुबल।

थेचे नम् अयुखइ पङ्‍ज्‍यीम् सेम् य्‍हङ्‌सेनो पर्‌मेस्‍वर्‌त प्रार्‌थना स्‍य्‍हेङ्‌ज्‍यी,

ओसेम् सोम्‍तीङ्‍स्‍यी ल डु: सम्‍म हुजु य्‍हुल्‍री नम् अयु।

१८ थेचे लीक्‍क्‍यमएनो देबेएनो प्रार्‌थना स्‍य्‍हेङ्‌ज्‍यी ओसेम् मुचे नम् युज्‍यी,

सचे अन्‍नमा रो:ज्‍यी।

१९ ङइ बीस्‍वासी र्‌होमा,

एङ्‍यीमा न्‍हङ्‍री खल पङ्‌लेनो देमेन् ग्‍यम्‍से थारीङ् य्‍हर्‌ज्‍यी पङ्‌सम् थेत दो:ज्‍यीम् बउ।

२० पापी गी:त अज्‍यबे लक् ग्‍यम्‍से दो:ज्‍यीम् बबलचे स्‍येखइ की थेचे हुजु पापी म्‍हीत स्‍यीब ग्‍यम्‍से सोन लस्‍ये मुब,

ओसेम् य्‍हक्‍को पापमा क्षमा तस्‍ये मुब।

a 

५:१४छ्‍युकु हुजु बेलोरी यहुदीमाचे नबे म्‍हीमात फेन्‍नलबरी छ्‍युकु स्‍य्‍हल्‍ब मुबल।

युहन्‍नाइ

ङोन्‍ग्‍यम्‍की चीठी

छ्‍येःकी परीचय

युहन्‍नाचे चु छ्‍येः उदेस्‍य ङ्‍य्‍ही थेन्‍ज्‍यीम् ब्रीबल य्‍हीन्‍ब।

ङोन्‍ग्‍यम्‍की उदेस्‍य,

चु छ्‍येः खेत्‍पलमात पर्‌मेस्‍वर्‌तेङ् थेङ्‌की ज येसु ख्रीस्‍ट्‍तेङ् सङ्‍गतीरी ब्रबरी आर् पीन्‍ब।

गीःब उदेस्‍य,

हुजु सङ्‍गतीत न्‍होङ्‍न लबे भ्‍युकी तम्‍म अङ्‍येन्‍बरी चेतावनी पीन्‍ब।

पर्‌मेस्‍वर्‌की ज येसु म्‍ही अय्‍हीन् पङ्‍बे भ्‍युकी तम् ठम्‍बल मुबल।

हुजु तम् लोप्‍पे म्‍हीमाचे सोबरी चु जम्‍बुलीङ्‌की जीवन्‍की छेर्‌ब ग्‍यम्‍से फेज्‍यीम् टीथोब पङ्‍ब मुबल,

ओसेम् मुक्‍ती यङ्‌बे लागीरी नैतीक्‍तातेङ् म्‍होइब अतो बी लोप्‍प मुबल।

युहन्‍नाचे चोतेबे भ्‍युकी तम्‍माकी बीरोद् लब।

थेचे येसु ख्रीस्‍ट् म्‍हीनो य्‍हीन्‍ब मुबल बी गोनले स्‍येत्‍प,

ओसेम् येसुरी बीस्‍वास् स्‍य्‍हेङ्‌बलमा ओसेम् पर्‌मेस्‍वर्‌त म्‍होइबलमा जम्‍मचेनो गीःचे गीःत म्‍होइथोब पङ्‍ज्‍यीम् लोप्‍पल मुब।

चु छ्‍येःन्‍हङ् मुबे तम्‍म

परीचय १:१-४

य्‍हल्‍तेङ् म्‍हुन्‍दुङ् १:५-२:२९

पर्‌मेस्‍वर्‌की ज जमेतेङ् सैतान्‍की ज जमे ३:१-२४

देमेन्‍तेङ् भ्‍यु ४:१-६

म्‍होइथोबे लक् ४:७-२१

डाबे बीस्‍वास् ५:१-२१

युहन्‍नाइ

ङोन्‍ग्‍यम्‍की चीठी

जीवन्‍की फ्रोइ

१

१ गोदोब्‍न्‍हङ् ङोन्‍ग्‍यम् य्‍हङ्‍से मुबे,

ङ्‌यीमाचे थ्‍ये:बतेङ् ङ्‍यीमाकी मी:चे म्रङ्‌बे ओसेम् ङ्‌यीमाचे च्‍याबतेङ् ङ्‍यीमाकी र्‌हङ्‍की याचेनो छुबे जीवन न्‍हङ्‌बे फ्रोइकी बारेरी ङ्‌यीमाचे ब्रीटीबल मुब,

२ हुजु जीवन् म्रङ्‍खजेत्‍ज्‍यी,

ओसेम् ङ्‌यीमाचे म्रङ्‍ज्‍यी,

ङ्‌यीमाचे हुजुइ गबाही पीन्‍ब,

ओसेम् एङ्‍यीमातएनो हुजु खेमेएनो अबेबे जीवन्‍की बारेरी स्‍येत्‍प,

हुजु अपतेङ् मुबल ओसेम् ङ्‌यीमाज म्रङ्‍खजेत्‍ज्‍यी।

३ एङ्‌यीमाकी सङ्‍गती ङ्‌यीमातेङ् तखइ पङ्‍ज्‍यीम् ङ्‌यीमाचे ता म्रङ्‌बतेङ् थ्‍ये:ज्‍यी हुजु एङ्‌यीमात स्‍येत्‍प।

ङ्‍यीमाकी सङ्‍गती अपतेङ् थेङ्‌की ज येसु ख्रीस्‍ट्‍तेङ् बक्‍च्‍य मुब।

४ ङ्‌य्‍हङ्‌माकी तङ्‍ब टोप तखइ पङ्‍ज्‍यीम् ङचे चु तम् ब्रीटीबल य्‍हीन्‍ब।

पर्‌मेस्‍वर् य्‍हल् य्‍हीन्‍ब

५ ङ्‌यीमाचे पर्‌मेस्‍वर्‌की ज ग्‍यम्‍से थ्‍येःबे सम्‍तर् चुनो य्‍हीन्‍ब,

ओसेम् एङ्‌यीमात स्‍येत्‍प,

पर्‌मेस्‍वर्‌नो य्‍हल् य्‍हीन्‍ब,

ओसेम् थेङ्‍री गदेएनो म्‍हुन्‍दुङ् अरे।

६ ङ्‍य्‍हङ्‍माचे थेङ्‍तेङ् सङ्‍गतीरी मुब पङ्‍ब तर ङ्‍य्‍हङ्‍मा म्‍हुन्‍दुङ्‍रीनो ब्रसम् ङ्‍य्‍हङ्‍माचे भ्‍यु पङ्‍ब ओसेम् देमेन्‍री अब्र।

७ तर थेङ् य्‍हल्‍री तब र्‌हङ्‌ले ङ्‍य्‍हङ्‍एनो य्‍हल्‍री ब्रज्‍यी पङ्‌सम् ङ्‌य्‍हङ्‌माल गीःचे गी:तेङ् बक्‍च्‍य सङ्‍गती तब,

ओसेम् पर्‌मेस्‍वर्‌की ज येसुइ काचे ङ्‌य्‍हङ्‍मात जम्‍मनो पाप ग्‍यम्‍से चोखो स्‍य्‍हेङ्‌ब।

८ ङ्‍य्‍हङ्‍माचे र्‌हङ्‍तेङ् पाप अरे पङ्‍ज्‍यी पङ्‌सम् ङ्‍य्‍हङ्‍माचे र्‌हङ्‌चे र्‌हङ्‍त लुब,

ओसेम् ङ्‍य्‍हङ्‍मातेङ् देमेन् अत।

९ तर ङ्‍य्‍हङ्‍माचे र्‌हङ्‍की पाप पर्‌मेस्‍वर्‌की ङ्‍होन्‍सङ् स्‍वीकार लज्‍यी पङ्‌सम् थेङ्‌चे ङ्‌य्‍हङ्‌माकी पाप क्षमा न्‍हङ्‌जेत्स्‍ये मुब,

ओसेम् जम्‍मनो अज्‍यबे तम्‍मा ग्‍यम्‍चे चोखो स्‍य्‍हेङ्‍पीन्‍जेत्‍स्‍ये मुब,

तलेपङ्‍सम् थेङ् बीस्‍वास् योग्‍यतेङ् धर्‌मी मुब।

१० ङ्‍य्‍हङ्‍माचे पाप स्‍य्‍हेङ्‍बल अरे पङ्‍ब पङ्‌सम् ङ्‍य्‍हङ्‍माचे थेङ्‍त भ्‍यु तनलब,

ओसेम् थेङ्‌की फ्रोइ ङ्‍य्‍हङ्‍मातेङ् अत।

ख्रीस्‍ट् ङ्‌य्‍हङ्‌माकी र्‌हो

२

१ ङइ कोलमा र्‌हङ्‍बे म्‍होइबे र्‌होमा एङ्‍यीमाचे पाप अस्‍य्‍हेङ्‍खइ पङ्‍ज्‍यीम् ङ एङ्‌यीमात चु तम्‍मा ब्रीटीब।

तर खल्‍चे पङ्‌लेनो पाप स्‍य्‍हेङ्‍लएनो ङ्‍य्‍हङ्‍की लागीरी पर्‌मेस्‍वर् अपतेङ् तम् लपीन्‍जेत्‍पल गीः ङ्‍य्‍हङ्‍मातेङ् मुब,

थेङ् धार्‌मीक् येसु ख्रीस्‍ट् य्‍हीन्‍ब।

२ थेङ् ङ्‍य्‍हङ्‍की पाप्‍मा क्षमा लबरी स्‍यीजेत्‍पल य्‍हीन्‍ब।

ङ्‌य्‍हङ्‌माकी लागीरीकीनो अय्‍हीन्,

तर जम्‍बुलीङ्‌की जम्‍मनो म्‍हीमाकी पापकी लागीरीएनो य्‍हीन्‍ब।

३ पर्‌मेस्‍वर्‌चे कुल्‍जेत्‍पे अर्‌तीमा ङ्‍य्‍हङ्‍माचे ङ्‍येन्‍ज्‍यी पङ्‌सम् ङ्‍य्‍हङ्‍माचे थेङ्‍त स्‍येब बी चु तम् ग्‍यम्सेनो ङोन्‍ब।

४ खल्‍चे पङ्‌लेनो “ङचे थेङ्‍त स्‍येःब” बी पङ्‍ब,

तर थेङ्‌चे कुल्‍जेत्‍पे अर्‌तीमा अङ्‌येन्‍ज्‍यी पङ्‌सम् थे भ्‍यु य्‍हीन्‍ब,

ओसेम् थेतेङ् देमेन् अत।

५ तर खल्‍चे थेङ्‌चे कुल्‍जेत्‍पे अर्‌ती ङ्‍येन्‍ब,

थेचे पर्‌मेस्‍वर्‌त देमेन्‍नो सेम् य्‍हङ्‌सेनो म्‍होइब।

ओसेम् चु ग्‍यम्सेनो ङ्‌य्‍हङ् थेङ्‍री मुब पङ्‍बे तम् स्‍येब।

६ खल्‍चे थे पर्‌मेस्‍वर्‌री मुब पङ्‍ज्‍यी थेचे येसुचे र्‌हङ्‌ले पर्‌मेस्‍वर्‌की फ्रोइ ङ्‌येन्‍ज्‍यीम् ब्रथोब।

छार् अर्‌ती

७ म्‍होइबे र्‌होमा,

ङचे ब्रीटीबे चु कुल्‍बे अर्‌ती छार् अय्‍हीन् तर ङोन्‍ग्‍यम् य्‍हङ्‌सेनो एङ्‍यीमातेङ् मुबे पुरानो कुल्‍बे अर्‌ती य्‍हीन्‍ब।

चु ङोन्‍ग्‍यम् य्‍हङ्‌सेनो मुबे पुरानो कुल्‍बे अर्‌ती एङ्‍यीमाचे थ्‍येःबे फ्रोइनो य्‍हीन्‍ब।

८ होले तलेनो ङ एङ्‌यीमात छार् अर्‌ती गीः ब्रीटीब।

चु अर्‌तीइ देमेन् ख्रीस्‍ट्‍री ओसेम् एङ्‌यीमातेङ् म्रङ्‌बल मुब,

तलेपङ्‍सम् म्‍हुन्‍दुङ् म्‍हज्‍यीम् य्‍हर्‌टीबल मुब ओसेम् देमेन्‍की य्‍हल्‍मी सर्‌स्‍यीनोटीबल मुब।

९ खल्‍चे पङ्‌लेनो थे र्‌हङ् य्‍हल्‍री मुब पङ्‍ब,

तर र्‌हङ्‌की बीस्‍वासी र्‌होमात हेल लज्‍यी पङ्‌सम् थे दवम् म्‍हुन्‍दुङ्‍रीनो मुब।

१० खल्‍चे र्‌हङ्‍की बीस्‍वासी र्‌होमात म्‍होइब,

थे य्‍हल्‍री तब,

ओसेम् र्‌हङ्‍त उन्‍नलबे तइ तमएनो थेतेङ् अत।

११ तर खल्‍चे र्‌हङ्‍की बीस्‍वासी र्‌होमात हेल स्‍य्‍हेङ्‌ब थे म्‍हुन्‍दुङ्‍री तब,

म्‍हुन्‍दुङ्‍री ब्रब,

ओसेम् थे खन य्‍हर्‌टीब,

थेचे हुजु अस्‍य्‍हे,

तलेपङ्‍सम् म्‍हुन्‍दुङ्‍चे लज्‍यीम् थेचे अम्रङ्।

१२ म्‍होइबे कोलमा,

ङ चु एङ्‌यीमात ब्रीटीब,

तलेपङ्‍सम् ख्रीस्‍ट्‍की छेन्‍री एङ्‌यीमाकी पाप क्षमा तबल मुब।

१३ अपमा,

ङ एङ्‌यीमात चु ब्रीटीब,

तलेपङ्‍सम् गोदोब्‍न्‍हङ् ङोन्‍ग्‍यम् य्‍हङ्‍से मुबे ख्रीस्‍ट्त एङ्‌यीमाचे स्‍येःब।

ब्‍योन् म्‍हीमा,

चु ङ एङ्‌यीमात ब्रीटीब

तलेपङ्‍सम् एङ्‍यीमा सैतान् ग्‍यम्‍से डाबल मुब।

१४ कोलमा चु ङ एङ्‌यीमात ब्रीटीब,

तलेपङ्‍सम् एङ्‍यीमाचे पर्‌मेस्‍वर् अपत स्‍येःब।

अपमा,

चु ङ एङ्‌यीमात ब्रीटीब,

तलेपङ्‍सम् एङ्‌यीमाचे गोदोब्‍न्‍हङ् ङोन्‍ग्‍यम् य्‍हङ्‍से मुबे ख्रीस्‍ट्त स्‍येःब।

ब्‍योन् म्‍हीमा,

चु ङ एङ्‌यीमात ब्रीटीब,

तलेपङ्‍सम् एङ्‍यीमा बङ्‍ज्‍येन् मुब,

पर्‌मेस्‍वर्‌की फ्रोइ एङ्‍यीमान्‍हङ् मुब,

ओसेम् एङ्‍यीमा सैतान् ग्‍यम्‍से डाबल मुब।

१५ जम्‍बुलीङ्‌तेङ् जम्‍बुलीङ्‌की स्‍हे:मात थम्‍होइगो।

खल्‍चे पङ्‌लेनो जम्‍बुलीङ्‍त म्‍होइज्‍यी पङ्‌सम् थेचे पर्‌मेस्‍वर् अपत अम्‍होइ।

१६ तलेपङ्‍सम् जम्‍बुलीङ्‌री मुबे ल्‍हीःचे स्‍य्‍हेङ्‍गे म्‍हेन्‍बे जम्‍मनो अज्‍यबे तम्‍मा,

मीःचे म्रङ्‌ज्‍यीम् स्‍य्‍हेङ्‍गे म्‍हेन्‍बे अज्‍यबे तम्‍मा ओसेम् जम्‍बुलीङ्‌की जम्‍म स्‍हेःमाकी लागीरी स्‍य्‍हेङ्‌बे जीवन्‍की घमन्‍ड पर्‌मेस्‍वर् अप ग्‍यम्‍से खबल अय्‍हीन्।

चु जम्‍मनो जम्‍बुलीङ् ग्‍यम्‍से खबल य्‍हीन्‍ब।

१७ जम्‍बुलीङ्‌तेङ् जम्‍बुलीङ्‌री म्‍हीमाचे म्‍हेन्‍बे अज्‍यबे सेम्‍मा म्‍हज्‍यीम् य्‍हर्‌ब,

तर पर्‌मेस्‍वर्‌की थुः टोप् लबे म्‍हीम् खेम पङ्‌लेनो टीब।

ख्रीस्‍ट्‍की सत्रु

१८ म्‍होइबे कोलमा,

चु ज्‍युःकी बेलो य्‍हीन्‍ब।

ख्रीस्‍ट्‍की बीरोधी खटीब बी एङ्‍यीमाचे थ्‍येःबल मुब,

ख्रीस्‍ट्‍की य्‍हक्‍को बीरोधीमा खज्‍यीन्‍बल मुब।

चु ग्‍यम्सेनो चु ज्‍युःकी बेलो य्‍हीन्‍ब बी स्‍येःब।

१९ थेङ्‍यीमा ङ्‍य्‍हङ्‍ल अय्‍हीन्‍ब मुबल,

होत्‍तज्‍यीम् थेङ्‍यीमा ङ्‌य्‍हङ्‍मात ख्‍लेथेन्‍ज्‍यीम् य्‍हर्‌ज्‍यी।

थेङ्‍यीमा ङ्‍य्‍हङ्‍ल य्‍हीन्‍सम् ङ्‍य्‍हङ्‍मातेङ् टीस्‍येल।

ङ्‌यीमाचे ङ्‌य्‍हङ्‍मात ख्‍लेथेन्‍ज्‍यी हुजु तम्‍चे थेङ्‍यीमा ङ्‍य्‍हङ्‍ल अय्‍हीन् पङ्‍बे तम् ङोन्‍ब।

२० तर एङ्‌यीमातमी ख्रीस्‍ट्‍चे पबीत्र आत्‍मा तेपीत्‍युजेत्‍पल मुब,

होत्‍तज्‍यीम् एङ्‍यीमा जम्‍मचेनो देमेन्‍त स्‍येःब।

२१ एङ्‍यीमाचे देमेन्‍त अस्‍य्‍हे पङ्‍ज्‍यीम् ङचे चु ब्रीबल अय्‍हीन्,

तर एङ्‍यीमाचे देमेन्‍त स्‍येःबल तज्‍यीम् ब्रीबल य्‍हीन्‍ब।

ओसेम् देमेन् ग्‍यम्‍से भ्‍यु अडोङ् पङ्‍बे तमएनो एङ्‍यीमाचे स्‍येःब।

२२ भ्‍यु खल?

खल्‍चे येसुत मुक्‍ती न्‍हङ्‌बे ख्रीस्‍ट् अय्‍हीन् पङ्‍ज्‍यी थेङ्‍यीमा भ्‍यु य्‍हीन्‍ब।

खल्‍चे पर्‌मेस्‍वर् अपतेङ् जत इन्‍कार् स्‍य्‍हेङ्‌ब थेङ्‍यीमानो ख्रीस्‍ट्‍की बीरोधी य्‍हीन्‍ब।

२३ जत इन्‍कार् स्‍य्‍हेङ्‌बलचे अपतएनो इन्‍कार् स्‍य्‍हेङ्‌ब।

ओसेम् जत स्‍वीकार् स्‍य्‍हेङ्‌बलचे अपतएनो स्‍वीकार स्‍य्‍हेङ्‌ब।

२४ होत्‍तज्‍यीम् एङ्‍यीमाचे चुःब य्‍हङ्‌सेनो थेःबे सम्‍तर्‌त सेम्‍री थेनो।

हुजु सम्‍तर् एङ्‍यीमाचे सेम्‍री थेन्‍ज्‍यी पङ्‌सम् एङ्‍यीमा अप ओसेम् जतेङ् बक्‍च्‍य तस्‍ये मुब।

२५ ख्रीस्‍ट्‍चे न्‍हङ्‍ब बी बाचा स्‍य्‍हेङ्‍जेत्‍पे खेमेएनो अबेबे जीवन् चुनो य्‍हीन्‍ब।

२६ चु जम्‍मनो तम्‍म एङ्‌यीमात भ्‍यु लुब म्‍हइबलमाकी बारेरी ङचे एङ्‌यीमात ब्रीबल य्‍हीन्‍ब।

२७ तर एङ्‍यीमातम् ख्रीस्‍ट्‍चे पबीत्र आत्‍मा तेपीत्‍युजेत्‍पल मुब।

ओसेम् पबीत्र आत्‍मा एङ्‍यीमातेङ् स्‍य्‍हुगदे एङ्‌यीमात खल्‍चेएनो तएनो लोप् अथो।

तलेपङ्‍सम् थेङ्‌की आत्‍माचे एङ्‌यीमात जम्‍मनो तम्‍मा लोप्‍जेत्‍स्‍ये मुब,

ओसेम् थेङ्‌चे लोप्‍जेत्‍पे तम देमेन् य्‍हीन्‍ब,

भ्‍यु अय्‍हीन्।

पबीत्र आत्‍माचे लोप्‍जेत्‍पे तम् ङ्‌येन्‍ज्‍यीम् ब्रउ,

ओसेम् ख्रीष्‍टतेङ् गी: तउ।

२८ ओसेम् म्‍होइबे कोलमा,

थेङ् दोःज्‍यीम् ब्‍योन्‍युबे बेलोरी ङ्‍य्‍हङ्‍माचे आर् यङ्‍खइ,

ओसेम् थेङ् ब्‍योन्‍युबे बेलोरी ङ्‍य्‍हङ्‍मा पेत् अतोःखइ पङ्‍ज्‍यीम् थेङ्‍तेङ् गी तउ।

२९ तलेपङ्‍सम् ख्रीस्‍ट् धर्‌मी मुब बी एङ्‍यीमाचे स्‍येःबल मुब,

ओसेम् ज्‍यबे लक् स्‍य्‍हेङ्‌बलमा जम्‍मनो परमेस्‍वरकी ज जमे य्‍हीन्‍ब बीएनो एङ्‍यीमाचे स्‍येःबल मुब।

पर्‌मेस्‍वर्‌की ज जमे

३

१ च्‍याको,

ङ्‌य्‍हङ्‍मात पर्‌मेस्‍वर्‌चे गत्‍ते य्‍हक्‍को म्‍होइजेत्‍पल मुब,

ङ्‍य्‍हङ्‍त थेङ्‌की ज जमे पङ्‌बरी थेङ्‌चे म्‍होइजेत्‍पल य्‍हीन्‍ब,

ओसेम् ङ्‍य्‍हङ्‍मा देमेन्‍नो थेङ्‌की ज जमे य्‍हीन्‍ब।

जम्‍बुलीङ्‍चे पर्‌मेस्‍वर्‌त अस्‍येबल तज्‍यीम् ङ्‍य्‍हङ्‍मातएनो अस्‍ये।

२ ङइ म्‍होइबे र्‌होमा,

देरेम् ङ्‍य्‍हङ्‍मा पर्‌मेस्‍वर्‌की ज जमेमा य्‍हीन्‍ब,

तर लीक्‍यम् ङ्‍य्‍हङ्‍मा ता तस्‍ये मुब बी देरेसम्‍म ताएनो ङोन्‍बल अरे।

तर ङ्‌य्‍हङ्‍मात चु था मुब,

ख्रीस्‍ट् दोःज्‍यीम् ब्‍योन्‍युबे बेलोरी ङ्‍य्‍हङ्‍एनो थेङ् र्‌हङ्‍ब तस्‍ये मुब,

तलेपङ्‍सम् थेङ् खतेब मुब होतेबनो ङ्‍य्‍हङ्‍माचे थेङ्‍त म्रङ्‌स्‍ये मुब।

३ ओसेम् ख्रीस्‍ट्‍री चोतेबे आस् थेन्‍बलमा जम्‍मचे ख्रीस्‍ट् चोखो तब र्‌हङ्‌लेनो र्‌हङ्‍त चोखो थेन्‍स्‍ये मुब।

४ पाप स्‍य्‍हेङ्‍स्‍यीनो टीबलमाचे पर्‌मेस्‍वर्‌की नीयम् अङ्‍येन्,

तलेपङ्‍सम् पाप स्‍य्‍हेङ्‌बनो पर्‌मेस्‍वर्‌की नीयम् अङ्‌येन्‍ब य्‍हीन्‍ब।

५ एङ्‍यीमाचे स्‍येःबलनो मुब ख्रीस्‍ट् ङ्‌य्‍हङ्‌माकी पाप ख्रुबरी म्रङ्‍खजेत्‍पल य्‍हीन्‍ब,

ओसेम् थेङ्‍री ताइ पापएनो अरे।

६ होत्‍तज्‍यीम् थेङ्‍री तबलमाचे पाप स्‍य्‍हेङ्‍स्‍यीनो अटी।

पाप स्‍य्‍हेङ्‍स्‍यीनो टीबलमाचे न्‍ह थेङ्‍त म्रङ्‌बल तब,

न्‍ह थेङ्‍त स्‍येःबल तब।

७ म्‍होइबे कोलमा,

एङ्‌यीमात खल्‍चेएनो लु अम्‍यङ्‍खइ।

ज्‍यबे लक् स्‍य्‍हेङ्‌बे म्‍हीमानो ख्रीस्‍ट् र्‌हङ्‍बे धर्‌मी तब।

८ पाप स्‍य्‍हेङ्‍स्‍यीनो टीबे म्‍हीमा सैतान्‍ल य्‍हीन्‍ब।

तलेपङ्‍सम् सैतान्‍चेम् चु:ब य्‍हङ्‌सेनो पाप स्‍य्‍हेङ्‍स्‍यीनो टीबल मुब।

होत्‍तज्‍यीम् सैतान्‍की लक्‍मा नास् लबरी पर्‌मेस्‍वर्‌की ज म्रङ्‍खजेत्‍पल य्‍हीन्‍ब।

९ पर्‌मेस्‍वर्‌की ज जमेचे पाप स्‍य्‍हेङ्‍स्‍यीनो अटी,

तलेपङ्‍सम् पर्‌मेस्‍वर्‌की स्‍वभाब थेङ्‍यीमातेङ् तब।

थेङ्‌यीमाचे पाप स्‍य्‍हेङ्‍स्‍यीनो टीअखम् तलेपङ्‍सम् पर्‌मेस्‍वर् थेङ्‍यीमाइ अप य्‍हीन्‍ब।

१० पर्‌मेस्‍वर्‌की ज जमे खल ओसेम् सैतान्‍की ज जमे खल बी चु ग्‍यम्सेनो स्‍येःब खल पङ्‌लेनो धर्‌मीक्‍तरी अब्रबलमा,

र्‌हङ्‍की बीस्‍वासी र्‌होमात अम्‍होइबलमा पर्‌मेस्‍वर्‌की ज जमे अय्‍हीन्।

गीःचे गीःत म्‍होइगो

११ ङ्‍य्‍हङ्‍माचे गीःचे गीःत म्‍होइथोब पङ्‍बे सम्‍तर् एङ्‍यीमाचे चु:ब य्‍हङ्‌सेनो थ्‍येःबल मुब।

१२ ङ्‍य्‍हङ्‍मा कयीन् र्‌हङ्‍ब तब अत।

कयीन् दुस्‍टइ अधीन्‍री मुबल,

ओसेम् थेचे र्‌हङ्‍की अलेत सेत्‍ज्‍यी।

तले थेचे र्‌हङ्‍की अले सेत्‍ज्‍यी?

तलेपङ्‍सम् थेचे स्‍य्‍हेङ्‌बे लक् दुस्‍ट मुबल,

ओसेम् थेइ अलेचे स्‍य्‍हेङ्‌बे लक्‍मी धार्‌मीक् मुबल।

१३ होत्‍तज्‍यीम् ङइ र्‌होमा,

जम्‍बुलीङ्‌की म्‍हीमाचे एङ्‌यीमात हेल लबतेङ् अचम्‍म थतउ।

१४ ङ्‍य्‍हङ्‍चे स्‍येःब ङ्‍य्‍हङ्‍मा स्‍यीब ग्‍यम्‍से जीवन्‍री वङ्‌ज्‍यीन्‍बल मुब तलेपङ्‍सम् ङ्‍य्‍हङ्‍चे बीस्‍वासी र्‌होमात म्‍होइबल मुब।

ओसेम् बीस्‍वासी र्‌होमात अम्‍होइबे म्‍हीम् दवम् स्‍यीबरीएनो टीबल तब।

१५ र्‌हङ्‍की बीस्‍वासी र्‌होमात अखोबे म्‍हीम् म्‍ही सेत्‍पे म्‍ही र्‌हङ्‌ब य्‍हीन्‍ब,

ओसेम् म्‍ही सेत्‍पे म्‍हीतेङ् खेमेएनो अबेबे जीवन अत बी एङ्‌यीमाचे स्‍येबल मुब।

१६ ख्रीस्‍ट्‍चे ङ्‌य्‍हङ्‌माकी लागीरी बुः न्‍हङ्‍जेत्‍ज्‍यी,

चु ग्‍यम्सेनो ङ्‍य्‍हङ्‍चे म्‍होइब ता बी स्‍येःब।

ओसेम् ङ्‍य्‍हङ्‍माचेएनो र्‌हङ्‍की बीस्‍वासी र्‌होमाकी लागीरी बुः पीन्‍बे सेम् थेन्‍थोब।

१७ जम्‍बुलीङ्‌री सोबरी तोःबे स्‍हेःमा मुबलचे र्‌हङ्‍की बीस्‍वासी र्‌होमात हुजु स्‍हेः तोबल म्रङ्‍ज्‍यीमएनो सेम् कोङ्‍ज्‍यीम् अपीन्‍ज्‍यी पङ्‌सम् थेमाचे खले पर्‌मेस्‍वर्‌त म्‍होइब?

१८ म्‍होइबे कोलमा,

ङ्‍य्‍हङ्‍माचे तम् छीःमाचेकीनो म्‍होइब अय्‍हीन्,

ङ्‌य्‍हङ्‌माकी म्‍होइब देमेन् तथोब,

ओसेम् हुजु लक्‍री म्रङ्‍थोब।

पर्‌मेस्‍वर्‌की ङोन्‍री आर् खबल

१९ ङ्‌य्‍हङ्‌माकी लक् ग्‍यम्सेनो ङ्‍य्‍हङ्‍मा देमेन्‍ल य्‍हीन्‍ब बी स्‍येःब,

ओसेम् पर्‌मेस्‍वर्‌की ङोन्‍री सेम् देब।

२० ङ्‌य्‍हङ्‍मात र्‌हङ्‍की सेम्‍चेनो दोसी ङोन्‍ब पङ्‌सम् ङ्‍य्‍हङ्‍चे स्‍येःब ङ्‍य्‍हङ्‍की पर्‌मेस्‍वर् ङ्‍य्‍हङ्‍की सेम् बीमएनो ङ्‍हच्‍छ्‍यङ् मुब,

थेङ्‍चेम् जम्‍मनो तम्‍म खेम्‍जेत्‍प।

२१ ङइ म्‍होइबे र्‌होमा,

ङ्‌य्‍हङ्‍मात र्‌हङ्‌की सेम्‍चे दोस् अङोन्‍ज्‍यी पङ्‌सम् पर्‌मेस्‍वर्‌की ङोन्‍री ङ्‌य्‍हङ्‌माकी सेम् देब।

२२ ओसेम् ङ्‍य्‍हङ्‍चे ता र्‌हीत्‍ज्‍यी हुजु यङ्‍ब,

तलेपङ्‍सम् ङ्‍य्‍हङ्‍मा थेङ्‌चे कुल्‍जेत्‍पे अर्‌तीमा ङ्‌येन्‍ज्‍यीम् ब्रब,

ओसेम् थेङ् तङ्‍बे लक् स्‍य्‍हेङ्‌ब।

२३ पर्‌मेस्‍वर्‌चे कुल्‍जेत्‍पे अर्‌तीम् चुनो य्‍हीन्‍ब- ङ्‍य्‍हङ्‍चे थेङ्‌की ज येसु ख्रीस्‍ट्‍की छेन्‍री बीस्‍वास् स्‍य्‍हेङ्‍थोःब।

ओसेम् ख्रीस्‍ट्‍चे कुल्‍जेत्‍प र्‌हङ्‌लेनो ङ्‍य्‍हङ्‍माचे गीःचे गीःत म्‍होइथोब।

२४ खल्‍चे पर्‌मेस्‍वर्‌चे कुल्‍जेत्‍पे अर्‌तीमा ङ्‍येन्‍ब थेङ्‍यीमा पर्‌मेस्‍वर्‌तेङ् बक्‍च्‍य तब,

ओसेम् पर्‌मेस्‍वर् थेङ्‍यीमातेङ् बक्‍च्‍य तब।

चोले पर्‌मेस्‍वर् ङ्‍य्‍हङ्‍मातेङ् स्‍य्‍हुजेत्‍प पङ्‍बे तम् थेङ्‌चे ङ्‍य्‍हङ्‍मात न्‍हङ्‍जेत्‍पे पबीत्र आत्‍मा ग्‍यम्‍से स्‍येःब।

देमेन्‍तेङ् भ्‍यु:की आत्‍मा

४

१ म्‍होइबे र्‌होमा,

पबीत्र आत्‍मा र्‌हङ्‍तेङ् मुब पङ्‍बे जम्‍मनो म्‍हीमात बीस्‍वास् थस्‍य्‍हेङो,

तर हुजु आत्‍मा पर्‌मेस्‍वर् ग्‍यम्‍से य्‍हीन्‍ब वुइ अय्‍हीन् छोत् च्‍यागो,

तलेपङ्‍सम् भ्‍यु पङ्‍बे अगम्‍बक्‍तमा चु जम्‍बुलीङ्‌री खन गोदोब्‍नो डोङ्‍बल मुब।

२ खल्‍चे येसु ख्रीस्‍ट् म्‍हीइ ल्‍हीरी ब्‍योन्‍खज्‍यी बी पङ्‍ब थे पर्‌मेस्‍वर् ग्‍यम्‍से खबे आत्‍मा य्‍हीन्‍ब।

चोले एङ्‍यीमाचे पर्‌मेस्‍वर्‌की आत्‍मात स्‍येस्‍ये मुब।

३ तर खल्‍चे येसुत म्‍ही तज्‍यीम् ब्‍योन्‍खज्‍यी बी अपङ् थे पर्‌मेस्‍वर् ग्‍यम्‍से खबे आत्‍मा अय्‍हीन्।

चु ख्रीस्‍ट् बीरोधी ग्‍यम्‍से खबे आत्‍मा य्‍हीन्‍ब।

थे खब पङ्‍बे तम् एङ्‍यीमाचे थ्‍येःबल मुबल,

हुजु देरेम् जम्‍बुलीङ्‌री खज्‍यीन्‍बल मुब।

४ तर म्‍होइबे कोलमा,

एङ्‍यीमाम् पर्‌मेस्‍वर्‌ल य्‍हीन्‍ब,

एङ्‍यीमाम् भ्‍युकी अगम्‍बक्‍तमातेङ् डाबल मुब,

तलेपङ्‍सम् एङ्‍यीमातेङ् मुबे पबीत्र आत्‍माम् जम्‍बुलीङ्‌री म्‍हीमातेङ् मुबे आत्‍मा बीम य्‍हक्‍को सक्‍तीसाली मुब।

५ हुजु भ्‍यु पङ्‍बे अगम्‍बक्‍तमा जम्‍बुलीङ्‍ल य्‍हीन्‍ब,

होत्‍तज्‍यीम् थेङ्‌यीमाचे जम्‍बुलीङ्‌की तम् लब,

ओसेम् जम्‍बुलीङ्‌की म्‍हीमाचे थेङ्‍यीमाकी तम् ङ्‍येन्‍ब।

६ तर ङ्‍य्‍हङ्‍माम् पर्‌मेस्‍वर्‌ल य्‍हीन्‍ब,

खल्‍चे पर्‌मेस्‍वर्‌त स्‍येःब थेचे ङ्‍य्‍हङ्‍की तम् ङ्‍येन्‍ब।

खल पर्‌मेस्‍वर्‌ल अय्‍हीन् थेचे ङ्‌य्‍हङ्‌माकी तम् अङ्‍येन्।

चोले ङ्‍य्‍हङ्‍चे देमेन्‍की आत्‍मातेङ् भ्‍युकी आत्‍मात स्‍येःब।

गीःचे गीःत म्‍होइथोब

७ ङइ म्‍होइबे र्‌होमा,

ङ्‍य्‍हङ्‍मा गीःचे गीःत म्‍होइगे,

तलेपङ्‍सम् म्‍होइब पर्‌मेस्‍वर् ग्‍यम्‍से खब।

खल्‍चे र्‌हङ्‍की बीस्‍वासी र्‌होमात म्‍होइब,

थे पर्‌मेस्‍वर्‌की कोल य्‍हीन्‍ब,

ओसेम् थेचे पर्‌मेस्‍वर्‌त स्‍येःब।

८ र्‌हङ्‍की बीस्‍वासी र्‌होमात अम्‍होइबलचे पर्‌मेस्‍वर्‌त अस्‍ये,

तलेपङ्‍सम् पर्‌मेस्‍वर् म्‍होइब य्‍हीन्‍ब।

९ पर्‌मेस्‍वर्‌चे थेङ्‌की म्‍होइब ङ्‌य्‍हङ्‍मात चोले ङोन्‍जेत्‍ज्‍यी,

की ङ्‍य्‍हङ्‍माचे जीवन् यङ्‍खइ पङ्‍ज्‍यीम् थेङ्‌की गीःकीनो मुबे जत जम्‍बुलीङ्‌री पीत्‍युजेत्‍ज्‍यी।

१० म्‍होइब पङबलम् चुनो य्‍हीन्‍ब- ङ्‍य्‍हङ्‍चे पर्‌मेस्‍वर्‌त म्‍होइबल अय्‍हीन्,

तर थेङ्‌चे ङ्‍य्‍हङ्‍त म्‍होइबल तज्‍यीम् थेङ्‌की जइ जीवन ङ्‍य्‍हङ्‍की लागीरी न्‍हङ्‍बरी ओसेम् ङ्‍य्‍हङ्‍त पाप ग्‍यम्‍से क्षमा न्‍हङ्‍बरी पीत्‍युजेत्‍ज्‍यी।

११ म्‍होइबे र्‌होमा,

पर्‌मेस्‍वर्‌चे ङ्‍य्‍हङ्‍त चोले म्‍होइजेत्‍पल तज्‍यीम् ङ्‍य्‍हङ्‍चेएनो गीःचे गीःत म्‍होइथोब।

१२ खल्‍चेएनो खेमेएनो पर्‌मेस्‍वर्‌त म्रङ्‌बल अरे।

तर ङ्‍य्‍हङ्‍माचे गीःचे गीःत म्‍होइज्‍यी पङ्‌सम् पर्‌मेस्‍वर् ङ्‍य्‍हङ्‍मान्‍हङ् स्‍य्‍हुजेत्‍प,

ओसेम् थेङ्‌की म्‍होइब ङ्‍य्‍हङ्तेङ् टोप् तब।

१३ थेङ्‌चे ङ्‌य्‍हङ्‍मात थेङ्‌की पबीत्र आत्‍मा न्‍हङ्‌जेत्‍पल तज्‍यीम् ङ्‌य्‍हङ् पर्‌मेस्‍वर्‌तेङ् ओसेम् पर्‌मेस्‍वर् ङ्‍य्‍हङ्‍मातेङ् मुब पङ्‍बे तम् स्‍येःब।

१४ ओसेम् अपचे र्‌हङ्‍की जत चु जम्‍बुलीङ्‌री मुक्‍ती न्‍हङ्‍बरी पीत्‍युजेत्‍पल ङ्‍य्‍हङ्‍माचे म्रङ्‌बल मुब,

ओसेम् हुजु ल्‍हो-ल्‍होत स्‍येत्‍प।

१५ येसुनो पर्‌मेस्‍वर्‌की ज य्‍हीन्‍ब बी स्‍वीकार लबे म्‍हीतेङ् पर्‌मेस्‍वर् स्‍य्‍हुजेत्‍प,

ओसेम् थे पर्‌मेस्‍वर्‌तेङ् टीब।

१६ चोले पर्‌मेस्‍वर्‌चे ङ्‍य्‍हङ्‍त म्‍होइब बी स्‍येःब ओसेम् पर्‌मेस्‍वर्‌चे ङ्‍य्‍हङ्‍त म्‍होइब बी बीस्‍वास् स्‍य्‍हेङ्‌ब।

पर्‌मेस्‍वर् म्‍होइब य्‍हीन्‍ब,

खल म्‍होइबरी तब,

थे पर्‌मेस्‍वर्‌री तब,

ओसेम् पर्‌मेस्‍वर् थेतेङ् तब।

१७ चोले ङ्‍य्‍हङ्‍मान्‍हङ् म्‍होइब टोप् तबल तब,

ओसेम् न्‍यायकी दीन्‍री ङ्‍य्‍हङ्‍मा लोङ्‍अथो,

तलेपङ्‍सम् ख्रीस्‍ट् खतेब मुब जम्‍बुलीङ्‌री ङ्‍य्‍हङ्‍एनो होतेब मुब।

१८ म्‍होइबरी लोङ्‍ब अत,

सीद्‍द म्‍होइबचे लोङ्‍बत ल्‍हब्‍लाब।

लोङ्‍बचे सजाय तब बी ङोन्‍ब,

लोङ्‍बे म्‍हीतेङ् सीद्‍द म्‍होइब अत।

१९ ङोन्‍ग्‍यम् पर्‌मेस्‍वर्‌चे ङ्‍य्‍हङ्‍त म्‍होइजेत्‍पल तज्‍यीम् ङ्‍य्‍हङ्‍चेएनो म्‍होइब।

२० खल्‍चे पङ्‌लेनो पर्‌मेस्‍वर्‌त म्‍होइब पङ्‍ब,

ओसेम् ल्‍हो-ल्‍हो बीस्‍वासी र्‌होमात हेल लब पङ्‌सम् थे भ्‍यु य्‍हीन्‍ब।

र्‌हङ्‌चे म्रङ्‌बे ल्‍हो-ल्‍हो बीस्‍वासी र्‌होमात अम्‍होइबलचे अम्रङ्‍बे पर्‌मेस्‍वर्‌त खले म्‍होइब?

२१ खल्‍चे पर्‌मेस्‍वर्‌त म्‍होइब थेचे ल्‍हो-ल्‍हो बीस्‍वासी र्‌होमातएनो म्‍होइथोब।

चुनो ङ्‌य्‍हङ्‍मात ख्रीस्‍ट्‍चे कुल्‍जेत्‍पे अर्‌ती य्‍हीन्‍ब।

जम्‍बुलीङ्‍त डाबल

५

१ येसुतनो ख्रीस्‍ट् य्‍हीन्‍ब पङ्‍ज्‍यीम् बीस्‍वास् लबलमा जम्‍मनो पर्‌मेस्‍वर्‌की कोलमा य्‍हीन्‍ब।

ओसेम् खल्‍चे अपत म्‍होइब थेचे थेङ्‌की कोलमातएनो म्‍होइब।

२ ङ्‍य्‍हङ्‍चे पर्‌मेस्‍वर्‌त म्‍होइज्‍यी ओसेम् थेङ्‌चे कुल्‍जेत्‍पे अर्‌ती ङ्‍येन्‍ज्‍यी पङ्‌सम् चु ग्‍यम्सेनो ङ्‍य्‍हङ्‍चे थेङ्‌की कोलमात म्‍होइब बी स्‍येःब।

३ तलेपङ्‍सम् थेङ्‌चे कुल्‍जेत्‍पे अर्‌तीमा ङ्‌येन्‍ज्‍यीम् ब्रबनो थेङ्‍त म्‍होइब य्‍हीन्‍ब।

थेङ्‌चे कुल्‍जेत्‍पे अर्‌तीमा य्‍हक्‍को ल्‍हीबल अरे।

४ तलेपङ्‍सम् पर्‌मेस्‍वर्‌की जम्‍मनो कोलमाचे जम्‍बुलीङ्‍त डास्‍ये मुब।

ओसेम् ङ्‍य्‍हङ्‍की बीस्‍वास् ग्‍यम्सेनो जम्‍बुलीङ्‍त डाब।

५ जम्‍बुलीङ्‍त खल्‍चे डाब खम्‍ब?

खल्‍चे येसुत पर्‌मेस्‍वर्‌की ज पङ्‍ज्‍यीम् बीस्‍वास् स्‍य्‍हेङ्‌ब थेचेनो जम्‍बुलीङ्‍त डाब।

येसु ख्रीस्‍ट्‍की गबाहीमा

६ यीरी बप्‍तीस्‍मा कीन्‍जेत्‍ज्‍यी,

ओसेम् क्रुसरी काः य्‍हर्‌पुङ्‍जेत्‍ज्‍यीम् ब्‍योन्‍खबल येसु ख्रीस्‍ट्‍नो य्‍हीन्‍ब,

यी ग्‍यम्‍सेकीनो अय्‍हीन्,

तर यीतेङ् काः ग्‍यम्सेनो ब्‍योन्‍खजेत्‍ज्‍यी।

ओसेम् चु देमेन् य्‍हीन्‍ब बी पबीत्र आत्‍माचेनो गबाही न्‍हङ्‍ब,

तलेपङ्‍सम् पबीत्र आत्‍मा देमेन् य्‍हीन्‍ब।

७ तलेपङ्‍सम् गबाही न्‍हङ्‌बल सोम् मुब-

८ पबीत्र आत्‍मा,

यी ओसेम् काः- चु सोम्‍चेनो गीःकीनो गबाही न्‍हङ्‍ब।

९ म्‍हीमाचे पीन्‍बे गबाहीत ङ्‍य्‍हङ्‍माचे पतइतीब पङ्‌सम् झेन् पर्‌मेस्‍वर्‌चे न्‍हङ्‌बे गबाहीमी गदे ङ्‍हच्‍छ्‍यङ् मुब।

ओसेम् थेङ्‌चेनो र्‌हङ्‌की जइ बारेरी गबाही न्‍हङ्‌बल मुब।

१० होत्‍तज्‍यीम् खल्‍चे पर्‌मेस्‍वर्‌की जत बीस्‍वास् स्‍य्‍हेङ्‌ब थेचे र्‌हङ्‍की सेम्‍री चु गबाही देमेन् य्‍हीन्‍ब बी ङ्‍येन्‍ब।

तर खल्‍चे पर्‌मेस्‍वर्‌त बीस्‍वास् अस्‍य्‍हेङ् थेचे पर्‌मेस्‍वर्‌की गबाहीत भ्‍यु तन लब,

तलेपङ्‍सम् जइ बारेरी न्‍हङ्‌बे गबाहीत थेचे बीस्‍वास् स्‍य्‍हेङ्‍बल अत।

११ पर्‌मेस्‍वर्‌चे न्‍हङ्‌बे गबाही चुनो य्‍हीन्‍ब,

की पर्‌मेस्‍वर्‌चे ङ्‍य्‍हङ्‍त खेमेएनो अबेबे जीवन् न्‍हङ्‍जेत्‍ज्‍यी,

ओसेम् हुजु जीवन थेङ्‌की जतेङ् मुब।

१२ पर्‌मेस्‍वर्‌की ज मुबलतेङ् जीवन् तब,

तर थेङ्‌की ज अरेबलतेङ् जीवन् अत।

खेमेनो अबेबे जीवन्

१३ खेमेएनो अबेबे जीवन् यङ्‌बल मुब बी एङ्‍यीमाचे स्‍येखइ पङ्‍ज्‍यीम् पर्‌मेस्‍वर्‌की जत बीस्‍वास् स्‍य्‍हेङ्‌बे एङ्‌यीमात ङ चु ब्रीटीब।

१४ पर्‌मेस्‍वर्‌री ङ्‍य्‍हङ्‍ल भरोस मुब,

थेङ्‌की थुः अनुसार ङ्‍य्‍हङ्‍चे तए र्‌हीत्‍ज्‍यी पङ्‌सम् थेङ्‌चे सेन्‍जेत्‍प।

१५ ङ्‍य्‍हङ्‍चे प्रार्‌थनारी ता र्‌हीत्‍लेएनो थेङ्‌चे सेन्‍जेत्‍प बी स्‍येःबल तज्‍यीम् ङ्‍य्‍हङ्‍चे थेङ्‍त ता र्‌हीत्‍ज्‍यी हुजु यङ्‌बल मुब बीएनो स्‍येबल तब।

१६ खल्‍चे पङ्‌लेनो र्‌हङ्‍की बीस्‍वासी र्‌होचे स्‍यीबरी दोःन अलबे पाप स्‍य्‍हेङ्‍बल म्रङ्‌सम् थेचे हुजु बीस्‍वासीइ लागीरी प्रार्‌थना स्‍य्‍हेङ्‍थोःब,

ओसेम् थेत पर्‌मेस्‍वर्‌चे जीवन् न्‍हङ्‌स्‍ये मुब।

चु स्‍यीबरी दो:न अलबे पाप स्‍हेङ्‍बलमाकी लागीरीकीनो य्‍हीन्‍ब।

तर चोतेबे पापएनो मुब,

हुजुचे स्‍यीबरी दोःन लब,

ओसेम् होतेबे पाप स्‍य्‍हेङ्‍बलमाकी लागीरीम् प्रार्‌थना स्‍य्‍हेङ्‍थोःब बी अपङ्।

१७ जम्‍मनो अज्‍यबे लक्‍मा पाप य्‍हीन्‍ब,

तर जम्‍मनो पापचे स्‍यीबरी दोःन अल।

१८ ङ्‍य्‍हङ्‍माचे स्‍येःब,

पर्‌मेस्‍वर्‌की कोलचे पाप स्‍य्‍हेङ्‍स्‍यीनो अटी,

तलेपङ्‍सम् पर्‌मेस्‍वर्‌की जचे थेङ्‍यीमात थर्‌नलजेत्‍प ओसेम् सैतान्‍चे थेत न्‍होङ्‍न लब अखम्।

१९ ङ्‍य्‍हङ्‍माचे स्‍येःब,

जम्‍मनो जम्‍बुलीङ् सैतान्‍की यारी मुलेएनो ङ्‍य्‍हङ्‍मामी पर्‌मेस्‍वर्‌की कोल य्‍हीन्‍ब।

२० ङ्‍य्‍हङ्‍माचे स्‍येःब,

पर्‌मेस्‍वर्‌की ज ब्‍योन्‍युज्‍यीम् ङ्‌य्‍हङ्‍मात देमेन्‍की पर्‌मेस्‍वर्‌त स्‍येःबे लो न्‍हङ्‍जेत्‍ज्‍यी।

देरेम् ङ्‍य्‍हङ्‍मा देमेन्‍की पर्‌मेस्‍वर्‌तेङ् मुब,

तलेपङ्‍सम् ङ्‍य्‍हङ्‍मा थेङ्‌की ज येसु ख्रीस्‍ट्‍री मुब।

थेङ्‍नो देमेन्‍की पर्‌मेस्‍वर् य्‍हीन्‍ब,

ओसेम् थेङ्‍नो खेमेएनो अबेबे जीवन् य्‍हीन्‍ब।

२१ म्‍होइबे कोलमा,

एङ्‍यीमा ख्‍लमा ग्‍यम्‍से फेःज्‍यीम् टीउ।

युहन्‍नाचे ब्रीबे

ङ्‍य्‍हीख्‍यप्‍कुनोइ चीठी

छ्‍येःकी परीचय

चु चीठी मन्‍डलीकी एल्‍डर युहन्‍नाचे पर्‌मेस्‍वर्‌चे दम्‍जेत्‍पे अमकोलतेङ् थेइ कोलमात ब्रीबल मुबल।

चु थेचे मन्‍डलीतेङ् मन्‍डलीकी सदस्‍यमात पङ्‍बल य्‍हीन्‍ब खम्‍ब।

चु तुन्‍ज सम्‍तर्‌मी गीःचे गीःत म्‍होइगो बी कुल्‍बल,

ओसेम् भ्‍युकी तम् लोप्‍पे लोप्‍पोन्‍मातेङ् थेङ्‍यीमाकी तम्‍माकी बीरुद्‍दरी चेतावनी य्‍हीन्‍ब।

चु छ्‍येःन्‍हङ् मुबे तम्‍मा

परीचय १-३

म्‍होइबत ङ्‍हच्‍छ्‍यङ् ग्‍ला पीन्‍ब ४-६

भ्‍युकी तम्‍की बीरुद्‍दरी चेतावनी ७-११

बुत्‍पल १२-१३

युहन्‍नाचे ब्रीबे

ङ्‍य्‍हीख्‍यप्‍कुनोइ चीठी

१

१ ङ एल्‍डर ग्‍यम्‍से पर्‌मेस्‍वर्‌चे दम्‍जेत्‍पे अमकोलतेङ् थेइ जम्‍मनो ज जमेमाaत ब्रीटीब,

थेङ्‍यीमात ङ देमेन्‍नो म्‍होइब।

ङचेकीनो अय्‍हीन् देमेन्‍त स्‍येःबलमा जम्‍मचेनो एत म्‍होइब,

२ तलेपङ्‍सम् देमेन् ङ्‍य्‍हङ्‍मातेङ् मुब,

ओसेम् खेम पङ्‌लेनो ङ्‍य्‍हङ्‍मातेङ् तस्‍ये मुब।

३ पर्‌मेस्‍वर् अपतेङ् थेङ्‌की ज येसु ख्रीस्‍ट्‍चे ङ्‌य्‍हङ्‍मात अनुग्रह,

कृपातेङ् सान्‍ती न्‍हङ्‍खइ।

जम्‍मनो देमेन्‍तेङ् म्‍होइबरी चुमा ङ्‍य्‍हङ्‍ल तखइ।

देमेन्‍तेङ् म्‍होइब

४ एइ कोलमान्‍हङ्‍री डेत्‍डेत् पर्‌मेस्‍वर् अपचे ङ्‍य्‍हङ्‍त कुल्‍जेत्‍प र्‌हङ्‌ले देमेन्‍री ब्रबल म्रङ्‌ज्‍यीम् ङ य्‍हक्‍को तङ्‌ज्‍यी।

५ म्‍होइबे अमकोल,

ङ एत कुल्‍ब ङ्‍य्‍हङ्‍मा गीःचे गीःत म्‍होइगे,

चु ङचे एत ब्रीटीबलम् छार् तम् कुल्‍बल अय्‍हीन्,

चुम् ङ्‍य्‍हङ्‍माचे ङोन्‍ग्‍यम् य्‍हङ्‌सेनो स्‍य्‍हेङ्‍टीब मुबल।

६ परमेस्‍वरचे कुल्‍जेत्‍पे अर्‌ती ङ्‌येन्‍ज्‍यीम् ब्रबनो म्‍होइब य्‍हीन्‍ब।

एङ्‍यीमा गी:चे गी:त म्‍होइथोबनो एङ्‍यीमाचे ङोन्‍ग्‍यम् य्‍हङ्‌सेनो ङ्‍येन्‍बे अर्‌ती य्‍हीन्‍ब।

७ येसु ख्रीस्‍ट् म्‍हीइ ल्‍ही तज्‍यीम् युबल अय्‍हीन् पङ्‍ज्‍यीम् लुबे म्‍हीमा य्‍हक्‍कोनो जम्‍बुलीङ्‌री खबल मुब।

चोतेबे म्‍हीमाम् लुबलमातेङ् ख्रीस्‍ट् बीरोधीमा य्‍हीन्‍ब।

८ होत्‍तज्‍यीम् चोङ्‍ले टीउ,

एङ्‍यीमाचे ता यङ्‌बे लागीरी लक् स्‍य्‍हेङ्‍टीब हुजु इनाम् म्‍हनले अय्‍हीन् तर जम्‍मनो यङ्‍नले टीउ।

९ खल पङ्‌लेनो ख्रीस्‍ट्‍चे लोप्‍जेत्‍पे चु तम्‍री अटीबलमातेङ् पर्‌मेस्‍वर् स्‍य्‍हुअजेत्,

तर थेङ्‌चे लोप्‍पे तम्‍री टीबलमातेङ् अपतेङ् ज ङ्‌य्‍हीनो स्‍य्‍हुजेत्‍प।

१० खलपङ्‍लेनो एइ दीम्‍री खबे बेलोरी चु तम् बीम ल्‍हो-ल्‍हो तम् लोप्‍ज्‍यी पङ्‌सम् थेत एइ दीम्‍री थवङ्‌पुङो,

ओसेम् थेत लस्‍सोएनो थस्‍य्‍हेङो।

११ तलेपङ्‍सम् थेत लस्‍सो पङ्‍बनो थेत दुस्‍ट लक् स्‍य्‍हेङ्‌बरी र्‌हो स्‍य्‍हेङ्‌ब य्‍हीन्‍ब।

१२ ङतेङ् एङ्‌यीमात पङ्‍थोबे तम् य्‍हक्‍कोनो मुब,

तर हुजुमा मसीतेङ् स्‍योस्‍यो ग्‍यम्‍से ब्रीबे सेम् अरे,

एङ्‍यीमातेङ् खतु लज्‍यीम् पङ्‍ल।

ओसेम् ङ्‍य्‍हङ्‍मा य्‍हक्‍को तङ्‍स्‍ये मुब।

१३ पर्‌मेस्‍वर्‌चे दम्‍जेत्‍पे चुरी मुबे एइ अङइ कोलमाचे एङ्‌यीमात लस्‍सो पीत्‍खबल मुब।

a 

अमकोलतेङ् थेइ जम्‍मनो ज जमेमा युहन्‍नाचे पङ्‍बे अमकोलम् मन्‍डली य्‍हीम्‍ब खम्‍ब ओसेम् थेइ कोलमा पङ्‍बलम् मन्‍डलीकी बीस्‍वासीमा य्‍हीम्‍ब खम्‍ब।

युहन्‍नाचे ब्रीबे

सोम्ख्‍यप्‍कुनोइ चीठी

छ्‍येकी परीचय

मन्‍डलीकी एल्‍डर् युहन्‍नाचे ब्रीबे सोम्‍ख्‍यप्‍कुनोइ चु चीठी मन्‍डलीकी गायस पङ्‍बे अगुवात ब्रीबल मुबल।

थेचे गायसत तोप्‍प,

तलेपङ्‍सम् गायसचे ख्रीस्‍टीयन्‍मात र्‌हो स्‍य्‍हेङ्‌पीन्‍बल मुबल।

ओसेम् थेचे डीयोत्रीफस् पङ्‍बे म्‍हीइ बीरुद्‍दरीम् चेतावनी पीन्‍बल मुब।

छ्‍येःन्‍हङ् मुबे तम्

परीचय १-४

गायसत तोप्‍पल ५-८

डीयोत्रीफसत दोस् ल्‍हइतीबल ९-१०

डेमेत्रीयस्‍की बारेरी साक्षी ११-१२

बुत्‍पल १३-१५

युहन्‍नाचे ब्रीबे

सोम्ख्‍यप्‍कुनोइ चीठी

१

१ ङचे देमेन्‍नो म्‍होइबे ङइ खोबे र्‌हो गायसत ङ एल्‍डर् ग्‍यम्‍से चु चीठी ब्रीटीब।

२ म्‍होइबे र्‌हो,

एत जम्‍म तम्‍रीनो ज्‍यब तबोर्‌खइ पङ्‍ज्‍यीम् ङ प्रार्‌थना स्‍य्‍हेङ्‌ब।

एइ आत्‍मा ज्‍यब र्‌हङ्‌लेनो एइ ल्‍हीएनो ज्‍यब तखइ।

३ गदे बीस्‍वासीमा ङइज खज्‍यीम् ए देमेन्‍री बीस्‍वासीलो तज्‍यीम् खेम पङ्‌लेनो देमेन् अनुसार ब्रबे तम् स्‍येत्‍पल मुब,

हुजु थ्‍येःज्‍यीम् ङ य्‍हक्‍को तङ्‍बल मुब।

४ ङइ कोलमा देमेन्‍रीनो ब्रटीब बी थेःब बीम ङ्‍हच्‍छ्‍यङ् तङ्‍ब ङत ल्‍हो-ल्‍हो ता तब खम्‍ब?

५ म्‍होइबे र्‌हो,

एइज खबे एचे स्‍येनो अस्येबे बीस्‍वासीमात र्‌हो लज्‍यीम् बीस्‍वासीलो लक् स्‍य्‍हेङ्‌ज्‍यी।

६ थेङ्‌यीमाचे मन्‍डलीकी ङोन्‍री एइ म्‍होइबइ बारेरी तम् लबल मुब।

थेङ्‍यीमात ग्‍यम्‍री ब्रबरी तो:बे स्‍हेमा पीन्‍ज्‍यीम् एङयीमाचे ज्‍यबे लक् स्‍हेङ्‍स्‍ये मुब,

तलेपङ्‍सम् चुजे पर्‌मेस्‍वर्‌त तङ्‍न लब।

७ तलेपङ्‍सम् थेङ्‍यीमा ख्रीस्‍ट्‍की छेन्‍री ज्‍यब सम्‍तर् स्‍येत्‍परी डोङ्‍बल य्‍हीन्‍ब,

ओसेम् प्रभुत बीस्‍वास् अस्‍य्‍हेङ्‍बलमा ग्‍यम्‍से तएनो अकीन्‍नले खबल य्‍हीन्‍ब।

८ होत्‍तज्‍यीम् ङ्‍य्‍हङ्‍माचे चोतेबे म्‍हीमात र्‌हो स्‍य्‍हेङ्‍थोःब,

ओसेम् चोले ङ्‍य्‍हङ्‍मा थेङ्‌यीमाचे स्‍येत्‍पे देमेन्‍की र्‌हो तब खम्‍ब।

९ ङचे मन्‍डलीत चुइ बारेरी ब्रीबल मुबल।

तर एङ्‌यीमाइ गुङ्‍री र्‌हङ्‌चे र्‌हङ्‍त अगुवा तब म्‍हइबे डीयोत्रीफसचे ङइ तम् ङ्‍येन्‍नो अङ्‍येन्।

१० होत्‍तज्‍यीम् ङ हुजुरी खबे बेलोरी एङ्‍यीमा जम्‍मतनो थेचे ङ्‍यीमाकी बीरोद्‍री स्‍य्‍हेङ्‌बे अज्‍यबे लक्‍मा स्‍येत्‍पीन्‍स्‍ये मुब।

होदेकीनो अय्‍हीन्,

थेचे पर्‌मेस्‍वर्‌की लक् स्‍य्‍हेङ्‌ज्‍यीम् ब्रबे ल्‍हो-ल्‍हो बीस्‍वासीमात स्‍वागत् अस्‍य्‍हेङ्,

ओसेम् थेङ्‍यीमाचे स्‍वागत् स्‍य्‍हेङ्‌ब म्‍हइबलमातएनो स्‍य्‍हेङ्‍अपुङ्‍ज्‍यीम् मन्‍डली ग्‍यम्‍से तेत्‍लाब।

११ म्‍होइबे र्‌हो,

अज्‍यबे लक् खल ग्‍यम्‍सेएनो थलोपो,

तर ज्‍यबे लक्‍कीनो लोपो।

ज्‍यबे लक् स्‍य्‍हेङ्‍बल पर्‌मेस्‍वर्‌की म्‍ही य्‍हीन्‍ब,

अज्‍यबे लक् स्‍य्‍हेङ्‌बलचे पर्‌मेस्‍वर्‌त खेमेएनो म्रङ्‌बलनो अरे।

१२ डेमेत्रीयस्‍तमी जम्‍मचेनो ज्‍यबे म्‍ही पङ्‍बल मुब,

ओसेम् पर्‌मेस्‍वर्‌की देमेन्‍चेएनो होलेनो पङ्‍ब।

ङ्‍यीमाचेएनो थेत ज्‍यबे म्‍ही पङ्‍ब,

ओसेम् एचे स्‍येबल मुब,

ङ्‌यीमाचे पङ्‍बे तम् देमेन् य्‍हीन्‍ब।

१३ ङचे पङ्‍थोबे तम्‍म य्‍हक्‍को मुबल,

तर कलम्‍तेङ् मसी ग्‍यम्‍से ङ ब्रीइ अम्‍हेन्।

१४ तर ग्‍योनेनो एतेङ् खतु लबे सेम् मुब,

ओसेम् ङ्‌होन्‍सङ्‌नो तम् पङ्‌स्‍ये मुब।

१५ एत सान्‍ती तखइ।

चुरी मुबे जम्‍मनो एइ र्‌होमाचे लस्‍सो पीत्‍खबल मुब,

ओसेम् हुजुरी मुबे जम्‍मनो ङ्‍य्‍हङ्‍की र्‌होमात लस्‍सो पङ्‍पीनो।